
Cild-i Sâni ez-Tarih-i Ahmed Lütfi 


. Bismillahirrahmanirrahim 

Bin iki yüz kırk bir sene-i hicriyyesi gurresinden (16 Ağustos 1825) bed” ile 
cem' ü tahririyle meşgul olduğum vekayi'-i Devlet-i Aliyye'nin işbu ikinci cildi 
dahi sâye-i ihsân-vâye-i hazret-i pâdişâhide sutür-ı tebyize çekilerek min gayr-i 
haddin huzür-ı merhamet-nüşür-ı cenâb-ı hilâfet-penâhiye arz u takdime cüret 
kılındı. 

Bu cildin dahi me'hazı hazine-i evrâkda bulunabilen muharrerât ve kuyü- 
dât-ı resmiyye ve atika ile ba'zı mesmü'ât ve ihbârât-ı mevsüka ve Vak'anüvis 
Es'ad Efendi'nin ba'zı evrâk-ı müteferrikasıdır. 


Vekayi'-i Sene 1244 (14 Temmuz 1828-2 Temmuz 1829) 

Bakıyye-i Mes'ele-i Yunaniyye 

Cild-i evvelde muharrer idi ki İngiltere, Rusya, Fransa elçileri Yunan 
mes/elesi hakkında Devlet-i Aliyye'ye teklif etdikleri maddelere muvâfakat gö- 
remediklerinden terk-i sefâretle üçü birden makarr-ı saltanatdan kalkıp Akde- 
niz tarafına gitmişler idi. Muahharen İngiltere sefirinin avdeti hakkında gönde- 
rilen mektüba Korfe'den gelen cevâbnâmede muvâfakatı münderic olmasıyla 
buna cevâben yazılan mektüb-ı riyâset-penâhide Yunan mes'elesi bilâ-mücib 
beyne'd-düvel sudâ'ı müeddi oldu. Yunanilerin tâbi'iyyet-i Devlet-i Aliyye'den 
çıkmalarına |2) İngiltere devletinin rızâsı olmadığı misillâ Devlet-i Aliyye dahi 
hiçbir vakitde buna müsâade edemeyeceğini tekrâr ile berâber diğer mevâdd-ı 
muharrerenin neticesinde Devlet-i Aliyye'nin İngiltere devletine her hâlde icrâ 
eylediği silm ü safvet mecbüriyyet tahtında olmayıp mücerred devlet-i müşâ- 
rünileyhâ tarafından olunan ri'âyete tekabüldür deyü yazılmıştır. Bir de Cezâ- 
yir maddesi iğmâz edilecek şey değildir. Devlet-i Aliyye niçün süküt ediyor 
yollu İngiltere elçisinin ihtârına reis efendi tarafından ne zararı var her ne vakit 

olsa devlet hakkını arar deyü cevâb verilmişdir. 


Beyân-ı itizâr ez-cânib-i Mısır 


Mısırlı İbrahim Paşa'nın Mora içinde imtidâd-ı geşt ü güzârı ma'iyyeti aske- 
rinin Za'f u fütürunu müeddi olduğu misillü defa'atle İstanbul'a ve Mısır'a fer- 
yâdnâmeler irsâliyle zahiresizliğin sonu fenâyı netice vereceği ve Arnavud ve 
Rumeli askerleri takım takım firâra yüz tutdukları cihetle bir müddet daha 
meks olunur ise asâkir-i cihâdiyyeden sağlam kalanların dahi teleflerini mücib 

olacağından elde bulunan kılâ'-ı hâkaniyyeye lüzümu mikdâr müstahfız ika- 
mesiyle hasta ve dermânde bulunan askeri Mısır'a imrâr ve orada diğer dinç 
asker tedârikiyle ba'dehü yine Mora tarafına avdet eylemesi hakkında pederi- 
nin ve İbrahim Paşa'nın Bâbıâli'ye takdim olunan itizârnâmelerine lâ ve na'am 
bir cevâb verilmemiş ve Rusya mes'elesi dahi tanburun diğer nağmesi gibi baş 
göstermiş olduğundan İbrahim Paşa Mısır'a avdetden sarf-ı nazarla Rumeli ya- 
kasına çıkıp orada teneffüs eylemesi ve maslahatı bütün bütün yüzü üstüne bı- 
rakıp gitmemesi muvâfık-ı hâl ü maslahat olacağı bâ-irâde-i seniyye iş'âr kılın- 
dıl 

İşbu cevâbnâmenin vusülünde İtizârât-ı sâbıkasının tekrârıyla İngiltere ve 
Fransa amirallerinin süfün-i adide ile İskenderiye limanına gelip kendisinin 
Mora'dan çıkmasını bi't-teklif muvâfakat olunmaz ise Girid'e zahire irsâline 
mümânaat ve Mora'nın ve belki İskenderiye'nin ablukasına mübâderetleri 
ta'limâtları iktizâsından olduğunu İbrahim Paşa resmen beyân ve iş'âr eyleme- 
si üzerine olunan mükâlemede saltanat-ı seniyye o ana kadar bunca cân u mâl 
telef etdikden sonra bi-hüde işi yüzü üstüne bırakmak 13) ve nice nüfüs-i 
İslâmiyyeyi kendi eliyle a'dâya teslim eylemek mümkin olamayıp nihâyet bu 
bâbda millet-i İslâmiyyenin umumen yekdest-i ittifak ve gayret olmaları emr-i 
tabii olduğu bi't-tezekkür keyfiyyet Mehmed Ali Paşa'ya yazılmışdır. Buna ce- 
vâben frenklerin ta'limâtı kat'i olduğundan işi suübete giriftâr etmekden ise hiç 
olmazsa Girid'de ve Mora'da kalacak ahâliye yedi sekiz ve askere iki aylık vefâ 
edecek zahâiri mahmül tüccâr sefinelerini sevke ta'yin kılınan donanma gemi- 
leriyle cem'an otuz pâre gemilerin mahallerine sâlimen vusül ile zahâirin tesli- 
mine müdâhale olunmamak üzere taahhüdât-ı kaviyyeye rabt olunmuş ve bu 
hâle göre İbrahim Paşa'nın muvakkaten Mısıra avdeti umür-ı zarüriyyeden 
bulunmuş olduğunu Mehmed Ali Paşa Bâbıâli ile Kapı kethüdâsı Necib Efen- 
di'ye kırk dört Muharremi selhi (12 Ağustos 1828) tarihiyle inhâ ve iş'âr ve i'ti- 
zârât-ı sâbıkasını beyân ile isti'fâ-yı kusüra ibtidâr eylemişdir. 

Mehmed Ali Paşa'nın işbu mektüb-ı âhiri meclis-i vükelâda lede/I-kıraa İb- 
rahim Paşa'nın Mora'dan avdeti mazarrât-ı külliyyeyi mücib olacak şeye cesâ- 
ret etmemesi şi'âr-ı hamiyyet ü diyânet ve muktezâ-yı vezâretden olduğu ve 
hiç olmaz ise Balyabadra ve yâhüd sâir icâb eden mahaller üzerine hareket et- 
mek üzere Rumeli cânibine çıkması şıklarından birinin ihtiyârıyla âleme karşı 
böyle çekilip gitmemesi ve oğlunu Mısır'a celbe ısrar eder ise masârif-i seferiy- 
ye içün onbeş yirmi bin kise akçe göndermesi misillü idâre-i efkâr u ârâ edildi- 
ği sırada düvel-i selâse sefirleri makam-ı riyâsete bir mektüb ile bir beyânnâme 
göndermişlerdir. Meâlleri bir müddetden beri mesmü' olmakda olan Fransa as- 
kerinin Mora'ya girmelerine sebeb İbrahim Paşa ile askerinin Mora'dan ihrâ- 
cıyla Yunan müsâlemâtının istihsâli garazından ibâret olup başka türlü merâm 
olmadığını beyân idi. Bu ifâdeden Fransa askerinin Mora'ya girdiğinden sıhha- 
ti ma'lüm olmağla müşkil bir iken iki oldu. İbrahim Paşa'nın tevkifi çâresi dü- 


1 Bu iş'ârdan garaz pederinden ayrı bulundurulması kaziyyesi olduğuna zehâb ile İbrahim Paşa'nın 
Mısır'a celbi emrinde Mısır'ca musırrâne hareket olunmuşdur. 

şünülür iken hem İbrahim Paşa'nın çıkdığı ve hem de Fransız askerinin girdiği 
tahakkuk eyledi. Buna ne tedbir edilmek lâzım geldiğini mütâlaaya me'mür 
olanların cümle-i tedâbir-i seri'alarından olmak üzere keyfiyyeti Rumeli Vâlisi 
Reşid Mehmed Paşa'ya ve Ağrıboz muhâfızına bi'l-ihbâr tedârikli bulunulması 
ihtâr olunmuşdur. 

Reşid Paşa'nın cevâben gelen şukkası fi'I-vâki” Fransa askerinin Mora'ya |41 
duhülünden sonra İbrahim Paşa Mısır'a çıkıp gitmiş ve Fransa Mora'nın içine 
asker ikamesiyle hasmâne hareketde bulunmuş olduğundan Mora maslahatı- 
nın fenâ hâle geldiğini ve külliyyetli borcu olmasıyla mevcüd ma'iyyeti olan 
askerin İmâlinden âciz bulunduğunu kemâl-i hayret ve ıztırâb ile beyânı hâvi 
idi. Bu havâdisin üzerine mâni” ve müzâhim kalmadığından Yunanlılar Akde- 
niz'de yeniden harekât-ı bâgıyâneye başladılar. Hatta Atina ve Ağrıboz gibi el- 
de bulunan kal'alara sarkıntılığa ve yirmi bin Fransa askerinin Atina üzerine 
gelmeye başladıkları havâdisi ol havâli me'mürlarını hayretde bırakıp mes'ele- 
ye yeniden ehemmiyet geldiğini ve zahâir-i mevcüde ise bir mâh müddet idâ- 
reye kâfi idüğini ordu defterdârı Tâhir Efendi hezâr süz ü güdâz ile Deraliy- 
ye'ye inhâ ve diğer şukkasında Yenişehr-i Fenâr'a tâbi” Galembos nâhiyesinde 
sa'bü'İ-mürür zirve-i cibâlde kâin üçyüzden mütecâviz odaları hâvi manastır 
melce-i şerâir olduğundan ahâli-i memleket ittifâkıyla hedmine mübâşeret 
olunduğu beyân kılınmışdır. Buna dâir hatt-ı hümâyün süretidir: 

“Mümâileyh Tâhir Efendi'nin işbu şukkası meâline göre manastır-ı mezkü- 
run hedmi isabet olmuş. Sürhde beyân olunduğu vechile cevâb yazılsın.” 


Haber-i hurüc-ı İbrahim Paşa ez-Mora 


Rebiyülevvelin yirmi birinci (1 Ekim 1828) günü İbrahim Paşa Moton'da 
olan asâkir-i İslâmiyyeyi sefinelere bi'l-irkâb ahâlinin dahi üçde ikisini gemile- 
re alarak Mısır'a göndermiş ve kusür-ı ahâli ile Muhâfız Hüseyin Paşa'yı beş- 
yüz asker ve bir mikdâr topçu ve humbaracı ve altı aylık zahireyi Moton 
Kal'ası'na vaz' ve ikame ile Mısır'a azimet etmiş ve ertesi günü biri Fransa ve 
diğeri İngiliz olarak iki fırkateyn tarafından kal'a-i mezkürenin bilâ-muhârebe 
zabt olunmuş olduğu İzmire gelen muhâcirlerden mesmü'u olduğunu İzmir 
Muhâfızı Hasan Paşa Bâbıâli'ye inhâ eylemişdir. Bunu müte'âkib Reşid Meh- 
med Paşa tarafından dahi keyfiyyet ber-tafsil inhâ ve kal'anın ol vechile düçâr-ı 
istilâ olduğunu beyân ile diğer kılâ'ın mehmâ-emken esbâb-ı muhâfazalarına 
itinâ kılındığı ilâve-i makal olunmuşdur. Bunun üzerine yazılan hatt-ı hümâ- 
yün süretidir: 

“Bu kal'aların askersizlik cihetiyle istilâ olunacakları mukaddemden 
ma'lüm idi. (5) Hoşmedi-i cenâb-ı ahkemü”l-hâkimin hazretleri sebeb olanları 
adliyle mücâzât eder inşâallah.” 

(Mesmü/a) İbrahim Paşa Mora'dan çekildikde düvel-i selâse gemileri Mo- 
ton, Balyabadra, Mora Kesteli ahâli-i İslâmiyyesine muhârebeyi terkle vatanla- 
rında kalmalarını ve yâhüd istedikleri mahallere gitmelerine mu'avenet ede- 
ceklerini teklif ve beyân ile ahâliyi beyne't-tavakkuf ve'I-hicre muhtâr etdiler. 

Balya ile Moton kal'aları muhârebesiz Fransa askerine teslim olunarak ahâlisi 
diledikleri yerlere nakl olundular. Kestel ahâlisi evvelce familyalarını başka 
mahalle imrârdan sonra üçyüz nefer dilâver kal'aya bi't-tahassun Fransa aske- 
rine karşı durdular. Kal'anın suhületle teshiri mümkin olmadığından Fransa 
askeri top altına gelip bir gecede istihkâm yapdıkdan sonra toplar getirerek 
kal'anın bir tarafının temellerini hedef ittihâzıyla vâki olan sademâtdan 
kal'anın duvarı birdenbire yıkıldıkda vire işâretiyle zarüri ahâli kal'ayı teslim 
etdiler. Bunların böyle mukavemetine ibtidârları cünhasıyla silâhlarını alıp 
kendilerini diledikleri mahallere irsâl etmişlerdir. İntihâ. 

(İlâve-i müverrih) O esnâda Fransa ve İngiltere parlamentolarında ber- 
mu'tâd senede bir kerre kralların verdikleri nutk-ı resmilerden Devlet-i Aliy- 
ye'ye dâir olan sözlerdir: 

(Fransa'nın Nutku) Memâlik-i Mahrüsa'da harb ü kıtâl vuku'a gelmiş ise de 
müttefiklerimiz tarafından vâkr olan te'minât Avrupa'nın âsâyişini vikaye ve 
Mora'ya sevk olunan askerimiz oranın emniyyetini /âde eylemiş ve Navarin 
misillü Mora'da dahi düvel-i selâse bayraklarının birleşmesi merâsim-i ahddâ- 
riye nişâne-i aleni olmuşdur. Bu hâle göre Fransa askerinin Mora'da tavakkufu- 
nu mücib iş kalmamışdır. Yunanistan hakkında olan mu'avenetimiz sâyesinde 
Devlet-i Aliyye Londra Mu'âhedesi'ni kabül edecek dereceye gelecekdir. 

Cezâyir beylerbeyisiyle derdest olan münâzaa içün sefâin-i harbiyyemize 
mukabele âsân olamayacağını Cezâyirli anlamışdır.? 

(İngiltere" nin nutku) İttifâkımız semeresiyle Mora ya sevk olunan Fransız 
de husumetin devâmı bâdi-i teessür olmuşdur. 

Rusya imparatoru muhârebeye devam ile Akdeniz Boğazı'nı abluka etmiş ve 
bu ablukada İngiltere ve Fransa devletlerinin adem-i müşâreketleri lâzım gelmiş 
ise de bundan umür-ı ticâriyyeye bir güne zarar terettüb etmemişdir. İntihâ. 

Gelelim mâ-nahnü fihe. Mora'da bu vuku'ât cereyân etmekde iken bir taraf- 
dan makarr-ı saltanata Mısır'dan tevârüd eden muharrerâtda Mehmed Ali Paşa 
oğlu İbrahim Paşa'nın Mısır'a lüzüm-i celbini dermiyân ederek abluka sebebiy- 
le Mısır'dan Mora'ya zahire sevki mümkin olamadığından Rumeli ve İstanbul 
cihetlerinden mikdâr-ı kâfi zahâir gönderilmesini bi'l-ihtâr sonunda bunca 
emek ve masrafların hebâ olmasıyla berâber bu kadar asker ve hayvanâtın telef 
olması vâhimesini derece derece artırarak Bâbıâli'ye bizzât ve bi”l-vâsıta ihtâr 
eylediği münderic idi. 

O esnâda yine bir şukkasında Mora'da kâin kılâ” ve emâkin-i lâzimeye mik- 
dâr-ı kâfi müstahfız askeri ik'adı ve yedi sekiz aylık mükemmel zahâir ve mü- 
himmât vaz'ı ile İbrahim Paşa'nın cihâdiyye askeriyle Mısır'a avdeti maslahatı 
içün İngiltere konsolosuyla akd-i mukavele eylemiş olmasıyla hemân ol vechile 
avdet üzere bulunulduğu inhâ olunmuşdur. Mukaddemki vârid olan mektüb- 
lara gayet nüvâzişli ve ihtirâmlı süretlerle yazılan cevâbnâmelerde İbrahim Pa- 
şa'nın Mora'dan infikâki pek büyük mazarratı mücib olacağı cihetle tecviz olu- 


2 Cezâyir mes'elesi henüz başgöstermişdir ki tafsili âtide muharrerdir. 

namayacağı kat'iyyen bildirilmiş iken en sonra şu süretle cevâb zuhüru Bâbı- 
âli'ce ziyâdesiyle taaccübü mücib olarak pek çok tefekkür ve mütâlaalardan 
sonra usül-i sâbıka vechile münâsib cevâb tahririyle şu sevdâdan vazgeçirilme- 
sine ve mevsimi geçmiş ya'ni mahdümunu celb eylemiş ise çünkü Mora iklimi 
ve Cezâyir-i Bahr-i Sefid'in tathiri İbrahim Paşa'nın muhavvel-i uhdesi bulun- 
masıyla bunca hutüb-ı cesimeyi kime sipâriş ve yerine kimi vekil eyledi kılıklı 
su'âlleri hâvi cevâbnâme tastirine karar verilerek yazılan mufassal ve meşrüh 
takrir-i âli ma'rüz-ı huzur-ı pâdişâhi kılınmışdır. 


Sânih olan hatt-ı hümâyün süretidir: 
““Kaim-makam Paşa 

Mısır vâlisinin vürüd eden tahrirâtına dâir bi'l-müzâkere arz eylediğin işbu 
İ7l mufassal takririni harf-be-harf mütâlaa eyledim. Sübhanallah bir devletin tâ- 
bi'i olan âdem devleti tarafından bir güne ruhsat olmaksızın âher devletin âde- 
misiyle umür-ı dâhiliyyesinden olan husüsâtın usül ve nizâmâtına dâir şey içün 
senedleşmek görülmüş müdür. Bâ-husüs senedleştiği devletin elçisi kendi dev- 
letinin makarrında olmıya bu kangı vakitde olmuş şeydir. Bu Mora hakkında 
olan mahâziri mukaddemâ kendisi yazmış ve bildirmiş iken aksi olarak oğlunu 
ve yanında olan askerini kaldırayım diyerek birtakım mübhem şeyleri yazıyor. 
Çünkü oğlunun yanında olan askerine müddet-i medide seferber olduklarından 
yorgunluk geldiğini ve bir müddetçik dinlendirmek lâzım gelmiş olduğunu 
iş'âr ediyor. El'ân yanında müretteb bu kadar cihâdiyye askeri var iken niçün 
onlardan lüzümu mikdârını ayırıp da Mora'ya göndereyim demiyor ve oğlunu 
göreceği gelmiş ise ne mâni” yanına celb eylesin. Ancak ona mu'âdil ya'ni asker 
kullanmaya muktedir meriyyü'İ-hâtır bir rütbelice âdemisine kaim-makam ola- 
rak göndermek olur mu. Mâdemki İngiltere elçisi Dersa'âdet'e gelmemiş ve 
devleteyn beyninde henüz safvet-i kâmile tebeyyün etmemiş olduğundan bu 
makule neticesi mechül şey içün bu tarafdan ruhsat verilmeyeceği müsellemdir. 
Gösterdiğin vechile cevâb yazılmak münâsib ise de şâyed şimdiye dek donan- 
mayı Mora üzerine çıkarmış ve dediği süretde teşebbüs etmiş ise ol vakit buna 
ne demeli ve ne vechile cevâb yazılmalı, işte asıl mütâlaa olunacak yeri buraları 
oluyor ve bir de bundan mukaddem ol tarafda olan donanma-yı hümâyünumu- 
zun bu tarafa gönderilmesi tarafına iş'âr olunmuş iken ona dâir bir güne cevâb 
yazılmaması garibdir. Bu husüs dahi kapı kethüdâsından su'âl ve diyeceği bilin- 
dikden sonra kendisine mi yâhüd ol tarafda olan Ahmed Bey'e3 mi yazılmak lâ- 
zım gelir ne vechile iktizâ eder ise ol vechile tahrir ve irsâl olunsun ve meclis ka- 
rarı üzre tarafından tahrir ve seri'an irsâline ibtidâr kılınsın.” 


İşbu hatt-ı hümâyün zeylinde hikâye buyurulan donanma-yı 
hümâyüna dâir maddedir 


Navarin vak'asında kurtulabilen sefâin-i harbiyyeyi mehmâ-emken ta'mir 


3 İşbu Ahmed Bey Mısır kapı kethüdâsı Necib Efendi'nin mahdümlarıdır. 

ile hastegân ve asker ve nüfüs-ı İslâmiyyeyi alıp Mısırın süfün-i bâkıyesiyle 
beraber İbrahim |81 Paşa İskenderiye'ye sevk etmiş idi. Bunlardan Küh-ı Re- 
vân nâm kalyon esnâ-yı râhda gark ve telef olmuşdur. Diğerleri İskenderi- 
ye'ye bi'-vusül ta'mir ve techizlerine bakılmışdır. Bu gemilerin Dersa'âdet'e 
i'âdesi içün birkaç defa emirnâme gönderilerek bu bâbda olan mahâzir bâ'is-i 
te'hir olduğu cevâbı Bâbıâli'ye iş'âr ve tahrir olunmuş ise de İstanbul'daki 
donanma gemileri müteheyyi-i hareket bulunduğundan İskenderiye'deki 
gemilerin be-her-hâl gelmesine lüzüm göründüğü muahharen kat'iyyen iş'âr 
olunmasıyla ber-mücib-i irâde harekete dikkat olunmakda ise de donanma- 
yı hümâyün kapudânesi Hasan Bey'in vefâtı vuku'uyla yerine Der- 
sa'âdet'den bir me'mür gönderilmesine lüzüm göründüğünü ve me'mürun 
vürüdunda bilâ-te'hir irsâl kılınacağını cevâben Mehmed Ali Paşa Bâbıâli'ye 
inhâ eylemişdir. 

(Sâniha) Siyâk u sibâkdan tefehhüm olunur ki gemilerin İskenderiye'de 
durmasından hâtır-ı devlet müşmeiz olmuş ve bu hâl emniyyet-i tarik mütâla- 
asını unutdurmuş ve Mehmed Ali Paşa'nın tahkikatına göre muhâtara melhüz 
olmağla Mora züllü gibi bu da başka bir mahcübiyyeti mücib olacağı vâhime- 
siyle gemilerin göndermesine cesâret edememiş olduğunu inhâ eylemişdir. İş- 
bu cüşiş-i efkârın muahharen kesb-i sükünet eylemiş olması gemilerin selâmet- 
le İâdesi kendisinin re'yine havâle kılınması kaziyyesinden anlaşılmış denile- 
bilir. İntihâ. 

O esnâda yine İngiltere ve Fransa sefirlerinin Mora ve Rusya mes'elelerinin 
halline dâir reis efendi ile ictimâ” eyledikleri mükâleme meclisinin fezleke-i 
müzâkerâtı Mora maddesine süret-i marziyye üzere karar verilerek bahis Rus- 
ya mes'elesine bi'l-intikal Prusya kralı tarafından dahi ihtâr olunduğu vechile 
Rusya İmparatoru musâlaha tarafına temâyülde bulunduğundan ve gavganın 
iyisi olmadığından Devlet-i Aliyye bunun çâresine bakması lakırdısının incirâr 
eylediği mesâ'1l-i sulhiyye ki Anapa'nın bedel-i tazmin-i ticâret olarak Rus- 
ya'ya terki gibi ağır tekliflerin dermiyânı sırasında Devlet-i Aliyye Akkerman 
Mu'âhedesi'nde Rusya'nın kâffe-i metâlibine muvâfakat ederek yeniden tah- 
did-i hudüda hâcet kalmayıp musâlâhânın esbâb-ı mütemmimesinden bulu- 
nan mütâreke evkatı ve üserâ istibdâli misillâ şeylerin müzâkeresi içün murah- 
haslar ta'yininden başka birşey olamayacağı ve Rusyalı ne türlü muâmele-i 
musırrânede bulunur ise Devlet-i Aliyye hiçbir vakitde mukavemetden geri 
durmasını mücib bir güne endişesi olmayıp hatta bu defa yeniden umümen 
asker tertibine mübâşeret ve zât-ı şâhânenin (91 livâ-i sa'âdeti istishâbla sefer- 
berlik hâlini ihtiyâr eyledikleri cihetle endişe edecek işimiz yokdur cevâbma 
İngiltere sefiri livâ-i sa'âdet gider ise ben de beraber giderim ve Fransa sefiri 
vâkı'a böyle ama Rusyalı bu esnâda falan mahalle kırk bin asker cem' eylemiş 
demelerine reis efendi izhâr-ı memnüniyyetden sonra bizim dahi tedârikimiz 
yolundadır. Fakat bu militer lakırdılar bize göre ministroca söyleşmek lâzımdır 
yollu lâtifeye bulaştırılarak ve birşeye karar verilemeyerek meclise hitâm veril- 
diğinden ibâretdir. 

Buna dâir hatt-ı hümâyün süretidir: 

“Kaim-makam Paşa 

İşbu mükâlemeyi mutazammın bend bend mufassal takririn ve evrâk-ı mez- 
küre manzür ve ma'lüm-ı hümâyünum olmuşdur. Ahvâl-i hâzıraya göre reis el- 
çilere yoluyla cevâb vermiş ancak mersümlar şimdiye kadar ne süretle ağız 
kullanmakda oldukları ma'lâ.n oldu ve geçenlerde dahi Rusya tercümânı Kon- 
to'nun Devlet-i Aliyye ile Rusyalının bu derece şiddet üzere muhârib olmaklı- 
ğına ve Mencaki ile Robyer sebeb oldu diyerek lisân kullanması ve bedelât-ı ti- 
cariyyede Rusyalı ben âher devleti karıştırmayarak başlı başına hem muhârebe 
ederim hem söyleşirim diyerek mağrürâne cevâb vermesi ve şimdiye kadar 
Prusyalıyı tavassut edecek süretde görünerek müstakil bu husüs içün Prusyalı- 
nın bir cenerali me'mür kılınması ve ağızdan ağıza dolaşarak henüz kararlaştı- 
rılamadığı derkârdır. Çünki bizim me'mürların ve askerin hâli böyle ve frenkle- 
rin dahi muâmeleleri meydanda, artık bu süretlere göre Prusya me'müru geldi- 
ği gibi reisle bi'i-mülâkat mersümun dahi diyeceği bilindikden sonra hemân ne 
süretle kararlaştırmak icâb eder ise ona göre taraf-ı hümâyünumuzdan bi/l-isti- 
zân icrâlarına bakılsın.” 


Teshir-i Livadya 


Ağrıboz sancağı dâhilinde Livadya kal'asında mütehassın Yunanlılar üzeri- 
ne Tırhala Mutasarrıfı Mahmüd Paşa tarafından sevk olunan asker bi'l-muhâ- 
rebe kal'ayı zabt etmişlerdir. Yunan sergerdelerinden İslandi'nin ol vakit Mah- 
müd Paşa'ya gönderdiği Rümiyyü'l-ibâre mektübun tercümesi Rumeli Vâlisi 
Reşid Paşa vazife-i zimmeti üzere sizi bu kazâlarda bulunan Yunan askeriyle 
muhârebeye sevk etmiş ise de siz devletçe hareket etmiyorsunuz, bi-çâre fuka- 
râyı esir ve telef ediyorsunuz, silâhsız acezeye ilişmek revâ değildir. Sizden esir 
etdiğim ve bir daha benim tarafıma tüfeng tutmayacağına (101 yemin etdirerek 
salıverdiğim ba'zı sergerdeler yine sizinle beraber gelmişdir gibi sözlerden ibâ- 
retdir. i 


Ba'zı vuku'ât-ı Girid 


Yunan ihtilâlinin Girid'de zuhür eden şu'besini defe oradaki kuvve-i askeriy- 
ye kâfi olmadığı ve teb'a-i müslime ile gayr-i müslime beynine şikak-ı külli ge- 
lerek bilâ-mücib ta'addiyât vuku' bulmakda olduğu beyânıyla mes'ele-i fesâ- 
diyyeden evvel dâhili olan uygunsuzluğun def'i içün iki üç bin askerin lüzü- 
munu Kandiye Muhâfızı Süleyman Paşa inhâ eylemiş ve İngiltere ile Fransa 
donanmaları abluka ederek Devlet-i Aliyye gemilerinin Girid'e gitmesi kesb-i 
müşkilât eylediğinden bi'l-mübâhese icâb-ı hâle himmet olunması Bâbıâli'den 
Mısır vâlisine iş'âr olunmuşdur. Cevâbında İskenderiye'de akçe kuvvetiyle ec- 
nebi tüccâr gemilerine zahire tahmiliyle Girid'e sevk eylediğini ve Rodos'a ka- 
dar zahire gönderip oradan ufak kayıklarla Girid'e isâline bakması içün muta- 
sarrıfı Şükri Bey'e emr-i kat'i verilmesini ve Girid'de asâkir-i Mısriyye başbuğu 

Mustafa Paşa'ya gönderdiği yüz bin riyâl tamâmiyle vâsıl olmuş idüğini inhâ 
eylemişdir. 


Beyân-ı takrir-i me'mür-ı İngiltere der-Mısır 


O aralık İskenderiye'de mütemekkin İngiliz ceneral konsolosu Mısır'da Ho- 
ca Boğos'a bir takrir gönderip meâlinde İngiltere ile Fransa devletleri Kandi- 
ye'nin ablukasından vazgeçdiler, bunu Mısır vâlisine ihbâra me'mürum. Dev- 
let-i Aliyye'nin ikmâl-i nüfüz içün ba'demâ Mısır tarafından cezireye her türlü 
iâne ve hareket olunmasını devletim teyakkun eder. Fakat askerin hareketine 
devletim tarafından nezâret olunacakdır. Mora'daki gibi fenâlıklar zuhür eder 
ise sonu ayıb olur. Zirâ düvel-i mütemeddine beyninde zâlimâne hareketler 
tecviz olunamaz, bunlara dikkat olunmaz da yine zulm olunur ise düvel-i Me- 
sihiyyenin müdâhalelerini netice verir, bu keyfiyyeti hıdiv-i Mısır'a arz eyleme- 
niz mercüdur demişdir. Bunun üzerine Mehmed Ali Paşa derhal süfün ve asker 
ve zahire ve Kandiye muhâfızına ta'limât isbâline mübâderetle berâber Gi- 
rid'deki harekât-ı isyâniyyenin teskinine kendisi ma'rifetiyle müsâraat oluna- 
cağından egerçi dâire-i afv u emâna gelirler ise mezâ mâ-mezâ hükmüyle maz- 
har-ı afv u emân olurlar. Serkeşlikde devam ederler ise vuku” bulan masarif-i 
harbiyyenin tazmin etdirileceği ve şöyle böyle yapılacağı ma'nalarını muta- 
zammın buyuruldular neşrini Süleyman Paşa'ya tavsiye eylediğini Mehmed 
Ali Paşa Bâbıâli'ye bildirmişdir.f111 

Girid eşkiyâsı kurâ-i müslime ahâlisinden üçyüz kadar nisvân ve sıbyânı 
çırlak çıplak sürüp kayıklara doldurarak Yaban adasına bırakmışlardır. Bi-çâre- 
ler aç ve açık saçık orada kaldıkları duyuldukda acele kayıklar gönderilerek 
Rodos'a götürülmüş ve erbâb-ı hamiyyet taraflarından mümkin mertebe eski 
püskü ile üstleri başları donatılarak orada iskân etdirilmişdir. 


Avdet-i ba'zı süferâ 


Cild-i evvelde beyân olunduğu üzere süferâ-yı selâse Dersa'âdet'den terk-i 
sefâretle Akdeniz tarafına çıkıp gitmişler idi. Avdetlerine dâir Bâbıâli'den yazı- 
lan da'vetnâmelerden sonra reis efendi tarafından İngiltere başvekiline gönde- 
rilen tahrirâtda devleteyn beyninde muvâlât-ı kadimenin beyân-ı sübütuyla 
ba'zı avârızdan dolayı gitmiş olan İngiltere sefirinin avdetine dâir mektüblar 
gönderilmiş ise de henüz zuhür etmemiş ve Devlet-i Aliyye mu'âhidleri içün 
muhabbet kapısını açık tutagelmiş olduğundan elçinin vürüdunda kemâ £i's- 
sâbık hürmet-i lâzimenin icrâsına ve derdest olan mesâlihin kaide-i mer'iyye 
üzere temşiyetine itinâ eder misillü cereyân ve sebkat eden muhâberât ve mu- 
âmelât üzerine İngiltere ve Fransa sefirlerinin Dersa'âdet'e avdet niyyetiyle 
Bahr-i Sefid Boğazı'na geldikleri mesmü'-ı devlet oldukda mihmândârlıklar 
içün İngiltere elçisine Kaim-makam Nâmık Bey ve Fransa elçisine Sağ kolağası 
Avni Bey evâil-i Zilka'dede i'zâm ile Zilhicce'nin yedinci (20 Haziran 1828) gü- 
nü İngiltere ve Fransa sefirleri İstanbul'a bi'l-vürüd haklarında merâsim-i lâzi- 

me-i ri'âyetin icrâsına fevkalâde himmet buyurulmuşdur. Es'ad Efendi der ki: 
Elçilere semmür kürkler ile murassa” şemseli ve yakası sırmalı harvaniler iksâ 
ve rükübları içün çekilen atlara sırmalı frenk eğerleri vaz” olunmuşdur. İntihâ. 

İngiltere sefirinin Bâbıâli'ye gelişindeki hâli. Mukaddemâ elçiler Sirkeci is- 
kelesinde Kireççibaşı yerine kayıkla çıkmak âdet idi. Bu defa elçi ihtisâb önüne 
çıkıp ibtidâ divân çavuşları sonra atlı askeri daha sonra kapıcılar kethüdâsı ile 
selâm ağası arkalarında muzıka takımı ba'dehü yedekler indikden sonra başça- 
vuş ve sefir ardınca yirmi kadar piyâde ve süvâri İngiliz askeri yola dizilmişdir. 
Elçiye Bâbıâli'de kopçaları murassa' yakası sırmalı kavuniçi renkli harvani giy- 
dirilmişdir. 

Buraya kadar kırkdört senesi içinde vuku” bulan mevâdd-ı Yunaniyye- 
dir.J12) 


Bakıyye-i mes'ele-i Yunaniyye der-sâl-i penc ü çihil 


O esnâda İngiltere ve Fransa elçileri taraf-ı şâhâneden olunan da'vete mebni 
İstanbul'a avdetlerinde Mora'nın istiklâline dâir devletlerinin kararını mübey- 
yin verdikleri takrir-i resmiye tahriren cevâb verilmesini istid'â etdiler. 

Beyne'-vükelâ cereyân eden müzâkerât mücibince mümkin olabilecek sü- 
retde i'tâ-yı tanzimâtı mübeyyin kırkbeş Muharremi evâhirinde (24 Temmuz-I 
Ağustos 1829) kaleme alınan fermân müsveddesi takrir-i mahsus ile elçilere 
gönderildi. Fermânın hulâsa-i meâli Devlet-i Aliyye'nin Mora ve sâir taraflarda 
harekât-ı isyâniyyede bulunup da izhâr-ı nedâmet eden reâyâsı hakkında afv-ı 
umümi icrâsını ve Mora memleketinin ba'dezin Darbhâne-i Âmire'den yed-i 
vâhid süretiyle ve kocabaşılar ma'rifetleri ve bir vâli ile idâresini ve ehl-i İslâm 
bulunmayan mahallerde kendilerinden nasbını beyândan ibâretdir. 

Bu sırada Cezâir-i Bahr-i Sefid me'mürlarına yazılan kavâimde bir müddet- 
den beri gavâil-i seferiyye münâsebetiyle ahâlinin âsâyişine bakılamamış ise de 
şimdilerde sırası gelmiş olduğundan müzâkerât-ı lâzimede bulunmak içün ma- . 
halleri kocabaşılarından birer ikişer kişinin Dersa'âdet'e izâmı emr ü iş'âr 
olunmuşdur. 

(İlâve) Bunlar İstanbul'a gelip ne yapıldı ne oldu buna dâir ma'lümâta mut- 
tali" olamadım. intihâ. 

Fermân-ı sâlifü'l-beyân meâlinin istizâhı zımnında kırkbeş Şevvâlinin seki- 
zinci (2 Nisan 1830) günü Bebek Köşkü'nde ve muahharen reis efendi hanesin- 
de olunan mükâlemâtın5 neticesinde düvel-i selâsenin Yunanistan hakkında et- 
dikleri tekliflerin kabülüne ve bunun içün verilecek takrir-i resmi müsveddesi- 
ne karar verildi. Müfâd-ı takrir meşveret-i umümiyyede ba'de't-tasdik hudüd-ı 
Yunaniyye hakkında Londra'dan gelecek haber ve cevâba göre icâbına bakıl- 
masına karar verilmiş ise de sefirlerin ısrarları ıztırârıyla muvâfakat mes'elesi 
şer'-i şerife havâle olunarak verilen fetvâ-yı şerife mücibince Devlet-i Aliyye bu 


4 İnumeroile zeyide muharrerdir. 
5 3vednumeroilezeylde muhairerdir. 

kadar mâl ve cân fedâ etdikden sonra düvel-i selâsenin tekâlif-i bâridelerini ka- 
bül ve icrâya mecbür olmuşdur.|13) 


Süret-i fetvâ: 

“Seyyidü's-selâtin imâmü'İ-müslimin pâdişâhımız hazretleri bilâd-ı harbiy- 
ye meliklerinden birisiyle akd-i muvâdaa ve musâlaha etmek lâzım ve muhârib 
olduğu takdirce âmme-i müslimine zarar mütehakkık olup lâkin ehl-i sünnet 
tâifesinden bir kavm-i mahsusun mütemekkin oldukları bilâd-ı muayyene tah- 
liye ve kendi yedlerinde terk olurnmadıkça ol melik ile sulh mümkin olmasa pâ- 
dişâh-ı müşârünileyh hazretleri bilâd-ı mezküreyi ol mütemekkinleri olan tâife 
yedlerinde terk edip bu vechile sâir bi'-cümle bilâd-ı İslâmiyye ve âmme-i 
müslimini şerr ü zarardan vikaye ve muhâfaza etmek lâzım olur mu. 

el-cevâb: Allahu a'lem olur. 

mühür 

sâlik-i râh-ı savâb ola Abdülvehhâb” 


Bu karara dâir arz olunan tezkireye yazılan hatt-ı hümâyün süretidir: 

“Kaim-makam Paşa 

İşbu takririn ve kaleme aldırılan mazbatalar ile evrâk-ı sâire meâlleri 
ma'lüm-ı hümâyünum olmuşdur. Bu husüsda din ü devletim içün şuna buna 
bakmayarak ne vechile çalıştığım hazret-i hakka ve ehl-i insâfa ma'lümdur. 
Amma çi-fâide gerek başda olan me'mürlarımızda ve gerek nizâmın gayri olan 
birtakım maslahatın neticesi nereye varacağını fark ve temyiz etmez halkımızın 
adem-i gayret ve diyânetsizliklerinden işte en sonra bir vechile kabül edemeye- 
ceğimiz şeyleri maa-ziyâdetin bi'z-zarüre kabül etmekliğimiz icâb eyledi. Fe- 
emmâ bundan böyle yine eski usül üzere gidilir ve kendimizi toplayıp da bu 
hâl üzere durulur ise maazallahu te'âla artık maslahatın nereye dayanacağı ed- 
nâ mülâhaza ile ma'lümdur.” 

İşte Yunanistan'ın tasdik-i istiklâlini netice veren Bebek Kasrı mükâlemesi- 
dir. Bu mükâlemenin istizân tezkire-i mufassalasından müstefâd olduğu üzere 
mes'ele-i Yunaniyye'nin zuhürundan dokuz senedir gitdikçe iş fenâlaşmış ve 
nihâyet Londra'da üç devlet beyninde verilen kararı Devlet-i Aliyye tasdike 
mecbür olmuşdur. Verilen karar Mora'nın istiklâliyle müceddeden bir devlet 
teşkilini ve memleketin haritasını (14) elçiler müttehiden Bâbıâli'ye bi't-takdim 
acele cevâbını istediler. Vükelâ-yı devlet bu bâbda âciz kaldıklarıyla berâber 
Londra mazbatasında münderic Devlet-i Aliyye reâyâsından olan Rumlardan 
istek edenlerin Mora'ya azimetlerine mümânaat olunmaması fıkrası kabül 
olunmaması ve Rusya'ya verilecek tazminât-16 seferiyyeden aşağı varılacak 
mebâliğin biraz daha ilerisi teklif olunması gibi şeylerle tasdikin meşrüt kılın- 
ması mütâlaaları erkân-ı devletin netice-i ârâlarından olmuşdur. Bunda cennet- 
mekân Sultan Mahmüd Hân hazretleri dahi mütehayyiren el-hükmullah-gü- 
yân bir kerre de Bebek Köşkü'nde elçilerle tekrâr söyleşmesini emr eylemişler 


6 Tazminât maddesi âtide muharrerdir. 

ise de bir semere görülememişdir. Londra'da yapılan mazbata ile Yunanistan'ın 
haritasını elçiler hemen Bâbıâli'ye bi't-takdim tercüme etdirildikden sonra ce- 
vâbını alacaklarını tercümânların üçü bir ağızdan ifâde ve tefhim ile avdet etdi- 
ler. 

Es'ad Efendi der ki: Bu husüs içün birkaç kerre tertib-i mukaddemât-ı 
şüradan sonra muhâlefet vehâmeti mücib olacağı ve  pketi çi ayaS öyylü al çeşi 
meselini irâs edeceği müttefak olmağla olunan tekâlif havkale-güyan tasdik 
olundu. Tercümânlar sefirlerinin ağzından olarak kaleme getirmedikleri ta'ri- 
zât kalmaz imiş ki tafsil ü tasrihi bu makamda tecviz olunmamışdır. 

Gelelim sadede; irâ'e olunan harita Fransızca olduğundan Yunanistan'a terk 
olunacak mahaller renginden fehm olunmuş ise de takrir ile beraber tercümeye 
verildi. Hitâm-ı tercümeye kadar vakit uzayacağından divân tercümânı tarafın- 
dan evvelce olunan ifâdeye göre dokuz madde üzerine mübteni olduğu anla- 
şılmışdır. 

Maddeleri bunlardır: 

Evvelen Yunan hükümeti hükümet-i müstakille olarak istiklâl-i kâmile mer- 
büt olan alâ'ik-ı resmiyye ve idâre ve ticâret hukukuna nâil olmak. 

Sâniyen İşbu menâfie nazaran şehr-i Mart'ın ikisi tarihiyle müverrah maz- 
batada muharrer hudüdun tenziline dâir taraf-ı Devlet-i Aliyye'den beyân olu- 
nan dilhâh üzerine muvâfakaten Yunan hudüdu haritadaki gibi olmak. 

Sâlisen Yunan hükümeti müstakil ve büyükden büyüğe bi'l-irs müntakil 
olarak düvel-i müttefikada hükümet edenlerin familyalarmdan olmamak üzere 
bir prense bi”l-isâle Yunan birinci hükümdârı tesmiye olunmak.(15) 

Râbian İşbu tertibât icâb eden taraflara tebliğ olunduğu gibi Devlet-i Aliyye 
ile Yunanlı beyninde sulh ve müsâlemet peydâsı ma'lüm olmak. 

Hâmisen Tarafeynden afv-i kâmil neşr olunmak. 

Sâdisen Memâlik-i Mahrüsa'dan nakl etmek isteyen Rumlara bir sene müd- 
det mehil verilmek. 

Sâbian Hudüd-ı mezkürenin hâricinde olan Rum askeri yedlerinde olan ma- 
halleri tahliye ve Devlet-i Aliyye askeri dahi hudüd-ı mezküre dâhilindeki yer- 
leri kezâlik tahliye etmek. 

Sâminen Düvel-i müttefikadan herbirinin bu bâbda bi'l-ma'iyye zımân ve 
kefâlete salâhiyyeti olarak hiçbirinin askeri diğer iki devletin re'y ve rızâsı 
“ munzam olmadıkça Yunan'a duhül edememek. 

Tâsian Devlet-i Aliyye tarafından ve Rumlar cânibinden tahdid husüsu içün 
ta'yin kılmacak me'mürlar beyninde gavga ve nizâ” vukuundan ictinâben dü- 
vel-i müttefikanın herbiri birer me'mür ta'yin ve yedlerine müşterek ta'limât 
verilerek altı mâh zarfında haritası vechile tahdid olunup iki harita tersim ile 
biri Devlet-i Aliyye ve diğeri Rumlara verilmek süretleri muharrerdir. 

İşbu karar evvelki tekliflerden katı külli ziyâde olarak müstakil hükümet 
demek olmağla tamâmı tamâmına kabülü Devlet-i Aliyye'ye muzır mevâddan 
ve Rusya tercümânı Frengini'nin sonrada yalnızca gelip düvel-i selâsenin üçü- 
ne birden inkisâr ile mahremâne olarak Devlet-i Aliyye'nin evvel ü âhir şu 
maddeye adem-i muvâfakati işi bu pereseye getirdi. Takrirdeki maddeleri Dev- 

let-i Aliyye yine kabül etmez ise çâresi bulunamayıp feemmâ muvâfakat eder 
de on güne kadar cevâbını verirse Rusya imparatoruna bu bâbda azim hürmet 
veri'âyet edilmiş olacağından tazminât-ı seferiyyeden üç milyon macar altının- 
dan tenzil edeceği mikdârdan başka olarak bu tarafda olan Rusya elçisi dahi iş- 
bu muvâfakat ve hürmete ri'âyeten tazminât-ı mezküreden bir milyon macar 
altını tenzil edeceğini beyân eyledi. Ahvâl-i mezküre takrir-i mahsus ile taraf-ı 
şâhâneye arz olundukda sâdır olan hatt-ı hümâyündur: 


“Kaim-makam Paşa 

İşbu takririn ve harita-i mezküre manzür ve ma'lüm-ı hümâyünum olmuş- 
dur. Bidâyet-i maslahatda bu müstekreh şeylerin zuhüra geleceği revş-i hâlden 
nümâyân olduğundan (16) her türlü tedâbir yine yapılmış ise de ne çâre ki tak- 
dir-i ilâhi böyle imiş. Takririnde beyân olunduğu vechile bu ekreh şeyin tamâ- 
mı tamâmına kabülü devletimize pek muzır mevâddan ise de bunun ta'dil ve 
tesviyesi mümkin midir artık siz bir yere gelip uzun uzun düşünüp takrir-i 
mezkürün tercümesi tekmilinde netice-i kararınızı tarafımıza arz ve istizân 
edesiz. Kaldı ki tercümân Frengini'nin muahharen gelip mahremâne diyerek 
birtakım hezeyân etmesi bir nev hileden ibâret olduğuna şübhe yokdur. Bir de 
bu maddenin müzâkeresi içün denilerek mukaddemkiler gibi umüm meclis lâ- 
zım değil bi-hüde tahdiş-i ezhânı mücib olmakdan ma'adâ hiç bir faidesi ol- 
maz. Hemân şöylece ta'mim olunmayarak aklı erenlerle bir yere gelinip müzâ- 
kere olunsun.” , 

Bunun üzerine kırkbeş senesi Şevvâlinin yirmi dokuzuncu (23 Nisan 1830) 
Cuma günü reis efendi hanesinde Fransa ve İngiltere ve Rusya elçileriyle vuku 
bulan mükâleme mazbatası mütâlaasından ahvâl-i câriye ma'lüm olacağından 
süreti zeyl-i kitâba derc olunmuşdur. (numero 5) 

Bu vechile teemmül ve mütâlaalardan sonra bâlâda musavver fetvâ meâlin- 
ce muvâfakat olunmuşdur. Yunan hükümetini tasdike dâir Bâbıâli'den sefâret- 
lere verilen takrir süreti dahi zirde 6 numero ile muharrerdir. . 


Tebdil-i riyâset-i küttâb 


Es'ad Efendi der ki: Yunan ve Rusya mes'elelerinde zât-ı şâhâneyi Reis Per- 
tev Efendi iğfâl etmesi sebebiyle hünkâr bedduâ ederek azl etmişdir. Yerine 
Beylikçi Âkif Efendi li-ecli'l-icrâ kapıya da'vet olunmuş iken tahallüf zuhüruy- 
la Rumeli ordusunda bulunan reis-i esbak Hâmid Bey'e asâleti Âkif Efendi'ye 
vekâleti ihâle kılındı. “Hâmid Bey istihkakla oldu sezâ yine reis” mısrâını tarih söy- 
lemişdir. 

Bir müddet mürürunda Pertev Efendi mecâlis-i hassaya Âkif Efendi müs- 
veddât-ı takarir ile evâmir-i mühimmeye bâ-hatt-ı hümâyün me'mür olmuşlar- 
dır. İntihâ. 

Petersburg'da bulunan Devlet-i Aliyye sefiri Halil Paşa ile sefâret müsteşârı 
Necib Efendi'den o esnâda Bâbıâli'ye vârid olan muharrerât üzerinde görülen 
hatt-ı hümâyünun bir fıkrasında “reis-i sâbık Pertev Efendi ile muhâbere göste- 

rilmiş ise de artık mümâileyhin re'y ü tedbiri ile maslahata girişilmesi görülen 
hâllere göre uygun (17) düşmeyeceğinden reis kendiliğinden muhâbere eder 
ise etsin bundan böyle bu husüslar reisin bileceği mülâhaza edeceği şeylerdir”. 

İşbu hatt-ı hümâyündan dahi Pertev Efendi hakkında adem-i teveccüh-i âli 
münfehim olmuşdur. 


Ta'yin-i me'mürin be-tahdid-i hudüd 


Yunan mes'elesine olunan muvâfakat üzerine mâ-sabakda mübeyyen hudü- 
dun ta'yin ve tefriki içün Mora'ya hâcegândan Nâyâb Efendi ve Rumeli ve Rus- 
ya hudüduna Tersâne zimmeti Ârif Efendi ve Ağrıboz'a mevâliden İsmail Bey 
me'mür olmuşlardır. 


Havâdis-i Girid 


Yunan serbestisi Girid'de henüz kesb-i sükünet etmediğinden bu esnâda 
orada yeniden harekât-ı isyâniyyeye cüretle muhâfızlar kal'alarda mahsüren 
zahire ve mühimmât talebinde bulunmuş oldukları Bâbıâli'den istihbâr olun- 
dukda keyfiyyetin Mısır Vâlisi Mehmed Ali Paşa'ya havâle ve sipâriş edilmiş 
olduğu ba'zı evrâkda görülmüşdür. 

Mora tarafından Girid'e gönderilen eşkiyâ sergerdeleri reâyâyı ziyâdesiyle 
tahrik ve ifsâda cür'etle tav'an ve kerhen hemân reâyânm çoğu isyâna âmâde 
bulunmuşlar imiş. Asâkir-i İslâmiyyenin derece-i kifâyede bulunmadığı misillâ 
fıkdân-ı mühimmât ve zâhâir ise başkaca ye's ü fütüru mücib olduğu Kandiye 
Muhafızı Süleyman Paşa'nın tahrirâtında muharrerdir. Buna dâir hatt-ı hümâ- 
yün süretidir: 

“Kandiye muhafızının işbu tahrirâtı görülmüşdür. Mısır tarafından Girid'e 
i'âne olunmayacağı tebeyyün etmiş olduğundan artık ana göre ne vechile ted- 
bire mutavakkıf ise öylece serasker paşa ve sâir iktizâ edenlerle bi'l-müzâkere 
arz ve istizân olunsun.” 

İşbu hatt-ı hümâyünda muharrer âne maddesinin esâsı şudur ki Girid'in 
hâl-i hâzırını Mehmed Ali Paşa'ya beyân ile bin nefer asker ve mühimmüât ve 
zahâir yetiştirmesi irâde olunmuşdur. Buna cevâben kapı kethüdâsma mersül 
şukkasında Mora içün sarf etdiği bunca masraflar bir para yerini tutmayıp bu 
uğurda ömrünü vârını telef eylediği ile berâber nihâyeti boşa çıkdı. İhtâr eyle- 
diği şeylerin hiçbirisi şâyân-ı sem'-i kabül olmadı. Ehemmiyyeti muhtâc-ı be- 
yân olmayan Girid gibi bir mahalle bin nefer asker ne yapar lâ-akal on onbeş 
bin muntazam asker lâzımdır. Rumlar ise (18) kendilerine terk olunan yerlere 
kanaat etmeyip Avrupa'da ellerindeki makremelerine soğan suları sürerek mi- 
nistroların familyalarına düşüp onlar da kocalarını millet-i İslâmiyye aleyhine 
tahrike çalışıyorlar. Merâmları Girid'i dahi kapmakdır gibi beyne'r-red ve'l-ka- 
bül hasbihâlsi sözlerden ibâretdir. 

Bu şukkanın kenârına Bâbıâli'den yazılan arzın fezlekesinde müşârünileyh 
bu bâbda pek de şiddet muâmelesi göstermeyip me'müriyyetiyle gönderilmiş 

olan Pertev Efendi'nin tebliğ edeceği vesâyâ-yı mukteziye üzerine mahcüb olur 
da i'âne-i matlübeyi icrâ eder yollu sözler yazılmışdır. Bâlâsına sâdır olan hatt-ı 
hümâyündur: 

“Bakalım Pertev Efendi varsın zihnini kandırarak bir yolunu buluverir mi 
yoksa yine bu usül ve /tikadden dönmez mi şimdilik buna mücibince münâsi- 
bi üzre cevâb yazılsın.” 

Pertev Efendi'nin me'müriyyeti âtide mufassalan beyân olunacakdır. 

Mora maslahatı takarrür etdikde süret-i hâl evâmir-i aliyye neşriyle ilân ve 
Girid ve Sisam ile sâir cezireler reâyâsının istihsâl-i âsâyiş ve emniyyetleri esbâ- 
bına teşebbüs olunmasına ve tahdid-i hudüd ile kılâ'-ı metrükede bulunan top 
ve mühimmâtın ve cevâmi'-i şerifedeki mesâhif-i şerife ve sâir müteberrikatın 
ahzı ile ahâli-i müslimenin nakli içün lâzım gelen me'mürların intihâbına dâir 
cereyân eden mebâhisin neticesinde evvel emirde Mora'nın terkini tecviz eden 
sâlifü'İ-beyân fetvânın neşr olunacak fermânlara derci ve Yunan fesâdında 
medhalleri olan ne kadar ahâli var ise haklarında afv-ı umümi icrâsı ve ba'de- 
mâ reâyâ-yı Devlet-i Aliyye'ye her tarafda cizyedârlar cânibinden ta'addiyât 
olunamaması ve zimmetlerinde terâküm eden matlübât-ı miriyyenin afvı hu- 
süslarına ve Rum Patrikhânesi'nden adalarla mahâll-i sâireye münâsib mek- 
tüblar itâresiyle her memleketden birer ikişer kocabaşı celbiyle te'minât-ı lâzi- 
me icrâsı misillü şeylerin arzına dâir yazılan takrir üzerine sâdır olan hatt-ı hü- 
mâyündur: 

“Vâkr'â şu terk olunacak mahalleri Devlet-i Aliyye'miz şe/an terk edecek 
olduğundan peşin efendi dâ'imizden verilen fetvâ-yı şerife ısdâr olunacak evâ- 
mire derc olunarak ol vechile ilân olunması ve tahdid maddesiyle nakl ü is- 
kân-ı ahâli içün me'mürlar ve mühendisler gönderilmesi” gibi ba'zı husüsât 
irâde buyurulmuşdur.|19) 


Bakıyye-i mes'ele-i Rusya 


Devlet-i Aliyye ile İran devleti beyninde derkâr olan musâfât-ı kâmile muk- 
tezâsınca hüsn-i netice-i mesalih-i devleteyni müstelzim olacak makasid-i hay- 
riyyenin ifâde ve istifâdesi zımnında İran devleti tarafından Muhammed Şerif 
Şirvâni nâmıyla mukaddemce Dersa'âdet'e sefir-i mahsus gelmiş idi. Devletçe 
merâsim-i lâzimenin icrâsından sonra sefir-i mümâileyhle olunan müzâkerâtın 
fezlekesinde Devlet-i Aliyye Rusya devletiyle muhârib bulunduğundan harb ve 
sulh maddelerinde ittifâk üzere bulunacaklarını bir mukaddime ile üç madde 
üzerine karar verilen mesâil-i ahdiyyenin tanzim kılınan mümzâ ve memhür te- 
messükleri te'ati kılındı. Bu mu'âhede-i ittifâkiyye üzerine tarafeyn memleketle- 
rinde birer sefir ikamesi lâzım gelmekle Küçük Tezkireci es-Seyyid Mehmed 
Tayyibi Efendi Devlet-i Aliyye tarafından nâme-i mahsus ile? Tahran sefâretine 
me'mür ve 'zâm ve mümâileyh Şerif Şirvâni dahi Dersa'âdet'de ikamet etmek 
üzere cânib-i devlet-i İraniyye'den muvakkaten sefir-i mukim ta'yin olundu. 


7 Nâme-i hümâyün süreti 7 numero ile zeylde mündericdir. 

Sened-i mezkür süretidir: 

“Bâ'is-i tahrir-i vesika oldur ki 

Devlet-i Aliyye-i Osmaniyye ile Devlet-i Behiyye-i İraniyye beyninde derkâr 
olan cihet-i câmia-i İslâmiyye mülâbesesiyle beyne'd-devleteyn usül ittifâk ve 
ittihâd bi't-tabi asıl olduğuna mebni her çend ittifâk-ı resmiden müstağni ise de 
devleteyn-i aliyyeteynin düşman-ı müştereki olan Rusyalı üzerine tarafeyn bi'l- 
müzâhere hareket-i müttehidâne ile hücüm ve iktiham-birle bâ-avn ü inâyet-i 
hazret-i vâhibü'l-merâm kemâ-yenbagi ahz-i sâr u intikam ve devleteyn-i müt- 
tefikeynin herbiri tarafından istifâ-yı hukuka himmet ve ikdâm olunmak niy- 
yet-i hayriyyesiyle elyevm düşman-ı müşterek üzerine derkâr olan işbu sefer-i 
münticü 2-Zaferin harb ve sulhüne mahsus olmak üzere derkâr olan in'ikad-ı 
ittifâk ve ittihâd usülü marzi-i tarafeyn olmakdan nâşi biz ki hâlâ dihim-ârâ-yı 
saltanat ve ser-efrâzi fermân-fermâ-yı ekalim-i Rum u Tâzi şehriyâr-ı ebu'l-feth 
ve'İ-megazi güzide-i âl-i Osmân âb-ı rüy-i İslâm ve İslâmiyân zıllullahi halife-i 
resulullah pâdişâh-ı zafer-sipâh eyyidallahu bi'n-nasr ve ebkahu efendimiz 
hazretlerinin Devlet-i Aliyye-i ebediyyü'i-karar ve saltanat-ı seniyye-i serme- 
diyyü'l-istimrârlarında riyâset-i küttâb rütbe-i refiasım hâiz zirde mestürü'l- 
(201 imzâ me'müruyuz, taraf-ı eşref-i şehinşâhiden me'müriyyetimiz hasebiyle 
bu def'a şehâmetlü menaatlü hükümrân-ı memâlik-i İran tâcidâr-ı dârâ-derbân 
şâh-ı Cem-câh-ı meâli-ünvân ve fehametlü veliahd-i işân şehzâde-i celilü'ş-şân 
Abbas Mirzâ hazerâtı taraflarından ruhsat-ı kâmile ve sefâret-i mahsusa ile 
me'müren Dersa'âdet'e vürüd eden fahru'İ-ulemâ faziletlâ el-Hâc Muhammed 
Şerif Şirvâni ile bi'İ-müzâkere rabt u tensik olunan maddelerdir ki zikr ü beyân 
olunur: 

Evvelki madde el-Haletü hazihi taraf-ı Devlet-i Aliyye'den düşman-ı müşte- 
rek-i mersüm üzerine berren ve bahren her günâ tedâbir-i harbiyye ve tedârü- 
kât-ı cihâdiyye imâl ve icrâ olunduğu misillâ Devlet-i Behiyye-i İraniyye câni- 
binden dahi bi'l-muvâzene düşman-ı mersüm üzerine müstakilce külliyyetli 
asker ve mühimm3ât ile açıkdan açığa ilân-ı ceng ü cidâl ve kuvve-i mecmüa-ı 
harbiyye sarf ve i'mâl olunup makdürât-ı mümkinenin icrâsında müsâmaha 
câiz görülmemesi şart-ı a'zam add oluna. 

İkinci madde Devleteyn-i müttefikeyn mesâlih-i lâzimeleri icâb edeceği 
mu'âhedâtın rabtında muhtâr olup ancak ahadü-hümâ âherin zarar ve ziyân ve 
hasârâtına bir vechile rızâ-dâde olmamak cihetiyle bi-mennihi te'âla Devlet-i 
Aliyye her zamân şân u şevketine muvâfık süretle musâlahaya rağbet eder ise 
Devlet-i Behiyye-i İraniyye'nin dahi istikmâl-i şân u şükühu maddesinde vakt 
ü hâl isti'dâdınca mesâj-i müessire icrâsına himmet-i lâzimeyi aslâ diriğ etme- 
yerek harb ve sulhda beraberlik gösterirler. . 

Üçüncü madde Taraf-ı Devlet-i Aliyye'den düşman-ı müşterek-i mersüm 
üzerine bi'1fi"l “mâl ve icrâ olunmakda olan kuvve-i mecmüanın bi-aynihi Dev- 
let-i Behiyye-i İraniyye cânibinden dahi fi'len adem-i /mâli takdirinde intifâ-yı 
şartla lüzüm-i intifâ-yı meşrüt ka'idesi câri olmak lâzım geleceğine binâen Dev- 
let-i Behiyye-i İraniyye'nin el'ân Erzurum'da nezd-i seraskeride me'müru bu- 
lunduğu misillü Devlet-i Aliyye tarafından dahi te'kid-i şerâit-i ittifâk ve tem- 

hid-i merâsim-i hüsn-i vifâk zımnında bi-mennihi te'âla hitâm-ı maslahata ka- 
dar bir sefir-i mu'teberin nezd-i müşârünileyhâda ikamesi. 

Hâtime Ber-vech-i meşrüh mevâdd-ı mezküre me'mür-ı mümâileyhle bey- 
nimizde bi'-müzâkere karargir olmağla tarafından hatm u imzâsıyla mahtüm 
ve mümzâ tâ olunan temessük ile mübâdele tarafımızdan dahi işbu mühr ü 
imzâmızla memhür ve mümzâ temessük tâ olundu. Ve min Allahu't-tev- 
fik.1211 


Tayyibi Efendi'ye verilen ta'limât süretidir 


Efendi-i mümâileyhin asıl me'müriyyet ve sefâreti taraf-ı pâdişâhiden Rus- 
ya seferine dâir hâmil olduğu nâme-i hümâyünu İran şahına tâ ile İranlıyı 
Rusya aleyhine kıyâma tergib ve teşvik usülünün icrâsı maslahatı ise de zirde 
beyân olunduğu üzere şâyed ilerisi gelişmeyip de taraf-ı Devlet-i Aliyye'ye bir 
güne nakiseyi mücib olmamak içün Erzurum'a vusülüne kadar işbu sefâreti 
ketm ü ihfâ ile me'müriyyet-i celilesi olan mühimmât nezâreti şâyiasıyla azimet 
eyleyip bi-mennihi te'âla Erzurum'a vusülünde bu maddeye dâir mukaddem 
ve muahhar sa'âdetlü Erzurum vâlisi ve şark defterdârı efendi taraflarına tahrir 
ile süretleri efendi-i mümâileyhe i'tâ olunan iki takım tahrirât-ı mufassala me- 
âlinden müstefâd olacağı vechile birkaç mâhdan beri İranlı tarafından Rusyalı 
aleyhine Devlet-i Aliyye ile ittifâka izhâr-ı hâhiş olunarak güyâ ileride Devlet-i 
Aliyye Rusya ile kendi işini bitirdikde İranlıyı açıkda bırakmak mülâhazasın- 
dan çekinmekte olduklarından bu husüsda kavi sened itâsıyla kendilerinin 
te'min ve tatmin olunmasını taleb ve istid'â ve belki bu ittifâk maddesinin ebe- 
di olmasını iltimâs etmekde iseler de onların dedikleri gibi ittifâk-ı ebedi süreti 
Devlet-i Aliyye'nin işine elvermeyeceğinden fakat işbu seferin harb ve sulha 
mahsus olmak üzere ba'zı şerâit-i nâfia ile akd-i ittifâk maddesi söyleşmek ve 
eğer İranlı tarafından tas'ibâta sayılır ise sarf-ı nazar olunmak şıklarına dâir lâ- 
zım gelen vesâyâ müşâr ve mümâileyhümâya yazılmış ve efendi-i mümâiley- 
hin Erzurum'a vusülüne kadar bu husüsa dâir İranlı ile ne vechile ımuhâbere ve 
mücâvebe vuku” bulduğunu ve ona göre icâb eden vesâyâyı kendiye tefhim ve 
telkin eylemesi dahi bu defa müşârünileyhe iş'âr olunmuş olduğundan efendi- 
i mümâileyh ol vechile kifâyât-ı mücâvebâtı ve buna dâir sâir ahvâl-i hâzırayı 
müşâr ve mümâileyhümâdan istifhâm ve istiknâh ile kesb-i vukuf ve ma'lümât 
ederek ba'dehü cânib-i İran'a azimet eyliye. 

Zikr olunan süret-i tahrirâtda mestür olduğu vechile ba'zı karâin-i hâliye- 
den istinbât ve Deraliyye'de olan İranlı Ağa Ahmed'den dahi tahkik ve istihbâr 
olunduğuna göre İran şahı Devlet-i Aliyye ile ittifâk ve ittihâd ederek Rusyalı- 
ya i'lân-ı harb ile geçen seferdeki hukuk-ı zâyialarını istifâya hâhişger iseler de 
veliahd Şehzâde Mirzâ Rusya ile uyuşmak tarafında olduğundan bu mütâla- 
aya (22) göre efendi-i mümâileyh şehzâde-i müşârünileyhe uğramayıp doğru 
şah-ı İran cânibine azimeti iktizâ edip şu kadar ki şâyed şehzâde babasının ve 
milletinin hâhişine binâen hâh u nâ-hâh kendisi dahi mutâbaat etmiş ve yâhüd 
Rusya ile henüz uyuşamamış olup da kendisi veliahd dahi bulunmuş olduğun- 

dan taraf-ı Devlet-i Aliyye'den kendiye hiç iltifât buyurulmadığı vakt ü hâle 
muvâfık düşmemek mülâhazasıyla ihtiyâten zikr olunan nâme-i hümâyün mü- 
cibince İran şahına ve onu hikâyeten sadr-ı İran'a yazılan mekâtib-i sâmiye ile 
beraber efendi-i mümâileyhe i'tâ olunmuş olmağla şayed mümâileyhümüâ ile 
bi'-müzâkere eğer iktizâ eder ise şehzâde-i mümâileyhin kendiye irsâl edip ve 
eğer iktizâ etmez ve yâhüd şâyed şah-ı İran tarafından şehzâde-i mümâileyhin 
kendiye etbâ'ına ve yâhüd def-i fesâdına medâr olması cihetleriyle kâşki bu 
husüs taraf-ı Devlet-i Aliyye'den veliahda dahi yazılmış olaydı demesi mülâ- 
haza olunur ise efendi-i mümâileyh mektüb-ı mezküru nezdinde tevkif ile 
ba'de Tahran'a vürüdunda izhâr ve adem-i izhâr şıklarından kangısı iktizâ eder 
ise onu icrâ eyleye. 

Bunlardan ma'adâ altı bend daha var ise de bilâ-tâil tafsilâtdan ve fezlekele- 
ri İran devleti Devlet-i Aliyye ile ittifâka tâlib olduğundan şu talebin eser-i fi'li- 
sini göstermek üzere İran devletini Rusya ile harb ü cidâle teşvik ile berâber 
ba'zı ilişikli mesâlihin tesviyesi ve Erzurum'a vardıkda İranlının hâline nigâh 
ile egerçi niyyet-i sâbıkalarında sebâtları görülür ise o yolda davranmak telev- 
vünleri anlaşılır ise Kürdistan münâzaâtı me'müriyyetini izhâr etmek gibi mü- 
tâlaatdan ibâretdir. 


Avdet-i sefir-i İran 


Bâlâda muharrer İran sefiri Şerif Şirvâni bir müddet Dersa'âdet'de ikametle 
ifâ-yı vazife-i sefâret etdikden sonra tavakkufa lüzüm kalmamış ve Devlet-i 
Aliyye-i Osmaniyye ile Devlet-i Behiyye-i İraniyye beyninde müceddeden tees- 
süs eden bünyân-ı kavim-i hubb ü meveddetin izhâr-ı âsâr-ı matlübesi devle- 
teyn-i fahimeteynin ârzü-gerdesi bulunmuş olduğuna binâen sefir-i mümâiley- 
hin avdeti münâsebetiyle tasdir olunan nâme-i hümâyün-ı velâ-meşhün sefir-i 
mümâileyhe tevdian İran şahına irsâl kılmmışdır. Süreti 8 numero ile zeylde 
mündericdir.|23) 


Bakıyye-i mes'ele-i Rusya der-sâl-i çihil ü çâr 


Rusyalı Tuna'yı tecâvüzünde Bulgaristan'a neşr etdiği evrâk-ı matbüa şâ- 
yân-ı dikkat olmağla süreti 9 numero ile zeyl-i kitâba derc olunmuşdur. 


Muhârebe-i cüz'iyye der-Varna 


İşbu kırk dört senesi Muharreminin gurresinde (14 Temmuz 1828) Varna'ya 
yarım saat mesafede Maksudağa deresine piyâde ve süvâri on bin kadar gelmiş 
olan Rusya askeri üzerine Kapudan İzzet Mehmed Paşa tarafından çıkarılan as- 
kerle olunan muhârebeyi asâkir-i İslâmiyye kazanmışdır. Otuz beş ser-i maktü' 
ile dört esir alınmışdır. Rusyalının epeyce telefât ve mecrühları vuku'u beyân 
olunmuş ise de beri cânibin zayiâtından bahs olunmamışdır. 

Ta'yin-i Ârif Efendi be-defterdâri-i Tuna 


Sene-i sâbıkada Tuna defterdârı ta'yin olunmuş olan Seydâ Efendi eniştesi 
Ahmed Efendi bi'listi'fâ yerine nefyden gelen hubübât nâzırı esbak Ârif Efen- 
di tesbil ve cezâ-yı isti'fâ olmak üzere Ahmed Efendi'ye Serd Mahmüd Paşa 
ma'iyyeti nüzül emâneti tahmil kılınmışdır. 


Muhârebe-i Yergöğü 


Yergöğü kal'ası civârına Rusyalırın sevk eylediği kuvve-i askeriyyesine Os- 
manlı karakolları bi't-tesâdüf gavgaya girişildiği kal'adan duyuldukda birçok 
süvâri ve piyâde çıkıp altı saat kadar mümted olan muhârebede Rusyalı mün- 
hezimen ric'at etmiş ve Osmanlı tarafından birçok nüfüs ile süvâri hayvanları- 
rın ekseri telef olmuşdur. 

İlâve Ol vaktin âdetince muhârebede mecrüh olanların cerhine göre kırkar 
ellişer guruş mikdâr ve süvâri topçularından eli ayağı kesilenlere ikişer üçer 
yüz guruş atiyye ve hayvanı telef olanların kimisine yüzelli guruş esb-bahâ ve 
ba'zısına aynen hayvan verilir imiş. Bu masârif ordu nezâreti tarafından istik- 
sâr olunmuş ise de diriğ olunsa askerin fütürunu mücib olacağı ma'rız-ı isti- 
zânda ordudan Bâbıâli'ye iş'âr olunduğu ba'zı evrâkda görülmüşdür. Eli ayağı 
(241 kesilenlere verilen paralar şehriyye maaş zannolunmasın. Yalnız bir defa 
olarak vücüd-ı insana bedel tarikiyle verilen şu kadarcık parayı çokunsayıp da 
istizân edilmesi zamânıyla şu bulunduğumuz zamân-ı adâlet-unvân-ı hazret-i 
Abdülaziz Hani'de mükâfât-ı askeriyye kavânin-i mer'iyyesince hin-i muhâre- 
bede ve hidmet-i askeriyyede fıkdân-ı a'zâya düçâr olanlar haklarında bi-diriğ 
buyurulan şehriyye maaşların hâli kabil-i kıyâs ve nisbet olamayacağı bedihi- 
dir. İntihâ. 


Me'müriyyet-i Celâl Paşa be-cânib-i Rumeli 


Rumeli ordusu içün Mar'aş'dan tertib olunan askere kumandan olarak celbi 
emr olunan Maraş Vâlisi Celâl Paşa Maraş kaim-makamı Osman Ağa'yı miri- 
mirânlık ile bi't-tevkil asâkir-i külliyye ile Şumnu ordusuna gitmesini âmir sâdır 
olan fermânda esnâ-yı râhda efrâd-ı askeriyyeye beytütet edecekleri mahallerde 
yarımşar kıyye nân-ı aziz ve hayvanlarına beş üstüne hesâbıyla yemden ma'adâ 
fukarâdan birşey taleb olunmaması tasrih olunmuşdur. Bu emir mücibince Ce- 
Iâl Paşa Mar'aş'dan bâ-şirzime-i kalile bi”i-hareke debdebe-i kesire ile İstanbul'a 
vürüdunda esnâ-yı râhda ta'addiyâta cüret etmemek tenbihiyle bin kise akçe 
tâ olunmuş ve Ruscuk ile Yergöğü kal'aları muhafazasına me'müren ve ordu 
cânibine müteveccihen Silivri merhalesine vardıkda istikbâline çıkan hâkim 
efendi İstanbul'da kavuklar çıkarıldığına ma'lümâtı olmadığından başında ka- 
vukla gelmiş imiş. Celâl Paşa hâkimi kavukla gördüğü gibi alın şu herifin kavu- 
gunu der demez kavvaslar seğirdip kavuğu hâkimin başından kapdıkları anda 
hâkim efendi meslübü'ş-şuür olmuş olduğunu Es'ad Efendi kayd eylemişdir. 

Asâkir-i mütehaşşide der-Şumnu 


Şumnu ordusuna tecemmu!' eden askerin mikdârı elli bini tecâvüz etdiği sı- 
rada Ağa Hüseyin Paşa'ya muhârebe içün yazılan isti'câlnâmelere cevâben 
gönderdiği kaimede fi'I-vâki' elli bin askerin cem'ine çalışılmış ise de gavgalar- 
da telef olan ve firâr edenlerle amel-mândelerden ma'adâ ma'-nizâmiyye ordu- 
nun mevcüdu yirmi iki bin neferden ibâret olup ma'mâfih işe yarayanları bi't- 
ta'dâd defter-i sahihinin takdimine itinâ edeceğini inhâ eylemişdir. 

Bu hâl taraf-ı şâhâneye arz olundukda sâdır olan hatt-ı hümâyün süretidir: 

“Şumnu ordusuna müctemi' askerin cümlesi müretteb olduğundan mevcüd 
neferâtın 125) mikdârı serasker bulunan âdemden su'âl olunduğu gibi tered- 
düd etmeksizin hemen defterini göndermesi muktezâ-yı me'müriyyetinden 
iken bu bâbda vâki” olan iş'ârı doğrusu usül-i askeriyyeye yakışır şey değildir. 
Kaldı ki şu firâri maddesinin önü kesdirilmesi yalnız burun ve kulak kesmekle 
bitmez, belki bunun kesreti asker beyninde bürüdet ve nefreti müeddi olacağı- 
na mebni kazâlar a'yân ve zâbitân ve nâiblerinin ve derbendler me'mürlarının 
iktizâsına göre te'dib ve terbiyesiyle hâsıl olacağı zâhirdir. Ona göre evâmir 1s- 
dâr olunsun.” 

Buna dâir diğer bir hatt-ı hümâyünun bir fıkrasında “firâr maddesine dik- 
kat hakkında Dersa'âdet'e civâr derbendlerde muhâfız nâmıyla çürük çarık bir- 
kaç âdemler gördüm, burada böyle olursa öteleri kıyâs oluna” buyurulmuşdur. 
mikdârı doksan bir bin dörtyüz otuzbeş nefer olduğu ve ordu içün tertib kılı- 
nan zahâirden buğdayın kilesi dört, arpanın üç, kokorozun iki guruşa alındığı 
ba'zı evrâkda görülmüşdür. 

Hâtıra Millet-i İslâmiyye'nin mine'I-kadim müsellem olan şecâat ve gayret 
ve hamiyyeti bu kaziyye ile dahi sâbit olur ki Rusya devleti gibi kuvve-i mun- 
tazama-i askeriyyeye mâlik bir rhuhâribe karşı çoğu nizâmsız topu yirmi otuz 
bin kadar askerle birkaç seneler mukavemet olunması sahihen şâyân-ı taaccüb- 
dür. 


Vak'a-i Tulça 


Rusyalı Tuna sevâhiline hücüm eylediği sırada Tulça kal'asını birçok top ve 
on bin kadar askerle tazyik eylemiş ve kal'a hâricindeki tabyanın muhâfazası 
ise lâ-akal beşbin askere mutavakkıf iken derme çatma topu bin beşyüz askerle 
muhâfızı İbrahim Paşa dilirâne hareketle Rusyalıyı ric'ate mecbür etmiş iken 
muahharen seksen top ve pekçok askerle olunan hücüma yirmibeş gün karşı 
duruldukdan sonra kal'a ahâlisi bütün bütün telef olmağa başlamış ve mühim- 
mât tükenmiş olduğundan ber-müceb-i fetvâ-yı şerife bakıyye-i nüfüsun halâsı 
içün cümlenin ittifâkıyla bi'l-istimân kal'anın teslimine muhâfızı mecbür olmuş 
olduğunu Serasker Hüseyin Paşa Bâbıâli'ye inhâ eylemişdir.|26) 

Muharrem'in on yedisinde (30 Temmuz 1828) Şumnu civarında Hasan Bey 
çiftliğinde altı binden mütecâviz piyâde ile beşbin kadar Rusya süvârisi bağte- 

ten zuhür etdikde ordu çarhacısı Mısırlı Emin Paşa kuvve-i kâfiyye ile meydan-ı 
harbe şitâb ederek sabahdan revâha kadar olunan muhârebe Rusyalı telefât-ı 
külliyye ile ric'ata mecbür olmuş ise de başıbozuk takımı kayışlarını kat ile 
hayvanlarını alıp topları meydanda bırakdıklarından Rusyalı gelip toplarını 
alıp götürmüşdür. 


Muhârebe-i uhrâ 


Şumnu'da bulunan vüzerâdan İbrahim Paşa altıyüz süvâri ile ale's-sabah 
Hacıoğlupazarı'nda Rusya fırka-i askeriyyesine bi'l-hücüm üserâ-yı mahbüse-i 
İslâmiyyeyi tahsis ve vâfir Rusya askerine muzik-i mahv ü fenâyı tahsis ile iğti- 
nâm etdiği zahire ve akçe ve araba ve hayvanları Şumnu'ya getirmişdir. 


Sudür-ı hatt-ı şerif 


Ordu halkını teşci” ve taltifi hâvi sâdır olan hatt-ı hümâyün bostancıbaşı mü- 
bâşeretiyle taraf-ı şâhâneden Şumnu'ya irsâl olunmuşdur. Meâli orduda 
ba'de'l-i'lân Ağa Hüseyin Paşa ve Halil Paşa Mansüre askeriyle Rusyalının Ist- 
raca karyesindeki kebir tabyası üzerine ve Es'ad Paşa ile Mısırlı Emin Paşa dâ- 
ireleri halkı ve mevcüd ma'iyyeti olan asker ve iki tabur Mansüre ile Çengal 
karyesi pişgâhında altı bine karib çadırlarda bulunan Rusya askeri üzerine şeb- 
hün edilmeye karar verilerek gece saat beşde hareketle Hüseyin Paşa'nın takı- 
mı saat sekizbuçukda bi'l-vusül defaten tabyaya hücüm edildikde tabyadaki 
askeri firâra mecbür ederek maa-takım altı kıt'a top iğtinâm ve öbür tarafda da- 
hi gece iki saat mümted olan muhârebede düşmen bozulup eşyâ-yı sâireden 
başka bir top ile yüzelli tüfeng ahz olunmuşdur. 


Muhârebe-i diğer der-Şumnu 


Muharrem'in on dokuzunda (1 Ağustos 1828) Rusyalı Şumnu hâricinde 
Çengal karyesi kurbünde Tulça Muhâtfızı İbrahim Paşa fırkasına ale's-seher hü- 
cüm eyledikde Çarhacı Aliş Paşa erişip muhârebeye duruşulduğunu Hüseyin 
Paşa istihbâr etdikde birtakım süvâri ve Es'ad Paşa kethüdâsı ile delil askerini 
bi'l-istishâb ma'rekeye şitâb eyledi. İbrahim Paşa ile Aliş Paşa fırkaları evvelce 
Rusya askerini işgal etdikleri sırada delil askeri berk-i hâtıf gibi yetişip süvâri 
ile (271 piyâdelerini Rusya'nın bir dağ eteğine sıkışdırdı. Diğer tarafdan Kırca 
askeriyle sâir murâbıtin düşmen askerini ortaya alıp perişân eylemişlerdir. Sü- 
vâri ile piyâdenin muhteliten bu vechile mağlübiyyeti nâ-mesbük olduğunu ve 
süvârileri dayanmamış olsa piyâdeden bir ferd halâs olamayacağını erbâb-ı vu- 
kuf tasdik etmişlerdir. Bundan başka Köteş karyesinde dahi vuku bulan muhâ- 
rebede nesim-i zafer asâkir-i İslâmiyye tarafına vezân ve bu savaşda Asâkir-i 
Mansüre ve sâireden yüz kadar şehid ile ikiyüz mecrüh olmuşdur. Hüseyin Pa- 
şa ile Halil Paşa ve Hacı Sâib Efendi bu muhârebede bizzât bulunarak fevka'- 
gaye izhâr-ı sebât ve gayret edip hatta yürümeye iktidârı kalmayan neferâtdan 

birini Halil Paşa kendi terkesine ve birazım âdemlerinin atlarının arkasına ala- 
rak selâmete çıkarmışdır. A'dâ tarafının telefâtı üçyüzü tecâvüz etdiği tahmin 
olunmuş ve bir top ile üç cebhâne arabası ve haylice esir alınmışdır. Böyle gayr-i 
muntazam askerle kuvve-i muntazama-i harbiyyeye galebe doğrusu Osmanlı 
askerinin meftür oldukları cevher-i cihân-bahâ-yı şecâat u salâbet eseridir. Din 
ü devlet uğrunda cân u başa bakmayıp ölür ise şehid, kalır ise gazi olur şerefin- 
den başka arzusu olmayan ve hin-i velâdetinde en evvel âgâze-i tahrik-i gehvâ- 
resi gülbâng-nevâ-yı şevk-efzâ-yı (câhidu fi sebilullah) zemzemesinin terâne-i fe- 
dâkârânesi olan asker işte Osmanlı askeridir. Düşmanın kuvve-i mevcüdesine 
mukabil tedârikât mefkud olduğu halde rüesâ-yı asâkir-i İslâmiyyenin hide- 
mât-ı ber-güzideleri zebür-ı evrâk-ı sitâyişnâme-i âlem olmağa sezâdır. 
Husüsiyle Rusya imparatoru bizzât mevcüd olduğu halde Rusya ordusunun 
Şumnu'yu istilâdan me'yüs etmesine mukabil Şumnu'da ve Vak'a-i Hayriy- 
ye'deki hidmeti içün âdet olsa idi Hüseyin Paşa'nın Sultan Ahmed Meyda- 
nı'nda bir heykeli merküz-ı menâzır-ı enâm kılınmağa şâyân idi. 

Ordu ketebesinden telhisât muharriri Mustafa Reşid Bey ki sonraları 
def'aâtle sadrazam olan meşhür Mustafa Reşid Paşa merhümdur, müşârüniley- 
hin ordu-yı hümâyündan muhârebe-i mezküreye dâir Bâbıâli'ye gönderilen bir 
mektübda Asâkir-i Mansüre'nin muhassenâtından bahisle ikiyüz bin nefere ib- 
lâğını cenâb-ı hak müyesser eylesin duâsı tezkâr olmuşdur. 

İlâve Mevlâ-yı müteâl hazretleri daha ziyâde eylesin (28) pâdişâhımız şev- 
ketlü Abdülaziz Hân efendimiz hazretlerinin sâye-i muvaffakıyyet-vâye-i hilâ- 
fet-penâhilerinde tarih-i tebyiz-i mecelle olan işbu seksendokuz senesinde 
(1872) asâkir-i nizâmiyye-i mülükânelerinin mikdârı mektüb-ı mezkürda terec- 
ci süretinde temenni olunan mikdârın iz'âf-ı muzaafasını tecâvüz eylemişdir. 


Me'müriyyet-i Yusuf Paşa be-Varna 


Rusyalı Varna'yı ziyâdesiyle tazyike başlamış olduğundan esbâb-ı takviyesi 
zımnında Kapudan İzzet Mehmed Paşa mukaddemce asâkir ve mühimmât-ı 
külliyye ile Varna muhâfazasına i'zâm olunduğu misillü akviyâ-yı vüzerâdan 
Varna havâlisinde bulunan Sirozi Yusuf Paşa'nm dahi asâkir-i vâfiye ile Var- 
na'ya me'müriyyeti icrâ olunmuşdur. O esnâda Rusyalının karadan Varna'ya 
sevk eylediği onsekiz bin asker ve denizden yirmi dört kıt'a ceng gemisi idi. İs- 
tanbul tarikinden başka Varna'nın cevânib-i selâsesi mahsür olup şehid ve 
mecrüh ve vehâmet-i havadan hasta olanlardan ma'adâ Varna'da üçbin kadar 
asker kalmış olduğunu İzzet Mehmed Paşa Ağa Hüseyin Paşa'ya inhâ ile istim- 
dâd etmişdir. 


Muhârebe-i Varna 
Muharremin sekizinci (21 Temmuz 1828) günü Varna civârında vâki” mu- 


hârebede orada bulunan Rusya askerinin hemân nısfı mikdârı telef ve kırk- 
dört esir ile kırkbeş ser-i maktü' ve yetmiş çift kulak me'hüz ve başkumandan 

ile üç binbaşı ve kırk nefer ofciyal cerihadâr olmuş ve diğer bir muhârebede 
Rusyalıdan üç bin mikdârı telefât vuku' bulmuş ve bir obüs ile iki cebhâne 
arabası iğtinâm olunmuş ve taraf-ı İslâmiyândan yüz kadar şehid ve mecrüh 
görülmüş olduğunu tebşir ve beyân ile dört bin askere muhtâc bulunduğunu 
İzzet Mehmed Paşa Bâbıâli'ye dahi inhâ eylemişdir. Bu haber üzerine gayet 
nüvâzişli olarak sâdır olan hatt-ı hümâyün meâli müşârünileyhe tebşir ü tah- 
rir kılınmışdır. 


Hareket-i sadr-ı a'zami 


Sadr-ı a'zam Selim Mehmed Paşa Serasker Husrev Paşa'ya şirin görünmedi- 
inden İstanbul'dan teb'idi mutasavver idi. Rusya askerinin Balkanlar tarafına 
doğru tahattisi tedârikât-ı esbâb-ı harbiyyenin ehemmiyyetini icâb ederek Ağa 
Hüseyin Paşa ve Halil Paşa kumandalarıyla der-ceng-i evvel sene-i sâbıkada çı- 
karıldığı cild-i evvelde (291 muharrer orduya tâli olmak üzere ikinci ordu nâ- 
mıyla kırk dört Muharreminin yirmiüçüncü (5 Ağustos 1828) günü Bâbıâli'de 
akd olunan medlis-i umümüde verilen karar mücibince tertib olunan ordu ile 
sadr-ı Selim'in bizzât azimeti içün fâtiha okunmuşdur. Ertesi günü sadr-ı a'za- 
mun tuğu binek taşına rekz olunmuşdur. Şöyle ki ol vaktin mazanne-i kirâmın- 
dan Kuşadalı Şeyh İbrahim Efendi ve Eyüb Câmi”-i şerifi başimamı Abdullah 
Efendi ve Ayasofya hatibi on nefer hâfızlar ile da'vet olunup kable'z-zikr hâfız- 
lar kapıcılar kethüdâsının odasında bir hatm-i şerif ederek ba'de tuğu sadâret 
kethüdâsı ile çavuşbaşı ve tezkireciler ve mektübcu ve teşrifâtcı alıp binek taşı- 
na getirdiler. Duâ ve zikirler olundu. O gün Mehterhâne nâzırı Ahmed Hulüsi 
Efendi vezâretle sadâret kaim-makamı ve Tersâne Emini Hâdi Efendi reis vekâ- 
letiyle kethüdâ, Es'ad Efendi defterdâr vekili, Necib Efendi çavuşbaşı vekili, 
Vak'a-nüvis Es'ad Efendi Edirne pâyesiyle ikinci ordu kadısı nasbıyla orduya 
me'mür olmuşlardır. Tophâne Nâzırı Ali Necib Bey bi'l-asâle defterdâr,3 Cebe- 
hane Nâzırı Selâm Bey Tophâne ve Cizye Muhâsebecisi Ârif Bey cebehâne nâzı- 
rı ve Bursa'da nefyden gelen Sâdık Efendi tersâne emini nasb ve büyük tezkire- 
cilik vekâleti Teşrifâti Satd Bey'e ihâle kılındı. Esbâb-ı seferiyyenin tehyie ve is- 
tihzârı ile Selim Paşa ikinci orduyu bi'l-istishâb kırkdört senesi Saferinin doku- 
zuncu (21 Ağustos 1828) Çarşamba günü ihtiyâr olunan saat dörtbuçukda mü- 
kemmel alay ile Bâb-ı âsafiden ikibuçuk saat müddetde Davutpaşa sahrâsına 
ihrâc eylemişdir. Ordu ricâliyle sadr-ı a'zamın başlarında Ahmediyye sarılı 
imiş. Kalm-makam Paşa ile Serasker Husrev Paşa ve Şeyhülislâm Kadızâde 
oraya kadar teşyi' etmişlerdir. Hulüsi Paşa kaim-makam nasb olundukda taraf- 
ı sadâretden arz olunan takrirde rikâb-ı hümâyün kaim-makamlarının idâreleri 
içün mukaddemâ cizye meâlinden ve Hazine-i Âmire'den şehriyye kırkbin gu- 
ruş maaş ile Anadolu eyâleti tevcih olunageldiği beyânıyla Anadolu eyâleti 
Husrev Paşa uhdesinde bulunduğundan diğer bir eyâletle şehriyyesinin tahsisi 
istüzân olunmuşdur. 


8 İzzet Molla'nın defterdâr tarihidir: “Ali Bey oldu defterdâr-ı mukbil” 1244. 

Bâ-hatt-ı hümâyün eyâletden sarf-ı nazarla ellibin guruş maaş tahsis kılın- 
mışdır(30)| 


Ma'iyyet-i sadr-ı a'zamiye me'mür ricâl ve me'mürin 


Bâlâdâ muharrerü'l-esâmi Kethüdâ vekili Hâdi Efendi, Ordu defterdârı 
Es'ad Efendi, Çavuşbaşı vekili tezkire-i evvel Süleyman Necib Efendi, Ordu ka- 
dısı Es'ad Efendi, kâtib efendi hulefâsı ve sâir zâbitân ve ketebe-i aklâm, kapıcı- 
başılardan Hakkı Paşazâde İzzet Bey” Veli Paşazâde İsmail Rahmi Bey, Feyzi 
Ağa, Hamza Bey. Hâdi Efendi ile Es'ad Efendi'ye ellişer Necib Efendi'ye ceyb-i 
hümâyündan yirmibeş kise akçe harc-ı râhlar verilmişdir. 

Ordunun Davutpaşa'dan hareketi gecesi taraf-ı şâhâneden sadr-ı a'zama 
beşyüz kise nakid ile seksen kise kıymetinde murassâ” bir bıçak vâsıl olmuşdur. 
İstanbul'dan kable'I-hareke li-edi”I-vedâ” huzüra duhülünde dahi bin kise akçe 
verilmişdir. Sadr-ı a'zamın niyâzına müsâadeten taraf-ı şâhâneden vedâ” resmi 
terk olunmuşdur. Ordunun Dersa'âdet'den hareketinden Şumnu'ya vusülüne 
değin vuku'ât-ı yevmiyyeyi Ordu kadısı Vak'a-nüvis Es'ad Efendi zabt etmiş- 
dir. Şöyle ki Safer'in on ikinci (24 Ağustos 1828) günü ba'de'l-magrib hareketle 
Küçük ve ertesi günü Büyük Çekmece'ye nüzül ve Varna'dan ahz olunup 
Dersa'âdet'e gönderilen yirmibir nefer esirlere esnâ-yı râhda tesâdüf olunmuş- 
dur. Pazartesi Silivri'ye, salı gecesi Konaklı'ya gelinerek Kirmasti a'yânı orada 
askeriyle orduya dâhil olmuşdur. Filibe nâzırı Kapıcıbaşı Süleyman Ağa celb ile 
nüzül emini nasb olunmuşdur. Mahall-i mezkürda Varna'dan gelen şukkada 
asker istenildiğinden iç çukadarı Silahşor Veli Ağa ile bin beş yüz asker Var- 
na'ya gönderilmişdir. Salı gecesi Çorlu'ya varılarak o gece Şumnu'dan Hüseyin 
Paşa'nın gönderdiği şukkada istihkâmât-ı lâzimeye gayret olunduğu inhâ kı- 
lınmışdır. Perşembe günü Karışdıran merhalesine, ertesi Burgos'a varılarak Cu- 
ma namazı edâ ve tecemmu' eden doksan beş esir ve trenpete ve yüz kırk çift 
kulak ve bir bayrak ve şapkalarla elbise-i mütenevvi'a hayme-i sadâret pişgâhı- 
na götürülerek temâşâ ve esirlerden birkaçı istintâk olunarak Dersa'âdet'e gön- 
derilmişdir. Kemâl-i sürürundan sadr-ı a'zam 131) orada şenlik etdirmişdir. 
Oradan Baba-yı atik'de tavakkufla tüfengcibaşıyı dörtyüz askerle Varna'ya bi- 
rikecek asker sergerdelerine Dersa'âdet'den verilen evâmirde gidecekleri ma- 
hallerde mikdâr-ı kifâye yem yiyecek verilmesi muharrer olduğundan askerle- 
rinin mikdârı her mahâlde ta'dâd olunamayıp sergerdeler istedikleri mikdâr 
şey ile ahâliyi rencide etdikleri cihetle fi mâ-ba'd ve ekmek ve şair ve samandan 
ma'adâ nesne taleb olunmayacağının tasrihiyle işâret olunmasını İstanbul'a in- 
hâ etmişdir. 

Baba-yı atik'de medfün mazanne-i kirâmdan Saltık Baba Türbesi ziyâret ve 
bezl-i sadâkat ve zebh-i karâbin ile tevessülât-ı rühâniyyeye itinâ kılınmışdır. 
Sofya muhâfızı sâbık Ömer Paşa'nın ikibin askerle ve Edirne Vâlisi Es'ad Pa- 


9 Hakkı Paşazâde kudemâ-yı vüzerâdan Bursa Vâlisi sâbık İzzet Paşa hazretleridir. Veli Paşazâde ke- 
zâlik kudemâ-yı vüzerâdan ve Şürâ-yı Devlet âzâ-yı kirâmından İsmail Rahmi Paşa hazretleridir. 

şa'nın Şumnu tarafına me'müriyyetleriyle Balkanların muhâfazasına dâir Bâbı- 
âli'ye gelen kaime-i sadârete sâdır olan hatt-ı hümâyündur: 

“Müşârünileyhin tahrirâtı meâline nazaran derbendlerin henüz lâyıkıyla 
muhâfazaları hâsıl olmamış oluyor. Ma'-hazâ bu derbendlerin takviyet ve istih- 
kâmlarına be-gayet dikkat u ihtimâm olunmasına dâir her bâr irâde etmekde 
iken el'ân Balkanlar muhâfızı Filibeli Derviş Paşa'nın geldiğinden dahi bir ha- 
ber yok. Bu âdem mizmizi ve gevşek olduğu ve bu işin erbâbı olmadığı evvelki 
hâllerinden ma'lüm u meczüm ise de artık tez elden kurbiyyeti cihetiyle 
me'mür kılınsın demiş idim. Tarafından gayet sıkı yazılıp te'kid olunsun ve ta- 
rafımızdan mahsus âdemler gönderilip derbendlerde olan me'mürların hâlleri- 
ni tahkik edeceğimi ve herkangısında rehâvet ve tesâmuh süretlerini anlar isem 
derhâl te'dibini icrâ edeceğimi peşin başka başka herbirine bildiresin”. 

Havsa'da çiftliğinde mukim merfü'ü'l-vezâre Kassabbaşı Hasan Paşa ile 
Karslı Ali Paşa istikbâle gelmişlerdir. Hasan Paşa'nın ordu ma'iyyetinde istih- 
dâmı zımnında ıtlakı Bâbıâli'ye inhâ ve Edirne kaim-makamı ile hâkim ve vü- 
cüh-i meşâyih oraya gelerek alay tertibiyle Edirne'ye muvâsalat olunmuşdur. O 
gün Silistre Vâlisi Ahmed Paşa'dan gelen tahrirâtda Rusyalının otuzbeş kıt'a 
duba ile Silistre'ye geçmek üzere sevk eylediği askere olunan mukabelede bin- 
den mütecâviz (32) telef olarak ric'at etdirilmiş ve asâkir-i İslâmiyyeden üç yüz 
kadar şehid düşmüş olduğu derc olunmuş ve Hacoğlupazarcığı muzafferiyye- 
ti haberi Hüseyin Paşa tarafından gelmişdir. Edirne'ye muvâsalatı hâvi 
Dersa'âdet'e vârid olan muharrerâtda ordu ve Varna askerlerinden elli nefer 
mikdârı firâri tutularak önayak olanların başlarını kesmek istenilmiş ise de 
Edirne'ye henüz gelinmiş ve şefâat de edilmiş olduğundan dokuz kişinin kulak 
ve burunları kesilmiş olduğu beyânıyla firâri maddesinin ihtimâmı Hüseyin 
Paşa ile sâir me'mürlara iş'âr olunmuş olduğu hikâye edilmişdir. 

Mütâlaa Firâr hakkında mes'ele-i şer'iyye mücibince tertib-i cezâ edilmedik- 
çe şirâze-i kitâb-ı ketâib nizâm-pezir olamayacağı masün-i ani'ş-şevâibdir. Ka- 
vânin-i askeriyyede dahi bunun derecât-ı cüz'iyyesi mürettebdir. Fakat ahkâm- 
ı evâmir istita'at üzerine dâirdir. Efrâd-ı askeriyyenin levâzım ve mühimmâtı 
müheyyâ olup kumandan cânibinden olunacak emre hareketden ma'adâ düşü- 
neceği olmadığı hâlde firârı ihtiyâr mücib-i kahr u demârdır. Tâkat-ı beşeriyye- 
nin tahammül edemediği hâlden münba'is olan ef'âl inde'l-kirâm karin-i afv u 
imhâldir. Bu cihetle Udâmı tasmim olunan bu firâriler müstehakk-ı cezâdır zan- 
nolunur. Ol vakit memâlikde asker sürücüsü nâmıyla gezen kapıcıbaşılarm 
muaskerlere gönderdikleri eşhâsın çoğu selb ve âzmâyiş-i darb u harbden 
münselib ve sâde idiler. Bu misillüların gözleri firârda olması tabiidir. İbrail 
muhafızı vezir Hüseyin Paşa başındaki askere kahve tütün parası kadar harclık 
vermekde ise de ordudaki askere muhassas şehriyye kırkar guruş bunlara dahi 
verilmez ise kal'ayı bırakıp gideceklerini inhâ eylemiş olduğu mü'eyyid-i müd- 
deâdir. İntihâ. 

Ertesi günü firârilerden yine derdest edilen sekiz kimesnenin ikisi katl ve di- 
erlerinin burun ve kulakları kesilerek arabalara tahmilen li-ecli't-teşhir Şum- 
nu'ya gönderilmişdir. . 


Vak'anüvis Ahmed Lütfi Efendi Tarihi -2 339 


Dimetoka'da mukim Palaslı Vezir İsmail Paşa” ya onbin guruş hardık gönde- 
rilerek Kapıcıbaşı İsmail Bey mübâşeretiyle orduya da'vet olunmuş ve o gün 
Varna'nın çâresine bakılmasını âmir orduya hatt-ı hümâyün gelmişdir.|331 


Vürüd-ı haber ez-cânib-i Sâib Efendi 


Selim Mehmed Paşa'ya Edirne'ye vusülünde Şumnu Ordusu nâzırı Hacı Sâ- 
ib Efendi'nin Bâbıâli'ye gönderdiği mektübun fezlekesinde ordunun hâl-i hâzı- 
rından ve me'mürların ve müşâvirlerinden bahisle Ağa Hüseyin Paşa işbilir 
âdem ve asker i'mâliyle usül-i harbiyyeye vâkıf, cesür ve gayür ise de kuvve-i 
dâfiada ve rüesâ-yı askeriyyeyi lisân-ı münâsib ile idârede râcil ve Halil Paşa 
nizâmca bilip ameliyyât-ı harbiyyede câhil olduklarından meydan muhârebesi- 
ne at yanaşdırmakdan âciz olduklarını ve beyne'I-vüzerâ Es'ad Paşa re'yinden 
istifâde olunur zevâtdan olmasıyla orduya me'müriyyeti münâsib olacağını in- 
hâ eylemişdir. Bunun üzerine ordu ümerâsına şedidü'l-mazmün gönderilen 
emirnâmeye cevâben vârid olan kaime-i müşterekede Rusya'nın kuvve-i meş- 
hüdesine karşı meydan muhârebesi fenn-i harbce çendân tecviz olunamayıp fa- 
kat önden arkadan pusudan varılmakla savuşmak ve tahaffuzi hareketde bulu- 
nulmak husüslarında müttehidü'l-efkâr oldukları ve çapul tarikiyle Aliş Pa- 
şa'nın Rusya ordusu etrafında etdiği muhârebelerde üçyüzden mütecâviz maa- 
zâbitân ahz olunan üserâ Hüseyin Paşa başçavuşu ile Dersa'âdet'e isrâ kılınmış 
ve üserâ-i merküme diğerleri misillü Heybeliada'ya gönderilmişdir. Ber-vech-i 
muharrer Es'ad Paşa'nın me'müriyyeti bi'l-icrâ Saib Efendi'nin Bâbıâli'ye gelen 
cevâbnâmesinde Balkanların muhâfazası müşkil ve düşmanın piyâde ve topu- 
na mukabil ve muâdil kuvvet mevcüd olmadığı sebebiyle meydan muhârebesi 
nâ-kabil olup başıbozuk askerinin sebât u devâmları ve nizâm askeri ise dere- 
ce-i kifâyede olmadığından zarüri çapulculuk tarikiyle müdâfaaya çalışıldığı 
ve Varna'nın muhâsarası haberinin üzerine güç halle Şumnu'dan bin kadar as- 
ker sevki tedbirinde bulunulduğunu inhâ eylemişdir. 


Hareket-i sadı-ı a'zami ez-Edirne 


Saferin yirmisekizinde (10 Eylül 1828) Edirne'den bi”I-hareke Akpınar'a ve 
ertesi Büyük Derbend'e gelinmişdir. O gün Palaslı İsmail Paşa tehi-dest olarak 
orduya bi'l-vusül düyünu münâsebetiyle ba'zı âdemlerini getiremediği fehm 
olunmağla cânib-i miriden tekrar onbin guruş ve bir takım nizâm esvâbı ve iki 
at ve bir katar katır ve hayme levâzımı taraf-ı sadâretden i'tâ ile orduya düm- 
dâr ve Hasan Paşa serasker ta'yin kılınmışdır. (34) Sirozi Yusuf Paşa'nın Var- 
na'ya duhülüyle İzzet Mehmed Paşa tarafından askerin bilâ-tavakkuf cenge 
sevki çoğunun telefini mücib olarak bin üç yüz neferden ibâret kalan askere ür- 
küntülük gelerek yeniden asker lâzım gelmiş idüğini Yusuf Paşa divân efendisi 
orduya gelip ifâde eylemiş ise de Yusuf Paşa'nın dâiye-i teferrüdü ma'lüm ol- 
masıyla takririn sıdkına hami olunmamışdır. 

Rusya askeri Tuna'yı bi'l-mürür Isakçı taraflarına tecâvüzü sebebiyle Varna 

kal'asınca tedârikata dâir emirnâme-i sâmiye cevâben Yusuf Paşa vücüh u er- 
kân-ı beldeyi cem'le lede't-tahkik nefs-i Varna'da bin yüz elli zükür-ı İslâm ve 
civâr kazâlar ahâlisinden üçyüz ve kapısı halkından dörtyüz ki mevcüd bin se- 
kiz yüz kişi ile kalanın muhafazası mümkin olamadığından beş bin asker ye- 
tişdirilmesini inhâ eylemişdir. Bunun üzerine Hakkı Paşazâde İzzet Bey ve 
Mes'üd Ağazâde Tâhir Paşa Aydın turuku askerlerinden getirdikleri âdemlerle 
beraber Varna'nın imdâdına gönderilmişdir. 

Safer'in yirminci (1 Eylül 1828) günü Rusya sefâin-i harbiyyesinden birkaç 
gemi Karadeniz Boğazı'na yâkın İyneada'ya gelerek muhâfazada bulunan 
Anadolu askeri derhal firâr etmişlerdir. Muhâfızı Cebhânecibaşı Emin Ağa za- 
hire içün başka mahalde bulunmasıyla Rusya askeri adaya çıkmışlardır. Emin 
Ağa avdetle müdâfaaya bi”l-mübâdere Rusyalı çekilmişdir. Buna dâir Bâbı- 
âli'ye gelen şukka üzerine iktizâ-yı hâlin icrâsı istizânına dâir yazılan derkenâ- 
ra sâdır olan hatt-ı hümâyündur: 

“Ağa-yı mümâileyh cesür ve gayür ise de ne fâide askersizlikden bu kadar 
feryâd eyledi. Böyle iken vaktiyle asker yetişdirmeye ne sadr-ı a'zam ve ne se- 
rasker paşa tarafından gayret olunabildi. İşte düşmanımızın bi-muhâbâ sefine- 
leriyle sokulup onüç aded topu alıp bu kadar telefât etdikden sonra gitmiş ise 
de bu rezâlet değil midir? Çünki muhâfazasına muktedir asker yoğ imiş. Niçün 
böyle tehlikeli yere top konmalı, dünkü gün Asâkir-i Mansüre taburlarıyla se- 
rasker paşanın serian gitmesi İstanbul içinde hayli gulgule oldu. İşte bundan 
bir fâide hâsıl olamayıp yalnız tabur neferâtının bi-hüde it'âb olunmalarını mü- 
cib oldu. Düşman alacağını alıp gitdi. Bundan böyle top olan mahallere Allah 
aşkına lüzümu mikdâr asker ik'âd etdirdesin.”(35) 

Rebiyülevvel gurresinde (11 Eylül 1828) ordu Yanbolu'ya gelir iken Şum- 
nu'dan Sâib Efendi'nin şukkasında vüzerâ mütehâlifü'l-ârâ olarak güç hâlle 
a'dâ üzerine hücüma karar verilerek Mansüre'den üç tabur ile evlâd-ı fâtihân 
askeri Rusya tabyasına hücum etmişlerse de bir iş görülemeyip Mansüre'den 
yüz kadar şehid ve ol mikdâr mecrüh olmuş olduğu beyânıyla serdârın sür'at-i 
vusülü lüzümu inhâ olunmuş ve bunun üzerine Sâib Efendi'nin Karinâbâd'a 
gelmesi içün âdem gönderilmişdir. 

Berâ-yı teftiş Varna'ya gönderilmiş olan Küçük Mirâhür Mehmed Ağa Var- 
na'dan avdetinde Karinâbâd merhalesinde sadr-ı a'zam ile mülâkatında ifâdâ- 
tının fezlekesidir: 

“İzzet Mehmed Paşa hastadır. A'dâ karadan ve denizden Varna'yı muhâsara 
ile ahâliyi telef etmektedir. Mevcüd zahire var ise de dakik etmek mümkin ol- 
madığından ve arpa bulunmadığından müzâyakadadırlar. Dakik ile yeniden 
asker yetişdirilmez ise Varna tehlikededir. Kapıcıbaşı Yahya Ağa ile Samakolu 
Yusuf Paşa ve Serficeli Mehmed Ağa'dan başka çabalayan kimesne yokdur.” 
İntihâ. 

Bu haber-i dehşet-eser üzerine sadr-ı a'zam mevcüd ricâl ve erkân ve üme- 
râyı huzuruna celble lede'I-meşvere Sâib Efendi dahi hazır bulunmağla Var- 
na'nın imdâdına karar verilerek ertesi gün beş yüz delil askeriyle Mirimirân İb- 
rahim Paşa Derviş derbendine sevk ve Şumnu tarafında Balkan muhâfızı Der- 

viş Paşa'nın beş yüz askerle Varna'ya azimeti emir ve Varna'ya ordudan gön- 
derilecek asker çarhacılığı Palaslı İsmail Paşa'ya ihâle ve Hasan Paşa ile müşâ- 
rünileyhe taraf-ı şâhâneden otuz bin guruş atiyye zuhürunu müteâkib hayme-i 
sadâretde İsmail Paşa'ya ilbâs-ı serâserle vezâreti ilân olunmuşdur. 

Ber-vech-i muharrer Varna işi fenâlaşmağa başladığından Şumnu'dan Var- 
na'ya külliyyetli asker gönderilmez ise mes'üliyyeti tarafına râci' olur meâlinde 
Sâib Efendi'ye emirnâmeler gönderilmişdir. Balkanlardan beri yüze hicret eden 
ahâlinin hidmet-i askeriyyede istihdâmı fâideden hâli olmayacağı mütâlaasıyla 
her kazâya bir zaim gönderilerek evlâd u ıyâllerinin infak ve te'minine ve kendi- 
lerine atiyyeler va'dine ibtidâr ve Pravadili Ömer Ağa sergerde nasb olunmuş- 
dur. Bunlardan bin kadar nüfüs birikerek çapul tarikiyle epeyce iş görmüşlerdir. 

Rebiyülevvel'in altıncı (16 Eylül 1828) günü Hasan Paşa piyâdelere ve İsma- 
il Paşa süvâriye kumandan (361 ta'yiniyle Varna tarafına sevk olunmuşlardır. 
Sadr- 1 a"zam bunlara vesâyâ-yı lâzimeyi tefhim ile beraber bükâ ederek duâ ve 
Ordu kadısı Es'ad Efendi arkalarından ezân-ı şerif okumuşdur. Asâkir-i Man- 
süre'ye sadr-ı a'zam bizzât cebhane tevzi'iyle mâşiyen teşyi eylemişdir. 

Şumnu'dan Ömer Paşa ma'iyyetiyle dört tabur Mansüre ve beşbin kadar su- 
nüf-ı sâire ve Balıkesirli Silahşor Mehmed Ağa!0 ve sâir kazâlar a'yânları asker- 
leriyle Varna cihetine sevk olunmuşlardır. 

Çarşamba gecesi sadr-ı a'zam hazır olduğu hâlde salavât-ı şerife tilâvetiyle 
iştigal üzre iken Derviş derbendi başında ikiyüz süvâri ve yüz elli piyâde ile 
Rusya'nın oradaki tabyasına sevk olunan mümâileyh Mehmed Ağa'nın üç saat 
mümted olan muhârebede Rusya askerini perişân etdiğine ve tabyaları zabt 
ederek onbeş re's-i maktü' ve birtakım âlât-ı harbiyye ahz u iğtinâmına dâir vâ- 
rid olan peyâm mücib-i meserret olmuşdur. Ertesi Salı günü Filibe Pazarcığı 
voyvodası Kavanoszâde Ahmed Bey ile üç yüz yirmi üç ve Seferihisar voyvo- 
dasıyla iki yüz yirmi süvâri orduya gelmişdir. Yevm-i mezkürda Varna'dan İz- 
zet Paşa ile Yusuf Paşa'dan gelen tahrirâtda Rusyalının zabt eylediği tabyaya 
altı yüz asker sevkiyle istirdâd ve bir top dahi ahz olunmuş ise de imdâda ihti- 
yâclarını ve a'dâ lağım hafriyle kal'ayı hedm eylemekde olduklarını inhâ eyle- 
diklerinden derhâl serdâr, hazinedar ve silâhdâr ve sâir mu'teber bir takım sü- 
vâri sevk eylemişdir. Varna'dan savuşmuş olan kırk kadar âdemin burun ve 

“kulaklarının kat'ını sadr-ı a'zam emr eylemiş ise de afv etdirilerek iâde kılın- 
mışdır. Derviş derbendi içün hendek hafri ile metris #mâline emir verilmişdir. 
Sadr-ı a'zam birkaç yüz kavvâs ve süvâri ile derbende azimeti gecesi İstan- 
bul'dan tatar vürüduyla zât-ı şâhânenin livâ-i sa'âdet ile Râmi Çiftliği tarafına 
teşrifleri haberi gelmişdir. 


Vürüd-ı haber ez-imparator-i Avusturya 


Rusya mes'elesinin zuhürundan beri Nemçe devleti tarafından Devlet-i 
Aliyye'ye her bâr izhâr-ı âsâr-ı vüdd ü muhâlasat olunur imiş. Atide beyân olu- 


10 Bu Mehmed Ağa meşhür Giridizâde vezir-i bahâdır merhüm Mehmed Paşa'dır. 

nacağı vechile (37) mevkib-i hümâyünun hareketi Nemçe imparatorunun mes- 
mü'u oldukda Dersa'âdet sefirine gönderdiği ta'limâtda Nemçe devleti bi-ta- 
raflık mesleğinde sebâtla beraber âdât-ı düveliyyeden olduğu üzere tarafeyn-i 
muhâribeyn ordularına hasbe'-muvâlât birer ceneral gönderilmesi arzü olu- 
nup Rusya ordusuna gönderdiği misillâ kabül olunur ise mevkib-i hümâyün 
ma'iyyetinde bulunmak üzere mu'teber bir ceneral gönderilmesi beyân olun- 
muş olduğunu elçi Bâbıâli'ye resmen haber vermişdir. Mevkib-i hümâyünun 
hareketi vuku'unda icâbına bakılacağı cevâbıyla geçişdirilmişdir. 


İhrâc-ı livâ-i sa”âdet 


Kırkdört Rebiyülevvelinin beşinci (15 Eylül 1828) Pazar günü cennet-mekân 
Sultan Mahmüd Han-ı Sâni hazretleri Beşiktaş Sâhilsarayı'ndan İstanbul Sara- 
yı'na nakl ile livâ-i sa'âdet-ihtivâ-yı hazret-i peygamberi envâ'-i ta'zimât ve 
tekrimât-ı fâika ile Râmi Kışlası'na bi'l-imrâr orası mevkib-i hümâyüna makar 
ve taraf-ı pâdişâhiden ihtiyâr-ı külfe-i sefer buyurulmuşdur. Bu sebeble Rebi'in 
onikinci (22 Eylül 1828) günü vüzerâ ve ulemâ elbise-i seferiyye ile mülebbesen 
Hazret-i Hâlid radıyallahu anhu'r-rabbü”l-vâhid câmi'-i şerifinde menkıbe-i ce- 
lile-i velâdet-i hazret-i fahrü'I-mürselin kıraatı resmi icrâ olunmuşdur. 

Varna'ya mühimmât gönderilmesi içün ordu erkânı beyninde verilen karar 
üzerine kethüdâ ve defterdâr ve çavuşbaşı ve ordu kadısmm hayvanlarına tah- 
milen bir mikdâr cebhâne ve dört yüz süvâri ile üç yüz piyâde gönderilmişdir. 


Vürüd-ı haber ez-cânib-i İşkodra 


Ordunun İstanbul'dan hareketinden evvel İskenderiye Mutasarrıfı İşkodralı . 
Mustafa Paşa'nın orduya me'müriyyetini beyân ile sevkine mektübi-i sâbık Sü- 
leyman Fâik Efendi gönderilmiş idi. 

Sadr-ı a'zamın Yanbolu tarafında bulunduğu vakit Mustafa Paşa'dan gelen 
âdemi Ömer Efendi ile mevrüd şukkada sâir Arnavud askerlerine verilen harc-ı 
râh ve maaşlara nazaran kendi askerine gönderilen akçenin az olmasıyla beraber 
kisesinden ikmâl etmiş olsa da kış askeri olmadıklarından dolayı itizârını beyân 
eylediği cânib-i sadâretden Bâbıâli'ye inhâ ile Ömer Efendi gönderilmişdir. 

Ömer Efendi İstanbul'a gelip evliyâ-yı umür ile mülâkatdan tahassul eden 
karar üzerine yazılan cevâbnâmede İşkodralı dört bin kış askerini hemen Vidin 
tarafına sevk (38) etmek ve çarık-bahâ nâmıyla on iki bin nefere verilecek me- 
bâliğe mahsüben Fâik Efendi ile gönderilen akçe Mustafa Paşa'ya teslim olu- 
nup kusüru ileride gönderilmek süretleri bi't-tensib iktizâları icrâ ve müşârüni- 
leyhin Wtizârı nezd-i şâhânede karin-i kabül buyurularak hareketinin evvel-ba- 
hara tevkif ve Fâik Efendi'nin avdeti tahrir kılınmış olduğu beyân olunmuşdur. 


Sudür-ı hatt-ı şerif 


“Şumnu takımı bir işe yaramayıp oranın dâiresi dahi senin re'yine havâle 

olundu” meğlinde Selim Paşa'ya gönderilen hatt-ı hümâyün ile müşârünileyh 
taltif kılınmışdır. 


Havâdis-i Silistre 


Rebiyülevvel”'de Silistre hasrına gelen a'dâ üzerine kal'adan sevk olunan as- 
ker-i İslâm cem'iyyet-i a'dâyı düçâr-ı hezimet ederek iki binden çok düşmen as- 
keri tedmir ve maa-zâbitân birçoğu esir edilmiş ve taraf-ı İslamiyândan dört 
yüzden mütecâviz asker şehid olmuşdur. Bu muhârebede Silistre vâlisi kethü- 
dâsı Osman Ağa şehiden vefât eylemekle sadr-ı a'zam binbaşısı İbrahim Ağa 
kethüdâ olmuşdur. Bu gavgada Kara Cehennem Topçu İbrahim Ağa çok yüz 
aklığı göstermişdir. 


Muhârebe der-civâr-ı Şumnu 


Rusyalı Şumnu'nun Köteş karyesi tarafında yapılan Osmanlı tabyası üzeri- 
ne ale's-seher külliyyetli hücüm gösterdikde içindekiler savuşarak Rusyalı tab- 
yanın topunu zabt eylediğine Hüseyin Paşa vâkıf oldukda yetişip tabyayı istir- 
dâd eylemiş ise de topu derdest edememiş ve nizâmiyyeden on şehid ile yirmi 
mecrüh olmuş ve sunüf-ı sâire ile düşmanın telefâtı mikdârı ma'lüm olamamış- 
dır. 

Ağa Hüseyin Paşa'dan gelen bir şukkada intihâb olunan iki bin kadar süvâri 
Vezir İbrahim Paşa ve Mirimirân Aliş Paşa ma 'iyyetleriyle çapula gönderilerek 
Yenipazar ile Kozluca'da eyledikleri gavgada üç yüz bu kadar esir ile yüz yedi 
çift kelle kulak ve birtakım eşyâ ahz u iğtinâm olunduğu beyân kılınmışdır. 

O esnâda Misivri sularında Rusya gemileri dolaşmakda olmasıyla ordu vü- 
zerâsmdan (391 Bosna vâlisi sâbık Abdürrahim Paşa ile ba'zı ümerâ ve rüesâ 
asâkir-i vâfiye ile Karadeniz sevâhili muhâfazalarına me'mür olmuşlardır. 


Fedâi Tabyası 


Sebeb-i tesmiye budur ki, Osmanlı tabyalarıyla Rusya tabyaları arasında 
yüksek bir mahal ki eski seferlikde Koca Yusuf Paşa Şumnu'da iken Rusyalı ora- 
ya tabya yapıp Şumnu'nun içine top atmış imiş. O mevkii tutmak içün ikdâmât-ı 
kâmile icrâsıyla tabya inşâsı muktezi göründüğünden Hüseyin Paşa ile Es'ad 
Paşa akçe va'd ederek taraflarından ikişer yüz tüfeng-endâz fedâi tertibiyle bir 
akşam bunları beraber alıp birçok amele ile giderek fedâiler tüfeng elde tâ-be- 
sabah müheyyâ oldukları hâlde tabyanın inşasına çalışılıp sabah oldukda Rus- 
ya'nın atdığı gülleler nigâh olunmayarak akşama kadar ikmâline muvaffak 
olunmuş ve bu sebeble Şumnu o mevkiin gailesinden masün olmuşdur. 


Zuhür-ı muzafferiyyet der-civâr-ı Varna 


Selim Mehmed Paşa'nın fi-ecli"l-istihbâr Varna'ya gönderdiği üç nefer köy- 

lüden birisi avdetde ele geçerek imparatora götürülüp lede'l-istintâk sadr-ı 
a'zamın az askerle geldiğini haber vermiş olduklarından hassadan muteber bir 
ceneral ile bir bölük asker ve arkasından beş yüz süvâri Varna'da Sinan karyesi 
civârmdaki Osmanlı metrisini basacakları istihbâr olundukda derhâl asâkir-i 
İslâmiyye karşılayıp yaka yakaya kucak kucağa gelinerek misli görülmedik bir 
arbede-i dehşet-engiz vuku! bulmuş ve Rusyalıdan telef olanlardan başka dört 
zâbit ile yüz onaltı esir edilmiş olduğu taraf-ı serdâriden ordu me'mürlarına 
tebşir ve Dersa'âdet'e tahrir kılınmışdır. Bu muhârebeyi müteâkib asâkir-i 
İslâmiyye Varna'ya üç çâryek mahalde Rusyalının tabyasına karşı bir tepe üze- 
rine yapdıkları tabyaya girip o gece istirâhât etmişlerdir. Ertesi günü Rusyalı 
iki bölük piyâde ve dört bölük süvâri ile Sinanlar karyesindeki hâli tabyayı isti- 
lâ etdiği görüldükde orada bulunan Kapıcıbaşı Ömer Ağa diğer tabya inşâsına 
çalışır iken bir takım kavvâs ile imdâda gönderilen kavvâsbaşı 140) vuku” bulan 
muhârebede esir olmağla Mansüre binbaşılarından Fazli Beyl! derhal askeriyle 
ılgar ve Hâfız Ağa ile İsmet Bey'in!2 süvâri sipâh taburları dahi hücüma ibtidâr 
etmişlerse de süvâri takımının adem-i sebâtı sebebiyle Fazli Bey askerinden 
yirmi kadar esir verilerek zarüri riat olundukda Rusya askeri bu tabyaları da- 
hi teshir eylediğinden me'mürin ve asâkir-i İslâmiyye ortada kalmışlardır. Bu 
hâl ile mütehayyir iken dört tarafdan olunan hücüma beş altı saat mukavemet- 
le Osmanlı askerinin eser-i şecâatleriyle Rusyalının üç binden ziyâde telefâtı ol- 
muş ve muhârebeyi kazanan Palaslı İsmail Paşa ile Ömer Melyon Paşa olduğu- 
nu ve alınan tüfenglerin çoğu sakat tüfenglerle değişdirildiği görülmüş idüğini 
Es'ad Efendi kayd eylemişdir. 

Bu muzafferiyyete muvaffak olan me'mürlara taraf-ı pâdişâhiden taltifât-ı 
seniyye icrâ buyurulmuşdur. 


Muhârebe-i mezkürede alınan şeyler: 


top obüs TI 
tüfeng 670 
cebhâne arabası 3 
kılınc 110 
palaska 370 
çanta 240 
şapka 470 
trenpete 7 
boru 4 


ceneral kaputu 1 
zâbitân elbisesi 40 


11 Fazli Bey Vak'anüvis Es'ad Efendi merhümun birâderidir. Vak'a-i Hayriyye'de müderris iken en ev- 
vel asker olanlardandır. Birkaç def'â felâket gördükden sonra nihâyet Tophane-i Âmire'de pek çok 
vakit ibrâz-ı hidmet ve mirlivâlık rütbesine nâiliyyetden sonra mütekaid olup el'ân berhayat olan 
Fazli Paşa'dır. 

12 İsmet Bey vüzerâdan müteveffa meşhür İsmet Paşa'dır. 

nişan 5 
esir nefer 43 
kolağası 1 
me'mür 1 


Rusya askeri içinde bir ceneral dahi fevt olmuşdur. Ahd-i karibde böyle şid- 
detli ceng görülmemiş ve birkaç saat asâkir-i İslâmiyye” ye haşyet ve tefrika gel- 
miş iken bu vechile muzafferiyyet vuku” bulmuş ve rüesâ-yı asâkir-i Osmaniy- 
ye'nin buradaki hidmetleri şâyân-ı takdir bulunmuşdur.J41|) 

Bu meserret üzerine Ömer Melyon Paşa'nın seraskerliğiyle İsmail Paşa'nın 
çarhacılık emirlerini sadr-ı a'zam mühürdârlarma yazdırıp ilm ü haberini or- 
duya göndermişdir. Bu gavgadan sonra Rusyalı berren ve bahren Varna'yı zi- 
yâdesiyle tazyik etdiği sırada asâkir-i İslâmiyye bir gün sabahleyin Rusya aske- 
ri üzerine yürüyüp akşama değin gayet kanlı ve bir gavga olmuş ki iki tarafdan 
çok nüfüs telef olmuşdur. Bu muhârebede Rusya imparatoru bizzât mevcüd 
bulunmuşdur. 

Ber-vech-i muharrer Rusyalı ol havâliye husüsiyle Tuna sevâhiline müstevli 
olmasıyla yollar mesdüd olduğundan İstanbul'dan Silistre'ye gönderilecek yüz 
yetmiş bu kadar kise akçenin aynen irsâli çaresi bulunamayıp kapan tüccârı va- 
sıtasıyla bâ-poliçe gönderilmişdir. 

Varna'nın beri yüzü sevâhiline doğru Rusya sefâin-i harbiyyesi görünmeye 
başladığından Karadeniz Boğazı civârlarının muhâfazasına bakıldığı sırada Bo- 
gaziçi'nin muhâfazası Mirgün'da yalısında mukim vezir Gümrükçü Osman Pa- 
şa'ya ihâle olunmuşdur. 


Vürüd-ı haber-i diğer ez-Varna 


Serdâr-ı ekrem Varna civârında ufak tefek gavgalarla meşgul olduğu hâlde 
Varna'nın berr ü bahrden yolları kesilmiş ve Sirozi Yusuf Paşa ile İzzet Meh- 
med Paşa'nm dâirelerinde telef olmadık pek az âdem kalmış olduğundan 
sibyân ve nisvânın gıriv ü feryâd ve bizi çıkarın deyü hücüma başladıkları be- 
yânıyla iki güne kadar yetişilmez ise vire ile Varna'nın teslimine mecbür olduk- 
larını mübeyyin müşârünileyhümânın serdâr Selim Mehmed Paşa'ya gönder- 
dikleri müşterek mektüb üzerine orduda mevcüd vüzerâ ve ümerâ ve serger- 
dân bir yere gelerek lede'I-meşvere Rebiyülevvel'in yirmi dokuzuncu (9 Ekim 
1828) gecesi mütevekkilen alallah tabya ve sâireye bakılmayarak kumluk tara- 
fından kal'aya azimete karar vermişlerdir. O gece ma'iyyet-i serdârideki süvâri- 
den dört bin asker çıtsız pıtsız Rusya tabyalarını öte geçmişler ise de arkaların- 
da vüzerâdan kimseyi görmediklerinden yanlarında bulunan sadr-ı a'zam si- 
lahdârına cevâb vererek ric'at etmiş olduklarını İzzet Paşa Bâbıâli'ye inhâ ile is- 
timdâd eylemişdir. Bunun üzerine tedbir olmak üzere Kırca askerinden altı yüz 
neferin Varna imdâdına gönderilmesi Ağa Hüseyin Paşa'ya iş'âr olunmuş- 
dur.(42) 

Yergöğü ve Ruscuk kal'alarının mevcüd askeri iki bin neferden ibâret olup 

bunların çoğu alil ve amel-mânde ve âlât-ı harbiyyeden âzâde oldukları beyâ- 
nıyla oralara dahi asker gönderilmesini muhâfızları sadr-ı a'zama inhâ eyle- 
mişlerdir. 

Varna pişgâhında lenger-endâz yirmi dört kıt'a Rusya gemilerinin amirali 
tarafından İzzet Mehmed Paşa'ya gönderilen varaka ile cevâbnâme süretleri- 
dir: 

“Devletlü atüfetlü Varna muhâfızı vezir-i celilü”l-kadr cenâbları 

Rusya devleti asâkirinin galebât ve fütühât-ı müteaddidesi ma'lüm-ı devlet- 
leri olmak gerekdir. Devlet-i müşârünileyhânın cünüd u leşkeri hareketinin şi- 
tâb ve süratini men' ve tevkife kılâ'-ı sâire tâb-âver-i iktidâr olmayıp müsahhar 
olduklarına nazaran muhâfazasına me'mür oldukları Varna kal'asının dahi na- 
sibi hemen buna mümâsil olmak iktizâ eder. Tefevvuk u tagallübü zâhir ve 
ayân olan zor ve kuvvet-i askeriyyeye her güne muhâlefet ve mukavemetleri 
bi'-külliyye bir fâildeyi müsmir olmayacağından kat'-ı nazar nice şeci” dilâver- 
lerin kırılmasını müntic olacakdır. Bi-fâlde sefk-i dimâdan ihtirâz ve mübâade- 
te tâlib ve hâhişger olduğuma mebni şevketlü kudretlü azametlü veliyy-i 
ni'metim metbü'um cemi” Rusyaların imparatoru ulu pâdişâhı taraf-ı hümâ- 
yünlarından olarak kemâl-i mertebe nâfi' ve şân u nâmüsa muvâfık şurüt üzere 
Varna kal'asının vire tarikiyle teslimini arz u teklife hazırım. Kaldı ki el-hâletü 
hâzihi arz olunan matleb ve teklifimin cenâb-ı devletlerinden adem-i kabül ile 
redd olunduğunu müşâhede edip kal'anın muhâsarasına mübâderet etmeye 
mecbür ve muztar olduğumda elyevm verilecek şurüta fi mâ-ba'd nâil ü dest- 
res olamayacakları mukarrerdir. Serian cevâbları vürüduna terakkub ve intizâr 
olunur. Bâki ömr ü sâadet ü ikbâl müzdâd-bâd. 

Rusya devletinin Karadeniz donanmasının başbuğu Amiral Grig” 


İzzet Mehmed Paşa'nın cevâbnâmesi: 


“Rusya devletinin donanması başbuğu rağbetlü Amiral Grig cenâbı 

Kesret-i vukuf ve kuvvet-i askeriyyenize istinâd ve iğtirâr ile me'mür-ı 
muhâfazası olduğum Varna kal'asının vire tarikiyle teslimi arz u beyânını 
mutazammın vârid olan nâmeniz meâli ma'lüm olmuşdur. Kuvvet ü kudret 
ancak cenâb-ı vâcibü'l-vücüda mahsus ve öteden beri müstenid ü penâhımız 
dahi zât-ı ulühiyyeti olduğundan tevfik ü nusret-i ilahiyyesine 1431 tevekkül 
ü istinâd ve şevketlü kerâmetlü mehâbetlü kudretlü azametlü veliyy-i ni'met-i 
bi-minnetim pâdişâhım pâdişâh-ı âlem-penâh efendimin emr ü hulüs-ı mülü- 
kânelerine itimâden bi'l-cümle asâkir-i şecâat-meâsir-i İslâmiyye ile tasallutu- 
nuzun men' ü define bezl-i makdür eylemeye me'müruz ve inşâallahu te'âla 
avn ü nusret ü muvaffakiyyet cenâb-ı rabb-i ahadiyyet ile pür-vefk-ı dilhâh 
emr-i müdâfaanız nasibiyle nusret-i ilahiyyesine rabbim muvaffak eder ve's- 
selâm.” 

İşbu keyfiyyetleri İzzet Paşa Bâbıâli'ye inhâ ile asker ve mühimmât ve istih- 
zâr etdiği ateş gemileri içün eczâ-yı nâriyye irsâlini isti'câl eylemişdir. 

Varna'nın muhâsarasmda Rusya donanmasına mukabil gemiler çıkarılması 
lâzım geleceği mütâlaasıyla Büyükdere'de merbüt lenger-ikamet bulunan do- 
nanmanın Karadeniz'e sevki içün defa'atle olunan şürâların fezleke-i müzâke- 
râtında donanma-yı hümâyünun Rusya donanmasına muâdil levâzımı mü- 
kemmel olmadığına ve donanma askerinin birazmı İzzet Paşa götürmüş oldu- 
Şundan gemilerin hepsinde neferât-ı mürettebe bulunmadığına mebni tez el- 
den İstanbul ile Bilâd-ı Selâse ahâlisinden birkaç bin âdem toplanmasını Seras- 
ker Husrev Paşa re'y eylemiş ise de hazariyyete alışmış şehri takımının yorgan 
yasdık ile donanmaya dolmaları bi-hüde kalabalığı mücib olacağı ve muhâre- 
bede bir işe yaramayacakları ve tertibâtın noksan olması cihetleriyle donanma 
ihrâcına mesâğ verilemeyeceğine karar verilmişdir. 

O aralık Cezâyir-i Garb korsanlarından donanmaya iltihak içün münâsib 
mikdâr sefine gönderdilmesi me'müriyyetiyle tersâne kethüdâsı sâbık Hâfız Re- 
şid Bey fermân ile izâm olunmuş idi. Avdetinde Cezâyir'den getirdiği cevâbnâ- 
mede def'aâtle Bâbıâli'ye arz u feryâd eylediklerinden bahisle Fransa'nın Cezâ- 
yire vuku” bulan tasallutu ve ablukası cihetleriyle izhâr-ı Ütizâr olunmuş ve Tu- 
nus'un cevâbında Yunan mes'elesinde gemilerinin çoğu telef olarak derdest-i in- 
şâ olan birkaç geminin hitâmında gönderilmesi mümkin ise de Rusya donanma- 
sının Malta sularında gezinmesi cây-i mütâlaa bulunmuş ve Trablus'un cevâb- 
nâmesinde ba'de't-techiz birkaç gemi gönderileceği beyân kılınmışdır. 


Nukud-ı mersüle be-cânib-i ordu 


Esnâ-yı muhârebede üç ay zarfında İstanbul'dan şark ve Rumeli ordularına 
144) hazine-bend olarak gönderilen nukud on iki bin kiseyi tecâvüz etmiş oldu- 
ğu divân kalemi yol emirleri kuyüdundan anlaşılmışdır. 


İrsâl-i teşrifât be-cânib-i sadr-ı a'zami 


Sadr-ı a'zam Selim Mehmed Paşa'nın Dersa'âdet'den çıkışı bir süret-i gari- 
bede olduğu tafsilât-ı sâbıkadan münfehim olmuş idi. Müşârünileyhin taltif ve 
temini muvğâfık-ı hâl u maslahat olacağını ba'zı hayrhâhân pâdişâha bildirmiş 
olduklarından bi'l-muvâfaka tasdir buyurulan hatt-ı şerif-i taltif-redif ile ba'zı 
teşrifât Mirâhür-ı evvel Mes'üd Ağa ile orduya irsâl olunmuşdur. 


Acibe 


Vidin tarafından bulunan Bosna vâlisi sâbık Abdürrahim Paşa çapul tarikiy- 
le Eflâk yakasına geçmek niyyetinde olduğu beyânıyla ahâlisi hakkında seby ü 
istirkak muâmelesine dâir istizânı mutazammın Bâbıâli'ye şukka-i mahsusa 
göndermişdir. Yazılan cevâbnâmede Memleketeyn ahâlisi teb'a-i Devlet-i Aliy- 
ye'den olduklarından mâl ü cânlarının muhâfazasına me'mürin-i Devlet-i Aliy- 

ye tarafından itinâ umür-ı lâzimeden olup şu kadar var ki bir karyede Rusya 
askeri bulunup da üzerlerine varılmak icâb eylediği hâlde içlerinden ahâliden 
şu bu olup olmamasına hasbe'İ-harb bakılamayacağı zemininde beyân-ı efkâr 
olunmuşdur. 


Gulgule 


Ordu Aydos'da iken gece vakti karakol kavvâslarından birisinin tesâdüf et- 
diği firârilere atdığı birkaç tüfengin sesinden ordu içine bir dehşet gelerek her- 
kes çadırlarında bidâr olup hakikat-i hâl anlaşılıncaya kadar haylice telâş ol- 
muşdur. 


Havâdis-i Vidin 


Rebiyülevvel'de (11 Eylül-10 ekim 1828) Vidin tarafında vâki' olan muhâre- 
belerin çoğunda asâkir-i İslâmiyye isbât-ı müddeâ-yı gayret ü şecâat eylemiş- 
lerdir. Bunların içinde eshâb-ı ilm ü kemâlden vâli kethüdâsı Cercis Bey ile Sof- 
ya müftizâdesi Mustafa Efendi'nin müşâhede olunan himmet ve şecâatlerine 
ve vâki” olan istid'âlarına mebni kethüdâya İstanbul müderrisliği!3 ve öbürüne 
kapıcılık rütbeleri verilmişdir.|45| 

Vidin karşısmda Kalafat'dan sekiz bin kadar asker ve on dört top ile bi'-ha- 
reke Krayova'ya dokuz on saat mesafede Piyaliş nâm karyeye varılarak istih- 
kâm ile meşgül iken geceleyin Rusya askeri basıp sabaha kadar olunan muhâ- 
rebede a'dâ cânibi birkaç defa münhezim olmuş ise de beri tarafdan hazm u ih- 
tiyâta riâyet olunmayarak mağrürâne dağınık durulur iken gurübda üç çâryek 
mürürunda Rusya askeri avdetle üç buçuk saat mümted olan ikinci muhârebe- 
de topların beşi Rusyalıya pişkeş çekilmiş ve asâkir-i Osmaniyye firâr süretiyle 
avdet etmişdir. 


Melhame-i Varna 


Bâlâda muharrer Rusya amiraline gönderilen cevâbnâme üzerine olunan 
tazyike mukavemet mümkin olamadığından Rebiyülahirin üçüncü (13 Ekim 
1828) Pazar günü Rusyalı Varna Kal'ası'nı vire ile istilâ ve muhâfızı Sirozi Yu- 
suf Paşa'yı esir eylediği haberi almmışdır. Bu sebeble etrâfındaki asâkir-i 
İslâmiyye ile mühimmâtın ordu tarafına naklinden başka Varna'dan çıkacak 
evgöçleri içün bin kadar arabanın sür'at-i tedârik ve irsâli serdâr cânibinden or- 
duya sipâriş olunmuşdur. Varna'nın istilâsından sonra Balkanların memerr ü 
derbendlerine tekrar istihkâm zımnında Palaslı İsmail Paşa ile Derviş Paşa asâ- 
kir-i külliyye ile muhâfazaya ta'yin olundukdan sonra serdâr Varna üzerinden 
Aydos'a gelmiş ve mirâhür-ı evvel ile Kapudan İzzet Mehmed Paşa Aydos'da 
sadr-ı a'zam ile mülâki olduklarında İzzet Paşa'nın takriridir: 


13 Müderrislik müftizâdeye kapıcıbaşılık kethüdâya yakışır iken aksi vuku'u garibedendir. 

“A'dâ beş def'a müteâkiben hücümdan sonra İmparator sefk-i dimâdan 
müctenibdir. Beş yerde lağım vardır. Size mühlet verdi kal'ayı teslim et deyü. 
Amiralin gönderdiği habere ben kal'ayı muhâfazaya me'mürum vekil-i mutlak 
dört saatlik mesâfededir bize yol verilsin yirmi dört saat meks olunsun deyü 
divân kâtibim Sadri Bey'i gönderdiğimde ben vekil-i mutlak bilmem, kapudan 
paşa me'mürdur, yol vermem cevâbına kani” olmayıp birkaç kere böyle haber 
gönderdiğimde sadr-ı a'zam imdâda gelmiş ise de bir işe muktedir olaıadı. 
Kan dökülmesin vireye muntazırım ve illâ hücüm edeceğim ve hem de divân 
kâtibini istemem, Yusuf Paşa'yı göndersin deyü haber gönderdikde tereddüd 
etmiş idim. Yusuf Paşa hod-be-hod gidip avdetinde sergerdelerle ahâli toplanıp 
meclis etdik. O meclisde Yusuf Paşa ey müslümanlar imdâd gelemedi, halâs-ı 
nefse bakalım deyü halkı me'yüs edecek sözler (46) söyledikde ve ihâfe süreti 
gösterdikde kemâl-i taaccübümden hemân bilmeden piştovu çıkarıp al bu- 
nunla ibtidâ beni öldür de sonra bu diyeceğin şey olsun dedim. Lâkin evvel- 
den beri ahâliyi tahrik etmiş olduğundan nisvân takımını başıma üşürüp biz 
esir olmayız, kaV'ayı teslim et deyü üzerime hücüm etdiler. Benim işim pâdi- 
şâhın mülkünü muhâfazadır. Sizin canınız düşünülmez deyü ahâliye cevâb 
vermiş iken Yusuf Paşa müfti ve nakibi çağırıp bundan sonra vefât edenler şe- 
hid olmaz helâk-i nefs mukarrerdir. öşleyli ğun öa güle? ba giyili dir deyü istiftâ ede- 
rek ve murdâr olursunuz deyü asker arasına fesâd vererek ahâli ile asker bey- 
ninde bir gulgule peydâ olmuşdur. Cebhâneye ateş ilkasıyla kendimi helâk 
edecek idim. Ümmet-i Muhammedi mütâlaa ile zarüri vireye razı olduk. Yusuf 
Paşa varayım vire cevâbını vereyim, amiral muntazırdır deyip divân kâtibimi 
beraber götürdü. Arası uzadıkda gönderdiğim cevâba min-ba'd nefsimden 
emin değilim, üç yıldan beri başka bir devlete ilticâyı kurmuş idim, şimdi fır- 
satı düşdü haberiyle divân kâtibi Sadri Bey'i Rusya me'mürlarıyla /âde eyle- 
mişdir. Bunun üzerine ben Rebi'in ikinci (12 Ekim 1828) günü kal'adan çıkdım. 
Mirimirân Yusuf Paşa ile Tâhir Paşa geride kaldılar. Ahâliyi tahrir ile gelecek- 
lerdir. Mâ-vaka'ı ve istimdâd u istirhâma dâir yazdığım arizaları birer değnek ' 
içine koyup beşer yüz guruş ecriyle tedârik eylediğim tülümenlerle taraf-ı âsa- 
fâneye göndermiş idim. Esnâ-yı râhda mâcerâyı der-i devlete dahi bildirdim. 
İntihâ. 

Sadr-ı a'zam tarafından olunan su'âller: 

Bir tarihde büyük kumandanın düşmen ordusuna sefâretle gitdiği mesbük 
değil. Alıkonmak muhâtarası ve pâdişâhın adem-i rızâsı derkâr iken buna 
cür'ete sebeb nedir? 

Cevâb : Sebeb ye'sdir. Zarüret herşeyi göze aldırır. Vakit kazanmak da bâ'is-i 
cür'et olmuşdur. Bununla beraber Yusuf Paşa ve şehid olan Serfiçeli Mehmed 
Ağa beni taglit etdiler. Gidilmiş ise de yine avdetle beraber muhârebeye devâm 
olunmuşdur. | 

Su'âl ez-taraf-ı İzzet Paşa: Dört ay makdürumu sarfla kal'ayı vermedim. Bu 
gayretimi düşmen bile tasdik etdi. Yusuf Paşa geldikden sonra kal'a gitdi. Yu- 
suf Paşa'nın ifsâdım (471 defaâtle yazdım ısgâ olunmadı. Yirmi binden efzün 
askerle Varna'ya dört saat mesafeye dek gelmiş iken /âne olunmadı. İmdâda 

gelen Ömer Paşa ise etrafına metris hafriyle kendisini muhâfazaya bakdı. İm- 
dâda gelen asker yalnız metris hafriyle meşgul olur mu? Bana düşen işde kusür 
eylemedim. 

Cevâb-ı sadr-ı a'zam : Bize azv-ı kusür olunur ise a'dâ tarafına gitmek nasıl 
olur? 

Cevâb-ı İzzet Paşa: Belki akd-i sulh ile bir iş yapılır mülâhazasıyla etdim. 

Cevâb: Akd-i sulh taraf-ı pâdişâhiden me'müriyyete mutavakkıf değil mi- 
dir? 

Cevâb: Ben bu şartı bilmez idim deyü hatâsını itirâf etdi. 

Su'âl-i diğer : Kal'ayı vire ile vermişsiniz, kanı şurütu müştemil tarafeynin 
temessükleri, kanı ahâli ve me'mürin? 

Cevâb: Anı Yusuf Paşa yapdı. 

Es'ad Efendi burada der ki, hulâsa adem-i vukuf ve hamakat-ı İzzet Paşa ve 
hıyânet-i Yusuf Paşa ile kal'a gitdi. İntihâ. 

Yusuf Paşa'nın hıyânetini hükme medâr sened görülmediğinden burası sü- 
büta muhtâcdır. 

İzzet Paşa Varna'ya me'müriyyetinde dâiresi halkı ile beraber istishâb etdiği 
piyâde ve topçu askeri üç bin yüz on kişi olduğu ve beheri yüz ellişer guruşa 
Tophâne'den mübâyaa olunan bârgirlerden yüz bârgir verildiği evrâkda mu- 
harrerdir. Varna'yı istilâdan sonra Rusya asâkir ve ahâli-i İslâmiyyeden Anado- 
lu takımının bimâr ve zaiflerini Kamçı suyundan beriye geçirmiş ve kusürunu 
Kuvarna cihetinde metris hafri gibi umür-ı şâkkada istihdâm etmişdir. Ahâlt-i 
İslâmiyye cümle hicrete mecbür olup kudreti olanlar ordu-yı hümâyün tarafına 
ve birtakımı tüccâr gemileriyle İstanbul'a gitmişler ise de zuafâ takımı muhtâc-ı 
#âne olduklarının orduda makam-ı sadârete arz u beyânı zımnında tarafların- 
dan intihâb etdikleri yedi kimse ile cenerallerin verdikleri mektübu sadr-ı a'za- 
ma takdim etmişlerdir. Esbâb-ı nakliyyelerine bakılması mukaddemce taraf-ı 
pâdişâhiden baş tebdil vasıtasıyla dahi vuku' bulan irâde mücibince icâbının 
icrâsına müsâraat olunmuşdur. 

Tüccâr tekneleriyle Varna'dan İstanbul'a gelen familyaların Galata ve Ka- 
sımpaşa taraflarında iskânı zımnında Galata kadısı tarafından ale'I-esâmi tan- 
zim olunan defterde sekiz yüz kırk sekiz nüfüs mukayyed olduğu görülmüş- 
dür.(48) 

Yusuf Paşa'nın esâreti hakkında mesmü'dur ki Rusya gemileri Varna'yı şid- 
detle tazyike başlayınca li-ecli"İ-müzâkere İzzet Mehmed Paşa Yusuf Paşa'yı 
Rusya amiraline göndermişdir. Yusuf Paşa gemide meşgul-i sohbet olduğu hâl- 
de kal'adan atılan topu amiral Yusuf Paşa'dan su'âl edince gideyim, sebebini 
anlayım demiş ise de mâdâmki hilâf-ı muhâbere hareket olundu sizi Hocabey'e 
göndermeye mecbürum diyerek tevkif ve alâ-rivâyetin uhrâ Yusuf Paşa İzzet 
Paşa'dan emin olmadığından tahlis-i cân içün âAr-ı firârı ihtiyâr etmişdir. İki ri- 
vâyete göre Yusuf Paşa'nın gidişi çirkin düşdüğünden miri ile sâire olan dü- 

- yün-ı külliyyesinin tesviyesi içün Siroz ve başka mahallerde kâin kâffe-i emlâk 
ve eşyâsının zabtına Yenişehir defterdârı İbrahim Efendi me'mür ve Siroz'un 
idaresine Kara Osmanzâde Kapıcıbaşı Ya'kub Ağa ta'yin kılınmışdır. Yusuf Pa- 

şa esâretle Rusya'ya gitdikden sonra Sadr-ı a'zam Selim Paşa'ya gönderdiği 
şukka-i mufassalanın hulâsasında Rusya'nın tedârikâtına mukabil hadd-i şeri 
üzre kuvve-i askeriyyemiz mevcüd olmadığından herhalde Devlet-i Aliyye'ce 
sulhün hayırlı olacağını ihtâr ile bu bâbda kendisine me'züniyyet verilmesini 
iş'âr etmişdir. Bu şukka orduda Halil Paşa'nın sadâret kaim-makamlığında gel- 
mişdir. Diğer şukkasında Kütahya'da mukim iken İyneada muhâfazasına sefer- 
berlikle gelerek kâffe-i elbise ve eşyâsı Kütahya'da kalmış ve sonra Balkanlar 
sevâhili muhâfazası içün Ahyolu'ya nakl olunmuş ve oradan Derviş Yuvan 
derbendine gelinir iken elbise ve eşyâ-ı cüz'iyyesi Ahyolu'da bırakılmış ve anı 
müteâkib Varna muhâfazasına gönderilerek kendisiyle dâiresi halkı üstündeki 
üstünde, başındaki başında olarak esârete düçâr olmuşdur. Kış münâsebetiyle 
ne esvâb ve ne de sâir esbâb-ı taayyüşü olmadığından Ahyolu'daki eşyâsının 
gönderdiği âdemiyle tarafına irsâlini istirhâm etmişdir. Kendi eşyâsı karin-i 
müsâade olmaz ise etbâ'ının eşyâsına müsâade olunmasını ve merhameten iki 
kat kış urbasının kendi tarafından göndermesini Kethüdâ vekili Hâdi Efen- 
di'den niyâz eylemişdir. 
(İlâve) Zannederim cevâbına bile destres olamamışdır. 


Nefy-i Ömer Melyon 


Es'ad Efendi der ki Arnavud gürühundan olup Tepedelenli Ali Paşa'nın ni- 
am-dideliğini (491 terkle devlet tarafdârlığını göstermiş ve bayağı bir Arnavud 
bulunmuş iken Hurşid Paşa'nın verdiği ve kendisinin çarpdığı on bin kise mik- 
dâr akçeyi Tepedelenli hengâmesinde sindirmiş ve rütbe-i vezâreti ihrâz ile 
Yanya ve Selânik gibi nemâlı mansıbları yemiş olan ordu vüzerâsmdan Ömer 
Paşa'yı Serdâr Selim Paşa Şumnu'dan celble serasker nasb ederek ma'iyyetine 
Palaslı gibi vezir ve sâir ümerâ ve asâkir-i külliyyeyi vererek Varna imdâdına 
me'mür eylemiş ise de ifâ-yı me'müriyyet ve icrâ-yı sıdk u hamiyyet eyleme- 
miş olduğundan ref'-i vezâretle Gelibolu'ya nefy ü iclâ ve uhdesinde bulunan 
Teke sancağı İyneada muhâfızı Kassabbaşı Hasan Paşa'ya verilmiş ve yerine 
Aliş Paşa Aydos'da serasker nasb olunmuşdur. 


Me'müriyyet-i Nurullah Paşa ve sâire 


Varna'nın istilâsından sonra ordu işleri ağırlaşmaya başlamış olduğundan 
etrafdan daha ba'zı vüzerânın celbi muktezi görünmekle Adana vâlisi Nurul- 
lah Paşa'nın dâiresi halkıyla ve getirebileceği askerle bâ- seyr-i seri” 
Dersa'âdet'e gelmesi ve cild-i evvelde sebeb-i nefyi mufassalan beyân olunmuş 
olan Tokad nâibi sâbık Kara Cehennem'in niyâbetinden mahrümiyyeti bâki 
olarak sefere gelmek üzere ıtlakı iş'âr olunmuşdur. 


Giriftâri-i Süzebolu 


Şa'ban'ım yirmi üçüncü (28 Şubat 1829) günü Rusya sefâini Süzebolu pişgâ- 


352 Vak'anüvis Ahmed Lütfi Efendi Tarihi 


hına gelerek istihkâmâtıyla ebniye-i mevcüdeyi külliyyen harâb ve muhâfaza- 
da bulunan nefir-i âm askeri müteferrik ve nâyâb olarak memleketi Rusya as- 
keri teshir etmişdir. 


Me'müriyyet-i Halim Efendi 


Ber-vech-i muharrer Varna'nın istilâsından sonra İstanbul'da dehşet husü- 
lüyle olunan meşveretlerin neticesinde Misivri ve İyneada taraflarının istihkâ- 
mına verilen karar mücibince Başmi'mâr Halim Efendi'yi ol havâliye me'mür 
etmişlerdir. 

Buna dâir sâdır olan hatt-ı hümâyündan ba'zı fıkrâdır: 

“Bu Varna Kal'ası hakkında mümkin olan tedâbirin bilâ-noksan icrâlarına 
ne vechile gayret olunmuş olduğu cümlenin ma'lâm u meşhüdudur. Tamâm iş 
görülmenin sırası gelmiş ve cümlenin bugünlerde hayırlı haberlerin vürüdu 
me'mülleri bulunmuş iken aksi zuhür eylemesi hudâ hakkı içün kalb-i şâhâne- 
mi dilhân etmişdir. (50) Ancak Sirozi Yusuf Paşa'nın ihânet ve isâetini yazıyor- 
lar isede pek de cezmen i'timâd hâsıl olacak süretlerde birşey anlaşılmıyor. Ka- 
pudan Paşa ve sâir sergerdelerin hâlleri ne şekil olmuş bunlardan bahis yok. 
Hele sadr-ı a'zamın bir Ömer Paşa'nın lakırdısıyla orduyu birdenbire Mi 
geriye çekmesi doğrusu bana azim hayret verdi.” 

Garibe olarak Es'ad Efendi der ki, Meclis-i Şürâ'da Mi'mâr Halim Efen- 
di'den Aydos'un hâli soruldukda Şumnu'ya benzer dediğinin üzerine Misivri 
sohbeti güzâr eder iken Misivri sâhilde berber aynası gibi bir yerdir demesine 
Şeyhülislam işte Misivri Şumnu gibi cibâl miyânında bir mahal imiş deyü Ay- 
dos'un vasfını Misivri'ye ıtlak eyledi. intihâ. 

O esnâda Rusya sefâini Karadeniz Boğazı açıklarında görünmeye başladı- 
ğından Karaburun tarafının muhâfazası içün İstanbul ahâlisinden ikibin kadar 
kesân mahallelerden toplanarak leng ü lök Karaburun'a seyr ü sülük etmişler- 
dir ki tafsili sene-i âtiyye mebâhisinde zikr olunacakdır. 


Tebeddül-i sadâret 


Varna'nın istilâsıyla Kapudan İzzet Mehmed Paşa orduya gelip bâlâda mu- 
harrer su'âl ve cevâblardan sonra müsâferet süretiyle oturmakda iken Rebiyü- 
lâhirin on dördünde (24 Ekim 1828) İstanbul'dan mirâhür-ı evvel gelip doğru 
Çavuşbaşı vekili Necib Efendi'nin çadırına nüzülünde Necib Efendi sadr-ı a'za- 
mın yanında bulunmağla avdetinde hâmil olduğu tebeddül-i sadâret hattını 
bi'librâz hükmünün icrâsını ifâde üzerine derhâl İzzet Mehmed Paşa bir hâli 
çadıra ik'âd ile Selim Paşa'dan mühür alınıp İzzet Paşa'ya verilmiş ve Selim Pa- 
şa Aydos'da Yusuf Paşa konağına azimet eylemişdir. Sadr-ı a'zam çadırında 
hatt-ı şerif kırâati ve serâsere kaplı kürk ilbâsıyla i'lân-ı sadâret olunmuşdur. 
Hatt-ı hümâyünda devletin usülüne vâkıf iken Selim Paşa'nm cebânet ve sü-i 
tedbir ve adem-i hamiyyetinden ve sadr-ı lâhikin gayret ü metânetinden bahis- 
le yaz kış denilmeyip ahz-i sâra ve Balkanların muhâfazasına dikkat ve Var- 

na'dan tehi çıkmış olduğundan sadr-ı sâbıkın olanca nukud ve eşyâsının lâhike 
tâ olunması muharrer olduğundan ber-mücib-i irâde Selim Mehmed Paşa'nın 
bin kise kadar nakdi ile esbâb-ı vezâret ve edevât-ı seferiyyesi İzzet Paşa tara- 
fından iğtinâm ve ertesi günü |511 zuamâ mehteri Hasan Bey mübâşereti ve üç- 
beş etbâ'ı ile Selim Paşa Gelibolu'ya zâm olunmuşdur. Selim Paşa Gelibolu'ya 
geldikde Bâbıâli'ye gönderdiği arizada birçok yanıp yakıldıkdan sonra bilerek 
kusür etmediğini imân-i galize ile beyân ve taleb-i afv u emân eylemişdir. Bu 
mektüb takdim-i huzür-ı pâdişâhi kılındıkda sâdır olan hatt-ı hümâyün süreti- 
dir: 

“İşbu sefer-i hümâyünumuz Devlet-i Aliyye'mizin pek büyük maslahat-ı 
mu'tenâsı ve bu husüsda mâlen ve bedenen hidmet etmek cümleye farz-ı ayn 
olduğundan başka me'müriyyet başında olanlara ne derece ehemm ü elzem 
idüği zâhir ü âşikâr iken bu taraflara yanaşmayıp da hulyâ-yı bâtılaya saparak 
mâl iddihâr etmek sevdâsına düşenlerin bu vechile malını alıp sarf etdirmek lâ- 
zime-i mülkdâridendir. İşte halefi müşârünileyh kendüye elverecek kadar mal 
ayırıp vermiş âher güne vesveseye zâhib olmayarak duâ-yı devletimle meşgul 
olasın.” 

Sadr-ı cedid Varna keyfiyyetinden dolayı me'yüs ve nevmid olduğu hâlde 
hakkında bu vechile bedid olan beşâretden nâşi selefinin selebine konup hay- 
me-pirâ-yı beşâşet ve ordu erkânına ibka hil'atleri iksâsıyla izhâr-ı şân u aza- 
met sırasında Mirimirân Aliş Paşa'ya rütbe-i vezâretle çarhacılığı tevcih ve yir- 
mibeş bin kuruş atiyye i'tâ ve ma'iyyetine beş bine karib asker terfiki ile Köprü- 
köyü'ne irsâl etmişdir. 

Tebeddül-i sadâretden mukaddemce Yusuf Paşa'dan gelen şukka ile ahâli- 
nin arizaları o gün bi'i-vürüd meâlleri ümmet-i Muhammede merhameten Yu- 
suf Paşa esâreti ihtiyâr etmiş ve Devlet-i Aliyye her ne kadar kendisinden sadâ- 
kat beklemez ise de Akkerman Mu'âhedesi ve Rusya'nın Yunanistan'a adem-i 
müdâhalesi şartlarıyla akd-i sulhü taahhüd ve diğer küçük oğlu ile sâir akaribi- 
ni evvelâ pâdişâha ve sâniyen sadr-ı a'Zama emânet eylemiş olduğunu beyân- 
dan ibâretdir. Yusuf Paşa'nın câriyeleri tarafına gönderilmedikçe Varna ahâlisi- 
nin çıkmalarına Rusya me'müru ruhsat vermediğinden câriyeleri almak içün 
Misivri iskelesinde muntazır olan Rusya gemisine câriyelerin irsâlini ahâli istir- 
hâm eylemişdir. İşbu evrâkın leffiyle süret-i hâl İstanbul'a arz olundu. şöyle ki 
Varna ahâlisini çıkarmak meşrüt iken Rusyalı bi'n-nükül şimdi Sirozi'nin câri- 
yelerinin gönderilmesine ta'lik edilmiş ise de (52) Misivri'de bekleyen gemiye 
ye'sle cevâb verilmesi muhâfızı Sâlih Bey'e ordudan tahrir olunduğu hikâye kı- 
lınmışdır. 

Yusuf Paşa uhdesindeki Karahisar-ı Sâhib ve Menteşe sancakları Misivri ta- 
rafları muhâfazasına me'mür sâbıkan Bosna vâlisi Abdürrahim Paşa'ya Dera- 
liyye'de tevcih olunmuşdur. Varna nâibi ile müftisi orduya gelmiş ve Yusuf Pa- 
şa'nm câriyeleri celble istintâk olundukda birisi ben giderim demiş ise de diğe- 
ri câriye-i Rumiye ben Müslüman oldum gâvur içine gitmem deyü cevâb ver- 
miş ve Selim Paşa hazinedârı Lâtif Efendi ile Yusuf Paşa harem kethüdâsı Fet- 
hullah Ağa ordudan İstanbul'a gönderilmişdir. 

Câriyeleri velisi tarafına i'zâm içün İstanbul'da lede'l-istiftâ tercih-i zarar 
kaidesince tarafına gönderilmek evlâ olduğunu müfti efendi ifâde ile berâber 
fakat câriyelere bir kerre söylenmeli gitmezler ise cebr olunmaz cevâbı alınmış- 
dır. 

Es'ad Efendi burada der ki cebr olunmayınca zarar-ı âmmı tercih lâzım gel- 
mez mi bilmem. İntihâ. 

Sirozi'nin câriye ve eşyâsı ile Varna'da Mirimirân Tâhir Paşa'nın etbâ'ı ve 
Yusuf Vehbi Paşa'nın harem ve müteallikatının mübâdelesine irâde buyuruldu- 
gu İzzet Paşa'ya iş'âr olundukda zarüri Kamçı suyuna iki taraf getirdilerek 
me'mürlar ma'rifetiyle orada mübâdele etdirilmişdir. 

Bu Tâhir Paşa Mes'üd Ağazâdedir. Erbâb-ı harbden olmadığından rütbesi 
refle memleketine gönderilmişdir. 

Sadr-ı sâbık Selim Paşa'nın muhâsebesi görüldükde tarafına dört yüz kise 
deynine mukabil bırakdığı bin beşyüz kiselik murassaâtı miri içün kabz olun- 
muş ve birâderi Halil Bey'in Ayastefanos ebniyesinden iki yüz kırk kise kadar 
zuhür eden alacağı sadr-ı lâhikin yevme'İ-kıst hesâbı üzere mukannenât-ı sadâ- 
retden hissesine isabet eden bin kise Aydos'da Selim Mehmed Paşa'dan aldığı 
esvâb ve edevâtı ile tenâkus edilmesi ve Halil Bey'in yorgancı ile kalfayı iskât 
ve yalısında olan emvâliyle sarrafın alacağı ifâ olunması irâde buyurulmuşdur. 

(Garibe) Bâlâda muharrer idi ki sadr-ı lâhik sâbıkın dâire ve etbâ'ına varın- 
ca cümlesini ahz u müsâdere etmiş idi. Silâhdâr ağa tarafından sadr-ı cedide 
gelen bir mektübda Selim Paşa'nın etbâ ve köleleri alıkonulmuşdur. Hüsn-i rı- 
zâ oldukça bir kişinin hidmetkârı diğerine mâl olamayacağına mebni cebr olu- 
namaz. |531 Zâbitlerinin çoğu sadr-ı sâbıkın köle ve emekdârlarmdan müretteb 
olarak kisesinden idâre etdiği tabur Halil Rifat Paşa'ya teslim olunup kendisi- 
nin ol süretle müceddeden bir tabur küşâd eylemesi iş'âr olunmuşdur. Bu emr 
ü tenbihin üzerine İzzet Mehmed Paşa sâbıkın âdemlerinden ruhsat isteyenlere 
yol vermiş ve kölelerinden altı neferini Anahtar Ağası Ferhad Ağa ile saray-ı 
hümâyüna göndermişdir. 

Es'ad Efendi der ki: Rusyalının bu kış Balkanlar tarafına gelemeyeceği ve 
Karadeniz'in mevsimi geçdiği ma'lüm ise de sadr-ı sâbık hasbe'İ-ihtiyât Bal- 
kanların muhâfazası esbâbını istihsâl ve orduca icâbât-ı hâliyyenin icrâsına 
sarf-ı vüs'-i bi-hemâl etmekde idi. Varna istilâsı hicâbı telâşından başka orduda 
zahiresizlikden dahi muztarib ve mütehayyir iken azli zuhür eylemişdir. Gele- 
lim sadr-ı lâhika. 

Varna'daki ba'zı tedâbir-i seyyiesi ve olunan su'âl ve cevâbları taraf-ı pâdi- 
şâhiye bildirilir ise hâl neye müncer olacağını düşünür iken fevka'l-me'mül 
kendisinin dilirâne sa'yinden ve Selim Paşa'nın adem-i hamiyyet ve sü-i tedbi- 
rinden bahisle makam-ı sadârete suüdu üzerine münşerih olmuş ise de taraf-ı 
şâhâneden kendisine olunan tenbihât-ı cedidenin icrâsında olan müşkilâtla be- 
raber ordu ricâlinden emin olmadığından ne meştâyı istizâna ve ne ikdâm u tâ- 
kata ibtidârda mütehayyir kalmışdır. İntihâ. 

Rebiyülâhir'in yirminci (30 Ekim 1828) gecesi orduda sadr-ı a'zamın beytü- 
tet etdiği çadır saat yedide muhterik olmuşdur. 

Kış takarrüb etmekle Şumnu'daki askerin birazını meştâ içün Ruscuk'a ve 
süvâri İsmet Bey taburunu orduya göndereceğini Hüseyin Paşa iş'âr eylemiş 
ise de bu bâbda ordu zuhürundan evvel askerin meştâya taksimi tecviz oluna- 
mayacağı cevâbını almışdır. O esnâda Şumnu ordusunun mevcüdu muntazam 
ve gayr-i muntazam kırkbin kadar asker olduğu ba'zı evrâkda görülmüşdür. 


İ'dâm-ı Sırri Mehmed Efendi 


Varna Kal'ası'nın teslimi hasbe'z-zarüre câiz olduğuna dâir tefevvüh eyledi- 
ği sözleri askerin cesâretsizliğini mücib olmuş ve hin-i istilâda Sirozi Yusuf Pa- 
şâ takımıyla a'dâ tarafına geçerek muahharen orduya gelmiş olan Mehmed Sır- 
ri (54) Efendi'yi İzzet Mehmed Paşa ordu ricâli mahzarında ba'de'I-muhâcce 
hazine çadırına habse göndermiş ve geceleyin boğulup defn edilmiş idüğini 
Es'ad Efendi kayd eylemişdir. Mümâileyh Diyarbekirde mazanneden bir zâtın 
mahdümu olup Eski Zağra'da mutavattın iken sefere gelmiş ve cevdet-i zihn 
ve kuvve-i hâfızası efzün bir fâzıl-ı mütefennin imiş. Rahmetullahi aleyh. İki üç 
gün sonra yine Sirozlu ile çıkıp avdet edenlerden birkaç âdem semt-i ademe 
vaz'-ı kadem etdirilmişdir. i 

Sırri Efendi'nin ber-hayat olduğu zannıyla li-ecli'l-istintâk İstanbul'a gönde- 
rilmesi ve Varna istilâsı tafsilâtının inhâ edilmesi matlüb-ı kat'i-i pâdişâhi oldu- 
gunu mübeyyin İzzet Paşa'ya yazılan kaime-i kaim-makamiye cevâben vârid 
olan şukkada Sırri Efendi Yusuf Paşa'nın haremini almak içün Rusya sefinesiy- 
le Ahyolu'ya geldiği istihbâr olundukda orduya götürülerek ba'de'l-istintâk 
düşmana mukavemet dâ'iyesinde bulunanlardan vefât edenler şehid olmaz 
şer'an böyledir deyü asker arasında erâcif neşriyle isyânlarına sebeb olduğu an- 
laşıldığından ve zâten bu gibi bâ'is-i fesâd olunanların tertib-i cezâları içün irâ- 
de istihsâl eylediğinden nâşi idâmlarına cüret olunmuş olduğu muharrerdir. 

Hin-i istilâda Yusuf Paşa ile bülunup orduya gelmiş olan divân kâtibi Sadri 
Bey ile hazine kâtibi Ali Efendi ve imamı ve dâiresi mütehayyizânından ba'zı 
kesânın katillerini İzzet Paşa emr eylemiş ise de ordu ricâlinin şefâatleriyle ke- 
şân-ber-keşân Keşan'a nefy ile bi-çâreler katlden kurtulmuşlardır. Bunların 
hepsine yazılan bir fermânda hilâf-ı rızâ hareketlerinden bahs olunmuş ve Sad- 
ri Bey'e olan şiddet-i gazabı kesb-i sükünet edemediğinden onun içün (birta- 
kım sebük-magzânı cem'le irtikâbından nâşi a'dâ tarafına firâr eylediler) ibâre- 
siyle başkaca nefy fermânı yazılmışdır. 


Vürüd-ı hatt-ı hümâyün 


Teşekkür-i sadâretle istizân-ı umür-ı âtiyeye dâir takdim olunan telhise ce- 
vâben sâdır olan hatt-ı hümâyünda “Sadr-ı sâbık hakkında irâdemi tamâm icrâ 
etmişsin. Edirne'de olan bin beşyüz kise dahi sana ihsân olunmuşdur. İşte sele- 
finin teseyyübüne bu dahi delildir. Lâzım olan nakdi Edirne'de bırakıp iktizâ 
eden yerlere sarf etmemişsin. Meblağ-ı merkümu lâzım olanlara sarf edesin. 
(55) Kassabbaşı Hasan Paşa tecrübe olunduğuna göre işe yarar makuleden ol- 

madığından vezâreti refle yine çiftliğinde ikametini icrâ eyledim. Hemân sa'y 
ile Pravadi'yi vur” buyurulmuşdur. 

İşbu hatt-ı hümâyün mücibince sadr-ı sâbıkın Hasan Paşa'ya tevcih etdiği 
Teke ve Hamid sancakları Aliş Paşa'ya ve sadr-ı sâbık tarafdârlığı töhmetiyle 
orduda Kethüdâ vekili Hâdi Efendi Sofya'ya ve Çavuşbaşı vekili tezkire-i evvel 
Necib Efendi Tatarpazarı'na nefy olunmuşdur. Yerlerine asker nezâretine ilha- 
ken Hacı Sâib Efendi reis ve kethüdâ vekili ve Humbarahane nâzırı Sâlih Efen- 
di nişancılık ile çavuşbaşı vekili olmuşlardır. Necib Efendi'ye tesliyet-âmiz 
ba'zı sözlerle beraber sadr-ı a'Zam beş bin guruş harc-ı râh göndermişdir. Mün- 
hal olan büyük tezkirecilik Küçük tezkireci Sâlih Efendi'ye ve küçük tezkireci- 
lik Bağdad'dan gelen Tayyibi Efendi'ye verilmişdir. 

Bunlara dâir hatt-ı hümâyün süretidir: 

“Sadr-ı a'zamın işbu şukkası manzür ve ma'lüm-ı hümâyünum olmuşdur. 
Sâbık kethüdâ vekili olan Hâdi Efendi ile çavuşbaşı vekili Süleymân Necib'in 
hin-i me'müriyyetlerinden beri bir güne din ü Devlet-i Aliyye'me hayırlı hid- 
metde bulunmadıklarından başka hevâlarına mâil olduklarından bundan böy- 
le bu misillâ umür-ı cesimede bulunmaları zarardan başka fâidesi olmayacağı 
bedihi ve bâhir olmağla bu vechile te'dibleri lâzım gelmişdir” ilâ âhirihi. 


Beyân-ı ba'zı ahvâl-i ordu 


Rebiyülâhir'de (11 Ekim-8 Kasım 1828) Rusya askeri Şumnu üzerinden çeki- 
lerek Balkanlara tahatti edeceği teferrüs olundukda Mirimirân Aliş Paşa sadr-ı 
a'zam ordusunda başbuğ nasbıyla Edirne tarafında bulunmak üzere ma'iyyeti- 
ne altı bin nizâmiyye askeri tertib olunmuşdur. Mümâileyh başıbozuk gürü- 
hundan Kırcalı gayet cesür bir âdem olmasıyla Şumnu'da Hüseyin Paşa ma'iy- 
yetinde ibrâz etdiği hidemât-ı makbülesine mebni mirimirânlık verilmiş idi. 
Rusyalının Varna ve Pravadi cihetlerine tecâvüzü esnâda zahire değirmenlerini 
ibtâle me'mür edildiğine dâir Bâbıâli'ye gelen mektüba cevâben yazılan kaime- 
de Aliş Paşa'ya altın olarak yirmi beş bin guruş atiyye gönderilmiş ve vezârete 
istihkakı tasdik olunduğu yazılmışdır. Ordudan gelen (56) mektübların çoğuna 
yazılan cevâbnâmelerde menavreler ta'rif ü irâ'e olunduğu görülmüşdür. 

Ağa Hüseyin Paşa'nın kapı kethüdâsı ve muhârebe tarafdarlarının serger- 
desi Hüsni Bey'in bir şukkasında bast-ı mukaddemât-ı teşciiyyeden sonra cesâ- 
retleri ma'lâm olan rüesâ istedikleri askeri ma'iyyetlerine alıp ale's-seher her 
biri gözlerine kesdirdikleri Rusya tabyalarına hücümla her kangısı tabya ahzı- 
na muvaffak olur ise yüz bin guruş para ile rütbeler verileceği kılıklı va'dler 
tertibinin münâsib olacağı Hüseyin Paşa'ya ihtâr olunmuşdur. 

(Hatıra) iyimcil Yaş * İlay anali di zik meâlince erbâb-ı hazarın mahâll-i 
ba'idede bulunan ordunun harekât-ı askeriyyesini ta'yin eylemesi bi-ayni- 
hi Ağa Hüseyin Paşa'nın süvâri kalemlisi ile Bâbıâli'den gelen evrâkı tashi- 
he kalkışmış olsa ne kadar garib ise Hüsni Bey'in sözü bundan daha acib- 
dir. 

Bâlâda muharrer olduğu vechile kış gelip çatmış ve orduca meştâ taayyün 

etmemiş olmasıyla beraber Varna'nın istirdâdı taraf-ı şâhâneden İzzet Mehmed 
Paşa'ya pey-der-pey emr ü irâde buyurulur idi. İzzet Paşa şu Varna hicâbından 
halâs içün ne edeceğini bilemeyip muhâsarayı göze almış idi ise de mevkufün 
aleyhi olanı Rusyalının Pravadi cem'iyyetini dağıtmak niyyetiyle Aliş Paşa ve 
İbrahim Paşa'yı bu işe me'mür eylemişdir. Muktezâ-yı gayretleri üzere bunlar 
Pravadi'ye müteveccihen köprüyü geçdiklerinde şiddetli kar ve yağmura tutu- 
larak zarüri beriye geçebildiklerini ve Kamçı nehrinin tuğyânı mâni'-i mürür 
olup çamurdan atların işlemediğini İzzet Mehmed Paşa'ya bildirdiklerinden 
İzzet Mehmed Paşa at işlemiyor ise bâri biraz piyâde gönderilse demiş olduğu- 
nu Es'ad Efendi mütehayyirâne yazmışdır. 

© O esnâda tebdil hasekisi ile orduya gönderilen hatt-ı hümâyünu İzzet Meh- 
med Paşa ketm etmekle ordu me'mürları bundan ziyâdesiyle korkmuşlar, son- 
radan ordu ricâlini çağırıp vezârete geleli henüz yirmi gün oldu, acabâ ne kü- 
sur etdik, ordudan aleyhimize yazar mı var, zirâ şevketlü efendimiz sitem-âmiz 
yazmışlar deyü hasb-i hâl eylemişdir. 


Hareket-i mevkib-i hümâyün 


Kış münâsebetiyle Râmi sâhasında olan mevkib-i hümâyün fekk-i tınâb-ı hı- 
yâm ile (571 zât-ı pâdişâhi kasaba-i Eyüb'de Esmâ Sultan Sarayı'na ve hademe 
ve bendegân Eyüb'de bir konağa ve asker kışlalara nakl eylemişlerdir. 


İrsâl-i atiyye be-ba'zı asâkir 


İyneada'da üçyüzden ziyâde askerin düçâr-ı sefâlet oldukları mesmü”-i pâ- 
dişâhi oldukda hastaların köylerde iskânıyla müdâvât etdirilmesi irâdesiyle 
merkümlara on bin guruş atiyye gönderilmişdir. 


Hamiyyet-i Cebbârzâde 


Sâbıkan Mekke-i Mükerreme kadısı Cebbârzâde Abdülfettâh Bey pederin- 
den mevrüs-ı müdahharı olan on bin yaldız altınını i'âne-i harbiyye olmak üze- 
re cânib-i miriye takdim ile sikke-i hamiyyeti tersim eylemişdir. Ol vaktin râyi- 
ci üzere altı yüz kise tutmuşdur. 


Me'müriyyet-i Ahmed Bey 


Rumeli ordusuna altı alay cihâdiyye askeri gönderilmesi içün Necib Efendi- 
zâde Ahmed Bey kırkdört Recebinin yirminci (26 Ocak 1829) günü cânib-i Mı- 
sıra i'zâm olunmuşdur. Divân-ı Hümâyün kaleminde mahfüz defterde Ahmed 
Bey içün yazılan fermânın kaydı mukayyed olmağla fezlekesidir. Kırk dört Re- 
cebinin on biri (17 Ocak 1829) tarihiyle sâdır olmuşdur. 

“Mısır vâlisi altı alay muallem asker tehyie etmiş olduğunu kapı kethüdâsı 
vasıtasıyla Bâbıâli'ye bildirmiş idi. Bu ikdâm ve taahhüd mahzüziyyeti mücib 

olduğu beyânıyla askerin vakt-i celbi ve sühület-i sevki hakkında olan irâde-i 
seniyyeyi Mehmed Ali Paşa'ya tefhime mir-i müşârünileyh me'müren İzâm 
olunmuşdur.” Fermân bu vechile mukayyed isede Ahmed Beyefendi'ye bu fer- 
mânın verilmemiş olduğu kendisinden mesmü/-ı fakir olmuşdur. 

Gelelim sadede. Evvel-bahar içün Anadolu ve Rumeli'den tertib olunan as- 
kerin mikdârı derece-i matlübede bulunamayacağını ve İbrahim Paşa Mo- 
ra'dan münfek oldukda asâkir-i Mısriyye'den hâli kalması cihetleriyle Mı- 
sır'dan asker celbi hakkında Mehmed Ali Paşa ile olunan muhâbere üzerine 
Antakya'ya gönderilip oradan-iktizâ eden mahallere sevk olunmak üzere yir- 
mi dört bin asker irsâlini Mehmed Ali Paşa taahhüd eylemiş imiş. İşbu askerin 
celbi içün müşârünileyh Ahmed Bey Mısır'a müteâkiben Ârif Beyzâde Kapıcı- 
başı Âsım Bey dahi Antalya tarafına ”zâm olunmuşdur. Üç mâh mürürundan 
sonra asâkirin bahren gönderilmesini bi't-ta'sib berren gönderilmesinde olan 
mukaddemât-ı müşkileyi tertib (581 ile bedelen otuz bin kise akçe gönderilme- 
sini ihtiyâr ve tertib eylemiş olduğunu Mehmed Ali Paşa Bâbıâli'ye inhâ etmiş 
ise delâ ve naam bir güne cevâb yazılmadığı ve bu güftügü mukaddemâ Mı- 
sır'da Hayriyye altınının kat'ına müsâade olunmamasından neş'et eylediği ve 
Ahmed Bey kulağına tedâvi içün Mısır'dan Paris'e azimet emelinde bulunduğu 
ba'zı evrâkdan tiraşide kılınmışdır. 

Bu husüsa dâir görülen hatt-ı hümâyün süretidir: 

“Kaim-makam paşa 

Mısır vâlisi çünki asker göndermeyecek imiş, niçün mukaddem bu itizârla- 
rı göstermeyip de gönderecek gibi davranarak ve arasını uzadarak şimdi altın 
maddesini meydana koyarak böyle söylüyor. Kaimesinde yazdığı akçe madde- 
si evvelce kabül olunmamış şey olduğundan yine olunamaz. Serasker paşa ve 
sâir iktizâ edenler ile bir yere gelip etrafıyla bi'l-müzâkere buna ne denilmek ve 
ne vechile cevâb yazılmak münâsib ise kararını takririnle arz edesin.” 

Ahmed Beyefendi ber-vech-i muharrer bu tarafdan hareketle berren Antal- 
ya'ya ve orada hazır bulunan yelken gemisiyle İskenderiye'ye bi'l-vusül Mı- 
sıra azimet ve Mehmed Ali Paşa'ya mülâkat ile süret-i me'müriyyetini beyân 
eyledikde telâkki etdiği ma'lümâtını Sâlih nâm âdemin güş-ı hüşuna tevdi" 
ederek İstanbul'a avdetini tesri” eylemişdir. 

Sâlih Ağa'nın fezleke-i ifâdesidir: 

Mehmed Ali Paşa müteahhid olduğu askeri göndermeye ve donanma-yı 
hümâyünu /âdeye müheyyâ ise de Rusya sefâin-i harbiyyesinin İskenderiye 
sularına kadar gelip fırsat gözetmekde olduğunu frenklerden tahkik eylemiş 
olduğundan zarüri asâkir-i mev'üdeyi bahren sevke cesâret edemeyip berren 
göndermesini niyyet eylemiş ise de mahalline vusüle kadar vakt-i lüzüm mü- 
rür edeceğinden başka Yafa'dan Rumeli'ye kadar İstanbul'dan tanzim ve tertibi 
lâzım gelen masârif-i askeriyyenin sâye-i şâhânede tesviyesine hazırdır. Bir de 
husül-i matlab içün masârifi yine Mısır'dan tesviye olunmak üzere taleb olunan 
mikdâr Mansüre taburları küşâd olunsa bedelen ifâ-yı hidmet etmiş olacağı ci- 
hetle irâde-i seniyyeye imtisâl olunmuş olur. Şıkkeynden kangısı tercih olunur 
ise hemen icrâsına âmâde idüği ve masârif-i ma'rüza kabül olunmaz ise taka- 


Vak'anüvis Ahmed Lütfi Efendi Tarihi -2 359 


sit-i zarüriyyeye zammı gösterilmişdir. Ahmed Beyefendi'den mesmü'dur ki 
Mehmed Ali Paşa taleb olunan (59) askerin irsâli içün Anadolu vilâyetinin uh- 
desine ihâlesini istid'â etmişdir. Bundan garazı eksilen askeri ve levâzımı eyâ- 
lâtdan tertib imiş. Bu kaziyye meskütün anhâ kalmışdır. Devlet-i Aliyye'nin o 
vakt-i buhranı ki Mora eyâleti elden çıkmış ve Rusyalı Rumeli'den pâyitahta 
doğru takarrüb eylemiş ve Anadolu'da ise Karahisar-ı Şarki'ye doğru tecâvüz 
etmiş olduğu sırada Mehmed Ali Paşa'nın seyirci gibi uzakdan bakması ve as- 
ker göndermekde tas'ibât irâ'esiyle zemin ü zamân kollanması cennet-mekân 
Sultan Mahmüd Hân hazretleriyle asdıka-yı saltanat-ı seniyyeye mebde'-i mü- 
nâferet olmuşdur zannolunduğu rivâyât-ı mesmü'adandır. 


Vezâret-i Süleyman Paşa ve sâire 


Rumeli ordusunun takviyesine bezi-i himmet olunduğu sırada Filibe nâzırı 
Kapıcıbaşı Süleyman Ağa beş on bin askerle orduya gelmek üzere uhdesine 
rütbe-i vezâret tevcih ve Sofya muhâfızı Mirimirân Mehmed Paşa'nın dahi or- 
duya me'müriyyetiyle cild-i evvelde kapıcıbaşılığı muharrer Mütesellim Said 
Bey mirimirânlık ile Sofya muhâfızı nasb olunmuşdur. 


Ta'yin-i sahib-i arz 


Kırım'ın istilâsından sonra sülâle-i Cengiziyyeden Memâlik-i Mahrüsa'ya 
hicret eden mütehayyizân-ı ümerâ Rumeli tarafında ivâ olunmuş idi. Sahib-i 
arz nâmıyla eşrâfdan biri bunlara icrâ-yı riyâset edegelip o esnâda sefer münâ- 
sebetiyle mümâileyhümün ordu ma'iyyetinde bulunmalarına dâir sahib-i arz 
. olan Devlet Giray'a tasdir olunan fermân üzerine müsinn ü ihtiyârlığından ba- 
hisle isti'fâ etmekle yerine Hacı Giray nasb ve bunların me'müriyyetleri cihe- 
tiyle müteallikat ve dâireleri halkindan asker alınmaması zâbitâna tenbih kılın- 
muışdır. 


İstilâ-i kal'a-i cedid 


Tuna'da Niğbolu hizasmda vâki” yeni kal'alar üzerine Rusyalının gösterdiği 
şiddet-i hücüma gayretle mukavemet olunmuş ve asker ve ahâliden eli ayağı 
tutar âdem kalmayınca kadar sebât olunmuş ise de Tuna'nın incimâdı ve me- 
merlerin istihkâmıyla insidâdı ve Niğbolu'daki kayıkların ihtirâkı imdâd ve- 
İâneye meydan vermediği cihetle Rusyalı yeni kal'ayı zabt ve ahâli ve asker- 
den geri kalan hasta ve mecrühlar ile muhâfızı Mirimirân İbrahim Paşa'yı esir 
eylemişdir. Etrafda bulunan askerin ber-hayat olanları diğer mahalle tahassun 
ederek bir mâhlık kadar mevcüd zahire ile (60) nüfüs-ı bâkıye kâmilen nüş-ı şe- 
hâdet edince kadar sebâta karar verilmiş olduğunu Niğbolu muhâfızı Cebbâr- 
zâde Celâl Paşa hezâr süz ü güdâz ile orduya bâ-inhâ istimdâd etmişdir. Vâki” 
olan hezimetler Celâl Paşa'nın sü'-i tedbirinden neş'et etdi denilerek vezâreti 
refle Tekfurdağı'na iclâ ve uhdesindeki Kayseriyye sancağı âtiyü'z-zikr Bey- 

lanlı Mustafa Paşa'ya tâ ve Niğbolu muhâfızlığı Balıkesiri mütesellimi olup 
orduda bulunan Giridizâde Mehmed Ağa'ya mirmirânlık ve yüzbin guruş atiy- 
ye ve Mar'aş eyâleti ile tevcih olunmuşdur. 

Celâl Paşa yüzünden devletce hiçbir hüsn-i hidmet görülmemiş ve bulun- 
duğu mahallerde etmediği zulm ü ta'addi kalmamış olduğundan rütbesinin 
kapıcıbaşılığa tenziliyle ber-vech-i muharrer Tekfurdağı'nda ikame kılınmış ve 
kapıcıbaşılığa kâfi irâd u akarının terkiyle ma'adâsının umür-ı cihâdiyyeye sarf 
içün Yozgad'da ne kadar emvâl ü emlâk ve eşyâ ve mücevherâtı var ise cümle- 
sinin zabtına divân kalemi mühimme-nüvisânından Nâbi Efendi mübâşir gön- 
derilmişdir. 

Ber-minvâl-i muharrer Rusyalı Yeni kal'ayı tahribiyle Tuna tarafına metânet 
vermiş ve oradan Niğbolu kal'asma gülle atmış idi. Muhâfız-ı cedid Giridizâde 
Mehmed Paşa gözünü budakdan sakınmaz cesür bir merd-i bahâdır idi. Muhâ- 
fazaya geldiğini müteâkib mevcüd ma'iyyeti bulunan askeri karşıya bi'l-imrâr 
Rusya fırka-i askeriyyesine hücümunda birçok düşmen askerini sinân-ı zehr- 
âlüd-ı tenkil ile tesmim ve tabyalarına duhül ve bir top ve beş on esir ahzı ile 
namus-ı şecâat-ı İslâmiyyeyi tetmim etmişdir. 


Muzafferiyyet-i Yenipazar 


Şumnu Yenipazarındaki Rusya ordusu üzerine Serasker Hüseyin Paşa 
ma'rifetiyle sevk olunan murâbitin iki defa vuku' bulan muhârebede mazhar-ı 
nasr-ı mübin olmuşlardır. 


Teşrif-i pâdişâhi be-sevâhil-i Silivri 


Şa'bân'ın onuncu (15 Şubat 1829) günü zât-ı hazret-i pâdişâhi Çekmecelerle 
ol havâliyi temâşâ zımnında vapur ile teşrif etmişlerdir. Doğru Tekfurdağı'na 
varılıp bir gece ikamet ve ahâliye iltifât ve Şumnu'ya gitmek üzere İstan- 
bul'dan gönderilip Tekfurdağı iskelesinde kalmış olan mühimmât manzür-ı pâ- 
dişâhi oldukda me'müru silahşor ağanın dirliği refiyle mücâzât icrâsından 
sonra avdet olunmuş (611 ve vapur kömürü yerine hatab alınarak yola çıkıldık- 
da şiddet-i hevâdan Marmara tarafına yol verilememiş olduğundan dalgalar 
arasında çalkanarak ve hatab dökünerek vapura merbüt olan tebdil ve bostan- 
cıbaşı kayıklarıyla pâdişâhın murassa' şemsiyyesi ve silâhları gark ve telef ol- 
muşdur. i 

Bu hâl ile geceyarısı Silivri sularına bi'l-vusül on yedi kulaç derinlikde bir 
yere demir atılarak sabahladıkdan sonra fekk-i lengerle Cum'a günü saat dört- 
de İstanbul'a muvâsalat olunmuşdur. 


Muâmele-i dil-nüvâzâne der-hakk-ı üserâ 


Muhârebede toplanan esirler pey-der-pey ordulardan İstanbul'a gönderil- 
dikde tersâneye gönderilerek hidemât-ı şakkada istihdâm olunması âdet idi. 

çâr-ı sefâlet olmamaları içün Büyükada manastırları bunlara mesken ittihâz 
olunması ve müzâyaka çekdirilmemeleri içün sâdır olan irâde-i seniyye Bâbı- 
âli'den tersâne eminine tebliğ ve mücibince icâbı icrâ olunmuşdur. Andan son- 
ra zuhür eden üserâ Büyükada'ya gönderilerek ta'yinât ve mâhiyyelerinin i/tâ- 
sına mahsus me'mürlar ta'yin ve ecnebi gemileriyle firârları vuku'unda mes'ül 
olacakları ada kocabaşılarına bi'l-ihbâr muhâfazalarına anların dahi ihtimâm 
etmeleri tenbih kılınmışdır. 


Zuhür-ı emâre-i kaht der-İstanbul 


Rusya sefinelerinin Karadeniz Boğazı civârlarına doğru takarrübü ve Akde- 
niz Boğazı'nın ablukası ve sevâhil-i mütecâvireden ba'zılarının istilâsı sebebiy- 
le Dersa'âdet'e gelecek zahire ve erzâk gemilerinin ardı kesilmiş ve Kayseriyye 
gibi bilâd-ı ba”ideden dahi üç bin mehâr deve ile zahire gönderilmesine dâir 
mütesellime gönderilen fermânların vusülüyle cevâbında bütün sancakda üç- 
yüz deve bulunabilir ise de çoğu ötede beride bulunduğundan derdest edilebi- 
len yüz seksen re's estere tahmilen İzmid tarafına zahire sevk olunduğunu mü- 
beyyin mütesellimin mektübuna Dersa'âdet'de zahâir müzâyakası olduğun- 
dan işi Ce hasr etmeyerek (çâr-pâ olarak her ne ki bulunur ise hemen sevk 
u irsâline sa'y olunması) ibâresiyle cevâbnâme gönderilmişdir. Zarüretin imti- 
dâdı müşkilâtı müeddi olacağı cihetle nüfüs-i mevcüdeye göre nân-ı aziz tevzi” 
olunmak üzere İstanbul ve Bilâd-ı Selâse ahâlisi 162) derhal tanzim etdirilen 
defter mücibince üçyüz elli dokuz bin seksen dokuz nüfüs bulunduğu anlaşıl- 
mış ve ol vakit İstanbul ile Bilâd-ı Selâse idâresi i içün haftada fırınlara kırk bin 
keyl zahire verilir imiş ise de Boğazlardan zahire gelmemeye başladığından 
haftalık zahire birdenbire nısf dereceye tenezzül eylemiş ve asker nâmına ola- 
rak Anadolu'dan müretteb kesân Rumeli'ye geçmek üzere İstanbul'da birike- 
rek esnâ-yı râhda iki üç gün aç kalmış ve ba'zıları açlıkdan telef olmuş imiş. 
Bunların dahi idâresi başkaca gaileyi mücib olmuşdur. İstanbul'un beylik an- 
barlarmda müdahhar zahâir dahi karin-i nefâd olup eskiden li-ecli'l-ihtiyât 
vaz' olunmuş ve sinin-i vefireden beri devr ü istibdâline bakılmamış olan birta- 
kım kokmuş çürümüş ve âdetâ külçeleşmiş darı ve çavdar ve kokoroz gibi şey- 
ler ki bunların en eskisi Fâtih Câmi'-i şerifi civârında Çukurhamam'da mahfüz 
idi, bu gibi ne kadar eski zahireler var ise fırınlara bi't-tevzi” ber-mücib-i defter 
cevâmi' ve kiliselerde sabah akşam beher nüfüs içün me'mürin nezâretleriyle 
birer dâne ekmek tevzi" olunur idi. Beheri yumruk kadar simsiyâh bir somun 
idi ki rabbim bir daha göstermesin, yenilir yutulur şey değil ve fırınların ekmek 
çıkardığı vakitlerde önlerine tecemmu” eden ahâlinin izdihâmından sokaklar- 
dan geçilmek mümkin olamaz idi. Şu bulunduğumuz vakt-i aziz ki sahibi bu- 
lunan veliyy-i ni'met-i bi-minnetimiz pâdişâhımız Sultan Abdülaziz Hân efen- 
dimiz hazretlerinin sâye-i adâlet-vâye-i mülükânelerinde her sokak başında ba- 
yağı ekmek nazarıyla bakdığımız ve subh u mesâ tâbenlu mütenaim olduğu- 
muz nân-ı azizlerin bir dânesinin ifâ-yı hakk-ı ni'met-i şükriyyesinden âciz ve 


362 Vak'anüvis Ahmed Lütfi Efendi Tarihi 


kâsir bulunduğumuz ekmeklerden bir dânesi ol vakit beyne'İ-ağniyâ ihdâya 
sezâ idi. İşte bu kereste ile ma'mül ekmeği tekellüfle alıp da tenâvül eden esah- 
hen düçâr-ı eskam ve ilel ü alil zaifü'l-vücüd olanlar attâş-ı ke's-i ecel olmuşlar- 
dır. Ol vakitden hin-i tahrir-i vekayi' bin ikiyüz seksen sekiz (1871) senesine ka- 
dar kırk dört sene zarfında İstanbul ile Bilâd-ı Selâse ahâlisi dört misline yak- 
laşmışdır. 

Bikâr takımından ve on seneden akal müddetde İstanbul'a gelmiş olan re- 
âyâdan tahfif-i zarüret içün dört bin kadar nüfüs memleketlerine i'âde kılın- 
mışdır. Zahire ile sâir erzâk üzerinden yed-i vâhid ve narh usülü ref olunarak 
herkesin dilediği (631 mahalden serbestçe zahire celb ve istediği fiyâtla satması- 
na olunan müsâade ve ruhsat ref -i müzâyakaya epeyce medâr olmuşdur. 


İnfisâl-i kadı-i ordu 


Ağa Hüseyin Paşa ile çıkarılan evvelki orduya ulemâdan Çerkeşi Mehmed 
Efendi ve Selim Mehmed Paşa ordusuna Vak'anüvis Es'ad Efendi kadı nasb ol- 
muşlar idi. Orduların meştâ içün Şumnu'da yerleşmesi kadılardan birinin istid- 
râkini icâb eyledi. Vak'anüvislik münâsebetiyle Es'ad Efendi'nin tercihi lâzım 
gelir iken İzzet Mehmed Paşa Es'ad Efendi'den pek de memnün olmadığı mi- 
sillü Kethüdâ Hacı Sâib Efendi'nin Çerkeşli hoca mültezimi bulunduğundan 
Es'ad Efendi İstanbul'a “âde olunmuşdur. 

Es'ad Efendi der ki, İzzet Mehmed Paşa'nın ba'zı menhiyyât ve ta'addiyâta 
inhimâki görülüp hatta Karinâbâd'a giderken hastalanarak bir karyede vefât 
eden Bolavadin a'yânının otuz beş kise parasını hazine kâtibi ma'rifetiyle gasb 
edip fürüht etdirdiği bir mikdâr eşyâsının tahririyle defterinin vârisine gönde- 
rilmesini mahkemeye havâle eylemiş ve aldığı akçeye mukabil müteveffâ-yı 
mümâileyhin sagir yetimini a'yân eylediğine dâir mektüb göndermiş ve Sirozi 
Yusuf Paşa'nın Ahyolu'da yirmiden mütecâviz hayvanlarını gasb eylemişdir. 

Müşârünileyhin bu misillü yolsuz işlerini orduya gelen yeni ricâl nazar-ı te- 
essüfle görerek etdikleri ihtârâta havâle-i sem'-i itibâr etmediğinden cümlesi 
birden makam-ı kaim-makamiye tahrir etdikleri iştikânâmeyi mahfiyyen 
Dersa'âdet'e göndermişlerdir. İntihâ. 

(Hâtıra) Ol vakit orduya me'mür büyük küçük bendegân din ü devlet uğru- 
na fedâ-yı cân edercesine mâlen ve bedenen hidmet ederler idi. Es'ad Efen- 
di'nin İzzet Mehmed Paşa'ya iğbirârı olmak gerek ki bu makule akçe ve hay- 
van ahzini gasb ve ta'addi yolunda kayd eylemişdir. Acaba İzzet Mehmed Paşa 
aldığı nakdi kisesine ve hayvanları çiftliğine mi koymuş, yoksa umür-ı cihâdiy- 
yeye mi sarf eylemiş burasım tahkik üzerine hükm olunmak lâzımdır zannede- 
rim. 

Ber-vech-i muharrer mevsim-i şitâ gelip çatmış ve Tuna havâlisiyle Rume- 
li'nin ol tarafları pâzede-i huyül-i asâkir olmuş olmasıyla ahâli zirâatden mah- 
rüm kaldıklarına mebni mevâki'-i askeriyyede kaht emâreleri görünmeye baş- 
lamış ve Sırp knezi Miloş'un (641 zahire cem'ine teşebbüsle mütehheyyi-i isyân 
olduğu zanniyâtı misillâ ahvâl me'mürin-i Devlet-i Aliyye'yi muztarib eylemiş 

idi. Bu hâller nezd-i şâhânede ma'lüm olarak ordu me'mürlarının takviyet-i 
kulübünü müeddi olmak üzere sadr-ı a'zama hitâben sâdır olan hatt-ı hümâ- 
yünda ceng maddesi asker ve zahire ve akçeden ibâret olup evvel-baharda 
Anadolu'dan müretteb otuz bin ve Rumeli'den yirmibeş bin askerle ordunun 
mevcüdu yüz bine reside olacağından ve akçe dahi müheyyâ bulunduğundan 
ve zahire tedârikine ise teşebbüs olunduğundan bahs olunmuşdur. 

Hasbe'I-mevsim ordunun Şumnu ve Yanbolu'da kışlaması hakkında İstan- 
bul'a gelen istizânnâmeye cevâben Rusyalının tedârikât-ı külliyyesi şâyân-ı 
dikkat olduğundan Balkan'ın beri tarafına gelinmesiyle öte cânibde bulunul- 
ması şıklarının re'y-i sadr-ı a'zamiye havâlesi iş'âr olunmuşdur. Bâbıâli ile ordu 
beyninde bu vechile olunan muhâberât üzerine Şumnu'nun meştâ ittihâzı 
karargir ve bu meâlde hatt-ı şerif sâdır olmuşdur. Rusyalı ile muhârebemiz mur- 
karrerdir. Musâlaha içün her ne kadar devletler tarafından tavassut olunmakda 
ise de şurüt-ı musâlaha kabül olunur şey değildir. Hemân muhârebeye sa'y u 
gayret matlüb-ı kat'i olduğu beyânıyla orduda musâlaha sohbetini her kim ağ- 
zına alır ise oradan def olunması sadr-ı a'zama emr ü irâde olunmuşdur. Bu- 
nun sebebi şu imiş ki Serasker kaijm-makamı Halil Paşa orduda İzzet Paşa'ya 
“bu harb başa çıkacak şey değildir. Beni vikaye buyurursanız Husrev Paşa'ya 
yazayım, çaresine baksın” demişdir. 

İzzet Paşa bu uğurda her türlü fedâkârlığı taahhüd eylediğinden Halil Paşa 
ber-vech-i muharrer Husrev Paşa'ya gönderdiği şukkada Husrev Paşa'ya yaz- 
mışdır ki eğer muvaffak olursanız ilâ yevmi'I-kıyâm mazhar-ı sitâyiş-i enâm 
olursunuz. Ma'lüm olan müdâhenekârlığı cihetle Husrev Paşa işbu mektübu 
ketm edememesi içün Halil Paşa keyfiyyeti ba'zı kurenâya işitdirmiş olduğun- 
dan ânifü'l-beyân hatt-ı hümâyündaki ta'riz bundan neş'et etmiş olmalıdır. 


Azl ü nefy-i Es'ad Paşa 


Çirmen mutasarrıfı olup ordu ma'iyyetinde bulunan vezir Es'ad Paşa'yı 
harb veziri olmadığı sebebiyle bi'l-azl Bursa'da ikamete me'mür ve uhdesinde- 
ki Edirne eyâletini Serasker Hüseyin Paşa'ya tevcih ve Palaslı İsmail Paşa'yı 
aleyhine yazdığı mektüb sebebiyle tekrar bâ-ref-i vezâret Dimetoka'ya iclâ et- 
miş olduğunu Sadr-ı a'zam İzzet Mehmed Paşa Bâbıâli'ye bildirmişdir. Es'ad 
Paşa'nın şehriyye elli bin (651 guruş maaşının kat'ı defterdâra havâle olunmuş 
iken sonradan ordu ricâliyle ketebe-i aklâma tevzi olunmuşdur. Buna dâir 
sadr-ı a'zamın kaimesinde ale'İ-esâmi taksimi gösterilmeyip be-her mâh ordu- 
ca mektübi ve divân ve kethüdâ kalemleri nâmıyla dörder beşer bin guruşun 
zâbitleri ma'rifetleriyle taksimi ve mektübi hulefâsından orduda telhisât mu- 
harriri Reşid Bey'e ziyâdece hassa verilmesi gösterilmiş imiş. Keyfiyyet taraf-ı 
pâdişâhiye bildirildikde ale'l-esâmi verilmek üzere defterinin celbi irâde buyu- 
rularak mücibince gelen defter süretidir: 


Kethüdâ ve reis vekili Sâib Efendi'ye 7500 
Çavuşbaşı vekili Sâlih Efendi 4000 

Divân kisedârı Nuri Efendi 1500 
Sünühi Efendi 850 
Tahsin Efendi 500 
Enver Efendi 500 
Atâ Efendi 500 
Talat Efendi 500 
Mektübi odasına me'mür Şerif Efendi 500 
Fâik Efendi 750 
Edhem Efendi iğ 300 
Süleyman Ruhi Efendi 1500 
Emin Bey 500 
Âmedi odasma me'müriyyeti 

istid'â olunan Reşid Bey 1500 
Kethüdâ kaleminden me'mür Neş'et Efendi 1000 
Hacı Edhem Bey 750 
Abdürrahim Bey 500 
Tuğrakeş Edhem Efendi 500 


Tevcih-i Adana ve sâire 


Ağa Hüseyin Paşa uhdesindeki Hüdâvendigâr eyâleti mütesellim ile idâre 
etdirilmek üzere mukataat hazinesinden zabt olunmuş ve ba'de bu'din şark or- 
dusuna me'mür Yahyâ Paşa'nın yerine Es'ad Paşa Adana vâlisi olmuşdur. 


İnfisâl-i sadr-ı azam 


Sadr-ı a'zam İzzet Mehmed Paşa orduyu Aydos'dan Şumnu meştâsına nak- 
lini müteâkib evvel-bahar içün lüzümunu irâ'e eylediği tertibât-ı askeriyye ve 
zahâir keyfiyyetlerini taraf-ı şâhâneye ismâ' etdirmiş ise de Varna muhârebe- 
sinde adem-i muvaffakıyyeti üzerine 166) Mirâhür Mehmed Ağa sevkiyle sadâ- 
rete getirilmesi münâsib düşmediği muahharen nezd-i şâhânede tebeyyün ey-. 
lediğinden azline karar verilerek Reşid Mehmed Paşa'nın aceleten Şumnu'ya 
gelmesi içün Baştebdil Kadri Ağa gönderilmişdir ve İzzet Mehmed Paşa'dan 
mühr-i hümâyünu alıp Reşid Paşa gelince Halil Rifat Paşa'yı orduda kaim-ma- 
kam-ı sadâret ik'âdı ve İzzet Paşa'nın Tekfurdağı'nda ikamesi zımnında Mirâ- 
hür Mehmed Ağa Şumnu'ya bi'Lirsâl yedi sekiz nefer etbâ'ı ile İzzet Paşa Tek- 
furdağı'na Uzâm olunmuşdur. Kadri Ağa Reşid Paşa'yı bulunduğu mahalden 
kaldırıp Şumnu'ya gelmişdir. Sadr-ı sâbıkın Selim Mehmed Paşa'dan almış ol- 
duğu ne kadar eşyâ ve hayvanât ve nukud var ise maa-ziyâdetin alınıp lâhiki- 
ne verilmesine irâde olunmuşdur. Arnavudluk'un usülüne halel gelmemek ve 
celbine lüzüm görünen asker tedârikine suhület olmak mütâlaasıyla Rumeli 
eyâletinin uhdesinde ibkasını ve oğlu Emin Bey'i mirimirânlık ile Delvine san- 
cağına me'mür eylediğini arz eylediği teşekkürnâmesine zeyl eylemişdir. 

Es'ad Efendi der ki: Reşid Mehmed Paşa hayli vakitden beri Arnavudluk'u 
benimsemiş ve Tepedelenli usülünü tutarak teferrüd dâ'iyesinde bulunmuş ol- 

duğu ba'zı karâin ve Hüsni Bey'in si'âyeti ile ma'lüm-ı pâdişâhi olarak azli 
def'aâtle tasavvur olunmuş iken isyân vesvesesiyle ve Husrev Paşa istishâbıyla 
müsâmaha kılınmış idi. İzzet Mehmed Paşa'nın uygunsuzluğu ve mühr-i hü- 
mâyünun âhere verilmesi dermiyân olundukda Vidin Vâlisi İbrahim Paşa ile 
Reşid Paşa miyânında dâir olarak Arnavudluk'dan infikâki mütâlaasına ve ha- 
kikaten eshâb-ı cesâretden bulunduğuna binâen Reşid Mehmed Paşa tercih 
olunmuşdur. Reşid Paşa bu tevcihden memnün olmadığından Arnavudlar 
matlübları olan otuz bin kise ulüfeleri verilmedikce mâni'-i azimeti olacakları 
şâyiasını icâd etmiş ise de nâçâr Yanya ve Avlonya sancakları uhdesinde kala- 
rak ve oğlu Emin Bey'i mirimirânlık ile kajm-makam bırakarak ve Benderli Ali 
Paşa silahdârı Tırhala mutasarrıfı Mahmüd Paşa'ya elviye-i selâseyi vezâretle 
vererek orduya gelmişdir. Reşid Paşa Arnavudluk'dan uzayıp oraları karışdı- 
ğından Rumeli eyâleti vak'lı bir vezire verilmek karargir olarak Gelibolu'da 
mukim sadr-ı esbak Selim Mehmed Paşa'ya bi't-tevcih mühürdârı Lâtif Efen- 
di'yi Yanya'ya mütesellim gönderdi.|67) Lâtif Efendi zâtı Yanyalı olmasıyla be- 
raber tecrim ve ta'addiye ibtidârı eşrâf-ı memleketin güçlerine geldiğinden Re- 
şid Paşa taraflısı “Deli Kuka” nâm sergerde cemm-i gafir ve asker-i kesir ile 
Yanya'yı muhâsara eyledi. Beri tarafdan Lâtif Efendi dahi Tepedelenli silahdârı 
meşhür “Pote”yi celb ile kal'aya kapandılar. Selim Paşa ise henüz Sofya'da bu- 
lunmağla def-i gailede aczini bi”l-beyân Yanya'yı Ali Paşa ahfâdından birine ve 
diğer sancakları ismlerini gösterdiği zevâta verilmek üzere Arnavudluk'un ni- 
zâmına dâir tertib etdiği lâyihayı Bâbıâli'ye takdimle zımnen isti'fâya tasaddi 
eylemişdir. Ahfâddan Veli Paşazâde İsmail Bey dahi dört seneden sonra emlâk-ı 
hümâyüna senevi beşbin kise zamm etmek ve birkaç tertib asker yapmak ve 
ulüfeden dört bin kise tenzil etmek üzere Yanya'nın kendisine verilmesini müs- 
ted'i tanzim etdiği lâyihayı Sırkâtibi Mustafa Efendi vâsıtasıyla huzür-ı şâhâne- 
ye evvelce takdim eylemiş idi. İşbu lâyihaların muharrirlerinden bahs olunma- 
yarak lâyiha-i hâtıra olmak üzere Reşid Paşa'ya irsâl olundukda o esnâda Deli 
Kuka tarafından Arnavudluk Selim Paşa'dan alınıp da size verilir ise her vechi- 
le itâ'at eder ve ulüfeden vazgeçeriz meâlinde Reşid Paşa'ya bir muhzır gelmiş 
imiş. Reşid Paşa bunu ser-rişte ile İsmail Bey'in hesâbından nısf müddeti tenkis 
iki sene sonra beş bin kise veririm ve asker yazarım, Rumeli ve elviye-i selâse 
bana verilir ise Arnavudları külliyyen ulüfeden vazgeçiririm deyü etdiği inhâ 
tab'-ı hümâyüna muvâfık gelmekle Selim Mehmed Paşa ref-i vezâretle tekrar 
mün'azil ve Reşid Paşa işbu arzusuna nâil olmuşdur. Selim Paşa sadâretden in- 
fisâlinde İstanbulca hâmisi olmayıp Serasker Husrev Paşa ise hasm-ı kavisi bu- 
lunduğundan her ne güne hareket etmiş olsa azl ü nikbeti menvi idi. Es'ad 
Efendi'nin sözü burada bitdi. el-Uhdetü ale'r-râvi. 

Gelelim mâ-nahnü fihe. Rusyalınm Ahyolu ve Süzebolu taraflarına takarrü- 
bünde ol havâli reâyâsının Edirne ve Tekfurdağı semtlerine nakliyle kasabala- 
rın tahliyesini Reşid Paşa Balkanlar muhâfızı Ağa Hüseyin Paşa'ya iş'âr etmiş 
ise de yirmi bin nüfüsun familyaları ve ahmâl ü eskâli ile beraber kış mevsimi 
nakilleri ne kadar araba ve hayvana ve yollarda barınacak mahallere ve yem yi- 
yeceğe muhtâc olduğu cevâbıyla istihâlesini bildirmişdir. İşbu nakilden merâm 

söz anlar ve tahrike yarar reâyânın teb'idi imiş.|68) O halde mecmü/'-ı nüfüsun 
muhâceretine lüzüm olmamak gerek idi. 

İlâve Evrâk üzerinde bu vechile görülmüş ise de serdârın bu emirden mak- 
sadı kış münâsebetiyle kurâ ve kasabât hâli olup da Rusyalının barmamaması 
kaziyyesi olmak gerekdir. İntihâ. 


İstilâ-i Süzebolu 


O esnâda Rusyalı Hocabey'den on kıt'a sefineye irkâb eylediği asker ile ge- 
lip Süzebolu'yu zabt ve içindeki yüz seksen nefer mâhiyyeli Arnavudları tard 
ile muhâfızı Halil Paşa'yı esir eylemişdir. Aydos ziyâdesiyle muhâtarada bu- 
lunduğundan ma'iyyetine muktedir bir vezir ile ricâlden bir me'mür ve askerin 
ulüfesi gönderilmesini bi'l-beyân Es'ad Paşa kethüdâsı Kapıcıbaşı Osman 
Ağa'ya vezâret ve Silâhdâr Yusuf Ağa'ya mirimirânlık verilmesini Ağa Hüse- 
yin Paşa Bâbıâli'ye inhâ eylemişdir. Taraf-ı şâhâneye bildirildikde Kırkkilise'de 
mukim Beylanlı Mustafa Paşa'nın bin kise akçe i'tâsı ve ibkaen vezâreti ile gön- 
derilmesi, devletce tecrübeleri sebkat etmediğinden vezâretden sarf-ı nazarla 
Yusuf Ağa ile beraber Osman Ağa'ya mirimirânlık verilmesi ve Süleyman Ne- 
cib Efendi ve Husrev Paşa vâsıtasıyla âzâde-i iğbirâr olduğundan ileride mükâ- 
fât olunmak üzere orduya me'mür edilmesi irâde buyurulmuş ve bunu 
müteâkib Ahyolu ile Misivri'nin istilâsı istihbâr olunmuşdur. Ağa Hüseyin Pa- 
şa Süzebolu Kal'ası'nın istilâsı içün gelip Rusya'nm bir tabyasını zabt eylemiş 
ise de Rusya donanmasının ateşi askerin külliyyen telefini mücib olacağından 
zarüri ric'at emri verilmiş ve bu uğurda Mansüre'den yetmiş ve dâiresi kölele- 
riyle teb'asmdan yirmi kişi şehid düşmüş olduğunu Hüseyin Paşa Bâbıâli'ye 
yazmışdır. 

Sadr-ı cedid Reşid Paşa Husrev Paşa'nın abidi olmağla Hüseyin Paşa'nın 
ber-takrib nazar-ı pâdişâhiden teb'idini Husrev Paşa ârzü eder imiş. Şöyle ki 
Hüseyin Paşa Şumnu ve Balkanların muhâfazasına çalışıyor iken hilâf-ı 
me'mül Reşid Paşa tarafından azl ile ma'iyyetindeki askeri muhâfızlara bi't- 
teslim dâiresi halkıyla Ruscuk muhâfazasına sürat-i azimetine dâir olunan 
iş'âr mücibince hareket etmişdir. Hüseyin Paşa'nın yerine Ruscuk seraskeri Ab- 
dürrahim Paşa celb olunup uhdesinde bulunan İnebahtı ve Karlıili sancakları 
Maçin muhâfızı sâbık (691 Ca'fer Paşa'ya tevcih ve ordu ricâlinden Çavuşbaşı 
vekili Nişancı Sâlih Efendi İstanbul'a gönderilerek yerine Nâşid Bey ve Kethü- 
dâ vekili Sâib Efendi ile Yenişehir defterdârı Tâhir Efendi becâyiş kılınmışdır. 

Tavazzuha Hüseyin Paşa'dan mervidir ki Husrev Paşa sadr-ı esbak Selim 
Paşa'yı İstanbul'dan teb'idden sonra tevhid-hân-ı âsitân-ı devlet olmuş ise de 
Hüseyin Paşa'nın nezd-i şâhânede olan meziyyetini çekemediğinden dâimâ 
si'âyete sâ'i olacağını Hüseyin Paşa öteden beri teferrüs eder imiş. Reşid Paşa 
Hüseyin Paşa'nın orduca gayretine ve husüsiyle Şumnu'da yapdığı istihkâmâ- 
ta muahharen vâkıf oldukda bekasını arzu etmiş isede me'müriyyet-i hafiyyesi 
muktezâsını icrâ garazıyla bir iki âdemini alıp acele Şumnu'ya gelmesini Hüse- 
yin Paşa'ya iş'âr eylemişdir. Hüseyin Paşa yalnız iki âdemiyle gelip Reşid Pa- 

şa'ya mülâki oldukda ne niyyetle celb eylediğini bi'l-beyân hidemât-ı vâkı'asını 
ta'dâd ve ba'demâ mutmainü'-bâl olmasını te'min ve yâd ile berâber donan- 
muş a'lâ bir at ihdâsıyla muttayeben iâde etmişdir. İntihâ. 

Hüseyin Paşa'nın Ruscuk me'müriyyetine dâir teşekkürnâmesinde rikkat- 
âmiz sözler var idi. Arz olundukda sâdır olan hatt-ı hümâyün süretidir: 

“Bu misillâ me'müriyyetde olanların ba'zen icâbına göre tahvil-i me'müriy- 
yetleri öteden beri olagelmişdir. Me'mür-ı muhâfazası olduğu mahallere güzel- 
ce dikkat ve itinâ eylemesi içün cevâb yazılsın.” 

Kış esnâsmda hırsızlık yolunda tarafeynden çatpat gavgalar eksik olmaz 
imiş. Öyle hengâmda kırılan kozların sayısına bakılmamak tabii olduğundan 
bu cümleden olmak üzere câmi'-i şerifden başka binâ eseri kalmayıp büsbütün 
harâb olmuş olan Kozluca kasabası civârında Rusyalıdan bir fırka asker Os- 
manlı askeriyle tesâdüflerinde câmiye tahassun eden Rusya askerinin teslim 
olunmaları çâresi bulunamadığından ve terk-i silâh etmediklerinden câmiye 
ateş verilerek içindekiler fitile-hâr-ı süziş-i iltihâb olmuşdur. 


Nefy-i Derviş Paşa 


Çalıkkavak tarafı muhâfızı Derviş Paşa beta'eti sebebiyle memleketi olan Fi- 
libe'de tenkib kılınmışdır.|70| 


Hareket-i mevkib-i hümâyün 


Varna vak'asından sonra Rusya gemileri Karadeniz Boğazı civârlarına tasal- 
luta ve oralarda gezinmeye başlamışlar idi. Bahr-i siyah Boğazı tarafında bulu- 
nup da her cânibe nezâret olunmak içün Zilka'de'nin sekizinci (12 Mayıs 1829) 
Salı günü mevkib-i hümâyün ale's-sabah Râmi Çiftliği'nden hareket ve alay-ı 
mahsus ile Kâğıdhane yolundan berren Tarabya'ya nakl olunarak livâ-i sa'âdet 
Kalender Köşkü'ne vaz' olunmuşdur. 

Şeyhülislâm ile nakib efendi hayvan ile gitmeye muktedir olamadıklarından 
pirliklerine hürmeten Eyüb'e kadar gelip kayıklarla Mirgün'e çıkarak oradan 
alaya katılmalarına müsâade kılınmışdır. Zât-ı pâdişâhiye Tarabya Köşkü ma- 
kar ittihâzıyla Büyükdere'ye doğru sâhil boyuna asker çadırları rekz olunmuş- 
dur. 


Teshir-i sefine-i Rusya 


Bir müddetden beri Büyükdere'de muvâfık havaya muntazır olan donan- 
madan sekiz kıt'a bir filo sefâin Zilka'de'nin onaltıncı (20 Mayıs 1829) günü Ka- 
pudan Ahmed Paşa kumandasıyla Karadeniz'e çıkmışlar idi. Birkaç gün sonra 
şiddetli fırtınaya tesâdüfle Kevken adası açıklarına düşdüklerinde uzakdan 
yelken üzerinde gördükleri Rusya fırkateyni üzerine varılarak suhületle teshir 
ve Halic-i Dârü's-saltana'ya tesyir olunduğunu mübeyyin Ahmed Paşa'nın be- 
şâretnâmesi kulüb-i ahâliyi tesrir eylemişdir. 

Sefine-i mezkürenin ahzi Ereğli sahasında karin-i hitâm olup İstanbul'a gön- 
derilmek üzere bulunan kuru tekneyi Rusyalı telef etdiklerinin ertesi gününe 
tesâdüf etmişdir. 


Muzafferiyyet-i Pravadi 


Şumnu civârında Pravadi muhârebesinde Sadr-ı a'zam Reşid Mehmed Paşa 
mevcüd olduğu hâlde galebe taraf-ı İslamiyânda rü-nümâ ve birçok esir ile beş 
top me'hüz olmuş olduğunu Reşid Paşa Bâbıâli'ye inhâ eylemişdir. Bu muhâre- 
beye hin-i hareketinde Arnavud ve delil askerlerini cem'le icrâ etdiği nutukda 
Pravadi'ye her kim evvel girer ise ona şöyle ikrâm edeceğim kılıklı teşvikin 
üzerine asâkir-i mezküre dokuz yüz bu kadar çift kelle kulak ahziyle muzaffe- 
riyyeti kazanmışlar ise de içlerinden birçok erbâb-ı hamiyyet nüş-ı şehd-âb-ı şe- 
hâdet etmiş ve Rusyalının geriden gelen dört taburuna esnâ-yı râhda mekin-i 
kemin-i fırsât olan Mansüre (71) taburları ale'i-gafle hücümla yaka yakaya olan 
savaşda dahi asâkir-i Osmaniyye galib olmuşlardır. 


Me'müriyyet-i Hüseyin Paşa be-sevâhil 


Ber-vech-i muharrer ordunun Şumnu'da kışlaması mukarrer olmağla Hüse- 
yin Paşa'nın sevâhil seraskerliği unvânıyla müstakil bi'r-rey olmasına irâde bu- 
yurulmuş ve Kamçı suyu tarafının muhâfazasına Tekfurdağı'nda mukim Bey- 
lanlı Mustafa Paşa ibkaen vezâretle ve Tatarpazarı'na nefy olunduğu bâlâda 
muharrer Necib Efendi'nin ıtlakıyla Hüseyin Paşa ma'iyyetine defterdâr ta'yin 
kılınmışdır. Necib Efendi menfâsından orduya vusülünü mübeyyin takdim et- 
diği arizası üzerine sâdır olan hatt-ı hümâyün süretidir: 

“Necib Efendi'nin işbu kaimesi manzür-ı hümâyünum olmuşdur. İşte ta- 
mâm mihek ve tecrübe olunacak hidmete me'mür kılınmış olduğundan baka- 
lım ne vechile davranır. Mümâileyhin teng-hâli ma'lüm olmağla seferiyye ak- 
çesinden atiyye olarak yirmi beş bin guruş gönderilsin, ileride hidmet ve sadâ- 
katine göre münâsibi mikdâr maaş da tahsis kılınır.” 


İstizân der-hareket-i ordu 


Kış münâsebetiyle Şumnu tarafında zahire tedâriki müşkil göründüğünden 
ve Varna vak'asından sonra reâyânın ba'zı mertebe uygunsuzlukları zuhür et- 
diğinden Ağa Hüseyin Paşa'nın Şumnu'da ibkasıyla ordunun Zağralar cihetine 
çekilmesi ve külliyyetli akçe gönderilmesi husüslarına dâir Reşid Mehmed Pa- 
şa'nın vârid olan şukkasına yazılan hatt-ı hümâyfünda “İşkodralı Mustafa Pa- 
şa'rın hâli bilinmedikçe ordunun hareket etmemesi ve bin beş yüz kise akçe 
gönderilmesi” emir buyurulmuş ve “bidâyet-i seferden beri güyâ az akçe gön- 
derilmiş gibi ikide bir külliyyetli akçe ta'birini yazarlar” ibâresi derc olunmuş- 
dur. 

Azl ü nasb-ı emin-i nüzül ve hareket-i Mustafa Paşa 


Rumeli ordusu nüzul emini dergâh-ı âli gediklilerinden Mestan Ağa idâre-i 
umüra muvaffak olamadığından yerine Şumnu defterdârı sâbık Ârif Efen- 
di'nin nüzül emânetine me'müriyyetini Reşid Mehmed Paşa Bâbıâli'ye ihbâr 
eylemişdir. 

Zilhicce'nin üçüncü (6 Haziran 1829) günü İşkodralı Mustafa Paşa Vidin'e 
müteveccihen mahallinden hareket etmişdir.(72| 


İstilâ-i Rahova 


Vidin civârında Rahova kasabasını top endahtıyla Rusyalı tutuşdurup ahâli 
tahlis-i cân ile meşgül iken Zilhicce'nin yedinci (10 Haziran 1829) günü memle- 
keti teshir ve Şumnu ordusundan Vidin defterdârına gönderilip orada tesâdüf 
etdiği mühimmâtla beş yüz kise akçeyi ahz u iğtinâm ve muhâfız İvranyalı Hü- 
seyin Paşa gavganın iyisi olmaz meselince bilâ-muhârebe Berkofça'ya firâr ey- 
lemişdir. 

Rahova'nın istilâsı üzerine civâr kazâlar ahâlisine perişânlık gelmiş ve Ar- 
navudlarla sâir askerin çoğu dağılarak ordu ile Vidin'in beyni mesdüd olma- 
sıyla zahire ve levâzım-ı sâire sevki müteassir olmuş olduğu bâb-ı devlete bil- 
dirilmişdir. 

Gönderilen cevâbnâmede Rahova'nın istirdâdına gayret olunması yazılmışdır. 


İltifât be-Tâhir Paşa 


Şumnu ordusunda fedâi tabyası kumandanı Çengeloğlu Mirimirân Tâhir 
Paşa'nın cesâret ve hidmet-i cânsipârânesini takdiren ve selefi Ali Şefik Pa- 
şa'nın gayretsizliğini i'lânen uhdesinde bulunan Hamid sancağı Tâhir Paşa'ya 
tevcih olunmuşdur. 


Vak'a-i Külefce 


Sadr-ı a'zam Reşid Mehmed Paşa Silistre imdâdından avdetde Külefce Bo- 
gazı'na geldikde Rusyalı birdenbire hücüma tasaddi eyledikde evvel-emirde 
asâkir-i İslâmiyye galib gelmişler iken Rusya'nın imdâdı gelerek tekrar gavga- 
ya ibtidâr ile Rusyah boğazın iki tarafını tutmuş olduğundan ordu halkı kemâl-i 
ye's ü ıztırâba düçâr olmalarıyla nâçâr hücüma ictisâr arasında cebhânelere 
ateş isabetiyle vuku” bulan hercümercde asâkir-i İslâmiyyeden kati çok kimse- 
ler reh-rev-i semt-i şehâdet olub ber-hayat olanlar dahi etrafa firâr etmiş ve 
sadr-ı a'zam tek ü tenhâ Şumnu'ya kapağı atmışdır. İşte bu hezimet Rusyalının 
Balkan”ı aşmasına ve nihâyet Edirne gibi bir bender-i cesimin dahi gitmesine 
mukaddime olmuşdur. 

Buraya kadar Rumeli cihetinin vukuât-ı harbiyyesi beyân olmuşdur. Bun- 
dan aşağısı şark tarafı vukuâtı beyânındadır.|73) 

İstilâ-yı Kars 


Rusyalı ilân-ı harb eder etmez şark hudüduna tecâvüz ile Kars Kal'ası üze- 
rine asâkir-i külliyye sevk ederek muhâsarasına kıyâm etmiş idi. Bu'diyyet-i 
mesâfe cihetiyle ol tarafa defaten asâkir ve mühimmât sevk olunmadığından 
ve Galib Paşa ki Erzurum vâlisi ve şark seraskeri idi, akçe ve mühimmât ve 
topçu talebinde bulunduğundan kazâ-be-kazâ menzil ile gitmek üzere bir mik- 
dâr topçu neferâtı gönderilmiş ise de rüküblarına muktezi her kazâda bârgir 
bulunmadığından yollarda kaldıkları halde ba'zı eşkiyâ ve havene iânesiyle 
kırk dört Muharrem'i evâilinde (14-23 Temmuz 1828) Kars Kal'ası Rusyalıya 
teslim olunmuşdur. Bu vak'adan sonra masârif-i harbiyye içün bin beş yüz kise 
akçe ile şıkk-ı evvel defterdârı sâbık Ârif Efendi şark defterdârı nasbıyla Erzu- 
rum cânibine i'zâm olunmuşdur. Bunun tafsili şöyledir ki Rusyalı ilân-i harbi 
müteâkib hudüd-ı hâkaniyyeyi tecâvüzü sırada ber-vech-i muharrer Kars'ı mu- 
hâsaraya almış idi. Şark seraskeri sadr-ı esbak Galib Paşa tâkat-ı beşeriyyenin 
bitdiği dereceye kadar müdâfaaya itina ile Kars'ın esbâb-ı takviye ve istihkâ- 
mına ve Erzurum'dan mühimmât ve topçu irsâline gayretle on bin kadar asker 
Kars'da birikdirmiş olduğu hâlde birkaç defa vuku' bulan harbden sonra Kars 
ahâlisi bi”s-suhüle kal'ayı Rusyalıya teslim etmişdir. Ahâlinin bu habâseti üze- 
rine muhâfızı Emin Paşa asâkir-i kâfiye ile iç kal'aya bi't-tahassun ölünce kadar 
sebâtı niyyet eylemiş ise de müfti ve hâkim ve eşrâf-ı beldenin ibrâmıyla zarüri 
Rusyalıya teslim olmuşlardır. Mevcüd askerden ba'zı süvâri takımı yakayı kur- 
tarmışlar ise de muhâfız ile beş altı sergerdeyi ve hâricden gelen bin sekiz yüz 
asker esb ve silâhları ile beraber Rusyalı ahz ile Tiflis'e göndermişdir. Bu hâdi- 
seye dâir Galib Paşa'nın Bâbıâli'ye takdim eylediği müte'addid kaimeleri fezle- 
kelerinde esbâb-ı seferiyyenin ikmâline ve emniyyet ve muârefesi bulunduğu 
Kapı kethüdâsı Necib Efendi'nin necib ve dirâyetli yetişmiş oğlu Ahmed Bey 
işlerine bakmak üzere ma'iyyetine irsâlini ziyâdesiyle ricâ eylemişdir. Kavâim- 
i mezküre meclis-i meşveretde lede'I-kırâa Kars eyâletinin Hatunzâde'ye miri- 
mirânlık ile tevcihi ve Necib Efendi'nin İstanbul'ca hidemât-ı (74) mühimme- 
sinden infikâki câiz olmadığıyla beraber mahdümunun Mısır tarafında bulun- 
masından nâşi me'müriyyeti mümkin olamayıp yerine defteri-i sâbık mümâ- 
ileyh Ârif Efendi'nin ber-vech-i muharrer i'zâmı ve Sivas'da mukim Behrâm 
Paşa'nın ibkaen vezâretle Galib Paşa ma'iyyetine gönderilmesi ve havâli-i şar- 
kiyyede yeniden tedarikât-ı harbiyyeye İtinâ edilmesi zımnında evâmir-i aliy- 
ye neşri gibi tedbirlerin icrâsına verilen karar mücibince irâde-i seniyye sudü- 
ruyla icâbları icrâ olunmuşdur. 


Muhârebe-i Ahısha 


Ahısha üzerine sevk olunan cünüd-ı Osmaniyye o civârda Taştepe nâm ma- 
halde nasb-ı hıyâm etdiklerinin ferdâsı li-ecli'I-muhârebe çadırların ileriye kal- 
dırıldığını nefir-i âm takımı Rusyalının basdığına haml ile firâra ibtidâr eyledi- 
ler. Kumandan Sivas Vâlisi Mehmed Paşa'nın dahi dâiresi halkı merkümlara 

dümdâr oldular. Rusyalı bu hâle muttali oldukda ibtidâ-yı emirde meydanda 
bırakılan dokuz kıt'a topu kolayca almış ve rüesâ-yı askeriyye birer mikdâr 
âdemleriyle beraber kal'aya tahassun etmişdir. Ahısha ahâlisi işbu mütehassi- 
nin ile bi'l-ittifak ceng ü sebâta ahd ü misâk ederek ol süretle kanlı gavgalar et- 
mişlerdir ki tâife-i nisâya varınca kadar kâffe-i ahâli leyl ü nehâr gayret etdikle- 
ri ve iki tarafdan pek çok telefât vuku” bulduğu sırada Livaneli Ali Bey nâm le- 
im bin beş yüz askerle beraber güpegündüz kal'adan çıkıp savuşduğunu düş- 
men gördükde birkaç koldan ateş ilkasıyla memleketin ekser mahalleri süzân 
ve niçe ahâli ve nisvân ve sibyân ateşler içinde ve binâlar altında telef ve peri- 
şân olup sağ kalan askerin çoğu gece firâr etdiklerinden Rusyalı kal'ayı yürü- 
yüş ile tazyik eylemiş ve bu hâl cünüd-ı muvahhidine mücib-i ye's ü nevmidi 
olmuş ise de mukaddemki etdikleri ahd üzerine fedâ-yı cân gözlerine görün- 
meyerek sell-i süyüfla çıkıp önlerine geleni kırıp geçerek çoğu bu uğurda şehid 
ve düşmen külliyyetli olmağla Mehmed Paşa ve Ahmed Paşa ile biraz ahâli ve 
Tuzcuzâde'nin bir mikdâr askeri ki ümerâsıyla beraber topu ikiyüz kişiden ibâ- 
ret imişler bunlar iç kal'aya kapanıp sebâta tâkatleri kalmadığından zarüri vire 
ile Oltu cânibine çıkdıkları haberi üzerine ol taraf halkına azim havf u dehşet 
müstevli olduğundan Rusyalının bi-pervâ Erzurum üzerine gelmekde olduğu 
havâdisi başkaca telâşı mücib olmuşdur.İ751 

Erzurum'un etrafına mümkin mertebe istihkâmât inşâsı ve mühimmât ve 
asker tehyie ve cem'i gibi esbâb-ı müdâfaaya gayret olunmuş ise de ol havâlide 
ahâlisinin eski hamiyyet ve gayretleri kalmamış ve Ahısha ve Kars ve Ardahan 
taraflarına gönderilen mühimmât ve zahire arabalarıyla beraber mahv u telef 
olmuş olduğundan Erzurum'da araba kalmadığı sebebiyle ol cihetlere zahire 
ve mülimmât sevki mümkin olamamış ve hatta Ermeni ve Rum teba'asının 
ehl-i İslâm'a etmedikleri ihânet ve cevr ü ezâ kalmamış olduğunu bi'l-beyân as- 
ker ve mühimmât yetişdirilmesini ve işlerin imdâd-ı ma'nevi-i ilahiyye kalmış 
olduğunu Erzurum Vâlisi Galib Paşa Bâbıâli'ye bildirmişdir. 

Bu husüsa dâir kaimesinin kenarında kendi kalemiyle yazdığının hulâsası- 
dır: “Rusyalının bu gidişle tecâvüzü muşkilâtı mücib ve esbâb-ı mukavemet 
mefkud olduğundan vesâit-i münâsibe tedârikiyle musâlahaya teşebbüsün lü- 
zümunu ihtâr ederim”. İntihâ. 

Bu kâğıd meclis-i hâss-ı vükelâda görülerek Galib Paşa'nın bu yazışı cebâ- 
netinden ve iş bilmediğinden neş'et etmişdir, Ahısha gitmekle kıyâmet mi kop- 
du. Çıldır eyâleti halkı ceng-âver âdemlerdir onlara ne oldu. Böyle mağdürâne 
harbe mübâderet eden düşmene sulh teklifi ne kadar vahâmeti mücib olacağını 
mütâlaa etmeyip de ratb u yâbis şeyler yazması taaccüb olunmuş gibi-mütâla- 
atdan sonra fütür vermeyip teksir-i kuvvete ve ahâli-i İslâmiyyeyi dâire-i mu- 
habbet-i vataniyyeye cem' ü te'life çalışması ve istediği topçular esnâ-yı râhda 
olup İstanbul'da dahi topçu az olduğundan tekrâr taleb eder ise sonra çâresine 
bakılması kılıklı uzun uzun sözleri hâvi bir battal kâğıd üzerine yazılan müzâ- 
kerât taraf-ı pâdişâhiye bildirilmişdir. Bu husüs Galib Paşa hakkında müstekin 
olan nâire-i iğbirâr-ı âliyi iş'âl ile heman ref-i vezâretle bir mahalle nefy ve ye- 
rine diğerinin intihâbı içün tekrâr meclis akdiyle kararının arzı bâ-hatt-ı hümâ- 

yün irâde buyurulmuşdur. Mücibince olunan müzâkerenin fezlekesinde Galib 
Paşa'nın rehâvetini itirâfla beraber Kars ve Ahısha'nın gidişi kazâö-i ilahi nev'in- 
den olup Erzurum'da müdâfaa-i a'dâya kâfi kuvve-i askeriyye mevcüddur. 
Mezkür Kars ve Ahısha kal'alarının istihlâsına ve Erzurum'da müctemi” aske- 
rin hüsn-i /mâlinde bakmak üzere Sâlih Paşa'nın bi'listiklâl (761 nasbı ve Galib 
Paşa'nın yalnız iç dâiresiyle Gelibolu'ya getirilmesi içün mübâşir gönderilmesi 
karargir olarak ol vechile icrâ olunmuşdur. 

(İlâve) Rusya mes'elesinin zuhürundan evvelce Galib Paşa'dan ba'zı 
husüsât su'âl ve isti'lâm olunmuş imiş. Ol vakit yazdığı cevâbnâmede gavga sı- 
rası olmayıp nizâmât-ı dâhiliyye ve askeriyyeyi ilerletmek farizasını irâ'e eyle- 
miş olmasıyla şimdi dediğinin zuhüru hakkında vahâmeti mücib olmuşdur 
zannolunur. 

Gelelim mâ-nahnü fihe. Aradan bir müddet mürürunda Ahısha'nın istirdâ- 
dı garazıyla hayli asker ve mühimmât sevk ve tertib olunarak kaziyye-i istir- 
dâd kuvve-i karibeye gelmiş iken ba'zı asâkir-i İslâmiyyenin Ahısha civârında 
Hıristiyan ve Yehüd tâifesinin evlâd u ıyâlini seby ü istirkak gailesine düşmele- 
ri sâir sunüf-ı sâdıka-i askeriyyenin tefrikasına bâdi olmuş ve nüfüs-ı me'hüze- 
nin reddiyle ba'demâ bu misillü ta'addiyâtın men'i içün olunan tedbir üzerine 
vuku' bulan gayretsizlik sebebiyle bir iş görülememiş ve bunca mühimmât ve 
nüfüs itlâf ve it'âb kılınmış ve Rusyalı Ahısha'yı istilâdan sonra başkumandan 
Paskoviç tarafından Türkiyyü”l-ibâre etrafa bilâ-muhârebe Rusya'ya teba'iyyeti 
teşvike dâir buyuruldular neşr olunmuş olduğu ba'zı evrâkda görülmüşdür. 


Muzafferiyyet-i Acara 


Acaralar tarafına tecâvüz eden Rusya askerine mukavemete me'mür Çıldır 
Beylerbeyisi Mirimirân Acaralı Ahmed Paşa'nın Rusya askeri konağını bi'l-ih- 
râk emvâl ve eşyâsını garet eylemiş olduğundan Ahmed Paşa mânend-i şir-i sâ- 
il ma'iyyeti askeriyle derhâl Rusya ordusuna dâhil olarak birkaç günler müm- 
ted olan muhârebede galib olmuş ve sekiz yüzden mütecâviz düşmen askerini 
telef eylemiş olduğu hâlde ric'at etmiş ve rüüs-ı maktüadan elli tanesi İstan- 
bul'a gönderilmişdir. 


İstilâ-i Anapa 


Rusyalı Anapa kal'asını sâhilden yirmi beş kadar harb gemisi ile kırkbeş 
gün tazyik eylemiş iken muhâfız ile ahâli ve asker ve Abaza kabâili göğüs ger- 
mişler ise de kabâil-i mezküre Rusya'nm tuz muz gibi şeylerle sonradan iğfâli- 
ne firifte olarak âneden çekildikleri ve topların sademâtıyla kal'anın yıkılması 
1771 sebebleriyle bin dört yüz nüfüs kalıncaya kadar savaşdıkları ve Trab- 
zon'dan Anapa'ya gönderilen asâkirin iki gemisini Rusyalı zabt eylemiş ve der- 


14 Sadr-ı esbak Selim Mehmed Paşa dahi Gelibolu'da olduğundan Galib Paşa'nın menfâsı birkaç gün 
sonra Karahisar-ı Sâhib'e tahvil kılınmışdır. 

yânın insidâdı mevsimi gelmiş olmasıyla imdâddan nevmid oldukları hâlde 
Rusya tarafından kal'anın teslimi teklifiyle gelen elçiye muhâfızı Osman Paşa 
“ben Trabzon'da derebeylerindenim, burada dahi derebeyiyim, ölmedikçe pâ- 
dişâhımın kal'asını vermek benim içün muhâldir” demiş ise de zarüri kal'ayı 
Rusyalı teshir ve nüfüs-ı mevcüdeyi esir ederek Kırım'a tesyir eylemiş olduğu 
havâdisi işidilmişdir. 


İstilâ-i Kal'a-i Faş 


Trabzon sancağına tâbi” Faş Kal'ası'nı Rusyalı istilâ etmişdir. Sebeb-i istilâ 
güyâ Batum a'yânı Arslan Bey Rusyalıdan akçe alarak kal'ayı teslim eylemesi 
kabâhatiyle mümâileyh üç yüz neferle cümleden evvel hamle ederek haylice 
yüz aklığına sebeb olmuş ve azv olunan töhmetden beriü'z-zimme bulunmuş 
olduğunu inhâ eylemişdir. Ne çâre ki böyle bir gazanfer seyf-i hayf ile büride- 
ser olmuşdur. 


Muzafferiyyet-i Çürüksu 


Çürüksu'nun hadd-ı fâsılı olan Şekvetil nehri kenârında gezinen Osmanlı 
karakolu üzerine Gürcilerle muhtelit hücüm eden Rusya asâkiriyle muhârebe 
olunduğu Çürüksu'dan istihbâr olundukda imdâda yetişen asker harbe ger- 
miyyet vererek nesim-i zafer asâkir-i müslime tarafına vezân ve cânib-i İslâmi- 
yândan maa-mecrühin on altı kişi fevt olmuş ve öte tarafdan daha ziyâde tele- 
fât vuku” bulmuşdur. Ertesi tekrar olunan muhârebede yine Osmanlı askeri 
muzaffer olmuşlardır. İkinci gavgada Rusyalınm beşyüzden ziyâde zâyiâtı ol- 
muşdur. Bu muhârebelerde görülen gayretine mebni ordu kaim-makamı Emin 
Ağa'ya hassa silâhşorluğu rütbesi verilmişdir. 


Muzafferiyyet der-civâr-ı Bayburd 


Muharremin selhinde (12 Ağustos 1828) Rusyalı kuvve-i külliyye-i askeriy- 
ye ile Bayburd civârında Of ve Sürmene askerleriyle sunüf-ı sâire-i askeriyye 
üzerlerine bağteten hücüm eyledikde asâkir-i İslâmiyye cümleten terk-i ser ü 
cân edince kadar gayret kasdıyla etdikleri müdâfaada yüz elli kadar telefât vu- 
ku' bulmuş ise de Rusya askerinden binden ziyâdesi mahv u münkesir olarak 
Bayburd ferş-i seccâde-i şecâat ile yurd ittihâz kılınmışdır.178| 


Ba'zı ahvâl-i Şark 


Mâ-sabakda muharrer olduğu üzere Rusyalı Kars ve Ahısha kal'alarını isti- 
lâdan sonra ol havâlideki asâkir-i Osmaniyyeye rehâvet ve ahâliye havf u haş- 
yet gelerek ne asker ve ne de ahâlide emâre-i gayret ü hamiyyet müşâhede 
olunmadığına ve tafsili âtide beyân olunacağı vechile Ermeni teba'asının çoğu 
Rusya'ya teba'iyyetle izhâr-ı şekâvet eylediklerine mebni şark ordusu 

me'mürları düçâr-ı ye's ü fütür ve Erzurum ile etrafı düşmen askeriyle mahsür 
olmuş ve ordu ma'iyyetinde bulunan Sivas Vâlisi Vezir Mehmed Paşa ile def- 
terdârı tarafından mevrüd muharrerât meclis-i umümide okundukda Serasker 
Husrev Paşa'nın havâli-i şarkiyyeye vukuf ve ma'lümâtı olmağla cümleden zi- 
yâde onun re'yi su'âl olunarak Canik muhassılı vekili Hazinedar oğlu Süley- 
man Paşa'nın mahdümu Osman Bey'in mahallince olan nüfüz ve i'tibârına ve 
dirâyet ü gayret-i zâtiyyesine mebni rütbe-i vezâretle Sivas eyâletinin uhdesi- 
ne tevcihi ve vekâlet-i mezkürenin yine kendisinde ibkası ile ol havâliden ve 
Sivas tarafından külliyyetli askerle Erzurum'a yetişmesi ve asker çıkarmak 
içün Mirâhür-ı sâni Abbas Bey'in Sivas'a ve sâir münâsib kapıcıbaşıların diğer 
mahallere sürat-i zâmı ve mahalleri me'mürlarına keyfiyyetin beyânı ile Sâ- 
lih Paşa'ya dahi bu tedbirin cevâben iş'ârı karârgir olarak bâ-irâde-i seniyye ic- 
râ kılınmışdır. 

Erzurum'da mukim Kars muhâfızı sâbık Osman Paşa ibkaen vezâretle eli 
ayağı tutan ahâli-i İslâmiyye'nin şark ordusuna sevkine me'mür olmuşdur. 

Trabzon Vâlisi Hasan Paşa'ya Anapa taraflarında vuku” bulan muhârebeler- 
ce takviye-i nüfüzunu mücib olmak içün Trabzon cânibi seraskerliği unvanıyla 
darbhâneden masârif-i seferiyye zımnında beş yüz kise akçe irsâl olunmuşdur. 


Vürüd-ı haber ez-vâli-i Sayda 


İÜanât-ı harbiyye içün her tarafa yazıldığı misillü Sayda Vâlisi Abdullah Pa- 
şa'dan dahi şark ordusu içün beş yüz asker ve anbâr-ı âmireye altışar kuruş fi- 
yatla yüz elli bin keyl zahire taleb olunmuş idi. Vârid olan cevâbnâmede aynen 
asker ihrâcı müşkil olduğundan bedeliyye olarak bin beş yüz kise akçe ile yüz 
bin keyl zahâir gönderilmiş olduğu muharrerdir. Mahzüziyyeti hâvi emirnâme 
gönderilmişdir.(79) 


Bakıyye-i mes/ele-i Rusya der-sâl-i penç ü çihil 


Sene-i sâbıka mevâddında muharrer idi ki İşkodralı Mustafa Paşa Vidin ta- 
rafına müteveccihen asâkir-i külliyye ile mahallinden hareketle kırkbeş senesi 
Muharreminde (3 Temmuz-2 Ağustos 1829) Vidin sahrasına nasb-ı hıyâm-ı mu- 
vâsalat eylemiş idi. 

O aralık Rahova kasabası giriftâr-ı dest-i a'dâ olmasıyla tahlisi hakkında 
Mustafa Paşa'ya tebliğ olunan irâde-i kat'iyyeye imtisâlen Kasım Bey nâmında 
bir âdemine beş bin asker terfikiyle Rahova cihetine sevkini Rusyalı bi't-tefer- 
rüs ehmâl ve eskalini yüklenip karşı yakaya savuşmuşdur. 


İhtirak-ı sefine 


Karadeniz sevâhilinde Benderekli (Bender-i Ereğli) sâhasında inşâ olunup 
limanda bulunan fırkateyni o sularda gezinen Rusya sefâini sandallarıyla bi- 
muhâbâ gelip yakmışlardır. Oralarda mevcüd bunca muhâfız askeri var iken 

geminin ihtirakı istigrâbı ve Akdeniz Boğazı Rusya gemileriyle ablukaya alına- 
rak mühimmât ve zahâir gemilerine tasallut ile oranın insidâdı dahi başkaca te- 
essüfü mücib olmuşdur. 


Giriftâri-i Silistre 


Zuhür-ı muhârebeden beri Rusyalı Silistre'yi berren ve nehren ziyâdesiyle 
tazyik ederek tabya ve hendekleri tahrib ve toprak sürme usülüyle semt-i teshi- 
ri takrib eylemiş ve kal'ayı on yerden lağımlara almış, bayırlar tarafındaki hen- 
deği imlâ ile yürüyüş etmeye başlamış, ka'adaki topların hepsi isti'mâlden ka- 
larak askerin mukavemete iktidarı kalmamış olduğu hâlde ateş verilen birinci 
lağım ile Rusyalının pek çok askeri ber-hevâ edilmiş ise de ikinci lağım mâ- 
nend-i baht-i vârün fitile-nümün-ı derün oldukda burc ü bârü-yı kal'a zemin-i 
kam' ve kal'a nâzil ve asâkir-i Osmaniyye'den nice kimseler derece-i şehâdete 
vâsıl olup açılan müte'addid sürâhlardan Rusya askeri bi's-suhüle Muhar- 
rem'in üçüncü (5 Temmuz 1829) günü derün-ı kal'aya dâhil olmuşdur. 

Vâlisi Ahmed Paşa ile vezir Serd Mahmüd Paşa ve harb esiri ıtlak olunan 
on yedi bin kadar askeri esir ve ahâli-i memleketi tavakkuf ve zehâbda tahay- 
yür etmiş ve mecrüh ve hastalar ile acezenin araba olmadığı sebebiyle nehren 
Ruscuk'a nakilleri zımnında Silistre'de tanzim olunan bendi şâmil mukavele- 
nâme Ceneral Negri tarafından (801 Ruscuk muhafızı Ağa Hüseyin Paşa'ya ir- 
sâl ile suhület gösterileceği beyân olunmuşdur. Dokuz yüz kadar acezenin kı- 
yâm u kuüda muktedir olanlarından yüz altmış neferi esnâ-yı nakilde firâr et- 
miş ve ellisi âzim-i dârü”l-karar olmuşdur. 

Vidin Kal'ası'ndan sonra Silistre Kal'ası Tuna sevâhiliyle Dobruca ve ol 
havâlinin kilidi mesâbesinde olmasıyla Silistre'nin istilâsı havâli-i mezküre 
ahâlisinin insilâb-ı huzür ve emniyyetlerini mücib olduğundan akib-i istilâda 
civârda vâki” kurâ-i müslime halkı evlâd u ıyâlini Ruscuk Kal'ası'na getirmiş- 
lerdir. 

Ahmed Paşa'nın ber-vech-i muharrer esâreti vuku'uyla yerine ordu 
me'mürlarından İbrahim Paşa'ya Silistre eyâleti ile Köprüköyü ve Derviş Yu- 
van derbendi muhâfazası ihâle kılındı. Bir müddetden sonra eyâlet-i mezküre 
Yergöğü muhâfızı Ahmed Paşa ve muahharen Niğbolu muhâfızı Giridizâde 
Mehmed Paşa'ya tevcih olundu. 


Muzafferiyyet der-civâr-ı Niğbolu 


Safein on dördüncü (15 Ağustos 1829) günü Niğbolu muhâfızı Giridizâde 
Mirimirân Mehmed Paşa kulle-i cedid tabyası imâlâtını görmek içün karşı ya- 
kaya geçdikde eski kulleden Rusyalı bi'l-hücüm gece saat yarıma kadar vuku” 
bulan gavgayı Mehmed Paşa tarafı kazanıp maa-zâbitân otuz bir esir ve yüz el- 
li sekiz çift kulak ve yüz elli tüfeng ile bir çarha topu ve bir kapaklı ahz u iğti- 
nâm olunmuşdur. Bu muzafferiyyete mebni sadr-ı vakt Reşid Mehmed Paşa in- 
hâsıyla Mehmed Paşa'ya rütbe-i sâmiye-i vezâret tevcih olunmuşdur. 

Muhârebe-i cüz'iyye der-civâr-ı Şumnu 


Rusya askerinin Şumnu mevkii tarafına doğru hareketi haber almarak ordu- 
yı hümâyün erkânının ittifâkıyla ale's-seher sevk olunan süvâri askeri üç kol- 
dan yürümekde olan Rusya taburlarına tesâdüflerinde epeyce dayanmışlar ise 
de düşmen askerinin kesreti ve toplarının şiddeti mâni'-i mukavemet olmasıyla 
ric'at etmişlerdir. Bu gavgada ordu nâzırı Hacı Sâib Efendi bizzât bulunmuş- 
dur. 

Rusyalı ile meydan muhârebesi bizim içün muhâtaralı olup çapul yoluyla 
çalışılmanın İüzümuna dâir Ağa Hüseyin Paşa'nın dâimâ feryâdının sıhhati bu 
muhârebede dahi anlaşılmış olduğunu Sâib Efendi Bâbıâli'ye yazmışdır. 

(İlâve) Bâbıâli'den orduya yazılan emirnâmelerin çoğunda orduca harekâtın 
ta'yini ve irâ'e-i tarik ma'rızında re'yler gösterilmek âdet idi. Silistre'nin (81) is- 
tilâsı haberi üzerine huzür-ı şâhâneye ma'rüz takrir bâlâsında muharrer hatt-ı 
hümâyünun bir fıkrasında “sadr-ı a'zamı sıkışdırmak ve bu tarafda re'y göste- 
rilmek câiz değildir” buyurulmuşdur. 

Ordu me'mürlarından Filibe nâzırı Vezir Süleyman Paşa'nın orduda lüzü- 
mu var ise de Filibe'nin ehemmiyyet-i mevkiiyyesine mebni müşârünileyhin 
Filibe'ye İâdesiyle firâri askerlerin ahâliye etdikleri ta'addilerin men'ine ve or- 
duya zahire sevkine dikkat eylemesi tenbih olunmuşdur. 


İhtar be-vâli-i Bosna 


Muhârebe-i hâzırayı fırsat addiyle şâyed Sırplının uygunsuzluğu hissolunur 
ise tedârikli bulunulması meâlinde Bosna'ya emr-i âli gönderilmişdir. 

Rusya askeri Tuna'yı tecâvüzünde her türlü harekât-ı adâvetkârâneye ibti- 
dâr etdiği sırada neşreylediği evrâk-ı fesâdiyyeden birkaçının süretleri 10 nu- 
mero ile zeylde murakkamdır. 


Hezimet-i Külefce 


Varna ile Şumnu arasında Külefce nâm mahalde vuku'u sene-i sâbıka me- 
vâddında muharrer bozgunluk sebebiyle Anadolu askerinin çoğu firâr eyle- 
mişlerdir. Bunlardan Çartak ve İstanbul taraflarından memleketlerine savuş- 
mak üzere bulunanların rikâb-ı hümâyün tarafından orduya İâdelerine dikkat 
olunmasını Sadr-ı a'zam Reşid Mehmed Paşa Bâbıâli'ye inhâ eylemişdir. 

Silistre vak'asından sonra Rusyalının Balkanlar cihetine tecâvüzü derkâr ol- 
duğundan buna karşı kuvve-i kâfiye bulundurmak içün vusül-i emirnâmeden 
yirmi dört saate kadar dâhil-i livâda ne mikdâr ehl-i İslâm var ise kazâ a'yânla- 
rıyla berâber ma'iyyetine alıp Edirne'ye vekil bırakarak Aydos'a gelmesi içün 
Edirne kaim-makamı Vecihi Paşa'ya ve bu meâlde sâir mahallere ordudan 
emirnâmeler gönderilmişdir. 

Dersa'âdet'den dahi Rumeli ile Anadolu'ya umümen fermânlar itâresiyle 
ahâli-i İslâmiyye'nin Edirne imdâdma yetişmesi emr olunduğu sırada İzmir 

muhassılı Hasan Paşa'nın İzmire ihtisâb me'müru Ömer Lütfi Efendi'yi kaim- 
makam bırakıp eyâlet askeriyle ve Kütahya'da mukim Ömer Paşa'nın kapısı 
halkı ve cem” edebileceği âdemler ile Edirne tarafına azimetleri emr olunmuş- 
dur.|821 

(Hâtıra) Kazâ me'mürlarıyla ahâli-i müslimenin yirmi dört saat zarfında 
karye bucaklarını familyalarını terkle Rusya askerine karşı çıkmaları içün olu- 
nan teklif ne derecelerde tâkat-güdâz olduğu müstağni-i kayd-ı ta'rifdir. İntihâ. 

Bu havâdis üzerine Dersa'âdet'de ba'zı tedâbir-i tahaffuzaya teşebbüs olun- 
muşdur. Şöyle ki Dersa'âdet'de Boğaziçi'nde Mirgün'da yalısında mukim vü- 
zerâdan Gümrükçü Osman Paşa'nın!5 müteallikatıyla beraber beş yüz askerle 
Boğaziçi'nin iki taraflı muhâfazasına ta'yini sırada (eğerçi harb veziri değil ise 
de aralıkda dolaşıp me'mürlara nezâret eylemek üzere ibkaen vezâretiyle 
me'müriyyeti) ibâresiyle sâdır olan hatt-ı hümâyün mücibince icrâ olunmuş- 
dur. Bir müddet mürürunda ref-i vezâretle sâhilhânesinde ikame edilmişdir. 
Yerine Bozcaada muhâfızı sâbık Mirimirân Mustafa Paşa nasb olundu. 


Tedbir-i mütâreke 


Rusyalı o esnâda elli bin kadar askerin Balkanlar tarafına tasallut garazıyla 
ordusunu Yenipazar'a yerleşdirmiş ve şu hâle göre Şumnu ordusundan Balkan- 
lar ve sevâhil cânibine asker ifrâzı tecviz olunamamış olduğundan etrâfdan as- 
ker tedârikine bakılmasını Sadr-ı a'zam Reşid Mehmed Paşa Bâbıâli'ye bildir- 
mişdir. Olunan şürânın fezlekesinde Edirne taraflarının takviyesi zımnında ol 
havâliye külliyyetli asker birikdirilmesi, İstanbul'dan beş on kıt'a çarha topu 
gönderilmesi, Bahr-i Sefid Boğazı muhâfızı Beylanlı Mustafa Paşa toplayabile- 
ceği askerle derhal Kırkkilise taraflarının muhâfazasına gelmesi. 

Biga sancağı ile Bahr-i Sefid Boğazı muhâfızlığının İstanköy muhâfızı Miri- 
mirân Ali Paşa'ya vezâretle verilrnesi yerine Galata nâzırı Kapıcıbaşı Ali Bey'in, 
onun yerine limanda müstahdem Süleyman Kapudan'ın me'müriyyeti el-hâsıl 
kâffe-i ahâli-i İslâmiyyenin Edirne imdâdına yetişmesi misillâ tedbirlerin icrâsı 
sırasmda çarhacı Aliş Paşa Edirne havâlisi seraskerliği unvânıyla Abdürrahim 
Paşa'nm yerine Çirmen mutasarrıfı nasb olunmuşdur.|831 

Aliş Paşa muktezâ-yı me'müriyyeti üzere azimeti esnâda Rusyalı İslimye ta- 
raflarını istilâ etmekle zarüri Eski Zağra tarafına geldikde Rusyalının bir saat 
mahalle takarrüble Edirne'nin derdest-i teshir olduğunu ve müdâfaada fâide 
görülemediğini anlayıp nezd-i şâhânede bulunup fedâ-yı cân etmek üzere dâ- 
iresi halkıyla Tekfurdağı tarafına müteâzim olduğuna dâir Şumnu'da Sadr-ı 
a'zam Reşid Mehmed Paşa'ya gönderdiği tahrirâtın leffiyle gelen kaimesinde 
Reşid Paşa envâ'-i hayf u esef izhârından ve İstanbul'ca olunan tedbirlerin 
ba'zısına ta'rizlerden sonra serhaddâtda bulunan ümerâ ve asâkir ve mühim- 
mâtın sürat-i celb ü cem'i ve cümle ümmet-i Muhammed'in ittifâkı ile topu 


15 Müşüârünileyh Hıdiv-i Mısır hazretlerinin Boğaziçi'nde Mirgün'deki sâhilhânelerinin eski sahibi vü- 
zerâdan Süreyya Paşa hazretlerinin pederi Osman Paşa merhümdur. 

otuz bin kadar kuvve-i askeriyyeden ibâret olan Rusyalıya hücüm olunması 
yâhüd musâlahanın çâresine bakılması şıklarından tercih olunacak şıkkın 
sürat-i iş'ârını bir kaimesinde. 

Diğer kaime-i mufassalasında Şumnu üzerindeki Rusya kumandanının tale- 
bi üzerine tarafından murahhasan Kethüdâ Tâhir Efendi Rusya ordusuna gön- 
derilerek akd olunan meclisde mühimmât ve zahâir ve askere vaz'-ı yed edil- 
memesi ve asâkir-i mevcüde İstanbul'dan ma'adâ Rumeli'nin Arnavudluk 
semtlerine sevk olunması şartlarıyla Şumnu ve sâir kılâ'ın bi't-teslim mütâreke 
edilmesini kumandan teklif eylemiş cevâbmda İngiltere, Fransa, Prusya devlet- 
lerinin tavassutlarıyla musâlahanın mukarrer olduğu haberinin alınması üzeri- 
ne bu sözler mesmü' olamaz ve illâ muhârebeye hâzırız denilmiş olduğunu hi- 
kâye ile İstanbul tarafı ordu me'mürlarına azv-ı kusür ediyorlar imiş. İhânet sa- 
dakat bahsi şimdilik dursun hitâm-ı maslahatda huzür-ı şâhânede cümlemizin 
muhâkemesiyle müttehemler kimler ise te'dibini iltimâs ederim deyü iddiâ ey- 
lemişdir. Bunu müteâkib vârid olan feryâdnâmede İslimye vak'asından dolayı 
İslimye ordusu külliyyen dağılmış olduğundan Şumnu muhâsarada kalmış, 
top, mühimmâtın mecmüu yed-i a'dâya geçmiş, Halil Paşa bir mikdâr piyâde 
ve süvâri ile oradan savuşmuş, askeri takımının cümlesine havf u hirâs gelerek 
külle yevm üçer dörder yüz firâri zuhüra başlamış, söylenilen erâcifden başka 
ol derece fenâlık gelmiş ki (841 Şumnu'da iki üç saatlik mahallere çıkılmakdan 
âciz kalınmış. Ne vakit tabyalara gidilmek istenilse paşa bizi bırakıp firâr ede- 
cek havâdisi beyne'I-cünüd tefevvüh olunmuş olduğundan Şumnu'dan Edirne 
tarafına infikâkim vuku'unda askerin cümlesi arkam sıra dökülüp Şumnu'yu 
tahliye edecekleri muhakkakdır. Bi-hikmetillahi te'âla her husüsda tas'ibât gö- 
rünüyor. Hayvanât içün bir tane şair kalmamış, bâb-ı mükâtebe ise mesdüd 
hükmüne girmiş. Eğer Şumnu'da bir fenâlık zuhür eder ise mühimmât ve sâ- 
irenin hepsini âteşe urup mümkin mertebe firârdan başka tedbir kalmamış ol- 
duğunu derün-ı kaimede ve İslimye hâdisesinin üzerine Halil Paşa'nın Edirne, 
İbrahim Paşa'nın Kırkkilise taraflarına gitdikleri, Tâhir Efendi'nin me'müriye- 
tine dâir rikâb-ı hümâyündan muntazır olan irâdenin aceze-i ahâliye merhame- 
ten ta'limât-ı lâzimesiyle beraber sürat-i irsâlini hâmişde inhâ eylemişdir. 

İslimye hâdisesinde askerin hepsi firâr ederek fakat Mansüre ile Halil Paşa 
bir buçuk saat sebât edebilmiş olduğu ba'zı evrâkda görülmüşdür. 

Diğer tahrirât-ı sadr-ı a'zamide esbâb-ı mukavemetin külliyyen fıkdânı acz 
ü fütürunu bâ'is olduğundan bahisle musâlahanın vücübu ihtâr ve o meâlde 
sâir taraflardan dahi iş'ârâta ibtidâr olundukda evvel emirde Bâbıâli'den Seras- 
ker Husrev Paşa ile Hekimbaşı Behcet Efendi celb olunarak beynlerinde icâle-i 
akdah-ı şüri ve tertib-i sugrâ ve kübrâ ile sulhün lüzümunu intâc etdirip reis 
efendi ile Husrev Paşa, Behcet Efendi huzür-ı şâhâneye varıp arz-ı hâl etdiler. 
Buna taraf-ı şâhâneden süz ü güdâz izhârıyla “benim murâdım ancak şe'âir-i 
diniyyeyi ilâdır, başka garazım yokdur, gaile-i saltanatdan usandım, varın dâr-ı 
fetvâda meşveret edin” deyü her husüsa ruhsat verildikden sonra olunan meş- 
veretde Devlet-i Aliyye her türlü fedâkârlığı gözüne alarak Mora hakkında dü- 
vel-i müttefikanın tekliflerini adem-i kabülde olan ma'züriyyeti işi şu dereceye 

götürdü. Rusya'nın husümeti en ziyâde bu mes'eleden neş'et etmiş idi. Çâresiz 
buna bir hüsn-i süret verileceği va'diyle İngiltere, Fransa sefirlerinin celb ü 
te'mini vâdi-i sulhe bir çığır açılmasına bâdi olacağı gibi cereyân eden havâtır-ı 
mahfiyye üzerine keyfiyet! bâb-ı fetvâda meşveret-i umümiyye akdiyle dermi- 
yân olundu.|85) 


Meşveretde hâzır olan zevât 


Sâbık ve esbak şüyühü”l-islâm, Kaim-makam Hulüsi Ahmed Paşa, Serasker 
Husrev Paşa, sadreyn ki Yahyâ Bey ile Hamdullah Molla Efendi, nakibü'l-eşrâf 
südürdan Ârif Bey, Behcet Efendi, İstanbul kadısı sâbık Abdülkadir Bey, Kudsi 
Efendi, İstanbul kadısı Nazif Bey. 

Hocalardan Akşehri Ömer Efendi, Kürd Abdurrahman Efendi, Ahıshalı Ah- 
med Efendi, İmamzâde Es'ad Efendi, Konevi Mehmed Efendi, Hassa muhâfızı 
Osman Paşa, Defterdâr Hacı Said Efendi, me'mürin-i sâire. 

Meclisde ibtidâ Rusyalının tehâcüm ü tecâvüzü ve asâkir-i Osmaniyye'nin 
hâli ve Yunan mes'elesinde frenklerin tekâlif-i bârideleri bi't-ta'dâd ikdâmât ve 
tedârikat-ı vâkı'a yâd u irâd olunarak sadr-ı a'zamın bâlâda mezkür inhâsı üze- 
rine ne vechile hareket olunmak lâzım geleceği huzzârdan istifsâr ve musâlaha- 
ya müteallik ba'zı müzâkerât dermiyân olundukda Reisülküttâb Pertev Efendi 
yine rüstemâne hareketle sulh olsa da dokuz ay sürmez, be-her-hâl kıtâl lâzım 
gelir deyip Şeyhülislâm Kadızâde Tâhir Efendi suver-i meşrühaya göre sulh 
vâcib olduğu Dürer'de musarrahdır demesine sâirleri iktifâ etdiler. Bununla be- 
raber halka ser-rişte verilmek câiz olmayıp tedârikât-ı mümkinede fütür getiril- 
memelidir gibi ma'nâlı ma'nâsız söylenilen sözlerin fezlekesinde musâlahanın 
çâresine bakılmak içün hâsıl olan ittifâk mücibince İstanbul ahâlisinin silâhlan- 
ması, ulemâ ricâl dâirelerinden asker tertibi misillü ba'zı teşebbüsâta ibtidâr 
olunmuşdur. 

Musâlahanın tahakkukuna kadar bi-hüde kan dökülmemek içün evvel 
emirde harekât-ı hasmânenin muvakkaten terki tedbirine teşebbüs eylemesi 
Reşid Mehmed Paşa'ya mahremâne iş'âr ve akib-i şürâda Kaim-makam Hulüsi 
Paşa ile Serasker Husrev Paşa, Hekimbaşı Behcet Efendi mevkib-i hümâyüna 
varıp nakl-i mâcerâ eylediklerinde İstanbul ordusu başbuğluğu Bostancıbaşı 
Osman Ağa'ya ihâle ve o gün Bâbıâli'yi teşrif-i hümâyün buyurulmuşdur. 

Sadr-ı celâdet-semir bu iş'ârdan habir oldukda ordu me'mürlarından ve er- 
bâb-ı rüşd ü reviyyetden Nuri Efendi ile Mustafa Reşid Bey'i mütâreke müzâ- 
keresi içün bâ-tahrirât-ı mahsusa Rusya ordusuna irsâl eylemiş ise de esâs-ı 
musâlaha (86) ma'lâm olmadıkça mütârekeye muvâfakat olunamayacağı cevâ- 
bı ahz olunduğuna dâir Bâbıâli'ye gelen kaime-i sadr-ı a'zami ile evrâk-ı sâire 
meâlleri ma'lüm-ı erbâb-ı devlet olmuşdur. 

Bu husüs içün Fransa, İngiltere, Prusya sefirleriyle reis efendi sâhilhânesin- 
de sebkat eden müzâkerât üzerine vâki olan mükâlemât-ı resmiyyenin tafsiliy- 
le ma'lümât-ı cedideye göre keyfiyyet-i hâli Rusya ceneraline beyân eylemesi 
Reşid Mehmed Paşa'ya cevâben yazılmışdır. 


380 Vak'anüvis Ahmed Lüifi Efendi Tarihi 


Evrâk-ı muharrere ma'rüz-ı huzür-ı pâdişâhi oldukda sâdır olan hatt-ı hü- 
mâyün süretidir: 

“Hikmet-i hudâ bu Şumnu'da bulunanların yılgınlıkları şimdi olmayıp öte- 
den beri bu keyfiyyet bunlara ârız olmuş ve bu hâl ile tutdukları tedâbirde dahi 
nice nice hatâlar zuhüra gelerek Külefce maddesinde bütün bütün mütehayyir 
kalıp elleri işe varmaz oldu. Rusyalı bunların bu hallerini gördüğü gibi bir kat 
daha hücümunu artırıp âkıbet bu pereseye vardı. Rusyalının Şumnu'dan ziyâ- 
de bu tarafa takarrübü olmak ve bu cihetle bu tarafı telâşı daha ziyâde olmak 
iktizâ eder iken bunların telâş u feryâdları dahi ziyâde oluyor. Şurası da garâib- 
den değil midir ki haşr oluncaya değin bu uğurda çabalarız diyenler hiçbirisi 
olamayıp duruyorlar. İşte böyle kavli fillerine uymayan herifler ile görülen 
maslahatın nihâyeti böyle olur. lâhavle velâ kuvvete illâ billah.” 

Bunun üzerine Bâbıâli'ce verilen karar mücibince Sadr-ı a'zam Reşid Pa- 
şa'ya bir varaka-i ta'limiyye de gönderilmişdir ki süreti budur: 

“Tarafeynden musâlahaya rağbet olundukda âtiyü'l-beyân esâs üzerine mü- 
zâkerâta şürü' olunacakdır. 

Saltanat-ı seniyye muhârebe mesâibinin hitâmını murâd ederek ve Rusya 
imparatorunun niyyât-ı muslihesine İtimâd ederek şurüt-ı âtiyye üzere akd-i 
musâlahaya âmâdedir. 

Evvelen Rumeli ve Anadolu hudüdlarında Memâlik-i Mahrüsa'nın bilâ-is- 
tisnâ tamâmiyyeti. 

Sâniyen Uhüd-ı sâbıka ve Akkerman Mu'âhedesi'nin kâmilen icrâsı iltizâm 
oluna. 

Sâlisen Londra Mu'âhedesi'ne muvâfakat ile mu'âhede-i mezkürenin esâsı 
üzere müzâkere oluna.|87) 

Râbian Rusya tüccâr sefâininin Karadeniz'de serbestiyyet üzre geşt ü güzârı 
husüsu en ma'mülün-bih vech üzre te'min olunup ancak Memâlik-i Mahrü- 
sa'nın istiklâl-i mülkiyyetine halel getirilmeye. 

Hâmisen Tüccâr-ı cânibeyn husüsu ve tarafeynden bi'l-hak olduğu tebey- 
yün eden sâir matlübât Dersa'âdet'de bi'i-müzâkere tanzim oluna. 

Hâtime İşbu mevâdd-ı hamse üzerine tarafeynden akd-i musâlaha ve tet- 
mim-i sulh u salâh olunmak üzre derhal böylece senedleşilip berren ve bahren 
tarafeynden harekât-ı hasmâneye faysal verilmek üzre bu bâbda cânib-i sadâ- 
ret-penâhiye ruhsat ve ta'limât derhâl tesyâr kılınarak müşârünileyh hazretleri 
Rusya feldmareşali ile haberleşip evvel emirde beynlerinde esâs-ı musâlaha-i 
hayriyye olmak üzere ber-vech-i bâlâ sened-i esâsi mübâdelesinden sonra sâir 
mevâdd-ı cüz'iyye ve müteferrianın müzâkere ve tanzimi içün ordu-yı hümâ- 
yün tarafından murahhas me'mürlar ta'yin ve irsâl buyurulması.” İntihâ. 


Ba'zı tedâbir der-derün-ı İstanbul 
Meşveret kararı üzere ahâli-i İslâmiyyenin ale'l-umüm silâhlanması emr 


olunmuş ise de böyle umümen İstanbul halkının silâhlanmasında derkâr olan 
enva'-i mahâzir mâni'asıyla birkaç gün mürürunda esnâf takımı kâr u kesble- 


Vak'anüvis Ahmed Lütfi Efendi Tarihi -2 381 


riyle meşgul olup o makulelerin silâh takınmaları şediden men' olunmuşdur. 

İbtidâ herkese silâh takınmaları tenbih olunup da sonradan esnâfın istisnâ 
edilmesi hatâlarından sebük-magzân-ı ahâlinin güftügüsuna sebebiyyet verile- 
rek o sırada ba'zı kesânın canlarına kıyılmışdır. 

Şöyle ki erâcif söyleyenlerden yirmi kadar kesân birkaç gün zarfında İstan- 
bul'un memer mahallerinde i'dâm ile halkın ihâfesine mecbür olunmuşdur. 

İstanbul ahâlisinin kefâlete rabtı ve devlet ve askere itâle-i lisân edenlerin 
katli içün Bâbıâli'ye hatt-ı hümâyün gelmişdir. 

Vak'a-i Hayriyye'de akan kanlar ekser ahâlinin kanlarını kurutmuş ve hal- 
kın gözüne çirkin görünen ihtisâb rüsümu gibi muhaddesât ve âdât-ı frengâne 
ve etvâr-ı lâübâliyânenin mürevvici ve belki müessisi Serasker Husrev Paşa 
beyne'l-ahâli menfür ve makdüh bulunmuş ve husüsiyle asâkir-i İslâmiyyenin 
mağlübiyyeti ve ba'zı (88) bilâdın istilâsı haberiyle berâber Rusya'nın İstanbul 
üzerine doğru gelmesi havâdisi yeniçeriliği meydana çıkarmak içündür. Yirmi 
bin yeniçeriyi beraber getiriyor yollu olunan neşriyyât ezhân-ı ahâliyi tahdiş et- 
diğinden beyne'n-nâs dehşetler ve türlü türlü urcüfeler tekevvün etmiş idi. O 
günlerde salbi lâzım gelen bir Yahudiyi cellâd mu'tâdı üzere civâr dükkânlar- 
dan hammâliyye nâmuyla para toplar iken bir şerir Yahudi imtinâ' eder. Cellâd 
Yahudiye sille atar atmaz şemâtetle Mahmüdpaşa Çarşısı'ndan aşağı Yahudi- 
nin firârını görenler yeniçeri ayaklanmış zu'muyla hemen dükkânlar ve hanlar 
kapanıp hakikat-i hâl ma'lâm olunca kadar halka dehşet müstevli olmuş imiş. 

Bunun üzerine yine kan almak tedbirinin tekririyle birtakım kesânın vücüd- 
ları izâle ve erbâb-ı fesâda rehberlik eden İran vekili taraf-ı Seraskeriden celb 
olunarak avenesiyle beraber İran'a nefy ile def'-i makale kılınmışdır. 

Halkın gözünü korkutmak içün Serasker Husrev Paşa birçok kavvâslar ve 
askerlerle külle yevm İstanbul'u dolaşıp tebdil hamlacılığından muhrec tuhaf- 
cıların kethüdâsı el-Hâc Ahmed Ağa'yı Eminönü'nde kuruyemişçiler içinde, 
divân çavuşu Abdi'yi Unkapanı'nda, balmumcular kethüdâsını Zindankapı- 
sı'nda, kayıkçı Halil'i Üsküdar'da katletdirmişdir. 

Bir müddet sonra hammallar kethüdâsı Şâkir, kömürcüler kethüdâsı Ali, 
Taşçı Mehmed Usta ile bir yazıcı ve hırsızlık töhmetiyle müslim ve gayr-i müs- 
lim birkaç kimseleri öldürtmüşdür. Uygunsuz takımını derhal haber vermedik- 
leri töhmetiyle esnaf kethüdâlarmdan ve sâireden haylice kesân birer mahalle 
nefy olunmuşlardır. 

İstanbul ile Bilâd-ı Selâse ahâlisi biribirlerine kefil olmak üzre İstanbul altı 
ve Bilâd-ı Selâse'ye zuamâdan ve muhtesib ve İstanbul kadısı taraflarından bi- 
rer me'mür ve kâtib ta'yin kılınmış ve o sırada Balıkpazarı'nda meşhur Avurza- 
vurun kahvesi yıkdırılmışdır. 

Ordu me'mürlarından Tâhir Paşa bir şukkasında yazmışdır ki ordunun pe- 
rişânlığı her sınıf askerin uygunsuzluğundan neş'et etmişdir. 

Asâkir-i Mansüre zâbitânı gavga görmemiş takımından bulunduklarından 
muhârebe mahallinde nefslerini muhâfazaya düşüp neferâtı kumandasız bı- 
rakdıklarından ve fenn-i harbe vâkıf olmadıklarından askerin inhizâm ve fütü- 
runa sebeb oldular. Mansüre askeri demek (891 zâbit demek imiş. Moskov'un 

galebesi zâbitân sâyesindedir. Askerde şu hâl takarrür eder ise muhârebe 
müşkil olur, bir de me'mürlarda basiret gerekdir. İntihâ 

(Mütâlaa) Ol vakit muntazam asker henüz tertib olunur olmaz muhârebe 
açılarak zâbit yetişdirmeye ve te'sis-i kavânin-i askeriyyeye vakit müsâid değil 
idi. İbtidâ-yı nizâm olması cihetiyle çâresiz bir halde bulunulmuş olduğundan 
ol vaktin muhârebede bulunan asker ve zâbitlerine bi hakkın ta'n u teşni" revâ 
değildir. Meftür oldukları Osmanlılık şecâati ile bu mübtedilik, perişânlık azlık 
her türlü zarüret mevcüd olduğu halde Rusya devleti gibi bir büyük hey'etin 
kuvve-i külliyye-i harbiyyesi karşısında vücüdlarını metris vererek iki seneden 
ziyâde dayanıp durmuşlardır. Tâhir Paşa'nın ordudan Edirne'ye nefyi bu sebe- 
be mebni olmak gerekdir. Ma'-ma-fih Tâhir Paşa'nın sözü mevki'-i ihtârda tu- 
tulup tekdir edilmemelidir. Söylediği söz bühtân değildir. Böyle vakitsiz muhâ- 
rebeyi tervic edenlere ağır geldiğinden mazhar-ı itâb olmuşdur zannolunur. İn- 
tihâ. 

O aralık İstanbul'ca musâlaha lakırdısı söylenmeye başlamış ve Rusya aske- 
ri Balkan'ı aşmış olduğundan Aliş Paşa'nın Edirne'ye gelmesini ve İslimye'nin 
takviyesi tedbirini icrâ eylediğini Sadr-ı a'zam Reşid Mehmed Paşa Bâbıâli'ye 
inhâ eylemiş ise de İslimye'nin istilâsı haberi gelmiş ve bu hâle göre asâkir-i 
mevcüdenin Edirne cihetine çekilmeleri Halil Paşa'ya ve musâlaha muhâbere- 
siyle meşgul olmak üzre sadr-ı a'zamın Şumnu'da tavakkufuyla Edirne'ye gel- 
mesi husüsları re'yine havâle olunmuşdur. Buna dâir hatt-ı hümâyün süretidir: 

“Mâdâmki mukaddemden askeri yoluyla sevk ü i'mâle muvaffak olunama- 
yıp gözlerini yıldırmış olduklarından her ne vechile hareket etseler böyle yüzü- 
ne gözüne bulaşdırırlar, bu uygunsuzluğa sebeb olanları cenâb-ı hakka havâle 
eyledim.” 

İbtidâ-yı zuhür-ı muhârebeden beri Rusya askeri defa'atle Şumnu üzerine 
hücümlar göstermiş ise de istilâdan âciz kaldığından hatt-ı hareketini Balkanlar 
tarafına çevirmiş idi. Beri tarafda Balkanların muhâfazasına çalışılmış ise de as- 
ker nâmıyla götürülen ahâlinin çoğu askerlikden ve kumandan makamındaki 
me'mürlar (901 ise Tâhir Paşa'nın dediği gibi fenn-i harbden bi-haber oldukla- 
rından Rusya askeri bi's-suhüle Balkan'ı aşmış ve Aydos ile Yanbolu muhâre- 
belerinde galebe çalmış olduğundan İslimye'de sâlimen ârâm üzre bulunan 
Asâkir-i Mansüre serasker kaim-makamı Halil Rifat Paşa ile ma'iyyeti 
me'mürlarından İbrahim ve Süleyman Paşalar ve ricâlden Necib Efendi Edirne 
taraflarının muhâfazası içün Asâkir-i Mansüre ile Halil Paşa'nın Edirne'ye git- 
mesi münâsib olacağını mübeyyin tanzim eyledikleri tahrirât-ı müştereke vâ- 
rid-i bâb-ı devlet oldu. 

Encümen-i hâss-ı vükelâda kıraat olundukda Edirne, Kırkkilise cihetlerinin 
takviyesi zımnında ulemâ ve ricâl dâirelerinden ve sâireden piyâde ve süvâri 
güzide asker tertibine ve bir alay hassa askerinin gönderilmesine ve Hüdaven- 
digâr ve Kocaeli ve sâir civâr kazâlardan bi'l-umüm ahâli-i İslâmiyye'nin acele- 
ten İstanbul'a erişmelerine ve Süleyman Paşa'nın İslimye taraflarını muhâfaza- 
w ve Halil Paşa ile İbrahim Paşa'nın Mansüre taburları ve dâireleri ile Edir- 
ne'ye gelmelerine karar verilerek icâb-ı hâl cevâben İslimye'ye bildirildi. 

Halil Paşa bu cevâbı aldıkda nizamiyye tabur ve ma'iyyeti me'mürları ile 
Saferin evâilinde (2-11 Ağustos 1829) Edirne'ye geldi. 

(Hâtıra) İslimye taraflarının muhâfazası içün geride bırakılan Süleyman Pa- 
şa ne mikdâr askerle orada kaldı. Ulemâ, ricâl dâirelerinden asker tedâriki ve 
Hüdavendigâr taraflarından umüm ahâlinin İstanbul'a yetişmeleri tedbirinden 
ne hâsıl oldu. Ta'limsiz, silâhsız halkın tecemmu'undan ne fâide olur. Revş-i 
hâle nazaran Süleyman Paşa'nın İslimye'de bırakılması Edirne tarafına can 
atan yâdigârların yasakçılığı içündür denilse sahihdir zannederim. İntihâ. 


Hâdise-i Kırkkilise 


Rusyalı Kırkkilise'yi istilâ etdiği haberi üzerine sâdır olan hatt-ı hümâyün 
süretidir: 

“Kaim-makam Paşa 

Dünkü gün muhâfız-ı hassa Osman Paşa'nın Kırkkilise hâdisesine dâir şuk- 
kasını tarafınıza göndermiş idim. Moskovlunun şu davranışına göre Edirne'nin 
muhâfazası emr-i düşvâr ve ekalli kırk elli bin askere mutavakkıf görüldüğü 
anda bulunan paşaların tahrir ve iş'ârlarından müstefâd olmuş olduğundan 
şimdi tez elden bu mikdâr askerin 191) cem” ü tedâriki mümkin olamayacağı 
emr-i âşikâr olmağla egerçi musâlaha maddesi ordu-yı hümâyünumuz tarafına 
yazılmış ve bu tarafda elçiler tarafından dahi Rusyalıya bildirilmiş ve bu süret- 
lere nazaran maslahatı çatallığa düşürmemek içün hemen el'ân Zağra-i atik'de 
ikamet etmekde ve buna dâir Rusyalının ne diyeceği ve ordu tarafından 
me'mür kılınanlar ne demişler ve henüz avdet edip etmediklerine dâir bir güne 
tahrirât zuhür etmediğinden doğrusu şu Edirne maslahatı ağır görünmekdedir. 
Şöyle hâtırıma gelir ki şu maslahata oldukça âşinâ olanlardan biri çarçabuk 
Edirne'de bulunan Serasker kaim-makamı Halil Paşa'ya gönderilse ve bu hu- 
süsa dâir evrâk dahi verilse artık ileride işin gelişine göre ne vechile icâb eder 
ise öylece davranılmış olsa derim. Böyle hafifce bir münâsibin me'mür kılınma- 
sı tensib olunduğu süretde bu vechile yâ Âmedci Âkif Efendi yâhüd Reis kise- 
dârı Nâsır Efendi ile âmedi hulefâsından Sârim Efendi'nin biri me'mür kılınsın, 
kangısı gönderilir ise defterdârdan onbin guruş getirdip harc-ı râh olarak Vtâ 
ve bugün çıkmasını tenbih edesin.” 

İşbu hatt-ı hümâyün mücibince Âmedci Âkif Efendi'nin Edirne tarafına izâ- 
mu ve Şumnu'da bulunan Süleyman Necib Efendi'nin Edirne'ye gelip Halil Pa- 
şa ve Âkif Efendi ile beraber musâlahaya temşiyet verilmesi münâsib olacağı 
mütâlaalarına dâir arz olunan takrire sâdır olan hatt-ı hümâyün süretidir: 


“Kaim-makam Paşa 

İşbu takririn meâli ma”lümum olmuşdur. Bu emr-i cesim içün bu ana gelince 
kadar ne vechile sebât etmiş ve mâlen ve bedenen ne süretle çalışmış olduğu- 
mu gördünüz ve bildiniz ammâ ne çâre birtakım gayretsiz ve hamiyyetsiz 
âdemlerin sü'-i tedbirleriyle kazâ ve kader böyle yapdı. Ancak ordu takımının 
ne derece gözleri yılmış ve bir ân akdem ne vechile olur ise olsun maslahatı bi- 

tirmeyi emel edinmiş oldukları keyfiyyet-i ahvâllerinden bilinmiş olduğundan 
bu küşeler mümâileyhümâdan Necib Efendi ile âmedciye güzelce tenbih ve ifâ- 
de olunsun.” 

İşbu hatt-ı hümâyün mücibince ne cihetle hareket olunduğuna dâir evrâka 
destres olamadım.|92) 

O aralık Rusyalının Bulgaristan ve Rumeli'ye neşr etdiği evrâk-ı matbüadan 
Edirne'nin reâyâ mahallesinde olan mahkeme kapısına ilka etdirilen birkaç ta- 
nesini Edirne kaim-makamı ve hâkimi Bâbıâli'ye göndermişdir. 

Rusya askerinin bu vechile tecâvüzü haberi erkân-ı devleti ve ahâli-i İstan- 
bul'u giriftâr-ı dehşet ü küdüret eylemişdir. Umümen bilâd-ı İslâmiyye ahâlisi 
az çok hidmet-i askeriyyede bulunmakda oldukları hâlde İstanbul ahâlisinin 
bu hidmetden istisnâları revâ olmadığından Dersa'âdet ile Bilâd-ı Selâse'de 
mevcüd sinni onikiden kırka kadar nüfüs-ı İslâmiyye me'mürlar ma'rifetleriyle 
defter etdirilmişdir. 

Karaburun havâlisinin muhâfazası zımnmda Mi'mâr Halim Efendi me'mür 
olup sebt-i defter edilen ahâliden işe yarayacakları bi't-tefrik hafifce nefer ta'li- 
mi etdirilmek içün günde dörder beşer mahalle ahâlisi Bâb-ı Seraskeri'ye celb 
ile o misillüları tefrik içün başkaca defter tutulmuşdur. 

Mukaddemce hin-i tahrirde Dersa'âdet'de harb u darba muktedir seksen 
bin nüfüs mevcüd olduğu anlaşılmağla bunlardan kırk bin âdemin Karaburun 
ahâlisi muhâfazasına irsâli Serasker Husrev Paşa ile İstanbul kadısına hitâben 
tasdir olunan buyruldularda muharrerdir. 

Kırk bine mahsüben hezâr tekellüfle cem' edilebilen bir mikdâr ahâli Kapıcı- 
başı Müsâ Ağa sergerdeliğiyle Karaburun tarafına sevk olundu. Beş on gün 
mürürunda Rusyalının civâr-ı Dârü's-saltana'ya tahatti üzere bulunduğu şâyi- 
asında be-tekrâr İstanbul kadısıyla ihtisâb ağasına buyruldular irsâliyle eli aya- 
ğI tutar ahâlisinin serasker paşa ma'rifetiyle Davudpaşa sahrasına bi't-tecem- 
mu' İstanbul etrâfının muhâfazasına dört beş bin nüfüsun bi'l-münâvebe 
me'müriyyetleri emr olunmuş ve Viranşehir mütesellimi İsmail Ağa mahalli as- 
keriyle Karaburun muhâfazasına gönderilmişdir. Üsküdar, Anadolu, Rumeli 
Kavaklarında olan üç tabur Mansüre askeri mevkib-i hümâyün ma'iyyetine 
kaldırılıp yerlerine İstanbul ile Üsküdar sekenesinden asker gönderilmesi ve 
Bolu mütesellimi Ali Bey'in yüz elli nefer ile Üsküda”dan Anadolukavağı'na 
ve bostancıbaşı Beşiktaş sekenesiyle Beşiktaş'dan Bebek'e, Enderün çukadarı 
Behrâm Ağa Bebek'den yukarı Büyükdere'ye kadar mahallerin muhâfazasına 
me'mür olmuşlardır.|931 

Bahr-i Siyâh Boğazı civârında Kilyos'a hâcegândan Hüseyin Efendi ma'iy- 
yetiyle Üsküdar ahâlisinden beş yüz âdem gönderilmişdir. 

(Zamime) Seksen bin farz olunan ahâli-i muktedireden güç halle birkaç bin 
aceze sevk olunabilmiş ise de hiçbir işe yaramamışlardır. 

Vaktiyle millet-i İslâmiyyenin cihanı lerzenâk eden silahşorluk ve seferber- 
lik husüslarında olan sadâ-yı dehşeti ile ahâli-i İstanbul'un işbu girizi arasında- 
ki fark zevk u gaflet ma'nâsına olan hazariyyet ve medeniyyetden neş'et etmiş 
bir hâletdir. 

(Garibe) Alâ melei'n-nâs ulemâ ve ricâle sebb ü düşnâm eden Pekmezci De- 
lisi nâm meczüb Cum'a günü Süleymaniye Câmi'-i şerifinde şeyhülislâm efen- 
diye “seni sakalından sürümeli, pâdişâhı âyin-i bâtıla ilişdirdin” demiş ve bu 
gibi türrehâtla tadını kaçırmış olduğundan havfen li”l-fitne İstanbul'dan def 
edilmişdir. 


Katl-i nâzır-ı Boğaz 


Bahr-i Sefid Boğazı Nâzırı Hamid Ağa yeniçeri ümerâsından olup vak'ada 
sadâkati görüldüğünden kapıcıbaşılık ve envâ”-i atâyâ ile taltif olunmuş idi. Bu 
esnâda Kapudan Ahmed Paşa'ya gelip “gâvur ta'liminin semeresi görüldü, 
haydi ceng et bakalım” dediği sebebiyle katl olunup başı Bâb-ı Hümâyün'a 
vaz' olunmuşdur. | 


Hâdise-i Edirne 


İslimye vak'asından sonra Rusya askerinin önünde hâil kalmadığından bi- 
pervâ Edirne'ye takarrüb etdiği istihbâr olundu. Edirne'de bulunan Tercümân-ı 
Divân-ı Hümâyün İshak Efendi ma'rifetiyle Edirne'nin etrâfına mehmâ-emken 
istihkâmât inşâsına şürü' olunmuş ise de cesâmet-i memlekete göre ikmâli 
mümkin olsa bile kullanılacak asker olmadığından Edirne'ye geldiğinde muhâ- 
rebeye me'müriyyetimiz yokdur, musâlaha içün mütârekeye me'müruz diyece- 
giz, ruhsatnâme taleb olunur ise irâ'e olunmak üzere acele gönderilmesini Ha- 
lil Paşa ile İbrahim Paşa ve Vecihi Paşa bi'l-iştirâk Bâbıâli'ye inhâ eylediler. 

Oaralık taraf-ı şâhâneden li-ecli”t-tahkik Edirne'ye i'zâm olunan süvâri yüz- 
başı vekili Rüstem Ağa avdetinde Rusyalının (94) kırk bin asker ve seksen top 
ile Edirne'ye altı saat mahalle geldiğini ve Edirne'ye gelir ise mukavemet 
müşkil olacağını Halil Paşa'nın ifâde eylediğini haber vermişdir. Bunun üzeri- 
ne edilen meşveretde mirâhür-ı evvel ile Çavuşbaşı Atâ Efendi'nin külliyyetli 
akçe ile Edirne'ye çıkarılması ve esbâb-ı tahkimiyyeye bakılması ve mevcüd ol- 
duğu rivâyet kılınan on bin askere Hassa muhâfızı Osman Paşa'nın iltihakıyla 
mukavemete tehyie edilmesi gibi sözlerin cereyânıyla beraber İngiltere, Fransa 


-sefirleriyle beraber Prusya cenerali tarafından Rusya mareşaline yazılan mek- 


tüb başka tatar ile ve Prusya ofciyaliyle gönderilip musâlahaya karar verilmesi 
tezekkür olundu ve ol vechile gönderildi. Süferânın birtakım evrâkı Peters- 
burg'a irsâl ile Vecihi Paşa'ya keyfiyyet bildirildi. Bu hâller üzerine mütârekeye 
Rusyalı razı olmayıp da ısrâr eder ise mütevekkilen alallah mukabele edilmesi 
emr olundu. Buna dâir hatt-ı hümâyün süretidir: 

“Artık bu tekellüfâtın icrâsı abes olacağından külliyyetli akçe gönderilsin, 
yok filân me'mür kılınsın demek gibi saçma karar lakırdıları dinlemem. Çünki 
böyledir niçün evvelce mülâhaza edip de vaktiyle ihtâr ve ifâde etmediniz. Bir 
de maslahat sıkışdığı gibi vüzerânın sıytı başkadır, filân vezir şuraya me'mür 
kılınsın, külliyyetli akçe verilsin demeyi iyi belleyip hemân bu iki masanın üze- 
rine gidersiz, Çavuşbaşı Atâ Efendi'nin gidip gitmemesi müsâvidir.” 

Hareket-i mevkib-i hümâyün 


Saferfin dokuzuncu (10 Ağustos 1829) günü mevkib-i hümâyün Tarabya 
mevkiinden hareketle Râmi Çiftliği'ne nakl ü isâl olunmuşdur. 


İstilâ-i Erzurum 


O esnâda Erzurum üzerine Rusyalı bi”l-hücüm kal'ayı istilâ eylemiş ve buna 
Şark Seraskeri Sâlih Paşa ile ahâlisinin gayretsizlikleri sebeb olmuş olduğuna 
dâir olunan müzâkerâtın neticesinde Rusyalı Erzurum'u nokta-i istinâd addiy- 
le oradan Bayburd tarikiyle Trabzon'a doğru hareketi me'mül olduğundan ol 
havâli ahvâline vukufu ve asker i'mâline iktidârı derkâr olan Trabzon Vâlisi 
Osman Paşa'ya maadin-i hümâyün emâneti ve Bozok sancağı ilhakı ile Şark se- 
raskerliği ihâlesi tedbir-i seri” ittihâz kılınarak derhal müşârünileyhin me'mü- 
riyyeti ilân olunmuş ve aradan (95) bir müddet mürürunda Rusyalı Erzu- 
rum'dan berilere doğru hareketle Karahisar-ı Şarki tarafına geldiği haberi du- 
yulmuşdur. 

(Zamime) Anadolu ordusu me'mürlarından Sivas Vâlisi Hakkı Paşa kuvve- 
i kâfiyye-i askeriyye ile Erzurum civârında Rusyalıya mukavemet etdiği esnâ- 
da Erzurum Vâlisi Sâlih Paşa'nın Erzurum'dan hareketini ahâli tecviz etmemiş- 
ler ise de kârger olmayıp beş altı yüz süvâri ile Hasankal'ası civârında Rusyalı- 
ya çarpıp fenâ hâlde Erzurum'a avdetinde Hakkı Paşa tarafı dahi bozulup Sâlih 
Paşa'nın sü'-i tedbiri ile Erzurum istilâ olunmuş imiş. 


Vukuât-ı Edirne 


Ber-vech-i muharrer Rusyalının Balkan'ı geçip İslimye, Yanbolu taraflarına 
gelmesi Edirne'yi muhâtaraya düşürmekle Balkan'm beri yüzünde bulunan 
rüesâ Edirne'ye tecemmu!' etmişler idi: Vürüdlarında Istanbul'a gönderdikleri 
şukka arz olundukda sâdır olan hatt-ı hümâyünun bir fıkrasında: 

“Bu süretde kâtibâne elfâz ile şöyle tedbir olundu böyle tedbir olunacak de- 
nilip de vakit geçecek olur ise maazallahu te'âla pek çirkin süretlere varacağı 
âşikârdır. Şimdiden bunun çaresi ne ise hemen bir yere gelip müzâkeresini ede- 
siz” buyurulmuşdur. 

Bu irâde mücibince akd olunan meclisde deverân eden efkârdan olmak üze- 
re Husrev Paşa'nın muvakkaten Edirne'ye gitmesi ve yâhüd müekkedü'l-maz- 
mün fermânlar itâresiyle oradaki istihkâmâtın tehyiesi şıklarından ikincisinin 
tercihine dâir takririn arzı süvâri binbaşısı Ahmed Bey'in Edirne'den avdetine 
tesâdüfle Rusyalının kuvve-i külliyye ile Edirne'ye takarrüb etdiğinin taraf-ı 
şâhâneye ifâde eylediğini ve harb üzerinde bulunan me'mürlar kat'-ı ümid ile 
işi meydana koydukdan sonra bu tarafdan fermân göndermek ve irâ'e-i tarik 
etmek abesdir. O sıra da geçdi, bi-hüde sözlerden vazgeçilip hemen sefâretlerle 
bi'l-muhâbere musâlahaya karar içün meclis akd olunmasını zât-ı pâdişâhi bâ- 
hatt-ı hümâyün kaim-makam paşaya emr eylemişdir. 

Bu haberler arasında ya'ni kırk beş senesi Saferinin yirmibirinci (22 Ağustos 
1829) günü bilâ-muhârebe Rusya askeri Edirne'ye girmiş ve Kırkkilise tarafı is- 
tilâ olunmuş olduğu haberi Dersa'âdet'e mün'akis oldukda Vidin'de bulunan 
İşkodralı Mustafa Paşa'nın (96) Edirne kolu seraskerliği unvânı ve Rumeli ahâ- 
lisini kâffeten ayaklandırmak üzere etrâfa buyuruldular itâresi ile hemen yetiş- 

mesi gibi ba'zı tedbire ibtidâr ve sadr-ı esbak Selim Paşa'nın dahi müşârüniley- 
hin iş'ârâtına mu'aveneti izbâr olundu. 

(Hâtıra) İşkodralı'nın sonradan zuhür eden hareketine işbu tedbirler mu- 
kaddime-i tesir olmuşdur ki aşağıda tafsili gelecekdir. İntihâ. 

Kırkkilise'nin istilâsında muhâfızı Vezir Abdürrahim Paşa'nın gelen şukka- 
da ber-takrib Burgos'a çıkılmış ve toplarla topçular beri taraflara gönderilmiş 
olduğu muharrer imiş. Yazılan cevâbnâme-i kaim-makami ibâresiyle bu mahal- 
le derc olundu: 

“Bir acâib şey her ne tarafda bulunmuş iseniz galiba müslümanca sebât u 
gayret etmediğinizden ma'iyyetinizde bulunan askere sizin hâliniz sirâyetle 
kaçmaklığı i'tiyâd eylediklerinden ve uygunsuzluğa âlet gibi olmuş olduğunuz 
zâhir olup ancak her ne ise şimdiki hâlde Çorlu'da bulunan Hassa muhâfızı 
Osman Paşa ile birleşmeniz münâsib görülmüş olmağla vusül-i nemikada” ilâ 
âhirihi. 

Abdürrahim Paşa merkez-i devletden bu mektübu aldıkda ne hâle girmiş- 
dir. Tehili arasında bir varaka daha gördüm ki meâli budur. 

Ber-mücib-i irâde Çorlu tarafına gelip orada dahi ahâliye ta'addisi mesmü' 

-> olduğundan Tekfurdağı'na gelmesi içün evvelki mektübdan daha ağır bir vara- 
> kagönderilmişdir. 
«Rusyalı Balkan'ı tecâvüz ile İslimye, Yanbolu taraflarına müstevli olduğu 
“vakit Şumnu ordusu hâl-i muhâsarada kalmış idi. Edirne tarafına mütevecci- 
hen Şumnu'dan evvelce hareket etmiş olan Serasker kaim-makamı Halil Rifat 
«.... Paşa ile vüzerâ ve me'mürin-i sâirenin müştereken gönderdikleri şukka-i mu- 
-. fassala ve muhtasaraların fezleke-i meâlleri piyâde asâkir-i nizâmiyyeye güve- 
— niliyor isede bunların Rumelili olanları birer birer firâr edip nefir-i âmm ile sü- 
- vâri askerleri külliyyen müteferrik ve perişân oldular. Zahâir ve mühimmât 
“kalmadı. Rusyalının kuvve-i mevcüdesine mukabele müteassir olduğundan se- 
, vâhilile Edirne tarafına tecâvüzü mümkin olduğunu hezâr esef ve hayret ile in- 
— hâ ve beyândan ibaretdir. Bunun cevâbnâmesi gidince kadar ağız otu kaldır- 
maksızın Edirne'nin istilâsı haber-i bâridi vârid olmuşdur.|97) 


-Avdet-i Halim Efendi 


> Misivri ve Ahyolu havâlisi istihkâmâtının keşfi içün gönderilen Mi'mâr Ha- 
“lim Efendi tersim etdiği haritayı bâ-takrir orduda sadr-ı a'zama takdim ile İs- 
— tanbul'a avdet eylemişdir. Yapılacak tabyalara vaz'ı muktezi olan topların irsâli 
> topçubaşı ağaya bildirildikde kırk kadar top bulunabilmiş ise de kundakları ol- 
madığından iki aya kadar yetişdirilebileceğini haber vermişdir. 

Beyân-ı istilâ-i Edirne 


Çirmen kaim-makamı Vecihi Paşa'nın ba'de'I-istilâ Bâbıâli'ye gönderdiği 
mufassal arizası mütâlaasından keyfiyyet-i hâl bilinmesiyle bi/t-telhis tenmik 
ve tensis kılındı. 

Rusyalı Aydos ile Karinâbâd taraflarına geldikde Edirne'nin ahâli-i müsli- 
mesi hicrete hazırlanmakda oldukları anlaşıldıkda erkân-ı beldeyi cem'le böyle 
sevâd-ı a'zamın tahliyesi câiz olmayıp husüsiyle vüzerâdan ba'zı zevâtın kuv- 
ve-i külliyye-i askeriyye ile gelmek üzere bulundukları beyânıyla her kim ye- 
rinden hareket eder ise erkeği kapısının önüne salb ve karısı nehre ilka oluna- 
cağı tehdidiyle berâber ahâlinin silâhlanması ve etrâf-ı şehrin istihkâmına ba- 
kılması karârgir oldu. 

Bâlâda muharrer Külefce bozgunluğu, Balkanlar askerinin firârı, Rusya as- 
kerinin beri tarafa tecâvüzüne medâr-ı cür'et olup Edirne'nin vaktiyle istihkâ- 
mını inhâ ve ihtâr etmiş ise de iş işden geçdikden sonra İzmir muhassılı Hasan 
Paşa'nın Edirne muhâfazasına me'müriyyeti cevâbını almış ve Hasan Paşa'nın 
İzmir'den vürüduna değin diğer bir vezir-i dilirin sürat-i “zâmı defa'atle inhâ 
olunarak mehmâ-emken esbâb-ı müdâfaaya teşebbüs sırasında Edirne eyâleti 
Aliş Paşa'ya verilmişdir. 

O aralık İslimye'nin istilâsı havadisi ile ol havâliden firâr ve Edirne'de karar 
eden beş bin kadar sunüf-ı askeriyyeden başka Halil Paşa ma'iyyetiyle gelen 
iki bin askerin tecemmu'unda Rusya askerinin Edirne'ye altı saat mesâfeye gel- 
diği istihbâr olundu. Ahâliden başka o vakit Edirne'de on bin kadar asker var 
idi. Bu kadar askerle muhâfaza-i memleket mümkin olamayacağından ve mu- 
sâlaha sözleri tekevvün eylediğinden muhârebe edilmeyeceği Rusya kumanda- 
nına bildirileceğini Halil Paşa Deraliyye'ye inhâ eyledi. Rusya'nın topu oniki 
bin askeri 1981 olup buna mukavemete iktidar derkâr iken Halil Paşa ile İbra- 
him Paşa musâlaha sözüyle muhârebe edilmemesini re'y eylediler. Ertesi günü 
Rusyalı Edirne'ye yarım saat mesâfeye takarrüb etdikde Halil Paşa ma'iyyetin- 
de olan Kapıcıbaşı Hasan Ağa ile Silahşor Yahyâ Bey, vücühdan Müfettiş Efen- 
di, hâcegândan Ârif Efendi'yi kumandana irsâl ile süret-i mezküreyi ifâdelerin- 
de ona dâir ma'lümâtı olmayıp dermiyân etdiği şurüt ile Edirne'nin teslimini 
taleb ve ertesi günü tulü'-ı şemse kadar cevâbım göndermelerini teklif eylediği 
haberiyle avdet etdiler. 

Edirne'de mukim Karslı Ali Paşa ile molla efendi, mirimirân, sâir hademe-i 
devlet, ulemâ, meşâyih, eşrâf-ı memleket Halil Paşa nezdine tecemmu!' ile Rus- 
yalıya mukavemet ahâlice müteazzir olduğunu söylediklerine mukabil Halil 
Paşa ile İbrahim Paşa Yanbolu ve İslimye'de askerin sebâtsızlıkları cihetle bun- 
lara i'timâd olunamayacağından başka Edirne'yi yağma edeceklerinde şübhe 
olmadığından muhârebenin imtinâ”ı kaziyyesinin ahâliye bildirilmesini Vecihi 
Paşa'ya emr eylediler. Vecihi Paşa üslüb-ı hakimâne ile ahâliyi bi't-temin o gece 
kışlada kalınmış iken bir de görüldü ki süvâri ile topçu, arabacı ve sâir askerin 
topu firâr etmişlerdir. Halil Paşa ile İbrahim Paşa'nın hazineleri ve dâireleri 
halkı savuşarak yanlarında ikişer âdemleri kaldı. Mirimirân Behrâm Paşa üç- 

yüz âdemiyle haremini alıp kaçdı. Asâkir-i Mansüre neferâtı firâr içün kapılara 
uğramış iseler de muhârebe edilmeyeceği sözleriyle tevkif etdirildi. Sabah ol- 
dukda İstanbul'dan İngiltere ve Fransa sefirlerinden kumandana verilmek üze- 
re zuhür eden mektüb gönderilerek musâlaha sözü tekrar dermiyân olunmuş 
ise de dinlemeyip bilâ-muhârebe Rusya askeri Edirne'ye girdiler. Halil Paşa ni- 
zâmiyye askerinin silâhlarını teslim ve oradan çıkıp gitdi. Vecihi Paşa'nın hulâ- 
sa-i iş'ârâtı burada bitdi. 

Şu iş'ârâtdan Edirne'nin teslimi Halil Paşa'nın re'yi eseri olduğu anlaşılmış 
ise de askerin adem-i sebâtı ve vaktiyle istihkâmâta takayyüd olunmaması işi 
bu hâle getirmişdir. Halil Paşa bu haber-i küdüret-eser ile İstanbul'a avdet eyle- 
di. Vuku'-ı hâl ma'lüm-i sigar u kibâr oldukda derhâl erkân-ı devlet Bâb-ı Fet- 
vâ'da bi'l-ictimâ” (99) musâlahaya karar verilmek ve ta'riz olunmamak içün 
meclis-i umümi akdiyle cümlenin muvâfakati istihsâl olunmasına dâir gösteri- 
len tedbire cevâben sâdır olan hatt-ı hümâyünun bir fıkrasında: 

“Ahvâle vukufu olmayan birtakım ile ve câhiller cem'iyle işi keşâkeşde bı- 
rakmak lâzım değil, umümun lüzümu yok işe aklı erenlerle müzâkere olun- 
sun” buyurulmuşdur. 

Mücibince akd olunan encümen-i hâsda ne sözler geçdiğine dâir evrâk-ı res- 
miyyeye zaferyâb olamadım ise de eserden müessire istidlâl tarikasmca o 
meclisin kararı cümlesinden olmak gerek ki Balkan'ın beri cânibinde bulunan 
ümerânın cümlesine Tekfurdağı'na gelmeleri iş'âr olunduğundan orada birçok 
paşalar, ağalar ve asker tecemmu' etmiş ve istilâ-dide olan mahaller ahâlisinin 
münâsib mahallere yerleşdirilmesi tedbirine ve İstanbul civârının istihkâmına 
teşebbüs olunarak Küçükçekmece'de yapılacak tabyalara Kapıcıbaşı Acemzâde 
ma'rifetiyle milel-i selâseden bin beşyüz âdem tertib olunmuşdur. 

Bu tedbirlerle beraber musâlahaya karar verilmesi besbelli dermiyân olun- 
muş ki kırkbeş Saferinin yirmidördüncü (25 Ağustos 1829) günü intihâb olunan 
murahhaslar Edirne'ye müteveccihen vapur ile Tekfurdağı'na i'zâm ve Cumâ- 
delülânın dördünde (1 Kasım 1829) bi'l-avde Bâbıâli'de ilbâs-ı hil'at olundukla- 
rı Divân-ı Hümâyün kalemi kuyüdunda görülmüşdür. 

Ber-vech-i muharrer Rusyalının tahattisi İyneada, Burgos, Çorlu, Silivri ta- 
rafları ahâlisini bi-huzür ederek takım takım arabaları ve evgöçleri ile Çekme- 


celerden bi-mürür İstanbul'da Yenibahçe'ye ve havâlisine gelerek envâ”-i sefâ- 


lete düçâr oldular. Bunların sokaklar arasında sürünmeleri lâyık görünmedi- 
ginden münâsib mahallâta yerleşdirilmesi ol taraf mahallâtı imamlarıyla ihti- 
sâb ağasına bi't-tenbih geriden geleceklerin yollardan çevrilip Baruthâne köyle- 
rinde ve çiftliklerde ikameleri içün Kapıcıbaşı Melleşzâde Mehmed Bey 
me'mür edilmişdir. Silivri'ye doğru Rusya askeri karakollarının göründüğü ha- 
beri İstanbul'a mün'akis oldukda İstanbul ahâlisinin müheyyâ bulunmaları, 
geceleri mahallâtı beklemeleri herkesin ale'l-umüm silâh takınmaları tenbih 
olunmuşdur. 

Dimetoka'da ikamete me'mür Palaslı İsmail Paşa ile Köstendil mutasarrıfı 
sâbık Ahmed Paşa Rusyalının ol havâliye gelmesi cihetle Silivri'ye gelip zuhür- 
(1001 irâdeye muntazır olduklarına dâir yazdıkları arizanın cevâbnâmesinde 

şimdilik Silivri'de tavakkufları iş'âr ve İşkodralı Mustafa Paşa'nın iltimâsıyla 
Ahmed Paşa ıtlak olunmuşdur. 


Teşebbüs be-esbâb-ı musâlaha 


Musâlaha maslahatına en evvel Prusya devleti tavassut etmiş olduğu karin-i 
nazar-ı mütâlaa olan evrâkdan fehm olunmuşdur. 

Şöyle ki Mora maslahatı içün Devlet-i Aliyye'den istişmâm etdikleri mülâ- 
yemetden nâşi elçiler musâlaha içün mükâlemeye ve tavassut izhârına girişdi- 
ler. Bunun içün Prusya tarafından geleceği evvelce istihbâr olunan Ceneral 
Maklin nâm sefir-i muvakkata ve sâire dâir hatt-ı hümâyün süreti budur: 

“Ahvâl-i hâzıraya dâir reis elçilere yoluyla cevâb vermiş ancak mersümlar 
şimdiye kadar ne süretle ağız kullanmakda oldukları ma'lüm oldu. Geçenlerde 
dahi Rusya tercümânı Kontonun Devlet-i Aliyye ile Rusyalının bu derece şid- 
det üzere muhârib olmaklığına Mencaki ile Robyer sebeb oldu diyerek lisân 
kullanması ve bidâyet-i muhârebede Rusyalı ben âher devleti karışdırmayarak 
başlı başına hem muhârebe ederim, hem söyleşirim diyerek mağrürâne cevâb 
vermesi ve şimdiye kadar Prusyalıyı tavsit edecek süretde görünerek müstakil 
bu husüs içün Prusyalının bir cenerali me'mür kılınması ve ağızdan ağıza dola- 
şarak henüz kararlaşdıramadığı derkârdır. Bizim me'mürların ve askerin hâli 
böyle ve frenklerin dahi muâmeleleri meydandadır. Artık bu süretlere göre 
Prusya me'müru geldiği gibi reisle bi'l-mülâkat onun dahi diyeceği bilindikden 
sonra hemen ne süretle kararlaşdırılmak icâb eder ise ona göre bi'l-istizân icrâ- 
larına ibtidâr olunsun.” 

Birkaç günden sonra mârrü'l-ism ceneral bi”l-vürüd zât-ı şâhâneye tebligât-ı 
mahsusası olduğunu reis efendiye ifâde ile kralı muhârebeyi takbih eylediğini 
anlatdı. 

Beri tarafdan Prusya kralı damadı olan Rusya imparatoruna söylese olmaz 
mıydı denildi. Cevâbında geçenlerde mülâkatlarında mahsusân bu husüsu 
dermiyân ile niyyât-ı muslihânesini beyân eylemişdir.|101) 

İmparator ba'zı bed-hâhânın zu'mları gibi tevsi'-i mülk ve ehl-i İslâma sü'-i 
kasd dâ'iyelerinde değildir. İki tarafın sü'-i zanları abesdir sözüne Devlet-i 
Aliyye'nin hakkaniyyetden ayrıldığı yokdur. Âsâyiş matlüb ise geçmiş şeyler- 
den bahis câiz değildir. Bu işlere sebeb Neselrod'un beyânnâmesi ve imparato- 
run bizzât ma'rekeye gelmesidir kılıklı tarafeynden birçok sözlerden sonra 
Prusya kralının murâdı nasihat-ı hayriyye ile beyne'd-devleteyn i'âde-i emniy- 
yet içün kendisinin me'mür edildiğini bi'-beyân Devlet-i Aliyye bi'l-mukabele 
niyyât-ı muslihe izhârıyla esbâbına teşebbüs eder ise bi's-suhüle musâlaha 
mümkindir dedi. 

Beri tarafdan bizim de istediğimiz budur. Fakat ne yolda musâlaha edilecek 
burasının bilinmesi lâzımdır. Musâlahanın haseniyyâtını tefevvühden ne hâsıl 
karşımızda Rusya me'müru bulunup da onunla söyleşmek gerekdir. Sizin 
me'müriyyetiniz yalnız tergib-i sulh demek bununla iş biter mi sözüne Rus- 
ya'nın murahhasları hazırdır, siz de ta'yin etseniz derhâl mahall-i müzâkereye 

gelirler. Prusya devleti şimdiye kadar Devlet-i Aliyye'yi hiçbir zamân iğfâl et- 
medi. Muvâfakat olunur ise yanımdaki ofciyali derhâl Rusya ordusuna gönde- 
rir cevâbın getir derim, me'müriyyetim mücerred safvet üzerine olduğuna ye- 
min ederim diyerek meclise hitâm verildikden sonra Rusya ordusuna haber 
göndermek üzere bulunduğunu ceneral be-tekrar ihbâr eyledi. 

Diğer elçiler ile derdest-i müzâkere olan Mora maddesi karin-i hitâm olduk- 
da bu husüsun o sırada cevâbı verilir ve tanzimi icrâ olunur denildi. 

Rusya'da Danimarka elçisi tarafından Dersa'âdet sefirine gelen mektübda 
Rusya'nın musâlaha niyyetinde olduğu beyân olunduğundan bu sefir ile dahi 
uzun uzun olunan mükâlemenin fezlekesi musâlahanın esâsından bahs olun- 
madığından hükmü olamayacağı ve taleb olunan tebdil-i üserâ maddesine mu- 
vâfakat olunacağı kaziyyesinden ibâretdir. İşin gelişine göre Prusya me'müru- 
nun ihtârına muvâfakat muvâfık-ı maslahat olmağla harekât-ı hasmânenin ter- 
ki ve musâlahanın tezekkürü içün Dersa'âdet Prusya sefiri bahren Tekfurda- 
ğı'na bi'l-azime oradan ileri gönderdiği haber üzerine Ceneral Dipic harekât-ı 
hasmânenin terkini ilân eylemiş ve ba'dehü Edirne'ye varılıp tarafeynden mu- 
sâlaha temessükleri mübâdelesine karar verilerek Edirne'den beride olan Rus- 
ya askerinin çekilmeye başlamış olduklarını (102) gönderdiği sır kâtibiyle sefir 
Bâbıâli'ye ma'lümât vermişdir. Kable'I-musâlaha İngiltere ile Fransalı siz Rus- 
yalının bir kerre tekliflerini kabül edin Rusyalıya silâhı bırakdırılalım sonra 
ta'diline çalışırız demişler imiş, heyhât. 

Bunun üzerine süferânın inzimâm-ı re'y ve ma'rifetleri ile kırk beş senesi Sa- 
ferinin on beşi (16 Ağustos 1829) tarihiyle tanzim olunan ruhsatnâmel6 müci- 
bince ecille-i ricâl-i Devlet-i Aliyye'den Sâdık Efendi murahhas-ı evvel, kibâr-ı 
mevâliden Emin Beyzâde Abdülkadir Bey murahhas-ı sâni nasb olunarak 
me'mürin-i sâire ve mârrü'z-zikr ceneral ma'iyyet me'mürlarından bir beyzâde 
Edirne'ye müteveccihen vapur ile Tekfurdağı'na hareket etmişlerdir. 

Birkaç gün sonra beyzâde mühferiden avdet eyledi. İfâdesi budur: 

“Murahhaslarla Tekfurdağı'na çıkılıp oradan Edirne'ye bir merhale kaldık- 
da kendisi ilerleyip Rusya cenerali Dipic'e Edirne'den Devlet-i Aliyye'nin mu- 
sâlahaya meyli olduğunu ifâde ile Prusya ceneralinin mektübunu İtâsını 
müteâkib ceneral derhal murahhas efendilerin muazzezen gelmeleri içün istik- 
bâle me'mürlar göndermişdir. 

Rusya murahhaslarının dahi gelmek üzere bulunduğunu ve güyâ Rusya'nın 
murâdı tevsi'-i memâlik olmayıp mücerred bir iki kal'anın ahzi ve câriye 
bey'inin men'i ve tazmin talebi olduğu ve tazmin ise nakde mevkuf olmayıp 
Memâlik-i Mahrüsa mahsulâtıyla ifâsı mümkin olacağım anlamış” gibi sözler- 
dir. İntihâ. 

Devletler tarafından musâlahanın teshiline teşebbüs olunduğu sırada tazmi- 
nât bedeli olarak yalnız Anapa kal'asının terkiyle iş biteceği Fransa sefiri evvel- 
ce Bâbıâli'ye bildirerek buna cevâben Anapa tarafıyla Devlet-i Aliyye'nin mü- 
nâsebet-i mahsusa-i umümiyyesi olduğundan Anapa'nın terki nâ-kabil olduğu 


16 Süreti 11 numero ile zeylde muharrerdir. 

tebliğ olunmuş iken beyzâdenin bu sözleri ezhânı tahdiş etdiği haberi üzerine 
Anapa'nın bedel-i tazmin olacağına aklı kesmeyip lâkin-Anapa'yı Rusya'nın ta- 
lebine sebeb istirkab-ı nüfüs gibi ol havâlideki fenâlıkların refidir denilmesine 
mukabil beri tarafdan sizinle peşin cereyan eden sözlere bu cevâblar uymuyor, 
bu ne şekil işdir. Prusya cenerali ibtidâki sözlerinde sebât ve keyfiyyetin Rusya 
imparatoruna iş'âr (103) edeceğine i'timâden meydan-ı sulhe çıkılmış idi denil- 
dikde Rusya murahhasları pişkin âdemlerdir, imparatorun musâlahaya hâhiş 
ve hüsn-i niyyeti derkârdır. Güzel müzel olur gibi hoş-âyende sözler ve Prusya 
ceneralinin avdeti vuku'uyla sefirine bu bâbda kendisi gibi i/timâd olunması ve 
o dahi Devlet-i Aliyye'nin hayırhâhı idüğini beyân ile hatm-ı kelâm olunduğu 
taraf-ı şâhâneye arz olundukda sâdır olan hatt-ı hümâyün süretidir: 


“Kaim-makam paşa 

Edirne'den avdet etmiş olan Prusya beyzâdesiyle Fransa ve İngiltere elçileri 
taraflarından vâki” olan takrir ve ifâdeleri ve bunlara verilen cevâbları muta- 
zammın iki bend mufassal takririni harf-be-harf mütâlaa eyledim. Çünki mu- 
kaddemâ bu şimdi kabülüne bi'z-zarüre söz verilen mevâdd-ı ma'lüme içün di- 
nen ve mülken ile'I-ebed bir vechile kabül olunmayacağına bi'l-ittifâk cevâblar 
verilmiş ve Rusyalının dahi henüz bu kadar fürcesi hâsıl olmamış iken Fransa, 
İngiltere elçileriyle vâki” olan mükâlemâtda her ne kadar mukaddemen veril- 
miş olan sözlerden birkaç kerte aşağı tenezzül olunmuş ise de fi'l-cümle ehven-i 
şer add olunarak iltiyâm kabül etmek peresesine varmış iken kazâ vü kader 
Külefce maddesi ve onun üzerine Rusyalınm Balkanları tecâvüzü ve önüne du- 
rur olınadığından nihâyet Edirne'yi bi-pervâ zabt u istilâsı ve bundan dahi be- 
rilere gelse bizim me'mürların ve tavâif-i askeriyyenin cidden ve hakikaten ça- 
lışmayacakları ve sedd-i mümânaat olmayacakları zâhire çıkmış olduğundan 
mücerred namus-ı din ü devletimizin muhâfazası içün maa'l-kerâhe muztar 
olunmaklığı tercih ve ol vechile bu tarafdan murahhasların ta 'yin olunmasını 
emr ü irâde etmiş idim. 

İmdi bu tarafda olan elçiler ve Rusyalı bizim bu hâllerimizi bilip anladıkları 
gibi artık bundan âlâ fırsat ele girmez diyerek türlü türlü şeyler karışdırarak 
merâmlarını icrâya çalışmakda ve gün-â-gün ihâfe süretleri göstererek bi-temâ- 
mihâ dediklerini etdirmeye savaşmakdadırlar. Ancak bunların efhaşı şu Anapa 
ile kabâil maddesidir. Bir de derece-i sâniyesi tevsi” husüsudur. Doğrusu şu iki 
madde beni pek ıztırâba düşürmekdedir. 

Bu husüslarda frenklerin cümlesi müttefik olduklarına şübhe yok ise de 
Fransalı cümleden ziyâde Rusyalıya hulüs göstermek içün sa'y etmekde oldu- 
ğu (1041 zâhirdir. Kaldı ki işbu iki maddenin külliyyen kabül olunmaması yâ- 
hüd ehven-i şer olarak ta'dil ve tesviyesi mümkin olabilir ise öylece yürüdül- 
mek ve'I-hâsıl bir iyice zir ü bâlâsını bi't-tefekkür murahhaslara iktizâsına göre 
tahrir ve iş'âr kılınsın. Ne diyeyim rabbim te'âla hazretleri ism-i a'zamı ve re- 
sül-i muhteremi hürmetine Devlet-i Aliyye'miz hakkında hayırlı netice ihsân 
eyleye âmin.” 

Beyzâdenin mârrü'z-zikr ifâdesine taaccüb olunur iken murahhaslar tara- 

fından ibtidâ-yı emirde gelen evrâkda Rusyalının teklifleri ber-vech-i âti göste- 
rilmişdir: 

Mora maddesi, tazminât-ı seferiyye, eski ticâret tazmini, Silistre ile Memle- 
keteyn'in rehin süretiyle Rusya yedinde kalması, Anadolu'dan dört kalanın 
külliyyen terki, İbrail ile Yergöğü kal'alarının hedmiyle Eflâk arâzisine ilhâk ve 
idhâli, Sırplıya beş nâhiye ilhâkı maddeleridir. 

Bunların kabülü dâire-i imkândan hâric olduğundan ne vechile hareket olu- 
nacağını murahhaslar istizân etdiler. Bu tasrihâtdan vükelâ-yı devlet düçâr-ı 
hayret olarak tercümânları celb ile süferânın sözleri yalana çıkdı. 

Rusya imparatoru içün beyân etdikleri niyyât-ı hâlisâne aksine zuhür etdi. 

“Bu sözleri meydana koyarak istihsâl-i esbâb-ı teshiliyye içün Fransa, İngilte- 
re, Prusya elçileri reis efendinin yalısına da'vetle Husrev Paşa dahi hâzır bulun- 
duğu hâlde olunan mükâlemenin hulâsasıdır: 

Rusya me'mürlarına söz geçirmeleri süferâya ifâde olundu. Dört beş saat 
bunun üzerine tarafeynden söyleşildikden sonra nihâyet Yunan mes'elesinin 
Londra'ya havâlesine, Devlet-i Aliyye'nin muvâfakatini istihsâl şartıyla me- 
vâdd-ı sâirenin tahfif ve teshiline gayret edeceklerini bi'l-beyân taraflarından 
Prusya sefirinin Edirne'ye gidip müzâkere-i sulhiyyede bulunmasına dâir veri- 
len takrir17 ve karar mücibince ber-vech-i âti sefir Bâbıâli'den ve rüfekası taraf- 
larından aldığı evrâk ile Edirne'ye azimet eylemişdir. Şöyle ki: 

Prusya sefiri hemen hareketle Tophâne önüne getirilen vapura irkâben Tek- 
furdağı'na tahrik-i çarh-i azimet ve ertesi günü menzil-süvâr Edirne'ye nehzat 
etmişdir. (1051. 
leri mükâleme meclisinde tarafeynden pek çok mesâil-i ilzâmiyye ve kelimât-ı 
iknâiyye cereyân eylemiş ve Devlet-i Aliyye murahhasları mevâdd-ı mükellefe- 
den ba'zılarının ta'dil ve tahfifi emrinde her ne ki söylemişler ise Rusya 
me'mürları tarafından emâre-i kâbül görememiş ve nihâyet bir haftaya kadar 
cevâb verilmediği hâlde harekât-ı harbiyyeye devâm olunacağı haberi Bâbı- 
âli'ye geldikde teklif olunan mevâddın ağırlığına tahammül müşkil olmağla 
bunun içün ârâ-yı umümiyyeye mürâcaat zımnında Bâb-ı Fetvâ-penâhi'de tek- 
rar akd olunan meclis-i şürâda Halil Paşa ve Aliş Paşalarla Balkanlar defterdârı 
sâbık Necib Efendi hâzır oldukları hâlde lede'I-müzâkere murahhasların yazış- 
larına nazaran müddet-i mehil takarrüb etmiş olduğundan bu husüsda ne vec- 
hile hareket olunmak lâzım geleceği huzzârdan su'âl olunup muhârebenin bü- 
yük sermayesi olan askerin hâli ma'lüm yeniden tedâriki ise vakte merhündur, 

bununla berâber teklifât-ı anifenin kabülü husüsiyle bedel-i tazminât olan yedi 
yüz bin kisenin hasbe'-hâl tedâriki müşkil olduğu misillâ bunun tamâmiyle 
kabülüne kanaat etmeyip de ba'de bu'din yine sızıltı çıkarılması emsâli delâle- 
tiyle mahzüm olduğundan ileride nedâmet olunmamak üzere esbâb-ı seferiy- 
yenin yeniden tedârikine sarf-1ı mesâ'i kılınması gibi sözlerden sonra bu işin iki 
tarafı da ağır ise de düşmanımız bu tedbirlere meydan vermeyip nihâyet şer-i 


17 Takrir süreti 12 numero ile zeylde muharrerdir. 

şerife mürâcaat olundukda “shell ayi slyayall medlülünce şerlerin ehveni ihtiyâr 
ile musâlaha-i muharrereyi kabül ve tasdik hakkında ekseriyyet-i ârâ hâsıl ol- 
muş ve doksan altı bin kise ticâret tazmini ile yedi yüz bin kise tazminât-ı sefe- 
riyyeden nihâyet derece tenziline fevka'l-âde sa'y edilmek ve bunca mebâliğin 
tediyesi yalnız hazâin-i miriyye ile kabil olamayıp musâlahadan hissedâr-ı hu- 
zur olmalarına mukabil mecmü'-ı bendegân ve dâ'iyân ve İstanbul ve Rumeli 
Anadolu taraflarından herkesin hâline göre isti'âne taleb olunmak üzere musâ- 
lahaya verilen karar mektümen murahhaslara iş'ârdan sonra alınan cevâbnâ- 
mede yalnız tazminât maddesinde Rusya imparatorunun fütüvvetine mürâca- 
at sözleri ilâvesinden başka bunca mübâhesât ve mükâlemâtdan bir semere gö- 
rülememiş ve Rusya murahhaslarının meclis-i evvelde irâ'e ve iddiâ etdikleri 
süretlere en sonraki meclisde ma't-teessüf muvâfakat olunmuş olduğu muhar- 
rerdir.(106) 

Murahhas-ı evvel Sâdık Efendi yazar ki Edirne'de mükâleme odasının ya- 
nında Rusya murahhaslarının teneffüs odalarında her nev müskirât meydan- 
da durup hitâm-ı meclise değin mersümlar defa'atle çıkıp çakıp çakıp ağızları- 
na gelen sözleri söyler, beri tarafdan ne ki söylenmiş ise envâ'-ı muâmelât-ı tah- 
kiriyye ve şemâtât-ı galiza ile cevâb-ı red #tâsıyla ta'limâtlarının kat'i olduğunu 
tekrâr ederler idi. İntihâ. 


Avdet-i sefir-i Prusya ez-Edirne 


Prusya sefiri ber-vech-i muharrer Edirne'ye varıp tarafeyn murahhaslarına 
bi't-tavassut mevâdd-ı sulhiyyeye karar verilmiş olduğu haberiyle 
Dersa'âdet'e avdetini ve tasdiknâme ile Petersburg'a gönderilecek sefirin tedâ- 
riki Bahr-i Sefid ablukasına ve şark tarafı harekât-ı hasmânesinin terkine dâir 
Rusya amiral ve kumandanına hâmil oldukları mektübları isâle me'mür berâ- 
ber getirdiği Rusya ofciyallerinin Devlet-i Aliyye tarafından mahallerine sürat-i 
İzâmını resmen ifâdeyi müteâkib İngiltere tercümânı Şaber reis efendiye gelip 
murahhaslardan gelen kâğıdların frengiyü'l-ibâre olanlarını elçisi görmek iste- 
diği ve şu musâlaha-i kerihenin tez elden böyle bitirilmesinde hayır olduğunu 
ve ticâret tazmininin taksit-i evveli olan yüz bin altının sür'at-i İtâsını ve tazmi- 
nât-ı seferiyye içün gönderilecek sefirin hemen icrâsmı beyân ile bundan böyle 
Londra'dan gelecek cevâba intizâr olunmasını bi'l-ifâde mezkür kâğıdları alıp 
götürdüğünün ertesi günü hin-i /âdede kâğıdlarm meâllerinden elçi bey mü- 
kedder olmuş, şimdiye kadar hiçbir devletde böyle mağrürâne ve cebbârâne 
musâlaha akdi görülmemiş olduğunu, husüsiyle Karadeniz ticâret maddesinde 
ol derece serbestlik icrâ olunur şey olmadığını beyân ve ta'dâd ile buna behe- 
mmehâl Avrupa devletleri ve husüsiyle İngiltere devleti da'vâcı olsalar gerekdir 
dediğini ve elçi beyin ifâdesine göre İngiltere bu musâlahayı kabül edemeyerek 
eğer Rusya ta'dil tarafına gitmez ise nihâyeti harbe dayanacağını anlıyorum 
demiş. Sonra Fransa me'müru Jober ile Nemçe tercümüânı birer birer gelip bu 
yolda birtakım sözler söylemişlerdir. 

— Reis efendi tarafından bu musâlahaya muvâfakat mücerred devletlerden 

mev'üd olan teshilâtdan neş'et etmişdir. Tekliflerin ağırlığına nazaran eser-i 
mevâ'id görülemedi denilmişdir.|107)| 

Buna dâir gayet mufassal takrir-i ma'rüza yazılan hatt-ı hümâyündan bir 
fıkradır: 

“Her ne ise Londra Mu'âhedesi'nde cümlesinin ittifâkı olduğundan ol vechi- 
le icrâsına çalışıp çabalamışlar ise de bu defaki Rusyalının teklifâtı bir vechile 
kabül olunur mevâddan olmayacağını bunlar dahi bilip anlamış olduklarından 
ve ileride kendilerine dahi muzır şeyler olacağını bi't-tefekkür ta'dil ve tesviyesi- 
ne sa'y edecekleri me'mül gibi görünür ise de ancak biz bundan böyle dahi ken- 
dimizi toplamayıp da eski hâlimizle kalır isek işte ol vakit ne bu sözün semeresi 
müşâhede olunur ve ne düvel-i sâirenin kullandıkları ağız bu süretle kalır.” 

Sefâretlerin tavassutu ve Devlet-i Aliyye'nin muvâfakati üzerine murahhas- 
lar gönderilmiş ise de şâyed Rusyalı galebesine mağrüren sulhe meyl eyleme- 
yip de berilere tecâvüz halinde bulunur ise ne süretle davranılmak lâzım gele- 
ceği müzâkeresi içün Bâbıâli'de akd olunan askerden mürekkeb bir ordunun 
Râmi sahrasıma çıkarılması ve mahallâtın geceleri bekledilmesi gibi tedbirler ta- 
savvur olunmuş ise de ihtiyâten yalnız mahallât ahâlisi hânelerini bekleyip 
musâlaha da takarrür etmekle sâir tedbirlere hâcet kalmamışdır. 

İngiltere ile Fransa devletleri Rusya musâlahasma tavassutlarını Yunanistan 
içün taleb etdikleri muvâfakata meşrüt etdikleri ânifen zikr olunmuş idi. Bunu 
te'min içün Devlet-i Aliyye tarafından esnâ-i musâlahada Mora maddesinin 
Londra'ya havâlesine dâir Fransa ve İngiltere elçilerine verilen müzekkere sü- 
retidir: 

“Mora nizâmı hakkında Londra Mu'âhedesi'nin usül ve esâsı taraf-ı Devlet-i 
Aliyye'den kabül olunarak şimdiye kadar Dersa'âdet'de ba'zı mevâddın müzâ- 
keresi cereyân etmiş ve hitâm-pezir olmamış olduğundan işbu madde Londra 
müzâkerâtında her ne vechile münâsib görülür ise öylece tanzim olunmasını 
Devlet-i Aliyye kabül ve tasvib eyleye.” 

Diğer müzekkere: 

“Devlet-i Aliyye Londra Mu'âhedesi'ni kabül eylediğinden mâ'adâ bu def'a 
dahi icrâsı içün Londra medlisinde her ne fasl u kat” olunur ise tamâmen kabül 
eyleyeceğini mu'âhede-i mezküreyi imzâ ve hatm eden düvel me'mürlarının 
tarafına va'd ü taahhüdü beyân eder.” 

Rusyalının Kars ve Ahısha taraflarını ba'de'l-istilâ Erzurum üzerine geldiği 
ve tama' ve irtikâbı mütevâtir olduğundan Tokad kasabasma nefy ü izâm ve 
Erzurum'a ahâliden Hacı Kadrizâde Osman Paşa ve şark seraskerliğiyle müte- 
ferriâtına ve Sivas'a Çeçenoğlu Hasan Paşa me'mür olup bunların külliyyetli 
askerle Erzurum'a yetişmeleri tedbirine bakılmış ise de aradan çok geçmeksi- 
zin ber-vech-i muharrer Erzurum teshir kılınmışdır. 

Bu hengâmede etrafda envâ'-ı perişâni zuhüruyla ba'zı mahaller me'mü- 
rundan ve husüsiyle Maadin ve Sivas eyâleti vâliden hâli kalmış imiş. Sivas vâ- 
lisi olup Şark ordusu ma'iyyetinde bulunan Hakkı Paşa dahi düçâr-ı esâret ol- 
muşdur. 

Şöyle ki mezkür hezimetden bir gece evvel Hakkı Paşa rüesâ-yı askeriyyeyi 
celble sabah gavga edilecekdir, eğer gayret etmeyecekseniz cevâb verin, Basko- 
viç ki Rusya kumandanıdır ona cevâb göndereyim demesi askeri arasında güft 
ügüyu mücib olup paşa firâr edecek, düşmana kaçacak imiş deyü asker kuşku- 
landığı hâlde Rusyalı göründüğü gibi Erzurum tarafına firâra yüz tutmuşlar- 
dır. Şu arada Hakkı Paşa esir olmuşdur. Bu hâlin Erzurum'a aksinde ahâliye 
dehşet gelerek her ne kadar tahaffuzuna çalışılmış ise de esâretden havf ile ahâ- 
li nakl ü hicret gailesine düşdükleri sırada ber-vech-i muharrer gavgasızca Er- 
zurum alınmışdır. i 

Şark ordusu me'mürlarından Yahyâ Paşa Bayburd tarafına gitmiş ise de 
kal'ada top ve mühimmât ve edevât-ı istihkâmiyyeden nesne ve zahire mevcüd 
olmadığını ve ahâliye i'timâd olunamayıp keyfiyyeti Trabzon vâlisine inhâ ile 
imdâda müsâraat olunur ise gayretde kusur olunmayacağını inhâ etmişdir. 


Muzafferiyyet-i cüz'iyye der-civâr-ı Şumnu 


Murahhaslar Edirne'ye gelip mevâdd-ı sulhiyye derdest-i tezekkür olduğu 
hengâmda Şumnu'da Fedâyi tabyası civârında i'mâline çalışılan tabya mevki- 
ine düşmen tarafından lâ-yenkati” atılan toplar tabyanın inşâsına meydan ver- 
memek lâzım gelir iken asâkir-i Osmaniyye'nin gayretleri semeresiyle terk-i iş- 
gal olunmadığı halde Osmanlı tarafından atılan humbaraların bir dânesi Rusya 
tabyası cebhânesine isabetle derhâl zir ü zeber ve içindeki asker eyne'l-mefer- 
güyân hevâ-yı ademi makar eyledikleri (1091 Rusyalının şiddet-i nâire-i hücü- 
muna bâ'is olarak beher neferin omuzunda torba dolusu toprak ile hendekleri 
imlâya çalışdıkları hinde Rusya askeri tarafından Osmanlı tabyasına girenleri 
dahi olmuş ise de asâkir-i Osmaniyye'nin mukavemet-i şedidelerine tâkatyâb 
olamadıklarından ric'ate mecbür olmuşlardır. Bu gavgada düşmen mecrühla- 
rından başka tahminen iki bin kadar telefât vermiş ve hilâf-ı me'mül beri taraf- 
dan telefât pek az vuku” bulmuşdur. Bu muzafferiyyetin murahhaslara tebşir 
olunduğunu Reşid Mehmed Paşa Bâbıâli'ye bildirmişdir. 

Rusyalının Anadolu ve Rumeli taraflarında harekât-ı tecâvüzkârânesi 
umüm ahâli-i İslâmiyyeyi dilhün eylemişdir. Devletce edilen teşebbüsâtın çoğu 
fâidesiz kalıp hatta o esnâda taleb olunan nefir-i âm askeri yolu sapıdıp çoğu 
kuttâ'-ı tarike iltihâk etdiklerinden ve Erzurum tarafından İstanbul'a gelecek 
olanların mürüruna mümânaat olunması kuttâ'-ı tarik gürühunun tekessürünü 
mucib olduğundan Anadolu cihetlerine emniyyet münselib olarak yollarda 
adım adım âdem ölüsü ve soyulmuş kârbân dökündüsü eksik değil imiş. 

Murahhaslar Edirne'ye varıp müzâkerâta bed'leri esnâda Rusyalıya karaltı 
gösterilmek üzere me'mürin-i Devlet-i Aliyye'ye asâkir-i külliyye ile Edirne ci- 
vârında ve İstanbul arasında bulunmaları emr olunmasının lüzümunu murah- 
haslar inhâ etmişlerdir. Bu sırada bâlâda beyân olunduğu vechile Vidin tarafın- 
da bulunan İşkodralı Mustafa Paşa'nın seyr-i ser ile Edirne tarafına gelmesi 
tedbirine teşebbüs olunmuşdur. Şöyle ki müşârünileyh Rumeli'nin orta kol se- 
raskeri nasbıyla yemin ü yesârda kâin kazâlar askerini bi/l-istishâb İstanbul ci- 

hetine doğru gelmesi emr olunup bu haberin Vidin'e vürüdunu müteâkib Edir- 
ne'nin istilâsı mün'akis oldukda Karaman Vâlisi Emin Paşa ve Üsküb Nâzırı 
Hıfzi Paşa ile Vidin Defterdârı Ahmed Efendi'yi bi'l-istishâb kırk bin askerle 
hareket etmiş olduğunu bâb-ı devlete bildirmişdir. Bunun üzerine Bâbıâli'ce 
edilen tezekkürâtdan olmak üzere Mustafa Paşa'nın bu hareketi me'mülün hi- 
lâfı olarak her ne ise derdest olan musâlahaya medâr-ı suhület olacağı mütâla- 
asıyla keyfiyyetin murahhaslara bildirilmesi ve esnâ-yı râhda musâlahaya te- 
şebbüs olunduğu mesmü' olup da mütereddidâne hareket etmemesi zımnında 
(110) ta'limât-ı mukteziyye verilmesine dâir arz olunan takrire sâdır olan hatt-ı 
hümâyün süretidir: 

- “Vâkı'a müşârünileyhin bu mikdâr askerle bu taraflara geldikde şu aralık 
bir görünüş olacağından derdest olan maslahata fi'I-cümle fâidesi olmaz değil- 
dir. Ancak Arnavud ve Boşnakların hâlleri şimdiye dek bi'd-def'aât açığa çık- 
mış olduğundan esnâ-yı râhda uğrayacakları kazâlarda kim bilir ne yapacak- 
lardır ve hin-i iktizâda bunların mücerreb olan hâllerine göre samimi gayret 
edip çalışıp çabalayacakları me'mül mudur? El-hâsıl bu husüsu meclisce 
ta'mim etmeyerek harb içinde bulunup gelenlerden Halil Paşa ve Aliş Paşa'yı 
ve bir de Süleyman Necib Efendi'yi celb ile sen ve serasker paşa ve me'mürin 
hazır oldukları hâlde bi”l-müzâkere kararını arz edesin.” 

İşbu hatt-ı hümâyündan istifâde olunan icâbât-ı hâliyye İşkodralı'ya emr ü 
iş'âr olunmuşdur. 

Muahharen musâlaha işi meydana çıkıp murahhaslar Edirne'de iken Musta- 
fa Paşa'nın otuz bin askerle Filibe'de müheyyâ bulunması harekât-ı ihtiyâtiyye- 
den olmak üzere tensib olunmuşdur. 

Mustafa Paşa ber-vech-i muharrer Filibe sahrâsında rekz-i hıyâm-ı askerle 
muntazır-ı emr ü haber olduğu esnâda murahhaslar tarafından müşârüniley- 
hin kuvve-i mevcüde-i askeriyyesiyle Edirne civârma ki Hasköy'e gelmesi 
mahremâne yazılmış ise de kendisinin Filibe sahrâsında tavakkufuyla tarafın- 
dan vezir Mehmed Paşa'yı göndereceğini ihbâr eylemişdir. Mustafa Paşa'nın 
bu gelişine İtirâzen Ceneral Dibic Rusya askeri terk-i mütârekeye kalkışmaları 
me'mül olduğu beyânıyla Mustafa Paşa'nın geri çekilmesini murahhaslara ifâ- 
de eylemişdir. 


Mükâleme bâ-sefir-i Prusya 


Musâlahanın takarrürü zımnında Rusya'ya Devlet-i Aliyye tarafından sefir-i 
mahsus gönderilmesi ve Yergöğü kal'asımın tahliyesi maddelerine dâir Bâbı- 
âli'de beylikçi efendi Prusya elçisiyle uzun bir mükâleme eylemişdir. Fezlekesi 
Mustafa (111) Paşa'ya adem-i tecâvüzi emr olunmasın, Yergöğü kal'asının tah- 
liyesi acele edilmesin, Rusya'ya elçi gönderilmesi imparatordan istizâna ta'lik 
kılınsın sözlerine cevâben Mustafa Paşa'nın olduğu mahalde tevkifi mukadde- 
mâ yazılmış olmasıyla ondan şübhe olunmayıp tahliye maddesi her ne kadar 
meşrüt ise de fütüvvet-i imparatoriyyeye ta'liki icâb-ı hâlden görünmüş olup 
ma'-mafih yine meşrütünlehlerinin icrâsma bakılacağı, İstanbul'a her devletin 

me'mür ve sefirleri geliyor istizân ediyorlar mı, Devlet-i Aliyye elçi irsâlinde is- 
tizâna niçün mecbür olsun, izhâr-ı safvet içün göndereceği sefiri istizâna mec- 
bür olur mu sözlerine Prusya sefiri tarafından “kaide-i düveliyyedendir ki bir 
devlete müceddeden sefir gönderileceği zamân ri'âyetde kusür olunmamak 
içün evvelce ihtâr olunur. Haber verilmeksizin gidilmek bi-aynihi da'vetsiz sof- 
raya oturmak gibidir” denilmişdir. 

Süret-i mükâleme murahhaslara bi'l-hikâye keyfiyyet Mustafa Paşa'ya ce- 
liyyen ve mutabassırâne hareketi hafiyyen beyân olunmuşdur. 

Buna dâir beyaz üzerine sâdır olan hatt-ı hümâyün süretidir: 


“Kaim-makam paşa 

Devlet-i Aliyye'mize Rusyalının bu vâki” olan teklifâtı şimdiki hâlimize göre 
ya'ni Asâkir-i Mansüre'nin kadr-i kifâyeden dün olduğuna ve donanmamızın 
azlığından ve bi-hikmetillahi te'âla Balkanları geçdikden sonra Rusyalının önü- 
ne durur olmadığından Edirne hâdisesinden sonra ol tarafdaki askerimize pe- 
rişânlık ârız olmuş olduğundan zarüri bunca mahâzir-i müteaddideyi müşte- 
mil bâr-ı girânı kabülümüz lâzım gelmiş ise de cümleden eşnâ'ı Rusya'nın 
müddet göstererek terk edeceğim dediği mahallerden tül-i müddetde askerini 
çekeceği ve bir de mukaddemâ temâmiyyet-i mülk denip de muahharen bu ka- 
dar arâzinin terki bâ-husüs şu istilâ görmemiş olan Yergöğü kal'asının ba'de't- 
tahliye teslimi maddeleri doğrusu pek ağır şeylerdir. Kaldı ki murahhasların 
hurüfla yazdıkları tahrirâtlarında Rusyalının Edirne ve civârında olan askeri- 
nin egerçi mikdârını tasrih ve beyân etmiyorlar ise de külliyyetli olmadığını 
iş'âr ediyorlar. Şimdilik söylemedik söz bırakmadık amma artık söylemenin fâ- 
idesi olmayacağını Devlet-i Aliyye'mizin me'mürları yerlerinden kımıldama- 
yıp oldukları mahallerde durmalarını ve tez elden onbin mikdârı askerin şura- 
larda cem' ü tedâriki hâsıl (112) olur ise hayli işe yarayacağını dahi yazıyorlar. 
Mâdâmki Rusyalı terk edeceği mahallerden askerini çekmez ve böylece durur 
ise buna maslahat bitdi denmez; işte buna göre her tarafını iyice düşünüp ve 
birbirinizden çekinmeyip mütâlaanızı meydana koyarak süret-i kararınızı arz 
edesiz. Bir de şu İskenderiye mutasarrıfına egerçi birkaç def'a tahrirât yazılmış 
ise delisânen ifâdede hâl başka olmağla müşârünileyhe hâcegândan ahvâle vâ- 
kıf münâsib bir me'mür gönderilse yarın Kasım takarrüb etdiği gibi musâlaha 
bitdi diyerek kalkıp gideyim demeye başlar ise hiç fâidesi olmamış olur” ilâ 
âhirihi. 

İşbu hatt-ı hümâyün mücibince ba'zı ifâdâtı hâvi yazılan irâdenâmeyi tefhi- 
me mektübi-i sadâret hulefâsından Fâik Efendi ile hassa süvâri binbaşısı Ah- 
med Ağa bâ-hatt-ı hümâyün gönderilmişdir. 

Fâik Efendi'nin Filibe'ye vusulüne dâir gönderdiği mektübun fezleke-i meâli: 

Mustafa Paşa ez-cân u dil Devlet-i Aliyye'nin emr ü fermânına muntazırdır. 
Rusyalı mevâdd-ı selâsenin icrâsından sonra Edirne'den hurüc etmez ise savlet 
ve hücüma müheyyâdır gibi sözlerden ve hin-i muhârebede Rusyalının kuvve- 
i mevcüdesine göre Mustafa Paşa'nın galebeliği galebeyi icâb eder ise de emr 
bi”l-aks olur ise fenâyı netice vereceğini imâ eylemişdir. 

Murahhaslardan Mustafa Paşa'ya yazılan mektüblarda mevâdd-ı selâse sa- 
râhaten derc olunmamasından dolayı muğber olmuşdur. Şöyle ki ben Devlet-i 
Aliyye'nin sâdık veziri değil miyim, şurüt-ı sulhiyye benden niçün ketm olun- 
sun, hattâ Sırplıya dâir şurütu knezlerden işitdim utandım, şurüt-ı musâlahaya 
vukuf kurenâ-yı şâhâneye mahsus denilir ise febihâ, lâkin frenklerin gazetele- 
rinde görülüyor, avâma varınca neşr ü ilân olunuyor, bir süreti gönderilse ne 
zarar olur. İntihâ. İ 

Fâik Efendi'nin Mustafa Paşa'ya gönderilmesinin esbâb-ı mücibesinden ol- 
mak üzere ba'zı muharrerâtda görülmüşdür ki Rusya murahhası tarafından İs- 
tanbul'da İngiltere sefirine vârid olan mektübda Mustafa Paşa Devlet-i Aliy- 
ye'ye isyân etmek üzeredir. Etrâfa neşr etdiği evrâkda Devlet-i Aliyye'nin Rus- 
ya ile akd eylediği (11131 musâlahasını kabül etmeyiz. Millet-i İslâmiyyeye bun- 
dan çok mazarratlar görünecek gibi!8 sözlerle ezhân-ı umümiyyeyi tahrike 
cüret olunduğunu bi”l-ihtâr lüzüm-ı men'ine İngiltere sefiri Bâbıâli'ye ihbâr et- 
mişdir. Bu sebeble Fâik Efendi gönderilerek Mustafa Paşa'nın tavr u hareketi is- 
tirâk olunmuş demekdir. 

Fâik Efendi muharrerât-ı vâridesinden birinde yazar ki Mustafa Paşa Ömer 
Efendi nâmında bir âdemini İstanbul'a göndererek merâmını mümâileyhin ifâ- 
de-i şifâhiyyesine havâlesini göstermişdir. Ömer Efendi Bâbıâl”ye celble lede'1- 
istintâk “Kış takarrüb etdi. Bunca askerin kışlaması çok masrafa muhtâcdır. 
Hatab, yem bahâsından başka yevmiyye elli bin guruş ta'yinât-bahâ sarf olu- 
nuyor. Masraf u zahmetden fazla ileride hasbe'I-lüzüm bu asker işe yaramaz. 
Mustafa Paşa memleketi tarafına gitse de orada kış içinde asker tehyiesine bak- 
sa münâsib olur” gibi sözleri söylemişdir. 

Bu söze ne cevâb verilmişdir tahkik edemedim. 

O aralık Dersa'âdet'de bulunan Fransa ve İngiltere sefirleri musâlahanın lü- 
zümunu Devlet-i Aliyye'ye ifâdeden hâli olmadıkları sırada İngiltere tercümâ- 
nın reis efendiye sefiri tarafından ifâdesi fezlekesidir: 

“Rusyalının teklifâtı cümlesinden olan Mora'nın tevsi'-i hudüd maddesini 
Fransa elçisi iltizâm ediyor ise de İngiltere sefiri muvâfakat etmiyor. Fakat dev- 
letleri tarafından gelecek cevâb üzerine bu maddenin hüsn-i tesviyesi me'mül 
ve tazmin maddesi imparatorun fütüvvetine havâle ile bunun bir sened-i mün- 


ferid ile bitirilmesine murahhasların dayanmasını ihtâr ediyor, lâkin Anapa, 


Faş, Ahilkelek kal'alarının adem-i terki mümkin olamayacakdır. Çâresi yok 
bunları vermeli, ücrâ yerlerdir. Devlet-i Aliyye'ye lüzümu yokdur. İş bunlara 
kalıp da muvâfakatle maslahat bitirilse güzel olur. İngiltere devleti Devlet-i 
Aliyye'nin samimi hayrhâhıdır. Çi fâide ki Londra İstanbul'a yakın olsa idi 
Devlet-i Aliyye'nin şu vaktinde ne şekil mu'avenet edeceği muhakkakdır.” 

Cevâb-ı reis efendi: “Tevsi” ve tazmin maddeleri kesb-i suhület eylesin. Lâ- 
kin Anapa maddesini elçi bey niçün küçük görüyor. Devlet-i Aliyye halkının 
Çerâkise ile münâsebet-i külliyyesi olduğundan terkini aklım kesmiyor. Rusya- 
Lı şuiddiâdan vazgeçirilse her tarafa dostluk olur.” İntihâ.(114) 


18 Yalan mu ya! 

Bunun üzerine ve sâlifü'z-zikr hatt-ı hümâyün mücibince akd-i meşveret ve 
murahhaslardan gelen evrâk kıraat olundukda Rusya'nın teklifleri tahammül- 
den hâric olup husüsiyle tazminât akçesi yedi yüz bin kise oluyor. Ticâret taz- 
mini olan doksan altı bin kise kâmilen te'diye olunmadıkça Edirne ve sevâhilin 
tahliye edilmeyeceği ve tazminât-ı seferiyyenin yirmi seneye kadar tekmil-i 
müddetine değin Silistre ile Memleketeyn'in rehin olarak Rusya yedinde kala- 
cağı ve Anadolu tarafından Anapa ve Faş, Ahısha, Ahilkelek kal'alarının külliy- 
yen terki ve Sırplıya beş nâhiyenin ilhâkı Mora nizâmı maddesinin bi-temâmi- 
hâ kabülü gibi ağır ağır teklifler olduğu ve bir hafta kadar cevâb-ı kat'i içün 
mühlet verildiği ve Silivri'ye doğru askerinin sevkiyle hitâm-ı mehilde daha 
ileriye tahatti edeceği anlaşıldı. Mustafa Paşa egerçi gelmiş ise murahhaslar da- 
yansalar müşârünileyh bir işe yarar mı ve yetişebilir mi denildikde müddet-i 
muayyeneye kadar gelmesi mümkin olamayacağı ve mehilin inkızâsında 
düşmen berilere tecâvüz ederler ise Edirne ile İstanbul arasında ordumuz ol- 
madığından iş nasıl olur. Rusyalının!? Edirne'de yirmi bin askeri olup Mustafa 
Paşa'nın kuvve-i külliyye ile gelmesi şâyi/'ası üzerine tecâvüze cüret edememe- 
si melhüz ise de tez elden buradan asker tedâriki düşvâr ve topu on binden ibâ- 
ret olan kuvve-i mevcüde ile bir iş görülemeyeceği İstanbul ahâlisine güvenil- 
mediğinden maadâ türlü hezeyânlara başlayacaklarından düşmana bu kadar 
tazminât vermekden ise Hasköy, Gümülcine, Dimetoka gibi asker yatağı ve ya- 
kın olan yerler ahâlisi üç beş sene teklifden muâf tutulmak ve ba'zılarına kül- 
liyyetli akçe va'd olunmak üzere asker celbi tasavvur kılınmış ve Aliş Paşa ma- 
hall-i mezkürdan (115) hemân on bin askerin âmâde ve muntazır-ı irâde bulun- 
muş olduğunu ifâde ile berâber işe yarayacaklarını meşkük göstermiş ve levâ- 
zım-ı askeriyye tedârikinde olan suübetler dermiyân olunmuş ve düşmanın 
teklifleri ise hayret vermiş olduğundan erbâb-ı meclis cümleten mütehayyir ve 
mahzün oldukları hâlde kazâ ve kaderin hükmü böyle imiş diyerek uyuşul- 
makdan başka çâre kalmadığını müttehidâne ?tirâf ile maâ'mâfih son dereceye 
kadar tedbiri elden bırakmamak içün Mustafa Paşa'nın bir ari evvel yetişmesi- 
ne emirnâme gönderilmesi ve mahâlli mezküreden mehmâ-emken asker tedâ- 
rik ve tazminât ile mevâdd-ı sâire-i mükellefenin tahfiflerine murahhaslar tara- 
fından bezl-i celi-i tâkat ile nihâyet işin geldiği yere kadar bitirilmesi ve yâhüd 
cesâmet-i maslahata nazaran cümlenin ma'lümu olup da umümen kabül olun- 
mak üzere ertesi günü kâffe-i ulemâ ve erkân ve a'yân-ı devletin ictimâıyla tek- 
rar dermiyân olunması tezekkür olunduğu huzür-ı pâdişâhiye bâ-takrir ârz 
olunmuşdur. Sâdır olan hatt-ı hümâyün süretidir: 


“Kaim-makam paşa 
Bi'l-müzâkere arz olunan işbu takririn ve sadr-ı a'zam cânibinden ve mu- 


19 Rusyalının Edirne üzerine sevk etdiği askerin mikdârı bilinememiş gitmişdir. Rüstem Ağa ki sonrala- 
rı ordu müşiri ve memleket vâliliğiyle pek çok vakit istihdam olunmuş olan müteveffâ Rüstem Pa- 
şa'dır. Kırk elli ve Vecihi Paşa on iki bin demiş ve burada yirmi bin denilmişdir. Vecihi Paşa'nın yaz- 
dığına göre Edirne üzerine gelen on iki bin Rusya askeri imiş. Burada yirmi bin, yukarıda kırk bin 
denilmesi göz büyüklüğü eserdir. 


Vak'anüvis Ahmed Lütfi Efendi Tarihi -2 401 


rahhaslar tarafından vürüd eden tahrirât manzür ve meâlleri ma'lâmum ol- 
muşdur. İşte maslahatın âkıbet nereye vardığı ma'lâmunuz oldu. Bu musâlaha- 
nın bu vechile kabülü geriye hiçbir şey bırakmamak demek olduğundan mahâ- 
zir-i adidesi gün gibi zâhirdir. Böylece kabül olunmadığı hâlde mukaddemce 
takririn bâlâsına yazdığım üzre Rusyalı Edirne'yi istilâ etmiş olduğundan gere- 
Bi gibi ferce bulmuş ve bi-hikmeti hudâ asâkir-i İslâmiyyeye havf u dehşet ârız 
olmuş ve şu civârlarda lâzımü'l-muhâfaza olan mahallerde asker ik'adı müyes- 
ser olamamış ve ahâli-i Âsitâne'nin işe yarayamayacakları evvelden beri 
ma'lüm ise de bu def'a bir kat dahi meydana çıkmış ve maslahat gelecek Pazar 
gününe kadar bitmez ise bir kat dahi ilerileyeceği Rusya me'mürlarının ifâdele- 
rine göre murahhasların tahrir ü iş'ârlarından bilinmiş olmağla takririnde be- 
yân olunduğu üzere şu emr-i cesimin ikisi dahi meydana konularak meclis ak- 
diyle etrafıyla bi'l-müzâkere taraf-ı hümâyünuma arz olunsun. Rabbim te'âla 
kudret ve azametiyle teshilât-ı ilâhiyyesine mukarin eyleye amin.”(116) 

İşbu hatt-ı hümâyün mücibince akd olunmuş olacağı derkâr olan meclisce 
esbâb-ı ma'lümâta muzaffer olamadım. 


Havâdis-i Tekfurdağı 


Rusyalının Tekfurdağı'na takarrübünde Haleb Vâlisi İbrahim Paşa Tekfur- 
dağı, Ali Şefik Paşa Silivri muhâfazalarına me'mür olmuşlar imiş. Tekfurda- 
ğı'nda mukim sadr-ı esbak İzzet Mehmed Paşa muktezâ-yı hamiyyet-i fıtriyye- 
si üzre müslim ve gayr-i müslim kâffe-i ahâliyi celble “işte düşmen Edirne'yi 
almış ne dersiniz” dedikde senin emrine muti'iz dediklerinde nisvân ve sibyân 
ve meşâyihi Bandırma yakasına geçirip kusür-ı ahâli ile metris ve hendek hafri- 
ne mübâderet etmişdir. 


Ba'zı mevâdd-ı acibe der-nezd-i murahhasân 


Mu'âhede tezekkürü esnâsında murahhaslar beyninde cereyân eden ba'zı 
mevâdd-ı acibedir. Rusya murahhasları tarafından irâ'e olunan haritada Dev- 
let-i Aliyye'ye redd olunacak mahallerle kendilerinde kalacak yerleri ayrıca 
göstermiş olduklarından bizim murahhaslar tarafından “şu gösterilen mahaller 
bizim mechülümüzdür, haritada gerçi elvân ile gösterilmiş ise de içimizde bu- 
raları bilir âdem olmadığından aklımızın ereceği süretde beyânı icâb eder” de- 
nildiğine mukabeleten “Anapa ve Faş kal'aları ve Ahısha eyâletinin bir kıt'a-i 
cüz'iyyesi Rusya tarafında kalacak olmasıyla Kuban nehrinden San Nikola?” li- 
manına kadar liman-ı mezkür dâhil olarak cemi” Karadeniz sâhili Rusya'da ka- 
lacak” dediler. | 

Beri tarafdan istizâh ve istikşâfı tekrâr olundukda “Bu hudüd maddesi 
ba'de'I-musâlaha ahidnâme müsveddesinde gösterildiği vechile karar bulacak 
şey olduğundan ba'dehü tarafeyn me'mürları beyninde bilinip izah olunur sö- 


20 Şekvetil Boğazı demektir. 

züyle lakırdıyı kapatmış olduklarına dâir murahhaslardan gelen mektüb üzeri- 
ne olunan müzâkerede San Nikola limanı Kuban nehrinin beri tarafında ve 
Trabzon'un öte cânibinde olduğu ma'lüm olmuş ve Mühendishâne hocası Ali 
Bey celble lede'l-isticvâb mevcüd olan atik ve cedid haritalarda San Nikola 
ta'biriyle liman muharrer olmadığını haber vermiş ise de ma'-mâfih bunun 
Türkçesi bilinmek içün Rusya murahhaslarından tekrar su'âl eylemesi husüsu- 
nun Sâdık Efendi'ye iş'ârına karar verildiği (1171 ve buna dâir hatt-ı hümâyü- 
nun bir fıkrasında “Reis İngiltere ve Nemçe elçilerine su'âl etsin” buyurulduğu 
evrâkda görülmüşdür. i 

Musâlaha tahakkuku Anadolu tarafı me'mürlarının ma'lümu oldukda Şark 
Seraskeri Trabzon Vâlisi Osman Paşa ile Rusya başkumandanı Paskoviç bey- 
ninde mütâreke ile Edirne musâlahanâmelerinin mübâdelesi tarihinden itibâ- 
ren ber-mücib-i ahd-i cedid Rusyalının memâlik-i Devlet-i Aliyye'den istilâ 
edip de terk ve tahliyesi meşrüt mahallerden Bayburd ile Muş sancakları ve 
ba'dehü müddet-i mahdüde mürürunda İspir, Oltu, Tortum, Narman kazâları- 
nı bilâ-imhâl Erzurum ile Emreh (İmirho) kazâsı, Tercan, Hınıs, Aşağı, Yukarı 
Pasin kazâlarıyla Kars, Bayezid sancakları müddet-i ma'lüme güzârında tahli- 
ye, Ahısha eyâletinde Rusya tarafında kalacak mahallerin ta'yiniyle tahassul 
edecek hudüd-ı cedidenin beri tarafında bulunacak mahaller Devlet-i Aliyye'ye 
redd ü teslim ve bu husüsların sekiz mâh zarfında tekmili meşrüt olduğuna dâ- 
ir yedi bend tanzim olunan mukavelenâme mahallinde mübâdele olunmuşdur. 

Tazminât içün mikdâr tasrih olunmayıp Rusya imparatorunun fütüvvetine 
atıfla işin bitirilmesi Devlet-i Aliyye murahhaslarının ta'limâtı icâbından idi ise 
de Rusya murahhası Ceneral Dibic buna kat'â muvâfakat göstermediği sebeble 
pek çok güft ü şinid ve kat'-ı rişte-i ümmidden sonra zarüri mikdârın tasrihine 
ve fütüvvet sözünün ilâvesine karar verilmişdir. 

Tasrih olunan mikdâr on milyon Macar altını imiş. Murahhasların bunu ka- 
bül ve tasdikleri güyâ milyonun bir yük ki yüzbin demek olduğuna zehâbdan 
neş'et etmiş ve iş olup bitdikden sonra milyonun ma'nâsı anlaşılmış ise de tas- 
dik altına girdiğinden Devlet-i Aliyye çâresiz bunca zarara uğramış olduğu el- 
sine-i nâsda meşhürdur. Kaziyyenin sıdkına hami ile beraber murahhas-ı evvel 
Sâdık Efendi'nin bu rütbe cehâlet ve gafleti ve husüsiyle murahhas-ı sâni ve 
ilm ü hünerde sâni-i Sa'd-ı Taftezâni olan mevâliden Abdülkadir Bey'in o hâle 
iştirâkini akıl tecviz etmediğinden gafleti tegafüle hami ile güyâ Devlet-i Aliy- 
ye musâlaha mevâdd-ı kerihesini hâh u nâ-hâh tasdike mecbür bulunmağla 
milyon değil trilyon denilse idi kabül ve tasdike makrün tutulacağı vâreste-i 
kayd-ı zunün (118) ise de beyne'n-nâs murahhasların cehâlet ve gafleti sebebiy- 
le bu kadar ziyâna girildi yohsa devlet bu dereceye kadar mecbür değil idi kı- 
lıklı te'viller dahi tahattur olunur idi. Mevâdd-ı sulhiyyeye müteallik taharri 
eylediğim evrâk arasmda görülmüş olan Sâdık Efendi'nin Bâbıâli'ye gönderdi- 
ği bir şukkada: 

“Meselâ senede nısf-ı milyon ya'ni beşyüz bin Macar altını verilerek ilh.” 
ibâresini görünce şâyia-i sâbıkanın esâsı olmadığı anlaşılmış ve bu bâbda hatâ 
vuku” bulmamış olduğunu beyân ile tashih-i maddeye mübâderet kılınmışdır. 

Tazminât-ı seferiyye akçesinin külliyyetine nazaran hazine-i devletden 
defaten te'diyesi nâ-kabil olup Avrupa masraflarından istikrâz ise gümrük ve 
maâdin misillâ vâridâtın irâ'esi lâzım gelerek halbuki bunların müretteb karşı- 
lıkları olduğundan başka vâridât-ı Devlet-i Aliyye'ye eyâdi-i ecnebiyyenin mü- 
dâhalesi tecviz olunamayacağına mebni keyfiyyet beyne'I-havâs mahremâne 
mütâlaa olundukdan sonra Memleketeyn ile Silistre'nin tahliyesine meşrüt kılı- 
nan beş yüz bin kiseden yüz bin kise mikdârının zi-kudret İslâm ve Hıristiyan 
me'mürin ve teba'adan usül-i hoşnüdi ile istifâsı mümkin olabilip kusürunun 
tenziline çalışılan râddeye kadar gidilip bâkisinin Bağdad menâfi'-i me'müle- 
siyle Mısır'ın mutasavver olan hüsn-i hâlinden isti'fâde olunabileceği gibi nak- 
dine-i havâtır müddahar-ı gencine-i istitâr kılınmış olduğu evrâkda görülmüş- 
dür. 

(İlâve) Ol vakt Bağdad ile Mısır idâreleri hakkında Devlet-i Aliyye'nin bir 
niyyet-i mahsusası olduğu bu mütâlaanâme-i hafiyyeden fehm olunur. Muahha- 
ren Bağdad ile Mısır mes'elelerinin teâkub-ı zuhüru bunu mü'eyyeddir. İntihâ. 


İrsâl-i sefir be-süy-i Rusya 


Murahhaslar Edirne'de iken musâlahanın kararı tahakkuk etdikde çâresiz 
muvâfakat süreti irâ'e olunmuş ise de tazminât-ı nakdiyyenin külliyyeti ve sâir 
teklifât-ı anifenin kabülü müşkil olduğundan bâlâda beyân olunduğu vechile 
ba'zı süferâ tarafından ihtâr olunan sefirin irsâline lüzüm görünmüş ve bunun 
içün Bâbıâli'de akd olunan meclis-i mahsusda tekâlif-i vâkı'anın tahfifiyle yeni- 
den sulhnâme2! tanzimi me'müriyyetiyle erbâb-ı rütbe ve haysiyyetden bir se- 
fir ile bir müsteşâr ve sır kâtibi ve zâbitân-ı askeriyye müstaidânından çend ne- 
fer kesânın terfiki ve Rusya imparatoruna (1191 ve familyasına gayet ağır mü- 
cevherât ve vükelâsına hedâyâ tertibi ile o husüsa dâir nâme-i hümâyün tasdir 
ve makam-ı vekâletden Rusya- Başvekili Kont Neselrod'a tahrirât-ı mahsusa 
tesyiri süretleri bi't-tensib sefirin vüzerâdan evsaf-ı matlübe ile ittisâfı cihetiyle 
Halil Paşa'nın murahhas büyük elçi, Süleyman Necib Efendi'nin müsteşâr, 
âmedi hulefâsından Sârim Efendi'nin sefâret sır kâtibi ta'yinine verilen karar 
mücibince kırk beş Rebiyülâhirinde (30 Eylül-28 Ekim 1829) Halil Rifat Paşa ile 
ma'iyyet me'mürlarının ve İstefanaki Bey'in me'müriyyetleri icrâ kılınmışdır. 


-Bunlar li-ecli't-teşekkür Râmi Çiftliği'ne gidip huzür-ı şâhânede harc-ı râhları 


verilmişdir. 

Prusya sefiri evvelce huzür-ı şâhâneye bil-vusül musâlahaya ve vakt ü hâle 
dâir ba'zı makalât sırasında Rusya imparatoruna mülâyemet irâ'esiyle bir nâ- 
zik elçi gönderilmesini ihtâr ile beraber tazminât-ı seferiyyeden münâsib mik- 
dârını vazgeçirmeye taahhüd eyledi. Memnüniyyet-i seniyyeyi beyân içün he- 
dâyâ-yı vefire itâsıyla sefir taltif olundu. İstefanaki Bey ile berâber tercümânlı- 
ğa me'mür edilen Yakovaki Bey bir sene mukaddem Bursa'dan ıtlak olunmuş 
idi. Yevm-i mezkürda Ne beraber İstanbul'dan firâr etdiği duyulmuş- 


21 13 numero ile zeylde mündericdir. 

dur. Sebebi Akkerman Mu'âhedesi tanziminde tercümân iken Rusyalı kendi- 
sinden hoşnüd olmamış imiş. Bu def'a Petersburg'a me'müriyyeti kendisince 
ve Devlet-i Aliyye'ce münâsib olmayacağı #tizârıyla niyâz-mend olduğu afvı 
kabül olunmadığından ve gönderilmesinde ısrâr edildiğinden firâra mecbür ol- 
duğu mesmü'dur. 

Ol vaktin icâbmca firâra pek de sebeb araşdırmağa hâcet yok ise de Es'ad 
Efendi der ki: Bir müddetden beri Fenerlilerin Memleketeyn voyvodalığından 
me'yüsiyyetleri zarüret-i hâllerini mücib olmasına ve bir Yakovaki Bey divân 
tercümânlığı müddetinde Rusya elçisiyle sebkat eden birçok mücâdelelerine 
mebni firârı ihtiyâr etmişdir. 

Ber-vech-i muharrer sefâret takımı huzür-ı şâhâneye arz-ı rıkkıyyet eyledik- 
lerinde verilen harc-ı râhların pusulası süretidir: 

Sefir paşaya 250.000 

Müsteşâr efendiye 100.000 

Sârim Efendi'ye o 25.000 

İstefanaki Bey'e (| 20.000 (120) 

Elçi paşaya teslim olunan hediyyelerin pusulasıdır: 

Rusya İmparatoruna 

1 murassa' nişan 

1 murassa' at takımı 

İmparatoriçeye 

1 murassa' nişan 

i murassa' gerdanlık 

Hediyyeler gayet girân-bahâ şeyler imiş. Pâdişâh müsteşâr Süleyman Necib 
Efendi'ye hediyyeler nasıldır deyü su'âl buyurdukda efendim bir tarihde böyle 
a'lâ hediyyeler görülmemişdir demişdir. 

Es'ad Efendi burada fi'l-hakika bir tarihde böyle mağlübiyyet vuku'a gel- 
memişdir sözünü kayd eylemişdir. 

Akib-i musâlahada Rusya murahhaslarına verilen hedâyâ-yı resmiyyenin 
pusulası süretidir: 


Ceneral Anşefe pırlantalı zarf saat kıymeti 60.000 
Murahhas-ı evvele mücevher kıymeti 35.000 
Sâniye mücevher kıymeti 30.000 
Müsteşâra mücevher kıymeti 17.500 
Sır kâtibine mücevher kıymeti 10.000 
Hançerlizâde Telemak Bey'e mücevher kıymeti 5.000 


Murahhaslar Edirne'den avdetle Rusyalı tarafından bi'l-mübâdele verilmiş 
olan tasdiknâmeyi2 Bâbıâli'ye teslim ve Rusyalı tarafından murahhaslarla 
ma'iyyet me'mürlarına verilen hedâyâ-yı resmiyyeyi irâ'e ve takdim eylediler. 
Rusya tarafından bizim murahhaslara verilen hediyyelerin pusulasıdır: 

Murahhas-ı evvel Sâdık Efendi'ye 

mücevher kutu 


22 Tasdiknâme 14 numero zeylde mukayyeddir. 


Vak'anüvis Ahmed Lütfi Efendi Tarihi -2 405 


semmür tulum 
ham sork çift 40 
Kakum tulum 
bir mikdâr çay ve ravend (121) 
Murahhas-ı sâni efendiye 
mücevher kutu 
semmür tulum 
semmür sork çift 40 
Kakum tulum 
bir mikdâr çay 

- Âmedi efendiye 
mücevher kutu 
semmür tulum 
semmür sork 
Kisedar Nüri Efendi'ye 
mücevher kutu 
altın saat 
kürk tulum 
Âmedi hulefâsından Mustafa Reşid Bey'e 
mücevher yüzük 
altın saat 
semmür paçası tulum 
divân tercümânı efendiye 
mücevher yüzük 2 
mücevher kutu 
altın saat 
celgave kürk tulum 
bir mikdâr çay 


Kırkbeş senesi Cumâdelülâsının onikinci (9 Kasım 1829) günü tersâneden 
hazırlanan beylik sefineye râkiben sefâret takımı Hocabey cânibine azimet et- 
mişlerdir. 

İlâve Rusyalının böyle galibâne hareketle hin-i musâlahada etdiği tekâlif-i 
şâkka üzerine İngiltere devleti Fransa devletini dâire-i ittifâka celble Devlet-i 
Aliyye ile bi'l-ittihâd Rusya aleyhine hareket içün akd-i ahd eylemek sözleri ol 
vakit süret-i mahremiyyetde tefevvüh olunmuş imiş ki sıhhati yirmi yirmi beş 
sene sonraki bin iki yüz altmış dokuz (1853) senesinde zuhür eden Rusya 
mes'ele-i harbiyyesinde tahakkuk etmişdir. 

Ber-vech-i muharrer Halil Paşa ma'iyyet me'mürlarıyla Hocabey'e ve ora- 
dan mahall-i matlübeye vusüllerinden sonra mürâselât-ı resmiyye irsâline mü- 
bâderet olunmuşdur ki bunlardan hazine-i evrâkda bulabildiğim ba'zı muhar- 
rerâtdan âtide arz-ı ma'lümât olunacakdır. 

Akib-i musâlahada avdet eden murahhaslara hil'at ilbâsı mu'tâd olmağla 
Murahhas-ı evvel Sâdık Efendi'ye yakası işlemeli güvez harvâni, Murahhas-ı 

sâni Abdülkadir Bey'e yeşil çuka ferâce, sâir me'mürlara alâ merâtibihim har- 
vâniler iksâ olunmuşdur. 

Murahhas-ı evvel Sâdık Efendi Edirne'den gönderdiği bir mektübda yazmış 
ki (122) “Rusyalının kurâ ve kasabâta beyânnâmeler neşri23 ve sâir vesâit ile 
ahâliyi tahrikden ve teba'a-i müslimeye türlü türlü hakaretlerden başka hem- 
mezhebiik bahânesiyle reâyâya verdiği fesâdât bi-hadd ü pâyândır”. Bu mek- 
tüb taraf-ı şâhâneye arz olundukda sudür eden hatt-ı hümâyün süretidir: 

“Rusyalı beyânnâmesinde tazminât-ı seferiyye ve tazminât-ı ticâret akçeleri- 
ni ve tevsi”-i hudüd maddeleriyle İbrail ve Yergöğü kaV'alarını tasrih etmiyor da 
Anapa, Faş, Ahısha, Ahilkelek kal'alarını derc ü tasrih ediyor. Bunların cümlesi 
birbirinden eşnâ” ve ekreh şeyler ise de ne çâre bizim halkımız da min tarafillah 
din ü imân gayreti yok ki ittifâk ile toplanıp da din ü devletleri uğrunda can u 
baş fedâ etsinler. Moskovlu Dersa'âdet'imize takarrüb etdiği gibi cümlenizin ne 
hâle girip şaşırdığınızı gördüm. İstanbul halkı denilen heriflerin ne süretde fe- 
sâdâta mütecâsir olacaklarını bildim ve anladım. Bu fenâlıklar meydanda du- 
rur iken kiminle sebât etmeli ve redd ile cevâb verildiği süretde ne vechile mu- 
hârebeye duruşmalı deyü muztar kalarak ileride bu zuhüra gelecek fenâlıkları 
ilme'İ-yakin bilerek musâlahayı kabül etmekliğimiz lâzım geldi. Bu süretde biz 
bunda mütehayyir kaldık, onlar ötede mütehayyir kalmışlar demekle iş DE 
mez” ilâ âhirihi. 

Edirne'nin tahliyesine meşrüt olan mevâdd-ı selâseden biri tazmin-i ticâret 
akçesinin te'diyesi idi. Altı bin kise akçenin altın olarak hemen gönderilmesinin 
ve Sırplıya verilecek imtiyâz fermânının Rusya murahhaslarına gösterilmek 
üzere Edirne'de murahhaslara irsâlinin lüzümuna ve husüsât-ı sâireye dâir tak- 
rir-i mufassala sâdır olan hatt-ı hümâyün süretidir: 


“Kaim-makam paşa 

İşbu mufassal takririnle mukaddem ve muahhar gelen evrâk ve tahrirât-ı sâ- 
ire ma'lümum olmuşdur. Şu Edirne ve civârında olan kazâlardan Rusyalının bir 
gün evvel çıkarılıp tahliye kılınması münâsib olacağından şu mevâdd-ı selâse- 
den olan tazmin-i ticâret akçesinin irsâli ve Sırplıya dâir fermânın bir an akdem 
yetişdirilip diğer Yergöğü maddesinin şimdilik sözüyle savuşdurulup ileride 
icâb ve iktizâsına bakılması eslem göründüğünden Sırplıya dâir fermânın bâlâsı 
hatt-ı hümâyünumla tezyin ve tarafına irsâl edilmiş idi. Ancak bu taksit-i evvel 
akçesinin (1231 topu altı bin kise akçeden ibâret ise de umümi olarak hiç olmaz 
ise nısfı nısfına karib olarak sizler bir yere gelip de vüs'ünüz mertebeye kadar 
iblâğ edip de ba'dehü tarafımdan istizân lâzimeden iken oralardan hiç bahse 
girmeyerek düzgünce cevâb ile tarafımızdan akçeyi istemeniz doğrusu pek ga- 
rib şeydir. Bu seferin açılmasına ben sebeb olmadım. Cümleniz bi”l-ittifâk bu- 
nun üzerine karar vermiş olduğunuzdan muktezâ-yı vakt ü hâle göre akçe ve ci- 
het-i sâire ile ne vechile mu'avenet eylediğimi hiçbiriniz inkâr edemezsiniz. 
Rusyalı Edirne'yi istilâ etmeksizin şu Edirne'ye bir hâl olur ise artık olmadık fe- 


23 Beyânnâme 15 numero ile zeylde mündericdir. 

nâlıklar zuhür edeceğini hatta ol vakit yazmışdım. Maslahat Yergöğü gibi ağır- 
laşdığı gibi cümleniz şaşırıp saçılmağa başladınız. Sizin bu hâlinize bakıp be- 
nimle beraber çalışıp çabalayacak meydanda kimesneyi göremediğimden bi'z- 
zarüre bu misillü dinen ve mülken kabül olunamayacak teklifleri kabül etmekli- 
ge muztar ve mecbür oldum. Artık şu bu lâzım değil, şu altı bin kiselik altını ben 
veriyorum lâkin geriki taksitlerin siz çâre ve tedbirini düşünüp ona göre davra- 
nasınız. Her bâr-ı girânı tarafımıza tahmil edip de kendi usülünüze halel vere- 
cek şeylerden geri dururcasına muâmeleniz artık pek ağır gelmeye başladı.” 

Besbelli bu tevbihât tesiriyle olmalı ki tazmin-i ticâret içün /âne defteri açıl- 
mışdır. Şöyle ki vüzerâ, ulemâ, bendegân taraflarından on bin altın kise cem” 
olunmuşdur. Taşra vüzerâsının hisseleri İstanbul'da sarraflarına havâle olun- 
mayıp mahallerinden nakden gönderilmişdir. Ol vakit Edirne Vâlisi Ağa Hüse- 
yin Paşa cümleden evvel yedi yüz elli kise takdimiyle meydan-ı müsâbakatı ka- 
zanmışdır.24 

Sadr-ı a'zam Reşid Mehmed Paşa ile mahdümu Emin Paşa ve Mahmüd 
Hamdi Paşa taraflarından bin kise tertib olunmuşdur. Sadâret mukannenâtın- 
dan bekayâda bulunan dört yüz on dört bin bu kadar guruşun istifâsıyla sarra- 
fına verilmesini Reşid Mehmed Paşa Bâbıâli'ye inhâ eylemişdir. Ol vakit teşri- 
fâtca sadârete âid cevâiz-i seneviyyenin mikdârı bu imiş. 

Vüzerâdan üç yük, ibka-i vezâretden bir yük elli bin, mirimirânlıkdan yüz 
bin, eyâlât tevcihâtından mütefâvitdir ki tebeddülât çok oldukça avâid dahi te- 
zâyüd eder demekdir.(124) 


İlân-ı musâlaha 


Ber-vech-i muharrer Edirne'de tarafeyn murahhasları bi"l-ictimâ” tanzim 
olunan mevâdd-ı sulhiyyenin tasdik-i resmisi icrâ olunmağla harekât-ı hasmâ- 
ne terk olundu, musâlaha vuku” buldu. Rusya askeri çekilinceye değin hudüd- 
lardan asâkir-i Osmaniyyenin dağılmaması kırk beş Rebiyülâhirinde (30 Eylül- 
28 Ekim 1829) bâ-evâmir-i mahsusa ilân olundu. 

İki mâh mürürundan sonra neşr olunan fermânlarla birkaç seneden beri 
muhârebe münâsebetiyle ahâliye tarh olunan mebâliğden bekayâ görünen on 
altı milyon guruşu mütecâviz mebâliğin ale'l-infirâd ahâli-i memâlike terkine 
taalluk eden irâde-i merhamet-âde-i pâdişâhi cümleye tebşir olunmuşdur. 

Divân-ı Hümâyün kaleminde mukayyed fermânlar süretlerinden müstefâd 
olduğu üzere bu bekayâdan Rumeli cihetindeki mebâliğin çoğu zecriyye rüsü- 
mundan ibâret imiş. 

Akib-i musâlahada sevâhil ve gümrükler me'mürlarına musâlaha vu- 
kulunun beyânıyla Rusya tüccâr sefinelerinin kemâ-fi's-sâbık serbest âmed- 
şüdlerine mümânaat olunmaması emr olunmuşdur. Ceneral Orlof tarafından 
verilen bir takrirde mu'âhede ahkâmından olan serbesti-i ticâret levâzımından 
izn-i sefine emrinin bilâ-te'hir verilmesi süretinin teshili istid'â olunmuşdur. 


24 Tarik-i ilmi eshâbından bin beş yüz kise takdim olunmuşdur. 

Verilen cevâbnâmede li-ecli't-teshil imrâr-ı vakt olunmamak içün ba'de-mâ 


isim mahalleri açık emirler hazır bulundurularak hin-i talebde derhal verileceği 
bildirilmişdir. 


Vürüd-ı murahhas-ı Rusya be-Âsitâne 


Edirne'de musâlaha sohbeti karin-i hitâm oldukda Rusya murahhası Or- 
lof un Dersa'âdet'e gelmek üzere bulunduğu istihbâr olundukda mihmândârlı- 
ga Miralay Reşid Bey i'zâm ve e&snâ-yı râhda hürmet ve ri'âyet olunması 
me'mürlara iş'âr olunmuş ve berren Tekfurdağı'na geldikde hazırlanan vapur 
ile Cumâdeluhrâda (28 Kasım-26 Aralık 1829) İstanbul'a gelmişdir. Düvel-i mü- 
tehâbbe me'mürlarının Dersa'âdet'e vürüdunun üçüncü günü Bâbıâli'den 
meyve ve şekerleme ve şüküfe irsâliyle su'âl-i hâtır kaidesi Orlof hakkında da- 
hi (125) icrâ olunmuşdur. Birkaç günden sonra Defterdâr iskelesinde kendisiyle 
tercümânına âmâde kılınan atlara râkiben Râmi Çiftliği'nde huzür-ı şâhâneye 
çıkıp nâmesini takdim ve ba'zı mükâlemâtdan sonra memnünen avdet etmiş- 
dir. Taraf-ı şâhâneden fevkalâde hürmet ve ikrâm buyurulmuşdur. Ertesi günü 
Bâbıâli ve Seraskeri'ye birer vizite vermişdir. Orlof un Edirne'de ikameti yüz 
gün olduğu ba'zı evrâkda görülmüşdür. 

Musâlaha-i hayriyye hediyyesi olarak devleti tarafından yalnız reis efendiye 
bir mücevher saat ile bir tulum sert semmür ve bir takım semmür sork getirip 
teslim etmiş ve Serasker Husrev Paşa'ya bir mücevher hançer ile bir tulum sert 
semmür getirmiş olduğu arz olundukda reis efendiye getirdiği hediyyenin ka- 
bülüne ve Husrev Paşa'nınki kabül olunmayıp savuşdurulmasma irâde buyu- 
rulmuşdur. 

İstilâ-dide olan mahaller tahliye olununcaya değin her tarafda ordular ala 
hâlihi kalmak üzere neşr-i evâmir olundu. 

Ba'de'l-istilâ Rusyalı tahliye etdiği mahaller reâyâsını sürüp götürmüş ve 
geride kalanlara Devlet-i Aliyye cizyenizi artırmış ve yeniden tekâlif tarh ede- 
cekmiş yollu etdiği iğfâlâtdan Sadr-ı a'zam Reşid Mehmed Paşa tarafından ma- 
reşale gönderilen şikâyetnâmeye gelen cevâbnâmede tebrie-i zimmetle reâyâ- 
nın kendisine olan inhâlarıyla verdiği cevâbı mukaddeme ederek süret-i hayr- 
hahide birçok şeyler yazıp nihâyetinde te'min-i reâyâya medâr olmak üzere İs- 
limye'ye bir konsolos yerleşdireceğini iş'âr eylemekle keyfiyyet Bâbıâli'ye bil- 
dirildikde sâdır olan hatt-ı hümâyünda: 

“Her ne kadar ekreh şey ise de ne çâre bu madde dahi doksan yedi tarihinde 
ahde dâhil olmuş, maa'I-mahzür iktizâ eden berâtı tâ olunsun.” 

Mücibince berât yazılarak Samakocuk nâzırına ma'lümât-ı lâzime verilmiş- 
dir. Erzurum'un tahliyesinde Rusya memâlikine nakl eden reâyânın mikdârı ol 
vakit tahrir olunan defter mücibince dört bin iki yüz otuz hâne olup dört yüz 
elli dört hâneyi kendileri satmışlardır. Kusürunu hâli üzere terkle savuşmuşlar- 
dır. Ber-vech-i muharrer Bulgaristan reâyâsmdan dahi hayli kesân tav'an ve 
kerhen Rusya memâlikine gitmişler imiş. Gitdikleri yerde vatanlarındaki huzür 
ve âsâyişi (1261 göremediklerinden takım takım avdetle vatanlarına kavuşma- 

ya can atmaya başlamışlar idi. Mahall-i kadimlerinde kemâ-fi's-sâbık tavattun- 
larına Devlet-i Aliyye me'mürları mu'âvenet ve himmet etmişler ise de Memle- 
keteyn tarafında o misillâ evgöçleri çoğalmaya başlamış ve bunlardan üçer be- 
şer familyanın avdetlerinde kâğıdlar verilmek tekellüfünde bulunmakdan ise 
fi-mâ-ba'd bu tekellüf ber-taraf olmak içün avdet edecek reâyâ Devlet-i Aliyye 
me'mürları ma'rifetiyle imrâr ve i'âde olunmak üzere münâsib bir me'mür ir- 
sâlini voyvoda iltimâs eylemiş olduğundan bi”l-istihsân zuamâdan Ali Bey bu 
husüs içün Memleketeyn cânibine “zâm kılınmışdır. 

Ahısha kal'asıyla Çıldır eyâletinden ba'zı mahallerin hasbe'l-uhüd Rusya ta- 
rafında kalacağı havâdisi ol taraf ahâlf-i İslâmiyyesinin mesmü'ları oldukda 
vatanları uğruna cümleten terk-i mal ü can etmeye hâzır ve bu bâbda irâdeye 
muntazır olduklarını mahzarlar takdimiyle Bâbıâli'ye bildirmişlerdir. Tahliye 
maddesine daha epeyce vakit olduğundan şimdilik Hocabey'de bulunan Dev- 
let-i Aliyye sefiri Halil Paşa'ya iş'âr ile orada çâresine gayret edilmesi tedbir kı- 
lımmışdır. 

Buna dâir sâdır olan hatt-ı hümâyün süretidir: 

“Rusyalı böyle feryâdlara kulak asmaz, her ne ise Halil Paşa'ya yazılsın.” 

Tedbir-i mezkür bir eser ü fâideyi müfid olmadığı muahharen tebeyyün et- 
miş olmasıyla kabâil-i İslâmiyye'nin daha ol vakit Memâlik-i Mahrüsa'ya hicre- 
ti iltimâs etmiş oldukları ba'zı evrâkda görülmüşdür. 

Halil Paşa ile Necib Efendi'den gelen ba'zı muharrerât meâllerinin arzıyla 
olunan müzâkerâta dâir bir varaka bâlâsında muharrer hatt-ı hümâyünun bir 
fıkrasıdır: 

“Reis-i sâbık Pertev Efendi ile dahi muhâbere olunması gösterilmiş ise de 
artık mümâileyhin re'y ü tedbiri ile maslahata girişilmesi görülen hâllere göre 
uygun.düşmeyeceğinden reis kendiliğinden muhâbere eder ise etsin, bundan 
böyle bu husüslar reisin bileceği ve mülâhaza edeceği şeylerdir.” 

Bu hatt-ı hümâyün meâlinden fehm olunduğuna göre Pertev Paşa merhü- 
mun hatâları teferrüs olunmağa başlamışdır. 

Halil Paşa'nın Rusya'ya gönderilmesinden ve bu kadar tekellüfât ihtiyâr 
olunmasından (127) garaz Edirne murahhaslarının tasdike mecbür olup süret-i 
istifâsını Rusya imparatorunun fütüvvetine havâle eyledikleri tazminât-ı sefe- 
riyye içün tenkihe çalışılmak kaziyyesi idi. Halil Paşa'nın Petersburg'dan gön- 
derdiği şifreli mektüblardan biri imparator on milyon Macar altını tazminâtdan 
üç milyonunu tenzil ile ma'adâsının edâsını söyleşip karar verilmesini ısrâr ey- 
ledi. Mevâdd-ı sâirenin tefevvühüne yanaşmıyor meâlindedir. Mevâdd-ı sâire 
bâlâda muharrer Ahısha ve Çıldır tarafları havâdisi gibi şeylerdir. 

Edirne ahidnâmesinde musarrah Sırplıya terki Rusyalı tarafından bi”l-ısrar 
dâhil-i ahd u şart kılınan nevâhinin terkine dâir olunan müzâkere meclisinde 
nevâhi-i mezkürenin terki fütüvvet-i şâhâneye havâlesine karar verilmiş ve ta- 
raf-ı şâhâneden Rusya imparatoruna ri'âyet-i mahsusa olmak üzere bâ-hatt-ı 
hümâyün terk olunmuş olduğunu mübeyyin Petersburg'da Halil Paşa'ya ma- 
lâmât İtâsıyla ibrâz-ı cemile edildiği ba'zı evrâkda görülmüşdür. 

Ber-mücib-i mu'âhede icrâât-ı ahdiyyeye teşebbüs olunduğu sırada nevâhi 

ilhakıyla Sırplıya verilen imtiyâzât ve müsâadât içün tasdir olunan ma'hüd fer- 
mân ki süreti zeyl-i kitâbda 17 numero ile muharrerdir.25 Bunun İstanbul'da bu- 
lunan knezlere teslimen gönderilmesi ile Bulgar muhâfızı vâsıtasıyla mahallin- 
de Miloş'a verilmesi beyninde fark olduğundan fermân İstanbul'da knezlere 
verilerek Miloş'a gönderilmişdir. Taharri edilen evrâkdan böylece istihrâc olun- 
muş ise de revş-i ifâdeye göre knezlere verilmesi şıkkı tercih olunmuş ki işde 
fark var imiş demekdir ve illâ tercih billâ-müreccah lâzım gelir idi. 


Mükâleme ve ziyâfet 


Tazminât-ı ticâret talebine me'mür Ceneral Orlof Şa'banın yedisinde (1 Şu- 
bat 1830) Sır kâtibi Mustafa Efendi'nin yalısına da'vetle orada tertib olunan zi- 
yâfetde bulunan reis efendi ile Serasker Husrev Paşa ve kâtib efendi sohbete gi- 
rişdiklerinde Orlof meblağ-ı mezkürun ahzine me'mür olduğunu dermiyân ey- 
ledi. Meblağ-ı matlübun kırk bin kisesinden vazgeçilmesini kâtib efendi teklif 
etmiş ise de kabül etmedi deyü Es'ad Efendi bu kadarcık zabt eylemişdir.|128)| 

Petersburg'dan gelen haberler üzerine olunan muvâfakata mebni tanzim 
olunan tasdiknâmeler Rusya murahhası Orlof ile bu esnâda Bâbıâli'de mübâ- 
dele olunmuşdur. 

Maslahatgüzârı ile sır kâtibine mücevher enfiye kutuları ihdâ kılınmışdır. 
Yevm-i mübâdelede Orlof resm-i vedâ'ı icrâ ile âfâki sohbetinden başka birşey 
tefevvüh etmemiş ise de reis efendi ile hin-i vedâ'da Sırplı maslahatının bir gün 
evvel tanzimini süret-i mübremede ifâde eylemişdir. Ertesi günü tercümân 
Frengini ile Orlof li-ecli'l-vedâ' huzür-ı şâhâneye çıkıp ba'dehü memleketine 
avdet etmişdir. 

Hazine-i evrâkda gördüğüm mükâleme mazbatasının fezlekesi ticâret taz- 
minâtının taksit-i sânisi olan dört yüz bin Macar altınının aynen tedârik ve irsâ- 
li muhâl olduğundan sikke-i hasene ile te'diyesi ve tazminât-ı seferiyyenin Pe- 
tersburg'da Halil Paşa ile söyleşilmesi mukarrer olmasıyla gelecek cevâba göre 
bu tarafda icâbına bakılması karârından ibâretdir. 

(Mesmü'a) Rusyalının gâlibâne hareketle Devlet-i Aliyye'ye etdiği tekâlif-i 
şâkkası üzerine vuku” bulan sulhün muvâfık-ı salâh olamayacağından bahisle 
Devlet-i Aliyye içün Rusya aleyhine harekete taahhüde dâir İngiltere ile Fransa 
sefâretleri arasında ol vakit hafiyyen ba'zı mebâhis geçmiş imiş. 


Hitâm-ı me'müriyyet-i Halil Paşa 


Halil Paşa ile Necib Efendi'nin sefâret me'müriyyetleri hitâm bulmuşdur. 
Rusya Hâriciyye Nâzırı Neselrod tarafından gelen mektübda imparator tazmi- 
nât-ı seferiyyeden Mora maddesi zımnında bu tarafda sefirinin tenzil etmiş ol- 
duğu bir milyon Macar altınıyla tazminât-ı mezküreden cem'an üç milyon Ma- 


25 İkinci cildin 128. sahifesinin 16. satırında muharrer fermân süreti cild-i mezküra sehven derc olun- 
mayıp bu cildde (HI. Cilt) mündericdir. (1, Cilt başındaki düzeltme notu.| 

car altını tenzil edip tazmin-i ticâret akçesinin bâkisi olan bir milyonu dahi ku- 
sür kalan tazminât-ı seferiyyeye zamla cem'an sekiz milyon Macar altının iki 
milyonu nakden edâ olundukda Rusya askeri bütün bütün çekilip Silistre müs- 
tesnâ kalarak Memleketeyn'i tahliye edeceği ve kusür altı milyonun dahi beher 
sene bir milyonu edâ olunmak üzere tekmilinde Silistre'yi reddedeceği muhar- 
rerdir. Bu bâbda edilen müzâkerenin fezlekesi ehven süretinin mütâlaasıyla 
icâbına bakılacağı arz olundu. 

Sâdır olan hatt-ı hümâyün süretidir: 

“Bunların hiçbirisi ehven add olunamazsa da ne çâre hükm-i kazâ böyle 
yapdı.”(129) 

“ Tazminât-ı ticâret içün Rusyalının teklif etdiği doksan üç bin kise idi. Bunun 
kambiyo hesabıyla te'diyesi zımnında Rusya sefârethanesine gönderilen 
me'mürların ictimâıda Macar altının otuz ikişer guruşa fiyatının kat'ı ısrâr 
olunmuşdur. 


Tahliye-i Edirne 


Kırkbeş senesi Cumâdeluhrâsının yirmi üçüncü (20 Aralık 1829) günü Edir- 
ne tahliye olunacağına dâir murahhas Sâdık Efendi'nin Şumnu'da Sadr-ı a'zam 
Reşid Mehmed Paşa'ya gönderdiği mektüba ordunun bi'l-istihsâb Edirne'ye 
gelmeki üzere bulunduğunu mübeyyin gelen cevâbnâme alelâde huzür-ı hümâ- 
yüna arz olundukda: 

“Şu Şumnu ordusundan Edirne'ye gelmekde olan Asâkir-i Mansüre alayla- 
rının esnâ-yı râhda bir güne zahmet ve meşakkat çekdirilmemelerine dikkat 
olunduğu misillâ Edirne'ye geldiklerinde yine öylece ihtimâm olunarak güzel- 
ce yerleşdirilip muhâfazalarına dikkat ve i'tinâ olunması içün süret-i emr ü irâ- 
de-i şâhânemiz şimdiden sadr-ı a'zama ve sâir iktizâ edenlere tarafından tahrir 
ve iş'âr olunsun, zirâ Rusyalının birkaçının hastası mevcüd olan kışlakda oldu- 
ğundan bunlar kalkıp gidinceye değin beher hâl Mansüre alaylarının açıkda bı- 
rakılmayarak Edirne derünunda mürâsib mahallere yerleşdirilip soğukdan 
muhâfazalarının çâresine ve mevcüd olan kışlanın cesâmeti olduğundan ne 
mikdâr tabur almağa mütehammil ise yerleşdirilmesinin süret-i imkânına mü- 
bâderet eylemeleri dahi derc ü tezbir kılınsın” buyurulmuşdur. fi-tenbihi. 

Reşid Mehmed Paşa Edirne'ye bi'l-vürüd Rusya hastaları hakkında vuku'a 
gelen ri'âyet ve muâmele-i insâniyyeden dolayı Ceneral Dibic tarafından gayet 
ri'âyetli vürüd eden teşekkürnâme ile Rusya ordusu zahiresinin gemilerine 
tahmiline değin sevâhil me'mürları cânibinden Rusya me'mürlarına hüsn-i 
muâmele ve bir de Rusya cihetine müteâzim olan Bulgarların men'ine dikkat 
olunmasıyla beraber izhâr-ı âsâr-ı muvâlâta bakılmakda ise de Bulgarları esnâ- 
irâhda pusulardan ehl-i İslâm takımı telef etmekde olduğu mesmü'u olup bu- 
nun men'i şiâr-ı hakkaniyyetden bulunduğunu mübeyyin Türkiyü'-ibâre mek- 
tübu Reşid Mehmed Paşa Bâbıâli'ye irsâl ile beraber mahallince di hâlin ic- 
râsına mübâderet etdiğini inhâ etmişdir.|130) 

Ordu me'mürlarının avdetleri sırada Şark defterdârı Tayyibi Efendi ahidnâ- 

me mücibince tahdid-i hudüd ve tahliye-i memâlike me'müren mahallinde tev- 
kif kılınmışdır. 

Şark tarafında vuku” bulan muhârebelerde düçâr-ı esâret olup ba'de'İ-musâ- 
laha avdet eden vüzerâdan Erzurum Vâlisi Sâlih Paşa ile Sivas Vâlisi Hakkı, 
Kars Muhâfızı Osman, Bayezid Mutasarrıfı Behlül, Ahısha Beylerbeyisi Ah- 
med, Anapa Kaim-makamı Abdullah paşalar ve Defterdâr Nazif Efendi'nin 
Bursa'ya gelip orada ikametleri emr olunmuşdur. 

Bunlardan Osman Paşa bi-mâr ve rüküb u nüzüle adimü'l-iktidâr olduğun- 
dan mukaddemâ ne hâlde ise yine ol hâlde bulunmak üzere vezâretinin ref'iyle 
memleketi olan Erzurum'da tavakkuf etdirilmişdir. Müşârünileyhümden Sâlih 
Paşa ki26 maâdin-i hümâyün emâneti dahi uhdesinde idi muhallefâtı zabt-ı def- 
ter etdirildikde mücevherât ve eşyâ-yı nefisesinden başka dört bin kise ecnâs-ı 
nukudu zuhür etmişdir. Gulâm ve cevâri ve eşyâsı yerli yerinde hıfz olunup 
kendisine lâzım olacak kadar elbiseye müteallik ba'zı eşyâ ile bir mikdâr hay- 
vânât verilip kusürunun Darbhâne'ye teslimi irâde ve muhallefât-ı mezküre- 
den başka mektüm ve mahfi nesi var ise araşdırılması şark seraskerine hafiy- 
yen iş'âr olundu. 

(Hatıra) Nukudun Darbhâne'ye teslimi tedâvülü memnü' akçe cinsinden ol- 
ması illet add olunmuş ise de gulâm ve cevârinin Ma'den tarafında tevkifinin 
ve mücevherâtın nakd-i atik makamında Darbhâne'ye tesliminin hikmetinden 
bahs olunmamışdır. 


Teslim-i Erzurum 


Rusyalı ber-mücib-i ahd Erzurum'u dahi me'mürin-i Devlet-i Aliyye'ye Zil- 
hicce (24 Mayıs -21 Haziran 1830) içinde teslim etmişdir. Vâlisi Hasan Paşa Er- 
zincan'da bulunmağla maslahat tesellüm kethüdâsı vasıtasıyla icrâ olunmuş- 
dur. 

Musâlaha münâsebetiyle Akdeniz Boğazı ablukasından Rusya gemileri çe- 
kilmiş olduğundan İskenderiye'de bulunan donanma-yı hümâyünun İstan- 
bul'a gönderilmesi mevsimi geldiği Mısır Vâlisi Mehmed Ali Paşa'ya te'kiden 
iş'âr olunmuş idi. Kırk beş Rebiyülâhir (30 Eylül- 28 Ekim 1829) tarihiyle vârid 
olan cevâbnâmede süfün-i mevcüdenin levâzımı ikmâl ile derdest-i i'zâm ise 
de “Feyz-i Mi'râc” (1311 nâm fırkateynin ta'miri hitâm bulmadığına ve Cezâyir 
sefinelerinden iki geminin donanma ile gönderilmesinde mâni” mütâlaa olun- 
duğuna mebni beyân-ı hâl kılındı. 

Şöyle ki Cezâyir üzerine Fransızların hücümu münâsebetiyle esnâ-i râhda 
Cezâyir gemilerine taarruz olunmaması içün Dersa'âdet'de Fransa sefâretiyle 
bi'-muhârebe def-i mahzür olunmasını ihtâr eyledi. Buna dâir Bâbıâli'den arz 
olunan takrirde bu vesileler ile Mehmed Ali Paşa donanma-yı hümâyünu bu 
kış dahi meks etmek dâ'iyesinde olması hâtıra gelmez şey olmadığından baş- 
buğ İbrahim Paşa'ya teslimen donanmanın seri'an bu tarafa ihrâcı ve süfün-i 


26 Eğinli Kassabbaşı Sâlih Paşa'dır. 

Mısriyye'den aralarına gemiler terfikiyle muahharen Cezâyir gemilerinin gön- 

derilmesi lâzım geldiği taraf-ı şâhâneye arz olundu. Sâdır olan hatt-ı hümâyün- 

da “işbu ablukanın bozulduğunu müşârünileyh anladığı gibi derhâl icrâsma 

müsâraat eylemiş, vâkı'a lüzümuna mebni mukaddemâ istenilmiş ise de mu- 

hataradan sâlim değil idi. Geriye kalan fırkateynlerin dahi verâsmdan yetişdi- 

rilmesi içün müşâr ü mümâileyhümâya nüvâzişlice cevâb tahrir olunsun” bu- 
 yurulmuşdur. 

Süret-i iş'âra göre donanmanın tevkifi hakkında vükelâca sü'-i zan olunur 
imiş demekdir. Bu gemiler Navarin sadmesinden halâs ile li-ecli't-ta'mir İsken- 
deriye tersânesine gönderildiği mâ-sabakda beyân olunan onsekiz kıt'a idi. 
Dört tanesi Tunus gemisi ile berâber Mirimirân Tâhir Paşa başbuğluğuyla kırk 
beş senesi evâhirinde (1830 ortaları) Halic-i Dârü's-saltanati's-seniyye'ye len- 
ger-endâz-ı vusül olmuş olduğu evrâk-ı atikada görülmüşdür. 


Vürüd-ı sefir-i Rusya 


Musâlahadan sonra Rusya elçisi beylik sefinesiyle Akdeniz tarafından top 
atarak Istanbul'a gelmişdir. O vakte kadar elçi gemilerinin gelişinde top endah- 
tı mesbük değil imiş. 


Me'müriyyet-i Vecihi Paşa be-Varna 


Varna'ya reâyâ-perver bir muhâfız nasbı tasavvur olunup ol havâlinin Rus- 
yalıdan tesellüâmüne me'mür Vecihi Paşa evsâf-ı makbüle ile muttasıf olduğun- 
dan Varna'ya muhâfız nasb olunmuşdur. Buna dâir sâdır olan hatt-ı hümâyün- 
da “bir alay asker ikamesine kâfi Varna'da bir kışla inşâsı” emir buyurulmuş- 
dur ki aşağılarda keyfiyyet-i şürü' ve hitâm-ı inşâsı tahrir olunacakdır.|132) 


Tefekküre 


İşbu mu'âhedeler müciblerince Devlet-i Aliyye'nin dâhil-i idâre-i meşrüası 
bulunan iki millet ki biri Memleketeyn ahâlisi ve diğeri Sırplılardır. Bunların bü- 
tün bütün serbest olmasına içlerinde millet-i hâkime cinsinden bir ferd bulun- 
mamasına birtakım kazâ ve nâhiyelerin Sırbistan'a terk olunmasına kadar hiçbir 
devletin mütehammil olamayacağı teklifât-ı anifeyi ahden ve resmen kabüle se- 
beb wi ğişsali kuvve-i câbiresinin hâlât-ı mevsükasıdır. 

Devlet-i Aliyye'nin düçâr olduğu işbu ahvâl-i tâkat-fersâ iki madde-i 
müşkileden rü-nümâ olmuşdur ki birisi mukabele bi”l-misle adem-i istitaat 
ma'nâsına olan maddiyye diğeri taassub-i müfritle beraber umür-ı hâriciyye ve 
ahvâl-i düveliyyeye tamâmiyle vukufsuzluk kaziyyesi bulunan ma'neviyyedir. 
Bu iki hâl o gibi ağır yükler tahammüle bâdi olmuşdur. Husüsiyle dörtyüz se- 
nelik kuvve-i kadime-i askeriyye ve nizâmiyyesinin defaten tahavvülüyle be- 
raber meş'ale-i mes'ele-i Yunaniyye'nin henüz yanıp tütüşü mevsimine musâ- 
lahanın tesâdümü Rusya'ca işi sırasına tesâdüf etdirmişdir.(133) 

Mevâdd-ı şettâ 
Velâdet-i Fatma Sultan 


Kırk dört sene-i hicriyyesi Muharreminin yirmi yedinci (9 Ağustos 1828) ge- 
cesi Fatma Sultan nâmıyla bir duhter-i pâkize-güher âyine-i mehd-i âlem-i şü- 
hüdda cilve-ger olmuşdur. Velâdeti içün tanzim ve takdim etdiği tarih câizesi 
olarak kendisine bin altın ihsân olunduğunu Vak'anüvis Es'ad Efendi kayd ey- 
lemişdir. 


İhtirâk-ı Baruthâne 


Dersa'âdet civârında Azadlu Baruthânesi o esnâda âteş alarak yedi yüz kan- 
tar mikdârı barutun birden bire yanmasından zuhür eden şiddet-i sadâ-yı deh- 
şet-fermâ derün-ı İstanbul'da sâmi'a-hırâş-ı pir ü bernâ olmuşdur. Amele ve sâ- 
ireden dört yüz kadar nüfüs telef ve ber-hevâ olup mecrüh ve şikestelere derhâl 
cerrâhlar ta'yiniyle müdâvâtlarına i'tinâ kılınmışdır. 


Vürüd-ı fırkateyn 


Midilli nâzırı Kulaksızoğlu Mustafa Ağa ma'rifetiyle Midilli sahasında inşâ 
olunan fırkateyn Dersa'âdet'e gelir iken Babakal'ası önünde eşkiyâ tarafından 
ahz u girift olunmuş iken kal'adan atılan topların sademâtından eşkiyâ gemile- 
ri savuşmuş ise de yaş yanında kuru dahi zedelenir meselince fırkateyn su gös- 
tererek kenâr-ı deryâya yan gelmiş idi. Patrona kapudanı Çengeloğlu Tâhir Pa- 
şa gelip gemiyi ka'r-ı hatardan ihrâc ile keşide-i sâhil-i ta'mir ve vapur ânesiy- 
le Halic-i Dârü's-saltanati's-seniyyeye tesyir eylemişdir. 

Masârifâta dikkat ve isrâfâtdan mücânebet olunmasına dâir beyaz üzerine 
sâdır olan hatt-ı hümâyün süretidir: 

“Benim vezirim 

Mukaddemâ taraf-ı hümâyünumuzdan masârif-i seferiyye içün üçbin ve 
mühimmat içün iki bin kise ki cem'an beşbin kise akçe defterdâra teslim etmiş 
idim. Mebâliğ-i mezkürenin iki üç aya varmadan tükendi haberiyle bir beşyüz 
elli kise akçe mühimmât tahsisinden bâki kalmış olduğu çend rüz mukaddem 
arz olunan defterden ma'lümum olmağla bu def'a dahi Mısır takâsitinden Darb- 
hâne'ye gelen beş bin kisenin tamâmen defterdâra teslim etdirilmesini darbhâne 
nâzırına tenbih eyledim. Meblağ-ı mezkürun iki bin kisesi masârif-i mühimme-i 
seferiyyeye ve diğer (134) iki bin kisesi mühimmâta ve bin kisesi ordu hazinesi- 
nin masârif-i zarüriyyesi içün Ordu defterdârı Said Efendi'ye teslim olunsun. 
Masârifâtın tekessürü derkâr ise de doğrusu telefâtın dahi nihâyeti yok. Böyle 
itlâfâtı gördükçe bayağı infiâlimi mücib olmak derecesine varıyor. Sen mümâ- 
ileyhümâya mü'ekked tenbih edesin. Geçenki beş bin kise gibi çarçabuk bitir- 
meyip ehemm ü elzem olan maddeden mâ'ada şeylere karışdırmayıp bi't-tasar- 
ruf hüsn-i idâreye sarf-ı dikkat etsinler ve sen dahi bizzât şu akçe husüsunda 
olan bi-hüde telefâta dikkat ve yoluyla sarf etdirmeye mübâderet eyleyesin.” 

Kırk dört senesi Muharreminde (14 Temmuz-12 Ağustos 1828) Darbhâne nâ- 
zırı Ali Rızâ Efendi gümrük emânetine ve Nâfiz Efendi Darbhâne'ye becâyiş 
süretiyle me'mür olmuşlardır. 


Harik 


Ahırkapı'da Ağa Konağı denilen Dârü's-saâde ağası yeri Rebiyülevvelin yir- 
mi yedisinde (7 Ekim 1828) muhterik olmuşdur. 


Tebdil-i mutasarrıf-ı Muş 


Muş Mutasarrıfı Emin Paşa hadisü's-sin ve mecnünr-ı sırf olduğu mahallin- 
den inhâ olunmuş ve bu makule gerçekden delikanlıların serkârda bulundu- 
rulması umür-ı ma'kuleden olmadığından Muşlu müteveffâ Murâd Paşa birâ- 
deri olup Şumnu ordusunda müstahdem İbrahim Bey celble Muş mutasarrıf 
nasb olunarak Erzurum cânibine gönderilmişdir. 


Nefy-i mutasarrıf-ı Köstendil 


Vidin muhâfızı ma'iyyetinde bulunan Köstendil Mutasarrıfı Ahmed Paşa'nın 
uygunsuzluğu cihetiyle Dimetoka'ya iclâ ve yerine Süzebolu muhâfızı Benderli 
Halil Hamid Paşa'yı me'mür etdiğini Sadr-ı a'zam İzzet Paşa inhâ eylemişdir. 


Hitam-ı binâ-i Saray-ı Edirne 


Edirne Sarayı'nın ta'mirine Kâtibzâde Ahmed Efendi'nin me'müriyyeti cild-i 
evvelde mestür idi. Emr-i ta'mir bu esnâda reside-i hitâm olup masârifinin tes- 
viyesi ve avdeti istirhâmına dâir emin-i mümâileyhin Bâbıâli'ye bi”l-vürüd arz 
olunan arizasının bâlâsmdaki hatt-ı hümâyün süretidir: 

“Edirne Sarayı binâ emini Kâtibzâde Ahmed Ağa'nın işbu kaimesiyle diğer 
şukkası manzürum olmuşdur. Ancak bu binâ emini olan Ahmed Ağa kapıcıba- 
şı olmak gerek. Kapıcı (135) başılara efendi ta'bir olunduğunu işitmedim. Seh- 


ven yazılmış desem bir mahallinde olmak lâzım gelir. Âmedi odasında hulefâ 


çoğaldıkça doğrusu âmedcinin dikkati artıyor. Tekrar bunları gözden geçirip 
niçün bakmıyor bilmem”. 


Azl ü nasb-ı vâli-i Şam ve Haleb 


Şam vâlisi sadr-ı esbak Sâlih Paşa zulm ü ta'addiye âhiren ictirâ etdiği se- 
beble azl ve vezâreti ref ile Konya'ya iclâ olundu. Yerine Haleb vâlisi sadr-ı 
esbak Raüf Paşa ve Haleb'e mütesellim ile idâre olunmak üzere ordu ma'iyye- 
tinde bulunan Tulça muhafızı İbrahim Paşa ve ondan münhal olan Hamid san- 
cağına orduda işgüzârlığı görülen Aliş Paşa ta'yin kılınmışdır. Raüf Paşa'nın 
Haleb'den hareketinden evvel Haleb erkânından Katarağasızâde Kapıcıbaşı 


416 Vak'anüvis Ahmed Lütfi Efendi Tarihi 


Ahmed Bey'in mütesellim nasbıyla hazineye âid mukataat içün İstanbul'da bir 
sarrâf irâ'esi başkaca iş'âr olunmuş idi. Buna dâir Raüf Paşa ile Ahmed Bey'in 
cevâbnâmelerinde sarrâf tedârikinden aczini beyân ve i/tizâr ile mansıb sâhibi 
tarafından gelecek me'mür ma'rifetiyle emvâl-i mürettebenin istifâsı istid'â 
olunmuşdur. Bu cevâb Ahmed Bey hakkında mebde-i zuhür-ı ikab olmuşdur. 
Şöyle ki Ahmed Bey'in bundan merâmı emvâl-i miriyyeyi ekl ü bel” eylemek 
olduğuna zehâbla beraber mansıb sâhibinin dahi sarrâfı bulunmadığına mebni 
azline ve eshâb-ı servetden bulunmasıyla bedeninden yüz elli âdem ile şark or- 
dusuna azimetine ve yerine Lâz Ahmed Paşa müteallikatından mukaddemâ 
Haleb'de kethüdâlık ederek ma'lümât-ı sâbıkası ve ehliyyeti bulunan Mene- 
men Voyvodası Ali Bey'in mahalline vusülüne kadar ilân olunmamak üzere 
mütesellim nasbına dâir cereyân eden müzâkereyi mübeyyin arz olunan takrir 
üzerine musaddar hatt-ı hümâyün süretidir: 


“Kaim-makam paşa 

İşbu takririn ve evrâk-ı mezküre manzür ve meâlleri ma'lüm-ı hümâyünum 
olmuşdur. Bu Katarağasızâdelerin öteden beri hâlleri ma'lüm ise de yine bu 
misillülar mütesellimlik ile nüzül emâneti gibi me'müriyyetlerde istihdâm 
olunmakdadır. Menemen Voyvodası Ali Bey'in vâkı'a dirâyetli âdem olduğunu 
işidirim. Ancak her bir hâl ü hareketi ne güne olduğu ma'lümum değildir. 
Hüsn-i idâre me'mül olduğu takdirde mütesellimlik mümâileyh Ali Bey'e ihâle 
ve selefi mir-i mümâileyh dahi şark ordusuna me'mür olunsun.” 

Ber-vech-i muharrer Ali Bey'in me'müriyyetiyle Haleb'e vusülünden sonra 
gönderdiği iki kıt'a (136) mektübunda Ahmed Bey'in senevi beş yüz kiseden 
mütecâviz irâdı ve on bin kiseden ziyâde nukud ile kuvvet-i bedene dahi mâ- 
lik olduğu hâlde ayak sürüyerek orduya gitmemiş ve İstanbul'da birâderi 
Mustafa Bey'den bi'l-vürüd aynını gönderdiği mektübdan keyfiyyet-i hâli 
ma'lâm olacağını ve bi'l-ibrâm orduya azimetine ibtidâr ve kıyâm olunmuş 
ise de hareketi günü mezkür mektübun ele geçmiş olduğunu anlayınca kede- 
rinden hastalanıp Haleb civârında kâin bağçesinde yatmış idüğini ve mezkür 
mektübda beher konakda bir iki gün ikametle Erzurum'a varınca kadar kış 
geleceği yazılmış olduğundan fi-mâ-ba'd bu gibi mektüb göndermemesini bi- 
râderi Mustafa Bey'e Bâbıâli tarafından emr ü tenbih ve Ahmed Bey'in hare- 
minin İstanbul'a celb olunmasını inhâ eylemişdir. Serasker Husrev Paşa ve 
me'mürin ve zahire nâzırı hâzır oldukları hâlde bu mektüblar meydana konu- 
larak Katarağasızâdelerin şimdiye kadar çok uygunsuzlukları sebkat ederek 
aralıkda olunan nefylerinden mütenassıh olmadıkları Ali Bey'in iş'ârından 
müstebân ve bu kadar servet ü sâmân ile beraber tamâm uğur-ı Devlet-i Aliy- 
ye'de ibrâz-ı hidmet yerine istinkâf etmesi haklarında mücâzâtı icâb eyledi- 
ğinden Mustafa Bey'in İstanbul'da hemân habsiyle konağının temhir ve Ah- 
med Bey'in Haleb'de ne mikdâr akar ve nukudu var ise cümlesi cânib-i miri- 
den zabt olunmak üzere mübâşir gönderilerek kendisinin kal'a-bend olarak 
Sivas'a nefyi ve harem ve müteallikatının Haleb'e uzak bir mahalle i'zâmı ten- 
sib olunduğunu müteâkib Mustafa Bey celb ile ma'hüd mektüb irâ'e olunduk- 

da haklarında mahzâ iftirâ olunup haberi olmadığını süret-i kaviyyede söyle- 
miş olduğundan Ali Bey'den isti'lâm ile hakikat-i mektüb ma'lüm oluncaya 
kadar müsaderelerinden keff-i yed edilmesi husüsları dermiyân olunduğu 
huzür-ı şâhâneye arz olunmuş ise de isti'lâma hâcet olmayarak hemen müsâ- 
derelerine ve Mustafa Bey'in İstanbul'da “dâmına irâde olunduğu sırada mü- 
tesellim Ali Bey ile Haleb kadısı ve ba'zı me'mürinin mühürleriyle mahtüm 
vürüd eden mazbatada Ahmed Bey'in hastalık bahânesiyle sâkin olduğu bağ- 
çede Haleb'i ifsâda cüret eylediğinden kendisine nush u pend olunmuş ise de 
kârger ve bu'diyyet-i mesâfe sebebiyle istizâna vakit olamadığına mebni cüm- 
lenin ittifâkıyla mütesellim oraya gidip tertib-i cezâsıyla ser-i maktü'unu irsâl 
ve derhâl kulle ve hânesinde olan emvâl ü eşyâsı temhir edildiği inhâ olun- 
muşdur. Bunun üzerine olunan tezekkürün (137) neticesinde mütesellim Ali 
Bey'in tahsini ve Mustafa Bey'in dahi İstanbul'da tertib-i cezâsı ve emvâl ve 
nukudlarının zâyi” etdirilmeyerek gönderilmesi zımnında fermânlar tasdiri 
karârgir olduğu ma'rüz-ı huzür-ı pâdişâhi oldukda icâblarının icrâsına irâde 
kılınmışdır. 

Buraya kadar evrâk-ı resmiyyeden alınan havâdisdir. Aşağısı Es'ad Efen- 
di'nin evrâk-ı perişân arasında ele geçen müsveddesinden hulâsaten nakl olun- 
muşdur. 

Mütesellim Ali Bey civâr-ı Haleb'e bi/-vusül dâmgâh-ı şehre duhülden nü- 
kül ile Şeyh Bekir Tekkesi denilen mahalle nüzül eyledi. Ahmed Bey'in azille 
orduya me'müriyyeti Haleb'den teb'idi kaziyyesixe mebni ise de halefiyle mu- 
hâsebe bahânesini medâr-ı terâhi etmekde iken Kilis ve Reyhaniyye ile Ha- 
leb'in ba'zı cihetlerinde âsâr-ı ihtilâl zuhür eyledi. Bu hâl Ahmed Bey'in eser-i 
tahriki olduğu hiss olundu. Şöyle ki ihtilâl arasında Kürd ve Gavur dağları bâ- 
gileri erâcif neşriyle Kilis nâhiyesinin ekserisini ve Cebel-i Sam'an nâhiyesini 
zabt eylediler. Sergerdeler yine hedâyâ Ütâsıyla olunan müdârânın fâide ver- 
memesi Ahmed Bey'in tahrikine âzv olunması hakkında muzır olacağı ve bir 
ân evvel savb-ı me'müriyyetine gitmesi hayrhâhâne ihtâr olunduğu sırada De- 
raliyye'de mukim birâderi Mustafa Bey'in gönderdiği sâlifü'z-zikr mektübu Ali 
Bey tutup İstanbul'a irsâl ile bu mektüba mağrür olmaması zemininde Ahmed 
Bey'e haber isâl edildikde kederinden hastalanarak yirmi gün kadar bağçesin- 
de ârâm arasında ahâli ayaklanarak Ahmed Bey olmadıkça Haleb idâre oluna- 
maz meâlinde mahzarlar tertib ve Ahmed Bey'i Haleb'e celb içün taahhüdler 
olunduğunu Ali Bey anlayınca derhâl yirmi kadar fedâyilerle bağçeye varıp 
Ahmed Bey'i 'dâm ve keyfiyyeti Deraliyye'ye i'lâmı ile beraber etrâfa bin ka- 
dar süvâri ve altı yüz piyâde sevkiyle terâküm eden matlübât-ı miriyyeyi ve 
nefs-i Haleb'den asker bedelâtından beş yüz kiseyi cem' ile mübâşiri Zaim 
Ağa'ya teslimen şark ordusu defterdârına irsâl eyledi. 

Kilis kazâsında nâib nâmına bir şahs-ı müfsid birâderini a'yân etmek içün nice 
şurüt-ı fâside derciyle taleb eylediği buyrulduyu hasbe'-maslaha Ali Bey Vtâ 
eyledi. Ba'dehü üslüb-ı hakimâne ile nâib-i merküm mahall-i ba'ide nefy ve 
Kürd Dağı eşkıyâsının mazarratları def olundu. Usa cal 43 Sğiel a “öze Bülgal Töylla e il 
(1381 zemininde o aralık zuhür eden istilâ-yı Erzurum mesmü' ve ma'lüm ol- 


418 Vak'anüvis Ahmed Lütfi Efendi Tarihi 


masıyla bu haber-i hâdis Haleb eşkıyâsının ez-ser-i nev tuğyânına bâ'is olarak 
ihtisâb dâiresi yağma ve ba'zı me'mürları katl ü ifnâ ederek kal'ayı zabta ictirâ 
ve cem'iyyet akdiyle min-ba'd ihtisâb beda'eti kalksın, sâlyâne ve asker bede- 
liyyesi afv ve Şeyh Budak ve Şeyh Bekir tabyaları hedm ve mütesellim dâiresi 
galebeliği def olunsun yollu birtakım yolsuz haberler gönderdiler. Ali Bey za- 
rüri mülâyemet izhârı ile nush-âmiz buyruldular göndermiş ise de (derün-ı tire 
dilân kabil-i nasihat nist) vefkince pend-pezir olamayıp nihâyet casus irsâliyle 
akşamdan sonra işâret-i ma'hüde ile tabyalardan toplar atılarak asker bağteten 
Akyol mahallesine hücüm etdiklerinde rüesâ-yı ihtilâlden Hataboğlu Mehmed, 
Çavuşlar kethüdâsı Şerif Hüseyin Gavi, Pazarbaşı Hacı Mustafa Ebu's-sürür ile 
sâir haşerât firârdan sonra me'hüz olan birkaç kişi 'dâm olunarak şehrin âsâyi- 
şi Vâde kılınmışdır. 

Bu hilâlde Antakya'da zuhür eden ihtilâl seyyiesiyle müfti ve ihtisâb ağası 
ve cizye me'mürini i'dâm ve defterdâr eminini nehr-i Âsi'ye ilka ile kemnâm 
etdikleri haberi üzerine iki yüz kadar askerle Ali Bey kethüdâsını sevk etdiğini 
ehl-i fesâd istimâ” ve İstanbul ve Edirne'yi Rusyalı istilâ etmiş yollu havâdis 
neşriyle Antakyalılar Türkmen aşiretlerini bi't-tahrik icrâ-yı fesâdâta cür'et et- 
diklerinde Haleb'den tekrâr asker gönderilerek iki yüzden mütecâvizi reh-rev-i 
semt-i adem olarak ma'adâsı firâr etmişlerdir. Ertesi günü aşâir ihtiyârları de- 
hâletle gasb etdikleri emvâl ve zahairi ve masârif-i askeriyyeyi tazmin şartıyla 
her oymakdan rehinler alınarak re'y senedi verilmişdir. Sonra Antakya'ya va- 
rılıp bâdi-i fesâd olanların teslimi içün gönderilen mektüba tüfeng ve ağaçdan 
ma'mül toplar ile cevâb verilmesiyle zarüri derün-ı şehre atılan birkaç topun 
dehşeti el-âmân âvâzesini icâd ile kasabaya girilip sergerdân-ı fesededen otuz 
kadar kesân i'dâm ve birtakımı mukayyeden Haleb'e i'zâm ile beyne'l-ahâli 
kefâlet-i müteselsile usülünün icrâ ve ordu masârifi olmak üzere yüz elli bin 
kuruşun istifâsından sonra asker Haleb'e iâde kılınmışdır. Ali Bey'in bu süret- 
le olan hidmetlerine mebni muahharen vezâretle Haleb eyâleti tevcih olun- 
muşdur. İntihâ-i kelâm-ı Es'ad Efendi. Mevâdd-ı mezküreye dâir divân kalemi 
defterlerinde mukayyed fermânın hulâsa-i meâlidir:(139) 

Ahmed Bey zulm ü ta'addisi sebebiyle mütesellimlikden azl olunmuş ve be- 
deninden yüz elli nefer askerle şark ordusuna me'mür kılınmış ise de izhâr et- 
diği terâhi üzerine ısdâr olunan te'kidnâmeyi ısga etmeyerek Haleb civârında 
bağçesinde temâruz göstermiş ve Dersa'âdet'de birâderine göndermek üzere 
yazdığı mektübu Ali Bey göndermiş olmasıyla mümâileyhümüânın niyyet-i fâsi- 
deleri anlaşıldığından Mustafa Bey habs olunduğu esnâda Ali Bey'den vürüd 
eden mektübda Ahmed Bey'in berâ-yı âsâyiş-i memleket dâmına kıyâm olun- 
duğu muharrer olduğundan İstanbul'da karındaşı dahi o yola revân olmuş ve 
muhallefâtının zabtıyla evlâd u ıyâlinin Yozgad taraflarında iskânı ve sâir hu- 
süsları hâvidir. İntihâ. 

İşbu fermân mücibince Ali Bey maktüllerin hâne ve bucaklarını temhir ile 
ocaklarını itfâ etdiğini inhâ ile beraber muhallefât Haleb halkının rivâyeti 
mikdâr zuhür etmediğinden başka Ahmed Bey azlini teferrüs etdikde emvâl-i 
nefise ve nukud-ı mevcüdesini gizlemiş ve çoğu frenk tâifesine geçerek kon- 


Vak'anüvis Ahmed Lütfi Efendi Tarihi -2 419 


soloslara söylenmiş ise de bir fâideyi müfid olmadığını ma'rız-ı tizârda be- 
yân ve Haleb'in ıslâhâtına dâir tanzim eylediği lâyihayı takdim eylemişdir. 

(Zamime) Behrâm Paşa'nın Haleb vâliliğinde Katarağasızâde hedâyâ takdi- 
miyle Şerifizâdeler takımına takaddüm etmiş ve bunlardan ol vakit nakib bulu- 
nan bir âdemi Behrâm Paşa'ya güyâ i'dâm etdirmiş imiş. Bu nefsâniyyete meb- 
ni Şerifiler yolunu bulup Katarağasızâdeleri sâlifü'l-beyân vartaya düşürmüş- 
ler deyü ba'zı evrâk-ı âdiyyede görülmüşdür. 


dâm-ı a'yân-ı Düzce 


“Bolu dâhilinde Düzce kazâsı a'yânı Mansüre yüzbaşılarından bir firâriyi 
derdest etmiş iken urbasını tebdil ile salıvermiş olduğu firârinin istintâkıyla te- 
beyyün eylemiş olduğundan a'yân İstanbul'a getirilerek bilâ-emân Parmakka- 
pı'da i'dâm olunmuşdur. 

(Garibe) Seferihisar voyvodası olup ordu tarafından Yergöğü kal'asına 
me'mür Mütevellizâde Mehmed Ağa'nın vefâtı şâyi'asıyla Anadolu Kazaskeri 
Âbid Efendi müvellâ ta'yiniyle memleketinde terekesini tahrir ve taksim etdiri- 

rek iki bin kuruş resim alındıkdan sonra vefâtın adem-i sıhhatine dâir ordudan 
gelen tahrirât üzerine yazılan cevâbda (140) taksim olunan tereke âhara veril- 
meyip veresesi yedinde bulunduğundan zayi” etdirilmemesi mahalline yazıl- 
mış ve kazasker efendi vefât etmesiyle alınan resmin istirdâdı mümkin olama- 
mış olduğu derc olunmuşdur. 

(Hâtıra) Resmin adem-i imkân-ı istirdâdı kazaskerin vefâtından neş'et eyle- 
diği anlaşılıyor ki terekesine mürâcaat olunmamış demekdir. 


Havâdis-i sikke 


Onbinlik nâmıyla tedâvül eden altın sikkenin bu esnâda revâcı bâ-fermân-ı 
âli men' olunarak ziyâdeye alınıp verilmemesi ve Darbhâne'ye getirilip tebdil 
etdirilmesi umümen tenbih ve ilân kılınmış ve mine'l-kadim Mısır ve Bağdad 
ve Tunus gibi ba'zı eyâlât-ı ba'idede muâmelât-ı câriyyeyi teshil içün ufak para 
gibi küçük sikkeler darbına me'züniyyet verilerek hâricde tedâvülü memnü/ 
“bulunmuş idi. Bu kabilden olarak bin iki yüz otuz beş (1819/20)senesi Bağ- 
dad'a gönderilen fermânda on paralıkdan otuz paralığa kadar üç sene müddet 
içün beher sene elli bin guruşluğu tecâvüz ve Bağdad'dan başka mahalde tedâ- 
vül etmemek şartı münderic olduğundan müddet-i me'züniyyetin güzerânı ci- 
hetiyle Bağdad Darbhânesi'nin terk ve ta'tili bâ-fermân-ı âli Dâvud Paşa'ya 
kat'iyyen emr ü tenbih olunmuşdur. 


Kat'-ı sikke-i cedid 
Rumeli Vâlisi Reşid Mehmed Paşa'dan o esnâda gelen tahrirâtda istihdâmı- 


na lüzüm görünen asâkir-i külliyyenin idâresi mebâliğ-i külliyyeye mutavakkıf 
olup bunun tesviyesi ise müşkil göründüğünden teshil-i maslahat içün muvak- 

katen sikke-i nuhâsiyye kat'ıyla def-i zarüret edilmesi ihtâr olunmuşdur. Bu- 
nun içün dâr-ı fetvâda tecemmu” eden havâss-ı me'mürin beyninde lede'İ-mü- 
şâvere def-i zarüretde yine tebdil olunmak üzere cevâzına hükm olunmuş ise 
de “zekât verilmez ve zarüret bahsi erbâb-ı vukufun haberiyle sâbit olur” cevâ- 
bı taraf-ı fetvâ-penâhiden ityân olundukda defterdâr efendi ki mâliye nâzırı de- 
mekdir “müzâyaka derkârdır” demesi üzerine cevâzına hükm olundukdan 
sonra nuhâsdan sarf-ı nazarla rub'u gümüş üç payı nuhâs olarak onluk yirmi- 
lik kuruş yüzlük beş kuruşluk Cihâdiyye nâmıyla sikke-i cedide kat'ına karar 
verilerek icâbı icrâ ve gavâil-i seferiyye bitdikden sonra sikke-i hâliseye tebdil 
olunacağı bâ-fermân-ı âli Memâlik-i Mahrüsa'ya ilân ve ahâli (141) hânelerin- 
de bulunan evâni-i simiyyenin izâbesiyle nakde tebdili içün sime müteallik 
şeylerin fiyat-ı miriyyesiyle Darbhâne'ye teslimi ve terekelerde zuhür eden gü- 
müşlerin ol süretle istibdâli umüma tenbih olunmuşdur. 

(İlâve) Zamânımızda kara beşlik ve metelik nâmıyla el'ân tedâvül eden işte 
ol sikke-i mağşüşedir. İntihâ. 


Havâdis-i donanma 


O esnâda Akdeniz'de Rusya sefâini Devlet-i Aliyye gemilerinin hareketine 
mümânaat içün Akdeniz Boğazı'nı abluka etdiği misillü geride i'âne içün Mı- 
sır'dan gönderilen zahire teknelerine dahi mümânaat olunduğu havâdisine dâ- 
ir arz olunan kâğıd üzerine sâdır olan hatt-ı hümâyün süretidir: 

“Allah vere Mehmed Ali Paşa bu ablukayı bahâne ile donanma-yı hümâyü- 
nu göndermemezlik etmeye idi.” 

Mâ-sabakda ma'lüm olmuş idi ki Navarin bekayâsı olan donanma-yı hümâ- 
yün li-ecli”t-ta'mir Mısır'a götürülmüş idi. Bunların süfün-i Mısriyye istishâbıy- 
la Dersa'âdet'e i'zâmı içün Mehmed Ali Paşa'ya defa'atle olunan iş'ârâtdan bi- 
rine olan cevâbnâmesi fezlekesidir: 

“Sâye-i şâhânede donanmanın ta'mirine ve levâzımının ikmâline bakılmış 
ise de denizde emniyyet olmadığından ve Akdeniz Boğazı ablukada bulundu- 
gundan bunca gemileri göz göre ve höd-be-höd süy-i tehlikeye sevk ve irsâle 
cesâret olunamıyor. Gönderilmesi kat'iyyen matlüb ise emr-i kat'iye muhtâcdır. 
Ya'ni behemehal gönderilsin sizce mes'üliyyet yokdur denilsin, ol hâlde fi ama- 
nullah göndereyim” demişdir. 

Her ne kadar hakikat-i hâl böyle ise de sâlifü'z-zikr hatt-ı hümâyün meâline 
nazaran daha ol vakit Mehmed Ali Paşa hakkında kuşkulanmak hâli var imiş 
demekdir. 


Nefy-i İzzet Molla ve Râsim Efendi 


Haremeyn müfettişi şâir İzzet Molla Sivas'a nefy ve Defterdâr kisedarı Râ- 
sim Efendi hâceliğinin ref'i ve kal'a-bendlik kaydı ile Rodos'a iclâ olunmuşlar- 
dır. Sebeb-i nefyleri bi'-münâsebe cild-i evvelde beyân olunduğundan tekrâra 
hâcet görülmemişdir. Divân-ı Hümâyün kalemi kaydında Râsim Efendi'nin 

nefy fermânında ehl-i İslâm beyninde tefrikayı müeddi kelimât-ı sehife tefev- 
vühâtına ibtidâr eylemesi fıkrası yazıldığı musarrahdır. İzzet Molla'dan mün- 
hal olan müfettişlik Medine-i Münevvere mollası Fındıkzâde İbrahim Efen- 
di'ye verilmişdir.|142| 


Me'müriyyet-i Esrâr Efendi be-vekâlet-i tercümâni 


Eshâb-ı hüner ü liyâkatdan Divân-ı Hümâyün tercümüânı İshak Efendi tama” 
ve irtikâbı ve istihdâmında ve ketm-i esrâr husüsunda kendisinden emniyyet 
olunamadığı derkâr ise de azlini mücib fi'liyyât görünmediğinden Balkanlar ve 
sevâhil taraflarında derdest-i inşâ olan istihkâmâta nezâret me'müriyyeti bahâ- 
nesiyle Bâbıâli'den teb'id ve ma'iyyetinde müstahdem Esrâr Efendi hâcelik rüt- 
besiyle tercümân vekili ta'yin kılınmışdır. İshak Efendi'nin teb'idinin sebeb-i 
hafisi reis Pertev Efendi'nin dâhil-i dâire-i kabülü olmadığı ba'zı sikatdan men- 
kuldür. 


Afv u ıtlak-ı Sâdık Efendi 


Vak/'a-i Hayriyye esnâsında mürtekib olduğu cünha-i azimesine mebni mag- 
zuben Amasya'ya tagrib ile kırkdört senesi evâiline (1828 ortaları) kadar nefy- 
de kalmış olan refs-i esbak Sâdık Efendi o esnâda mazhar-ı afv olup 
Dersa'âdet'e vusülünün üçüncü günü tersâne emânetiyle tatyib kılındı. Sâdık 
Efendi tersâne umüruna mübâşereti sırada tersânede kullanılan buhur gemisi- 
nin “vapur demekdir” idâresi içün hatab sarf olunsa ibâdullaha lüzümu olan 
hatabın itlâfı lâzım geleceğinden ma'den kömürü tedârikinden lâ-büd olduğu 
ve Silivri ile Çekmeceler civârında maznün bulunduğu cihetle hafif yevmiyye 
ile amele tedârik ederek çıkaracağı ma'den kömürünü kayıklarla tersâneye 
göndermesi içün Kapıcıbaşı Mehmed Ağa'nın me'müriyyetini bi't-takrir inhâ 
etmişdir. Mücibince Mehmed Ağa gönderilmişdir. 

(Hâtıra) Fesübhanallah bir ufak vapurun yakacağı ne kadar odun olur ki 
bütün ibâdullaha bundan zarar mütâlaası büyük ifrât olduğu misillü mevcüdu 
terkle maznün üzerine gitmek nasıl olur. âlâ âli sâ medlülünce evvel emir- 
de ma'den kömürü nerededir, kim haber vermiş, nümünesini kim görmüş, âdi 
taş çıkarır gibi her yerde maden kömürü bulunur mu, bir de Kapıcıbaşı Meh- 
med Ağa ma'den emini olabilir ise de hasbe'l-fen ma'denden ne anlar, ale'l-am- 
yâ ta'zib-i ahâli ile uğraşmakdan ne hâsıl olur, ma'den mevcüd farz olunup da 
kayıklarla sevki gösterilmesi daha agrebdir. 


İhrâc-ı surre-i hümâyün 


Beher sene Receb-i şerifde ihrâcı mu'tâd olan surre işbu kırk dört senesi Re- 
cebinin on üçüncü (19 Ocak 1829) günü Yeni Saray'dan alay-ı mahsus ile bi'l-ih- 
râc ba'de'z-zuhr Bağçekapısı'ndan çekdire ile Üsküdar'a imrâr olunmuşdur. O 
gün hava gayet serd olduğundan yatsıdan sonra güç hâlle Üsküdar'a yanaşa- 

bilmişdir. Beş günden sonra cânib-i Kâ'be-i maksüda mahmil-bend-i azimet ol- 
muşdur. 
O sene surre emini Es'ad Paşa birâderi Mes'üd Ağa imiş. 


Hitâm-ı Kışla-i Selimiyye 


Cild-i evvelde inşâlarına şürü' olunduğu muharrer ebniye-i cesimeden Seli- 
miyye Kışlası o esnâda rehin-i hitâm olmuşdur. Küşâdı içün kaim-makam Hu- 
lüsi Paşa ve serasker paşa ve Reis Pertev Efendi ve sâir me'mürin Recebin yir- 
misinde (26 Ocak 1829) bi'l-azime asâkir-i mevcüde saf-beste olarak Hüdâyi 
şeyhi efendi duâ eylemiş ve akib-i duâda Binâ Emini Moralı Osman Efendi ile 
iki nefer mahdümlarına bol yenli ve şeyh efendiye çukaya kaplı sincab kürkler 
ve kalfa ve sâire me'mürlara muzıkalar çalındığı halde hila'-i münâsibe iksâ 
olunmuşdur. 

Bahr-i Sefid Boğazı civârında muhâfazada bulunan bir Arnavud sergerdesi 
askerini ta'dâd etdirmemekde eylediği ısrâr üzerine çıkardığı münâzaada 
nüzül emini kapıcıbaşıyı telef etdirmişdir. 


Azi-i Osman Paşa 


Karadeniz Boğazı Muhâfızı Gümrükçü Osman Paşa Şa'bân-ı şerifde (6 Şu- 
bat-6 Mart 1829) ref'-i vezâretle sâhilhânesinde ikamete me'mür olmuşdur. 

Bolu Mütesellimi Ali Hâdi Bey Anadolu ve Bozcaada'dan münfasıl Mirimi- 
rân Mustafa Paşa Rumeli Boğazları muhâfazalarına beşer bin kuruş maaşla 
me'mür olmuşlardır. 


Nefy-i ba'zı ulemâ 


Ramazan-ı şerifde câmi'lerde va'z u nasihat esnâsında derslerinin hâricinde 
olarak nizâmât-ı cedideyi takbihe dâir tefevvühâta cüret eden hocalardan Boş- 
nak Mustafa Efendi ve Saçlı Şeyh gibi birkaç kimseler nefy olunmuş ve Rama- 
zanda tâ'ife-i nisânın çarşılara çıkmamaları ve gece ve gündüz câmi'lere ve hır- 
ka-i şerife ziyâretine gitmemeleri umümen tenbih kılınmışdır. 


İhsân-ı atiyye be-ba'zı ulemâ 

Eyyâm-ı mübârekeye hürmeten celb-i kulüb-i ulemâ zımnında meşâhir-i es- 
hâb-ı ders-i âmdan Lâz Hasan (144) Efendi ile Kozanlı Mehmed Efendi ve Gür- 
ci Ahmed Efendi misillü ba'zı dâ'iyâna biner altın rub'iyye verilmişdir. 

Ba'zı havâdis-i kabâil 


Cild-i evvelde muharrer olduğu üzere kabâil-i Çerâkise'nin ıslâh u celb ve 
te'lifleri garazıyla Dersa'âdet'den gönderilen nüvvâb ve müftilere tahsis kılı- 

nan maaşlar tarik-i ilmi arpalıklarından ifrâz olunmuş idi. Rusyalının Çerâkise 
taraflarını istilâsı sebebiyle maaşların lüzümu kalmadığı bahâne olunarak ar- 
palıkların yine mevâliye redd olunduğunu Es'ad Efendi kayd eylemişdir. 

Trabzon Vâlisi Hasan Paşa zamânında kabâil-i Çerâkise'nin ıslâhına bakıldı- 
ğı sırada sülâle-i Cengiziyye'den derün-ı kabâilde sâkin sultanlar ile Çerâkise 
mirzâlarından altmış iki âdeme Anapa gümrüğü malından senevi on sekiz bin 
yirmi beş guruş maaş tahsis kılınmış idi. Anapa'nın istilâ-dide olmasıyla maaş- 
lara destres olmadıklarından gemi buldukça ve fırsat düşdükçe eshâb-ı maaş- 
dan ba'zıları Trabzon'a gelip pederlerindeki berâtlar mücibince maaşlarını ta- 
lebden hâli olmadıkları beyânıyla istizânı hâvi Trabzon vâlisinin şukka-i vâri- 
desi Bâbıâli'den defterdâra havâle olundukda Anapa gümrüğünden merküm- 
lara ol mikdâr maaş tahsisi mukayyed ise de maaşların mahall-i tahsisi eyâdi-i 
a'dâya giriftâr olduğundan ahd-i karibde i'âdesine ikdâm olunduğu hâlde ke- 
mâ-fi's-sâbık verileceğinin eshâb-ı maaşâta tefhimiyle nâzikâne celb ü te'lifleri- 
ne bakılması lâzım geleceğine dâir hikâye olunan kalem muktezâsı meâli cevâ- 
ben mahalline bildirilmişdir. 

(Hâtıra) Rusya ile Devlet-i Aliyye beyninde sedd-i sedid ve husüsiyle sülâ- 
lece münâsebetleri bulunan iklim-i Çerâkise ahâlisinin celb-i kulübuna medâr 
olan senevi bu kadar şeyin politika uğruna diriğ olunması münâsib olmamışdır 
zann ederim. İntihâ. 

Bu münâsebetle kabâil nâzırı vezir Ahmed Paşa'nın Anapa'da me'müriyyeti 
kalmadığından bu cânibe celbi Trabzon vâlisine bildirilmişdir. 


Tevcihât der-esnâ-i sâl 


Sene-i sâbıkada şıkk-ı evvel defterdârı nasb olunan Es'ad Efendi'nin azliyle 
kırk dört Muharreminin yirmi dördünde (6 Ağustos 1828) asâleti Tophâne nâzı- 
rı sâbık Ali Bey'e ve vekâleti yine Es'ad Efendi'ye tevcih olundukdan sonra def- 
terdâr vekâleti Asâkir-i Mansüre nâzırı Mehmed Emin Efendi'ye ve Zilka- 
'de'nin dördünde (8 Mayıs 1829) tersâne emini sâbık Sâdık Efendi'ye âsâleti 
tevcih olunmuşdur. (145) Mirâhür-ı evvel Ali Bey'in humbaracıbaşılıkdan az- 
liyle yerine bostancıbaşı sâbık İbiş Ağa nasb olunmuşdur. 

Galib Paşa silahdârı Mirimirân Rüşdi Paşa'nın Çıldır'dan azliyle yerine mi- 
rimirânlık ile Acaralı Ahmed Bey nasb olunmuşdur. Bir hafta sonra Hakkı Pa- 
şa'ya Sivas ve Osman Paşa'ya Trabzon eyâleti tevcih kılındı. Sivas Vâlisi Vezir 
Mehmed Paşa'nın şark ordusunda bir işe yaramadığı sebeble azliyle yerine mi- 
râhür pâyelilerinden Canik muhassıl vekili Osman Bey? müceddeden rütbe-i 
vezâretle Sivas vâlisi nasb olundu. 

Bir hafta sonra Sivas Hakkı Paşa, Trabzon Osman Paşa'ya verilmişdir. 

Biga Mutasarrıfı Hâfız Ali Paşa'nın azliyle Biga mutasarrıflığı Bahr-i Sefid 
Boğazı muhâfızlığı ve seraskerliği sadr-ı esbak Seyyid Ali Paşa'ya kırk dört Cur- 
mâdelulâsında (9 Kasım-8 Aralık 1828) bi't-tevcih muahharen Seyyid Ali Pa- 


27 Bu Osman Bey Trabzon hânedânından Hazinedâr oğlu müteveffâ Osman Paşa'dır. 

şa'nın vuku!'-ı irtihâliyle Şevvâl'de (6 Nisan-4 Mayıs 1829) Kayseriyye mutasar- 
rıfı sâbık Beylanlı Mustafa Paşa'ya tevcih kılındı. 

Erzurum Vâlisi Sâlih Paşa'dan vârid olan mektüb meâline nazaran İran dev- 
leti Devlet-i Aliyye ile Rusya aleyhine akd-i ittifaka ve yâhüd tavassuta meyyâl 
olduğunu İran şehzâdesi Mirzâ Abbas ihbâr eylemişdir. İbtidâ-i muhârebede 
telâfi-i mâfât içün Rusya üzerine hareket etmeyip de şimdi kış basdıkdan ve 
Devlet-i Aliyye her türlü masâibi göze aldırdıkdan sonra böyle lisân kullanıl- 
ması fâideyi mücib olmayıp bi'l-âhire şüyü'u ordularca mazarratı icâb edeceği 
cihetle fi-mâ-ba'd bu sözlerin tefevvüh olunmaması Sâlih Paşa'ya iş'âr olun- 
muşdur. 

Limni muhâfızı Nusayri Kara Mehmed Paşa fevt olmağla kethüdâsı Edirne- 
li Silahşor Tâhir Ağa mirimirânlık ile muhâfız nasb olunmuşdur. 

Kapudan İzzet Mehmed Paşa orduda sadr-ı a'zam olduğu bâlâda yazılmış 
idi. Kapudanlık mesnedi Galata nâzırı Kapıcıbaşı Ahmed Paşa'ya mirimirânlık 
ile ba'de't-tevcih rütbe-i vezâret verilmişdir. 

Dukakin mutasarrıfı Abdürrezzâk Paşa'nın azliyle Recebde (7 Ocak-5 Şubat 
1829) Yakovalı Mirimirân Seyfeddin Paşa nasb olunmuşdur. Topcubaşı 
Nu'man Ağa'ya mirimirânlık verilmişdir.(1461 

İkinci orduya me'mür edilmek üzere Bosna'dan münfasıl Abdürrahim Pa- 
şa'nın yerine nasbını müteâkib vefât eden Vahid Paşa'nın yerine Filibe'de mu- 
kim Moralı Ali Nâmık Paşa Bosna vâlisi olmuşdur. 

Abdürrahim Paşa'nın Bosna hudüduna kadar Yenipazar Mütesellimi Os- 
man Paşa bâ-emr-i âli mihmandâr ta'yin olunmuşdur. 

Küçük Tezkireci Tayyibi Efendi muhâsebe-i evvel pâyesiyle şark ordusuna 
mühimmât nâzırı ta'yin kılınmışdır. 

Van muhâfızı İshak Paşa'nın azliyle Mahmüdi Kal'ası beyi Es'ad Paşazâde 
Timur Bey'e mirimirânlık ile Van muhâfızlığı tevcih olundu. 

(İlâve) Bu Timur Paşa sonraları hilâf-ı marzi hareketi sebebiyle Es'ad Pa- 
şa'nm Erzurum vâliliğinde oradan kaldırılarak İstanbul'a getirildi. Çok vakitler 
ufak tefek işlerde bulunarak vefât etmişdir. 

Zâbitân-ı askeriyyeden Osman Ağa rütbe-i mirimirâni ile asâkir-i hassa 
muhğfızı nasb olunmuşdur. 

İyneada muhâfızı Mirimirân Mustafa Paşa'ya rütbe-i vezâret tevcih ve yüz 
yirmi beş bin guruş atiyye i'tâ olunmuş ve Emtia Gümrüğü emini Ali Rızâ 
Efendi kapı kethüdâsı olmuşdur. 


Tebeddül-i Eyâlet-i Musul 

Musul Beylerbeyisi Abdurrahman Paşa'yı zulm ü ta'addisi sebebiyle ahâli 
katl ü idâm etmiş ve Süleyman Paşa hafidi hânedân-ı memleketden Mehmed 
Emin Bey'in liyâkatinden bahisle bâ-rütbe-i mirimirâni Musul'un ona tevcihini 


Bağdad Vâlisi Dâvud Paşa'nın inhâsı mücibince bi'l-icrâ Abdurrahman Pa- 


28 Bu Osman Ağa sonraları mirimirânlık ba'zı vilâyâta vâli olan Tatar Osman Paşa dedikleridir. 

şa'nın katline cüret edenlerin tahkikine ve muhallefâtının zabtına âmedi hule- 
fâsından Şâkir Bey Musul'a isâl kılınmışdır. 


Vürüd-ı haber ez-cânib-i Reşid Paşa 


Arnavudluk erkânından Virbonlu Ömer Paşa başına bir takım asker cem'iy- 
le Berat sancağı taraflarında fesâda cüret etmekde olduğu hâlde derdest-i ten- 
kil iken (1471 Toskâlık cihetinde bir karyede temekkün eylemiş ve Berat müte- 
sellimi Reşid Mehmed Paşa mühürdârı cânibinden olunan tehdid üzerine ahâ- 
li-i karye Ahmed Paşa'yı mütesellime teslim etmiş olduğundan mütesellim da- 
hi paşanın başını kesip göndermiş olduğunu Reşid Paşa Bâbıâli'ye bildirmişdir. 

Hayrât-ı şâhâneye ilâveten Kıbrıs'da bir kütübhâne binâ olunarak taraf-ı pâ- 
dişâhiden üç sandık kütüb-i nefise gönderilerek mahfüz-ı kütübhâne kılınmış- 
dır. 


Zabt-ı muhallefât-ı Hadımzâde 


Bahr-i Sefid Boğazı tarafında meşhür derebeylerinden Hadımoğlu Ali Bey o 
esnâda vefât ederek eshâb-ı servetden bulunduğundan zabt-ı muhallefâtına 
mektübi-i sadr-ı âli odası ikinci halifesi Nâşid Bey irsâl olunmuşdur. 


Havâdis-i Amasya 


Sivas vâlisi tarafından Amasya mütesellimi Hacı Yusuf oğlu Ali Ağa'yı 
a'yân İbrahim Bey şark ordusuna giden askerden üç kişiyi ta'lim ve iğfal ile 
idâm etdirmiş ve mahallinden vürüd eden “lâm ve mahzarda İbrahim Bey'in 
mütesellim olması istid'â olunmuş olduğundan hasbe'l-vakt zarüri muvâfakat 
olunmuş ise de ileride çâresine bâkılacağını Sivas vâlisi inhâ eylemişdir. 


Tahsis-i elbise be-sunüf-ı hademe 


Kırk beş senesi evâhirinde Vak'a-i Hayriyye'yi müteâkib ekâbir ve asâgir 
kavuk sıkletinden âzâde-ser olmuşlar idi. Kavukların yerine başlıca bir kisve 
konulamadığından herkes başlı başına başlarına birer türlü şey sarmaya başıl- 
dılar. İçlerinde kavukdan büyük kocabaşlar belirmiş idi. Birbirine benzemez kı- 
yâfetlerle beyne'I-me'mürin temâyüz hâsıl olmadığından bendegân ve dâ'iyâ- 
na alâmet-i fârika olmak içün tahsis olunmak üzere kaleme alınan nizamnâme 
kırk dört Şevvâlinde (6 Nisan-4 Mayıs 1829) esnâ-yı tevcihât-ı umümiyyede 
ilân kılınmışdır. Süreti zeylde mündericdir. Numero 18 i 


Mu'âyede-i iyd-i fıtr 


Mevkib-i hümâyün Râmi Çiftliği kışlasında olmağla o sene mu'âyede-i hü- 
mâyün orada icrâ olundu. Süret-i icrâsı mesbük olduğundan tafsiline lüzüm 

görünmedi. Fii-asl mu'âyede resmi namazdan evvel icrâ olunagelmekle bu 
def'a dahi Şâfi'i vaktinde erbâb-ı mu'âyede mevkib-i hümâyüna cem' oldular. 
Pâdişâh köşkünün altındaki (1481 kapının tahtına taht-ı şâhi vaz' olundu. Er- 
kân ve a'yân-ı devlet odalara taksim olundular. Namaz vaktinden evvel beş 
parmak mikdârı mahalli serâpâ murassa' sorguçlu fes ve mâl çukadan potur ve 
yaka ve şemseleri murassa' harvâni ile zât-ı pâdişâhi taht-ı hümâyünu teşrif 
buyurdular. Ber-mücib-i teşrifât mu'âyedenin icrâsını müteâkib tertib olunan 
alay ile oradan câmi'-i şerife azimet olunmuşdur. 


Tevcihât-ı mu'tâde 


Kırk dört Şevval (6 Nisan-4 Mayıs 1829) tevcihâtında vülât ve mutasarrıfin 
kâffeten ibka olunmuşdur. Dersa'âdet menâsıbından başmuhâsebecilik 
Nu'man Sâbit Efendi'ye, humbarahane nezâreti Tophâne kâtibi sâbık Hacı Ah- 
med Efendi'ye, Anadolu muhâsebeciliği mektübi-i sâbık İbrahim Efendi'ye, es- 
hâm mukataacılığı darbhâne kisedârı esbak İbrahim Efendi'ye, mevkufatcılık 
Avni Efendizâde Hamid Efendi'ye, piyâde mukabeleciliği silâhdâr kâtibi esbak 
Âkif Bey'e, küçük evkaf mukabeleciliği Kadıköylü Râsim Efendi'ye, Haremeyn 
mukataacılığı kâtib efendi hulefâsından Said Bey'e, topçu ve arabacı kitâbeti 
divân ketebesinden Hacı Keşşâf Efendi'ye, kalemden çıkmak şartıyla hassa 
mukataacılığı orduda mektübi hulefâsından Şerif Bey'e, baş mukataacılık âme- 
di hulefâsından Sârim Efendi'ye, sâlyâne mukataacılığı mektübi hulefâsından 
İsmail Birri Efendi'ye, İstanbul mukataacılığı âmedi hulefâsından Şihâb Efen- 
di'ye, Rodos mukataacılığı mektübi hulefâsından Hüseyin Hüsni Efendi'ye, kâ- 
ğıd-ı enderün emâneti kâtib efendi hulefâsından Atâ Efendi'ye, tarihcilik mek- 
tübi hulefâsından Ömer Cemal Efendi'ye, tersânede riyâset vekâleti divân kete- 
besinden Tayfur Bey'e, lağımcıbaşılık orduda lağımcı ocağı kethüdâsı Hâfız 
Ahmed Efendi'ye, cizye başbakı kulluğu gediklilerden Abdullah Ağa'ya bi't- 
tevcih menâsıb-ı sâire ibka olunmuşdur. ' 

Tevcihâtın ertesi günü Hacı Said Efendi'nin azliyle Defterdâr Ali Bey kethü- 
dâ-yı sadr-ı âli ve Tersâne emini Sâdık Efendi defterdâr ve Tophâne nâzırı Hacı 
Ali Bey tersâne emini ve Sirozi İsmail Paşa muhallefâtından avdet eden defter- 
dar-ı esbak Edhem Efendi tophâne nâzırı olmuşdur. 


Me'müriyyet-i Reşid Bey be-oda-i âmedi 


Şumnu ordusunda müstahdem âmedi hulefâsından Nâfi” Efendi keyifsizle- 
nerek Dersa'âdet'e (1491 avdet etmekle yerine orduda mesâlih-i mühimme tah- 
ririnde kullanılan mektübi hulefâsmdan Mustafa Reşid Bey'in âmedi odasına 
me'müriyyetini Sadr-ı a'zam İzzet Mehmed Paşa arz u inhâ etmiş ve mücibince 
icrâ olunmuşdur. Mektübi hulefâsından Fâik Efendi ihtisâb nâzırı nasb olun- 
mağla uhdesinde bulunan büyük kal'a tezkireciliği ârmedi hulefâsından Recâf 
Efendi'ye tevcih kılınmışdır. 


Vak'anüvis Ahmed Lütfi Efendi Tarihi -2 427 
Ta'yin-i fi-i nân-ı aziz 


Rusya mes'elesi münâsebetiyle İstanbul'un akdem-i havâyic-i zarüriyyesin- 
den olan envâ”-i zahâirin revâcı artmağa başlamış ve Boğazların emniyyeti kal- 
mayıp anbarlardan fırınlara verilegelen zahâir karin-i nefâd olmuş ve Anadolu 
içinden tertib olunan zahâirin ise nakliye masârifi zamm olunduğu hâlde beher 
kilede iki guruş fazla masârif vuku” bulmuş olduğundan nân-ı azizin eski fiya- 
tıyla teâmülü miriye azim hasârı müeddi olacağından zarüri beher tanesi alt- 
mış dirheme tenzil olunarak kemâ-fi's-sâbık dörder paraya satdırılmasma 
karar verilmiş ve bu ekmeklerin keresteleri nısf nısfa buğday ile arpadan mü- 
rekkeb bulunmuş olduğu evrâk-ı atikada görülmüşdür. Altmış dirhemi dört 
paraya olduğu takdirde kıyyesi yirmi sekiz para demek olur ki o vakte göre ba- 
hâlı demekdir. 


Mu'âyede-i iyd-i adhâ 


O esnâda mevkib-i hümâyün Tarabya tarafında bulunmağla kurban 
bayramı mu'âyedesi Büyükdere çayırına kurulan çadırlarda icrâ olunmuş- 
dur. 

Şöyle ki Büyükdere sahrâsına hayme-i pâdişâhi kurulup sağ cenâhında su- 
dür ve ulemâ sınıfı içün başka başka çadırlar kurulmuş ve erbâb-ı mu'âyede se- 
heri orada hâzır bulunup hünkâr obasının önüne doğramadan ma'mül vaz” 
olunan minber ve mihrâb ile bayram namazı edâ ve namazdan sonra mu'âyede 
resmi icrâ olunmuşdur. 

Takbil olunan astini Sır kâtibi Mustafa Efendi tutmuş ve Acem sefiri dahi hâ- 
zır olarak divânda Anadolu Kazaskeri Arabzâde Hamdullah Efendi'nin alt ya- 
nında durup temâşâ etmişdir. 

Zât-ı şâhâne murassa' fes ve hümâ ve koyu darçini renk harvâni telebbüs et- 
mişler imiş. Rikâb resmi bayramın ikinci günü Kuleli Kasrı'nda tebdilen icrâ 
olunmuşdur.(150| i 


Garibe 


Bundan bir iki sene mukaddem zinâ töhmetiyle müttehem iki Yahudi İngil- 
tere sefârethânesine ilticâ etmiş ise de hahambaşı mersümları getirdip küreğe 
kodurmuş ve bunlar kürekde iken Ermeni âyinini kabül etdiklerini Kazaz Ar- 
tin'e ihbâr ile sebilleri tahliye olunup Ermeni Patrikhânesi”nde ferih ü fahür is- 
kân olunmuşlar imiş. Sonradan mersümlara hempâ olan on bir nefer Yahudi- 
nin birkaçını Yahudiler habs etmiş olduklarını rikâb-ı şâhâneye arz-ı hâl takdi- 
miyle istirhâm etdiklerinden keyfiyyet sâlifü"I-beyân rikâb günü şeyhülislâm 
efendiden isticvâb olundukda bu hâlin muhill-i nizâm-ı memleket olmasıyla 
men'i lâzım geleceği irâd olunduğundan o gün Ermeni olan Yahudiler Kayse- 
riyye'ye nefy olunmuşlardır. 

Nefy-i Hâdimizâde 


İstanbul müderrislerinden Hâdimizâde Hoca Efendi harekât-ı nâ-marziyeye 
tasaddisi sebebiyle Birgi'ye nefy olunmuşdur. Fermân kaydından bu kadarcık 
ma'lâmât alınabilmişdir. Yedi sekiz aydan sonra ıtlak kılınmışdır. 


Nefy-i ba'zı kesân 


Mısır Çarşısı esnâfından Hacı Ali meshük Yemen kahvesine âdi kahve karış- 
dırarak ibâdullahı ızrâr eylediği mukataat nâzırı tarafından haber verilmekle 
Kal'a-i Sultaniyye'ye ve Bedestani Hacı Mustafa ile Küçük Mustafa'nın dolab- 
larında ecnâs-ı akçe zuhüru sebebiyle birer mahalle nefy ve Vak'a-i Hayriy- 
ye'de yeniçeri ümerâsından Kul kethüdâsı Hasan Ağa'nın sadakati sebebiyle 
bâ-rütbe-i mirimirâni Rumeli ordusuna gönderilmiş ise de muahharen Dimeto- 
ka'ya nefyini müteâkib rütbesinin refiyle Magosa'ya iclâ olunmuşdur. 


Hâdise-i Kırşehri 


Kırşehri ahâlisinden Es'adzâde Mehmed Ağa umür-ı memlekete müdâhale- 
den bâ-irâde memnü' iken mütesellim hâcegândan Mehmed Efendi'ye külliy- 
yetli akçe arzıyla istihdâmını emel etmiş ise de mütesellim muvâfakat etmedi- 
ginden merküm ahâliyi tahrik ile mütesellimi bilâ-emân telef ve emvâl ü eşyâ- 
sını garet ve nâib ve vücühu nakib konağına habs edip iki kişiyi dahi katl etdir- 
miş ve nâib ile vücüh oradan ber-takrib (151) savuşmuş olduğu haberi Bâbı- 
âliye vâsıl oldukda iktizâsı mukataat nâzırından lede's-su'âl merkümların bu 
makule fazahâta ictisârları te'diblerini mücib ise de sefer gailesi münâsebetiyle 
bunların haklarından gelmeye muktedir oralarda kimesne olmadığından işin 
tesvifiyle müsâmaha olunup tez elden kapıcıbaşılardan Şerif Ağa'ya tenbihât 
icrâsıyla mütesellimlik ihâlesi ve ser/an gönderilmesi gösterilmişdir. 


Mevâdd-ı ilmiyye 


İşbu kırkdört senesi Muharremi gurresinden (14 Temmuz 1828) zabt etmek 
üzere Rahmi Bey Rumeli kazaskeri olmuşdur. Bi'l-fi'l Anadolu sadrı Nurullah 
Efendizâde Âbid Efendi Şa'banın onsekizinde (23 Şubat 1829) fevt olmağla 
müddet-i mahlülesi Arabzâde Hamdullah Efendi'ye ihâle kılınmışdır. 

Es'ad Efendi yazar ki Rumeli kazaskerliği Pirizâde hafidi Yahyâ Bey'in nev- 
beti idi isede Rahmi Bey'in ba'zı mukarribine nisbeti ve Yahyâ Bey'in zebân-di- 
râzlığı ahadü-hümânın râcih diğerinin mercüh olmasını mücib olmuşdur. İnti- 
hâ. 

O sene İstanbul kadısı Kudsi Müsâ Efendi idi. Tafsili şöyle imiş ki İstanbul 
pâyelilerinde ikinci râddede bulunan Ârif Hikmet Bey'in İstanbul kadılığına 
irâde taalluk ederek fermânı yazıldıkdan sonra li-ecli't-tebşir şeyhülislâm efen- 
di Ders Vekili Hacı Ömer Efendi'yi Ârif Bey'e gönderdikde medyün ve alil ol- 


; 
i 

duğundan ve konağı bulunmadığından bi'l-mübâhese afvını niyâz eder. Şey- 
hülislâm emr-i şâhâne kat'idir, tahallüfü mümkin değildir diyerek Bâbıâli'ye 
ifâde-i hâl eylemesini bi't-tensib kethüdâsını terfik ile Bâbıâli'ye gönderip ma- 
kam-ı sadârete beyân-ı mâ-vaka' olunmuş ise de muvâfakat görülemediği şey- 
hülislâm efendiye bildirildikde ben irâde-i şâhâneye karşı telhise cesâret ede- 
mem demesine mebni keyfiyyet Bâbıâli'den taraf-ı şâhâneye arz olundukda 
Ârif Bey'in itizârı karin-i kabül ve baş eski Kudsi Efendi İstanbul kazâsma 
mevsül olmuşdur. 

Sâlihzâde hafidi Mehmed Şeref Efendi Mekke, Benlizâde Sâbit Efendi ile Os- 
manzâde Said Efendi'nin irtihâlleriyle Kebirizâde Es'ad Efendi Medine-i Mü- 
nevvere kadısı olmuşdur.|152) 

İzmiri Osmanzâde İsmâil Rahmi Efendi'ye Mekke-i Mükerreme pâyesi ve- 
rilmişdir. 

Benlizâde Sâbit Efendi Medine-i Münevvere'ye müteveccihen esnâ-i râhda 
Süveyş'de bindiği “kanca”nın anbarmda zuhür eden âteş sebebiyle çoluk ço- 
cuklarıyla garik-i bahr-i memât olmuşlardır. Rahmehümullah. 


Vefeyât-ı ulemâ 


Sultan Selim-i Sâlis asrında altı seneden mütecâviz şeyhülislâm olan Dürri- 
zâde Ârif Efendi'nin mahdümu Abdullah Efendi bin yüz doksan altıda, (1782) 
Şerif Efendi kalemiyle müderris ve iki yüz yedide (1792/93) Galata kazâsına ve 
bir sene mürürunda Mekke pâyesine nâil ve on senesi (1795/96) İstanbul ve on 
beş (1800/01) Anadolu râddelerine vâsıl ve yirmide (1805/06) bi”1-fi'l Anadolu 
sadâreti ve yirmi ikide (1807/08) nekabet-i eşrâf ile mahsüdü'l-emâil oldukdan 
ve yirmi üçde (1808/09) Rumeli pâyesini aldığını müteâkib iki seneye yakın 
makam-ı iftâda bulundukdan sonra mün'azilen hânesinde meşgul-i evrâd-ı in- 
zivâ ve Ömer Hulüsi Efendi'nin yerine yirmi yedide (1812) sâniyen üç seneye 
karib kâm-revâ olarak otuz senesi Rebiyülâhirinde (13 Mart-10 Nisan 1815) 
Sadr-ı a'zam Hurşid Paşa ile beraber infisâl etmişdir. Husamâsının si'âyeti ve 
alâ rivâyetin Üsküdar'da yeniden yapdırdığı konağın cesâmeti şe'âmeti eseri 
olarak otuz altı Recebinde (4 Nisan-3 Mayıs 1821) Mağnisa'ya nefy ile enf-i 
nahveti meksür ve iki seneden mütecâviz mağmüm ve bi-huzür olup otuz se- 
kiz senesi Şa'banında (13 Nisan-11 Mayıs 1823) cennet-mekân Sultan Abdülme- 
cid Hân hazretlerinin velâdetleri meserretiyle bi'l-ıtlak hâne ve sâhilhânesinde 
mukim iken kırk dört senesi Cumâdelülâsının üçüncü (11 Kasım 1828) günü 
vefât etmişdir. Üsküdar'da Karacaahmed civârında medfündur. 

İntizâm-ı dâire ve elbise-i fâhireye mecbür ve merâsime ri'âyetle meşhürdur 
ve sahihan semâhatlü denmeye sezâ kesirü'r-remâd bir zât-ı vakur idi. 


Yusufzâde Şeyh Yusuf Efendi 


Bin yüz seksen üç (1769/70) senesinde Pirizâde- Osman Efendi zamânında 
dâhil-i râdde-i ibtidâ-i hâric ve iki yüz onaltıda (1801/02) Selânik ve yirmi beş- 

de (1810) Edirne ve otuz beşde (1819/20) Mekke ve otuz sekizde (1822/23) İs- 
tanbul ve kırk birde (1825/26) Anadolu pâyelerine âric olup kırk dörtde 
(1828/29) vefât etmişdir. 


Nurullah Efendizâde 


Bin yüz doksan dörtde (1780) dâhil-i silk-i müderrisin ve yirmi dörtde 
(1805) Yenişehr-i Fenâr (1531 ve otuz üçde (1817/18) Edirne, otuz beşde 
(1819/20) Mekke ve otuz yedide (1821/22) İstanbul kazâsı ve kırk birde 
(1825/26) Anadolu pâyesi ile kâmbin oldukdan sonra kırk dört Şa'banında (6 
Şubat-6 Mart 1829) bi”1-fi1 Anadolu sadrı iken muzik-i kabre mekin olmuşdur. 


İmâm-ı evvel Ârif Efendi 


İki yüz on birde (1796/97) Dürrizâde Ârif Efendi zamânmda nâil-i rüüs-i 
hümâyün ve otuzaltıda (1820/21) havâss-ı refi'a ve otuz yedide (1821/22) Edir- 
ne ve otuz sekizde (1822/23) Mekke ve kırk birde (1825/26) İstanbul ve kırk i- 
kide (1826/27) Anadolu kazâ ve pâyeleriyle memnün ve kırk dört (1828/29) se- 
nesi imâm-ı evvel-i şehriyâri iken Ramazan-ı şerifde (7 Mart-5 Nisan 1829) Vİ 
met-i ömrü nikün olmuşdur. 


Silahdârzâde Mehmed Emin Efendi 


İki yüz altıda (1791/92) Mekki Efendi zamânında dâhil-i tarik-i ulemâ ve 
otuzda (1815) havâss-ı refi'a ve otuz altıda (1820/21) Bursa ve yedide (1821/22) 
Mekke ve kırk ikide (1826/27) İstanbul pâyesiyle kâm-revâ olarak kırk dörtde 
(1828/29) vefât etmişdir. Rahmetullahi aleyhim ecma'in 


Vefeyât-ı a'yân 
Vahid Paşa 


Müşârünileyh Bahr-i Sefid Boğazı civârında Eski İstanbulluk muhâfızlığıyla 
mahall-i me'müriyyetine vusülünü müteâkib kırk dört Saferinin ikinci (14 
Ağustos 1828) günü irtihâl-i dâr-ı beka eylemişdir. Emvâl ve eşyâ-yı nefisesi 
Bursa'da vâlidesi nezdinde idüği tahkik olunmağla mektübi-i sadr-ı âli hulefâ- 
sından Hüseyin Hüsni Efendi bâ-fermân me'mür olmuşdur. 

Mücevherât ve eşyâ-yı sâiresinden başka on iki yük guruş nakdi zuhür etdi- 
ğine dâir vârid olan defter ma'rüz-ı huzür-ı pâdişâhi kılındıkda vâlide ve zevce 
ve müteallikatının terfih-i hâllerine irâde buyurulmuş olduğu defâtir-i atikada 
görülmüşdür. Süleyman Fâik Efendi'nin Sefine-i rüesâ'sında yazdığına göre 
mevlidi Kilis kasabası olup hin-i sabâvetinde vâlidesiyle İstanbul'a gelerek vâli- 
desini tezevvüc eden Baltacının oğlu olmak üzere kendisi (ferzend-i Sitan- 
bul'um ferzend-i Sitanbul) mısrâ'-ı meşhârunu güyen ve tahsil-i ilm ü maârife 
sa'y ile bir müddet mâliyye kalemine devâmdan sonra zecriye başkâtibi ve mu- 

hassılı ve sonraları mevkufâti ve akd-i şerâit-i ittifâkiyye içün Fransa'ya sefir ol- 
du. Ba'zı esbâba mebni hidmet-i sefâreti hüsn-i İfâya muvaffak olamayıp avde- 
tinde İngiltere işi içün Bahr-i Sefid Boğazı'na azimet ve itmâm-ı me'müriyyet ile 
avdet (154) etdikde defterdârhâne emânetiyle mükâfât ve bir mâh mürürunda 
Kastamoni Ârif Efendi'nin yerine rikâb-ı hümâyün riyâsetiyle iltifât olunmuş- 
dur. Üç sene mukaddem riyâsetde bulundukdan sonra sebebi malüm olama- 
yan ma'nâya mebni Kütahya'ya iclâ ve bir buçuk yıl orada bulunarak Tophâne 
nezâreti ile Dersa'âdet'e celb ile bir yıl müddetden sonra yirmi dokuz (1814) se- 
nesi Tekelioğlu meşhür İbrahim'in zabt-ı muhallefâtına me'mür olmuş idi. Mu- 
hallefât işiyle meşgül iken rütbe-i vezâretle Teke ve Hamid sancaklarına vâli ve 
birkaç sene sonra muhâfızı olup ba'dehü ref-i vezâretle Sakız'a nefy olundu. 

Sakız'da iken Rum vak'ası zuhürunda ibkaen vezâretle oraya muhâfız oldu. 
Muahharen ref -i vezâretle Karahisar-ı Sâhib'e nefy olunmuşdur. Kırk Şevvâlin- 
de (19 Mayıs-16 Haziran 1825) Sadr-ı a'zam Galib Paşa'nın sevkiyle vezâreti 
bi'l-ibka Haleb'e vâli olarak iki sene kadar Haleb'de icrâ-yı hükümet ve azli vu- 
ku'uyla Konya'ya azimet etmiş idi. Orada sâlisen ref -i vezâretle Bursa'ya geti- 
rilip kırk üç evâhirinde (1828 başları) tekrar ibkaen vezâretle bâlâda muharrer 
muhâfazaya me'mür ve çok geçmeden Bosna eyâletiyle mesrür kılınmış iken 
gitmek müyesser olmayıp kırk dört evâilinde (1828 ortaları) vefât eylemişdir. 

Hüner ü ma'rifet ve akl u kiyâset ile mevsüm ve Miftâhü'r-rumât nâmıyla 
yazdığı risâlesinden derece-i ma'lümâtı ma'lümdur. Vâlide ve iki nefer ayâlin- 
den başka veresesi yokdur. Âsâr-ı hayriyyesinden Kütahya'da muhtasar bir kü- 
tübhane vardır. İntihâ. 


Sadr-ı esbak Galib Paşa 


Bin yüz doksan sekiz (1784) tarihinde mektübi-i sadâret baş halifeliğinden 
akib-i azlinde vefât eden Seyyid Ahmed Efendi'nin sulbünden yetmiş yedi 
(1763/64) tarihinde mütevellid ve sinn-i temyize vusülünde pederinin halefi 
Birri Ahmed Efendi'nin sahâbetiyle kesb-i tertib ile mektübi-i sadâret odasına 
me'mür olmuşdur. İki yüz iki (1787/88) senesine kadar devâm ve tahsil-i kitâ- 
bete ihtimâm ile o sene ordu ile giden hulefâya iltihâk ve orduda hâcelik rütbe- 
siyle isbât-ı istihkak ile İstanbul'da avdet etdikde mektübi baş halifeliği ile tes- 
rir ve ol vakit mektübi bulunan meşhür İbrahim Kethüdâ'nın (1551 si'âyetiyle 
cebeciler kitâbeti tevcih ve ba'dehü Vâlide kethüdâsı Yusuf Ağa himmeti ile 
âmedi-i Divân-ı Hümâyün nasb olunmuşdur. Beş sene âmedcilikde bulunduk- 
dan sonra ba'zı mu'âhedât içün Fransa'ya irsâl ve avdetinde büyük tezkireci ve 
üç sene sonra Reis Vâsıf Efendi'ye halef ve yirmi iki (1807) muhârebesinde or- 
duda tekevvün eden ihtilâl sebebiyle mün'azil ve birkaç gün mürürunda nişan- 
cılık mansıbıyla Ruscuk karşısında mütâreke-i seferiyye şurütunu akd ü tan- 
zimden sonra Edirne'ye vâsıl olmuşdur. Ba'dehu Reis Refik Efendi'ye halef ve 
bu def'a üç buçuk sene sihâm-ı hidmet-i riyâsete hedef olup İstanbul'a geldi- 
ğinde zuhür eden vak'alarda hücüm-ı eşkıyâdan halâs olarak musâlaha işi içün 
Memleketeyn tarafına me'müriyyetini bi'l-ifâ İstanbul'a avdetini müteâkib or- 

du cânibine avdet ve azimet ve orada kethüdâlık mansıbıyla kesb-i meserret 
eyleyip tekrar Bükreş tarafına atf-ı inân-ı me'müriyyet eylemişdir. Hitâm-ı mu- 
sâlaha ile yirmi yedi Şevvalinde (8 Ekim-5 Kasım 1812) meştâya ve oradan or- 
du ile Deraliyye'ye geldiğini ve sâlisen reis-i fülk-i devlet olduğunu müte'âkib 
rüesâ menfâsı olan Kütahya'ya iclâ ve kendi ihtiyârıyla yirmi dokuz Şa'banın- 
da (19 Temmuz-16 Ağustos 1814) bâ-rütbe-i vezâret Bolu ve Viranşehir'e ve beş 
altı mâh mürürunda Sivas'a ve iki sene sonra Niğde ve Yenişehir'e ve ba'dehü 
Ankara ve Kengırı'ya ve daha sonra Bolu ve Kastamonu'ya vâli olduğu halde 
ref-i vezâretle Konya'ya nefy olunmuşdur. Muahharen ibka-i vezâretle Bozok 
ve Kayseriyye ve Hüdâvendigâr'a vâli ve Karadeniz Boğazı muhâfızlığıyla De- 
raliyye'ye celbinde ki otuz dokuz senesi Rebiyülâhirinde (5 Aralık 1823/2 Ocak 
1824) nâil-i mesned-i sadı-ı âli olmuşdur. 

Âkil ve dür-endiş ve umür-ı hâriciyyede yed-i tülâ sâhibi idi ise de erbâb-ı 
ikbâl ile adem-i imtizâcı sebebiyle dokuz ayda ma'zül ve menküben Gelibo- 
lu'ya mevsül olmuşdur. Orada iken düçâr olduğu iftirâ-yı nâ-ma'kul üzerine 
menfâsı Ma'nisa'ya tahvil olunmuş ise de berâet-i zimmeti tebeyyün etmekle 
esnâ-yı râhda vezâretinin ibkasıyla Erzurum vâlisi ve şark seraskeri nasb olun- 
du. Üç sene müddet orada kâr-fermâ-yı umür-ı devlet olup bâlâda beyân olun- 
duğu vechile Rusya seferinden dolayı muâmele-i meftürâne izhârıyla sulh tara- 
fını irâ'e eylemesi sebebiyle vezâreti bi't-terkin menfiyyen ikamet-güzin olmak 
üzere Balıkesri'ye vusülünü müte'âkib mağmümen ve mükedderen orada hâk-i 
siyâha defin olmuşdur. 

Kitâbet ve inşâ ve sürat-i kalemde mâhir ve mesâlih-i düveliyye ve ma'lü- 
mât-ı kâmile ile (156) müştehir bir vezir-i memdüh idi. Bunca menâsıb ve 
me'müriyyetlerde bulunduğu hâlde refâh-ı hâle muvaffak olamadığından mu- 
hallefâtı düyünunun sülüsüne vefâ etmemiş ve evlâd ni'meti görmemiş oldu- 
gunu Süleyman Fâik Efendi Sefinetü'r-rüesâ'sında zikr eylemişdir. 


Silâhdâr Ali Paşa 


Ruscuklu Ahmed Paşa'nın mahdümu olup sigar-ı sinninde enderün-ı hü- 
mâyüna çırağ olarak ve yoluyla kat'-ı merâtib ederek yirmi altı senesi Ramaza- 
nında (19 Eylül-18 Ekim 1811) silahdâr-ı şehriyâri olmuşdur. Yedi sene müddet 
o hidmetde bulundukdan sonra bi'l-infisâl beş sene hânesinde ikamet etdiği 
hâlde otuzekiz Cumâdeluhrâsının 25inci (9 Mart 1823) günü kariha-i şâhâne- 
den mühr-i hümâyün ile mazhar-ı lâtf-ı cedid olmuşdur. On ay kadar müddet-i 
sadâretinde mizâc-ı şâhâneyi gözederek hiçbir maslahata dahil u taarruz ve bir 
kimesneye tagarruz etmeyip İstanbul'un idâresini Ağa Hüseyin Paşa'ya ihâle 
ile imrâr-ı vakt eylemişdir. Bu hâl maslahat-ı mühimmenin ta'tilini müeddi ol- 
duğuna mebni azliyle Tekfurdağı'na iclâ ve bir müddetden sonra Konya vâlili- 
ğine isrâ olunmuş ve kırk dörtde (1828/29) mün'azilen İstanbul'a geldikde Se- 
rasker Husrev Paşa'nın sevki ile Bahr-i Sefid Boğazı muhâfazasına me'müriy- 
yetinden sonraca sinni altmışa karib olduğu hâlde irtihâl-i dâr-ı âhiret eylemiş- 
dir. Hâlim ü selim bir vezir-i asâlet-vesimidi. 

İzmir'de bi't-tevellüd vâsıl-ı hadd-i temyiz oldukda İstanbul'a gelip ba'zı ki- 
bâr dâirelerine intisâb ile tahsil-i usül ü edeb eyleyip muktezâ-yı dirâyeti üzre 
kapıcıbaşı oldukdan sonra ol vaktin menâsıb-ı mu'teberesinden olan arpa emâ- 
netiyle kâmyâb ve mes'ele-i Yunaniyye zuhürunda azline lüzüm görünen İs- 
partalı Ali Paşa'ya halef ve dokuz gün içinde arza-i seyf-i telef olan Çıldır Vâli- 
si Benderli Ali Paşa'nın vürüduna değin vezâretle rikâb kaim-makamı ve otuz 
altı Recebinin yirmi yedinci (30 Nisan 1821) günü Ali Paşa'nın üzerine sadr-ı 
a'zam olmuşdur. Bir buçuk sene kadar sadâretde mekin oldukdan sonra azille 
Gelibolu'ya imrâr ve ba'de bu'din mirü'I-hâdlık unvânıyla bir kaç seneler mü- 
kerreren Şam'da icrâ-yı hükümet ve sâir eyâletlerde icrâ-yı vazife-i me'müriy- 
yetden sonra mün'azilen Edirne'ye geldiğini müteâkib hulül-i ecel-i mev'üdu 
(157) ile orada vefât etmişdir. Muhallefâtına enderündan muhrec Kapıcıbaşı 
Hasan Ağa? gönderilmişdir. Müteveffâ-yı müşârünileyh Hâlet Efendi'ye nisbet 
sâyesinde tefeyyüz eylediği misillâ sadâretden infisâli dahi o sebebe mebni 
imiş. 


Rumeli Vâlisi Celâl Paşa 


Müşârünileyh Kilisi Celâl Paşa denmekle ma'rüfdur. Evâil-i hâlinde İstan- 
bul'a gelip tahsil-i fenn-i kitâbet ve revâtib-i seniyyeye kesb-i liyâkat ederek su- 
veri tahsiliyyesine ma'lümâtım olmayıp nihâyet rütbe-i vezâretle meşhür Hak- 
kı Paşa'dan sonra Rumeli dağlı eşkıyâsının tenkiline me'müren haylice vakitler 
Edirne'de ref'-i livâ-yı celâdet etmişdi. Muahharen Bosna Vâlisi olup âdeti üzre 
Bosna'da dahi pek çok nüfüsu âvihte-i çengâl-i kazâ ve rekz-i bâlâ-yı tend ü if- 
nâ etdiği sırada i'dâm etdirdiği mazanne-i kirâmdan bir zâtın “perdeye çıkma- 
dıkça cân vermesin” ta'biriyle bedduâsı eseri olarak derhal mansıbı Rumeli'ye 
tahvil olunduğu haberiyle binâ-yı vücüdu mütezelzil ve meşy ü hareketi nâ-ka- 
bil olarak düçâr olduğu illetden rehâ mümkin olamayıp en sonra aziz-i müşâ- 
rünileyhin nutku cân bulmak içün bir kapı perdesi getirilip ayaklarının altına 
konulmadıkça teslim-i ruh etmemiş ve mansıb-ı cedidine gidemeyip Bosna'da 
defn olunmuş olduğu rivâyât-ı mevsükadandır. 


Ömer Melyon Paşa 


Edirne'de vefât etmişdir. Tercüme-i hâli bâlâda muharrer nefyi fıkrasından 
ma'lüm olmağla tekrâr edilmemişdir. 


Kavanozoğlu Hüseyin Paşa 
Filibe Tatarpazarı hânedânından ve derebeyilerinden olup her ne vakit dev- 


29 Bu Hasan Ağa sonraları paşa olan Kato Hasan Paşa'dır. 

letin bir gaile-i harbiyyesi olsa orduya vusüle müsâraat ve icrâ-yı vazife-i fer- 
mân-beriye mübâderet vesilesiyle beyne'l-ekâbir müştehir ve ol vaktin usülün- 
ce Pazarcık kazâsı idâre-i müstakillesinde bulunarak mâlikânesi hükmünde ol- 
mağla esbâb ve esvâb-ı haşmet ü servet ile müşârün bi'l-benân ve el'ân Pazar- 
cık'da harâbeleri mevcüd olan cesim konakların her biri kışla gibi müsâfirin ve 
mücâvirin ve üstleri başları gayet müzeyyen ve silâh ve esbleri mükemmel 
müte'addid bölükbaşılar ma'iyyetlerindeki neferât ile memlü olduğu (1581 mü- 
tevâtirdir. Tarih-i vezâretinden sonra dahi kazâ-i mezkür a'yânlığı müteallikatı 
idârelerinde idi. Nihâyet Rumeli &yâleti te'yiden uhdesinde iken vefât etmişdir. 
Mektübi hulefâsından Fâik Efendi muhallefâtının zabtına me'müren izâm kı- 
lınmışdır. 


Hüsni Bey 


Ecille-i ricâl-i Devlet-i Aliyye'den mukataat nâzırı iken kırk dört Cumâdelu- 
lâsında (9 Kasım-8 Aralık 1828) vefât etmişdir. Yerine ordudaki Es'ad Efendi 
nasb olunmuşdur. Bir yük on bin sekiz yüz guruşluk nakdi defterdâra teslim ve 
eşyâ-yı sâiresiyle verese ve dâyinleri ıskât edilmişdir. Uhdesinde bulunan Ağa 
Hüseyin Paşa kapı kethüdâlığı bâ-hatt-ı hümâyün ecille-i ricâlden Emtia Bil 
rük emini Ali Rızâ Efendi'ye ihâle olunmuşdur. 

Süleyman Faik Efendi Sefinetü'r-rüesâ'sında der ki: Bin yüz seksen altı 
(1772/73) tarihinde Kapudan-ı esbak Hüseyin Paşa'nın mahdümu Kapıcıbaşı 
Abdullah Bey'in sulbünden mazhar-ı ser-zuhür ve ba'd-ı husülü”l-isti'dâd 
mektübi-i defteri odasına me'mür ve az zamânda beyne'İ-akran selika-i kitâ- 
betle meşhür olup ser-halifeliğin bir nâ-ehle verilmesinden hâsıl olan tahallüf-i 
mânend-i lâl kalemden hurücuna dâl olarak kayınpederi şıkk-ı sâlis defterdârı 
esbak Mehmed Efendi ile Bursa'ya gidip o esnâda orada menfi bulunan Birri 
Abdullah Efendi'ye nisbet sebebiyle sonraları hin-i lağvına kadar on sene müd- 
det İrâd-ı Cedid defterdâr kisedârlığı ve hâcelik ile kesb-i haysiyyet ve Tepede- 
lenli Ali Paşa ile İskenderiyeli ya'ni İşkodralı İbrahim Paşa'nın beynlerini te'lif 
içün Arnavudluğa azimet ve maksüd-ı devlet üzre hareketine mebni yirmi iki 
(1807) seferinde orduda defterdâr mektübcusu oldukdan sonra müddet-i medi- 
de âmedi ve iki yüz yirmi yedide (1812) Şumnu meştâsından Eğridere palanka- 
sına nefy ile tenkil ve az müddetde menfâsının İnöz'e tahvilini müteâkib 
Dersa'âdet'e avdeti ta'cil kılınıp teşrifât irsâli me'müriyyetiyle Bağdad'a gön- 
derilmişdir. Avdetinde nefyine sebeb olan Reis Ârif Efendi'ye halef ve dokuz 
mâh mürürunda başmuhâsebeci ve otuz (1815) tarihinde cebhâne nâzırı ve o 
esnâda İzmir'de sahife-i ömrü beride-i mıkrâz-ı ecel-i kazâ olan Kâtiboğlu mu- 
hallefâtı içün İzmire me'mür ve sâniyen başmuhâsebeci ve otuz dörtde 
(1818/19) rüznâmçe-i evvel ve çok geçmeden çavuşbaşı ve otuz altıda 
(1820/21) nişancı ve yedide (1821/22) defter emini ve Yusuf Efendi'nin yerine 
(1591 min gayr-i me'mül darbhâne nâzırı olmuşdur. İki sene müddet kemâl-i ik- 
bâl ile sârif-i nukud-ı iclâl olarak otuz dokuzda (1823/24) izafe-i gış si'âyetiyle 
ayâr-ı nüfüzu mağşüş ve bâzü-yı mümeyyizi mevhün ve mer'üş olup tersâne 

emânetine teb”id ve kırk birde (1825/26) tekrâr çavuşbaşılık ile bi't-tes'id cild-i 
evvelde muharrer olduğu vechile Yenişehir defterdârlığı nâmıyla Mora ordu- 
suna azimet ve avdetden sonra kırk üçde (1827/28) mukataat nezâretiyle 
necm-i ikbâli müceddeden tenvir olunmuş ve kırk dörtde (1828/29) âmedi hu- 
lefâsından mahdümu Emin Bey'in bağteten fevti teessürüyle sinni altmışa kari- 
ben vefât etmişdir. Dirâyet ve istikamet ile meşhür ve kötülüğe iyilik etmeye 
me'lüf u mecbür bir merd-i gayür idi. Rahmetullahi aleyh. 


Vefât-ı mir-i alem 


Mir-i alem Mustafa Ağa bu esnâda vefât etmişdir. Mümâileyhin zâtı Kavala 
tarafında İskeçe kazâsı hânedânından olup seksenini mütecâviz olduğu ve si- 
nin-i ömründen efzün benin ü benât evlâd u ahfâd ile kâmrân olarak hin-i vefâ- 
tında kırk kadar evlâdı bulunduğu vaktini müdrik olanlardan mesmü'dur. 

(Tavazzuha) Vüzerânın en eskisi şeyhü'İ-vüzerâ ve ulemânın akdemine re- 
isü'-ulemâ denildiği misillâ ol vakit kapıcıbaşıların en eskisine mir-i alem ıtlak 
olunur ve mir-i alemlik âdetâ bir mansıb hükmünde bulunur idi. Mümâileyhin 
fevtinde o kaide terk olunarak vezâif-i mahsusası ıstabi-i âmire müdirliğine 
ihâle kılınmışdır. 


Hidâyet Ağa 


Duhân gümrükçüsü mühtedi Hidâyet Ağa kırkdört Recebinde (7 Ocak-5 
Şubat 1829) vefât etmmişdir. Yerine sâbıkan humbarahane kâtibi Edhem Efendi 
nasb olundu. 


İyneada muhafızı sâbık Hasan Paşa 

Edirne'de çiftliğinde mukim iken kırk dört Şa'banı gurresinde (6 Şubat 1829) 
irtihâl eylemişdir. Evlâdı ve külliyyetli deyni olduğundan muhallefâtının ma'ri- 
fet-i şer'le tesviyesi Edirne kaim-makamı Vecihi Paşa'ya havâle olunmuşdur. 

Şamlı Râgıb Paşa 


Kırk dört Cumâdeluhrâsında (9 Aralık 1828-6 Ocak 1829) Konya'da vefât et- 
mişdir.(160) 


Mevâdd-ı mütenevvia der-sâl 
Vürüd-ı sefir-i İngiltere 


Bu esnâda İngiltere devleti tarafından büyükelçilik ile Dersa'âdet'e vâsıl 
olan me'mürs9 Muharremin dördünde (17 Temmuz 1828) Bâbıâli'ye gelmişdir. 


30 Me'mür-ı mezkür meşhür Kanig'dir. 

(İlâve) Fi'l-asl Bâbıâliye gelecek süferâ-yı ecnebiyye Sirkeci iskelesine çıka- 
rak oradan alay tertibi âdet olup hatta ol vakitler elçi alayı seyri İstanbul halkı- 
na bir eğlence idi. Bu defa ihtisâb önüne yanaşıp oradan tertib olunan alaydır. 
Sırasıyla çavuşlar, atlı askeri, kapıcılar kethüdâsı, selâm ağası, sefirin muzıkası, 
yedekleri, çavuşbaşı, elçi ardınca yirmi kadar soltat. Elçiye kapıda kavuniçi 
renginde yakası sırmalı ve kopçaları murassa' harvâni giydirilmişdir. Birkaç 
gün sonra nâmesini takdim içün huzür-ı şâhâneye gitdiğinin ta'rifidir. Mevkib-i 
hümâyün Tarabya'da bulunmağla mu'âyede icrâ olunduğu sene-i sâbıka me- 
vâddında muharrer Büyükdere sâhasında elçi divânı tertib ve kubbealtı pâye- 
sinde kurulan haymelerde taâm olundu. Ba'dehu zât-ı şâhâne bârgâhına bi't- 
teşrif bir sırâ Mansüre, iki sıra hassa, üçüncü sıra dâire ağaları, dördüncü sıra 
peyklerle solaklardan müretteb olup zât-ı pâdişâhi murassa' seyf-be-dest ve 
murassa' fes ve sorguç ile gelmişler idi. 

Es'ad Efendi der ki sefir gayet mütekebbir olup Bâbıâli'ye geldiğinde ilbâs 
olunan harvâniyi tahkir etmiş ve sofrada Serasker Husrev Paşa'ya takaddüm 
edeceğini ihbârı sebebiyle serasker sofrada bulunmamışdır. Taâm vaktini ih- 
bâr içün Hassa nâzırı Osman Paşa elçi gemisine gönderilmiş ve mihmândâr 
tekrar gitmiş iken bir saat sonra gelmişdir. Huzüra girerken koltuğuna girmek 
isteyen iki miralayı teb'id etmişdir. Asâkir-i Mansüre'nin mikdârını su'âline 
kaim-makam paşa serasker bilir demiş, teşrifât-ı şâhânede toplar atılır iken bi- 
zim devletimizde barutun kadri vardır telef etmezler demesine bizde dahi öy- 
ledir fakat bu hâl pâdişâha mahsusdur denilmişdir. Avdet-i şâhânede donan- 
ma-yı (161) hümâyündan atılan topların birinde kelle zuhürundan nâşi kapu- 
danı tekdir olunmuşdur. 

O esnâda İstanbul'a gelecek süferânın Bahr-i Sefid Boğazı'na vürüdlarında 
kapak sefineleriyle mürürlarına mümânaat olunup İstanbul'dan gönderilen va- 
pura irkâbları Boğaz muhafızı Beylanlı Mustafa Paşa'ya olunan iş'âr mücibince 
hareketine muvâfakat etmediğinden kelleli top atılmasına elçi hiddetlenerek 
avdet hâlinde iken muhâfız tarafından edilen Ütizârlar üzerine bir brik sefine 
ile boğazı mürür eylemiş ve bu mâcerâ muhâfızın azline sebeb olmuşdur. Bir 
hafta sonra Danimarka elçisi divânı dahi olmuş ise de bunun rütbesi dün ol- 
mağla diğeri kadar tekellüf olunmamışdır. 


Vürüd-ı Necib Efendizâde ez-Mısır 


Muhârebe esnâsında ordu ma'iyyetine Mısır'dan asker celbi içün bâ-irâ- 
de-i seniyye Necib Efendizâde Ahmed Beyefendi Mısır'a gönderilerek Meh- 
med Paşa'ya keyfiyyeti ifâde eyledikde asker irsâlinde i'tizâr izhârıyla buna 
bedel otuz bin kise akçe göndermesini inhâ eylemiş ise de kabül süreti gös- 
terilmemiş ve o aralık musâlaha tahakkuk ederek Danimarka tarafından 
Mehmed Ali Paşa'ya ihdâ olunmuş olan korvete mebâliğ-i mezküre bi't-tah- 
mil Dersa'âdet'e irsâl ve kulağına tedâvi içün Ahmed Bey Paris'e gitmesini 
pederi vâsıtasıyla istirhâm eylemiş ise de bu iş Mehmed Ali Paşa ile Necib 
Efendi aleyhinde bulunanlara sermâye-i nifâk olduğunu hiss ile Necib Efen- 

di oğlunu bu azimetinden men' eylemiş olduğunu Es'ad Efendi kayd eyle- 
mişdir. 

Evrâk-ı resmiyyede görülmüşdür ki İbrahim Paşa Mora'yı hâli üzre bırakıp 
gitdiğine mukabil pederi Mehmed Ali Paşa Rusya muhârebesi içün Devlet-i 
Aliyye'ye akçe ve asker irsâliyle cebr-i mâfâta teşebbüs eylemiş imiş. Akçenin 
terkiyle asker göndermesi içün Ahmed Beyefendi Mısır'a gönderilmişdir. Mir-i 
müşârünileyh Mısır'a varıp muktezâ-yı me'müriyyetini mübeyyin gönderdiği 
mektübda asâkir-i Mısriyye irsâlinde müşkilât olduğunu hikâye ile bedel veril- 
mek ve yâhüd takasit-i Mısriyye'ye biraz şey zamm olunmak (162) üzere bu- 
lunduğunu inhâ eylemişdir. 

O esnâda Mehmed Ali Paşa tarafından İstanbul'a gelen Hüseyin nâm kimes- 
nenin takririne nazaran Mehmed Ali Paşa'nın asker irsâlinden i'tizârına sebeb 
Hayriyye altınına şebih kat etdiği sikkenin revâcına müsâade olunmamasıdır. 
Bu hâller taraf-ı pâdişâhiye bildirildikde şu hatt-ı hümâyün sudür etmişdir: 

“Müşârünileyh çünki asker göndermeyecek imiş niçün mukaddem bu Üti- 
zârlarını göstermeyip de gönderecek gibi davranarak ve arasını uzadarak şim- 
di altın maddesini meydana koyarak böyle söylüyor, kaimesinde yazdığı akçe 
maddesi evvelce kabül olunmamış şey olduğundan yine olunamaz” ilâ âhirihi. 

Bunun üzerine olunan müzâkerelerde te'lif-i tarafeyne gidilmeyerek Mo- 
ra'yı böyle etdi, donanmayı tevkif ediyor, ibtidâ asker göndereyim dedi sonra 
peşimân oldu, hamiyyetsizliğini izhâr etdi, gibi sözlerle zât-ı şâhâneyi igzâb 
edecek ta'birât kullanılmışdır ki Mehmed Ali Paşa'nın nazar-ı pâdişâhiden su- 
küt emâreleri buralardan baş göstermeye başlamışdır. 


Nefy-i Mahmüd Efendi 


Ebniye-i hassa müdiri Kırımi Mi'mâr Mahmüd Efendi ma'rifetiyle Tarabya'da 
inşâ olunan hünkâr atlarına mahsus âhuru beş on gün arasmda münhedim ve at- 
lardan on biri telef ve birazı mecrüh olmuşdur. Bu sebeble mümâileyh evlâd ü 
ıyâliyle Bursa'ya nefy olunmuşdur. Yerine sâbıkı Halim Efendi getirilmişdir. 

Es'ad Efendi der ki Mahmüd Efendi ile Kirkor Kalfa araları iyi olmadığından 
kalfa icrâ-yı garaz içün âhurun bu süretle inhidâmı esbâbım istihzâr etmişdir. 

Şöyle ki Mahmüd Efendi'nin sipâriş etdiği amele kalfa tarafından bi/t-ta'lim 
âhurun sakfı eğreti tahtalarla döşenmiş olmasıyla tamâm hayvanlar konup da ' 
tabii hareket hâsıl olduğu gibi çatı aşağıya inmişdir. 


Meni sahk-ı kahve 


Öteden beri ahâli mübtelâ oldukları kahveyi çekirdek alıp keyfe mâyeşâ hâ- 
nelerinde sahk u imâl edegelmişler ise de ihtisâb rüsümunun ihdâs ve vaz'ı sı- 
rasında kahve içün ihtisâbiyye alınması zımnında tahmishâne yapılmışdı. Ekser 
ahâli tahmishâne kahvesini almayıp kemâ-fi's-sâbık kahveyi kendileri yapmak- 
da olduklarından nâşi (1631 kahve resmine hâlel gelmekle bây ü gedâ tahmisha- 
ne kahvesinden başka kahve isti'mâl etmemeleri tenbih ve ilân kılınmışdır. 

Muharremin yirminci (22 Temmuz 1829) gecesi Boğaziçi'nde Arnavudkö- 
yü'nde hassa taburu emini Kuruçeşmeli Hasan Bey'in yapdırdığı yalı civârın- 
daki yalılardan zuhür eden ateşle altı sâhilhâne süzân olmuşdur. 

Mevkib-i hümâyün Râmi Çiftliği'nde iken alt kat odalarından ez-kazâ zu- 
hür eden ateş az kalmış imiş ki bütün binâyı yakacak imiş. Bir tulumbadan baş- 
ka âlât-ı itfâiyyeden birşey olmayıp o da hin-i isti'mâlde kırılmış ise de Bostan- 
cıbaşı Osman Paşa'nın gayreti ile muntafi olmuşdur. 


Nefy-i Dede Ağa 


İhtisâb me'müru Dede Mustafa Ağa magzüben azl ile hânesi bi't-temhir 
bostancıbaşı dâiresinde habs olunarak muhâsebesi görüldükde zimmetinde 
birşey zuhür etmediği hâlde Balıkesri'ye ve ihtisâb ketebe ve hademesinden 
Osman Efendi Kütahya'ya, Muhtâr Efendi Güzelcehisar'a, Nâmık Efendi Miha- 
lıç'a, Galata ihtisâb nâzırı Edhem Efendi Bursa'ya, damga kâtibi efendi Bir- 
gi'ye, damga emini Tire'ye, kabzımal Seddü'-bahr'e, terazicibaşı Kal'a-i Sulta- 
niyye'ye nefy olunmuşlardır. Dede Ağa'nın yerine Fes nâzırı Kâtibzâde Musta- 
fa Efendi olmuşdur. Dede Ağa'nın ber-vech-i muharrer zâhirde bir kabâhati gö- 
rünmediğinden Kaim-makam Hulüsi Paşa silâhdâr ağa vasıtasıyla ıtlakına ça- 
lışmış ise de kapıcıbaşılığı ref'le familyasının tarafına gönderilmesiyle min ba'd 
Dersa'âdet'e gelmemesine hatt-ı hümâyün sâdır olmuşdur. 


Katil 


Yeniçeriliğe dâir ba'zı emârât izhârı töhmetiyle ahz olunan Poyraz Kal'ası 
ağasının oğlu Büyük iskele'de, Üsküdar muhâfızı kavvâslarından birisi Bağçe- 
kapısı'nda, Beykozlu Uzun Ali Gümrük önünde i'dâm olunmuşlardır. 


Salb-i sârika 


Karının birisi komşusunun evine girip on sekiz kise nakid ile ba'zı eşyâ ah- 
zine kani” olmayıp ihrâk kasdıyla eve ateş ilka etdiği ikrârı ve câriyenin ihbâ- 
rı ile anlaşılmış olduğundan Parmakkapı'da âvihte-i habi-i ecel kılınmış- 
dır.|1641 


Nefy-i ba'zı zevât 


Kudemâ-yı müteneffizândan Zahire nâzırı Bolpaça Ahmed Ağa hakkında 
min gayr-i me'mül zuhür eden hatt-ı hümâyün mücibince rütbesinin ref'iyle 
derhal Midilli'ye nefy ü irsâl olunmuşdur. Yerine Anbâr emini Hacı Veli Ağa 
kapıcıbaşılık rütbesiyle zahire nâzırı ve arpa emini ta'yin kılınmışdır. 

Değirmenhâne nâzırı hâcegândan Azmi Efendi Mukataat nâzırı Es'ad Efen- 
di'ye münâsebet-i nâ-meşrüası ve etvâr-ı sefihânesi şâyi'asıyla bâ-ref-i rütbe 
Kütahya'ya iclâ olunmuşdur. 

Nefyine dâir sudür eden hatt-ı hümâyünda “sağ ayakkabı değildir” buyu- 
rulmuşdur. 

Bir çift çedik pabucu narhından altmış para ziyâdeye satmış olan Haffâf Se- 
lim mübâşir terfikiyle Bozcaada'ya nefy olunmuşdur. Ol vakit narh husüsuna 
olunan ihtimâmın derece-i müfritesi bundan münfehim olur. 

Tersâne zimmet halifesi Rızâ Efendizâde Şemseddin Efendi'nin asâkir-i bah- 
riyyeye bed-muâmele etdiği mesmü'-ı pâdişâhi oldukda bu husüs asâkir-i 
mezküre hakkında olan hüsn-i nazar ve teveccüh-i şâhâneye mugayir gelmekle 
yalısının önüne salbi irâde olunmuş iken Serasker Husrev Paşa şefâatiyle katle 
bedel Edirne'ye nefy olunmuşdur. 

Zâbitân-ı askeriyye eşbehlerinden Kuruçeşmeli Hasan Bey ile Avni Bey ne- 
hâr-ı Ramazan'da alenen ekl ü şürbden ma'adâ diğer kebâiri irtikâb eyledikleri 
sebeble birisi İzmid'e diğeri Bursa'ya nefy olunmuşdur. 

(Mesmü/a) O esnâda setri pantolan telebbüsüne bed” olunmuş ise de enzâr-ı 
umümiyyeye henüz çıkmamış olduğundan Hasan Bey ile Avni Bey'e giydirilip 
Ramazan günü çarşıya salıverilerek halkın ne efkârda bulunduğu tecessüs 
olunmuş imiş. Bu hâl halkın gözüne çirkin göründüğü hiss olunmağla kabâha- 
ti halk bunlara yükletmek içün oruç yedikleri bahânesiyle nefy olunmuşlardır. 


Ref'-i rütbe 


Rumeli ordusu ma'iyyetinde bulunan ümerâdan Reşid Mehmed Paşa silah- 
dârı Mahmüd Paşa, Veli Paşa, Süleyman Paşa, Silistre Vâlisi Ahmed Paşa, Selim 
Paşa silahdârı İbrahim Paşa, 11651 Benderli Halil Paşa kapıcıbaşılık râddesine 
tenzil olundular. Sadr-ı esbak Selim Paşa'nın dahi bu sıraya katılmasını Seras- 
ker Husrev Paşa emel edinmiş ise de mesned-i sadâreti ihrâzına hürmeten ta- 
raf-ı şâhâneden tecviz buyurulmamışdır. 

(Hâtıra) Husrev Paşa şi'âr-ı müdâhanekârânesine göre buna mütecâsir ola- 
mamalıydı. Makam-ı sadârete hürmet müvekkeline ri'âyet demek olduğundan 
Selim Paşa hakkında olan şiddet-i adâveti bu farizayı unutdurmuşdur denilebi- 
lir. Bâbıâli o aralık sadr-ı asil ve erbâb-ı nüfüzdan hâli olduğundan Husrev Paşa 
dâire-i devletde nefs-i mütekellim vahde ve kendisiyle muhâberesiz herbir şeyi 
re'y ü icrâda Bâbıâli adimü/”l-irâde idi. 


Nefy-i nâzır-ı mukataât 


Mukataat nâzırı Es'ad Efendi zevcesiyle Karahisar-ı Sâhib'e, haftancısı Ro- 
dos'a iclâ olunmuşdur. Buna dâir sâdır olup gece saat üçde Bâbıâli'ye gelen 
hatt-ı hümâyün süretidir: 

“Kaim-makam paşa 

Mukataat nâzırı Es'ad muktezâ-yı cibilleti üzere her bir mesâlihi garaz ve 

nefsâniyyetle tutduğundan hayli mazarratı görülmüş ve şimdiye kadar müste- 
hak olduğu te'dibi bi'd-defaât tenbih ve zevcesinin tatliki ile iğmâz olunmuş 
ise de yine mütenebbih olmayıp evvelkinden ziyâde habâsetini artırmış ve zev- 
cesinin dahi gayet uygunsuz rezâletleri cihânı tutmuş ve kendisine asla intibâh 
gelmeyerek habâset ve rezâletde derecesini artırmış ve bu makule ekâbir-i ri- 
câl-i Devlet-i Aliyye'mizden ma'düd olan âdemin kendi ve haremi bu misillü 
kâr-ı nâ-hemvâreye mütecâsir olmaları azim rezâleti mücib ve rızâ-yı hümâyü- 
numuza külliyyen mugayir Ki merküm ve merkümenin te'dibleri lâzım 
gelmişdir. 

Merküm Es'ad fi-mâ-ba'd Devlet-i Aliyye'min bir hidmetinde istihdâm ve 
ıtlak olunmamak şartıyla hâceliğini ref ve nefy-i ebedi ile zevcesiyle maan Af- 
yonkarahisarı'na nefy olunsun ve haftancısı dahi merküma ba'id âher bir ma- 
halle sürülsün” ilâ âhirihi. 

Cümle-i esbâb-ı nefyden olmak üzere Es'ad Efendi kayd Güldiğiii ki Se- 
rasker Husrev Paşa'nın Es'ad Efendi makbülü olmadığından tenkiline behâ- 
ne-cü idi. Şöyle ki Rusya muhârebesi açıldığı vakit asker aylıklarını vermekde 
tehâvün edişini (166) Husrev Paşa pâdişâha gamz etmiş ise de Es'ad Efendi 
tebrie-i zimmetle yakayı kurtarmış idi. Bu ukde der-hâtır oldukdan başka 
harb ü silm müzâkeresi meclislerinde Es'ad Efendi harbi tecviz etmiyor, Dev- 
let-i Aliyye'nin teşebbüsâtına ta'riz ediyor, murâdı yalısmda safâ sürmekdir 
yollu olunan ilkaatdan başka Rusyalının Edirne'yi istilâsında İstanbul'da ta- 
haddüs eden erâcifin def'i zımnında Husrev Paşa'nın İstanbul'dan teb'idi ted- 
birini kaale alanlar Es'ad Efendi'yi meydana atmış olduklarından def'-i vücü- 
duna Husrev Paşa çalışmakda idi. Bir de lisânını tutmayıp husüsiyle balo 
maddelerine alenen ta'riz eylemesi ve hareminin gece gündüz saz sözle meş- 
gule olması hakkında gazab-ı pâdişâhiyi da'vet eylemişdir. Mukaddemâ emr-i 
şâhâne ile haremi ıtlak etdirilip muahharen tecdid-i nikâhında evvelki gibi iş 
azar ise ikisini birden tekdir edeceğini zât-ı pâdişâhi söylemişler idi. İşte bu 
hâllerden başka ol vakit ser-âmedân-ı erbâb-ı ikbâle müntesib Muhtesib Kâti- 
boğlu Mustafa Efendi Es'ad Efendi'ye gelip pirinç ve revgan-ı zeyt sabuna ih- 
tisabiyye vaz” eylediğini ifâde etdikde böyle şeyler kable'I-icrâ istizân olun- 
mak usülden olduğu hâlde siz buna ri'âyet etmiyorsunuz, irâdesi gelmedikçe 
nereye kayd edeyim, bu erzâkdan birçoğu Asâkir-i Mansüre içün mübâyaa 
olunuyor, bunlardan alınacak rüsümu hazine topdan verdikden sonra birer 
ikişer toplamakdan ne fâide hâsıldır deyü etdiği #tirâzı Kâtiboğlu süret-i 
gamzda mukataa nâzırı devletin irâdına mâni” oluyor dedikde dahi mücib-i 
idbârı olmuşdur. 

Muhtesib bu #tirâzdan kurtulmak içün sonradan miri erzâkından resim 
alınmayıp kaça satılır ise satılsın ibâdullaha satılacak erzâkdan alınmasına 
karar vermişdir. İntihâ-i kelâmü”l-Es'ad. 

Bir müddet mürürunda muhtesib hakkında dahi lisân-ı iğbirâr-ı âli tâli ola- 
rak sahife-i ikbâli sevâd-ı idbâr ile mâlı ve eşyâ vü emvâli mirinin malı olmuş- 
dur. 

Münhâl olan mukataat nezâreti Darbhâne nâzırı Nâfiz Efendi'ye, darbhâne 

nezâreti Gümrük emini Ali Rızâ Efendi'ye, gümrük emâneti İzmid mütesellimi 
Sâlih Bey'e tevcih olunmuşdur.J167| 


Me'müriyyet-i Fâik Efendi 


Müteveffâ Hurşid Paşa divân kâtibi olup Rumeli ordusunda müstahdem di- 
vân kalemi ketebesinden Fâik Efendi zeâmeti uhdesinde kalmak üzere mektü- 
bi-i sadâret odasına me'mür olmuşdur. 


Hâdise-i Ankara 


Asâkir-i Mansüre neferâtı talebinden dolayı Ankara'da fitne zuhüruyla mü- 
tesellimi Kapıcıbaşı Mustafa Ağa'yı itlâf etmiş oldukları haberi mesmü' olmuş- 
dur. Fesâdın teskiniyle erbâb-ı şekavetin te'dibine iktidârı ve ol havâliye malü- 
mâtı olan Ayaş Müftisizâde Es'ad Paşa birâderi surre emini sâbık Mes'üd Ağa 
mütesellim nasb ve i/zâm kılınmışdır. 

Zuhür-ı fesâda bâ'is olmak üzere ba'zı evrâkda görülmüşdür ki sadr-ı esbak 
Galib Paşa etbâ'ından ve içağası gürühundan Ankara'ya tâbi Çubukâbâdlı Ha- 
cı Kel Ahmed o aralık sılasına gelip âsâr-ı zulmiyyeden harâb olmuş olan bir 
karyeye bedeninden sermâye itâsıyla altı hâne cem” eylemiş imiş, Mütesellim 
Mustafa Ağa bu dört evli karyeden yedi kise vergi taleb etdikde içağası pekçok 
ricâ eylemiş ve karyeyi i'mâr edeyim de ba'dehü hâsılâtına göre vergi alınsın, 
şimdi benim sermayemden başka birşey yokdur demiş ise de mesmü/ olmayıp 
tekrar mübâşir irsâliyle talebde ısrâr olundukda içağası içyüzünü meydana çı- 
kararak başına topladığı halk ile derhal Ankara'yı zabtını müteâkib Mes'üd 
Ağa'nın takarrübü mesmü'u oldukda firâr etmişdir. 


Kayseriyye 


O esnâda Kayseriyye'de dahi fesâd u ihtilâl emâresi görülmüş ise de ahâli-i 
mutlanın ittifâkıyla derhal cem'iyyet-i fesâdiyye suhületle dağıtıldığı istihbâr 
olunmuşdur. 


Zile 


Zile kazâsı tarafından şark ordusuna sevk olunan asker hin-i azimetlerinde 
bol keseden va'd edilen güzeşte ulüfelerine avdetlerinde destres olamadıkları 
ve umür-ı zâtiyyesini taht-ı niyâbet ü vesâyetde tutdurmaya muhtâc olan nâib-i 
hâkim Vâlide Kethüdâsızâde Münir Bey gibi bir heykel-i müşekkel makam-ı 
müşkil-güşâyide me'mür-ı akd ü hall olduğu halde 1168) nemek-i meclis ad- 
deylediği ahâliden mashara bir herife yedirmiş olduğu beş dirhem afyon ile 
merkümr-ı gabi derhal hapı yutması sebebleriyle alevlenen nâire-i fesâddan 
voyvoda telef ve mir-i mümâileyh firâr ile halefine be'sü's-selef olmuşdur. 

Rum vak'ası zuhürunda Dersa'âdet'de bulunan Fenerlilerden Anadolu tara- 
fına nefy olunanların afv u ıtlaklarıyla avdetlerine kariha-i şâhâneden sudür 
eden irâde-i mahsusa mücibince hareket olunmuş ve hayatda b bulunanlar avdet 
eylemişlerdir. 


Zuhür-ı Keloğlan 


Aydın tarafında Adalar kasabası ahâlisinden Keleş Mehmed nâm kimesne o 
aralık memâlike neşr olunan adâlet fermânlarından birini eline alıp pâdişâhın 
fukarâya ta'addi olunmasına rızâsı yokdur diyerek halkı başına cem' ile ol 
havâliye püsküllü belâ olmuş idi. Cem'iyyeti uygunsuzluğu fenâlaşmaya baş- 
layıp mevkib-i hümâyün Râmi'de iken Ramazan'da Eyyüb Câmi'-i şerifinde 
esnâ-yı va'z u tedrisde yeni esvâba dahl-i azim ve lâbisine tekfiri sebebiyle nefy 
olunmuş olan Boşnak müderris Mustafa Efendi dahi Keleş'in yanına gitmiş ol- 
duğu mesmü' olmuşdur. Merkümun def-i gailesi zımnında Teke, Hamid san- 
cakları mutasarrıfı Haleb vâlisi sâbık İbrahim Paşa ve Karaosmanzâdeler 
me'mür olmuşlardır. 

Karaosmanzâdelerden Yetim Ağa vâsıtasıyla Bayındır kasabası istihlâs olu- 
narak oradan Tire, Güzelhisar taraflarına sevk olunan asker kuvvetiyle Keleş'in 
avenesi dağıtılmış ve kendisi firâr etmişdir. Merkümun mührü “Keleş Mehmed 
el-me'mür min indullah” ibâresiyle mahkük, yanında okur yazar, söz anlar 
âdemler varmış. İstilâ etdiği yerlerde aklınca celb-i kulüb-i avâm içün benim ga- 
razım fukarâyı sıyânetdir, voyvodaların zulmünden memâliki vikayetdir gibi 
sözleri münâdiler vâsıtasıyla Vlân ederek başına yedi sekiz binden mütecâviz 
asker biriktirdikden ma'adâ ol vakit devletçe istiskal olunan tavâif-i kadime-i 
askeriyyenin bakıyyesinin bir tarafdan merkümun başına tecemmu' edişi hayli 
telâşı mücib olmuş ise de me'mürin câniblerinden avenesiyle beraber kârı it- 
mâm ile ser-i maktü'u nihâde-i cây-i ibret kılınmışdır. 

Sâlifü'z-zikr İbrahim Paşa Aydm gailesinin define olan me'müriyyetini 
hüsn-i İfâya muvaffak olamadığından muahharen ref-i vezâretle Karahisar-ı 
Sâhib'e nefy ve uhdesindeki (1691 sancaklar mukataa hazinesi cânibinden mü- 
tesellimlere ihâle olunmuşdur. 


Akd-i mu'âhede-i ticâret 


Amerika hükümeti ile Devlet-i Aliyye beyninde müceddeden te'sis-i bün- 
yân-ı münâsebet ve muvâlât zımnında ticâret mu'âhedesi tanzimi tarafeynin 
muvâfık-ı tarmimi olmasıyla sene-i hâliyle Zilka'desinde (24 Nisan-23 Mayıs 
1830) makam-ı riyâset ile Amerika me'mürları beyninde bir mukaddeme ve do- 
kuz maddeyi hâvi yapılan mu'âhedenâme mevki'-i tasdik ve icrâya ikame kı- 
lınmışdır. Süreti zeyl-i kitâbda 19 numero ile murakkamdır. 

Bu mu'âhedenin tanzimi içün olunan müzâkerâtı mübeyyin evvelce huzür-ı 
şâhâneye takdim kılınan takrirden ol vaktin efkâr ve mütâlaatı ma'lüm olacağı 
cihetle süreti zeyl-i kitâbda 20 numero ile muharrerdir. 

Tepedelenli Ali Paşa zevcesi Vasiliki ile kaynı Simo hazinedârı Tanaş Ali Pa- 
şa'nın felâketi esnâda Bursa'ya nefy olunmuşlar imiş. Bu esnâda memleketleri 
cânibine azimetlerine ruhsat verilmişdir. 


İ'tâ-i harc-ı râh be-sefir-i İran 


Bir müddetden beri Dersa'âdet'de bulunup bu def'a avdet etmiş olan İran se- 
firi Şerif Muhammed'e hazine-i celileden yirmi bin guruş harc-ı râh verilmişdir. 


İhdâs-ı evâmir be-ocağ-ı selâse 


Fas hükümetiyle Avusturya devleti beyninde tahaddüsü mervi olan münâ- 
zaa muhârebeyi müntic olup da oralara Avusturya sefâin-i harbiyyesi sevki 
takdirinde Cezâyir, Tunus, Trablus ocakları taraflarından sefâin-i mezküreye 
dostâne muâmele olunması mukteziyât-ı ahdiyyeden olduğu mahâli-i mezkü- 
reye bâ-evâmir-i aliyye beyân olunmuşdur. 


İcrâ-yı ba'zı nizâmât | 


Eskiden beri paşa kapılarında bulunan hademeden mehterkapılı, içoğlan, 
alay çavuşları namlarıyla istihdâm olunan kesân ilga olunarak yalnız alay ça- 
vuşlarının ta'yinleri kayd-ı hayât ile ve namaz ve taâm vakti nidâsından başka 
taze kahve, kahvecibaşı bağırtısı gibi âdetler terk olunmuşdur. Bu sırada ricâl 
dâireleri hademesi tahfif kılınmışdır. 

(İlâve) Ol vakit kibâr dâirelerinde ne kadar galebelik var imiş ki reis efendi 
11701 ile kethüdâ bey dâirelerinden li-ecli't-tahfif otuz kişiye ruhsat verilmişdir. 


İhâle-i idâre-i zâbıta-i Üsküdar be-Asâkir-i Mansüre 


Vak'a-i Hayriyye'den sonra Üsküdar tarafının zâbıta idâresi diğer sürete 
münkalib olmuş idi. Hademeden Ali Bey nâmında muhâfız nasb olunan kimse- 
nin harekât-ı nâ-becâsı cihetiyle yerine getirilen Halebli Abdullah Paşazâde Ka- 
pıcıbaşı Sırri Bey selefine rahmet okutdurmuş ve vükelânın başlarını kaşımağa 
vakitleri olmadığı bir mevsime tesâdütle kendisi Toptaşı'nda kethüdâ ve tü- 
fengçibaşısı Üsküdar'da haylice dâd ü sited etmiş olduğundan fi-mâ-ba'd istih- 
dâm olunmamak üzere Sırri Bey azl ile Üsküdar'ın muhâfazası Asâkir-i Mansü- 
re'ye ihâle kılınmışdır. 

Zamime Bu Sırri Bey sonraları çok me ve'meriyyetlerde bulunarak vezir olan 
Yemen vâlisi esbak Sırri Paşa'dır. 


Ziyâfet der-sefine-i İngiltere 


Bu esnâda İngiltere elçisi Tersâne-i Âmire halicindeki gemisinde balo terti- 

biyle vükelâyı da'vet etmişdir. O vakte kadar alafranga ziyâfet ve husüsiyle 
balo hey'eti İstanbul'ca görülmüş şey olmadığından görenler ve işitenlerin ta- 
accüblerini mücib olarak türlü sözler tahaddüs etmişdir. Med'uv olan zevât 
yatsı namazını tersâne divânhânesinde ba'de'i-edâ saat ikide sandallar ile ge- 
miye gitmişlerdir. Sabaha kadar orada envâ'-ı lehv ü lu'b ile eğlenmişlerdir. 
Ertesi günü sudürdan Yahyâ Bey Serasker Husrev Paşa'ya ziyâfetden su'âlin- 
de az vakitde çok tekellüf etmişler, biz bir ayda tanzim edemeyiz çâre ne, dev- 
letçe birşey oldu, gidilmese olmaz, kaşık çatal gibi ba'zı mekrüh şeyler var idi 
deyü münâfıkâne davranmış ise de murassa' çatal kaşığı pâdişâha arz eden 
ve böyle şeylere alıştıran kendisidir demiş olduğunu Es'ad Efendi kayd eyle- 
mişdir. 

Beş on gün sonra Fransa elçisi dahi mükemmel bir balo vermişdir. Buna 
med'uvvinden ba'zıları gitmemişdir. 


İrsâl-i şâkirdân be-cânib-i Avrupa 


Musâlahadan sonra ecnebilerle ihtilât ve ân-be-ân Avrupa usülüne gidil- 
mesi (171) itiyâd edilmeye ve ilcâât-ı zamâniyyenin netâyic-i mübremesi da- 
ha ol vakit teferrüs olunmağa başlamış olduğundan o yolda me'mürin ve es- 
hâb-ı ma'lümât yetişdirmek maksadıyla ulüm u fünün-i cedide ve muâmelât-ı 
lâzime tahsili içün teba'a-i müslime çocuklarından yüz elli tanesinin Avrupa 
mekteblerine gönderilmesine irâde-i şâhâne taalluk etmekle mücibince Tıb- 
hâne'den, Enderün agavatından intihâb ve irsâline karar verildiği ba'zı ev- 
râkda görülmüşdür. Bu teşebbüs ol vakit halkın gözüne pek çirkin görün- 
müşdür. Hatta vak'a-nüvis-i devlet bulunduğu cihetle vâkıf-ı hâl olması lâ- 
zım gelir iken bu fıkranın mukaddemesinde Es'ad Efendi “kangı nâkesin 
re'yiyle ve ifâdesi ile” ibâresiyle bed'-i kelâm eylemişdir. Her ne kadar Tıbhâ- 
ne ve Enderün takımından intihâbı tasavvur olunmuş ise de muahharen bun- 
lardan sarf-ı nazarla Harbiye Mektebi, Hendesehâne-i Âmire şâkirdânından 
gönderilmişdir. 


Vürüd-ı elbise ez-taraf-ı Avusturya 


Dersa'âdet Nemçe sefâreti tercümânı Husar'a mukaddemâ memleketi câni- 
bine azimetinde nümüne olmak üzere birkaç kat nizâm esvâbı sipâriş olunmuş 
imiş. Husar keyfiyyeti Avusturya imparatoruna ifâde eyledikde bu bâbda izhâr 
olunan rağbeti takdiren on altı sandık esvâb imparator-ı müşârünileyh tarafın- 
dan Dersa'âdet'e irsâl ü ihdâ olunmuş ise de hasbe'l-vakit meydana çıkarılma- 
yıp hufz u setri irâde buyurulmuşdur. 


Tahliye-i bikârân 


Dersa'âdet câniblerinde müslim ve gayr-i müslim ne kadar bikâr takımı var 
ise verilen otuz gün mehil içinde hesâb ve kitâblarını rü'yetle memleketlerine 

gitmeleri ihtisâb tarafından hancılara bi't-tenbih defteri taleb olunmuşdur. Nu- 
mero usülü üzere birer levha yazılıp mahallât hânelerinin kapılarına vaz'ı içün 
İhtisâb nâzırı Kâtibzâde Efendi Serasker Husrev Paşa'ya bir lâyiha vermiş ise 
de hükmü icrâ olunmamışdır. 

(Hâtıra) Vak'a-i Hayriyye'den sonra Devlet-i Aliyye her bir nizâmât-ı mül- 
kiyye ve askeriyyesinin tecdid ü ıslâhına teşebbüs eylemiş ise de bunca seneler- 
den beri takarrür etmiş olan hâlât-ı me'lüfenin çarçabuk tahavvülü kabil olma- 
dığından zamân müsâid oldukça ve sırası geldikçe tecdid-i etvâra başlanılmış 
idi. Hânelere numero vaz'ı hakkında muhassenât daha ol vakit uzakdan gö- 
rünmeye başlamış ise de aradan (172) kırk yıl geçdikden sonra güç hâlle hane- 
lere, emâkin-i sâireye numero konulabilmişdir. 


Vaz'-ı muhtârân der-mahallât 


Dersa'âdet'le Bilâd-ı Selâse ahâli-i züküru sebt-i sicili ü defter edilerek mü- 
rür u ubür ve duhül u hurüca icâb eden usülün devâmi-i icrâsı ve imamların 
müsâmaha edememesi içün mu'teberân-ı ahâliden her mahalleye evvel ve sâni 
olarak ikişer nefer muhtâr ta'yin kılınmışdır. 

(İlâve) Mahallelere köy kahyâları dikildi, yakında sâlyâne defterleri gelecek 
deyü beyne'n-nâs kil ü kal zuhür eylemişdir. 


Ref'-i cevâiz-i vüzerâ 


Öteden beri vüzerâ tevcihâtında ber-mücib-i teşrifât sadr-ı a'zamdan Bâbı- 
âli'de divân çavuşlarına kadar alınıp anınla taayyüş olunan câize nâmıyla para- 
lar bâ-hatt-ı hümâyün men' olunmuş ise de mikdârı bi”l-hesâb yine vüzerâdan 
alınıp mukataat hazinesine irâd kayd olunduğu ba'zı evrâk-ı mahfüzada görül- 
müşdür. i . 

(Hâtıra) İşte o vakitlerden sonra hazine-i mâliyye kâffe-i hademe ve me'mü- 
rine mukassemü/'l-erzâk olmağa başlamışdır. 


Ta'zib-i garib 


Dersa'âdet'de Azebler mahallesinde helvâ cem'iyyeti yapılıp saz maz gibi 
şeylerle mahalleli eğlenirken gece asker kolu basıp cümlesi Bâb-ı Seraskeri'ye 
götürülerek habse verilmişdir, Ertesi gün mahalle ihtiyârlarından ve şürefâdan 
iki kimesneyi Husrev Paşa Bâbıâli'de oturduğu köşkün pencere önüne celb ile 
mahallenizde böyle fenâlığı niçün men etmiyorsunuz deyü tevbihine mukabil 
efendim biz çarşıdan geç geldik, vâkıf olamadık bu helvâ cem”iyyeti öteden be- 
ri her mahallede âdetdir, bundan kimseye zarar yokdur, süküt etsek yeridir der 
demez ihtiyârları al aşağı etdirerek ayaklarına ikişer yüz değnek darbıyla mec- 
râh etmiş ve bu vesile ile ahâlinin gözünü korkutmuşdur deyü Vak'a-nüvis 
Es'ad Efendi kayd eylemişdir. 

Ba'zı nizâmât-ı tersâne 


Halil Rifat Paşa'nın kapudanlığından sonra tersânede ba'zı mertebe ıslâhâ- 
ta (1731 teşebbüs olduğu sırada eski ve müsin mülâzim kapudanlar şehriyye el- 
lişer guruş maaş ile tekaüd olunmuşlardır. 


Afv-ı Osman Ağa 


Husrev Paşa'nın eser-i teşviki olan Fransa usülü ta'lim-i askeriyi huzür-ı şâ- 
hânede takbih kabâhatiyle Ağrıboz'a def olunduğu cild-i evvelde muharrer 
ocak ağası Osman Ağa'nın hânesinde mukim olmak üzere Dersa'âdet'e avdeti- 
ne müsâade olunmuşdur. Bir müddetden sonra huzür-ı hümâyüna celble iltifât 
ve onbin guruş atiyye-i seniyye ihsânıyla dilşâd buyurulmuşdur. 


Velâdet-i hümâyün-ı hazret-i pâdişâhi 


İşbu bin iki yüz kırk beş sene-i müteyemmine-i hicriyyesi Şa'bân-ı şerifinin 
onbeşinci (9 Şubat 1830) mübârek berât gecesi kasaba-i Eyyüb-i Ensâri civârın- 
da hemşire-i muhtereme-i cenâb-ı Mahmüd-ı Hân Esmâ Sultan Sarayı'nda 
sulb-i pâk-i hazret-i pâdişâhiden Sultan Abdülaziz nâm-ı âlisiyle benâm: bir 
şehzâde-i civân-baht ziver-ârâ-yı mehd-i şevket ü saltanat olmuşdur. Bu lütf-ı 
cihân-şümül-i hazret-i hudâvend-i vehhâba teşekküren her tarafda fevkalâde 
izhâr-ı meserrât-i azimeye ibtidâr olunmuşdur. 


İftihâr-ı müverrih-i hakir Ahmed Lütfi 


Her ne kadar o zamân-ı şeref-ıktirânda sinnimin adem-i tahammülü cihetiyle 
tarih-i velâdet-i hümâyün-ı cenâb-ı veliyy-i ni'meti tanzim hidmet-i cihân-kıy- 
metiyle şerefyâb olamamış isem de fehamden sümme hamden sümme hamdin 
serir-ârâ-yı şevket ü saltanat-ı Osmaniyye olan o pâdişâh-ı melek-haslet ve şehin- 
şâh-ı adâlet-fıtrat veliyy-i ni'met-i âlemyân es-sultan ibnü's-sultan es-Sultan Ab- 
dülaziz Hân efendimiz hazretlerinin sâye-i ihsân-vâye-i cenâb-ı mülükânelerin- 
de me'mür-ı tahriri olduğum vekayi'-i Devlet-i Aliyye'lerinin zübde-i eyyâm-ı 
meserret-ittisâmı ve matla'-ı âftâb-ı envâ'-ı sa'âdet ü ma'müriyyet ü kâmrânı 
olan işbu kırk beş sâl-i sa'âdet-iştimâli mevâddını tahrir ve cem'e vuku' bulan 
muvaffakiyyet-i müstemendânem sırasında o vakt-i azizin lisân ü hisâbmdan 

Cevher-i tarihi tenvir etdi mehd-i devleti 

Nür-ı hak Abdülaziz Sultan doğdu müjde-bâd 

tarihi ile velâdet-i seniyye fıkra-i celilesini kayd u tenmike vâsıta olan ka- 
lem-i vâsıti-i (1741 ilm-i çâkerânem aklâm-ı şehnâme-hânân-ı eslâf-ı kirâma 
reşk-fermâ ve çülu çdl yiz el ği ai ba Sİ Şi Çi medihasma sezâ olmuşdur. 

Heman cenâb-ı hâliku'l-vâlid ve'I-mevlüd mevâlid-i avâlim-i büd ü nâ-büd 
süret-nümâ-yı anâsır-ı imkân ü şühüd oldukça ol şehriyâr-ı mekârim-haslet ve- 

liyy-i ni"met-i bi-minnet efendimiz hazretlerinin zılâl-i eyyâm-ı ömr ü ikbâl ve ke- 
mâl-i şevket ü iclâl-i şâhânelerini bâki ve memdüh buyursun âmin sümme âmin. 


Taklil-i hademe ve devâir 


Vak'a-i Hayriyye'den sonra ahâli-i İstanbul'un nüfüs-ı züküru tahrir kılın- 
mış ise de etbâ” sınıfıyla şâkirdân-ı aklâmın nizâma rabtı zımnında olunan ten- 
bihât hulâsasıdır: 

Vüzerâ ve hidmet-i defteriden Anadolu muhâsebesi rütbesine kadar man- 
süb ve ma'zül ricâl hademesine kendileri tezkire verip ma'adâ erbâb-ı menâsıb 
ile Bâbıâli me'mürları ve hâcegân efendilerin hidmetkârlarına ve aklâm şâkird- 
lerine makam-ı riyâsetden ve bâb-ı defteri takımına defterdârlık tarafından 
mühr-i mahsuslarıyla ism ü şöhret ve memleketleri ve kimin hidmetinde bu- 
lundukları tasrihiyle tezkireler verilmesi ve devâir zevâidinin tenkihi ile her sı- 
nıf me'mürinin taklil-i masârife dikkat eylemesi tenbih ve ilân kılınmışdır. 

Es'ad Efendi der ki: Ülemâya taklil-i dâire içün emr-i sarih sudür etmeyip 
mücerred ihbâr ile şeyhülislâm dâiresinden on iki ki dânişmendândan dört ha- 
demeden sekiz kasr olunup kibâr-ı ulemâ dahi bu yolda hareket eylemişlerdir. 

Bu nizâmın icrâsmdan sonra tezkiresi olanlara taarruz icâb etmez iken yeni 
küşâd olunan hassa taburları içün nerede gösterişli delikanlı görülür ise tezki- 
resi yırtılıp taburlara gönderilir, sokakda efendisinin yanından uşağı, işine gi- 
den kâtib, esnâf her kim ise ahz ü girift olunur idi. Hatta Fatih Türbedârı Hüse- 
yin Efendi'nin mahdümu dahi o sırada ahz olunmuşdur. İntihâ. Mülahhasan. 


Zuhür-ı harik 


Şa'bânın yirmi beşinci (19 Şubat 1830) gecesi D-rsa'âdet'de Atpazarı'nda 
âhurlardan zuhür eden ateş ertesi gün saat ikiye kadar mümted ve Fatih civâ- 
rında ensercilere kadar (175) müntehi olarak mekteb cihetindeki âhurlardan 
ma'adâ cümlesi ve iki mescid ile birçok büyüt ve menâzil muhterik ve muzma- 
hil olmuşdur. 


Meni sikke-i Mısriyye 


İstanbul'da mütedâvil akçenin revâcı Mısır'da ziyâdeye gitmesi İstanbul'dan 
paranın çekilmesine bâdi olduğuna ve bundan Darbhâne'ye ve memlekete ma- 
zarrat terettüb eylediğine mebni Mısır'da dahi fiyât-ı maktü'asıyla tedâvülü 
mukaddemce bâ-emr-i mahsus Mehmed Ali Paşa'ya iş'âr olunmuş idi. Bu iş'âra 
cânib-i Mısırdan muvâfakat muâmelesi hissolunmayıp bundan başka İbrahim 
Paşa Mora'da iken Yunanistan'ın imtiyâzına bir süret verelim zemininde Meh- 
med Ali Paşa'nın Bâbıâli'ye gönderdiği mektüba bu husüs padişâhın re'yine 
mahsusdur yollu verilen cevâb üzerine İbrahim Paşa'yı Mora'dan celble İsken- 
deriye'den Yafa'ya kadar taraf taraf tedârükât-ı fevkalâdeye teşebbüs eylemesi 
maddeleri Mehmed Ali Paşa hakkında câlib-i dikkat olmağa başlamış imiş. 

Tevcihat der-esnâ-i sâl 


Şark ordusu içün asker sevkine me'mür Kapıcılar kethüdâsı Abbas Bey'in ri- 
vâyet olunan sü'-i hareketi sebebiyle vekili Mirâhür-ı sâni Cemâl Bey3! asâleten 
kapıcılar kethüdâsı, Sâlih Paşazâde Mehmed Bey mirâhür-ı sâni nasb olunmuş- 
dur. 

(İlâve) Abbas Bey Bozok hânedânından Cebbârzâdelerdendir. Asker sürme 
me'müriyyeti kuvvetiyle gitdiği mahallerden akçeler ve Bozok'dan dört yüz ki- 
se para aldığı ve ahâliye hakaret eylediği sebebiyle rütbesinin ref'i ve adem-i is- 
tihdâmı irâde buyurulmuşdur. 

Şark ordusu me'mürlarından Sivas Vâlisi Hakkı Paşa'nın bâlâda beyân 
olunduğu vechile Rusya'ya esir düşmesi sebebiyle Sivas Çeçenoğlu Hasan Pa- 
şa'ya verilmişdir. 

Sivas'da mukim merfü'ü'l-vezâre Alâeddin Paşa'nın ikameti Malatya'ya 
tahvil kılınmışdır. 

Abdürrahim Paşa Edirne'den bi'l-azl Aliş Paşa'ya Edirne, uhdesindeki Ha- 
mid sancağı Köstendil mutasarrıfı esbak Mirimirân Ali Şefik Paşa'ya, Köstendil 
(1761 İlbasanlı Sâlih Paşa'ya, aradan bir müddet mürürunda Hamid sancağı or- 
du me'mürlarından Mirimirân Tâhir Paşa'ya, Teke sancağı Mirimirân Osman 
Paşa'ya verilmişdir. 

Muahharen Edirne'de oturmak şartıyla Edirne, sâniyen Ağa Hüseyin Paşa' ya 
bi't-tevcih uhdesinde bulunan Karahisar ile Menteşe sancakları Şumnu muhafa- 
zası şartıyla Aliş Paşa'ya ihâle olunmuş ve Samakocuk nâzırı Mirimirân Yusuf 
Vehbi Paşa'nın fukarâya ta'addisi sebebiyle yerine Edirne kaim-makamı Vecihi 
Paşa gönderilmişdir. Hüseyin Paşa'nın Edirne'ye vürüduna değin kaim-makam- 
lığı vücühdan Dağdevirenoğlu Kapıcıbaşı Abdülkadir Bey'e sipâriş olunmuşdur. 

Yanya, Avlonya, Delvine sancakları derbendât nezâretiyle beraber sadr-ı 
esbak Selim Paşa'ya te'yiden ilhâk kılınmışdır. Ordu defterdârı Tâhir Efendi 
hastalığından bahisle isti'fâ etmekle yerine esbak reisülküttâb Hâmid Bey 
izâm olunmuşdur. 

Edirne'de mukim Silistre vâlisi sâbık el-Hâc Ahmed Paşa'ya Selânik eyâleti 
sene-i hâliye Rebiyülâhirinde (30 Eylül-28 Ekim 1829), surre emâneti Şehsüvâr- 
zâde Derviş Bey'e ihâle kılınmışdır. Cumâdelülânın yirmi birinde (18 Kasım 
1829) Çavuşbaşı Atâ Efendi'nin yerine Yenişehir'den avdet eden Sâib Efendi ge- 
tirilmişdir. 

Tebeddül-i nezâret-i Baruthâne ve sâire 

Müddet-i medideden beri Baruthâne nâzırı Mısır Kapı kethüdâsı Necib 
Efendi ara sıra isti'fâ edegelmekle Recebin üçünde (29 Aralık 1829) nezâretden 
azl ile Hâlet Efendi mühürdârı asker nâzırı sâbık Said Muhib Efendi nasb olun- 
muşdur. Said Muhib Efendi'den münhal olan asker nezâreti Pertev Efendi birâ- 


31 Bu Cemâl Bey kudemâ-yı vüzerâ-yı izâmdan Cemâl Paşa hazretleridir. 

deri Büyük tezkireci Emin Efendi'ye, büyük tezkirecilik Münif Efendi'ye, 
mi'mârbaşılık ile şehremâneti birleşdirilerek ebniye-i hassa müdirliği unvânıy- 
la Başmi'mâr Halim Efendi'ye ihâle kılınmışdır. 

(Tavazzuha) Mısır Vâlisi Mehmed Ali Paşa'nın bir müddetdir Bâbıâli ile 
olan muâmelesi ve taraf-ı pâdişâhiden bizzât emr olunan ba'zı mevâdda müte- 
reddidâne davranması ve idâre-i Mısriyye'ce teşebbüs etdiği usül ve ahvâl-i 
mesmü'ası câlib-i dikkat olmağa başlamış ve baruthâne nezâreti takribiyle Ne- 
cib Efendi huzür-ı şâhâneye bi-tekellüf gelir, kurenâ-yı saltanatla ülfet eder ol- 
duğundan Mehmed Ali Paşa'yı hüsn-i 11771 te'vilde bulunmak maslahatı 
icâbından ise de Serasker Husrev Paşa Mehmed Ali Paşa'nın si'âyeti yolunu aç- 
mak içün Necib Efendi'nin kesr-i nüfüzunu gözedir imiş. Rusya askerinin Edir- 
ne'ye geldiği esnâda Necib Efendi baruthâne ebniyesi inşâsıyla meşgul iken Si- 
livri taraflarının muhâfazasına me'mür etdirildi. Necib Efendi bu işi tamâmına 
tutarak ma'iyyetine birkaç top alıp Rusya askerine karşı cesürâne çıkdığını Ba- 
rutcubaşı Semyon duyup Rusya'nın kuvve-i vâridesine birkaç top ile hamle 
mümkin midir, bu hareketden vazgeç, topları düşmen aldığı gibi topları verdi 
deyü seni topa tutarlar diyerek ihtârına mebni iktizâsına göre hareket eyledi. 
Bir de barut i'mâliyle maârif-i harbiyyeyi bilir o aralık gelmiş olan Fransalı bir 
seyyâh Husrev Paşa sevkiyle pâdişâhla görüştürülüp baruthâneye gönderildi. 
Frenk baruthânenin bu çarhları olmaz, barut kömürü Bağdad tarafında bulu- 
nur bir nev'-i ağacdır ondan olur deyip az kalmışdı ki Necib Efendi'yi ezmek 
içün baruthâne külliyyen mahv olacakdı. Semyon kaziyyeye vâkıf oldukda 
derhâl Râmi'ye azimet ve kâtib efendi vasıtasıyla huzür-ı şâhâneye bi'l-müsül 
ifâde-i keyfiyyet eylediğini taltifen yirmi bin guruş atiyye ile berâber işine fütür 
getirmemesi irâdesini istihsâl eyledi. Necib Efendi bu sebeble sü'-i idâre töh- 
metinden kurtulmuş ise de nezâretden ma'zül ve ba'dehü surre emânetine tâlib 
olmuşdur. Bu sözleri beyândan sonra Es'ad Efendi der ki surre emâneti havâdi- 
si Necib Efendi familyasını Mısır'a aşıracak deyü husamâsına ser-rişte oldu. 
Necib Efendi bunda hatâ etdi. İntihâ.(178| 


Ba'zı tebeddülât 


Karaman Vâlisi Mısırlı Emin Paşa ki Rumeli ordusunda İşkodralı Mustafa 
Paşa refâkatinde idi. Kendisinden hüsn-i hidmet me'mül olmadığından Kara- 
man eyâleti Konya'yı makar ittihâz etmek üzere Adana'ya ilhâken Es'ad Pa- 
şa'ya tevcih olunmuşdur. 

Bu tevcihin bir sebebi Es'ad Paşa'nın Adana'ya azimetine Adana müteselli- 
minin tuğyânı hâil olmasıdır ki hem Konya'yı ıslâh eylemesi ve hem de Ada- 
na'ca tedâbir-i icâbiyyeye bakılması kaziyyesi imiş. Es'ad Paşa Konya'nın tan- 
zim-i mesâlihine bakdığı sırada sanayi'-i hasise eshâbından olup da mücerred 
dervişlik bahânesiyle teklifden imtinâ” ve envâ'-i efâl-i mezmümeyi ika' eden 
ahâd takımının başlarında nişâne-i eshâb-ı irfân ve âgâhi olan mevlevi külâhı 
giymelerini yasağ ederek çelebiyân ile müteallikat ve bendegân ve hücre-nişin 
dedegândan ma'adâsının külâhlarını başlarından çıkartmışdır. 

Tevcih-i eyâlât-i Haleb ve sâire 


Rumeli ordusu ma'iyyetinde bulunan Haleb Vâlisi İbrahim Paşa'nın azliyle 
sene-i sâbıka mevâddımda işgüzârlığı tafsilen muharrer olan Haleb Mütesellimi 
Ali Rızâ Bey'e rütbe-i vezâretle Haleb eyâleti tevcih olunmuşdur. Mehterhane 
gailesini kaldırıp selefleri gibi kapı halkını memleket içinde şunun bunun hâ- 
nelerinde oturtmayarak gedikli hademe nâmıyla dâiresinde yirmi otuz kişiden 
ziyâde âdem istihdâm etmemesi ve icrâ-yı adâlete dikkat ve iki tabur Mansüre 
askeri tertib eylemesi fıkraları vezâret menşürunda mündericdir. 

Bâlâda beyân olunduğu üzere Rumeli vâlisi sadr-ı sâbık Selim Mehmed Pa- 
şa Serasker Husrev Paşa'nın menfüru bulunduğundan azli ü tenkibi menvi-i za- 
miri imiş. Selim Paşa'nın Yanya'ya gönderdiği mütesellim Lâtif Efendi'nin azli 
içün sünüh eden irâdenin icrâsında terâhi etdiği sem'-i hümâyüna isâl olun- 
muş ve sadr-ı vakt Reşid Mehmed Paşa ise Rumeli ile Arnavudluk'u benimse- 
miş olduğundan oralarda vüzerâdan ve eshâb-ı iktidârdan kimesne bulunma- 
ması maksadıyla Selim Mehmed Paşa ref-i vezâretle bi'l-azl Sofya'da ikamete 
me'müriyyetini müteâkib ibka-i vezâretle Manastır'da tevkif ile ba'dehü Geli- 
bolu'ya getirilmişdir. 

Kıbrıs Muhassılı Ali Ruhi Efendi'nin yerine Tokad voyvodası sâbık kapıcı- 
başı (1791) Halil Bey ve küçük evkaf me'müru Kadıköylü Mustafa Efendi vefât 
etmekle Yahyâzâde damadı Nuri Molla tebdil-i tarik ile nasb olunmuşdur. 

Musâlahadan sonra bırakılan asâkir-i nizâmiyyenin esvâbları gayet fersüde 
olup Rusya sefirinin mürürunda o hey'etle çıkarıldıkları mesmü'-ı pâdişâhi ol- 
dukda Masârifât Nâzırı Hacı Said Efendi ihtiyârlığına merhameten azl ile kur- 
tulmuşdur. Yerine Çavuşbaşı Sâib Efendi, onun yerine defter emini sâbık Ali 
Bey nasb olunmuşdur. Bu tebeddülâta dâir hatt-ı hümâyünda gayet ağır tenbi- 
hât mündericdir. - 

Kırk beş senesi Ramazanı (24 Şubat-25 Mart 1830) tekmil-i selâsin ile bi"1- 
mürür mihr-i münir-i iyd-i fıtr Cum'a günü ufk-ârâ-yı cebhe-i sürür olup er- 
kân-ı devlet hengâm-ı seher Râmi Çiftliği'ne sa'y u sefer ederek orada mu'âye- 
de icrâ olunmuşdur. Bu mu'âyedede teşrifât-ı mu'tâdeden ba'zı usül-i atikanın 
terk olunduğunu Es'ad Efendi kayd eylemişdir.|180| 


Tevcihât-ı mu'tâde 


Kırk beş Şevvâl (26 Mart-23 Nisan 1830) tevcihâtında vüzerâ menâsıbından 
Girid'de Hanya, Resmo muhâfızı Mirimirân Sührâb Paşa'ya, Resmo Girid'e il- 
hâken vâlisi vezir Süleyman Paşa'ya, Kastamonu eyâleti Anadolu eyâletine il- 
hâken Serasker Husrev Paşa'ya tevcih olunup diğer eyâlât ibka olunmuşdur. 
O senenin İstanbul menâsıbmdan gedikler kitâbeti Divân-ı Hümâyün ketebe- 
sinden Beylikçi Âkif Efendizâde Nâil Efendi'ye, defter emâneti esbak muhâse- 
be-i evvel Ali Efendi'ye, büyük rüznâme esbak defterdâr Ârif Efendi'ye, cizye 
muhâsebeciliği Selim Sâbit Efendi'ye, matbah emâneti Gümrükçü Sâlih Bey'e, 
eshâm mukataacılığı mektübi ser-halifesi esbak Necib Efendi'ye, mevkufâtcı- 

lık Elmas Paşazâde Abdurrahman Bey'e, mâliyye tezkireciliği es.hâm mukata- 
acısı esbak Abdi Efendi'ye, küçük rüznâmecilik Veli Paşazâde Selim Bey'e, pi- 
yâde mukabeleciliği orduda mühimmât müdiri sâbık Lebib Efendi'ye, pisko- 
pos mukataacılığı İbrahim Efendi'ye, sergi nezâreti orduda divân kalemi mü- 
diri Sünühi Efendi'ye, büyük kal'a tezkireciliği Kâtib Efendi hulefâsından 
Sa'deddin Efendi'ye, İstanbul mukataacılığı âmedi hulefâsından Kudsi Efen- 
di'ye, Bursa mukataacılığı İsmail İsmet Efendi'ye, kâğıd-ı enderün emâneti 
Ahmed Nazif Efendi'ye, kâğıd-ı birün emâneti âmedi hulefâsından Nâfi” Efen- 
di'ye, tarihcilik mektübi-i defteri hulefâsından Râşid Efendi'ye, tersânede riyâ- 
set vekâleti divân ketebesinden Hamdi Efendi'ye, başbakıkulluğu Kapıcıbaşı 
Osman Ağa'ya, kassabbaşılık Bursa ihtisâb me'müru Şâkir Efendi'ye tevcih 
olunmuşdur. 

Şâkir Efendi'nin selefi Mustafa Ağa ihtiyârlığı sebebiyle isti'fâ etmişdir. Bur- 
sa ihtisâbına İzmir muhassılı müteveffâ Hasan Paşa kethüdâsı Hâfız Ağa 
me'mür edilmişdir. 


Tebeddül-i mesned-i kapudani 


Pabuccuoğlu Kapudan-ı deryâ Ahmed Paşa kırk beş senesi Zilka'desinde 
(24 Nisan-23 Mayıs 1830) irtihâl-i dâr-i beka ederek sefâretle Rusya'da bulunan 
Halil Rifat Paşa kapudan nasb olunmuşdur. Es'ad Efendi'nin bir ta'miye nok- 
sanıyla söylediği tarihdir: 

© Leb-i işrâbla yazıldı tarih 

Halil Paşa kapudan oldu müjde 1245 

İzmir muhâfızı Mirimirân Yusuf Paşa Sakız'a me'mür olmağla İzmir'e voy- 
vodalık unvânıyla İzmir ihtisâb me'müru Ömer Lütfi Efendi ta'yin kılınmış- 
dır.(181) 


Avdet-i Yusuf Paşa 


Varna vak'asında esâretle Hocabey'e gitdiği mâ-sabakda muharrer Sirozi 
Yusuf Paşa Halil Rifat Paşa'nın Hocabey'e vusülünde hoş-âmedine gelerek 


-mahdümu Mazhar Bey ile dâiresi halkından yirmi iki kişinin avdet edecek se- 


fine-i hümâyün ile İstanbul'a gitmelerine dâir iltimâsına muvâfakat olunmuş- 
dur. Gönderdiği arizada Varna mes'elesinde zerre kadar kusüru olmadığını 
ve kemâl-i hüzn ü eleminden ve düçâr olduğu illetden nâşi ba'de-mâ vücüd- 
ca hidmete adem-i iktidârmdan bahisle cânib-i Hicâz'a azimetini ve mahdü- 
munun hadâseti cihetiyle sâye-i şâhânede iktisâb-ı feyz ü servetiyle şerefyâb 
olmak üzere İstanbul'a gönderdiğini inhâ eylemişdir. Keyfiyyet serasker paşa 
ile bi'İ-muhâbere hacca azimeti kemâl-i havfından nâşi olmağla te'mini şi'âr-ı 
şân-ı merhametdendir, gelip burada münâsib mahalde ikame etdirilsin re'yi 
verilerek vürüdunda Vezneciler'de Kandiye muhâfızı konağı taraf-ı miriden 
bi't-tefriş müteallikatıyla orada ikame ve taayyüş kılınmışdır. Hulâsası Yusuf 
Paşa'nın vürüduyla mahall-i ikameti ve mâhiyye ve ta'yinatın mikdârı istizâ- 

nından ibâret olarak gayet mufassal arz olunan takrire sâdır olan hatt-ı hümâ- 
yün süretidir: 

“Muhâfız-ı müşârünileyhin hânesi münâsibdir. Ancak birtakım tekellüfâtın 
iltizâm sırası olmayıp uyarına gidilmek lâzım iken bu kadar iltizâmâta tutul- 
ması mücib-i istigrâbdır. Hâne mefrüşâtı münâsibi üzre bi't-tanzim yanında 
olan âdemlerinin mevcüduna göre ta'yin İtâsıyla iktifâ olunsun.” 


Vürüd-ı hatt-ı diğer 


Musâlaha ile Edirne'nin tesellümünden sonra Sadr-ı a'zam Reşid Mehmed 
Paşa ordu ile Şumnu'dan hareketle kırk beş Zilhiccesinin yirmisinde (12 Hazi- 
ran 1830) Edirne'ye vusülünü Çirmen mutasarrıfı Aliş Paşa Bâbıâli'ye inhâ et- 
diği şukka-i ma'rüzaya sâdır olan hatt-ı hümâyün süretidir: 

“Asâkir-i Mansüre Tırnova tarafından gelmekde iseler de onlardan bir ha- 
ber yok. Acaba geçenki soğuklarda nasıl oldular, doğrusu bu askerin hâli bana 
başkaca bir endişe-i derün oldu. Sizin ve serasker paşanın bunlardan haberiniz 
olmamak emr-i garibdir. Şimdiye dek niçün tahrirât çıkarıp da tahkik etmedi- 
niz. Nizâm askerini sevmek böyle mi olur.”(1821| 


Zuhür-ı mes'ele-i Cezâyir 


Tersâne-i Âmire ümerâsından Mirimirân Tâhir Paşa Cezâyir sularına gelmiş 
olan Fransa amiraliyle bi'l-mülâkat Cezâyirliye nush u pend etmek me'müriy- 
yetiyle bâ-ta'limât-ı mahsusa kırk beş Şevvalinin yirmi ikinci (16 Nisan 1830) 
günü râkib olduğu fırkateyn ile Akdeniz cânibine hareket etmişdir. Mektübi-i 
sadr-ı âli odası defterlerinde bu kadarcık kayd u işâret görülmüşdür. 

Es'ad Efendi'nin tahririne göre bunun tafsili bu imiş ki Cezâyirli ile Fran- 
salının öteden beri mesbük olan münâzaaları ilerleyerek Fransalı sefâin-i 
harbiyye sevkiyle Cezâyir'i abluka etdiğini Dersa'âdet Fransa sefiri Bâbı- 
âli'ye ihbâr ile kat'-ı münâzaayı istid'â sırasında Mısır Vâlisi Mehmed Ali Pa- 
şa'nın tavassutunu ricâ etmiş imiş. Taraf-ı devletden İzmi”de mukim Cezâ- 
yir müftisi Mahmüd Efendi celb ile def'-i münâzaa hidmeti müftiye bi't-tah- 
mil Cezâyir'e gönderilmiş ise de sefir lâ-yenkati' takrir takdimiyle devletden 
müntehab bir me'mür gönderilsin, Mehmed Ali Paşa'ya havâle olunsun de- 
dikçe bu husüs ezhâna mülâyim gelmeyip binâenaleyh Tâhir Paşa intihâb 
olunmuşdur. 

Mehmed Ali Paşa'nın ba'zı kabâil istishâbıyla Cezâyire hamle etmek üzere 
bulunduğunu İngiltere elçisi haber vermekle keyfiyyet Fransa sefirinden le- 
de's-su'âl ma'lümât-ı resmiyyesi olmayıp fakat böyle mesmü'u olduğunu ifâ- 
desi üzerine Mehmed Ali Paşa'dan32 bi'listi'lâm cevâb zuhüruna değin Tâhir 
Paşa'nın zâmı te'hir olunmuş idi. Fransalıya Mehmed Ali Paşa'nın ba'zı mu- 
kavelât icrâ eylediğini İngiltereli hisseylemiş ve Mora mes'elesi bayağıca bitmiş 


32 Mehmed Ali Paşa'ya gönderilen tahrirât süreti zeylde 21 numero ile muharrerdir. 

iken İbrahim Paşa'yı Mısır'a celbi dahi havâdis-i mesmü'ayı mü'eyyed bulun- 
muşdur. Es'ad Efendi'nin sözü burada bitdi. 

Cezâyir dayılarıyla Fransızlar beyninde beher sene hediyye nâmıyla ez-ka- 
dim verilegelen külliyyetlice şeylere iki seneden beri müsâmaha olunduğun- 
dan Cezâyir dayısı tarafından Fransız konsolosuna edilen hakaret üzerine kon- 
solos terk-i münâsebetle Paris'e avdet etmiş ve kaziyye Fransa cânibinden Bâ- 
bıâli'ye ifâde ile terbiyeleri istid'â (1831 olunarak Devlet-i Aliyye tarafından te- 
dâbir-i icâbiyyenin icrâsma teşebbüs olunmuş ise de bir fâideyi müfid olama- 
mışdır. Cezâyir-i garb ocakları sâbıklarda donanma-yı hümâyün ma'iyyetlerin- 
de istihdâm gibi kendilerinden ba'zı hidemât zuhüru mesbük ise de sonraları 
içlerinde zuhür eden ba'zı serkeşân tarafından ara sıra vâki” olan sarkıntılık ve 
etdikleri korsanlıkdan dolayı dâimâ saltanat-ı seniyyeye arz-ı şikâyet ile gâh 
tazminat i'tâsı ve gâh te'minât icrâsı ile iştigal olunur idi. “Edirne musâlahanâ- 
mesinde musarrah doksan altı bin kise tazminât-ı ticâret akçesinin çoğu Cezâ- 
yirlilerin serpintisidir”. Bu ocakların idâresi süret-i imtiyâzda olmasıyla Devlet-i 
Aliyye'ye hedâyâ nâmıyla arada ba'zı mebâliğ ve eşyâ takdim ile ihtâr-ı nâm-ı 
ubüdiyyet ve tâbiiyyet ederler idi. Bunlardan en ziyâde ceri ve cesür ve 
husüsiyle korsanlık etmekde meşhür olan Cezâyirli tarafından o esnâda Cezâ- 
yide mukim Fransa konsolosuna olunan muâmele-i bâride ser-riştesiyle lü- 
züm-ı terbiyeleri Fransa devleti tarafından Devlet-i Aliyye'ye süret-i resmiyye- 
de ifâde ile berâber Fransalının sefâin-i harbiyye irsâliyle merkümların bizzât 
terbiyelerine teşebbüs olunmak üzere bulunduğu işitilince bâlâda beyân olun- 
duğu üzere Tâhir Paşa Cezâyir tarafına gönderilmişdir. Mümâileyhin keyfiy- 
yet-i me'müriyyeti ve Devlet-i Aliyye'nin bu madde hakkında olan mütâlaa-i 
celilesi ta'limâtdan33 isti'fâde olunacağı cihetle tafsilinden sarf-ı nazar kılınmış- 
dır.(184) 

Gelelim sadede: Tâhir Paşa te'lif-i zâtü'I-beyn me'müriyyetiyle bu tarafdan 
hareketle Marsilya'ya vusülünde Fransız donanmasının Cezâyire hareket et- 
mek üzere bulunduğu vakte tesâdüf ederek süret-i me'müriyyetini amirale teb- 
liğ etmiş ise de şimdiye kadar bu mes'elenin halli içün Devlet-i Aliyye'ye 
defa'atle edilen ihbârât ve ihtârâtın semeresi görülememiş olduğundan Cezâ- 
yir'i istilâya kat'iyyen me'mür olduğunu ve başka sözü olmadığını ve Cezâyir 
sularına kadar gitmesine mâni” olmayıp fakat Cezâyire gider karaya çıkar ise 
Cezâyir gemilerine olunacak muâmele-i hasmâne Tâhir Paşa'nın sefinesine da- 
hi edileceğini süret-i resmiyyede haber aldıkda geriye dönüp Midilli'ye gelir. 
Ol vakit Midilli'de menfi Tekfurdağlı meşhür Ahmed Ağa ile lede'İ-meşvere 
keyfiyyetin Deraliyye'ye sürat-i inhâsını tasvib ederler. Midilli'den yazdığı 
mektüb Ayvalık tarikinden mahsus tatar ile Bâbıâli'ye bi”l-irsâl cevâbına intizâ- 
ren Midilli'de meks eder. Tâhir Paşa'nın kâğıdı gidip cevâbı gelince kadar 
Fransalı yirmi iki gün zarfında Cezâyir'i istilâ etdiği haberi Deraliyye'ye 
mün'akis olmağla avdetine dâir aldığı emir mücibince İstanbul'a geldiği Tâhir 
Paşa'nın kendisinden mesmü'u olan ba'zı zevâtdan işitilmişdir. 


33 Süreti 22 numero ile zeylde muharrerdir. 

Cezâyir'in istilâsı haberi yirmi iki gün müddetde Fransa sefâretine vârid ol- 
muşdur. Bu haber-i bâridi Fransa tercümânı reis efendiye hin-i tebliğde işte 
Devlet-i Aliyye'yi Cezâyir gailesinden kurtardık ta'biriyle izhâr-ı merâm etmiş- 
dir. 


Katolik mevâddındandır 


Es'ad Efendi der ki: hay vtsle au. matla'indan ma'lâm olarak Katolik mes'e- 
lesi bu esnâda yine meydana çıkıp Fransa sefiri takrir-i mahsus takdimiyle nefy 
olunan Katoliklerin iâdesini ve satılan yalılarının reddini ve müstakil patrik 
nasbını istid'â eyledi. İstanbullu olanlarının avdetlerine bi'l-müsâade sâirleri 
ihmâl ve o günlerde derdest-i tesviye olan Yunan maddesinden dolayı Fransa 
elçisi tarafından dahi bu husüs iğmâz olunmuş idi. 

Sonraları ya'ni mes'ele-i Yunaniyyece antre-süleri bitdikde tesâhüb süreti iz- 
hâr (1851 olunmağa başladı. Katolik âyininin İstanbul'da şüyü'unda Ermeni 
Katoliklerinin kemâ-fi's-sâbık âyin ve defn-i mevtâları Ermeni râhibleri ma'ri- 
fetiyle icrâ olunup Katolik papaslarıyla muâmeleleri yalnız musâhabetden ibâ- 
ret idi. İşbu musâhabet Ermeni râhiblerinden kat'-ı münâsebeti netice vererek o 
esnâda Katolik Ermenilerden fevt olan birinin defni husüsunda iki taraf râhib- 
leri beyninde vuku” bulan münâzaa üzerine Fransa sefirinin ısrârıyla Ermeni 
râhiblerinin yedinden cenâze alınıp Katolik papaslarına verildi. Murassa' bu- 
hürdân ve agazeler ile birçok frenkler bulunduğu hâlde imrâr edilerek Gala- 
ta'da büyük bir âhenk etdiler. 

Bunun üzerine Ermenilerin kocabaşısı makamında mekin Kazaz Artin ale's- 
seher Fransa sefârethanesine dakk-ı bâb ve sefir ile mülâkâta şitâb ile Katolik 
papaslarının müdâhalelerini men” içün izhâr etdiği piçtâba cevâb olarak sefir 
bu mezheb da'vâsıdır, benim kralım Katolik'dir ben de mezhebimde mutasalli- 
bim, mezheb içün cân fedâ olur diyerek Artin'i hakaretle yanından çıkarmışdır. 

Es'ad Efendi bu maddeyi tafsilden sonra bak şu işlere ve bunu mücib olan 
bed-endişlere, böyle gider ise Ermenilerin hepsi Katolik olacak ve muahharen 
nice fesâdlar zuhür edecekdir demişdir. Es'ad Efendi'nin sözü burada bitdi. 

Evrâk-ı resmiyyeden müstefâddır ki Katolik takımı nefy ü tard ve hâne ve 
emlâkleri fürüht olundukdan sonra Fransa sefâreti tarafından hem-mezheblik 
münâsebetiyle bunların hakkında süret-i resmiyyede tesâhüb ve müdâhaleye 
kıyâm ve külle yevm Bâbıâli'ye şifâhen ve tahriren tebligat-ı müteâkibe irâdına 
nasb-ı nefs-i ihtimâm olunarak o esnâda verilen takrirlerin birinde Ermeni Ka- 
toliklerine müstakil patrik nasbı ve menfilerin avdeti ve hânelerinin istirdâdı 
ve kilise inşâsı katiyyen istid'â olunmuşdur. Fransa sefirinin her gelişinde reis 
efendi ile saatlerce münâkaşalar vuku'undan sonra nihâyet bir gün Serasker 
Husrev Paşa ve reis efendi tersâneye bi'l-azime Fransa elçisini oraya celble vu- 
ku' bulan mülâkat-ı gayr-i resmiyyede olunan mükâleme-i (186) tavilenin hulâ- 
satü'I-hulâsasıdır: 

Ma'iyyetinde bir piskopos bulunmak üzere Ermeni Katoliklerine İslâm'dan 
bir nâzır nasbı esâs ittihâz olunarak müteferriâtının nâzırları ma'rifetiyle icrâsı- 

na bakılmasına karar verilmişdir. Buna dâir ma'rüz-ı huzür-ı pâdişâhi kılınan 
takrir-i mufassal bâlâsına sâdır olan hatt-ı hümâyün süretidir: 


“Kaim-makam Paşa 

Katolik maddesine dâir Fransa ile olunan müzâkerâtı mutazammın işbu iki 
bend mufassal takrir manzür-ı hümâyünum olmuşdur. Şu Katolik maddesine 
her ne kadar ehl-i İslâm'dan nâzır nasbıyla şimdilik karar verilmiş ise de 
mâdâmki elçi-i mersüm şu maddeye bu derece müdâhale etmiş iken bundan 
böyle geri durmayacağı gün gibi zâhirdir. Bâri bundan sonra kilise ve sâir bun- 
lara dâir maddeleri bütün bütün Fransalının eline düşürmeyerek Devlet-i Aliy- 
ye'miz tarafından görülmesinin çâresine bakılmış olsa fi'I-cümle ehven düşece- 
ği zâhirdir. Serasker paşa ile bi”l-müzâkere bend-i sânide beyân ve istizân olun- 
duğu üzre nezâret-i mezküreye mümâileyhümâdan Duhân gümrükçüsü Ed- 
hem Efendi münâsib görünmekle mümâileyhe ihâle olunmak üzre icrâsma ibti- 
dâr olunsun” ilâ âhirihi. 

Şu müzâkere ile Fransa elçisi patrik nasbı dâ'iyesinden geçirilerek Devlet-i 
Aliyye ile beynlerinde vâsıta olmak üzere Edhem Efendi nâzır ve ma'iyyetine 
Katolik papaslarından intihâb olunacak birinin piskopos nasbına karar veril- 
miş ve kilise ve emlâk ve eşya istirdâdı maddeleri dahi ileride görüleceği cevâ- 
bıyla elçi avudulmuş idüği takrir-i meşrüh ilâvesinde muharrerdir. 

Edhem Efendi'nin me'müriyyeti Bâbıâli'de Katoliklerin mesâlih-i vâkr'aları- 
nı bâ-takrir Bâbıâli'ye bildirmesi yolunda ta'limât-ı şifâhiyye verilmişdir. Muk- 
tezâ-yı me'müriyyeti üzre Edhem Efendi beş bendi şâmil bir takrir takdim et- 
mişdir. 

Hulâsa-i müfâdı: İhtilâf-ı âyin sebebiyle bir müddetdir Ermeni milleti bey- 
ninde zuhür eden münâkaşadan mazarrat me'mül olduğundan şimdilere de- 
gin iki taraf dahi devletçe himâye olunmakda ise de Katolikler Frenk kiliseleri- 
ne giderek zâhirde Ermeni teba'ası içyüzünden frenk meclâbu olmağa başla- 
dıklarından nâşi te'dib ve tagrib kılınmışlar idi. Taşralı olarak müstakillen fer- 
mânlarla nefy olunanlardan ma'adâ taşraya 11871) münâsebeti olmayıp şehri 
bulunanların müddet-i iclâları cezâ-yı kâfi addiyle avdetleri ve frenk kilisele- 
rinden men'i içün kendilerine mahsus ma'bedler inşâsı ve reâyâdan piskopos 
nasbı ve boya ve ebniyeleri tebdil olunmayan ve reâyâ mahallesi arasında bu- 
lunan hânelerinin reddi husüslarını irâ'eden ibâretdir. 

Takrir-i mezkür üzerine Bâbıâli'den yazılan sürhde mevâdd-ı mezkürenin 
icrâsı tensib olunduğunu beyân ile Fransa tercümânının Fransa sefirine devleti 
tarafından mevrüd ta'limât-ı cedideyi Türkçe olarak makam-ı riyâsete vermiş. 
Meâli mevâdd-ı mezkürenin icrâsıyla beraber piskoposa rütbe verilmesi misil- 
lâ şeylerin iktizâsına göre icrâsıyla işin Fransa sefâretine düşürülmemesi Ed- 
hem Efendi'yi tefhim olunması istizân olunmuşdur. Bâlâsına yazılan hatt-ı hü- 
mâyündur: 

“Duhân gümrükçüsünün takriri ile evrâk-ı mezküre manzürum olmuşdur. 
Çünki çend sene mukaddem bu Katolik milletinin ol vaktin icâbından olarak 
tard u def'leri lâzım gelmiş ve içlerinde müfsid olanları Fransa ve sâir düvele 


456 Vak'anüvis Ahmed Lütfi Efendi Tarihi 


fesâd karışdırarak âkıbet icrâ-yı merâmlarına yol bularak maslahatı bu perese- 
ye getirdiler ve şu vaktin iktizâsına göre Fransalı ol tarafdan verilen cevâbların 
ekserisine müsâade olunmuş ise de mâdâmki bu Ermeni Katolikleri Devlet-i 
Aliyye'mizin cizye-güzâr reâyâsından bulunmuş olduklarından her bir masla- 
hatlarını âher düvelin müdâhalesiyle gördürmeleri nice nice mahâzir-i adideyi 
müstelzim olacağından be-her-hâl bu fesâdın önü kesdirilmesinin çâresine ba- 
kılmak lâzımdır. Bu süretde müceddeden kilise inşâsı maddesi efendi dâ'imiz- 
den bi'l-istiftâ tekrar arz olunup bu husüsa dâir hidmet-i riyâsetden verilecek 
cevâblara reis dikkat ederek hüsn-i süretle savuşdursun.” 

Bunun üzerine rikâb-ı hümâyüna dahi arz-ı hâller takdimiyle hânelerinin 
red ve kilise inşâsı istirhâm olunduğu misillâ sarrâf takımlarının kemâ-fi's-sâ- 
bık istihdâmı vükelâdan niyâz olunmuş olmağla Galata ve Beyoğlu tarafında 
bulunan boyalı ve boyasız hâne ve emlâklarının reddi ve Galata'da kilise inşâ- 
sına dâir izn-i sultani şartıyla taraf-ı fetvâdan irâ'e olunan cevâz-ı şer'i mücibin- 
ce istizân kılınmışdır. Sâdır olan hatt-ı hümâyünda emlâk ve hânelerin reddiyle 
kilisenin (1881 inşâsına bi'l-müsâade sarrâf takımının istihdâmına acele olun- 
maması irâde buyurulmuşdur. 

O esnâda Memâlik-i Mahrüsa'da yüz elli bin kadar Katolik tahmin olunmuş 
ise de Ermeni patrikinin verdiği defterde İstanbul ve Bilâd-ı Selâse'de yirmi. 
dört bin dört yüz elli beş nefer Katolik bulunduğu gösterilmişdir. Ber-vech-i 
muharrer Fransa sefâreti tarafından Ermeni Katolikleri fevka'l-had tesâhüb 
olunmuş idi ki Kudüs-i şerif de Kamame'de Ermenilerin istiklâllerine dâir yed- 
lerinde bulunan fermân-ı âli kaydı terkin olunarak Kamame'de Ermenilerin 
frenklere tâbi” olmasını ısrâr ve bu bâbda bir ta'limnâme tercümesi takdim ey- 
lemiş ise de işbu tercüme Bâbıâli'den redd olunmuşdur. 23 numero ile süreti 
zeyi-i kitâbda mündericdir. 

Avusturya devleti tarafından süret-i hayrhâhide Katolikler hakkında arasıra 
ifâdât-ı nâzikâne icrâ olunur imiş. O esnâda başvekil meşhür Prens Meter- 
nihden mesmü” ba'zı ifâdâtr Beç'de mukim Devlet-i Aliyye maslahatgüzârı 
resmen Bâbıâli”ye ihbâr eylemişdir. Fezlekesi Devlet-i Aliyye hakkında Avus- 
turya devletinin niyyât-ı hâlisâne ve sâdıkânesinden bi'-mübâhese Devlet-i 
Aliyye'nin bulunduğu hâl ve mevki' icâbınca mültezimi olan usül-i âdilânesine 
nazaran teba'a-i muhtelifesinin kâffesini usül-i mütesâviye icrâsıyla memnün 
etmek ve Katolikler hakkında dahi âyinlerine lâzım gelen mevâdda müsâade 
eylemek süretlerini beyândan ibâretdir. İşbu varaka Bâbıâli'den taraf-ı şâhâne- 
ye arz olunmuşdur. 

Sâdır olan hatt-ı hümâyün süretidir: 

“Reâyâ-yı Devlet-i Aliyye'mizden olanlar kangı mezhebde olur ise olsun ar- 
zıyla mukayyed olan himâye, resm-i atika münâfi harekete cesâret edenler kan- 
gı mezhebde olsa te'dib olunur. Kaldı ki Devlet-i Aliyye'mizin raiyyetini kabül 
ile memleketimizde sâkin olanların taltif ve te'dibleri lâzım geldikde âher dev- 
letin müdâhalesi icâb etmeyeceğini cemi' düvel Ütirâf etmek gerekdir.” 

Katolik patriği nasbı istid'âsma dâir Fransa sefirinin takriri matviyyen arz 
olunan tezkire-i resmiyye bâlâsma sâdır olan hatt-ı hümâyündur: 

“Kaim-makam paşa 

İşbu takririn ve elçi-i mersümun takrir tercümesi manzürum olmuşdur. 
Devlet-i (1891 Aliyye'mizin şevâgil-i kesiresini fırsat ve ganimet bilerek frenkler 
her işlerini şu aralık gördürmek içün çalışıyorlar. Bu Katolik maddesi dahi ileri- 
de günâgün fesâdı mücib olacak bir madde-i kerihe olmağla ana göre Ermeni 
patriki ve rüesâ-yı millet ile bi'l-muhâbere ehven-i şerri ihtiyâr olunarak icrâsı- 
na mübâşeret olunmak üzre tekrar tarafımıza arz u istizân olunsun.” 

İşbu irâde mücibince Ermeni patriki ve rüesâ-yı millet ile bi'I-muhâbere 
Katoliklerden müfsid ve mücrim olanlarla acezeden olanların başka başka 
defterler edilmesi3# ve bu bâbda re'y ve mülâhazaları ne ise ifâde olunması si- 
pâriş kılınmışdır. O aralık Fransa sefiri tercümânı Joberi Bâbıâli'ye irsâl ile 
takrir-i mezkürun cevâbını su'âl etmişdir. Cevâbında bu maddede Devlet-i 
Aliyye'nin merâmı mücerred kendi mülkünden mâye-i fesâd olabilecek hâlâ- 
tın def'inden ibâret olarak reâyâ-yı Devlet-i Aliyye'den olan Katolik takımının 
çoğu ise bu mezheb ayrılığını kendilerine vesile-i fesâd ittihâz etmiş gibi şey- 
ler olduğundan mücerred bu uygunsuzluğun def'i içün olan şeyler olup her 
ne ise vâkı'a bunların içinde birtakım bi-cürm ve aceze bulunduğundan bun- 
ların mazhar-ı müsâade olacağı derkârdır gibi sözlerle tercümân i'âde kılın- 
mışdır. . 

Bunun üzerine sefir tarafından haylice vakit ses sadâ zuhür etmemiş ise de 
işi tatlı yerinde tutmak ve Devlet-i Aliyye'nin merâmı mezhebe taarruz ma'nâsı 
olmadığı meydana konulmak içün tez elden ıtlakına karar verilenlerin defterini 
Ermeni patriki takdim etmişdir. Defterde olanların ıtlakı diğerlerinin mesmü'u 
olarak istid'âları vuku'unda birer ikişer anlara dahi müsâade ve patrik tarafın- 
dan başkaca defter edilen takımından bâ-hatt-ı hümâyün Ankara'ya nefy olu- 
nanlardan sarrâf Kılcıoğlu Viçen ile Tınkıroğlu Agob'un oğlu Mikail ve yine 
Tınkıroğlu Kirkor Bedros"un Anton ve David oğlu Bedros'un menfâlarında ib- 
kası ve patrikin Katolikler hakkında takdim etdiği üç bendi hâvi varakada ileri 
gitdiği şeylerin icrâsı mezheb taarruzuna dâl olacağından onlardan sarf-ı nazar 
olunması husüsları istizân kılınmışdır. Sâdır olan hatt-ı hümâyün süreti- 
dir:(190) 


“Kaim-makam paşa 

İşbu takririn ve patrik-i mersüm tarafından takdim olunan varaka ile defter- 
ler manzürum olmuşdur. Çünki Fransalı tesâhüb süretinde oluyor ise müfsid ve 
müttehemleri hakkında birşey demeyecekleri dahi anlaşılıyor. Bu süretde Dev- 
let-i Aliyye'miz tarafından tutulacak usül umüm hakkında olmayacağı ve mü- 
cerred bunların içinde müttehemleri bilinmek içün teşebbüs kılınmış vâdilerin- 
de gidilmesi vakt ü hâle göre yolunda mütâlaa olunduğundan takririnde beyân 
olunduğu vechile merhamete şâyeste olanlar ıtlak olunsunlar” ilâ âhirihi. 


34 Buna dâir Ermeni Patriki takriri 24 numero ile zeylde mündericdir. 

Azl ü nasb-ı me'mür-ı ihtisâb 


Bir müddetden beri ihtisâb me'müriyyetine çalışmakda olan Kâtibzâde 
Mustafa Efendi dâire-i ihtisâbiyyenin irâd ve masrafını tevâzünde düçâr-ı hay- 
ret olması sebebiyle bi”l-azl yerine Hurşid Paşa divân kâtibi hâcegândan Fâik 
Efendi nasb olunmuşdur. 


Vürüd u avdet-i sadr-ı a'zami 


Müsâlaha akibinde Sadr-ı a'zam Reşid Mehmed Paşa Şumnu ordusuyla 
Edirne'ye gelmiş idi. Kendisini taltif ile ba'zı husüsat tebliği içün taraf-ı şâhâne- 
den irsâl olunan Miralay Ahmed Bey mübâşeretiyle icrâ buyurulan da'vet-i se- 
niyyeye icâbeten tebdil süreti ve seyr-i seri” ile Râmi Çiftliği'ne gelip huzür-ı 
pâdişâhiye dâhil ve taattufât-ı seniyyeye nâil oldukdan sonra tertib olunan 
alay-ı mahsus ile Bâbıâli'ye gelmişdir. On gün müddet tavakkufdan sonra ak- 
şamdan Râmi Çiftliği'ne gidip ba'de'l-vedâ' gece saat yedide on beş kadar sü- 
vâri ile Edirne'ye avdet etmişdir. 


İlga-i tâife-i delilân 


Anadolu ve Rumeli kalemleri zeâmet, timâr, mâlikâne ta'birleriyle mine'- 
kadim her eyâlet sancak kazâlarda sefer vuku'unda emr olunacak mevki'e eş- 
mek üzre alay beyleri ma'rifetleriyle vatanlarında yoklama ve hüsn-i zâbıtala- 
rına İ'tinâ olunur, silâh, esbleri âmâde devletin yüz bin neferden efzün süvâri 
askeri mevcüd bulunur idi. Bunlardan başka vüzerâ dâirelerinde bir nev-i sü- 
vâri asker-i cerrâr var idi ki delilbaşı nâmıyla sergerdelerine muti, başlarında 
siyâh kuzu derisinden boru gibi bir endâze tülünde (191) üzeri sarıklı kalpak 
var idi. Menşe” ve aslını kendileri dahi bilmedikleri hâlde Halife-i sâni Ömer 
radiyallahu anh hazretlerine nisbetle bizim ocağımız Hazret-i Ömer ocağıdır 
derler, eskiden Osmanlı nâmıyla hidmetkârlıkda bulunan ağaların dahi ace- 
milerine zobu ta'bir olunduğu misillü bu tâifeye dehâlet eden gençler ağalar- 
dan birinin ma'iyyetine çırağ olup ocağın usülünü ve ağasının rızâsını tahsil 
ile liyâkati tasdik olundukdan sonra din ü devlete sadâkat, hiçbir gavgadan 
geri dönmemeye azimet edeceğine dâir sözlerle beraber duâ vü senâ ile o 20- 
bunun başına kalpak giydirilerek ağam çırağı nâmıyla sıraya geçerler. İçlerin- 
den birisi gavgadan firâr ederse ocakçı başından kalpağını alıp keçe külâh 
ba'de't-teşhir tard ederler. Devletin her ne vakit bir gaile-i harbiyyesi zuhür 
etse bunlar ordular ma'iyyetlerinde gözlerini budakdan sakınmayarak saf-şi- 
kenlik tabur-şikâflık husüslarında gayret ve savlet ve şecâatleri meşhür bir 
nev'-i cünd-i cesür u gayür idiler. Yeniçeriler gibi bunların eski hamiyyet ve 
salâbetleri düçâr-ı kesel ve şirâze-i nizâm u itaatleri güsiste-târ-ı vehn ü halel 
olarak sonraları devletin halkın başına bir belâ olmuşlar idi ki ma'iyyetinde 
bulundukları vezirin azlinde yâhüd yemleri kesilmek nâmıyla ruhsat verildi- 
inde kapısız kalarak diğer vezire intisâb edince kadar derân-ı eyâlâtda ha- 

i'lizâr geşt ü güzâr ederek ahâliye bâd-i hevâ hayvanlarıyla kendilerini bes- 
ledirler, akşamdan yiyemedikleri fazla yemekleri kalpaklarının içine koyup 
götürmeye kanâat etmedikden sonra diş kirası nâmıyla hâne sâhibini soyup 
soğana döndürürler idi. Rusya mes'elesi karin-i hitâm olup tavâif-i askeriyye 
dağıldığı sırada Rumeli tarafındaki delil askerleri takım takım Anadolu câni- 
bine geçerek Konya havâlisinde on sekiz kadar delilbaşı ve bir nefer haytaba- 
şı iki binden mütecâviz süvâri ve piyâdelerle bi't-tecemmu buyuruldu tar- 
zında kazâlara gönderdikleri varakalarla at, şal, akçe gibi şeyler taleb etmek- 
de oldukları mesmü'-ı devlet oldukda süvâri Asâkir-i Mansüre münâsebetiy- 
le bunların lüzümu kalmadığından ve def'-i mazarratları ise icâb-ı hâlden bu- 
lunduğundan fi-mâ-ba'd delil ocağı nâmı kalmamak, kalpaklarını çıkarıp çift 
çubuklarıyla meşgul olmak üzere memleketlerine dağılmaları, itâ'at etmeyen- 
lerin asker sevkiyle izâleleri Karaman Vâlisi Vezir Es'ad Paşa'ya ve sair vüze- 
râya fermânlar neşriyle irâde buyuruldu. Bunlarm çoğu Konya mülhakatın- 
dan Akşehir taraflarında bulunduklarından Es'ad Paşa'nın gönderdiği (192) 
nasihatnâmeye redd ile cevâb vermeleriyle Konya a'yânı Süleyman Bey'i asâ- 
kir-i kâfiyye ile Es'ad Paşa sevk eyledi. Konya askeri Akşehir'e varıp vuku' 
bulan mukabelede cem'iyyet-i delilân tefrik ve esnâ-yı ma'rekede delil başıla- 
rının kesilen başları İstanbul'a irsâl olunmuş ve bakıyyetü”s-süyüfu firâr et- 
mişdir. 

Emre itaatle memleketlerine gideceklere mu'âvenet olunup kusürları Ara- 
bistan ve Mısır taraflarına savuşduklarını Sivas Mütesellimi Seyyid Ağa Bâbı- 
âli'ye tahrir eylemişdir. Bu hidmetine mükâfâten a'yân Süleyman Bey'e hassa 
silâhşorluğu verildi. İşte o tarihden sonra delil ocağı lağv olundu. 

(Hatıra) Delil tâifesinin da'vâ-yı ta'addilerine kapısız, aylıksız, ta'yinsiz kal- 
malarından başka delil gerekmez. Bir asker ki muvazzaf süretiyle istihdâm olu- 
nup dururken arada izn verilmek, yem ve ta'yinleri kesilmek nasıl olur, aç ka- 
lınca ta'addi etmezler mi, sü'-i isti'mâl te'siriyle bunun gibi kuvâ-yı milliyye 
zaaf-pezir olmuşdur. Her devletde el'ân mütenevvi” asker var, ne olurdu hâzır 
bu kadar müctemi” süvâri var idi, sefer ü hazarda müheyyâ idiler, kırk üç 
(1828) muhârebesinde Şumnu tarafında bunlarm vücüdu çok kere Rusya aske- 
rine bozgunluk vermişdir. Islâhları tarafına gidilip de akib-i musâlahada sıf- 
rü'İ-yed salıverilmemiş ve dağıdılmamış olaydı iki sene sonra hiç olmazsa 
Konya sahrâsında bir karaltı işinde bulunurlar da öte cânib ma'iyyetiyle gelip 
vatanlarına ihânet etmemiş olurlar idi. intihâ. 


Nakl-i livâ-i sa'âdet 


Musâlahanın takarrürü münâsebetiyle livâ-i sa'âdet-ihtivâ-yı Hazret-i Pey- 
gamberi kırk beş senesi Zilhiccesinin ikinci (25 Mayıs 1830) günü ta'zimât-ı kâ- 
mile ve âlây-ı vâlâ ile Râmi Çiftliği'nden ziver-i eyâdi-i kemâl-i tekrim ü ihti- 
râm olarak saray-ı cedid-i pâdişâhide şeref-pirâ-yı dâire-i kudsiyyet-bâhire-i 
sa'âdet olmuşdur. Yevm-i mezkürda erkân ü a'yân-ı saltanat huzür-ı cenâb-ı 
pâdişâhiye müsül ile arz-ı merâsim-i ubüdiyyet eylemişlerdir. Bir mikdâr ârâm 

u tavakkufdan sonra makarr-ı mevkib-i hümâyün olan Tarabya mevkiine azi- 
met-i hümâyün buyurulmuşdur. 


Muw'âyede-i iyd-i adhâ 


Ber-vech-i muharrer mevkib-i hümâyün Tarabya'da olup şiddet-i şitâ münâ- 
sebetiyle mu'âyedenin Göksu Kasrı'nda icrâsı zımnında erkân-ı devlet envâ'-i 
külfet ü meşakkat ile ale's-seher orada ictimâ” etdiler. Zât-ı pâdişâhi Tarab- 
ya'dan vapur ile gelip (193) derün-ı kasrda mu'âyede resmi icrâ olundu. O gün 
hin-i mu'âyedede âstin-i hümâyünu Silâhdar Ali Ağa zib-i dest-i iftihâr etmiş- 
dir. 

Yevm-i iyd Cum'a olmağla Cum'a selâmlığı Küçüksu Câmi-i sagirinde icrâ 
olundu. Rikâb ağalarıyla hademe ve ricâl-i devlet başlarına sâde fes ve yakası 
sırmalı harvâni giymişler idi. 

Esnâ-yı avdetde vapura hin-i rükübda Kaim-makam Hulüsi Paşa, Serasker 
Husrev Paşa, Ağa Hüseyin Paşalar ile Enderün ricâli deniz kenârında saf-beste-i 
selâm ü ihtirâm oldular. Zât-ı pâdişâhi Sır kâtibi Mustafa Efendi ile birkaç mâ- 
beynci ma'iyyet-i şâhânelerinde olduğu hâlde Tarabya'ya avdet ve o gün şid- 
det-i şitâ mâni'asıyla ertesi gün İstanbul sarayını teşrif-i hümâyün vuku” uya 
oranın halkını dahi şeref-didâr-ı şâhâneleriyle müşerref buyurdular. 


Tevbih-i me'mürin 


Bâbıâli'ye bir husüs içün taraf-ı şâhâneden haber gönderildikde kapı ricâlin- 
den beylikçi ve âmedci hânelerinden gelmemiş olduklarına mebni ale's-seher 
her me'mür işinin başında bulunmaz ve tekâsül ve tehâvün ve esvâk u bâzâr ve 
mesirelerde gezer ise te'dib olunacakdır meâlinde sâdır olan hatt-ı hümâyün 
mazmün-ı münifi kâffe-i me'mürine i'lân ile tenbih kılındı.J194) 


Mevâdd-ı ilmiyye 


Rumeli Kazaskeri Rahmi Bey ile Anadolu sadrı Hamdullah Efendi, İstanbul 
Kadısı Kudsi Efendi müddet-i örfiyyelerini tekmil etmeleriyle meşâhir-i sudür-ı 
ızâmdan Yahyâ Bey sâniyen Rumeli, Meşreb Efendizâde Abdurrahman Efendi 
Anadolu, Yusuf Paşazâde Nazif Bey İstanbul kadısı, Şerif Paşazâde Said Bey 
Mekke, Uryânizâde Aziz Efendi Medine-i Münevvere mollası nasb olundu. 

Kudsi Müsâ Efendi ile Emin Beyzâde Abdülkadir Bey'e Anadolu, Yesârizâ- 
de Mustafa Efendi ile Cebbârzâde Abdülfettâh Bey'e İstanbul, Abdülhak Efen- 
di ile Vak'anüvis Es'ad Efendi ve Çerkeşi Hoca Mehmed Efendi'ye Mekke-i 
Mükerreme pâyeleri verildi. 

İstanbul Kadısı Koca Yusuf Paşazâde Nazif Bey'in tahrir-i nüfüsa dâir tan- 
zim ve takdim etdiği lâyihalar ve müddet-i hükümetinde iktizâ-yı kibâri ile 
gösterdiği âsâr-ı iffet ve necâbet pesendide-i âli olmağla Anadolu pâyesiyle teb- 
cil olundu. 

Kavuklar çıkdıkdan sonra tarik-i ilmi eshâbı başlarına imâme iktisâ ederek 
eyyâm-ı resmiyyede tel takınmak, müderrislikden yukarı râddelere tahsis kı- 
lınmış idi. 

Kırk beş senesi mevlid-i şerif kırâati resminde müderrislerin mevâliden 
dünca olarak tel takınmaları i'tiyâd kılındı. 

Bu sene kibâr-ı ilmiyyeden İzzet Molla menfâsı olan Sivas'da füc'eten vefât 
etmişdir. Rahmetullahi aleyh. Müşârünileyh Dürrizâde kalemiyle iki yüz on i- 
kide (1797/98) müderris, otuz altıda (1820/21) Galata kadısı, kırk birde 
(1825/26) Mekke, kırk ikide (1826/27) İstanbul pâyesi, kırk üçde (1827/28) ha- 
remeyn müfettişliği ile bekâm olmuşdur. Sadr-ı esbak meşhür Fuâd Paşa mer- 
hümun pederidir. Vefâtında miriye zuhür eden bir yük doksan üç bin dokuz 
yüz kırk sekiz guruş deynine mukabil otuz altı bin kırk sekiz guruş terekesi zu- 
hür etmişdir.(1951 

Es'ad Efendi der ki mukataa nâzırı ve defterdârın himmetleriyle düyün-ı 
miriyyesinin kaydı terkin kılınmışdır. 


Medd-i bi-müddet-i Kadı-i Haleb 


O esnâda müddet-i örfiyyelere medd ü zam ve mültezem olmadığı hâlde 
Haleb Kadısı İmâmzâde'nin Haleb Mütesellimi Ali Bey'in muhtesib *dâmı 
vak'asında hüsn-i hareketini i'lâm etmesine ve halefi Hudâdâd Bey'in vefâtına 
mebni fevkalâde altı mâh ilâve-i müddet-i mu'tâde kılınmışdır. 


Vefât-ı Osmanzâde 


Mekke-i Mükerreme pâyelilerinden İzmiri Osmanzâde Efendi Zilhicce'nin 
altısmda (29 Mayıs 1830) irtihâl-i dâr-ı beka eylemişdir. Münhal olan Yalakâbâd 
arpalığı Vak'anüvis Es'ad Efendi'ye verilmişdir. Mümâileyhin vefâtından bir- 
kaç gün sonra İstanbul'da Fener İskelesi dâhilinde gece zuhür eden harik ol ta- 
raf mahallâtını süzân etdiği sırada müteveffânın konağı kâffeten eşyâsıyla 
muhterik olmuşdur.|196| 


Vefeyât-ı a'yân 
Serd Mahmüd Paşa 


Mâ-sabakda muharrer olduğu vechile müşârünileyh Rumeli ordu-yı hümâ- 
yünu ma'iyyetinde bulunup Silistre vak'asında esâretle Hocabey'e götürülmüş 
idi. Ba'de"I-musâlaha münharifü'l-mizâc olarak Edirne'ye geldiğini müteâkib 
vefât etmişdir. Bir oğlu ile bir kerimesi ve birçok borcu kalmışdır. Dâyinleri is- 
kât şartıyla muhallefâtı veresesine terk olunmasını Sadr-ı a'zam Reşid Mehmed 
Paşa iltimâs eylemişdir. 

Mahdümu müteveffâ Kapıcıbaşı Hasan Bey'den mesmü/'dur ki pederi mü- 
sin ve ihtiyâr olarak esâretle Petersburg'da iken mübtelâ olduğu illetine oranın 
etibbâsı çâre bulamayıp nihâyet sâlhürde bir tabib mu'âyeneden sonra tercü- 

me-i hâlini su'âl kılıklı o ana kadar ne süretle yaşadığını mevlid ve vatanını ag- 
diye-i mu'tâde ve me'lüfesini ba'de't-tahkik ilâc makamında yedirdiği yoğurd- 
lu sarmısaklı tatar böreği devâ-i âcil olmuş imiş. geageöl 


Alâiyeli Mustafa Paşa 


İyneada muhafızı iken Rusya askerinin vürüdunda firâren Karadeniz Boğa- 
zı'na gelip hastalanarak Sarıyar'da vefât etmişdir. Uhdesindeki Alâiye sancağı 
Mirimirân Ali Şefik Paşa'ya, onun uhdesindeki Hamid sancağı Mirimirân Tâhir 
Paşa'ya verilmişdir. 

(Zamime) Mustafa Paşa İyneada'da iken bir akçem yokdur deyü envâ'-ı 
mutalebe ısrâr eyler imiş. Vefâtında eşyâsından başka sekiz yüz kise nakdi zu- 
hür eylemişdir. 


Hasan Paşa 


Akdeniz Boğazı civârında Bolayır muhâfazasına gelmiş olan İzmir muhâfızı 
Vezir Hasan Paşa Bolayır'da vefât etmişdir. Uhdesindeki Aydın, Saruhan san- 
cakları mütesellimlik ile idâre olunmak üzere mukataât hazinesine rabt olun- 
muşdur. Birkaç bin kise miriye, altıbin beş yüz kise sarrâfına zuhür eden düyü- 
nunun tesviyesi içün İzmirdeki muhallefâtı muhtesib Ömer Lütfi Efendi ve Bo- 
layır'daki eşyâsı İstanbul'dan gönderilen mübâşir ma'rifetiyle zabt u tahrir kı- 
lınmışdır. 


Emin Efendi 


Enderün-ı hümâyünda hazine kethüdâsı meşhür Kıbrıslı Emin Efendi Re- 
ceb'in yirmi birinde (16 Ocak 1830) vefât etmişdir. Yerine Kahyenibeği Bekir 
Efendi nasb olunmuşdur.(197) 


Kapudan Ahmed Paşa 


Mâ-sabakda muharrer olduğu vechile sadr-ı esbak İzzet Mehmed Paşa Var- 
na vak'asından sonra orduda sadr-ı a'zam oldukda münhal olan deryâ kapu- 
danlığı Galata nâzırı Pabuccu Ahmed Ağa'ya tevcih olunmuş idi. 

Kırk beş senesi Zilka'desinin on ikinci (5 Mayıs 1830) günü vefât etmişdir. Zâ- 
tı Trabzon tarafı ahâlisinden olup gençliğinde İstanbul'da Vefa Hahı'nda dikici- 
lik etdiğinden Pabuccu nâmıyla yâd olunmuşdur. Muahharen tersâne gemilerin- 
de gezerek Seyyid Ali Kapudan'ın boğaz muhârebesinde yararlığı görülmekle 
beyne'l-akrân kesb-i iştihâr ve onbeş sene kadar tersâne çavuşluğunda hüsn-i 
hidmet ve Vak'a-i Hayriyye zuhürunda sadâkat etmekle tersâne baş kethüdâsı 
ve kapıcıbaşılık ile Galata nâzırı bulunduğu hâlde ber-vech-i muharrer mirimi- 
rânlık ile kapudan-ı deryâ ve muahheren rütbe-i vezâretle kâm-revâ olmuş ise de 
altı ay kadar esir-i firâş olarak illet-i hafakandan rıhlet-i dâr-ı beka etmişdir. Sinni 


Vak'anüvis Ahmed Lütfi Efendi Tarihi -2 463 


tahminen yetmişe varmış sâdık ve gayür, sâde-dil bir merd-i cesür idi, Na'şı 
Hazret-i Hâlid'de Mihrişah Vâlide Sultan Türbesi haziresine defn olunmuşdur. - 


el-Hac Yusuf Efendi 


Kudemâ-yı ricâl-i Devlet-i Aliyye'den Evkaf-ı Hümâyün Nâzırı Hacı Yusuf 
Efendi Şa'bânın birinci (26 Ocak 1830) gecesi birdenbire hastalanarak iki üç defa 
Yâsin-i şerif süre-i celilesini tilâvetle zâkiren vefât eylemişdir. Vezir mektübcusu 
hulefâsmdan Harputi Ahmed Efendi'nin sulbünden bin yüz yetmiş dokuzda 
(1765/66) Kal'a-i Sultaniyye'de tevellüd ve vaktini mukaddemât-ı fenn-i kitâbe- 
te sarf ile doksan birde (1777) mektübi-i defteri kalemine devâma mübâşeret et- 
miş vekaç defa mektubcu ve arabacılar kâtibi olmuş ve Mısır seferine azimet ve 
kufül ve sonraları dahi müddet-i vâfire mektübculuk ile dâire-i hüsn-i kabül-i 
kibâra bi'd-duhül bir iki kere belâ-yı celâ-yı vatana mübtelâ ve ba'zı menâsıb-ı 
mu'tebere ile kâm-revâ ve sinni altmış altı râddesinde evkaf nâzırı iken âzim-i 
dâr-ı beka olmuşdur. 


Yusuf Âgâh Efendi - 


Matbah emini iken zâik-i nevâle-i hâdimü'z-zât olmuşdur. Eshâb-ı servet- 
den olmasıyla hâne ve sâhilhânesi defterdâr tarafından bi't-temhir muhallefâtı 
zabt u tahrir olmuşdur.J198) 


el-Hâc Ahmed Efendi 


Humbarahâne nâzırı iken vefât etmişdir. Humbarahâne nezâreti lağv ile va- 
zifesi tophâne nezâretine ilhak olunmuşdur. 


Hasan Tahsin Efendi 
Nişancı iken vefât etmişdir. 
Dâniş Bey 


Es'ad Efendi der ki âyete min âyâtullah dekaik-i fârisiyyeyi bilir, her mes- 
müâtı kâl-nakş fi”l-hacr hayâlinde kalır, elsine-i selâsede nazm u nesre mukte- 
dir, yirmi beş yaşında bir nevcivân iken Ramazan'ın on yedisinde (12 Mart 
1830) vefât etmişdir. Vefâtına tarihdir: 

“Mir Dâniş hayf gitdi genc idi”. intihâ. 

Mir-i mümüâileyh-i rahmetullahu aleyh Divân-ı Hümâyün mühimme kalemi 
ketebesinden olup fi'l-vâki' derece-i ehliyyeti ba'zı âsâr-ı kalemiyyesinden 
ma'lâmdur. Rütbe ve iltifâtdan mahrümen ve mağmümen merhüm olduğu 
ehibbâsından mesmü'dur. 

Kırk beş senesi üç şâir vefât etmişdir ki birisi meşhür İzzet Molla, ikincisi 
muharrerü't-terceme Dâniş Bey, üçüncüsü otuz seneye karib İstanbul, Kütahya, 

İzmir ve sonraları Bursa'da sâkin kendisi bile hallinden âciz Bidil yolunda âsâr-ı 
nazmiyyesi olan Buhari-i Kirâmi” dir. Bunların bir sene içinde vefâtları tarihi 
bir mısrâ'da hesâb ve ifâde olunması lakırdısı bin iki yüz elli (1834/35) tarihin- 
de Vak'anüvis Es'ad Efendi merhümun meclisinde güzerân eyledikde 

“İzzet ü Dâniş Kirâmi heb ede cennâtı câ” 

mısrâ'ını o meclisde abd-i fakir tarih olarak irticâl etmiş idim.(199) 


(Hâtime) 


Bihamdühü ve keremuhu te'âla meşgul-i cem' ü tahrir olduğum tarihin işbu 
ikinci cildi dahi nüsha-i nefise-i maârif ü şevket ve âyet-i feyz-gayet-i mevâhib-i 
celile-i cenâb-ı rabb-ı izzet pâdişâh-ı âli-himmet şehinşâh-ı mehâsin-siret veliyy-i 
ni'met-i bi-minnetimiz es-sultan ibnü's-sultan es-Sultan Abdülaziz Hân ibnü's- 
sultan el-Gazi Mahmüd Hân edâmallahu ömrühu ve şevketuhu ilâ âhirü'd-dev- 
rân mâ-tahrir-i mebâhisü'l-havâdis fi-safâih-i sahâifü'l-edvâr ve'l-ezmân efendi- 
miz hazretlerinin sâye-i ihsân-vâye-i hilâfet-penâhilerinde ve bahr-i bi-ka'r-ı 
ulüm u maârif ü fazail-i şettâ deryâ-yı vesi'l-enhâ kemâlât-i bi-intihâ sadr-ı celil-i 
fazilet-pirâ fehâmetlü devletlü Mehmed Rüşdi Paşa sebetullahu ikdâm-ı ak- 
dâm-ı sadr-ı kadruhu ve şerefuhu haysümâ yütalebü ve mâyeşâ hazretlerinin 
ayn-ı cüybâr-ı ilm ü irfân olan zamân-ı feyz-unvân-ı sadâret-i uzmâlarında ve 
mecma'İ-bahreyn-i ulüm-i âliye ve aliyye ve mülteka-yı ebhur-i fünün u maârif-i 
şeriyye vü meriyye olan devletlâü semâhatlü Ahmed Muhtâr Efendi hazretleri- 
nin hengâm-ı sâmi-i meşihat-ı İslâmiyyelerinde reside-i hüsn-i hitâm olması 
umde-i mes'ele-i şerefnâme-i kemâl-i fahr ü meserret olarak huzür-ı maârif-nü- 
şür-ı hazret-i pâdişâhiye min gayr-i haddin arz u takdime cür'et kılındı.|2001 


Derünr-ı kitâbda hikâyeleri sebkat eden suver-i mündericedir 


Numero 1 
Mora nizâmına dâir fermân maddesi 


Mora reâyâsı öteden beri Devlet-i Aliyye-i ebediyyü'd-devâmımın cizye-gü- 
zâr ve sadâkat-şi'âr reâyâsı olup çend seneden beri ba'zı avârız sebebiyle tarik-i 
müstakimden udül u inhirâfları vuku'a gelmiş ise de bu defa ale'l-umüm taraf- 
larından izhâr-ı peşimâni vü nedâmet ve haklarında istid'â-yı merâhim ülütfu 
şefkat olunduğuna binâen şime-i kerime-i saltanat-ı seniyyem iktizâsınca bu 
vechile isti'tâf-ı lütf u merhamet eden cemi” reâyâ-yı Devlet-i Aliyyem hakların- 
da her türlü ebvâb-ı afv ve ihsân-ı şâhânem meftüh olarak el-hâletü hazihi cezi- 
re-i Mora hâric ve etrâfında gerek reâyâ ve gerek ecnebi yedlerinde ne kadar kı- 
lâ'-i hâkaniyye ve top ve mühimmât-ı istihkâmiyye var ise taraf-ı Devlet-i Aliy- 
yeme teslim olunacağından bi'i-cümle kılâ'-ı mezkürede kemâ-fi's-sâbık ehi-i 
İslâm temekkün ederek öteden beri ahâli-i İslâmiyye'nin yed-i temellük ü ta- 
sarruflarında bulunan cevâmi' ve mesâcid ve medâris ve tekâyâ ve zevâyâ ve 
büyüt ve mesâkin ve dekâkin ve arâzi-i ma'lüme kemâkân zabt u idârelerinde 

olup tâife-i reâyânın bi'l-cümle emvâl ü emlâk ve arâzi ve kilise ve musakkafât- 
ları dahi kemâ-fi'l-kadim kendi taraflarından bilâ-mümânaa zabt u temellük- 
birle hukuk-ı şeriyyeye münâfi ferd-i vâhid tarafından müdâhale ve muâraza 
olunmamak üzere ahvâl-i vâkı'ada bulunan bi'l-cümle reâyânın cüz'i ve külli 
cerâim-i sâbıkaları bu defa vâki” olan istimân ve istirhâma mebni külliyyen afv 
u safh-ı mülükânemle ma'füv buyurularak mâ-sabak-ı hâlden dolayı hiçbir 
nesne içün itâb ve muâheze muâmeleleri câiz görülmemek ve mâdâmki bun- 
dan böyle merkez-i itaatde sâbit-kadem oldukça taraf-ı Devlet-i Aliyyemden 
haklarında her türlü himâyet ü sıyânet ve İsâr-ı âsâr-ı rahm u şefkat muâmele- 
sinden gayri nesne gösterilmeyip meselâ birisinin bir güne cünha-i hâliyesi in- 
hâ ve iştikâ olundukda ol iştikâ mâ-sabak-ı hâlden dolayı muallel bi'l-igraz 
12011 olmamasına mevâli ve hükkâm taraflarından gereği gibi dikkat ve i'tinâ 
olunarak ahvâl-i sâbıkaya dâir ise amel ü /tibârdan ıskat ve belki şâkisi te'dib 
olunup ve eğer töhmet-i cedide kabilinden ise ol vakit nizâm-ı memlekete tatbi- 
kan hakk u adi üzre iktizâsı icrâ olunmak ve cezire-i mezküre sekenesi olan ge- 
rek ehl-i İslâm ve gerek reâyânın şimdiye kadar hasbe't-takdir düçâr oldukları 
âfât ve mesâibin esbâb-ı mücibesi bundan böyle ile'l-ebed tekevvün ve tahad- 
düs edememesi içün zıll-i zalil-i saltanat-ı seniyyemde cümlesi mal ü can u1rz- 
ları muhâfazasında hasbe'ş-şer'i'ş-şerif seyyân ve yeksân tutularak ehl-i İslâm 
misillü reâyâ-yı Devlet-i Aliyyem dahi kemâl-i emn ü emân ve mezid-i âsâyiş u 
itminân ile yurd ve meskenlerinde ikamet ve me'lüf oldukları kâr u kesb ve 
ticâretleri ne ise bilâ-mezâhim yine öylece ticâret ve iktisâb-ı menfaat edip dâ- 
hilen ve hâricen aslâ bir türlü rencide ve remide olunmamak ve cezire-i mezkü- 
renin hüsn-i idâresi ve nizâmât-ı müessesenin kâmilen icrâsıyla halelden vika- 
yeti zımnında cânib-i seniyyü'l-cevânib-i Devlet-i Aliyyemden müteaddil ve 
mücerrebü'İ-etvâr ve müntehab ve reâyâ-perver bir vâlinin şimdiden nasb u 
ta'yini lâzım gelmeklikle vâli-i müşârünileyha el-hâletü hazihi Trablice'nin ha- 
râbiyyetine binâen Anabolu'da ikâmet eyleyip ba'd-i zamân Trablice'de ikame- 
ti memleketçe münâsib görünür ve ruhsat-ı seniyye-i mülükânem erzâni buyu- 
rulur ise dâr-ı hükümetin oraya nakli câiz olmak ve cezire-i mezküre reâyâsının 
temâdi-i emn ü âsâyiş ve tezâyüd-i refâh-ı hâlleri içün her bir kazânın idâre-i 
umür-i raiyyeti bi'l-intihâb ve ber-vech-i kadim birer kocabaşıya ihâle-birle iş- 
bu kocabaşılar dâimâ umür-ı memleket ifâdesi içün Mora vâlisi nezdine bilâ- 
mümânaat âmed-şüde me'zün ve işbu kazâ kocabaşıları dahi taht-ı zâbıtada ol- 
mak ve Mora vâlisi tarafından emr ü nehye dâir icâb edecek muhatabât-ı ârıza-i 
teşvişden kurtulmak içün içlerinden birisi cümlesinin intihâbıyla bâ-fermân-ı 
celilü'ş-şân başkocabaşı nasb u ta'yin kılınarak işbu başkocabaşı ekser evkatda 
vâli sarayında tahsis olunacak mahall-i mahsusda ikamet ve vazife-i zimmeti 
olan umür ve mesalihi rü'yet eylemek ve Mora tercümânlığı hidmeti dahi ni- 
zâm-ı sâbıkı üzre mer'i ve mu'teber tutulup bundan böyle sâir kocabaşılardan 
birinin meselâ mahallinde reâyânın iştikâsına ve yâhüd âher bir cünhaya meb- 
ni tebdili lâzım geldikde hakikat-i keyfiyyet ve gerek yerine kimin nasbı münâ- 
sib olacağı sâir kocabaşılar tarafından (202) mahzar ve başkocabaşı cânibinden 
tasdik olundukdan sonra Dersa'âdet'ime dahi tahrir ve istizân olunarak öylece 

icrâ olunup zinhâr aceze-i reâyâ hakkında muzır bir güne garaz u fesâd vâki” 
olmamasına dikkat olunmak ve başkocabaşılığı mevkiinde bulunacak Mora 
tercümânının azl ü nasb ve tebdilleri dahi mutlaka irâde-i celile-i pâdişâhâne- 
me menüt olarak meselâ başkocabaşı ve tercümân bulunanlar haklarında her 
ne tarafdan olursa olsun Dersa'âdet'ime bir güne inhâ vuku'unda hakikat-i 
madde gereği gibi tahkik ve tedkik olundukdan sonra sarâhaten irâde-i ma'de- 
let-ifâde-i mülükânem şeref-riz-i sudür buyuruldukça yalnız vülât ü hükkâm 
emriyle azl u tebdil ve bir güne te'dib ve tenkil süretleri kat'a câiz olmamak ve 
reâyâ-yı mezkürenin düçâr oldukları felâket-i hâle binâen haklarında sebkat 
eden va'd-i âli-i şâhânem vechile sinin-i çendinden beri zimmetlerinde terâ- 
küm eden cizye ve sâir tekâlif ve emvâl-i miriyye ve sâirenin cümlesi cânib-i 
saltanat-ı seniyyemden merhameten afv u ihsân buyurulduğundan başka işbu 
fermân-ı âli-şânım tarihinden itibâren bir sene-i kâmile zarfında cizye ve sâir 
tekâlifden mu'âfiyyetlerine müsâade-i seniyye-i pâdişâhânem erzân buyuru- 
lup mukaddemlerde ba'zı ammâl ve cizyedârlar taraflarından rencide oldukla- 
rı rivâyet olunduğundan fi-mâ-ba'd reâyâ-yı Devlet-i Aliyyemin o makule hâ- 
lât ve ta'addiyâtdan bi'l-vücüh vikayetleri matlüb ve müstelzim olduğu misillü 
cizye-i şeriyye husüsu dahi Devlet-i Aliyyemin emvâl-i mukarreresinden oldu- 
guna binâen hem fukarâ-yı raiyyete husül-i refâh ve emniyyet ve hem cânib-i 
miriyi hasârdan vikayet zımnında sene-i âtiyede fakat bir defa mecmü' reâyâ- 
sının cizyeleri hep bir kazânın kocabaşısı ve bi'l-ma'iyye ta'yin olunan mu'te- 
med ve mücerrebü'l-etvâr ümenâ-yı Devlet-i Aliyyem ma'rifetleriyle ale'r-rüüs 
tevzi ve tahsil olunarak her bir kazânın cizyesi ne mikdâra bâliğ olur ise yedi 
sene hitâmına kadar beher sene ol hesâb üzre maktüan kocabaşılar ma'rifetiyle 
te'diye olunup tâ ki yedi sene tekmilinde yine bir defa böylece aded ve mik- 
dârlarının tezâyüd ve tenâkusu bilinip bir güne gadr şâibesi olmamak içün se- 
kizinci senede kezâlik ale'r-rüüs tevzi ve tahsil ve ondan sonra ileri yedi sene 
müddetde ona kıyâsen maktü” kılınarak bu vechile ilâ maşallahu te'âla yedi se- 
nede bir kere ale'r-rüüs cibâyet ve sâir senelerde maktü'an tahsil ile levâzım-ı 
himâyet ü sıyânetlerine ihtimâm ve dikkat kılınmak ve cezire-i mezkürede kâin 
havâs ve mukataat ve mâlikâne ve evkaf ve zeâmet ve timârâtın herbiri fi'l-asl 
(2031 beri tarafdan mazbüt ve beri tarafın uhde-i tasarrufunda bulunarak mes- 
bük olan taaddüd-i zâbitân ve tehâlüf-i ârâ misillü şeyler ba'dezin vuku'a gel- 
meyerek bu husüsda dahi fukarâ-yı raiyyetin esbâb-ı refâhiyyetleri istikmâl 
olunmak içün fi-mâ-ba'd cezire-i mezkürenin hâvi olduğu kâffe-i mukataat ve 
havâs ve evkaf ve cizye ve sâirenin mecmü'u Darbhâne-i Âmire'nin idâre-i 
münferidesine tahsisen yed-i vâhid süretiyle zabt u irâde olunarak icâb eden 
emvâl faizleri bu tarafda Darbhâne-i Âmiremden mahallerine te'diye olunmak 
üzere cümlesinin icâb ve iktizâsına göre ilzâm ve iltizâmları Darbhâne-i Âmi- 
rem tarafından bi'r-rü'ye meselâ ba'zı mahallerin mevki” ve iktizâsına göre de- 
rünunda ehl-i İslâmdan voyvoda irsâli icâb etmediği süretde ol kazânın koca- 
başısına bu tarafda göstereceği mu'teber sarrâf taahhüdüyle voyvoda ta'yini 
münâsib ve muktezi olduğu hâlde yine Darbhâne-i Âmirem ma'rifetiyle hade- 
me-i Devlet-i Aliyyemden emin ve mu'temed ve mevsük ve mücerreb kimesne- 

lere taraf-ı eşref-i şâhâneme arz u istizân ile bi'l-intihâb ihâle ve tefviz ve dâjmâ 
bunların ahvâl ve girdârlarına ihâle-i enzâr-ı dikkat olunup zinhâr ve zinhâr hi- 
lâf-ı emr ü rızâ her kangısının bir güne sü-i hareketi tahakkuk eder ise bilâ- 
emân te'dib olunmak ve bu vechile işbu nizâmât-ı müessesenin kemâ-fi'l-ka- 
dim vikayesine me'müriyyet husüsu ricâl-i Devlet-i Aliyyemden Darbhâne-i 
AÂmirem nâzırı bulunanlara mahsus olarak mevâdd-ı nizâmiyye-i mezkürenin 
kemâ-yenbagi icrâsına be-gayet ihtimâm ve dikkat ve ale'd-devâm 
Dersa'âdet'imde iki nefer Mora kocabaşıları vekili ikametle cezire-i mezküreye 
dâir umür ve husüsatın südde-i seniyyeme bilâ-mümânaa arz u tebliğine mü- 
bâderet kılınmak ve işbu fermân-ı celilü”-unvânımda münderic olan nizâmât-ı 
müekkededen fazla olarak bundan böyle zât-ı memleket ve reâyâ-yı Devlet-i 
Aliyyem haklarında tezâyüd-i âsâyiş ü emniyyetlerini mücib olacak vechile bir 
hüsrri süret ü nizâm ilâvesi mütâlaa ve nezd-i hümâyün-i mülükânemde istis- 
vâb buyuruldukça zamm u ilâvesi câiz olmak ve kezâlik tevârih-i muhtelifede 
verilmiş nizâmâtdan her kangısı bundan böyle memleket ve reâyâ hakkında 
hayırlı görünüp de beka ve icrâsı taraflarından istid'â olunur ise kuyüd-ı lâzi- 
mesine bi'İ-mürâcaa bi-ibâretihâ ibkasıyla tenfiz ve icrâsı içün mü'ekked emr-i 
âli-şânım İtâsına mesâğ gösterilmek ve işbu nizâmât-ı müessese mutlaka Me- 
mâlik-i (204) Mahrüsa-i Şâhâne ve reâyâ-yı pâdişâhânemin istikrâr-ı âsâyiş-i 
hâl ve istimrâr-ı refâh-ı bâlleri içün taraf-ı eşref-i mülükânemden inâyet ve ih- 
sân kılınmış olduğuna binâen ilâ mâşâllahu te'âla harf-be-harf düstürü'l-amel 
tutulmasına kemâl mertebe ikdâm u ihtimâm ve hilâfına her kim hareket eder 
ise bilâ-emân te'dib ve tenkiline müsâraat-ı mâlâ-kelâm kılınmak husüslarına 
irâde-i mekârim-ifâde-i mülükânem ta'likiyle ol bâbda şeref-yâfte-i sudür u su- 
nüh olan hatt-ı hümâyün-i ma'delet-makrün-ı pâdişâhânem muktezâ-yı münifi 
üzre işbu fermân-ı celilü'ş-şânım sahife-pirâ-yı sudür olmuşdur. İmdi bâlâda 
muharrer ve mestür olan nizâmât-ı müessese ve husüsat-ı mukarrere ilâ mâşâl- 
lahu te'âla kâmilen düstürü'l-amel ve meriyyü”l-icrâ tutulup hilâfı vaz” u hare- 
ket vuku'undan gayetü”(-gaye hazer ü mücânebet ve tevakki ve mübâadet olu- 
na. Tahriren fi evâili Muharremü”l-harâm seneti hams ve erbâin ve mieteyn ve 
elf (3-12 Temmuz 1829).(2051 


Numero 35 

Bin iki yüz kırk beş senesi Şevvâl-i şerifinin sekizinci 

8 Nisan 1830) Perşembe günü Bebek Kasr-ı hümâyünunda 
Rusya ortaelçisi ile min gayr-i resmin mahremâne olunan 
mükâlemenin mazbatasıdır 


Yevm-i mezkürda elçi-i mersüm ile lede'l-mülâkat ba'zı âfâki sohbetden 
sonra beri tarafdan elçi bey dostumuz ile bugün olunacak müzâkere yine geçen 
günkü bahsin üzerine oluyor, me'mül ederiz ki elçi bey dostumuz dahi şimdiye 
kadar bi'l-mütâlaa zihnine bir hayırlı süret gelmişdir yollu feth-i kelâm olun- 


35 Numaralar eserin aslında 1'den 9'e atlamaktadır. (Editör) 

dukda öte tarafdan bu husüsu dâimâ mütâlaa ve mülâhaza etmekde isem de 
hayırlısı bir an evvel muvâfakatla hitâm-pezir olmak süretidir. Miyânede der- 
kâr olan emniyyet ve mahremiyyet iktizâsınca her hâlde Devlet-i Aliyye'nin 
hayr ü menfaati içün sa'y edeceğim bedidâr olmağla ifâdâtıma i'timâd buyu- 
rulmak gerekdir dedikde beri tarafdan elçi bey dostumuz hayrhâhlıkla insâfı 
nezd-i Devlet-i Aliyye'de ma'lüm olmağla sözlerine “timâd olunacağı derkâr- 
dır ve bu vechile mahremâne meclisler onu te'yid etmekdedir. Ancak elçi bey 
dostumuza verilen takririn bir harfi tagyir olunmak ellerinden gelmediğini ifâ- 
de ediyor. Halbuki takrir-i mezkürun ba'zı mahalleri ne demek olduğu anlaşıl- 
madığından mahremâne olarak onları su'âl ve istizâh edeceğiz. Şöyle ki ez- 
cümle takrir-i mezkürun beşinci maddesinde taraf-ı Devlet-i Aliyye'den Memâ- 
lik-i Mahrüsa'nın cemi'sinde hiçbir Rum emlâkinden mahrüm olmayacağı yol- 
lu ilân olunması muharrer olarak işte burası mübhem olduğundan ne demek 
oluyor, ya'ni ta'bir-i mezkürun mâzi ve müstakbele şümülü olacağından bun- 
dan böyle Rum tâifesinden bir şahıs bir türlü kabâhat ederek bu maküle her bir 
devletin sâhib-i töhmet ü kabâhat olan teba'ası hakkında icâbına göre te'dib 
muâmelesini icrâya istihkakı cihetiyle şahs-ı mersüm hakkında ol vechile vu- 
kua gelen cürm ü kabâhatinden dolayı tertib-i mücâzât-ı lâyıka olunmak lâzım 
geldikde bir takım kil ü kale bâ'is olmamak içün Memâlik-i Mahrüsa'nın ce- 
mi'sinde hiçbir Rum ihtilâlde medhali olmadığından dolayı bundan böyle em- 
lâkinden mahrüm olmayacağı ve kezâlik ihtilâl-i mezkür içün fi-mâ-ba'd renci- 
de olunmayacağı tahrir olunmak lâzım gelir denilerek takrir-i mezkürun meb- 
hüsün anh olan beşinci maddesi meclisde kırâat olundukda öte tarafdan mad- 
de-i mezküre meâli o demek olmayarak 12061 bundan merâm ihtilâlde medhali 
olan Rumların ahvâl-i sâbıkalarından dolayı bundan böyle mazhar-ı muâheze 
olup da emlâkları müsâdere olunmamakdır. Meselâ İstanbul'da bir Rum mu- 
kaddemâ Mora'ya akçe tâ eylediğini ve yâhüd evlâdını gönderip imdâd etmiş 
olduğunu ba'dehü ya'ni fi-mâ-ba'd Devlet-i Aliyye bunu tahkik edip de eşkıyâ- 
ya mu'âvenet ve şöyle böyle hareket etdin denilerek hakkında âher güne mu- 
âmele izhâr kılınır ve kezâlik Ağrıboz muhâfızı paşa tarafından ehl-i İslâma im- 
dâd ü i'âne olunmuş olmağla Ağrıboz'da kâin emlâki zabt olunur. İşte bunlar 
olmayıp takrir-i mezkürda muharrer olduğu vechile cânib-i Devlet-i Aliy- 
ye'den ihtilâl-i mezkürda medhali olan Rumlar hakkında nesyen mensiyyen 
muâmelesi ilân ve Rumlar tarafından dahi ehl-i İslâm ve gerek ihtilâl-i mez- 
kürda kendi aleyhlerine hareketde bulunan Hıristiyan haklarında ayniyle be- 
yân olunup bundan başka Mora ve mahâll-i sâirede ehl-i İslâm ahâlilerinden 
mahallerinde ke'l-evvel sâkin olmak isteyenler evlâd u ıyâlleriyle emniyyet ve 
âsâyiş üzere ikamet etmek ve emlâk ve arâzilerini bilâ-mezâhim zabt u tasarruf 
eylemek husüsu dahi ilâveten ilân olunmak üzere karar verilmiş olduğunu ve 
Memâlik-i Mahrüsa'da kâin sâir Rum reâyâsının mürtekib-i töhmet ü kabâhat 
olanlar hakkında te'dibât-ı mukteziyyenin icrâsını men' etmek ve bidâyet-i fe- 
sâddan beri te'dib olunan Rumların zabt olunan emvâl ve eşyâlarını istirdâd et- 
dirmek olmadığını ve bu husüs bi"l-cümle mu'âhedemizde münderic idüğini 
temsil ve irâd olunmasına binâen beri tarafdan çünki böyledir takririn zikr olu- 

nan mahallinde bunların böylece izâhı ile muhtemel olan kil ü kalden vâreste 
olmak iktizâ eder denilerek ibâre-i mezkürenin vech-i meşrüh üzre tahrir ve 
izâh olunmasında ısrâr olundukda öte tarafdan takrir-i mezkürda muharrer 
madde-i mezkürenin medlülü izâhı matlüb buyurulan ma'nâyı mutazammın 
ise de yazar öbür elçiye de irâ'e ederim diyerek meclisde bir kâğıda ba'de'z- 
zabt beri tarafdan takrir-i mezkürun altıncı maddesinde ve gerek elçi bey dos- 
tumuzun şimdi vâki” olan ifâdesinde Hıristiyan ve ehl-i İslâmın mutasarrıf ol- 
dukları emlâklerine müdâhale olunmayarak bilâ-tahallüf evlâd u ıyâlleriyle 
ikametleri husüsu muharrer ve mezkür ise de bunun dahi ma'nâsı nasıl oluyor 
yollu istiş'âr olundukda öte tarafdan Rusya diyârında bu kadar ehl-i İslâm 
olup kemâl-i emn ü âsâyişle ikamet ve cevâmi'de serbestiyyet üzre ibâdet edip 
kâin-i ehl-i İslâm memleketi zann olunur. Şöyle ki beş altı senede bir kerre im- 
parator tarafından me'mürlar ta'yiniyle ahvâlleri teftiş (2071 ve taharri kılına- 
rak esbâb-ı emniyyet ü âsâyişleri istihsâl kılınır. Hatta bir defa ben dahi ol vec- 
hile taharriye me'müren Kırım'a gitdiğimde Rusyalıların yanlarına varmayıp 
sekiz gece ehli İslâm hânelerinde beytütet etmişimdir. Mora dahi bir hükümet-i 
muntazama hükmüne gireceğinden iskân murâd eden ehl-i İslâmın dahi gerek 
emvâl ü eşyâ ve emlâklerine ve gerek ibâdet ve taatlerine bir güne müdâhale 
olunmayarak öylece istirâhat ederler ve rencide olunmazlar dedikde beri taraf- 
dan elçi bey dostumuz ehl-i İslâm memleketinde ikamet eder gibi demekle Kı- 
rım'daki usül gibi mi olacak ve ne vechile muâmele olunacak denildikde öte ta- 
rafdan ehl-i İslâm tâifesi min cihetü'i-muâmele Rumlar ile seyyân ve vergi ve 
sâirede müsâvât üzre olurlar dedikde beri tarafdan çünkü Mora'da ikamet iste- 
yen ehl-i İslâmın emlâklerine mutasarrıf olacakları irâd olunuyor, sâir ehl-i İslâ- 
mın bu kadar zeâmet ve timâr ve mukataatları ve vakıf arâzi ve emlâkları ol- 
mağla ona ne vechile süret verilecek denildikde öte tarafdan şehr-i Martın yir- 
mi ikisi tarihiyle olan mazbatada emlâk-ı İslâmiyyenir tazmini maddesi derc 
olunmuş idi. Sonradan düvel-i selâse bi't-taharri el-hâletü hazihi Mora'da hiç- 
bir ma'mür mahal olmayarak muhârebeler cihetiyle ehl-i İslâm ve Rumlar ta- 
raflarından tahrib olunmuş olduğundan bu def'a zikr olunan tazmin madde- 
sinden sarf-ı nazar olunmuş ve bu husüs evvel emirde gadr gibi anlaşılarak dü- 
vel-i selâse haklarında ba'zı sözler söylenmiş ise de nefsü'l-emrde mülâhaza 
olunsa böyle olmayıp meselâ ba'zı kimesneler bir fırka ve yâhüd bir mahalleyi 
ihrâk bi'n-nâr edip tahrib etseler muhterik olan ebniyenin tazmini kimesneye 
teklif olunamadığı gibi Mora'da olan emlâkin dahi Rumlar tarafından tazmini 
icâb etmeyip bu maküle zarar u ziyân mesâib-i harbiyyeden olup bin sekiz yüz 
on iki sene-i İseviyyesinde vuku” bulan muhârebe esnâsında emvâl-i miriyye 
ministrosunun mülâzimi idim. Vâfir çiftlik ve hayvanâtım harâb u telef olarak 
bir güne mükâfâta destres olamamışımdır dedikde beri tarafdan elçi bey dostu- 
muz işbu ifâdâtı zâyi” ve telef olanlar haklarında olup elyevm mahalleri 
ma'mür olan bu kadar mukataat ve timâr ve zeâmet ve çiftlikât olarak içlerin- 
den ekser iltizâm olunmakda olmağla onları fürüht murâd edenler ne mahalle 
fürüht etmelidir yollu tecâhülâne su'âl olundukda (2081 öte tarafdan bu makü- 
le mukataat ve zeâmet ve timârlar öte tarafda kalıp lâkin ehl-i İslâmdan birinin 

mülkü olarak elyevm ma'mür çiftlik ve emsâli emlâki olsa onları ister ise ol ta- 
rafda ikametle tasarruf ve diler ise tâlibine fürüht eder. Hatta Kandiye'de Rum- 
ların biraz mülkü olarak fürüht edeceklerdir dedikde beri tarafdan mahâll-i 
mezkürede mühimmâta dâir şeyler nasıl olacak, meselâ Devlet-i Aliyye Yergö- 
ğü kal'asını Eflâk toprağına ilhâk-birle kal'a-i mezkürede mevcüd top ve 
cebehâne ve mühimmât ve edevât-ı sâiresini alıp yalnız kal'ayı hedm olunmak 
üzere teslim eylemişdir denildikde öte tarafdan takrir-i mezkürun altıncı mad- 
desinde Devlet-i Aliyye Rum teba'asından Memâlik-i Mahrüsa'dan mahall-i 
âhere gitmek isteyenin emlâklerini fürüht etmek ve memleketden serbest çıkıp 
gitmek içün bir sene müddet mehil i/tâ ede deyü muharrer olmağla Rum te- 
ba'ası ta'birinin ale'l-ıtlak tahriri her bir efrâd-ı Rum'a şâmil olup bu nasıl ola- 
bilir bunun bir çâresine bakılıp izâh ve temyiz olunması icâb-ı hâlden olmağla 
ne mâni fil-asl Mora ve cezâyir-i ma'lüme-i sâireden olarak Mora'ya gitmek 
isteyenlere ruhsat verilsin, düvel-i selâsenin merâmları dahi bu olmalıdır denil- 
dikde bu husüsu ben dahi kendi kendime mülâhaza ile öbür elçilere ifâde etmiş 
isem de ruhsatımız olmadığından tahvil edemedik. Bir sene pek çok vakit ol- 
mamağla cüz'i mikdâr eşhâs nakl edebilir. Geçenki meclisde dahi bahsi geçtiği 
üzre bunun çâresi taraf-ı Devlet-i Aliyye'den bu husüsa muvâfakati müteâkib 
mukaddemce Rumeli'de neşr olunandan akvâ olmak üzere afv u te'mini muta- 
zammın emr-i âli neşr ü ilân ve muâmelât-ı mülâyeme izhâr buyurulmakdır. 
Bu usüle ri'âyet buyurulur ise Mora'ya hiçbir Rum gitmeyip belki bi'l-aks Mo- 
ra'dan bu tarafa nakl ü iskân etmeye başlarlar, hattâ şimdiki hâlde maslahat hi- 
tâm bulmamış iken ol tarafdan Dersa'âdet'de kati külli Rum olup ale'İ-husüs 
Tersâne-i Âmire tarafında bin beş yüz kadar Çamlıcalı Rumlar hidmet etmek- 
dedir dedikde beri tarafdan vâkı'a elçi beyin ifâdesi yerinde olarak o dediği 
şeylerin cümlesi icrâ olunacak ise de şu beyân olunan mahzürların ber-taraf ol- 
ması içün herhalde bu husüsun Mora ve cezâyir-i ma'lüme ahâlisine münhasır 
olması icâb ediyor denilerek ol vechile inhisârına çalışıldıkda öte tarafdan bu 
husüsu tahvil ve ta'yinde ruhsatımız olmadığından burada tanzimi elimizden 
gelmez ise de (2091 şimdilik olduğu gibi kalsın akib-i muvâfakatda ben Rusya 
imparatoru tarafına yazıp ve öbür elçiler dahi devletleri tarafına yazdırarak hu- 
süs-ı mezbürun muhârebe vuku” bulan mahaller teba'asına inhisârına sa'y ile 
me'mül ederim ki husüle gelir demekle beri tarafdan yazmaya ne hâcet bu key- 
fiyyet tabiat-ı maslahatdan olduğundan elçi beyler dostlarımız burada dahi uy- 
durabilirler. Meselâ muvâfakat takdirinde cevâben verilecek takrire şu madde- 
lerin tesviyesi tezkâr ve yâhüd başkaca bir takrir-i resmi gibi olarak elçi beyler 
taraflarından dahi yine resmi olarak ol vechile devletlerin indinde sa'y edecek- 
lerini mutazammın takrir verseler olmaz mı denildikde öte tarafdan öyle bir 
takrir “tâ olunsa kabül olunur, ancak protesto gibi olacağından verilmesini ten- 
sib edemem. Bunda vesvese edecek şey yokdur, maksüd hâsıl olmuş hükmün- 
dedir. Devlet-i Aliyye bunu bitmiş bilsin, lâkin Sakız ve Ayvalık misillâ Devlet-i 
Aliyye'nin taht-ı hükümetinde olan mahaller reâyâsmdan olan kalilü'l-mikdâr 
üserâ âzâd buyurulsa Rusya imparatoru ve düvel-i sâireye dahi bâdi-i memnü- 
niyyet olurdu. Bunlar birkaç yüzden ibâretdir. Hatta ma'lümü”l-ism bir 

Rum'un sekiz nefer evlâdı esir olarak beş neferi hâlâ İzmir muhâfızı paşa haz- 
retleri tarafından verilip üç neferi kalmış olmağla onların dahi âzâd olunmaları 
sa'y etmekliği Paris'de mukim Rusya elçisi dâ'inizden iltimâs etmiş ve Fransa 
elçisi dahi iltimâs eylemiş olmağla bunlar âzâd olunsa Fransalıya dahi hüsn-i 
te'siri bi-iştibâhdır demekle beri tarafdan bizim bildiğimiz şimdilik yeni hâlde 
Hıristiyan olarak öyle üserâ yokdur ne mahallerde olduğu elçi beyin ma'lümu 
mudur. Rumlar yedinde dahi ehl-i İslâm üserâsı olmak gerekdir denildikde öte 
tarafdan Hıristiyan olarak Rumeli ve Anadolu'da dörtyüz nefer mikdârı Rum 
üserâsı olduğunu ben bilirim. Lakin Rumlarda ehl-i İslâm üserâsı yokdur. Hat- 
ta ben oralarda iken yirmi beş neferden ziyâdesini salıverdirdim deyip beri ta- 
rafdan dahi bakalım cevâbı verilerek elçi bey dostumuz ile herbir şeyi müzâke- 
re ediyoruz, acaba şu arz olunan bir milyon Macar altınını elçi bey dostumuz 
taraf-ı Devlet-i Aliyye'ye nakden mi verecekdir, nasıl edecekdir yollu süret-i la- 
tifede su'âl olundukda öte tarafdan tazminât-ı seferiyyeye mahsüb olunacakdır 
dedikde beri tarafdan çünkü bu akçeyi Rusya imparatoru cenâbları taraf-ı Dev- 
let-i Aliyye'ye (2101 başkaca ri'âyet ve meveddetinden nâşi vereceğinden ve 
tazmin-i ticâretin dahi bir milyonu kalmış olduğundan acabâ şu bir milyon ora- 
ya mahsüb olunca nezd-i Devlet-i Aliyye'de dahi ziyâde makbüle geçerdi de- 
nildikde öte tarafdan bu tazmin-i ticâret akçesi tüccâr malı olup şimdi Rusya 
imparatoru buna mahsüb etmek istese vakti hulülünde kendisi kisesinden ver- 
mek lâzım gelir, hattâ geçende dört yüz bin Macar altınının Burgos'a vürüdun- 
da Petersburg'da ma'lüm olduğu gibi derhâl Petersburg'a celb olunmuşdur de- 
dikde beri tarafdan Konton cenâbı tazmin-i ticâret akçesini Rusya devleti es- 
hâb-ı matlübe vermiş olduğundan mebâliğ-i mezküre Rusya devletine âid ol- 
duğunu Edirne mükâlemesinde bi'd-defa'at ifâde etmiş idi deyü irâd olunduk- 
da öte tarafdan Konton'un o misillü ifâdesi cümlesi hakkında olmayıp şâyed 
ba'zıları Rusya imparatorunu ta'ciz ederek onlara bir mikdâr şey vermiş ise 
onu ifâde eylemişdir. Bu madde elimden gelse onu dahi diriğ etmez idim de- 
mesine cevâben beri tarafdan elçi bey dostumuzun diriğ etmeyeceği ma'lüm- 
dur. Bu maddeyi kendisi imparator cenâblarına yazıp biz dahi Petersburg'da 
olan me'mürlarımıza iş'âr ile orada şu tazminât-ı ticâret mahsübu husüsuna bir 
süret verilse olmaz mı yollu irâd olundukda öte tarafdan imparatorumun bu 
bâbda olan re'yi ma'lâmum olduğundan yazsam dahi müsmir olmayacağını 
bilirim, lâkin ne mâni”, Devlet-i Aliyye ister ise ol tarafda olan me'mürlarına 
yazsın, ben zikr olunan bir milyon Macar altınının tazminât-ı seferiyyeye mah- 
süb olunacağına dâir bir kıt'a takrir takdim edeceğimdir dedikden sonra beri 
tarafdan elçi bey dostumuzu herhalde mahrem bilip i'timâdımız derkâr oldu- 
gundan bu def'a düvel-i selâse elçilerine cevâb olarak kaleme alınan takrir-i 
resmiyi elçi bey dostumuza gösterelim denilerek kaleme alınmış olan takririn 
meğli bi't-tercüme tefhim olunup karar verildikden sonra ferdâsı Cum'a günü 
saat beşde öbür elçiler dahi berâber olarak böylece müzâkere olunmak ve Cu- 
martesi günü dahi tercümânları Bâbıâli'ye celb ile cevâb verilecek takrir-i resmi 
tâ kılınmak üzre müzâkere olunmuş ve ba'dehü elçi-i mersüm kendi hakkın- 
da icrâ olunan usül-i mahremiyyetden ve şimdiye kadar bi'd-defa'at meşhüdu 

olan iltifât-ı seniyye-i Devlet-i Aliyye'lerinden azim izhâr-ı teşekkür ederek ay- 
niyle imparatoru tarafına (211) yazacağından bahisle kendisinin mesâlih-i Dev- 
let-i Aliyye'ye ne mertebelerde hayrhâhâne sa'y u ikdâm etmekde olduğunun 
ve süret-i teşekkür ü mahmidetinin mübârek hâk-i pây-i emel-revâ-yı hazret-i 
şehinşâhilerine arz u iş'âr kılınması mahsusan niyâzı olduğunu lede'l-irâd beri 
tarafdan elçi bey dostumuzun niyâzı vechile keyfiyyet-i teşekkürü hâk-i pây-i 
hâcet-revâ-yı hazret-i zıllullahiye arz olunur denilerek meclise hitâm verilip el- 
çi-i mersüm mutayyeben avdet eylemiş olduğu muhât-ı ilm-i âlileri buyurul- 
dukda emr ü fermân hazret-i men'lehü'l-emrindir.|212|) 


Numero 4 


İngiltere ve Fransa sefirleriyle vuku' bulan mükâleme 
varakası süreti 


Hâk-i pây-i hümâyün-ı şâhânelerine arz u istizân olunduğu vechile İngiltere 
ve Fransa elçilerinin hidmet-i riyâsetle mükâleme-i resmiyye talebine mebni 
bi'-muhâbere dünkü Perşembe günü saat altı kararlarında ibtidâ Fransa ve 
ba'dehü İngiltere elçileri reis efendi kullarının sâhilhânesine vürüd ile mülâkât 
icrâ ve meclis ihlâ olundukdan sonra Fransa elçisi kelâma bed” ederek bu defa 
devletleri tarafından sefâretle Dersa'âdet'e vürüd ve reis efendi ile mülâkatla- 
rından pek memnün ve mahzüz olduklarına dâir mukaddemât ile bizim bu 
vechile gelmemiz Devlet-i Aliyye hakkında devletlerimizin niyyetleri hayır 
üzerine mebni olduğuna delil-i vâzıh addolunmasını me'mül ederiz dedikde 
beri tarafdan dost devlet me'mürlarının müfârakatı bâ'is-i teessür olduğu mi- 
sillâ elbette mülâkatları dahi mücib-i mahzüziyyet olacağından biz dahi elçi 
beylerin bu vechile vürüd ü mülâkatlarından mahzüziyyet-i kesire ile telâkki 
bi"-kabül etmişsizdir ve mâdâmki İngiltere ve Fransa devletleri Devlet-i Aliy- 
ye'nin dost-ı hakiki ve muâhid-i kadimleri olmak hasebiyle niyyetleri hayr u 
safvet üzerine olması her bâr me'mül-i âli olan hâlâtdan olup elçi beylerin se- 
fâret me'müriyyetiyle Dersa'âdet'e vürüdları elbette teyid-i musâfât olması 
lâzım ve melzüm kabilindendir denilmeğin elçi-i mümâileyhümâ izhâr-ı be- 
şâşet ile bizim me'müriyyetimiz müddet-i medideden beri Devlet-i Aliyye'yi 
meşgül ve bi-huzür eden gailenin defiyle cümlenin matlübu olan âsâyiş-i 
âmmeyi İâde ve istihsâl garazına mebni olmağla reis efendi hazretleri âher 
güne şekk ü şübhe tarafına zâhib olmayıp vâki” olacak ifâdâtımızı istimâ' ve 
kabül eylesinler deyü mukaddeme ile keennehü ifâdelerine bu meclisde ce- 
vâb sadedinde olunmaması süretini İmâ etmeğin beri tarafdan vâkı'a bu ga- 
ilenin imtidâdı bütün âlemi bi-huzür etmekle maslahatın bir tarafından tutu- 
larak şu gailenin ortadan kaldırılmasıyla âsâyiş-i âmmenin i'âdesi Devlet-i 
Aliyye'nin dahi ehass-ı matlâbudur ve şimdiye dek elçi beylerin meşhüd olan 
ahvâllerinden âher türlü şübhe görmeyiz, lâkin şimdi vâki” olacak ifâdelerini 
dahi elbette yine bu şübhe görmeyen akıl ile tartacağımızdan eğer ifâde-i 
vâkı'alarını hüsn-i zannımıza muvâfık bulursak şübhesizlik yerinde olmuş 
olur. Yok eğer ifâdeleri başka süretde olmak lâzım gelir ise (213) Yü. geli çıntal :4) 

medlülünce bi'z-zarüre süküt edememekde ma'züruz ve iktizâ eden cevâbını 
vermekde mecbüruz deyü lede'I-mukabele bu aralıkda mümâileyhümâ bera- 
ber getirmiş oldukları sır kâtibleri zabt-ı meclis içün kalem ve kâğıda davranıp 
çünki evvelki gün İngiltere tercümânı Şaber hidmet-i riyâsete vürüdunda işbu 
akd olunacak meclis-i mükâleme resmi olacağından mu'tâd üzere tarafeynden 
mazbata tutulmak iktizâ eder mi deyü su'âl etmiş ve elçilerin meclisde ne diye- 
cekleri mechül olmak hasebiyle şâyed pek yukarıdan tutdururlar ise be-herhâl 
beri tarafdan mukabeleten dirice ve belki dokunaklıca sözler söylenmek lâzım 
gelerek mazbataya kayd olunduğu süretde elbette devletleri tarafına irsâl ile 
söylenilen sözler aynıyla manzürları olarak kendilerine ağır gelip de hasbe'I- 
vakt ve'-hâl maslahata muzır olmamak mütâlaasıyla meclis iktizâsınca söyle- 
necek sözlerin mazbataya girmemesi dahi hayırlı göründüğünden tercümân-ı 
mersümun ol vechile su'âli ser-riştesiyle hidmet-i riyâsetden mersüma verilen 
cevâbda yekdiğerin ifâdât ve kelimâtını tarafeyn istimâ” edecek olmağla sâmi” 
ve mütekellim bizler oldukdan sonra zabt-ı meclis tekellüfüne hiç hâcet yok gi- 
bidir36 denilip mersüm dahi vâkı'a öyledir elçi beye böylece ifâde ederim diye- 
rek gitmiş olduğundan ber-minvâl-i muharrer sır kâtiblerinin zabt-ı meclise 
tehyielerinde beri tarafdan tercümân-ı mersüma hitâben evvelki gün seninle 
şöyle söyleşilmiş olduğuna binâen biz mazbata tutulmayacak biliyorduk, yine 
tutulacak mı yollu sözüne bakıldıkda mersüm vâkı'a müzâkere öyle olmuş idi 
diyerek lisânlarınca elçilere söyleyip onlar dahi mazbata tutulmaya hâcet olma- 
dığını bi'l-ifâde sır kâtiblerine terk etdirdikden sonra Fransa elçisi koynundan 
Fransızca yazılmış bir kâğıd çıkarıp devletlerimiz taraflarından taraf-ı Devlet-i 
Aliyye'ye tebliğ ve tanzimine me'mür olduğumuz mevâd şu takrirde münde- 
ricdir. Tercüme etdirilip meâli ma'lüm oldukdan sonra taraf-ı Devlet-i Aliy- 
ye'den dahi ne denilecek ise cevâbının tahriren i/tâ buyurulmasını ricâ ederiz 
diyerek kâğıd-ı mezküru reis efendi kullarına i'tâ etmiş ve ma'lüm-ı hümâyün-i 
mülükâneleri buyurulduğu vechile medisde (214) elçilere verilmek üzere Mora 
nizâmâtı hakkında bir kıt”a fermân-ı âli müsveddesi kaleme alınmış olduğun- 
dan elçilerin bu medisde bu vechile takrir takdim edecekleri ma'lüm değil iken 
mahz-ı kuvvet-i tâli'-i ferhunde-metâli'-i şâhâneleri âsârından olarak müsved- 
de-i mezküre evvelce tehyie olunmuş bulunup da meclisde elçilerin takdim et- 
dikleri takrire mukabil beri tarafdan dahi onun itâsı pek müki” ve muvâzeneli 
düşeceğinden beri tarafdan elçi-i mümâileyhin verdiği kâğıd-ı mezkür minder 
üzerine vaz' ile bu kâğıdda münderic olan mevâd ne idüği bizim mechülümüz- 
“dür. Lâkin şevketlü efendimiz hazretleri ibka-yı âsâyiş-i ibâd niyyet-i hayriyye- 
sinden nâşi bugünkü günde mücerred muhibb-i muâhidleri İngiltere ve Fransa 
devletleri hükümdârlarının hâtırma ri'âyeten elçi beylerin da'vet-i seniyyeye 
icâbetle dostâne Dersa'âdet'e vürüdlarına hürmeten Mora ahâlisinin derece-i 
istihkaklarından efzün olarak ihsân buyuracakları müsâadât ve menâfi'-i kâmi- 
leyi mutazammın bâlâsı hatt-ı hümâyün ile muvaşşah i'tâ buyurulacak fermân- 


36 Çünkü zabt-ı meclis tekellüfü lüzümsuz imiş, bu süretde zât-ı meclis akdi bütün bütün abes olmaz 

1 âli kaleme alınmış biz dahi elçi beylere onu itâ ederiz bi'l-mütâlaa meâli 
ma'lümları oldukda me'mül ederiz ki müsâadât-ı mezküreyi kendilerinin 
me'müllerinden ziyâde bularak izhâr-ı teşekkür ü memnüniyyet ederler deyü 
mukaddemât-ı lâzime temhidiyle zikr olunan fermân-ı âli müsveddesi Fransa 
elçisi meclisde reis efendi kullarına karib oturup kâğıd-ı mezküru o vermiş ol- 
duğundan ana ve ol dahi beşâşetle alıp İngiltere elçisine /tâ, kezâlik o dahi gü- 
lerek tevkir ile alıp sır kâtiblerine verdikden sonra beri tarafdan bu Mora mad- 
desinin kaç senelerden beri uzun uzun mübâhesât ve münâzaâtı sürülüp şim- 
diye değin Devlet-i Aliyye'nin evvel ü âhir beyân-ı nefsü'l-emrden ibâret olan 
ifâdât-ı hakikiyyesi sâmi'a-i insâf ile ısga olunup da maslahatın tarik-i imkânı- 
na gidildiğinden bunun imtidâdı insilâb-ı âsâyişin imtidâdından gayri nesneyi 
müntic olmayarak bu hâl üzere sürünmekde olduğuna ve eğerçi İngiltere elçisi 
bi'l-fi1l mecâlis mübâhesâtında bulunmamış ise de Fransa elçisi bizzât içinde 
bulunmuş olduğundan ale't-tafsil ma'lüm u mazbütu olup iktizâ eder ise icmâ- 
len ve tafsilen yine iâde ve ifâde olunacağından dâir bast-ı kelâm ile şimdi bu- 
nun iki tariki olup biri çıkmaz ve biri çıkar yoldur çıkmaz yol dediğimiz evvel- 
ki meslekdir ki bunca zamândan beri o yola gidilip çok püşt ü pâ urulmuş ve 
pek çok (2151 bahisler sürülmüş ise de menzil-i maksüda erişilmek mümkin 
olamayıp vakitler bi-hüde geçdi. Şimdi dahi yine bu usüle gidilecek olur ise yi- 
ne o dahi çıkmayıp belki sapa yola sapılır ve daha ziyâde sarpa sarar, çıkmaz 
yol dediğimiz dahi insâf ve hakkaniyyeti iltizâm ile evvelki bahislerin cümlesi 
ortadan kaldırılıp mukaddemâ elçi beylere yazılan da'vetnâme-i hâlisânemiz- 
de münderic olan usül ü esâs üzere Mora hakkında olacak nizâm be-herhâl 
hadd-i raiyyeti tecâvüz etmemek lâzım geleceğinden maslahat bitirilerek bir 
gün evvel şu gaileden hem Devlet-i Aliyye ve hem bi'l-cümle düvel-i mütehâb- 
be rehâyâb olup halk-ı âlem dahi zâyi' etdikleri âsâyişe nâil olmalıdır ve mu- 
kaddemâ da'vetnâme-i mezkürda maslahatın hüsn-i niyyet-i tarafeyn ile 
meclis-i vâhidde bitirilmesi mümkindir deyü iş'ârımız bu tarik demek olup 
el'ân biz ol sözün üzerinde sâbit-kademiz ki vâkı'a bu dediğimiz yola gidilir ise 
bir meclisde kesilip bitirilir ve illâ eğer şu verdiğiniz takrir tarik-i evvel usülün- 
den ise demin beyân eylediğimiz hükme dâhil olmayıp ya'ni yine bir iş görüle- 
meyip bi-hüde yorulunmuş olur denildikde elçi-i mümâileyhümâ zikr olunan 
da'vetnâmede ifâde eylediğiniz usül ü esâs mahrem midir deyü su'âl etmeğin 
davetnâme-i mezkürün süreti muharrar idüğinden beri tarafdan ihrâc ve irâ'e- 
birle işte bunda şu vechile münderic olduğundan gayri mukaddem ve muah- 
har bu husüsa dâir Felemenk elçisiyle ve muahharen Fransa me'müru Jober ile . 
vâki” olan mücâvebâtında dahi da'vetname-i mezkürün meâli tefsir ve izâh 
olunmuş idüği lede'-beyân elçi-i mümâileyhümâ bize i'tâ buyurulan fermân-ı 
âli müsveddesini Fransızcaya tercüme etdirip meâlini anlarız, siz dahi bu ver- 
diğimiz takririn meâli tercümesini anlayıp ba'dehü taraf-ı Devlet-i Aliyye'den 
ne denilecek ise tahriren cevâbmı tâ buyurursuz, lâkin bütün Avrupalı buna 
müterakkıb ve muntazır olmağla verilecek cevâbın bir gün evvel i'tâsına him- 
met buyurulmasını ricâ ederiz demekle beri tarafdan ba'de't-tercüme meâli te- 
fehhüm olundukda iktizâ eden cevâbı şifâhen ve gerek tahriren ne vechile iste- 

nilir ise bize göre ikisi dahi bir olmağla öylece i/tâ olunacağını ba'de'l-ifâde yi- 
ne tecdid-i kelâm ile bu maddenin biter tarafı dediğimiz tarike münhasır olup 
âher tarikle imkânı bulunamayacağına ve takdim olunan takririn hey'etinden 
galibâ meâli tarik-i evvele râci” gibi göründüğünden eğer böyle ise elçi beyler 
ukalâdan zât olmalarıyla maslahat-ı (216) lâ-muhâle yine münâkaşayı mücib 
olup iş bitmemek lâzım geleceğini peşin tefhim etmek iktizâ edeceğine dâir 
münâsibi vechile sevk-i kelâm olunmuş ve hatta beyne'I-cid ve'atife İngiltere 
elçisi cenâbları bu mübâheselerle yorulmamış olduğundan bahsi onunla etme- 
miz lâzım gelir yollu sözler ile her ne vakit olsa bu maddenin mübâhesesinden 
geri durulamayacağı işrâb kılınmış ise de elçi-i mümâileyhümâ tahrir-i ecvâb 
istid'âsını tekrâr ile mübâheseye girmek istemediklerinden3? beri tarafdan dahi 
hatm-i kelâm olunarak sâir âfâki sohbet ile meclise hitâm verilmiş ve mücâve- 
bât-ı mezkürenin cümlesi Fransa elçisiyle vâki” olup İngiltere elçisi şöylece isti- 
mâ” ile fakat esnâ-yı sohbetde bir kerre şimdi söylesek bahse girişmiş oluruz 
deyü hitâm-ı meclisde dahi İngiltere bayrağını Dersa'âdet'de çok çok görmek- 
den memnün oluyorum deyü Devlet-i Aliyye'lerine İngiltere devletinin hulü- 
sun İmâ edip beri tarafdan dahi Dersa'âdet'de dost bayrağı şimdiye kadar ke- 
silmemişdir, bundan sonra kesilmez yollu muâmele-i taltif gösterilerek ikisi da- 
hi mutayyeben avdet etmiş oldukları ve sâlifü'z-zikr verdikleri takrir dahi ter- 
cüme etdirilerek manzür-ı meâli-mevfür-ı mülükâneleri buyurulmak içün arz 
ve takdim kılındığı muhât-ı ilm... (2171 


Numero 438 

İşbu bin iki yüz kırk beş senesi mâh-ı Şevvâl-ı şerifin yirmi üçüncü (17 
Nisan 1830) pazar günü reis efendinin hânesinde Rusya elçisi ile min gayr-i 
resmin akd olunan meclis-i mükâlemenin mazbatasıdır 


Yevm-i mezkürda elçi-i mersüm ile lede'i-mülâkat ba'zı âfâki sohbetden 
sonra elçi-i mersüm tecâhül süretiyle ba'zı münâsebet araşdırarak maslahata 
girişmek istediği siyâk-ı ifâdesinden münfehim olduğuna binâen beri tarafdan 
elçi bey dostumuz ile müzâkere edeceğimiz mevâd ma'lümdur. Şöyle ki deni- 
lip elçilerin verdiği takririn meâlinden bahse şürü' ile bu teklif olunan süretin 
olduğu gibi kabülü Devlet-i Aliyye'ye göre pek ağır ve müteassir olup şu vec- 
hile ki Devlet-i Aliyye Rusya devleti ile muhârebe üzere bulunduğu vakit ma- 
hâzir-i mütehakkıkasına mebni adem-i kabülüne mecbür olmuş olduğu şeyle- 
rin şimdi lillahi'-hamd miyâne-i devleteynde âde-i sulh ü müsâlemetle bu de- 
rece safvet ve muvâlât-ı hâlise olmuş iken kabülünü Rusya devleti dahi tecviz 
etmeyeceği bedihi ve elçi bey dostumuzun ise öteden beri devleteyn hakların- 
da meczüm olan kemâl-i hayrhâhlığı cihetiyle husüs-ı mezkürün ta'dil ve tesvi- 
yesine sarf-ı mesâ'i-i mahsusa edeceği vâzıh ve celi olduğundan şu maddenin 


37 Çünkü zabıt yok, havaya münkalib olacak sözlerle ifâte-i vakit abesdir. Onun içün bahse girmek iste- 
memişler demekdir. i 
38 Eserin aslında 4 numara iki kez verilmiştir. (Editör) 

mutlaka Rusya imparatoru cenâbları tarafından muvâlât-ı meşide-i devleteyne 
ri'âyeten tesviyesi süretini elçi bey dostumuz ile dostâne ve mahremâne müzâ- 
kere etmek isteriz denildikde elçi-i mersüm Devlet-i Aliyye bu husüsu Londra 
mükâlemesine havâle ve mükâleme-i mezkürenin netâyici her ne vechile olur 
ise kabül edileceğini dahi mukaddemden ifâde ve imâ ve anın üzerine masla- 
hat Londra'da bu vechile karar bulup İngiltere kralı Yunan'ın istiklâlini iltizâm 
edeceğini kendi milletine ve bütün Avrupa'ya karşı “lân ve müteâkiben Fransa 
kralı dahi meclis-i vükelâda aynıyla ifâde ve beyân ederek Rusya imparatoru 
dahi bu süreti imzâ ve tasdik etmiş ve Rusya İmparatoru bu maddenin ol vec- 
hile İngiltere devleti tarafına havâlesinden müteessir olmuş ise de birşey diye- 
meyip zarüri muvâfakat eylemiş olmağla şimdi bir harfinin tagyiri hayyiz-i im- 
kânda değildir ve bu husüsda taraf-ı Devlet-i Aliyye'ye gadr olduğunu Rusya 
devleti bildiğinden bu sürete müteessif olarak mücerred dostluğunun safvetine 
delil-i cedid olmak üzere mümkin mertebe teshilâta teşebbüs ile âsâyiş ve isti- 
râhat-ı âmmenin husülü içün şu maslahatın (218) uzadılmaksızm kabülünü 
mutazammın cevâb itâ buyurulduğu hâlde tazminât-ı seferiyyeden Peters- 
burg'daki tenzil olunacak mebâliğden başka olarak bir milyon Macar altınının 
tenzilini ma'rifet-i dostânemle taraf-ı Devlet-i Aliyye'ye arz u ifâde etmekliği 
murâd etmişdir. Binâberin ben dahi ifâde ediyorum ve hattâ sekiz gün mehli 
on beş güne olmak üzere Devlet-i Aliyye'ye kemâl-i ri'âyet ve hayrhâhlıkla tev- 
si etmiş olduğumdan eğer onbeş gün zarfında matlüb olan cevâb i'tâ olunur 
ise zikr olunan bir milyon Macar altını tenzil olunur ve illâ on altıncı güne kalır 
ise işbu taahhüd lağv olup Devlet-i Aliyye menfaatini zâyi” etmiş olur. Takrir-i 
mezkürun takdim olunduğu Pazar gününden itibâren gelecek Pazar günü 
müddet-i mezküre tekmil olacağından ve maslahatın bu süretde icrâsı düvel-i 
selâse beyninde kat'iyyen karargir olarak bir vechile tagyir kabül eder şey ol- 
mayıp şöyle ki İngiltere ve Fransa kralları ber-vech-i bâlâ alenen verdikleri söz- 
den nükül edemeyerek vakti hulülünde bi-eyyi hâl Yunan'ın istiklâli tasdik: 
olunacağından şu maslahatın bir an akdem hem bir milyon Macar altını elden 
çıkarılmamak ve hem de bu vechile muvâfakatla gerek Rusya imparatoru ve 
gerek düvel-i sâirenin başkaca dostluk ve meveddetleri kesb olunmak taraf-ı 
Devlet-i Aliyye'ye hayırlı olacağı bi-iştibâhdır dediğine cevâben beri tarafdan 
bu husüsun Londra mükâlemesine havâlesi Rusya devleti elçisinin ol vakit 
Dersa'âdet'de bulunmadığına ve tevsi'-i hudüd gibi kabülü müteassir olan 
maddelerin ta'dil ve tesviyesi me'mülüne mebni olduğundan düvel-i müttefika 
dahi bir ellerine Devlet-i Aliyye'yi ve bir ellerine maslahatı alıp da öylece rü'yet 
etmeleri hakkaniyyet ve hayrhhahlık muktezâsından iken şimdi me'mülün hi- 
lâfı zuhüruyla Devlet-i Aliyye'nin Mora ve cezâyir-i sâiredeki hukuk-ı mülkiy- 
yesi izaa ve sâir bunca ehl-i İslâmın hukuk-ı şettâsı imhâ olunması ve Rusya 
devleti tarafından dahi tecviz kılınması ne şekil olabildiğini tefehhüm edeme- 
diğimizden taaccübde kalıyoruz. Halbuki Devlet-i Aliyye Rusya devletini sa- 
mimi ve hakiki dost ittihâz etmiş olduğundan beyne'd-devleteyn bu vechile 
müsâfât-ı tâmme hâsıl ve Rusya devletinin Dersa'âdet'te elçi bey dostumuz gi- 
bi hayrhâh ve munsıf me'müru mevcüd iken bu maddeyi böylece kabül ede- 

meyeceğinden ma'adâ Edirne Mu'âhedesi'nin onuncu maddesinin bin sekiz 
yüz yirmi dokuz sene-i İseviyyesi Martının yirmiikisi tarihiyle olan mazbatada 
muharrer mevâddın tesviye-i icrâsı meşrüt olup 12191 maslahatın Londra'ya 
havâlesi ise Edirne Mu'âhedesi'nden mukaddem olduğundan şimdi bu süretin 
Rusya devleti tarafından teklif olunması ve taraf-ı Devlet-i Aliyye'den muvâfa- 
kat gösterilmesi ahde dahi münâfi olmak lâzım geleceğinden burası nasıl olu- 
yor denildikde elçi-i mersüm bu maddede kusur kangı tarafda vâki” olmuşdur, 
maslahatın ol vechile Londra'ya havâlesini Rusya devleti ve elçisi teşvik etme- 
yip Devlet-i Aliyye İngiltere devletine “timâden kendiliğinden havâle etmişdir. 
Mukaddemâ bin sekiz yüz yirmi yedi sene-i İseviyyesinde bu maslahatın bir an 
akdem bitirilmesini taraf-ı Devlet-i Aliyye'ye hâlisâne beyân etmiş idim. Nasi- 
hatımla amel olunaydı bunlar olmazdı, Rusya imparatoru bu vechile Rusya 
devletinin dostluğuna Ytibâr olunmayıp da İngiltere devletine bu derece iti- 
mâd olunduğundan müteessir olmuşdur deyip ahde dâir su'âle cevâb verme- 
miş olduğundan beri tarafdan vâkı'a elçi beyin hakkı vardır, lâkin böyle olacağı 
me'mül değil idi her ne ise olan oldu şimdiki hâlde Devlet-i Aliyye bu husüsun 
ta'dilini hasren Rusya imparatoru cenâblarının dostluk ve himmetine havâle 
ediyor yollu irâd-ı kelâmdan sonra su'âlimiz cevâbsız kaldı denilerek yine ah- 
de dâir söz açıldıkda elçi-i mersüm makalât-ı sâbıkasını tekrar ederek bu Mora 
memleketi sekiz on seneden beri Devlet-i Aliyye'nin zabtından çıkmışdır ve 
re'yü'l-ayn meşhüdum olduğu üzere seng-sitân bir mahal olup mukaddemâ 
ahâlisi dört yüz bin nüfüsa bâliğ iken şimdi nısfı mikdârı kalmış olarak onlar 
.dahi Avrupalının tasaddukuyla geçiniyorlar, bundan böyle on seneye kadar 
bunlardan birşey hâsıl olmaz, ba'zılarının bana ifâdesinden egerçi muhârebeler 
cihetiyle mâlik olduğumuz hâne ve emlâk ve akrabâ ve taallukatımız zâyi” ve 
telef olup şimdiki hâlde bir kuru canımız kalmış ise de onu dahi fedâ edip raiy- 
yete rücü' etmeyiz yollu söz söylemiş olmalarıyla bunları cümleten kırmakda 
'taraf-ı Devlet-i Aliyye'ye ne fâide hâsıl olurdu. Bunun emsâli mesbük olup ez- 
cümle el-hâletü hazihi taraf-ı Devlet-i Aliyye ile akd-i mu'âhede etmek isteyen 
Amerika devleti fi'l-asl İngiltere devletinin reâyâsı iken kırk iki sene mukad- 
dem isyân ile İngiltere devleti üç dört sene uğraşdıkdan sonra istiklâllerini tas- 
dik etmiş ve bi-aynihi ol dahi bunun gibi olmuşdur dedikde beri tarafdan Dev- 
let-i Aliyye'nin murâdı Mora reâyâsını kırmak olmayıp eşkıyâsını te'dibden 
ibâret idi ve elçi bey bunlarda görmüş olduğu fakr u felâket bunların ihtilâl ve 
muhârebâtı zamânlarında olup evvelki hâlleri öyle değildir. (220) Gerçi Ameri- 
kalıdan temsil olunuyor, lâkin Mora maddesi ana kıyâs olunmaz, ol vakit İngil- 
terelinin gıyâbına âher devletler mu'âhede edip de kabülünü İngiltereliye teklif 
ve icbâr etdiler mi, elçi bey dostumuzun seng-sitân dediği mahallin her taşı ba- 
şına bin kise akçe gidip bu kadar hazâin sarf olunmuş ve bu kadar nüfüs telef 
olmuşdur. Halbuki böyle iken encâm-ı kâr bu sürete girmesi doğrusu Devlet-i 
Aliyye'ye ağır gelmemek mümkin değildir ve Mora'da evvelki kadar nüfüs 
kalmamış ise de bu def'a verilen takrirde Rumlardan isteyenlerin Mora'ya nakl 
ü iskân etmeleri münderic olmağla çok sürmeyip evvelkinden ziyâde nüfüs 
peydâ olur, kaldı ki Mora memleketi Devlet-i Aliyye'nin elinden çıkmışdır de- 

niliyor ise de şimdiki sürete göre el'ân Devlet-i Aliyye'nin yedinde olan Atina 
ve Ağrıboz dahi elden çıkmak lâzım geliyor yollu sevk-i kelâm olundukda elçi-i 
mersüm vâkı'a reâyâ husüsuna dâir kelâmınızda hakkınız vardır, lâkin bunun 
çâresi Devlet-i Aliyye'nin yedindedir, şöyle ki meselâ Sisam ve Kandiye'nin re- 
âyâlarının emniyyet ü âsâyişi düvel-i selâse taraflarından te'min olunmağla re- 
âyâ-yı mefsüre haklarında Rumeli'ye neşr olunduğu misillâ afv u te'mini mu- 
tazammın emr-i âli ısdâr u ilân ve bunlara vüzerâ ve sâirleri taraflarından cevr 
ü ta'addi etdirilmeyerek cizye ve tekâlif-i sâireleri her ne ise kendileri mahalle- 
rinde edâ ve yâhüd Deraliyye'ye getirip teslim etmek gibi ba'zı imtiyâzât-ı 
mukteziye dahi ihsân buyursa bu mahallerden Mora tarafına hiç ferdin gitmesi 
şöyle dursun böyle hüsn-i muâmeleyi görerek Mora'dan nüfüs-ı kesire beri ta- 
rafa geçip tavtin edecekleri bedidârdır dedikde beri tarafdan elçi bey dostumuz 
nakl ü iskân maddesine bu vechile çâre buluyor, lâkin Mora'nın elden çıkacak 
mülkiyyetinin ve bu uğura sarf olunan akçelerin çâresi ne oluyor gibi söylen- 
dikde elçi-i mersüm bu husüs düvel-i selâse beyninde kat'iyyen karar bularak 
bi-eyyi vech icrâ olunacak olmağla Mora ahâlisinin yeniden taht-ı raiyyete id- 
hâli düvel-i selâsenin kuvvetlerinin fevkinde bir kuvvet olup da onları def et- 
meye muhtacdır vâdilerinde serd-i makal etmekden nâşi beri tarafdan Devlet-i 
Aliyye Rusya devletinin dostluğu ve kuvvet ü mikneti ile bu maddenin hüsn-i 
sâreti hâsıl olmak me'mülünde olduğuna dâir cevâb ile mukabele olundukda 
elçi-i mersüm Rusya devletinin bu maddeyi İngiltere ve Fransalıya tagyir etdir- 
mesi üzerine sefer açmasına muhtâcdır demeğin beri tarafdan ana hâcet olma- 
mak gerekdir (2211 zirâ Londra'da gerek ibtidâki ve gerek sonraki mu'âhedele- 
ri Rusya devleti imzâ etmemiş olsa İngiltere ve Fransa devletleri ısrâr edemez- 
ler idi denildikde elçi-i mersüm ne oldu ise oldu mâdâmki İngiltere ve Fransa 
kralları ol vechile taahhüd ve Rusya devleti dahi imzâ ederek keyfiyyet Rumla- 
ra dahi bildirilmiş ve Yunan'a hükümdâr-ı birinci olmak üzere Leopold intihâb 
olunmuş olduğundan bir vechile tagyiri mümkin olamamağla Devlet-i Aliy- 
ye'nin şânına cesbân olan budur ki te'hir ü tesvif süretine sapılmayarak hemen 
bir an akdem vech-i meşrüh üzre cevâb İtâsıyla Devlet-i Aliyye mukaddemâ 
bu husüsun Londra mükâlemesinde kararına ruhsat vermiş idi. Bu defa veri- 
len kararı kabül etmişdir misillü ilân buyurulur, bu bâbda bütün elçilerin sözü 
birdir, ne mâni” onlar ile dahi başkaca mülâkât ile müzâkere olunsun, Devlet-i . 
Aliyye bu bâbda muvâfakatle Rusya imparatorunun dostluğunu kesb edip şu 
madde ber-taraf oldukdan sonra her bir husüsun güzel olacağında şübhe yok- 
dur dediğine cevâben beri tarafdan geçen sene İngiltere ve Fransa devletleri ta- 
rafından verilen takrir-i resminin asâh olan mazbata dahi düvel-i selâse tarafla- 
rından imzâ olunmuş iken bu defa anın külliyyen tebdil ü tagyiri mümkin olu- 
yor da şimdiki imzâ olunan mazbatanın tagyiri mümkin olamıyor, Devlet-i 
Aliyye bunu kabül eylediği takdirde yine mutlaka Rusya imparatoru cenâbları- 
nın dostluğunu iltizâmen kabül edeceğinden ve ma'hazâ bu maddenin böylece 
kabülü Devlet-i Aliyye'ye göre emr-i düşvâr olduğundan sâirleriyle böyle baş- 
kaca müzâkere murâd olunmayarak bu husüsun ta'dili çâresini elçi bey dostu- 
muzla müzâkere içün mülâkat talebinde olundu ve meclisimiz meclis-i hâs ol- 

mağla söylemeyip mahremâne ve hayrhâhâne kendiden me'mül hâsılamız 
olan muvâfakat süretlerini göstermek iktizâ eder yollu latife ile ba'zı mülâyi- 
mâne sözler söylendikde elçi-i mersüm eğer Devlet-i Aliyye'nin hayrhâh dostu 
olmasam paskalyamız dahi var iken bugün bu hava ile gelmeyip itizâr eder 
idim işte, hayrhâhlığımıza bu dahi başkaca bir delil olabilir diyerek ve kendisi- 
ni keennehü Devlet-i Aliyye me'müru gibi bildiğini irâd ederek nihâyet bu 
maddede sâir elçilerle beraber bulunsam da yalnız olsam da böylece doğrusu- 
nu söylemek dostluğum ve dürüstlüğüm muktezâsmdandır dedikde beri taraf- 
dan vâkı'a elçi beyin hayrhâhlığı öteden beri (222) ma'lüm olup hattâ Akker- 
man'da bulunan Devlet-i Aliyye murahhasları efendiler dahi dâimâ söylerler 
denildikden sonra el-hâletü hazihi devleteyn beyninde safvet ve muhâdenet-i 
hâlise gün-be-gün artmakda olduğuna ve Rusya imparatoru cenâbları tarafın- 
dan Halil Paşa hazretlerine eğer Devlet-i Aliyye dost ararsa Petersburg'da ara- 
sın deyü ifâde olunmuş ve vâkı'a Devlet-i Aliyye dostunu bilmiş olduğuna na- 
zaran tarafeyn yekdiğerden birşey ketm etmeyerek mahremâne müzâkeresi 
icâb edeceğinden şunun dahi hâlisâne beyânı lâzım gelir ki bu Rum maddesi- 
nin bu süretde karar bulması Fransa devletine göre müsâvi olarak yalnız İngil- 

tere devletinin usülüne uygun olup şöyle ki İngiltere öteden beri kuvve-i ber- 
riyye kesbine sa'yi ma'lüm olduğundan be-her-hâl ba'de bu takrib ile Mora'ya 
el atarak asker ikamesi ve ceng sefâini tedâriki misillü istihkâmât ile yerleşip 
sonunda bir gaile olacağına nazaran bu süretle kararın mazarratı yalnız Devlet-i 
Aliyye ile Rusya devletine âid olduğundan şimdiden çâresine bakılmak Rusya 
devletine dahi elzem görünmekle imparator cenâbları bunun ta'dil ve tesviye- 
sine himmet etmeleri bi't-tâbi” iktizâ eder, işte bu cihetlere mebni söyleniyor, 
yoksa murâdımız muhâlefet süretleri değildir deyü ba'zı mahremiyyet gösteri- 
lerek devleti tarafına yazılması teşvik olundukda elçi-i mersüm Rusya impara- 
toru bu husüsu imzâ etmiş olduğundan İngiltere ve Fransa devletleriyle muhâ- 
rib olmadıkça tebdil ü tagyiri vüs'ünde değildir ve bu bâbda mücerred Devlet-i 
Aliyye'ye gadr olduğunu bildiğine kemâl-i hulüs ve muvâlâtına mebni edeceği 
teshilâtı ma'rifetimle taraf-ı Devlet-i Aliyye'ye arz ediyor, me'müriyyetim kat'i 
olmağla devletim tarafına âher türlü şey yazamam, mâdâmki Devlet-i Aliyye 
bu maslahatı Londra'ya havâle ile İngiltereliye ruhsat vermiş ve ol dahi bu sü- 
rete karar verip Fransa ve Rusya devletleri dahi tasdik ve imzâ eylemiş olduk- 
larından artık bunun hayırlısı hemen hitâm verip gaileden kurtulmaktır. Kaldı 
ki mazarrat-ı müştereke kelâmı vâkı'a politikaca tamâm yerinde olup lâkin ve- 
rilen takrirde muharrer olduğu üzre düvel-i selâseden hiçbirinin askeri diğer 
iki devletin re'y ü rızâları munzam olmadıkça Mora'ya duhül edememesi meş- 
rüt olduğuna binâen bu bâbda vesvese edecek şey yokdur demekle beri taraf- 
dan şu maddenin taraf-ı Devlet-i Aliyye'ye fi haddi zâtihi derkâr olan düşvârlı- 
gına mebni elçi bey dostumuz kendisi yazmadığı süretde bir müddet (223) 
ta'yiniyle takrir-i mezkür şimdilik tevkif olunarak keyfiyyet taraf-ı Devlet-i 
Aliyye'den Halil Paşa hazretleri tarafına tahrir ile imparator cenâblarına ifâde 
olunsa olmaz mı yollu üzerine varılmış ise de o sürete dahi muvâfakat etmeye- 
rek ve esnâ-yı mükâlemâtda ber-vech-i bâlâ Edirne Mu'âhedesi'nin onuncu 

maddesine dâir birkaç kere sevk-i kelâm olundukça elçi-i mersüm işitmezliğe 
gelip ana cevâb vermeyerek âher sözler ile savuşdurmuş olduğundan hitâm-ı 
meclise karib beri tarafdan bir dahi yâd u tezkâr olundukda elçi-i mersüm Dev- 
let-i Aliyye bir tarafdan Edirne Mu'âhedesi'ni akd eder iken bir tarafdan dahi 
Rusya devletine adem-i i'timâdımdan nâşi bu maddeyi Londra'ya havâle edip 
ba'de'-mu'âhede dahi protesto etmiş ya'ni Londra'ya havâlesini te'kid eyle- 
mişdir demiş ise de beri tarafdan dahi teslim olunmayarak ve ol dahi yine ecvi- 
be-i sâbıkası misillâ Devlet-i Aliyye'yi muvâfakata tergib ve teşvik ederek nihâ- 
yet bu defa devletim tarafına küryer göndereceğimden işbu meclisin neticesine 
dâir imparator tarafına ne yazayım Devlet-i Aliyye cânibinden kariben kabül 
olunacağını iş'âr edeyim mi dedikde beri tarafdan elçi bey dostumuzla olunan 
işbu müzâkerât resmi olmayarak mücerred bu bâbda tasrih-i dostânesi ne vec- 
hile olduğunu bilmek zımnında olmağla evliyâ-yı umür hazerâtına ifâde ile 
bi/i-iktizâ yine mülâkât olunur denilip meclise hitâm verilerek mutayyeben av- 
det etdirilmiş olduğu muhât-ı ilm-i âlileri buyuruldukda emr ü fermân hazret-i 
men lehü'l-emrindir.|224) 


Numero 5 | 

İki yüz kırk beş senesi mâh-ı Şevvâl-i şerifin yirmi dokuzuncu (23 Nisan 
1830) Cum'a günü refs efendi kullarının hânesinde Fransa ve İngiltere ve 
Rusya elçileriyle vâki” olan mükâlemenin mazbatasıdır 


Yevm-i mezkürda saat beş karârlarında elçi-i mersümün hâne-i mümâileyhe 
vürüd-birle lede'l-mülâkât tarafeynden ba'zı âfâki sohbet cereyânından sonra 
beri tarafdan bu def'a elçi beyler dostlarımız tarafından Mora maslahatına dâir 
takdim olunan müşterek takrir-i resmi meâl ü medlülü ma'lâm-ı âli olup ancak 
elçi bey dostlarımızın ma'lümları olduğu vechile maslahat-ı mezküreye dâir 
teklif olunan süretleri derkâr olan mahâzir-i mütehakkıkasına mebni ayniyle 
kabülü müteazzir olduğundan taraf-ı Devlet-i Aliyye'den husüs-ı mezkürun 
hüsn-i tesviye ve ta'dili maddesi bi'l-i'timâd Londra mükâlemesine havâle 
olunmuş iken bu def'a verilen karar Devlet-i Aliyye'nin ber-vech-i bâlâ 
me'mül-i hakikisinden pek dün ve hukuk-ı sariha-i mülkiyyesi külliyyen zâyi” 
olacağı rü-nümün olmağla işte burası bâ'is-i mezid-i teessür olmuşdur denil- 
dikde öte tarafdan düvel-i selâse bu bâbda bi-taraf ve bi-garaz oldukları hâlde 
husüs-ı mezküru kemâ-yenbagi mütâlaa ve mülâhaza-birle mevâni'-i sâbıka- 
nın defi içün takrirde beyân olunan vechile beynlerinde karar vermiş oldukla- 
rından vâkr'a Devlet-i Aliyye'nin âsâyiş-i âmme içün bu husüsda hakkı ve zâyi- 
âtı âşikâr olarak buna düvel-i selâse dahi mukırr u mw'terif iseler de ne çâre 
başka süretle tanzimi mümkin olamamış olmağla cânib-i Devlet-i Aliyye'den 
dahi muvâfakat buyurulduğu süretde bundan miyânede fevka'l-gaye dostluk 
ve muhâdenet husülu bi-iştibâhdır demeleriyle beri tarafdan düvel-i müşârüni- 
leyhümün işbu kararları def-i” ihtilâlât-ı vâkı'a ve husül-i te'minât-i lâzimeyi 
müstelzim olmak üzere beyân olunmuş olduğundan mücerred düvel-i selâse-i 
mütehâbbenin hâtırlarına ri'âyeten cânib-i Devlet-i Aliyye'den karr-ı mezküra 

muvâfakat takdirinde fi-mâ-ba'd düvel-i müşârünileyhüm taraflarından Dev- 
let-i Aliyye'nin bir güne maslahat-ı dâhiliyyesine hiçbir vechile müdâhale süre- 
ti vukua gelmeyeceğine resmen taahhüd-birle taraf-ı Devlet-i Aliyye'nin dahi 
bu bâbda te'mini iktizâ eder denildikde öte tarafdan bu ta'biri keennehu Rum- 
ların berilere tecâvüz etmemesi kaziyyesine hami ile takdim olunan takrirde 
münderic olduğu üzere düvel-i selâse Rumların hudüd-ı muayyenelerini tecâ- 
vüz ve tahatti eylememelerini (225) müteahhid olduklarından eğer Devlet-i 
Aliyye tarafından bu bâbda bir güne vesveseye zehâb buyurulmuş ise ifâde bu- 
yurulsun mâdâmki mu'âhedeler câri oldukça düvel-i selâse taraflarından uhüd 
ve şurütun hilâfı hâl ü hareket vuku'a gelmeyeceğinden ve bu maslahat dahi 
mahdüd olduğundan bir güne şübhe ve vesvese edecek birşey yokdur ve Dev- 
let-i Aliyye bir devlet-i azime-i müstakille olarak kendi mülküne dilediği gibi 
mutasarrıf ve müstebid bi'r-re'y olduğundan mesâlih-i dâhiliyyesi uhüd-ı dü- 
vele dokunur şey olmadıkça düvel-i selâse taraflarından müdâhale olunamaya- 
cağından başka ol hâlde Devlet-i Aliyye ile ittifak olunur demelerine mukabe- 
leten işbu ifâdemiz Devlet-i Aliyye-i ebediyyü'd-devâm hâşâ ve sümme hâşâ 
bir güne vesveseye zâhib olmak ve bir de lehü'l-hamd saltanat-ı seniyye dâimâ 
icrâ-yı uhüd u şurüta ihtimâm ve dikkat buyurmakda ve mesâlih-i dâhiliyyesi- 
ne bir güne müdâhale iktizâ etmeyeceği mertebe-i bedâhetde iken Devlet-i 
Aliyye umür-ı dâhiliyyesine dâir birşey teşebbüs buyurduğu hâlde ona müdâ- 
hale olunmamak ma'nâlarma olmayıp medlül-i hakikisi şu demek oluyor ki 
denilerek düvel-i selâse beynlerinde vâki' olup da bir müddetden beri muâra- 
zası sürülmekde olan işbu mu'âhede dahi külliyyen uhüd u şurüta müteallik 
madde değil iken vuku” bulduğuna nazaran şâyed bundan sonra bir maslahat- 
da dahi biz beynimizde şöyle böyle akd-i ittifâk ve imzâ etdik denilerek müdâ- 
hale olunur ise yine birtakım kil ü kal ve münâzaaya bâdi olacağından fi-mâ- 
ba'd böyle çirkin şeylerin adem-i vuku'u beyne'd-düvel iltizâm olunmakda 
olan masarifât-ı kâmile iktizâsından olmak cihetiyle bu bâbda Devlet-i Aliyye 
te'min olunmak ve elçi bey dostlarımız taraflarından bu husüs içün sened-i res- 
mi İ'tâ kılınmak icâb-ı maslahatdandır yollu lede'I-irâd öte tarafdan bu madde 
devletlerinin ma'lümu olmadığından sened i'tâsında ma'zür iseler de Mora 
maddesi bütün Avrupa'nın istihsâl-i âsâyişi kaziyyesine mebni düvel-i müttefi- 
ka taraflarından bu vechile iltizâm olunmuş olduğundan ba'dezin bu misillâ 
şeye devletlerinin müdâhale etmeyeceği meczümları olmak hasebiyle bu bâbda 
resmen söz vereceklerini beyân etmeleriyle beri tarafdan çünki elçi beyler dost- 
larımız adem-i müdâhaleye bu vechile resmen taahhüd ediyorlar, kendileri 
devletlerinin takrir-i mezkürda muharrer Memâlik-i Mahrüsa'da hiçbir Rum 
emlâkinden mahrüm olmamak ta'biri zamân-ı mâziye şâmil olduğu süretde 
Devlet-i Aliyye'ye maazallahu te'âla (226) yirmi bin kiseyi mütecâviz zararı 
müstelzim olacağından şu maddenin hüsr-i sürete konulması emeliyle tezyil-i 
kelâm olunarak takdim olunan takririn ba'zı maddeleri bir iyice münfehim 
olamamağla bunlar iktizâsına göre izâh olunsa ez-cümle Memâlik-i Mahrü- 
sa'nın cemi'sinde hiçbir Rum emlâkinden mahrüm olmayacağının İlân olun- 
ması muharrer olmağla bundan murâd ne oluyor yollu merâmları istizâh olun- 

dukda öte tarafdan hiçbir Rum ihtilâlde medhali olduğundan dolayı bundan 
böyle emlâkinden mahrüm olmaya demekdir. Yoksa mukaddemlerde vuku! 
bulan şeyler içün değildir demeleriyle beri tarafdan öyle ise burasının izâhı ik- 
tizâ ediyor denildiğinden takrir-i mezkürun ibâresi matlüb olan ma'nâya dahi 
şâmil olarak bir harfinin tagyir ve tahvili dahi elimizden gelir şey değildir yollu 
birtakım makalât irâd ve güyâ bu husüs elimizden gelmeyeceğini beyân ve yâd 
etmişler ise de beri tarafdan bu vechile izâhı tahvil ve tagyir demek olmayıp li- 
ecli"I-izâh iktizâsına göre ba'zı lakırdı zamm etmekde beis olmamak gerekdir 
süretinde ba'zı kelimât-ı iknâiyye ityânıyla nihâyetü'l-emr bi'l-ilzâm verdikleri 
firengiyü'l-ibâre takririn mebhüsün anh olan mahalline bundan böyle lafzı 
zamn etdirilerek elçilerin üçü dahi tekrar etdiklerinden sonra beri tarafdan 
ehl-i İslâm'dan çiftlik ve emsâli emlâki olanlar isterler ise ol tarafda mülklerini 
emn ü âsâyişle tasarruf ve diler ise fürüht edecekleri takrir-i mezkürda münde- 
ric ise de meselâ bir vakfın öyle bir çiftlik veya arâzisi olsa ne vechile olacağı 
izâh olunmamış olduğundan burası dahi müzâkereye muhtâcdır denildikde 
öte tarafdan bu keyfiyyet el-hâletü hazihi ehl-i İslâm zabtında bulunarak tahli- 
ye olunacak mahallerde Devlet-i Aliyye tarafına âid olmayan emlâk-i mahsusa 
hakkında câri olup o makule evkaf ise Devlet-i Aliyye'ye âjld hükmünde olaca- 
gından emlâk-i mahsusaya dâhil olamaz demelerine cevâben beri tarafdan ev- 
kaf çiftlikâtı devlete ve yâhüd sâir nâsdan kimesneye âid olmayıp faraza câmi' 

ve mekteb ve medrese ve sebil misillü fisebilullah inşâ olunan âsâr-ı hayriyye 
 vemüberrât-ı haseneden her ne mahalle vakf olunmuş ise ile'-ebed o mahallin 
malıdır. Şöyle ki meselâ bir kimesne o misillâ hayrât inşâ ile hâsılâtı umür-ı 
mukteziyyesine sarf olunmak üzere ba'zı emlâk vakf ederek hâsılât-ı mezküre 
vaktiyle alınıp onun masarif-i vâkı'asına sarf olunageldiğinden bunların cüm- 
lesi cenâb-ı (2271 hakka râci' olarak şimdi emlâk-ı mevkufe-i mezküreden sarf-ı 
nazar olunmak lâzım gelse zikr olunan hayrâtın dahi ta'tilini mücib olacağın- 
dan ve bu misillü vakfullah olan şeylere sa'y olunması mecmü'umuz hak te'âla 
hazretlerinin kulu bulunduğumuz cihetle cümlemizin üzerine vâcib olduğun- 
dan bunlara râbıta verilmesi lâzım ve şiâr-ı insâf ve hakkaniyyete mütehattim- 
dir yollu lede'l-irâd öte tarafdan Avrupa'da bu makule evkaf olmayarak emlâk 
iki nev” olup biri devlete ve diğeri ahâliye râci” olmağla bu husüsu iyice anla- 
mıyoruz diyerek beynlerinde hayli müzâkereden sonra beri tarafdan dahi isâl-i 
makal ile hâll-i eşkâl olunarak nihâyetü”l-emr irâd eyledikleri cevâblarında 
egerçi takrirde buna dâjr bahis yoğ ise de elbette evkaf-ı mezkürenin mütevelli 
gibi müdirleri olacağından onlara âid hükmünde tutularak emlâk-ı mahsusaya 
idhâl olunmak üzere söz vermeleriyle Rumlardan mahall-i âhere gitmek iste- 
yenlere bir sene müddet-i mehil i'tâ olunmak maddesi derpiş olunarak düvel-i 
selâse hükümet-i cedide hükmüne konulmasını murâd etdikleri Mora ve hari- 
tasında gösterilen hudüd-ı ma'lüme ahâlisi midir yoksa Memâlik-i Mahrüsa'da 
kâin bi'l-cümle Rum tâifesi midir yollu su'âl olundukda öte tarafdan yalnız 
Mora ve hudüd-ı mezküre ahâlisidir demeleriyle beri tarafdan takdim olunan 
takririn medlülü buna mugayir olup şöyle ki Mora ve hudüd-ı mezküre dâhi- 
linde olan mahaller ahâlisinden olup da berilerde bulunanlardan nakl etmek is- 

teyenlere ruhsat verile diye yazılacak mahalde ta'bir-i mezkür ale'Iıtlak Rum- 
lar hakkında sarf olunması Memâlik-i Mahrüsa'da kâin efrâd-ı Rum'a şâmil 
olup halbuki bu keyfiyyet Devlet-i Aliyye'ye ziyâdesiyle muzır olarak elçi bey 
dostlarımız dahi saltanat-ı seniyyenin hayrhâhlığını iltizâm etmiş oldukların- 
dan işte burasının izâhı lâzım geliyor denildikde öte tarafdan vâkı'a takririn 
ibâresinde bu madde ale'İ-ıtlak zikr olunmuş olduğundan söz götürür mahal 
olup eğerçi tahvili vüs'umuzda değil ise de Devlet-i Aliyye'nin reâyâsını ma- 
hall-i âhere nakl ü iskân etdirmek düvel-i selâsenin mülâhazalarından ba'id 
olarak herhalde saltanat-ı seniyyenin hüsn-i hâli dilhâh-ı hâlisâneleri olduğun- 
dan buna râzı olmayacakları meczüm hükmünde ve bu bâbda hakk-ı Devlet-i 
Aliyye'nin yedinde olmak mülâbesesiyle Devlet-i Aliyye'nin bu bâbda vâki” 
olan işbu ifâdâtını devletlerimiz taraflarına inhâ ve bi'l-hak olduğunu beyân 
ederek işbu nakl ü iskân maddesinin Mora ve isyân üzere olup taraf-ı Devlet-i 
Aliyye'ye âid olan mahallere münhasır olmasına sa'y u itinâ ederiz dediklerin- 
de beri tarafdan çünki elçi beyler (2281 dostlarımız Devlet-i Aliyye'nin işbu ifâ- 
dâtı bi'i-hak olduğunu itirâf ediyorlar, kendileri devletlerinin murahhas vekil- 
leri olmak hasebiyle bunu burada izâh ve temyiz etseler bâ'is-i mahzüziyyet 
olur denildikde husüs-ı mezkürun yazılması süretinde ısrâr etmeleriyle yazıl- 
dığı takdirde cevâb-ı muvâfık celbini elçi beyler dostlarımız taahhüd ederler mi 
denildikde öte tarafdan eğer taahhüd edebilsek burada izâh ederdik, lâkin mu- 
vâfık cevâb gelmesini me'mül ederiz demelerine cevâben beri tarafdan elçi 
beyler dostlarımız bu husüsu devletler taraflarına yazdıkları süretde cevâbı ge- 
linceye kadar müddet-i mehil dahi münkaziyye olmak derecesine yaklaşaca- 
gından bu bâbda izhâr edecekleri hayrhâhlık birşeyi müfid olmayacağı cihetle 
bâri bu maddeyi cevâbı vürüduna kadar te'hir edelim denildikde her ne kadar 
te'hirine muvğfakat süreti gösterilmemiş ise de ol vechile yazılıp tahvil etdiril- 
mesine ve cevâb-ı mezkürun vürüduna kadar madde-i mezbürenin icrâsı ta'cil 
olunmamasına söz vermeleriyle tahliye maddesi açılarak işbu tahliye maddesi 
olunacak mahallerin altı mâh zarfında tahliyesi takrirde muharrer olup işbu 
mahallerde top ve cebhane ve sâir mühimmât-ı harbiyye mevcüd olarak hele 
Ağrıboz ve sâir ehl-i İslâm yedinde bulunan kal'alarda mevcüd top ve mühim- 
mât-ı harbiyyenin Yergöğü kal'asında olduğu misillü beri tarafa nakl olunacağı 
müsellem ve bunun böyle olduğu Rusya elçisi dostumuzun dahi ma'lâmu olup 
lâkin Mora tarafında kâin kılâ'da mevcüd top ve mühimmât ve edevât-ı har- 
biyye nasıl olacakdır denildikde öte tarafda Avrupa'da câri olan kaide bir kal'a 
terk olunacak oldukda askeri tâifesi taburlarının top ve tüfengleriyle berâber 
çıkıp kal'aya müteallik olan top ve mühimmât-ı harbiyye terk olunur bunlar 
dahi öyle olur dediklerine cevâben beri tarafdan ol vechile top ve mühimmât 
terki mutlaka devletlere mahsus olup halbuki bu Rumlar bu güne gelince eşkı- 
yâ add olunduklarından kaide-i mezküre vechen mine'I-vücüh buna tatbik olu- 
namaz denilerek ısrâr olunmağla öte tarafdan Mora kılâ'ı hakkında bir güne 
bahs olunmayarak onlar nesyen mensiyyen hükmünde tutulmak iktizâ edip iş- 
bu tahliye olunacak kal'a ve mahâll-i sâirenin top ve mühimmâtı haklarında 
dahi eğerçi takrir-i resmide bir güne sarâhat yoğ ise de tahliye olunacak kal'a 

ve mahâll-i sâirede kâin ebniyeye yakılıp yıkılma gibi şeyler olmasında top ve 
mühimmâta dâir şeyler (229) kaldırıldığı hâlde ondan müsâmaha ve iğmâz 
olunur demeleriyle beri tarafdan dahi tahliye olunacak gerek kal'a ve gerek sâ- 
ir ebniye tahrib olunmamak üzere taraf-ı Devlet-i Aliyye'den iktizâsı vechile 
tenbih buyurulur denilip mevâdd-ı mezkürenin müzâkeresi tekmil olundukda 
beri tarafdan Devlet-i Aliyye'den düvel-i selâse-i mütehâbbenin kararlarını bi”1- 
muvâfaka kabül ile takdim olunan takrirde cevâb olmak üzere bir kıt'a takrir-i 
resmi kaleme alınmışdır. meclisde okunsun yarın saat dörtde tercümüânları Bâ- 
bıâli'ye gönderin tâ edelim denilerek kaleme alınan takrir-i resminin süreti ve 
Fransa lisânı üzere tercümesi meclisde kıraat olundukda meâlini kabül-birle el- 
çi-i mersümün bu bâbda azim memnüniyyet ve teşekkür izhârıyla meclise hi- 
tâm verilip mersümlar avdet etmiş olduğu ma'lüm-ı âlileri buyuruldukda emr 
üfermân hazret-i men lehü'l-emrindir.(230) 


Numero 6 
Takrir süreti 


Bu def'a Londra mükâlemesinde verilen karârı mübeyyin düvel-i selâse-i 
mütehâbbenin Dersa'âdet'de mukim asaletlü elçileri dostlarımız taraflarından 
takdim olunan takrir-i resmi meâl ve medlülü ma'lâm-ı âli olmuşdur. Takrir-i 
mezkürda leffen takdim olunan haritada mahdüd olduğu vechile düvel-i mü- 
şârünileyhüm taraflarından verilen karara taraf-ı Devlet-i Aliyye'den cevâb-ı 
muvafık İtâsı ref-i ihtilâlât-ı vâkı'a ve husül-i te'minât-ı lâzimeden nâşi düvel-i 
müşârünileyhümün me'mül ve dâd-şümülleri olarak bu husüsa taraf-ı Devlet-i 
Aliyye'den izhâr-ı muvâfakat ez-her-cihet hâtime-i kil ü kal olacağı takrir-i 
mezkür meâlinden münfehim ve müstebân olmak hasebiyle bu vechile müntic-i 
emn ü âsâyiş-i bilâd ve müstelzim-i hayr u salâh-ı ibâd olmak üzre karâr-ı mez- 
kür taraf-ı Devlet-i Aliyye'den bi'I-muvâfaka kabül olunmuş olmağla keyfiyyet 
mümâileyhüm elçi bey dostlarımızın ma'lüm-ı vedâd-melzümları olmak ve 
düvel-i mütehâbbe-i müşârünileyhüm taraflarına tahrir ve inbâ kılınmak üzere 
işbu takrir-i resmi ketb ü imlâ ve mümâileyhüm dostlarımıza tâ kılındı. 

fi gurre-i Zilkade sene 1245 (24 Nisan 1830) (2311 


Numero 7 

Tayyibi Efendi ile gönderilen nâme-i hümâyün süretidir 
gl elli ele Zİ, İNİ da gil ilaşll İİ Gİ fan gülse gibi İyem gelya Teka a gediği Le çe 
ğa gili öleli eş geliim çay lili pişi Yaşa ali gli yçalisli TkldY sile, sallâ isk 
Gal yala Bazli öğesi çeşi elli iyki şili aa öl ARİ a gla yl İS ya Yİ ğe nl eli 
çet Gİlİ özsalşli laa gani li ah leş eşle Mİ li yali yel gn İİ İŞİ Zula ), aşşa eli 

yelekli ğe ayaili allaaz yal yiğİ öz özali çilşa Süme 
Amma ba'dü âli-hazret, vâlâ-rüteb, sâmi-menzilet, gerdün-haşmet, Beh- 


men-meniş, Keyhusrev-reviş, Rüstem-resm ve Feridun-nihâd, Behrâm-rezm ve 
Nerimân-fuâd, süvâr-ı arsa-i serveri, çâpük-inân-ı meydan-ı besâlet-küsteri, 

hâmi-i hüme-i hamâset, hâvi-i hayta-i şehâdet, vâris-i efser-i keyân, mâlik-i kiş- 
ver-i İran, Şâh-ı âli-câh Fethali şâh-ı inalullah-ı aksâ mâyetemennah huzürları- 
na ed'iyye-i behiyye-i miskiyyetü'l-fevehât ve esniyye-i seniyye-i verdiyyetü'l- 
nefahât iblâğ u ithâf kılındıkdan sonra nâdi-i meâli-mebâdi-i cem-câhlarına nâ- 
me-i ser-mihr-i râz bu vechile ibrâz kılınır ki Devlet-i Aliyye-i ebed-karârımızla 
devlet-i fahime-i pâydârları miyânında bâ'is-i irtibât-ı tarafeyn ve müris-i itti- 
hâd-ı cânibeyn olan vâsıta-ı kaviyye-i İslâmiyye ve müsâleme-i sâniyye-i haki- 
kiyye iktizâsınca hıyâz-ı yek-ciheti ve musâfât-ı gubâr-ı küdüretden perdâhte 
ve riyâz-ı safvet ü vâlâdan sebze-i bigâne-i bigânegi ve âşüb-ı ber-ândehte ola- 
rak beyne'd-devleteyn şirâze-bend-i in'ikad olan ahdnâme-i mübârekenin mur- 
tazammın olduğu şurüt u uhüdun vikayet-i icrâsına taraf-ı Devlet-i Aliy- 
ye'mizden lâzım gelen ri'âyet ve himmet-i kâmile ma'tüf ve masrüf olmakda 
olduğu misillü bi'-mukabele devlet-i fahime-i İraniyye cânibinden dahi 1fâ-yı 
ahd ü şarta kemâ-yenbagi ri'âyet ve ihtimâm ile muhâfaza-i şân u şüküh-ı haz- 
reteyn ve tezâyüd-i mihr ü musâfât-ı devleteyne müsâberet ve ibtidâr olunması 
revâbıt-ı mer'iyye-i tarafeyn iktizâsından idüği bedidâr ve ma'lüm-ı vâlâ-yı şâ- 
hileri buyurulduğu üzre Memâlik-i Mahrüsa-i pâdişâhânemizden olan hıtta-i 
Irakiyye'de vâki" Kürdistan taraflarına ve sancakları tevcihâtına ve sâbık ve lâ- 
hik sancak mutasarrıfları hakkına devlet-i behiyye-i İraniyye tarafından bir gü- 
ne müdâhale ve taarruz (232) vuku” bulmaması husüsu ahdnâme-i hümâyün 
iktizâsından olmak hasebiyle tamâmi-i infâz u icrâsı mütehattim-i ahddâri ve 
müterettib-i usül-i hakkaniyyet-şi'âriden olduğu müstağni-i beyân u iş'âr olup 
mahazâ işbu Kürdistan maddesinde devlet-i fahime-i İraniyye me'mürları tara- 
fından ba'zı âstân-ı übbühet-pâsbân-ı cihânbânimize aralık aralık inhâ ve iştikâ 
olunmakda olduğuna ve zamir-i münir-i şâhilerine zâhir ve nümâyân olduğu 
vechile her menşür-ı meyâmin-mevfür-ı ahd ü misâk ki hâme-i râst-kame-i ka- 
bül-i samimi ile pirâyedâr-ı sutür-ı in'ikad ola. Felâcerem bâlâ-yı şeref-ihtivâ-yı 
ahkâmı tuğrâ-yı garra-yı isli başi hitâb-ı müstetâbıyla mehâbet-nümâ-yı tahkim 
ü ta'zim ve her nüsha-i nefise-i şart-ı vifâkına eyâdi-i irâdet ve meşiyyet-i haki- 
kiyye ile şirâze-i irtibât ve inzibât bula. Lâ-muhâlihi fusül ve ebvâb-ı mevâdd u 
şerâiti zerin-kalem iğem 58 uşalı ö! vücüb-ı ebed-mahsübuyla celâlet-bahşâ-yı te 
kid ve te'yid olarak nizâm u intizâm-ı kârhâne-i âlem ve emn ü âsâyiş-ı tavâif-i 


.milel ü ümem mülük-i marziyü'l-sülük miyânında ma'küd olan şurüt u uhü- 


dun hıfz u ri'âyetine menüt u merbüt olup bilhassa zât-ı şevket-simât-ı şâhâne- 
mizle cenâb-ı bülend-elkab-ı cem-câhileri beyninde derkâr ve pâydâr olan mihr 
ü muvâlât-ı kâmile icâbınca beyne'd-devleteyn o misillâ muhâlif-i uhüd hâlât 
vuku'u nâ-revâ idüğine mebni mahsusan hakk-ı vâlâ-yı hıdivânelerinde lem'a- 
pâş-ı devâm ü kemâl olan envâr-ı hüsn-i teveccühât-ı mülükânemizi ez-ser-i 
nev inhâ ve inbâ ve işbu Kürdistan maddesinde in'ikad-ı musâlaha-i mübâre- 
keden beri vakit vakit rü-nümâ olmakda olan müdâhale-i nâ-bercâ keyfiyyâ- 
tını şifâhen dahi sâmi'a-i şâhilerine ifâde ve ilka ile herhâlde ifâ-yı şerâit-i 
mer'iyyeye himmet-i sâmiyye-i dâverânelerin istikmâl zımnında işbu nâme-i 
hümâyün-ı mülâtafet-makrün-ı mülükânemiz 1sdâr ve rikâb-ı müstetabımız- 
da başmuhâsebe pâyesi ve tezkire-i sâni hidmetiyle şerefyâb-ı iftihâr u imti- 

yâz olan es-Seyyid Mehmed Tayyibi dâme mecduhu sefâretiyle ba's u tesyâr 
kılınmışdır. İnşâallahu te'âla lede şerefü”l-vusül ber-vefk-ı muharrer tafsil-i sü- 
ret-i hâl sefir-i mümâileyhin takrir-i sıdk-semirinden dahi ma'lüm-ı sa'âdet- 
mevsüm-ı dâverâneleri buyuruldukda devleteyr-i aliyyeteyn beyninde müs- 
tevcib-i fevz u necâh-ı mihr ü mutazammın-ı silm ü salâh olmak üzere 
mün'akid ve mü'eyyed olan ahdnâme-i hümâyün ve musâfât-ı rüz-efzün mü- 
cib ü muktezâsı üzre ba'dezin zikr olunan (2331 Kürdistan sancakları ve sâbık 
ve lâhik mutasarrıfları ahvâline devlet-i behiyye-i İraniyye me'mürları tarafın- 
dan bir güne müdâhale ve taarruz vuku' bulmaması husüsunun iktizâ edenlere 
tenbih ü te'kidleriyle icrâ-yı lâzime-i ahddâriye himmet-i vâlâ-yı cem-câhileri 
masrüf ve bu vechile beyne'd-devleteyn sebât-yâfte olan mebâni-i meşide-i 
hubb ü müvâlâtın istikrâr u istimrârına enzâr-ı fütüvvet ü hamiyyet-i hıdivâne- 
leri mevsüf buyurulması me'mül-ı hayriyyet-meşmül-ı pâdişâhânemizdir. Bâki 
hemişe mihr-i âlem-tâb-ı mecd ü ikbâl ez-ufk-ı dostdâri ve râstkâri sâtı” ve di- 
rahşân-bâd bi'n-nebi ve âlihi"İ-emâcid.(234) 


Numero 8 
Kırk beş senesinde İran şahına gönderilen nâme-i hümâyün 
süretidir. 


Bismillahirahmanirrahim 

gr na e aşi . 

Sübhâ-i sübhan melâ-i a'lâ ve âvize-i küngüre-i arş-ı muallâ olmağa şâyân 
ve sezâ olan leâli-i übbehâ-yı hamd u senâ-yı vâcibü'l-edâ ve cevâhir-i girân- 
bahâ-yı şükr ü sipâs-i bi-hadd ü intihâ kadim ve kadir ve müteâl ve mâlik-i 
lem-yezel ve lâ-yezâl hazretlerinin bârgâhi'I-vehyetine hakik u uhrâdır ki te- 
vâfuk u tüvâd-ı selâtin-i İslâmı mücib-i nizâm-ı ahvâl-i müslimin ve te'lif ü te- 
hâb-ı havâkin-i kirâmı sebeb-i feyz ü fütüh-i rüy-i zemin etmişdir ve muattar-ı 
mehâfil-i kudsiyyân ve mervih-i ervâh-ı kerrübiyân olan şemâyim-i şerife-i sa- 
lavât-ı uzmatü'I-berekât ve nesâyim-i latife-i teslimât-i celiletü'i-kerâmât sey- 
yidü'l-kevneyn ve resülü s-sakaleyn efendimiz hazretlerinin ravza-i münevve- 
re-i arş-ı ihtirâm ve merkad-i mutahhar-ı illiyyin makamlarına müthif ve müh- 
dâ kılınır ki şa'şa'a-i âftâb-i risâleti zulmet-güdâz-ı şark u garb âlem-i neyyir-i 
levâmi'ü'l-envâr-ı hidâyeti pertev-endâz-ı aktâr-ı Arab ü Acem olmuşdur. 
Aleyhe elf elf salât u selâm ve alâ alihi ve ashabihi el-bereretü'I-kirâm. Ammâ 
ba'dü âli-hazret sâmi-rütbet Feridün-ı fergi-kiyâset, Husrev ü Sencer-cüret, 
Dârâ-yı kişver-i dâr u gir, İsfendiyar-ı diyâr-tedbir, Ardeşir-i şir-azm, Cemşid-i 
şid-bezm, cevher-i Hüssâm, merdi vü dilâveri, sipeh-keş-i meydan-ı hamiy- 
yet-perveri, câlis-i serir-i kisra ve Cem-i fermân-fermâ-yı memâlik-i Acem olan 
Fethali şâh-ı inalullah huzürlarına gülsitân-ı mülükânemizden berçide-i enâ- 
mil-i ihlâs olan verd-i mutarra-yı tahiyyât-ı fâika ithâf u ihdâ ve kelimât-ı de- 
riyyetü'İ-lemaât-i mihr ü meveddet bu vechile inbâ ve inhâ kılınır ki mine'I- 
kadim Devlet-i Aliyye-i ebed-karârımızla devlet-i fahime-i pâydârileri beynin- 

de derkâr olan cihet-i câmia-i diniyye ve bi'l-husüs zât-ı şevket-simât-ı pâdişâ- 
hânemizle cenâb-ı muallâ-elkab-ı şâhileri miyânında meknüz-i gencine-i de- 
rün olan yevakit-i mezinetü'l-mevâkit-ı hulüs u muhâdenet-i samimiyi te'yi- 
den bundan akdem savb-ı savâb-nümâ-yı husrevânelerinden sefâret-i mahsu- 
sa ile der-bâr-ı şevket-karâr-ı tâcidârânemize meb'üs kıdvetü'l-ulemâ'i'I-mu- 
hakkıkin el-Hâc Muhammed Şerif Şirvâni zidet fezâiluhu vesâtetiyle cânib-i 
sidre-menâkıb-ı pâdişâhânemize takdim kılınan nâme-i vedâd-alâme-i şâhi ve 
sefir-i mümâileyhin tebligat-ı vâkı'asından müstefâd (235) olan ifâdât ve 
me'rib-i cem-câhileri vükelâ-yı devlet-i ebed-müddetimiz tarafından huzür-ı 
feyz-gencür-i kiti-sitânımıza arz u inhâ olunup mazmün-ı nâme-i berâat-un- 
vân-ı dâverânelerinde kalb-i safvet-i celb-i İlhani ve dil ü lâ-mev'il-i keyâneleri 
beyne'F-hazreteyn tezâyüd-i hulüs u hılt u temhid-i merâsim-i ittihâd ve mu- 
âzadete talebkâr olduğu beyânıyla ol esnâda derkâr olan sefer-i hümâyün-i 
nusret-makrünumuz emrinde âftâb-i re'y-i âlem-ârâ-yı mülükânemizden isti- 
nâre-i fürüğ-ı azm u niyyet ve manzür ve muntazır-ı hıdivâneleri olan muvâ- 
fakat ve yegânegi husüsunda Devlet-i Aliyye-i ebed-peyvendimize mürâcaat 
buyurulmuş ve sefir-i mümâileyhin takrir-i sadâkat-semiri dahi sıdk-ı taviy- 
yet-i dâverânelerini mü'eyyed olarak saltanat-ı seniyye-i sermediyyü”l-kıyâ- 
mımuzla istihsâl-i revâbıt-ı ittihâda hâhiş-i hakiki-i hıdivânelerine dâir süret-i 
me'müriyyeti rehin-i ilm-i âlem-şümül-i pâdişâhânemiz olmuş ve ol bâbda vü- 
kelâ-yı Devlet-i Aliyye'mizle sefir-i mümâileyh beyninde ba'zı mertebe mücâ- 
vebât vuku'unu müteâkiben çünki ber-muktezâ-yı di sx «S5 taklib-i ahvâl-i 
âlem ancak irâdet-i bi-illet-i hazret-i faâl limâyeride vâbeste olmak hasebiyle 
hasbe'I-kader Devlet-i Aliyye'mizle Rusya devleti beyninde mütekevvin olan 
kaziyye-i harb u cidâl bu def'a pezirâ-yı netice-i silm ü salâh olmuş olduğuna bi- 
nâen sefir-i mümâileyhe taraf-ı eşref-i pâdişâhânemizden me'zünen cânib-i ka- 
anilerine matıyye-rân-ı üd u insirâf kılınmış olmağla mahsusan teşyid-i mebâni- 
i mihr ü muvâlât ve tefahhus-ı hâtır-ı hüceste-meâsir-i şehâmet-simâtları siyâ- 
kında işbu nâme-i hümâyün-ı muhâlesat-nümün-ı mülükânemiz 1sdâr ve sefir-i 
mümâileyh vesâtetiyle savb-ı vâlâ-yı İlhanilerine ba's u tesyâr kılırmışdır. İnşa- 
allahu te'âla lede şerefü”I-vusül öteden beri Devlet-i Aliyye'mizle devlet-i fahi- 
meleri beyninde revâbıt-ı dâire-i İslâmiyye iktizâsınca her bâr merâsim-i yek-ci- 
heti-i tarafeyn bi't-tabi' hâsıl ve hulüs u muhabbet-i cânibeynin âsâr-ı hayriyyesi 
yekdiğere şâmil olduğu nezd-i vâlâ-yı şâhilerinde müstağni-i ta'rif u iş'âr olma- 
ğın ba'dezin dahi hadika-i zâtü'l-behce-i mihr ü muhâdenet-i devleteyn cüybâr- 
ı himmet-i hıdivânelerinin esille ve icrâsıyla tarâvetyâb-ı istimrâr olması 
me'mül ü melhüz-ı mülükânemizdir. Hemişe cenâb-ı zerin-tınâb-ı mihr ü vedâd 
mehâzi-i eyvân-ı keyvân u sitâre-i tehâb u tevâd ez-ufk-ı istikamet ve ittihâd-ı 
tâbende ve dirahşan-bâd bi'n-nebi ve âlihü”l-emâcid. Tahriren fi evâsıt-ı şehr-i 
Rebiyülâhir seneti hams ve erbâin ve mieteyn ve elf. (10-19 Ekim 1845) 


Numero 9 
Rusyalının Bulgaristan'a neşr eylediği matbü' #lânnâme süretidir 


Siz ki Bulgar memleketinin ahâlisisiz. Şevketlü imparator-ı a'zam efendimiz 

hazretleri ordu-yı hümâyünu üzerine beni serasker nasb buyurup şimdi işbu 
ordu Tuna'nın sağ kenârına geçmiş ve ileriye sizin vilâyetinize doğru varıyor, 
lâkin vilâyetinizi sefer musibetlerine uğratmak içün değil mu'teber ahdnâme- 
ler mücibince devâmlı bir sulh kazanmak içün ileriye varıyorum. Moskov as- 
kerlerinin gelmesinden korkmayıp onlar ile dostluk ve emniyyet üzre muâmele 
edin. Ordunun cümle kolları içinde tutmaya sa" y edeceğim nizâm Moskov sa- 

Şevketlü azametlü efendim pâdişâhım Devlet-i Osmaniyye üzerine sefer aç- 
mışdır. Lâkin rahat üzere olan Bulgar ahâlisi ile ceng olunmasını hiçbir vakitde 
ruhsat buyurmayacakdır. 

Ey Bulgarlar, her ne sınıf ve tâifeden olur iseniz yurdlarınızı salıvermeyin. 
Evlerinizi, mekânlarınızı ve işlerinizi bırakmayın. Ordu-yı hümâyüna lâzım 
olabilecek zahireleri ve bir yerden başka yere gitmesi içün her ne iktizâ edecek 
olur ise yetişdirin. Sakın olun siz cümle Bulgar ahâlisi hiç kimseye cebr ü sitem 
etmeyin. Katl ü yağma ve ahz u intikam sevdâsına düşmeyin. Her yerde her 
kim ki ol güne hareketlere cesâret edecek olur ise hakkından gelinip ihtilâl ve 
nizâmsızlık şiddet ile men' ü def olunacakdır. Sefer hâleti ki lâ-muhâle türlü 
türlü musibetlere sebeb oluyor. Bu defa cümle âfetlerden bed-ter olan karışık- 
lık ve fetret âfetine bahâne ve münâsebet olmayacakdır. Ey Bulgarlar kangı sı- 
nıf ve tâifeden olur iseniz şevketlü imparator-ı a'zam efendimiz hazretlerinin 
emr ü irâde-i aliyyeleri bu günedir. 

Ordusunda 1828 senesi Mayısının İboşl gününde yazılmışdır. 

İmza Mareşal Graf (2371 


Numero 10 

Siz ki Dobruca ve sâir Bulgar memleketinin ehl-i İslâm ahâlisisiz. Bu sene 
vakitsiz kışın şiddeti münâsebetiyle harekât-ı harbiyyenin min cihetin tevkifi 
iktizâ eyleyip şimdi evvel-bahârın takribiyle yine sefere mübâderet olunacak- 
dır. Zirâ işbu hakk u insâfa mebni seferin hassaten neticesi ya'ni musâlaha-i 
müteyemminenin tekmili bu ana kadar tahsil olunmamışdır. 

Sizin devletiniz Rusya devletinin matlübâtı hak olduğunu ra'nâ bilir iken 
devlet-i kaviyye-i Rusya ile hüsn-i muâmeleye ri'âyet etmeyip uhüd u şurüt-ı 
mübârekenin feshiyle Rusya devletinin sulhe dâir teklifâtından mücânebet ve 
matlübâtını kabülden mübâadet ediyor ve seferden icâb eden âfât ve musibetle- 
re sizi ilka-birle reâyâsını fedâ eylediğinden başka her vechile ol musibetlerin 
tezyid ü teksirine inâd ve ısrâr etmekdedir ve geçen sene Rusya'nın gazi asker- 
leri himâyesinde muhâtaradan âri kemâl-i râhat ve âsüdelik ile işlerinize çalışıp 
zahmetiniz ile kâr u kesbinizin semeresini tahsil etmek ve ecdâdınızın mezârla- 
rından ayrılmamak iktizâ eder iken sizden vâfir kişi sergerdelerinizin sözüne al- 
danıp yerlerini ve yurdlarını terk eylediler. Hakkaniyyeti ma'rüf olan Rusya 
milleti sizin bi-insaf düşmanınız ve din-i İslam'ın adü-yı ekberi olarak memâlik-i 
Devlet-i Osmaniyye'ye göz dikip büsbütün kaldırmak niyyetinde olduğunu si- 
ze inandırmak kaydındadırlar. O ise bizim kılıç çekmekden merâmımız ancak 
ırzımızı sıyânet ve üç pâdişâhlardan tasdik ve kabül olunmuş istihkaklarımızı 

sıyânet ve himâyet etmekden ibâret olduğu âşikârdır. Bizim seferimiz yalnız si- 
zin devletiniz iledir. Yoksa rahat üzre olup silâh tutmayan ahâli ile gavgamız 
olmayıp dinlerine dokunmak fikrinde değiliz. Hıristiyan tâifesi vâkı'a bize ka- 
rındaşdırlar ve dâimâ bize dâhil oldukça haklarında iltifât ve istimâlet ile mu- 
âmele olunur, lâkin Rusya imparatoru ve ulu pâdişâhı efendimiz hazretlerinin 
azim ve vâsi' memleketlerinde nice kerre yüz bin ehl-i İslâm temekkün ve ika- 
met üzere olup sâye-i pâdişâhilerinde hoşhâl ve müsterihü'l-bâl olup hâlis Rus- 
yalılardan farkları olmayarak bizim kavânin-i nasfet-âyinin zir-i himâyesinde 
ve şevket-meâb imparator-ı a'zam efendimiz hazretlerinin ad! ü hakkaniyyet 
ve merhamet ü şefkat-ı reâyâ-perverâneleriyle emn ü refâh üzre geçinmekde- 
dirler. Ey Bulgar ehl-i İslâm (2381 ahâlisi hudâ-yı zü”I-kadr ve'I-celâle kemâl-i 
tevekkül ile memleketimiz içinden düşmen üzerine varıyoruz. Lâkin siz bu 
vechile abes yere korkup rahatsız olmayın. Bir iyice fikr ü mütâlaa edin ki bey- 
ninizden erâcif ve yalan sözlere itimâd-birle kaçmağı tercih etmiş olanlar he- 
men cümleden ziyâde onlar gadr u belâya giriftâr olmuşlardır. Sizden terk olu- 
nup yine sizin eşhâs makulesinden harâb olmuş karyelerde tarafımızdan ni- 
zâm ve tertib vaz' olunup mümkin mertebe hâneleriniz ve mescidleriniz vika- 
ye ve sıyânet olmuşdur. Yalnız yağma ve gareti pişe etmiş eşkıyâ ve hırsız ma- 
kulesinin yuva edindikleri mahallerde ibret içün unf u şiddet muâmelesi vâci- 
beden addolunmuşdur. Bundan böyle dahi bu vechile muâmele olunacakdır. 
Memleketinize dostluk ve hulüs üzre ayak basıp i'ânet eden Rusya askerine içi- 
nizden her kangısı dokunmak fikrinde olacak olur ise beher hâl te'dib olunaca- 
gında şübhe yokdur ve dahi Rusya askeri neferâtından her kimi zor ile ve yâ- 
hüd kendi başından size gadr u keder etmeye cesâret edecek olur ise eşedd-i 
te'dibât ile tekdir olunacağı emr-i muhakkakdır. Irz u edebiyle rahat üzre ola- 
cak cümle aceze Bulgar fukarâsı kangı dinden olur ise olsun muhâtaradan âri 
olup emniyyetleri husüsuna kemâl-i dikkat ile ihtimâm olunacağını şevketlü 
Rusya imparatoru ve ulu pâdişâhımız efendi hazretlerinin mübârek ism-i şerif- 
leriyle va'd ederim. Mâl ü mülkünüze kimesne tarafından dokunulmayıp ka- 
ideleriniz ve âdetleriniz vikaye olunacakdır ve Rusya ordusu levâzımâtı içün 
her ne ki tarafınızdan verilecek olur ise iktizâ eden değeri edâ olunup sergerde- 
si olup askerin cemi” kulları tarafından evlâd u ıyâliniz hakkında dostluk ve hi- 
mâyet muâmelesi izhâr olunacakdır. Şevketlü imparator-ı a'zam ve pâdişâhı- 
muz efendimiz hazretlerinin mutlaka irâde-i aliyyeleri şu vechile taalluk buyu- 
rulmuşdur.|2391 


Diğer 


Rumeli eyâletinde bulunan faziletlü kuzât ve nüvvâb ve eimme ve a'yân ve 
ağavât cenâbları ve vücüh-ı memleket ve bi”I-cümle kasaba ve karyelerin iş er- 
lerine Rusya askerlerinin sergerdesi tarafından beyânnâmedir: 

Bu defa avn u inâyet-i bâri ile zuhüra gelen fütühât-ı celile muktezâsından 
olarak Rusya askerlerinin sergerdesi Rumeli eyâletine geldiği esnâda mukad- 
demâ şevketlü Rusya imparatoru ve ulu pâdişâhı cânibinden olarak arz eyle- 

diği adi ü hakka mukarin teklifâtı Devlet-i Osmaniyye tarafından redd olun- 
duğunu ve bu husüsda devlet-i mezkürenin inâd u gafletini görünce ziyâde 
meserret etmekdedir. Zirâ teklifât-ı mezküre kabül olunmuş olaydı hem sefer- 
den iktizâ eden musibetler def olur idi ve hem bu etrâfda rahat üzre olan fu- 
karâ-yı ahâlinin hüsn-i hâl ü emniyyeti tahsil olunur idi. İmdi serasker-i müşâ- 
rünileyh nâil olduğu bunca galebe ve fütühâtın ardını kesmeyip inşâallahu 
te'âla memleketleri istilâ etmek ve tevfik u irâde-i sübhâniyyenin cevâzı oldu- 
ğu kadar ileriye varmak vâcibe-i hâlden add etmişdir ki şu vechile âl-i Osman 
pâdişâhı akl u insâf ve insaniyyete muvâfık teklifâta rızâ vermeye mecbür ola. 
Lâkin sergerde-i müşârünileyh zimmetinde farz-ı ayn etdiği bu güne girân 
maslahatı icrâ etmekde iken gerek ehl-i İslâm ve gerek Hıristiyan tâifesinden 
rahat üzre olan fukarâ-i ahâliyi muhâfaza ve himâyet ve memleketlerinin as- 
ker ile zabtı vaktinde zuhüra gelebilecek musibetlerden sıyânet etmek ve bâ- 
husüs askerin yaklaşmasıyla ürküp yurdlarını bırakmak ve kasabalarını ve 
köylerini terk etmek yolunda olacak olur ise Allaha sığındık, külliyyen harâ- 
biyyetlerini ve perişâniyyetlerini mücib olacak bir keyfiyyet olmağla bu güne 
belâdan fukarâyı kurtarmaya rağbet ve arzusu kemâlde olduğundan niyyetle- 
rini bu vechile cümleye ilâm ve ifâde ediyor ki evvelâ gerek beldelerde ve ka- 
sabalarda ve gerek köylerde ehi-i İslâm olarak taraf taraf bulunan yerli ve ahâ- 
Hi ferd-i âferide tarafından rencide olunmamak şartıyla evlâd u ıyâl mal u me- 
nâlleriyle yurdlarında kalmağa da'vet olunur. Lâkin yanlarında olan silâhların 
cümlesini emin yerde hıfz olunmak içün teslim eyleyip ber-müfredât defterde 
mufassalan kayd ile iki devlet beyninde musâlaha akd olundukda yine sahib- 
lerinin ellerine verile.f240) 

Sâniyen yurdlarında kalacak ehl-i İslâm din ü âyinlerinin icrâsı husüsunda 
külliyyen serbest olup câınileri ve imâmları evvelki gibi muhâfaza olunup 
şer'an lâzım gelen beş vakit namazlarını kılalar ve Cum'a namazlarında dahi 
hutbeyi pâdişâhları ve halifeleri olan Sultan Mahmüd ismine okuyalar. Zirâ 
Rusya askerinden zabt olunmuş ve olunacak memleketlerde yurdlarını bırak- 
mayıp kalan ehl-i İslâm bir yüzden Moskov reâyâsı addolunmayıp kemâ fi's- 
sâbık âl-i Osman pâdişâhı reâyâsı olmak iktizâ eylediği derkârdır. 

Sâlisen belde-i Edirne ve sâir beldelerin ve kasabaların hükkâm ve kuzât ve 
zâbitân ve a'yânları ve ihtiyârları me'mür oldukları mahalleri terk etmeyip 
umür-ı belde ve ahâlinin maslahatlar idâresine müdâvemet- birle ehl-i İslâmın 
himâyet ü sıyâneti ve emniyyet ü rahatlarının vikayesine sarf-ı sa'y u himmet 
eyleyeler ve bu takdirde ehl-i İslâm beyninde düşen umür u husüslara Rusya 
zâbitleri tarafından vechen mine'l-vücüh müdâhale olunmaya. Şu vechile ki 
hukuk ve da'vâları her mahalde lâzım gelen ehl-i İslâm hükkâm ve zâbitân 
ma'rifetiyle fasl u kat” olunalar. 

Râbian yurdlarında kalan ahâli ekinlerini biçip geçinmeleri içün lâzım ola- 
cak zahirelerini anbarlarında ba'de'I-hufz artar ve kendilerine ziyâde olan her 
ne güne mahsulleri var ise Rusya askeri levâzımâtı içün rızâlarıyla satıp kat” 
olunacak bahâ üzere alınan mahsülün akçesi bi't-tamâm nakden kendilerine 
edâ oluna. 


Vak'anüvis Ahmed Lütfi Efendi Tarihi -2 491 


Hâmisen mârrü'z-zikr mahallerde bulunabilecek top ve silâh ve mühimmât 
ve zahâir ve buna mümâsil her ne ki miri malı var ise cümleten mahal-be-ma- 
hal olan ehl-i İslâm zâbitân tarafından Rusya zâbitânına bi't-tamâm teslim olu- 
na ve işbu maslahat bir kerre nizâm bulunca âhâd-i nâsa mahsus olan mâl ü 
menâl her ne ise kimesne tarafından dokunulmayıp herkes kendi malını istedi- 
gi gibi kullanmaya ve idâre etmeye me'zün ola. 

Sâdisen gerek beldelerde ve kasabalarda ve gerek köylerde kalacak ehl-i İs- 
lâmın evlerinde Rusya askeri tâifesinin ikameti câiz olmayacağından ma'adâ 
ehl-i İslâmın evlâd u ıyâlleriyle asker tarafından bir vechile incinmemesi içün 
lâzım gelen tedbirler kemâl-i şiddet ile görülüp bu misillü keyfiyyetlerin zuhü- 
ru külliyyen men oluna. 

Şurüt-ı mezküra kemâl-i dikkat ile ri'âyet olunup bi-aynihi icrâlarına dâir 
iktizâ eden ifâdâtı mahal-be-mahal olan ehl-i İslâm zâbitleri tarafından Rusya 
askerlerinin sergerdesine arz u inhâ olunmak husüsu muvâfık-ı rey-i sergerde-i 
müşârünileyhdir. İşbu bin iki yüz kırk beş senesi mâh-ı Saferin gurresinde (2 
Ağustos 1829) Aydos kasabasmda tahrir olunmuşdur.|241J 


Numero 11 
Ruhsatnâme süretidir 


Ba'del-elkab 

Bi”1-fi'1 başdefterdârım olup murahhas-ı evvel ta'yin olunan Mehmed Sâdık 
dâme ulüvvühu tevki'-i refi'-i hümâyünum vâsıl olıcak ma'lüm ola ki, Devlet-i 
Aliyye-i ebed-peyvendim ile Rusya devleti beyninde vâki” olan muvâlât-ı kadi- 
menin tagayyüründen nâşi iraka-i dimâ'-ı beşeriyyeden ihtirâzen ve cânibey- 
nin rağbet ve hâhişine binâen müceddeden akd-i revâbıt-ı silm ü safvet kılın- 
ması matlüb-ı tarafeyn olmakdan nâşi bi'l-hayr ve'l-meymene akd-i revâbıt-ı 
safvet ve cânibeynin istihsal-i emn ü âsâyişi ve tarafeyn teba'asının ticâret ve 
sâir esbâb-ı müsâlemetkâri ile tereffüh ve âramişi zımnında rabt-ı mevâsik-ı 
muhâleset olunmak husüsuna müteâllik olan irâde-i seniyye-i mülükânem mü- 
cibince murahhasların intihâb ve ta'yini muktezi olup sen sigar-ı sinninden be- 
ri düdmân-ı tertib-i saltanat-ı seniyyemde perverişyâb-ı kemâl ve her bir 
me'müriyyetde mukarinen bi-tevfiki'I-müteâl sârif-i mesâ'i-i hayriyyet-iştimâl 
ve el-hâletü hazihi hatb-i cesim-i defteride dahi mazhar-ı mefâhir-i bi-himâl ol- 
duğuna ve sana bi'i-vücüh derkâr olan hüsn-i #timâd-ı şâhâneme binâen Dev- 
let-i Aliyye-i ebediyyü'd-devâmımın şân u şükühuma lâyık u sezâ ve namus-ı 
şevket-me'nüs-ı cihândârâneme çesbân ve uhrâ olduğu vech-i vecih üzre tan- 
zim-i maslahat-ı hayriyye içün hâlen Anadolu pâyesi olup murahhas-ı sâni 
ta'yin olunan a'lemü'l-ulemâ'ü”I-mütebahhirin efzalü”'İ-fuzalâ'ü'I-müteverriin 
yenbü'l-fazl ve'l-yakin keşşâfü"l-müşkilâtü'd-diniyye hallâlü'l-mu'dılâtü'l-ya- 
kiniyye miftâh-ı künüzü'l-hakaik misbâh-ı rümüzü'd-dekaiku'l-mahfüf be-su- 
nüf-ı avâtıfü'İ-melikü/l-a'lâ Mevlânâ Mir Abdülkadir edâmallahu te'âla fazâilu- 
hu ile bi'r-refaka devlet-i müşârünileyhâ tarafından mükâlemeye me'mür ve 
mu'in olan murahhaslar ile akd-i mevâdd-ı musâlaha ve rabt-ı şirâze-i müsâle- 

me eylemek üzre taraf-ı bâhirü'ş-şeref-i hümâyünumdan izn-i tâm ve ruhsat-ı 
kâmile-i mâlâ-kelâm ile sen murahhas-ı evvel nasb ve me'mür kılınmışsındır. 
İmdi musâlaha ve müsâlemeye dâir ve sâir husüslarda izn-i tâm ve ruhsat-ı kâ- 
mile-i mülükânem ile me'zün murahhas olduğun vech üzre murahhas-ı sâni-i 
mümâileyh ile bi'littifak istihsân ve istisvâb eylediğiniz mevâd taraf-ı hümâ- 
yün-ı pâdişâhânemden makbül ve muteber tutulacağı muhakkak ve mukarrer 
olmağın süret-i mergubeye ifrâğ ve bi-avnihi te'âla hüsn-i hitâm ile temessükle- 
şip 12421 verilen temessükle şurüt-ı uhüdnâme-i hümâyünuma mebni kılınmak 
üzre huzür-ı hümâyünuma arz u i'lâm kılınmak bâbında izn-i tâm ve ruhsat-ı 
kâmile-i şâhânemi mübeyyin fermân-ı âli-şânım sâdır olmuşdur. Buyurdum ki 
vusül buldukda bu bâbda vech-i meşrüh üzre şeref-yâfte-i sudür olan ruhsat- 
nâme-i hümâyün-ı meymenet-makrünum mefhüm-ı münifi ile arel eyleyeler. 
fi 15 Safer sene 1245 (16 Ağustos 1829) (2431 


Numero 12 
Süret-i takrir-i âli be-sefâret-i Prusya 


Bundan akdem haşmetlü Prusya kralı cenâbları tarafından me'müren 
Dersa'âdet'e vürüd eden rütbetlü Ceneral Maklin dostumuz ile vâki” olan mü- 
lâkatımızda haşmetlü Rusya imparatoru cenâblarının Devlet-i Aliyye ile i'âde-i 
silm ü safvet ve akd-i musâlaha-i hayriyye maddesinde bütün Avrupa'ya ve 
ale'l-husüs Prusya kralı müşârünileyh cenâblarına beyân u i'lân etmiş olduğu 
niyyât-ı hasenesini bizzât taraf-ı eşref-i hazret-i pâdişâhiye izâhen arz u tebliğe 
me'mür olduğunu resmen ifâde ve tasdik etmiş ve onun üzerine Devlet-i Aliy- 
ye dahi evvel ü âhir akd-i musâlaha-i hayriyyeye kemâl-i rağbet ü hâhişini iz- 
hâr zımnında beyne'd-devleteyn münâzaün-fih olan mevâddın hemen hüsn-i 
tanzim ü tensikine hâzır u âmâde olduğunu ba'de'I-beyân derhal gerek cene- 
ral-i mümâileyhin ber-vech-i meşrüh vâki” olan ifâde-i mu'teberesine ve gerek 
asaletlü Fransa ve İngiltere elçileri dostlarımızın bi'd-def'aât vukua gelen te'mi- 
nât-ı sarihalarına itimâden bu tarafda söylenilen mevâdd-ı esâsiyye üzerine 
hemen akd-i sulh u salâh olunmak niyyet-i hâlisânesiyle der-akab cânib-i se- 
niyyü'İ-cevânib-i hazret-i cihânbâniden murahhas efendiler ta'yin ve seyr-i se- 
IV ile Edirne'ye zâm olunmuş ve hatta muahharen ceneral-i mümâileyh dos- 
tumuz huzür-ı hazret-i pâdişâhiye duhül ile mazhar-ı hüsn-i iltifât-ı hümâyün 
buyurulduğu meclis-i âlide kendisine hitâben bizzât sudür buyurulan nutk-ı 
hümâyünlarında kendi zât-ı hümâyünlarının cemi'-i zamânda maksad-ı şâhâ- 
neleri ancak adl ü hakkaniyyete münhasır olduğunu ve çünki Rusya imparato- 
ru cenâbları dahi bu niyyetde olarak ol bâbda iltizâm eylediği hakkaniyyet ve 
niyyet-i hâsenesini ceneral-i mümâileyh me'müren mahsus Dersa'âdet'e gelip 
te'yid ve tasdik eylemiş olduğundan ona i'timâden derhal murahhas efendileri 
ta'yin ve irsâl buyurduklarını ve mâdâmki imparator-ı müşârünileyh tarafın- 
dan Devlet-i Aliyyelerinin şân u safvetine ri'âyet olunur ise inşâallahu te'âla 
hem maslahat-ı hayriyye çarçabuk tanzim ve tetmim ve hem beyne'd-devle- 
teyn hâsıl olacak silm ü safvet ile'l-ebed pâydâr olacağını irâd u beyân buyur- 

muş olmalarıyla ceneral-i mümâileyh dostumuz ol vechile Dersa'âdet'den av- 
det edip Devlet-i Aliyye dahi Edirne tarafından hayırlı habere intizâr üzre iken 
bu defa murahhas efendilerin vârid olan tahrirâtları (244) meâlleri külliyyen 
me'mül ve mülâhaza-i seniyyenin hilâfı olup ya'ni Rusya me'mürları tarafın- 
dan kullanılan lisân ve muâmele ve irâd ve ısrâr olunan teklifât-ı şedide mu- 
kaddemki ifâdât ve te'minâta külliyyen münâfi olduğundan başka Devlet-i 
Aliyye'ye göre hiçbir vakitde kabül ve icrâsı vüs'de olamayan şeyler olduğun- 
dan ve halbuki mesâib-i harbiyyenin bir an akdem def ü refi ile i'âde-i sulhu 
salâh ve istihsâl-i âsâyiş-i ibâd kaziyyesi gerek devleteynin ve gerek bi”l-cümle 
düvel-i mütehâbbenin marzi ve maksfd-ı hayrhâhâneleri idüğinden imdi bu 
bâbda Rusya me'mürlarına lisân-ı safvet ile beyân ve itizâr olunmasına dâir 
icâb eden mevâd ve ta'limât cânib-i Devlet-i Aliyye'den murahhas efendilere 
tahrir ve iş'âr olunmuş ise de asaletlü Prusya devleti elçisi dostumuz dahi Dev- 
let-i Aliyye'nin işbu Ütirâzât-ı hakikiyye ve niyyât-ı sahiha-i sulhiyyesini Rusya 
me'mürlarına bizzât ve bi'l-etrâf dostâne ve hâlisâne beyân ve tefhim etmek 
üzere Edirne'ye azimet eylemesi husüsu cânib-i seniyyü'l-cevânib-i hazret-i pâ- 
dişâhiden mahsusan tensib ve irâde buyurulmuş ve mevâdd-ı sulhe dâir tafsi- 
lât sefir-i mümâileyhümâ dostlarımız dahi hazır oldukları hâlde bizzât söyleşil- 
miş olduğundan elçi-i mümâileyh dostumuz işbu irâde-i hayriyyet-ifâde-i haz- 
ret-i pâdişâhiye imtisâlen ve gerek âmmenin hayr u salâhını iltizâmen be-men- 
nihi te'âla bir an akdem Edirne'ye nehzat u azimet eylemesi muntazır-ı âli idü- 
ği beyânıyla zâten derkâr olan fart-ı hürmet ü itibârımızı te'yiden işbu takrir-i 
resmi terkim ve Vtâ kılındı.(245) 


Numero 13 
Rusya imparatoruna nâme-i hümâyün 


Devlet-i Aliyye-i ebed-karârımızla devlet-i fahime-i imparatorileri beyninde 
tabi'i derkâr olan hukuk-ı hem-civâri beyne'd-devleteyn husül-i silm ü safvet-i 
dâimiyi müstelzim olarak miyâne-i hulüs-nişâne-i tarafeynde mebâni-i müvâ- 
sât ve müvâlâtın hemişe kıyâm u istikrârını iktizâ edeceği bedidâr ve bi”l-husüs 
saltanat-ı seniyyemizin muttasıf olduğu hisâl-i hamide-i ahd-dâri ve siret-i ce- 
mile-i hakkaniyyet-şi'âri iktizâsmca bi'l-cümle düvel-i mütehâbbe ile mün'akid 
olan uhüd u şurütun ve herhalde levâzım-ı mihr ü meveddet-i samimiyyenin 
icrâ ve ifâsı husüslarına ri'âyet ve himmet-i pâdişâhânemiz fevka”l-âde ve bi't- 
tahsis Rusya devleti hakkında bu usüle mürâât ve ihtimâmımız cümleden ziyâ- 
de idüğü vâzıh u âşikâr olacağına binâen bu def'a devlet-i müşârünileyhâ tara- 
fından ihtiyâr olunmuş olan harekât-ı seferiyye ve iraka-i dimâ'-i beşeriyye 
maddesinde mütâlaa-i Devlet-i Aliyye'mize göre icâb-ı hakiki görünmeyip 
ma'mâ-fih bu âlem-i kevn ü fesâdın vekayi'-i cüz'iyye vü külliyyesi iktizâsı ka- 
zâ vü kadere müstenid olmakdan nâşi mücerred ahkâm-ı semâviyye ve mu- 
kadderât-ı ilâhiyye muktezâsından olarak harb ü cidâl vuku” bulmuş ise de 
beyne'd-devleteyn i'âde-i sulh ü salâh madde-i hayriyyesinde cânib-i haşmet- 
câliblerinden cümleye ve ale'I-husüs haşmetlü Prusya kralı cenâblarına beyân 

u İlân olunmuş olan niyyât-ı hasene ve efkâr-ı müstahsene-i imparatorilerini 
geçenlerde kral-ı müşârünileyh cenâbları tarafından Dersa'âdet'imize vürüd ve 
avdet eden ceneral Maklin bizzât taraf-ı şâhânemize arz u tebliğe me'mür oldu- 
gunu resmen ve izâhen ifâde ve tasdik etmiş ve Devlet-i Aliyye'mizin dahi ev- 
vel ü âhir akd-i musâlaha-i hayriyyeye kemâl-i rağbet ü hâhişi derkâr olarak 
zât-ı hümâyünumuzun cemi'-i zamânda merâm u maksüd-ı hâlisânemiz adâlet 
ve hakkaniyyete münhasır ve celi-i himmet-i pâdişâhânemiz âsâyiş-i âmme ve 
emniyyet-i tâmme kaziyye-i meriyyesine mün'atıf olmak hasebiyle ber- 
muktezâ-yı şime-i hakkaniyyet taraf-ı imparatorilerinden Devlet-i Aliyye'mi- 
zin şân-ı hukukuna ri'âyet olunacağı tasdikine nazaran ittihâd-ı merâm-ı tara- 
feyn ile maslahat-ı hayriyyenin tanzim ve tetmimi müyesser ve bu vechile bey- 
ne'd-devleteyn hâsıl olacak silm ü safvet ile'I-ebed pâyidâr ve müstakar olmak 
üzre gerek ceneral-i mümâileyhin ifâdât-ı meşrühasına ve gerek sâir vuku' bu- 
lan te'minât-ı sarihaya itimâden akd-i sulh u salâh niyyet-i (246) hâlisânesiyle 
taraf-ı hümâyünumuzdan murahhaslar ta'yin ve i'zâm olunmuş idi. Ma'hazâ 
Rusya devleti me'mürları cânibinden ber-vech-i meşrüh vâki” olan ifâdât-ı res- 
miyyeye ve me'mül ve mülâhaza-i şâhânemize münâfi teklifât-ı nâ-revâya ibti- 
dâr ve beri tarafdan i'tizârât-ı hakikiyyesi mülâyemet-i dostâne ile irâd u beyân 
olundukça ısrâr olunmuş olduğundan egerçi terfih-i bilâd ve tervic-i ibâd bi'l- 
cümle pâdişâhân ve hükümdârânın mütehattim-i uhde-i adâletleri olduğuna 
mebni mesâib-i muhârebenin def ü ref'iyle beyne'd-devleteyn i'âde-i müsâle- 
met ve musâfâta hâhiş-i samimi-i hâlisânemizi isbâten teklifât-ı mezkürenin 
kararı mücerred cenâb-ı haşmet-meâblarının insâf u hakkaniyyet-i zâtiyyesine 
havâleten murahhaslarımız tarafından bi”l-mübâdele verilmiş olan temessükler 
mücibince tasdiknâme-i hümâyünumuz ısdâr kılınmış olup ancak teklifât-ı 
mezküre fi-haddi zâtihi hukuk-ı saltanat-ı seniyyemizi külliyyen iza'a ve taraf-ı 
Devlet-i Aliyye'mize irâs-ı rahne-i külli kabilinden olmak cihetiyle nezd-i haş- 
met-peyvend-i hakkaniyyet-şi'ârlarında tecviz olunmamak lâzım geleceğinden 
başka tekâlif-i mezküre mutazammın-ı su'übet ü işkâl ve ez-her cihet hâric ez- 
vüs' u iktidâr olmasıyla fi'len icrâ ve ifâsında ta'azzür-i hakiki derkâr ve bey- 
ne'd-devleteyn iâde-i sulh u safvetden maksüd-ı asli ise ile'l-ebed husül-i 
hüsn-i hâl-i tarafeyn ve beka-yı mihr ü meveddet-i cânibeyn ile devleteyn-i 
mütehâbbeteyn teba'a ve zir-destânının ve belki âmme-i enâmın emn ü âsâyiş- 
leri niyyet-i hayriyyesine mübteni olarak hiçbir devletin mâl ü mülkünde gözü 
olmadığı misillâ dost-ı muâhid olduğu düvel-i mütehâbbe taraflarından dahi 
bu me'müle mecbüriyyeti bihakkın şâyân-ı Ütirâf olmak lâzım geleceği nümü- 
dâr olmakdan nâşi zikr olunan emniyye-i hayriyyenin husülü mevâdd-ı tekli- 
fât-ı mezkürenin cenâb-ı haşmet-nisâb-ı hükümdârileri tarafından usül-i sıdk u 
safvet ve şime-i Vtidâl ve hakkaniyyet üzre ta'dil ve tesviyesine menüt ve mu- 
tavakkıf olduğundan bu husüsda bizzât cenâb-ı imparatorilerinin re'y ü rü'yet-i 
munsıfânesine bi'l-mürâcaa lâzım gelen himmet-i kâmile-i hayrhâhilerinin is- 
ticlâbı zımnında vüzerâ-yı ızâmımızdan bi'l-fi'l seraskerimiz kaim-makamı ve 
Niğde ve Kırşehri ve Yenişehri sancakları mutasarrıfı vezir-i mükerrem ve mü- 
şir-i mufahham Halil Rifat Paşa dâme iclâluhu ve ricâl-i Devlet-i Aliyye'miz- 


Vak'anüvis Ahmed Lütfi Efendi Tarihi -2 495 


den tevki'i-i Divân-ı Hümâyünumuz pâyesiyle müsteşâr-ı has ta'yin olunan if- 
tihârü'-emâcid ve'I-ekârim Süleyman Necib Efendi dâme mecduhu rikâb-ı hü- 
mâyünumuzda sefâret-i mahsusa ve ruhsat-ı (2471 kâmile ile cânib-i haşmet-ce- 
vânib-i imparatorilerine ba's u irsâl olunarak işbu nâme-i mahsus-ı şâhânemiz 
ısdâr ve resm-i mergub üzre ber-mücib-i defter tertib olunan hedâyâ-yı hâlisâ- 
nemiz ile taraf-ı hükümdârilerine tesyâr-ı musâfât-ı sâmimiyyeye hâhiş-i haki- 
ki-i mülükânemiz müşâr ü mümâileyhümânın ifâdât-ı mu'teberelerinden dahi 
ma'lâm-ı nasfet-melzümları oldukda cenâb-ı haşmet-meâbları dahi zât-ı hümâ- 
yünumuz ile müttehidü'İ-merâm olduklarına nazaran müşâr ü mümâileyhü- 
mânın taraf-ı pâdişâhânemizden me'zünen ve murahhasan vâki” olacak takrir 
ve ifâdelerine i'timâd ve itibâr olunarak devletlerimiz beyninde derkâr olan 
hukuk-ı hem-civâriye hürmeten ve mevsüf oldukları şime-i insâf u hakkaniy- 
yet ve usül-ı hayrhâhi ve fütüvvete tatbikan mevâdd-ı mezkürenin hukuk-ı sal- 
tanat-ı seniyyemize muvâfık-ı vech-i vecih üzre ta'dil ve tesviyesiyle ez-ser-i 
nev teşyid-i bünyân-i mihr ü muvâlât ve te'yid-i levâzım-ı vüdd ü musâfâta 
bi'-vücüh himmet-i müstevcibü”l-mahzüziyyet-i imparatorileri ma'tüf ve mas- 
rüf kılınması ehass-ı me'mül u melhüz-ı pâdişâhânemizdir.|248) 


Numero 14 
Petersburg'da mübâdele olunan sened süretidir 9 


Bâ'is-i vesika-i safvet-anika oldur ki 

Şevketlü azametlü kudretlü veliyy-i-ni'metimiz efendimiz pâdişâhımız pâ- 
dişâh-ı âl-i Osman hazretleri ve haşmetlü miknetlü semâhatlü bi'l-cümle Rusya 
imparator ve pâdişâhı cenâbları Edirne ahdnâmesinin beyne'l-cânibeyn bi”l- 
meymene i'âde eylediği revâbıt-ı dosti ve i'timâdı te'kid etmeye arzü-mend ve 
muazzim ve böyle maksüd-ı hayriye vusül mücerred yed-i iktidârlarında olan 
kâffe-i vesâili bi'l-i'mâl gerek ahdnâmeye mülhak senedâtda münderic uhüd u 
şurütun icrâsıyla müyesser-i husül olacağına câzim olduğuna binâen işbu ahd- 
nâmenin sened-i münferidi şart-ı sâlisinin icâb eylediği ahkâm-ı muayyenesi- 
nin tavzih ve tensikine irâdeleri müteallik olmağın ol bâbda taraf-ı eşref-i şâhâ- 
neden imzâlarımızda muharrer olduğu vechile bu niyâz-mendân-ı dergâh ana 
me'mür ve cânib-i haşmet-meâb-ı imparatoriden dahi visi şansiler asaletlü rüt- 
betlü Kont Neselrod cenâbı ta'yin buyurulmuş olup resm ü kaideye mutabık 
bulunmuş olan ruhsat-ı kâmilelerimiz tarafeynden lede'l-irâ'e âtiyyü'z-zikr 
mevâdda ahd u karar verildi. 

(Madde-i ulâ) Devlet-i Aliyye Edirne ahdnâmesinin sened-i münferidinde 
mukayyed üçüncü şartıyla hazine-i imparatoriye sefer-i muahharın tazmin-i 
masârifi olmak üzre on milyon Felemenk altını fütüvvet-i imparatoriye bi'l- 
mürâcaa ta'yin olunacak süretle te'diyeye müteahhid olmağla imparator ce- 
nâbları dahi saltanat-ı seniyyenin bu husüs içün vâki” olan muâmelesini telâkki 
bi'i-kabül-birle Rusya'nın hakka makrün menâfi'ine muvâfık kâffe-i tenezzülâ- 


39 Derün-ı kitâbda tasdiknâme mâmıyla mesturdur. 

tı bu bâbda ibrâz-ı müteahhid olduğundan meblağ-ı mezküreden iki milyon ta- 
mâmen ve doğrudan doğruya terk ü ferâgat-birle bâkinin mevâdd-ı âtiyyede 
mestür taksitât ile istifâsına rızâ-dâde olur. 

(Madde-i sâniyye) İşbu tenzil ve ferâgat iktizâsıyla tazmin-i sefer kat'iyyen 
sekiz milyon altına münhasır olmak üzere Devlet-i Aliyye beher taksiti bir mil- 
yon olarak işbu sekiz taksit-i senevide ifâ etmeyi taahhüd eder. Şöyle ki işbu 
te'diyât binsekizyüzotuz (249) bir sene-i İsevinin şehr-i Mayıs tarihinden itibâ- 
ren bed” ve mecmü/'-ı deyn bin sekiz yüz otuz sekiz senesi içinde te'diye ve ifâ 
oluna. Bu te'diyâtdan ma'adâ Devlet-i Aliyye sened-i münferidin ikinci madde- 
si iktizâsınca Rusya teba'ası ve tüccârının tazminâtından bir milyon altın dahi 
edâ etmek mütebâki zimmet-i deyni olmağla devleteyn-i fahimeteyn-i müteah- 
hideyn beyninde mukavele olunmuşdur ki bu meblağın taksitât-ı te'diyesi se- 
ned-i mezkürda mukayyed olduğu vech üzre kemâl-i dikkatle meriyyü'l-icrâ 
ola, 

(Madde-i sâlise) Devlet-i Aliyye sened-i münferidin medlülât ve kuyüdât-ı 
lâzimesince tazmin-i ticârete mahsüben beşyüzbin altını edâ eylediği ve şöyle 
ki bu hesâbdan yalnız nısf milyon deyni kaldığı hâlde Rusya askeri Karade- 
niz'den Tuna'ya kadar zabt ve ikamet eylediği bi”i-cümle arâziyi Silistre'den 
ma'adâ tahliye eyleye. 

(Madde-i râbia) tazmin-i masârif-i seferiyyenin istifâ-yı tâmamiyyesine ka- 
dar zât-ı haşmet-simât-ı imparatorinin Eflâk ve Boğdan memleketlerinin zabtı- 
na sened-i münferidin dördüncü şartı mantükunca derkâr olan istihkakının ic- 
râsından ferâgat ederek Devlet-i Aliyye Rusya teba'a ve tüccârına âid sonraki 
beş yüz bin altını edâ eylediği anda Rusya askeri Memleketeyn-i mezküreteyn-. 
den çekileler. Mâ'ma-fih imparator-ı müşârünileyh cânib-i meâli-menâkıb-ı haz- 
ret-i sultani-i pâdişâhiye emniyyet ve i'timâd-ı dostânesinin işbu delil-i cedidi 
hin-i 'tâda icrâsını ta'like razı olduğu istihkakını sarâhaten derkâr-ı ihtiyât eder. 
Şöyle ki eğer hilâf-ı me'mül işbu mu'âhedenin birinci yâhüd ikinci şartı kâmilen 
dikkat-i şeriyye ile evkat-ı ma'hüdede icrâ olunmaz ise Rusya devleti askerini 
yine Memleketeyn-i mezküreteyne idhâl eylemek mesâğiyyetini hıfz eder. 

(Madde-i hâmise) İşbu mu'âhedenin ikinci maddesi mantfikunca tazminât-ı 
seferiyye sekiz milyon altına münhasır olarak işbu sekiz milyon altının te'mini 
içün edâsının tekmiline kadar sened-i münferidin dördüncü şartı muktezâsınca 
Silistre bir dâire-i münâsibe ile Rusya askerinin zabtında ola ve Memleke- 
teyn'in tahliyesinden sonra Silistre'de kalacak Rusya asâkir-i müstahfazası 
Rusya memâliki ile muhâbere ve münâsiblerini Eflâk ve Boğdan memleketleri 
tariklerinden ve Tuna nehrinden icrâ eyleyeler. 

(Madde-i sâdise) İkinci maddede ma'hüd nukudun te'diyesi bârının 
mümkin mertebe tahfifi ve Devlet-i Aliyye'ye bu husüsda teshilât-ı lâzimenin 
tesviki niyyetiyle müşârünileyh imparator cenâbları mârrü'z-zikr sekiz milyon 
altına mahsüben ve ivazen ahşab inşâiyye (2501 ve nuhas ve harir ve yâhüd ta- 
rafeynden münâsib görülecek ve takdiri munsıfâne ittihâd-ı tarafeyn ile İstan- 
bul'da vâki” olacak âher emtia ve eşyâ misillü bedelâtın kabülüne rızâ-dâde 
olur. 

(Madde-i sâbia) Devlet-i Aliyye'nin Felemenk altını tedârikinde tesâdüf 
edeceği suübâtı müşârünileyh imparator cenâbları şâyân-ı mülâhaza görmekle 
bâlâda zikr olunan sekiz milyon altın İstanbul'da Devlet-i Aliyye tarafından 
te'min olunacak poliçeler tarikiyle ve yâhüd herbir taksitin hulülü vaktinde gu- 
ruş-ı Osmani ile Felemenk altını arasında olan tenâsübe nazaran sikke-i Osma- 
ni ile edâ olunmasına rızâ-dâde olur. 

(Madde-i sâmine) İşbu mu'âhede muktezâsınca taraf-ı Devlet-i Aliyye'den 
gerek tazmin-i ticâret bekayâsı ve gerek tazmin-i sefer takasiti nakden verilecek 
olduğu hâlde Rusya ordusunda ve dahi sonraca Silistre'de Rusya devleti tara- 
fından bu husüsa me'mür olacak komiserlerin yedlerine verile. 

© (Madde-i tâsia) Eğer Devlet-i Aliyye işbu sekiz milyon altının edâsını Avru- 
pa'da müteârif ve Rusya devletine itâ-yı te'minât-ı kâfiyyeye muktedir sarrâf- 
lar ile tanzim etmek münâsib görür ise imparator cenâbları bu süret-i te'diye- 
nin kabülünden istinkâf etmez ve ol vakit işbu tanzimât karârgir ve rehin-i icrâ 
olduğu akibinde Silistre cânib-i Devlet-i Aliyye'ye teslim oluna. 

(Hâtime) İşbu mu'âhede devleteyn-i fahimeteyn taraflarından tasdik olu- 
nup tasdiknâmeleri İstanbul'da iki ay zarfında ve hasbe'l-imkân dahi evvelce 
mübâdele kılınmak üzere ruhsatımıza mebni işbu sened tahrir ve imlâ ve mü- 
hür ve imzâlarımızla temhir ve imzâ ve bi'l-mübâdele Petersburg'da mümâ- 
ileyh Kont Neselrod cenâbına Vtâ olundu. 

Hurrire fi'İ-yevmi's-sâni min şehr-i Zilka'deti'ş-şerife li-seneti hams ve erba- 
in ve mieteyn ve elf. (25 Nisan 1830) (2511 


Numero 15 

Rusya imparatoru tarafından binsekizyüzyirmidokuz sene-i 
İseviyyesi şehr-i Eylül'ün ondokuzu tarihiyle müverrah neşr 
olunan beyânnâmenin tercümesidir 


Biz ki bi-lütfi'i-mevlâ bi't-tamâm Rusya imparatoru ve bilâd-ı sâirenin hü- 
kümdârı Nikola-yı evveliz. Şu vechile beyân olunur ki lillahi-hamd ve'l-minne 
Rusya devletiyle Devlet-i Aliyye beyninde musâlaha-i müeyyede şehr-i Eylü- 
lün ikinci günü Edirne'de devleteyn murahhasları vesâtetiyle akd ü imzâ 
olunmuşdur. İşbu muhârebeye teşebbüse bizi icbâr eden ihtiyâc-ı kavi cümle-i 
âlemin ma'lümudur. Bi-hak ve devletimizin hukukunu muhâfaza zımnında 
azm olunmuş olan işbu muhârebede devlet ve vatan haklarında sadakat ve 
gayret-i dâimeleri derkâr olan teba'a-i sâdıkamız hüsn-i hâllerinin istihsâlini 
tarafımıza arz ve bi'-cümle kuvvetleriyle bize âneye müsâraat edip hak 
te'âla hazretleri dahi maslahatımızı râst getirmişdir ve gayretlâ olan asâkiri- 
miz Rumeli ve Anadolu'da berren ve bahren cesâret ve bahâdırlıklarına dâir 
delâil-i cedide ibrâz ederek mevâki'-i tabi'iyye ve hasmın me'yüs olduğu hâl- 
de müdâfaalarına galib gelerek galebeden galebeye geçerek Soğanlık dağlarını 
geçmiş ve Balkanlarını aşmış ve bir mahalde durmayıp ancak İstanbul kapıla- 
rında tavakkuf etmişlerdir ve yalnız müsellah olan hasma şiddet ve kendi hâ- 
letinde sâkin duran ahâli haklarında şefkat ve insâniyyet ve mülâyemet gös- 

termişlerdir. İşbu muhârebe ve ikbâl esnâsında her türlü zabt-ı memâlik ve te- 
zâyüd-i kuvvet garazından mücânib olduğumuz hâlde Devlet-i Aliyye'yi bey- 
ne'd-devleteyn hüsr-i ittihâdın iâdesine da'vetden hâli olmadık ve rüesâ-yı 
askeriyyemiz dahi her bir galebede tenbimiz üzre sulh ü müsâlemeti arza mü- 
sâraat etmişler ise de bu bâbda olan mesâ'imiz semeresiz kalıp tâ ki zât-ı şâhâ- 
ne bayrağımızın Dersa'âdet'e takarrübünü müşâhede ederek ve maksadımız 
devletini tahrib etmek olmayıp fakat mu'âhedâtın icrâsını istihsâl olduğunu 
ve niyyâtımızın safvetini bi'l-âhire mesleğimizden tefehhüm eyleyerek bi'd- 
defaât kendiye arz olunan musâlahanın in'ikadına teşebbüs eylemişdir. İşbu 
musâlaha Rusya'ya müntic-i hayr olarak askerisinin kanları menâfi'-i kesire ile 
alınmışdır. Akdeniz ve Karadeniz Boğazlarının mürüru ba'dezin bi'l-cümle 
milelin ticâretine serbest ve meftühdur. Anadolu semtindeki hudüdumuz 
Anapa ve Faş (252) ve Ahıska ve Acara ve Ahilkelek kaValarının Rusya devle- 
tine izâfesiyle ile'İ-ebed te'min olunmuş ve Devlet-i Aliyye ile olan mu'âhedât-ı 
sâbıkamız eski kuvvetlerinde ibka ve tasdik kılınmış ve masârif-i seferiyye ve 
teba'amızın isâbet eden zarar ve ziyânlarının tazminât-ı sahihası te'min olun- 
muş ve vebâ hastalığı musibeti ki bi'd-def'aât Rusya'nın mevâki'-i cenübiyye- 
sine âriz olmuş idi. Tarafeynden karar verildiği üzere Tuna nehri sevâhili üze- 
rine vaz” olunacak karantinalar vâsıtasıyla bundan böyle iki kat perde ile tev- 
kif olunacakdır ve sa'yimiz Devlet-i Aliyye'ye tâbi! hem-mezhebimiz olan tâ- 
ifelerin ahvâllerine dahi şâmil olarak Eflâk ve Boğdan memleketlerinin imtiyâ- 
zât-ı kadimeleri tasdik olunup ve hüsn-i hâlleri fevâid-i cedide ile te'yid olun- 
muşdur ve Sırpluya Bükreş ahdnâmesiyle i'tâ ve Akkerman Mu'âhedesi'nde 
tasdik ve ibka olunan imtiyâzât mevkuf durmakda idi. Ba'dezin icrâ kılınacak- 
dır ve Yunan'ın vücüd politikası Rusyalının Fransa ve İngiltere düvel-i mütte- 
fikalarıyla karar verildiği vechile taraf-ı Devlet-i Aliyye'den resmen tasdik 
olunmuşdur. İşte teyemmünen hitam-pezir olan muhârebe-i şedidenin esâs-ı 
sulhü bunlardır ki hak te'âla hazretleri bu defa Rusya'ya ihsân buyurmağla 
bu vak'a-i hayriyyeyi bi'-cümle muhabbetlü teba'amıza inhâ ederek onlar ile 
beraber hak te'âla hazretlerine şükr ü hamd ederiz ki muhabbetlü vatanımızın 
ikbâlini böyle derece-i âliyeye terfi" eylemişdir. İşbu musâlahanın semerâtı 
hüsn-i hâlleri dâimâ akdem-i mesâ'imiz olan teba'a-i sâdıkamıza açılsın ve art- 
sın deyü muharrerdir.|2531 


Numero 16 ji 
Edirne Mw'âhedesi'nin sulhnâme temessükü süretidir 


Bâ'is-i vesika-i safvet-anika oldur ki 

Devlet-i Aliyye-i ebediyyü'd-devâm ve saltanat-ı seniyye-i sermediyyü'-kı- 
yâm ile Rusya devleti beyninde bir müddetden beri tekevvün etmiş olan harb ü 
kifâh mübeddel-i sulh ü salâh olması tarafeynin matlâb ve marzisi bu niyâz- 
mendân-ı dergâhullah-ı saltanat-ı seniyyenin zir-i imzâmızda muharrer olan 
rüteb-i celilesini ihrâz etmiş bendegânından olduğumuza binâen mücerred 
sefk-i dimâ'-i ibâd ve tahrib-i memâlik ü bilâd misillâ hâlâtdan ihtirâzen emr-i 

musâlahanın akd ü tanzimine şevketlü mehâbetlü kudretlü kerâmetlü veliyy-i 
ni'metimiz efendimiz pâdişâlımız hazretleri taraf-ı bâhiri'ş-şereflerinden bâ- 
ruhsatnâme-i hümâyün me'mür ve terhis buyurulmuş olduğumuz ecilden haş- 
metlü miknetlü bi”t-tamâm Rusya imparatoru ve pâdişâhı cenâbları tarafından 
dahi bâ-ruhsat-ı kâmile başmurahhas ta'yin olunan Arokan cenerali ve asker-i 
has cenerali ve ikinci ordunun kumandan-ı an-şefi ve Rusya devleti erbâb-ı şü- 
râsı olup Rusya taraflarından San Andre ve San Aleksandr Nevski tarikleri ve 
turuk-ı sâire nişânlarıyla mümtâz olan rütbetlü asaletlü Ceneral Graf Dipiç ce- 
nâblarının yedinde olan ruhsatnâme üzere tarafından ta'yin olunan Arokan ce- 
nerali ve süvâri asâkir-i has ve Hamiveşli Liyosenan cenerali ve Küdasya aske- 
rinin birinci sınıfı kumandanı olup Rusya tariklerinden Sant Adosan olan mir 
tarikleri ve turuk-ı sâire nişanlarıyla mümtâz olan asâletlü Kont Aleksi Orlof ve 
müsteşar-ı has olup Rusya tariklerinden San Aleksandr Nevski ve Sant Ane ta- 
rikleri ve turuk-ı sâire nişanlarıyla mümtâz olan menziletlâ Kont Tenodor Yalin 
ile bi'I-mülâkat yedimizde olan ruhsatnâmler mübâdele ve mevâdd-ı musâlaha 
mahrüsa-i Edirne'de mecâlis-i mükâleme akdiyle beynimizde müzâkere oluna- 
rak tensik ve tanzim olunan mevâddır ki ber-vech-i âti zikr olunur. 

Evvelki madde: Şimdiye kadar beyne'd-devleteyn tekevvün eden her türlü 
husümet ve münâzaât bundan böyle gerek berren ve gerek bahren terk olunup 
ve şevketlü pâdişâh-ı âl-i Osman hazretleriyle haşmetlü Rusya imparatoru ve 
pâdişâhı cenâbları ve ahlâf-ı devletleri beynlerinde ile'1-ebed sulh ü müsâlemet 
ve ittihâd cereyân ede ve devleteyn-i fahimeteyn-i müteahhideteyn fi mâ-ba'd 
teba'aları beyninde mübâyeneti mücib olacak her güne hâletin (254) def'ine 
sa'y u dikkat-i mahsusa edeler ve işbu sulhnamenin kâffe-i şurütunu kemâl-i 
dikkat ile icrâ ve gerek bizzat ve gerek bi”l-vâsıta bir güne mugayiri hâl vuku'a 
gelmemesine basiret edeler. 

İkinci madde: Haşmetlü bi't-tamâm Rusya imparatoru ve pâdişâhı cenâbları 
şevketlü pâdişâh-ı âl-i Osman hazretleri tarafına niyyât-ı dostânesinin safvetini 
ibrâz ve izhâr murâdıyla cânib-i saltanat-ı seniyyeye Boğdan memleketini işbu 
mu'âhede ile hitâm-pezir olan seferin zuhürundan mukaddemki hudüduyla 
redd eder ve haşmetlü imparator cenâbları Eflâk memleketini ve Karayova'yı 
bilâ-istisnâ Tuna'dan Bahr-i Siyâh'a varıncaya kadar Dobruca memleketini Si- 
listre ve Harsova ve Maçin ve İsakçı ve Tulça ve Babadağı ve Pazarcık ve Varna 
ve Pravadi ve sâir müştemil olduğu şehirler ve kasabât ve kurâları redd eder ve 
dahi Emne burnundan Kazgan kasabasma kadar mümted olan Balkanlardan 
bahre varınca cemi'-i araziyi ma'-İslimye ve Yanbolu ve Aydos ve Karinâbâd ve 
Misivri ve Ahyoluburgosu ve Süzebolu ve Kırkkilise ve mahrüsa-i Edirne ve 
Lüleburgosu ve'İ-hâsıl Rumeli'de kâin olup Rusya askeri tarafından istilâ-dide 
olan cemi'-i bilâd ve kasabât ve kurâ ve sâir kâffe-i mahalli reddeder. 

Üçüncü madde: Prut nehri ke'l-evvel Boğdan toprağına muttasıl olduğu 
mahalden Tuna nehrine karışdığı mahalle kadar beyne'd-devleteyn hudüd ola 
ve bu mahalden hatt-ı hudüd Tuna nehri cereyânıyla Hızır İlyas Boğazına ka- 
dar varıp şöyle ki nehr-i mezkürun müte'addid kollarından teşkil olunan cemi” 
adalar Rusya devletinin tasarrufunda kalıp nehr-i mezkürun sağ cânibi sâhili 

kemâ fi'l-evvel taraf-ı Devlet-i Aliyye'de kala. Ancak kavl ü karar olunmuşdur 
ki işbu sağ cânib sahili zikr olunan Hızır İlyas kolunun Sünne kolundan ayrıl- 
dığı yerden bed” ile nehr-i mezkürun iki saat mesafesine kadar gayr-i meskün 
kalıp bir güne imâdın peydâsı câiz olmaya ve kezâlik Rusya devleti tasarrufun- 
da kalacak adalara dahi yapılacak karantinalardan başka ebniye ve istihkâmâta 
dâir nesneler ihdâsı câiz olmaya. Devleteyn tüccâr sefineleri Tuna nehrinin kâ- 
milen cereyânında geşt ü güzâr edebilir ve ehl-i İslâm bayrağıyla olan sefineler 
Kili ve Sünne boğazlarından serbestiyyet üzere duhül ve mürür ede. Hızır İlyas 
Boğazı ise devleteyn-i fahimeteyn-i müteahhideteyn ceng ve tüccâr sefinelerine 
müşterek olup lâkin Rusya ceng sefineleri Tuna nehrinden (2551 yukarı çıkar 
iken nehr-i mezkürun Prut nehrine munsab olduğu mahalden ileri geçmeye. 

Dördüncü madde: Gürcistan ve İmre ve Megril ve Küril ve Kafkas semtinde 
kâin ve sâir eyâlât-ı kesire sinin-i vefireden beri ile'I-ebed Rusya devleti memâ- 
likine munzam olup ve devlet-i müşârünileyhâ bundan başka İran devletiyle 
beynlerinde binsekizyüzyirmisekiz sene-i İseviyyesi Şubatının onuncu günü 
tarihiyle mün'akid olan Türkmançay Mu'âhedesi üzere Revan, Nahcivan han- 
lıklarına mâlik olmuş olduğundan devleteyn-i müteahhideteyn memleketleri 
beyninde hatt-ı mezkür imtidâdında münâzaât-ı müstakbeleyi def edebilecek 
hudüd-ı sahiha ve muayyene vaz' ve nasbının lüzümunu vâcibeden addetmiş- 
lerdir ve kezâlik ol tarafda hemcivâr olan kabâilin şimdiye kadar tasaddi etdik- 
leri ve bi'd-def'aât devleteyn beyninde câri olan alâ'ik ve musâfât ve hüsn-i ci- 
vârinin teşvişine bâ'is olmuş çapul ve yağma ve garet misillâ ta'addilerine mâ- 
ni'-i kavi olacak esbâb ve esâs-ı lâzimenin istihsâline sarf-ı dikkat etmişlerdir. 
Binâberin kavl ü karar olundu ki ba'dezin Anadolu semtinde Rusya devleti 
memdâlikiyle Memâlik-i Mahrfüsa beyninde hudüd Küril memleketinin Karade- 
niz'den şimdiki hudüduyla giderek İmre hudüduna çıkıp ondan en doğru tarik 
ise Ahıska ve Kars eyâletlerinin Gürcistan hudüdlarına muttasıl oldukları ma- 
halle kadar mümted olan hat ola ve bu vechile Ahıska ve Ahilkelek kaV'aları şi- 
mâlde ve hatt-ı hudüd-ı mezkürun dâhilinde iki saatden akall olmamak üzere 
mesâfede kala. Hatt-ı hudüdun cenüb ve garb taraflarında Kars ve Trabzon 
semtlerinde kâin olan arâzi ile Ahıska eyâletinin en büyük kıt'ası ile'l-ebed 
Devlet-i Aliyye'nin tasarrufunda ola ve hatt-ı hudüd-ı mezkürun taraf-ı şimâli 
ve şarkisinde Gürcistan ve İmre ve Küril semtlerinde kâin arâzi ve Kuban neh- 
rinin ağzından San Nikola limanına kadar liman-ı mezkür dâhil olmak üzere 
cemi” Karadeniz sâhili ile'İ-ebed Rusya devleti tasarrufunda ola. Binâenaleyh 
Rusya devleti Ahıska eyâletinin bâkisini ve Kars şehri ve eyâletini ve Bayezid 
şehri ve eyâletini ve'-hâsıl Erzurum şehri ve eyâletini ve Rusya askeri tarafın- 
dan istilâ-dide olup hudüd-ı meşrühadan hâricde kalan bi'l-cümle mahalleri 
taraf-ı Devlet-i Aliyye'ye redd ü teslim eder. 

Beşinci madde Eflâk ve Boğdan memleketleri kendilere tâ olunan şurüt 
(2561 üzere taraf-ı Devlet-i Aliyye'ye teba'iyyeti kabül etdiklerinden ve Rusya 
devleti dahi onların refâh-ı hâllerine mütekeffil olduğundan gerek şurütları ve 
gerek beyne'd-devleteyn mün'akid olan mu'âhede ve gerek tevârih-i muhteli- 
fede sudür eden hutüt-ı şerife mücibince kendilere i'tâ olunan imtiyâzât ve mu- 

âfiyyâta kemâkân nâil olacakları derkârdır. Binâberin âyinlerini serbestiyyet 
üzere icrâ etmeye ve emniyyet-i kâmile vemilletce idâre-i müstakılleye ve ser- 
bestiyyet-i kâmile üzere icrâ-yı ticârete nâil olalar ve uhüd-ı sâbıkaya munzam 
olup memleketeyn-i mezküreteynin hukuklarına nâiliyyetlerini te'kid içün lâ- 
zım add olunan şurüt işbu mu'âhedeye mülhak olan sened-i münferidde mün- 
deric olup sened-i münferid-i mezkür işbu ahdnâmenin eczâsından add ü iti- 
bâr oluna. 

Altıncı madde: Akkerman Mu'âhedesi'nin in'ikadından beri vuku'a gelen 
usül cihetiyle mu'âhede-i mezkürenin beşinci maddesine mülhak olup Sırplıya 
dâir sened-i münferidde münderic şurütun derhal icrâsına taraf-ı Devlet-i Aliy- 
ye'den teşebbüs olunamadığından şurüt-ı mezkürenin bilâ-te'hir ve kemâl-i iti- 
nâ ve dikkat ile icrâsını ve Sırp memleketinden münfek olmuş olan altı aded 
nâhiyenin derhal reddine mübâdereti resmen ve alenen taahhüd eder ki bu 
vechile işbu sâdık ve muti” milletin ilâ maşallahu te'âla istirâhat ve refâhiyyeti- 
nin istihsâli te'min oluna ve şurüt-ı mezkürenin icrâsı zımnında bâlâsı hatt-ı 
hümâyün-ı şâhâne ile muvaşşah ısdâr buyurulacak emr-i âli işbu sulhnâmenin 
imzâsı tarihinden itibâren bir mâh mürürunda Rusya devleti tarafına resmen 
inhâ ve i'tâ oluna. 

Yedinci madde: Rusya teba'ası devleteyn-i fahimeteyn-i müteahhideteyn 
beyninde mün'akid olan uhüd-ı sâbıka mücibince gerek berren ve gerek bahren 
cemi'-i Memâlik-i Mahrüsa'da icrâ-yı ticâret husüsunda nâil oldukları serbes- 
tiyyet-i tâmme ve kâmileye kemâkân nâil ola ve işbu serbestiyyet-i ticârete bir 
vechile hâlel gelmiye ve bir güne suübet ve yâhüd inhisar ile gerek idâre-i dâhi- 
liyye ve sâir nizâmât ve kavânin-i örfiyye iktizâsıyla bir hâlde ve bir güne ba- 
hâne ile tas'ib olunmaya ve Rusya teba'a ve sefâin ve emvâl ve emtiası her tür- 
lü dahi ü taarruzdan masün olarak teba'a-i mersüme münhasıran Rusya elçisi 
ve konsoloslarının taht-ı hükm ü zabtında ola ve Rusya teba'ası sefâini dahi 
me'mürin-i Devlet-i Aliyye taraflarmdan ne rüy-i deryâda ve ne Devlet-i Aliy- 
ye'ye tâbi" liman ve sâir mersâlarda yoklana ve Rusya teba'asından birisine âid 
bi'-cümle emtia ve yâhüd (2571 zahâirin ber-mücib-i tasarruf resm-i gümrüğü 
edâ olundukdan sonra serbest fürühtu ve sâhibinin ve yâhüd muda” ve emâ- 
netkâr Sırpların karada kâin mahzenlerine vaz' ve yâhüd her kangı milletin 
olur ise olsun âher bir sefineye nakli câiz olup ol hâlde Rusya teba'asından olan 
şahıs zâbitân-ı memlekete ihbâr ve ruhsat istid'âsına muhtâc olmaya. Mahsu- 
sân kavl ü karar olunur ki Rusya memâlikinden gelen hınta hamüleleri hakkın- 
da dahi imtiyâzât-ı mezküre câri olarak onların serbestiyyet üzere nakl ü imrâ- 
rı husüsu hiçbir vakitde ve bir güne bahâne ile tas'ib ve memnü'iyyetden beri 
ola ve bundan başka Devlet-i Aliyye ale'I-husüs Karadeniz ticâreti ve geşt ü gü- 
zârı hiçbir türlü mevâni'e düçâr olmamasına kemâliyle sarf-ı dikkat etmeyi ta- 
ahhüd eder. Binâenaleyh Karadeniz ve Akdeniz Boğazlarının mürüru gerek 
Karadeniz'den gelip Akdeniz'e gitmek ve gerek Akdeniz'den gelip Karade- 
niz'e varmak isteyen mahmül ve yâhüd tehi olarak tüccâr bayrağıyla olan Rus- 
ya tüccâr sefinelerine meftüh ve kâmilen serbest olduğunu kabül ve beyân eder 
ve sefâin-i mezküre mâdâmki tüccâr sefâini ola mikdâr-ı hamüle ve hey'etine 

bakılmayarak ber-vech-i bâlâ tanzim olunduğu üzere bir güne taarruz ve me- 
vâni'e düçâr olmayalar ve iktizâ eden izn-i sefine emirlerinin İtâsı husüsunda 
da beyninde tanzim oluna ve usül-i mezküre mücibince Akdeniz ve Karadeniz 
Boğazlarının mürüru Devlet-i Aliyye ile musâlih olan bi'İ-cümle düvel-i sâire 
tüccâr sefinelerinden gerek Karadeniz'de kâin Rusya iskelelerine azimet eden 
ve gerek ol tarafdan avdet eyleyen mahmül ve yâhüd tehi sefinelere Rusya bay- 
rağıyla olan sefineler haklarında mün'akid olan şurüt ile meftüh ve serbestiy- 
yet olduğu ilân olunur. Ve'I-hâsıl Devlet-i Aliyye Rusya devletinin işbu Kara- 
deniz'de ticâret ve geşt ü güzârın serbestiyyet-i kâmilesine dâir kendisine mü- 
cib-i emniyyet olacak hâlâtın te'min olunmasına salâhiyyetini #tirâf edip kendi 
tarafından hiçbir vakitde ve bir türlü bahâne ile bir güne mâni” zuhüra gelme- 
yeceğini resmen i'lân eyler ve ale'I-husüs va'd eyler ki ba'dezin gerek mahmül 
ve gerek tehi olarak Rusya tüccâr sefineleri ve yâhüd Devlet-i Aliyye ile muhâ- 
rib olmayan devletlerin Karadeniz'den Akdeniz'e ve yâhfd Akdeniz'den Kara- 
deniz'de kâin Rusya iskelelerine azimet etmek üzere Karadeniz ve Akdeniz bo- 
gazlarından mürür eden sefineleri hiçbir vakitde tevkif olunmaya ve maazalla- 
hu te'âla işbu maddede münderic şurütun birine (258) nakz olunarak Rusya el- 
çisinin bu bâbda istid'âsına kâmilen müstacelen tarziye olunmadığı takdirde o 
misillü nakz-ı harekât-ı hasmâne etmeye ve Devlet-i Aliyye hakkında derhal 
mukabele bi”İ-misl muâmelesini eylemeye Rusya devletinin salâhiyyetini Dev- 
let-i Aliyye şimdiden Ttirâf eyler. 

Sekizinci madde: Mukaddemâ Akkerman Mu'âhedesi'nin altıncı maddesin- 
de tarafeyn teba'a ve tüccârının bin sekiz yüz altı sene-i İseviyyesinde zuhür 
eden muhârebeden beri ve ezmine-i muhtelifede vâki” olan zarar ve ziyândan 
dolayı matlübâtlarının tanzim ve edâsına dâir meşrüt olan tanzimât icrâ olun- 
mayıp ve Rusya tüccârı mu'âhede-i mezkürenin inikadından sonra Halic-i 
Konstantiyye'nin geşt ü güzârına dâir teşebbüs olunan esbâb ü vesâil cihetiyle 
tekrar zarar u ziyân-ı mezkürun tazmini içün Rusya devleti tarafına ba'dezin 
ta'yin olunacak taksitler ile on sekiz mâh zarfında bir milyon beş yüz bin Macar 
altını tâ eyleye. Şöyle ki mebâliğ-i mezkürenin itâsıyla devleteyn-i müteahhi- 
deteynin ahvâl-i mezküreden dolayı her güne matlübât ve iddiâ-yı mütekabile- 
lerine hitam verile, 

Dokuzuncu madde: İşbu sulhnâme ile teyemmünen hitâm-pezir olan muhâ- 
rebenin ibtidâsı Rusya devletine masârif-i cesimeyi müeddi olduğundan Dev- 
let-i Aliyye masârif-i mezkürenin lâyıkı üzre tazminini arz ve tebliğ etmeyi bi'l- 
hak lâzimeden add edip binâenaleyh dördüncü maddede meşrüt olduğu üzere 
Anadolu arâzisinden tazmin-i mezküra mahsüben Rusya devleti ahzine râzı ol- 
duğu bir kıt'a-i cüz'iyyenin terk ü ferâgatinden başka Devlet-i Aliyye mikdârı 
ittihâd-ı tarafeyn ile tanzim olacak bir meblağın edâsını dahi taahhüd eder. 

Onuncu madde: Devlet-i Aliyye bin sekiz yüz yirmi yedi sene-i İseviyyesi 
Temmmuzunun altıncı günü Londra'da Rusya ve İngiltere ve Fransa devletleri 
beynlerinde akd olunan mu'âhedeye muvâfakat-ı kâmilesini #lân edip bin se- 

“kiz yüz yirmi dokuz sene-i İseviyyesi Martının yirmi ikisi tarihiyle müverrah 
düvel-i mezküre beyninde bi'l-ittihâd mu'âhede-i mezkürenin esâsı üzerine ve 

kat'iyyen icrâsına dâir tanzimâtın tafsilini hâvi senede dahi muvâfakat eder ve 
işbu sulhnâmenin tasdiknâmeleri mübâdelesini müteâkiben Rusya ve İngiltere 
ve Fransa devletleri murahhaslarıyla bi'l-muayyene şurüt ve tanzimât-ı (2591 
mezkürenin icrâsını tesviye içün Devlet-i Aliyye tarafından murahhaslar ta'yin 
oluna. 

On birinci madde: İşbu sulhnâmenin imzâsı ve tasdiknâmeleri mübâdelesi- 
ni müteâkiben hâvi olduğu şurütun ve bâ-husüs gerek Rumeli ve gerek Anado- 
lu'da devleteyn memâlikini fasl edecek hudüda dâir olan üçüncü ve dördüncü 
maddelerin sürat ve kemâl-i dikkatle icrâsı içün iktizâ eden esbâba Devlet-i 
Aliyye tarafından teşebbüs oluna ve mevâdd-ı muhtelife-i mezküre icrâ olun- 
müş add olunabilecekleri andan işbu sulhnâmenin icrâsmdan add olunan se- 
ned-i mahsus mücibince vaz' olunan esâsa tatbikan Memâlik-i Mahrüsa'nın 
tahlisine mübâşeret olunacakdır ve Rusyalı tarafından istilâ-dide olan memâlik 
kâmilen tahliye olununcaya kadar memâlik-i mezkürede el-hâletü hazihi Rus- 
ya devletinin nüfüzuyla vaz' olunmuş olan süret-i nizâm ve idâre vikaye oluna 
ve Devlet-i Aliyye tarafından bu bâbda ve bir vechile müdâhale olunmaya. 

On ikinci madde: İşbu sulhnâmenin temessükleri imzâ ve mübâdele olun- 
dukdan sonra müteâkiben gerek berren ve gerek bahren tarafeyn askeri rüesâ- 
sına terk-i husümet olunmak üzere evâmir ve tenbihât ısdâr oluna ve sulhnâ- 
me-i mezkür temessüklerinin imzâsından sonra vuku'a gelebilecek harekât-ı 
hasmâne keen lem-yekün add olunup sulhnâme-i merkümun hâvi olduğu me- 
vâdda bir güne tagayyür irâs etmeye ve kezâlik o aralıkda devleteyn-i fahime- 
teyn-i müteahhideteynden birinin askeri tarafından zabt olunmuş mahaller bi- 
lâ-te'hir istirdâd oluna. 

On üçüncü madde: Devleteyn-i fahimeteyn-i müteahhideteyn beynlerinde 
muhâdenet-i hâlise muâmelâtını ibka ve i'âde ederek teba'alarından kangı sınıf 
ve tâifeden olur ise olsun el-hâletü hazihi teyemmünen hitâm-pezir olan muhâ- 
rebe esnâsmda gerek i'mâl-i harbiyyede bulunmuş ve gerek etvâr u hareketle- 
riyle ve yâhüd re'y ü efkârlarını beyân-birle tarafeyn-i muâhideynin yerine ta- 
alluklarını izhâr eylemiş olanları umümen ve kâmilen ve nesyen mensiyyen 
afv olunalar. Binâberin bunlardan hiçbiri harekât-ı sâbıkasından dolayı cânen 
ve mâlen rencide ve ta'addi olunmaya. Bunlardan herbirinin mukaddemâ mâ- 
lik oldukları emlâkleri ibka olunup şer-i şerif ve kavâninin zir-i hhmâyesinden 
emin ve râhatla mutasarrıf olalar ve yâhüd evlâd ü ıyâli ve eşyâ-yı menkulesiy- 
le istediği mahalle bilâ-mâni” ve taarruz nakl etmek içün on sekiz mâh zarfında 
emlâkini fürüht edebile ve bundan başka taraf-ı Devlet-i Aliyye'ye istirdâd olu- 
nan (2601 ve yâhüd Rusya devleti tarafına terk ü ferâgat kılınan memleketlerde 
kâin tarafeyn teba'alarına gerek kable's-sefer ve gerek muhârebeden beri ikti- 
sâb eyledikleri emlâklerine tensib ederler ise bir râbıta verip nukud ve eşyâ-yı 
menkuleleriyle devleteyn-i müteahhideteynden birinin memâlikinden diğeri- 
nin memâlikine naki etmeleri içün yine on sekiz mâh müddet ta'yin kılma. 

On dördüncü madde: Her kangı millet ve nev ve tâifeden olur ise olsun 
devleteyn beyninde olan harb esirleri işbu sulhnâme tasdiknâmeleri mübâdele- 
si akibinde bilâ-bedel ü semen istirdâd olunup lakin Memâlik-i Mahrüsa'da Hı- 

ristiyan tâifesinden hüsn-i rızâlarıyla İslâm'ı kabül edenler ve kezâlik Rusya 
memâlikinde ehl-i İslâm'dan rızâlarıyla Hıristiyan mezhebine girenler müstes- 
nâ olalar. İşbu sulhnâmenin imzâsından sonra Rusya teba'asından birtakrib ile 
esre giriftâr olup Devlet-i Aliyye memâlikinde mevcüd olanlar haklarında yine 
vech-i meşrüh üzere muâmele oluna. Rusya devleti dahi kendi tarafından Dev- 
let-i Aliyye teba'ası hakkında ol vechile muâmele etmekliğe taahhüd eder ve 
üserânın taayyüşleri içün devleteyn taraflarından sarf olunan mebâliğin te'di- 
yesi taleb olunmaya ve devleteyn-i mezküreteynden herbiri üserâ-yı mezküre- 
nin hudüda azimetleri içün lâzım gelen her ne ise tarafeynden i'tâ ve tarafeyn 
me'mürları vâsıtalarıyla hudüdlarda mübâdele olunalar. 

On beşinci madde: Devlet-i Aliyye ile Rusya devleti beyninde tevârih-i 
muhtelifede akd olunan ahdnâmeler ve sâir uhüd u nevâmis işbu sulhnâme ile 
tagyir olunan mevâd istisnâ olunarak tamâmen kuvvet-i kâmilelerinde tasdik 
olunur ve tarafeyn-i mu'âhedeteyn onların bilâ-tagyir ve kemâl-i dikkat ile vi- 
kayesini taahhüd ederler. 

On altıncı madde: İşbu sulhnâme devleteyn-i fahimeteyn müteahhideteyn 
taraflarından tasdik olunup tasdiknâmeleri tarafeyn murahhasları beyninde al- 
tı hafta zarfında ve mümkin ise dahi evvelce mübâdele oluna. 

Hâtime: İşbu mevâdd-ı musâlaha beynimizde söyleşilerek bu vechile karâr- 
gir olmuş olmakdan nâşi bi-mennihi te'âla tasdiknâmelerinin celbiyle yine bey- 
nimizde mübâdele olunmak üzere yedimizde olan ruhsatnâmemiz mücibince 
işbu temessük tahrir ve imlâ ve mühr ü imzâmuızla temhir ve imzâ kılınarak 
bi'l-mübâdele devlet-i müşârünileyhâ murahhasları dostlarımıza İ'tâ olundu. 

Tahriren fi”İ-yevmi”l-hâmis aşer min şehr-i Rebiyü'I-evvel seneti hams ve er- 
bain ve mieteyn ve elf. (14 Eylül 1829) 12611 


Rusyalıya Edirne'de verilen izâhnâme 


Bâ'is-i vesika-i safvet-anika oldur ki - 

Saltanat-ı seniyye-i ebed-kıyâm ile Rusya devleti beşkindei bu defa teyem- 
münen inikad-pezir olan musâlaha devleteyn-i fahimeteyn-i beyninde ile'1- 
ebed ber-karar ve pâydâr olmak ve âtide vuku'u muhtemel olabilecek münâza- 
âtın şimdiden def ü imhâsıyla ba'dezin kil ü kale mecâl kalmamak içün taz- 
min-i ticâret ve seferiyye ve tahliye-i memâlik zımnında Rusya devleti murah- 
haslarıyla işbu sened-i münferid ile tensik ve tanzim olunan mevâddır ki ber- 
vech-i âti zikr olunur. 

Evvelki madde: Sulhnâmenin beşinci maddesine mülhak olup Eflâk ve Boğ- 
dan memleketlerine dâir olan sened-i münferidin bir bendinde Tuna'nın sâhil-i 
yesârisinde kâin bilâd-ı İslâmiyye ve onlara âid arâzi ba'dezin Eflâk memleketi- 
ne munzam olmak üzere memleket-i mezküreye redd olunacağı ve sâhil-i mez- 
kürda mukaddemâ mevcüd olan istihkâmât hiçbir vakitde tecdid ve /âde olun- 
mayacağı şart olunmuşdur. 

İşbu şart mücibince el-hâletü hazihi asâkir-i İslâmiyye zabtında olan Yergö- 
gü Kal'ası tahliye ve Rusya askerine teslim olunmak gerekdir ve kal'a-i mezkü- 

renin istihkâmâtı hedm olunacakdır ve zikr olunan tahliye husüsu sulhnâme- 
nin imzâsı tarihinden on beş gün zarfında icrâ olunacakdır ve Yergöğü'de 
olan asâkir-i İslâmiyye top ve mühimmât ve emvâl ve eşyâlarıyla beraber 
Ruscuk'a çekilip ve sâir İslâm ahâli dahi kezâlik emvâl ve eşyâlarıyla gidebi- 
lirler. 

İkinci madde: Sulhnâmenin sekizinci maddesiyle şart olmuşdur ki Devlet-i 
Aliyye Rusya teba'a ve tüccârının bin sekiz yüz altı sene-i İseviyyesinden beri 
ezmine-i muhtelifede vâki” olan zarar u ziyânlarına tazmin olmak üzere Rusya 
devleti tarafına zirde tanzim olunacak taksitleriyle on sekiz mâh zarfında bir 
milyon beş yüz bin Macar altını edâ eyleyecekdir. İşbu şart mücibince kavl ü 
karar olunur ki Devlet-i Aliyye sulhnâme tasdiknâmelerini mübâdelesinde yüz 
bin Macar altını ve tasdiknâme mübâdelesinden altı mâh mürürunda dört yüz 
bin Macar altını ve ba'dehü yine altı mâh mürürunda beş yüz bin 1262) Macar 
altınını ve diğer altı mâh mürürunda kusür kalan beş yüz bin Macar altınını 
edâ-birle bu süretle zikr olunan bir milyon beş yüz bin Macar altını on sekiz 
mâh müddetde kâmilen edâ olunur. 

Üçüncü madde: Sulhnâmenin dokuzuncu maddesinde masârif-i seferiyye- 
nin tazmini zımnında Devlet-i Aliyye tarafından Rusya devletine mikdârı itti- 
hâd-ı tarafeyn ile tanzim olunacak meblağın te'diyesi taahhüd olunur deyü 
muharrer olduğuna binâen işbu şart mücibince kavl ü karar olunur ki zikr olu- 
nan tazminin mikdârı on milyon Macar altınına bâliğ olarak Devlet-i Aliyye bu 
husüsu haşmetlü Rusya imparatoru cenâblarının insâf ve hakkaniyyetine havâ- 
le-birle meblağ-ı mezküru imparator-ı müşârünileyh cenâbları tarafından 
ta'yin olunacak süret üzre edâ eylemeyi taahhüd eder ve bundan başka işbu 
tazminin i'tâsı bârını mümkin mertebe tahfif ve taraf-ı Devlet-i Aliyye'ye lâzım 
gelen teshilâtı tâ içün kavi olundu ki Rusya devleti meşrüt olan tazmine mah- 
süben tazmin-i mezkürdan tenzil olunmak üzere bi'littifak kabüle şâyân add 
olunacak eşyâ ile aynen tazminâtı kabül etmeye rızâ-dide olur. 

Dördüncü madde: Sulhnâmenin on birinci maddesinde meşrüt olmuşdur ki 
sulhnâmenin icrâsından add olunan sened-i mahsus mücibince vaz” olunan 
esâsa tatbikan Memâlik-i Mahrüsa'yı tahliyeye mübâderet edecektir. Şart-ı 
mezkür mücibince kavl ü karar olundu ki Rusya teba'a ve tüccârının zarar u zi- 
yânları içün işbu senedin ikinci maddesinde muharrer olduğu üzre meşrüt 
olan tazmine mahsüben yüz bin Macar altını edâ ve Sırplıya dâir olan beşinci 
maddeyi kâmilen icrâ ve işbu senedin evvelki maddesinde mezkür olduğu 
üzere Yergöğü Kal'ası tahliye ve Rusya askerine teslim olundukda ol vakit ve 
sulhnâme tasdiknâmeleri mübâdelesinden bir mâh mürürunda Rusya askeri 
Edirne ve Kırkkilise ve Lüleburgosu ve Midye ve İyneada'yı ve sâir mahalleri 
tahliye-birle işbu mahaller cümleten taraf-ı Devlet-i Aliyye'den li-ecli't-tesel- 
lüm ta'yin kılınan me'mürlara müteâkiben teslim kılmacakdır ve Rusya teba'a 
ve tüccârınm zarar u ziyânlarından dolayı tazminin dörtyüz bin Macar altını 
bi-tıbkıhi edâsya'ni tasdiknâmeler mübâdelesinden altı mâh mürürunda Vtâ 
olundukda Rusya askeri bir mâh zarfında Balkan'dan bahre ve Burgos körfesi- 
ne varınca cemi'-i arâziyi tahliye edip şöyle ki bi'-cümle şehirler ve kasabât ve 

kurâ taraf-ı Devlet-i Aliyye'den 12631 li-ecli” &tesellüm ta” yin kılınan me'mürla- 
ra teslim oluna. 

Rusya askeri Balkan'ın öte yüzüne geçip Dobruca memleketlerine çekilecek- 
dir ve ber-vech-i meşrüh Rusya teba'a ve tüccâtının zarâr u ziyânlarından dola- 
yı tazminin beşyüz bin Macar altını diğer altı mâh mürürunda edâ olundukda 
ol vakit askeri bi'l-cümle Dobruca memleketlerini Tuna'dan Karadeniz'e kadar 
müştemil olduğu şehirler ve kasabât ve kurâ ile beraber kâmilen ve kâffeten 
tahliye ve me'mürin-i Devlet-i Aliyye'ye teslim edip geri kalan diğer beş yüz bin 
Macar altını diğer altı mâh mürürunda ya'ni tasdiknâmelerin mübâdelesinden 
on sekiz mâh mürürunda tekmil oluna ve bâlâda mezkür tahliye maddesinde 
Silistre şehri ve Eflâk ve Boğdan memleketleri müstesnâ olarak işbu senedin 
üçüncü maddesinde meşrüt olduğu üzere taraf-ı Devlet-i Aliyye'den Rusya 
devleti tarafına muhârebe masârifi tazmini içün edâsı taahhüd olunan mebâliğ-i 
mezküre kâmilen te'diye olununcaya değin Rusya devleti tarafında rehin dura- 
cakdır. Şöyle ki tazmin-i mezkür taraf-ı Devlet-i Aliyye'den kâmilen edâ olun- 
duğu akibinde Rusya askeri Eflâk ve Boğdan memleketlerini ve Silistre şehrini 
iki mâh zarfında tahliye ve tekmilen me'mürin-i Devlet-i Aliyye'ye teslim ede- 
cekdir. Kaldı ki sulhnâmenin dördüncü maddesi mücibince Anadolu tarafından 
Devlet-i Aliyye'ye redd olunacak arâzinin Rusya askeri tarafından tahliyesi hu- 
süsunda kavl ü karar olunur. İşbu tahliyeye sulhnâme tasdiknâmeleri mübâde- 
lesinden üç mâh mürürunda Ceneral anşef Kont Paskoviç de divân ile ol tarafda 
olan Devlet-i Aliyye muhâfızları beyninde akd olunacak sened-i mahsus üzre 
mübâşeret olunup şöyle ki tasdiknâme mübâdelesinden sekiz mâh mürürunda 
taraf-ı Devlet-i Aliyye'ye redd olunan memleketlerin tahliyesi tekmil oluna. 

Hâtime: Devlet-i Aliyye-i ebediyyü'd-devâm cânib-i seniyyü'İ-cevânibinden 
bâ-ruhsatnâme-i hümâyün.murahhas ve me'mür olduğumuz in'ikad-ı musâla- 
ha müteferriâtından olmak üzere mecâlis-i mükâlemâtda tanzim kılınan dört 
maddeyi şâmil işbu sened-i münferid sullnâmenin icrâsından add olunarak 
tahrir ü imlâ ve mühr ü imzâmızla temhir ve mümzâ kılınarak tasdiknâmeleri 
sulhnâmenin tasdiknâmeleriyle beraber mübâdele olunmak üzere Rusya dev- 
leti murahhasları dostlarımız yedlerine mübâdeleten i'tâ kılındı. 

Tahriren fi'-yevmi'-hâmis min şehr-i Rebiyü'l-evvel sene hams ve erbair ve 
mieteyn ve elf. (14 Eylül 1829) (2641 


Edirne'de Memleketeyn'e dâir verilen sened-i münferid 


Bâ'is-i vesika-i safvet-anika oldur ki 

Devlet-i Aliyye-i ebediyyü'd-devâm ve saltanatı seniyye-i sermediyyü”l-kı- 
yâm ile Rusya devleti beyninde bundan akdem mün'akid olan Akkerman 
Mu'âhedesi'nin sened-i münferidinde Eflâk ve Boğdan voyvodalarının süret-i 
intihâbına dâir meşrüt olan herbir husüsu tasdik ederek Memleketeyn-i mez- 
küreteynin idâre-i dâhiliyyelerini ziyâde devâmını ve menâfi-i sahihalarına zi- 
yâde muvâfık esâs üzre vaz" etmek ihtiyâcını İtirâf etmişler. Binâen-alâ-zâlik 
şu vechile kavl ü karar ve kat'iyyen tanzim olunur ki mersüm voyvodaların za- 

mân-ı hükümetleri mukaddemki gibi yedi seneye münhasır olmayıp ba'dezin 
kayd-ı hayât ile ola, lâkin zikr olunan sened-i münferidde musarrah olduğu 
üzere bi/İ-ihtiyâr voyvodalıkdan isti'fâ ve yâhüd kabâhatleri zuhüruyla azlleri 
keyfiyyâtı müstesnâ ola. Voyvodalar memleketlerinin bi”l-cümle mesâlih-i dâ- 
hiliyyelerini divânlarına mürâcaatla serbestiyyet üzere tanzim edip lâkin Memr- 
leketeyn-i mezküreteynin mu'âhedât ve yâhüd hutüt-ı şerife ile mü'eyyed is- 
tihkaklarına halel getirmeyeler. 

Ve işbu hukuka mugayir bir güne emir ısdârıyla idâre-i dâhiliyyeleri teşviş 
“olunmaya ve Devlet-i Aliyye Eflâk ve Boğdan memleketlerine tâ olunan imti- 
-yâzâtın hemcivâr olan muhâfızin taraflarından hiçbir vechile nakz olunmaması 

ve Memleketeyn-i mezküreteynin umür ve husüslarına zikr olunan muhâfızin 
taraflarından Eflâk ve yâhüd Boğdan toprağına tasaddi etdirilmemesi bi'lihti- 
mâm dikkat ve basiret etmekliği va'd ve taahhüd eder ve Tuna'nın sahil-i yesâ- 
risi kurbünde kâin bi'l-cümle adalar Eflâk ve Boğdan toprağının eczâ-yı mü- 
temmimesi add oluna ve nehr-i mezkürun vasatı Memâlik-i Mahrüsa'ya duhül 
etdiği mahalden Prut nehrinin munsab olduğu mahalle kadar Memleketeyn-i 
mezküreteyn beyninde hudüd ola ve Devlet-i Aliyye Eflâk ve Boğdan arâzisini 
ta'addi ve taarruzdan ziyâde te'min içün Tuna'nın sâhil-i yesârisinde bir güne 
müstahkem mahal alıkomamak ve ehl-i İslâmdan olan teba'asının sâhil-i mez- 
kürda bir güne mesken ve i'mârını tecviz eylememek üzere taahhüd eder. Binâ- 
berin katiyyen kavl ü karar olundu ki sâhil-i mezkürun cemi'sinde Eflâk ve 
Karayova memleketlerinde ve kezâlik Boğdan memleketinde (2651 ehl-i İs- 
lam'dan birisi hiçbir vakitde temekkün etmeyip yalnız Dersa'âdet lâzimesi 
içün kendiliğinden hubübât ve yâhüd sâir eşyânın iştirâsı zımnında yedlerinde 
emr-i âli olarak gelen tüccârın Memleketeyn-i mezküreteyne duhülü câiz ola. 
Ve Tuna nehrinin sahil-i yesârisinde kâin bilâd-ı İslamiye ve onlara âid arâzi 
ba'dezin Eflâk memleketine munzam olmak üzere memleket-i mezküreye redd 
.oluna ve sâhil-i mezkürda mukaddemâ mevcüd olan istihkâmât hiçbir vakitde 
tecdid ve ibka olunmaya ve ehl-i İslâm tâifesi ahâd-ı nâsdan magsub olmaya- 
rak gerek bilâd-ı mezkürede ve gerek Tuna'nm sahil-i yesârisinde kâin sâir ma- 
hallerde olan emlâk ve arâzilerini on sekiz mâh zarfında yerlilere fürüht eyle- 
yeler ve Memleketeyn-i mezküreteyn idâre-i dâhiliyye-i müstakillenin kâffe-i 
imtiyâzâtına nâil olduğundan Tuna boyunda ve Memleketeyn'de iktizâ eden 
sâir mahallere karantinalar ve memleketi hastalıkdan muhâfaza içün kordon 
ta'bir olunur karakolları istedikleri gibi vaz” u ta'yin edebileler ve memlekete 
vürüd eden gerek ehl-i İslâm ve gerek Hıristiyan tâifesi memleketin hastalık- 
dan muhâfazası zımnında vaz' olunan nizâmın kemâliyle icrâsından ictinâb et- 
meyeler ve zikr olunan karantinalarda hidmet ve hudüdun emniyyetine dikkat 
etmek ve şehirlerde ve karyelerde hüsn-i nizâmın muhâfazası ve kavânin ve ni- 
zâmâtın icrâsı için Memleketeyn-i mezküreteynden herbiri hidemât-ı muhteli- 
fe-i mezküre zımnında elzem olan mikdâr müsellah neferât istihdâm edebile ve 
neferât-ı mezkürenin mikdâr ve maaşları voyvodalar tarafından divânlarıyla 
bi'lHttifak emsâl-i kadimesi esâsı üzere tanzim oluna ve Devlet-i Aliyye Memle- 
keteyn-i mezküreteynin nâil olabileceği her türlü refâh-ı hâlin istihsâlini hâlisâ- 

ne arzü eylediğinden ve Dersa'âdet lâzimesi içün ve Tuna kal'aları zahire tedâ- 
riki ve Tersâne-i Âmire lâzimesi içün iktizâ eden tertibât-ı muhtelifenin talebin- 
de zuhüra gelen tecâvüz ve taarruzâta vâkıf olduğundan bu bâbda olan salâ- 
hiyyetini Memleketeyn-i mezküreteyne tamâmen ve kâmilen terk eder. Binâbe- 
rin Eflâk ve Boğdan memleketleri mukaddemâ veregeldikleri hubübât ve sâir 
zahâir ve ağnâm ve kerestenin Vtâsından ile'l-ebed vâreste olacaklardır ve ke- 
zâlik Memleketeyn-i mezküreteynden hiçbir hâlde kılâ'da istihdâm içün amele 
ve her ne güne olursa olsun sâir ankarya taleb olunmaya, lâkin Devlet-i Aliy- 
ye'nin ol vechile hukukunu külliyyen terkinden 12661 dolayı Hazine-i Âmire'ye 
terettüb edebilecek zarar u ziyâna mükâfât içün Memleketeyn-i mezküreteynin 
bin sekiz yüz iki sene-i İseviyyesi tarihinde sudür eden hutüt-ı şerife mücibince 
taraf-ı Devlet-i Aliyye'ye cizye ve iydiyye ve rikâbiyye nâmıyla edâ eyledikleri 
virgü-yi seneviden başka olmak üzere Eflâk ve Boğdan memleketlerini tazmin 
olarak herbiri beher sene taraf-ı Devlet-i Aliyye'ye bir mikdâr meblâğ edâ eyle- 
yip meblâğ-ı mezkürun mikdârı ba'dehü ittifâk-ı tarafeyn ile tanzim oluna. 

Ve bundan başka voyvodaların vefât ve isti'fâ ve yâhüd kanun üzre azilleri 
cihetleriyle yeni voyvoda nasb olundukda ol vechile voyvodası teceddüd eden 
memleket virgü-yi senevisine muâdil mikdâr meblağ edâ ede ve mebâliğ-i 
mezküreden başka hiçbir vakitde ve bir güne bahâne ile ne memleketden ve ne 
voyvodalardan âher virgü ve teklif ve hediyye taleb olunmaya. 

Ve ber-vech-i bâlâ tertibâtın ilgası mülâbesesiyle Memleketeyn ahâlileri Ak- 
kerman Mu'âhedesi'nin sened-i münferidinde meşrüt olduğu üzere hıref ve sa- 
nâyileriyle arâzilerinin cemi'-i mahsulâtından dolayı icrâ-yı ticârete serbestiy- 
yet-i kâmile ile nâil olup her türlü inhisârdan sâlim olalar. Meğer ki voyvodalar 
divânlarıyla bi'-ittifak memleketin zahiresi tedârikini te'min içün elzem olan 
inhisârlara teşebbüsü münâsib göreler ve ahâli-i mersüme Tuna nehri üzerinde 
kendi kayıklarıyla ve yedlerinde memleketleri taraflarından pasaportları ola- 
rak serbestiyyet üzere geşt ü güzâr ve ticâret içün sâir Memâlik-i Mahrüsa'dan 
bilâd ve limanlara gidebilip cizyedârlar tarafından rencide olunmayıp ve sâir 
ta'addiden dahi masün olalar. 

Ve dahi Devlet-i Aliyye Eflâk ve Boğdan memleketlerinin düçâr oldukları 
mesâibi mütâlaa-birle mürüvvet ve şefkat-i mahsusa iktizâsınca Memleketeyn 
ahâlisini Memleketeyn'in Rusya askeri tarafından kâmilen tahliye olunduğu 
günden itibâren Hazine-i Âmire'ye edâ olunan senevi virgülerden iki sene mu- 
âf eylemeye râzı olur. Ve'l-hâsıl Devlet-i Aliyye Memleketeyn-i mezküreteynin 
refâh-ı hâl-i müstakbelesini her vechile te'min etmek arzüsuyla alenen taahhüd 
eder ki Memleketeyn'in Rusya askerleri taraflarından istilâları müddetinde 
memleketin en muteber ahâlisinden ibâret meclislerde beyân olunan arzü ve 
merâmları mücibince idâre-i dâhiliyyesine esâs olacak olan nizâmâtı tasdik ey- 
leye. Ancak nizâmât-ı mezküre Devlet-i Aliyye'nin hakk-ı hükümetine bir vec- 
hile halel irâs etmeyeceği derkârdır.|267| 

Hâtime: Devlet-i Aliyye-i ebediyyü'd-devâm cânib-i seniyü'l-cevânibinden 
bâ-ruhsatnâme-i hümâyün murahhas ve me'mür olduğumuz in'ikad-ı musâla- 
ha müteferriâtından olmak üzere mecâlis-i mükâlemâtda tanzim olunan işbu 

sened-i münferid sulhnâmenin icrâsından add olunarak tahrir ü imlâ ve mühr 
ü imzâmızla temhir ve mümzâ kılınarak tasdiknâmesiyle beraber mübâdele 
olunmak üzere Rusya devleti murahhasları dostlarımız yedlerine mübâdeleten 
itâ kılındı. 

Tahriren fi'-yevmi”I-hâmis-aşer min şehr-i Rebiyü”l-evvel sene hams ve er- 
bain ve mieteyn ve elf. (14 Eylül 1829) 12681) 


Numero 18 

Cümleye ma'lüm olduğu vechile fi'l-asl ehl-i İslâm'ın esvâb ve.elbisesi vech-i 
vecih-i şer'i üzere seref ü telefden âri ve muhâfaza-i vücüda kâfi olacak derece- 
de iken mürür-ı zamân ve galebe-i tabiat-ı hazariyyet ile herkes tezeyyün ve ih- 
tişâma meyl ü heves ederek ve biri birine bakarak esvâb-ı âdiyye ve ale'I-husüs 
elbise-i rüsümiyye ve esvâb-ı divâniyye hadd-i şer'iden hurüc ve kadr-i ma'rü- 
funu tecâvüz ile envâ'-ı isrâfât ve günâgün tekellüfâta mübtelâ olmuş ve halbu- 
ki lehü”l-hamd ve'I-minne menâsıb-ı ilmiyye ve seyfiyye eshâbmdan olan zevât 
ve hademe-i sâirenin sâye-i şevket-vâye-i şâhânede alâ merâtibihim kadr ü i/ti- 
bârları tezyinât-ı libâsiyyeden müstağni ve belki zâtında cümle ehl-i İslâmın iz- 
zet-i nefsi hilye-i şerâfet-i İslâmiyyet ve libâs-ı takvâ ve diyânet ile hâsıl olduğu 
zâhir ve bedihi iken keennehu esvâb-ı ihtişâmiyyeye mevkuf hükmüne girmiş 
olup mahazâ bi-hamdillahi te'âla rüsüm-ı Devlet-i Aliyye ve kanun ve kavâid-i 
mülkiyyenin tecdidiyle teşebbüs olunan usül-i nizâmiyye ve tezyinât-ı hâliyye- 
nin cümlesi mücerred cihâd ve gâza niyyet-i hayriyyesine ve bi-avnihi ve lütfi- 
hi te'âla usül-i bedeviyyetin iltizâmıyla her hâlde asl-ı şeâir-i İslâmiyye'nin iz- 
hâr ve icrâsı maksadına mebni olmak mülâbesesiyle elbise husüsunda olan te- 
kellüfât-ı şâkkanın dahi ref'iyle sefer ü hazarda hıffet ü suhületi mücib ve fi nef- 
si'-emr cümleye menfaat-i mâliyye ve bedeniyyeyi müstevcib olacak vechile 
bir hüsn-i süret verilerek şer'an ve aklen mezmüm olan sefâhat ve isrâfâtın ref'i 
ve husüsan eyyâm-ı rüsümda olan zevâtın hasbe'r-resm mecbür oldukları ma- 
sârifât-ı zâideden vikayetleri dinen ve devleten lâzime-i hâlden olduğuna binâ- 
en bâ-irâde-i seniyye ittifâk-ı ârâ ve istihsân-ı ashab-ı akl u nehy ile karârgir 
olan elbise-i rüsümiyye ber-vech-i âti bend bend zikr ü beyân ve izah ve ilân 
olunur. 

Hırka-i şerif ziyâreti ve iydeyn mu'âyedesi ve mevlid-i şerif kırâati ve rikâb-ı 
hümâyün resmleri. Cenâb-ı sadr-ı a'zami başlarına kenârı sırma işleme fes ve 
yakası som sırmalı beyâz çukadan harvâni ve çuka elbise iktisâ buyurup rü- 
süm-ı mezkürenin icrâsmda râkib oldukları esblerine dahi lehkâri kılabdanlı 
gâşiye ve ona münâsib raht isti'mâl ederler. 

Cenâb-ı şeyhülislâmi dahi kezâlik rüsüm-ı mezkürenin icrâsmda başlarına 
imâme iktisâsıyla sâdâtdan iseler yeşil ve sâdâtdan olmadıkları süretde beyaz 
dülbend ve beyaz çukadan ferâce ve çuka elbise telebbüs buyurup ve sudür-ı 
a'zam (2691 hazerâtı tarik-i ulemânm vezâret rütbesini ihrâz eylemiş oldukla- 
rından esvâb-ı resmiyyeleri dahi mine'İ-kadim vüzerâya mahsus olan yeşil üst- 
lük olmağla yine ol vechile açık yeşil çukadan ferâce tahsisiyle başlarına cenâb-ı 
şeyhülislâmi misillâ yeşil ve beyaz dülbend sarıp ba'dezin saçaklı isti'mâlini 

terk edeceklerine binâen esblerine dahi sırmalıca benaluka gâşiye ve üzerine 
saçaklı kalayis ve gümüş olmayarak hilâli sine-bend ve başlık isti'mâl ederler. 

Cenâb-ı kaim-makami kadimi vechile sâir vüzerâdan mümtâz olmaları içün 
cenâb-ı sadr-ı a'zamiye mahsus olan fes misillü sırma işleme fes ve güvez çuka- 
dan kezâlik yakası sırmalı harvâni iktisâ edip ve mesned-i kaim-makamiye 
mahsus esbe rüküb ederler. 

Asâkir-i Mansüre seraskeri ve sâir vüzerâ-yı ızâm hazerâtı cenâb-ı kaim-ma- 
kami misillü fes ve kadimi üstlüklerine mukabil yeşil çukadan yakaları sırmalı 
harvâni iktisâ edip takımları dahi cenâb-ı kaim-makaminin isti'mâl edeceği ta- 
kım nusillü ola. 

İstanbul rütbesini ihrâz eden ulemâ-i fihâm hazerâtı dahi ulemâ-i ızâmın 
menâsıb-ı sittesi rütbesinde olmağla onlar dahi güvez sof üstlüklerine mukabil 
güvez çukadan ferâce tahsisiyle başlarına yeşil ve beyaz dülbend sarıp ve su- 
dür-ı ızâma has olan takımlı gâşiyeli esb-süvâr olalar. 

Mekke-i Mükeremme'den Üsküdar pâyesine gelince kadar bi'l-cümle mevâ- 
li-i kirâm hâcegânın üstlük iktizâ eden eshâb rütbesi misillâ mor üstlük iktisâ 
eylemeleri mu'tâd olmağla yine mor çukadan ferâce iktisâ ve başlarına kezâlik 
yeşil ve beyaz dülbend sarıp esblerine dahi benaluka gâşiye isti'mâl edeler. 

Bi'-cümle müderrisin efendiler ile Ayasofya hatibi efendi fi'l-asl elvân-ı 
muhtelife olarak üstlük iktisâ etmekde iseler de mevâli ve sâireden fark u imti- 
yâzları içün ale'-umüm mâi çukadan ferâce iktisâ edip fakat imâme ve esb ta- 
kımları mevâli-i ızâm misillâ ola. Bi'l-cümle meşâyih-i cevâmi-i selâtin efendi- 
ler müderrisin-i kirâmdan rütbelü ve reis-i meşâyih olan Ayasofya-i kebir şeyhi 
efendi mevâli-i fihâmm eşrâfı râddesinde ise de ez-kadim orta kavuk ve erkâ- 
nından başka bir şey iktisâ etmediklerinden yine hey'et-i kadimlerine göre li- 
ecli't-temyiz başlarına imâme iktisâ (2701 ve fakat at takımları yine kâdimisi gi- 
bi ola. 

Eşrâf-ı kuzat ve hutebâ ve eimme-i cevâmi-i selâtin ve sâir hademe-i şer'at-ı 
garrâ efendilerin de erbâb-ı resmden olmadıklarından bunlara renk tahsis 
olunmayıp yedlerinde olan ferâcelerini isti'mâl ve başlarına imâme iktisâ ede- 
ler. 

Ber-vech-i bâlâ cenâb-ı şeyhülislâmi ve sudür ve sâir ulemâ ve meşâyih ve 
müderrisinin üst esvâb-ı divâniyyeleri ber-vech-i meşrüh tahsis buyurulduğu- 
na binâen resmlerde iç elbiseleri çuka olup cizmeleri dahi kemâ fi's-sâbık âsmâ- 
ni olur ise de resmlerden ma'adâ eyyâm-ı sâirede kukulete ve biniş ve kaput ve 
elbise-i sâire iktisâ edip fakat başlarına şal sarmaları memnü' olmağla hademe- 
leri dahi hademe-i avâmdan fark olunmak içün başlarına fes ve üzerine şimdiki 
kıyâfetleri misillü beyaz dülbend ve sarık ve ahmediyye ve kuşak gibi şeyler 
sarıp bellerine dahi kezâlik şimdiki gibi kuşak kuşanalar. 

Hidmet-i kethüdâyide bulunan zât Rumeli beylerbeyi rütbesinde olarak ey- 
yâm-ı resmde yeşil üstlük iktisâ etmeleri mu'tâd olduğuna mebni açık yeşil 
harvâni ve âdi fes iktisâ edip fakat ekâbir-i ricâl ve mirimirândan farklıca ol- 
mak içün iktisâ edeceği harvâninin yakası sırmalıca ve at takımı vüzerâ-yı ızâ- 
munki gibi lehkâri gâşiye ve raht olup sâir Rumeli beylerbeyisi rütbesinde olan 

mirimirânın esvâb-ı resmiyyesi dahi kethüdâ beyler misillâ olarak mirimirân- 
dan bulunan kapudan paşa ve uhdesinde mansıb olan bil-cümle mirimirânlar 
dahi âdi fes ve güvez renkde yakası sırmalıca harvâni iktisâ edip esb takımları 
dahi kethüdâ beye mahsus olan gâşiye ve takım gibi ola. Ricâl-i Devlet-i Aliy- 
ye'den menâsıb-ı sitte rütbesinde bulunan defterdâr efendi ve reis efendi ve 
şıkkeyn ve nişâncı ve defter emini efendiler dahi âdi fes ve güvez harvâni iktisâ 
edip lehkâri gâşiyeli ve takımlı esbe süvâr olalar. 

Evkaf-ı hümâyün nâzırı efendiden sergi nezâretine gelince bi'l-cümle üstlük 
iktisâ eden hâcegân âdi fes ve mor çukadan harvâni giyip tellice olarak benalu- 
ka gâşiyeli esbe rüküb edeler. 

Eyyâm-ı resmde üstlük iktisâ etmeyip bol yenli erkân kürk iktisâ eden hâce- 
gân ve gümrük emini ve kassabbaşı ve hayme-i hassa mehterbaşısı ve mi'mâr 
ağa (271) misillâ ağavât dahi âdi fes ve açık mâi çukadan harvâni isti'mâl edip 
hafifce benaluka gâşiyeli esbe süvâr olalar. 

Çavuşbaşı ağa ve rikâb-ı hümâyün ağavâtı ve mirialem ağa kezâlik âdi fes 
ve mertebani çukadan harvâni giyip ve at takımları vüzerâya mahsus olan leh- 
kâri gâşiye ve raht olup sâir bi'l-cümle kapıcıbaşı ağalar kisvesi dahi âdi fes ve 
al çukadan harvâni ve at takımları lehkâri gâşiye ve ona göre raht ola. 

Gedikli zuamâ ve zâbitân-ı ocağı çavuşân ve vüzerâ-yı ızâmın sakallı ve ge- 
dikli ağavâtı cümleten âdi fes ve lâciverdi çukadan harvâni ve silahşorân-ı has- 
sa ağavâtı dahi âdi fes ve nefti çukadan harvâni iktisâ edip at takımları dahi 
ana göre ola. 

Bi'I-cümle vüzerâ ve ulemâ-yı ızam ve ricâl-i vükelâ-yı fihâm ve hâcegân ve 
resme dâhil olan sâir hademe-i devlet kaput iktisâsı iktizâ eden resmlerde ka- 
put yerine sırmalı ve sırmasız ya'ni rütbelerinin tahammülüne göre ziynetlice 
al çukadan kukuleta iktisâ edip ve tarik-i avâmda bulunan bi'l-cümle hademe-i 
Devlet-i Aliyye dahi sarı çizmelerini terk ile eyyâm-ı resmde kırmızı çizme gi- 
yeler. 

Ülemâ-yı ızam hazerâtının etbâ'ları hademe-i avâmdan fark içün başlarma 
şimdiki heyetleri misillâ fes üzerine dülbend ve sarık ve ahmediyye ve kuşak 
gibi şeyler sarıp bellerine dahi kezâlik şimdiki gibi kuşak kuşanıp vüzerâ-yı 
ızâm ve ricâl ve sâir hademe-i Devlet-i Aliyye'nin etbâ'ları dahi yine şimdiki 
hey'etlerinde olarak fakat bunlar huddâm-ı mevâli-i ızamdan fark içün başları- 
na dülbend ve sarık ve ahmediyye ve kuşak misillâ şeyler sarınmayıp cümlesi 
âdi fes iktisâ edeler. 

Bâlâda beyân olunduğu vechile mesned-i meşihat-ı ulyâdan tâ mahrec mü- 
derrislerine ve meşâyih-i cevâmi-i selâtin-i ızâma varınca esvâb-ı resmiyyeleri 
çukadan ferâce olduğuna ve cânib-i sadr-ı a'zami ve bi'i-cümle vüzerâ ve ricâl 
ve erbâb-ı resmden ma'düd hademe-i Devlet-i Aliyye'nin esvâb-ı resmiyyeleri 
çuka harvâni tahsis buyurulduğuna binâen meselâ sadâret ve meşihat-ı uzmâ 
tebeddüllerinde huzur-ı şâhânede iktisâ buyurulacak kürklere mukabil cenâb-ı 
sadr-ı a'zamiye yakası sırmalı beyaz harvâni ve cenâb-ı fetvâ-penâhiye beyaz 
çukadan ferâce iksâ ve kezâlik kaim-makami tebeddülünde dahi 1272) kendile- 
rine mahsus olan güvez çukadan yakası sırma işleme harvâni ve sâir sudür-ı 

ızâm ve İstanbul kadısı ve sâir mevâli-i ızâma dahi hin-i tebeddüllerinde kendi- 
lerine mahsus renkde ferâce iksâ buyurulup hademe-i sâirenin dahi hin-i nasb- 
larında ya'ni tevcihât-ı hümâyünlarında kadimi haftanlar yine iksâ kılınarak 
fakat kethüdâ tebeddülünde ve mirimirânlık tevcihinde bunlara mahsus olan 
renk ile harvâni iksâ kılına. 

Bâbıâli ve bâb-ı defteride müstahdem ketebe-i aklâmın hâcegândan olma- 
yanları erbâb-ı resmden olmamak hasebiyle şimdilik bunlara elbise tahsisi icâb 
etmediğinden elyevm iktisâ eyledikleri elbiselerini kemâkân telebbüs ile fakat 
içlerinde hâcegân olanlar li-ecli't-temeyyüz fes ve harvâni iktisâ edip ve 
ma'adâsı şimdiki oldukları hey'etde başlarına dülbend ve kuşak misillü şeyler 
sarıp kemâkân çuka biniş ve istiyenler kukuleta dahi iktisâ eylemeleri câiz ola- 
rak fakat başa şal sarılması cümleten memnü' olduğuna binâen hiçbirisi şal sar- 
mayalar. 

Vüzerâ-yı ızâm ve ulemâ-yı fihâm ve ricâl ve hâcegân ve bi'l-cümle erbâb-ı 
resmin eyyâm-ı resmde iktisâ edecek elbise ve rikâb olacakları esb takımları 
tahsis ve ta'yin kılınmış olmağla eyyâm-ı sâirede râkib olacakları hayvanın ta- 
kımları dahi şimdilik elde olanların hafifçeleri kullanılıp bundan böyle işbu rü- 
sümât-ı müstahsenenin müteferriâtından olan sâir ba'zı husüsâta dahi bi'l-mü- 
lâhaza karar verile. 

tarih-i kayd fi6L.sene 244 (11 Nisan 1829) 12731 


Numero 19 
Amerikalı ile mübâdele olunan temessük ile madde-i münferide 
varakası süretleridir 


Sebeb-i tahrir-i vesika oldur ki 

Devlet-i Aliyye-i ebediyyü'd-devâm ile Memâlik-i Müctemi'a-i Amerika 
devleti beyninde şimdiye kadar bir güne mu'âhede-i resmiyye cereyân etme- 
mek hasebiyle bu defa devlet-i müşârünileyhâ tarafından mukaddem ve mu- 
ahhar ibrâz olunan taleb ve iltimâsa ve taraf-ı Devlet-i Aliyye'den devlet-i mü- 
şârünileyhâ hakkında icrâ-yı merâsim-i mihr ü muvâlâta r/âyeten biz ki Dev- 
let-i Aliyye-i ebed-karar ve saltanat-ı seniyye-i sermediyyü'İ-istimrârın riyâset-i 
küttâb rütbe-i refiâsını hâiz olmuş zirde mestürü'l-imzâ me'müruyuz. Bu hust- 
sun müzâkere ve tanzimine taraf-ı eşref-i hazret-i pâdişâhiden me'zün olduğu- 
muza mebni devlet-i müşârünileyhâ cânibinden Dersa'âdet'e vürüd ile müşte- 
reken madde-i mu'âhedenin akd ü rabtına ruhsat-ı kâmile ile me'zün ve mu- 
rahhas olan asaletlâ Şays Rayndov dostumuz ile bi'l-müzâkere tensik ve tan- 
zim olunan mevâddır ki zikr ü beyân olunur. 

Evvelki madde: Devlet-i Aliyye'nin ehl-i İslâm ve reâyâ tüccârı Amerika 
devletinin taht-ı hükümetinde olan memâlik ve eyâlât ve liman ve iskelelerine * 
ve yâhüd bir iskeleden âher iskeleye veya Amerika iskelelerinden memâlik-i 
âhâr iskelelerine amed şüd eylediklerinde resm-i gümrük ve rüsümüt-ı sâireyi 
mezid-i müsâadeye mazhar olan devletler tüccârı misillü edâ eyleyip ziyâde ta- 
lebiyle rencide olunmaya ve rüy-i deryâda ve sâir seyâhatlerinde düvel-i müşâ- 

rünileyhüm haklarında câri olan bi'l-cümle muâfiyyât ve imtiyâzât bi-aynihi 
Devlet-i Aliyye tüccâr ve reâyâsı haklarında dahi câri ve düstürü'-amel tutula 
ve li-ecli't-ticare Devlet-i Aliyye'nin Memâlik-i Mahrüsa'sına ve liman ve iske- 
lelerine vürüd eden Amerika tüccârı dahi resm-i gümrüklerini ve rüsümât-ı sâ- 
ireyi mezid-i müsâadeye mazhar olan düvel-i mütehâbbe tüccârı misillü edâ 
eyleyip âher bir güne cevr ü ta'addi olunmaya ve tarafeynden iktizâ eden yol 
kâğıdları i'tâ oluna. 

İkinci madde: Taraf-ı Devlet-i Aliyye'den Amerika memâlikinde şehbender 
ikamesi ve Amerika devleti tarafından dahi umür-ı ticâretin idâresi zımnında 
mevki”-i ticâret olup lüzümu tebeyyün eden mahallere kendi cinslerinden bere- 
vât ve evâmir-i aliyye ile konsolos ve konsolos vekili nasb u ta'yini câiz olup 
haklarında imtiyâzât-ı lâyıka ve himâyet (274) ve sıyânet-i lâzime icrâ oluna. 

Üçüncü madde: Memâlik-i Mahrüsa'da li-ecli't-ticare ikamet üzere olan 
Amerika tüccârı sâir düvel-i mütehâbbe tüccârı misillâü umür-ı ticâretlerinde 
istihdâm edecekleri simsarlar her ne millet ve mezhebden olur ise müdâhale 
ve hilâf-ı mu'tâd muâmele olunmaya ve Amerika tüccâr sefâini Memâlik-i 
Mahrüsa iskelelerine geldiklerinde ve hin-i azimetlerinde gümrük ve liman 
me'müru tarafından düvel-i müşârünileyhüm sefâininden ziyâde yoklama 
olunmayalar. 

Dördüncü madde: Devlet-i Aliyye teba'a ve reâyâsıyla Amerika devleti te- 
ba'ası beyninde nizâ' ve da'vâ vuku'unda tercümânı hazır olmadığı halde isti- 
mâ” ve fasl olunmayıp beş yüz guruşdan ziyâdeye reside olan da'vâları Âsitâ- 
ne'ye havâle ile hakk u adi üzere rü'yet oluna ve Amerika teba'ası kendi hâlin- 
de ticâretleriyle meşgul olup bir güne töhmet ve kabâhatleri mütehakkık olma- 
dıkça bilâ-mücib dahl u taarruz olunmayıp töhmetleri vuku'unda dahi hük- 
kâm ve zâbitân taraflarından habs olunmayarak sâir müstemenân haklarında 
muâmele olunduğu vechile elçi ve konsolosları ma'rifetiyle iktizâ-yı te'dibleri 
icrâ oluna. 

Beşinci madde: Memâlik-i Mahrüsa'ya li-ecli”t-ticare âmed şüd eden Ameri- 
ka tüccâr sefâini kendi bayraklarıyla mezid-i emn ü selâmetle geşt ü güzâr ey- 
leyip düvel-i sâire bayrağını ahz ü isti'mâl etmemek ve sâir düvel ve cins-i âher 
sefinelerine ve reâyâ teknelerine Amerika bayrağını vermemek ve elçi ve kon- 
solos ve vekilleri tarafından reâyâ-yı Devlet-i Aliyye'ye patente Vtâ ve hafi ve 
celi tasahhub olunmamak üzere karar verilmekle işbu usüle münâfi vaz' u ha- 
rekete kat'â cevâz gösterilmeye. 

Altıncı madde: Tarafeynin ceng sefineleri biribirlerine tesâdüf eylediklerin- 
de kaide-i bahriyye üzere yekdiğere izhâr-ı dosti ve âşinâyi eyleyeler ve kezâlik 
tüccâr teknelerine rast geldiklerinde tarafeynden muâmele bi'l-mücâmele icrâ 
oluna. 

Yedinci madde: Düvel-i mütehâbbe-i müşârünileyhüme kıyâsen Amerika 
devletinin tüccâr sefâini hamüleden tehi olarak ve yâhüd kendi memleketleri 
mahsülü veya Memâlik-i Mahrüsa-i sâire mahsülâtından gayr ez-memnü' em- 
tiâ ve eşyâ hamülesiyle halic-i dârü's-saltanatü's-seniyyeden Karadeniz'e âmed 
şüde me'zün olalar. 

Sekizinci madde: Devleteyn tüccâr sefâini kapudanları ve sâirleri ve bunla- 
rın mw'teınedleri hüsn-i rızâ ve ihtiyârlarıyla sefinelerini icâra mâil ve kail ol- 
dukdan sonra fuzuli ahz (2751 ve derünlarına asker ve cebhane ve mühimmât-ı 
seferiyye vaz” ve tahmil olunmak câiz olmaya. 

Dokuzuncu madde: Tarafeyn tüccâr sefâininden biri kazâzede olup şikest 
oldukda selâmet bulan tâifesi neferâtı himâye ve hamülesinden tahlisi müyes- 
ser olan emtiâ ve eşya her ne ise bulundukları gibi iktizâ edenlere teslim olun- 
mak üzere akreb olan Amerika konsolosuna isâl oluna. 

Hâtime: Ber-vech-i bâlâ makam-ı riyâset ile me'mür-ı mümâileyh beyninde 
karârgir olup ba'dehü me'mürân-ı mümâileyhümâ taraflarından dahi imzâ 
olunmuş olan işbu mu'âhede temessükünün mübâdelesi tarihinden Vtibâren 
on mâha kadar devleteyn-i mu'âhideyn taraflarından tasdiknâmeleri mübâde- 
lesiyle mevâdd-ı merküme beyne'd-devleteyn mer'i ve mukarrer ola. Tahriren 
fi'İ-yevmi'r-râbi'-aşer min şehr-i Zilka'deti'ş-şerife li-seneti hams ve erbain ve 
mieteyn ve elf. (7 Mayıs 1830) 


Sebeb-i tahrir-i vesika ve bâ'is-i tastir-i nemika oldur ki 

Devlet-i Aliyye-i ebediyyü'd-devâm ile Memâlik-i Müctemi'a-i Amerika 
devleti beyninde şimdiye değin bir güne mu'âhede-i resmiyye mün'akid olma- 
mak hasebiyle bu defa biz ki Devlet-i Aliyye-i dâimiyyü'i-karar ve saltanat-ı 
seniyye-i sermediyyü'l-istimrârın riyâset-i küttâb rütbe-i refi'asını hâiz olmuş 
zirde mestürü'l-imzâ me'müruyuz. Taraf-ı hazret-i şehinşâhiden me'züniyyeti- 
miz cihetiyle devlet-i müşârünileyhâ cânibinden Dersa'âdet'e vürüd ile münfe- 
riden ve medine-i İzmir'de olan me'mürlarla müştereken akd-i mevâdd-ı 
mu'âhedeye ruhsat-ı kâmile ile me'mür ve murahhas olan asaletlü (boş bırakıl- 
mışl ile beynimizde bi'l-müzâkere tensik ve tanzim olunan mevâdd-ı mu'âhe- 
denin temessükleri mübâdele olunmuş ve ba'dehü me'mürân-ı mümâileyhü- 
mâ tarafından dahi imzâ kılınmış olduğundan beyne'd-devleteyn bu vechile 
hâsıl olan mu'âhede-i cedide ve mihr ü meveddet lâzimesince menâfi'-i müte- 
kabile ve fevâid-i müştereke usülüne ri'âyeten ve Amerika memleketlerinde 
kerestenin kesret ve metânetine ve masârif-i inşaiyyenin bi'l-vücüh hiffet ve eh- 
veniyyetine binâen cânib-i seniyyü'l-menâkıb-ı saltanat-ı seniyyeye devlet-i 
müşârünileyhânın hulüs ve safvetini isbâta taraf-ı Devlet-i Aliyye'den her ne 
vakit Amerika memleketinde kapak ve fırkateyn ve korvet ve brik misillâ ne 
mikdâr sefâin-i harbiyye i'mâl ve inşâsı irâde buyurulur ise makam-ı riyâset- 
den devlet-i müşârünileyhânın Dersa'âdet'de bulunacak me'müru cânibine ifâ- 
de ve iş'âr ile masârif-i inşâiyye ve müddet-i i'mâliyye ve gerek Dersa'âdet'e 
celb ü isâli husüsları ne vechile müzâkere ve mukavele olunur ise 1276) ol vec- 
hile tanzim olunacak konturato senedi mücibince sefâin-i matlübenin Tersâne-i 
Âmire'den ta'yin ve tebyin kılınacak resm ve hüviyyetiyle memleket-i mezkü- 
rede devlet-i müşârünileyhânın sefineleri misillü metin ve müstahkem olmak 
ve masârif-i inşâiyyesi devlet-i müşârünileyhâ sefâin-i harbiyyesi masârifinden 
ziyâde olmamak üzere i'mâl ve inşâsı ve kezâlik irâde buyurulduğu hâlde yine 
tarafeyn me'mürları beyninde bi'l-müzâkere süfün-i matlübenin Tersâne-i 

Âmire'ye hin-i celbinde tehi gelmemesi içün fiyâtı devlet-i müşârünileyhâ fi- 
yât-ı miriyyesine mutabık olmak ve mahallinde bi'l-ihtimâm hesâb ve endâze- 
since kesilip biçilerek tehyie ve i'dâd olunmak üzere sefine derünuna ol sefine 
gibi âher bir sefine inşâsına muktezi kerestenin tahmil ve irsâli husüsları 
me'mür-ı mümâileyh dostumuz tarafından taahhüd olunup ba'dehü me'mü- 
rân-ı mümâileyhümâ taraflarından dahi imzâ olunmuş olmağla işbu madde-i 
hafiyye olmak üzere tahrir ve imzâ olunan işbu temessük tarihinden itibâren 
on mâha kadar tasdiknâmeleri mübâdelesiyle her hâlde mer'i tutula. Tahriren 
fi'I-yevmi'r-râbi” aşer min şehr-i Zilka'deti'ş-şerife li-seneti hams ve erbain ve 
mieteyn ve elf. (7 Mayıs 1830) (2771 


Numero 20 
Amerika ticâret mu'âhedesi hakkında akd olunan meclis kararını 
mübeyyin takrir-i âli süretidir 


Ma'lâm-ı hümâyün-ı mülükâneleri buyurulduğu üzere Memâlik-i Mücte- 
mi'a-i Amerika tarafından bu defa Dersa'âdet'e bir nefer beyzâde vürüd ile 
hidmet-i riyâsete gönderdiği bir kıt'a takririn fezleke-i meâlinde Amerika cum- 
hüriyyetinin Devlet-i Aliyye ile akd-i râbıta-i dosti ve ticâret öteden beri câygir-i 
zamirleri olduğundan işbu râbıtanın istihsâli zımnında taraflarından ruhsat-ı 
kâmile ile bir me'mürun Asitâne-i sa'âdete vürüdunda bilâ-vâsıta mükâlemeye 
ruhsat-ı seniyye erzân buyurulur ise kendiye iş'âr buyurulmasını ve tavzih-i 
müddeâ zımnmda kendisinin hidmet-i riyâsetle mülâkat ârzüsunda olduğunu 
inhâ eylemiş olduğundan keyfiyyet meclisde lede'I-müzâkere cumhür-ı mez- 
kürun emr-i ticâretde tahsil-i serbestiyyet garazına mebni Devlet-i Aliyye ile 
mu'âhede-i ticâret akdine hahişleri levâyih-i hâlden müstebân ise de akd-i 
mu'âhede takdirinde memleketlerinin bu'diyyeti cihetiyle Devlet-i Aliyye'nin 
teba'a ve tüccâr sefineleri oraya gidemeyip yalnız onlar sefineleri buraya âmed 
şüd ederek menâfi'-i mu'âhede mücerred kendilere râci” olacağından başka 
bunların eshâb-ı iktidârdan olmalarıyla akd-i mu'âhede olunup olunmamak 
şıklarının ikisi dahi mahzürdan sâlim görünmediğinden evvel emirde bu husü- 
sa dâir bilinmesi lâzım gelen ba'zı ahvâl hidmet-i riyâsetden taharri ve tefeh- 
hüm olunarak ba'dehü bu maddenin cesâmet ve nezâketine mebni kapudan 
paşa ve sudür-ı kirâm ve erbâb-ı şürâ ve reis ma'zülleri bâb-ı fetvâ-penâhide 
bi”l-ictimâ” her tarafı gereği gibi mütâlaa olunarak karar-ı müzâkerâtın hâk-i 
pây-i şâhânelerine arz u istizânına dâir ma'rüz-ı huzür-ı hümâyünları kılınan 
takrir-i çâkerânem bâlâsına şeref-efzâ-yı sudür olan hatt-ı hümâyün-i şevket- 
makrün-ı şâhânelerinde “Amerika cumhürunun bu istid'âları cevâbsız kalmak 
münâsib değildir, lâkin hüsn ü kubhu etrafıyla mülâhaza olunacak bir madde-i 
cesime olmağla reis bu husüsa dâir ma'lâmât tahsil eyleyip ba'dehü müfti dâ- 
imizin hânesinde bi'l-müzâkere karârı arz ve ifâde oluna” deyü emr ü fermân 
buyurulmuş ve muahharen beyzâde-i mümâileyh diğer bir kıt'a takrir dahi 
takdim ile tercüme-i meâlinde mukaddemce müsted'âsı olan mu'âhede husüsu 
tefekkür ve mülâhazaya muhtâc olduğu süretde bundan böyle bi'I-mütâlaa ce- 


516 Vak'anüvis Ahmed Lüifi Efendi Tarihi 


vâb-ı savâbı (2781 #tâsına değin kendisi bu tarafda bi-hüde meks etmemek içün 
li-ecli'z-ziyâre Mısır ve Trablusşam ve Kudüs-i Şerif ve Akkâ taraflarına ve Ce- 
zâyir-i Bahr-i Sefid havâlisine berren ve bahren azimet murâd eylediğinden iki 
üç mâh zarfında ol vechile Memâlik-i Mahrüsa'ya seyr ü seyâhatle gidip gel- 
mek üzere bir kıt'a yol emri İtâsını iltimâs etmiş ve mersâmun bu vechile vâki 
olan iltimâsı garaz-ı aslileri olan mu'âhede husüsuna taraf-ı Devlet-i Aliy- 
ye'den zımnen ihtilâs va'd ile bir nevi ser-rişte tahsil etmek desisesini muta- 
zammın olduğundan hidmet-i riyâsetden öteden beri-bu misillü seyâhat ve zi- 
yâret zımnında emr-i âli i'tâsı Devlet-i Aliyye ile mu'âhid olan düvel teba'ası 
haklarında câri olagelip el-hâletü hazihi beyzâde-i mümâileyh Dersa'âdet'e iki 
üç kıt'a sefineleri vürüd ile ol vakit taraf-ı Devlet-i Aliyye'den emr-i âli verile- 
rek sefâin-i mezküre ber-takrib Dersa'âdet'e gelmiş ve kendilerinin sâhil-i selâ- 
mete ihrâcı zımnmda taraf-ı Devlet-i Aliyye'ye dehâlet ve ilticâ etmiş oldukla- 
rmdan mücerred te'minen ve mürüvveten emr-i âli “tâsıyla selâmete çıkarılmış 
olup ol keyfiyyet husüsi madde olmak hasebiyle bu def'a istid'â olunan yol em- 
ri ona kıyâs olunamayacağı iktizâsına göre beyân ve müdâfaa olunarak ve 
muktezâ-yı irâde-i seniyye-i şâhâneleri üzere reis efendi kulları cumhür-ı mez- 
kürun çigünegi-i ahvâl ü keyfiyyâtına dâir ba'zı ma'lümât tahsil ederek geçen 
isneyn günü kapudan paşa bendeleri ve sudür-ı kirâm dâileri ve erbâb-ı şürâ 
ve reis ma'züllerinden Seyyid Efendi ve Hüsni Bey ve Ârif Efendi kulları bâb-ı 
fetvâ-penâhide bi'l-ictimâ' akd-i encümen-i meşveret olunarak zikr olunan tak- 
rir-i çâkeri ve bâlâsına sahife-zib-i sudür olan hatt-ı hümâyün-i şâhâneleri kırâ- 
at ve minvâl-i muharrer üzere beyzâde-i mümâileyhin muahharen vuku' bulan 
istid'âsı ve beri tarafdan verilen ecvibe keyfiyyâtı beyân ve hikâyet-birle cum- 
hür-ı mezkürun müsted'âsı olan mu'âhede-i ticâret husüsunda menfaat ve ma- 
zarratdan herkes hâtırma geleni söylemek üzere huzzâra hitâb ve isticvâb olun- 
dukda tahsil olunan ma'lümât ve tahkikâta göre işbu yeni dünya ta'bir olunan 
Amerikalı mukaddemden İngilterelinin reâyâsı iken sonradan içlerinden ba'zı 
zorba zuhüruyla seksen (2791 seneden beri İngiltere'den müfârekat ve başlı 
başlarına iktisâb-ı kuvvet ü miknet ile el-hâletü hazihi kaviyyü'l-iktidâr bir 
cumhür olarak (boş bırakılmış) kadar askerleri ve iki yüz mikdârı ceng sefinele- 
ri ve İngiltereli kadar gemileri olup Memâlik-i Mahrüsa'dan başka her diyâra 
ve hatta Hind ü Çin memleketlerine dahi ticâretle âmed şüd eyledikleri İngilte- 
re ve Fransa ve sâir ba'zı düvel ile mu'âhedeleri ve oralarda konsolosları olup 
memleketleri münbit ve ucuzluk mahal ve kendileri dahi teba'a-perver olduk- 
larından Avrupa'dan kati çok kimse bunların diyârına gitmekde ve süret-i idâ- 
releri dahi içlerinden müdir-i umür olanlar milletçe birbirini bi'l-intihâb serger- 
de ta'yin ve dört senede bir kerre onu tebdil ile diğer müntehablarını nasb ede- 
rek usül-i hükümetleri bu nizâm üzere câri olmakda olup her ne kadar zâhirde 
bunlara devlet ıtlak olunmayarak cumhür süretinde iseler de kuvvet ve iktidâr- 
ları cihetiyle bayağı devlet hükmüne girmiş idüği ve bunların ekser metâ'ı şe- 
ker ve baharat makulesi olup ba'zan dahi ma'den çıkardıkları ve el-hâletü hazi- 
hi Amerikalının işbu emtiâsını İngiltereli ahz ile Memâlik-i Mahrüsa'ya getirip 
bey” ederek ticâret etmekde olduğundan şimdi bunların murâdı güyâ bizim di- 

yârımız metâ'ıyla İngiltereli niçün kâr etsin, biz kuvvet kesb etdik Devlet-i 
Aliyye ile bi'1-mu'âhede İngilterclinin edeceği kârı biz edelim demek olup bun- 
ların mes'üllerine müsâade olunduğu takdirde buraya dakik ve şeker ve kahve 
ve baharât misillü eşya ile diyâzlarında imâl olunur bir nev'i bez getirip kendi- 
leri fâide-mend olarak İngilterelinin ticâret ve temettüâtına tedenni ârız olaca- 
ından Devlet-i Aliyye'nin bunlatla ökd-i mu'âhedesirden İngiltereli hoşlan- 
mayacağı lede'I-beyân ba'zı bendeleri tarafmdan bunların memlekeli Memâlik-i 
Mahrüsa'ya dokuz bin mil kadar mesâfe olduğundan derkâr olan bu'diyyet ci- 
hetiyle Devlet-i Aliyye teba'a ve tüccârı oraya gitmeyip yalnız onlar bu tarafa 
âmed şüd ederek fakat kendileri mütemetti olup gelirecekleri emtiânın dahi lil- 
lahi'-hamd bu tarafda kesretine nazaran pek de lüzümlu nesne olmadığından 
gayri rahis bahâ ile dahi fürüht etmeyip bu tarafın fiyatına tatbikan bey” ile mu- 
kabelesinde Memâlik-i Mahrüsa metâ'ı almayıp mücerred sim ü zeri götüre- 
cekleri süret-i zâhirede gümrüğe menfaat görünür ise de-ba'zı sanâyi ile oda 
hebâ olacağı ve lede'T-iktizâ Devlet-i Aliyye bunlardan sefine taleb etmek lâzım 
gelse mesâfe-i ba'idede bulunduklarından ol güne fâide husülü dahi müyesser 
olamayacağı 1280) mülâhazâtına göre ibtidâ bunlar ile mu'âhede-i ticâret ak- 
dinde taraf-ı Devlet-i Aliyye'ye âid olur bir günce menfaat bulunamayacağı it- 
yân ve diğer bendeleri tarafından cumhür-ı mezkür ile akd-i mu'âhede taraf-ı 
Devlet-i Aliyye'ye hiçbir nef ü fâideyi müstelzim olmayıp hemân bi-hüde bir 
gaileyi müstetbi” ve mu'âhede-i ticâretden onlar bütün bütün mütemetti ola- 
cakları zâhir olmakdan nâşi bu husüsun ös1! düşünülecek mahalli mahzür u 
mazarrat tarafı olmayıp el-hâletü hazihi cumhür-ı mezkür ile Rusyalı beyninde 
li-garaz müvânese ve İngiltereli beynir.de bi't-tabi” münâfese derkâr ve Rusya- 
lının bunlar ile uyuşmaya rağbeti ve İngilterelinin kuvvet-i bahriyyesi m isel- 
lem ve cumhür-ı mezkür dahi kesret-i sefâine mâlik olduğundan Rusyalı işbu 
Amerikalının kuvve-i bahriyyesiyle- İngiltereliye muâdil görünmek garazına 
mebni idüği bedidâr ve İngiltereli dahi bu süreti bildiğinden her ne kadar zâ- 
hirde Rusyalı ile beynlerinde mübâyenet yoğise de fil-asl kendilerinin reâyâsı 
olan Amerikalıyı Rusyalının ol vechile iltizâm etmesinden dolayı münâfesesi 
olmak mülâbesesiyle şimdi cumhür-ı mezkürun istid'âsına taraf-ı Devlet-i 
Aliyye'den müsâade olunduğu hâlde Rusyalı mahfüz olur ise de İngiltereli ge- 
rek cumhür-ı mezkürun bu vechile ferceyâb-ı istiklâl olması marzisi olmamak 
ve gerek bâlâda zikr olunduğu vechile kendisinin temettüât-ı ticâretine tedenni 
urüzunu müstelzem olmak cihetleriyle beher hâl taraf-ı Devlet-i Aliyye hakkın- 
da muzır olacağı bedihiyyâtdan olduğundan ma'adâ bunlara süret-i müsâade 
gösterildiği hâlde şâyed İngiltereli kale alarak men'ine tasaddi ve bi'l-aks Rus- 
yalı dahi bunların 1s'âf-ı mes'üllerine tavassut etmek lâzım gelir ise Devlet-i 
Aliyye iki devlet beyninde kalıp müşkil bir süre: olacağını ve cumhür-ı mezkü- 
run mukaddemâ Cezâyir-i garb ocaklarıyla adâvetleri olup anlaşılan şimdiki 
hâlde ocaklar ile uyuşmuşlar ise de bunların bu vechile akd-i mu'âhededen bir 
merâmları dahi ocaklardan kendilerinin te'min olunmasını taraf-ı Devlet-i 
Aliyye'den taleb ve istihsâl süreti maznün ve bu keyfiyyet dahi Devlet-i Aliy- 
ye'ye göre bilâ-mücib-i ihtiyâr külfet kabilinden olacağı rü-nümün olduğun- 

dan başka bunlar Bahr-i Siyâh'a dahi izn isteyecekleri ve ona muvâfakat olun- 
duğu takdirde tahtında ba'zı şeyler dahi tahaddüs ve teşa'ub edeceği 12811 mel- 
hüz olduğuna binâen cumhür-ı mezkür ile akd-i mu'âhede-i ticâret olunmasın- 
da mahâzir ve mazarrat mütâlaaları dâhil-i efkâr olduğundan bunlara hüsn-i 
müdâfaayı müştemil kavl-i leyyin ile cevâb i'tâsı münâsib görünüp lâkin acaba 
verilecek cevâb ye's vermeyecek vechile vakt-i âhere ta'lik süretinde mi olsa ve 
bunlara adem-i müsâade takdirinde tahsil-i merâmlarına ısrâr ile Rusyalıya 
tavsit ederler mi yoksa kat'-ı ümid mi ederler ve me'yüs oldukları hâlde müsta- 
killen ve yâhüd İngiltereli ile b/ittifak Devlet-i Aliyye'ye izhâr-ı muâdât et- 
mek ellerinden gelir mi ve bunlar ticâretle Yemen tarafına âmed şüd etmekde 
olduklarında ol havâliye taarruz etmeleri melhüz mudur bu süretlerin bahs ü 
müzâkeresi dermiyân olundukda ba'zı kulları tarafından beyzâde-i mersüm 
Dersa'âdet'e vürüdunda Rusya elçisinin hânesine misafir olmuş olup mukad- 
dem takdim etdiği takririnde is'âf-ı mes'ülleri husüslarında âherin tavassutuna 
ve şefâatine hâcet bırakılmamak üzere deyü yazdığı kelâm dahi Rusyalıyı tel- 
mih idüği zâhir olmak mülâbesesiyle cevâb i/tâsı takdirinde tervic-i merâmları- 
na Rusyalıyı tavsit etmeleri melhüz ve muhtemel idüğinden verilecek cevâb-ı 
kat'i olduğu süretde emelleri münkatı' olmayarak Rusyalının tavassutuyla ic- 
bâr etmek mahzüru vârid olduğuna nazaran verilecek cevâb va'd süretiyle ol- 
mayıp bi'l-farz Rusyalı bu husüsa tavassut niyyetinde ise onun dahi mücâb 
olacağı vechile müdellel ve mülzem bir cevâb-ı kat'i olmak lâzım geleceği ve 
bunların oldukları mahal mesafe-i ba'ide olmak hasebiyle taraflarından cânib-i 
Devlet-i Aliyye'ye dostluk vuku' bulamayacağı misillü izhâr-ı muâdât dahi vâ- 
ki” olamayıp İngilterelinin bunlara derkâr olan münâfesesi cihetiyle Devlet-i 
Aliyye aleyhine bunlarla ittifak etmesi dahi ihtimâl-i ba'id kabilinden olduğu 
ve bi'l-farz bunlar höd-be-höd taraf-ı Devlet-i Aliyye'ye izhâr-ı husümet dâ'iye- 
sinde olmaları lâzım gelse İngiltereli bunları hâline bırakmayıp kuvve-i bahriy- 
yesi dahi galib olduğundan lede'l-iktizâ mazarratlarını men'e muktedir olacağı 
irâd ve beyân ve bu husüslara dâir beyne'-huzzâr akvâl-i kesire cereyânından 
sonra bi'l-âhire cumhür-ı mezkür ile mu'âhede-i ticâret akdinde bu tarafa geti- 
recekleri eşyâdan ve gerek vech-i âherdan dolayı hâlen ve istikbâlen taraf-ı 
Devlet-i Aliyye'ye bir güne nef ü zararı hâsıl (282) olamayıp menâfi'-i mu'âhe- 
de mücerred kendilerine münhasır olacağından kat”-ı nazar İngilterelinin iğbi- 
rârını müeddhi olması ve gerek sâir cihetle mahâzir ve mazarratdan hâli olma- 
ması mütâlaatına mebni bunlara hüsn-i müdâfaa ile tahriren cevâb-ı kat'i Vtâsı 
eslem ve akvâ olacağından öteden beri bu misillü akd-i mu'âhede-i ticâret ikti- 
zâ-yı mevki” ve münâsebet ile olageldiğinden ve Amerika diyârının bu'diyyeti 
cihetiyle Devlet-i Aliyye teba'a ve tüccârı ol taraflara gitmeyip mu'âhede-i 
ticâret ise tarafeyn şirket-i menâfi' husüsuna mutavakkıf olduğundan bahisle 
her devlet kendi menâfi'-i mahsusasını mülâhaza eylediği misillü Devlet-i 
Aliyye dahi umür-ı dâhiliyyesini bi'l-mütâlaa bu husüsda menfaat bulamadığı- 
na binâen Amerikalının işbu matlüblarına izhâr-ı muvâfakat edememekde 
ma'zürdur meâllerinde iktizâsına göre kat'iyyü'l-müfâd bir kıt'a takrir-i resmi 
kaleme alınıp erbâb-ı şürânın manzürları oldukdan sonra hâk-i pây-i hümâ- 

yün-ı şâhânelerinden bi'l-istizân beyzâde-i mersüm tarfına tâ olunması bey- 
ne'İ-huzzâr karârgir olduğu muhât-ı ilm-i....... 12831 


Numero 21 
Cezâyir mes'elesine dâir Mısır vâlisine yazılan tahrirât süretidir 


Ma'lâm-ı müşirileri olduğu üzre bundan akdem Cezâyirli ile Fransa bey- 
ninde tekevvün eden münâzaanın menşe'i ba'zı mevâdd-ı cüz'iyyeden ibâret 
iken gitdikçe büyüyüp tarafeyn biribirlerine izhâr-ı husümet ve muâdât etme- 
ye başlayarak hayli vakitden beri Fransa devleti tarafından abluka misillü 
ba'zı tazyikat ve tehdidât ile bunlara serfürü etdirilmeye çalışılmış ve onlar 
dahi izhâr-ı sebât ile kendilerine takviyyet vererek bayağı muhârebeye tavtin-i 
nefs etmiş olduklarından egerçi öteden beri bu Cezâyir-i garb ocakları Rusya 
ve Nemçe devletleri misillâ Devlet-i Aliyye mu'âhedesine dâhil olanlardan 
ma'adâ sâir düvel-i ecnebiyye ile olan harb ü sulhleri maddesini kendi kendi- 
lerine hall ü akd etmekde olduklarına ve mukaddemâ Dersa'âdet'de Fransa el- 
çisi tarafından Bâbıâli'ye vâki' olan ihbâra göre münâzaa-i mezkürenin meb- 
dei Cezâyir beylerbeyisi tarafından Fransa konsolosu hakkında muâmele-i 
tahkiriyye vuku'u ve Fransa tüccârına ba'zı ta'addiyât ika'ı misillâ cüz'iyyât 
kabilinden idüğine nazaran kendi beynlerinde bilâ-muhârebe tesviyesi 
me'mül olmak ve Devlet-i Aliyye dahi meşgul bulunmak cihetleriyle evvelleri 
bir güne müdâhale olunmamış ise de süret-i hâle nazaran münâzaa-i mezküre 
günden güne şiddetlenerek ilerisi harb ü kıtâli müntic olacağı nümâyân ve 
halbuki hıtta-i Cezâyir Devlet-i Aliyye'nin mülkü ve ahâli-i sekenesi kendi te- 
ba'ası olup Fransa devleti dahi Devlet-i Aliyye'nin dost-ı musâlihi olmak hase- 
biyle tarafeynin bütün bütün hâllerine terkiyle iltizâm-ı süküt olunması câiz 
ve münâsib olamayacağı müstağni-i beyân olmakdan nâşi mücerred tarafeyn 
hakkında lâzime-i fütüvvet ü hayrhâhinin icrâsı içün geçenlerde İzmir'de olan 
Cezâyir müftisi sâbık Halil Efendi Dersa'âdet'e celb ile bu maddenin beyne't- 
tarafeyn sühületle bitirilmesine dâir vesâyâ-yı mukteziyye telkiniyle Cezâyire 
iâde olunmuş ve ba'dehü keyfiyyet Fransa elçisinin mesmüu olarak taraf-ı 
Devlet-i Aliyye'den bu vechile ıslâh-ı zâtü'-beyn maddesine bilâ-iltimâs vu- 
ku'a gelen himmet-i seniyyeden azim memnün ve müteşekkir olduğundan 
ma'adâ muahharen vâki” olan talebine mebni hidmet-i riyâsetle mülâkatında 
nizâ-ı mezkürun bitirilmesi Fransa devletinin dahi emeli olduğunu ifâdeten 
tezkâr ederek bu husüsun savb-ı sâmilerine ihâlesiyle Cezâyirli nasihat (284) 
kabül etmediği hâlde taraf-ı Devlet-i Aliyye'den üzerlerine asker sevk olun- 
mak üzere bâ-fermân-ı âli me'müriyyet-i müşirilerini irâd ve ilhâh etmiş ise de 
Cezâyirlinin şimdiye kadar saltanat-ı seniyyenin rızâ-yı âlisine muhâlif“ bir 
güne hareketleri zuhür etmeyerek her hâlde irâde-i aliyyeye itâ'at ve inkıyâd 
etmekde olduklarından taraf-ı Devlet-i Aliyye'den bilâ-mücib üzerlerine asker 
sevki şer'an ve aklen tecviz olunur mevâddan olmadığı beri tarafdan bast u 


40 Dost ve mu'âhidi olduğu Fransa devletiyle gaile ihdâsından büyük muhalif hareket mi olur. 

beyân ile iltizâm olunarak en-nihâye cereyân eden müzâkerenin fezlekesinde 
egerçi Devlet-i Aliyye kendiliğinden müfti-i sâbık-ı mümâileyh vâsıtasıyla bun- 
lara nush u pend usülüne himmet etmiş ise de bu vechile indifâ'-ı münaazaaya 
himmet olunması husüsuna karar verilerek ta'yin buyurulacak me'mürun yanı- 
na Fransa devleti tarafından dahi bir me'mür terfiki süreti söyleşilmiş ve ordu- 
yı hümâyünda olan Mirimirân Tâhir Paşa'nın bu maslahata me'müriyyetine irâ- 
de-i seniyye taallukuyla paşa-yı mümâileyh Dersa'âdet'e celb olunarak donan- 
ma-yı hümâyün sefâininden bir kıt'a fırkateyne râkiben azimet etmek üzere 
me'mür ve ta'yin kılınmış olarak elçi-i mümâileyh ibtidâları me'mür irsâlini 
ta'cil etmekde iken sonraları ne sebebe mebni ise ağırca davrandığından taraf-ı 
Devlet-i Aliyye'den dahi izhâr-ı teenni olunmakda idi. Bu def'a İngiltere ve 
müteâkiben Nemçe elçisinin tercümânları vesâtetiyle Bâbıâli'ye gönderdikleri 
haberde cenâb-ı düstürları güyâ Mısır hudüdundan tâ Fas memleketi hudüdu- 
na kadar kabâil-i muhtelife ile bi'l-ittihâd garb ocakları üzerine asker sevkini 
tasmim ile Fransa devleti tarafından dahi ibrâz-ı tereddüd ile nihâyet teklif-i 
mezkürun kabülüyle senede rabt olunmuş olduğu söylenmiş ise de lehü'I-hamd 
ve'I-minne zât-ı vâlâları vüzerâ-yı sütüde-rây-ı Devlet-i Aliyye ve vükelâ-yı 
menkıbet-ârâ-yı saltanat-ı seniyyeden olarak öteden beri (285) zihn-i selim ve 
meslek-i müstakim-i müşirileri iktizâsınca muhâfaza-i din ü dünyâlarında 
imâl-i fikr-i dakik ve her maslahatın savâb u hatâsını mütâlaa-i dür-endişâne ile 
derece derece teemmül ve tedkik eder zevâtdan olmaları ve ez-mâ-takaddüm 
sâbıkan ve lâhikan mültezim-i müşirileri olan usül-i hayriyyet-şümül-i sıdk u is- 
tikametleri İicâbınca sâye-i şevket-vâye-i hazret-i şâhânede kuvve-i askeriyye-i 
düstürilerinin lede'I-hâce uğur-ı meyâmin-mevfür-i mülükânede sarf u i'mâli 
lâzım gelip yoksa maazallahu te'âla Cezâyir ocağı misillâ matmah-ı enzâr-ı ecâ- 
nib olan hıtta-i İslâmiyye ve teba'a-i Devlet-i Aliyye aleyhine #mâlini tasvib ve 
şu vakt-i şeyhühetlerinde bi-vech-i şer'i ve bilâ-izn-i âli sefk-i dimâ'-i müslimine 
kıyâm ile mugayir-i rızâ-yı bâri ve münâfi-i irâde-i cenâb-ı cihândâri o misillü 
seyyieyi ihtiyâr edeceklerini bir vechile akıl kabül eder şey olmayıp hatta o ma- 
kule tasmim ve teklif-i nâ-marzinin taraf-ı müşirilerinden Fransalıya şöyle dur- 
sun ol tarafdan vuku bulsa bile gayretkeşi-i İslâm ve fermân-berdâri-i hazret-i 
pâdişâh-ı enâm farizasını gözederek beher hâl taraf-ı Devlet-i Aliyye'ye inhâ ve 
istizân ile ne vechile irâde-i seniyye müteallik buyurulur ise öylece hareket bu- 
yuracakları delâil-i adide ile müstedil ve olsa olsa havâdis-i mezküre belki zât-ı 
sâmileriyle İskenderiye'ye de olan Fransa konsolosu veya başka me'müru bey- 
ninde bu maddeye dâir söz açılarak taraf-ı saltanat-ı seniyyeden uhde-i müşiri- 
lerine ihâlesine onlar cânibinden izhâr-ı hâhiş olunup da taraf-ı vâlâlarından 
dahi mücerred Fransa devletini taltifen ol takdirde şöyle böyle iktizâsına bakılır 
gibi ba'zı sohbet geçmiş ise de Cezâyirli tarafına aks etdirmek içün bu lakırdının 
kalıb-ı taahhüde ifrâğı tefevvühünden nâşi olması muhtemel olup her ne ise 
mâdâmki Cezâyirli teba'a-i saltanat-ı seniyyeden ve Fransa devleti düvel-i mü- 
tehâbbe-i Devlet-i Aliyye'den olduğundan münâzaa-i mezkürenin süret-i indi- 
fâ'ı devlet-i müşârünileyhânın emel ve matlübu olduğu misillü Cezâyirlinin 
dahi murâd ve marzisi olmak lâzım geleceğine nazaran inşâallahu te'âla şu 

maslahatın beyne't-tarafeyn sefk-i dimâ ve harb u vegayı müstelzim olmaksızın 
sühületle bitmesi me'mul ve bi'l-farz devlet-i müşârünileyhâ tarafından madde- 
i tarziyede ta'dilât-ı lâzimeden istinkâf ve bunlar dahi tekmil arzları içün hu- 
kuk-ı sahihalarmı zayi” etmemeye ikdâm ile nihâyeti harbe dayanmak lâzım 
gelse bile taraf-ı Devlet-i Aliyye'den ber-muktezâ-yı silm ü safvet devlet-i müşâ- 
rünileyhâ aleyhinde bulunmak tecviz olunmayacağı misillü beri taraf dahi ehl-i 
Islâm'dan olmak cihetiyle (286) cânib-i Devlet-i Aliyye'den üzerlerine me'mür 
ve asker ta'yini kat”an ve katıbeten rehin-i cevâz olmayacağından nihâyetü”l- 
emr tarafeyn kendi hâllerine bırakılmakdan gayri süretle muâmele nâ-ma'kul 
olmakdan nâşi karar-ı sâbık üzere ıslâh-ı zâtü”1-beyn husüsuna lâzım gelen him- 
met-i seniyye diriğ buyurulmayarak elçi-i mümâileyh mukaddemce müzâkere-i 
meşrühayı devleti tarafına yazmış ise de bu defa dahi vâki” olan mücâvebe-i sâ- 
niye vechile irâde-i saltanat-ı seniyyeyi ale't-tafsil tahrir ve iş'âr edeceğini ifâde 
ve inbâ ve paşa-yı mümâileyhe bu tarafdan me'mür terfiki takdirinde el-hâletü 
hazihi Dersa'âdet'de Fransa devletinin başka bir me'mür-ı mu'teberi olmamak 
ve tercümân veya ofciyal misillü me'mür terfiki dahi tesviye-i metalib-i tarafeyn 
husüsunda bir fâldeyi mücib olamamak hasebiyle iktizâ-yı hâl ü maslahat paşa- 
yı mümâileyhle Cezâyir önünde olan Fransa amirali beyninde müzâkere olun- 
mak üzere keyfiyyet-i me'müriyyetini ve hakkında lâzime-i hürmet ve ri'âyetin 
icrâsını mutazammın tarafından amiral-i mersüma mahsusan mektüb tahrir ve 
tâ ederek ol vechile paşa-yı mümâileyh yedine ta'limât-ı lâzime ile bir kıt'a fır- 
kateyn-i hümâyüna irkâben cânib-i Cezâyir'e ba's u irsâl olunmuş ve ber-vech-i 
muharrer tefevvüh olunan süret zât-ı hasâfet-simât-ı müşirilerinin iltizâm-ger- 
de-i dâverâneleri olan meslek ve mişvâr-ı diyânet-şiârlarına bir vechile yakış- 
mayacağı cümle indinde müsellem ve meczüm ve bi'l-farz frenkler tarafından 
zât-ı sâmilerini bu maddeye karışdırmaya dâir irâd-ı kelâm olunmuş veya olu- 
nur ise merkez-i mesâğ-ı şer'i ve dâire-i rızâ-yı selâmet-iktizâ-yı hazret-i pâdişâ- 
hiden hârice tecâvüz olunamayacağını kat'ice beyân ile savuşturamayacakları 
emr-i ma'lüm idüğine binâen süret-i mezküre elbette birşeyden galat olmak lâ- 
zım geleceği derkâr ise de süret-i hâl ve keyfiyyet irâde-i isâbet-ifâde-i hazret-i 
şehinşâh-ı şevket-iştimâl etrafıyla ma'lüm-ı düstürları buyurularak ona göre le- 
de'l-iktizâ ol tarafda olan Fransa konsolosuna dahi savb-ı vâlâlarından ifâde ve 
tefhim olunmak üzere savb-ı sâmilerine tahrir ve iş'âr olunması husüsuna irâ- 
de-i cihânbâni taallukuyla ol bâbda hatt-ı hümâyün-ı şevket-makrün-ı şehriyâri 
sahife-zib-i sudür buyurulmuş olmağla muktezâ-yı münif-i ma'delet-redifi üzre 
amel ü harekete havâdis-i mezkürenin menşe'-i hakikisi nedir ya'ni Fransa tara- 
fından bu husüsa dâir savb-ı vâlâlarına bir güne söz söylenmemişdir ve ol tak- 
dirde cânib-i vâlâlarından ne vechile muâmele buyurulmuşdur keyfiyyeti seri- 
an ve İzâhen iş'âra himmet buyurmaları siyâkında kaime.|287) 


Numero 22 
Tâhir Paşa'ya verilen ta'limât süretidir 


Mukaddemâ Dersa'âdet'de Fransa elçisi tarafından Bâbıâli'ye verilip bu 

defa bir süreti paşa-yı mümâileyhe i'tâ olunan müzekkereden ma'lüm olacağı 
vechile bundan akdem Cezâyirli ile Fransalı beyninde tekevvün eden münâza- 
anın sebeb ve menşe'i bir şikâyet-i cesimeye mebni olmayarak mücerred Cezâ- 
yir beylerbeyisi tarafından Fransa konsolosu hakkında muâmele-i tahkiriyye 
ve tekdir vuku'u ve Fransa tüccârına ba'zı ta'addiyât ika'ı misillâ şeylerden 
ibâret olduğuna göre beynlerinde tesviyesi me'mulüne ve kendilerinin düvel-i 
ecnebiyye ile muâmelât-ı münferideleri usülüne binâen taraf-ı Devlet-i Aliy- 
ye'den müdâhale olunmamış ise de münâzaa-i mezküre gitdikçe kesb-i iştidâd 
ederek rivâyet olunduğuna göre Cezâyirlinin kendilerine takviyyet vermesiyle 
Fransa ceng sefineleri Cezâyir limanına girmemiş ise de Fransalı iki seneden 
beri bunları abluka ile sıkışdırmakda olduğundan gayri kara askeri dahi tertib 
ile cidden tedarikat-ı harbiyyeye kıyâm edeceği tefevvuh olunmakda olduğuna 
ve vâkı'a Cezâyirlinin bu vechile dayanıp durması Fransalının gücüne gelip de 
tahsil-i şân içün muhârebe-i külliyeye tasaddi etmesi mülâhazadan ba'id olma- 
dığına mebni her ne kadar bu maddeye dâir taraf-ı Devlet-i Aliyye'ye bir güne 
inhâ ve istid'âları yoğ ise de kendileri ehl-i İslam'dan ve öteden beri teba'a-i 
saltanat-ı seniyyeden olmaları hasebiyle Fransalı tarafından kendilere zarar u 
hasaret vukua gelmemek üzere mücerred himâyet ve sıyânetlerini iltizâmen 
geçenlerde Cezâyir müftisi sâbık Halil Efendi İzmir'den Dersa'âdet'e celb ile bu 
maddenin suhületle bitirilmesi vesâyâsını şifâhen kendilerine ifâde ve ilka et- 
mek üzere Cezâyir'e i'âde olunmuş idi. 

(Bend-i sâni) 

Müteâkıben bu keyfiyyet Dersa'âdet'de olan Fransa elçisinin mesmü'u ola- 
rak bu vechile ıslâh-ı zâtü'l-beyn olunması husüsuna vâki” olan himmet-i 
Devlet-i Aliyye'den izhâr-ı memnüniyyet ve fi'-vâki' münâzaa-i mezkürenin 
indifâ'ı Fransa devletinin dahi emeli olduğunu beyâna mübâderet-birle bu 
maslahatın taraf-ı Devlet-i Aliyye'den atufetlü Mısır Vâlisi hazretlerine ihâle- 
siyle Cezâyirli nasihat dinlemedikleri hâlde üzerlerine asker sevkiyle te'dib 
ve terbiyelerine kıyâm etmek üzere fermân-ı âli verilmesini Bâbıâli'ye (2881) 
ifâde ve ilhâh etmiş ise de beri tarafdan müdâfaa ile bu husüsa dâir mübâhe- 
sât-ı kesireden sonra en-nihâye Cezâyir ahâlisi öteden beri Devlet-i Aliyye'nin 
muti ve münkad teba'a-i mahsusasından olarak şimdiye kadar rızâ-yı âliye 
muhâlif bir güne hareketleri vuku” bulmadığından üzerlerine asker sevki tec- 
viz olunmayıp ancak nizâ'-ı mezkürun def ü refi Fransa devletinin matlübu 
olduğuna göre taraf-ı Devlet-i Aliyye'den mahsusan Cezâyir'e bir me'mür ir- 
sâliyle nush u pend olunmak ve Fransalı tarafından dahi matlâbları olan tar- 
ziye maddesi her ne ise ta'dil ve tahfif ile meslek-i muvâfakata gidilmek üze- 
re indifâ'-ı münâzaaya himmet-i seniyye şâyân olunmuş ve onun üzerine pa- 
şa-yı mümâileyhin bu maslahata me'müriyyeti husüsuna irâde-i seniyye-i şâ- 
hâne müteallik buyurulup muahharen elçi-i mersüm maslahatı gevşetmiş ol- 
duğundan beri tarafdan dahi hasbe'l-iktizâ süret-i teenni gösterilmekde iken 
bu defa İngiltere ve müteâkiben Nemçe elçisi tercümânları vesâtetleriyle Bâ- 
bıâli'ye haberler irsâliyle Mısır vâlisi müşârünileyh Mısır hudüdundan tâ Fas 
hükümeti hudüduna değin mecmü'-ı kabâil-i muhtelife ile ittifâk ve ittihâd 

ederek Cezâyirli üzerine asker sevkini tasmim ve Fransalı tarafından dahi 
bahren mu'avenet olunmasını teklif edip onlar dahi biraz tereddüdden sonra 
nihâyet teklif-i mezküru kabül ederek vâli-i müşârünileyhle senedleşmiş ol- 
duklarından ve her çend Mısır vâlisi müşârünileyhin taraf-ı saltanat-ı seniy- 
yeden istizân etmeksizin Cezâyirli üzerine o misillâ harekete tasaddisini pek 
de akıl kesmez gibi ise de elçi-i mersümân ber-vech-i muharrer ifâdât-ı 
vâkı'alarmı kuvvetlice söylediklerine nazaran şâyed vâli-i müşârünileyhi 
frenklerin ol vechile taglit ve iğfâl etmeleri ihtimâlden ba'id olmadığından ge- 
rek bu süretin sıhhati takdirine ve gerek Fransalı tarafından tedârikât-ı kaviy- 
ye-i harbiyye ile iştigal olunmakda olduğuna dâir rivâyetlere göre Cezâyir 
hakkında bir uygunsuz şey vuku'unun önü kesdirilmek üzere paşa-yı mümâ- 
ileyhin sür'at-i i'zâmı zımnında müzâkere-i sâbıka vechile Fransa devleti tara- 
fındari terfik olunacak me'mür husüsuna hidmet-i riyâset ile elçi-i mersüm 
beyninde cereyân eden muhâberât-ı sâniyede elçi-i mersüm devlet-i müşârü- 
nileyhâ tarafından me'mür terfiki süreti kendisinin me'müriyyet 1289) ve ta'li- 
mâtından hâric olduğuna dâir Vtizârât ile nihâyet mukaddemâ müzâkere-i sâ- 
bıkayı devleti tarafına yazmış ise de bu def'a Bâbıâli'den kendiye vâki” olan 
ifâdât-ı resmiyyeyi dahi harf-be-harf yazıp münâzaa-i mezkürenin beyne't-ta- 
rafeyn muhârebe ve mukateleyi müntic olmaksızın bitirilmesi saltanat-ı se- 
niyyenin matlüb-ı âlisi olduğunu etrafıyla bildireceğini ve bi'l-farz paşa-yı 
mümâileyhin ma'iyyetine bu tarafdan bir me'mür terfikine muvâfakat edecek 
olsa bile buradan terfik olunacak me'mür tercümân ve ofciyal gibi bir âdem 
olup onun dahi tesviye-i matlüb tarafına medâr ve fâidesi olamayacağından 
Cezâyir önünde olan Fransa amiraline tarafından mektüb tahririyle paşa-yı 
mümdâileyhin süret-i me'müriyyetini ve abluka maddesinden dolayı mümâ- 
naat olunmayarak hakkında hürmet ve ri'âyet olunmasını iş'âr ederek paşa-yı 
mümâileyh iktizâ eden mevâddı amiral-i mersümla bi-mennihi te'âla paşa-yı 
mümâileyh râkib olduğu fırkateyn-i hümâyün sefinesiyle Cezâyir sularına 
vusülünde amiral-i mersüm cânibinden dahi usül-i muvâfakate ri'âyet olun- 
masını ve bu husüsa dâir Dersa'âdet'de asaletlü Fransa elçisinin mektüb gön- 
derdiğini beyân ederek mektüb-ı mezküru irsâl ve egerçi amiral-i mersüm 
kendisinin me'müriyyeti mücerred abluka maddesine münhasır olarak mü- 
zâkere-i mevâdda dâir ta'limâtı olmadığını beyân eder ise çünki paşa-yı mü- 
mâileyh Cezâyirliye nush u pend ederek devlet-i müşârünileyhâ ile beynleri- 
ni uyuşdurmaya sa'y edeceğinden tesviye-i hukuk-ı tarafeyne dâir söyleşil- 
mesi iktizâ edecek mevâddın müzâkeresi içün elbette devlet-i müşârünileyhâ 
tarafından dahi bir me'mür icâb edeceğine mebni amiral-i mersüm devleti ta- 
rafından kendisine ta'limât mı celb eder ve yâhüd me'mür-ı mahsus ta'yini- 
nin (290) kendi cânibinden ve paşa-yı mümâileyh tarafından devlet-i müşârü- 
nileyhâ tarafına yazılması mı tensib olunur beynlerinde bi"l-müzâkere ne vec- 
hile muvâfık ve münâsib görünür ise ol vechile karar verilerek ba'dehü paşa-yı 
mümâileyh Cezâyir'e duhül eyleye. 

(Bend-i sâlis) , 

Paşa-yı mümâileyhin esâs-ı me'müriyyeti şu münâzaa-i vâkı'anın avn u tev- 

fik-i hak ile muhârebesizce def ü ref'i kaziyyesi olmağla bi-mennihi te'âla Ce- 
zâyir'e duhülünde Cezâyir beylerbeyisiyle bi”I-mülâkat Cezâyir ulemâsı ve ik- 
tizâ eden vücüh ve sergerdeleri cem'le bend-i evvelde muharrer olduğu vechile 
münâzaa-i mezkürenin menşe'i mevâdd-ı cüz'iyyeden ibâret olmak hasebiyle 
Fransalı ile beynlerinde bi't-terâzi tesviye kabül etmesine tarakkub olunmakda 
iken gitdikçe uygunsuzlaşmış olduğundan kendileri teba'a-i saltanat-ı seniyye- 
den olmaları cihetiyle himâyet ve muhâfazalarını istihsâlen mukaddemce müf- 
ti-i sâbık vâsıtasıyla vesâyâ-yı lâzime icrâ olunmuş ise de bu esnâda Fransalı ta- 
rafından üzerlerine şu vechile tedârikât-ı harbiyyeye teşebbüs olunduğu ale- 
nen rivâyet olunmakda olduğundan başka Mısır vâlisi tarafına isnâden ba'zı 
havâdisler dahi şüyü' bulmakda olduğuna mebni taraf-ı Devlet-i Aliyye'den şu 
uygunsuzluğun indifâ'ını ta'cilen tarafına dahi uyuşulma süretlerine dâir ifâ- 
dât-ı resmiyyeye himmet-i seniyye erzân kılınmış olduğunu beyân ve temhid 
ile miyânelerine kılıç girmeksizin şu münâzaanın ber-taraf olması irâde-i seniy- 
ye-i hazret-i şehinşâhi muktezâsından olduğunu tefhim ve Fransalının matlübu 
olan mevâdd-ı tarziye ne makule şeyler olduğu ve bunlar nihâyet derecede ne 
süreti kabül edebileceklerini tefhim ederek eğer bunlar iki seneden beri düçâr 
oldukları tazyikat sebebiyle kendilerine fütür gelmeyip de muhârebeden geri 
durmamak süretleri gösterirler ise vâkı'a kendilerinin şecâat ve cesâretleri ve 
işitildiğine göre etraf ile dahi ittihâd ve ittifâkları cihetiyle Fransalının hemen 
şöylece tahsil-i merâma zaferyâb olması cezm olunamaz ise de cemi'-i zamân- 
da gavganın iyisi olmadığı ma'lüm ve avâkıb-ı muhârebe dahi mechül olmağla 

 tehâlükün ma'nâsı olmayıp husüsa Fransalının berren ve bahren tedârikât-ı 
harbiyyeye iştigal ve gerek Mısır tarafı havâdisine nazaran kendileri muhâta- 
rada (291) olduğu ve Cezâyir ocağının öteden beri devletler beyninde hâsıl olan 
nâm ü şânı kırılmak lâzım gelir ise ilerisi kendileri hakkında uygunsuz olaca- 
gından başka teba'a-i saltanat-ı seniyyeden olmaları münâsebetiyle taraf-ı Dev- 
let-i Aliyye'ye dahi bâ'is-i teessür olacağı ve el-hâletü hazihi cânib-i Devlet-i 
Aliyye'den kendisi me'müriyyet-i mahsusa ile me'mür buyurularak haklarında 
bu vechile sahâbet-i seniyye şâyân buyurulmuş ve şimdiye kadar taraflarından 
itâ'at ve inkıyâddan gayri birşey görülmemiş iken bu defa mücerred kendileri- 
ni muhâfaza mahz-ı hayr ü salâh olmak üzere müteallik olan irâde-i seniyyeye 
muhâlefet süretiyle iddiâ-yı sâbıklarında ısrar olunmak bir vechile câiz ve mü- 
nâsib olmayıp belki imâmü'l-müslimin ve halife-i rüy-i zemin halledallahu 
mülkehu ilâ yevmi'd-din efendimiz hazretlerinin irâde-i seniyyelerine muhâle- 
fet şeâmetinden kurtulacağını hakimâne etrâfıyla bast u beyân ederek her türlü 
lâzım gelen nesâyih-i hayriyyeyi edâ ile bunları yola yatırmaya kemâ yenbagi 
sa'y u himmet eyleye. 

(Bend-i râbi”) 

Fransalının matlüb eylediği tarziye maddesinin keyfiyyeti bu tarafda 
ma'lüm olmadığından eğer hafifçe şeyler olup da münâzaanm şimdiye kadar 
sürünmesi mücerred zıddiyyetden neş'et etmiş ise bi-avnihi te'âla tesviye ve 
tanzimi âsân olup bi/I-aks Fransalının teklif eylediği mevâddın kabülünde ken- 
dilerine mazarrat-ı azime olduğunu irâd ve İtizâr eyledikleri ve fi'I-vâki' de- 


Vak'anüvis Ahmed Lütfi Efendi Tarihi -2 525 


dikleri gibi Fransalının teklifi pek ağır olduğu anlaşıldığı süretde paşa-yı mü- 
mâileyh tarafından tamâmı tamâmına bunlar kabül etdirilmesine ikdâm olun- 
mayarak vikaye-i ırz u nâmusları gözedilmek üzere ortası bulunmak lâzım ge- 
leceğinden ol takdirde Fransalı tarafından me'mür-ı mahsus gelmiş olup da 
onunla mücâvebe veya Fransa amirali ile mi muhâberesi iktizâ eder yoksa 
Fransa bâşvekili veya umür-ı ecnebiyye nâzırı tarafıyla mı mükâtebesi lâzım 
gelir ne vechile icâb eder ise ona göre paşa-yı mümâileyh edeceği mücâvebe ve 
muhâbere ve yâhüd yazacağı mektübda kendisi muktezâ-yı me'müriyyeti vec- 
hile taraf-ı Devlet-i Aliyye'den Cezâyirliye nush u pend ederek muvâfakate 
meyl etdirilmiş olsa dahi Fransa devleti tarafından şu vechile teklif olunan me- 
vâdd-ı tarziye fi'l-hakika hadd-i i'tidâli mütecâviz göründüğünden 1292) bi't- 
terâzi şu gailenin indifâ'ıyla beyne't-tarafeyn musâfât-ı sâbıkanın i'âdesi iki ta- 
rafa dahi hayırlı olarak meselâ Fransa devleti mukaddemâ bunlara ziyâdece 
gücenmiş olsa dahi hayli vakitden beri icrâ olunan abluka maddesinden ve ci- 
hât-ı sâireden dolayı ika” olunan zahmet ve meşakkat elbette usül-i fütüvvet ik- 
tizâsınca iğbirâr-ı sâbıkın tenezzül ve teskinini müstelzim olmak lâzım gelece- 
ginden ma'adâ bi'l-farz devlet-i müşârünileyhâ kendiye kalsa teklifât-ı 
vâkı'asını tahfif etmeyecek ise bile dost-ı musâlihi olan saltanat-i seniyye tara- 
fından bu vechile ıslâh-ı zâtü'l-beyne himmet buyurulmakdan nâşi devleteyn 
beyninde derkâr olan mihr ü muvâlâta hürmeten mevâdd-ı mezkürenin tahfif 
ve ta'diliyle ol tarafdan dahi izhâr-ı muvâfakat olunması münâsib ve bu süretle 
muvâfakatda Fransa devletinin şânına hâlel gelmeyip belki tezâyüdünü mücib 
olacağına ve öteden beri hukuk-ı insâniyye ve fevâid-i hâliyye ve istikbâliyye- 
ye ri'âyeten sulhün harbe tercihi ve bi'l-iktizâ ba'zı fedâkârlıkların tecvizi her 
devletde câri olageldiğinden ma'adâ Fransa devletinin kuvvet ve mikneti der- 
kâr olup ancak bunlar dahi kendilerine haylice metânet ve takviyyet vermiş ol- 
duklarına nazaran münâzaa-i vâkı'anın adem-i indifâ'ı beyne't-tarafeyn kıtâl-i 
azimi müeddi olacağından bu süret tecviz olunmayarak uyuşulma tarikinin ih- 
tiyârı iki cânibe dahi hayırlı ve evlâ olacağına mebni Devlet-i Aliyye'nin murâd 
ve maksüdu tarafeyne hayrhâhlıkdan ibaret olduğuna ve devlet-i müşârüniley- 
hâ ve vükelâsı eshâb-ı ukul ve tecâribden olmalarıyla muhasamada ifrât câiz 
olmayıp belki husül-i silm ü safvete yer bırakılmak kavânin-i meriyye-i hük- 
miyyeden olduğu ma'lâmları olmak iktizâ edeceğine dâir ta'birât-ı münâsibe 
ile Fransa tarafına dahi lüzüm ve münâsebet ve icâb-ı hâl ü maslahata göre ha- 
kimâne lisân kullanılarak ta'dilât-ı lâzimenin istihsâliyle te'lif ve iltiyâm-ı tara- 
feyn ve ıslâh ü tevfik-i zâtü'l-beyn husüsuna ihtimâm ve dikkat eyleye. 

(Bend-i hâmis) 

Paşa-yı mümâileyhin mukaddemden ol tarafların usül ve ahvâline vukuf ve 
ıttılâ'ı ve zâtında kendisinin dirâyet ve kârgüzârlıkla ittisâfı cihetleriyle bu hu- 
süsa kariha-i sabiha-i mülükâneden bi'l-intihâb me'mür buyurulmak hasebiyle 
inşâallahu te'âla edâ-yı hidmet ve İfâ-yı lâzime-i me'müriyyete muvâfık olması 
eltâf-ı ilahiyyeden mes'ül olmağla Cezâyir ahâlisinin Devlet-i Aliyye'ye derkâr 
olan itâ'at ve inkıyâdları cihetiyle kabül-ı (2931 nasihat ve izhâr-ı muvâfakat ve 
mülâyemet etmeleri me'mül ise de şâyed Fransalı tarafından tekâlif-i şâkka 

tahmil olunmasıyla nâçâr kabül ve tahammül edemeyerek ve Fransalı cânibin- 
den dahi ta'dilât-ı lâzimeden imtinâ” olunarak bir tarikle ortası bulunmak 
mümkin olamayacağı anlaşıldığı hâlde paşa-yı mümâileyh keyfiyyeti bu tarafa 
inhâ ve iş'âr etmek iktizâ eder ise de ber-vech-i bâlâ elçi-i mersümun vâki” olan 
irâdâtına nazaran murâdları maslahatı Mısır vâlisine düşürmek süreti olup ol 
süret ise taraf-ı Devlet-i Aliyye'den Cezâyirli üzerine asker sevki demek olaca- 
ğından bir vechile tecviz olunmayacağına ve düvel-i ecnebiyye elçileri kendi 
kendilerine birşey kesmeden devletleri tarafından ta'limât beyânıyla itizâra te- 
şebbüs etmek usüllerinden olduğuna mebni paşa-yı mümâileyh bu dakikaları 
gözederek avn ü inâyet-i rabbaniyye ile şu husüsu muktezâ-yı me'müriyyeti 
üzere mahallinde tesviyeye gayretle bi-avnihi te'âla tanzimi muvaffak oldu- 
ğunda Cezâyirli hakkında istihsâl-i hayr u menfaat etmiş olacağından ma'adâ 
saltanat-ı seniyyenin şan u şevketine ve irâde-i aliyyesine muvâfık meâsir-i ce- 
mile ile Devlet-i Aliyye'ye hüsn-i hidmet etmiş ve kendi hakkında dahi başkaca 
tahsil-i imtiyâz ve itibâr eylemiş olarak inşâallahu te'âla dünyevi ve uhrevi nâ- 
ili mükâfât olacağında şübhe olmadığından ona göre hakimâne ve rüyet-men- 
dâne davranarak ve iki tarafa dahi iktizâsı vechile lisân kullanarak ne yapar ise 
yapıp bi-tevfikihi te'âla şu husüsa muvaffak olmaklığa kemâliyle sa'y u gayret 
ve bu vechile kendiden me'mul-i âli olan levâzım-ı sıdk u istikamet ve meâsir-ı 
kâr-ı âgâhi ve dirâyet iktizâsını yoluyla icrâ ve ifâya sarf-ı himmet ve bezl-i 
makderet eyleye.(294) 


Numero 23 i 
Dersa'âdet'de mukim Fransa elçisi tarafından baştercümâna 
verilen ta'limnâme süreti tercümesidir i 


Bu ta'limnâme Bâbıâliden kabül olunmamışdır. 

Süreti budur: 

Taraf-ı Devlet-i Aliyye'den Katolikler hakkında bana vâki” olan mevâidin ve 
Avrupa'da ve ale'l-husüs Fransa'da hâsıl olan semerât-ı hayriyyesini vaktiyle 
cânib-i Devlet-i Aliyye'ye ifâde etmiş idim. Ol vakitden beri ve muahharen da- 
hi Fransa devleti mevâid-i mezküre 1fâ olunmuş mudur ve ne derecede olmuş- 
dur kendiye beyân olunmasını ta'cil etmekde olarak bu husüsda taraf-ı Devlet-i 
Aliyye'ye vâki” olan ifâdât-ı sâbıkam def ü ta'viki mutazammın cevâblardan 
gayri nesneyi istihsâl etmemiş olup ancak metbüum olan Fransa imparatoru 
cenâblarına vâki” olan ifâdât-ı dostâne ve nesâyih-i hayriyyesi bu tarafda kabül 
olunmuş gibi görünerek bundan maksad ise ancak kendisini avk etmek ve ifâ- 
dât ve nesâyih-i meşrühasını hüsn-i müdâfaa ile def eylemek olduğu misillâ 
şübhe ârız olmamak içün keyfiyyetin Fransa devleti tarafına beyânını te'hir et- 
miş idim ve el'ân dahi murâd bu olduğuna İtikad edemem. Fi'l-hakika Devlet-i 
Aliyye tarafından Fransa devletine vâki” olan mevâid-i aleniyyeden Fransa im- 
paratoru sitem müşâhede etmeksizin nükül olunabilmek ve yâhüd ferâmüş kı- 
lınmak şıkları düşünmekle hissolunmaz bir “amâ olup ırz u şân-ı hükümdâriye 
lâyık olmayan tariklere be-tekrâr düşmek içün kemâl-i hakkaniyyetden olan bir 

amel ü fi'lden ferâgat dahi bir amâ-yı nâşinidedir, lâkin ma'delet ve irâde-i haz- 
ret-i pâdişâhiye mukavemet eden mevâni'-i kaviyye ve Katoliklere lüzümu 
olan kiliselerin #tâsına ve menfi olan reâyâ biçârelerinin tahliye-i sebilleri ve 
emlâklerinin reddine mâni” olanlar nerededir. Bana sabr eyle vaktiyle olur de- 
nilip ba'dehü birtakım mevâni” ve suübetler olarak bunlar vaktiyle ber-taraf 
olacağı ve ancak kuvvet ve zamân başka çıkacağı misillü tefhim olunuyor. Tek- 
rar su'âl ederim ki Devlet-i Aliyye kiminle müzâkere ediyor ve yeniçeriliği ser- 
nigün eden bâzü-yı kavinin hakkaniyyet ve menfaat-i İslâmiyyeyi fedâ ederek 
riâyete mecbür olduğu muhâlifin kimlerdir ve vükelâ-yı Devlet-i Aliyye zât-ı 
şâhâneyi Avrupa'ya ve kendi teba'asına nasfet ve adâletden havf eyler (2951 ve 
âdil olmaklığa kudretsiz ve'i-hâsıl makamında bir kuvvet-i hafiyye ve bed- 
fi'âl-i idâre ve hükümet eder ve kendisi dâimâ ilhâmât-ı azize-i kalbiyyesini 
hisseyler gibi göstermekde olan züll ü şe'ni tefehhüm eylemezler mi. Tarafım- 
dan reis efendi hazretlerine iyice ifâde edesiz ki el-hâletü hazihi Devlet-i Aliy- 
ye'nin hiçbir hareketi Avrupa'nın dikkatinden kurtulmayıp ve hiçbir şey yok- 
dur ki Devlet-i Aliyye'nin şanına ve düvel-i mütehâbbe ile muâmelâtına ve is- 
tikrârına nik ü bed te'sir etmeye. Düvel-i sâirenin dahi ahvâli böyle olarak mi- 
zâc-ı asr bunu müsted'idir, lâkin ale'I-husüs Devlet-i Aliyye'ye zu'm u re'y-i 
âmmeye takarrüb ve tevâfuk ziyâdesiyle lâzımdır. Devlet-i Aliyye ol vechile 
zu'm-ı âmmenin kendi aleyhinde olmasından dolayı meşakkat çekmemişdir. 
Hulâsa-i kelâm bundan altı mâh mukaddem vâki” olan mevâid-i mezkürenin 
derhâl icrâ kılınmasını bu mahalde tekrar istid'â ederim ve bu istid'âyı Devlet-i 
Aliyye'nin istikameti ve menâfi'-i dâhiliyye ve hâriciyyesi ismine eylerim. Vu- 
ku'a gelen şiddet muâmelesinin ekser âsârı mevcüd olup şiddet-i mezküre ya- 
rın yine başlıyabilir. Zirâ madem ki Devlet-i Aliyye ile beynimizde karar veri- 
len usül beyân olunmayıp ve kâmilen tatbik olunmadıkça zikr olunan şiddetin 
ta'mirine mâni” olan fikr-i muzır ve bedkâr ol şiddeti istediği gibi tecdid edebi- 
lir. Bu mahalde dediğim şeyi Fransa devleti tarafına dahi ifâde edecekdir. 
Dersa'âdet'de maslahatların nasıl gitdiğini tefhim edecek şeyler bundan böyle 
devletime bildirilmesine mecbürum. Reis efendi hazretlerine bu ta'limnâmenin 
bir süretini i'tâ edesiz.|2961 


Numero 24 
Ermeni patrikinin Bâbıâli'ye takdim etdiği varaka süretidir 


Akdeniz'e nefy olunan müfsid papasların min ba'd gelmemeleri ve bir takı- 
mı dahi bâ-hatt-ı hümâyün menfâlarına gidecek iken şimdiye kadar “Adalya”41 
nâm mahalde ikamet üzere onların gitmelerine te'kid olunması mümkin olma- 
dığı hâlde bunlar ekseri Ankaralı olmak hasebiyle vatan-ı asliyyelerinden ebedi 
diyâr-ı âhere çıkmamaları. 

Kâffe-i Ankaralı müfsidler vatan-ı asliyyelerinden dağılıp mahall-i âherler- 
de kendi zâtlarında merküz olan fesâdlarını icrâ eylediklerinden bundan ak- 

dem beyâz üzerine buyuruldu ile ıyâl ü evlâdlarıyla bir dahi çıkmamak üzere 
vatar-ı asliyyelerine gönderilmiş olmağla mersümlar menfi süretinde olmayıp 
ancak kendi vilâyetlerinde iskân etmiş olduklarından eğer çıkmamak lâzım ge- 
lir ise yine fesâddan hâli olmayacakları ve bi'l-icâb ba'zılarının afv u ıtlakları lâ- 
zım gelir ise içlerinden fesâd ile mülemma' olunmuş kimesnelerinin diğer def- 
ter-i çâkeriden beyân buyurulacağı. Bunlardan başka bâ-fermân-ı âli mahali-i 
âherde menfilerin ba'zıları afv u ıtlak buyurulduğu hâlde Deraliyye'ye geldik- 
lerinde bâ-irâde-i hümâyün Galata ve Beyoğlu ve sâir memnü' olan mahallerde 
iskân etmeyerek sâir bâ-fermân-ı âli ruhsat verilen Ermeni reâyâsı bulunan ma- 
halle derünlarında iskân ederek kadimden olageldiği üzre patriklerine itaatden 
bir güne kusur etmemeleri. 

Şifâhen emr ü irâde buyurulduğuna mebni min gayri haddin hâtır-ı kemte- 
râneme hutür eden bunların hıyânet ve habâseti âşikâr iken bi'l-icâb ba'zıları- 
nın gelmesi emr ü ıtlak buyurulur ise hıyânet ve fesâdlarını ve adem-i ri'âyetle- 
rini icrâ etmemeleri ancak enderün-ı hümâyün ve evliyâ-yı umür efendilerimi- 
zin dâirelerine girip çıkmayarak miri ahz u i'tâsına dahi karışdırmamak ve taş- 
ralarda vüzerâ-yı ızâm ve mirimirân-ı kirâm ve mütesellim ve âyân ve voyvo- 
da ve mevâli ve kuzât hidmetlerinde ve yanlarında bulunmamak süretini re'y-i 
âlilerine muvâfık gelir ise bâ-irâde-i hümâyün meşrüta rabt olundukda bunlar 
la'netli gibi feyzyâb olmayacağı. 

Ve habâsetlerini dahi icrâ edemeyecekleri ve gün-be-gün inkıraz Bulana 
dahi me'mül olmağla husüs-ı mezkür bundan böyle düstürü'l-amel tutulmak 
üzere iktizâ eden mahallere ilm ü haber verilmesi irâde-i aliyyelerine menüt 
idüği..... 1297) 


Derün-ı kitabda 42 sahifede muharrer Râsim Efendi'ye dâirdir 


(Mesmüât) Râsim Efendi nefy olunduğu günün gecesi ahibbâsından bir zâ- 
tın hânesine med'uv bulunduğu ve ferdâsı sabahleyin Bâbıâli'den iki nefer 
me'mür gelip Rodos'a nefyini haber verdiklerinde koynundan kesesini çıkarıp 
ol vakit yirmi guruş kıymeti olan bir aded hayriyye altınından ma'adâ bir akçe- 
si olmadığı ve hane sâhibinin dahi dört aded hayriyye altınından başka nukud-ı 
mevcüdesi bulunmadığı ve şimdiki gibi ol vakit Rodos'a işler vapurlar olmayıp 
be-herhâl Üsküdar'dan berren Marmaris'e gidilip oradan Rodos'a geçilmek lâ- 
zım geleceği ve mevcüd bulunan beş aded hayriyye altını masârifât-ı râhiyyesi- 
ne vefâ etmeyeceği ve kesesinde olan bir altınından ma'adâ hânesinde de bir 
akçe mevcudu olmadığını imân-ı galiza ile beyân eylediği cihetle gerek Râsim 
Efendi ve gerek hane sahibi mütehayyir kalarak beynlerinde bi'l-müzâkere 
kendisi hânesine gidip ufak tefek eşyasını alıp gümrüğe inmek ve hâne sahibi 
dahi vükelâdan nisbeti olan Defterdâr Ali Necib Bey'e ve Darbhâne nâzırı Hüs- 
ni Bey'e ve Çavuşbaşı Hacı Atâullah Efendi'ye ve Baruthaneler nâzırı Necib 
Efendi'ye keyfiyyet-i hâli ihbâr etmek üzere karar verilerek mümâileyh Râsim 
Efendi me'mür çavuş ile hânesine ve da'vet sahibi dahi li-ecli'I-ihbâr vükelâ-yı 
müşârünileyhüm taraflarına gitmiş imiş. Râsim Efendi'nin nefyden avdetinde 

buraları açılıp hasb-i hâl olundukda vâkı'a böyle oldu. Hânemden gümrüğe 
varıldıkda vükelâ-yı müşârünileyhümün birer âdemlerini buldum. Her birer- 
leri efendileri taraflarından selâm ü tesliyyeti ifâde ve tefhim ve masârif-i râ- 
hiyye olarak defterdâr efendi ve Hüsni Bey taraflarından yirmi beşer bin ve 
Hacı Atâ Efendi cânibinden yirmi bin ve Necib Efendi'den otuz bin guruş i'tâ 
ve teslim kılındığı ve bunlarla şâd-merge uğramış derecede memnün ve mes- 
rür kalmdığı hâlde müşârünileyh Hüsni Bey'in âdemi koynundan bir kıt'a 
mektüb çıkarıp Rodos'a vusülümüzde lâzime-i mihmân-nüvâzinin icrâsı içün 
Rodos mutasarrıfı Şükri Paşa'ya (2981 yazılarak beyefendimiz gönderdiler de- 
miş olduğuna dahi teşekkürât-ı lâzime ba'de'l-ifâ menfâmız olan Rodos'a gidil- 
miş idi. Oraya vusülümüzde Hüsni Bey'in mektübu Şükri Paşa'ya verildikde 
müsâferetle üç gün hükümet konağında alıkoyup dördüncü günü müstakil bir 
konak tefriş ve tehyie ederek beni oraya çıkarıp ve yevmiyye iki tabla taam 
gönderip orada bulundukça şehriyye beş bin guruş ceyb harclığı tahsis ve ta'yi- 
niyle paşa-yı mümâileyh tarafından dahi lâzime-i mihmân-nüvâzi ifâ kılındığı- 
nı beyân ve tezkâr eylemiş ve Hüsni Bey harb tarafdârı olup Râsim Efendi'nin 
magzüb-ı pâdişâhi olduğunu bildiği halde bu süretle harekât-ı vâkı'ası şâyân-ı 
takdir bulunmuşdur.|299) 


Derün-ı kitabda 119 sahifede muharrer “İrsâl-i sefir 
be-süy-i Rusya” bendine dâirdir 


Taraf-ı eşref-i hazret-i şehinşâhiden Rusya devleti cânibine sefâret-i 
mahsusa ile me'mür olan Kapudan-ı Deryâ Halil Rifat Paşa ve müsteşâr-ı sefâ- 
ret-i seniyye ricâl-i Devlet-i Aliyye'den Süleyman Nesib Efendi hazerâtına tâ 
buyurulan ta'limât-ı hafiyye süretidir. 

Müşâr ve mümâileyhümâ hazerâtının üss-i esâs-ı me'müriyyetleri musâla- 
ha-i hayriyyenin te'yid ve istihkâmı vesâiline dâir zikr-i âti ta'limât-ı hafiyye- 
nin hâvi olduğu mevâd ve husüsâtı icâb ve iktizâsına göre Rusya devleti câni- 
bine lisân-ı dosti ve safvet ile beyân ve tefhime münhasır ve Devlet-i Aliyye'nin 
bu bâbda merâm-ı hakikisi şu akd olunan musâlahanın ile'l-ebed beka ve halel- 
den vikayesi ve şurüt-ı mün'akidenin kuvve-i imkâniyyesi üzere ifâ ve icrâsı 
emniyyesinden ibâret olduğu celi ve zâhir olmakdan nâşi müşâr ve mümüâiley- 
hümâ ta'limât ve me'müriyyetleri buna muhtas olduğunu bilerek ona göre ifâ- 
yı me'müriyyete ihtimâm ve dikkat eyleyeler. 

Cümleye ma'lümdur ki her devlet-i müstakille kendi mülk ü milletinin 
emn ü âsâyişini vikayet ve muhâfazaya bi't-tabi” mecbür ve bu emniyye-i tabi- 
iyyenin husülü devlet ve hükümetçe kendi hukuk-ı sahihası mukteziyâtını zâ- 
yi etmemeye mutavakkıf olmakdan nâşi bu husüsda her türlü vesâil ve esbâb-ı 
nâfiaya teşebbüsden fâriğ olamamakda bi'z-zarüre ma'zür olup işbu hukuk-ı 
düveliyye ve vezâif-i hükümetiyye dahi beyne'd-düvel ri'âyeti mebnâ-yı âsâ- 
yiş-i enâm olan mizân-ı hak ve hakkaniyyet ve usül-i muvâzene ve ma'delete 
tatbik ile sâbit ve mütehakkık olacağına binâen el-hâletü hazihi Devlet-i Aliy- 
yerünümâ olan usül-i hâzıra cihetiyle düçâr olması lâzım gelen zayiât-ı mül- 

kiyye ve mâliyyesine dâir ifâdât-ı hakikiyyesini mücerred şime-i nasfet ve iti- 
dâl-i hükümdâri ve lâzime-i kavâid ve kanun-ı fütüvvetkâriye havâle ederek 
hakk u adi üzre hukuk-ı sarihasına terettüb edecek (300) ahkâm-ı ta'diliyyenin 
dostâne ve hâlisâne taleb ve iltimâsına muztar olmak hasebiyle bast-ı makal-i 
hakayık-iştimâle ibtidâr olunur ki öteden beri Devlet-i Aliyye-i ebed-kararın 
ittisâf-ı şime-i ahddâri ve iltizâm-ı meslek-i hakkaniyyet-şiâride sübüt-ı sebâtı 
cihânın ma'lümu olarak cemi'-i zamânda bi'İ-cümle düvel-i mütehâbbe ile 
mün'akid olan uhüd u şurütun ve cümle hakkında mültezimi olan muâmelât-ı 
cemile-i mihr ü musâfâtın ifâ ve icrâsı husüslarına kemâl-i ri'âyet ve ale'I-hu- 
süs dost-ı hem-civâri olan Rusya devleti hakkında her bâr bu usüle mürâat ve 
dikkati derkâr olduğuna nazaran bu def'a vuku! bulup lehü'l-hamd mündefi' 
olmuş olan harb ü kıtâli müeddi arada bir güne vesile-i hakikiyye ve esbâb-ı 
mücibe görünmemek hasebiyle mücerred evzâ'-ı felekiyye iktizâsından olmak 
lâzım gelerek her ne ise kader-i rabbâni icrâ edip el-hâletü hazihi devleteyn-i 
fahimeteyn beyninde Hâde-i sulh u salâh müyesser olmuş olmağla çünki Dev- 
let-i Aliyye'nin evvel ü âhir niyyât-ı hasene ve merâm ve makasid-i müstahse- 
nesi terfih-i ahvâl-i bilâd ü ibâd husüslarından ibâret olduğuna binâen bey- 
ne'd-devleteyn akd ü tanzim olunan musâlaha bu meârib-i hayriyyeyi müstel- 
zim olmak üzere hakiki memnüniyyeti mücib olup ancak Devlet-i Aliyye me- 
vâdd-i mu'âhede süret ve keyfiyyetini haşmetlü miknetlü Rusya imparatoru 
cenâblarının bir vakitden beri ilân ve işâa olunmakda olan insâf ve hakkaniy- 
yet ve hukuk-ı sariha-i hükümdârinin ifâsı emrinde şimdiye kadar meşhüd 
olan muâmelât-ı hayrhâhisiyle tasdik olunan vüfür-i himmet ve mürüvvetine 
me'mül ve mülâhazası vechile tatbik ve tevfik edememekde ma'zür olmasıyla 
beraber mevâdd-ı mezkürenin icrâsında beyâna mecbür olduğunu tebyinât-ı 
sahihası imparator-ı müşârünileyh indinde kemâ-hiye hakkihâ ma'lüm ve 
mütehakkık oldukda meftür olduğu nastfet-i zâtiyyesi iktizâsmca zuhüra gele- 
cek âsâr-ı kabül ve muvâfakati nezd-i saltanat-ı seniyyede meczüm hükmünde 
olup ve lâ-siyemmâ bundan böyle beyne'd-devleteyn bahs ü nizâ'ı müeddi bir 
madde kalmayarak ba'dezin ile'I-ebed dostluğun pâyidâr ve ber-karar olması 
matlüb-ı tarafeyn olmakdan nâşi bu usül-i hayriyyet-şümül üzere fi mâ-ba'd 
devleteyn-i mütehâbbeteyn beyninde her güne kil ü kalin indifâ”ıyla istikrâr-ı 
musâlaha-i hayriyye ve istimrâr-ı musâfât-ı ebediyyeyi mücib esbâb-ı müsâle- 
metin şimdiden istihsâli lâzimeden olduğuna mebni mevâdd-ı merkümeden 
fi'l-hakika ba'zısının icrâsı hâlen ve istikbâlen emr-i müşkil ve ba'zısının ilerisi 
hukuk-ı mülkdâri-i saltanat-ı seniyyeyi muhil olmasıyla ta'dil (301) ve tesviye- 
sini imparator-ı müşârünileyh cenâblarının insâf ve hakkaniyyetine havâle et- 
miş olduğu maddelere dâir ifâdât-ı hakikiyyesini lisân-ı dosti ve dürüsti ile 
şimdiden beyân ve tefhime mübâderet etmekliği muktezâ-yı maslahat ve lâzi- 
me-i hulüs ve safvetden addetmişdir. Çünki dakika-şinâsân-ı mesâlih-i düvel 
ve beka-cüyân-ı menâzim-i milel indinde delâil-li akliyye ile müberhen ve 
müstedil olduğu vechile devletçe musâlaha ve müsâlemetiki menşe'-i asli ve 
ma'nâ-yı hakikisi tarafeyn birbirine nazar-ı meveddet ile ber-vech-i hakkaniy- 
yet yekdiğerin mülk ü milletinin hüsn-i hâlini mutazammın olmak üzere hü- 

kümdârân-ı tarafeynin husül-i hoşnüdi ve rızâlarından ibâret olsa gerekdir. 
Felâ-cerem bu ma'nâyı müştemil olan musâlaha-i hayriyye bi't-tabi' müdâha- 
le-i cebr ü ibrâmdan vâreste ve tarafeyn hakkında husül-i semere-i dâimesi 
dahi bu usül-i marziyyeye vâbeste olduğu zâhir ve bedidârdır ve Devlet-i 
Aliyye'nin bidâyet-i seferden beri vâki” olan harekât-ı harbiyyesi mücerred 
müdâfaaya mecbüriyyetinden nâşi olarak evvel ü âhir tarafeyne nâfi' musâla- 
ha-i hayriyyeye talebkâr olduğundan Rusya devleti askeri henüz Balkanı beri 
yüze tecâvüz etmeksizin bu tarafda olan asaletlü düvel-i müttefika elçileri mü- 
şârünileyh Rusya imparatoru ve pâdişâhı cenâblarınm niyyât-ı hasenesinden 
ve insâf ve hakkaniyyetinden bahisle Devlet-i Aliyye'yi tecdid-i musâfâta ter- 
gib ve te'min etmiş ve haşmetlü Prusya kıralı cenâbları tarafından dahi 
me'müren ceneral rütbetlü Maklin mahsusan Dersa'âdet'e gelip Rusya impa- 
ratoru müşârünileyhin ol vechile niyyât-ı hasenesini etrafıyla beyân ve tasdik 
ve Devlet-i Aliyye'yi her vechile te'min ve tazmin ederek hak bu ki nezd-i sal- 
tanat-ı seniyyede dahi bu tasdikata her vechile vüsük ve i'timâd hâsıl olmuş 
olduğundan hemen bilâ-ifâte-i vakt musâlahanın tanzim ve tetmimi emniyye- 
siyle elçi-i mümâileyhümâ ile dahi söyleşilerek Anadolu ve Rumeli hudüdla- 
rında Memâlik-i Mahrüsa'nın bilâ-istisnâ tamâmiyyeti ve uhüd-ı sâbıka ve hu- 
süsan Akkerman Mu'âhedesi'nin kâmilen ibka ve icrâsı ve cânib-i Devlet-i 
Aliyye'den Londra Mu'âhedesi'ne muvâfakat olunması ve Rusya tüccâr sefâ- 
ininin Karadeniz'de geşt ü güzârı en me'mülün-bih vechile te'min olunup an- 
cak Memâlik-i Mahrüsa'nın istiklâl mülkiyyetine hâlel gelmemesi ve tüccâr-ı 
cânibeyn husüsu ve tarafeynden bi-hakkın tebeyyün eden sâir matlübât 
Dersa'âdet'de bi'l-müzâkere tanzim kılınması maddeleri Devlet-i Aliyye'nin 
rızâsıyla nihâyet yapabileceği şeyler olduğundan (3021 bu vechile karar veril- 
miş ve imparator-ı müşârünileyh tarafından dahi i'lân etdiği niyyât-ı hasenesi- 
ne mebni be-herhâl bu süretlere muvâfakat vuku'u me'rnül ve mülâhaza olun- 
muş idüğinden derhâl ordu-yı hümâyün tarafına müzâkere-i musâlaha içün 
tenbihât irsâlinden başka etrâfında olan harb me'mürlarına bile harekât-ı mü- 
lâyimâneye teşebbüsleri tenbih olduğunu müteâkiben Rusya devleti askeri 
Edirne'ye dâhil olması cihetle ordu-yı hümâyün tarafından ta'yin olunacak 
me'mürun gecikmesi mütâlaasına mebni ol hâlde Dersa'âdet'den başkaca mu- 
rahhaslar ta'yin olunarak Edirne'ye izâm olunmalarıyla vardıklarında Rusya 
devleti me'mürlarının kullandıkları lisân evvel ü âhir beyân ve tasdik oluna- 
gelen usülden külliyyen ba'id ve müsteb'id süretde zuhür etmiş ise de bu mu- 
âmele mücerred harb me'mürlarının davranışına hamil olunarak çünki evvel ü 
âhir imparator-ı müşârünileyh cenâbları tarafından ilân ve me'mül olunan in- 
sâf ve hakkaniyyet iktizâsının semeresi taraflarından dahi tekrâr te'yid ve 
te'kid kılınmış idüğine mebni ba'dezin imtidâd-ı muhârebe mesâibi tecviz bu- 
yurulmayarak cânib-i saltanat-ı seniyyeden emr-i musâlahanın hemen olduğu 
gece bitirilmesine muvâfakat olunmuş ve Rusya imparatoru cenâbları dahi 
saltanat-ı seniyyenin bu vechile zuhür eden muvâfakat-ı hasenesine mukabe- 
leye mecbür olması şime-i mürüvvet ve hakkaniyyetden me'mül ve muntazır 
olmasıyla beraber Devlet-i Aliyye musâlaha şurütundan olduğu üzere derhâl 

tasdiknâmeleri ve Sırplıya dâir olan emr-i âliyi tastir ve taksit-i evvel akçesini 
dahi tehyie ve tesyir ve Yergöğü maddesi icrâsını cânib-i sadr-ı a'zamiye iş'âr 
ve tahrir eylemiş ise de ileride icrâsı müşkilü'l-imkân ve su'übet ve teassürü 
nümâyân olan mevâd ve husüsâtı dahi bizzât imparator-ı müşârünileyh câni- 
bine sefâret-i mahsusa vâsıtasıyla beyân ve tefhime mübâderet ve mevsüf ol- 
duğu insaf ve hakkaniyyete mürâcaat etmekliği kemâl-i sıdk u safvetinden nâ- 
şi tensib ve iltizâm eylemişdir. Şöyle ki evvelâ iki nev” tazminâtdan tazminât-ı 
seferiyye akçesi ki Devlet-i Aliyye fi'-hakika bu husüsda vüs'atden hâric ola- 
rak i'tizâra mecbür olduğundan ma'adâ hukuk-ı düveliyyeye dahi tatbikan se- 
beb-i muhârebeye istinâden lâzım geliyor deniliyor ise Devlet-i Aliyye ile Rus- 
ya devleti beynindeki muhârebenin süreti ma'lâmu olup (3031 ya'ni her ne ka- 
dar devleteyn-i fahimeteynin murâdı değil ise de kazâ ve kader hükmünü icrâ 
edecek olmak hasebiyle zâhir-i hâlde ba'zı esbâba mebni olmak üzere vuku' 
bularak niyyât-ı hasene-i tarafeyn ile lllahi'l-hamd ve'I-minne bu defa mü- 
beddel-i sulh u salâh olan muhârebenin menşe” ve sebebini egerçi Rusya dev- 
leti tarafından Akkerman Mu'âhedesi'nin ba'zı maddeleri icrâsında Devlet-i 
Aliyye'nin te'ehhürü bâ'is-i harb oldu denilebilir ise de mu'âhede-i mezküre- 
de münderic olan mevâddın cümlesi sırasıyla icrâ olunmuş ve fakat geriye ka- 
lan iki madde ki biri Sırplı ve diğeri tazmin-i ticâret idi, Sırplı maddesi ber- 
mücib-i mu'âhede Dersa'âdet'de olan knezlerle söyleşilip müddet-i muayye- 
nesi zarfında bitirilmek üzere Divân-ı Hümâyün beylikçisi efendi mahsusan 
me'mür ve ta'yin buyurularak mübâşeret etdirilmiş ve tazmin-i ticâret madde- 
si dahi çünki Devlet-i Aliyye tüccârının dahi sicili-i mahfüzda ve aklâm-ı haka- 
nide mukayyed ve mestür defâtir-i adide nâtık olduğu üzere bi'l-mukabele ik- 
tizâsınca tüccâr-ı Devlet-i Aliyye'nin dahii gadrden vikayeleriyle bi'i-müsâvat 
ihkak-ı hakka mübâderet olunması Devlet-i Aliyye'nin uhde-i adâletine teret- 
tüb etmek ve nass-ı mu'âhede dahi onu icâb etmek mülâbesesiyle tarafeyn-i 
matlübâtı rü'yet ve tesviye olunmak üzere kezâlik bu maddeye dahi mahsu- 
san hademe-i Devlet-i Aliyye'den diğer me'mür nasbıyla cânibeyn me'mürları 
beyninde müzâkereye mübâşeret olunmuş iken te'hiri mücerred Rusya sefâre- 
tinin müteâkiben Dersa'âdet'den fekk-i râbıta-i ikamet ile avdetine mebni ol- 
muş idüğinden bu husüs bi-hakkın bâ'is-i iştikâ olamamak lâzım geleceği zâ- 
hirdir ve kezâlik Rusya sefâretinin Dersa'âdet'den avdeti maddesinde Devlet-i 
Aliyye'nin dost-ı mu'âhid olduğu düvel-i mütehâbbe haklarında iltizâm-ger- 
desi olan hürmet ve ri'âyete münâfi bir güne muâmelesi zuhür etmeyip hatta 
sebeb-i avdet olan maddede asaletlü Fransa ve İngiltere devletleri elçilerinin 
dahi müfârekat-ı suveriyyeleri vâki” olmuş ise de Htikad-ı Devlet-i Aliyye'ye 
göre musâfât-ı samimiyyeye hâlel verir şey add olunmayarak bunun üzerine 
yine taraf-ı Devlet-i Aliyye'den merâsim-i mükâtebeye ri'âyetle süferâ-yı mü- 
mâileyhümânın Dersa'âdet'den avdetlerini müteâkib makam-ı sadâret-i uz- 
mâdan düvel-i müşârünileyhüm başvekillerine (304) mahsusan mekâtib-i res- 
miyye tahririyle süferâ-yı mümâileyhümânın keyfiyyet-i azimetleri ve salta- 


nat-ı seniyyenin ol bâbda ma'zeret-i sahihası ve ale'd-devâm merkez-i ahddâri . 

ve muvâlâtda sebât ve istikameti keyfiyyeti izâhen ve sarihen tahrir ve iş'âr 

olunmuş olduğu cümleye ma'lüm olmağla bu takdirce sefâretlerin 
Dersa'âdet'den infikâkleri sebeb-i muhârebe add olunmayıp ve belki dostlar 
beyninde samimi iltizâm olunan safvet ve musâfâta ednâ mertebe halel dahi 
getirmeyeceği zâhir ve ayân ve hatta Fransa ve İngiltere devletleri sefâretleri- 
nin el-hâletü hazihi kemâl-i safvet ve ihtirâm ile Âsitâne-i sa'âdete vürüd ve 
ikametleri dahi bu müddeâya delil-i kavi ve bürhân olmağla Rusya devletiyle 
olan muhârebenin çigünegi-i zuhüru evvel ü âhir Devlet-i Aliyye'yi taaccübde 
bırakmışdır. İşte bu delâilden ma'lâm olur ki Devlet-i Aliyye evvel ü âhir bâdi-i 
muhârebe olur bir hareketi kat'â tecviz etmeyip fakat sonra mukavemet ve 
müdâfaaya zarüri mecbüriyyeti hasebiyle şu maddede sebeb ve da'vâsından 
her türlü beriyü'z-zimme olduğu mizân-ı hakk u insâf ile muvâzene olunması- 
nı Devlet-i Aliyye haşmetlü miknetlü Rusya imparatoru cenâblarının hakka- 
niyyetine havâle eder. Hâl böyle iken hasbe't-takdir açılan sefer içün taraf-ı 
Devlet-i Aliyye'den tazminât-ı seferiyye mutâlebesi kanun-ı insâfdan ba'id gö- 
ründüğünden başka işbu tazminât-ı seferiyye süreti öteden beri saltanat-ı se- 
niyyede misli sebkat etmeyip hatta Rusya imparatoriçesi müteveffiye Kateri- 
na-i sâniye zamânındaki musâlahada pek cüz'i bir mikdâr bedel-i tazmin i'tâsı 
dermiyân olunmuş iken muahharen miyânede iltizâm olunan hüsn-i safvet ve 
insaniyyetden nâşi hüsn-i sürete konulmuş ve millet-i İslâmiyye hiçbir tarihde 
buna alışılmamış olup ale'I-husüs ki Rum fesâdı zuhürundan beri ve birkaç se- 
nelerdir masârifât-ı lâ-yuhsa sebebiyle hazine-i devletin düçâr olduğu envâ'-ı 
hasârdan fazla olarak Memâlik-i Mahrüsa sekenesi dahi tertibât-ı seferiyye ve 
tedârikât-ı harbiyyeden dolayı mâlen ve bedenen envâ'-ı zarar ve külfete dü- 
çâr olmaları hasebiyle âmme-i âlemin muntazır ve hâhişger olduğu âsâyiş-i 
âmmenin hulül-i vakt-i merhünunda saltanat-ı seniyye dahi kendi Memâlik-i 
Mahrüsa'sının ahâli ve reâyâsı hakkında ba'dezin esbâb-ı tereffüh ve âsâyişle- 
rine bakılmak niyyet-i câzimesinde olduğu evvel ü âhir hayırlı musâlahaya 
cümleden evvel tâlib ve râgıb olmasından dahi müstedil olarak halbuki şimdi 
süret-i zâhireden musâlaha ve vakt-i âsâyiş hulül etmiş gibi görünüyor iken 
yine bir tarafdan evvelâ müddet-i (3051 tahliyenin imtidâdıyla bi'z-zarüre ta- 
ikame ve tahaşşüdlerinden dolayı keennehu hengâmr-ı seferden hiç farkı olma- 
mak vechile herkes metâib-i seferiyyeden vâreste olamaması ve sâniyen teklif 
olunan tazminât akçesiyle hiçbir vakitde bunun hazine-i miriyyeden tevfiyesi 
kabil olamayarak be-herhâl Memalik-i Mahrüsa ahâlisine tarh ve tahsili icâb 
edip mahazâ zir- destân-ı Devlet-i Aliyye'nin hasbe'I-vakt ve'I-hâl menâfi'-i 
ticâret ve hirefden mahrüm kalmış iken ez-ser-i nev azim bâr-ı girâna düçâr ol- 
masıyla bunun kolaylıkla istihsâli müyesser olamayarak nihâyet şu keyfiyyet-i 
gayr-i me'lüfenin tahaddüsü ve gerek Mora ve Memleketeyn ahâlisine varınca 
kadar muâfiyyetlere mazhar iken sâir Memâlik-i Mahrüsa ahâlisinin bi”l-aks 
tekâlif-i şâkka-i cedide misillü masârife giriftâr olması müşârünileyh Rusya 
imparatoru cenâblarının meşhüd olan nasfet ve hakkaniyyetine tevfik oluna- 
madığından işbu mes'ele-i müşkilenin fasl u temyizi tecrübekârân-ı ahvâl-i 
âlem olan Rusya devleti vükelâsının dirâyet-i fıtriyyelerine havâle kılınır. Ke- 

zâlik tazmin-i ticâret maddesi dahi bâlâda beyân olunduğu üzere bundan ak- 
dem Rusya devleti sefâreti Dersa'âdet'de iken sırası gelerek Akkerman 
Mu'âhedesi mantükunca tarafeynden me'mürlar ta'yiniyle müzâkere ve mu- 
hâsebeye şürü' etdirilmiş iken zarüri öylece kalmış ve halbuki ol vakit tara- 
feynden ibrâz ile elyevm nezd-i Devlet-i Aliyye'de mahfüz ve derdest olan 
mümzâ defâtir-i adideden müstebân olduğu vechile Rusya devleti tarafından 
iddiâ olunan matlübât-ı atika ki ekserisi mürür-ı zamân ile hâl ü hakikati bilin- 
mek derecesinden kalıp bundan başka meselâ yirmi sene mukaddem zabt 
olunmuş olan bir Rusya tüccâr sefinesi hamülesine ol tarihde iki bin Felemenk 
altını kıymet tahminiyle tarih-i mezkürda altının fiyâtı meselâ on beş guruşa 
ise de şimdi râyici otuz guruş denilerek işbu hesâb ile seksen doksan bin kise- 
ye iblâğ olunmuş idüğinden bu nev hesâb ü kitab Devlet-i Aliyye'nin şer ü 
kanununda görülmüş ve işidilmiş şey olmayarak her ne ise çünki beyne'd- 
devleteyn tarafeynin cemi” husüsât ve metâlibleri mukabele bi'l-misi kaidesi 
üzere görülmek icâb edeceğine nazaran bi'i-mukabele Devlet-i Aliyye teba'a 
ve tüccârının dahi ber-mantuk-ı defâtir Rusya devletinden matlübât-ı sahiha- 


ları olan mebâliğ hakkında dahi işbu tefâvüt-i fiyât usülü câri ve mer'i addo- 
lunduğu gibi (3061 bunların matlüblarının yekünu dahi seksen bin kiseyi mü- . 


tecâviz göründüğü zâhir ve âşikâr olarak el-hâsıl işbu muhâsebât-ı atika mad- 
desi her ne vakit ve her ne zamân istenilir ise tarafeyn me'mürları beyninde ve 
belki bütün âmme-i âlemin gözü önünde hakk u adl üzre görülüp bitirilmek 
emr-i âsân olduğunda şübhe yokdur. Hâl böyle iken bu defaki musâlahada 
Devlet-i Aliyye me'mürlarına lakırdı söyledilmeyerek işbu tazmin-i ticâret 
maddesi içün dahi ale'I-ıtlak doksan altı bin kise iddiâsıyla tekasite rabt u tah- 
liye-i memâlik husüsu dahi onun tekmiline hasr u ta'lik olunmuş ve hattâ câ- 
nib-i Devlet-i Aliyye'den mücerred isbât-ı müddeğ-yı hüsn-i niyyet ve safvet 
zımnında taksit-i evveli olan altı bin kise akçenin dahi te'diyesine himmet ve 
müsâade buyurulmuş ise de bundan ilerisi elbette kaziye-i insâf ve hakkaniy- 
yetin taalluk edeceği hâlâtdan ma'düd ve bu cihetle tahliye maddesi buna mu- 
allak tutulmayarak husüs-ı mezkür ba'dehü be-her hâl başka bir hüsn-i tesvi- 
yeye muhtâc idüği zâhir ve nümüdâr olduğunu Devlet-i Aliyye bu mahalde 
ve her bâr böylece irâd u isbâta mecbür ve ma'zürdur. Lâ-siyemmâ mârrü'z- 
zikr ticâret matlübâtı makulesi şey içün tahliye husüsunun tesvif ve ta'viki 
devleteynin te'yid-i musâfâta olan hâhişleri arasında muvâfık-ı usül-i silm ü 
safvet olmadığından ber-vech-i bâlâ matlübât-ı mezküre maddesine ba'dehü 
hakk u adi ve usül-i hamiyyete tatbikan bir hüsn-i süret verilmek üzere emr-i 
tahliyenin buna ta'lik olunmaması husüsunda imparator-ı müşârünileyh tara- 
fından âsâr-ı kabül ve muvâfakat bürüzu saltanat-ı seniyyenin meczümudur. 
Kaldı ki hengâm-ı muhârebede istilâ-dide olan mahallerin musâlahadan sonra 
kable'l-istilâ bulunduğu hâl ve hey'et üzere redd ü teslimi öteden beri câri ve 
mer'i olan usül-i mukarrereden iken bu kere harben istilâ gören mahaller şöyle 
dursun vire ile teslim olunan kılâ'ın bulunan top ve sâir edevât-ı harbiyye ve 
mühimmâtının bile redd olunmaması devleteyn-i fahimeteynin min indullah 
mazhar oldukları kuvvet-i zâtiyyelerini tezyid ve tenkise medâr olmaz bir 

keyfiyyet olduğundan sebeb-i hakikati nedir bir ma'nâ verilemeyip her ne ise 
imparator-ı müşârünileyhin meftür olduğu şime-i ri'âyetkâri ve fütüvvetine 
tatbik olununca hilâf-ı mesbük ve vesâil-i hüsn-i Vtilâfa münâfi hâlât-ı gayr-i 
münâsibeyi kat'â tecviz etmeyeceği emr-i muhakkak add olunur. Tuna'nın 
karşı tarafında kâin kılâ'-ı hâkaniyyenin hedmi ve arâzi-i İslâmiyye'nin Eflâk 
arâzisine ilhâkı ve Memleketeyn ahâlisine Akkerman Mu'âhedesi'nden fazla 
(8071 be-tekrâr birtakım imtiyâzât-ı cedide zamm u ilâvesi maddeleri dahi 
Devlet-i Aliyye'nin bi-hakkın #tizâra mecbüriyyetine bâ'is olabilip şöyle ki ev- 
velâ ilhak-ı arâzi maddesinde egerçi Devlet-i Aliyye'nin kendi arâzisini kendi 
mülküne ilhâk ta'biri isti'mâl olunmuş ise de hakikati böyle olmayarak şu hu- 
süsda saltanat-ı seniyyenin hukuk ve istiklâl ve hükümetine münâfi nice ma- 
hâzir-i mülkiyyesi olduğu cümle indinde zâhir ve ta'rifden müstağni olup ez- 
cümle Yergöğü kal'asının zükür ve nisvân bunca aceze-i ahâlisi bidâyet-i sefer- 
den beri nice nice mihen ü meşakka düçâr olarak şimdi musâlaha-i hayriyye 
sebebiyle tamâm-ı ni'met-i râhat u âsâyişden mütemetti ve hissedâr olacakları 
vakitde emlâk ve arâzilerinin yedlerinden nez'iyle bilâ-mücib vatanlarından 
teb'idleri nazar-ı insâfla bakılınca emr-i müşkil ve belki bu madde sâir hem-ci- 
vârı olan ehi-i İslam'ın şikesti-i hâtır ve mahzüniyyetlerini mücib olacağından 
Devlet-i Aliyye'ye göre bu sürete izhâr-ı rızâ pek müteassir ve husüs-ı mezkür 
imparator-ı müşârünileyh cenâblarının Devlet-i Aliyye'nin istiklâl-i mülkiyye- 
tine halel verecek şeyi tecviz etmeyeceklerine dâir bütün Avrupa'ya beyân u 
ilân etmiş olduğu niyyât-ı hasenesine mugayir göründüğü muhuüll-i şübhe de- 
ğildir ve Memleketeyn hakkında imtiyâzât-ı sâbıkadan fazla olarak bu defa 
zamm olunan imtiyâzât-ı cedidenin süret ve siyâkı im'ân-ı nazar ile bakılınca 
hâlen ve istikbâlen gerek Devlet-i Aliyye'ye ve gerek zât-ı Memleketeyn ahâli- 
sine göre envâ'-ı mazarrât ve mahâziri müstelzim olacağı lede'l-mübâhese 
mütebeyyin olacağından Akkermân Mu'âhedesi'ne kadar olan imtiyâzât-ı sâ- 
bıka ile iktifâ olunmak mı münâsibdir her ne ise bunun dahi hüsn-i tesviyesini 
imparator-ı müşârünileyh cenâbları muktezâ-yı nasfet ve hakkaniyyetleri üze- 
re kendileri teshil etmek mütâlaası Devlet-i Aliyye'nin akdem-i me'mülü olan 
hâlâtdandır ve gerek Sirplı nizâmına dâir fermân-ı âli ber-mücib-i ahd u şart 
bu def'a derhal tastir ve tesyir olunmuş ve sebk ü sebâkı harf-be-harf ibârât-ı 
mu'âhedâta tatbik kılınmış ise de münderic olan mevâdd-ı mühimme âtide 
be-her hâl yine Sırplı me'mürlarıyla söyleşilerek bi't-tanzim karar verilmeye 
mutavakkıf olduğundan başka mâdâmki Akkerman Mu'âhedesi kemâkân ib- 
ka ve şerâit-i şâmilesi cümleten icrâ olunacağına nazaran mu'âhede-i mezkü- 
renin icâb ve iktizâsına tatbikan her bir husüsları bu tarafda olan Sırp knezle- 
riyle (3081 söyleşilerek her tarafa hayırlı ve nâfi” olacak süretde tanzimi münâ- 
sib olacağı Rusya devleti nezdinde dahi Anadolu tarafında Anapa ve Ahıska 
ve Faş ve Ahilkelek kal'alarmın terki maddesi Devlet-i Aliyye'nin mevcüd 
olan tamâmiyyet-i mülki kaziyyesine münâfi olduğundan ma'adâ fi haddi zâ- 
tihi icrâları dahi Devlet-i Aliyye'ye göre emr-i düşvâr olup ezcümle âmmeye 
ma'lâmdur ki Çerâkise ve kabâil halkı bu bâbda beyân-ı hâle mecbür ve muz- 
tar olduğundan ma'adâ işbu kabâil ve akvâm halkının meşhüd ve müteârif 

olan hâl ü girdârlarından dolayı elbette buna dahi râzı ve sâkit olamayarak 
pey-â-pey iki devlet beyninde nizâ' ve sudâ'ı müstelzim şeylere bâ'is olacakla- 
rı derkâr olduğundan başka Devlet-i Aliyye'de bulunan bunca akrabâ ve taal- 
lukatlarıyla inkıta'-ı münâsebetleri süret-pezir olabilmek aklen muhâl nev'in- 
den ve kezalik Ahıska eyâletinin ma'lümü'l-mizâc ahâli-i külliyyesi dahi Ahıs- 
ka maddesindeki mahzür ve mazarrâtdan dolayı zann u tahmin olunduğuna 
göre kolaylıkla iskâtları müyesser olamayacağı vâzıhâtdan ve bir de sulhnâ- 
mede San Nikola ta'bir olunan liman derdest-i i'mâl olan haritalarda nâ- 
ma'lüm bir mahal olarak Edirne'deki Rusya devleti me'mürları izah ve beyâ- 
nından tecâhül etmiş olduklarından şâyed Çıldır eyâleti ahâlisinin iskelesi 
olan bir mahal ise işte bu dahi eyâlet-i mezküre halkının iştidâd-ı münâzaala- 
rını müstelzim olacağı ve halbuki Rusya devletinin vüs'at-i mülk ü arâzisi bu 
misillâ mahallere atf-ı nazar etmekden müstağni olduğu bedihiyâtdan olmağ- 
la bu bâbda dahi şime-i insâf ve hakkaniyyete mürâcaat olunur. Mukaddem ve 
muahhar mün'akid ve müesses olan ticâret ahdnâmeleri iktizâsmca Rusya 
devleti teba'a ve tüccârının Memâlik-i Mahrüsa'da berren ve bahren nâil ol- 
dukları her türlü imtiyâzât ve serbestiyyet sâir düvel-i mütehâbbe tüccârının 
cümlesinden ziyâde ve derece-i nihâyede iken bu defaki sulhnâmede derc ve 
dermiyân olunan serbestiyyet-i ticâret süretleri hak bu ki Devlet-i Aliyye'nin 
hukuk-ı mülkiyyesini külliyyen imhâ ve izaa demek olacağından emr-i icrâsı 
müteassirü'-imkân ve ba'zı süretler var ki hiçbir tarihde ve hiçbir devletde 
misli sebk etmediği zâhir ve nümâyân olduğuna nazaran Devlet-i Aliyye bu- 
nun ta'dil ve tenkihini talebde ma'zür ve muztar olduğu âmme-i ehl-i insâfın 
teslim-gerdesi olduğunda şübhe yokdur ve'I-hâsıl şu ta'dâd 13091 olunan mad- 
delerin her kangısının kalıbı kalıbına icrâsı teklif olunsa Devlet-i Aliyye lisân-ı 
hulüs ve safvetle tizâra mecbür göründüğünden ve Devlet-i Aliyye'nin işbu 
iş'ârât-ı hakikiyyesine nazaran Rusya imparatoru müşârünileyh hazretleri Av- 
rupa'ya neşr ü ilân ile Devlet-i Aliyye'yi te'min eyledikleri insâf u hakkaniy- 
yet levâzımını ibrâz ve izhâra himmet eyliyecekleri dahi meczüm addolundur- 
ğundan bâlâda bast ü beyân olunan ifâdât-ı hâlisâne ve tefhimât-ı müstakimâ- 
neyi bi'z-zat Rusya devletine beyân ve ifhâm ile gerek imparator-ı müşârüni- 
leyh cenâblarının ve gerek mezid-i dirâyet ve hayr-endişi ile muttasıf olan 
Rusya devleti vükelâ-yı rü'yet-intimâsının me'mül olan âsâr-ı hüsn-i muvâfa- 
katlarını istihsâl etmek üzere ber-vech-i meşrüh ta'limât-ı lâzime ile cânib-i se- 
niyyü'İ-cevânib-i hazret-i pâdişâhiden bu def'a Petersburg'a mahsusan müşâr 
ü mümâileyhümâ fevka'l-âde sefir-i mu'teber ta'yin buyurulmuş olmağla in- 
şâa'İ-mevlâ devleteynin niyyât-ı hayriyyeleri tevâfuk ederek musâlaha-i mer- 
gube mevâddının ber-vech-i bâlâ ta'dil ve tenkihiyle ve teşyidi me'mül-i âli 
olacağından müşâr ü mümâileyhümâ bâlâda bend bend muharrer olan ta'li- 
mât-ı seniyye ve tefhimât-ı müstakimenin medlül ve meânisini harf-be-harf 
tedkik ve mütâlaa ederek Rusya devleti cânibine öylece icâb ve iktizâsına göre 
madde-be-madde beyân ve ifâdeye dikkat eyleyeler. 

İşbu cild-i sâninin hitâm-ı tab” u temsili câmi'-i cevâmi'-i mehâsin-i seyf ü 
kalem sadr-ı celil-i maârif-i ilm devletlü fehâmetlü Hüseyin Avni Paşa yesseral- 

lahu te'âla mâ-yeşâ hazretlerinin zamân-ı feyz-nişân-ı cenâb-ı sadâret-penâhi- 
lerinde müyesser-gerde-i hazret-i rabb-ı mennân olduğundan beyân-ı teşekkür 
ve mahmideti ile hâtime-i mecelle-i ubüdiyyete vaz'-ı mühr-i hüsn-i ihtinâm kı- 
lınmışdır. 

Matbaa-i Âmire'de tab” ü temsil olunmuşdur. 

fi 16 Muharrem sene 1291 (5 Mart 1874).1310İ 

VAK'ANÜVİS 
AHMED LÜTFİ EFENDİ TARİHİ 
TI 


ESKİ YAZIDAN AKTARAN 
TAMER ERDOĞAN 


Cild-i Sâlis ez-Tarih-i Lütfi 
- (1 Bismillahirrahmanirrahim 


Hamd-i bi-hadd-i hazret-i mennân ve salât ü selâm-ı nebiyy-i zişân ve senâ-i 
mahsus-ı âl u eshâb-ı meâli-unvandan sonra beyân-ı mâ-fi'z-zamire vaz'-ı hâ- 
me-i takrir ü tahrir olunur ki veliyy-i ni'met-i bi-minnetimiz pâdişâh-ı maarif- 
nişân şehinşâh-ı ma'delet-ünvân es-sultan bin es-sultan es-Sultan Abdülaziz 
Hân ibnü's-Sultan el-Gazi Mahmüd Hân edâmallahu zılâl-ı şems-i şevketuhu 
ve saltanatuhu ilâ yevmi"l-haşr ve'l-mizan efendimiz hazretlerinin sâye-i ihsan- 
vâye-i cenâb-ı pâdişâhilerinde meşgul-i cem” ü tahriri olduğum vekayi'-i mu- 
himme-i Devlet-i Aliyye'lerinin bin iki yüz kırk altı ve yedi senelerine tesâdüf 
edenleri işbu üçüncü cild #tibâr olunan mecellede keşide-i silk-i sutür-ı sahâ- 
yif-i beyân kılınarak mübârek ve muallâ atabe-i felek-mertebe-i hazret-i hilâfet- 
penâhiye arz u takdim kılınmışdır. 

Bu cildin dahi me'hazı hazine-i evrâkda hezâr tekellüf ve su'übetle derdest 
ve taklib edilebilen ba'zı evrâk-ı atika ile Vak'anüvis Es'ad Efendi merhümun 
ele geçen birkaç parça müteferrik kâğıdları ve kırk yedi senesi içinde (2) Tak- 
vim-i Vekayi' nâmıyla zuhür eden resmi gazete evrâkından toplanılan vukuât ve 

lahu'İ-hidâye ve't-tevfik ve hüve ni'me'I-hâdi ve'r-refik. 
Avrupa'nın on üç senelik hulâsa-i ahvâl-i tarihiyyesi 


İşbu cild-i sâlisin müntehi olduğu kırk yedi sene-i hicriyyesi âhirine (30 
Mayıs 1832) kadar on üç senelik umde-i ahvâl-i umümiyye ve politikaca cere- 
yân eden ba'zı mesâil-i mühimme vâkıf-ı âlem-i ahvâl olan bir zât tarafından 
olunan himmet-i mahsusa semeresiyle nüvişte-i hâme-i icmâl ve bu yolda olan 
noksani-i tarih-i âcizânem itmâm ü ikmâl kılınmışdır. 

Fransa imparatoru Birinci Bonapart Napolyon'un bunca memleketleri istilâ 
ile kesb etdiği iktidâr iltizâm etdiği politikadan neş'et etmişdir. Şöyle ki her ne 
kadar bir tarafdan usül-i câbire üzere hareketi itiyâd etmiş ise de diğer cânib- 
den zabt ü istilâ eylediği memleketlerin idâresini muntazam kararnâmelerle 
kalb-i hakkaniyyete ifrâğ etmesi ve müddet-i tagallübü olan on dört sene zar- 
fında meselâ İtalya'nın şimâl ve cenübunda ve İspanya ve Hollanda'da ve Al- 
manya'nın garb kıt'asında müstevli olduğu memâlikde dahi bu kaide-i kaviy- 

yeyi iltizâmı sebebiyle kuvve-i satvetine mümânaatdan devletler âciz kalıp ni- 
hâyet efkâr-ı milliyyeye ri'âyet kaidesinden başka çâre bulamayarak halkın Bo- 
napart aleyhine kıyâmına bu tarik ile zaferyâb olmak içün usül-i cebriyye ve 
zulmiyyeyi lağv ile hükümet-i kanüniyye te'sis ederek birtakım şerâit-i serbes- 
tiyi te'min sadedinde hükümetler pek çok ilânât-ı resmiyye ile taahhüdât-ı ka- 
viyye altına girmişlerdir. Vâkı'a Fransa'da On Sekizinci Lui (Louis) hükümet-i 
kanüniyye vaz'ıyle meb'usân-ı millet kamaralarını açıp ahâlinin çoğunu kendi 
devletine ısındırmış ise de asilzâdegân takımı bu süretle imtiyâzlarını zâyi' et- 
meye yanaşmadıklarından papaz gürühuyla müttefikan on beş sene kadar bu 
nizâm-ı cedidin hedm ü kam'ına çalışdılar. Almanya ittifâkında bulunan küçük 
hükümetler kezâlik mev'üdları bulunan ıslahâtın icrâsında gâh ayak sürüyüp 
gâh cüz'i ba'zı şeyler icrâ etdiler. Lâkin otuz beş sene-i hicriyyesinde (1819/20) 
İspanya'da Yedinci Fernando kralın usül-i desisekârânesi zâdegân ve asker ta- 
kımını iğvâ edip taraf taraf serbesiyyet da'vâsında olan gürühu çarpışdırmağa 
sa'y etdiler.J3İ 

Napoli kralı dahi bu usüle sülük edip nihâyet Portekiz'in ba'zı mahallerinde 
kan dökülmeye başladı. Avrupa ahâlisi beyninde hükümetler aleyhine bir gay- 
ret-i müştereke-i milliyye tahaddüs eyledi. Bir iki ay zarfında Paris'de, Napo- 
li'de, İspanya'da ufak ufak ihtilâller zuhüra başladı. Lehistan halkı öteden beri 
Rusya'nın süret-i idâresine mütehammil olmadıklarından anlar dahi silâh tedâ- 
rikiyle Rusya aleyhine kıyâm sevdâsına düşdüler. Yunan ahâlisine gelince dâhil 
ve hâricde perâkende bulunan Rumlar bu hâlden istifâde ile meşhür İpsilan- 
ti'yi da'vetle isyâna yüz tutdular. Tepedelenli Ali Paşa o vakitlerde niyyâtını iz- 
hâr etmiş bulunduğundan silâhlandırıp istihdâm etmiş olduğu Rumları kahr 
süretiyle Mora taraflarına sürdü ve İpsilanti ile muhâbereye vâsıtalar peydâ ey- 
ledi. Avrupa devletleri bu hâlden ürküp İtalya şimâline muttasıl şehirlerin bi- 
rinde mükâlemât akdine karar verip murahhasları Laybah şehrine cem” eyledi- 
ler. Lâkin Sardinya halkının şedidce davranmalarına ve papa tarafının daha şe- 
did mukavemet izhâr etmelerine kral tahammül edemeyip isti'fâya mecbür ve 
ahâli dahi hâl tehlikede bulunduğundan Avusturya askeri hemen arın memâli- 
kini istilâ ile şehirlerini muhâfaza ve bir kol askeri Napoli tarafına sevk eyledi. 
Otuz altı (1820/21) senesinde İpsilanti'nin harekâtı ve İstanbul'daki Rum patri- 
ğinin teşvikatı Rum fesâdını bir kat daha tesri” etdiğinden Mora'da bulunan 
Arnavudlar dahi livâ-i isyânı açıp Rumlarla birleşdiler. İpsara, Çamlıca, Suluca 
taraflarının kimi kapudanları dahi Akdeniz'in her tarafına İrâs-ı hasâra başladı- 
lar. Rum patriğinin katli esnâsında İngiltere'nin serbestlik tarafı olan rüesâsı 
kamaralara galebe etmekle anların ileri gelenlerinden Corc Kanin (George Can- 
ning) pek genç olduğu hâlde vükelâ mesnedine nâil olmuş idi. Otuz yedi 
(1821/22) senesinde İspanya kralının hün-rizâne hareketi hadd-i tecâvüzü geç- 
diğinden halk bütün ayaklanıp Fransa'da dahi galeyân artdı. Laybah mükâle- 
mesi bir kat'i karara muvaffak olamadığından yeniden murahhaslar ta'yiniyle 
Verona kal'asında umüm Avrupa mesâlihine dâir müzâkerât cereyân edip ef- 
kâr-ı milliyyeti çürütmek içün her tarafdan muhasamât kapıları açılmağa tas- 
müm olundu. Hollanda kralı Belçika sancakları aleyhine asker sevk edip Tepe- 

delenli Ali Paşa'nın katlinden evvel Yunan'a sevk etmiş olduğu kapudanlarının 
harekâtı devletleri umümen vahşete düşürerek Yunanlıların (4) dahi sâir usât 
gürühundan ma'düdiyyetine Verona mükâlemâtı kat'iyyen karar verdi. 

İspanya mes/elesini Fransa devleti deruhde edip otuz sekiz (1822/23) sene- 
sinde Mısır donanmasının Mora üzerine gelmesi tecviz olunmakda iken bir bü- 
yük Fransa ordusu İspanya'ya dâhil oldu. Ekser fesâdların menba'ı olan Cizvit 
papazlarıma kemâl-i mertebe istiklâl verilerek anlar her güşe ve hânede serbe- 
siyyet-i efkâri tarafdârânını avlayıp zecr ü tenkile başladılar. Kanin'in usül-i 
idâresi bu yola tevâfuk etmediğinden İngiltere'nin efkârını tahrike mübâşereti 
pek çok karışıklığa bâ'is olup ümerâ ve ağniyâdan niceleri canını ve niceleri 
malını Yunan i'ânesi yolunâ hazırladılar. Meşhür zâdegân şuarâsmdan Lord 
Bayron (Byron), General Körk ve daha ba'zıları ahbâblarından birkaç yüz bin 
altın cem'iyle Yunanlılara mu'avenete çıkdılar. Otuz dokuz (1823/24) senesin- 
de Fransa kralının fevtinde birâderi Onuncu Şari (Charles) büsbütün papazlar 
eline düşdüğünden Fransalıları dahi Yunan i'ânesine teşvik eyledi. 

Rusya imparatoru Aleksandr'ı bir tarafdan devletler milliyyet aleyhine kı- 
yâmla vecibe-i zimmetlerini ifâ etmekde ve diğer tarafdan dahi bir padişâhın 
tebaasını isyâna da'vet ma'kul olmayacağını i“lân-birle İngiltere politikasına ta- 
arruz etmekde iken kırk (1824/25) senesi vefâtı zuhür edip Nikola'nın cülüsun- 
da garb devletlerine mürâat usülü tutulmuş ise de dâhilen politikasını bozma- 
dığından hayli mükâlemelerden sonra kırk bir (1825/26) senesinde Akker- 
man'da musâlahaya rağbet göstermesiyle Devlet-i Aliyye tarafından anın ba'zı 
matlübâtına müsâade ile Yunan işine hasr-ı efkâr olundu. İbtidâ dâhili düş- 
manlardan Yeniçeri Ocağı'nın çâresine bakılarak zamâne cengine münâsip as- 
ker icâdına bakıldı. Rumlardan dünyanın her tarafına münteşir bulunan açık- 
gözler tervic-i maksad içün fesâddan bir an geri durmadıklarından İngiltere, 
Fransa, sonra Almanya, Amerika memiâlikinin her şehirlerinde cem'iyyetler ih- 
dâs edip Rusyalı Tiflis ve andan Tebriz'i zabtla meşgul iken sâir taraflardan Yu- 
nan'a akın akın gönüllü asker ve akçe ve sâir türlü /âneler zuhür eyledi. Bav- 
yera'da bir büyük Rum mektebi küşâd olunup Yunanistan'a her sınıf zâbit ve 
mühendisler oradan irsâl olundu. Yedi seneden beri Yunan taraflarında vuku” 
bulan muhârebât ve muâdâtda memleket bütün bütün (51 harâb olup ol 
mes'elede Yunan hâinleri Mora'da olan otuz beş bin kadar İslâm nüfüsunu ha- 
fiyyen tedârik görüp tekmil katl ü ifnâ etmiş olduklarından ve bu makule vu- 
kuât Avrupa'nın her tarafında rahatsız olan gürühu uyandırıp husüsiyle umü- 
men ahâli-i Avrupa dahi Yunanlılara meylini izhâr etmekde bulunduklarından 
fi-mâ-ba'd mes'elenin böyle sürüncemede kalması bir vechile câiz olamayaca- 
ğını dermiyân ile mezkür Kanin devletler tarafından ibtidâr olunmasını ısrâr 
eyledi. 

Kırk iki (1826/27) senesinde Yunanlılar içün bir meblağ-ı külli istikrâz olu- 
nup o esnâda rüesâ-yı Yunaniyye ise birbirlerini katl ü tedmir ile meşgul bu- 
lunduklarından bir müddetler ecnebi devletler hidmetinde bulunmuş olan Ka- 
podistriya'nın (Kapodistrias) hâricden reis-i Yunan nasbıyle irsâline karar ver- 
dirdi. Avusturya devleti usât tarafına muhalefetden vazgeçmediğinden İngilte- 

re, Rusya, Fransa devletleri beynlerindeki mukaveleyi süret-i resmiyyeye ko- 
yup Dersa'âdet'de olan elçileri Yunanistan'ın bir eyâlet-i mümtâze şeklinde tas- 
dik ve kabül olunmasını ısrâr eylediler. Yeni Rusya imparatoru dahi Yunanlılar 
hakkında hüsn-i niyyât izhârını bi'liltizâm Yunan haydudlarının ba'zı harekâ- 
tını sâir devletler bi'z-zarüre men ü zecr talebinde bulunduklarından ve İngil- 
tere artık akçe irsâlâtı iltimâsına yanaşmadığından Rumlar bütün bütün Rusya 
tarafına döndüler. 

Bu esnâda Kanin fevt olup hasmı olan taraf serkâre geldikde onların ser-lev- 
hası Lord Velinton (Wellington) ki öteden beri politikada i'tidâl ü istikamet yo- 
lunun hâmisi idi. Rusyalının Tiflis ve Tebriz taraflarına hareketi ikâzına bâ'is 
oldu. Yunan maslahatının bir karara rabtına Dersa'âdet'de Fransızlarla müttefi- 
kan ısrâr ve Rusyalının İngiltere'de efkâr-ı nâsı ifsâda mesâ't-i beligasını imâ et- 
mekde iken bir tarafdan Mısırlının kendilerine vâki” olan imâlı sözlerine cevâ- 
ben evvel emirde Mora'dan donanma ve askerini çekmesini İskenderiye'de 
Mehmed Ali Paşa'ya teklif ve bir tarafdan dahi Yunanlı Memâlik-i Osmaniyye 
sevâhilini abluka bahânesiyle yevmiyye üçer beşer frenk gemisi urup yağma ve 
gark etdiklerinden milliyyetlerini himâye ile berâber o makulelerini tenkil içün 
me'murlara evâmir-i şedide gönderilip vâkr'a ol vakit Fransız kumandanı bu- 
lunan Kapiten Delini ki sonra amirallik ile hâriciye nâzırı olmuşdur, İngiltere 
kumandanı Amiral Hamban ile dört beş ay zarfında altmış kadar Yunan korsa- 
nı batırıp haydudlardan 16l bin iki yüz kadar haşerâtı salb ü kati etdiler. Mısır 
vâlisi bulunduğu hâlin ilerisine dâir taahhüdât almaz, Mora'dan donanma ve 
askerini çekmesini icâb etdirecek nümâyişleri devletler icrâ eylemezse başın- 
dan korkduğunu ve pazarlığa girişmeyeceğini defa'atle anlatdıkdan sonra dü- 
vel-i selâse kâfi donanma ile on beş bin Fransız askeri gönderilmesine karar ve- 
rip mahall-i münâsibede iskele ve limanlar ta'yin olundukda Mısır askeri ve 
donanması Devlet-i Aliyye askerinin oldukları yerlerden tebâüde başladı. Re- 
şid Mehmed Paşa ordusu Amerikan Kokran-general Corc kumandalarında 
olan iki orduyu perişân etdikde Navarin vak'ası zuhür etdi. Ol vakit Der- 
sa'âdet'deki süferâ devletlerinin hiç birinin Devlet-i Aliyye ile cengi olmayıp 
fakat tarafeyni icbâr ile Yunan nâiresini itfâya mecbür bulunduklarını söyle- 
mişler ise de cennet-mekân Sultan Mahmüd hazretleri devletinin istiklâline do- 
kunan mazarrata cevâz gösterir ve muazzamât-ı müşkilâtdan gözü yılar pâdi- 
şâh olmadığından Rusya ile i'lân-ı harb eyledi. Kırk üç (1827/28) senesi Fransa 
kralı hey'et-i kanüniyyeyi lağv ile fâde-i usül-i kadimeyi iltizâmda pâydâr ol- 
duğundan dâhilen Fransa'nın her tarafında söz tekevvün etmeye başladı ise de 
sâir devletler Fransa'nın harekâtından gayrete gelip idâre-i icbâriyye yoluna 
sülük ve Portekiz'de kral hânedânından Don Miguel millet gayretkeşlerini bü- 
tün tard ü katl ve gasben hükümeti zabt etmekde idi. Bu makule mesâlih-i cesi- 
mede Lord Velinton (Wellington) gibi âkıbet-endiş ve mu'tedil olan bir zat adl 
ü hakkaniyyetin unutulmasını tecviz etmeyip evvelen Londra'da mükâlemât 
akdiyle gerek Rusya tecâvüzâtının men'ine ve gerek Yunan meselesinin olduk- 
ça tesviyesine gayret eyledi. Kırk dört (1828/29) senesinde vâkı'a devletlerin 
tavassutuyla Rusya'nm da'vâları ta'dil olunup Edirne Mu'âhedesi tanzim 

olundu. Yunanistan'da ahâli-i müslime kalmayıp iş işden geçmiş bulunmasıyla 
her ne kadar evvel emirde Yunan'ın istiklâl maddesine ısrâr süretini devletler 
meydana koymamışlar ise de Yunan ile Tırhala arasındaki dağlardan hudüd 
kesilmesini Devlet-i Aliyye'ye teklif etdiler. Rusyalı Fransa'da halkın efkârını 
bütün bütün İslâm aleyhine tahrik ve husüsiyle an-asıl gayet mutaassıb bulu- 
nan Onuncu Şarl (Charles) halka şan göstermekle avam-pesendlik hulyâsını 
tervic etdiğinden Cezâyirlinin yolsuzluğunu ve Pertev Paşa'nın vukufsuzluğu- 
nu vesile ederek ol tarafları (7) istilâ eyledi. Birkaç saat içinde Cezâyir zabtları- 
na geçdi. Birkaç gün sonra Paris halkı ayaklanıp Şarl'ı firâra icbâr etdiler. Kırk 
beş (1829-30) senesinde diğer hânedândan Lui Filip'i (Louis Philippe) hükü- 
met-i kanüniyye-i meşrüta ile Fransa'ya kral nasb etdiler. Etrâfda canı yanan 
milletlerin gözleri açılıp İngiltere kralı dahi o aralık fevt olduğundan İngiltere 
devleti ile Fransa umür-ı mevâdd-ı dâhiliyyeleriyle meşgul iken Hanovre 
(Hannover) ve Bronzvik (Braunschweig) ve daha ba'zı küçük Alman hükümet- 
leri sekenesi milliyet da'vâsına kıyâm edip nice hükümdarları kaçırdılar. Bütün 
Belçika sancakları dahi Hollanda'ya isyân ve Leh milleti dahi sarf-ı makdür ile 
mahv oluncaya kadar Rusya'ya ilân-ı mukavemetle livâ-yı milleti ilâ eyledi. 
46 (1830-31) senesinde Asya tarafında zuhür eden şedid kolera Rusya orduları- 
nı berbâd etdikden sonra refte refte Lehistan ve Almanya, İngiltere ve Fran- 
sa'ya sirâyet-birle ol taraflarda dahi pek çok insan telef oldu. Fransa kralının 1s- 
rârıyla Belçika'ya bir kral nasb olunup ol taraflar sükünet buldu. Kırk yedi 
(1831-32) senesinde halk İtalya'nın her tarafında ayaklanıp Avusturya devleti 
İtalya hükümetlerini muhâfaza içün asker sevki sırasında Fransızların Papa'nın 
muhâfazasını iltizâm ile anlar dahi Ankona'yı (Ancona) külliyyetli askerle zabt 
ve Avusturya politikasına meh-mâ-emken mukabele etdiler. 


Bakiyye-i mes'ele-i Yunaniyye der-sâl-i 1246 


Yunan maslahatının Dersa'âdet'de rü'yet ü tesviyesi içün İngiltere, Fransa 
sefâretleriyle Bâbıâli beyninde muhaberât-ı müteâkibenin intâc eylediği ahvâli 
mübeyyin ba'zı evrâk-ı mufassaladan isti'fâde olunduğu vechile Yunan 
mes'elesinin uzamasından dolayı vuku” bulan hâlât-ı müellimenin def'i gara- 
zıyla Devlet-i Aliyye'ye düvel-i müttefika tarafından evvel emirde teklif olunan 
suver-i tanzimiyyenin hulâsasıdır. 

İngiltere'de yapılan harita üzerinde hudüd-ı Yunaniyyenin tahdidi, Memle- 
keteyn, Sırbistan misillâ Yunanistan Devlet-i Aliyye'nin eyâlet-i mümtâze ola- 
rak memâlikinden ma'düd olmak üzere ecnebi prenslerinden birine be-tarfkü”l- 
verâse idâresinin ihâlesi, Yunanistan'a tahammülüne göre vergi tahsisi. 

Bu tekliflerin her birine makâm-ı riyâsetden verilen cevâblara karşı sefâret- 
ler tarafından (81 dür ü dırâz güft ü şinidlerle tarafeynin son kararı Yunanis- 
tan'ın tevsi'-i hudüdu kat'iyyen kabül olunmaması, nasb olunacak voyvodanın 
ne ecnebi prenslerinden ve ne de Yunan takımından olmayıp tebaa-i Devlet-i 
Aliyye'den ve Rum milleti içinden intihâb olunması süretleridir. 

Bu maddelere dâir olunan mükâlemeleri hâvi taraf-ı şahâneye sunulan mu- 

fassal takrir-i kaim-makami bâlâsına keşide buyurulan hatt-ı hümâyünda sâli- 
fü'-beyân suver-i tanzimiyyeye muvâfakat buyurulduğu bilinmiş ise de âtide 
beyân olunacağı vechile bu karar sonradan başka kalıba dökülmüşdür. 


Hatt-ı hümâyün süreti budur: 

“Fransa ve İngiltere elçileriyle vâki” olan mükâlemâtı mutazammın işbu 
bend bend mufassal takririn ve Rum maddesine dâir verilen kararı şâmil mü- 
zekkere ile Rusyalı mesâlihine mütedâir müzekkereler meâlleri ma'lüm-ı hü- 
mâyünum olmuşdur. Bunun ilerisinde gün-a-gün fenâlıkların zuhüru akıldan 
müsteb'id değil ise de ne çâre maslahatın gelişi buralara bırakmaz. İşte bunlar 
bize bir ders-i azim oldu. Yine bu hâller ile vakit geçirir isek sonu nelere varaca- 
ğı ednâ mülâhaza ile ma'lümdur. Takririnde beyân olunduğu vechile mütevek- 
kilen alallah ol vechile tanzim ve icrâlarına ibtidâr olunsun.” 

Bu hatt-ı hümâyün mücibince tesviye-i maslahata bi'l-ibtidâr ta'dilât-ı 
mümkinenin istihsâli arzü olunmakda ve böyle şeylerle iş sürüncemede kal- 
makda iken süferâ-yı selâse tarafından muahharen verilen takrir-i müşterekde 
bütün bütün havanın değişdiği anlaşılmış ve evvelki süret bunun yanında pek 
müfid ve nâfi' olduğu bilinmiş ise de meâl-i takrirde işin neticesi kat'iyyen gös- 
terilmiş olduğundan Bâbıâli'den sefâretlere i'tâ olunan takrir-i resmi ile Devlet-i 
Aliyye ba'zı şerâit serdiyle hükümet-i Yunaniyye'yi tasdike mecbur olarak ni- 
za'ın önü kesilmişdir. 


Takrirler bunlardır 


Makâm-ı riyâset-penâhiye bin sekiz yüz otuz sene-i İseviyyesi martın yirmi 
yedinci günü tarihi ile müverrah Dersa'âdet'de mükim Fransa ve İngiltere ve 
Rusya elçileri tarafından takdim olunan müşterek takrir-i resmi tercümesidir: 

Fransa, İngiltere ve Rusya devletlerinin zirde mestürü'l-imzâ elçileri bu 
def'a (91 kendi devletleri beyninde Yunan memleketine dâir bi'littihâd verilen 
kararın cânib-i Devlet-i Aliyye'ye beyân ü i'lânına me'mür olarak sâlifü'z-zikr 
karara dâir kable'ş-şüru' düvel-i selâsenin beynlerindeki ittifâka bâdi olan ma- 
kasid ü metâlibin bu mahalde icmâlen tezkârına ibtidâr ederler ki işbu bi-çâre 
memleketleri tahrib eden ihtilâlâta hitâm verecek insârüyyetin vazife-i kaviyye- 
sini ifâ ve ticâret ve geşt ü güzâr-ı bahriyyenin zâyi' etmiş olduğu emniyyeti 
Vâde ve Avrupa'yı âsâyişine münâfi ahvâl imtidâdının lâ-yenkati” ihâfe etdiği 
sirâyet-i nâire-i ihtilâlden te'min ve vikaye etmek ve ol ande sulh ü müsâlemet 
üzere vaz' ü te'sis, velhâsıl Devlet-i Aliyye'nin dahi istikrârını te'yid ve teşyid 
eylemek makasidi düvel-i fahime-i selâsenin bilâ-tahallüf ittifâklarma sebeb 
olup şöyle ki metâlib-i mezküre kabül ü tasvibi ihtiyâcını muahharen Devlet-i 
Aliyye dahi hisseylemiş ve elçi-i mümâileyhümün ber-vech-i âti beyân ve ifâ- 
desiyle kesb-i iftihâr edecekleri düvel-i müteffikanın kararları dahi bundan 
neş'et etmişdir. 

Evvelen Yunan memleketi bir hükümet-i müstakille teşkil edip ve istiklâl-i 


he em mma 

tamma merbüt olan alâ'ik-i resmiyye ve idâre ve ticâret hukukunun cümlesine 
nâil ola. 

Sâniyen Hükümet-i cedideye tâ olunan işbu menâfi'e nazaran ve şehr-i 
martın yirmi ikisi tarihiyle müverrah mazbatada ta'yin ü tahsis olunan hudü- 
dun tenzili istihsâline dâir Devlet-i Aliyye'nin izhâr ü beyân olunan dilhâhına 
muvâfıken Yunan memleketinin hatt-ı hudüdu Isporo Potamosi nehri ağzından 
bed” ederek nehr-i mezkürdan Anglokastro Gölü önüne kadar çıkıp zikr olunan 
Anglokastro ve Darahori ve Srovoyçe göllerini geçerek Okolina dağına münte- 
hi ve oradan Oksasi Dağı tepesi ve Kalveri deresi ve Dene Dağı tepesi Sırazey- 
tin körfezine dek gidip İspirsiposi nehri mansabına ve oradan hatt-ı hudüd-ı 
mezkürun taraf-ı cenübisinde kâin bi'l-cümle arâzi ve memâlik ki Londra mü- 
kâlemesi tarafından mashüb olan haritada beyân ü iş'âr olunmuşdur Yunan'a 
âid olup hatt-ı hudüd-ı mezkürun şimâlisinde vâki” kâffe-i arâzi ve memâlik 
kemâkân Memâlik-i Mahrüsa eczâsından olmak üzere kale ve kezâlik Ağrıboz 
ceziresi kâffeten Şeytan Adası ve İskiros ve ale'l-umüm Maklar ta'bir olunan 
adalar şimâlen otuz altı derece ile (10) olup otuz dokuz derece arzı beyninde ve 
şarken yirmi altı derece tülünde kâin Umurga adasıyla beraber Yunan memle- 
ketine âid ola. 

Sâlisen Yunan hükümeti müstakil ve büyükden büyüğe bi/l-irs olup lâkin 
hükümet-i mezküre bin sekiz yüz yirmi yedi sene-i İseviyyesi temmuzun altın- 
cı günü tarihiyle müverrah mu'âhedeyi imzâ eden devletlerde hükümet eyle- 
yen familyalardan müntehâb olmamak üzere bir prens uhdesine ihâle ile Yuna- 
nın hükümdâr-ı birinci deyü tesmiye oluna. 

Râbian İşbu tertibât ü tanzimât icâb eden taraflara beyân olunduğunu 
müteâkib Devlet-i Aliyye ile Yunan beyninde sulh ü müsâlemet i'âde ve devle- 


— teyn tebaalarına ticâret ve geşt ü güzâr hukuku usülünde Devlet-i Aliyye ve 


Yunan ile musâlih olan sâir devletler tebaaları haklarındaki misillü muâmele-i 
mütekabile icrâ oluna. 

Hâmisen Devlet-i Aliyye ve Yunan hükümeti taraflarında derhal afv-ı kâmil 
neşriyle Devlet-i Aliyye'nin afvnâmesinde Memâlik-i Mahrüsa'nın cemi'inde 
hiçbir Rum emlâkinden mahrüm olmayacağı ve Yunan ihtilâlinde medhali ol- 
duğundan dolayı bir güne rencide olunmayacağı beyân ve Yunan hükümetinin 


aafvnâmesinde dahi kendi aleyhine hareketde bulunan ehl-i İslâm ve yâhüd Hı- 


ristiyan tâifesi haklarında ayniyle usül-i mezküre ilân ve Yunan memleketine 
ta'yin ü tahsis olunan arâzi-i berriyye ve mevâki-i bahriyyede kemâkân sâkin 
olmak isteyen ehl-i İslâmın mahall-i mezkürede kâin emlâklarına mutasarrıf ve 
bilâ-tahallüf evlâd ü ıyâlleriyle emniyyet-i kâmileye nâil olmaları ilân ve ilâve 
oluna. 

Sâdisen Devlet-i Aliyye Rum tebaasından Memalik-i Mahrüsa'dan mahali-i 
âhere gitmek isteyenlere emlâklerini füruht eylemek ve memleketden serbest 
çıkıp gitmek içün bir sene müddet-i mehil tâ eyleye. Kezâlik Yunan hükümeti 
dahi Yunan sekenesinden Memâlik-i Mahrüsa'ya nakl etmek isteyenlere ol vec- 
hile ruhsat vere. i 

Sâbian Berri ve bahri Rum askeri bâlâda muharrer ikinci bendde münderic 

hudüdun hâricinde yedlerinde bulunan arâzi ve kılâ' ve cezâiri müddet-i kalile 
zarfında tahliye-birle hudüd-ı mezküre dâhiline ve hudüd-ı merküme dâhilin- 
de kâin arazi ve kılâ” ve cezâirde bulunan berri ve bahri ehl-i İslâm askeri dahi 
kezâlik müddet-i kalile zarfında zikr olunan cezâir ve kılâ” ve arâziyi tahliye- 
birle hudüd-ı mezkürenin hâricine çekile. (11) 

Sâminen Düvel-i selâseden her birinin mârrü'z-zikr tazminât ve şurüta bi/l- 
maiyye zâmin olmaklığa salâhiyyeti olarak hiç birinin askeri mu'âhedeyi imzâ 
eden diğer iki devletin rızâsı munzam olmadıkça Yunan hükümet-i cedidesi 
toprağına duhül etmeye. 

Tâsian Tahdid-i maslahat içün ta'yin kılınan Devlet-i Aliyye me'mürlarıyle 

Rum me'mürları beyninde ahvâl-i hâliyede hudüd ta'yini murâd olundukda 
© vuku'u mukadder olan gavga vü nizâ'dan ictinâben kavl ü karar olundu ki iş- 
bu tahdid maslahatı İngiltere ve Fransa ve Rusya me'mürları tarafına ihâle olu- 
narak düvel-i selâseden her biri birer me'mür ta'yin ve işbu me'mürların her 
biri payına mashüb olan vechile ta'limnâme i'tâ olunarak ikinci bendde iş'âr 
olunan hatt-ı hudüd üzere mümkin mertebe olduğu sahihan tahdid ile hudüd-ı 
mezküre karar verip vaz'-ı alâim ederek kendi imzâlarıyla mümzâ iki kıt'a ha- 
ritasını resm edip biri Devlet-i Aliyye'ye ve diğeri Yunan hükümetine i'tâ kılı- 
na. Ve işbu tahdid maslahatını altı mâh zarfında tekmil edeler. İşte düvel-i müt- 
tefika Rum hükümet-i cedidesinin süret-i istikrâr ü imtidâdı ve Devlet-i Aliyye 
ile muâmelât-ı müstakillesi tabiatını bu vech ile ba'de't-tanzim hükümet-i mez- 
küre başına geçmekliğe münâsib hükümdârın intihâbı maslahatına teşebbüs- 
birle Prens Leopold dö Saks Koyorg'un Yunan memleketi, Devlet-i Aliyye ve 
bütün Avrupa'ya mühim olan böyle bir maslahatda arzu olunan zımân ü kefâ- 
leti arz etdiği ma'lümları olarak evvelki üç bendde ta'dâd olunan şurüt üzere 
Rum hükümet-i cedidesini Yunan hükümdüâr-ı birinci unvânıyla kendüye arz 
etmişlerdir ki hükümet-i mezküre nesline irsen intikal edecekdir. Ve kendisi da- 
hi bu bâbda düvel-i müttefikanın merâmlarına muvâfakat etmişdir. Elçi-i mü- 
mâileyhüm işbu takririn mukaddemesinde düvel-i müttefikanın dâimâ mütâ- 
laa etdikleri makasid ü metâlibi tezkâr etmişler idi. 

Bu defaki kararları makasid-i mezküreye mutâbık olmağla zikr olunan dev- 
letlere vasi” ve kudretlerinde olan şeylerde ba'zen tahallüf olunmak gibi #tirâz 
olunması abes ve bi-hüde olarak düvel-i müttefika vakte göre hareket etmiş ve 
ol vaktin ihtiyâcını bilmiş ve bi't-tecribe müsbet olan şeyler kendilere usül ve 
fikr-i dür-endiş kaide-i kabül olmuşdur. Devlet-i Aliyye düvel-i müttefikanın 
müsâlemet-i Yunan maslahatını lede'I-kabül taraflarından ilân olunan usül-i 
cesimenin netâyici olacak kâffe-i kararları (12) mukaddemden tasdik eylemiş- 
dir. Devlet-i Aliyye elçi-i mümâileyhümün ber-vecl-i bâlâ tebliğ etdikleri me- 
vâddın bi'l-mütâlaa taharrisinden sehlen tebeyyün eyler ki düvel-i selâse Dev- 
let-i Aliyye içün sa'ylerinde Avrupa'nın menfaat-i umümiyyesinin tanzimine 
müsâid olduğu her bir süreti Devlet-i Aliyye'nin menâfi'-i sahihasına i'tâ et- 
mişlerdir. Eğerçi Devlet-i Aliyye Ağrıboz'u ve Yunan-ı şarkide kâin kılâ'ı terk 
edecek ise de buna mukabil Yunan-ı garbi ve İspironos nehri ve Okas ve Onone 
dağların taraf-ı şimâlilerinde kâin olup mukaddemce Yunan memleketine 

ta'yin olunan arâziyi tahsil ü hıfz eyler. Devlet-i Aliyye şunu dahi ferâmüş eyle- 
yemez ki düvel-i müttefika Rumlara Sisam ceziresi ve şimdiye kadar durdukla- 
rı Girid ceziresinden keff-i yed olunmak üzere icbâr ediyorlar. İşte düvel-i müt- 
tefika bununla Devlet-i Aliyye'nin Rum hükümet-i cedidesi hudüdu mukadde- 
men teklif olunan dereceye mümted olmasına dâir beyân olunan dilhâhına 
vüs'leri mertebe muvâfakat edip eğerçi bir tarafdan Yunan'a istiklâl-i tam İtâsı- 
na karar vermiş ve vergi ve tazmin husüslarından kat'iyyen sarf-ı nazar etmiş- 
ler ise de Yunan'ın zarüretine nazaran onların ifâsı bi-hesâb su'übete düçâr ola- 
cak olduğuna ve bundan beyne't-tarafeyn muâmelât ve münâzaât-ı mukadde- 
re ve mücadelât-ı mütevâliyeye ve zâhir-i ahvâle nazaran vesâtet-i bi-nihâyeye 
bâdi olacağına mebnidir. Düvel-i müttefika kararlarında ancak Devlet-i Aliyye 
Yunan'ın hüsn-i hâl-i hakikisi ve âsâyiş ü istirâhât-i şarkiyyenin te'mini ihtiyâcı 
Avrupa'nın âsüdeliğine mugayir olan şeylerin avdetini vikaye vazife-i kaviyye- 
sine mürâcaat etmişlerdir. Kaldı ki Rum hükümet-i cedidesinin Memâlik-i 
Mahrüsa'ya hiç bir güne tecâvüz ve tasaddisini düvel-i müttefika tecviz etme- 
yeceğinin bu mahalde ilâvesi hemân zâid add olunarak bu bâbda Yunan'da hü- 
kümet edecek prensin intihâbı ve anın meslek ve usülü Devlet-i Aliyye'ye em- 
niyyet esbâb-ı kaviyyesini arz eder ve işbu zımân ü kefâleti düvel-i müttefika 
Devlet-i Aliyye'ye bi'l-i'timad beyân ve izhâr eyler. 

Şöyle ki düvel-i müttefika haklarında dahi andan a'lâsını bilmezler ve Dev- 
let-i Aliyye ile Yunan beyninde vaz' ü bekası marzileri olan işbu sulh ve müsâ- 
lemeti andan ziyâde hıfz edecek kimesneyi göremezler. Elçi-i mümâileyhüm 
düvel-i selâsenin samimi dilhâhları olan işbu husüsa Devlet-i Aliyye tarafından 
dikkat kılınmasını dahi teşvike me'mür olarak ber-vech-i bâlâ beyân etdikleri 
üzere Sisam ve Girid ceziresi (131) Devlet-i Aliyye'nin taht-ı hükmünde kalacak 
ve bunlar Yunan'da ikamesi karargir olan devlet-i cedideye tâbi” olmayacakdır. 
Düvel-i selâse beynlerinde bi'l-ittifak vâki” olan taahüdleri mücibince Girid ve 
Sisam-ahâlilerini ahvâl-i sâbıkada medhallerinden dolayı bir türlü mücâzâtdan 
te'min etmiş olduklarını zannederek Devlet-i Aliyye'den emniyyet-i mezküre- 
nin nizâmât-ı kat'iyye üzere tesisini taleb ü istid'â ederler ki nizâmât-ı mezküre 
imtiyâzât-ı sâbıkalarını tezkâr ederek ve yâhüd bi't-tecrübe anlara lüzümu te- 
beyyün eden şeyleri tâ eyleyerek ahâli-i mersüme haklarında höd-be-höd infi- 
âl ü harekât ve zulm ü ta'addiden himâyet-i kaviyye olur. Şöyleki civâriyyet ve 
mezheb keyfiyyeti Sisam ve Girid cezirelerinde olan Rumlar hükümet-i cedide 
ile birleşeceğinden bir idâre-i mw'tedile ve mülâyime Devlet-i Aliyye'nin ora- 
larda hükümetinin esâs-ı mümteniyyü”İ-indirâsi üzere bekasına vâsıta-i sahiha 
olacağını Devlet-i Aliyye rüşd ü kiyâseti iktizâsmca teyakkun eyleyeceği düvel-i 
müttefikanın maznür-ı halisânesidir. Elçi-i mümâileyhüm devletleri tarafların- 
dan cânib-i Devlet-i Aliyye'ye tebliğine me'mür oldukları şeyi ifâde ve beyân 
etmiş olarak Devlet-i Aliyye cânibinden düvel-i müttefikanın kararlarında olan 
bi-taraflık ve müsâlemet, kâmile-i şarkiyyenin müddet-i medide bi-karar dur- 
masını tecviz etmeyen esbâb-ı kaviyye i'tirâf kılınacağı ve Devlet-i Aliyye'nin 
işbu fıkarâta hâlisâne muvâfakatını müşâhedesi ve Devlet-i Aliyye tarafından 
bi"l-külliyye terk-i husümetin bilâ-te'hir #lânı ve kezâlik işbu takrirde beyân . 

olunan tertibâtın Devlet-i Aliyye'ye müteallik ve ale'l-husüs ticâret ve geştü 
güzâr-ı bahri ve afv ü te'min ve zabtından çıkan mahallerin tahliyesine dâir hu- 
süsâtın dahi müteâkiben icrâsı düvel-i selâsenin me'mülleri olarak düvel-i 
müttefikanın emirleriyle Rumlara dahi bu vechile beyân ü i'lân olunmuş ol- 
mağla düvel-i selâsenin işbu me'mülleri mahv olmayacağı ve taraf-ı Devlet-i 
Aliyye'den düvel-i müttefikanın kararlarının cümlesine muvâfık on günde ce- 
vâb ahz edecekleri elçi-i mümâileyhümün melhüzları olup ancak şunun dahi 
beyânı vazife-i zimmetlerindendir ki eğer cevâb-ı mezkür dirig olunup yâhüd 
yalnız nâkıs ve yâhüd geç olur ise düvel-i müttefika menfaat-i amme zımnında 
karar vermiş oldukları esbâb ü vesâilin istikmâline dahi mübâşeret eyleyecek- 
leri beyânı mezid-i hürmet ü ri'âyetleri te'yidine ni'me'İ-vesile ittihâz olunmuş- 
dur diye muharrerdir. (14) 


Yunan hükümetini tasdike dâir Bâbıâli'den sefâretlere verilen 

takrir-i resmi süretidir: 

Bayyera kralzâdesi Prens Otto'nun (Otho) Yunan krallığına intihâbma dâir 
Dersa'âdet'de mukim düvel-i selâse süferâsı asâletlü dostlarımız taraflarından 
şehr-i teşrin-i sâninin yedisi tarihiyle müverrah Bâbıâli'ye takdim olunan takri- 
rin meâli ma'lüm-ı muhibbânemiz olup saltanat-ı seniyye ile düvel-i müşârüni- 
leyhüm beyninde tekmilen karar bulacak hudüd-ı muayyene dâhilinde kâin 
memleketde prens-i mümâileyhin krallığa intihâbı maddesinde düvel-i müşâ- 
rünileyhümün re'y ü kararları nezd-i âlide rehin-i tasdik olarak bi-mennihi”- 
mevlâ karargir olacak hudüd-ı muayyenenin fasl edeceği tarafeyn ahâlisinin le- 
vâzım-ı âsâyiş ve refâhiyyetlerini zâmin olan tanzimâtın hıfz ü vikayesine 
ale'd-devâm medd-i enzâr-ı dikkat olunması me'mül-ı âli hâlâtdan olduğunu 
ve hattâ Mısır gemilerinde olan Yunanlıların külliyyen celb ü tefriki ve ba'zı 
Yunan takımının Yanya ve Tırhala sancaklarında hudüd-ı Devlet-i Aliyye'de 
kâin kura ahâlisine itâle-i dest-i hasâretlerinin men'i maddeleri bi'd-defa'at sü- 

> ferâ-yı mümâileyhüm dostlarımıza ifâde ve bi-hakkın iddia olunmuşken şim- 
diye değin semere-i mukteziyyesinin husüle gelmemiş olması olsa olsa Yunan 
krallığının adem-i taayyününden neş'et edebilmesi sibâk-ı hâlden istidlâl olu- 
nur ise de el-hâletü hâzihi kral-ı mümâileyhin taayyün-i hükümeti cihetiyle 
Devlet-i Aliyye işbu tasdik-i âlisiyle berâber evvel-be-evvel bu iddialarını bu 
mahalde tezkire mecbür olup belki bu misillâ mehamm-ı icâbiyyesinin ibkası 
husülünü ve zikr olunan tasdik-i âli kaziyyesine şart-ı mahsus gibi addedeceği- 
ni beyân zımnında işbu takrir-i vedâd-semir ketb ü imlâ ilâ âhirihi. (151 

Elçilerin takririne Bâbıâli'den cevâb olmak üzere evrâk arasında gördüğüm 
bir müsvedde ki meşhur İstefanaki Bey'in yazısına benzer, revş-i hâle göre bir 
fâldeyi müfid olmamış ise de mütâlaası ziyâde vukufu mücib olacağından sü- 
reti bu mahalle derc olunmuşdur. 

Düvel-i selâsenin Yunan hükümetini teklif etdiklerine mukabil Devlet-i 
Aliyye tarafından irâd olunan mevâdda dâirdir. 

Bu def'a tevâfuk ü müsâade-i âli bi-dirig buyurulması iltimâs ve teklif olu- 
nan mevâddın mübâhese ve tesviyesi mücerred meclis-i mükâlememizde iki 

tarafdan yek-diğer hakkında şerâit-i hakkaniyyete ve i'tibâr-ı mütekabileye 
riâyet ve bir mizânda tarafeynin teklifât ve istihkakatı vaz” ve terâzü-yı insâf 
ile münâzara ve muvâzene olunmasına tavakkuf eder. İngiltere ve Fransa ve 
Rusya düvel-i mütehâbbenin vekilleri dostlarımızın metbü-ı âli-şânları her bir 
millet ve ümmetin istihkakı kuvvet-i mülkiyyesi olmak nazarıyle muhterem tu- 
tulmasının ehemmiyyetini ta'rif eden ulüm u hikem-i mu'tebereye âlim ve ârif 
olduklarından memâlik-i Devlet-i Aliyye yağma ve garet olunacak menzelesine 
tenzil olunmak bir devlet nazarıyla bakılması ibretini ve kaziyye-i vahimetü”l- 
âkibesini âleme vermeyecekleri me'mül ve mu'tekidimizdir. Ve alâ hazâ'l-kıyâs 
Devlet-i Aliyye el-hâletü hâzihi vâki” olan teklifâtınızm mübâhesesi ve evvelki 
mazbatalarınızda mezkür Yunan memleketi üzere hükümet-i seniyye-i meşrü- 
tasından ve memleket-i mezküre zimmetine mukayyed olan üç bin kiselik ha- 
racından ve hâkim-i Yunan'ın intihâbında inzimâm-ı re'y-i âlisinden ferâgatı 
takdir ve muvâzenesiyle şimdiki teklifâtınızın içinde mümkin olanların tesvi- 
yesini bi'İ-mukabele ba'zı şurütun istihsâline ta'lik buyurulur ise kanün-ı adl ü 
hakkaniyyete muvâfık olduğundan dostlarımız bi-hakkın takdir ve kabül ede- 
ceklerine iştibâhımız yokdur. 

İşbu şurüt-ı mütekabile ber-vech-i âti mevâdd-ı erbaa-i munfasılaya taksim 
olunur. 

Evvelen Navarin'de ihrâk olunan donanmamızın tazmini içün iki milyon 
Macar altınının matlübuna istihkakımız müsellemdir. Donanmamızın düçâr ol- 
duğu musibet ü hasâret Memâlik-i Osmaniyye'nin bir limanı içinde ve sulh ü 
müsâlemet esnâsında ve düvel-i selâse-i müttefika şi'âr ü sıfat-ı silmiyye-i mu- 
tavassıtını iltizâm ü ilân eyledikleri hengâmda vâki” olmuş olduğundan başka 
işbu hasâret ve noksâniyyet-i bahriyyeden dolayı (161 Devlet-i Aliyye'ye ârız 
olan zarar ü ziyân iki milyon altın misillâ hurüf ü rakam ile hisâb olunur kazâ- 
yâdan olmadığı âşikâr ve bu defa arz ü matlüb eylediğimiz iki milyon zâyiâtı- 
muza ta'viz ü tazmin-i sahih ve hakiki add ü kıyâs olunamayacağı derkâr ise de 
hiç olmazsa bâri mütehâbbemiz olan düvel-i selâse-i muazzamanın mecbül ol- 
dukları hakkaniyyetlerine bir nev-i nişâne ve şahâdet ve ol zamân-ı buhrânda 
ve cüş u hurüş-i ezhân-ı İslâmda Memâlik-i Mahrüsa-i Osmaniyye'de mevcüd 
olan ve misâfir bulunan düvel-i selâsenin tebaa ve tüccârları haklarmda taraf-ı 
Devlet-i Aliyye'den izhâr buyurulan muâmele-i hakimanesi inde'd-düvel-i 
mütehâbbe tahsin ü takdir olunduğuna bir alâmet ü delâlet olmak üzere ittihâz 
ve itibâr oluna. Zirâ Devlet-i Aliyye ol tarihlerde cebr-i noksan ve istifâ-yı mâ- 
fât kasdıyla milel-i selâse tüccârı haklarında kısâs ve mücâzât usülüne zâhib ol- 
muş olaydı nice hasâr ü mazârlarını mücib ve hazine-i miriyyesine envâ-ı me- 
nâfi'in tahsilini müstevcib olabilir idi. Ve mâdemki ol zamân Devlet-i Aliyye 
kemâl-i ri'âyet ve iffeti iltizâm buyurdu, iffet vâkı'asını bugün elçi bey dostları- 
muza ihtâra ve bu iffet-i aliyyesinin muvâzene-i munsifânesini talebde hakkı ol- 
duğu kabil-i inkâr olamaz. i 

Sâniyen Mevzü-ı bahs-ı mükâleme olan Karlıili sancağına bedel bir milyon 
altın taleb ederiz. Esnâ-yı sulhde ve ancak Devlet-i Aliyye'nin memâlikinden if- 
râz ü terkib olunmuş bir hükümet-i cedide-i Yunaniyye'nin tevsi” ve takviyyeti 

içün Devlet-i Aliyye müceddeden memleket terk etmesi kaziyyesi politikaca ol 
derece vahim ü azim bir kaziyyedir ki bu terk ü ferâğına mukabil olarak dermi- 
yân olunan mükâlemât-ı maddiyye ve nukudiyye tazmin-i ma'neviyye ve poli- 
tikadan ayrılmadığını erbâb-ı ferâset ve irfândan olan elçi bey dostlarımızın 
indlerinde ta'rif ve isbâta çalışmak hâsılı tahsil kabilindendir. Binâenaleyh zir- 
de üçüncü maddede matlüb olunan şurütun is'âfı takribi ile tazmin politika-i 
mülkiyyenin maksüdu hâsıl olmadığı hâlde arz olunan bir milyon altının bede- 
li nâkıs hükmünde kalacağı ve cebr-i noksân mes'elesine ri'âyet olunmamış 
olacağı bir emr-i gayr-i mübhemdir. 

Sâlisen Vücüd ü kuvveti ancak bir ân ü zamânda ve bir dem ü lâhzada hâsıl 
olmuş bir itikadın tervic-i teklifâtından mürekkeb olan Yunan hükümetinin 
ba'dezin emniyyet ü kıyâmı mücerred tahatti ve taarruz edemeyecek mevkiine 
idhâl ve tesis olunmasına (17) menüt olduğundan kuvvet-i bahriyye ve berriy- 
yesi sevâhil-i mahsusasının ve dâhil-i memleketin vikaye-i emn ü nizâmı ihti- 
yâcına tatbik ve tahdid olunmak lâzım geldiği ve mahzâ nizâm-ı âmmenin vi- 
kayesi niyyet-i hayriyyesiyle kuvvet-i berriyye ve bahriyyesine hudüd u şurüt 
âtiyyü'z-zikr vaz' ü tensik olunmak icâb edip şöyle ki: 


Kuvvet-i bahriyyesi Kuvvet-i berriyyesi 
sefâyin asâkir 

1 fırkateyn alay 

2 korvet 2 muallem asker 

8 brik yâhüd gulet 1 muallem süvâri 
11 3 


2.000 gayr-i muallem palikaryalar 


, Râbian Elyevm taraf-ı Devlet-i Aliyye'den terki teklif olunan Karlili sanca- 
ğının şurüt-ı ferâgati Devlet-i Aliyye ile düvel-i selâse beyninde. tanzim olun- 
dukdan sonra 1827 sene-i milâdiy yesinin haziran altısında mün'akid tavassut 
mu'âhedesini tevlid eden Yunan nizâmı ile'I-ebed tagayyür kabül etmeyeceğini 
nâtık ve müsbit bir mazbata-i resmiyye akd olunmak ve Yunan mükâlemâtı 
kat'iyyen ve bilâ-i'âde velâ-tekrir mesdüd olduğu ve bu mu'âhedenin illet-i gâ- 
iyyesi olan maksüduna nisbeten rehin-i icrâ ve incâz ve bi'l-istilzâm ittifâk-ı 

“düvel-i selâse münhal ve hitâm-pezir olmuş idüği ilân olunmak ve bu mazba- 
tanın bir süret-i ma'mülün-biha ile beraber düvel-i selâse taraflarından mazba- 
ta-i mebhüse makbül ve mu'teber olduğunu mü'eyyed ve mü'ekked bir takrir-i 
resmi Bâbıâli'ye takdim kılınmak, bu şurüt üzere taraf-ı Devlet-i Aliyye'den 
düvel-i selâsenin hâtırlarına ve mesâlih-i âmme uğruna bi-dirig buyurulan 
bunca fedâkârlıklardan gayrı bir eser-i hâtır-nişân kalmamak ve düvel-i selâse 
ile derkâr olan dosti ve musâfât-ı aliyyesini sinin-i vâfire tahvif eden müşkilât ü 
su'übât mündefi” olmak me'mül ve mütevakki'-i âlidir. Fe-emmâ düvel-i selâse 
Yunan hükümetinin hudüduna dâir olan tanzimât-ı sâbıkanın usülünden inhi- 
râf ve kara tarafından ancak on ve on iki saatlik mesâfenin istihsâline ısrâr 

ederler ise ol takdirce düvel-i müttefika Karlıili sancağının talebini keenne bu 
sancakda İslâm sükkânı olmayıp reâyâsı fil-asl dâgi (181 ve bâgi olup fetret ü 
isyânda kan dökmüş ve öteden beri serbesiyyet ile ülfet etmiş olduğu özrü se- 
beblerine binâen ta'lil etmeleriyle Devlet-i Aliyye dahi düvel-i mütehâbbenin 
hâtırına ri'âyeten sancak-ı mezküru ferâgat eder. Ancak Ağrıboz ceziresinin 
ahâlisi ekser ehl-i İslâm ve reâyâsı dahi fetretde baş kaldırmamış ve İslâmla be- 
raber çalışmış olduklarına nazaran cezire-i mezkürenin Devlet-i Aliyye'ye 
iâdesi meşrü olmağın nizâm-ı dâhilisi hiç bir tarafa tutunmamak ve her tarafı 
hoşnud ve mutmain olmak taahhüdüyle Devlet-i Aliyye mesâfe-i mebhüseyi 
ancak Ağrıboz ceziresinin hükümet-i saltanat-ı seniyyesinde kemâkân ibka 
olunmak mukabelesiyle terk ü ferâgate rızâ-dâde olabilir. Cânib-i saltanat-ı se- 
niyyeden Yunan hükümeti nezdinde bir me'mür bulunup Memâlik-i Mahrüsa © 
tebaasından kangı cins ü sınıfdan olur ise olsun Yunan tarafına firârı muhtemel 
olan kesânın adem-i kabülüyle Devlet-i Aliyye me'mürininin takrir ü inhâsına 
riâyet ve İtibar olunmak. (Müsvedde burada hitâm buldu). 

Bunun üzerine Bebek mükâlemesi vuku” bulmak gerekdir. Şöyle ki Yunanis- 
tan'ın tasdikiyle Atina, Ağrıboz kal'alarının tahliyesi, emlâk ve evkaf-ı İslâmiy- 
yenin tesviyesi, tahdid-i hudüd mes'elesi gibi umür-ı feiyyenin herbirinde sü- 
ferâ tarafından türlü türlü kararsız re'yler, haberler ve cereyân eden sözlerin 
çoğu ise tercümânlar vâsıtasıyla min gayr-i resmin vuku' bulmakda olduğun- 
dan bi-hüde işin uzamasından ise devlet esâsen ne vechile kabül etmiş ve dev- 
letler tarafından ne süretle teklifât-ı resmiyye vuku” bulmuş ise devletce ortası 
bulunup mukavelât-ı resmiyye altına alınması zımmında mükâleme edilmesi 
taraf-ı şâhânaden istizân olundukda sâdır olan hatt-ı hümâyün süretidir: 

“İşbu takririn manzürum olmuşdur. Tâife-i efrenc mukaddemki söyledikleri 
lakırdıların mugayiri söz söylemeye utanmaz bir kavimdirler. Hemân kendi 
maslahatlarının tervicini mülâhaza ederler. Elhâsıl taraf-ı Devlet-i Aliyye'miz- 
den şu maddelerin kararına bakılmadıkca zinhâr yakası salıverilmeyerek bi- 
hakkın zuhüra gelen iddiadan bir güne vazgeçilmeyeceği elçilere düzgünce ifâ- 
de olunsun. Bunun içün ba'zı ayak patırdısı ederler ise de yine ahd ü şartdan 
bahs olunarak müskit cevâblar tâ olunmak üzere takririnde beyân ü istizân 
olunduğu vechile mahali-i mezkürda bir gün (19) tahsisiyle elçilerle bi”-mülâ- 
kât tanzim ü tesviyesine ikdâm ü dikkat olunsun.” 

İşbu hatt-ı hümâyün mücibince Bebek Köşkü'nde süferâ-yı selâse ile bi/l-ic- 
timâ olunan mükâlemâtın fezlekesidir. 

Atina, Ağrıboz kal'alarının tahliyesi ile mevâni'in ber-taraf edilmesi, tahdid 
maddesinin bir an evvel icrâsı, Mora derünunda bulunup da Yunanlıların har- 
ben temekkün etdikleri mahallerde emlâk ve evkaf-ı İslâmiyyenin bütün bütün 
terki tahdid me'mürlarının hemân işe başlamalarında tarafeynden pek çok mü- 
nâkaşât ve mücâvebât cereyârnından sonra terk-i vatan hukukuyla füruht-ı em- 
lâk maddesi tahdid-i hudüdun tekmili tarihinden İtibâren bir seneye hasr 
olunmak ve tarafeyn tahliye edecekleri kal'aların toplarını almak misillü şeyle- 
rin müzâkeresiyle meclise hitâm verilmişdir. 

İngiltere tercümânı Şaber reis efendiye yalnızca gelip Kararyorda kal'asının 

düvel-i selâse amiralleri tarafından tahliyesiyle kendi yedlerinde durması süre- 
tini İngiltere sefiri tasvib etmemiş ise de öbür elçilere söz geçirememiş oldu- 
gundan meclisde sırasını düşürerek kal'anın Mısır vâlisine teslimi taleb olunsa 
Giridce Mehmed Ali Paşa'ya bir kuvvet olacağını ve buna çalışacağını mahre- 
mâne izhâr eylemiş olmağla reis efendi ber-vech-i ihtâr elçilere ol süretle sevk-i 
kelâm eyledikde Ağrıboz'un tahliyesine mübâşeret olunduğu gibi kal'anın tes- 
limine müttefikan karar verilmişdir. Bu karar mücibince kal'anın teslimi halin- 
de Girid'e ilhâkına irâde buyurulmuşdur. 

Yunan mu'âhedesi tanzim olununcaya değin Dersa'âdet'de mütemekkin 
Yunanlıların eşhâs-ı müştebihe nâmıyla muvakkaten terk olundukları misillâ 
İzmir gibi sâir memleketlerdekiler haklarında dahi mu'âhede-i mezkürenin ic- 
râsını düvel-i selâse elçileri ısrâr eylediler. Defa'atle vuku” bulan muhâberâtın 
neticesinde şimdiye kadar hiç bir ecnebi tebaasına verilmeyen imtiyâz ki Me- 
mâlik-i Mahrüsa'da esnaflık ve hurde-fürüşluk etmekdir, şimdi ne hak ile Yu- 
nanlılara bu imtiyâzın verilmesi teklif olunur. Bu kadar mâcerâ üzerine bir de 
bu teklifi kabül mümkin olmayacağı bedihidir. Esnaflık Devlet-i Aliyye tebaası- 
na mahsusdur. Ya kabül-i raiyyetle hâlleri üzere terk yâhüd Yunanistan'a gidip 
sâir tebaa-i ecnebiyye gibi ticâretle gelirler ise kabül olunurlar meâlinde ma- 
kâm-ı riyâsetden sefirlere müzekkereler verilmişdir. (201 

Edirne Mu'âhedesi ahkâmından olan Ağrıboz, Atina kal'alarının tahliyesiy- 
le hudüd-ı Yunaniyye'nin tahdidine ve Yunan hükümetine bir kral nasbı mu- 
karrer olduğuna dâir derdest bulunan mesâil üzerine güya kral olacak kimesne 
Girid ile Sisam ve Rodos'un Mora'ya ilhâkını taleb içün yeniden bir konferans 
olacağı havâdisi Deraliyye'de işidilmiş olduğundan Mısır vâlisi Mehmed Ali 
Paşa'nın buna dâir ma'lümât ü mesmüâtı sorulmuşdur. Gönderdiği cevâbnâ- 
mesinde bu havâdisin asl ü esâsı olmadığını beyân ile hakkında bu vechile şâ- 
yân buyurulan hüsn-i zann-ı âliye teşekkür eylemişdir. 

İlâve Bu fıkrayı yazmakdan garaz Mehmed Ali Paşa'nın cevâbnâmesi zirin- 
de muharrer fıkra-i teşekküriyyeyi hüsn-i zann-ı âliye bina edişi ma'ni götürür 
şey olduğudur. İntihâ. 

Düvel-i selâse komiserlerinin yapdıkları haritada karar-ı sâbıka iki cihetle. 
görülen muhâlefetden neş'et eden tecâvüzün kabülü mümkin olamayacağı Bâ- 
bıâli'den süferâya defa'atle ifâde olunmuş ise de Londra'da Yunanistan içün te- 
şekkül etmiş olan meclis ma'rifetiyle tanzim olunan haritanın zerre kadar teb- 
dil ve tagyiri mümkin olamayacağı kaviyyen ifâde ile berâber devletleri tara- 
fından bir kere isti'lâm olunması içün Bâbıâli'den olunan teklifi dahi kabül et- 
memişlerdir. 

Rusya me'muru Telmake Bâbıâli cânibinden mahremâne olunan tebligat 
üzerine Rusya imparatorundan kendisine gelen mektübda hayrhâhlık sıfatıyla 
söylerim ki Devlet-i Aliyye teklifât-ı mesrüdeyi kendi ihtiyârıyla kabül etse gü- 
zel olur meâli münderic olduğundan ve hudüd-ı Yunaniyye'nin tevsi'i emrinde 
sâirlerden ziyâde İngiltere sefiri Bâbıâli'yi pek çok it'âb ile gün aşırı haberler 
yağdırarak Londra'da yapılan harita vechile işin tesviyesini ta'cil eylediğinden 
hiç bir tarafdan Devlet-i Aliyye içün mu'âvenet ve muvâfakat görülememiş ol- 

masıyla berâber haritanın bu kalbe ifrâğını adem-i kabülde Bâbıâl'den beyân-ı 
ma'zeret ve buna tamâmıyla muvâfakatı vükelâ-yı Devlet-i Aliyye tecviz ede- 
meyerek çâresiz mütereddidâne hareket olunmuşdur. 

Haritada Yunan'a terki gösterilen mahaller ahâli ve ziraatden hâli dere te- 
pe dağ taşdan ibâret olarak ma'rız-ı hayrhâhide tanzim hükmü irâ'e olunmuş 
ise de (21) hakikat-ı hâl böyle olmayıp Devlet-i Aliyye'yi ızrâr kasdıyla yapıl- 
mış olduğu anlaşılmasıyla İngiltere elçisine zarüri muvâfık cevâb verilemeyip 
Rumeli cânibinde bulunan Sadr-ı a'zam Reşid Mehmed Paşa'dan istifsâr ile 
almacak ma'lümâta göre hareket edilmesine verilen karar üzerine Divân-ı 
Hümüâyün kalemi mühimme-nüvisânından Nâbi Efendi cânib-i sadr-ı a'zami- 
ye gönderilmiş ve o sırada İngiltere, Fransa sefirlerine müteâkiben verilen 
takrirlerde muharrer mevâd ma'lüm-ı erbâb-ı mütâlaa olmak içün süretleri 
bu mahalle yazılmışdır. 


Mora'nın tevsi-i hudüdu teklifine cevâben takrir-i resmi: 

Londra Mu'âhedesi'nin esâsına taraf-ı Devlet-i Aliyye'den ne şurüt ile mu- 
vâfakat olunduğu bundan akdem asâletlü Fransa ve İngiltere elçileri cenâbları- 
na ifâde olunduğundan ma'adâ muahharen dahi Mora tahdidi maddesi Lond- 
ra'da akd olunacak meclis-i müşâvereye havâle-birle müşâvere-i mezküre kara- 
rına muvâfakat olunacağı taahhüdü süferâ-yı mümâileyhümâya bâ-takrir-i res- 
mi beyân ü tefhim olunmuş olduğundan bu makule maslahat-ı cesimenin 
rü'yeti ve Devlet-i Aliyye'nin hayr ü menfaat-i mahsusasına râci' böyle bir emr-i 
mühimmin hüsn-i tesviyesi bu vechile dost olan düvelin re'y ü tedbirlerine tev- 
fiz kılınması husüsu düvel-i müşârünileyhümânın adâlet ü insâf ve hayrhâhile- 
rine saltanat-ı seniyye tarafından ne derece itimâd ü Vtibâr olunduğuna berâ- 
hin-i vâzıha ile delâlet eder. Ma'-mâ-fih Devlet-i Aliyye düvel-i müşârünileyhi- 
mânın elçileri cenâblarına ifâde-i âtiyenin irâdını vazife-i zimmet add edip 
ya'ni martın yirmi ikisinde tanzim olunan mazbata-i muahharanın şurütunu 
mecbüren ve tamâmen kabülden ihtirâzen Londra meclisinin vâki' olacak kara- 
rına mürâcaat eylemiş ise de meclis-i mezkürun kararı şurüt-ı mezküreyi mü- 
esses olacağı kat'a Devlet-i Aliyye'nin melhüzu olmamışdır. Halbuki Fransa ve 
İngiltere süferâsı Mora maddesi itmâmına Devlet-i Aliyye'yi da'vet ü tergib ey- 
leyerek devleteyn-i müşârünileyhümüânın ancak saltanat-ı seniyye menfaatini 
ve istiklâl-i hükümetini müstevcib bir hareketde bulunmak üzere bunca müd- 
detden beri Mora diyarında vuku' bulan sefk-i dima' ve ihtilâlât-ı sâireye hitâm 
verilmesinden gayri niyetleri olmadığını kirâren ve mirâren arz ü beyân ve fi'l- 
vâki' Londra Mu'âhedesi'ni imzâ eden düvel-i müttefikanın irâd eylediği me- 
râm ve irâdeleri süret-i mezküreden ibâret olmağdan nâşi (22) teşrin-i sâninin 
on altısı tarihiyle müverrah mukaddemki mazbatada ta'yin olunan hudüd ile 
işbu maksad-ı asli hâsıl olmak zannıyla süret-i mezbüreyi dahi Bâbıâli'ye res- 
men ifâde ve beyân eylediklerine binâen nazar-ı dikkatle mütâlaa olundukda 
vâki'-i hâlden neş'et eden ve düvel-i müşârünileyhümânm tasmim-gerdeleri 
olan süretden dönüp Mora'nın tahdidi emrinde sonraki mazbatada münderic 
ilâve ve tebdilatı tecviz eyledikleri ne hikmete mebni olduğu su'âli icâb-ı mas- 

lahatdan görünür. Acaba ihlâl-i âsâyiş ü istirâhate bâ'is olup Mora'dan tardü 
teb'id olunan ba'zı eşkıyâ gürühu yakın arâziye hücüm-birle bir mikdâr mahal- 
lerini muvakkaten istilâ ve tahrik kıldıkları keyfiyyeti mi ilâve-i mezküreye se- 
beb oluyor? Ve fakat mahall-i mezkür değil eşkıyâ tasarrufuna hiç bir vakitde 
duhül etmeyip ahâlisi ale't-tevâli ırzlarıyle mukayyed ve tavr-ı raiyyet-i Dev- 
let-i Aliyye'de bulunarak Mora sükkânının etvâr ü evzâ'larına müdâhalesi ol- 
mayan nice eyâlât-ı vâsia-i sâireyi Devlet-i Aliyye'nin taht-ı hükümetinden nez” 
etmek süreti keyfiyyet-i mezbüreden mi neş'et ediyor? Halbuki mukaddemki 
mazbatanın mefhümu Devlet-i Aliyye'ye ifâde ve beyân olundukda eğer salta- 
nat-ı seniyye tarafından Moralılar aleyhine harekât-ı seferiyyeden külliyyen 
keff-i yed olunmuş olmaya idi gürüh-ı mersümenin zikr olunan hücüm ü istilâ- 
ları müyesser olmayacak idüği gümândan müberrâ olup bu süretde taraf-ı sal- 
tanat-ı seniyyeden dost devletler hakkında izhâr buyurulan ri'âyet ve muvâfa- 
katın semeresi zarar ü hasârdan ibaret olmak ve hayrhâhilerinin da'vet ü rağ- 
beti üzere vuku'a getirilen sefk-i dima'nın indifâı husüsundan ancak arâzi-i ke- 
sireden mahrümiyyeti neş'et etmek lazım geleceği emr-i müberhendir. Velâkin 
bu vech üzere nizâm-ı âlem halelden vikaye olmayıp belki tuğyân ve ihtilâlâtın 
ve velvele-i dünyânın imtidâdını müsmir olarak bedhâh ü müfsidlere şevk ü 
gayret vermek ve Devlet-i Aliyye'nin kuvvet ve istiklâlini telef ü izmihlâle isâl 
kasdında olmak ma'nâsma gelir bir keyfiyyetdir. Fil-hakika eğer Devlet-i Aliy- 
ye Ağrıboz ve Mora'dan hâric bu kadar kasaba ve arâziden mahrüm kalsa Dev- 
let-i Aliyye fakat adüvvü ecnebi aleyhine esbâb-ı muhâfazadan hâli olmayıp 
Mora'ya karib Rumeli eyâlâtı reâyâsı hakkında bile nizâmât-ı mülkiyyesini ve 
âsâyiş ü itminânı vikaye eylemesi adem-i imkânda bulunacağından gayri vari- 
dât-ı miriyyesi husüsunda dahi bu kadar arâzinin tefrikinden dolayı zâyiat-ı 
kesireye mübtelâ olmak iktizâ edeceği 1231 zâhir ü bâhirdir. Andan kat'-ı nazar 
ehi-i İslâm ahâlisi tarafından terk-i vatan ve ikamet-i asliyyeleri icâb etdiği tak- 
dirde işbu keyfiyyet halk ve kendilere terettüb eden zarar ü ziyânın sebebi bu 
bâbda Mora ceziresine ârız olan sebeblere makis olmayarak tâife-i mezküre ile 
Rumlar beyninde türlü türlü garaz ü teşvişât ve adem-i emniyyet ü istirâhate 
bâdi olur mevâd zuhüra geleceği gayr-i mübhem olup el-hâsıl eğer Mora eyâle- 
ti mücerred cezire-i mezküre ve Siklad dedikleri adalardan ibâret olur ise za'fü 
aczleri cihetiyle Devlet-i Aliyye hakkında muhâfazası gayr-i mümkin olmak 
mülâhazasından sonraki mazbatada münderic hudüdun ta'yini lâzım geldiği 
halde kemâl-i dirâyet ve adâlet ile me'lüf olan düvel-i mütehâbbe Londra 
Mu'âhedesi'nin icrâsında mu'âhede-i mezkürenin asıl maksad ü neticesinden 
bu mertebede udül edebilmeleri vükelâ-yı saltanat-ı seniyyenin istigrâbını mü- 
cib mevâddandır. Zirâ düvel-i müşârünileyhümâ bu maddede tavassutu Mo- 
ra'da i'âde-i sulh ü salâh zemininde mi ve yâhüd harb ü isyâna teşvik içün mi 
vâki” oldu. Be-her-hâl şekk ü şübheden âri olduğu cihetle düvel-i müşârüniley- 
hümâ bu yolda etvâr ü harekâtları niyyât-ı muslihâne ve hayrhâhâne ile mües- 
ses olduğu süretde Mora ahâlisi içün derpiş eyledikleri irâdâtın esâsı kuvve-i 
harbiyyenin ve saltanat-ı seniyyenin hakkında hücüm ve tedâfü” esbâbının mü- 
lâhazâtı olup da lisâna alınamamak iktizâ eder ve işbu hücüm ve tedâfü” esbâ- 

bının Mora reâyâsına verilmesi fırsatı ganimet bilerek başlarını kaldırıp ile'I- 
ebed terk-i silâh etmemeye tahrik ve teşvik demek olur. Halbuki Mora ve levâ- 
hiki ahâlisinin bundan böyle emniyyet ve istirâhati memleketlerinin vüs'atine 
ve tevsi'-i hudüduna ve istihkâmât-ı seferiyyeye mebni olmayarak mücerred 
ahâli-i mezkürenin nizâm ü ahvâl-i müstakbelesi merâsim-i vikayeye ve uhüd 
u şurüta hürmeten düvel-i müttefikanın kefâletiyle müesses olması iktizâ eder. 
Bundan gayrı bir kefâletin istid'âsı Devlet-i Aliyye uhüd ü mevâ'idini icrâ ede- 
ceğine dâir iştibâh göstermekdir. Bu takdirce dermiyân olunan şurütun usreti- 
ne bu makule isnâdın isâ'eti dahi ilâve olur. Lâkin saltanat-ı seniyye bi'l-cümle 
uhüd u şurütun icrâsmda kemâl-i dikkat ve ri'âyetine nazaran bu misillâ vehm 
ü şübheye düçâr olmayıp devleteyn-i mütehâbbeteyn saltanat-ı seniyyenin bu 
bâbda kemâl-i istikametini tasdik ü ikrâr edecekleri mukarrer ve melhüzdur. 
Kaldı ki Mora levâhikinin vüs'at ve yâhüd adem-i vüs'ati ahâlisinin (241 Dev- 
let-i Aliyye tarafından izdiyâd-ı emniyyetine zerre kadar râcih değildir. Şöyle 
ki zıllı zalil-i hazret-i şehriyâride idâre-i dâhiliyye-i mahsusası olan nice nice 
Hıristiyan ahâlisinden kat'-ı nazar ezmine-i sâbıkada keenne Dubrovnik Cum- 
huriyyeti'ne bakılır ise her ne kadar küçük olmuş ise dahi cumhür-ı mezkür 
düvel-i ecnebiyye ahvâl-i mülkiyyesine kefil olmaksızın Devlet-i Aliyye'nin sâ- 
ye-i kerem-vâyesinde mevcüd olup emniyyet hissiyle tevsi'-i hudüd arzusunda 
olmadıkları âşikârdır. Mora ceziresinin hudüdu Zeytin körfezinden Narda kör- 
fezine kadar tevsi” olunmasını isteriz, Zirâ serhadd-i mezbür tedâfü'-i memle- 
kete enseb ve evlâ görünür denilmek lâzım gelse kalan Siklad ceziresi tedâfü/ 
husüsuna göre za'fı nümâyân olmak hasebiyle bi'l-cümle Akdeniz adaları ana 
ilâve olunmak iktizâ eder demek gibi olur. Nihâyetü'l-emr Mora ceziresinin 
sonraki mazbata mücibince tevsi'-i hudüdu Londra Mu'âhedesi'nin icrâsına lâ- 
zım olmayıp belki işbu mu'âhedenin asıl niyyet ü maksüduna muhâlifdir. Zirâ 
düvel-i selâse-i müttefika kendi ikrârları üzere mu'âhede-i mezküre Devlet-i 
Aliyye hakkında niyyât-ı adüvvâne ile akd olunmamış iken bu bâbda irâd olu- 
nan tevsi'-i hudüddan Mora'nın yeni nizâmına bi1-f'1 bir türlü menfaat hâsıl 
olmayarak Devlet-i Aliyye'ye zarar-ı azim terettüb edeceği nümâyândır. Binâ- 
berin asâletlü Fransa ve İngiltere elçileri cenâblarını istikamet-i usül ve dürüsti-i 
idrâk ü ukulleri vükelâ-yı saltanat-ı seniyye indinde âşikâr ve meczüm ve niy- 
yetlerinin sadâkat ve hayrhâhlığı nice delâil ile müstedil ve ma'lüm olmağla 
Devlet-i Aliyye tarafından bundan akdemce şifâhen ve tahriren ifâde kılınıp 
derün-i takrirde tekriren tezkâr olunan efkâr ü mülâhazâta havâle-i #tibâr olu- 
narak Londra meclisinde bahs olunan tahdid maddesinde düstürü'l-amel tu- 
tulmak üzere mülâhazât-ı merküme süferâ-yı müşârünileyhümâ tarafından 
kendi devletlerine ve Londra meclisine tahrir ve irsâl olunması vükelâ-yı salta- 
nat-ı seniyyenin mergub ü melhüzu olarak Devlet-i Aliyye'nin mesâlih-i mül- 
kiyyesine dokunur böyle bir maslahat-ı cesimenin faysalını Fransa ve İngiltere 
devletlerine havâle eylemek misillü itimâd ü emniyyetin kadr ü kıymeti istika- 
met-i usül ve safvet-i maksüdlarıyla şöhretyâb olan devleteyn-i mezküreteyn 
nezdinde zâyi' olmayacağı vükelâ-yı saltanat-ı seniyye-i kavi-şevketin me'mül 
ve matlübları olduğunu ifâde zemininde işbu takrir-i resmi kütibehu. (251 

Hudüd maddesine dâir müzekkere-i resmiyye süretidir: 

Düvel-i selâse-i fahime süferâsı asâletlü rütbetlü dostlarımız cenâblarıyla 
Yunan hudüduna dâir vâki” olan mükâlemat-ı adide çünki Devlet-i Aliyye-i 
ebediyyü'd-devâm düvel-i müşârünileyhümânın ri'âyet-i hâtırlarını iltizâm 
buyurmuş olduğundan işbu hudüd maddesinde uyuşulmak tarafına gidilerek 
ve süferâ-yı mümâileyhüm cenâbları dahi insâf ü hakkaniyyetleri ve metbu'-i 
mufahhamlarının efkâr-ı hayriyyeleri iktizâsınca kaide-i mer'iyye-i düveliyye- 
den olan muâmelât-ı mütekabileye ri'âyet eyleyerek ibtidâ teklif eyledikleri 
hatt-ı hudüdun rızâ-yı tarafeyn ile icrâ olunan ta'dilâtında Narda körfezinin 
ağzında bulunan Punda kal'ası Preveze kal'asının eczâ-yı mütemmimesinden 
olarak taraf-ı Devlet-i Aliyye'ye lüzümu derkâr ve saltanat-ı seniyyenin ol ta- 
rafda emniyyeti Preveze Boğazı'nın yeminen ve yesâren kendi hükmünde be- 
kasıyla hâsıl olacağı âşikâr olmasıyla gerek sâlifü'z-zikr Punda kal'ası gerek bo- 
ğaz-ı mezkür kâmilen Devlet-i Aliyye'nin olmak ve körfez-i mezkür hakkında 
bi'z-zârure te'minât-ı kâfiye icrâ kılınmak ve Agrafa dağları hudüd nevâhisiyle 
taraf-ı Devlet-i Aliyye'de kalmak ve Golos körfezinin ağzında ve Selânik civâ- 
rında bulunması cihetiyle cânib-i Devlet-i Aliyye'ye mahâzir-i bahriyyesi te- 
beyyün eden çend kıt'a adalar düvel-i müşârünileyhüm taraflarına kendi câ- 
niblerinden yazılıp cevâb-ı muvâfık celbine himmet olunmak ve işbu muvâfa- 
kat-ı âhireden dolayı Devlet-i Aliyye'nin menâfi'-i hakikiyyesine muvâfık şu- 
rüt-i lâzime ve takyidât-ı kâmile bi'z-zarüre usül-i müstahkeme tahtına konul- 
mak süretlerine verilip fakat İzdin kazâsıyle körfez-i mezkür sâhilinde bulunan 
Makrinos derbendi mebhüsün fih olarak bunun üzerine geçen cumartesi günü 
Küçüksu kasr-ı hümayününda akd olunan meclis-i mükâlemede sâlifü'z-zikr 
İzdin kazâsının Yunan cânibine terki takdirinde derkâr olan mahâzir-i kaviyye-i 
şeriyye ve mülkiyye cihetiyle kazâ-ı mezkürun taraf-ı Devlet-i Aliyye'de kal- 
ması ve ta'dilât-ı meşrüha ile sair te'minât-ı kâfiyenin dahi kemâ-yenbagi te'yid 
ve te'sisi husüsları düvel-i müşârünileyhümün hükümdâr-ı nasfet-şi'arların- 
dan süferâ-yı mümâileyhüm vesâtetleriyle iltimâs-ı mahsust-i âli olduğunu fe- 
rik-i hassa-i şâhâne âtufetlü Ahmed Paşa hazretleri tebliğ ve ifâde-birle süferâ- 
yı mümâileyhüm cenâbları mecbül oldukları ri'âyetkari ve hakkaniyyet mukte- 
zâsı üzere bi'l-muvâfaka İzdin kazâsının Alamana nehrinin beri yakasmda kâin 
nevâhisi ve bi'l-cümle (261) sevâhili ile taraf-ı Devlet-i Aliyye'de kalmak 
me'mül-i kaviyyesiyle Londra meclisine havâle olunmak üzere bi'l-istisnâ sâir 
hudüdun şimdiden tahdidine mübâşeret olunmasını irâd ve Makrinos dağları 
hasbe'l-mevki” taraf-ı Devlet-i Aliyye'de kalarak zikr olunan İzdin kazâsına 
mukabil Makrinos derbendinin Yunanilere terki cânib-i pâdişâhiden kezâlik 
paşa-yı müşârünileyh hazretleri vesâtetiyle iltimâs etmiş olmalarıyla süferâ-yı 
mümâileyhümün işbu vuku'a gelen hürmet ü ri'âyet-i mahsusaları bâ'is-i mah- 
züziyyet-i seniyye olarak bi'l-mukabele derbend-i mezkürun Yunanilerde kal- 
ması husüsuna muvâfakat-i aliyye-i hazret-i mülükâne sezâvâr buyurulmuş ol- 
mağla mârrü/z-zikr İzdin kazâsıyla Makrinos derbendi müstesnâ olarak hudüd- 
ı mezkürenin sâir yerlerinin ber-minvâl-i meşrüh tahdidi ve meclis-i mezküre- 
de ba'zı mertebe müzâkeresi güzerân etmiş olan mükâfât-ı nakdiyye maddesi- 

nin vech-i lâyıkıyle tesviyesi husüsları ve gerek mevâdd-ı müteferriası bi-men- 
nihi te'âla meclis-i âtide bi'-müzâkere muvâfakat-ı tarafeyn ile kat” ve tanzim 
olunmak me'mül-i hâlisânesi zâten derkâr olan fart-ı ri'âyet ve hürmetin 
tey'idine ni'me'z-zeri'a ittihâzıyla işbu müzekkere-i resmiyye tahrir ü imlâ ve 
süferâ-yı mümâileyhüm cenâblarına tâ kılındı. (271 


Me'müriyyet-i Pertev Efendi be-cânib-i Mısır 


Ecille-i ricâl-i Devlet-i Aliyye'den reisülküttâb-ı sâbık Pertev Efendi Mısır 
Vâlisi Mehmed Ali Paşa'yı Girid ceziresi i'ânesine teşvik me'müriyyeti nâmıyla 
kırk altı senesi muharremi evâilinde (22 Haziran-11 Temmuz 1830) Mısır'a 
izâm olunmuş ve âmedi hulefâsı serâmedânmdan Mustafa Reşid Beyefendi 
müşârünileyhin refâkatiyle Mısır'a gitmişdir. 


Bâ-fermân-ı âli Pertev Paşa'nın süret-i zâhire-i me'müriyyeti 


Yunan mes'elesinin halliyle Devlet-i Aliyye tarafında kalacak memâlik ü ce- 
zâir ahâlt-i gayr-i müslimesinin cerâim-i güzeşteleri kâmilen afv olunup dâire-i 
sıdk u raiyyetde sebâtları halinde ale'd-devâm haklarında hüsn-i muâmelenin 
icrâsına bakılacağı beyânıyla Girid'de henüz sükünet bulmadığı istihbâr olu- 
nan âsâr-ı isyâniyyenin ber-vech-i adâlet teskinine ve icâb eden harekâtın icrâ- 
sıyla te'minat-ı lâzıme istihsâline öteden beri me'mür olduğu misillü bu def'a 
Girid'in muhâfazası Mehmed Ali Paşa'ya resmen ihâle olunduğu ve ba'zı hu- 
süsatın şifâhen tebliğine me'mür Pertev Efendi'nin gönderildiği fıkralarıdır. 

Es'ad Efendi der ki; Mısır Kapı kethüdâsı Necib Efendi'nin hazinedârı Beh- 
râm Ağa Girid'e mühimmât ve asker sevki me'müriyyetiyle Mısır'a gönderil- 
miş idi. Gâliba musanna' olmak üzere avdetinde merküma hitâben ben devlete 
mâlen bedenen bu kadar zamân hidmet etdim bilinmedi. Bunun üzerine Os- 
manlı donanmasıyla İngiltere donanması bi'littifak üzerime tertib olunmuş 
erâcifi râygândır. Artık düvel ve akran yanında i'tibârım kalmadı. Bu hâl ile 
bundan sonra nice hidmet edebilirim. Zirâ ufak tefek iltimâslarım kabül olun- 
madığından başka üç beş senedir ümenâ-i devletden bir kimesne bu tarafa gel- 
diği yokdur meâlinde Mehmed Ali Paşa'nın sözleri taraf-ı pâdişâhiye bildiril- 
dikde nutk-ı hümâyün: “Osmanlı donanması ta'biri gâyet gücüme gitdi. Pertev 
Efendi Mısır'a gönderilsin”. Pertev Efendi işbu fermânı alıp Girid tevcihi emri 
ile Mısır'a azimet etmiş ve şifâhen tebliğine me'mür olduğu maddeler bunlar 
imiş. 

Devlet-i Aliyye'nin masârif-i harbiyye ve tazminât-ı seferiyyeden dolayı dü- 
çâr olduğu müzâyakaya mu'avenetini ve Mehmed Ali Paşa'nın merkez-i salta- 
nat-ı seniyyeye mümâyeletini ve Mısır sâliyesinin beş bin kise zammıyla on iki 
bin kiseye iblâğını ve tazminât-ı seferiyye içün yirmi beş bin kise akçe irsâlini 
istihsâl kaziyyeleridir. (28) 

Pertev Efendi Mısır'dan avdetine dâir kırk altı rebiyülevvel on dört (2 Eylül 
1830) tarihli bir şukkasında ceyb-i hümâyün ile Asâkir-i Mansüre masârifi içün 

Mehmed Ali Paşa'dan taleb olunan yirmi beş bin kiseden on beş bin kisesi üç 
taksit ile verileceğine karar verilip küsür on bin kisesi riyâl olarak sefine-i hü- 
mâyüna bi't-tahmil ma'adâsının poliçelerini alıp tarih-i mezkürda İskenderi- 
ye'den avdet ü hareket etmiş olduğu muharrerdir. 

- Avdetinde Mehmed Ali Paşa'nın gönderdiği muharrerâtın birinde âtide mu- 
harrer Bağdat vak'asında beyân olunan Dâvud Paşa'nın sü'-i hareketi mücib-i 
teessürü olduğuna dâir yazdığı fıkraya gâyet nevâzişli cevâbnâme gönderil- 
mişdir. 

Mehmed Ali Paşa Girid'in kendine ilhâkına vâkıf oldukda derhâl iki alay 
Cihâdiyye askerini Girid'e irsâl ve muktezâ-yı hâle göre esbâb-ı muhâfazasına 
dikkat eylemekde olduğunu kırk altı rebiyülevvel yirmi dokuz (17 Eylül 1830) 
tarihli şukkasıyla Bâbıâli'ye inhâ eylemişdir. 

Açıkda kalan Girid Vâlisi Süleyman Paşa'nın rütbesi kapıcıbaşılığa tenzil ile 
Dersa'âdet'e gelmesi irâde buyurulmuşdu. Süleyman Paşa'nın İzmirde hâne- 
sinde ikametine müsâade kılınmasını Mehmed Ali Paşa istid'â etmişdir. Buna 
dâir hatt-ı hümayündur: 

“Bu Süleyman Bey'in İzmir'de ikamet etmesinde bir beis yok ise de mukad- 
demâ Dersa'âdet'e gelmesine karar verildiğinden peşin buraya gelsin de ba'de 
icâbına göre ya bir me'müriyyetde istihdâm olunur yâhüd yine izmir'de ikame- 
tine ruhsat verilir. Vâli-i müşârünileyhe bu süret beyân olunarak tarafından ce- 
vâb tahrir ü irsâl olunsun”. 


İstignâ-ı Mehmed Ali Paşa ez-idâre-i Girid 


Aradan bir müddet geçdikden sonra Mehmed Ali Paşa Girid eyâletinin ma- 
sârifinden bahisle uhdesinden alınıp muktedir bir vezire ihâlesini Bâbıâli'ye is- 
ma' eyledi. Bunun sebeb-i mücibi beyne'l-vükelâ araşdırıldıkda bir çok ihtimâl- 
ler dermiyân olundukdan sonra Girid'deki ahvâl-i ihtilâliyyenin teskini zım- 
nında sarfı muktezi olan masârif mütâlaasıyla uhdesinden tahvili tecviz oluna- 
mayacağı derkâr olup Devlet-i Aliyye'ye cemile göstermek ve yâhüd Yunan fe- 
sâdının oraya sirâyetini hiss ile mâl edeceği harekât-ı harbiyyeden dolayı 
Fransa ve İngiltereliye muârız düşmemek ve şâyed geride bir fenâlık kalır ise 
kendüye azv-ı kusür (291 olunmamak gibi şeylerin mütâlaasıyla beraber Yunan 
fesâdının yatışdırılması düvel-i selâse-i müdâhile vâsıtasıyla olacağından has- 
be'-maslahat keyfiyyetin mahremâne Rusya sefiri Potnife makam-ı riyâsetden 
ihbârına karar verilmişdir. 

Bu karar sefire ihbâr olundukda İngiltere, Fransa elçilerinden gizli tutulma- 
sını ihtâr ile Mehmed Ali Paşa'nın ifâde-i muharreresi samimi olduğunu aklı 
kesmediğini ve Girid'den aldığı ba'zı havâdis varakasını gönderdiğini tercü- 
mânı vasıtasıyla Bâbıâli'ye ifâde eylemişdir. Mes'ele-i Yunaniyyenin hallinde 
en ziyâde ileride bulunan İngiltere ile Fransa'ya bu işi gizli tutmak münâsib ol- 
mayacağından Mehmed Ali Paşa kendi politikasının tervici zımnında bunlar- 
dan gizli tutmak istediği maznün olduğundan efkâr-ı devlet bunlara dahi haki- 
kat-ı hâli keşf ü izhâr tarafından bulunmuş ise de Rusya sefiri işin mahremiy- 

yetde tutulmasını be-tekrâr te'kid eylemiş olmasma mebni evvel-emirde Meh- 
med Ali Paşa'nın istikşâf-ı merâmını mutazammın mektüb tahririyle cevâbının 
vürüduna değin maslahatda teemmül edilmesi taraf-ı şâhâneye arz olundukda 
sudür eden hatt-ı hümâyündur: 

“Elçi bu Girid maddesini diğer elçilere açşmamasını be-tekrâr ifâde ediyor 
ise de mâdâmki cezire-i merküme Devlet-i Aliyye'mizin bir eyâlet-i cesimesi 
bulunmuş oluyor. Bu süretde yalnız Mısır vâlisine yazılıp da anın cevâbı gelin- 
ce kadar süküt olunmak nasıl olur. Yunan maddesi henüz bu hâlde iken bu Gi- 
rid işini gevşek tutmağa gelmez. Serasker paşa ve sâir iktizâ edenler ile zir ü 
bâlâsını iyice mütâlaa ile kararınızı tarafımıza arz eyleyesin.” 

Bu hâller arasında Girid'deki eyâdi-i â'dâya giriftâr olan Granbusa kal'ası- 
nın me'mürin-i Devlet-i Aliyye'ye teslim olunduğu ve reâyâsının silâhları dev- 
şirilerek Girid gailesi külliyyen ber-taraf olunduğu, Girid'de bulunan Mirimi- 
ran Mustafa Paşa'nın tarafına mevrüd mektübunu Mısır Vâlisi Mehmed Ali Pa- 
şa Bâbıâli”ye irsâl ile tebşir-i hâl eylemişdir. 

Buraya kadar kırk altı senesi (22 Haziran 1830-11 Haziran 1831) içinde vuku” 
bulan mevâdd-ı Yunaniyyedir. Aşağısı kırk yedi senesine (12 Haziran 1831-30 
Mayıs 1832) mütesâdifdir. 

Bâlâda tafsil olunduğu vechile düvel-i selâse Londra'da mün'akid meclisin 
mazbata-i âhiresi hükmünce Devlet-i Aliyye'ye Yunanistanca etdikleri teklifleri 
kabül (30) etdirmekde olan ısrârları ve evvelki kararları ki bu Yunanistan üze- 
rinde Devlet-i Aliyye'nin hukük-ı mülkiyyesi bâki olmak şartıyla tefriki kaziy- 
yesinden bütün bütün nükül ile Yunanistan'ı tamâmıyla Devlet-i Aliyye harita- 
sıdan fekk ile hükümet ve devlet-i müstakille olmasma kararları arasında tah- 
did-i hudüd mes'elesinde dahi hadd-i vasat-ı hakkaniyyeti tecâvüzleri nazar-ı 
teessüfle görülmekde idi. Esâs-ı tefrik devletçe rehin-i tasdik oldukdan sonra 
hudüd mes'elesi gibi mesâ'il-i fe(iyyenin müzâkerâtı zımnında dâima süferâ- 
yı selâse ile Bâbıâli müzâkere ve muhâbereden hâli olmaz idi. 

Ol vaktin politika ve zehâbmca düvel-i müttefika her ne süretle şu mes'ele-i 
Yunaniyyenin hall ü tesviyesi emrinde yekdest-i ittifâk olsalar tertib etdikleri 
mukaddemât-ı ittifakiyyenin neticesi ittifaki olarak Devlet-i Aliyye'nin mazar- 
ratını gösterir idi. Çünki bu mes'elede celb ü cerr-i menfaat Devlet-i Aliyye'nin 
mazarratında olmak emr-i tabii idi. 

Ta'yin-i hudüd içün evvelce yapılan harita üzerine gidilip dururken muah- 
haren yine Londra'da tanzim olunup makam-ı riyâsete verilen haritada İzdin ile 
havâlisinin arâzi-i Yunaniyyeye terk ü ilhâkı gösterilmişdir. Bunun üzerine bey- 
ne't-tarafeyn birçok mübâhese ve mücâdele ve mükâlemeler vuku” bulmuşdur. 

Ol vakit makam-ı riyâsete getirilen Âkif Efendi ki sonraları müşir ve vezir 
olan meşhür Âkif Paşa'dır, müşârünileyhle Ser-etibbâ Behcet Efendi ve ekser 
politika işinde istihdâm ile devletce re'yinden isti'fâde ve kendisiyle istişâre 
olunan İstefanaki Bey ma'rifetiyle defa'atle olunan mükâlemeler neticesinde 
Devlet-i Aliyye tarafından ibrâz olunan ma'zeretlere süferâ cânibinden kat'a 
muvâfakat yüzü gösterilmeyerek a kat'i olduğunu ifâde ile hatm-ı 
kelâm eylerler idi. 


562 Vak'anüvis Ahmed Lütfi Efendi Tarihi 


Devlet-i Aliyye'nin hukuk-ı sarihasını göz göre izâ'aya düvel-i mufahhama 
vükelâsının hakkaniyyet-i mesmü/'aları kail olamayacağı sebebiyle süferâ taraf- 
larından bir kerre metbüalarına ifâdât-ı vâkı'a ve mahâzir-i mesrüdenin arz ü 
iş'ârı teklif olunmuş ise de buna dahi muvâfakat olunmayıp nihâyet ol vakit 
Avusturya devleti nezdinde Devlet-i Aliyye maslahatgüzârı Yanko Mavroya-. 
ni'ye ta'limât-ı mahsusa ile şu İzdin mes'elesi ve sâir husüsat hakkında Avus- 
turya Başvekili Prens Meternih'e (Metternich) ve İngiltere'de müctemi' (31) sü- 
ferâ-yı düvel-i ecnebiyyeye makam-ı riyâsetden yazılan muharrerâtın tebliği 
içün yüz bin guruş harc-ı râh gönderilerek me'müriyyet verilmişdir. 

Husüs-ı mezküra dâir Âkif Paşa evrâkı içinde destres olduğum dört kıt'a 
mükâlemenâme ile Mavroyani ve Prens Meternih ve İngiltere Başvekili Lord 
Grey'e ve Yunan maslahatına mutavassıt düvel-i selâsenin Londra'da mukim 
süferâ ve vükelâsına yazılan muharrerât süretleri bu mahalle derc olunmuşdur. 


Süretler bunlardır: 


Cumartesi günü reis efendi sâhilhânesinde Hekimbaşı Behcet Efendi ile İste- 
fanaki hâzır oldukları hâlde İngiltere, Rusya elçileri, Fransa maslahatgüzârı ile 
vâki” olan birinci mükâlemenin mazbatası süretidir. 

Yevm-i mezkürda lede'I-mülâkât rüsüm-ı âdiyye ve ba'zı âfâki sohbetden 
sonra elçiler kelâma bed” ile Yunan hudüduna dâir teklifatımızı taraf-ı Devlet-i 
Aliyye'ye beyân edeliden beri iki buçuk mâh mürür ederek hâlâ devletlerimize 
cevâbını iş'âra muvaffak olamadığımızdan teessüfümüzü mücib olduğunu 
bi'd-defa'at tezkâr eyledik. Bu meclisde Ytâ-yı cevâb olunması me'mülümüz- 
dür yollu temhid-i mukaddime etmelerine mukabil beri tarafdan elçi beylerin 
ma'lümları olduğu üzere bu misillü umür-ı hâriciyye hidmet-i riyâsete âid olup 
selefimiz efendinin mizâcsızlığı ve sâir mesâlih-i cesime haylületiyle bu mad- 
denin kemâ-yenbagi mütâlaasına vakitleri olmadığından zarüri te'ehhür etmiş 
ise de me'müriyyetimiz gününden beri derdest-i müzâkere olup ancak şu teklif 
olunan hudüd-ı cedidenin sebebi ma'lüm olamadığından peşin burası bilinmek 
lâzım gelir. Şöyle ki mukaddemki hudüdu düvel-i selâse ta'yin ederek bu mad- 
deden dolayı tahaddüs eden kâffe-i kil ü kal ve münâzaanın indifâ'ını mücib 
olacağı ve asla tagayyür etmeyeceği te'minât-ı resmiyyesiyle taraf-ı Devlet-i 
Aliyye'ye arz olunmuş ve cânib-i saltanat-ı seniyyeden dahi mücerred düvel-i 
selâse-i mütehâbbenin hâtırlarına ri'âyeten ve âsâyişin i'âdesini iltizâmen bun- 
ca fedâkârlıkları ihtiyâr ile hâtime-i münâzaât olmak üzere izhâr-ı muvâfakatla 
bu maddenin sözü bitmiş ve niza” kesilmiş iken şimdi yeniden hudüd ta'yini 
neden iktizâ ediyor denildikde mersümlar bunun sebebini mukaddemce dahi 
beyân eylemişdik, düvel-i selâsenin kararı bu maksad tahtında ya'ni emniyyet 
ü âsâyişin husülü (321 zımnında olarak mukaddemki hudüd mahallerine tevâ- 
fuk etmeyip azim sehv ü tefâvüt zuhür etmiş ve düvel-i selâsenin makasidine 
vâfi olmadığı tebeyyün eylemiş olduğundan mücerred maksad-ı mezkürun is- 
tihsâliyçün şimdiki hudüdun ta'yini icâb etmiş ve işbu hudüd-ı cedide bu defa 
verilen haritada gösterilip bir kıt'a müzekkere i'tâsıyla dahi izâh olunmuşdur 

demeleriyle bu defa verilen haritada mukaddem verilip mahfüz olan harita ile 
karşılaşdırıldıkda biribirinin aynı olduğu tebeyyün edip fakat bu defakinde bir 
cedid hat çekilmiş olarak bundan gayrı fark olmadığından mukaddemki ma- 
halline tevâfuk etmediği hâlde bu def'aki harita dahi bi't-tab' mahalline tevâ- 
fuk etmemek ve harita-i mevziiyye olmamak lâzım geleceğinden başka evvelki 
hudüd düvel-i mütehâbbenin makasidine vâfi' gayr-i vâfi her ne ise Devlet-i 
Aliyye'nin medhali olmayarak kendileri bildikleri gibi yapıp taraf-ı saltanat-ı 
seniyyeye muvâfakatını teklif etdiler. Devlet-i Aliyye dahi düvel-i mütehâbbe- 
yeri'âyet ü hürmetini bir kat daha isbât etmek ve bu maddenin sadâ'ından kül- 
liyyen kurtulmak üzere muvâfakat etdi; bu cihetlerle evvel ü âhir taraf-ı Dev- 
letsi Aliyye'ye bahâne bulacak yer yokdur denildikde mersümlar mukaddemki 
hudüdun ta'yini hengâm-ı muhârebâta tesâdüf etdiğine binâen mahallerine va- 
rıp muâyene mümkin olamadığından tefâvüt zuhür etmişdir diye vâhi bir ce- 
vâb tefevvüh etdiklerinden beri tarafdan ol vakit bizim me'mürlarımız gidip 
muâyene edecek olsalar onlara mümânaât olunur idi, lâkin düvel-i selâse 
me'mürlarının ol havâlide geşt ü güzârlarına hiç bir mâni” ve müzâhim olmadı- 
ğı âlemin ma'lümu olmağla bu özür özür değildir denilmeğin elçi-i mersümun 
vâkı'a düvel-i selâse me'mürları geşt ü güzâr edebilirler idi, lâkin muhârebe 
muhâtarâtından ihtirâzen gereği gibi gezilip tahkiki mümkin olamamışdır de- 
melerine cevâben beri tarafdan evvelki sözlere mümâsil ba'zı kelâm ityân ü 
tekrârından sonra beyne'd-düvel resmen verilen sözden nükül olunması baya- 
ğı tagyir-i ahd kabilinden olacağına ve Devlet-i Aliyye'nin bu husüsda gördü- 
gü zarar ü ziyân meydanda iken yeni başdan böyle bir kat daha mazarrat-ı azi- 
menin kabülü teklif kılınması usül-i düveliyyeye nazaran tecviz olunamayaca- 
ğına mebni bu maddenin muvâzenesini elçi beylerin kiyâset ü hakkaniyyetleri- 
ne havâle ederiz yollu lede'I-irâd mersümlar vâkı'a bu Rum maslahatında Dev- 
let-i Aliyye'nin zarar ü ziyânına diyecek yoğusa da ne çâre geçmiş şeye teessüf 
câiz olmayarak (331 düvel-i selâsenin beyne't-tarafeyn husül-i emniyyet ü âsâ- 
yişe dâir maksadları mutlaka şimdiki hudüd ile hâsıl olacağından bu husüsu 
bitirmek üzere ta'limât-ı kat'iyye verilmekle her ne kadar Devlet-i Aliyye'nin 
teklifimizi redd etmeyeceği me'mülümüz ise de redd ü kabülüne dâir karar-ı 
âli ne vechile ise beyân olunması matlâbumuzdur dediklerinde beri tarafdan 
Devlet-i Aliyye'nin murâdı düvel-i selâsenin teklifini külliyyen redd etmek de- 
ğildir, lâkin bu derece mahâzir-i mülkiyyesi âşikâr olan teklifin tamâmı tamâ- 
mına kabülü mümkin olamamağla şu iki hudüd beyninde bir vasat-ı mütenâ- 
sib bulunup da dostâne tanzim kılınsa iyi olur denildikde mersümlar beyân 
olunan mahâzir ne makule şeyler oluyor deyü lede's-su'âl beri tarafdan mahâ- 
zir mâliyye ve mülkiyye demek olup şöyle ki müzekkerede teklif olunan ma- 
haller on iki saatlik mesâfe ve vâridât-ı seneviyyesi dahi altı yüz kise akçeden 
ibâret gibi yazılmış ve gayr-i münbit cibâl, şâhika ile muhât ve mahdüd idüği 
ve ehl-i İslâm ahâlisi olmadığı tahrir olunmuş ise de bu tarafda ba'zı erbâb-ı 
vukufdan olunan tahkikat-ı sahihaya göre ibtidâ on iki saat denilen yerler eğer- 
çi arzen ol kadar olsa bile tülen kırk elli saatlik mesâfe mikdârı vâsi” ve vâridâtı 
ise senevi on bin kiseye bâliğ ve münbit mahaller olarak ol mikdâr fâiz altı yüz 

bin kise akçe ile vücüda geleceği ve teklif olunan mahaller on kadar kazâ olup 
beşinde reâyâ sâkin ise de beş kazânın sükkânı ehl-i İslâm olduğu ve cibâl ile 
muhât olmayarak açık yerler olmasıyla hudüd olmaklığa dahi sâlih olmadığı 
ve evvelki hudüd her ne ise nehirler ve dağlar ile mahdüd olduğundan hudüd-ı 
tabiiyye kabilinden bulunduğu irâd olundukda mersümlar Osmanlı haritasın- 
da dere tepe mahallerin irtifa” ve inhitâtı hesâb mı olunuyor ve haritadaki dağ- 
lar vâki” olup hattâ dâima üzerlerinden kar eksik değildir ve ba'zı mahallerde 
ehl-i İslâm bulunmak mümkindir demeleriyle beri tarafdan yine kendilerinin 
verdikleri haritadaki mikyâs üzere hesâb olunduğu beyân-birle meclisde dahi 
tekrâr pergâr ile ölçülüp bunun üzerine dahi hayli mücâbeveden sonra mer- 
sümların güya şimdiki hudüd tarafeynin te'minini mücib olur yollu sözlerine 
mukabeleten beri tarafdan bi'l-farz elçi beylerin dedikleri gibi dağlar tepeler 
mevcüd olsa bile üstünden haydud hırsız aşmaz hiç bir dağ olmadığından baş- 
ka te'min denilen şey devletce bir usül ü kanün vaz'ıyle hâsıl olur. Yoksa dere 
tepe gibi 134) şeyler Devlet-i Aliyye'ye göre bâ'is-i temin olamayacağı zâhirdir 
ve elçi beylerin cümlesi erbâb-ı dirâyet ü nasfetden olmalarıyla bir devletin me- 
mâlik-i mevrüsesinden bir kıt'a terk etmek hâricde vücüddan bir uzvu kat et- 
mekden müşkil ve muzır olduğunu teslim ederler. Bu cihetle mahalline 
me'mür irsâl kılınmasını ve ne mâni' düvel-i selâse tarafından dahi me'mürlar 
terfik olunsa yegân yegân muâyene olunarak cemi' muhassenât ü fevâidi hâvi 
münâsib hudüd tanzim olunabilir denilmeğin mersümlar düvel-i selâse mu- 
haddidi mahallerini muâyene ederek ifâdat-ı vâkr"alarından şimdiki hudüdun 
lüzümu düvel-i selâse indinde tebeyyün etmişdir demelerine cevâben beri ta- 
rafdan bi”l-farz tebeyyün etmiş olsun, sahib-i mülk olan saltanat-ı seniyye nez- 
dinde dahi ma'lüm olmak iktizâ etmez mi denildikde mersümlar devletlerimiz 
bu maddenin cevâbına muntazırlardır, şimdi şu yeni çekilen hatt-ı hudüdda 
muvâfakat bulunsun ba'de iktizâ eden şeyleri ta'dile âmâdeyiz diyerek bunun 
üzerine ilhâh etmişler ise de beri tarafdan bu madde umür-ı cesime-i mülkiyye- 
den olmağla bir iki meclisde sözü kesilecek mevâddan değildir, ma'-mâ-fih 
Devlet-i Aliyye'nin merâmı redd olunduğu demincek beyân olunmuş olmağla 
eski hudüddan biraz çekilip elçi beyler dahi hatt ü tenzil ederek bir ortası bu- 
lunmak üzere söyleşilir yeter denildikde mersümlar Devlet-i Aliyye'nin teklifi- 
mizi redd etmeyeceği mukaddemce dahi ifâde olunmuş ise de bu kadar vakit 
geçerek me'müriyyetimiz ileri varamadı, eğer düvel-i selâseden biri münferi- 
den Memâlik-i Mahrüsa'dan bir mahallin terkini taleb eylese bu güne cevâblar 
irâd olunur, lâkin bu husüs ana makis olmayarak merâm emniyyet ü âsâyişin 
husülü olduğuna binâen şuna buna bakılmaz demelerini cerhen beri tarafdan 
bu madde Londra'da Devlet-i Aliyye me'müru bulunup da mahâzir-i hakikiy- 
yesi beyân olunarak yapılmış şey olmayıp Devlet-i Aliyye'nin gıyâbma yapıl- 
mış olduğundan mahâzir vâkı'ası şimdi beyân olunarak elçi beylerin teslim ü 
Vtirâfları taleb olunuyor denildikde İngiltere elçisi vâkı'a taraf-ı Devlet-i Aliy- 
ye'den me'mür bulunmadı, lâkin Rumların dahi me'müru yoğidi demekle beri 
tarafdan elçi beyin bu kelâmı bizlere bayağı mücib-i teessür bir sözdür, Devlet-i 
Aliyye ile onları muvâzene mi ediyor diye redd-i cevâb olundukda elçi-i mer- 

süm çünki saltanat-ı seniyyeden Rumların istiklâli tasdik olunmağla şimdi on- 
lara başka nazarla bakılmak icâb eder, yoksa Devlet-i Aliyye ile muvâzene 
ma'nasma değildir yollu itizâr ederek yine eski sözlerini (35) tekrâr ile bu mec- 
lisde cevâb-ı kat'i itâsına ısrâr eylediklerine binâen beri taraftan Devlet-i Aliy- 
ye mukaddemki mazbataya muvâfakat edeli ne kadar vakit oldu diye lede's- 
su'âl mersümlar iki seneyi mütecâvizdir demeleriyle beri tarafdan düvel-i selâ- 
senin iki senede yapdıkları şeyi Devlet-i Aliyye çar çabuk yapıp bitirmek üzere 
nasıl teklif olunuyor, üç defadır ki Devlet-i Aliyye'nin gıyâbına ve aleyhine 
mazbatalar yapılıp kabülü dahi böyle teklif ve ta'cil olunmak hukuk-ı düvele 
yakışır şey midir, şu teklif bi-hakkın olmadığını elçi beyler bilmez ve itirâf et- 
mezler mi denildikde mersümlar Ytirâf ederek vâkı'a böyledir, lâkin ne bilelim 
bizler me'müruz, devletlerimizin tenbihi böyle olup mevsim-i hükümet dahi 
gelmiş olduğundan ta'cil ediyoruz demelerine beri tarafdan biz de me'müruz, 
dâire-i me'müriyyetimizi tecâvüz edemeyiz ve mevsim-i hükümeti biz ne bili- 
riz cevâbı verildikde mersümlar taraf-ı Devlet-i Aliyye'den bu defaki hudüda 
muvâfakat olmadıkça Yunan'ın ihtilâli kesilmeyerek âsâyiş ü emniyyet hâsıl 
olamayacağından düvel-i selâse bu hudüda karar verdiler diyicek beri tarafdan 
Yunan ihtilâli bizim bileceğimiz şey değildir, kaldı ki devletler saltanat-ı seniy- 
yeye böyle nâ-hâk teklifi edeceklerine mukaddemki karara bi”l-farz Yunan de- 
nilenler râzı olmasalar dahi edebsizlik etmeyin biz böyle karar verdik demiş ol- 
salar iş biterdi. Hâl böyle iken düvel-i mütehâbbe henüz meydana çıkacak hü- 
kümetin menfaati içün bunca yıllık dostu olan Devlet-i Aliyye'nin bu dereceler- 
de zararını nasıl tecviz ediyor; anlar karar-ı sâbıkdan nükül etdikleri süretde ve 
Devlet-i Aliyye'nin dahi ibtidâdaki mazbatada Mora ve havâlisi Devlet-i Aliy- 
ye'nin taht-ı himâyetinde bulunmak ve senevi üç bin kise akçe vergi verilmek 
gibi hukuku avdet etmez mi diye mukabele olundukda mersümlar söz bula- 
mayarak güya himâyet ve vergi maddelerine mukabil Yunan'ın mukaddem id- 
dia olunan hudüdu kasr olunmuş olduğunu ve şimdi terkini taleb etdikleri ma- 
hallere bedel olmak üzere mükafât-ı nakdiyyeden başka evkaf husüsunda dahi 
ba'zı teshilata sa'y olunacağını irâd edip mersüm İstefanaki kulları bu madde- 
lerin üzerine kaleme almış olduğu müzekkerede mukaddemen Navarin'de 
muhterik olan donanma-yı Devlet-i Aliyye'nin tazmini olmak üzere iki milyon 
ve Karlıili sancağının bedeli olmak üzere bir milyon Macar altını talebi süretle- 
rini iş'âr etmiş olup ancak akçe husüsuna dâir sözler bu meclisde açılmayarak 
hâk-i pây-i 1361 şâhânelerinden bi/l-istizân meclis-i sânide söylenilmesi münâ- 
sib görülmüş olduğuna mebni mükâfat-ı nakdiyye bahsine girişilmeyerek fakat 
evkaf husüsu mukaddemen taraf-ı Devlet-i Aliyye'den söylenilmiş ve ol vakit 
vakıf ne demekdir bilmeyiz dediklerinden müzekkere itâsıyla anlatılıp devlet- 
leri tarafına yazıldığı ifâde olunmuş madde olduğu beyân-birle minnet edecek 
şey değildir yollu mukabele olundukda Rusya elçisi Devlet-i Aliyye bu hudü- 
du Edirne Mu'âhedesi'yle kabül etmişdir diye güya mu'âhede-i mezkürede bu 
maddenin Londra'ya havâlesine dâir münderic olan kelâmı murâd etmiş ise de 
beri tarafdan Londra'ya havâleden sonra yapılmış olan mazbata-i sâniyeyi mu- 
kaddemen Devlet-i Aliyye muvâfakat edip bitmişdir, bu defaki hudüd ne ahd 

ü şartda ve ne hayâl ü hâtırda olmayarak yeni çıkmış şeydir diye cevâb veril- 
dikde mersüm süküt edip yine İngiltere elçisi evvelki sözlerini /âde ve ba'de 
diğerleri dahi iâne ederek tül ü dıraz mübâhese ve mücâvebe esnâsında beri 
tarafdan elçi beylere bir şey soralım Devlet-i Aliyye mukaddemen vâki” olan 
muvâfakatından meselâ bir kaç ay sonra rücü' etmiş olsa düvel-i selâse kabül 
ve teslim ederler mi etmezler mi idi denildikde mersümlar rücü'a bir sebeb lâ- 
zımdır diyicek beri tarafdan meselâ bunun bu derece mazarrat-ı mâliyye ve 
mülkiyyesi ma'lüm olmamışdı, şimdi tahkik olunmağla muvâfakatdan rücü' 
ederim dese düvel-i selâse râzı olurlar mı idi yollu izâh-ı merâm olundukda 
mersümlar sözü karışdırıp şimdi mücerred şu meclis- muvâlâta hürmeten ken- 
diliğimizden olarak bir şey teklif edeceğiz, bâri bugün hatt-ı hudüdun mebde' 
ve müntehâsı kabül olunsun, ortasında icâb eden şeyleri sonra tesviye ederiz, 
eğer bu meclisde bu süretde dahi muvâfakat olunmaz ise müzekkerede yazdı- 
gımız rızâ-yı tarafeyn sözünden rücü” ederiz yollu izhâr-ı ru'ünet etmeleriyle 
beri tarafdan dostâne ve hâlisâne olan mülâkat ü mükâleme elbetde semereden 
hâli olmamak lâzım gelip, ancak demin ifâde olunduğu vechile umür-ı cesime-i 
mülkiyyeden olmağla tez elden cevâbı verilemeyeceğine ve mahalline me'mür- 
lar ta'yini süretine dâir mücâvebe esnâsında İngiltere elçisi taraf-ı Devlet-i Aliy- 
ye'den muhaddid gitmemesi mukaddemen takrir-i resmi ile bildirilmişdir di- 
yerek nâ-becâ bir iddiaya başlayıp beri tarafdan elçi bey ol vakit burada bulun- 
madığından bilmiyor, ol vakitki ifâde tahdid içün yalnız Devlet-i Aliyye 
me'müru gitse Yunaniler niza” ederler, düvel-i selâse me'mürları berâber bu- 
lunsunlar denilmiş 1371 ve ol vechile taraf-ı Devlet-i Aliyye'den muhaddid gön- 
derilerek bir müddet Ağrıboz'da ikametden sonra Anapolu'ya gitmiş ve ba'de 
yine Ağrıboz'a gelerek vâfir zamân beklememiş ise de düvel-i selâse me'mürla- 
rı üçü bir yere gelmediğinden ol dahi Dersa'âdet'e avdet etmiş olduğu beyân 
olundukda mersüm mutlaka giden me'mürunuz tahliyeye me'mürdur tahdide 
me'mürunuz gitmemişdir diye külliyyen inkâra tasaddi etmiş ve sırkâtibi ol- 
duğu mahalden yanına varıp kulağına bir şey söyleyerek galiba muhaddidin 
gitmesi sahih olduğunu söylediğinden azacık sözü gevşetmiş ise de yine geri 
alamayarak beri tarafdan tahliye me'müru başka ve tahdid me'müru başka ola- 
rak gönderildiği tafsil üzere ifâde olunmuş ise de inkârında musır olduğundan 
beri tarafdan tercümânlara hitâben sizler bilmez misiniz denildikde Pirani sü- 
küt edip ve Frengini hâtırımda kalmamış deyip Labir dahi ol zamân ben işin 
içinde değil idim Digranç me'mür idi diye doğrusunu söylemeğe elçi-i mer- 
sümdan ihtirâz eylediklerinden beri tarafdan bunun her vechile isbâtı müm- 
kindir, lâkin mahall-i nizâ olur şey değildir yollu cevâb ile sözü kesdirildikden 
sonra mersümlar yine teklif olunan hatt-ı hudüdun mebde' ve müntehâsı bi- 
eyyi-hâl meclisde kabül olunmasına ke'l-evvel ibrâm ü ilhâh ederek nihâyet ce- 
vâb-ı kat'i “tâsına me'müriyyetimiz olmadığı ve ez-cümle haritada tahsis olu- 
nan mebde-i mezkürede yazılan Golos ta'birine uymadığı ve demincek söylen- 
diği vechile bu Yunan maddesinden dolayı Devlet-i Aliyye'nin husül-i emniy- 
yeti birtakım şerâit-i aleniyyeye muhtâc olacağı lede'İ-irâd mersümlar mebde'-i 
hudüd haritada gösterilen mahaller olarak müzekkeredeki Golos mutlaka sehv 

kabilinden olduğunu ba'de'I-ikrar Devlet-i Aliyye'yi her türlü te'mine âmâde- 
yiz yollu şerâit maddesini istizâha ibtidâr etmişler ise de beri tarafdan şimdi- 
den izâhı tensib olunmadığına binâen bu husüs esâs-ı maslahatda uyuşulduğu 
halde söyleşilmek ve müzâkerât-ı meclis evliyâ-yı umüra ifâde-birle ba'de ya 
muhâbere ve yâhüd yine mülâkaten cevâbı verilmek süretleri tezkâr olundu- 
gunu müteâkib Devlet-i Aliyye şu Yunan hudüdunun bir gün evvel tesviyesi 
gailesinden vâreste olduğu hâlde sâir nizâmât-ı mülkiyye ve askeriyyesinin 
ilerlemesine vakit-yâb olur, zirâ pâdişâh hazretleri Avrupa'nın usül-i me'nüsiy- 
yet ve hazâret-i muntazamasını mülk-i şâhânesine idhâl etmekliğe himmet bu- 
yurmakdadırlar dediklerinde beri tarafdan pâdişâhımızın (381 bu Yunan gailesi 
ve gavâil-i hâriciyye-i sâiresi şimdiye değin haylület etmemiş olaydı beni âdem 
ve ibâdullah haklarında mahz-ı hayr olmak üzere niyyât-ı mülükânelerinde 
muzmer nice nizâmât-ı müstahseneyi kuvveden fi'le getirip itmâm buyururlar 
idi yollu hakikat-i hâl irâd olundukda mersümlar vâkı'a efkâr ü zamâir-i hase- 
ne-i pâdişâhi bu vechile olduğuna hâzır bi'-meclis İstefanaki'nin üzerinde olan 
nişan delil-i zâhirdir diyerek birtakım sitâyiş ü senâdan sonra kangı gün cevâb 
verileceği ta'yin olunsun demeleriyle beri tarafdan gün tahsis olunamaz ise de 
uzadılmamasına çalışılır denildikde yine tekrâr etdiklerinden âdet-i me'lüfeleri 
üzere kendileri ta'yin edip de meselâ üç güne kadar cevâb i'tâsına mersümlar 
bi'-muvâfaka tahrir olunur ise cuma günü, mülâkât olunur ise cumartesi günü 
olmasını iltimâs ederiz deyip beriden dahi izhâr-ı muvâfakatle elçi-i mersümün 
avdet etdirilmiş ve geçen gün Frengini hidmet-i riyasete gelip elçisi beş altı ay- 
dan beri mülâkât istemekde ise de muvâfakat olunmadığından şikâyet ederek 
bir kıt'a takrir-i resmi dahi getirmiş ve tercüme-i meâlinde tazınin akçesi ve 
Memleketeyn ve Sırplı maslahatlarının te'ehhüründen bahs olunarak şifâhen 
dahi be-her-hâl elçisinin mülâkât talebinde olduğunu tezkâr eylemiş olduğuna 
mebni beri tarafdan hasbe'l-meşguliyye zarüri ileriki haftaya tevkifi söylenil- 
dikde mersüm ben mükâleme istemem, fakat bir gün size gelip Devlet-i Aliyye 
şurüta ri'âyet eder mi etmez mi diye su'âl edeceğim demeğin beri tarafdan 
Devlet-i Aliyye'nin uhüd u şurüta ri'âyet ü hürmetinde elçi beyin şübhesi yok- 
dur bilirim denildikde mersüm başka söz söylemeyerek veda' edip gitmiş ol- 
duğu rehin-i ilm-i âlileri buyuruldukda .... 


Ikinci mükâleme 


Yevm-i mev'üdda Behcet Efendi sâhilhânesinde elçilerle lede'I-mülâkât 
meclis-i sâbıkda Yunan hudüduna dâir cereyân eden müzâkerâtı evliyâ-yı 
umür hazerâtına ifâde etdiğimizde taraf-ı Devlet-i Aliyye'den bu maddede 
mücerred düvel-i mütehâbbenin hâtırlarına ri'âyeten uyuşulmak tarafı iltizâm 
olunmuş iken elçi bey dostlarımızın adem-i muvâfakatları bâ'is-i teessür oldu 
denilerek feth-i kelâm olundukda bu husüsun illet ü isbâtı söylenmiş olmağla 
acaba teessür neden iktizâ ediyor demeleriyle beri tarafdan düvel-i mütehâbbe 
1391 Devlet-i Aliyye'nin dostu ve elçi beyler dahi devletlerinin vekilleri olarak 
kendilerinden Devlet-i Aliyye'ye hayrhâhlık me'mül olduğundan bi”-akis bu 

hudüd maddesine ibrâm ü ilhâh etmeleri ve husüsiyle hudüd-ı mezkürenin 
mebde' ve müntehâsını ta'yin mümkin değildir gibi'söylemeleri me'müle mur- 
gayir olmağın işte teessür bundan icâb ediyor denildikde vükelâ-yı devlete ifâ- 
de-i keyfiyyet olunduğu halde işbu mebde' ve müntehânın mücib-i kil ü kal ol- 
mamak içün tagyiri mümkin olmadığı dahi söylenmişdir demeleriyle bizim de 
maksüdumuz kil ü kalin def'i süreti ise de asıl burası mücib-i kil ü kal olacakdır 
yollu lede'I-mukabele işbu def -i kil ü kal husüsunda tarafeynin niyyâtı tevâfuk 
ediyor diyerek mukaddemki vaz' olunan hudüd bi/t-tecribe uyamayacağından 
mücerred kat'-ı münâzaât zemininde beyne'd-düvel işbu yeni hudüd tanzim 
olundu demeleriyle beri tarafdan şu yeni hudüd Devlet-i Aliyye'ye göre mahâ- 
zir-i azimeyi ve kil ü kalin adem-i inkıtâ'ını mücib olacağından maslahatın or- 
tası olmak üzere bir süret-i hasene tasavvur etdik, anı ifâde edeceğiz; bu süret 
ve belki bundan ehakkı dahi Devlet-i Aliyye'ye göre muzır olduğu derkâr ise 
de'maa'l-huzür ihtiyâr olunur, öte taraf hakkında dahi denilen emniyyet bu- 
nunla hâsıl olacağı derkârdır denildikde sizin diyeceğiniz hudüd ortasını bul- 
mak demek oluyor ise de düvel-i mütehâbbe ol süretleri hep düşünüp nihâyet 
çâresini bulamadıklarından bu bâbda Devlet-i Aliyye'nin göreceği zarara mu- 
kabil mükâfât-ı nakdiyye arzıyla tanzim-i maslahata karar verdiler demelerine 
mukabil beri tarafdan vâkı'a düvel-i mütehâbbe Devlet-i Aliyye'nin zararını 
düşünmemişler ise de sahibü'd-dârâderi bimâ fiha medlülünce mülkün sahibi 
dahi etraflı düşünüp zararım meydana çıkaracağında şübhe yokdur denildikde 
vâkı'a böyledir lâkin ber-muktezâ-yı vakt ü hâl bazen böyle şeyler de vâki' olur 
demeleriyle beri tarafdan vükelâ-yı Devlet-i Aliyye ber-minvâl-i muharrer hu- 
.düdun ortası olarak bir mahal buldular, buna muvâfakat olunması düvel-i mü- 
tehâbbeden dostâne ve muhibbâne iltimâs olunur denilerek Behcet Efendi 
dâ'ilerinin sâhilhânesinde kable'I-celse erbâb-ı vukuf ile söyleşilip bir kıt'a Tür- 
ki haritaya dört derece olarak çekdirilen hudüd hatlarından derece-i evvelinin 
müzekkere-i ta'rifiyyesi Vtâ olunmağla kendilerinde olan haritayı meydana çı- 
karıp mahallerini bulduklarından bununla maksüd hâsıl olmuyor, eğerçi hu- 
düd-ı mütenâsibe (401 ittihâzı mümkin olsa def-i kil ü kal içün taraf-ı Devlet-i 
Aliyye'ye ba'zı memleketler bile verilebilir idi demeleriyle, vâkı'a eski hudü- 
dun içinde ba'zı memleketler verilse biz almayız demeyiz yollu söylenildikde 
bu gösterilen mahal dağsız olduğundan hudüd olamaz diyerek lakırdıyı çevir- 
meleriyle beri tarafdan haritadan anlaşılan ba'zı dağlar irâ'e ile işte bunlar de- 
diğiniz gibi hudüd-ı tabiiyye olabilir bi-mennihi te'âlâ maslahatın kararında 
muhaddidler gitdiği halde ba'zı ta'dil ü tesviye dahi mümkindir denildikde 
düvelin maksüdu bununla hâsıl olup belki ba'zı enhâr ü cibâlin ortasından hu- 
düd kesilmesi cihetiyle dahi ziyâde müşkilât meydana çıkar demeleriyle beri 
tarafdan bizim murâdımız mutlaka zirve-i cibâlden hudüd kat'ı süreti olmayıp 
elbetde iktizâsına göre tesviye olunacakdır ve merâm tevsi'-i hudüd olmayıp 
da mücerred hudüd-ı münâsibe tanzimi ise işte bundan münâsib hudüd olmaz 
denmeğin mersümlar bizim murâdımız tevsi” değil mücerred def'-i kil ü kaldir 
diyicek beri tarafdan kil ü kalin def'i cibâl ü enhâr ile olmayıp devletce râbıta-i 
kaviyye ile hâsıl olur denmekle mersümlar biz oraları gördük bunda tabii müş- 

kilât vardır diyerek deâvi-i sâbıkalarında ısrâr etmeleriyle bu müşkilât denilen 
ne makule şeylerdir yollu istizâh-ı kelâm olundukda yine cibâl ü enhâr keyfiy- 
yetini ifâde etmeleriyle beri tarafdan ba'zı cibâl mevkii iktizâsınca bütün bütün 
öte tarafdan ve ba'zıları dahi icâbına göre bizde kalarak tesviyesine bakılır de- 
nilerek çünki sâlifü'z-zikr Türki haritadan başka mersümlara gösterilmek içün 
bir Frengi haritaya dahi hudut-ı mütenevvia-i mezkürenin fakat ibtidâ derecesi 
çekdirilmiş olduğundan ibrâz olunmağın ol hattın üzerine olmak üzere bu 
hatt-ı hudüdu yine oralara vukuflu ve fenn-i hendeseye âşinâ âdemler tanzim 
edip bir ikisi dahi burada hâzır olmağla istenilir ise meclise celb ile ta'rif etdiri- 
lir denildikde, bu ifâdâtınız ma'lümata mebni olduğundan bizim müşkilâtımızı 
siz de halledersiniz, âherinin celbine hâcet yokdur, lâkin bunda müşkilât-ı tabi- 
iyye çok olduğundan aldanılmışdır demeleriyle beri tarafdan demincek irâd 
olunan sözlere müşkilât denilemeyeceğinden sahihi her ne ise ifâde olunsun 
denildikde bu tabii hudüd olamayacağından evvelkinden ziyâde su'übeti mü- 
cib olur buna farzâ düvel-i selâse taraflarından muvâfakat olunsa sebebsiz ya- 
pılmış şey gibi (411 anlaşılır yollu kelimât ile keenne hakkaniyyet süreti izhâr 
etmeleriyle beri tarafdan elçi beyler dirâyetli âdemler olmağla bilirler, bunca 
devletleri hudüd mu te'min eder yoksa bâ'is-i te'min olan ahd ü şart mıdır de- 
nildikde cümle indinde eslem olan kudret-i ilâhiyye ile yapılmış şey midir yok- 
, sa mahlükun yapdığı mudır diyerek güya yapdıkları hudüd-ı cedidenin muhas- 
senât-ı tabiisini imâ ve ahd ü şart mahlükun işidir, lâkin buraları hudüd içün 
halk olunmuş gibidir vâdisinde sözler ile müddeğâlarını izâh ü inba” etmeleriyle 
beri tarafdan güya oralar Yunan hudüdu içün yaradılmış süretine konulup öy- 
lece iddia olunması teslim olunur mevâddan olmayıp ol mahalleri Cenâb-ı hak 
Devlet-i Aliyye-i Osmaniyye'nin silk-i mülküne idhâl buyurmuş olmağla şimdi 
kavâid-i düveliyye muktezâsınca bize göre hıfzı içün elzem olan uhüd u şurüt- 
dur ve bir devlet devlet-i diğerle muhârebe edecek olsa hudüdda bulunan dağ- 
lar mı hâil olur yoksa ahd ü şart muktezâsı mı mâni'dir denildikde mersümlar 
teslim ü i'tirâfdan gayri lakırdı bulamayarak fakat ahd ü şart tabii olan şeye te- 
vâfuk eylediği halde daha güzel olur dediklerinde beri tarafdan esâs bu vechile 
karargir olsun da tabii süreti dahi mahallinde bi'l-iltizâm tesviyesine bakılır de- 
nildikde İngiltere elçisi bu çekdiğiniz hatt-ı hudüd ile def-i müşkilât mümkin 
olamayarak bizim çekdiğimiz hatt-ı hudüddan gayrı çâresi yokdur ve buraları 
ben kendim gördüm ve haritadan müstefâd olduğu üzere şu enhârın cereyânı 
ve cibâlin irtifâr hudüd-ı tabiiyye olduğunu isbât eder demesiyle beri tarafdan 
sizin dediğiniz nehirler cenübdan şimâle doğru akması cihetiyle hudüda elver- 
meyip lâkin bizim ittihâz etdiğimiz hudüdda olan nehirlerin şarkdan garba ce- 
reyânı ve burada dahi dağlar olması cihetiyle hatt-ı hudüd olmağa daha muvâ- 
fıkdır ve bu vechile tanzimi elçi beylerin ri'âyet-i mahsusalarını te'yid edece- 
Binden Devlet-i Aliyye'nin gayet memnün olacağı şeydir denildikde mersüm- 
lar dostluğa ri'âyet vâcibdir, lâkin bunda dâimi menfaat gözedilmekde olmağla 
bu dahi dostluk demekdir demeleriyle beri tarafdan dâimi menfaat süretini elçi 
beyler ile biI-müzâkere tanzim ederiz denmeğin esâs kavi olmadıkça anın üze- 
rine müzâkere olunacak şeyler kum üzerine binâ ihdâsına benzer demelerine 

binâen bu esâs ale'l-amyâ yapılmış şey olmayarak bu dahi kavidir ve bi'l-etrâf 
tahkik olunmuşdur ve elçi beylerin şu maslahatı (42) dostâne ve hâlisâne ola- 
rak bu vechile bitirmeleri iltimâs olunur yollu mukabele olundukda yek-diğeri 
memnün etmeye çalışmak lâzımdır, lâkin çâre bu madde niza'ı mücib şey oldu- 
gundan zarüri böyle oldu demelerini redden beri tarafdan farzâ istenilen bir 
karış mahal olsa bile mülk vermek ağır şeydir, hâl böyle iken bizim çalışdığı- 
mız mücerred elçi beyleri hoşnüd etmek içün oluyor ise de beyne'd-düvel câri 
ve mer'i olan muâmele-i mütekabile görülemiyor denildikde vâkı'a terk-i mülk 
güç şeydir, lâkin çâre Devlet-i Aliyye'yi bu kadar fedâkârlığa icbâr mücerred 
def'-i nizâ' içündür diyerek i'tizâr etmeleriyle beri tarafdan Devlet-i Aliyye'nin 
mukaddem birtakım fedâkârlık etdikden sonra şimdi yine birtakmı mülk terk 
etmesi düvel-i mütehâbbeye olan kemâl-i hürmet ü muvâlâtına delil olmağla 
bütün dünyânın tahsin edeceği şeydir. İşte burası böyle ve ale'I-husüs kendi 
teklif etdikleri hudüd Karlıili sancağını geçip Tırhala ve Yenişehir taraflarına 
gelerek mazarrât-ı külliyye ve te'sirat-ı şedidesi meydanda iken ta'dil ve tahki- 
kine muvâfakat olunması pek lâyıksız oluyor denilerek tekrir-i makal olunduk- 
da vâkı'a Devlet-i Aliyye'nin düvel-i mütehâbbe hakkında olan ri'âyetine ve 
şimdiye kadar hasbe'I-kader zuhüra gelen fedâkârlıklarına diyecek yokdur, lâ- 
kin şu te'sirat teveccühle olabilir dediklerinde Rumeli'nin kalbgâhına yaklaşdı- 
ğı hâlde taraf-ı Devlet-i Aliyye'ye ve oralarda olan ehi-i İslâma nasıl te'sir ede- 
ceğini elçi beyler muktezâ-yı dirâyetleri üzere bildiklerinden istizâhı abes ol- 
mağla bu dâ'iyeye düşmezler zannederiz denmeğin, vâkı'a oraların ehi-i İslâm 
ahâlisine ve bi't-tahsis cânib-i hükümdâriye bâ'is-i teessür olacağında şübhe 
yokdur, lâkin bu bir cüz'i şey ve terk olunacak mahallerin ehi-i İslâmı dahi kali- 
lü'I-mikdâr olmasıyla umüm ahâliye râci” olamaz demeleriyle beri tarafdan 
cüz'i şey ise elçi beyler da'vâsından ferâgat etsinler cevâbını tezyilen şurası da- 
hi garâibdendir ki bir mahalli bizden istedikleri hâlde istihfâf edip bizim taraf- 
dan istenilecek olur ise kıymetlendirecek süretde tas'ib ediyorlar burası muvâ- 
fık-ı hakkaniyyet midir denildikde bizim ifâdemiz hâlisânedir ve hudüdun 
mebde'inde ba'zı mahsüldâr ve münbit yerler var ise de öteleri sengistân ve 
ahâlisi vahşi âdemlerdir ve emlâk bahâları verileceğinden başka evkaf masla- 
hatı dahi hüsn-i süret bulacakdır demeleriyle beri tarafdan zikr olunan mahal- 
ler (431 münbit ü mahsüldâr ve yâhüd sengistân her ne ise Devlet-i Aliyye'nin 
dâhil-i dâire-i hükümeti bulunmağla işte şu hudüd-ı münâsibe tanzim olundu, 
buna muvâfakat olunmak muktezâ-yı hakkaniyyetdendir ve emlâk bahâsı mu- 
kaddemki karar vechile tabii verilecek şey olup vakıflar dahi rızâ-yı hak içün 
yapılmış hayrat olmağla Devlet-i Aliyye'nin kisesine girecek şey değildir den- 
mekle mersümlar ne çâre bu arz olunan hudüd ile maksüd hâsıl olmayacağın- 
dan böylece yapılmışdır, Devlet-i Aliyye'yi dahi memnün etmek içün mükâfât-ı 
nakdiyye verilecekdir demeleriyle beri tarafdan çünki Devlet-i Aliyye'nin 
memnüniyyeti aranılıyor, şu hudüda muvâfakatle bir kat daha memnün etmek 
dostluğa göre çok şey midir yollu irâd olundukda farzâ ol mahal bir odaya teş- 
bih olunsa biz odayı bütün verin demeyip ortasını herkes isti'fâde etmek içün 
bırakıyoruz ve biz misâfiriz, misâfire ikrâm lâzımdır diyerek yine mebde' ve 

müntehânın tagyiri mümkin olmayacağını imâ ve işrâb eylediklerinde beri ta- 
rafdan o kelâmın ma'nâsı iki hudüdun ortası bulunmasına sarf ile bu lakırdı bi- 
ze menfaatlidir ve fi'l-vâki” misâfire ikrâm lazımdır, lâkin misâfir dahi taleb-i 
ikrâmı taşırmamalıdır diye lâtife süretinde lede'lirâd mersümlar gülerek yine 
kelâma bed” ile Devlet-i Aliyye'nin şu maddede uyuşmak niyyeti olup fakat 
tevsi'-i arâzi mes'elesi gibi anlaşılır, lâkin bu bir büyük maddedir ya'ni bütün 
münâzaânın inkıta'ını ve istihsâl-i emniyyeti mücib olacağından böylece tan- 
zim olundu demelerini cerhen beri tarafdan gerek emniyyet ve gerek adem-i 
münâzaât devletce söyleşilecek usül ile hâsıl olacağını lede'İ-ityân ba'zen Rum- 
lardan şikâyetiniz var idi diyerek mukaddemlerde taraf-ı sadr-ı a'zamiden 
Rumlar hakkında vuku' bulan şikâyâtı imâ etdiklerinde o madde saded-i diğer 
olup zât-ı şâhâne lehü”l-hamd cemi” memâlikine mâlik olmağla inşâallahu 
te'âla bundan böyle bir güne tecâvüz vuku” bulmaz ve emniyyet husüsu ise 
dostâne tanzim olunacak şeydir, hâsılı elçi beylerin şu iddiadan murâdları laf- 
zen emniyyet ise de ma'nâ tevsi'-i hudüd demek olduğu te'minât-ı resmiyye la- 
kırdısına girmediklerinden anlaşılıyor denildikde Rusya elçisi mukaddemki 
mazbata akd olunalı iki sene olup ol vakitden beri evvelki hudüdun müşkilâtı 
düşünüldüğünden şimdiki hudüd tanzim olundu, bu kerre Devlet-i Aliyye'nin 
arz eylediği hudüda muvâfakat olunmak lâzım gelse def'-i kil ü kal şöyle dur- 
sun bilakis su'übet tezâyüd bulur (44) demesiyle beri tarafdan def-i kil ü kal 
esbab-ı te'miniyye ile hâsıl olacağında şübhe olmayıp şimdiye kadar acabâ ehi- 
i İslâm tarafından öteye hiç tecâvüz vâki” olmuş mudur denildikde olmadığını 
bi'l-ikrâr fakat buradan gayrı hudüd-ı tabiiyye olabilecek yer olmadığı pek çok 
mülâhaza olunmuş şeydir dediklerine zeylen İngiltere elçisi, ben Ağrıboz'a uğ- 
radım ol vakit Yunan ihtilâli olduğundan orada bulunan mütehayyir olarak ne 
yapalım diye su'âl etmeleriyle ol vakit ben ehl-i İslâm hudüduna tecâvüz olma- 
masına dâir Yunanlılara kâğıdlar yazdım demesiyle beri tarafdan elbetde ev- 
velki karar verilen hudüd vaz'-ı alâim ile kat' olunamayarak türlü lakırdılar 
meydanda iken ahâli-i İslâm endişede kalırlar; şimdi inşâallah beynimizde ola- 
cak müzâkerat ile def-i münâzaât ve iki tarafın âsâyişi hâsıl olur. Bununla ol- 
madığı halde dağların hiç fâidesi yokdur denildikde bizim itminânımız bu ka- 
dar ki ibtidâ” arz olunan hudüdun kabülüyle şu müşkilât mündefi” olur deme- 
leriyle beri tarafdan bu hudüdun tanziminde Londra'da Devlet-i Aliyye 
me'müru bulunmuş olsaydı elbetde mahâziri meydana çıkar idi, şimdi Devlet-i 
Aliyye bu kadar mahâzir-i külliyyeyi meydana koyarak kendi mülkü içün ke- 
enne düvel-i mütehâbbenin mülkünden bir mahal istenilir gibi iltimâs etmekde 
iken elçi beyler kadrini bilmeyerek yine ısrâr süretinde oluyorlar, artık bunun 
üzerine nasıl müzâkere olunabilir denilerek izhâr-ı teessür olundukda burası 
mâ'lâmunuz olsun ki bizler vekil olduğumuzdan şu hudüdun icrâsına me'mü- 
ruz lâkin mebde' ve müntehâsı kabül olunduğu halde ortasından mücerredine 
ri'âyete mebni biraz ta'dilat gösterilecekdir demeleriyle beri tarafdan biz kendi 
mülkümüzden mücerred hâtırlarınıza ri'âyeten biraz mülk terk edelim diyo- 
ruz, elçi beyler biz sizin mülkünüzün şurasını burasını alıp fakat size şurada 
bir mikdâr yer bırakacağız ve bu da mücerred ri'âyete mebnidir, diyerek bu la- 

kırdıları muvâzin tutuyorlar, bunun kangısı hakka mukarindir tefriki yine ken- 
di dirâyetlerine havâle olunur denildikde hudüda bundan evfak yer yokdur, 
düvel-i selâse bunu âsâyiş-i âmme içün bi'l-mülâhaza icrâya mecbür oldular, 
Devlet-i Aliyye'ye arz eyledikleri mükâfat-ı nakdiyyeden dolayı biraz da ken- 
dileri kiselerinden akçe vererek mutazarrır olacaklardır demeleriyle bu Yunan 
hükümetini bu kadar iltizâm neden iktizâ ediyor denildikde üç dört sene evvel 
riyâsetde bulunsanız sebebini bilirdiniz demelerine binâen beri tarafdan 145) 
biz yine maslahatın içinde idik denildikde şimdi Avrupa düveli cihânın bir kö- 
şesinde bir ihtilâli cüz'i görseler âsâyiş-i ânmeye münâfi add eylediklerinden 
define çalışıyorlar ve bizler mutavassıt olduğumuzdan yine Devlet-i Aliy- 
ye'nin emniyyeti içün ikdâm ediyoruz demeleriyle beri tarafdan vâkı'a Devlet-i 
Aliyye'den mâ'-adâ her tarafın def-i müşkilâta bakılmakda olduğu şübheden 
âzâde olup her ne ise mutavassıtın ma'nâsı iki tarafın maslahatını hakk ü adi 
üzere görmek değil midir yollu lede's-su'âl mersümlar bizim murâdımız iki ta- 
rafın işini bir râbıta-i kaviyye üzerine te'sis etmekdir ve Yunaniler zaifü'l-hâl- 
dir, şöyledir böyledir demeleriyle beri tarafdan çünki böyledir senede üç bin ki- 
se İtâsıyla mukaddemki hükümet-i meşrütaya râbıta verilsin ol hâlde Rumlar 
hiç masârife düçâr olmazlar denildikde bu süret bizim tâ'limâtımızdan hâric 
olmağla lisânımıza alamayız demeleriyle beri tarafdan çünki böyledir işte ta- 
raf-ı Devlet-i Aliyye'den uyuşulma tarafı iltizâm buyuruluyor ve birtakım dost 
devlet me'mürları bir yere geldik, artık bunu hâlisâne söyleşip bitirmeliyiz 
denmekle mersümlar meselâ bizim ta'limâtımız şu hudüdun icrâsına olmayıp 
da size muvâfakat olunsa bile üç beş mâhdan sonra müşkilâtı zuhür edeceğin- 
de şübhe yokdur demeleriyle beri tarafdan deminden beri söylediğiniz 
müşkilât ne oluyor biz de bilelim denildikde yine cevâb verilmeyerek Devlet-i 
Aliyye'nin rahât ü menfaati bu dediğimiz hudüd ile hâsıl olur diye tekrârların- 
da beri tarafdan Devlet-i Aliyye mahzür ü mazarratını bilip dururken böyle de- 
nilmek keenne bir âdemin başında ağrı var iken başında ağrı yokdur denmeye 
benzer, eğer murâd demincek vâki” olan ifâdatınız gibi mevkice hudüd ta'yini 
uymuyor bu cihetle emniyyet hâsıl olamaz demek ise te'minât-ı lâzıme resmen 
yapılacak şey olduğu söylenilmiş idi deyü dirice sözler irâd olundukda mer- 
sümlar hudüd-ı kaviyye olmadığı halde Devlet-i Aliyye ile Yunan hükümeti 
beyninde ba'zı tesâdümât vuku'a gelir dediklerinde Yunaniler gibi henüz mey- 
dana çıkmakda olan bir hükümet-i sagire düvel-i selâsenin rızâsı olmadıkca 
ceng ü harbe ibtidâr edemeyeceği zâhirdir ve hattâ düvelin emniyyet ü mu- 
âmelâtı ahd ü şart ile olduğunu bir kat daha isbât içün cümle-i mu'terize ve 
temsil kabilinden olmak üzere söyleyeceğim mukaddemesiyle işte Fransa dev- 
leti askeri el-hâletü hâzihi Cezâyir'de ikamet etmekde ise de Cezâyir Devlet-i 
Aliyye'nin mülk-i mevrüsu ve Fransa devleti dahi (46) dost-ı mu'âhidi olmağla 
Cezâyirin yine kendüye redd ü teslim olunacağını ya'ni devletlerin uhüd ü şu- 
rüta mugayir hareketde bulunmayacaklarım bildiğinden şimdilik süküt etmek- 
tedir denildikde Fransa maslahatgüzârı kemâl-i harâret ile yerinden direnip 
ben bu lakırdıyı kabül etmem, Fransa devleti hukuk-ı harbiyye iktizâsınca Ce- 
zâyire mâlik oldu ve oranın hâkimidir demesiyle beri tarafdan maslahatgüzâ- 

rın ahd ü şart kaziyyesini bu yolca bi-muhâbâ kabül etmem demesi devlet 
me'müru lisânına yakışır şey olmadığından bu lakırdıyı resmen kabül ve isti- 
mâ' edemem ve bu maslahatın da'vâsı başkaca görülecekdir her ne ise böyle 
nâ-becâ kelâm mazbatalara yakışmamağla yazılmasın denilerek beri tarafa zabt 
olunmaması işâret-birle orada tahriri terk olunduğunu müteâkib İngiltere elçisi 
dahi maslahatgüzârın bi-edebliğini hâlen imâ ederek sırkâtibini tahrirden men' 
edip ve Rusya sırkâtibi dahi yazmayıp Fransa sırkâtibinin sâir söz arasında ya- 
zıp yazmadığı mechül ise de maslahatgüzâr-ı mersüma pek hacâlet geldiği hâ- 
linden anlaşılarak sonra İngiltere ve Rusya elçileri mersümlar bunların müzâ- 
keresi başkaca olunmak lâzımdır yollu kelimât ile yine sadede girip Yunanlılar- 
dan zuhüru melhüz olan ta'addiyyât hükümetce değildir, ba'zı haydut makule- 
leri tarafından vuku' bulur, eğerçi dostluk iktizâsından olarak bu maddenin bir 
hüsn-i süretini bulmak bizim de murâdımız ise de ne çâre mebde' ve müntehâ- 
smın kabülüyle ortasından biraz ta'dilden başka süreti yokdur demeleriyle beri 
tarafdan işte Devlet-i Aliyye'ye göre gayet müşkil olan mebde' ve müntehâsı- 
nın kabülü oluyor denilerek yine harita meydana çıkarılıp beri tarafdan çekilen 
hatt-ı hudüdun tarafeyne olacak muhassenâtı beyân olundukda adem-i kabül- 
lerine binâen beri tarafdan tekrâr olunarak Devlet-i Aliyye düvel-i mütehâbbe- 
nin hâtırlarına ri'âyeten bu hudüdu buldu, elçi beyler dahi biraz tenzil etseler 
maslahat biterdi denildikde bizim fedâkârlığımız hudüd maddesinde olamaya- 
rak mükâfât-ı nakdiyye husüsunda olacakdır demeleriyle beri tarafdan bu ka- 
dar müzâkerâtın hiç semeresi olamayacak mı denilmekle mersümlar bizim mur- 
râdımız size zarar değildir lâkin fenn-i coğrafiyyeye ziyâde vukufumuz olması 
sebebiyle bundan gayrı hudüd mümkin olamayacağını bildiğimizden teklif 
ediyoruz deyü izhâr-ı ma'lâmât etmeleriyle beri tarafdan Yunanilerin münte- 
hâ-yı hudüdda olan körfez ellerine geçerek tahsil-i kuvve-i bahriyye etmeleri 
bize mazarrat değil midir (471 denildikde sizin mazarratdan masün olmanız 
matlâb olduğundan bunların kuvve-i bahriyyesi bi'l-müzâkere tahdid olunur 
ve körfezde ba'zı balıkhâne ve sâir menafii mücib olacak şeyler olmağla bunlar 
dahi taraf-ı Devlet-i Aliyye'ye bırakılır demeleriyle beri tarafdan elçi beyler pek 
kolay şeylere müşkilât diyor asıl müşkil olan irâd olunan ma'zeret-i hakikiyye- 
ye İtimâd etmeleri süretidir denildikde yine vasat-ı hudüddan ba'zı ta'dilata 
mübâşeret edeceklerini ve mebde'in denize yakın yerinden dahi hudüdun uya- 
rına göre bir cüz'i mikdâr ta'dil olabileceğini irâd etmelerini müteâkib beri ta- 
rafdan elçi beylerin Yunanilerin kuvve-i bahriyyelerini tahdid ederiz demeleri- 
nin Devlet-i Aliyye'ye sebeb-i emniyyet olması bizim emniyyet hudüd ile ol- 
maz ahd ü şart ile olur deyü vâki” olan ifâdemizi te'yid ü isbât eder yollu 
te'kid-i müddeâ olundukda teslim ü Vtirâf ile yine ifâdât-ı sâbıkalarım tekrâr 
etmeleriyle gösterilen hatt-ı hudüda kanâat ve muvâfakat etmeyecekleri anla- 
şılmış olup her ne ise kable'İ-celse müşârünileyh dâ'ilerinin sâhilhânesinde 
olunan mütâlaatda eğer haritaya işaret olunan derecât-ı erbaanın ikincisi yine 
meclisde gösterilmek lâzım gelse evvelkinden farkı pek az olması cihetiyle ana 
uyuşulmak süreti demeyerek be-her-hâl izhâr-ı ru'ünet edecekleri bedihiyyât- 
dan olmak hasebiyle müteâkiben üçüncü derecesi dahi bi'lıztırar meydana çı- 

karılmak icâb edib ol takdirde dahi mersümların biz izhâr-ı huşünet etdikce ta- 
raf-ı Devlet-ı Aliyye'den derece derece yukarı çıkılıyor mülâhazasına saparak 
ısrârı artıracakları bedihi olmağla böyle olmakdan ise meclisde maslahat o sıra- 
ya geldiği esnâda biraz âher odaya gidilip keenne orada bi'-müzâkere karar 
verilmiş süretine konularak tasavvur olunan üçüncü hudüd gösterilip de artık 
olsa olsa burası uyabilir bundan ilerisi mümkin değildir yollu kat'i süretle söy- 
lenildiği hâlde belki ol vakit uyuşmak tarafına gidecekleri ihtimâli hâtıra geldi- 
ğine binâen biraz teneffüs ve maslahatı mütâlaa edelim denilerek kalkılıp ve 
mersümlar dahi bağçeyi gezmek istediklerinden derhal gönderilip biraz ârâm- 
dan sonra ictimâ' olunmağın mersümlar söze âgâz ile inşâallah maslahatın zir 
ü bâlâsı mütâlaa olunmuşdur dediklerinde, vâkı'a uzun uzun düşünülmüş ise 
de bu hudüdun mebde' ve müntehâsını tamâmı tamâmına kabül Devlet-i Aliy- 
ye'ye göre emr-i müşkil, ya'ni müntehâda mazarrat-ı bahriyye ve mebde'inde 
mazarrat-ı berriyye olarak nihâyet mütâlaatımızda kendiliğimizden (481 olun- 
mak ve vükelâ-yı Devlet-i Aliyye'ye bi't-tebliğ istizân olmak üzere hudüdun 
ortasından ziyâde olarak bir hudüd-ı münâsibe dahi bulduk, elçi beylere ifâde 
edeceğiz, buna da muvâfakat etmedikleri hâlde artık diyeceğimiz kalmaz yollu 
söylenerek görelim dediklerinde ber-minvâl-i meşrüh tasavvur olunan üçüncü 
derecenin mahalli Frengi haritada bulunup irâ'e ve bundan vükelâ-yı devletin 
haberi yokdur, mücerred maslahat bitmek ve elçi beyler kırılmamak içün ken- 
diliğimizden olarak böyle bir şey yapdık denildikde bunda tabii hudüd olabile- 
cek yerler var mı demeleriyle beri tarafdan derbend ve şehirler gibi yerler var- 
dır, bi”l-farz olmasa bile şu tabii hudüd lakırdısını elçi beylerin terk etmesini il- 
timâs ederiz, her devletin hudüdu tabfi hudüd denilecek yerler olmayarak 
ba'zısında olsa bile ekserisi açık mahallerdir ve asıl hudüd şurüt u uhüddur de- 
nildikde Yunanilerin kuvve-i bahriyyesi içün demincek size söylemişdik, bu ci- 
hetle Narda körfezinin mahzüru kalmaz, eğer ticâret gemilerinin bu körfezde 
geşt ü güzâr etmemesi mülâhaza olunuyor ise bunların ticâret gemileri her yer- 
de geze, her ne ise işte kuvve-i bahriyyelerini ta'limâtımızdan hâric olarak tah- 
did ile maslahatı teshil edeceğizdir demeleriyle tahdid maddesi bi't-tab” iktizâ 
edecek şeydir asıl teshil şu hudüd maslahatında olmalıdır denildikde biz her 
türlü teshilâtı iltizâm ederiz, lâkin hudüdun bundan gayri çâresi bulunamadı 
ve bu maslahat bitmiş derecesindedir ya'ni me'müriyetlerimiz kat'idir ve bu- 
nun mebde' ve müntehâsının tagyiri kabil olamayarak fakat orta yerlerde Dev- 
let-i Aliyye'nin ba'zı işine yarayacak yerler var ise ta'dil olunabilir ve hâric ez- 
ta'limât Golos tarafında mebde'-i hudüddan bir mikdâr-ı cüz'i mahal kasr olu- 
nup müntehâda dahi kuvve-i bahriyyeleri tahdid ile te'min olunacakdır dedik- 
lerinde mebde'-i hudüddan kasr edecekleri mahal taşlık ve gayr-i meskün kala- 
cak bir yer olduğu lede'l-irâd kendileri de bu taşlık mahalden başka terk oluna- 
bilecek neresi vardır dediklerinde İzdin ile Badracık kasabaları vardır denme- 
gin asıl maksüd iki taraf ahâlisinin tefriki olup dediğiniz yerde nehir var ise de 
cibâl şâhika gibi iki tarafı tefrik edemez ve bu dağlardan ne hâsıl olabilir dedik- 
lerinde dağlar irâd olunuyor da İzdin ve Badracık misillâ mahaller niçün te- 
zekkür olunmuyor ve bizim irâ'e etdiğimiz hudüda nazaran iki hat beyninde 

olan mahallerin sülüsânı Yunan tarafında (49) ve sülüsü Devlet-i Aliyye câni- 
binde kalmak iktizâ ederken muvâfakat olunmamak nasıl oluyor denildikde 
mersümlar bizim maksüdumuz Devlet-i Aliyye'den arâzi almak değildir şu 
hudüd-ı tabiiyyenin icrâsıyla def -i münâzaadan ibâretdir dediklerinde acabâ 
hudüd-ı tabiiyye dedikleri dağlar dahi berilerde olsa oradan mı hudüd kat'ı 
teklif olunurdu yollu ta'riz olundukda mersümlar işte Yunanilerin efkârına be- 
rileri gelmemek içün bu hudüdun te'sis ü tanzimi murâd olunuyor diyerek yi- 
ne kuvve-i bahriyyeye ve mebde'in kasrına dâir lakırdıları tekrâr eylediklerin- 
de İzdin kasabası ovada ve Badracık dahi bir dağın eteğinde olduğundan bun- 
ların berileri bi't-tab” hudüd ittihâzına sâlih olmayarak hatt-ı hudüd bu kasaba- 
larin verâsından tutdurulsa dağlar münâsebetiyle hudüd-ı kaviyye olmuş olur, 
denildikde yine ta'dilât ü teshilât lakırdısını irâd etmeleriyle beri tarafdan dahi 
teshilât şu dediğimiz sürete muvâfakatden sonra olur lâkin buna dahi ruhsat ü 
ta'limâtımız olmayarak şu and hakkıyçün kendiliğimizden söylüyoruz deyü 
irâd olundukda biz de ta'limâtımızdan hâric hayli ta'dilât gösterdik demelerine 
binâen elçi beylerin bu adem-i muvâfakatlarından artık bize mahzün olmak- 
dan gayri cevâb yokdur denildikde öte tarafdan biz sizin mahzüniyyetinizi is- 
temeyiz lâkin ne çâre devletler böyle münâsib gördüler buna muvâfakat lâzım- 
dır demeleriyle beri tarafdan elçi beyler devletleri arâzisi içün hudüd kat'ına 
me'mür olsalar da mazarratını hissetseler çalışmazlar mı denildikde be-her-hâl 
çalışılır, lâkin bu yine Devlet-i Aliyye'nin hayr ü menfaati zımnında yapılmış- 
dır mâdâmki biz tavassut eyledik siz de tavassut etmelisiniz dediklerinde ta- 
vassutun ma'nâsı demincek dahi ifâde ve tefhim olunmuş idi, bu süret tavassut 
demek olmayıp Yunanileri iltizâmdan ibâret oluyor gibi sözler irâd olundukda 
öte tarafdan bunda Devlet-i Aliyye menâfii dahi mültezem olduğundan mükâ- 
fât-ı nakdiyyeden başka ba'zı teshilât ü te'minât dahi icrâ olunacakdır ve 
me'mür olduğumuz esas Golos ve Narda körfezleri beyninde olan cibâli hadd- 
1 fâsıl ittihâz etmekdir demeleriyle beri tarafdan elçi beyler me'müriyyetlerini 
ifâde etmiş oluyorlar lâkin biz me'müriyyetimizden hâric söz söylemişken mu- 
vâfakat etmediklerinden artık diyecek kalmadı denildikde biz devletlerimizin 
merkezlerinden ba'id mahalde bulunduk, lâkin siz Dârü's-saltanati's-seniy- 
ye'de bulunduğunuzdan tahsil-i ruhsat pek âsân ve mümkindir demeleriyle 
beri tarafdan artık (50) biz elçi beylerin şu adem-i ri'âyetlerinden doğrusu pek 
mükedder oluyoruz yollu kat'-ı kelâm olunmağın Rusya elçisi Devlet-i Aliy- 
ye'nin bu kadar mazarratından bahs olunması re's-i mes'ele anlaşılamamasın- 
dan neş'et ediyor, halbuki bizim murâdımız artık münâzaa bitsin de bir daha 
mazarrat ü nizâ tekerrür etmesin demekdir. Devlet-i Aliyye düvel-i mütehâb- 
beye kemâl-i /timâdından nâşi evvelki karara muvâfakat olundukda düvel-i 
mütehâbbenin devletce kararlarına i'timâden tasdik ü tevsikini ta'cil etmeyip 
sonra dahi Londra müzakerâtını istemiş ise de maslahat bu kalıba konulacağını 
kat'iyyen me'mül etmezdi, yoksa böyle olacağı bilinmiş olsa idi me'mür gön- 
derilirdi denildikde biz bundan sonra bir dahi bir şey vuku” bulmamasını 
te'mine âmâdeyiz dediklerinde bu sonra iktizâsına bakılacak şeydir yollu mu- 
kabele olundukda bu husüsda bu kadar mükedder olduk ki bunca vakitler mü- 

rür ve bu kadar mübâhasât deverân etmiş iken yine maslahat bitmedi yollu iz- 
hâr-ı teessüf etmeleriyle beri tarafdan hudüd-ı tabiiyye bâ'is-i emniyyet olma- 
dığı müdelielen söylenmiş olduğundan yalnız mes'ele arâzi üzerinde kalıyor 
ve yine lakırdıyı tekrâr edelim ki farzâ Yunaniler beri tarafa tecâvüz edecek ol- 
salar dağlar yol vermez diyerek mi terk ederler yoksa düvel-i selâsenin kararı- 
na muhâlif olur diye mi terk ederler yollu lede'l-istifsâr evvelce verdikleri mü- 
zekkerede hudüd-ı tabiiyyenin sebeb ü keyfiyyeti mestür olduğunu irâd eyle- 
diklerini cerhen beri tarafdan bizim su'âlimizin cevâbı olmuyor denildikde 
mersümlar Yunanilerde niyyât-ı fâside olduğu halde vesile aranılacağından ve 
galiba şimdiye kadar emsâli dahi müşâhade olunmuş olacağından biz bunun 
def'ini iltizâm ediyoruz ve böyle olduğu halde iki taraf birbirleriyle ticârete ih- 
tiyacları dahi taklil olunur demeleriyle beri tarafdan elçi bey demin bunlar se- 
fâin ile Halic-i Kostantiniyye'ye gelip ticâret edecekler diyor idi şimdi oradaki 
ticâretin men'ini söylemekle ma'nâsız şey oluyor; tarafeynde emniyyet hâsıl 
olur ise muâmelât-ı nâs bi't-tab” câri olacağı ve inkıtâ'ından fâide hâsıl olmaya- 
cağı derkârdır denildikde burada ticâret râbıta-i düveliyye tahtında olacağın- 
dan bundan zarar gelmez, lâkin oralarda nizâ” eksik olmayacağı şübhesizdir 
demeleriyle lillahi'l-hamd şimdi Devlet-i Aliyye ân-be-ân nizâmât-ı haseneye 
himmet buyurmakda olmağla tebaa-i Devlet-i Aliyye tarafından nizâ” ihtimali 
olmayıp öte tarafdan dahi vuku' bulmaması husüslarına dâir usül ve şerait-i lâ- 
zıme (51) elbette maslahatın kararında söyleşilir denilmekle mersümlar vâkı'a 
nizâm semeresi olarak nizâ' azalır, lâkin yine böyle hudüdlarda münâzaa eksik 
olmaz dediklerinde, farzâ Bosna livâsıyla Nemçeli beyninde ba'zı münâzaât 
vuku'a gelir ise de bunlar birbirleriyle münâferet üzere olarak beri taraf mücâ- 
nis ve bunca vakitden beri birlikde bulunmalarıyla münâzaa ihtimâli yokdur 
denildikde çünki iki taraf me'mürları tesviye-i maslahata tavassut etmiş olu- 
yorlar ve beynimizde az bir şey kaldı, maslahatın bitirilmesini rica ederiz de- 
meleriyle beri tarafdan bir hayli tahatti ve belki me'müriyyetimizi tecâvüz ve 
ta'addi etdik artık elçi beyler ta'dil edip uyuşmak lâzım gelir denildikde keen- 
ne kendi yapdıkları haritada sehv olarak sizin anladığınız gibi arâzi-i cesime 
değildir ve asıl maksüd silsile-i cibâlin istikametiyle gitmekdir, her ne ise bizim 
maksüdumuz sizin irâ'e eylediğiniz hudüda karib gibidir dediklerinde bizim 
de murâdımız tebâüd değildir hüsn-i süretle maslahatı bitirmekdir ve maksüd 
cibâl ise bizim de gösterdiğimiz mahallerde dahi vardır demeğin cibâlde şerâit- 
i selâse matlâb olarak ikisi ittisâl ve irtifâ” olup üçüncüsü istikametidir demele- 
riyle beri tarafdan sizin cibâl-i mürtefia dediğiniz mahallin birinde limon ağaç- 
ları olarak hattâ Yanya'nın sakızı denmekle meşhür olması ademr-i irtifâıı isbat 
eder ve demincek ifâde olunduğu vechile burada oraları bi'l-etraf bilir âdem 
var şimdi meclise celb edelim elçi beyler su'âl eylesin denildikde mahalline 
muhaddidler gitdiği vakit bakılsın eğer dediğiniz gibi dağlar yok ise her ne 
söyleseniz râzı oluruz demeleriyle beri tarafdan oralarda hiç dağ yokdur de- 
mek olmayıp farzâ bazen Çamlıca misillâ dağlar ve tepeler var ise de öyle 
sa'bü'l-mürür dağlar olmadığını erbâb-ı vukuf haber vermekde olup ve ba'zıla- 
rı dahi burada mevcüd olmağla meclise celb edelim elçi beyler her tarafını su'âl 

edip anlasınlar denilmiş ve bu lakırdı bi'l-münâsebe birkaç kerre söylenmiş ise 
de sâhilhâne-i mezkürda hâzır bulunan Koniçeli Hüseyin Bey ile İshak Efendi 
farzâ meclise geldikleri hâlde mersümların kizbi meydana çıkacağını kendileri 
dahi bildiklerinden anların celbine yanaşmayarak bizim murâdımız Devlet-i 
Aliyye'den arâzi gasb etmek olmayıp şu cibâl-i müselsele tamâm hudüd-ı tabi- 
iyye olduğundan bu vechile yapıldı ve mahallinde lede'I-muâyene tebeyyün 
eder diye tekrir-i makal etmeleriyle |521 beri tarafdan işte muhaddid gitmek ik- 
tizâ edeceğini kendileri ikrâr ediyorlar, bu cihetle gönderelim ba'de iktizâsına 
bakılsın denildikde bu kadar vakit mürürundan sonra muhaddid irsâli uymaz, 
olsa olsa karar-ı maslahatdan sonra ve yâhüd bizim dediğimiz gibi çıkdığı hâl- 
de icrâ olunmak mukavelesiyle olmak iktizâ eder dediklerinde beri tarafdan 
mechül olan şeyin ne kararı ve ne mukavelesi olabilir denilmeğin sizin dediği- 
niz nasıl oluyor diye vâki” olan su'âllerine tekrâr haritada gösterilip bu sürete 
nazaran iki hat beyninde bulunup arâzinin sülüsânı öte tarafa kalacağı irâd 
olundukda yine arz mes'elesi nazarıyla bakılıyor dediklerinde elbetde o nazar- 
la bakılır zirâ kangı devlet arâzi-i mevrüsunu terk etmek ister, husüsiyle irâd 
olunan esbâb ü illet nefsü'l-emre muvâfık olmaya denildikde ne çâre bu misillâ 
şeyler her devletin başına gelmişdir demeleriyle beri tarafdan sâir devletlere bi- 
rer kerre vâki' olmuş ise Devlet-i Aliyye'de dahi evvelki karara muvâfakat ile 
vuku' bulmuşdur, artık tekrârı iktizâ etmez denildikde bizim uhde-i iktidârları- 
mızda olsa Devlet-i Aliyye'nin iltimâsına muvâfakat ederdik, lâkin vüs'ümüz- 
de değildir, hâl böyle iken yine ba'zı teshilat gösterilip fakat lakırdı mebde' ve 
müntehâsında kalmış olduğundan bu meclisde cevâb-ı muvâfakat verilmesini 
me'mül ederdik ve mukaddemki meclisde mebde' ve müntehâsını tagyir 
mümkin değildir demiş iken yine fedâkârlık ederek mebde'-i hudüdu kasr et- 
dik ve ba'zı teshilata dahi söz verdik lâkin muvâfakat olmadığından etdiğimiz 
fedâkârlığı geri almak lâzım gelir dediklerinde bizim fedâkârlığımız daha ziyâ- 
de olmağla bi'l-mukabele bizim de öyle etmekliğimiz icâb eder denilmekle 
mersümlar bu hudüd iki tarafa dahi selâmet ü emniyyeti mücibdir re'yiniz ne 
vechiledir demeleriyle işte re'yimiz meydanda olarak bundan ilerisi olmamağ- 
la vükelâ-yı Devlet-i Aliyye'ye tebliğ olunmak iktizâ eder ve elçi beyler dahi 
mukaddem verdikleri haritanın sehvini itiraf eyliyorlar, anlar da tashih etdir- 
sinler denildikde tekrar mülâkât ne vakit olunabilir deyü vâki' olan su'âllerine 
bayram takarrüb etmiş olduğundan bu günlerde mülâkata vakit olamaz cevâbı 
verildikde vükelâya ne vakit ifâde olunur demeleriyle bayram fakat mülâkâta 
mâni” olup tebliğ-i ifâdât bir aralıkda mümkin olabilir demekle bayram ne vak- 
te kadar sürer demeleriyle cum'a günü ibtidâsı olduğundan pazar günü tekmil 
olmağla ondan sonra uyabiliriz denildikde bâri bayramdan evvel olsun diye- 
rek (53) çarşamba gününü demişlerse de bayram karib olup rüsüm-ı mu'âyede 
cihetiyle uyamayacağı irâd olunmağın şimdi maslahatın müşkilâtı bitdi, bir 
aralıkda söyleşilse biter demeleriyle çünki Rusya elçisiyle kable'l-id mülâkât 
olunmak icâb ediyor ise de hasbe'I-maslaha uzun uzun lakırdılara girişilmeye- 
ceğine binâen hem kendisine bir mukaddeme olmak ve hem diğerleri duyduk- 
ları halde Rusya elçisiyle mülâkat olunması meclisin sürekli olmamasından 

neş'et edeceği anlaşılarak bâ'is-i iğbirâr olmamak içün vâkı'a bunun tesviyesi 
elçi beylerin muvâfakatıyla pek çabuk olur lâkin elçi beyler ifâdelerinde ısrâr 
etmekde olduklarından meclisler bi'z-zarüre uzamakda olmağla bayramdan 
evvel ve yâhüd bayram günlerinde o kadar uzun mükâlemâta vakit buluna- 
maz denildikde gelecek cumartesi günü mülâkata ısrâr ve hazır maslahat bite- 
rek rahatca bayram edersiniz yollu latife-âmiz sözler tezkâr etmeleriyle beri ta- 
rafdan bizim zihnimizin rahâtı matlüb olduğu halde elçi beylerin ellerinde ve 
şimdi bu meclisde mümkindir amma etmiyorlar ve cumartesi günü bayramın 
ikisi olmağla mülâkat uyamaz denmekle mersümlar fi'len muvâfakat olunama- 
mış ise de niyyâtımız muvâfakatdır diyerek pazartesi günü olmasına ibrâm et- 
mişler ve sonra salı günü olmasını süret-i iltimâsda söylemişler ise de altıncı 
çarşamba gününe karar verilmiş ve ol vechile meclisin hitâmıyla mersümlar 
avdet etdirilmiş olduğu muhat-i ilm-i........ 


Üçüncü mükâleme 


Rüsüm-ı âdiyye ve ba'zı âfâki sohbetden sonra elçi beyler mi söyleyecek biz 
mi söyleyelim yollu feth-i kelâm olundukda mersümlar biz iyi şeyler söyleme- 
nizi me'mül ederiz demeleriyle beri tarafdan iki tarafdan dahi inşâallahu 
te'âla iyi şeyler söyleneceğinde şübhe yokdur kelâmını zeylen çünki tercü- 
mânların vâki” olan ifâdâtına ve gerek İstefanaki kullarının İngiltere elçisiyle 
vuku' bulan mülâkât-ı hafiyyesinde istirâk eylediği ahvâle nazaran bu meclis- 
de İzdin ve Badracık taraflarının taraf-ı Devlet-i Aliyye'lerinde kalması irâd 
olunacak olur ise mersümlar izhâr-ı ru'ünet ve belki fesh-i meclis edecek gibi 
göründüklerinden meclisin bidâyetinde bir tadsızlık olmamak içün ibtidâ va- 
sat-ı hudüddan lakırdıya girilerek bi't-tedric yine mebde' tarafına imâle olun- 
ması (54) kable'I-celse tasavvur ve tensib olunduğuna mebni geçenki meclis 
müzâkerâtı evliyâ-yı umür hazerâtına ifâde olunarak geçenki pazar günü bu 
husüsun üzerine mahsus meclis-i şürâ dahi akd olundu. Evvelce vâki” olan 
mükâlemede vasat-ı hudüdda ba'zı ta'dilât gösterileceği söylenmiş ise de izâh 
olunmadığından ibtidâ oraları irâ'e olunsa da anın üzerine müzâkere kılınsa 
denildiğini tâ'kiben Rusya elçisi selefiniz efendi zamânında işbu Yunan hudü- 
du üzerine ibtidâ vâki” olan mükâlemede birimizin söylediği üçümüzün lisâ- 
nıdır ya'ni bu maddede düvel-i selâse müttehidü'r-re'y olduklarından bizler 
dahi o usüldeyiz demişdik, şimdi dahi maslahat bu süretdedir. İngiltere elçisi- 
nin söylediği cümlemizin makbülüdür deyip maslahatgüzâr-ı mersüm dahi 
anı tasdik etmekle beri tarafdan bu bir su'âl-i mukadderin cevâbı mı oluyor 
nedir anlaşılamadı denildikde bu keyfiyyet efendi-i mümâileyhin zamânında 
olduğundan sizin dahi mücerred ma'lâmunuz olmak içün söyleniliyor dedik- 
lerini tezyilen İngiltere elçisi ma'lâmunuz olsun ki geçenki meclisde arz etdi- 
giniz hatt-ı hudüdun kabül olunamayacağı beyân olunarak fakat hasbe'I-mev- 
ki' vasat-ı hudüdda ba'zı ta'dilât mümkin olacağı ifâde olunmuş idi. Bu cihetle 
vâki” olan teklifimizin esâsına bu meclisde muvâfakat cevâbı vermenizi 
me'mül ederiz demesiyle beri tarafdan peşin elçi beyin dediği ta'dilât izâh 

olunsun andan sonra söyleşelim denildikde esâs kabül olundukdan sonra işi- 
nize yarayacak ta'dilâtı siz irâ'e etmelisiniz ba'zıları burada anlaşılıp cevâbı 
verilir ve şübheli olanları dahi muhaddidler gitdiği vakit mahallinde süret bu- 
lur dediğine binâen beri tarafdan elçi bey geçende haritadan mahallini irâ'e ile 
şuralarda ta'dil ederiz demiş idi, şimdi oraların izâh ü tefsiri murâdımızdır de- 
nilerek harita feth ile mahalli istizân olundukda bugün esâs kuralım da anın 
üzerine müzâkere edelim deyicek beri tarafdan inşâallah bu gün vâki” olacak 
müzâkerâtımızda terâzi-i tarafeyn hâsıl olarak maslahat hüsn-i süret bulur de- 
nildikde İngiltere elçisi bizim murâdımız bugün esâs kabül olunacak mı olun- 
mayacak mı burasını bilmekdir demekle beri tarafdan esâsdan murâd ne olu- 
yor hiç esâssız maslahat olur mu ve bizim tensib etdiğimiz esâs kabül olunsa 
müzâkereye girişilir mi denildikde evâil-i müzâkerâtda her türlü sohbetler 
olur lâkin tesviye-i maslahata mübâşeret olunduğu halde nerelerde ve kangı 
noktalarda 1551 tevâfuk olunduğu bilinmek lâzımdır demesiyle beri tarafdan 
elçi bey dostumuz mebde'-i hudüddan biraz mahal kasr ile vasatdan dahi 
ta'dil edeceğini söylemiş idi, lâkin ta'dil olunacak neresidir şu haritada göste- 
rilsin denildikde haritada cibâl-i müselsele dedikleri mahalleri irâ'e ile şu hatt-ı 
hudüdda dağların uyarına göre her türlü ta'dilâta müstaid ve âmâdeyiz deme- 
siyle beri tarafdan dağ yalnız orada değildir ötelerde dahi cibâl vardır ez-cüm- 
le İzdin ve Badracık kasabalarının berisinde şimâlden cenüba doğru olan dağ- 
lar ve yanlarında cereyân etmekde olan nehirler hudüda sâlih değil midir de- 
nildikde biliriz oralarda dahi dağlar vardır lâkin bizim dediğimiz gibi müsel- 
sel ü muttasıl değildir ve şu büyük nehirden ma'adâ nehirlerin menba'ları yi- 
ne o dağlardandır ve bizim maksüdumuz vechile iki milletin tefriki ve müna- 
zaât ve ticâretce ihtiyacın defi ancak bu hudüd-ı tabiiyyeye münhasırdır dedi- 
ginde bu dediğiniz hudüdun tülâni olması cihetiyle Devlet-i Aliyye'ye göre 
terki azarr görünen hayli arâzi dâhilinde kalıp böyle olmakdan ise arzen bir 
münâsib mahalden tahdid-i hudüd olunsa yollu lede'l-irâd Londra Mu'âhede- 
si iktizâsınca matlüb olan emniyyet hâsıl olamayacağını tekrâr etmesiyle beri 
tarafdan tefrik ü emniyyet hudüd ile hâsıl olamayacağı mecâlis-i sâbıkada ki- 
râren ve mirâren söylenmiş idi şimdi yine tekrâr edelim mi denildikde vâkı'a 
emniyyet uhüd u şurüt ile olur lâkin tabii olan şey'e tevâfuk eder ise daha me- 
tin ü müstahkem olacağında şübhe yokdur denmeğin beri tarafdan yine arzen 
hudüd-ı tabiiyyeye münâsib dağlar olduğu ve buraya muvâfakat olunduğu 
halde istikameti aranılmayarak mahallinde dahi icâbına göre ta'dil olunabile- 
ceği irâd olundukda hudüd ne kadar akser olur ise kil ü kal o kadar az olacağı- 
nı ve keenne söylenilen emniyyetin bu süretle kâmilen hâsıl olamayacağını in- 
ba” etmekle bu tarafdan tülâni hudüd dediğimiz vechile arzen tanzim olundu- 
Şu takdirde hatt-ı hudüd dahi akser olarak dedikleri süret hâsıl olur ve noksâ- 
niyyet-i emniyyet olsa bile ahd ü şart ile ikmâl olunur denilmeğin ibtidâ söyle- 
diğiniz gibi hatt-ı hudüd zâviyeli olduğu halde dahi tül ü tülâni olduğu süret- 
de elbetde akser olur ve dediğinize göre asıl niza'lı olan Karlıili sancağı sizde 
kalmak iktizâ eder demesiyle beri tarafdan hudüdun mebde'i bizde kaldığı 
halde Karlıili öte tarafa bırakılmış olur denildikde bizim murâdımız arâzi al- 

mak değildir (56) mücerred iki milleti tefrikdir dediğine cevâben bizim mesâli- 
himiz yalnız usül-i düveliyye ile görülemeyerek dinimiz iktizâsınca şer-i şerif 
ahkâmma tatbik olunmak dahi lâzım gelir. Bu cihetle İzdin, Badracık gibi mev- 
tın-ı ehl-i İslâm olan mahallerin terki şer'an câiz olmayacağından peşin bunu 
ifâde edelim denilmeğin biz şimdiye değin usül-i İslâmiyyeye mugayir deme- 
dik yollu i'tizârını müteâkib beri tarafdan elçi bey Devlet-i Aliyye'nin menâ- 
fi'ine müteallik şeylere muvâfakat olunacakdır demiş olduğundan ve şu hu- 
düd arzen tanzim olduğu hâlde saltanat-ı seniyyeye ehven gibi göründüğün- 
den bu vechile tesviyesi iltimâs olunuyor denildikde şu irâ'eniz vechile hudüd 
tanzimi muhâlâtdan olup ve lakırdısı uzadıkca daha ziyâde niza'ı mücib ola- 
cak gibi zann olunur, her ne ise biz Devlet-i Aliyye'nin menâfi'ine dâir şeyleri 
tanzime müstaid ve âmâde olduğumuzdan ibtidâ şu esâsın kabülü lâzımeden- 
dir demeğin beri tarafdan yine hudüd-ı arizanın muhassenâtı beyân ve iktizâ 
eden mahallere palangalar yapılarak taraf-ı Devlet-i Aliyye'den bir güne tecâ- 
vüz vuku' bulmayacağına taahhüd olunduğu ityân olundukda öte tarafdan 
vâkı'a Devlet-i Aliyye'nin arz eylediği te'minât şâyân-ı i'tibârdır. Devlet-i Aliy- 
ye bir devlet-i kaviyye olduğundan iktizâsına göre kal'alar yapdırır, lâkin Yu- 
naniler zaifü'l-hâl olmağla yapamazlar, anın içün hudüd-ı tabiiyye lâzımdır 
demekle beri tarafdan elçi beylerin murâdı kangı tarafı muhâfazadır denildik- 
de buranın ahâlisi tek durmaz bir tâife olup öteden beri serkeşâne harekete da- 
hi alışmış olduklarından Devlet-i Aliyye mukaddemlerde bile zabtlarında hay- 
li usret çekerdi. Binâenaleyh şimdi hudüd-ı kaviyye olmadıkca bunların hiç 
tek durmayarak Devlet-i Aliyye dahi ol hâlde elbetde te'diblerine kalkacağın- 
dan sonra münâzaât ve şikâyâtı mücib olur demesiyle beri tarafdan biz hemen 
te'diblerine mübâderet etmeyiz icâbı takdirinde peşin elbetde düvel-i selâse ile 
söyleşilerek icrâ olunur, her ne ise maksüd-ı asli tevsi” değildir deniliyor, bizim 
dediğimiz arzen tahdid olunarak yemin ü şimâlden kangısı uyar ise taraf-ı 
Devlet-i Aliyye'de kalsa ve yine oralarda hudüda uyacak yerler bulunarak tes- 
viye olunsa tamâm def -i niza'ı mücib olurdu denildikde mâ'lümunuz olsun ki 
bu tülâni hudüd gerek bizim ve gerek devletlerimizin hulüs-ı kalb ile intihâb 
etdiğimiz süret olup şimdi bu ifâdeniz usül-i me'müriyyetimize münâfi ol- 
mağla kabülünde ma'züruz ve iki esâs ya'ni mebde' ve müntehâ kabül olun- 
duğu halde ta'dilâta âmâdeyiz diyicek 1571 beri tarafdan dediğimiz vechile ar- 
zen tahdid olunur ise esâsın birine bizim tarafdan ve diğerine tarafınızdan 
muvâfakat olunmuş olur denildikde yine mebde' ve müntehânın ikisini bir- 
den kabüle ısrâr ile vasatında ta'dil olunacak mahalleri haritada göstermesiyle 
beri tarafdan geçende mebde'-i hudüdda bir noktayı kasr etmiş idiniz şimdi 
biraz daha kasr ü ta'dil ile uyuşdurulur denildikde nokta-i mezkürenin kasrını 
tasdik eylediğinden işte beynimizde az bir şey kalmış olmağla uyuşulmak 
âsân olur denildiği esnâda Fransa maslahatgüzârı ba'zı kelimât-ı tas'ibiyye 
tezkâr etmekle beri tarafdan alâ tarikü”i-latife elçi beylerin demincek vâki” 
olan ifâdelerine göre iştirâke hâcet yok lisân-ı vâhid kâfidir denilerek bâ-ta'riz 
yine arzen yapılacak hudüdun muhassenâtı beyân olundukda İngiltere elçisi 
haritada göstererek fakat İzdin'in taraf-ı Devlet-i Aliyye'ye terkiyle Badracık 

Yunaniler tarafında kalmak üzere hudüd kat'ım söylemekle beri tarafdan hari- 
ta Frengi olduğundan biz anlayamıyoruz elçi bey yine müzâkere olunmak 
üzere bir hat işaret eylese denildikde mersüm bi'l-muvâfaka kurşun kalemle 
hatt-ı hudüdu çekerken elçi beyin elini daha ötelere çekelim yollu vâki” olan 
latifeye mersüm dahi refiklerim elimi berilere çekiyorlar diyerek bi'l-mukabele 
Badracık kazâsı öte tarafda ve İzdin kasabası beride kalarak ikisinin beyninde 
Narda körfezine doğru bir hatt-ı müstakim çekmiş olduğundan beri tarafdan 
elçi bey dostumuz kendi insâfı iktizâsınca şu hattın ortasmdan bir hatt-ı diğer 
daha çekmesini dostâne iltimâs ederiz denildikde ta'limâtlarından hâric oldu- 
gu ve dağlardan ayrılamayacaklarını beyân ile itizâr etmişler ise de beri taraf- 
dan o hudüda nazaran İzdin'in iskelesi ötede kalmak iktizâ edeceğinden İzdin 
bir şeye yarayamayacağı lede'l-ityân bu hattın makbüliyyeti mazbatalara dâ- 
hil oldu diyicek beri tarafdan bu dâhil oldu ise bizim elçi bey bir diğer hat çek- 
sin dediğimiz dahi dâhil oldu denildikde başka hatt-ı hudüd çekilmek müm- 
kin olmayıp işbu yeni çekilen hattın üzerine mübâhase edeceklerini ya'ni iki 
hat beyninde uyarına göre tanzim-i hudüd olacağını beyân etmekle beri taraf- 
dan hatt-ı hudüd İzdin iskelesinin ötesinden tutulsun da yine müzâkeresini 
ederiz denildikde İzdin'in taraf-ı Devlet-i Aliyye'de kaldığı takarrür etdikden 
sonra iskelesi müzâkeresi olunmak lâzım gelir ve bu esâsın tagyiri mümkin 
değildir ve şimdi (581 çekilen hatt-ı hudüd ile ibtidâ teklif etdikleri hat beynin- 


de Devlet-i Aliyye'nin işine yarayacak şey bulunur ise yine iktizâsına bakılır 


demesiyle beri tarafdan şimdi burada maslahatı söyleşip bitirecekmiyiz yoksa 
mahalline mi havâle olunacak yollu lede'l-istizâh ba'zısı burada ve ba'zıları 
mahallinde tanzim olunacağını ifâde etmesiyle beri tarafdan Türki harita irâ'e 
ile elçi bey dostumuzun ifâdesine nazaran İzdin kazâsı bu tarafda kalmak ikti- 
zâ ediyor ise de öteleri nereleri oluyor yollu su'âl olundukda Türki haritayı 
tanzim eden cibâli göstermemiş olduğundan müşkil oluyor demesiyle beri ta- 
rafdan vâkı'a bu haritada çokluk dağ gösterilmemiş ise de Frengi haritalarda 
tersim olunduğu derecede dahi cibâl olmamak gerekdir denildikde şimdi de- 
minki kabül olunan hat üzerine müzâkereye gireceğiz ve bizim tarafdan şu de- 
rece teshilata ibtidâr olundu ki siz bir tarafını söylemiş iken biz iki tarafı dahi 
ta'dil eyledik demesine binâen beri tarafdan mebde' ve müntehânın birinde 
mazarrat-ı berriyye ve diğerinde mahâzir-i bahriyye olduğu söylenmiş idi, her 
ne ise İzdin tarafında Devlet-i Aliyye'nin mazarrat-ı berriyyesi ziyâde olup 
eğerçi elçi bey biraz tahfif etmiş ise de biraz daha İzdin'in ortasından hatt-ı hu- 
düd çekilse muvâfık olurdu denildikde öte tarafdan şimdi bu hatt-ı hudüd çe- 
kildikten sonra tagyiri ve ana dâir müzâkere olunması muhâl kabilindendir 
diyicek beri tarafdan elçi bey müzâkeresini sonra ederiz demiş iken şimdi böy- 
le demesi tenâkuz-ı kelâmı mücib görünüyor ve iskelesi olmadıkca İzdin bir 
şeye yaramayacağından keenne bir hânenin odalarını verip de kapısını verme- 
mek gibi olur denmeğin İzdin iki hat arasında kalarak sonra anın üzerine mü- 
bâhase olunacakdır demekle bir tarafdan İzdin kasabasının beride ve Badra- 
cık'ın öte tarafda kalmasını kendileri irâd edip mazbataya dahi öylece yazıldı- 
ğından iskelesi dahi iddia olunur denildikde İzdin'in taraf-ı Devlet-i Aliyye'de 


582 Vak'anüvis Ahmed Lütfi Efendi Tarihi 


kalması icâb ü lüzümunun delâil-i kaviyye ile beyânına mevkuf olup iskelesi- 
nin dahi ol vakit iktizâsına bakılır demekle beri tarafdan icâb ü lüzüm keyfiy- 
yeti lede'listifsâr bizim maksadımızın bir körfezden diğerine dağ üzerinden 
gitmek olup ba'zı dağlar arasında ta'dil ü tesviye olunacakdır ve bunun esâs-ı 
a'zamı üzerine söyleşelim, eğer İzdin'in icâbı tahakkuk eder ise ol hâlde iktizâ- 
sına bakılır denmesiyle beri tarafdan yine |591 İzdin kasabasının beride kalma- 
sını tekrâr ile esâs-ı a'zam dostlukdur denildikde dostluk kaziyyesi ba'de't- 
tasdik şimdi maslahatın esâsı üzerine söyleşeceğiz demesi üzerine beri taraf- 
dan elçi bey İzdin kasabası lakırdısını te'hir ile öylece mübâhase edelim diye- 
ceğine kasaba-i mezküre tekmilce Devlet-i Aliyye'ye bırakılıp da andan sonra 
müzâkere olunsa olmaz mı denildikde biz ta'limâtımızı tecâvüz ile bu hatt-ı 
hudüdu çekmiş iken yine muvâfakat olunmuyor demeğin beri tarafdan geçen- 
ki medlisde biz de ta'limâtımızı tecâvüz etmişdik her ne ise şu İzdin cümle te- 
vâbi'iyle taraf-ı Devlet-i Aliyye'de kalmak ve biz mücerred düvel-i selâsenin 
hâtırlarına ri'âyeten bu kadar kazâları fedâ etmekliği göze aldırmış iken bir İz- 
din kasabasına sözümüz geçmez mi ve İzdin'in ötesi ova olmağla eski hatt-ı 
hudüda varmayınca hudüd olacak mahal bulunur mu vâdisinde sevk-i kelâm 
olundukda vâkr'a oraları dediğiniz gibi ova ise de iki hat beyninde ayrılmak 
uyamaz kelâmını zeylen teselsül-i mübâhasatdan şikâyet ederek bu lakırdılar- 
dan esâs kabül olunmamak lâzım geliyor ben de odadan kalkar giderim yollu 
izhâr-ı huşünet etmekle beri tarafdan hoşnüdi-i tarafeyn ile maslahatın tesvi- 
yesine çalışılıyor denilerek söz yatışdırıldıkda bu çekdiğimiz hattın arasında 
İzdin taraf-ı Devlet-i Aliyye'da kalacak olduğu halde ahâlisinin teshil-i masla- 
hatları husüsuna bakılır demeğin beri tarafdan şimdi şu İzdin iskelesinin öte- 
sinden tahdidi muvâfakat olunsa hudüdun bu tarafının sözü kesilmiş gibi 
olurdu denildikde orası mebhasdır demesiyle lede'İ-istüzâh şimdi yeni esâsı 
kabül etdiniz mi demesine binâen hatt-ı hudüd iskelenin verâsından çekildiği 
halde muvâfakat olunabilir cevâbı verilmeğin İzdin kasabasının Devlet-i Aliy- 
ye'ye lüzümu tebeyyün eylediği hâlde iktizâsına bakılmak üzere şimdi mev- 
kufen durması iktizâ eder, ibtidâ esâs kabül olunmalıdır ve esâs dediğimiz hu- 
düd ittihâz olunacak dağlardır demesiyle beri tarafdan maksüd dağlar ise bi- 
zim dediğimiz yerlerde dahi dağlar vardır denildikde bu tekrâr-be-tekrâr söy- 
lenildiği eski hudüdda olan dağlar işe yaramaz demesini cerhen beri tarafdan 
beriki dağların işe yaradığı elçi beyin ma'lümu mudur, İzdin'in verâsı ova ol- 
duğunu kendisi itirâf ediyor denildikde me'müriyyeti kat'i olduğundan ve is- 
kele maddesi beyne'r-redd ve'i-kabül kalmış olması cihetiyle mübâhasesi son- 
ra olunacağından İzdin kasabasının taraf-ı Devlet-i Aliyye'ye lüzümu tebey- 
yün 1601 etdiği halde iskelenin iktizâsına bakılır demeğin İzdin'in keyfiyyeti 
şimdi ma'lüm olmayıp da sonraya kalacak olduğu halde mechül şey nasıl esâs 
ittihâz olunur denildikde iki hattın arasında olan mesâfât içinde uyuşulması 
esâs ittihâz olunsun demekle beri tarafdan mesafât bilinmek lâzım değil midir 
su'âline mahallinde tebeyyün edeceğinden şimdilik İzdin mevkufen kalmak 
iktizâ eder ve İzdin taraf-ı Devlet-i Aliyye'de kaldığı hâlde iskelesinin iktizâsı- 
na bakılır cevâb-ı sâbıkını irâd etmekle yine istizâh-ı merâm olundukda asıl 

murâd yine evvelki hatt-ı hudüdun kabülü olup ta'dilât ol hat ile ber-vech-i 
bâlâ meclisde çektiği hattın ikisinin beyninde olacağını beyân etmekle beri ta- 
rafdan eski meclislerin müzakerâtı şimdi avdet ederek bizim bu kadar mübâ- 
hasâtımız mahv hükmüne giriyor, elçi bey cenâbları gücenmesin, kendi söyle- 
diği gibi biz de me'müriyyetimiz iktizâsını söyleyeceğiz, şöyle ki mutlaka şu İz- 
din'in taraf-ı Devlet-i Aliyye'de kalması ta'limâtımız iktizâsındandır yollu diri- 
ce söylendikde orası müstesnâ ve mebhasdır ve iskelesi açıkda duracakdır de- 
mesiyle bu ne demek oluyor diye lede'l-istifsâr oranın dahi mübâhasesini ede- 
riz dediğine binâen biz de mübâhaseye âmâdeyiz denildikde su esâs kabül 
olunmadıkca mübâhase olunamaz demeğin beri tarafdan İzdin kasabası taraf-ı 
Devlet-i Aliyye'de kalmak üzere esâs kabül olunur denildikde bu sürete ya'ni 
kazâ-i mezkür beri tarafda kalmak üzere esâs-ı maslahat ittihâzına muvâfakat 
eylediğinde çünki evvelce dahi İzdin taraf-ı Devlet-i Aliyye'de kalacak iken 
Fransa maslahatgüzârının ifsâd-ı hafiyyesine binâen rücu' ile İzdin mebhasdır 
ve iskelesi şöyledir diyerek birtakım mugalata-âmiz sözler söylemiş olduğun- 
dan bu defa bâri rücu'a mahal kalmamak içün şimdi bu keyfiyyet böylece 
mazbataya yazılsın mı denilip ol dahi yazılsın diye te'yid etdikde bi't-tahrir bi- 
raz teneffüs olunmak üzere âher odaya çıkılarak mersümlar dahi bağçeye gi- 
dip bir mikdâr ârâm ve bir aralık yanlarına âzimet ile celb-i hâtırlarına ikdâm 
olundukdan sonra lede'l-ictimâ” İngiltere elçisi mersüm söze âgâz ile işbu hatt- 
ı hudüdu mücerred ba'zı derbendler olduğu içün intihâb eyledik ki Narda ta- 
rafında Makrinos derbendi vardır denildikde beri tarafdan bunların demincek 
dahi sohbeti geçmiş idi, lâkin elçi beyin iki hat beyninde dediği bahis her ne 
ise anı anlayalım yollu lede'I-mukabele mersüm bu dediğimiz (61) derbend- 
den başladığımızın sebebi şudur ki işbu derbendin menâfi'-i umümiyyesi ol- 
mağla zikr olunan Makrinos dağının nısfı taraf-ı Devlet-i Aliyye'de ve nısf-ı 
âhiri Rumlar tarafında kalsın demekle beri tarafdan bu yalnız bir derbend ol- 
mağla nasıl tefrik ü tansif olunabilir dedikde elçi-i mersüm Makrinos dağı baş- 
ka derbendi başkadır bizim murâdımız Makrinos boğazının en dar mahalli 
Yunanda kalmasıdır, taraf-ı Devlet-i Aliyye'den tahdid içün mahalline irsâl kı- 
nacak me'mürlara böylece ta'limât verilsin demesine cevâben beri tarafdan 
derbend-i mezkürun hakikat-i keyfiyyetini bilmeyerek ta'limât verilmek mu- 


.vâfık olmayacağına ve bir de Makri dağı ibtidâ teklif etdikleri hatt-ı hudüdun 


hâricinde bulunması cihetiyle bi”-farz tansif olunsa bile demincek çekdiği hat- 
dan başka zikr olunan evvelki hattı dahi tecâvüz etmek lâzım gelerek buna 
ta'dil denilemeyeceğine binâen mahalline muhaddidler irsâlinden sonra olu- 
nacak tahkikata göre tanzim olunsa güzel olur denildikde elçi-i mersüm biz 
dağ içün söyleşmiyoruz Makrinos derbendi nâmıyla cebel-i mezkürun eteğin- 
den geçer bir derbend vardır murâd odur demesinden merâmları dağın tansifi 
olmayıp mücerred Yunaniler tarafında olan derbendin öte cânibde kalması ol- 
duğu tebeyyün etmekle beri tarafdan bizim dahi murâdımız keyfiyyetin 
mâ'lâm olmasıdır eğer beri tarafın işine yaramayacak bir şey ise ne mâni' öte 
tarafa dahi kalabilir bu tarafeynden ilişilecek şey değildir, fakat bilinsin içün 
diyoruz, bizim elçi beyden matlübumuz keyfiyyetin hakkaniyyet vechiyle ic- 

râsıdır denildikde elçi-i mersüm bu maddelerin cümleten bu tarafda çar-çabuk 
tahkiki mümkin değildir demesine cevâben beri tarafdan burada ol havâliye 
vukuf-ı tammı olan âdemler olmağla bir kaç gün zarfında tahkik olunarak 
Narda körfezinin te'minat-ı lâzimesiyle beraber bunun dahi lakırdısını ederiz, 
ya'ni tesviye kabül etmez şey değildir, bu kadar bahsimiz dahi derbend-i mez- 
kür haritada anlaşılamadığından başka ekser haritalar mahalline tevâfuk et- 
memekden nâşi olmağla hakikat-i hâl elçi beyin ma'lümu ise bizim de ma'lü- 
mumuz olsun demekdir, galiba bu derbend Arnavud yolunda olmah ki anlar- 
dan te'min içün oluyor, her ne ise biz dahi buna mukabil elçi beyden bu ma- 
hallin te'minini taleb ederiz denildikde elçi-i mersüm işte bu vechile bahse de- 
vam ediyoruz, Devlet-i Aliyye'nin te'miniyle bile hudüd hatt-ı şarkisi Makri- 
nos derbendine yaklaşarak gidecek 1621 ya'ni sonraki hat şimâlde kalmayıp 
beri tarafda kalacak dediklerinde beri tarafdan bunu anlayamadık, demincek 
beyân olunan hattın gidişine nazaran böyle olmamak iktizâ eder denildikde 
elçi-i mersüm hatt-ı hudüdun ba'zı mahalli iktizâsına göre gâh aşağıdan ve 
gâh yukarıdan gider demesiyle beri tarafdan bizim tarafa iktizâ eden mahalle- 
rin dahi tesviyesi elbette câiz olur denildikde elçi-i mersüm işbu usülü Devlet- 
i Aliyye'nin maslahata tevfik içün hatt-ı hudüd Gerenbeş ile Rendina arasında 
vâki Kalyormi üzerinden geçmek hayırlıdır dediklerinde beri tarafdan işbu 
iki hatt-ı hudüdun arasında ba'zı yerler elçi beyin indinde muhakkak ise de bi- 
zim indimizde mechül oluyor ve bu cihetle ilişikden kurtulamıyor, bu böyle 
olmakdan ise biz dahi bi/t-tahkik bir mülâkatımızda dahi söyleşip âsân vechile 
bitiririz denildikde elçi-i mersüm Efrenc milleti fenn-i coğrafiyyeye vukufları 
cihetiyle bu yerleri pek iyi bilirler demeğin beri tarfdan murâd elçi beyin sözü- 
ne İtimâd etmemek değildir lâkin burada ol taraflara vukuflu kimesneler ol- 
mağla biz kendimiz kanmak içün tahkik ile yine müzâkere ederiz denildikde 
elçi-i mersüm Devlet-i Aliyye hakkında hayırlı olacak şeylere dâir ifâdâtımız 
dahi kabül olunmuyor demekle beri tarafdan bizim sözümüz elçi beye i'timâd 
etmemek ma'nâsına olmayıp mücerred tahkik içündür diye tekrir-i makal 
olundukda elçi-i mersüm bu takdirce işbu nokta kabül olunmuşdur ileriye va- 
ralım diyicek beri tarafdan tahkik olunmak üzere muvâfakat olunur denildik- 
de maslahat bundan böyle uzamaya mütehammil değildir yollu ta'cil etmekle 
beri tarafdan uzamayıp bir kaç güne kadar mülâkat olunur denildiğini 
müteâkib elçi-i mersüm bizim murâdımız şu iki hattın ortasıdır, işbu noktalar 
kabül olunsun da ba'de tahkik olunur diye tahdid-i mübâhase etmekle beri ta- 
rafdan beher noktaları elçi bey ta'yin etdi, bizim tahkikatımız yine ol hatlardan 
hâric değildir denildikde elçi-i mersüm eğer uzamaz ise mâni” değildir diye- 
rek bir iki gün içinde olmasına ısrâr etmesiyle işbu pazartesiye kadar mümkin 
olur denildikde elçi-i mersüm evvelki hudüd taraflarına takarrüb ederek de- 
mincek taraf-ı Devlet-i Aliyye içün aşağı inmişdik, bu defa öte taraf içün yu- 
karı çıkalım dediğinde beri tarafdan bu def'a yukarı çıkılır ise sonra biz dahi 
hudüdu öte tarafa doğru indirmeye mecbur (63) olacağımızdan elbette elçi 
bey de muvâfakat eder diye gülerek İzdin tarafının kâmilen taraf-ı Devlet-i 
Aliyye'de kalması süreti imâ olundukda hatt-ı hudüd İzdin sahilinde İstiliçe 

nâm mahalden imrâr ile Gore dağına kadar müntehi oldukda işbu hudüd ile 
mukaddem taleb etdiğimiz hudüdun beyninde bulunan mahallerin sülüsânı 
mikdârını taraf-ı Devlet-i Aliyye'ye terk etmiş oluyor, işte buranın ta'dili bu- 
nunla hâsıl oldu diyerek yine İzdin maddesinden rücu” etmekle bizim sözü- 
müz İzdin ve havâlisi bizde kalmak ve ma'adâ mahaller içün bahs olunmak 
üzere muvâfakatden ibâretdir şimdi elçi beyin sözü başka süret demek oluyor 
denildikde elçi-i mersüm İzdin hakkında redd ü kabüle dâir bir şey demedik, 
biz Makrinos derbendinin keyfiyyetini söyledik, İzdin'in ahvâl-i lüzümiyyesi 
dahi beyân olunsun demesine mebni beri tarafdan bu kadar ehl-i İslâm sâkin 
ve önü ova olmak mülâbesesiyle hudüdca mazarrat-ı azimeyi mücibdir den- 
meğin elçi-i mersüm cebinden bir müzekkere çıkarıp ana bakarak dört beş se- 
ne oluyor ki İzdin'in ehi-i İslâm ahâlisi dağılmış ve evâilde ehi-i İslâm ve re- 
âyâsı şu kadar bu kadar iken şimdi mikdâr-ı cüz'iye tenzil etmişdir diyicek be- 
ri tarafdan hâsılı lisân-ı safvet ile beyân ederiz ki bizim esâs me'müriyyetimiz 
İzdin ve havâlisi beri tarafda kalmak üzere olmağla elbette elçi beyler dostları- 
mızın kabül edeceklerine şübhe yokdur denildikde elçi-i mersümün vâkı'a 

ta'limâtınız böyle olduğunu anladık lâkin biz iki hat beynindeki mahaller üze- 
rine bahs ediyoruz yollu te'kid-i müddeâ eylemeleriyle beri tarafdan her ne 
kadar bunlar muhârebeler sebebiyle dağılmış ise de memleket-i mezküre ova- 
sı ve muhassenât-ı sâiresi olmak cihetiyle taraf-ı Devlet-i Aliyye'den 'mâretine 
himmet buyurularak yine evvelki merkezini bulur denildikde elçi-i mersü- 
mün acabâ bunlar Golos ve civârında sâir münâsib mahallere nakl olunmak 
mümkin olmaz mı dediklerinde beri tarafdan bunun bir tarafı ya'ni Narda 
körfezinin karşıları İngiltere devleti hükmünde olan Cezâir-i seb'a olmasıyla 
oradan emniyyet mümkin ise de diğer tarafı ya'ni mebde'-i hudüdun karşısın- 
da bulunan adalarda mütemekkin Rumlar hâlâ Mısır sefinelerinde müstah- 
dem olmalarıyla işte burası bir kat daha güce giderek hâsılı mebde'-i hudüdda 
vâki" mahallerin tahkimi lâzım geliyor denildikde elçi-i mersümün Mora 
memleketi hükümet süretine girdiğinden nizâm ü intizâm (64) buldukda her 
bir şey iyi olur dediklerinde beri tarafdan işte bizim mecâlis-i sâbıkada âsâyiş 
hudüd ile hâsıl olmaz dediğimizi şimdi siz de tasdik ediyorsunuz denilerek is- 
bât-ı müddeâ olunduğunu takiben mersümlar yine İzdin üzerine ısrâr etmele- 
riyle beri tarafdan bu hattı demincek elçi bey çekdi, doğruca İzdin'in öte tara- 
fından mürür ediyor, elçi beyin lisânı hakkaniyyet üzere olduğu gibi eli dahi 
hakkaniyyet üzere olduğundan hatt-ı mezküru çekmiş iken şimdi işbu iki hat- 
tın ortasından bahs olunmak üzere teklif ediyor, ta'limâtımız İzdin ve havâlisi 
beri tarafda kalmak üzere olduğunu beyân eylemişdik denildikde elçi-i mer- 
sümün çünki İzdin'in terki ta'limâtımızdan hâric deniliyor, sâhib-i mülk olan 
taraf-ı hazret-i şâhâneye ifâde kılınsın diyicek beri tarafdan mücerred elçi be- 
yin ifâdesine hürmeten hâk-i pây-i şâhâneden tekrar istizân olunur, lâkin İz- 
din'in terkine mesâg-ı şer'i dahi olmadığından müsâade buyurulacağını akıl 
kesmez denildikde elçi-i mersümün İzdin'de Rumlar ehi-i İslâmdan ziyâde ol- 
mağla bu dahi sebeb olabilir demeleriyle beri tarafdan Memâlik-i Mahrüsa'nın 
ekser mahallinde Rum tâifesi ehl-i İslâmdan ziyâdedir bu sened olamaz denil- 

dikde elçi-i mersümün İzdin ahâlisi kalmak istemez ise âher mahalle nakille- 
rinde masâriflerinin #tâsı ve emlâklerinin füruhtu husüslarına sa'y ederiz de- 
meleriyle beri tarafdan bizim ifâdemiz yalnız ahâlisi üzerine olmayarak bunca 
mazarrat-ı şer/iyye ve mülkiyyesi irâd olunmuş iken elçi beyler yine mütâlaa 
etmiyorlar, bu taraflar ahâlisi öteden beri kâdim yerlerinde ve yurdlarında ola- 
rak bu kadar cevâmi' ve mesâcid olmağla bunun mazarrat-ı şeriyyesi şöyle 
dursun mülken Rumeli'nin kalbgâhına te'sir eder denildikde elçi-i mersümün 
vâkı'a cevâmi” ve mesâcid keyfiyyeti büyük şeydir, lâkin bizim mübâşeret et- 
diğimiz şey büyük madde olarak iki tâifenin yekdiğerden tefrik kaziyyesine 
mebni olmağla buna bakılmamalıdır dediklerinde beri tarafdan bu maddede 
ma'züriyyet-i şer'iyye derkâr olmağla elçi beylerin insâf ü hakkaniyyetlerine 
havâle ederiz denildikde elçi-i mersümün reis efendinin İzdin husüsunda ta'li- 
matları olduğundan müteessif olduk, gelecek ,..iâkatda bu bâbda dahi ruh- 
sat-ı mukteziyye tahsil eylemelerini rica ederiz demeleriyle beri tarafdan mü- 
cerred elçi beylerin hâtırlarma ri'âyeten ifâde ederiz, lâkin vükelâ-yı Devlet-i 
Aliyye'nin re'y ü kararı böyledir denildikde yine yevm-i mülâkatın (65) tahsi- 
sini bi't-te'kid pazar günü mülâkat olunmasını taleb etmekle yevm-i mezkür- 
da reis-i etıbbâ-i müşârünileyhin sâhilhânesinde mülâkat olunmak üzere karar 
verilerek meclise hitâm verilip mersümlar avdet etdiğini müteâkib İngiltere el- 
çisi mersümun tercümânı Şaber gelip elçi bey beni mahsus gönderdi, şu İz- 
din'in terki husüsunu hâk-i pây-i şâhâneye arz ü ifâde ile bu bâbda ruhsat-ı se- 
niyye istihsâlini sizden ricâ ediyor demiş ve beri tarafdan dahi ne mâni' ifâde 
edelim lâkin demincek esnâ-yı müzâkerede dahi beyân olunduğu üzere bu 
maddeye bir vechile mesâg-ı şeVi olmadığından olacağını akıl kesmez, bunu 
böylece resmi olarak elçi beye beyân eyle ve sonra dahi mahremâne olmak 
üzere söyle ki kendisi dirâyet ü hakkaniyyet ile munsif ve âherin ta'lim ü telki- 
ninden müstagni olarak maslahatın ibtidâsını ra'nâ bilmekle Fransa maslahat- 
güzârının sözüne bakmasın yollu li cevâb verilmiş e muhat-ı ilm-i 
âlileri buyuruldukda..... 


Dördüncü mükâleme 


Rüsüm-ı âdiyye ve ba'zı âfâki sohbetden sonra İngiltere elçisine hitâb ile 
meclis-i sâbıkda İzdin tarafının taraf-ı saltanat-ı seniyyede kalmasına dâir olan 
me'müriyyet-i kat'iyyemiz beyân olunarak elçi bey dostumuz Narda tarafın- 
dan bed” ile beyne'İ-hatteyn ba'zı yerler Yunanilerde ve ba'zıları taraf-ı Devlet-i 
Aliyye'de kalmak üzere noktalar vaz' eylediğinden tahkike ta'lik olunmuş idi. 
Bu def'a yine me'müriyyet-i sâbıkamız vechile İzdin tarafından müzâkereye 
başlayalım. Şöyle ki İzdin kasabası üç aded nevâhiden ibâret olmağla Alaman 
nehrinin ötesinde bulunan bir nâhiyesi Yunanilerde ve nehr-i mezkürun beri- 
sinde kâin iki aded nâhiye dahi taraf-ı Devlet-i Aliyye'de kalmak ve zikr olu- 
nan nâhiye-i vâhide her ne kadar beriki nâhiyelerden ma'mür ve mahsüldâr ise 
de nehr-i mezkürun ötesinde bulunarak elçi beyin söylediği hudüd-ı tabiiyyeye 
dahi muvâfık olması cihetiyle öte cânibe terk olunmak üzere tesviyesi sühület-i 

maslahatı mücib olacakdır yollu feth-i kelâm olundukda elçi-i mersümun bu 
nâhiyeler nehrin öte ve berisinde nasıl taksim olunmuşdur deyü su'âline nevâ- 
hi-i mezkürenin beynlerini nehr-i mezbür fasl ederek taksim etmişdir cevâbı 
verildikde elçi-i mersüm Alaman nehrinin ötesinde İzdin nâhiyesi olmamak 
gerekdir 166) olsa olsa Esirkeş nehridir demesine binâen mevcüd olan Türki ve 
Frengi haritalar meclise konularak beride ve ötede olan nâhiyeler irâ'e olun- 
dukda elçi-i mersüm biz yalnız İzdin'in dâire-i münâsibesinden bahs ediyorsu- 
nuz zannetmiş idik, ifâdenize nazaran nehrin ötesinde vâkı'a nâhiye olmak ik- 
tizâ eder ise de ol süretle tanziminde esâs-ı me'müriyyetimizden çıkmış oluruz 
diyicek evvelki meclisde İzdin tarafının dahi ta'dili kararlaşmış olduğundan 
ana mebni ifâde olnuyor diye mukabele olunmağla elçi-i mersüm ta'dilât iki 
hat beyninde icrâ olunmuş idi diyerek ber-minvâl-i meşruh vaz” etmiş olduğu 
noktaları kararlaşdırmak ve ta'dilâtı ana hasr etmek dâ'iyesinde olmasıyla beri 
tarafdan ma'lümunuz olduğu üzere geçenki mecisde hudüdun ortalarında 
noktalar vaz' etdiğiniz mahallerin keyfiyyeti mechül olmak hasebiyle anın ka- 
rarı tahkike ta'lik olunup mebde' ve müntehânm dahi mazarrat-ı berriyye ve 
mahâzir-i bahriyyesi beyân ile nihâyet bir tarafına biz muvâfakat edelim diğe- 
rine dahi elçi beyler muvâfakat etsinler bu cihetle ta'dil olunur denilmiş ve mu- 
ahharen işâret olunan hattın dahi aşağıya indirilmesini da'vâya istihkakımız 
derkâr iken bakalım elçi beylerin diyecekleri nedir diye hatt-ı mezküra muvâ- 
fakat süreti gösterilmiş idi. Evvel ü âhir İzdin'in beri tarafda kalmasını taleb ü 
iddiâya salâhiyyetimiz zâhir ve husüsiyle Alaman nehri dahi hudüd-ı tabiiyye- 
den olduğu emr-i bâhir olup hatta Rusya devletiyle mu'âhede-i sâbıkada Prut 
nehri hadd-i fâsıl #tibâr olunduğu hâzır bi'l-meclis olan Rusya elçisi dostumur- 
zun ma'lümu olmağla nehrin hadd-i tabii ittihâzına salâhiyyetini tirâf ve şa- 
hâdet etmesi iktizâ eder denildikde Rusya elçisi Prut nehri büyük olarak Ala- 
man nehri buna kıyâs olunamaz demesine cevâben Alaman nehri dahi öyle pek 
küçük olmayıp bi'l-farz olsa bile Rumlar dahi Rusya devletine makis olamaya- 
cağından anlara göre nehr-i mezkür elverir denildiğini ta'kiben İngiltere elçisi 
yine zikr olunan noktaları keenne medlis-i sâbıkada kabül olunmuş süretinde 
irâd etmesiyle beri tarafdan mechüle hükm olunamayacağından tahkike ta'lik 
olunduğu ânifen beyân olunmuş idi, erbâb-ı vukufun ihbârına göre Makrinos 
derbendi hasbe'İ-mevki” taraf-ı Devlet-i Aliyye'ye elzemdir, Yunanilere terki 
tecviz olunamaz denilmeğin elçi-i mersüm bu makule mahalleri fark etmek la- 
zımdır Zirâ ba'zı tarikler var ki ahz ü i'tâya yarar ve ba'zıları ceng içün lâzımdır 
1671 dedikde beri tarafdan elçi beyin dediği Makrinos derbendi kal'a gibi bir 
mahal olup ve Arnavudluğun yolu olmağla Rumlara terki takdirinde Arna- 
vudluğun yolu kesilmek lâzım gelir denilmeğin mersüm Arnavudluğun ticâre- 
ti bu yoldan oluyor dedikde beri tarafdan def'-i münâzaât içün ticâret ihtiyacı- 
nın taklilini mukaddem yine kendileri irâd etmiş olduklarından şimdi ticâret 
yolu diyerek kal'a-i mezküreyi istemeleri nasıl olur yollu lede't-ta'riz Rumlar 
zaifü'l-hâl olduğundan hem ticâret ve hem emniyyet içün taleb olunur demek- 
le beri tarafdan öyle olduğu halde dağlar ve derbendler dahi buna mâni” ola- 
maz denildikde elçi-i mersüm cevâb bulamayarak münâzaa esbâbı her ne ka- 

dar az olur ise ol kadar emniyyet ve muhâfaza hâsıl olur ve orası bir ufak der- 
bendcikdir gibi ba'zı akvâl-i nâ-becâ irâd etmesiyle beri tarafdan tahkikatımıza 
göre orası ufak bir derbend olmayarak bayağı kal'a gibi olmağla bunda mah- 
zür-ı külli vardır denildikde mersüm ta'limâtımızdan hâric olmağla muvâfakat 
edemeyiz demekle sonra yine müzâkaresine mahal bırakılmak ve evvelki mec- 
lis-i mükâlemede muvâfakat etdikleri Agrefe tarafı kavilleşdirilip diğer mahal- 
ler haklarında ve ezcümle taraf-ı sadr-ı a'zamiden vürüd eden müzekkerede 
gösterilen Ponda kal'ası maddesinde dahi ne diyecekleri anlaşılmak içün lakır- 
dı değişdirilerek geçenki meclisde çekilen hatt-ı hudüda nazaran Agrefe kâmi- 
len taraf-ı Devlet-i Aliyye'de kalıyor ise de Preveze boğazında olan Ponda 
kal'ası mukaddem arz eyledikleri hatt-ı hudüdun cânib-i şarkisinde bulunması 
cihetiyle öte tarafda kalmak ve Narda körfezi dahi müşterek süretde olmak ik- 
tizâ edip halbuki bunlara mahâzir-i azime derkâr olmağla zikr olunan kal'anın 
öte tarafa terki uyamayacağını ve Devlet-i Aliyye'nin işbu körfez hakkında da- 
hi emniyyeti matlüb-ı kat'i olduğunu ifâdeye mecbüruz denildikde elçi-i mer- 
süm Agrefe maddesine tekrar söz karışdırmayarak Devlet-i Aliyye'nin emniy- 
yet ü âsâyişi ta'limâtımız iktizâsınca matlâbumuzdur buna sa'y etmek düvel-i 
selâsenin menvi-i zamiridir demekle beri tarafdan şu maddede âsâyiş-i âmme 
ve emniyyet-i tâmme murâd olunduğu irâd ü tekrâr olunmakda olup vâkı'a 
Devlet-i Aliyye'nin dahi hüsn-i niyyeti bunun üzerine ise de nefs akdem oldu- 
ğu misillü Devlet-i Aliyye ibtidâ kendi emniyyetini istihsâl etmesi lazım gelece- 
ği müsellemdir denildiğini tezyilen işte bu körfezde mahzürun biri de şudur ki 
demincek elçi bey buna hayli ısrâr etmişdi (68) diye haritada yine Makrinos 
derbendi irâ'e ile burası Yunanilerde oldukca farazâ Arnavudluğa mühimmât 
ü zahâir nakli lâzım gelip de işbu Narda körfezine bahren getirilse ne mahalle 
ihrâc ve nereden imrâr ü irsâl olabilir denildikde mersüm mezkür körfezin câ- 
nib-i garbisini ya'ni Narda sahillerini göstererek mühimmât ü zahâir gibi şeyler 
oralara çıkarılıp gönderilmek icâb edeceği ve derbend-i mezkürun sa'bü'l-mü- 
rür olduğunu beyân-birle bunda mahzür yokdur ve asıl caddeler Narda sâhi- 
lindedir demekle beri tarafdan işbu Makrinos derbendinden başka Narda kör- 
fezi hakkında te'minat-ı vâfiyenin icrası ve ale'I-husüs Ponda kal'asının ve kâ- 
milen Preveze boğazının taraf-ı Devlet-i Aliyye'de ibkası pek ehemm ü elzem 
şeydir, zirâ bu madde Preveze kal'alarının indifa” muhâtarasını müstelzim ola- 
cağından bu matlübdan ferâgat mümkin değildir denilmeğin mersümlar ta'li- 
mât kılıklı bir kâğıd çıkarıp beynlerinde ba'zı müzakere ederek bu Ponda 
kal'ası kaziyyesi bu meclisde tarafınızdan istima” olunuyor, şimdiye kadar bu- 
nun üzerine ne müzâkere ve ne mütâlaa olunmamışdır her ne ise Yunanilerin 
kuvve-i bahriyyesi tahdid ve körfez hakkında dahi te'minat-ı lâzıme temhid 
olunacağı cihetle bu Ponda kal'asının taraf-ı Devlet-i Aliyye'de kalmasına hâcet 
yok gibi anlaşılır isede mâdam ki Preveze kal'asının istihsâl-i muhâfazası zım- 
nında elzemdir deniliyor bu maddenin dahi mütâlaasını ederiz denildikden 
sonra asıl maksüd def'-i münâzaât içün ehl-i İslâm ile Yunanilerin tefriki istih- 
sâlinden ibâret demesiyle beri tarafdan müfârekat ve emniyyet denilen şeyler 
mücerred cibâl ü enhâr ile hâsıl olamayıp be-her-hâl usül-i kaviyye ile istihsâl 

olunacak mevâddan olduğu lede'l-beyân elçi-i mersüm bu münâzaanın kat'ı 
içün evvelki hatdan başka bir hat dahi işaret olunmuş ve te'minat-ı vâfiyyenin 
icrâ olunacağı dahi ifâde kılınmışdır demesiyle beri tarafdan bizim tarafa em- 
niyyet ne süretle hâsıl olacağını biz mi biliriz yoksa elçi beyin demesiyle mi bi- 
linir denilmeğin Devlet-i Aliyye'nin kavi olması ve Yunanilerin zaif bulunması 
cihetiyle istihsâl-i emniyyet içün Makrinos derbendi öte tarafa kalarak bahren 
dahi te'minat kemâliyle icrâ olunur demekle beri tarafdan derbend-i mezkür 
dediğiniz vechile olduğu halde anın sâhile inecek mahallinden dahi hayır kal- 
mamak iktizâ edip halbuki sâhil tarafında hâsıl olacak emniyyet oraların taraf-ı 
Devlet-i Aliyye'de bulunmasına mutavakkıfdır denildikde bahrin nizâmı (69) 
başka ve berrin dahi başkadır demesiyle meselâ cânib-i Devlet-i Aliyye'den 
bi'l-icâb Arnavudluk taraflarına mühimmât ve zahâir gönderilmek lâzım geldi- 
ği takdirde Makrinos boğazının lüzümu keyfiyyeti tekrâr olunarak orası olma- 
dıkca dağlardan mühimmat irsâli düşvâr olmağla hazır yol var iken Devlet-i 
Aliyye niçün bu tekellüfe düşsün denmeğin elçi-i mersüm buradan mühimmât 
çıkmak iktizâ etmeyip Narda tarafında olan iskeleden ihrâc lâzım gelir ve o ta- 
rafın tarikinde suhület vardır yollu tekrir-i cevâb ederek yine emniyyet lakırdı- 
sını meydana çıkarmağla beri tarafdan Devlet-i Aliyye lillahi"I-hamd şimdiye 
kadar hiç bir sözünden nükül etmemiş olduğundan bu maddeye dâir akd olu- 
nacak şurütun dahi kemâ-yenbagi icrâsına bakılacağı derkâr olunmasına naza- 
ran emniyyet ser-riştesiyle şurası burası Rumlara verilsin demek iktizâ etmeyip 
eğerçi Rumlara kalsa bu mahallere el takmak isteyeceklerine şübhe yoğusa da 
biz anlarla söyleşmeyip resmen düvel-i selâse ile söyleşiyoruz cevâbı verilme- 
gin mersümun bu Makrinos derbendi sa'bü'İ-mürür ve sengistân olmak sebe- 
biyle mahall-i ticâret ü menfaat değildir demesine cevâben Devlet-i Aliyye'nin 
bundan murâdı ticâret ü menfaat içün olmayıp mücerred istihsâl-i emniyyet 
içündür ve emniyyet maddesi mutlaka taraf-ı Devlet-i Aliyye'den iddia olun- 
mak becâdır, Zirâ Rumlar bilâ-sebeb isyân edip ve hâlâ beynlerinde fesâd ü ihti- 
lâl bâki olmağla el-hâletü hâzihi beynlerinde olan ihtilâle düvel-i selâse râzı mı- 
dır ya'ni anları dahi dinlemeyip bayağı haydüd ve hırsız makulesi oldukları 
ma'lüm ve hatta ibtidâki meclisde elçi beyin kendisi dahi bunları tezyif ü tak- 
bih eylemiş olduğu mazbüt olmağla kendilerinden adem-i emniyyet iktizâ ede- 
ceği derkâr yollu lede'l-irâd şimdiki ihtilâl el-hâletü hâzihi maslahat kat” olun- 
mamasından ve hükümdüârları gelmediğinden zarüri oluyor demekle beri ta- 
rafdan hele bakalım hükümdâr da gelsin sonra nasıl olur, belki oraya gelecek 
hükümdâr Rumları devlet askeriyle ihâfe etmek içün bu derbendin cânib-i 
Devlet-i Aliyye'de kalmasını kendisi iltimâs eder denilmeğin elçi-i mersüm vâ- 
ki'a maslahat böyle ise de derbend-i mezkür arâzi-i Yunanın kilidi mesâbesinde 
olmağla miftâhı hükümdârları yedinde bulundukca ihâfesi daha müessir olur 
ya'ni istediği vakit açıp kapayacağını bildiklerinden Rumlar elbetde ziyâde 
korkarlar, hemân esâs-ı hudüdu tanzim edelim demekle beri tarafdan geçen 
meclisde 1701 karar verildiği vechile Agrefe beride kalmak ve İzdin'e dahi tara- 
fınızdan muvâfakat olunmak üzere hudüdun tanzimine Devlet-i Aliyye muvâ- 
fakat edeceğinden ber-minval-i meşrüh İzdin'in Alaman nehrinin ötesinde olan 

bir nâhiyesi dahi Badracık ile berâber Yunanilerde kalacağından işte bu vechile 
râbıta verelim denildikde bu süret muhâldir yollu izhâr-ı taannüd ederek iki 
hat beyninde yalnız. İzdin kasabası kalır ise de o nâhiyeler uymaz demeleriyle 
beri tarafdan eğerçi İzdin kasabasına muvâfakatlarından memnün oluruz lâkin 
ziraat edecek kurâ ve ovası olmadıkca yalnız kasabanın fâidesi olmayıp ve bel- 
ki kendileri bile geçinemeyeceklerinden be-her-hâl nehrin berisinde bulunan 
iki adet nâhiyesi dahi berâber olmak lâzımdır denildikde elçi-i mersüm ta'dil 
maddesi mültezem olarak yalnız İzdin kasabası hakkında olan ifâdemizi kabül 
ederiz lâkin müntehâ-yı hudüdda istenilen derbend ile Ponda kal'ası mütâlaa 
olunacağından şimdiki halde anlar kabül olunur denilemez demesini terdifen 
Rusya elçisi söze âgâz ile keenne sonradan ta'limâtlarına bi'l-mürâcaa İzdin ka- 
sabasının dahi Türki mahal olacağını hikâyet ve İngiltere elçisi dahi derhâl ana 
muvâfakat ederek bu kerre İzdin kasabası hakkında dahi izhâr-ı televvün et- 
meleriyle beri tarafdan istigrâb ile şimdi buna muvâfakat olunup da çar-çabuk 
nükül olunmak ve resmi meclisde böyle muâmele gösterilmek nasıl olur vâdi- 
sinde dirice sözler söylendikde güya deminki ifâdeleri muvâfakat süreti olma- 

yıp mevzü'-i bahs olarak bırakılmışdır yollu kelâm-ı bi-câ irâd etmeleriyle beri 
tarafdan her ne ise be-tekrâr ifâde edelim ki Devlet-i Aliyye'nin kat'i muradı İz- 
din'in beri tarafda kalması olduğundan bu vechile tanzimi matlübdur denile- 
rek üzerlerine varıldıkda elçi-i mersüm bu İzdin maddesiyçün olunan ısrâr ora- 
da bulunan bir kaç yüz ehl-i İslâm içün oluyor halbuki bunların emlâkleri hak- 
kında teshilat-ı lâzime kemâliyle icrâ ve masârif-i nakliyyeleri dahi i'tâ oluna- 
cakdır demekle beri tarafdan ahâli hakkında olacak teshilatdan taraf-ı Devlet-i 
Aliyye'ye menfaat olamayacağından başka İzdin'in talebi mücerred orada bu- 
lunan ehl-i İslâm içün olmayıp belki buraları ova olması cihetiyle iddia eyledi- 
ğiniz vechile hudüda sâlih olmayacağından ma'adâ Çatalca ve Yenişehir taraf- 
larına kadar açık mahaller olmak hasebiyle oraların ehl-i İslâmından emniyyet 
münselib olup reâyâsının dahi zabt ü rabtı mümkin olmayarak ilerisi fesâda 
varacağından 171) be-her-hâl Devlet-i Aliyye'ye muzırdır denmeğin İngiltere 
elçisi mersüm vâkı'a orası sahrâ ise de dağlar dahi vardır ve işte meydanda 
olan haritadan dahi anlaşılıyor dediğine binâen beri tarafdan işbu harita harita-i 
coğrafiyye midir yoksa mevziiyye midir diye lede's-su'âl mersüm coğrafiyye 
olduğunu ikrâr edicek harita-i coğrafiyye ekseri mahalline tevâfuk etmeyip 
hatta mukaddem taraf-ı Devlet-i Aliyye'den muvâfakat olunan hudüdun hari- 
tası dahi öyle olduğundan mahalline uymadığını kendileri söylemiş idi, bu ci- 
hetle oralara vukuf-ı mevtınisi olan âdem hâzır burada mevcüd olmağla anı 
celb ile su'âl edelim oralarda bakalım dediğiniz gibi dağlar var mıdır yok mu- 
dur denildikde elçi-i mersüm süküt etmekle muvâfakatına hamil olnarak evvel- 
ce sâhilhâne-i müşârünileyhe getirilip başka odada tevkif olunmuş olan Koni- 
çeli Hüseyin Bey meclise celb-birle keyfiyyet lede'l-istifsâr oralarda öyle cesim 
dağlar olmayıp ba'zı bayır ve tepeler var isede mürüru eshel ve küsüru ova ol- 
duğuna dâir keyfiyyât-ı vâkı'asını takrir ü tefhim etmekle mir-i müriğileyhin 
bu vechile celb ü istintâkına elçi-i mersümun canı sıkıldığı teferrüs ve ihsâs 
olunduğundan lede'iktizâ yine celb ederiz denilerek meclisden avdet etdiril- 

diğini müteâkib işte ifâdât-ı vâkı'a işidildi, gerçi düvel-i mütehâbbe bunu hu- 
düd ittihâz etmiş oldukları beyân olunuyor ise de hakikatde hudüd ittihâzına 
sâlih olmayıp Devlet-i Aliyye'ye göre şer'i ve mülki mahzürat-ı külliyyeyi müs- 
telzem olması cihetiyle tamâmı tamâmına muvâfakat mümkin olamamağla ne 
mâni” İzdin tarafına elçi beyler muvâfakat etsinler ötelerini söyleşip uyduralım 
ve yâhüd ber-minval-i meşrüh bu harita-i coğrafiyyece yapılmış olup mahalli- 
ne tevâfuk etmemekle tarafeyni kandırmak içün mahalline me'mürlar irsâliyle 
harita-i mevkiiyyesi tanzim etdirilerek ba'de ana göre söyleşelim denildikde el- 
çi-i mersüm getirdiğiniz âdemi bilmeyiz lâkin bizi tekzib içün celb olunup hal- 
buki gerek ifâdâtımız ve gerek bu harita fenne tevfik süretiyledir demesiyle be- 
ri tarafdan yine tekrar edelim ki evvelki hatt-ı hudüd haritası coğrafiyâca ol- 
mak cihetiyle mahalline tevâfuk etmediğini kendileri tirâf edip bu harita dahi 
öyle olduğunu ifâde eylediklerinden murâd haritayı tashihdir yoksa elçi beyi 
tekzib değildir diye ba'de'I-mukabele bu İzdin kasabası elçi beylerin deminki 
ifâdeleri vechile taraf-ı Devlet-i Aliyye'de kalacak ise de (72) etrâf ve nevâhisi 
ötede kaldığı halde cebel-i türreye döner ya'ni etrâfdaki mahal işe yaramaz 
denmeğin bizim murâdımız İzdin kasabasını almak değil ise de ne çâre dağ 
eteğindedir ve bu muhaddid irsâline muvâfakat olunabilir ise de esâs-ı hudüda 
muvâfakat olundukdan sonra olmalıdır demesiyle beri tarafdan İzdin'in taraf-ı 
Devlet-i Aliyye'de kalması esâs ittihâz olunarak ma'adâsının dahi tanzim ü tes- 
viyesiyle maslahat biteceği ifâde olunur iken bilâ-mücib istinkâf olunuyor de- 
nildikde ve vüs'ümüz mertebe Devlet-i Aliyye içün sa'y olundu ve olunuyor 
lâkin ta'limâtımızdan hârice tecâvüz edemeyiz demesiyle beri tarafdan ta'limât 
husüsu bize dahi vârid olup husüsiyle farazâ şu arâzi Devlet-i Aliyye'nin 
mülk-i müstakilli olmayıp düvel-i selâse ile müşterek olsa ol halde bile Devlet-i 
Aliyye'nin kendi mütâlaasına göre söz söylemeye istihkakı olacağı derkâr iken 
düvel-i mütehâbbeye be-tekrâr ri'âyetini izhâr ederek ve tekliflerini redd etme- 
yip ortası bulunmak üzere muvâfâkat göstererek kendi mülkü hakkında söyle- 
diği sözler ısga olunmamak ve beyân eylediği mâzeret-i hakikiyyeye #timâd 
gösterilmemek doğrusu emr-i garibdir yollu lede'I-mukabele elçi-i mersüm biz 
yine Devlet-i Aliyye içün çabalıyoruz diyerek keenne def -i münâzaât maddesi 
mültezemleri olduğundan hayrhâhlık süreti izhâr etmesiyle beri tarafdan Dev- 
let-i Aliyye'nin şu kadar arâziden geçip de bu İzdin tarafından geçmemesi el- 
betde bir mahzür-ı azim mütâlaasma mebni olduğunu elçi bey dirâyeti iktizâ- 
sınca kendisi tefehhüm etmek ve bu cihetle saltanat-ı seniyyenin şu iltimâsına 
muvğfakat göstermek icâb eder denildikde şu dağların hudüd ittihâzı Devlet-i 
Aliyye'ye nâfi” olacağını pek iyi biliriz demekle beri tarafdan lillahi'l-hamd 
Devlet-i Aliyye nef ü zararını bilmez değildir eğer bu maddenin zarar ü fâide- 
sini biz bilmiyorsak artık bizimle müzâkeresi de iktizâ etmez denilmeğin mer- 
süm biz birkaç şeyde muvâfakat etdik siz de şu İzdin tarafının Yunanilere terki- 
ne muvafakat etdiğiniz halde ana mukabil dahi icrâ-yı ta'dilâta bakılır demesi- 
ne cevâben beri tarafdan işte Devlet-i Aliyye şimdiye kadar vuku bulan ifâdat-ı 
sahihasıyla İzdin tarafının mahâzirini meydana koydu, şimdi bunun üzerine 
ne beklemek lâzımdır elçi beyler söylesinler denildikde mersümlar Rum mad- 

desi bidâyet-i zuhürundan beri ber-mahzür olmağla düvel-i selâse bu hudüd-ı 
tabiiyyeyi ancak def-i mahâzir içün intihâb eylediler ve bunun içün bize ta'li- 
mât-ı kat'iyye verdiler demesine binâen beri tarafdan (731 şimdiye kadar pek 
çok mahzür ü mazarrat görülmüş olduğundan düvel-i mütehâbbe bâri bu def'a 
ve bundan sonra Devlet-i Aliyye'nin mazarratını tecviz etmemek dostluk ikti- 
zâsındandır ve Devlet-i Aliyye mukaddemki karara muvâfakat etmiş iken şim- 
di düvel-i selâsenin nüküllerini bi-hakkın su'âl edebilmeyi ve şimdiki teklife 
muvâfakat etmemeye istihkakı var iken yine hürmet ü ri'âyeti elden bırakma- 
dığına nazaran elçi bey izhâr-ı memnüniyyet mahallinde ifâdât-ı vâkı'asının 
üzerine me'müriyyet-i kat'iyye beyânıyla iısrâr etmesi münâsib değildir denil- 
dikde Devlet-i Aliyye'nin hakkını ve ri'âyet-i vâkı'asını teslim ü İtirâf ile fakat 
Rum maslahatını bitirmek içün çalışdıklarını beyân etmekle beri tarafdan çünki 
emniyyet iki taraflı olmak iktizâ edeceğinden ve Golos körfezinin karşısında 
bulunan adaların gerek körfez-i mezküra ve gerek Selânik tarafına mazarratı 
olup eğerçi bunlar mukaddemki hudüda dâhil ise de anın feshi cihetiyle bi't- 
tab” bu dahi mülga olmuş olduğundan bunların terki dahi Devlet-i Aliyye'nin 
matlâbudur ve bunlar yed-i ecnebide oldukça Golos körfezinin ve Selânik tara- 
fının emniyyeti hâsıl olamayacakdır, artık elçi bey bu adalarda dahi dağlar var- 
dır diyemez ya, buna bâri muvğfakat etsin denildikde dağlar lakırdısına tebes- 
süm ile bu adalarda ehl-i İslâm var mıdır demesiyle cevâben beri tarafdan ehl-i 
İslâm yoğise de Sisam adasının idâresi hakkında bi'z-zarüre icrâ olunacak usü- 
le tatbikan bunların dahi nizâmına bakılır yollu lede'l-ityân elçi-i mersüm İzdin 
kasabasının terki muhâl olduğundan acabâ bu adaları talebdern murâd ana be- 
del ittihâz olunması süreti midir deyü su'âline mebni hayır bu başka olup bu- 
nun dahi mazarrat-ı bahriyyesi olduğundan istenilir cevâbı verilmeğin mer- 
süm olsa olsa Devlet-i Aliyye şu mevzü'-i bahs olan İzdin kasabasını Yunanile- 
re terk ederek düvel-i selâse tarafından dahi bu adalar hakkında ba'zı ta'dilat 
olunabilir, lâkin bu adaların İzdin kasabasıyla ne münâsebeti oluyor demesiyle 
beri tarafdan bunların talebi İzdin ile münâsebet cihetiyle olmayıp mücerred 
mazarrat-ı bahriyyesi olduğundan başkaca taleb olunuyor denildikde elçi-i 
mersüm bu bahis başka şey oluyor böyle mazarratlar ile uğraşılır ise nihâyeti 
yokdur demekle beri tarafdan şimdi bu adaların bahsine girilmesi demincek iş- 
bu İzdin maddesinden başka dahi söyleyeceğiniz şey var ise ifâde eyleyin diye 
söylediğinizde araya lakırdı girmiş olduğundan şimdi ifâde (74) olunuyor de- 
nildikde ingiltere elçisi mersüm taşra çıkıp tercümânı Şaber ile gönderdiği ha- 
berde bu maddede olacak ta'dilât lâyıkıyla icrâ olunmak üzere şu İzdin kasaba- 
sının terki ta'limâtlarından hâric olacağından bunda ma'zür olduğunu beyân 
edip ba'de kendisi dahi meclise gelmekle beri tarafdan bu İzdir inaddesinin 
Devlet-i Aliyye'ye göre mahâzir-i kaviyyesi tekrâr-be-tekrâr ifâde kılınmış ve 
sâir mahaller uyuşdurulmak üzere bu teklifden vazgeçmeleri iltimâs olunmuş 
iken elçi beye hâlimizi anlatamadığımızdan ve kendilerine ne kadar söylense 
müsmir olmayacağından artık yine kendilerinin ma'rifetiyle gönderilmek üze- 
re başka başka takrir-i resmi verilerek hükümdârlarının hüsn-i niyyet ve hak- 
kaniyyetlerine ve Devlet-i Aliyye ile beynlerinde olan silm ü safvete mürâcaat 

olunmakdan gayrı çâre kalmayıp yollu ifâde olundukda işbu mürâcaat sözüne 
mersümların üçü birden def'aten cevâb vermeyip ve İngiltere elçisi biraz bozu- 
larak şöylece süküt ü tavakkufdan sonra güya işbu hudüd maddesi bi'i-etrâf 
Londra'da müzâkere olunarak böyle karar verilmiş olduğundan mürâcaat 
olunsa bile kârgir olmayacağını beyân etmekle beri tarafdan bu madde Lond- 
ra'da müzakere ve mütâlaa olunmuş ise de acaba bu İzdin tarafında Devlet-i 
Aliyye'ye râci” olacak mahâzir dahi mütâlaa olunmuş mudur denildikde bu- 
nun her tarafı düşünülmüşdür, mahalline muhaddidler i'zâm olundukda bü- 
tün dağlar olması cihetiyle cânib-i saltanat-ı seniyyeye te'sirât-ı berriyyesi ol- 
mayacağı tebeyyün eder denmekle beri tarafdan Devlet-i Aliyye'nin şu madde- 
den dolayı ma'zeret-i hakikiyyesini hükümdârlar bilseler bu süreti tecviz etme- 
yerek ta'dil ü tesviye etmeleri me'mül olunduğuna binâen anlara mürâcâat 
olunması iktizâ ediyor diye lede'l-irâd mersümun burada mahzür mütâlaa olu- 
namıyor ise de kat'a mahzür olmadığından böyle cüz'i şey içün mürâcaat tekel- 
lüfüne ne hâcet yollu vâki” olan ifâdesine mebni elçi bey bunun mahzüru yok 
diyor ise de Devlet-i Aliyye kendi mülkünde olacak mahâziri bilmez mi ve bu 
madde cüz'i şey olsa üç tane hükümdâra mürâcaat iktizâ ediyor denilir mi. 
Mâdâmki elçi beyler ta'dil vâdisine gitmeyip bizim me'müriyyetimiz dahi şu 
İzdin kasabasının beride kalmasına münhasır olduğuna nazaran bu maddenin 
burada kat” olunamayacağı tebeyyün etmekle zarüri mürâcaat olunmak icâb 
ediyor denilmeğin mersüm mücib-i teessüf olmamak içün şimdiye kadar ketm 
olunmuş ise de artık ilânı lâzım geldi diyerek (751 güya bu bâbda me'müriy- 
yetleri kat'i olduğundan taraf-ı Devlet-i Aliyye'den muvâfakat olunmadığı hal- 
de ta'limâtlarını icrâya mecbur olacaklarını ve halbuki bu husüsda mükâfât-ı 
nakdiyyesi dahi olduğundan bu derece dayatılmak lazım gelmeyeceğini irâd 
etmesine cevâben elçi beylerin ta'limâtı bizim bileceğimiz şey olmayıp fakat he- 
nüz bu dediğiniz mükâfâtın mikdâr ü kemmiyyeti daha ma'lâm olmamağla ne 
kadar şey oluyor diye su'âl olundukda anın lakırdısı hudüd maddesinin 
kat'ına mutavakkıfdır demesiyle beri tarafdan elçi beyler meclis-i sâbıkda ruh- 
sat-ı kâmile ile me'müriyyetlerini beyân etmişler idi, murahhasların me'müriy- 
yetleri mahdüd olmayıp tanzim edecekleri şey dâire-i dirâyetleri içinde olaca- 
gına göre ta'limâtımızdan hâricdir denilmesi teslim olunmaz, her ne ise murah- 
has olduklarını şu İzdin kasabası hakkında olan matlüb-ı Devlet-i Aliyye'nin 
icrâsıyla isbât ü izhâr etsinler denildikde bizim murahhas olduğumuz muahha- 
ren çekilen hatt-ı hudüd ile isbât olunmuşdur demesine mebni elçi beyin sonra- 
dan işâret eylediği hattın ta'limâtlarına mugayir olduğu bizim mechülümüz 
olup ihtimal ki me'müriyyetleri anın üzerine ve belki daha aşağılara indirmek- 
le olup da ibtidâ teklif olunan hatt-ı hudüd derece derece tenzil olunmak içün 
ileriden tutdurulmuş ola, lâkin İzdin hakkında me “müriyyetimiz kat'idir demiş 
olduklarından işte murahhas oldukları şu İzdin maslahatına nevâhisiyle bera- 
ber edecekleri muvâfakatlarmdan anlaşılacakdır diye lâtife-âmiz sözler söylen- 
diğini tezyilen fi'I-hakika şu İzdin maddesinin öteye terkinde Devlet-i Aliy- 
ye'ye mazarrat-ı külliyyeyi müstevcib olup halbuki bunun Yunanilere dahi 
menfaati cüz'i olacağından buna muvâfakat olunmak elçi beylere göre pek es- 

hel, bilmem niçün ısrâr olunuyor denildikde bunda Devlet-i Aliyye'ye göre 
mazarrat yokdur demesine cevâben bu maddeden dolayı tarafeynin mazarrat 
ü menfaati tekrâr muâyene ve tahkik olunmak içün ne mâni” elçi beyler kendi 
taraflarından me'mür eylesinler denildikde bu süret vakte muhtac olacağından 
mümkin olamaz diyerek yine saded mükâfât-ı nakdiyye lakırdısına girdiğin- 
den mikdâr ü keyfiyyeti lede's-su'âl bu mükâfât maddesi iki şey üzerine olup 
biri Devlet-i Aliyye'nin mukaddemki karar vechile hükümet-i meşrutanın me- 
nâfi'i olarak arz olunan senevi üç bin kise akçe verginin ve biri dahi bu defa 
terk 176) olunacak mahallerin vâridât-ı seneviyyesinin muaccelesi hesâbma tat- 
bikan olmak icâb eder demesiyle beri tarafdan bu üç bin kise akçe menâfi' mu- 
kaddem hükümet-i meşrüta hakkında söylenilmiş şey olduğundan bunun he- 
sâbı başka ve bu defaki istenilen mahaller içün dahi başkaca mükâfât iktizâ 
edeceği ve meclis-i sâbıkda dahi söylenildiği vechile buraların on bin kise hâsı- 
lât-ı seneviyyesi olarak husüsiyle sâye-i şâhânede bundan böyle oraların husül-i 
Hmârıyla senevi elli bin kise hâsılât olacağı bi-iştibâh olduğuna nazaran buna 
göre hesâb olunmak iktizâ edeceğinden ma'adâ üç tane devlet-i fahime böyle 
iltzâm ederek istedikleri hâlde kemmiyyeti bir kat daha tezâyüd edeceği der- 
kârdır denildikde acaba buralardan ne vakitden beri böyle hâsılât alınıyor de- 
mesine cevâben ihtilâlât-ı vâk'adan evvel nice seneden beri alınmaktadır ve bu 
mahaller münbit yerler olduğundan mahsülât-ı mütenevviası olarak bu cihetle 
hâsılâtı dahi kesret üzeredir kelâmını zeylen husül-i maslahat içün İzdin kasa- 
basının beride olan nâhiyeleriyle taraf-ı Devlet-i Aliyye'de kalmak ve yâhüd 
nefs-i İzdin kasabası esâs ittihâz olunarak mülhakatında ta'dilat-ı icâbiyye icrâ 
kılınmak ve yâhüd oralarda cibâl-i şâhika olup olmadığını muâyene etmek 
üzere muhaddid gönderilmek süretleri tekrâr-be-tekrâr ifâde olunmuş ise de 
İngiltere elçisi mersüm oralarda öyle dağlar olduğunu ve sonra böyle dağlar 
çıkmaz ise kendisi kâzib olmak iktizâ edeceğini beyân-birle mecâlis-i sâbıkada 
söylendiği vechile düvel-i selâsenin mütâlaası gasb-ı mülk olmayıp mücerred 
şu tarafeynin istihsâl-i emniyyeti zımnında olacağından başka bu maddeler 
Londra'da dahi bi'l-etrâf hakimane mütâlaa olunmuş olduğuna mebni bu mak- 
sadın husülü dediğimiz hudüda münhasırdır demekle beri tarafdan vâkı'a öte 
taraf hakkında mütâlaa olunmuş ise de beri tarafın mahâziri hiç tasavvur olun- 
mamış yollu ta'riz olundukda elçi-i mersüm eğer sizin dediğiniz gibi İzdin'in 
verâsında hudüd-ı tabiiyye ya'ni Yenişehir ve Çatalca tarafları hakkında hâtıra 
gelen mahâziri def edebilecek cibâl-i şâhika olduğu mahalde muhaddidler 
ma'rifeti ve muâyenesiyle tebeyyün eder ise verilecek mükâfât-ı nakdiyyeden 
oraya kal'a inşâsı ve yâhüd hudüd maddesinin kat'ıyla ba'de oraya muhaddid- 
ler gitdikden sonra mazarrat-ı hudüdiyye olduğu halde icâb eden masârifi bi'1- 
icbâr Yunanilerden alınmak üzere taraf-ı Devlet-i Aliyye'den iktizâsı vechile 
(771 istihkâmat-ı lâzımenin icrâsı mümkindir demekle beri tarafdan ne mâni' 
evvel-emirde kal'a inşâsıyle mazarrat mündefi” olup olmayacağı anlaşılmak 
içün birer me'mür ve mühendis gönderilip tahkik olunmak üzere bu sürete da- 
hi muvâfakat olunur denildikde kabül etmeyerek vakit geçer yollu cevâbına 
mebni tahkik ü muâyene içün beş on gün meydan da verilmez mi denildikde 

yine esâsın kabülünden sonra muhaddidler irsâlinde muâyenesiyle icrâ olunur 
demesine mukabilen beri tarafdan ibtidâ-yı emirde ya'ni kable't-tahkik kabül 
lâzım gelse gidecek me'mürlardan bi'l-farz bizim me'mürumuz oraların kal'a 
ve palanga misillü şeylerle muhâfazası mümkin olamayacağını söyledikde si- 
zin me'mürunuz İ'zâm ü tas'ibe hami ederek ve meselâ yüz elli kise masrafla 
şöyle böyle bir şey yapılsa kifâyet eder diyerek siz dahi anı dinleyip ol zamân 
dahi yine şimdiki gibi biz hâlimizi anlatamayacağımız şimdiki muâmelenizden 
müstedil olarak hattâ demincek ol tarafları lâyıkıyla bilen âdemimiz haritada 
İzdin tarafında ittisâl ü irtifa” ile vücüdu gösterilen dağların fi-nefsi'l-emr hu- 
düda salâhiyyeti olmadığını ve mahâzir-i adidesini hasbe'l-vukuf ifâde ve be- 
yân etmiş ise de elçi beylere kanâat geleınediğine nazaran sonra dahi bu yine 
böyle olacağı revş-i hâlden nümâyân oluyor denilerek bunun üzerine tarafeyn- 
den dür ü dırâz mücâvebe ve muhâvere-birle İzdin maddesinde beri tarafdan 
dayanılarak uğraşıldıkdan sonra mersümlar bağçeye çıkarak biraz teneffüs es- 
nâsında Frengi ile Rusya sırkâtibini gönderip elçi beyler İstefanaki Bey'i istiyor- 
lar bir söyleyecekleri vardır demelerine binâen gönderildikde mersümlar biz 
sözü tüketdik gayrı bir diyeceğimiz kalmadı, eğer muvâfakat olunacak ise ge- 
lip müzâkere edelim, yok muvâfakat olunmayacak ise reddile cevâb verilsin 
yollu ifâde etmiş olduklarından meclise konulan haritalardan başka bir kıt'a İn- 
giltere haritasında elçilerin dedikleri dağlar kendi haritalarında gösterildiği gi- 
bi müselsel ve muttasıl olmayıp arası münkatı' olduğundan başka İzdin'in ve- 
râsında ba'zı cibâl var ise de harita-i mezkürenin mikyâsına göre önü on iki sa- 
at açık mahal olmak mülâbesesiyle ol mikdâr mesâfenin kal'a ve tabya misillâ 
istihkâmat ile muhâfazası mümkin olamayacağını ve bi'l-farz İzdin ötede kal- 
mak lâzım gelse bir vechile emniyyet-i matlübe husüle gelemeyip Çatalca ve 
Yenişehir ve Selânik havâlisine te'sirat-ı külliyyesi olacağından bunun kabülü 
müteazzir (781 olduğunu ve elçi beyler dahi burasını hakkaniyyet ile düşünse- 
ler İtirâf ve muvâfakatleri me'mül idüğini ifâde etmek üzere harita-i mezküre 
dahi eline verilerek İstefanaki iâde olunduğunu müteâkib tercümânların üçü 
birden gelerek elçilere cevâb irsâl olunduğu ma'lumları oldukda öyle ise biz gi- 
delim me'mür olduğumuz ifâdeye mahal kalmıyor demeleriyle ne mâni” siz 
dahi söyleyin bakalım ifâdeniz ne oluyor denildikde meâli ifâdeleri yine ev- 
velki haberi ve Londra'ya mürâcaat olunsa semeresi hâsıl olamayacağını ve İz- 
din husüsuna muvâfakat olunmadığı hâlde bağçeden meclise fakat bir veda' 
içün geleceklerini mutazammın olmağla beri tarafdan İzdin bizde kalarak sâir 
mahallerin ta'dili ve yâhüâd mahalline me'mürlar irsâliyle tahkiki ve yâhüd dü- 
vel-i selâse hükümdârlarına dostâne beyân-ı itizâr ile insâf ü hakkaniyyetleri- 
ne havâlesi süretleri teklif olunarak her türlü izhâr-ı mülâyemet olundukda elçi 
beyler tarafından âsâr-ı muvâfakat şöyle dursun öteden beri hükümdârân bey- 
ninde bu misillü iltimâsât vuku'u usül-i câriyyeden ve husüsan tarafeyn 
me'murları bir maslahatı bitiremedikleri halde bi/t-tab” hükümdârlara rücu” 
vâzıhâtdan iken elçi beylerin hükümdârlarımız riâyet etmezler gibi ye'si muta- 
zammın söz söylemeleri yakışır şey midir, meselâ biz düvel-i mütehâbbe hak- 
kında taraf-ı Devlet-i Aliyye'den bir güne dostluk ve fütüvvet me'mül olunma- 

sın demiş olsak kendileri incinmezler mi, elçi beyler bunu nasıl söylüyorlar ve 
Devlet-i Aliyye muvâfakat eylediği mukaddemki kararın kemâ-kân icrâsını ta- 
leb ü iddiaya salâhiyyeti kabil-i inkâr değil iken mücerred düvel-i selâsenin hâ- 
tırlarına ri'âyeten bu kerre dahi yeniden birtakım mazarrat-ı azimeyi gözüne 
alarak muvâfakat izhâr buyurulup da şunda kendi mülkü olan bir kıt'anın be- 
ride kalmasını bi-hakkın taleb etmesi elçi beylerin gücüne gelmek revâ mıdır ve 
taraf-ı saltanat-ı seniyyeden ibrâz buyurulan dostluk ve ri'âyetin karşılığı bu 
mudur yollu lede'I-mukabele cümlesi hâlâ i/tirâf ü teslim ile boyunlarını büke- 
rek gidip ve yine üçü birden gelerek Şaber söze âgâz ile ifâdenizi elçilere tebliğ 
etdik, muvâfakat ellerinde olmamağla nihâyet ta'limâtlarını icrâya mecbür ola- 
rak mücerred zâten bürüdet olmamak içün meclise geleceklerdir demeleriyle 
beri tarafdan ne zâten ve ne maslahaten bürüdet olmamak üzere gelmelerini is- 
teriz cevâbıyla iâde olunduklarından mersümlar meclise vürüd ile bi'-ictima' 
ba'zı âfâki sohbetden sonra beri tarafdan elçi beyler 1791 ifâdât-ı vâkı'amızı bir 
kat daha söyleşelim denilerek bütün hudüd üzerine nihâyet re'yleri lede'l-istif- 
sâr İngiltere elçisi kemâl-i hulüs ile müzâkere etmedikce nihâyet re'yimizi ifâde 
edemeyiz diye yine İzdin'e ısrârını imâ etmekle beri tarafdan bu maddelere 
Golos tarafından başlayarak sırasıyla söyleşelim, ez-cümle şu İzdin hakkında 
kat'iyyen ne denilecek zirâ elçi bey bu İzdin kasabasını taraf-ı Devlet-i Aliy- 
ye'de kalmasına bir kaç kere izhâr-ı muvâfakat etdiğinden başka bir kaç def'a 
dahi İzdin'i mebhas ittihâz ederek anın üzerine müzâkere ve mübâhase ederiz 
demişdi. Kasaba-i mezkürenin taraf-ı saltanat-ı seniyyede kalması husüsundan 
rücu etdi ise artık İzdin mebhasdır dediğinden dahi nükül edecek değil a de- 
nildikde vâkı'a oralara dâir mübâhase ederiz demişdim demesiyle beri taraf- 
dan hükmü kat'i olan şey içün bahis icâb etmeyip ya'ni mutlaka İzdin öte taraf- 
da kalacak olsa elçi bey bunun bahsini edelim demeyerek meclis-i sâbıkda pe- 
şin söyler ve belki çekdiği hatt-ı hudüdu dahi ana göre çekerdi, böyle olmayıp 
da bahs edelim demesi siz bizi ilzâm edebilirseniz, İzdin sizin tarafa terk olu- 
nur ve ikna' keyfiyyeti bizim tarafdan vâki” olduğu hâlde orası Yunanilere kalır 
demek olacağı zâhir iken şimdi me'müriyyet-i kat'iyye göstermesi ana münâfi 
olacağından başka İzdin üzerine böyle ısrâr etdikce zarüri evliyâ-yı umüra şüb- 
he geleceği ya'ni bunu Yunaniler bir kuruntuya mebni istemiş olup da anınçün 
ısrâr olunmak süretleri mütebâdir-i zihin olacağı beyânıyla üzerine varıldıkda 
mersüm cevâb bulamayıp fakat bu madde Yunanilere danışılmadı demekle elçi 
bey buraya gelir iken Mora'ya uğramış ve Yunanileri görmüş olduğundan an- 
lar kendisine rica edip de elçi bey de söz vermiş olduğuna mebni böyle isrâr et- 
mek şübhesi zihne gelmez mi denilmesi hâtıra gelmiş ise de kendisine ağır ge- 
lerek izhâr-ı hiddet etmesi mülâhazasıyla söylenmeyip her ne ise şimdi elçi be- 
yin nihâyet-i kelâmı ne oluyor denildikde kemâl-i tekeddür ile ifâde ederiz ki 
bu beyân olunan süretle muvâfakat ve mübâhase edemeyiz, şu kadar ki mahal- 
line me'mürlar gönderildikde ol taraflarda emniyyete dâir istihkâmat icrâ olu- 
nur, işte nihâyet re'yimiz budur, kaldı ki demincek denilen adalar ne sebebe 
mebni taleb olunuyor demekle beri tarafdan ol vakit dahi ifâde olunduğu vec- 
hile işbu adaların istenilmesi mücerred mahâzir-i bahriyyenin indifa'ı içündür 

ve bir de 801 meselâ ba'zı gemilerimiz ol tarafdan âmed ü şüd edeceğinden fır- 
tınaya uğradığı halde barınmak mütâlaasına mebnidir denildikde Rusya elçisi 
bu hudüdun ittihâzına sebeb ancak evvelki hudüdun icrâsı müteassir olmasıy- 
la berâber iki tarafın tefriki garazından ibâretdir, bu cihetle dâire-i me'müriyye- 
timizden hârice çıkmış oluruz, bunda bir noksaniyyet göremiyoruz demeleriy- 
le beri tarafdan Devlet-i Aliyye'ye göre bu tarafın emniyyet-i bahriyyesi bu- 
nunla hâsıl olacak, işte noksâniyyet budur, şimdiye kadar İzdin ahâlisinden öte 
tarafa bir güne tecâvüz vuku'a geldi mi, bu te'min ü tanzim kangı taraf içün 
oluyor denildikde hayır hiç bir taraf içün değildir, mücerred i'âde-i âsâyiş-i ta- 
rafeyn içündür demeleriyle Badracık ve Narda körfezi nısfiyyet vechile olama- 
yacağından mezkür körfezin cümle beri tarafda kalmasına ne denilecek denil- 
dikde ol taraflarda Rumların kuvve-i bahriyyeleri tahdid olunacakdır demesiy- 
le beri tarafdan ta'dil denilen bu mu oluyor diye muârazası sebkat eden Ponda 
kal'ası gösterilerek lede'I-ta'riz vâkı'a o kal'anın taraf-ı Devlet-i Aliyye'ye terki 
süretinin istihsâli ve Rumların kuvve-i bahriyyesi olmaması ve el-hâsıl şu hır- 
sızlık esbâbı nez' olunarak ticâret husüsunun tervici murâd olunuyor yollu ifâ- 
de etmesiyle beri tarafdan vâkr'a elçi beylerin efkâr-ı dostânelerinden mahzüz 
olduk denilerek yine mükâfât-ı nakdiyye lakırdısı açıldıkda elçi-i mersüm de- 
mincek ifâde olunduğu vechile iki süret olarak biri hükümet-i meşrütadan do- 
layı verilecek sâlifü'z-zikr üç bin kise akçenin muaccelesi ve diğer dahi şimdiki 
terk olunacak yerlerin hâsılâtı üzerine hesâb olunarak tanzimi olduğunu ifâde 
etmekle beri tarafdan bunların ecvibe-i icâbiyyesi demincek şerh ü beyân olun- 
muş idi, şurasını dahi söyleyelim ki Devlet-i Aliyye'nin ecdâd-ı izâmından 
mevrüs olan bunca arâzisinin terki devletce gayet ağır olacağından anın mükâ- 
fâtı dahi ağır olmak iktizâ edeceğine binâen bu hesâbca değeri ne vechile ise 
tanzim olunmak lâzım geleceğinden elçi beylerin bu husüslarda nihâyet re'y ü 
mütâlaaları ne vechile ise bildirilsin yollu irâd-ı su'âl olundukda eğer maslahat 
bu meclisde bitirilecek ise tâ'limâtımıza mürâcaat ederek ifâde edelim demele- 
riyle beri tarafdan İzdin üzerine ısrâr olundukca bu meclisde kat'ı mümkin ola- 
maz lâkin şurasını dahi su'âl edelim ki elçi beyler bu maddenin Devlet-i Aliy- 
ye'ye teklifi bi-hakkın olmak üzere mi söylüyorlar yoksa (81) bi-gayr-i hakkın 
olduğunu kendileri dahi biliyorlar mı denildikde elçi-i mersüm hakkaniyyet 
üzeredir gibi cevâb ile maslahatın bitirilmesi me'mülümüz idi böyle uzaması 
bizlere mücib-i teessür oluyor ve kaç meclisdir söyleşilip yine bir iş görülmü- 
yor demekle beri tarafdan bizim dahi murâdımız bugün hudüd maslahatını bi- 
tirip ba'de müteferriâtını müzâkere etmek idi, Devlet-i Aliyye'nin en mültezem 
mahalli İzdin maddesi olduğundan elçi bey tarafından muvâfakat me'mülünde 
idik, lâkin ne çâre uyuşulmadığından zarüri böyle kalıyor denilerek tarafeyn- 
den biraz tavakkufdan sonra beri tarafdan şimdiye kadar murâd tevsi'-i arâzi 
değildir gibi söylenmekde ise de vâki” olan ısrârlar o ma'nâlara delâlet etmiyor, 
tarafeynden muvâfakat-ı vâfiye mesleğine gidilerek şu maslahat bitirilse güzel 
olurdu denildikde elçi-i mersüm eğer düvel-i selâseye /timâdınız yoğise redd 
ile cevâb verin deyü izhâr-ı ru'ünet etmekle beri tarafdan murâdınız düvel-i se- 
lâseye adem-i /timâd ma'nâsına olmayıp her halde hürmet ü ri'âyet derkâr ola- 

rak hattâ elçi beylerin böyle dayatmaları cihetiyle yine anlara mürâcaat ediyo- 
ruz denilerek izhâr-ı mülâyemet ile elçi beylerin bu vechile ifâde-i kat'iyyeleri- 
ni dahi evliyâ-yı umüra tebliğ ederiz bakalım ne derler yollu cevâbla süküt 
olundukda ka'ti cevâbınız nedir demeğin beri tarafdan işte kat'i cevâb vereme- 
diğimizden istizâna ta'lik olunuyor denildikde elçi-i mersüm münfailâne yine 
istimhâl mi olunuyor demesine mukabil beri tarafdan bu misillâ cesim masla- 
hat üç beş meclisde bitmemek müstagreb şey midir, Belçika maslahatı ne vakit- 
den beri süründüğü ma'lüm değil mi denildikde vâkı'a hayli vakit süründü, lâ- 
kin nihâyetinde yine düvel-i müttefikanın istediği gibi oldu demesine cevâben 
anın müzâkeresinde maslahat sâhibinin me'müru bulunarak kendisiyle söyle- 
şildi, bu madde ise bütün bütün Devlet-i Aliyye'nin gıyâbına yapılmış şey ol- 
mağla ana makis olmayıp ve doğrusu pek güce gidecek şeydir denilerek izhâr-ı 
teessür olundukda Devlet-i Aliyye'nin düvel-i mütehâbbeden tebâüdü cihetiy- 
le böyle oluyor denildiğine mebni beri tarafdan Devlet-i Aliyye'nin düvel-i mü- 
tehâbbeye ri'âyet ü istinâsı ber-kemâl iken bu tebâüd ta'biri ne demek oluyor 
deyü lede's-su'âl saltanatı seniyyenin ri'âyetine diyecek olmayıp fakat sâir Av- 
rupa devletleri misillâ elçi ve me'mürları bulunmaması ma'nevi tebâüd oluyor 
demesiyle vâkı'a bu husüsa bir vakitden beri hasbe'Il-meşgale bakılamamış ise 
de inşâallah (821 bundan böyle esbâb-ı muvânesenin kemâ-yenbagi icrâsına i'ti- 
nâ olunur denildikde mersümların üçü birden meâsir-i ber-güzide-i şâhâneyi 
sitâyiş ü senâ ve devletin hüsn-i hâli temennâsında olduklarını inbâ etmekle 
bi'-mukabele izhâr-ı mahzüziyyet olunarak yine İzdin'in sohbeti açılmağla el- 
çi-i mersüm haritada parmağıyla işâret ederek bu madde bir nokta kadar şey- 
dir Devlet-i Aliyye buna dayanmasın demeğin beri tarafdan velev nefsinde öy- 
le olsa bile şimdi şu kâğıdın üzerine bir damla zeytinyağı düşse yayılarak şura- 
ları istiâb eder deyü Yenişehir taraflarına işâret olundukda İzdin hakkında ken- 
dileri dâima zeytin ta'bir etmekde olduklarından temsil-i mezkür latife süretin- 
de vâki” olmasıyla elçi-i mersüm izhâr-ı beşâşet ederek mülâyemete meyil etme- 
gin beri tarafdan bu Yunan maddesini Devlet-i Aliyye bidâyet-i hâlden beri dü- 
vel-i selâsenin re'y ü nasfetine havâle edegelmişdir, şimdi maslahat şu İzdin ka- 
sabasında kalıyor, elçi beyin haritaya işaret etdiği hatt-ı hudüddan dahi İz- 
din'in beri tarafda kalması iktizâ ederek öyle olmasa hatt-ı mezkürun içine İz- 
din'i idhâl etmemek lâzım gelirdi, sonradan niçün öyle oldu denildikde, o hattı 
işaret etmekden murâd mübâhaseyi iki hattın beynine hasr etmekdir ve bizim 
murâdımız tarafeynin tefrikidir demesiyle beri tarafdan bu tefrik olmayıp belki 
ihlâl demek oluyor denildikde Devlet-i Aliyye bu husüsda düvel-i selâseye iti- 
mâd etmek lâzım olduğunu mütâlaa etmelidir demekle beri tarafdan düvel-i 
selâse dahi Devlet-i Aliyye'ye i/timâd etmek lâzım gelmez mi, Devlet-i Aliyye 
kendi mazarrat ü menfaatini bilmez mi diye lede'I-mukabele elçi-i mersüm dü- 
veli selâsenin bunda bir güne menfaati olmayıp hatta hiç birisi Yunan arâzisin- 
den isti'fâde etmemek üzere beynlerinde ahd ü şart etmişlerdir, mümkin olaydı 
İzdin'in terkine muvâfakat olunur idi, lâkin hudüd ittihâz olunan dağlardan 
ayrılmak ve külliyyen esâs değişmek lâzım geldiğinden müstehilü'limkândır 
demekle beri tarafdan anlar nasıl #tizâr ediyor ise biz de öyle itizâra mecbü- 

ruz, Devlet-i Aliyye'nin asıl matmah-ı nazarı İzdin'dir, bu maddeden dolayı öte 
taraf içün te'minât-ı lâzıme taleb olunur ise ana âmâdeyiz, işte biz dokuz aded 
kazâyı terk etdik, anlar yalnız birine muvâfakat etmiyorlar, bu süretle iş görü- 
lür ve maslahat biter mi denildikde elçi-i mersüm İzdin taraf-ı Devlet-i Aliy- 
ye'de kalsa Yunanilere bâdi-i tecavüz olur demekle beri tarafdan elçi beyin bu 
ifâdesine göre (83) burası bir mültezem mahal oluyor, bu cihetle Devlet-i Aliy- 
ye'ye daha ziyâde elzemdir denilmeğin demincek ifâde olunan adalar maddesi 
me'müriyyetimizden hâric olarak lakırdısına pek de girişilemez ise de ma'-mâ- 
fih bu bâbda irâd olunan mahâzir-i Devlet-i Aliyye düvel-i selâse tarafına tahrir 
olunarak iktizâsına bakılır, ana mukabil siz dahi İzdin tarafına himmet edin de- 
mekle beri tarafdan İzdin içün istihkâmat-ı lâzımenin icrâsı ve Agrefe'nin bu 
tarafa terki ve adalar hakkında teshilat-ı lâzımenin taahhüdü ve Narda körfezi- 
nin te'minât-ı mukteziyesi ve Ponda kal'asıyla Preveze boğazının kâmilen ta- 
raf-ı Devlet-i Aliyye'de kalmak husüslarına dâir elçi beylerin ifâdat-ı vâkı'ası 
evliyâ-yı umür hazerâtına tebliğ olunur, lâkin sâir mahaller hakkında istihsâl-i 
müsâade zımnında bize medâr-ı kelâm olmak içün elçi bey şu İzdin hakkında 
bir kelâm-ı nâfi” söylese münâsib olur denildikde biz de bu maddeyi on beş 
gündür mütâlaa ediyoruz ilerisi mümkin değildir demekle beri tarafdan de- 
mincek dahi ifâde olunduğu vechile bu İzdin husüsunda olunan ısrârdan tabi- 
at-ı beşeriyye iktizâsınca vükelâ-yı Devlet-i Aliyye'ye elbetde bunda bir hikmet 
var diye bi't-tab' emniyyetsizlik hâsıl olacağından elçi beylerin bu derece da- 
yanmaları beri tarafın dahi dayanmasını mücib olur sanırız diye irâd olunan 
kelâma elçi-i mersüm cevâb-ı şâfi vermeyerek bu maddeyi be-her-hal kabül et- 
mek üzere ta'limât-ı kat'iyye ile ne gün mülâkat edersiniz deyü su'âl eyledikde 
beri tarafdan böyle süal olur mu, vükelâ-yı Devlet-i Aliyye'nin bu meclis üzeri- 
ne vâki' olacak re'y ü mütâlaaları mechül iken kabülünü hâvi cevâb ile falan 
gün mülâkat ederiz demeye muktedir olduğumuz süretde vükelâ-yı Devlet-i 
Aliyye'den istizâna hiç hâcet olmamak lâzım gelir, elçi beylerin ifâde ve ilti- 
mâslarını söyleyelim bakalım ne vechile re'y ü irâde buyurulur, hudüd madde- 
sinin cevâbı tahriren verilip de şerâit ve te'minât-ı lâzimeye dâir husüslar içün 
mülâkat ve müzâkeresi tensib olunur, ne vechile olur ise elçi beylere iş'âr olu- 
nur denildikde mersümlar yalnız hudüd maddesiyçün tahriren ve münferiden 
cevâb verilip diğerleri müzâkere olunmak uymaz, cümlesinin birden sözü ya 
tahririnde ne gün ve ne mahalde olunacağını lede's-su'âl beri tarafdan böyle 
her meclisde gelecek meclisin günü ta'yin olunmakdan ise arası uzadılmayarak 
bir gün tahsisiyle (84) muhâbere olunsa gibi söylenildikde yine ta'cil ü te'kid ile 
perşembe günü mülâkat olunmasını taleb etmişler ise yevm-i mezküra iki gün 
kalıp halbuki yalnız derdest olan mazbatanın tebyiz ü takdimi iki güne muhtâc 
olacağı beyânıyla nihâyet bi-mennihi te'âla cumartesi günü mülâkat olunmak 
üzere ba'de'l-karar vaz'-ı mülâyimane ile yine buraya mı gelelim yoksa reis 
efendinin yalısına mı gelelim demeleriyle beri tarafdan her ne kadar mahal tah- 
sisi bize düşer ise de mücerred elçi beylere ri'âyeten kendilerine havâle ederiz 
isterler ise kasr-ı hümâyün-ı şâhâneden birinde dahi mülâkat olunması istizân 
olunur yollu taltif olundukda mersümlar izhâr-ı memnüniyyet ile kendileri da- 

hi ri'âyeten beri tarafa havâle etmiş olduklarından tahsis olunacak mahal per- 
şembe günü ihbâr olunmak üzere meclise hitâm verilerek akşam ezânı vaktin- 
de bi'l-veda' avdet etmiş ve hin-i veda'da dahi bu def'a olunacak mülâkatda şu 
maslahatın bitirilmesini iltimâs ederiz diye tekrar ü te'kid eylemiş oldukları 
muhat-ı ilm-i âlileri buyuruldukda emr ü fermân hazret-i men lehü'l-emrindir. 

(Bu mükâlemeden sonra cereyân eden vuku'ata dâir evrâk-ı resmiyyeye zZa- 
feryâb olamadım.) (85) 


Taraf-ı Devlet-i Aliyye'den Beç Maslahatgüzârı Mavroyani'ye 


Cenâbınızın dirâyet ü sadâkati yirmi beş seneden beri cümle vükelâ-yı salta- 
nat-ı seniyyenin mücerreb ü müsellemi ve ale'I-husüs veliyy-i nimetimiz şev- 
ket-meâb-ı kudret-nisâb efendimiz hazretlerinin ma'lüm ü makbül-i hümâyün-i 
mülükâneleri olduğuna binâen Yunan maslahatının merkez-i mükâlemesi olan 
Londra'ya âzimetle Deraliyye'de asâletlü İngiltere ve Rusya devletleri elçileri 
ve Fransa maslahatgüzârıyle vâki” olan mükâlemâtdan Yunan'a terki mümâ- 
ileyhüm taraflarından teklif olunup taraf-ı Devlet-i Aliyye'ye mazarrat-ı külliy- 
yesine mebni izhâr-ı muvâfakat olunamayarak düvel-i selâse-i müşârüniley- 
hüm cânibinden ferâgati mültemes-i âli olmasıyla Londra a'zâ-yı mükâlemesi- 
nin re'y ü kararma İzdin kazâsının ve düvel-i müşârünileyhümün mukaddem- 
ki kararlarına taraf-ı Devlet-i Aliyye'den hin-i muvâfakatda ol vakit Yunan hu- 
düduna dâhil olup ancak bu def'a karar-ı sâbık-ı mezkürun tagyiriyle tevsi'-i 
hudüda mebni taraf-ı Devlet-i Aliyye'de ibkası lâzım gelen Şeytan adalarının 
kemâ-kân beri tarafda kalması ve Mısır vâlisi sâbık Mehmed Ali Paşa'nın sefâ- 
iniyle donanma-yı Devlet-i Aliyye'ye isâl-i mazarrat kasdında olan Yunaniya- 
nın celb ü tefriki esbâbının istihsâline me'müriyyetiniz husüsuna irâde-i seniy- 
ye müteallik olmuş olmağla mesâil-i mezkürenin keyfiyyeti mu'âhede temes- 
sükatının Londra'da mukim düvel-i selâse-i mütehâbbe murahhaslarına 
meb'us olan müzekkerenin süret-i mufassalasmdan ve gerek cenâbınıza leffen 
başkaca gönderilen talimnâme müfâdından bi-mennihi”İ-mevlâ ma'lümunuz 
olacağından işbu tahrirâtımıza destres olduğunuz anda evvel-be-evvel Devlet-i 
Aliyye'nin dost-ı ahabb ü hayrhâhı olan Prens Meternih (Metternich) cenâbları- 
na varıp kendüye meb'us olan mektüb-ı vedâd-üslübumuzu teslim ve teshil-i 
me'müriyyetinize dâir ta'rifât ü ta'limât-ı hayrhâhânesini dahi ahz ü telâkki ey- 
ledikden sonra hemân mahall-i me'müriyyetiniz olan Londra cânibine hareket 
ü âzimete müsâraat ve bi-mennihi”İ-kerim Londra'ya vusülünüzde evvel-emir- 
de İngiltere devleti başvekili Lord Grey cenâblarına olan mektüb-ı muhibbâne- 
mizi kendine Vtâ ederek ol vechile İzdin nâhiyeleri ve Şeytan adalarının taraf-ı 
Devlet-i Aliyye'de ibkası ve ta'limnâme-i mezkürda şerh ü beyân olunan esbâ- 
ba mebni İzdin içün tazmin karar-dâdesinin adem-i tenzili ve ber-vech-i meş- 
rüh Mehmed Ali Paşa hidmetinde olan Yunanilerin be-her-hâl def ü ref'i hu- 
süslarına muktezâ-yı sadâkat ü istikametiniz üzere sa'y ü gayret ve her hâlde 
hidmet-i hasene (86) ibrâzına bir kat dahi veliyy-i ni'metimiz olan Devlet-i 
Aliyye'nin mahâsin-i teveccühât-ı seniyye ve mükâfât-ı aliyyesine mazhariyye- 

tini mücib olacak kâr-âşinâlık ve me'müriyyet-i asliyyeniz olan maslahatgüzâr- 
lık levâzımının icrâsıyla isbât-ı lâzime-i hidmetkâri ve sadâkat- şi'âriye sarf-ı 
vüs" ü makderet eylemeniz matlüb ü me'mül-i âli idüği ve Beç'den Londra'ya 
varıp gelmek üzere harc-ı râh ve masârif-i sâirenize medâr olmak içün avâtıf-ı 
aliyyeden savbınıza bâ-poliçe yüz bin guruş irsâl ve ihsân-ı hümâyün buyurul- 
muş olduğu beyânıyle kâime tahrir... 


Avusturya Başvekili Prens Meternih Cenâblarına 


Devlet-i Aliyye ile Avusturya devlet-i fahimesi beyninde meşid ve üstüvâr 
olan erkân-ı sedide-i silm ü safvet kırk seneden beri rü-nümâyi-i hudüs olan ve 
aralıkda beyne'd-düvel ve'i-milel nice muâmelat ü mücâmelâtı ihlâl eden avâ- 
T1Z-1 ruzgâr ve eshâb-ı garaz-ı nâ-hemvâr halel getirmeyip tarafeynden ale'd- 
devâm ifâ-yı levâzım-ı ved ü muhâlesete i'tinâ' ve dikkat olunmakda ve muvâ- 
lât-ı kadime-i cânibeyn ân-be-ân müterakki ve mütezâyid olmakda idüği âşikâr 
olduğuna ve cenâb-ı asâlet-meâbınızın mecbül olduğu usül-i reviyyet-şümül-i 
hayrhâhânesine timâd ü ihtirâmımız derkâr idüğine binâen ibrâz-ı mihr ü 
muvâlâta vesile zuhüruna müterakkıb olduğumuz halde taraf-ı Devlet-i Aliy- 
ye'den Beç'de nezd-i devlet-i imparatoriyede maslahatgüzârlıkla ikamet üzere 
olan mu'teberân-ı bendegân-ı saltanat-ı seniyyeden Yanko Mavroyani'nin bu 
def'a hasbe'l-vakt ve'l-hâl Yunan maslahatına dâir ba'zı tâ'limât-ı mukteziyye 
ile Londra cânibine izâmı icâb eylemiş ve bi-fazlihi te'âla tekmil-i me'müriyye- 
tinden sonra yine Beç'e avdet etmek üzere me'mür kılınmış olmağla Cenâb-ı 
asâlet-meâbınız fart-ı akl ü hayrhâhi ile mevsüf ve ale'I-husüs öteden beri Dev- 
let-i Aliyye hakkında iltizâm eylediğiniz meâsir-i hulâs-i hayr-endişâneniz hiz-i 
bedâhate makrün olarak bu cihetle devletlerimiz beyninde olan ahvâl-i vâkı'a 
ve mesâlih-i câriyyede cânibeynden iltizâm olunan mürâat-ı kâmile-i mütekabi- 
leden fazla olarak hâricen dahi yek-diğere âid ba'zı mühim ve mu'tena masla- 
hatlara dahi mesâ'i-i cemile-i mümkine ifâsına himmet-i dostâneniz tevakku- 
gerde-i hâlisânemiz olduğuna binâen maslahatgüzâr-ı mümâileyh süret-i 
me'müriyyetini evvel-emirde cenâb-ı asilânenize beyân ve ol bâbda kendisine 
teshil-i maslahat-ı me'müresini müstelzem olacak irşâdât-ı (87) hakimânenizi 
meknuz-ı hâfıza-ı ezhân ederek ana göre bir an akdem hidmet-i hayriyyesine kı- 
yâm ve müsarâat eylemesine dâir vesâyâ-yı lâzıme kendisine yazılmış olmağın 
beyne'd-devleteyn müstekar olan tehâbb ü tevâd iktizâsı ve şöhret-şiâr olan akl 
ü kiyâset-i asilâneniz muktezâsı üzere maslahatgüzâr-ı mümâileyhin tervicü 
teshil-i me'müriyyetine himmet-i kâmile-i hayrhâhâneniz bi-dirig kılınması........ 


İngiltere Başvekili Lord Grey Cenâblarına 


Mine'-kadim Devlet-i Aliyye ile İngiltere devleti arasında derkâr ve üstüvâr 
olan ve tevârih-i muhtelifede tarafeynden semere-i hayriyyesi müsellem ü âşi- 
kâr olan mihr ü muhâlesetin iktizâsına ri'âyeten ve ale'I-husüs metbü/'-ı veliyy-i 
ni'metim şevket-meâb-ı kudret-nisâb efendimiz hazretlerinin taraf-ı vâzıhü'l- 

şereflerine dast-ı ahabbi olan haşmetlü miknetlü fehâmetlü İngiltere pâdişâlı 
cenâblarmın sefir-i mahsus ve murahhası olan rütbetlü Kanin (Canning) cenâbı 
ile gönderdikleri nâme-i dostânelerine itibâren Yunan hükümetinin tevsi'-i hu- 
düduna dâir sefir-i mümâileyhin ifâdât ve metâlib-i vâkı'asına bi'i-mükâleme 
taraf-ı saltanat-ı seniyyeden müsâade-i aliyye bi-dirig ve mebzül kılınmış ve ol 
vechile İngiltere devlet-i fahimesine derkâr olan hürmet ü teslimiyyet-i Devlet-i 
Aliyye bu kerre dahi delâil-i zâhire ve beyyinât-ı bâhire i'tâsiyle ez-ser-i nev is- 
bât buyurularak sefir-i mümâileyh mutayyeben avdet etmiş olduğu ve İzdin 
kazâsı ve Şeytan adaları Rumeli sevâhilinden memâlik-i Devlet-i Aliyye'nin 
emniyyetine medâr olmak cihetiyle taraf-ı Devlet-i Aliyye'de ibka ve tazmin 
maddesi icrâ olunan hadd-i lâyıkında ifâ olunmak üzere vâki” olan iltimâs-ı âli- 
yenin husülü Londra mükâlemesine havâle kılınmış idüği keyfiyyeti şimdiye 
kadar ma'lüm-ı dostâneniz olmuşdur. Devlet-i Aliyye'nin hüsn-i hâl ve ikbâli 
İngiltere devletinin öteden beri mültezemi olan usül-i hayrhâhânesi iktizâsın- 
dan idüğine nazaran ve saltanat-ı seniyyenin Yunan maddesinde iki defa zu- 
hüra gelen fedakârlığı ve İngiltere devletinin iltimâs ü tavassutuna zâhiren mü- 
râat-ı kâmilesi hasebiyle devlet-i müşârünileyhâ tarafından dahi muâmele-i 
mütekabileye ri'âyetle ifâ-yı hukuk-ı muhâdenete himmet olunmasına i'timâ- 
den sâlifü'z-zikr İzdin kazâsına ve Şeytan adalarına dâir ve sâir umür-ı mütef- 
ferria ve istihkakat-ı mülkiyye-i Devlet-i Aliyye'ye mütedâir me'müriyyetini 
evvel-be-evvel cenâb-ı asâlet-meâbınıza lede'-t-tafsil ve'l-ifâde inzimâm-ı re'y-i 
dostâneniz ile taht-ı nezâret-i asilânenizde olan Londra (881 mükâlemesine me- 
vâdd-ı mezküreyi ifhâm ve ol bâbda himmet-i kâmile-i dostânenizi isticlâb 
zımnında Beç'de olan Devlet-i Aliyye maslahatgüzârı sadâkatlü kiyâsetlü Yan- 
ko Mavroyani bu defa me'müriyyet-i mahsusa ile süy-i dilâcüyunuza ba's ü is- 
râ kılınmış olmağla memâlik-i Devlet-i Aliyye'de ba'dezin şu İzdin ve Şeytan 
adaları maddelerinden dolayı teşennücât-ı cedidenin men'-i vuku'u emniyye- 
siyle bu husüslara dâir istihkakat-ı mülkdâri-i hazret-i pâdişâhiye ve mevâdd-ı 
sâireye dâir me'mür-ı mümâileyhin cenâb-ı vedâd-câlinize vâki” olacak ifâdât ü 
tebligatı muhikkane ve muttasıffâne mütâlaa ve İngiltere devletinin meşhür- 
âlemin olan mizân-ı reviyyet ü hakkaniyyeti ile muvâzene olunarak me'mül ü 
muntazar-ı âli vechile mevâdd-ı matlübenin tanzimi emrinde lazım gelen hi- 
mem-i vâfiyenin icrâsı ve meâsir-i mu'tebere-i dostâne ve merâsiın-i mer'iyye-i 
hayrhâhânenin sarf ü ifâsıyla devleteyn-i mütehâbbeteyn beyninde kadimi der- 
kâr olan revâbıt-ı dosti ve muhâlesetin istikrâr ü istimrârını mücib olacak su- 
ver-i hayriyyenin istihsâline himmet eylemeniz mahsusan me "müli muhibbâ- 
nemiz olduğu beyânıyla ilâ âhirihi....... 


Yunan maslahatına mutavassıt düvel-i selâsenin Londra'da mukim süferâ 
ve vükelâsına 


Ma'lüm-ı âlemyân olduğu vechile bin sekiz yüz yirmi yedi sene-i İsevisi 
temmuzunun altısında Londra Mw'âhedesi'nin hin-i in'ikadında işbu mu'âhe- 
de tavassut ma'rızında olarak Devlet-i Aliyye mesâlihiyle Yunan maslahatı ga- 

raZsız ve tarafgirliksiz bi'l-muvâzene bir sened ile te'lif ü tesviyesini müstenbi' 
olmak üzere bu mes'eleyi lede'I-mübâhese ve mücerred silm ü âsâyişin istihsâ- 
li ve hakkaniyyetin ifâsı maksadmda akd olunmuş olduğu ilân olunmağdan 
nâşi bu def'a Devlet-i Aliyye mu'âhede-i mezkürenin rüh-ı evvelini ve maksad-ı 
aslisini ve vâki” olan fedâkârlığını hulüs-ı safvet ile tezkir ü ihtâr etmek ve 
Londra mükâlemesini terkib eden a'zâ-yı mu'teberânın metbüaları olan mü- 
lük-i mufahhamanın insaf ve tum'aniyyet-i kalblerine ihâle ile tebligat ve ifâdâ- 
tı hakikiyyesi dikkatle mesmu' ve hukuk-ı aleniyyesi kemâl-i insâf ile mevzün 
ve hasâret-i vâkı'ası hakkaniyyet üzere takdir olunmak niyyet-i hâlisede ve em- 
niyye-i hayriyyesiyle bu maddenin ahvâl-i mesâil-i âhiresini Londra mükâme- 
lesine atf ü irca” eder. Şöyle ki eğerçi mukaddemen bir birini müteâkib mazba- 
talar akd olunmuş ve Yunan memleketine 189) Golos körfeziyle Narda körfezi 
hudüd ta'yin kılınmış ise de mazbata-i mezkürede Devlet-i Aliyye'nin Yunan 
hükümeti üzere hükümet-i mülkiyyesi bâki ola ve üç bin kise vergi-yi mukan- 
nen alınmak ve düvel-i selâse-i fahime ile hudüd-ı mezkürenin kat'ı münâsib 
görüldüğü taraf-ı Devlet-i Aliyye'ye arz ü ifâde olundukda bu süret esbâb-ı 
adideden nâşi Devlet-i Aliyye'ye göre kabil-i muvâfakat olamadığından bu hu- 
süsun mahall-i müzâkeresi olan Londra'da İngiltere devletini kuvve-i mümey- 
yize-i hakkaniyyetiyle ta'dil mülâhazasında derkâr olan me'mül-i âli maslaha- 
tın Londra'ya havâlesini ihtiyâr etdirmiş ve anın üzerine iki sene mukaddem 
taraf-ı Devlet-i Aliyye'ye göre Yunan üzerine meşru' olan hükümetinin ve işbu 
hükümet-i seniyyeden teferru' eden emr-i intihâba istihkakının vikayesi ve Yu- 
naniyân ile mu'âhede-i mezkürenin vaz' ü tensib eylediği revâbıt-ı âhirenin 
adem-i inkıta'ı nisbetiyle menâfi'-i mülkiyyesini müstelzem olup ve isyânın ne- 
ticesi hiç olmaz ise istiklâl-i tamma varmayıp Devlet-i Aliyye'nin memleket-i 
mezküre üzerine bâki kalmış olan alâkası netâyic-i hayriyyesini mutazammın 
olmuş olacağına iştibâh yoğidi ve ma'-zâlik Yunan memleketinin hudüdu 
ta'yin ve Yunanın istiklâli te'sis ve Devlet-i Aliyye'nin Yunan ile râbıta-i âhiresi 
fesh ü kat” olunmuş olduğunu müş'ir olan bin iki yüz otuz senesi şubatının 
mazbatasını Devlet-i Aliyye ancak bu niyyet ile kabül ü teslim eylediği bundan 
böyle düçâr olduğu hasâr ü mazâra sed çekdirmekle ve bu münâzaaya hâtime 
vermekle def-i gaile eyleye. Lakin hâl me'mul-i âlisi gibi çıkmadı, ma'-mâ-fih 
Devlet-i Aliyye bu defa dahi temenniyyât-ı hâlise ve i'timâdât-ı sâfiyye ile 
a'zâ-yı mükâleme-i Londra'nın enzâr ü mütâlaatına mes'elenin hâl-i hâzırını 
ihâle etmekden murâd-ı hulüs-mu'tâdı şudur ki İzdin kazâsının Esirgiyoz neh- 
rinin yesârında kâin nâhiyeleri ve Şeytan adaları tesmiye olunup Golos kur- 
bünde ve karşısında kâin adalar taraf-ı Devlet-i Aliyye'de kalmak iktizâ edece- 
ği Deraliyye'de düvel-i selâse süferâsına bi-hakkın lede'l-ifâde süferâ-yı mü- 
mâileyhüm karar-dâde olan tanzime-i muahharada bu maddeyi muğlak bıra- 
karak Londra'ya havâle etmiş olduklarından bu bâbda Devlet-i Aliyye a'zâ-yı 
meclis-i mükâleme-i Londra'nın kemâl-i dikkat ü himmetini taleb eder, zirâ dü- 
vel-i mutavassıtanın murâdları Yunan memleketini hükümet-i müteârıze kalı- 
bına ifrağ etmek olmayıp belki ol havâlide emn ü âsâyişi i'âde ve nizâ' ve gav- 
ganın indifâ'ını mücib olacak (901 emn ü silmi takviyet ü istikrâr ve Devlet-i 

Aliyye'nin hâl ü istikbâlini tahdiş etmeksizin Yunan memleketinin kısmetini 
ta'yin ü te'min etmekden ibâret olduğu defa'atle i'lân ü tekrâr olunmuş oldu- 
gundan işte bu ilânat ve tevsikât-ı aleniyyenin sıdk ü sıhhatini isbât edecek va- 
kit hulül eyledi. Bu süretde ne senede ve kangı illet ü hakka mebni İzdin'in me- 
mâlik-i Devlet-i Aliyye'den tefriki iddiâ olunabilir ki. İşbu İzdin'in reâyâ-yı 
Rum'u Mora isyânına şerik ü müdâhil olmayıp ol havâlide sâkin ü mütevattın 
olan ehl-i İslâm'la mahlüten ve mümtezicen geçinmektedirler ve Rum fetretin- 
de kazâ-i mezkürun ehl-i İslâmıyla reâyâsı beyninde bir güne muhâsamat ve 
muhârebe vuku” bulmamağla gayz ü adâvete müteallik bir fikr ü hâtıra ile ara- 
ları munfasıl değildir. Golos ile Narda arasında vaz'-ı hudüd olunmak bahsin- 
de hudüd-ı mezkürenin tablat-ı zemin ü mevkiini teftiş ü istiksâ edenlerden hiç 
kimesne şimdiye dek İzdin'in Yunan tarafında kalmasını bi-hakkın ve bi-ciddin 
kale almayıp ba'zılar ser-i mev'il demekle meşhur Almanya köprüsü ve Makri- 
noroz derbendini hâvi olan hattı hudüd olmak üzere tersim ü tebyin ve ba'zılar 
dahi Esirgiyoz nehrinin mecrâsı menbâından Almanya köprüsü önünde denize 
munsab olduğu mahalle kadar hudüd ittihazını tefevvüh etmişler ise de nehr-i 
mezkür tecâvüz olunmak ve Tesalya sancağını aşırmak tekellüfünü kimesne 
tecviz etmeyip hatta fi'l-asl İngiltereli olarak Yunan askerine kumandanlık 
eden ve hidmetlerinde bulunan Şureş nâm ceneral Yunanın ahabb-ı tarafdârı 
iken teftiş-i arz-ı Yunan bahsinde a'zâ-i meclis-i mükâleme-i Londra'ya arz ü 
tebliğ etdiği lâyihasında bulunan Yunan memleketine hayırlı ve berren mahfu- 
ziyyetine kâfi olan hatt-ı hudüd-ı hakiki ancak Makrinoz cibâlinin yesârına ve 
Almanya köprüsünün yeminine müstenid olan hatdır dey tahrir ü tasrih eyle- 
miş olduğu rehin-i iştihâr ve ceneral-i mersüm Devlet-i Aliyye'nin tarafdâr ve 
gayret-güzârı olmadığı dahi cümle indinde ma'lüm ü bedidârdır. Bu cihetle dü- 
vel-i selâse süferâsı bu mes'eleyi ne hikmete mebni dermiyân eyledikleri mün- 
fehim olamayıp Yunan memleketini tedvir içün lüzümundan ve Yunana yakışır 
ve yaraşır demekden gayrı bir sebeb-i muallel irâd etmedikleri, lâkin yakışır ve 
yaraşır illeti cidden manâ-yı hakkaniyyeti mutazammın olmadığından bu mi- 
sillâ mesâlih-i mülkiyyede şâyân-ı ittihâz ve itibâr olmamak lâzım geleceği 
müsellemdir. Mâ'-ma-fih bu makule yaraşır usülü kaide-i meriyye ittihâz olu- 
nur ise niçün yalnız Yunan hakkında bu usül mer'i tutulup Devlet-i Aliyye 1911 
hakkında sarf ü tatbik olunmaz? Zirâ Devlet-i Aliyye bir usül-i nâ-hak dermi- 
yân etmeyip galibü'l-vezn nice hukuk-ı sariha ve meşrüa irâd etmekle emn ü 
nizâmın /âdesi zarüretinden nâşi tavassutu iltizâm eylediklerini ilân eden dü- 
vel-i selâse tarafından sâmi'a-i insâf ile istimâ” olunmak ve aksi takdirinde 
ya'ni kazâ-ı mezkürun Yunan'a terki teklifinde Devlet-i Aliyye'ye göre derkâr 
olan mazarrat-ı külliyye-i mülkiyye cihetiyle şimdiye kadar düvel-i selâse tara- 
fından ilân olunan niyyât-ı hayrhâhâneye büsbütün mugayir bir fi'l olmak lâ- 
zım geleceği âşikâr olmağın maksüd-ı hakiki emn ü nizâmı tarafeynden ve ni- 
za' ve husümeti hudüd-ı muhkeme ve sudüd-ı kaviyye ardında kapatmakdan 
ibâret ise a'zâ-yı meclis-i mükâleme ziyâde tafsil ü izâha muhtâc olmayarak 
Devlet-i Aliyye'nin bu maddede muhâlefet-i vâkı'asının hak ve meşrüiyyetini 
kabül ve teslim edeceklerine iştibâh yokdur ve kezâlik cezâir-i selâse-i mezkü- 

renin mevkii cihetine ve öteden beri karşılarında vâki” ve Tırhala sancağında 
kâin Olimpos denilen cibâl-i sa'bü'i-vüsülun haydud ve hırsızları me'mürin-i 
Devlet-i Aliyye tarafından tazyik olundukca cezâir-i selâseye ilticâ ve ol taraf- 
dan fırsat buldukca Tesalya memleketine mürür-birle me'lüf oldukları şekâve- 
tin icrâsına ictira” etmekliği mu'tâd etmiş olduklarından kat'-ı nazar hasbe'l- 
mevki” Gölos ve Selânik körfezleri misillâ sevâhil-i müteemmine-i Devlet-i 
Aliyye'nin emniyyet-i hâliyesi cezâir-i mezkürenin tasarrufuna tâbi' ve müessir 
olduğuna nazaran Devlet-i Aliyye yalnız mesâlih-i mahsusa-i mülkiyyesi içün 
değil belki emn ü nef-i mutlak ve âmmenin husüliyçün ehemmiyyet-i nisbeti 
şâmil olan işbu mevâki-i selâse-i bahriyyenin lüzüm-ı temellük ve ihtisâsını be- 
yâna mecbür olmağla düvel-i selâse-i fahimenin beyânnâmeleri havâli-i mez- 
kürede emn ü âsâyişin i'âde ve istihsâli maksadını mutazzammmn olduğuna gö- 
re bu mes'ele dahi kabül ü muvâfakata ehak olduğu zâhir ü bâhirdir. Kaldı ki 
bu def'a taraf-ı Devlet-i Aliyye'den ferâgati matlüb olan arâzinin tazmini mad- 
desini süferâ-yı mümâileyhüm lede'I-müzâkere mesâhat-ı hendesiyye ve kıy- 
met-i hakikiyye-i arziyye ve hâsılât ü avâidat-ı mülkiyye üzerine hesâb olun- 
mayıp bu makule takrirâtda isti'mâli ma'lüm olmayan bir esâs-ı mechül üzeri- 
ne tahmin ü takdir eylediklerinden bu misillâ tahminât ü takvimâtın dâima 
yanlış olduğu me'mürin-i saltanat-ı seniyye taraflarından irâd ve arâzi-i matlü- 
benin senevi vâridâtı on bin kiseye bâliğ idüği piş-nihâd olunmuş iken 1921 arâ- 
zi-i matlübenin vüs'ati ve mikdâr-ı ahâlisi ve vâridât-ı mukannenesi im'ân ü 
müizâna çekilmeyerek irâd-ı mezkürü'l-mikdârı altı bin kiseye tenzil ve yüzde 
sekiz fiyatına tatbik ile bu esâs-ı bi-mesâs üzere gayr ez-evkaf otuz altı milyon 
guruş tazmin arz ü teklif eylediler. Bir irâdın re'sü'l-mâli takdir olunmak iktizâ 
eyledikde mutlakâ yüzde sekiz hesâbı hadd ü mikyâs ittihâz olunmak şer'an ve 
kanünen câiz ve câri midir? Halbuki Avrupa'nın ba'zı mahallinde akçe yüzde 
dörtden ziyâde alınıp verilmediği ve ale'I-husüs her tarafda müsellem olan 
yüzde beş üzere hesâb olunur ise altı bin kisenin sermayesi altmış bin guruşa 
baliğ olacağı bedidâr ve devletce mükâfât-ı arziyye ve tazminat-ı mülkiyye 
bahsinin tüccârca pazarlığa hatt ü tenzili hukuk-ı hükümdâriye muvâfık ve li- 
sân-ı düvele lâyık olmadığı müstağni-i kayd u iş'âr ve husüsen taraf-ı Devlet-i 
Aliyye'den defa'atle zuhüra gelen fedâkârlığın kadr ü kıymetine ve bu madde- 
de çekilen zarar ü ziyânın cesâmetine nazaran politikaca dahi muâdil ü muvâ- 
zin olacak bir takdir ü tazmine istihkak-ı külliyyesi zâhir ü âşikârdır. Binâberin 
tazmin-i mezkür iki sıfatla munsif olmak ya'ni iki kerre mizân ü mikyâsa urul- 
mak lâzım geleceğinden sıfateyn-i mezküreteynin iktizâsına bakılınca düvel-i 
selâse-i fahime taraflarından hem Devlet-i Aliyye'nin ve hem kendilerinin vika- 
ye-i şân ü nâmüsuna ve hem hakk ü istikametiyle mübâhase olunmuş bir mü- 
kâfât resminde ifâya himmet olunmuş icâbât-ı hakkaniyyeden olup mâ'-hazâ 
matlâbat-ı aliyyeye düvel-i fahime-i mutavassıtân taraflarından her ne kadar 
ziyâde vüs'at ve fütüvvet ile muvâfakat olunur ise işbu mürâat ve muvâfakat 
mücerred Devlet-i Aliyye'nin muâmele-i bi”l-cümlesine tekabül ve Devlet-i 
Aliyye'nin meslek-i mu'tedilânesini ikrâr ü tevkir ve Devlet-i Aliyye'nin zarar-ı 
bi-hesâbını muvâzene ve takdir mesâbesinde ittihâz olunacağı hüveydâ ve 

ale'I-husüs Anavarin vak'ası yüz bin kise akçe hasâreti mevrüs olarak yalnız bu 
kaziyye esnâ-yı silm ü safvetde beyne'd-düvel misli sebkat etmemiş bir keyfiy- 
yet-i müessire olmasıyla kabil-i nisyân değildir denilse becâdır. Meğer ki dü- 
vel-i selâse-i mütehâbbe tarafından bir tekabül ve ta'mir-i hakkani ile inşâsına 
himmet oluna. Fi'l-vâki” ba'zen fevka'l-âde avârız-ı ruzgâr ve cüş u hurüş-i ez- 
hân mülâbesesiyle hikmet-i ameliyye ile âmil ba'zı düvel dâhi taglit olunmak 
mümkinü'l-vuku' ise de lâkin sükünet-i ezhân hâsıl oldukda hakk ü adâlet ve 
düvel ü milel beyninde meriyyü'l-icrâ olan muâmelat usülüne rücu' ve mu- 
âvedet muktezâ-yı şân (931 ve mesâlih-i mahsusadan olduğu müsellem olmağ- 
la düvel-i selâse-i müşârünileyhüm cânibinden bu usüle ri'âyet müsteb'ad ol- 
mayıp belki me'mül ü melhüz-ı âli bu merkeze dâirdir. Hulâsa-i kelâm cezâir-i 
düvel-i selâse-i mezkürenin ve ale'-husüs İzdin kazâsının esbâb-ı zarüriyye ve 
mücibât-ı mülkiyyeden nâşi taraf-ı Devlet-i Aliyye'de kalması ehemm ü elzem 
ve tazmin-i mezkür mebhasında ale'I-ıtlak Avrupa'da makbül ü müsellem olan 
takvimat-ı sahihadan hâric yüzde sekiz hesâbı nâ-revâ olmak hasebiyle vâri- 
dât-ı mezkürenin re'sü'l-mâli takribi yüzde beş esâs üzere hesâb olunmasını ik- 
tizâ ederek lâzıme-i insâf-ı tâm üzere İzdin kazâsının taraf-ı Devlet-i Aliyye'de 
ibkasıyla beraber ber-vech-i muharrer süferâ-yı mümâileyhümün gayr ez-ev- 
kaf kıymet-i arziyye olmak üzere takdir etmiş oldukları otuz altı milyon guruş- 
dan İzdin içün tenzilin adem-i tecviziyle fi/l-cümle levâzım-ı hakkaniyyet ve 
usül-i nasfete ri'âyet olunmuş olacağı ve bi't-tahsis el-hâletü hâzihi düvel-i mü- 
tehâbbenin taraf-ı Devlet-i Aliyye'den mülk ü arâzi i'tâsıyla vücüd bulmasını 
tensib eyledikleri Yunaniyanın Mısır'ın süfün-ı harbiyyesiyle Devlet-i Aliyye 
aleyhinde olmaları ne derece müessir olmak lâzım geleceği nazar-ı insâf ile bi'I- 
mütâlaa ana göre usül-i hakkaniyyet ve kaide-i meriyye-i silm ü safvetin icrâsı 
iktizâ edeceği vâreste-i kayd-ı rakam olmağla bu husüslar bu defa mahsusan 
Londra meclis-i mükâlemesine i'zâm olunan Devlet-i Aliyye me'muru kiyâset- 
lâ Mavroyani'nin takririnden ma'lüm-ı asilâneleri oldukda metbü'-1 mufah- 
hamlarının lâzıme-i fütüvvet ve hakkaniyyetleri iktizâsınca her halde ifâ-yı hu- 
kuk-ı Devlet-i Aliyye'ye himmet ü muvâfakat ve ol cihetle Devlet-i Aliyye ile 
düvel-i fahime-i mütehâbbe beyninde sâbit ü pâydâr olan mihr ü muvâlâtın 
usül ü füru'u vikayet olunması me'mül ve muntazar-ı âlidir. 
(Süretler burada bitdi.) (94) 


İ'tâ-i fermân-ı imtiyâz be-Sırbistan 


Cild-i sâninin yüz yirmi sekizinci sahifesinde bir nebze beyân ve işaret olun- 
muşdu ki Akkerman Mu'âhedesi ahkâmından olan imtiyâzât Edirne ahidnâ- 
mesinde yeniden tahkim-i bünyânından fazla olarak eyâlât-ı mücâvereden 
Sırplıya terki ma'hüd nevâlhünin mevki'-i icrâya konulmasına devlet mecbur ol- 
duğundan tahkikat-ı lâzime zımnında hâcegândan Keşşâf Efendi Sırbistan'a 
gönderilmiş ise de bunun gidişiyle iş bitmeyeceği sonradan anlaşıldığından İs- 
tanbul'da Rusya elçisiyle kararlaşdırılmak üzere Keşşâf Efendi iâde kılındı. Bu 
hâller arasında günler geçip Rusya sefâreti tarafından ise pey-der-pey olunan 

ihbârât-ı müessire üzerine ta'rife meydan kalmadığına mebni erkân-ı devlet bu 
nevâhi husüsunda ziyâdesiyle düçâr-ı hayret olmuşlar idi. Terk olunacak nevâ- 
hi keyfiyyet ve kemmiyyetde mechül-i erbâb-ı devlet olduğundan mahalce 
ma'lümât-ı sahiha alınıp ana göre tesviyesi tarafına gidilmiş ise de gönderilen 
Keşşâf Efendi'den lâyıkıyla istikşâf-ı hâl olunamamış ve maslahatın su götürür 
güşeleri bulunmuş olduğundan zâhirde bu husüsa vükelâ canibinden re'y-i 
kat'i i'tâsında görülen tereddüdlere netice verilmek içün Küçüksu kasr-ı hümâ- 
yünunda Rusya sefiriyle olunan mükâlemeden dahi bir şey isti'fâde olunama- 
yıp Saferin dokuzundan (30 Temmuz 1830) sekiz güne kadar cevâb-ı kat'i veril- 
mesini Rusya sefiri ba-takrir ısrâr etmişdir. Bunun üzerine mahalline mühendis 
ve me'mür gönderilmesini irâde-i şâhâneye ta'lik eylemişlerdir. Taraf-ı pâdişâ- 
hiden Halil Paşa ile Süleyman Necib Efendi'nin mükâleme meclislerine çağırıl- 
malarıyla icâb-ı hâle bakılması bâ-hatt-ı hümâyün emr olunmuşdur. Aradan bir 
müddet mürürunda tophâne ruznamçecisi sâbık şair, edib, hâcegândan Lebib 
Efendi nevâhi muayenesi ve knezliğin Miloş familyasına tahsisi âmir berât ile 
nişân-ı iftihâr ve yakası murassa' harvâni teşrifâtını isâl me'muriyyetiyle Belg- 
rad'a zâm kılınmışdır. 

Lebib Efendi Belgrad'a varıp yalnız hâmil olduğu fermân ile teşrifât-ı seniy- 
yeyi i'tâdan başka bir iş görmemiş ve knez tarafından teklif olunan şeylere mu- 
vâfakatı havsala-i hamiyyetine sığışdıramamış olduğundan avdetini inhâ eyle- 
mişdi. Ol esnâda zuhür eden İşkodra nâire-i fesâdiyyesi şerâresinden rü-nümâ 
olan Bosna karışıklığını (95) yatışdırmak hidmetinde Bosna vâlisiyle berâber 
bulunmak üzere Lebib Efendi Belgrad'dan Bosna tarafına #*zâm olunmuş oldu- 
ğu âtide İşkodra mes'elesi mevâddı sırasında tahrir olunacakdır. 


Müzâkerât der-hakk-ı nevâhi-i mülhaka 


Nevâhi maddesine dâir Rusya sefârethânesinde bir kaç günler akşamlara 
kadar mümted olan mükâleme meclislerinde güzerân eden mübâhasât-ı adide 
ve mücâvebât-ı kesireyi hâvi Âkif Paşa kalemiyle muharrer meşhür mükâleme- 
nâme ki süreti budur: 


Sırbistan'a dâir mükâleme mazbatasıdır 


Yevm-i mezkürda mümâileyhüm Divân-ı Hümâyün tercümânıyla saat beş 
sularında sefârethâne-i mezküre azimet ile elçi-i mümâileyh divânhânede istik- - 
bâl ederek rüsüm-ı âdiyye ve ba'zı âfâki sohbetden sonra bir kaç gün evvel Mi- 
dilli nâzırı tarafından gelen tahriratda öteden beri Midilli'de ikamet eden düvel 
konsoloslarının bayrak küşâd etdikleri yoğiken bu esnâda Rusya konsolosu 
bayrak küşâdıyla reâyâyı bayrak altına da'vet eder gibi şeyler yapmakda oldu- 
Şuna dâir tafsilâtdan bahisle şikâyet olunmuş olmak hasebiyle tahrirat-ı mezkü- 
re meâli hulâsa cihetiyle yazdırılıp tercümân Frengini vasıtasıyla elçi-i mümâ- 
ileyhe gönderilerek konsolos-ı mersümun o misillü hareketden men'i taleb 
olunmuş olduğundan elçi-i mümâileyhe ale'İ-fevr bunun sohbetini açıp geçen 

gün bana mesned-i riyâsetden Midilli'de olan Rusya konsolosunun bayrak aç- 
masından şikâyeti mutazammın bir kâğıd gönderilmiş idi, gerçi ben dâima Rus- 
ya konsolosları tarafından uhüda mugayir vaz' ü hareket vuku'a gelmemesine 
dikkat ediyorum, lâkin Memâlik-i Mahrüsa'da ikamet eden konsolos ve konso- 
los vekillerinin bayrak açmaları ticâret mu'âhedesinin elli üçüncü maddesinde 
mestür olmağla Midilli konsolosundan tarafımıza gelen mektüblar meâline göre 
mu'âhede-i mezküre me'murin-i Devlet-i Aliyye'nin ma'lâmları olmamak iktizâ 
ediyor diyicek beri tarafdan vâkı'a konsolos vekillerinin bayrak dikmelerine 
hükkâm ü zâbitân tarafından mümüânaât olunmaması ticâret ahdinde mezkür 
ise de cevâza mahmül olmak lâzım gelip yoksa be-her-hâl bandıra ta'liki vâcib 
olmak ma'nâsına değildir ve mahallinden 1961 vâki” olan inhâya göre bu ana ka- 
dar bandıra küşâd olunmamış olduğundan şimdiye dek adem-i küşâdı ahde 
dokunmamış olduğu misillü şimdi dahi açılmadığı takdirce yine ahde dokun- 
mayacağından başka bunu men etdiği süretde elçi bey men' edeceğinden taraf-ı 
Devlet-i Aliyye'ye su'âl vârid olmayacağı zâhirdir diye mukabele olundukda el- 
çi-i mümâileyh mâdâmki beyne'd-devleteyn musâlaha müstemir oldukca Rus- 
ya konsoloslarının bandıra ta'likine salâhiyyetleri derkâr olduğundan bayrak 
açmasınlar denilmek devleteyn beyninde dostluk yok demek olur; meselâ ben 
sefârethâneme Rusya devletinin armasmı ta'lik ediyorum şimdi bana armayı 
ta'lik etme denilse Avrupaca kalk memleketine git demek çıkar. Bu süretde Dev- 
let-i Aliyye Rusya devletinin dostluğunu istemeyip bandırasını görmeklik bir 
nev-i şe'n add olunmak gibi anlaşılıyor yollu mugalataya tasaddi etmekle beri 
tarafdan el-yevm Memâlik-i Mahrüsa'nın her mahallinde Rusya konsolosları ve 
vekilleri ikamet ederek konsoloshânelerine bandıra ta'lik etmelerine bir şey de- 
nildiği yoğiken elçi beyin böyle demesi münâsib değildir. Mesned-i riyâsetden 
gönderilen haberden maksüd-ı asli bu ana kadar cezire-i mezkürede bandıra 
küşâd olunmamış iken şimdiki konsolosun şu ahvâl-ı ma'lüme arasında Midilli 
reâyâsını Rusyalı himâyesine da'vet içün bi'l-iltizâm bandıra küşâd etmesi ta- 
raf-ı Devlet-i Aliyye'ye muzır olacağından asıl saded bunda olmağla elçi bey şu 
mazarratı def etsin de ne vechile ederse etsin denildikde elçi-i mümâileyh hi- 
mâye maddesini konsolos bana yazıyor, esnâ-yı seferde cezire-i mezkürede olan 
ba'zı Rusyalının yedlerinden patenteleri alınıp reâyâ hükmüne konulmuş oldu- 
ğundan bunlara tekrâr patente vermişdir demesini cerhen beri tarafdan öyle de- 
ğildir bunlar cezire-i mezkürenin yerli iken mukademâ patente alarak himâyeye 
girip Midilli nâzırı buna vâkıf olmak mülâbesesiyle esnâ-yı muhârebede bir tak- 
rib ile patentalarını ahz ile hükm-i raiyyete tenzil! eylemiş ve bu defa Rusya 
konsolosu tekrar yedlerine patente vermişdir. İşde hakikat-ı hâl böyledir, yoksa 
me'mürin-i Devlet-i Aliyye'den hiç birinin Rusya tebaasma reâyâ muâmelesini 
tecviz eylemeyeceği müstagni-i beyândır. Evvelen elçi beyin bu dediği kimesne- 
ler cezire-i mezküre ahâlisinden mi yoksa hâricden midir ve eğer sahih Rusyalı 
ise Midilli'de ikametleri ne sebebledir deyü tedkik (971 olundukda elçi-i mümâ- 
ileyh söz bulamayarak gelen mektübları iyice okuyamadım lâkin şu bandıra 

ta'lik etmesin kelâmı söylenmemesini rica ederim deyü yine evvelki sözlerini 
tekrâr ve beri tarafdan dahi iktizâsı vechile ecvibe-i elzemiyyesi serd ü tezkâr 
olunarak konsolos-ı mersümun bayrak açmasmdan tevellüd eden mazarratın 
define bakmak üzere söz verdirildikden sonra elçi-i mümâileyh İzmir'deki ga- 
zeteci maslahatını açarak geçende Küçüksu Kasrı'nda İzmir gazetecisinin uy- 
gunsuz bir âdem olup devletler hakkında türlü türlü sözler neşr etmekde oldu- 
gunu beyân ile fi-mâ-ba'd hiç bir devletin aleyhine söz söylememek üzere ken- 
düye tenbih ü te'kid etdirilmesini reis efendi hazretlerine ifâde ve iltimâs etmiş- 
dim, acaba nasıl oldu yollu lede's-su'âl beri tarafdan elçi beyin iltimâsı vechile 
düvel-i mütehâbbe ve bâ-husüs Rusya devleti hakkında o makule söz söyleme- 
mek üzere tenbih olunmasını mutazammın İzmir Mütesellimi Ömer Lütfi Efen- 
di'ye mahsus mektüb tahrir olunmuş idi henüz cevâbı zuhür etmedi denildikde 
elçi-i mümâileyh vâki”-i hâli ben ifâde edeyim, şöyle ki Ömer Efendi gazeteci- 
den dört bin guruş ihtisâbiyye aldığından mektüb-ı mezkür kendüye vardıkdan 
sonra ol tarafda Fransa ve İngiltere ve Nemçeli bâzergânlardan olarak gazeteci- 
nin dostlarından ikişer nefer bâzergân celb edib mersümlara Rusya elçisi Ripo- 
pir İzmir gazetesinin ta'tilini taraf-ı Devlet-i Aliyye'den istid'â ediyor, gazetenin 
sizlere lüzümu var mıdır yok mudur haber verin deyü su'âl ve istintâk eyledik- 
de mersümlar dahi gazete kâğıdlarında emtia-i ticâretin râyici ve gelip giden 
tüccâr sefinelerinin ahvâli yazıldığından gazetenin kendilerine lüzümunu be- 
yân etmiş olmalarıyla şimdi Rusya elçisi İzmir gazetesinin ta'tilini rica etmiş ise 
de kabül olunmayıp gazeteci ke'l-evvel gazete kâğıdlarını neşr ediyor deyü bü- 
tün Avrupa'da havâdis olarak bu maddeden bana züll ü hakaret ârız olduğun- 
dan gazetenin bütün bütün ta'tilini istid'âya mecbür olmuşumdur demekle beri 
tarafdan Ömer Efendi'ye yazılan mektüba elçi beyin ifâdesi hikâye olunmuş ise 
de teşhir ü işâası iktizâ etmeyeceğinden Ömer Efendi öyle etmemek ve bunda 
bir yanlışlık olmak gerekdir, zirâ mektüb-ı mezkürda gazetenin ta'tili yazılma- 
yıp fakat devletler hakkına söz söylememek üzere tenbih olunması yazılmış ol- 
duğuna nazaran bâzergânlardan su'âli icâb etmeyip olsa olsa gazeteciye sen 
devletler hakkında ba'zı şeyler yazıyorsun, işte Rusya 198) devleti elçisi şikâyet 
ediyor ba'dezin düvel-i mütehâbbe aleyhine söz söyleme diyerek elçi beyin is- 
mini bu takrib ile zikr etmiş olmak lâzım gelir ve bu takdirce elçi beye züllü mü- 
cib olmayıp belki kadr ü i'tibârına delâlet etmek iktizâ eder yollu lede'I-muka- 
bele elçi-i mümâileyh Ömer Efendi'nin böyle yapdığı benim sahihan ma'lü- 
mumdur ve bundan murâdı bu süretle beni tahkir ü teşhir etmekdir, mâdâmki 
maslahat bu dereceye geldiğinden sonra elbetde gazetenin ta'tilini isterim deyü - 
ısrâr ve beri tarafdan dahi gazeteci Fransalı olarak müddet-i medideden beri ga- 
zetecilik ile orada taayyüş etmekde olduğundan ve Devlet-i Aliyye ile Fransa 
devleti beyninde dahi silm ü safvet derkâr idüğinden mersümun külliyyen 
men'i münâsib görünmediği beyân ile bu bâbda hayli mücâvebe güzâr edip ni- 
hâyet elçi-i mümâileyh gazetenin külliyyen ta'tili ile kat'-ı erzak olunmamak 
içün bundan böyle neşr edeceği gazete kâğıdlarını ticârete müteallik mevâdda 
hasr ederek politikaya dâir hiç bir şey yazmamak üzere tenbih etdirilmesini ta- 
leb ü ilhâh etmekle çünki bu madde Petersburg'da Rusya vükelâsı tarafından 

dahi süferâ-yı Devlet-i Aliyye'ye irâd ü iştikâ' olunmuş ve elçi-i mümâileyh mu- 
kaddemki ifâdesinden başka bu def'a dahi böyle söyleyerek güya her-bâr Dev- 
let-i Aliyye ile Rusya devleti beyninde muvâlât ü musâfâtın tezâyüd ve te'kidi 
matlüb-ı âli idüği beyân olunmakda iken İzmirde Rusya devleti aleyhine gaze- 
teler tab” ü neşr olunup da taraf-ı Devlet-i Aliyye'den men” olunmaması ve ga- 
zeteci-i mersüm kendüye tercih olunması gücüne geldiğinden bahisle izhâr-ı te- 
essür ü melâl etmiş olduğuna ve gazeteci-i mersüm saltanat-ı seniyye mülkün- 
de ikameti hasebiyle yazdığı gazetelerde Devlet-i Aliyye'nin şânını gözetmekde 
ise de maslahat-ı hâliyeye bundan bir nef ü fâide terettüb etmeyip Ömer Efen- 
di'ye vereceği ihtisâbiyye dahi cüz'iyyat makulesi olarak anı dahi rızâsıyla ver- 
meyip efendi-i mümâileyh hezâr tekellüf ile uydurmuş olduğundan ma'adâ ga- 
zeteci-i mersüm hakkında Rusyalı tarafından bu derece şikâyet ü iddiâ vuku' 
bulmada olduğuna nazaran ba'dezin dahi müsamaha olunduğu süretde keenne 
bunun bir kaç bin guruşuna tama'en himâye olunmak ve Rusyalı aleyhine yaz- 
dığı şeyler Devlet-i Aliyye'nin marzisi olmak süretleri çıkacağından fi'l-hakika 
devletler hakkına o makule zemm ü takbihe dâir nesne yazmamak üzere men'i 
münâsib olacağına binâen beri tarafdan tekrar Ömer Efendi'ye mektüb yazıla- 
rak elçi beyin 199) matlübu vechile gazeteci-i mersümun politikaya dâir lakırdı 
yazmamak üzere bir kat daha tenbih etdirilir, lâkin gazeteci dinlemeyip yine o 
misillü şey yazar ise anda ma'züruz zirâ Fransalı olmak hasebiyle Ömer Efendi 
tekdir edemeyeceğinden ol hâlde elçi bey Fransa elçisine söyleyip men' etdirir 
denildikde elçi-i mümâileyh gazeteci-i merkümdan Fransa elçisi dahi hoşnüd 
değildir, hatta dünkü gün daha lakırdısı olup ne yapayım ben salt zâtına karışı- 
rım kalemine hükmüm geçmez deyü kendisi dahi şikâyet ediyor, fi'1-vâki' Fran- 
sa ve İngiltere'de gazeteciler serbest olarak kralları aleyhine bile sözler söylerler, 
hatta mukaddemlerde işbu gazeteler sebebiyle Fransalı ile İngiltereli beyninde 
bir kaç defa muhârebe dahi vuku” bulmuş lillahi'l-hamd Memâlik-i Mahrüsa 
bundan masün iken fakat bir zamândan beri bu herif İzmirde zuhür ile gazete 
neşrine başlamış olmağla men'i hayırlıdır ve bir kerre dahi tenbihden sonra din- 
lemeyip de yine devletlerin aleyhinde olur ise gazetehânesinin temhirine zâbi- 
tân-ı memleketin istihkakı vardır. Meselâ ben sefârethânemde ister isem üryan 
gezerim lâkin ol hal ile taşraya çıkdığım gibi deli olmuş deyü ahz ü girift eder- 
ler, işte bunun gibi gazeteci-i mersüm kendi devletinin mülkünde ne yazar ise 
yazar, lâkin Devlet-i Aliyye'nin mülkünde saltanat-ı seniyyenin dostlarını me- 
zemmete dâir sözler neşr etmesine mümüânaât olunmaması lâyık değildir diye- 
rek ifâde-i sâbıkası vechile bu maddenin Avrupa'da havâdis olduğundan bahs 
ederek te'kid-i kelâm edip beri tarafdan dahi ber-vech-i muharrer Ömer Efen- 
di'ye tekrâr mektüb yazılacağı ba'de'İ-beyân elçi-i mümâileyh geçende Fransa 
ve İngiltere elçileriyle maan düvel-i selâsenin Rum maslahatına dâir kararlarını 
mutazammın takdim eyledikleri müşterek takrir-i resmide bir sene müddet zar- 
fında ale'l-ıtlak Memâlik-i Mahrüsa'da kâin Rumlara terk-i vatan isteyenlere 
ruhsat itâsı münderic ise de bu süret taraf-ı Devlet-i Aliyye'ye mazarrat-ı kül- 
liyyeyi mücib olacağı beyân buyurulmuş olduğundan keyfiyyeti devletlerimiz 
tarafına yazacağımızı haber verip ba'de geçenlerde bu husüsun imparatorum 

tarafından bana cevâbı gelerek mesned-i riyâsete ihbâr etmiş ise de İngiltere ve 
Fransa elçilerine dahi devletleri tarafından cevâb vürüduna terakkub olunmak- 
da idi, bu defa anların dahi cevâbı gelip Devlet-i Aliyye'nin matlübu vechile 
ale'İ-ıtlak süretinden Ssarf-ı nazar olunarak ihtilâl zuhür eden mahallere (1001 
hasr olunmuş olmağla bunu yine üçümüz bir kıt'a müşterek takrir ile Bâbıâli'ye 
resmen ifâde edeceğiz. Taraf-ı Devlet-i Aliyye'den dahi ol mahallerde olan Rum- 
lardan terk-i vatan etmek isteyenlere ruhsat i'tâsıyla mukabele buyurulmak ikti- 
zâ eder dedikde beri tarafdan mukaddemen bu maddenin müzâkeresinde ale'l- 
ıtlak terk-i vatan ta'biri reâyâ-yı Devlet-i Aliyye'yi açıkdan açığa tahrik demek 
olacağından nihâyet işbu nakil maddesinin Mora hudüdu add olunan mahaller-. 
den mukaddemen Memâlik-i Mahrüsa'ya nakl etmiş bulunan Rumlara inhisârı 
taleb olunup elçi beyler dahi devletleri taraflarına öylece tahrir ile cevâb-ı mu- 
vâfakat celbine himmet etmek üzere mukavele olunmuş idi. Yoksa ihtilal zuhür 
eden mahaller reâyâsı hakkında değildir denildikde elçi-i mümâileyh ol vakit 
böyle denilmeyip muhtel olan mahallere hasr olunmak üzere müzâkere olun- 
muş idi, ne vechile ise takdim olunacak takrirde beyân olunur demiş ise de beri 
tarafdan mukavele-i mezküre bizim ifâdemiz vechile olduğu hâtır-nişânımız ol- 
duğundan başta ol celsenin mazbatası dahi mevcüd olmağla bi'l-mürâcaa yine 
sohbet olunur denilerek Sırp maslahatı dermiyân olundukda elçi-i mümâileyh 
evvelki gün Ahmed Paşa hazretleri buraya teşrif edip Sırplı tarafından ilhâkı ta- 
leb olunan nâhiyelerin ilhâk ü izâfesi Devlet-i Aliyye'ye göre mahâzir-ı külliy- 
yeyi mücib olacağından Bâbıâli'den teklif olunan altı aded nâhiyenin ilhâkına 
muvâfakat olunması irâde-i seniyye-i şâhâne muktezâsından idüğini ifâde eyle- 
di. Ben dahi cânib-i meâli-menâkıb-ı hazret-i şehinşahiden müşâhade etmekde 
olduğum iltifât-ı seniyyeye mebni bu bâbda vüs'üm mertebe gayret etmeklik 
vâcibe-i zimmetim olup ancak muktezâ-yı sefâret-i dâ'iyanem üzere höd-be- 
höd muvâfakat edemeyeceğimden bu husüsda Devlet-i Aliyye'nin ma'zereti ve 
taraf-ı eşref-i şâhâneden irâde ve tasvib buyurulan süret her ne ise müzekkere 
kaleme alınıp bana gönderilsin, ben dahi fransızcaya ba'de't-tercüme zeyline 
imzâ edip Rusya imparatoru tarafına irsâle müsâraat ederim, şu kadar ki meb- 
hüsün-anh nâhiyelerin ilhâkında bir güne mazarrat müşâhede etmiyorum ve bu 
def'a İtâsı teklif olunan nâhiyeler dahi kâmil ve müstakil nâhiye olduğundan 
husülünü taahhüd edemem deyü Sırp memleketi Nemçe ve Rusya memleketiy- 
le hem-civâr olduğundan emn ü âsâyişi taraf-ı Devlet-i Aliyye'ye menfaâtli ol- 
mağla zikr olunan nâhiyeler her hâlde Memâlik-i Mahrüsa'dan ma'düd olaca- 
gından ilhâkında bir güne mazarrat melhüz değildir (101) deyü mülâhazâtımı . 
kendilerine söyledim, ferdâsı yine vürüd edip işbu ifâdat-ı hâlisânemi hâk-i 
pây-i şâhâneye arz ü tebliğ-birle üç beş gün zarfında ol vechile bir kıt'a müzek- 
kere i'tâ buyurulacağını ifâde etmeleriyle gayri bu nâhiye maslahatı bizim yedi- 
mizden çıkıp iki ulu hükümdârân beyninde dostâne tanzim olunacağından şim- 
di biz şu mevâdd-ı sâireden mülâkat-ı sâbıkada karar bulmayan maddeleri söy- 
leşip tekmil edelim demeğin işbu nevâhi maddesiyçün elçi-i mümâileyh kendü- 
ye müzekkere i'tâsını mukaddem ü muahhar irâd etmekde olarak eğerçi ehem- 
miyyet-i maslahata mebni taraf-ı eşref-i şâhâneden imparator cânibine nâme-i 

mahsus tahriri dahi hâtıra gelmiş ise de elçi-i mümâileyh şâyed adem-i emniy- 
yete haml ile gücüne gelerek devleti tarafına başka türlü şeyler yazması mülâ- 
hazasına mebni iltimâsı vechile kendüye müzekkere İtâsı eslem göründüğü Bâ- 
bıâli'den dahi hâk-i pây-i hümâyün-ı şâhâneye arz ü istizân kılınmış olmak ha- 
sebiyle beri tarafdan elçi-i mümâileyh muvâfakat süretiyle vâkı'a nevâhi-i meb- 
hüse maddesinin sünüh edecek irâde-i seniyyeye tatbikan iktizâsına bakılmak 
üzere mevâdd-ı bakiyyenin tesviyesi lâzım geleceği beyân-birle elçi-i mümâ- 
ileyh muahharen takdim etmiş olduğu müzekkerenin frengisini eline alıp beri 
tarafdan dahi mukaddemce Sırplının müsted'alarını ta'dilen kaleme alınarak 
Küçüksu mükâlemesinde ba'zı söyleşilen maddeleri tashih olunmuş olan fer- 
mân-ı âli müsveddesi ihrâc-birle medis-i sâbıkda Sırplının me'müllerinden icrâ- 
yı âyin ve inşâ-yı hastahâne ve mekteb maddeleri karar bulup Kızanlık madde- 
sinin dahi müzâkeresi olmuş ise de kararsız kalmış olduğundan ibtidâ anı söy- 
leşelim denildikde elçi-i mümâileyh müzekkere-i merkâmede münderic olduğu 
vechile Sırp milleti lüzümu olan mahallerde kiliseler inşâ etmek ve metropolid 
ve piskoposlarını kendileri intihâb-birle Dersa'âdet'e gelmekliğe mecbur olmak- 
sızın İstanbul Rum Patriği tarafından tasdik olunmak ve Sırp knezi memleketi 
taraf-ı hazret-i pâdişâhiden idâre ederek Devlet-i Aliyye cânibinden her yeni 
kneze derhâl bir kıt'a berât tâ kılınmak ve knez işbu berât mukabelesinde ta- 
raf-ı Devlet-i Aliyye'ye kendi kisesinden yüz bin guruş vermek ve Miloş Obro- 
noviç'in taraf-ı Devlet-i Aliyye'ye kemâl-i sıdk ü istikameti cihetiyle hayatda ol- 
dukça Sırp knezi olup kendinden sonra dahi evlâd-ı zükürunun büyüğü ve 
ba'de diğerleri babadan oğula (102) intikal tarikiyle knez olmak ve bu tertib üze- 
re Miloş'un evlâdı münkariz oldukda Sırp milleti en liyâkatlilerinden âher knez 
intihâb ile anın dahi knezliği taraf-ı Devlet-i Aliyye'den tasdik olunarak Mi- 
Joş'un sonraki evlâdına halef olmak ve posta vaz'ı ve neferât tertibi misillü bi'1- 
cümle kavânin-i memleketin icrâsı knez-i mümâileyhle millet muhtârlarından 
olan meclisin uhdesine ihâle kılınmak husüsları fermân-ı âliye derc olunmasını 
lede't-teklif beri tarafdan hele kilise maddesinin emr-i âliye derci uyamaz ve 
metropolid ve piskopos intihâbı maddesi Patrikhâne ile kendi beynlerinde tan- 
zim edecekleri şey olmağla tarafımızdan bir şey denilemez, kaldı ki berât ve ak- 
çe husüsları derc olunacak olsa bile şimdi evvel emirde söyleşilecek babadan 
oğula intikal maddesidir ki bu süret ne Devlet-i Aliyye'nin usülüne ve ne millet-i 
mersümenin resm-i raiyyetlerine muvâfık olmayacağından başka geçende dahi 
bahsi mürür eylediği vechile meselâ derece-i ülâda Miloş'un hin-i vefâtında bü- 
yük oğlu bulunan şahıs hüsn-i idâreye muktedir olmaz ve milletce intihâb olun- 
maz ise dahi yine knez olmak ve derece-i sâniyede bi'l-farz anın dahi helâkında 
iki yaşında bir oğlu kalsa ana dahi knezlik ihâle kılınmak lâzım gelip bu süret 
millet-i merküme hakkında dahi hayırlı olmayacağı zâhirdir, binâberin fermân-ı 
âli müsveddesinde mestür olduğu vechile Miloş hayâtda oldukça knezlikde ib- 
ka ve istihdâm olunup ba'de'I-vefât evlâdından umür-ı milleti hüsn-i idâreye 
muktedir kim bulunur ve milletce intihâb olunur ise knezlik ana ihâle olunm- 
mak üzere tanzimi her vechile münâsib ve müstahsen olacağından elçi beyin di- 
râyet-i zâtiyyesi muktezâsı üzere bu husüsa böylece muvâfakat etmesi me'mül- 

dür denildikde elçi-i mümâileyh Sırp milleti dört yüz bin âdem olmağla knezle- 
ri milletce intihâba muvâfık olduğu süretde ol kadar nüfüs bir yere cem' olup da 
intihâb etmek mümkin olmayacağından başka meselâ Miloş'un dört oğlu kalsa 
milletin birazı birini bir takımı birini isteyerek beynlerinde kil ü kal ve belki ci- 
dâli mücib olur, fe-emmâ benim dediğim gibi babadan oğula müntakil ü mün- 
hasır oldukda kimesneye bir diyecek kalmaz ve Memleketeyn'de boyarlar oldu- 
ğu gibi bunda dahi ba'zı muhtârlar olup meselâ ruhsat-ı icrâ yalnız kneze ihâle 
olunsa istediği gibi kesip biçer. Lâkin böyle millet muhtârıyle berâber olduğu 
vakit istediği gibi yapamayarak bu cihetle ahâli haklarında menfaatli olur (103) 
diyerek kelâmını tervice çalışmağla beri tarafdan intihâb maddesini elçi bey 
İzâm ediyor, milletçe intihâbdan maksüd Sırplının bi'-cümle ahad ü efrâdına 
su'âl olunup da mecmü'unun re'y ü tasvibi munzâm olmak demek olmayıp be- 
aynihi patrik intihâbı gibidir ki meselâ Rum ve Ermeni patriklerinden birinin 
azli lâzım geldikde yerine birinin intihâbı mecmü' Rum ve Ermeni tâifesine ha- 
vâle olunmayıp öteden beri câri olageldiği vechile taraf-ı Devlet-i Aliyye'den 
Patrikhâne'ye buyruldu irsâliyle milletce bir münâsibini intihâb etmeleri kendi- 
lerine havâle olunup Patrikhâne'de dahi cemaat-i metropolitan ve sâir rüesâ-yı 
kavm ve müteayyinân-ı millet ıtlak olunanlar ictima'en içlerinden birini intihâb 
ederek Bâbıâli'ye inhâ ederler. Ol vechile taraf-ı Devlet-i Aliyye'den nasb ü 
ta'yin buyurulur. İşte milletce intihâb bu demek olup Sırp knezliği dahi böyle 
olarak knezlik tebeddülünde milletin söz sâhibleri ve muhtârları bulunanlar bir 
yere gelip intihâb ederler. Elçi beyin ifâdesine göre ise millet-i mersüme tavr-ı 
raiyyetden çıkıp bayağı bir hükümet olsa demek oluyor, bu nasıl olabilir yollu 
mukabele olundukda elçi-i mümâileyh patrik tebeddülünde buyuruldu gönde- 
rilip derhâl anınla intihâb ediyorlar, lâkin Sırp knezini vefât etdikde yerine bir 
âherini ne ile intihâb ederler, eğer intihâb içün buradan emr-i âli gidecek ise 
Dersa'âdet'e haber gelip emr-i âli varınca kadar on beş yirmi gün geçip umür-ı 
millet muhtel olur diyecek beri tatafdan knezlik tebeddülünde âherinin intihâbı 
içün emr-i âli irsâline hâcet olmayıp işte bu şimdiki verilecek fermân-ı âli yedle- 
rinde bulunacağından ol vakit anın hükmüyle amel ederler, der-akab diledikle- 
rini intihâb eylerler denildikde elçi-i mümâileyh yine evvelki sözlerini tekrâr ile 
anın üzerine musir olduğuna mebni beri tarafdan elçi beye dostâne bir şey sora- 
lum şöyle ki elçi beyin Akkerman Mu'âhedesi'nde olan Sırplı maddelerine dâir 
müzâkerâtdaki mübâhasesini muktezâ-yı sefârete haml edelim, lâkin knezlik 
maddesi ve böyle babadan oğula intikal ve meclis tertibi misillâ şeyler ahd ü 
şartda var mıdır, elçi bey bu uhüddan hâric ve icrâ ve adem-i icrâsı Devlet-i 
Aliyye'nin kendi re'y ü irâdesine menüt ve mutavakkıf olan şeyleri niçün ilti- 
zâm ediniyor denildikde elçi-i mümâileyh söz bulamadığından canı sıkılıp 
münfailâne mülk ve maslahat Devlet-i Aliyye'nindir, ne yaparsa yapsın, ben fa- 
kat ahdin icrâsını (104) taleb ederim deyü izhâr-ı inkıbâz eylediğinden, beri ta- 
rafdan mülâtefe ile açılıp yine söze başlayarak Avrupa'da bir memleketin idare- 
si bir me'müra ihâle olundukda ne vechile idâre edeceği mukaddemden beyân 
olunur, binâenaleyh ben dahi mülâhazâtımı ve şimdiden ma'lüm olması hayırlı 
görünen şeyleri ifâde ediyorum demekle beri tarafdan ne mâni” asıl dâhil-i ahd 

olan maddelerin müzâkeresine karar verilip bitirilsin de bunlar dahi başkaca 
ba'de'I-müzâkere evliyâ-yı umür hazerâtına ifâde olunarak emr-i âliye derci 
münâsib olanlar derc olunur denildikde elçi-i mümâileyh bunlar dahi ahde dâ- 
hil olup be-her-hâl fermân-ı âliye derci iktizâ edeceğini anlatmağa çalışıp beri 
tarafdan bir maslahatın usülüne karar verilmeksizin fürüundan bahs etmek ol- 
maz, ahdin içinde olan maddeler şunlardır, ibtidâ bunların müzâkeresini bitire- 
lim ba'de müteferriâtının dahi müzâkeresini ederiz diye ifsâh-ı kelâm ve izâh-ı 
merâm olundukça elçi-i mümâileyh bunlar geriye kaldığı süretde sonunda me- 
vâdd-ı mu'âhede söyleşilip bitirildi denilerek bunların müzâkeresine i'tibâr 
olunmaz kuruntusuyla mı yoksa fi'l-vâki' kendi mülâhazasına göre bunları ah- 
din mütemmimâtından add etdiğine binâen mi ne vechile ise izhâr-ı muvâfakat 
etmediğinden tarafeynden tekrir-i makal ve istinâf-ı akvâl olunarak ceng-i zer- 
geri ile vakit geçip inhâya, beri tarafdan vergi maddesi açıldıkda elçi-i mümâ- 
ileyh Küçüksu mukâlemesinde dahi ifâdem vechile emr-i âli müsveddesinde 
Belgrad muhâfızı tarafından zabt u idâresi gösterilen gümrük ve sâir mukata- 
atın dahi Sırplıya terk olunmak üzere mecmü” vergileri ve timâr ve zeâmet be- 
delâtı dört bin kise akçeye kat' olunsun bundan ziyâdesini kaldıramazlar diyi- 
cek beri tarafdan demin elçi bey Sırplının dört yüz bin nüfüsu olduğunu söyle- 
yip Rusya'da vergi eshâbından esâme-i müteaddide ile on beş ruble ya'ni kırk 
beş guruş alınıyor, bunlar onar guruş verseler sekiz bin kise akçe eder, timâr ve 
zeâmet hâsılâtı dahi başkaca denildikde elçi-i mümâileyh dörtyüz bin nüfüs de- 
diğim sibyân ü nisvân ile berâber demekdir ve Rusya'da ol miktâr vergi yokdur 
demesine mebni bunun üzerine dahi vâfir muhâvere olunarak bu misillü müzâ- 
kerât ve mücâvebât ile akşam takarrüb edip bir maddeye tamâmca karar verile- 
mediğinden ve hâk-i pây-i şâhâneye bi'l-vâsıta istizân olunduğu vechile elçi-i 
mümdâileyh ertesi günü erkence yine sefârethânesine (105| gelinerek şu masla- 
hatın bitirilmesini iltimâs eylediğinden ol vechile avdet olunmuş ve ferdâsı per- 
şembe günü saat üçde sefârethâneye varılıp elçi-i mümâileyh lede'I-mülâkât âşi- 
nâlık akibinde dünkü gün Sırplıyı dört yüz bin nüfüsdur demişdim, lâkin yanlış 
söylemişim asıl vergi verecek âdemleri yetmiş bin kadar olup ma'adâsı çoluk 
çocuk olarak topu üç yüz şu kadar bin oluyor, lâkin acaba nevâhi-i mebhüse 
içün tâ buyurulacak müzekkerede ne makule sebebler irâd ü beyân buyurulur, 
Zirâ ifâdât-ı vâkı'aya göre ahden ilhâk olunacak nevâhinin ba'zısı verilip ba'zısı 
verilmeyecek oluyor ve verilecek nâhiyeler de tamâm olmayıp altı nâhiyenin 
yerine üç nâhiyesi veriliyor, halbuki meselâ Sırplının istediklerini mahallerden 
Temyük nâhiyesi tâ olunup da Karanya nâhiyesi verilmediği takdirde ötekin- 
de olan mahzür berikinde yok mudur ve birini verip birini vermemekde menfa- 
at nedir, bi'l-akis Karanya'yı verip Temyük'ü vermem, zirâ Karanya'da Fethü'l- 
İslâm kal'ası mevcüd olmağla kal'a-i mezküre her tarafı gözedir, hâsılı nevâhi-i 
mebhüsenin ilhâkında ben bir mahzür ve mazarrat göremediğimden i'tâ buyru- 
lacak müzekkerede ne vechile izhâr-ı ma'zeret olunacağını bilemiyorum diye- 
rek, keenne bu nevâhinin ilhâkında Devlet-i Aliyye'ye göre bir mâni” ve mahzür 
yok ama artık böyle denilmiyor, eğer beyân olunacak esbâb-ı mânia sonunda 
nefsü'İ-emre muvâfık çıkmaz ise nasıl olur gibi irâd-ı kelâm eyledikde beri ta- 

rafdan mukaddem ü muahhar beyân olunduğu vechile Sırplının müfrez olmak 
üzere istedikleri altı nâhiye mahallerinde on sekiz kadar nâhiye olduğundan 
ma'adâ bunların hiç birisi kendilerinden müfrez olmadığı mahallerinde ihbâr 
olunmuş olduğundan kat'iyyen iddiâya salâhiyyetleri olmamak lâzım gelir ise 
de mâdâmki Akkerman ve Edirne mu'âhedelerinde ale'I-ıtlak altı nâhiyenin il- 
hâkı münderic olup taraf-ı saltanat-ı seniyyeden dahi icrâsı uhüd ile beyne'd- 
devleteyn hâsıl olan mihr ü musâfâtın her türlü avârızından vikayesine samimi 
himmet-i aliyye-i şâhâne meşmül olduğundan mücerred bu emniyyeye mebni 
nevâhi-i mezküreden Devlet-i Aliyye'ye göre mahzüru ehvence olabilen altı 
aded nâhiyenin ilhâkına müsâade buyurularak ve Hacı Keşşâf Efendi'nin tahki- 
katına göre bunların her birerleri başka başka nâm ve kâmil nâhiyeler olup hat- 
ta en küçük denilen Rajene nâhiyesi yirmi aded karyeyi müştemil olup Memâ- 
lik-i Mahrüsa'da (1061 üç beş karyeyi hâvi olan mahâl bile nâhiye itibâr oluna 
geldiklerinden bu vechile bunlar tam nâhiye olmak üzere veriliyor ve nevâhi-i 
mebhüsenin ilhâkı takdirinde bir tarafı Arnavud ve bir tarafı Boşnak içine mün- 
tehi ve bunlar ise haşin âdemler olduğundan rızâlarıyla yerlerini yurtlarını Sırp- 
lıya terk etmeyecekleri bedihi olup bi”l-farz emr-i âli ısdâr olunacak olsa bile be- 
her-hâl yazılacak emr-i âlide buralar aslından Sırplıda iken sonradan ifrâz olun- 
muş olduğundan yine ilhâk olunacağı bildirilmek lâzım gelip anlar dahi bizim 
yerlerimiz Sırplıdan müfrez değildir diye şemâtet ederek uygunsuzluğu mücib 
olacak gibi görünüyor, işte müzekkerede yazılacak ma'zeret-i hakikiyye bu mi- 
sillâ şeyler olduğu ve elçi beyin söylediği Karanya'yı Sırplılar bir nâhiye add 
ediyorlar ise hakikatde dört nâhiye olup ve ilhâkı takdirinde Fethü'l-İslâm ve 
Ada kal'aları içerde kalmak lâzım geleceğinden Devlet-i Aliyye'ye göre mah- 
zürdan sâlim olmayacağı ve çünki Sırplıların merâmı nevâhi-i mebhüsede bulu- 
nan hem-milletleriyle birleşmek olduğundan böyle oldukdan sonra bâri bu ne- 
vâhi-i mebhüsede mütemekkin olan Sırplılar dahi işbu ilhâkı tasmim olunan nâ- 
hiyelere ve bunlarda bulunan ehl-i İslâm dahi ol nâhiyelere nakl etmek üzere 
karar verilse matlübları hâsıl olacağı beyânıyla ıtnâb-ı makal olunmağın elçi-i 
mümdâileyh nevâhi-i mebhüsede olan Sırplılar külliyyetli olmağla nakilleri 
mümkin değildir deyip her bâr meclis-i mülâkatda mürâcaat etmekde olduğu 
haritayı yine ihrâc ile nevâhi-i mebhüseyi göstererek işte mukaddemâ Sırp me- 
mâlikini Devlet-i Aliyye feth etdiği vakit hudüdları şu vechile ya'ni etrâf-ı erba- 
ası Tuna ve Temyük ve Dirin nehirleriyle mahdüd iken Memâlik-i Mahrüsa'da 
meselâ bir eyâlet veyâ bir sancakdan bir kazânın âher eyâlet ve livâya ilhâkı câri 
olageldiği misillü bu nâhiyeler dahi sonradan vakit vakit Vidin ve Bosna tarafla- 
rından zabt olunarak kendilerinden ayrılmış ve muahharen bunlar vakt-i ihtilâl- 
lerinde yine ellerine almışlar ise de müteveffâ Hurşid Paşa tekrâr nez' ü ifrâz et- 
miş olduğundan evvel ü âhir bunların istedikleri kendilerinin kadim yerleri 
olup ahidnâmelerde derci dahi bunun üzerinedir. Hacı Keşşâf Efendi'nin ifâde- 
siyle Semendire sancağı /tibar olunan on sekiz kazâ bunların yedinde olup ne- 
vâhi-i mezküre livâ-yı mezkürdan hâric olduğu söyleniyor ise de bunların sözü- 
ne göre on sekiz nâhiyenin on ikisi yedlerinde olup (107) altısı dahi bu nâhiyeler 
olacakdır. Gerek efendiler ve gerek ben bu mahalleri re'yü'l-ayn görmüş ve ha- 

kikat-ı hâli etrâfıyla bilmiş olduğumuzdan tarafeynin bahs ü münâzarası mes- 
mü'at üzerine dâir ve bu cihetle bu husüsun bu tarafda temyizi müteassir ol- 
mağla keyfiyyet tarafımdan devletim cânibine tahrir, oradan ve tekrar taraf-ı 
Devlet-i Aliyye'den me'mürlar ta'yiniyle tarafeynin me'mürları berâberce ola- 
rak bu mahalleri güzelce muâyene ve etrâf ü eknâfıyla tahkik edip Devlet-i Aliy- 
ye me'müru bu tarafa ve Rusya me'müru dahi ol tarafa inhâ-birle ba'de anın 
üzerine bir karar verilse münâsib olacakdır deyü bu süreti tervic ü tergib etmek- 
le lede'I-mülâhaza vâkı'a bu nevâhi bahsinde şimdiye değin söylenilen sözler ve 
olunan İtizârlar etrâfdan vâki” olan inhâlara ve ale'İ-husüs Hacı Keşşâf Efen- 
di'nin ifâdesine mebni olarak geçenlerde meclis-i şürada tensib olunduğu vechi- 
le tahkik-i madde içün Semendire ve Vidin ve Bosna taraflarının defterhâne ka- 
yıdları dahi ihrâc etdirilmiş ise de sâir ba'zı mahallerde dahi sonradan tebdil-i 
esâmi vuku'u misillü nevâhi-i mebhüsenin ism ü şöhretleri defterhâne kaydına 
uymadığından bir güne istinbât-ı ahkâm olunamayıp Hacı Keşşâf Efendi'nin 
azimeti dahi şiddet-i şitâya tesâdüf ile nevâhi-i mezkürenin her tarafını kendisi 
gezemeyerek âdemleri ma'rifetiyle su'âl ve taharrisinde buralar Sırplıdan müf- 
rez değildir cevâbıyla def olunmuş ve hattâ ilhâkı tasmim olunan nevâhinin 
fi'-hakika müstakil nâhiyeler olduğu muâyeneten ma'lâmu olmayıp öyle haber 
verilmiş olduğunu kendisi ifâde ederek el-hâsıl ne defterhâneden ve ne mahâl- 
lerinden bu maddenin hakikati ya'ni fi'l-vâki' aslından bunlar Semendire sanca- 
ğından ve Sırp kazâlarından iken sonradan ifrâz olunup olunmadığı ve bunla- 
rın ilhâkı takdirinde cidden ve hakikaten mahzür ü mazarratı ne idüği ve ilhâk 
olunacak nâhiyelerin hâl ü hey'eti kabil-i Vtirâz olamayacak vechile gereği gibi 
meydana çıkmamış olduğundan geçende elçi-i mümâileyh Küçüksu mükâleme- 
sinde bu husüsun tahkiki içün Ceneral Dibeç tarafından ofdiyaller gönderildiği- 
ni ifâde eylediğinden taraf-ı Devlet-i Aliyye'den dahi bir mühendis ile tekrâr bir 
münâsib me'mür irsâl süretleri Bâbıâli'de tasavvur ve mütâlaa olunmuş iken 
sonra elçi-i mümâileyh şu kadar vakitden beri icrâ-yı ahd olunmayıp nihâyet 
me'mür gönderilerek (108) maslahat anın vürüduna ta'lik olunmuş iken şimdi 
dahi yine me'mür gönderilecek oluyor, merâm işi uzatmakdır diye da'vâcılığa 
başlayıp bir tarafdan dahi Sırp vekilleri çıralanarak şâyed maslahat büyümek 
hâtırasıyla terk olunarak elçi-i mümâileyh ile bir kerre de Hacı Keşşâf Efen- 
di'nin ifâdât-ı vâkı'ası üzerine söyleşilip de yine bir karar verilemediği halde 
Petersburg'a yazılmakdan gayrı çâre yoğise de umür-ı şarkiyye nâzırı bulunan 
Rudinek £fi”l-asl Moralı olup mukaddemâ Sırplının isyânları hengâmında dahi 
Belgrad'da Rusya Konsolosu bulunarak oraları karış karış bildiğinden elçi-i mü- 
mâileyh verilecek müzekkerede esbâb-ı ma'zeret ve hakikat-ı hâl ü keyfiyyet ol- 
mak üzere yazılacak şeyler nefsü'l-emre muvâfık olmamak lâzım geldiği takdir- 
de züllü mücib olacağı endişesiyle müzekkere-i merküme ne vechile kaleme 
alınmak lâzım geleceği bâ'is-i tefekkür ü halecân olmakda iken elçi-i mümâiley- 
hin böyle tarafeynden me'mür irsâline kendiliğinden tâlib ü râgıb olması isâbet 
olarak bu vechile tarafeynden me'mürlar irsâlinde Semendire sancağı kaç nâhi- 
ye olup ve ne kadarı Sırplının yedinde olduğunu ve nevâhi-i mebhüse ve ilhâkı 
tasmim olunan nâhiyelerin ahvâl ü keyfiyyeti ne vechile idüğini bi'l-maiyye 

muâyene edeceklerinden ma'adâ nevâhi-i mebhüsenin ilhâkı takdirinde Vidin 
ve Bosna tariklerinin mesdüd olacağı vâkı'a mutâbık ise Rusya me'müru dahi 
buna vâkıf olarak ba'de ileride ana göre iktizâsına bakılacağından bu süret es- 
lem göründüğüne mebni beri tarafdan elçi-i mümâileyh vâkı'a sibâk-ı hâle na- 
zaran bu re'y münâsib gibidir, şu kadar ki bunlar mahalline varıp muâyeneye 
mübâşeret edinceye kadar mevsim-i şitâ hulül ederek zarüri maslahat kesb-i 
te'ehhür edeceğinden elçi bey imtidâd-ı maslahatdan şikâyet etmemek lâzım 
gelir denildikde elçi-i mümâileyh mâdâmki Rusya me'müru berâber bulunduk- 
ca ben bir şey diyemem deyip beri tarafdan dahi elçi beyin işbu ifâdesi evliyâ-yı 
umüra tebliğ ile ba'de cevâbı verileceği ba'de'i-beyân meclis-i evvelde karar 
bulmayan mevâddan idâre-i dâhiliyye bahsi dermiyân olunarak knezlik mad- 
desinin bi”l-irs olmamasına çalışılmış ise de elçi-i mümâileyh ısrâr eylediğine ve 
ma'lüm olduğu üzere Akkerman Mu'âhedesi'nde bunlar sergerdelerini kendile- 
ri intihâb etmek ve hükümet-i dâhiliyyeleri müstakil olmak maddeleri münde- 
ric olup geçen ramazân-ı şerif içinde Sırplı tarafından dahi bir kıt'a mahzar (109) 
vürüduyla Sırp knezliği Miloş'un familyasına münhasır olmak üzere milletçe 
kendileri karar vermiş olduklarından taraf-ı Devlet-i Aliyye'den dahi müsâade 
buyurulması inhâ olunmak hasebiyle bu bâbda elçi-i mümâileyh söz ile ilzâm 
olunsa bile mâdâmki meğâl-i ahd öyle olup Sırplılar dahi öylece karar vermiş ol- 
dukdan sonra ne zamân olsa yine meydana çıkacağından uğraşılmakdan fâide 
olmayacağına mebni bi'l-âhire millet-i mersümenin bi”l-intihâb knezleri Miloş 
Obronoviç'in taraf-ı Devlet-i Aliyye'ye derkâr olunan sıdk ü istikametine mükâ- 
faten hayatda oldukça knezlikde ibka ve istihdâm olunup mümâileyhin fevti 
vuku'unda knezlik büyük oğluna ba'de diğer evlâdından kangısı knezliğe lâyık 
ve idâreye muktedir ise ana ihâle-birle Miloş'un evlâdı münkariz olduğu halde 
milletçe intihâb olunacak âher-i münâsibine taraf-ı Devlet-i Aliyye'den ihâle ve 
tefviz ile yedine berât-ı âli /tâ olunarak knez-i mümâileyh umür-ı dâhiliyye-i 
memleketi taraf-ı Devlet-i Aliyy&'den idâre ve bi'i-cümle millet-i mersümenin 
mesâlih-i vâkı'alarını millet muhtârlarından olan meclis ma'rifetiyle icrâ eyleye- 
ceği fıkraları fermân-ı âli müsveddesine tashih olunmuş ve Sırp knezi ahâli ve 
fukarâdan ziyâde nesne alamamak içün elçi-i mümâileyh Mecve ve Karanya nâ- 
hiyelerinin hâsılât ve vâridâtı knez ve familyasına ve taallukâtına ma'aş olmak 
üzere tahsisini teklif etmiş ve beri tarafdan Karanya nahiyesi nevâhi-i mebhüse- 
den olmak mülâbesesiyle henüz karar bulmayan nâhiyeden ma'aş tahsisi uyar 
şey olmayacağı ityân ve elçi-i mümâileyh ne mâni” la-ale't-ta'yin iki aded nâhi- 
yenin hâsılâtı denilsin demiş ise de bu dahi uymayacağı beyân-birle inhâya Mi- 
loş'un kendüye kifâyet edecek ve fukarâya bâr olmayacak vechile iktizâ eden 
ma'aş millet-i mersüme tarafından tahsis kılınması derc ü tastir-birle vergi mad- 
desi açılarak elçi-i mümâileyh bâlâda muharrer olduğu üzere Belgrad gümrüğü 
ve mukataât-ı sâire ve kaffe-i timâr ü zeâmet bunlara ihâle olunmak üzere dört 
bin kiseden yukarı çıkmayıp beri tarafdan dahi mikdâr-ı mezkür hadd-i nisâ- 
bından dün olduğu ecvibe-i müsekkine ile irâd ü beyân olundukça elçi-i mümâ- 
ileyh mülk ü reâyâ Devlet-i Aliyye'nindir diler ise on bin kise akçe alsın diye iz- 
hâr-ı renciş eylediğinden ve bunlara ne makule nevâhi ilhâk olunacak ise elbet- 

de vergileri dahi ana göre kat' ü tahsis olunmak lâzım geleceğinden işbu vergi 
maddesi dahi nevâhi-i (1101 sittenin kararına ta'lik ile bundan böyle ol vechile 
tahsis olunacak mikdârdan ziyâde bunlardan bir nesne mutâlebe ve umür-ı dâ- 
hiliyye ve deâvi-i vâkı'alarına me'mürin tarafından müdâhale olunmamak üze- 
re müsvedde-yi mezküreye derc olundukdan sonra Sırp kazâlarında olan ehl-i 
İslâmın emlâk ü arâzileri hakkında dahi dür ü dırâz mübâhase ve muhâvere ile 
nihâyetü'l-emr mevki-i kılâ” olmayan mahallerde kâin ehl-i İslâmdan bey'-i em- 
lâk ile kat'-ı alâka etmek isteyenler tarafeynden ta'yin olunacak me'mürlar 
ma'rifetiyle takdir olunacak bahâ'ile bir seneye kadar emlâk ü arâzilerini Sırplı- 
ya bey” edip kat'-ı alâka eyleyenler kezâlik takdir olunacak emlâk ü arâzileri hâ- 
sılâtı dahi Sırplı tarafından Belgrad hazinesine te'diye ve teslim-birle hazine-i 
mezküre tarafından eshâbına i'tâ olunmak üzere müzâkerenin ardı alınarak 
müsvedde-i mezküre bâ-tashih elçi ile şimdiye kadar olunan müzâkerâtın cüm- 
lesi min-gayı-i resmin müzâkere-i dostâne olmağla gerek beynimizde söyleşilen 
ve gerek elçi beyin müzekkeresinde münderic olan maddeleri evliyâ-yı umüra 
ifâde ederiz, ba'de ne vechile ifâde buyurulur ise ol vechile tanzim ve icrâ olu- 
nur. Lâkin lüzümu halinde Sırplıdan akçesiyle ağnam ve kereste misillâ eşyânın 
ahzı husüsunu dahi emr-i âliye derc etmek isteriz denildikde elçi-i mümâileyh 
memleket Devlet-i Aliyye'nin olmağla akçesiyle oldukdan sonra her ne ister ise 
alır, bunun fermân-ı âliye derci münâsib değildir demiş ise de beri tarafdan 
Memleketeyn dahi Devlet-i Aliyye'nin mülk-i mevrüsu olarak anlara verilen 
evâmir-i aliyyede bu misillü şeyler münderic olduğundan başka elçi bey fer- 
mân-ı âliye posta vaz'ına kadar maddelerin yazılmasını münâsib görüp de bu- 
nu münâsib görmemesi müstagrebdir denildikde yazılmasına muvâfakat ve 
ba'de tazmin-i ticâret taksit-i sâlisinin sohbeti açılıp elçi bey bu bâbda adem-i 
me'müriyyet beyânıyla berâber lede'l-hâce müzâkeresi olunmak üzere söz alı- 
narak meclise hitâm verilip avdet olunmuş olduğu muhat-ı ilm-i âlileri buyurul- 
dukda emr ü fermân hazret-i men lehü'l-emrindir. 

İşbu mükâlemenâmeden ma'lüm olacağı vechile ibtidâ derdest olan ba'zı 
mevâddın bahs ü hallinden sonra Sırbistan mes/elesine girişilerek tarafeynden 
irâd olunan sözlerin neticesinde çâresiz teklifât-ı vâkı'aya Devlet-i Aliyye tara- 
fından muvâfakat ve Dersa'âdet'de bulunan Sırp vekilleri ile edilen mukavelât 
ve Devlet-i Aliyye cânibinden (111) “tâ kılınan müsâadât üzerine kırk altı sene- 
si evâhir-i rebiyülevveli (9-18 Eylül 1830) tarihiyle müverrah Belgrad muhafızı 
Kavanozoğlu Hüseyin Paşa ile Belgrad kadısına hitâben sâdır olan emr-i âlide 
muharrer mevâddın hulâsasıdır. 

Sırp milleti kendilerine mahsus kiliselerinde ber-vech-i serbesiyyet icrâ-yı 
âyin eylemeleri, Sırp knezliği Miloş'un kendisiyle familyasına tahsis olunduğu 
(bunun içün başkaca berât verilmişdir), Miloş taraf-ı Devlet-i Aliyye'den 
me'müren memleket ve mesâlih-i milleti muhtârân ma'rifetleriyle idâre ede- 
cekdir. Sırbistan'dan müfrez olmak zu'muyla iltihâkını iddia ve iltimâs etdikle- 
ri nevâhinin Devlet-i Aliyye ile Rusya devletleri tarafından ta'yin olunacak 
me'mürlar ma'rifetiyle iktizâsının icrâ olunması, Niş'den ma'adâ Semendire 
sancağında kâin timâr ve zeâmetler bedelâtının ilhâk olunacak nevâhiye tatbi- 

kan cizye ve vergileri maktu'iyyet vechile istifa olunması. Devlet-i Aliyye tara- 
fından umür-ı dahiliyyelerine ve mesâlih-i deâvilerine müdahale olunmaması. 

Belgrad gümrüğünden Dersa'âdet gümrüğüne gelen eşyâdan beri cânibde 
gümrük resmi alınmayıp yedi senede bir def'a kıymet-i eşyâ tefâvütü bi't-tah- 
kik mâl-i maktu'una zam olunmak üzere Miloş'a maktu'en ihâle kılınması. Zâ- 
bıta-i memleket içün neferât-ı mukteziye istihdâm, hastahâne ve mekâtib ve 
tabhâne inşâ olunması. Kılâ'-i hâkaniye müstahfızlarından başka Sırp memle- 
ketinde ehl-i İslâmın iskânı memnf” olması. Fukarâya bâr olmayacak süretde, 
knezin ma'aşı millet tarafından tahsis olunması ve knezliğin tebeddülünde ta- 
raf-ı Devlet-i Aliyye'den berât tâ olunup cânib-i miriye knez vâridât-ı mahsu- 
sasmdan yüz bin guruş Vtâ eylemesi. Milletin intihâb edeceği rüesâ-yı ruhâ- 
niyyenin Dersa'âdet'e gelmelerine hâcet olmayıp İstanbul Rum patriği tarafın- 
dan nasb ü ta'yin kılınması. Millet meclisi muhtârlarının nezd-i devletde kabâ- 
hatleri ve kanün-ı memlekete muhâlif hareketleri olmadıkca tebdil olunmama- 
ları. Vaz' edecekleri postaların mürür u ubürlarına mümânaat olunmaması. 
Ehl-i İslâmın Sırplıdan bir kimesneyi cebren istihdâm etmemesi. (1121 

İstihkâmât-ı muhaddesenin külliyyen hedm ü tahrib edilmesi. Der- 
sa'âdet'de ale'd-devâm Sırp vekilleri bulundurulması. 

İşte bu fermân-ı mübremü's-sudür ile Sırplılar istedikleri gibi tevsi'-i sudür 
etdiler. Rusya devleti sâlifü'z-zikr ilhâk-ı nevâhi maddesini Edirne ahidnâme- 


sinde bend-i mahsus ile kavi kazığa bağlayarak Sırplıları bu yüzden dahi ken- 


disine bend etmişdir. 

Bu nevâhinin tefriki içün Dersa'âdet Rusya sefâreti tarafından vuku” bulan 
isti'calât-ı müteaddide üzerine tahkikat-ı lâzimenin icrâsıyla berâber gönderi- 
len tefrik me'mürları ma'rifetleriyle taleb olunan nâhiyeler Rusya devletinin 
dilhâhı vechile eyâlât-ı mütecâvireden nez ile idâre-i Sırbiyyeye bahş ü ilhâk 
olunmuşdur. Bu nevâhinin ahâli-i müslimesi vatan ve emlâk ü arâzilerini terkle 
öteye beriye dağılıp perişân olmuşlardır. Nevâhiye dâir olunan güft ü gü arası- 
na defan li'n-niza” makâm-ı riyâsetden Rusya tercümânı Frengini'ye verilen 
pusula süreti evrâk içinde görülmekle buraya derc olundu. 


Pusula süretidir: 
Edirne Mu'âhedesi'yle Sırpa ilhâkı meşrüt olan nevâhi-i sitteyi muayene 
içün devleteyn tarafından ta'yin olunan me'mürların netice-i tahkikatı olmak 


üzere Devlet-i Aliyye'nin bu maddenin istikmâlini ta'cil ve icrâ-yı şurüt zım- 


nında ilhâk edebileceği nâhiyelerdir. 


Vidin sancağında Pana ile Alacahisar sancağında 


diğer nâhiye Razna ve Yeragin nâhiyesi 
Bosna tarafında Raçna yine Bosna'da Bodive 
nâhiyesi nâhiyesi 


İfâ-i WLahd altı nâhiyeye iblâğ içün Vidin ve yâhüd Alacahisar sancakları- 
nın birinden diğer bir nâhiye. 

Sâlifü't-ta'dâd İ'tâ olunan imtiyâzât ü müsâadâta teşekküren beheri kırk be- 
şer guruş fi ile beş yüz kiselik Karamis altınını makâm-ı riyâsete takdim etmiş- 
lerdir. (1131 Bu altınlar Darbhâne-i Âmire'de sikke-i sultâniyyeye bi't-tebdil 
tanzim olunan pusula mücibince ba'zı zevâta taksim olunmuşdur. Bu taksimde 
Serasker Husrev Paşa'ya çıkarılan kırk bin guruş ile fermân harcı olmak üzere 
başkaca alınan otuz bin ki yetmiş bin guruşun mâbeyn-i hümâyün me'mürları- 
na İ'tâsı ve mâbeyn içün pusulada gösterilen yetmiş bin guruşun Bâbıâli'ye 
iâdesiyle erbâb-ı ihtiyâca tevzii emr olunmuşdur. 


Ba'zı mevâdd-ı mütenevvia 
Itlak-ı Râsim Efendi 


Keçecizâde müteveffa şair İzzet Molla Efendi ile nefy olundukları cild-i ev- 
velde mübeyyen Râsim Efendi'nin ıtlakına Mısır kapı kethüdâsı Necib Efendi 
tavassut ederek makâm-ı kaim-makamiden Sır kâtibi Mustafa Efendi hazretle- 
rine olunan rica semeresiyle afv ü ıtlak olunmuşdur. 

Tebaa-i Devlet-i Aliyye'den olup da patenta ahzıyla düvel-i ecnebiyye himâ- 
yesine girenler ma'lüm olmak içün o misillüların ism ü şöhret ve sanat ve 
memleketlerinin tasrihiyle müfredât defterinin tanzim ü takdimi Rum patriği- 
ne emr olunmuşdur. 

Bahr-i Siyâh Boğazı Muhâfızı Osman Paşa Serasker Husrev Paşa ile hoş ge- 
çinemediğinden azl ile yerine bâ-rütbe-i mirimirâni Ahmed Bey nasb ve o sıra- 
da miralay olan Şerif Bey'e mirimirânlık tevcih olunmuşdur. 

Erzurum eyâleti Hasan Paşa'dan alınarak rütbe-i vezâretle Kayseri muta- 
sarrıfı Ali Şefik Paşa'ya ve Kayseri, hassa muhâfızı sâbık Osman Paşa'ya veril- 


İ'lân-ı adalet 


Vüzerâ, mirimirân ve me'mürlardan kim olursa olsun esnâ-yı râhda sudan 
ma'adâ yem ve yiyeceklerini akçeleriyle tedârik edip ahâliye zulm ü ta'addi 
olunmaması umümen tenbih ü ilân olunmuşdur. (1141 


Beyân-ı vak'a-i Bağdad 


Bağdad Vâlisi Dâvud Paşa'nın idâre-i eyâletce vuku'a gelen uygunsuzluğu 
der-i devlete mün'akis olduğundan taraf-ı şâhâneden müşârünileyhe nesâyih 
ve tenbihât-ı seniyye iblâğı me'müriyyetiyle i'zâm olunan şıkk-ı evvel defter- 
dârı sâbık Sâdık Efendi'yi Bağdad'a vardığının akibinde vâli-i müşârünileyhin 
i'dâm etdiği vâsıl-ı sâmi'a-i devlet oldukda müşârünileyhin işbu fazihayı irti- 
kâbı mesmu' olan hâlât-ı sâbıkasına büyük delil olduğundan azl ü te'dibi icâb-ı 
maslahatdan ve hıtta-i Bağdad'm bu'diyyeti ve müşârünileyhim epeyce sene- 
lerdir oralarda hükümeti cihetleriyle ahz ü girifti me'müriyyetinde vüzerâdan 
kaviyyü'l iktidâr bir zâtın kullanılması lâzım gelerek Haleb Vâlisi Ali Rızâ Paşa 


pi 

bu emr-i mühimme ehil bulunduğundan müşârünileyhe Diyarbekir eyâleti il- 
hâkıyla Bağdad eyâleti bi't-tevcih ma'iyyetine Asâkir-i Mansüre ve sâireden 
mikdâr-ı vâfi asker verilerek Haleb'den kalkıp esnâ-yı râhda Musul'dan geçer- 
ken Musul Beylerbeyisi Mirimirân Kasım Paşa ile kethüdâsı Hacı Bekir Ağa'yı 
altı bin askerle ileriye sevk ü i'zâm eylemiş ve mümâileyhüma oradan doğru 
Bağdad'a karib Duceyl nâm mahalle geldikde Dâvud Paşa tarafından müdafa- 
alarına gönderilen askerle mukateleye mübâderetle Dâvud Paşa cânibi münhe- 
zimen Bağdad'a firâr ve ahâli-i aşâir ve sâireden Dâvud Paşa tarafından gelen 
birtakım asâkir dahi beri cânibe dehâlete ibtidâr etdiklerinin üzerine Kasım Pa- 
şa fi'l-hâl Bağdad kapılarından İmam Müsâ hazretlerine mensüb kapıya nüzül 
ile istimâlet-i ahâliye dâir yanında bulunan emr-i âliyi derün-ı Bağdad'a gön- 
dermesiyle artık Dâvud Paşa'ca selâmet yakası kalmadığı ma'lâm olduğundan 
şu vechile i'mâl-i kârzâr-ı desâyise mübâredet etmişdir ki Bağdad vücühundan 
Süleyman Paşazâde Sâlih Bey'i bi'l-ikna” emr-i âlişân mücibince Dâvud Paşa'yı 
saraydan kaldırıp konağında habs etmiş olduğu beyânıyla Ali Paşa gelince ka- 
dar icrâ-yı hükümet eylemesi zımnında gelip temşiyet-i umüra bakması lâzım 
geleceğini mübeyyin Sâlih Bey'in gönderdiği mektüba Kasım Paşa aldanıp ket- 
hüdâyı orduda bırakarak yüz nefer âdemleriyle Bağdad'a duhül ve vâli kona- 
gına nüzül etdiğinin üzerine ertesi günü Dâvud Paşa tarafından müretteb aske- 
rin hücümuyla paşa-yı mümâileyhi telef etdirdikden sonra daha ba'zı (1151) sa- 
nialar yapmış ise de Ali Paşa kuvve-i vâfiyye-i askeriyye ile gelip Bağdad”ı ihâ- 
tâ eyledi. 

Yetmiş gün muhâsaradan sonra ahâliden ve sâireden kimesnenin emvâl ü 
eşyâsına taarruz olunmamak üzere zâbitân-ı askeriyyeye yürüyüş olunmasını 
emr ile derün-ı Bağdad'a girilip Dâvud Paşa hayyen ahz ü girift olunmuşdur. 

Dâvud Paşa'nın familyasıyla Bursa'da ikamet etmek üzere mazhar-ı afv-ı 
pâdişâhi olmasını Ali Rızâ Paşa der-i devletden niyâz eylediğinden müsâade 
buyurularak Dâvud Paşa'yı mahallinden alıp Bursa'ya götürmesi husüsuna 
Mühimmât-ı Harbiyye Miralayı Tayyâr Bey ve Bağdad'daki emlâk ü akarâtını 
tahrir içün İstanbul su yolları tesviyesi me'müriyyetinde bulunan defterdâr-ı 
esbak Ârif Efendi Bağdad'a me'mür ü “zâm ve ma'iyyetlerinde bulunacak ke- 
tebeye harc-ı râh itâsıyla esnâ-yı râhda kimesneye bâr olunmaması tenbih ü if- 
hâm kılındı. 

Ali Rızâ Paşa'nın işbu Bağdad mes'elesinde görülen mesâ'i-i cemilesini tak- 
diren ve ma'iyyetinde bulunan ümerâ ve zâbitân ve neferât-ı askeriyyeyi talti- 
fen şeref-sudür olan emr-i âli ile teşrifat-ı seniyye-i hassa Süvâri Miralayı Hâfız 
Bey me'müriyyetiyle Bağdad'a gönderilmişdir. Tayyâr Bey Dersa'âdet'den bi'- 
hareke Dâvud Paşa'ya Sivas ile ma'den-i hümâyün arasında kavuşup süret-i 
me'müriyyetini tebşir ü ifâde ederek Dâvud Paşa hâlet-i ye'sde bulunduğu hal- 
de işbu beşâret-i uzmâdan dolayı eylediği teşekkürünü ve Bursa'ya gelmekde 
idüğini bâb-ı devlete arz ü beyân eylemişdir. 

Bağdad kapı kethüdâsı Hasib Efendi'ye bir kıt'a nişân-ı iftihâr verilmişdir. 

(Zamime) Âtide beyân olunacağı vechile Devlet-i Aliyye'de ibtidâ bin iki 
yüz kırk yedi (1831) senesinde Takvim-i Vekayi” nâmıyla haftada bir defa neşr 

olunmak üzere Türkiyyü'l-ibâre bir gazete neşr olunmağa başlamış idi. Ol va- 
kit meselenin halka neşrine müsâid olan lisân ü beyâna tatbiken hulâsa-i res- 
miyyesi Takvim-i Vekayi' nüshalarından alınarak mes'ele-i mebhüseye ber-vech- 
i bâlâ mukaddime ittihâz kılınmışdır. 

Bundan aşağısı ba'zı evrâk-ı resmiyye ve mesmüât-ı mevsükadan tirâşide 
edilmişdir. Şöyle ki Bağdad Vâlisi Dâvud Paşa hayli vakitden beri hıtta-i Irakiy- 
ye'de kesb-i nüfüz ve iştihâr ederek devletce kendisinden me'mül ü muntazar 
olan (1161 hidemât-ı nakdiyyede irâ'e-i âsâr-ı tehâvün ve kusüru sebebiyle Bağ- 
dad'dan kaldırılması devletce -mutasavver idüği karâin-i ahvâlden istidlâl 
olunmuşdur. Dâvud Paşa'nın açıkdan açığa azli tarafına gidilemeyip i'mâl-i 
perkâr-ı iğfâl yolunda edilen müzâkerât-ı hafiyye ve mahsusanın fezlekesinde 
Devlet-i Aliyye'nin düçâr olduğu gavâil-i harbiyye ve asâkir-i muntazama ma- 
sârifi ile ber-mücib-i ahd Rusya devletine te'diyesi mukarrer olan tazmin-i ticâ- 
ret akçesi gailesi ve eshâb-ı servetden ve ba'zı eyâlât tarafından i'âne tertibi sı- 
rasında Dâvud Paşa'ya tarh olunacak iâne-i nakdiyyenin tahsili ve İranlı ile 
münâzaatun-fiha olan ba'zı mevâddın tesviyesi ve Bağdad irsâliyyesinden baş- 
ka Mısır eyâletine muâdil senevi külliyyetli akçe tertibi ve o esnâda İran'a firâr 
eden Baban mutasarrıfı Mahmüd Paşa'ya dâir müzakerât-ı lâzimenin icrâsı hu- 
süslarına şıkk-ı evvel defterdârı Sâdık Efendi'nin me'müriyyetine karar verile- 
rek icâbı icrâ kılınmışdır.? 

Sâdık Efendi me'müriyyeti hakkında ta'limât istediğine dâir Bâbâli'ye tak- 
dim etdiği takrir üzerine arz olunan kâğıdda Sâdık Efendi ile vükelâ-yı hâzıra- 
nın Bağdad'ca hasbe'I-vukuf farkları olmayıp ta'limât itâsı ise ma'lumâta mu- 
tavakkıf olduğundan mahalline vusülünde icâb-ı maslahata göre hareketi lâ- 
zım geleceği dermiyân olunarak hiç kimesne bunu üstüne almadığı ma'lüm-i 
âli oldukda Sâdık Efendi'nin Sır kâtibi Mustafa Efendi ile mâbeyn-i hümâyüna 
gelip görüşmesi emr olunduğuna nazaran taraf-ı şâhâneden ta'limât ü tenbi- 
hât-ı şifâhiyye almış olması agleb-i melhüz olduğuna zâhib olmuş idim. Bunun 
bizzât tahkiki içün müşârünileyhe ki elân Vaniköyü'nde sâhilhânesinde duâ-yı 
beka-yı ömr ü ikbâl-i hazret-i pâdişâhi ile meşgül kudemâ-yı uzmâ-yı vükelâ-yı 
saltanat-ı seniyyeden Sır kâtibi Mustafa Paşa hazretleridir, kendilerine mahsu- 
san gidip bunu nakl eyledim. Cevâbında Sâdık Efendi ol vakit benimle gelip 
görüşmemişdir, fakat Sarraf Maksud bir gün mâbeyn-i hümâyünda (117) yanı- 
ma gelip Sâdık Efendi'nin Bağdad me'müriyyetinden afvına tavassutum içün 
birçok altın getirdiğini söyleyince ben devletce ta'yin olunmuş böyle bir zâtın 
me'müriyyetine karışamam diye sarrafı yanımdan koğdum, bu kadar şey hâtır- 
da kalmış dediler. Müşârünileyhin bu ifâdelerine nazaran Sâdık Efendi câiz ki 
diğer vâsıta ile ta'limât almış olsun. 

Gelelim sadede. Sâdık Efendi Bâbıâli'de esnâ-yı müzâkerede Dâvud Paşa 
gayet hasis âdemdir, andan akçe almak canını almak gibidir, müstakil hatt-ı hü- 
mâyün ile taltifi muktezi olduğunu ifâde eylemiş olmasıyla Divân-ı Hümâ- 


2 Şameyâleti zi-kudretahâlisinden altı yük guruş iâne tahsil olunmak üzere olduğunu o esnâda Şam 
vâlisi sadr-ı esbak Raüf Paşa Bâbıâli'ye inhâ eylemişdir. 

yün'dan tasdir olunan fermân-ı âlinin bâlâsı hatt-ı hümâyün ile tezyin kılınmış 
ve “Sâdık Efendi dirâyetlu ve maslahata öteden beri âşinâ olmağla artık ana gö- 
re tenfiz ü icrâsına dikkat ü ihtimâm eylesin” deyü hatt-ı hümâyün sâdır ol- 
muşdur. Bunun üzerine Sâdık Efendi verilen elli bin guruş harc-ı râh ve otuz 
bin guruş menzil ücreti ile esbâb-ı seferiyyesini bi'l-istihzâr terfik kılınan Divân 
kalemi ser-âmedânından Cenâb Efendi ile Rebiyülevvel'de (20 Ağustos-18 Ey- 
lül 1830) Bağdad'a müteveccihen İstanbul'dan hareket etmişdir. 

Diyarbekir Vâlisi Musullu Yahyâ Paşa Dâvud Paşa'nın mağduru olmasıyla 
esnâ-yı râhda mülâkatında usül-i hakimâne ile andan ma'lâmat alınması Sâdık 
Efendi'nin cümle-i ta'limâtından imiş. Bu tarafdan hareketinden sonra ne yolda 
davrandığına dâir haber zuhüruna terakkub olunur iken Sâdık Efendi'nin3 Dâ- 
vud Paşa tarafından i'dâm olunmuş olduğunu Haleb Vâlisi Ali Rızâ Paşa ve bi- 
kazaillahi te'âla vefât eylediğini mübeyyin Dâvud Paşa taraflarından birbirini 
müteâkib Bâbıâli'ye mektüblar gelmişdir. Şöyle ki Dâvud Paşa hakikat-ı hâlin 
Bâbıâli'ye aksiyle hakkında tasavvur olunan tedâbir-i seriaya vâkıf oldukda 
vukuâtın hasbe'İ-kader zuhürundan ve kendisinin hıtta-i Irak'da mesbük olan 
hidmetlerinden ve sıdk ü diyânet ü istikametinden bahs ile isti'fa-yı cürm ü ku- 
sür eylediğine dâir hâk-i pây-i şâhâne ile vükelâ ve enderün ricâline olarak bir 
müsveddeden yazılıp Bağdad İngiltere konsolosu vâsıtasıyla Dersa'âdet sefâre- 
tine gelerek tercümân Şaber'in elçi tarafından Dâvud Paşa'nın hüsn-i hâli hak- 
kında tevdi” olunan sözlerle berâber takdim etdiği muharrerât hazine-i evrâkda 
mütâlaa-güzâr olmuşdur. (1181 

Dâvud Paşa'nın İstanbul'daki sarrafının Bağdad'da mütemekkin oğlu tara- 
fından İbraniyyü”l-ibâre mevrüd şukka meâli dahi Ali Rızâ Paşa'nın inhâsını 
tasdik ederek kaziyye-i fezâhat rehin-i tahkik olduğundan Dâvud Paşa'nın ter- 
biye ve te'dibi vâcibat-ı umürdan bulunduğu beyânıyla ol vakit o civârdaki vü- 
zerânın akvâsı Haleb Vâlisi Ali Rızâ Paşa'ya süret-i hâl mahremâne iş'âr olun- 
muşdur. i 

Ali Rızâ Paşa cevâben gelen şukkasında Dâvud Paşa'nın te'dibini bi't-teshil 
fakat kendisinin ma'lümâtı ma'lüm-ı devlet olmadıkça tedâbir-i aleniyyeye ib- 
tidâr olunmamasının lüzümunu göstermiş olmasına mebni mütâlaası istifsâr 
ve sarrafın şukkası tercümesi tesyâr olunmuşdur. Bu isti'lâma gelen cevâbnâ- 
mede Bağdad, Basra havâlisinde ekser rüesâ-yı aşâir ile Basra tüccârı Dâvud 
Paşa'dan müteneffir bulunduklarından ve bunların çoğuyla kendisinin münâ- 
sebeti olduğundan bahisle rüesâ-yı aşâir ve külliyyetli askerle Basra cihetinden 
Bağdad'a hareket olunması ve lede'l-icâb ilân olunmak üzere Haleb'e ilhâken 
Bağdad'ın kendisine tevcih ve Musul ahâlisinden Kasım Efendi'ye bâ-rütbe-i 
mirimirâni Musul'un ihâle ve ileride te'diye şartıyla altı bin kise idâne edilmesi 
ve mühimmât yetişdirilmesi ve etrafda bulanan mütehayyizân-ı ahâlinin 
ma'iyyetine verilmesi süretleri inhâ olunmağla cümlesi icrâ ve bu sürede Dâ- 
vud Paşa'nın isâet-i vâkı'ası üzerine Devlet-i Aliyye'nin mecbür olduğu hare- 


3 Sâdık Efendi'nin yerine Kethüdâ-yı sadr-ı âli Necib Bey sâniyen defterdâr ve ordu ricâlinden Hâdi 
Efendi kethüdâ nasb olunmuşdur. 

kât ü teşebbüsâtın hikâyesiyle Dâvud Paşa şâyed İran cânibine savuşur ise se- 
hâbet olunmaması Bâbıâli'den hükümet-i İraniyye'ye resmen iş'âr olunmuş ve 
Diyarbekir Vâlisi Yahyâ Paşa Erzurum vâlisi sâbık Ali Şefik Paşa ve Kürdistan 
ve ol havâli erkân ü mütesellimlerinden haylice me'mürlar Ali Rızâ Paşa ma'iy- 
yetine terfik kılınmışdır. 

(Tavtia) Musul Beylerbeyisi Abdurrahman Paşa'nın o esnâda vefâtından 
dolayı bâlâda mezkür Kasım Efendi müteveffânın birâder, vâlide, hemşiresinin 
muhallefâtını Musul fiyatınca bin beş yüz kiseye iltizâm kılıklı kabül etmiş ol- 
duğuna mukabil Musul'a nâil olmuş ise de âtide beyân olunacağı vechile mak- 
tülen mülk-i bekaya vâsıl olmuşdur. Ali Şefik Paşa, Ali Rızâ Paşa'nın hemşehri- 
si olduğundan ma'iyyetinde istihdâmı tasvib olunmuş ise de hilâf-ı me'mül Ali 
Rızâ Paşa müşârünileyhden bess-i şekvâ eylemişdir. 

(Hatıra) Ali Paşa'nın işbu iş'ârı ol vakitce devletin müttehazı olan (1191 bey- 
ne'İ-me'murin tezâd alâkası kaidesine tevâfuku cihetiyle dahi medhini mücib 
olmuşdur denilebilir. 

Gelelim sadede. Ali Paşa esbâb-ı seferiyyeyi cem ü tedârike i'tinâ ile kırk al- 
tı şevvalinin sekizinci (22 Mart 1831) günü Bağdad'a müteveccihen Haleb'den 
hareketinde Bağdad kölemenleriyle Osmanlı ve agavât takımına ve ahâli-i 
memlekete rây ü emniyyeti mutazammın buyruldular irsâliyle celblerine mü- 
bâderet ve Zilka'dede (13 Nisan-12 Mayıs 1831) Musul'a muvâsalat eylemişdir. 
Tezâyüd-i vak'ını mücib olmak içün Haleb eyâleti uhdesinde te'yid ve Haleb 
mütesellimi İbrahim Ağa'ya kapıcıbaşılık ve Haleb'e kaim-makam bırakdığı 
Mehmed Paşa'ya* vezâret ve Haleb kadısı Uryânizâde Vahid Efendi'ye Mekke 
rütbe ve pâyeleri ve berâber götürdüğü nakib kaim-makamı Kudsizade Taki- 
yeddin Efendi'ye Kudüs i'tibâriyle Bağdad kazâsı tevcih kılınmışdır. 

Ba'de bu'din Diyarbekir eyâleti dahi Ali Paşa'ya bi'lilhâk idâresi Ali Şefik 
Paşa'ya verilmiş ve Yahyâ Paşa ref'-i vezâretle Amasya'da ikame edilmişdir. 

(İlâve) Ali Rızâ Paşa'nın takviye-i nüfüzunu mücib olmak içün her türlü ilti- 
fâta şâyan olduğu misillü uhdesine seraskerlik unvanı tevcihi hakkında Bâbı- 
âli”den arz olunan takrir üzerine sâdır hatt-ı hümâyündan bir fıkradır: 

“Takviye-i nüfüzuna medâr olmak içün vâli-i müşârünileyhe seraskerlik un- 
vanı verilmesi meclisde yâd ü tezkâr olunmuş ise de bunun şimdiden icrâsı 
mütâlaama göre hem maslahatı i'zâm etmek ve hem âher devlet üzerine 
me'mür olmuş gibi kıymetlendirmek süretinde oluyor” ilâ âhirihi. 


Me'müriyyet-i sadr-ı sâbık Selim Mehmed Paşa be-cânib-i Haleb 


Gelibolu'da mukim sadr-ı sâbık Selim Mehmed Paşa Haleb ordusuna kuv- 
vetü'z-zahr olmak üzere ikinci ordu sevkine me'mür ve Gelibolu'dan bi'l-mü- 
rür Haleb tarafına sürat-i azimeti irâde olunmuşdur. 

- Bu haber Gelibolu'da Selim Mehmed Paşa'ya vâsıl oldukda Bâbıâli'ye gön- 
derdiği mektübda askerle havyanâtın vürüdunda ber mücib-i irâde hareket 


4 Bu Mehmed Paşa Bayrakdar oğlu denmekle arifdir. 

edeceğini inhâ ve esnâ-yı râhda me'külât tedârikinde usret görüleceğinden sâ- 
ire sirâyet etmemek üzere reh-i rastda bulunan mahallerden birer gecelik yem 
yiyecek alınmasına müsâadeyi (120) istid'a etmişdir. Keyfiyyet taraf-ı pâdişâhi- 
ye bildirildikde bu usül mukaddemce men” olunduğundan kabil-i istisna” ol- 
mayıp buna bedel darbhâneden yetmiş beş bin guruş gönderilmesi ve ileride 
mükâfâtını görmek üzere bu uğurda biraz da deyn etmesi ibâreleriyle sâdır 
olan hatt-ı hümâyün meâli Selim Paşa'ya tebliğ olunmuşdur. 

Gelelim Dâvud Paşa'ya. Müşârünileyh kendisiyçün tertib olunan harekâta 
vâkıf oldukda emvâl ü eşyâ-yı nefise ve nukud-ı mevcüdesini İngiltere konso- 
losu ma'rifetiyle Hindistan'a aşırmak ve başı sıkıldığı halde kendisi dahi savuş- 
mak efkârında bulunduğu Bâbıâli'ye mün'akis olup İngiltere tercümâm Şaber 
celble keyfiyyetin hikâyesiyle bu hâl beyne'd-devleteyn pâydâr olan muvâlâta 
ve usül-i düveliyyeye münâfi olduğundan tesahhub olunmaması husüsunun 
sefirine ifâdesi resmen teklif olundukda tesahhub maddesinin sıhhati olmaya- 
cağı meczüm olmasıyla berâber mukaddemât-ı iknâiye serdiyle şâyed böyle bir 
hareket edecek olur ise Basra tarafından başka Hindistan'a makar olmadığın- 
dan evvel emirde oranın muhâfazasına Ütinâ olunmasını ihtâr ile tercümân 
hatm-i kelâm eyleyip gitmişdir. Bu sözler ber-tafsil huzür-ı pâdişâhiye lede'I- 
arz Basra tarafının muhâfazasına müsâraat olunmasının Ali Rızâ Paşa'ya bildi- 
rilmesi irâde buyurularak icâbı icrâ olunmuşdur. 

Bunu müteâkib İngiltere sefiri Bâbıâli'ye takdim etdiği müzekkerede Dâ- 
vud Paşa'nın afvı lakırdısına karışmak istemiş ise de makâm-ı riyâsetden İn- 
giltere tercümânına verilen cevâbda Dâvud Paşa hakkında kısâs-ı şeri icrâsı 
lâzım gelerek terki mümkin olamaz denildikde tercümân cevâbmda bunun 
içün bu kadar akçeler sarfından ise şu vereceği mebâliği almak hayırlı değil 
midir demesiyle beri tarafdan hâin-i merkümun vereceği akçe ind-i şâhânede 
- bir şey demek olmayacağından ve hazâin-i mevcüde bu makule şeylere sarf 
içün âmâde olduğundan dediğiniz masârif girân gelmez denilerek tercümân 
iâde kılınmışdır. 


Mesmüât-ı merviyye-i mahalliyye 


O esnâda Dâvud Paşa Musul'u Bağdad'a ilhâk etdirmek içün Musul Beyler- 
beyisi Yahyâ Paşa'dan şikâyetle azl etdirmiş ise de kendisine ihâle olunmayıp 
Musul'a yine yerlisinden mütesellim nasbmdan kuşkulanıp durur ve mütevef- 
fâ Hâlet Efendi (121) me'müriyyetini andırır süretde Sâdık Efendi'nin Bağdad”a 
gidişi bir iyi ma'nâyı netice vermeyeceğini düşünür iken Sâdık Efendi Bağ- 
dad'a dâhil olduğu gün istikbâline çıkarılan cemm-i gafir ile hasbe'l-âde doğru- 
ca hükümet konağına gelip oradan tahsis olunan misafir konağına gelmesi lâ- 
- zım gelir iken bu usüle ve edilen ihtarâta ri/âyet ve muvâfakat etmeyerek hay- 
vanını doğru misâfir konağına çevirip inmişdir. Gelir gelmez bu vaz'-ı acib Dâ- 
vud Paşa'nın derece-i vak'ını tenzil eylemişdir. Ertesi günü Dâvud Paşa ile mü- 
lâkat içün azimetinde merâsim-i teşrifâtın icrâsmda kusür olunmamış ise de . 
Dâvud Paşa tarafından kıyâm husüsunda ba'zı mertebe ağırca hareketle Sâdık 

Efendi'nin muâmelesine fiİ-cümle mukabele olunmuşdur. Bu mülâkat âfâki 
sözlerle geçip avdetinde dahi muâmele-i mezkürenin icrâsı Sâdık Efendi'nin 
gücüne gitmişdir. Dâvud Paşa'nın mukabele-i vürudüna bir iki gün intizârdan 
sonra nâçâr Dâvud Paşa'ya ikinci defa mülâkatında azlini ifâde eylemesi üze- 
rine Dâvud Paşa Bâbıâli'ye takdim etdiği ma'ruzâtının cevâbnâme-i sâmisi vü- 
rüduna değin ketm-i hâl edilmesi lüzümunu dermiyân eylemiş ise de böyle 
sözlere i'timâd etmeyeceğini beyân ile memleketin kendisine teslimini Sâdık 
Efendi ısrâr eylemiş ve buna karşı çok muâraza ve münâkaşadan sonra tara- 
feyn bir birinden münfailen Sâdık Efendi mahalline avdetle Dâvud Paşa uteka- 
sından olup kölemenler miyânında Bağdad'ca büyük sayılan mirâhüru Süley- 
man Ağa'ya Bağdad eyaletinin vezâretle tevcihini va'd ederek derünundaki 
sırr-ı hafiden merkümu âgâh etdiğini mirâhür gelip Dâvud Paşa'ya hin-i ihbâ- 
rında Kapıcılar Kethüdâsı Mehmed Ağa içeriye girip Nakib Kaim-makamı Ab- 
dürrezzâk Efendi'nin bir mühim şey içün paşayı görmek istediğini haber ver- 
mekle derhâl çağrılıp Dâvud Paşa hakkında olunacak muâmeleye dâir Sâdık 
Efendi'nin kendisine gönderdiği tezkireyi havfından elleri titreyerek takdim 
edince paşa bade'|-kırâe ben devletimle uzlaşırım, sana hemân bu sırrı ketm lâ- 
zım gelir emrini alarak nakib avdet eylemişdir. Bunun üzerine paşa bahr-i efkâ- 
ra dalmış ve Süleyman Ağa tarafından dahi, tabii mütevahhiş olarak merkümu 
ve Musarrıf Mehmed Efendi ile Sarrafbaşı İshak nâm Yahudiyi celble bu dâhi- 
yenin def'i esbâbı müzâkere ve taharri olundukda Süleyman Ağa canının selâ- 
metini Sâdık Efendi'nin ifnâsında bildiği içün i'dâmı tarafında bulunduğu gibi 
Mehmed Efendi dahi buna (122) peyrev olmuş ise de bu işin encâmı vahim ola- 
cağını paşa beyân eyledikde, efendim efendim bu âdem hayatda kaldıkca hepi- 
miz canımızdan emin olamayız, bunun yüzünden büyük fitneler kopacakdır, 
izâlesinden başka çâre olmadığını mümâileyhümânın müttefikâne ifâdelerine 
İshak dahi ba'zı kelimat-ı teşci'iyye ilâve etdikde mirâhür ben ölüm eri oldum, 
bâri evvelce sebeb olan kimesneyi dâm etdireyim de ba'de yolunda başımı fe- 
dâ ederim yollu ısrâra paşa mugfel olarak iş bitmişdir. 

(Mesmüât burada tamâm oldu.) 

Bağdad Vâlisi Ali Rızâ Paşa'nın hulâsa-i tahkiki bunu musaddak olup daha 
sarâhatlice olduğundan bu dahi işâret olundu. Şöyle ki, Sâdık Efendi'ye Bağ- 
dad'a üç konak mesâfeye li-edi'l-istikbâl musarrıf efendi gönderilmiş ve Bağ- 
dad'a duhülü günü vücüh ve ulemâ alayı ile istikbâline çıkarılıp memleket ke- 
nârında musarrıf konağına misâfir verilmişdir. Ertesi günü vâliyi görüp avdet 
eylemişdir. Bir gün sonra Şeyh Abdülkadir (kuddise sırruhu) hazretlerinin mü- 
tevvellisi nakib kaim-makamı es-Seyyid Mahmüd Efendi Sâdık Efendi'nin zi- 
yâretine geldikde paşanın ma'zül ve kendisinin me'mür olduğunu mübeyyin 
nakibe verdiği tezkireye kanâat etmeyip Mirâhür Süleyman Ağa'ya hediyye 
gönderdiği mücevher kutu içinde paşanın azline dâir pusula göndermişdir. Bu 
hâller Dâvud Paşa'ya bildirildikde gece âdemler gönderip Sâdık Efendi'yi 
i'dâm etdirmiş ve ertesi gün paşa, Sâdık Efendi'nin hareketi memlekete ve ahâ- 
liye muzır olduğundan müşârünileyhi habs ile keyfiyyeti der-i devlete yazdım 
kılıklı havâdisleri ahâliye “lân eylemişdir. Birkaç gün sonra İstanbul'dan Sâdık 

Efendi'ye gelen tatar dahi menzil-süvâr-ı adem olmuşdur. Ali Paşa'nın Bağ- 
dad'a takarrüb etdiği esnâda Dâvud Paşa tarafından be-tekrâr vârid olan istir- 
hâmnâme üzerine sudür eden hatt-ı emân Dâvud Paşa'ya ibrâz olunmak üze- 
re Ali Paşa'ya irsâl ve huşünet eder ise üzerine varılması lâzım geleceği iş'âr 
olunmuşdur. Ali Rızâ Paşa asâkir-i külliyye ile Bağdad'a bir saat mesâfede kâ- 
in İmâm-ı a'zam hazretlerinin kasabalarına vâsıl oldukda ümerâdan Musul 
Beylerbeyi Kasım Paşa'nın Bağdad tarafından bi'l-iğfal içeriye alınarak fevti 
zuhür etmiş ise de doksan gün muhâsaradan sonra yürüyüş tarikiyle İmam 
Müsâ tarafından şattın öte yakasından Babü'l-Kâzımiyye'ye bi'-hücüm orası 
(123) zabt olunmuş ve Devlet-i Aliyye askerine ahâli Bâb-ı şarkiyi küşâd eyle- 
diğinden cümlesine emân verilerek bi's-suhül fi 9 Rebiyülâhır sene 47'de (17 
Eylül 1831) Bağdad/'a duhül olunmuş ve Dâvud Paşa Bağdad'dan çıkarılıp ehl 
ü ıyâliyle me'mürlara teslimen İstanbul cânibine gönderilerek Bağdad gailesi 
bertaraf edilmiş ve Sâdık Efendi ma'iyyetiyle Bağdad'a gönderilen Cenâb 
Efendi ma'rifetiyle Dâvud Paşa'nın muhallefâtı bi't-tahkim hıfz etdirilmiş ve 
Süleyman Paşazâde Sâlih Bey'le kölemen takımı fesedesinden Rüstem Ağa ve 
Rıdvan Ağa ve &»£ yi gibi rüesâdan i'dâm etdiği on altı kimesnenin başlarını 
İstanbul'a göndermiş ve Dâvud Paşa'nın istirhâmı üzerine olunan muâmeleyi 
hâvi Ali Paşa'nın Bâbıâli'ye gelen kaimesi meâli Memâlik-i Mahrüsa'ya ilân 
ve gelen tatarlara hil'atler ilbâsıyla sehim kavâimi ve atiyyeler tâ” kılınmış- 
dır. 

(Tahkik) Ali Rızâ Paşa işbu inhâsıyla Kasım Paşa'nın fevtini süret-i ihtisâr- 
da yazmış ise de edilen tahkik-i mahalliye göre Ali Paşa Bağdad'a takarrübün- 
de Kasım Paşa'yı te'min-i ahâli içün yazdığı buyruldu ile Bağdad'a göndermiş 
ise de Musul ahâlisi Bağdad'ca makbül sayılmadığından evvel emirde Kasım 
Paşa'nın gelişi ümerâ-yı Bağdad/'ın güclerine gitmesiyle beraber ayağından çiz- 
mesini çıkarmayıp ulu orta hükümet konağının en mu'teber odasına girip izhâr 
eylediği muâmele-i bâride erkân-ı memleketin hiddetlerini mücib olarak Ka- 
sım Paşa'yı orada bitirmişlerdir; el-uhdetü ale'r-râvi. 

Kasım Paşa'nın yerine Ali Paşa kethüdâsı Said Bey bâ-rütbe-i mirimirâni 
Musul mutasarrıfı olmuşdur. Ali Rızâ Paşa'nın inhâsı vechile Dâvud Paşa'nın 
ilm ü sinnine hürmeten afv ile bâ-ehi ü ıyâl Bursa'ya götürülüp orada ikamet 
edilmek üzere Miralay Tayyâr Bey alâ cenâhü'Tisti'câl on beş bin guruş harc-ı 
râh ile cânib-i Bağdad'a Yzâm ve İstanbul'da mahbus Bağdad sarrafı ile Dâvud 
Paşa tatarının sebilleri tahliye kılınmışdır. 

Dâvud Paşa'nın Bağdad'ca olan muhallefâtı orada bulunan Cenâb Efendi 
ma'rifetiyle tahrir etdirileceğini Ali Rızâ Paşa inhâ eylemiş ise de Cenâb Efendi 
Sâdık Efendi vak'asından dolayı ziyâde teng-dil ü mükedder olduğundan bu- 
na münâsib muhâsib gönderilmesi ve Bağdad umür-ı mâliyyesinin tanzim ü 
tesviyesi lâzım gelmiş (124) ve Dersa'âdet'de su yolları ta'mirine me'mür def- 


© terdâr-ı esbak Ârif Efendi'nin me'müriyyeti bi't-tensib başmuhâsebeden ma'iy- 


yetine ketebe terfiki ve kırk bin guruş harc-ı râh Vtâsı ile Ârif Efendi Bağdad'a 
izâm ve şehriyye beş bin guruş maaş ile su yolları hidmeti esbak tersâne emini 
Hacı Ahmed Efendi'ye ihâle kılınmışdır. 

Sâdık Efendi'nin Bağdad'da zuhür eden iki yük elli altı bin bu kadar guruş 
terekesi esmânı İstanbul'a gönderilmişdir. Terekede çıkan sekiz on kadar miri 
şallarını tevkifine dâir Ali Rızâ Paşa'nın kapı kethüdâsına gönderdiği şukkanın 
kenârına Bâbıâli'den yazılan arzın hulâsasıdır. Sâdık Efendi'nin İstanbul'daki 
muhallefât ve nukud ü hânesi evlâd ü ıyâline terkle mirinin müzâyakasına me- 
dâr olmak içün bu paranın yüz elli bin guruşu binâ eminlerine verilip küsüru- 
nun alâ ma-faraz-allah veresesine taksimi içün sehim kavâimi i "tâsına Defter 
Emini Ali Bey me'mür olunmuşdur. 

Bağdad havâlisi aşiret şeyhlerinden Safvek el-Fâris başına bir çok aşiret hal- 
kını cem'le oralarını ifsâd etdiği ileride tafsil ü beyân olunacakdır. 

Buradan aşağısı Şüra-yı Devlet a'zâ-yı kirâmından Bağdadi faziletlâ Emin 
Efendi vâsıtasıyle destres olduğum ma'lümat-ı mahalliyye hulâsasıdır. 

Sâdık Efendi'nin izâle-i vücüduna karar verildiği fıkrasına kadar mesmüât-ı 
âcizânem bu ma'lümata muvâfık olup ilerisi işbu ma'lümâtdan yazılmışdır. 
Şöyle ki, asâkir-i nizâmiyyeden bir yüzbaşı ile bir mülâzima keenne ba'zı taksi- 
rât azv olunduğundan cezâdan hafvla istihmâ” içün müşârünileyhin hânesine 
firâr etsinler, derdest ü giriftlerine me'mür daha büyücek ba'zı zâbitân bunları 
ta'kib ile teslim olmalarını teklif eylesinler, be-hemehâl himâyelerine kıyâm 
olunacağı cihetle ol vakit ahzlerine me'mür olanlar müşâcereye ve Sâdık Efen- 
di'nin hiddetini celb edecek ba'zı muâmeleye mübâderet olundukda işi büyül- 
terek ve bir arbede çıkarılmasına çalışılarak ol aralık müşârünileyhi i'dâm et- 
sinler, sonradan buna sebeb Sâdık Efendi oldu diye der-bâr-ı şevket-karara arz 
ü inhâ ile tebrie-i zimmet eylemeye çalışsınlar, vâkı'a işbu tedbir vechile iki zâ- 
bit firâr süretinde müşârünileyhin misafir olduğu hâneye varmış (125) ve dehâ- 
letlerinin kabülüyle istihlâslarını niyâz ü istirhâm eylemişler ise de derdest ü 
giriftlerine me'mür olan zâbitân vürüd ve firâri olduklarını ifâde eylediklerin- 
de asâkir-i nizâmiyye işine müdâhale edilemeyeceğinin beyânıyla ahz ü girift 
olunarak kışlalarına zâmları husüsu Sâdık Efendi cânibinden gelen zâbitlere 
bildirilmiş ve anlar dahi firârilerini alıp gitmeleriyle maksada zaferyâb olama- 
mışlardır. 

İşbu tedbirin adem-i te'siri mülâbesesiyle artık bu mes'elenin vuku'u akşamı 
yatsıdan sonra bir tabur asâkir-i nizâmiyye Sâdık Efendi'nin misâfir olduğu ha- 
ne etrâfını sardıklarından sonra Mirâhür Süleyman Ağa ile merküm Mehmed 
Efendi hâne-i mezkürun bir odasında olduğu hâlde paşanın ikinci çukadârı Ra- 
mazan Ağa ile Süleyman Ağa'nın kavaslarından Hâlid Kavas aldıkları ta'limât 
üzerine efendinin tevâbiât ve ağalarını lâzım gelen odalara idhâl ile kapılarına 
karakollar ta'yin eyledikden sonra Sâdık Efendi'nin bulunduğu mahalle bir sü- 
ret-i müdhişe ve kerihe ile duhüllerinde sebeb-i vürüdlarını sormuş ve anlar da- 
hi keyfiyyet-i me'müriyyetlerini ifâde eyledikde bi-çâre Sâdık Efendi pek çok 
süz u güdâz ile aman ağa bana kıyma, efendimizin eteklerini ayaklarını öperim 
ve istediklerini yaparım bir kerre bu dediğimi gidin hâk-i pâylerine arz ile tek- 
râr katlimi emr eder ise fermân kendilerinindir demiş ve bir çok yalvarmış ise 
de seng ü âhenden saht olan Ramazan-ı bi-emânın kalbine adem-i te'sir ile bu 
evvelden gerek idi şimdi iş işden geçdi diyerek hemân Hâlid Kavas'ın kılıcı kay- 

tanını o mazlüm ve mağdurun boynuna atarak derhâl i'dâm eylemişler ve key- 
fiyyeti makâm-ı tebşirde Dâvud Paşa'ya bildirmişlerdir. Paşa meğer kim ol ara- 
lık hâne-i mezkürun civârında İmâm-ı A'zam kapısının bâlâsında tebdil olarak 
birkaç köleleriyle oturur ve gelecek habere muntazır bulunurmuş. İşbu haberin 
vüsülü anda maktulün olduğu hâneye varıp eser-i hayâti kalıp kalmadığını tah- 
kik içün eliyle ağzına âyine tutarak memâtını tahkikden sonra izhâr-ı teessüf ve 
telehhüfle cenâzesini hâne-i mezkürun karşısında olan dış kal'a tabyalarından 
Sabuncular tabyasının zirinde bir mahalle defn etdirmişdir. Vukü/-ı hâlin şüyü- 
undan ihtirâz ile nâ-mizâc ve hastadır diye halka ilân eylemiş ise de hakikat-i 
madde o gece ahâli-i şehrin bir kısmına ma'lâm oldukdan başka ale's-sabah bây 
ü gedânm ma'lümu (126) olmasıyla beraber yine nâ-mizâc olduğunu işaâ ile pa- 
şa tarafından beher gün tabib Andonaki vizitesine götürülür ve aralık aralık çi- 
çek ve şüküfeler gibi nesneler irsâliyle istifsâr-ı hâtır olunur idi. Her ne hâl ise 
bu hâdisenin vuku'u kulüba dehşet ve efkâra hayret vermiş ve paşa-yı müşârü- 
nileyh dahi mes'eleyi her ne süretle yazmış ise iş'ârâtından nik ü bed bir haber 
alamamış olduğundan emr-i müdâfaaya kıyâm ve esbâb-ı levâzımâtın istikmâli- 
ne ihtimâm ile çerâg-ı hâssı olan Müntefik şeyhi Uceyl es-Sa'dun'u külliyyetli 
urbân ve aşâir ile Bağdad'a celb ile bir fırka-i cesimesini mirâhürun taht-ı ku- 
mandasında olarak Mardin cânibine ve aşâir ve urbân ordusunu Uceyl'in ku- 
mandasıyla Deyr üzerinden Urfa taraflarına sevke karar vermiş ise de ol esnâda 
Bağdad kapı kethüdâsı Ali Necib Bey tarafından ba'zı vesâit ile İstanbul'dan vâ- 
rid olan tahrirâtda afvıyla ibkasının kuvve-i karibeye geldiğini ve hatta rikab-ı 
şâhâneye paşa tarafmdan takdim olunmak üzere çend re's Arab atlarının tedâri- 
kinde olduğunu beyân ile harekât-ı askeriyyeden gayetü'l-gaye ittika olunması- 
nınlüzümu ihtâr kılınmış ve binâenaleyh sevki mukarrer olan orduların hareke- 
ti te'hir ile encâm-ı kâra intizâr olunmuşdur. Sonra Bağdad vâliliğinin Haleb Vâ- 
Esi Ali Rızâ Paşa uhdesine tevcihi haberinin alınması üzerine tertib olunan or- 
duların eğerçi sevkine mübâşeret olunmuş ise de bi-hikmeti te'âla ol aralık İran 
üzerinden gelen vebâ hastalığı az bir müddet içinde hıtta-i Irakiyye'nin kâffe-i 
cihâtına münteşir olarak ahâli-i şehrin ale't-tahmin yüzde doksan beşini kırdığı 
gibi asâkir-i mevcüdeyi dahi ifnâ eylemişdir. 

Şu hâl arasında Ali Rızâ Paşa kuvve-i kâfiyye-i askeriyye ile Haleb'den ha- 
reket etmiş ve yanında bulunan Bağdad köleınenleri firârilerinden Rüstem 
Ağa ve sasi Sâlih Ağa ile Züheyrzâdelerden Sâlih Çelebi ve Şemmerü”İ-cer- 
ba şeyhi Safvek ve Ukayl askeri sergerdelerinden Süleyman el-Gınâm'ın ve- 
sâtetleriyle Irak'm her bir tarafıyla mükâtebe ederek ve vardığı mahallerin 
ümerâ ve vücüh ü mu'teberânına iltifât ile berâber bezl-i emvâl-i firâvân ey- 
leyerek Musul'a gelmiş ve Bağdad'da vuku” bulan tâun ile Dicle'nin tuğyânı- 
nı ve asâkir-i İrakiyyenin diyâr-ı âhirete sefer eylediklerini istihbâr ile mâ-sa- 
dakı üzere mesâib-i mezbüreden bi'l-isti'fâde ziyâdesiyle memnün olmuş ise 
de yine hazm ü ihtiyâta ri'âyetle kendisi ordusuyla (127) Musul'da kalmış ve 
Musul Mutasarrıfı Kasım Paşa'yı vâli kaijm-makamı nasbıyla ümenâsmdan 
kethüdâ-yı sâbık Halebli Hacı Ebübekir Ağa ve Şemmerü”I-cerba şeyhi Saf- 
vek ve Süleyman el-Gınâm'ı tevâbi” ve levâhikleriyle ma'iyyetine bi't-ta'yin 

Bağdad”ın cânib-i garbından çöl yoluyla göndermiş ve Bağdad'a beş altı sâat 
mesâfe mahalle muvasalâtlarında paşa-yı mümâileyh me'müriyyetini hâvi 
umüma hitâben hâmil olduğu buyruldunun süretini Bağdad Mollası Siroziza- 
de Tâhir Efendi'ye hafiyyen tesyâr etmiş ve efendi-i mümâileyh dahi keyfiy- 
yeti mu'teberân-ı ahâli ve vücühdan ba'zılarına açıp muktezâ-yı sadâkatları 
üzere hiç bir vakitde devletlerine muhâlefetde bulunmayacaklarına dâir söz 
aldıkdan sonra Dâvud Paşa sarayında oturur iken ahâliyi ittifâkından tebrie 
eylemeye hiç kimesne cesâret edemeyeceğine ve kaim-makam paşa dahi şeh- 
re duhül edemeyip ol hâlde cümlenize usât nazarıyle bakılmak iktizâ edece- 
ğine binâen hakkınızda bu töhmeti da'vet etmekden ise paşanın ihrâcıyla bir 
mahalde tevkifi ve bilâ-tavakkuf kaim-makam paşanın istikbâliyle mahall-i 
hükümetine ik'adı ile sadâkatinizi tasdik etmiş ve nâmınızı sicill-i usâta kayd 
etdirmemiş olursunuz diyerek Tâhir Efendi'nin ahâliyi bu husüsa hass ü teş- 
vik eylemesi üzerine anlar dahi i'câbına mübâderet edeceklerini va'd ile ma- 
hallerine avdet etmişlerdir. 

Gelelim Dâvud Paşa'nın ahvâline, müşârünileyhin ekser asâkir ve dâiresi 
halkıyla havâşi ve tevâbi'i ve kölemenlerden taşralarda ve içeride kalan kırk el- 
li neferden ma'adâsı azm-i dâr-ı beka eylemiş ve hatta Mirâhür Süleyman 
Ağa'nın dahi mat'unen Hankin'de vefâtı başına cem eylediği haşerâtın teferrü- 
küne bâdi olmuş, ol aralık paşa dahi hastalanarak ratk u fatk-ı umürdan kalmış 
ba'de vebânın zevâliyle taşraya firâr edenlerden ber-hayât olanlarının muâve- 
detlerinde Musarrıf Mehmed Efendi dahi avdet etmiş bulunduğundan her ne 
kadar cebânetle meşhür ve akl ü dirâyetden mahcür ise de dört beş yüz Kürd 
atlısıyla şehrin hâricinde tavakkufla avdetine muntazır olan Baban hânedânın- 
dan Hâlid Paşazâde Mehmed Paşa'nın şecâat ü kiyâsetine istinâden ve efendi-i 
mümdâileyh ile olan ittifâkına i'timâden Mirâhür Süleyman Ağa'nın yerine 
Mehmed Efendi ta'yin olundu. Mümâileyhümâ Mendeli ve Hankin taraflarına 
azimetle bir kuvvet tedârik eylemek üzere Behrez karyesi tarikiyle giderler 
iken meğer kim Şemmertuka aşireti şeyhi Muhammed el-Berdi ile Safvek ara- 
sında muhâberât ve mükâtebât vuku'uyla Bağdad cânibinden |128| bir kimes- 
nenin salıverilmemesine me'mür olmuş ve binâenaleyh merküm dahi hem bir 
hidmet göstermek hem de emvâl-i ganâime destres olmak ümid ve arzüsuyla 
aşireti halkından ma'adâ bir çok saâlik-i urbân ile bunların önüne çıkmış ve 
Mehmed Paşa emr-i müdâfaada fevka'l-âde gayret etmiş ise de cebhânesinin 
bitmesi ve sudan uzak düşmesi mülâbesesiyle tâb ü tüvânı kesildikden sonra 
bunlara teslim olmayarak çekilmiş ve ma'hüd Mehmed Efendi dahi soyularak 
üftân ü hizân bir tarafa savuşmuş ve Dâvud Paşa'nın o külliyyetli hazinesiyle 
Mehmed Efendi'nin sigar-ı sinninden beri sirkat ve irtişâ eylediği altınlar Mu- 
hammed el-Berdi ile başında olan urbânın eyâdi-i gâsıbelerine geçmişdir. 

Dâvud Paşa'nın ise kıyâm ü kuüda kudreti mefkud olduğu halde iki üç 
günde bir kucakda harem dâiresinden arz odasına çıkarılıp yerine oturtulur ve 
ba'de kapı ve perdeler açılır ve pençe-i tâun ü vebâdan kurtulup sarayda topla- 
nan Osmanlılara arz-ı didâr ile bir celse-i hatibden sonra herkes dağılır ve paşa 
yine kucakda olarak harem dâiresine götürülür ve sarayda paşanın beş on köle 

ve hademesinden başka bir kimesne beytütet etmeyip ba'de'l-asr hâne ve ma- 
hallerine insırâfa ruhsat verilir ve Kasım Paşa dahi ordusuyla kasaba-i Kâzı- 
miyye'ye karib bir mahalle geldiğinden varda topunun sadâsı işitilir idi. Ol es- 
nâda bir gün ale'l-âde herkes saraydan çekilmiş ve saat dahi on bire varmış 
iken ahâliden iki yüz kadar müsellah âdemler Şeyh mahallesi tarafından bi'l- 
vürüd saraya hücüm eylediler ve iç saray kapısından içeriye doğru bir âteş 
ederek geriye çekildiler. Muahharen inde't-tahkik ahâlinin ol vechile muhâce- 
meleriyle çekilmelerinden maksad devlet taraflısı olduklarını Dâvud Paşa'ya 
bildirmek ve Kasım Paşa'ya dahi evâmir-i pâdişâhiye inkıyâd ü mütâbaatlarını 
imâ ile isyân ü muhâlefetden pâk bulunduklarını anlatmak imiş. 

“Bunun üzerine artık Dâvud Paşa iş işden geçmiş ve sarayda barınamayaca- 
ğını cezm eylemiş ve nereye ve hangi mahalle can atacağını bilmeyip hemân o 
gece havl-i can ile bir bârgire süvâr olarak ve Firüz namında memâlikinden bir 
habeşi istishâb ederek saraydan çıkmış ve Karabiber demekle ma'rüf ihtisâb 
mültezimlerinden Mehmed Ağa'nın zevce-i metrükesi Habibe Hanım'ın hâne- 
sine ilticâ” etmişdir. Ferdâsı keyfiyyet (1291) ma'lüm olunca ulemâ ve rüesâ-yı 
memleket ü vilâyet ma'rifetiyle olduğu hâneden kemâl-i ta'zim ü ihtirâm ile ih- 
râc olundu ve vâli-i vilâyet Ali Rızâ Paşa'nın vürüdunda bir kılına hatâ gel- 
meksizin sâlimen taraflarına teslim olunmak şartıyle Dâvud Paşa'nın efendizâ- 
desi merhüm Büyük Süleyman Paşazâde Sâlih Beyefendi'den bâ-ma'rifet-i şer'-i 
şerif sened alınarak mihmân edildi ve süret-i hâl kaim-makam paşaya iş'ârü 
inhâ ve mahall-i hükümetlerine muvasalâtlarının lüzüm-ı ta'cili ihtâr ü inbâ kı- 


—lındı. Paşa-yı mümâileyh dahi der-ân saat da'vete icâbet ve erkân-ı memleket 


istikbâline müsâraatla dârü”l-emâreye getirdiler. 

Kaim-makam paşa şehre girince Safvek ve Süleyman Gınâm'ın mu'avene- 
tiyle Bağdad/'ı zabt ve Ali Paşa'yı def eylemeyi gözüne kesdirmiş ve bu ise Dâ- 
vud Paşa ile Bağdad'da olan Kölemen ve Bağdad/'ın bakiyye kalan Osmanlıları- 
nı idâm ve ifnâ etmedikce hâsıl olamayacağını anlamış olduğundan buyurul- 
dusunu okutdukdan sonra en evvelki işi Dâvud Paşa'yı istemek oldu ve buna 
hey'et tarafından muvâfakat olunmayınca duhülünün hemân üçüncü gecesi 
yatsı zamânında fülke süvâr olarak Hacı Sâlih Bey'in kenâr-ı Dicle'de vâki' ha- 
nesine azimetle Dâvud Paşa'yı taleb eyledi. Mümâileyh tarafından her ne ka- 
dar ecvibe-i müskite irâd olunmuş ise de talebinde ısrarına ve el-uhdetü ale'r- 
râvi neş'e-i âteş-i seyyâlin te'sirâtıyla ba'zı mertebe hiddet ü şiddetler izhârına 
mebni Sâlih Bey tarafından bu âdemi şimdiye kadar teslim etmediğim i'dâm 
edeceğinizi bildiğim içündür, bu ise kesret-i emvâl ile müttehem olduğundan 
yarınki gün malına tama'an Kasım Paşa ile filan aralarında uyuşup altın ve 
mücevherâtını paylaşdılar ve ses çıkmasın içün herifi de kesdiler diyerek em- 
vâlini bizlerden su'âl ile başımızı derde uğratmamak maksadından ibaretdir. 
Mâdâmki sizi iknâ'a muktedir olamadım bâri yarına kadar sabır buyurmanızı 
rica ederim ki ma'rifet-i şer'le bendenize teslim olunduğu gibi yine hey'etin ve 
molla efendinin huzürunda gündüz gözüyle size teslim edip verdiğim senedi 
geri alayım demiş. Paşayı bu süretle iknâ” ile saraya avdetle sabahı bekleye 
dursun beri tarafdan ba'zı havass-ı ümerâ kaim-makam paşanın ahvâl ü hare- 

kâtından müsteş'ar olmuş ve avam dahi Safvek ve Süleyman el-Gınâm ile ge- 
len eclâf-ı aşâirden me'lüfları olmadıkları hâlât ü etvârı görmekle ürkmüş oldu- 
ğundan Kasım Paşa'nın (130) geceleyin Sâlih Bey'in hânesine azimeti esbâbını 
havâsdan ba'zıları su'âl ile anladığı ve birazına dahi Dâvud Paşa ile mir-i mü- 
mâileyh tarafından haber verildiği anda gece filan demeyip Sâlih Bey'in hâne- 
sine gelinmiş ve lede'-müzâkere cümlenin selâmeti içün Kasım Paşa'nın orta- 
dan kaldırılmasına karar verilmişdir. 

Sabah olunca Dâvud Paşa'yı huzür-ı hey'etde almak ve Sâlih Bey'e senedini 
verdirmek üzere lâzım gelenler kaim-makam paşa tarafından da'vet olunmuş 
ve mes'eleden bi-haber olanlar da'vete icâbetle azimet etmişler ise de asıl hu- 
zürları lâzım gelenlerden birtakımının te'ehhüründen paşa müsteş'ar olarak 
anların itlâfını vakt-i âhere ta'liken elde olanların i'dâmını kurmuş ve berikiler 
dahi ortalığın hareketini beğenmediklerinden birer birer saraydan çıkmağa 
mübâşeret etmişler iken ahâli müsellâhan akın etmeye başladılar. Kasım Paşa 
bu gürültü nedir dedikde efendim kendini bilmez hazelenin işidir, çıkar şimdi 
def ederiz diyerek kalanlar dahi kapağı taşra atmış ve derün-ı sarayda mevcüd 
üç binden mütecaviz Ukayl askeri, Kasım Paşa ve Hacı Bekir Ağa ile kapanıp 
kapıları sedd ü bend ile duvar arkasından müdâfaaya kıyâm etmişlerdir. 

Hulâsa-i kelâm tarafeyn siper ü cidâr arkasından tüfeng endahtına ibtidâr 
eylediklerinden sonra Dâvud Paşa'nın yedi sekiz yüz neferden ibâret olup Bağ- 
dad”ın cânib-i garbisinde ikamet üzere olan Ukayl askeri dahi da'vet olunmak- 
sızın ahâliye mülhak olmuş ve iç kal'ada bulunan Serçeşme Molla Hüseyin da- 
hi ahâlinin ittifâkına girmiş ve top ve mühimmât ve cebhâne gibi levâzımâtı 
itâdan başka iç kal'adan Saraya humbaralar havâle ederek askeriyle berâber 
bizzat çalışmağa ve sarayı birkaç tarafdan top ile döğmeye başlamış ve binâ-be- 
rin mahsürlara ye's ü fütür ârız olmasıyla Bağdad/'ın eâzım-ı erkânından Kâim- 
makam Derviş Ağa Kasım Paşa tarafından alıkonulmuş iken çıkmasına müsâ- 
ade olunması üzerine evvelâ keyfiyyeti muhâsırlara bi'l-ihbâr ba'de çıkıp gel- 
miş ve Sâdık Efendi'nin ma'iyyetiyle gelen hâcegândan Cenâb Efendi'nin sa- 
rayda olup taşraya can atmak efkârında ise de be-gayet havf ü endişe üzere ol- 
duğunu haber vermişdir. 

Binâenaleyh içeriye muteber bir zât gönderilerek Cenâb Efendi'yle Ayıntab 
hânedânından olup Ali Rızâ Paşa ile gelmiş olan Sâdık Bey'i taşra aldılar ve 
haklarında lüzüm-iı insâniyyeti icrâ (131) eylediler. Vakt-i asrda Kasım Paşa ve 
Mardin voyvodası teslim oldular ise de Ali Paşa'nın sâbık kethüdâsı Hacı Bekir 
Ağa ile Süleyman el-Gınâm imtina' ile vakt-i gurüba kadar kaldılar ve daha or- 
talık kararmazdan evvel iç hazineyi yağma ve arz odasına ateş ilkasıyla dalkılıç 
taşra uğradılar. Meğer kim ol aralık ahâli hânelerine gitmiş ve metrislerde bir 
kimesne kalmamış olduğundan hemân koşarak İmâm-ı A'zam kapısından hu- 
rüc ile rehâyâb oldular. Bir derecede süratle azimet etmişlerdir ki kaldırabil- 
dikleri sim ü zer kiselerinin düşenlerine ve kiselerden akanlarına bakamadıkla- 
rından geçdikleri yollar kehkeşâna dönmüş idi. Kasım Paşa ile Mardin voyvo- 
dası bir buçuk ay hapisden sonra Dâvud Paşa'nın ısrarı üzerine i'dâm olun- 
muşlardır. 

Arz odasına âteş verildiği yukarıda beyân olunmuş idi. Kargaşalık mülâbe- 
sesiyle itfâsına teşebbüs olunamadığından sarayın diğer mahallerine dahi sirâ- 
yetle harem dâiresinden ma'adâ bi”l-cümle mahalleri yanmış ve hazineden 
Ukayllerin alamadıkları nukud-ı kesire ile derünunda mevcüd olan evâni-i sim 
ü zer ve altın ve murassa' kılıç ve tabancalarla hançerler ve bârhânelerle inci ve 
şemmâmelerle anberler ve anbarlar dolusu tüfeng ve esliha-i nâriye ve sandık- 
larla lâhuri şal ve akmişe-i Hindiyye hâsılı nice nice tuhâf ve tefârik-i nâdide ve 
birtakım nevâdir ve eşya-yı nâ-şinide kâffeten târâc ü yağma olunmuşdur. 

Eğerçi Kasım Paşa gailesi ber-taraf olundu ise de Ali Rızâ Paşa'nm korkusu 
herkese büyük keder olduğundan ve sarayın yağması dahi bi't-tab' ittifâklarını 
teşyid eylediğinden Bağdad Osmanlılarıyla yerlilerin ve iç kal'ada olan hayta- 
larla Ukayllerin ileri gelenleri bir mahalle ictima' ile Ali Paşa'ya artık emniyyet 
hâiz olamaz, en iyisi Dâvud Paşa'nın ibkasına ve yâhüd Hacı Sâlih Bey'in nasb 
ü ta'yin edilmesine çalışalım, Ali Paşa gelir ise zaten cümlemiz ölüm eri oldu- 
ğumuzdan müttefikan müdâfaa edelim, devlet Ali Paşa içün koca bir memleke- 
ti yıkmaz ya demeleri üzerine bir çok müzâkerâtdan sonra der-bâr-ı merhamet- 
medâra iki kıt'a arz-ı mahzar-ı umümi tertib ü tahrir ve bir kıt'ası Şam ve diğe- 
ri İran üzerinden İngiltere general konsolosu Mösyö Teyler (Taylor) ma'rifetiyle 
takdim ü tesyir ve vak'a-i mezkürenin süret-i hudüsuyla münselibü'l-emniyye 
olduklarından bahisle Dersa'âdet'e takdim eyledikleri mahzarları üzerine şe- 
ref-sudür buyurulacak irâde-i seniyyeye muntazıran bulundukları mahalde 
(1321 tavakkuf u ârâm eylemeleri ve şâyed gelecek olurlar ise içeriye alınmaya- 
rak bi'z-zarür müdâfaaya kıyâm olunacağından yâr ü ağyâra karşı muhâlefet- 
de bulunmalarına bâdi olmamaları bâ-mahzar Ali Rızâ Paşa'dan istirhâm olu- 
narak Kölemenlerin müteayyinlerinden Süfyan Efendi'ye tevdian ba's ü irsâl 
kılındı. Dâvud Paşa'nın mahali-i hükümete ik'adı Devlet-i Aliyye'ye açıkdan 
açığa isyân olacağından familyasıyla kemâ-kân Hacı Sâlih Bey'in hânesinde 
ikametle şeref-sudür edecek irâdeye değin mir-i mümâileyh kaim-makam itti- 
hâz olundu. 

İşte fitnenin vuku'una sebeb ü bâdi Kasım Paşa olduğundan ve bu hâlin 
zuhüru üzerine artık Ali Rızâ Paşa'dan münselibü'l-emniyye olduklarından 
bahisle bedel-i afv-ı âli olmak üzere defaten yirmi bin kise hazine-i celile-i mâ- 
liyyeye hidmet etmek ve Bağdad'ın sâliyesi olan iki bin kisenin ilk senede dört 
bin Kiseye ve bâ'de senede biner kise zam ile on bin kiseye iblağ olunmak ve 
Ali Paşa'nın ordu masârifi dahi başkaca ifâ kılınmak ve buna eyâletce cümle- 
ten kefil olmak üzere Bağdad vâliliğinin Dâvud Paşa uhdesinde ibkası ve mu- 
vâfık-ı re'y-i âli olmadığı takdirde Hacı Sâlih Bey uhdesine bâ-rütbe-i sâmiye-i 
vezâret tevcihi ve bu da olamaz ise ol vakit işbu taahhüdün ifâsıyla mükellef 
olmamak üzere vüzerâ-yı izâmdan irâde buyurulacak diğer bir zâta ihâlesi 
husüsları rikkat-âmiz ve merhamet-engiz ta'birât ile niyâz ü istirhâm olun- 
muşdur. 

Ali Rızâ Paşa ise Kasım Paşa'nın bi”'s-suhüle Bağdad'a duhülünü haber alın- 
ca Musul'dan hareketle nehr-i Zâyek kenârına konmuş iken Süfyan Efendi'nin 
vusülüyle keyfiyyet ma'lüm oldukda ordu halkına dehşet gelmemesiyçün göç 

borusunu çaldırmış ve der-ân saat nehr-i mezküru mürür ile bir konak ileriye 
varıp ertesi günü Şehrizor muzâfâtından Erbil'e muvâsalat etmiş ve hiç bir ma- 
halde ârâm ü tavakkuf etmeyerek andan bir zamân içinde İmâm-ı A'zam kasa- 
basının pişgâhında olan kazâda çadırları göründüğünden Bağdad”ın kapılarıy- 
le medâhili sedd ü bend olunarak duhülüne mümânaat gösterildiğinden beher 
gece dokuzar pâre top endahtıyla ahâliyi terhibe ve âmed ü şüdün kat'ıyla 
ta'zibe mübâderet ve Bağdad tarafından dahi toplar endahtıyla mukabeleye 
müsâberet olunmuşdur. (133) 


Şeb-hün 


Bir müddet hâl bu minvâl üzerine geçmiş ve Karanlık kapısıyla Hille kapı- 
sından aralık aralık erzâk gelir iken muahharen levend askeri ile Kölemenler- 
den Sa'dun Ağa'nın Karanlık Kapı pişgâhında ve Süleyman el-Gınâm'ın Ukayl 
askeriyle Hille Kapısı karşısında haymezen-i satvet olmaları celb-i zahâir ü er- 
zâka külliyyen mâni” ve hâil olmasıyla kaht u galâ rü-nümâ olmuş ve ahâli bu 
cihetle muztarib olduğundan def'-i ıztırâbları içün iki pâre top ile Dâvud Pa- 
şa'nın yazdığı nizâmiyye alayından ber-hayât kalmış ve ta'limcileri Fransızlı 
Mösyö Doven'in taht-ı kumandasına verilmiş beş yüz neferden mürekkeb pi- 
yâde taburu ile mevcüd olan piyâde Ukayl ve beş yüz mikdâr hayta askerine 
karşı yaka ahâlisinden bin beş yüz kadar piyâde tüfeng-endâz zam olunarak 
Serçeşme Molla Hüseyin'in kumandasıyla ve şeb-hün süretiyle ol tarafa sevk 
edilmiş ve Süleyman el-Gınâm'ın bi-haber olmasıyla berâber beride top ve ni- 
zâmiyye bulunduğundan mukabele eylemelerine meydan verilmeksizin der- 
hâl iki yüzden mütecâviz adamlarını kantara-i seyfden imrâr ve bir ol kadarla- 
rını dahi kayd-ı esre giriftâr ve bakiyyetü's-süyüflarını firâra icbâr eylediler ve 
hayme ve har-gâh ve emvâl ü erzâk-ı mevcüdelerini yağmaladılar. 


Şeb-hün-ı diğer 


Süleyman el-Gınâm bu vechile hezimeti Bağdadiyânm müstelzem-i şevk ü 
sürüru olmakdan nâşi İmam Müsâ kasabası kurbünde olan ve Hacı Bekir 
Ağa'nın taht-ı kumandasında bulunan orduya dahi şeb-hün edilmesi kararlaş- 
dırılmış ve asâkir-i lazime bi't-tertib Serçeşme Molla Hüseyin'in kumandasıyla 
tertib kılınmış ise de Dicle'nin bataklıkları asâkir-i mersülenin mürüriyle kerr ü 
ferlerine mâni' olduğundan ağız otu kaldırılmaksızın avdet etmişlerdir. 


İmâm-ı A'zam hâricinde vuku' bulan muhârebe 


Bunların avdeti tulü'-i semse tesâdüfle iç kal'anın pişgâhında ve Said Paşa 
Bağçesi kapısınm yanında ve hurmalıklar arasında Ali Rızâ Paşa tarafından in- 
şâ olunan tabyadan asâkir-i merküme topa tutulmuş ve iç kal'a tabyalarından 
dahi mezkür tabya cânibine büyük toplar ışıldaması Hacı Sâlih Beyefendi'nin 
bağçeleri arasmda ve İmâm-ı a'zam kasabasının caddesi üzere kezâlik Ali Paşa 

cânibinden inşâ (134) kılınan tabyaya sirâyetle Bağdad kal'asına doğru toplar 
endahtına mübâşeret ve Sabuncular ile Çavuş tabyalarından dahi mukabeleye 
mübaderet kılındı. Top sesini işidenler iç kal'a ile sura toplandılar ve birtakımı 
dahi açıkdan tabyalara hücüm etmek üzere İmâm-ı A'zam kapısının küşâdına 
çalışdılar. Evvelen bâb-ı mezkürun muhâfazasına me'mür Abdürrezzâk Ağa ta- 
rafından ve muahharan Kölemenlerin mu'teberânından Rıdvan Ağa cânibin- 
den mümânaatlarına her ne kadar sâ'y ü ikdâm olundu ise de söz ayağa düş- 
müş olduğundan mümânaatleri fâide-bahş olamayarak kapıyı açdılar. Said Pa- 
şa Bağçesi'ne doğru yürüdüler. İbtidâ gidenler iki yüz kadar piyâde yiğitler 
olup başları dahi Aliş Efendizâde Hasan Ağa idi. Ba'de bin bin beş yüz mikdârı 
piyâde dahi takım takım arkalarına revân olmalarıyla hurmalıklar arasında ve 
enhâr-ı gayr-i câriye içinde siperlenmiş olan hayta askeriyle muhârebeye kıyâm 
ve önlerine gelenleri püskürerek ve düşenlerine bakmayarak kenâr-ı Dicle'de 
olan tabyaya dahi hücüm ü iktihâm eylemeleriyle içinde bulunanlar firâr etmiş 
ve tabya dahi toplarıyla zabt edilmişdir. 

Ancak Kuşcubaşıoğlu İbrahim Ağa, ahâliden yetmiş seksen kadar atlı ile 
İmâm-ı A'zam caddesinde vâki” tabyaya hücum etmek üzere kapıdan hurücu- 
nu istemiş ve atlının tabya ve istihkâm üzerine hücümunda zarardan başka 
menfaati olamayacağı beyân olunmuş iken taannüd ve ısrârına mebni süküt 
olunmağla bu dahi rüfekasıyla eğerçi hâric-i şehre çıkmamış ise de bunlara gö- 
güs germeyi gözüne aldıramadığından ve çıkdığı gibi alâ melei'n-nâs içeriye 
avdeti nâmusuna yakışdıramadığından ve iç kal'adan tâ Çavuş tabyasına ka- 
dar kal'a duvarı ise tüfeng-endâz ahâli ile mâl-a-mâl dolmuş bulunduğundan 
kala kurşunun işlediği dâireden çıkmayarak ve hendeği sağına alarak gitmiş 
ve Çavuşlar tabyası önüne geldikde Defterdâr Bağçesi'nden en evvel üç ve 
müteâkiben altı ve cem'an dokuz nefer hayta süvârisinin at başı kaldırıp bi- 
muhâba kurşun gibi geldiklerini görünce kal'anın himâyesinde olduklarını ve 
kendileri at başı kaldıranların bir kaç misli bulunduklarını tahattura kalmaya- 
rak daha gelip çatmaksızın keskin üzengi İmâm-ı A'zam kapısına doğru geldi- 
ler. Bunların bu vechile firârları Defterdâr Bağçesi'nde üç yüz kadar askerin 
meşhüdu olunca takım takım (1351 arkadaşlarının peşine revân olmuş ve firâri- 
lerin süret-i hezimetleri bâb-ı mezkür hâricinde durmuş olan ahâliye dahi haş- 
yet irâsıyla kapıdan içeri can atmağa ve içeriden de kapıları kapamağa ve bâlâ- 
yı surda olan eşbehler dahi inip birer tarafa savuşmağa ve piyâdelere çatan as- 
kerler ise top altına girmiş olduklarından ve bir tarafdan müdâfaa göremedik- 
lerinden hemân kılıç sallayarak ellerine geçenlerin üst başlarını alıp kapmağa 
başlamışlardır. Necib Paşa Hanı mahallinden tâ derün-ı şehirde olan kahvehâ- 
nelere değin insanlarla mâl-a-mâl dolmuş ve âdem deryâsı kesilmiş olmasıyla 
ayak atmaya mecâl kalmaması asâkir ve ordunun duhülüne mâni” olup yoksa 
diğer bir müzâhim ü hâil kalmamış idi. 

Bu hâlin vuku'u sâhil-i Dicle'de olan tabyayı zabt edenlerin ma'lümları ol- 
dukda ikdâm-ı akdâmlarına tezelzül târi olmakdan nâşi daha ileriye varama- 
dıkdan ma'adâ geri muâvedetlerini icâb etdirmesiyle ve topları alıp götürmeğe 
vakt ü zamân müsâid olmamasıyla heman topların birini bağçenin kapısına il- 

ka ile iktifâ ederek hey'et-i mecınüalarıyla avdet etmişler ise de haytaların araya 
girmiş olması ve arkalarından dahi bir saat evvel bozdukları askerin gelmesi 
menzil-i maksüda muvâsalatlarına hâil olarak nâçar asil! Jal ça hsiyelenli yyienll Sı clk dal 
kelâm-ı meşhüruna ittiba” ile ol kazâda olan makâbir-i müslimine dehâlet ve 
mezarları kendilere siper edinerek gerek Bağdadilerin arkasında ve kendileri- 
nin önünde olan süvârilere ve sâir piyâdelere ateşlerini kesmemiş ve ol esnâda 
Kölemenlerden İmâm-ı A'zam kapısına nâzır Sultan Selim tabyasında bulunan- 
lar dahi artık dost ve düşmana bakmayarak ahâli ile karışmış olan Ali Paşa sü- 
vârilerine tevâbi' ve levâhikleriyle beraber kurşun yağdırmış olduklarından 
ahâlinin mezarlıkda ve iki âteş arasında kalan piyâdeleri misillâ Ali Paşa'nın 
süvârileri dahi be-aynihi iki âteş ortasında kalmaları cihetiyle avdete mecbür 
oldular. 

Bunların avdetlerinden sonra ortalığa sükünet gelmekle hâricde olanlar da- 
hi şehre dâhil olmuş ve yine kapılar sedd ü bend olunarak tarafeyn top ile mü- 
bâhaseye girişmişlerdir. Bu muhârebede Ali Paşa askeri ile Bağdadilerin mik- 
dâr-ı vefeyâtı bize mechül ise de ekser telefât Bağdadiyânın izdihâmından nâşi 
ayaklar altında kalanlar olduğu zann olunur. (136) 

Ali Rızâ Paşa'nın ise bâzu-yı azm ü himmetine nakise gelmeyerek ve işden 
geri kalmayarak ortalığı celb ü te'minden hâli kalmamış ve hattâ Bağdad'ın 
pişgâhına vusülünden mukaddem Haleb'den istishâb etdikleri Züheyrzâdeler- 
den Sâlih Çelebi'nin ve Basra'da olanlarının vesâtet ve ikdâm ü himmetleriyle 
ma'iyyetinde dört beş bin kadar askeri bulunan Dâvud Paşa'nın mütesellimi 
Aziz Ağa'yı kaçırıp Basra'yı zabt etmiş olduğundan ma'adâ Bağdad'da bulu- 
nan Kölemenlerle ileri gelen hânedân ve mu'teberân ile dahi mükâtebe-birle 
celb ü te'minlerine hasr-ı evkat etmiş ve nefs-i şehr-i Bağdad'dan başka hıtta-i 
İrakiyye'nin her cihetine az çok hükmünü icrâ etmeye başlamış idi. 

Mebhasımız Bağdad'a gelince, hayvanât ü zahâirce kaht ü galâ derecesini 
aşmış ve nice asil ve necdi hayvanların başlarından yularları alınarak memle- 
ket kapılarından taşra salıverilmiş ve ortalığı fütür ü me'yüsiyyet kaplamış idi. 
Bunun içün edilen müzâkerâtın neticesinde tertib-i hiyel-i harbiyye ile Dâvud 
Paşa ordusunun şeb-hün olunmasına karar verildikde huzzârdan Kaim-ma- 
kam Derviş Ağa uyur gibi oturup lâ ve naam şakk-ı şefe etmemiş idi. Hacı Sâlih 
Bey ağa peder bu güzel tedbir değil midir siz de söyleyiniz dedikde Derviş Ağa 
ben de bu re'yi tasdik eder ve tasdik eylediğim içün encâmında görünecek fe- 
nâlıkları mütâlaa ve mülâhaza eylerim der demez Râvizâdelerden Hacı Ömer 
Efendi tarafından olunan muhâlefete cevâben Derviş Ağa efendi biz mahzarı- 
muzda itâ'at ve inkıyâd üzere olduğumuzu iddia ile Ali Paşa gelir ise içeri ala- 
mayıp mecbüren müdâfaa ederiz demedik mi? Memleketden çıkıp pâdişâhın 
bir vezirini ve ordusunu ifnâ ve perişan etmek müdâfaa mı sayılacak ve burnu- 
muzun dibinde olan İraniler kendi başımıza kaldıkdan sonra acabâ bize neler 
yapmayacakdır? Bir Sâdık Efendi'nin i'dâmı içün bizi bu derd ü belâya uğratan 
pâdişâh koca bir vezir koca bir ordusunun ifnâsından dolayı neler yapamaya- 
cakdır? Allah içün olsun bu başı belâlı harâb olmuş memleketin bir kat daha 
harâbiyyetine sebeb olmayalım ve mahzarımızın cevâbma intizâr ile bu tedbiri 

işin sonuna saklayalım demişdir. Bunun üzerine herkese süküt ü sükünet gele- 
rek meclis dağılmışdır. 

Gelelim Ali Paşa'nın ahvâline, Ali Paşa havâli-i Irakiyye'ye az çok hükmünü 
icrâ etmekde ise de Haleb'den çıkalıdan beri hazinesine bir akçe girmedikden 
ma'adâ (1371 para yetişmez olan ihsân ü in'âmları hazinesini mânend-i kise-i 
müflis tehi eylediğinden ve mustashebi olan asâkir Bağdad'ın yağması emeliy- 
le gün-a-gün sefâletlere, meşakkatlere tahammül etmişler iken bunca müddet 
nâil-i emel olmadıklarını ve bundan böyle dahi olamayacaklarını delil ittihâzıy- 
la paşalarını yağma-birle Anadolu cânibine çekilip gitmek gibi efkâra düşmüş- 


ler ise de paşanın mâmeleki matlüblarının onda birine vefâ etmeyeceğini ve bu 


bâbda ikdâmlarına hâil olduğu halde mevsim-i sayfın inkizâsıyla eyyâm-ı şitâ- 
nın vürüdu ve zamân-ı muhâsaranın imtidâdıyla akçesizlik illetinin izdiyâdı 
sabr ü sâmânlarını yağma etmekle herçi-bâd-âbâd diyerek efkâr-ı sâbıkalarının 
teceddüdünü mücib olmuş idi. 

Ali Rızâ Paşa bu hâlleri bilmiş ve akçesizliğinden ziyâdesiyle sıkılmış oldu- 
gu hâlde yine cezm ü azmine aslâ fütür getirmeyerek Bağdad'a girmek çâresini 
taharriden geri kalmamış iken Bağdad ahâlisi tarafından müttehidü'l-elfâz 
ve'İ-ma'ni der-bâr-ı şevket-karara takdim kılınan mahzarların bir kıt'ası cânib-i 
Bâbıâli'den tarafına tesyâr ve şimdiye kadar maksad hâsıl olmamış olduğu hâl- 
de işin üslüb-ı hakimâne ile tesviyesi irâde ve iş'âr buyurulmuşdur. 

Bu irâde mücibince Ali Paşa ba'zı müzâkerât içün cümlenin vüsük u Ytimâ- 
dına mazhar bir kaç zâtın hâric-i şehre lüzüm-ı irsâlini içeriye haber vermiş ve 
binâenaleyh Serçeşme Molla Hüseyin ile diğer bir zât gönderildikde Ali Rızâ 
Paşa tarafından me'mür olan hazinedârı Hamdi Bey (İşbu Hamdi Bey muahha- 
ren süllem-i vezârete suüd ile Konya ve Erzurum ile daha nice vilâyetlere vâli 
oldukdan sonra vefât eden Seyyid Ali Paşazâde Hamdi Paşa'dır) paşa efendi- 
miz Hacı Sâlih Bey ile size ve ahâli-i Bağdad'ımn kâffesine selâmlar eder ve şim- 
diye kadar beni içeriye almadıklârı intizâr eyledikleri mahzarın cevâbı içün ise 
istid'a-yı ahâli nezd-i devletde karin-i müsâafe olmadığından Bâbıâli'den mah- 
zarları aynen tarafıma gönderildi. Mutlaka Bağdad'a duhülüme irâde-i kat'iy- 
ye-i pâdişâhi sâdır olarak külliyyetli asker ve mühimmât ve kal'a küb topları 
ta'yin buyuruldu. Geliyorum, artık bundan böyle dayanıp durmaları gerek 
haklarında ve gerek umüm ahâli-i şehr hakkında mazarratdan başka bir nesne- 
yi dâ'i değildir. Hemân bir gün evvel teslim olup hem kendilerini hem de ibâ- 
dullahı uğramış ve ba'dezin uğrayacakları (138) belâlardan kurtarsınlar ve 
bundan yana emin olsunlar. Bir kimesne hakkında hayırdan başka bir niyyetim 
olmadığını yakinen bilsinler buyuruyorlar deyip işte mahzarınız bu değil mi 
diye bildikleri mühürlerle memhür mahzarı aynen irâ'e eder de isterseniz alıp 
götürünüz diye teslim eyler. Anlar dahi mahzarı alıp Sâlih Bey'e hafiyyen tes- 
lim ile mir-i mümâileyhin ifâdât-ı muharreresini nakl ü hikâye eylediklerinden 
beyin akl ü şuüru elden giderek bir müddet medhüş kaldıkdan sonra bunun 
ferd-i âferideye ifşâ edilmemesini tavsiye eyler ve sahifü'l-akl olan ba'zı mah- 
remlerine ifşâ-yı râz eyledikde efendim bu gördüğünüz âdemler ma'lümunuz- 
dur ki Ali Paşa'yı içeri almamağa ittifâk ile bu ittifâkdan ayrılmamağa ve ayrı- 

lacaklar hakkında ellerinden gelebilecek mazarratların ika'ında kusur etmeye- 
ceklerine mushaf-ı şerife el basarak kasem billah etmişlerdir. Binâenaleyh siz- 
den bunun hilâfı hâl ü hareketi istişmâmlarında işin müşkilâta varacağını anla- 
rız, yine siz bilirsiniz gibi vâki” olan ifâdâtları üzerine mutmainü”l-bâl olarak 
nik ü bed bir nesneye teşebbüs etmemişdir. 


Bağdad kapılarının küşâdıyla umümun it&'atı 


Ali Paşa ise beyân kılındığı vechile kethüdâsı Rüstem S4 1! Sâlih ve levend 
baş bölükbaşısı Sa'dun ağalar vesâtetiyle şehr-i Bağdad'da olan Kölemenlerin 
birtakımıyla hafiyyen yazışmış ve her birine bir me'müriyyet va'diyle bir rây 
buyruldusu yazılıp gönderilmiş ve Seyyid Ahmed Efendi dahi Şeyh mahallâtı 
ahâlisinden bir çok ahâliyi celble taraf peydâ etmiş idi. Mahzarın Der- 
sa'âdet'den Ali Paşa'ya irsâliyle istid'a-yı ahâliye müsâade buyurulmadığı ha- 
berinin beyne'n-nâs zuhürundan ve içeride olan kölemenlerin ekseri tahvil-i ef- 
kâr eylediklerinden Seyyid Ahmed Efendi'nin tarafdârları bi'l-isti'fâde vuku” 
bulan muhâbere üzerine bin iki yüz kırk yedi senesinin mâh-ı rebiyülâhirinin (9 
Eylül 1831) gecesi saat iki sularında Karanlık kapı muhâfızlarını tard ve kapıyı 
zabt ile timarlı asâkir-i şâhâneyi içeri almışlardır. 

Dâvud Paşa edâ-yı farize-i sabahdan sonra esb-süvâr olarak iç kal'aya can 
atmak istemiş ise de Serçeşme Molla Hüseyin ve kâtibi rikâbını büs ile efendim 
sizi içeriye alamayız ve devlete isyân edemeyiz diyerek kabülden istinkâf (139) 
eylemekden nâşi mehâdiminden Nüh Bey içün iç kal'a civârında binâ ile henüz 
nâ-tamâm olan hâneye azimetle eltâf-ı sübhâniyyeye muntazır olmuşdur. 

Bir kaç saat mürürunda Ali Rızâ Paşa cânibinden Dâvud Paşa tarafına birta- 
kın ümerâ-yı askeriyye gönderilerek kemâl-i ihtirâm ile çıkarılmış ve haymesi- 
ne takarrübünde Ali Paşa mâşiyen istikbâline müsâraatle bade'I-muânaka hay- 
meye duhül ile birtakım resmi ve adi pürsiş-i hâl ü hâtır olunur iken kahve ve 
çubuklar gelmiş ve ellerine verildikden ve Ali Paşa eline verilen fincandan bir 
iki yudum içdikden sonra elinde kahve fincanını Dâvud Paşa'ya verilen kahve 
fincanıyla bi't-tebdil helecan kalıbını süküt ü sükünete tahvil etmişdir. Dâvud 
Paşa Ali Paşa'dan işbu muâmele-i dil-nüvâziyi görünce beş altı yaşında olan 
mahdümu Hasan Bey'i tahatturla bilmem bizim Hasan nerede kaldı diyerek 
su'âli üzerine der-hâl Ali Paşa taharri olunmasını emr etmiş, meğer ki çocuk 
uykudan bidâr olarak babasını görmeyince taşra uğramış ve lala ve hademe- 
den bir kimesneyi göremediği cihetle ağlayarak tek ü tenhâ sokaklara düşmek- 
le eshâb-ı hamiyyetden biri bulup orduda pederine teslim etmişdir. 

Paşalar bir iki saat musâhabetden sonra tehyie edilen haymeye Ali Paşa Dâ- 
vud Paşa'yı bizzat isâl ile teselli-i hâtıra dâir sohbetler ederek haymesine avdet 
etmiş ve karakol ve yasakcı ta'yin eyledikden ma'adâ bi'l-umüm havâss ü avâ- 
mın Dâvud Paşa nezdine gelip gitmelerine ruhsat verilmişdir. Hacı Sâlih Bey'e 
dahi rây ü emânı müştemal buyuruldu irsâl-birle Kaim-makam Derviş Ağa'yı 
kajm-makam nasb etmiş ve umüm hakkında afvını dellâllar nidâsıyla ilân ey- 
lemişdir. 

Ali Paşa Dâvud Paşa'yı yola çıkarıncaya kadar Bağdad'a girmeyip olduğu 
mahalde ikametle vuku/'-ı hâli Bâbıâli'ye arz ü inhâ ve Dâvud Paşa'yı mütealli- 
katıyle isrâ etmek üzere olduğundan ve Bağdad vâlilerinin bir müddetden beri 
azillerini kabül etmeyerek isyâna kıyâmlarının azilleriyle memâtlarının tev'em 
olmasından nâşi olması cihetiyle eğer Dâvud Paşa'nın ilmine hürmeten ve sin- 
nine ri'âyeten mazhar-ı afv-ı âli buyurulması devletce muhassenât-ı âdideyi 
mücib olacağından bahisle afvını istirhâm ve istid'a ile Ali Rızâ Paşa'nın nâmı- 
nı defter-i nik-nâmâna kayd ü imlâ eylemişdir. i 


Kölemen ocağının inkırâzı 


İkmâl-i levâzım-ı seferiyyesinden sonra Ali Paşa Dâvud Paşa'yı ma'iyyetin- 
de olan timarlı (140) süvâri alayına terfikan kemâl-i i'zâz ü ihtirâm ile zâm et- 
miş ve bir mikdâr başıbozuk askeriyle mütehayyizân-ı dâiresinden Ali Yâver 
Bey'i dahi ma'iyyetine mihmândâr ta'yin-birle şâyed esnâ-yı râhda firâr edecek 
yâhüd bir tarafdan ahz ü istihlâsma mübâderet olunacak olur ise der-ân saat 
i'dâmına emir vermişdir ve el-Ubeyd Aşireti şeyhi Sa'dun ile şehr-i Kerkük'ün 
ahâlisi tarafından istihlâsı içün hareket edeceklerini mahremâne olarak müşâ- 
rünileyh tarafına bildirmişler iken bu hareketin kendi hakkında muzır ve va- 
him olacağını beyân ile men'ine çalışmışdır. 

Ali Rızâ Paşa Dâvud Paşa'yı izâm ve derün u biründa olan Kölemenlerin 
ekserini bir me'müriyyet ve hidmet ile bekâm eyledikden sonra deydene-i ka- 
dime üzere kemâl-i dârât ü haşmetle bir vakt-i muhtârda Bağdad/”a dâhil ve sa- 
rayın muhrik bulunması cihetiyle muvakkaten hükümet konağı ittihâz eyledi- 
gi mahalle nâzil olarak dühülünün üçüncü günü me'müriyyet emr-i âlisini 
okutmak üzere lâzım gelenleri da'vetle hâne-i mezkürun zir ü bâlâsını en gü- 
zide askeriyle teşhin etmiş ve kölemenlerin dahi kırâat-i emr-i âlide hâzır bu- 
lunmaları emr-i tabii olduğundan hin-i ictima'larında abdest almak bahâne- 
siyle harem dâiresi tarafına ba'de'l-azime mukaddemce tertib ve kararlaşdırıl- 
mış olduğu üzere dâmlarına emir vermiş ve binâenaleyh derhâl her birinin 
yakasına müte'addid cellâd-ı bi-amânlar yapışarak ve göz açdırmayarak ân-ı 
vâhidde câme-i hayatlarını deride etdikleri misillâ Hacı Sâlih Bey dahi olunan 
da'vet üzerine gelir iken eyyâm-ı tagallübünde icrâ-yı hükümet eylediği hâne- 
nin kapısı önüne vusülünde esbinden indirilerek ruhunu izhâk ve birâderleri 
gibi bu dahi zümre-i şühedâya ilhâk edilmişdir. Ba'de Kölemenlerin #dâmı 
hakkında bir emr-i âli kırâatle sicill-i mahkemeye ba'de'I-kayd derün u birün-ı 
memleketde bulunanların me'mürlar ta'yiniyle derdest ü girift olunarak çend 
neferi kezâlik idâm ü ifnâ ve on on iki kadarı tahte'i-hıfz Dersa'âdet'e ihzâr ü 
isrâ olundular. 

Elhâsıl Ali Rızâ Paşa yanında bulunanlarla içeride olup da müşârünileyhle 
mükâtebe edenlerin ekseri i'dâm olunmuş ve on on beş neferleri dahi firâr ü ih- 
tifâ ile can kurtarıp bir müddet sonra rây ü emân itâsıyla gelmiş ve hâllerine 
göre cümlesine birer mikdâr maaş tahsisiyle müsterihü”l-bâl olmuşlardır. 

İşte bir karna yakın müddet hitta-i Irakiyye'de icrâ-yı hükümet eden Köle- 

men ocağı (1411 işbu kırk yedi senesi evâilinde tamâmiyle münkariz olarak 
Bağdad'ın kemâ-fi's-sâbık doğrudan doğruya idâresine Devlet-i Aliyye teşeb- 
büs buyurmuşdur. 

(Ma'lümat-ı me'hüze burada hitâm buldu.) 


Tahrir-i nüfüs-ı memâlik 


Vak'a-i Hayriyyye'den sonra Devlet-i Aliyye'nin ekser usül ü âdât ve nizâ- 
mat-ı kadimesi değişip zevâbıt-ı mülkiyyenin esâsı olan tahrir-i nüfüs kaziyye- 
si mukaddemce merkez-i saltanatda icrâ olunmuş ise de gavâil-i harbiyyenin 
teâkubu mâni”-i ta'mimi olmuş idi. Bu esnâda Rusya muhârebesinin muhâde- 
neye tahavvülü ve Yunan arâzisinin tefrik ü tahdidi misillü gavâilin karin-i ze- 
vâli nizâmât-ı mukteziyyenin vaz” ü icrâsına meydan vermeye başlamış oldu- 
ğundan o sırada akdem-i mehamm-ı umür olan tahrir-i nüfüs maslahatı içün 
mecâlis-i mahsusa teşkiliyle suver-i icrâiyyesine dâir yapılan ta'limat ile defâtir 
mücibince hareket olunmak üzere Edirne'den ma'adâ yalnız Rumeli, Anadolu 
eyâlât ü elviye ve kazâlarına her sınıf hademe ve dâ'iyandan me'mürlar ta'yin 
ve ”zâmı ile nüfüs-ı mevcüde-i zükür mestür-ı defâtir edilmiştir. 

O vakte kadar umümen tahrir-i nüfüs mesbük ve me'nüs olmadığından ib- 
tidâ-i emirde halka çirkin görünmemek içün me'mürin-i şer'iyye tavsit kılınmış 
idi. Yakın zamanlara kadar bu âdet bâki idi. Hattâ İstanbul'da karantinanın icâ- 
dında meşâhir-i sudür-ı ulemâdan Abdülhak Efendi ve Vak'anüvis Es'ad Efen- 
di gibi zâtlar me'mür olmuşlar idi. Binâenaleyh tahrir-i nüfüs içün erbâb-ı nü- 
füz ve ulemâdan ba'zı me'murin-i şeiyye gönderilmişdir. 

Çirmen sancağı mutasarrıfı Ağa Hüseyin Paşa'ya ri'âyet-i mahsusa olmak 
üzere Edirne'ye Dersa'âdet'den müstakil tahrir me'müru gönderilmeyip bâ- 
irâde-i mahsusa Edirne'nin tahriri Hüseyin Paşa'ya havâle olunmuşdur. 


Esâmi-i me'mürin-i tahrir Mahalli tahrir 

Hâcegândan Reşid Bey Ahiçelebi 

Mevâliden Yazıcızâde Hüseyin Efendi Hasköy ile Sultanyeri 

Âmedi hulefâsından Kudsi Efendi Cisr-i Mustafapaşa 

Mâliyye tezkirecisi esbak Ömer Bey Kızanlık ile Zağra (142) 

Hâcegândan Hacı Keşşâf Efendi Ferecik ile Megri 

Hâcegândan Âgâh Efendi5 Gümülcine 

Mektübi-i defteri hulefâsından 

Şâkir Efendi9 Drama 

Mevâliden İsmail Paşazâde Necib Bey Havâss-ı Mahmüdpaşa ile 
Baba-yı atik 

Esbak yazıcı Emin Efendi Çorlu ile Burgos 


Mektübi-i defteriden Osman 


5 Vüzerâdan müteveffâ Âgâh Paşa'dır. 
6 Ebülubud divan kâtibi nâmuyla müteârifdir. 

Maksüd Efendi? 

Hâcegândan Ahmed Cemil Efendi8 
Darbhâne kisedârı esbak 

İbrahim Efendi? 

İlyas Paşazâde Abdürrahim Bey 
Mevâliden Ârif Hikmet Bey 10 
Vak'anüvis Es'ad Efendi 

Müderris Bedreddin Efendi 

Hakkı Paşazâde İzzet Bey!! 
Sıddikizâde damadı Müderris 

Ârif Efendi!2 

Hâcegândan Neş'et Efendi 

(İhtisâb başkâtibi olmuşdur) 
Mühimmenüvisândan Eşrefi Efendi 
Mühimmenüvisândan Tahsin Efendi 
(Divân kisedârı olmuşdur) 

Divân kisedârı yamağı Rıfki Efendi 
Mühimmenüvisândan Tayfur Bey 
Müdderris Konevi Mehmed Efendi 
Kapıcıbaşı Sırri Bey (vüzerâdan olmuşdur) 
Mühimmenüvisândan Atâ Efendi 
Hâcegândan Osman Efendi 
Mektübi-i sadâret hulefâsından 
Sa'dullah Efendi 

Hâcegândan Edhem Efendi 

Miri kâtibi Ahmed Efendi 
Mühimmenüvisândan Nâbi Efendi 
Mühimmenüvisândan Nâili Efendi 
Mühimmenüvisândan Râgıb Efendi 
Vak'anüviszâde Hâmid Bey 

Râmiz Paşazâde İzzet Bey 
Hâcegândan Mahmüd Nedim Bey (ağnâm 
müdürlüğünde vefât etmişdir) 
Mevâliden Râşid Bey 

Ricâlden Süleyman Fâik Efendi 
Mevâliden Feyzizâde Râşid Bey 
Mevâliden Abdi Paşazâde Kadri Bey 


7 Mektübi-i Defteri ser halifesi iken vefât etmişdir. 
8 Misafirhânecidemekle meşhurdur. 


Gelibolu ile Şarköyü 
Cisr-i Ergene ile İpsala 


İnöz 
Malkara 
Filibe 
Sofya 
Tatarpazarı 
Manastır 


Dobniçe 


Sarıgöl 
Menlik ile Nevrekop 


Avrethisarı 

Siroz 

Ustrumca 

Nasliç (1431 

Priştine ile Persepe 
Priznik ile İznepol 
Berkofça ile Aporaça 


Üsküp 

Pravişte 

Köprülü 

Selânik ile Kavala 

Karaferye ile Yenice-i Karasu 
Köstendil 

Koçana, Kuvana, İştib 
Tikveş, Radovişte 


Tırnova 

Havass-ı Refia kazâları 
Saruhan 

Sığla 

Bolu 


9 Sâhib-iayariken vefât eden Bursa Yenişehirli İbrahim Efendi'dir. 


10 Şeyhülislâm olmuşdur. 


11 Kudemâ-yı vüzerâ-yı izâmdan İzzet Paşa hazretleridir. 


12 Şeyhülislâm olmuşdur. 

Mevâliden Emin Beyzâde Kadri Bey!3 
Mevâliden Gelenbevizâde Said Efendi!4 
Mevâliden Hüsâm Efendi 

(şeyhülislâm olmuşdur) 
Bosna kadısı Ahmed Efendi 
Mevâliden Yazıcızâde İbrahim Efendi 
Kapıcıbaşı Sâdık Bey 
Silâhşor Süleyman Ağa 
Filibe mollası es.bak Mehmed Efendi 
Mevâliden Besim Bey 
Kapıcıbaşı Şâkir Bey 
Mevâliden Bursalı Hüseyin Hüsni Bey 
Mevâliden Mustafa Paşazâde Osman Bey 
Şilâhşor Hidâyet Ağa 
Mektübi-i defteriden Said Efendi 
Hâcegândan Veli Paşazâde Selim Bey 
(wüzerâdan olmuşdur) 
Kapıcıbaşı Ârif Bey 
Mühimmenüvisândan Feyzi Efendi 
Hâcegândan Rüşen Efendi 
Mektübi-i defteriden Mustafa Bey 
Divân ketebesinden Haşmet Efendi 
Ordu kadısı sâbık Çerkeşi Mehmed Efendi 
Ricâlden Abdürraüf Hâleti Efendi 
Mevâliden Halim Molla Efendi!5 
Kemankeş Derviş Efendi 
(Moralı Osman Efendizâdedir) 
Divân kaleminden Dürri Efendi 
Divân kaleminden Şerafeti Efendi 


Ba'zı eyâlât-ı ba'idenin tahrir-i nüfüsu hasbe'I-vakit te'hir olunduğu misillâ 
Adana'nın dahi te'hir olunmuş idi. Tagallüb ve istibdâd ile meşhür Adana mü- 
tesellimi Ali Bey'in ürkütülmemesi bu te'hire bâ'is olmuş imiş. Mısır kapı ket- 
hüdâsı Necib Efendi o sene surre emânetiyle Adana'dan geçer iken mütesellim 
ile vücüh-ı memleket tahrir-i nüfüsdan kendilerinin ayrı tutulmamasını niyâz 
etdiklerini Bâbıâlf'ye bildirmesiyle Adana'nın tahrir hidmeti İçel me'müru Şâ- 


kir Bey'e ilâve olunmuşdur. 


Teşkil-i nezâret-i ceride 


Tahrir me'mürları gitdikleri mahallerin nüfüs defterlerini İstanbul'a gönder- 

Viranşehir 
Kastamonu , 


Kütahya 
Karahisar-ı Sâhib 
Eskişehir 
Ankara 
Kengırı 
Alâiye 
Menteşe 
İçel (144) 
Bursa 
Kocaeli 
Teke 
Hamid 


Sivas 

Bozok 
Amasya 
Çorum 
Terkemiş-i has 
Denizli 
Midilli 

Kıbrıs 

Sakız 


İstanköy 
Rodos 


. Marmara 


13 Sudür-i ulemâdan ve Meclis-i Vâlâ a'zâsından iken vefât etmişdir. 
14 Sudür-ı ulemâdan bulunduğu halde vefât etmişdir. 


15 Sudür-ı ulemâdan iken vefât etmişdir. 

meye başladıklarında bunların suver-i nizâmiyyelerinin icrâsı zımnında bir ne- 
zâret teşkili lâzım gelmekle ma'iyyetine münşi ve defteri ketebe ta'yiniyle Bâb-ı 
Defteri mektübcusu (145) Said Efendi yedi bin beş yüz guruş maaş ile ceride 
nâzırı ve mektübi-i defteri hulefâsı serâmedânından Ahmed Kemâl Efendi baş- 
kâtib (efendi-i müşârünileyh vükelâ-yı benâm-ı saltanat-ı seniyyeden hâlâ Ev- 
kâf-ı Hümâyün nâzırı Kemâl Paşa hazretleridir) ve mukataât kisedarı Emin 
Efendi mektübi-i defteri ve hulefâdan Abdi Bey kisedar olmuşdur. 

Tahrir işi hitâm-pezir olup me'mürların avdetlerinde defâtir-i nüfüsiyye ye- 
künlarından alınan hulâsada müstesnâ tutulan memâlikden ma'adâ bu defa 
tahrir olunan mahallerde gayr ez-Asâkir-i Mansüre zükür ahâli-i müslime ve 
gayr-i müslime maâ-sibyân beş milyona karib olduğu gösterilmişdir. 

O zamânlarda dahi Devlet-i Aliyye masârif-i askeriyye ve mu'tâdesine mu- 
kabil vâridât-ı cedide taharrisinde bulunduğundan dâhil-i defâtir olan nüfüs 
içün ale”I-eşhâs vergi tahsisi tasavvur olunduğu sırada a'şârdan ma'adâ kâffe-i 
tekâlif-i miriyye dâhil olarak beher şahıs içün senede bir def'a yüz elli guruş ver- 
gi tarh olunmuş olsa mebâliğ-i hâsıla masârifin enva'ına ba'de't-taksim fazla ka- 
lacak yüz doksan altı bin kisenin irâde buyurulacak masârife karşılık ittihâzı ol 
vakit beyne'I-vükelâ tefevvüh olunmuş olduğu ba'zı evrâkda görülmüşdür. 


Afv-ı bekayâ 


Rusya ve Yunan mes'eleleri münâsebetiyle bir müddetden beri Rumeli ve 
Anadolu ahâlisinin düçâr oldukları rahatsızlığa mükâfaten zimmetlerinde bu- 
lunan emvâl-i miriyye bekayâsının afviyle kayıdlarının terkin olunmuş olduğu 
kuyüd-ı atikada görülmüşdür. Bu bekayâ otuz bin kise akçeye yakın imiş. Ço- 
gu ahâli-i gayr-i müslime zimmetleri olan zecriyye rüsümu bekasıdır. 


İhtilâl-i Tosya 


Neferât-ı askeriyye ahzından dolayı Tosya kasabasında ba'zı erâzil-i eşhâs 
tarafından ihtilâl tekevvünü mesmü” oldukda Kengırı mütesellimi İsmail Ağa 
ile Ankara ve Kastamonu mütesellimlerine evâmir-i lâzime irsâliyle erbâb-ı fe- 
sâdın cem'iyyetleri dağıtılarak söz başılarından birtakımının başlarıyla dört ne- 
ferinin hayyen İstanbul'a irsâl olunduğu ve fesedenin çoğu Vak'a-i Hayriy- 
ye'de İstanbul'dan tard olunan yeniçeri takımından bulunduğu Bâbıâli'ye bil- 
dirilmişdir. 1146) 

Zikr olunan dört nefer kimesnenin birisi Tosya a'yânı ihtiyar bir âdem imiş. 
Bunu Serasker Husrev Paşa afv etmiş iken niçün asker göndermediniz dediği- 
ne mukabil asker kalmadı buzağılar mı gönderelim demesi bâdi-i tehevvürü 
olmağla diğerleriyle beraber katline hükm olunmuş olduğunu Vak'anüviş 
Es'ad Efendi kayd eylemişdir. 


Tevcihât-ı ba'zı vüzerâ 


Eyâlât-ı şarkiyyeden hüsn-i idâreye ziyâdesiyle şâyân olan Erzurum eyâleti 

o esnâda henüz istilâdan kurtularak iâde-i /mârına muktedir orada bir vezir-i 
sütüde-tedbirin vücüduna lüzum görünmüş ve Karaman vâlisi Es'ad Paşa bey- 
ne'I-vüzerâ iktidâr-ı kâmil eshâbından bulunmuş olduğuna mebni Ali Şefik Pa- 
şa'nın azliyle Erzurum Es'ad Paşa'ya ve aşâir-i âsiyyenin ıslâhıyçün aşâir nezâ- 
reti unvânıyle Karaman eyâleti Bahr-ı Sefid Boğazı muhâfızı Hacı Ali Paşa'ya 
ve Biga sancağı ile boğaz muhğâfızlığı şark seraskeri esbak Sâlih Paşa'ya bi'l-ib- 
ka'-i vezâret tevcih olunmuşdur. 

Rakka eyâleti Diyarbekir'den bi't-tefrik mirimiranlık ile Kilis mütesellimi 
Mehmed Paşa'ya verilmişdir. 


Men”-i telâffuz-ı nikabet 


Nikabet-i eşrâf hidmet-i şerifesinin vazifesi ma'rifet-i ensâb ile seyyid ü mü- 
teseyyidi fark ü temyiz ve hâricden ilhâk-ı neseb olunmasını men' ü tahzirdir. 
Ayıntab kasabasmda bu hâli sü'-i isti'mâl semeresiyle emirler kabadayısı nâ- 
muıyla birtakım kesân halka daimâ ta'addi ve serkeşlik edegeldiklerinden fi-mâ- 
ba'd Ayıntab'da nikabet lafzı tefevvüh olunmaması tenbihiyle o misillü serke- 
şân te'dib kılınmışdır. 


İkdâr-ı zürrâ'-ı Dobruca ve azl-i Vecihi Paşa 


Muhârebe sademâtıyla vatanlarından mehcür olan Dobruca ahâlisi yurdla- 
rına avdete başlamışlarsa da tohum ve âlât-ı ze/iyye içün sermâyeye ihtiyâcla- 
rı ma'lüm-ı devlet oldukda Kapıcıbaşı Hasan Ağa mübâşeretiyle ahâli-i mezkü- 
reye hazine-i celileden üç bin kise akçe ikrâz ve irsâl olunmuşdur. Zehi tedbir-i 
nâfi”. 

Hasan Ağa'nın hüsn-i hidmeti görülmekle Varna muhâfızlığı dahi Vecihi 
Paşa'nm yerine mümâileyhe ihâle kılınmışdır. (1471 


Me'müriyyet-i Tayyâr Bey ve Hâfız Bey ve Osman Bey 


Muhârebe vaktinde kazâlar tarafından ordulara verilmiş olan zahâir ve sâire 
bahâlarından gayr ez-teslim ahâlinin ne mikdâr matlübları var ise yerli yerine 
teslim ve ifâsı kat'iyyen emr ü irâde buyurulmuşdur. Matlübât-ı vâkı'anın 
te'diyesi içün Mühimmât-ı Harbiye miralayı Tayyâr Bey Edirne'ye ve Süvâri 
miralayı Hâfız Bey Tırnova'ya ve Kaim-makam Osman Bey Silistre'ye gönde- 
rilmişdir. 


İlga-i emânet-i tersâne 


Tersâne-i Âmire'nin umür-ı mâliyye ve masârif-i vâkı'ası öteden beri tersâne 
eminleri ma'rifetleriyle idâre olunup kapudan paşalar yalnız donanma-yı hü- 
mâyünun sevk ü kumandasıyla iştigal ederler idi. 

Tersâne emânetinde me'mür olanlar ise umür u mesâlih-i bahriyyeden bi- 

haber olduklarından idâre-i bahriyye yoluyla cereyân edemeyip adem-i vukuf 
münâsebetiyle pek çok telefât vuku'una mebni bu emânet işinin mevki'-i kapu- 
daniye havâlesiyle ma'iyyetine hafifü'l-meüne bir müdir ta'yini ve kapudan 
paşaların gaybubetlerinde sancak beyleri ve liman reisleri bulunanlardan birisi 
nezâret ve vekâlet etmek üzere idâresi ve müdirliğe Tersâne ruznamçecisi Ah- 
med Şevki Efendi'nin me'müriyyeti bâ-hatt-ı hümâyün fermân buyurularak 
icâbı icrâ kılınmışdır. 


Vürüd-ı sefine-i Rusya 


-Cild-i sânide Akdeniz tarikiyle Dersa'âdet'e vürüdu beyân ü tahrir kılınmış 
olan Rusya elçisinin familyasını Hocabey'den alıp Dersa'âdet'e getiren gemi 
gayet müzeyyen ve musanna' ve âdetâ konak ve köşk tarzında krala mahsus 
bir sefine olduğu cihetle temâşâsıyçün Rusya sefiri sadr-ı a'zamı gemiye da'vet 
etmiş imiş. O vakte kadar öyle da'vet mesbük olmadığından taraf-ı sadr-ı a'za- 
miden kapudan paşa ile liman reisi ve başmühendis gönderilerek bu süretle 
icâbet edilmiş olduğu ba'zı evrâkda görülmüşdür. 

Diyarbekir Vâlisi Ebülubud Paşa'nın zulm ü ta'addi eshâbından olmasıyla 
yerine Musullu Yahyâ Paşa'nın nasbına dâir arz olunan takrire sâdır hatt-ı hü- 
mâyün şâyân-ı dikkat olmağla bu mahalle tasvir kılındı: (1481 

“Yalnız Ebülubud Paşa'nın def'iyle Anadolu'dan zulüm kalkmaz. Anadolu 
ahâlisinin hâli pek yamandır. Fukara bu halde iken Devlet-i Aliyye'miz beliy- 
yeden kurtulamaz. İşte çekilen mihen ü meşakkın bütün sebebi fukarânın fer- 
yâd ü figânıdır. Sen ve me'mürin-i sâire baş başa verip şu mezâlim ü ta'addiyâ- 
tın tahfifi ne vechile mümkin olabilir ise tedbiri çâresine gayret edesin. Fukarâ- 
nın refâh ve âsâyiş-i hâlleri hâsıl olmadıkça her bir maslahatın sarpa saracağı 
zâhir ü âşikârdır. İşte sebeb-i hakikisi mezâlimden neş'et ediyor”. 

Bu emr ü irâde-i hikmet-ifâde mücibince beyne'I-vükelâ def-i mezâlimin es- 
bâbı araşdırıldıkda zannederim ki ol vaktin icâbı üzere Memâlik-i Mahrüsa'ya 
adâlet fermânları neşrinden başka tedbir bulunmamak gerekdir. İdâre-i mül- 
kiyyenin bir esâs-ı metin üzerine binâ olunmaması ve iltizâm-ı memâlik usül-i 
mazarrasmın devâmı bu halleri intâc eder. Arada böyle fermânların tekerrür-i 
neşri ise ahkâmının şiddetini kasr ederek evâmir-i âdiyye hükmüne girer idi. 
Bir de bu fermânları götüren me'mürların yol masraflarıyla sürdükleri hayvan- 
ların ücretleri ve hidmet-i müböâşiriyyeleri fukarânın sırtına tahmil olunduğun- 
dan def-i mezâlim içün edilen tedbir başkaca ta'addiyi mücib olur idi. Bu hal- 
lerin çoğu Tanzimât-ı hayriyye tarihine kadar devâm etmişdir. 

Diyarbekir hânedânından Kapıcıbaşı Osman Bey”'el6 Bağdad Vâlisi Ali Rızâ 
Paşa iltimâsıyla mirimirânlık rütbesi tevcih olunmuşdur. 

Selânik Muhassılı Ahmed Paşa işe yarar âdem olmadığından rütbesinin ka- 
pıcıbaşılığa tenzili ile Bursa'da ikame ve Varna'dan infisâli mâ-sabakda muhar- 
rer Vecihi Paşa Selânik muhassılı nasb olunmuşdur. 


16 Şeyhzâde Osman Paşa denmekle arifdir. 

Edirne vak'asından sonra Edirne reâyâsı vergilerinin tahfifini ve Edirne vâ- 
lisi esbak Sâlih Paşa'nın millet sandığından aldığı seksen bin bin guruşun tahsi- 
lini istirhâm eylemeleriyle keyfiyyet lede'l-arz her tarafda tehvin-i tekâlif ve 
te'min ü taltif-i ahâliye dikkat olunması ve meblağ-ı mezkürun fuzüli ahzı sa- 
hih ise redd ü ifâsı emr olunmuşdur. (149) 


Ba'z-ı vukuât-ı Adana 


Tarsus Mütesellimi Mehmed Ağa Menemencioğlu ile berâber delilbaşılar- 
dan ve sâireden başına bir alay haşerât cem'iyle Adana'yı nehbe kıyâm eyledi- 
ginden Adana mütesellimi Hasan Paşazâde Ali Bey müdâfaalarına bi'l-ibtidâr 
Mehmed Ağa ile otuz kadar âdemlerini /dâm eylemiş olduğu vâsıl-ı sâmi'a-i 
devlet oldukda Tarsus'un bir mütesellime ihâlesi ve Mehmed Ağa'nın me'mül 
olan muhallefât-ı külliyyesinin zâhire ihrâcı zımnında Benderli Ali Paşa birâde- 
ri Kapıcıbaşı Halil Bey Tarsus mütesellimi nasb olunmuşdur. 

Bu Ali Bey Adana'nın ineşâhir-i erkânından hödserâne hareketle meşhür ve 
aşâir ve Etrakçe nüfüz ü Vtibâra mâlik idi. Beher sene surre-i hümâyünun Gü- 
lek boğazından iyâb ü zihâbında taraf-ı Devlet-i Aliyye'den kendisine iltifât ü 
ri âyetlerle berâber dilediğini geçirir istemediğini geçirmez ve bu sebeble te'di- 
bi devletce menvi ise de sırası gözetilmek üzere imhâl muâmelesi icrâ olundu- 
gunu his ile tevahhuşda bulunduğundan kangı vezir oradan geçecek olsa gâh 
mahâll-i ba'ideye firâr ve gâh boğazı sedde ibtidâr eder imiş. Âtide beyân olu- 
nacağı vechile Selim Paşa vak'ası üzerine Şam'a sevk olunacak vâli ve me'mür- 
ların gelip gitmelerinden tevahhuş etmemesi mütâlaasıyla Dersa'âdet'e gelip 
isbât-ı vücüd ve def'-i vahşet ile mazhar-ı iltifât-ı âli olarak mesrüren vatanına 
i'âde olunacağı te'minini hâvi makam-ı sadâretden gayet nevâzişli da'vetnâme 
gönderilmiş olduğu mektübi odası defterlerinde görülmüşdür. 

İlave-i mesmü'a Ol vakit bu makule derebeylerinin birbirine taslitiyle def -i 
vücüdları mültezem olmağla iki tarafa gizlice fermânlar i'tâsıyla kangısı galebe 
çalar ise gâlib mağlubu ma'dum eyler imiş. Hasan Paşazade Ali Bey ile Küçük 
Alioğlu ki o da Adana'nın sayılı fırtınası olup beynlerindeki adâvet sevkiyle 
Hasan Paşazade Küçük Alioğlu'nun üzerine hareket etdiği zamanı fırsat addiy- 
le bâlâda muharrer Tarsus mütesellimi Adana'yı nehbe kıyâm ettiği mesmu' ol- 
dukda derhal Küçük Alioğlu ile ba(ğ)daşıp birlikde Mehmed Ağa'nın cem'iy- 
yetini tefrik etmişlerdir. Mehmed Ağa'nın eşyâsı derünunda Ali Bey kendi hak- 
kında sâdır olan fermânı bulmuşdur. Ma'mâfih bu Ali Bey diğerlerine nisbetle 
yola (1501 yakın imiş ise de devletle uzakdan merhabaya alışmış olmasıyla dâ- 
ire-i ünsiyyete takribi içün salifü'z-zikr da'vetnâmeye icâbetine rüesâ-yı aşâirin 
mümânaatlarına kulak vermeyerek Devlet-i Aliyye'ye hiç bir vakitde kusurum 
mesbük olmadığı cihetle mutmainü”-bâl olarak isbât-ı ubüdiyyetden geri dur- 
mam diyerek atının başım Üsküdar'da çekmiş ve hakkında merâsim-i mer'iy- 
ye-i mihmân-nüvâzi ve ri'âyet icrâ olunduğu sırada vefâtı vuku” bulmuşdur. 
(Entehetü'İ-mesmü'a.) 

Tevcih-i unvân-ı seraskeri 


Öteden beri Erzurum vâlilerinin ba'zısına şark seraskerliği unvânı zamime-i 
elkab-ı resmiyyeleri kılınmak âdet ve mesbük olduğu misillâ Erzurum Vâlisi 
Es'ad Paşa'nın dahi ilâ-yı şân-ı vezâret ve nüfüzu içün müşârünileyhe seras- 
kerlik unvânı verilmişdir. 

O esnâda Van Mutasarrıfı Mirimirân Timur Paşa'nın hareket-i serkeşânesine 
mebni üzerine asker sevkiyle Van'dan çıkarılmasını Es'ad Paşa murâd eylemiş 
ise de Bağdad ve Arnavudluk gaileleri meydanda iken diğer gaile çıkarmaması 
içün muâmele-i imhâliyyenin lüzümu Bâbıâli'den Es'ad Paşa'ya ihtâr olun- 
muşdur. Buna gelen cevâbnâmeden Timur Paşa'nın ta'addiyât-ı vâkr'ası karin-i 
sıhhat olup gaile-i hâtırası ber-taraf olmuş olduğu anlaşıldığından Van sancağı 
Erzurum'a ilhâken Es'ad Paşa'ya ihâle olunmuşdur. Timur Paşa bu tevcihden 
nâşi süret-i muhâlefetde bulunmuş olmasıyla Es'ad Paşa tarafından asker sev- 
kiyle Timur Paşa'nın cem'iyyeti bi/t-tefrik Van'a diğerini kalm-makam nasb ve 
izâm eylediğini Esad Paşa inhâ eylemişdir. 

(İlâve) Bu Timur Paşa ol vakitden sonra envâ”-ı fakr ü sefâlete düçâr olarak 
Rumeli ve Arabistan taraflarında kaim-makamlık gibi hidmetlerde bulunup 
muahharen vefât etmişdir. Terceme-i hâlinden ve giriftâr olduğu felâketden ba- 
hisle şâyân-ı merhamet bulunduğuna dâir vefâtından evvelce vükelâdan bir 
zâta gönderdiği ariza-i mufassalasında yazdığı ve hikâye etdiği mevâd sahih 
ise sahihan acınacak bir kimesne imiş. 

Filibe nâzırı Kapıcıbaşı İsmail Ağa nâ-be-hengâm azille Filibe nezâreti Çir- 
men mutasarrıfı Ağa Hüseyin Paşa'ya ilhâk olunmuşdur. Edirne'den Filibe'ye 
gönderdiği nâzır vekili (1511 kethüdâsı Mehmed Ağa'ya Hüseyin Paşa'nın yaz- 
dığı bir buyrulduda ahâli ve reâyâ-yı Devlet-i Aliyye'nin mazhar-ı aşâyiş ü 
adâlet olmalarına dikkatini ve mu'tâd hükmüne girmiş olan mevâdd-ı zulmiy- 
yeden reâyâ hânelerinin ta'mir ve tecdidinde almagelen avâidin fi-mâ-ba'd 
alınmaması tenbih olunmuşdur. 

Hâtıra Bu avâid yoluyla ta'mim edilmiş ola idi şimdiki ebniye nizâmı ol va- 
kit Filibe'de icrâ olunmuş olur idi. Tanzimâtdan mukaddem sü-i isti'mâl ile 
mevâdd-ı zulmiyyeden addolunan ba'zı şeyler muahharen mecâz hükmüne 
girmişdir. İntihâ. 


Ba'z-ı havâdis-i Bosna 


Saraybosna'da esnâf takımı vazifelerinden hâric işlere tasaddi eylediklerin- 
den bahisle bunlara meydan verilmemek üzere inhâsından bahs olunmayarak 
Bosna ve Saray tüccâr ve ahâlisinin Rumeli yakasına gitmeleri memnü' olduğu- 
na dâir emr-i âli sudürunu Bosna vâlisi Bâbıâli'den istid'a etmişdir. Yazılan ce- 
vâbnâme-i sâmide ahâliyi ticâretden men câiz olmadığından bunun illet-i ga- 
iyyesi istizâh olunmuşdur. 

İlâve Tahrir-i murâddan hâsıl olan istifhâm vâliye mücib-i ifhâm olmuşdur. 
Ticâret ve seyâhat tarikiyle halkın hârice çıkmasını men maddi ve ma'nevi 

menfaat ve ma'müriyyeti mahv edeceği bedihi ise de vâlinin bu re'yi rişte-i 
ta'addisinin pazara çıkmasından hazer içün olmak gerekdir. 


Havâdis-i Sayda 


Bu esnâda Kudüs, Nablus taraflarında tahaddüs eden harekât-ı fesâdiyye- 
nin teskini içün Sayda Vâlisi Abdullah Paşa cânibinden gönderilen asker eşkıyâ 
ile hin-i tekabülde mazhar-ı fevz ü zafer olarak esnâ-yı harbde telef olan muhâ- 
liflerden doksan üç kişinin rü'us-ı maktü/ası İstanbul'a gönderilmişdir. Bu mu- 
ârekeyi kazanan Kethüdâ İbrahim Ağa'ya mirimirânlık rütbesi tevcihiyle Ab- 
dullah Paşa taltif olunmuşdur. 


Tebeddül-i me'mür-ı Tophâne 


Topcubaşı Nu'man Paşa hastalığı cihetiyle bi't-tekaüd Mirimirân Tâhir Paşa 
topcubaşı olmuşdur. Buna dâir hatt-ı hümâyün süretidir: (152) 

“Mümüâileyh Tâhir Paşa cesür ve eshâb-ı dirâyetdendir. Bu top husüsu ilm-i 
cihâdm akdem ü elzemi olduğundan elbetde bu maslahatın başında bulunan 
me'mür vukuf ü ma'lümat eshâbından olmak lazımdır”. 


Me'müriyyet-i Nâmık Bey be-cânib-i Silistre 


Rusya devleti tarafından murahhas büyükelçilik ile Dersa'âdet'e mütevecci- 
hen mahallinden hareketle Silistre taraflarına gelmekde olduğu maslahatgüzâr 
tarafından haber verilmiş olan Potnif nâm sefirin mihmândârlığı içün Bâbı- 
âli'den Miralay Hâfız Bey'in Uzâmı arz olunmuş ise de “Miralay Nâmık Bey di- 
râyetli ve lisân-âşinâ olduğu sebebiyle anın me'müriyeti” ibâresiyle sâdır olan 
hatt-ı hümâyün mücibince müşârünileyh Nâmık Bey gönderilmişdir.17 

Elçi İstanbul'a geldikden sonra derdest olan maslahatların tesviyesinde ve 
Sırplı maddesinde görülen mülâyemetine ri'âyeten kendisiyle tercümânı 
Frengini'ye taraf-ı şâhâneden mücevher birer kutu verilmişdir. Reis efendi vâ- 
sıtasıyle kutular verildiği hinde tercümân Frengini kemâl-i memnüniyyetin- 
den “Allah Sultan Mahmüd Hân efendimizin düşmanlarının gözlerini kör et- 
sin” diye üç kere reis efendi odasında söylemiş olduğu evrâk-ı mahfüzada gö- 
rülmüşdür. 

Ba'zı husüsât ifâdesi zımnında taraf-ı serdâriden o esnâda İstanbul'a gönde- 
rilmiş olan silahdârı Râşid Ağa'ya kapıcıbaşılık rüüsuyla on beş bin guruş atiy- 
ye Sırkâtibi Mustafa Efendi hazretleri vâsıtasıyla ihsân olunmuşdur. 

Şıkk-ı sâlis defterdârı Ömer Fâiz Efendi vefât etmekle Haremeyn muhâsebe- 
cisi Atâ Bey şıkk-ı sâlis defterdârı ve mektübi-i sadr-ı âli sâbık Süleyman Fâik 
Efendi Haremeyn muhâsebecisi ve teşrifâti-i es.bak Medhi Bey Anadolu muhâ- 
sebecisi ve çavuşlar kâtibi Yeğen Ağazâde Said Efendi vefât ederek yerine Ah- 
med Behcet Efendi olmuşdur.!8 (1531 


17 Müşârünileyh kudemâ-yı vükelâ-yı benâmdan hâlâ bahriyye nâzırı Nâmık Paşa hazretleridir. 
18 Bu Ahmed Behcet Efendi yakın vakitlere kadar muammer olan meşhur Tete Ahmed Efendi'dir. 

Tevcihât-ı mu'tâde 


Kırk altı senesi Şevvâl (15 Mart-12 Nisan 1831) tevcihatında taşra mansıb- 
larının cümlesi ibka kılınıp İstanbul menâsıbından defter emâneti İrfanzâde 
Ârif Efendi'ye, Haremeyn muhâsebeciliği Kâmilizâde Mustafa Efendi'ye, bü- 
yük rüznamçecilik defterdâr-ı esbak Mustafa Efendi'ye, başmuhâsebecilik 
defter emini sâbık Ârif Efendi'ye, Anadolu muhâsebeciliği mektübi-i sâbık Ali 
Râif Efendi'ye, es.hâm mukataacılığı tezkire-i sâni esbak Remzi Efendi'ye, 
mevkufatcılık mevkufati-i esbak Ârif Bey'e, maliyye tezkireciliği darbhâne ki- 
sedarı esbak İbrahim Efendi'ye, küçük ruznamçe Safâyizâde Ahmed Efen- 
di'ye, piyâde mukabeleciliği Süheyl Efendi'ye, küçük evkâf muhâsebeciliği 
âmedi hulefâsından Sârim Efendi'ye, sergi nezâreti divân ketebesinden Kâşif 
Efendi'ye, büyük kal'a tezkireciliği mektübi hulefâsmdan İsmail Efendi'ye, 
küçük kal'a tezkireciliği divân ketebesinden Enveri Efendi'ye, salyâne muka- 
taacılığı kâtib efendi hulefâsından Çil Emin Ağazâde Emin Efendi'ye, İstanbul 
mukataacılığı mektübi hulefâsından Abdi Bey birâderi Vâsıf Bey'e, Bursa mur- 
kataacılığı divân ketebesinden Neş'et Efendi'ye, Avlonya mukataacılığı mek- 
tübi hulefâsından Âsım Bey'e, Rodos mukataacılığı Divân tercümânı Esrâr 
Efendi'ye, kâğıd-ı Enderün emâneti kâtib efendi hulefâsından Ömer Efendi'ye 
tarihçilik mektübi serhalifesi Said Efendi'ye, tersânede riyâset vekâleti kâtib 
efendi hulefâsından Nâşir Efendi'ye tevcih olunmuşdur. 

Sultan Bâyezid (aleyhi rahmeti'I-meliki”İ-vahid) vakfı müsakkafâtından Ta- 
rabya'da bir sâhilhâne İngiltere sefirlerine mahsus olmak üzere bâ-mülknâme-i 
hümâyün İngiltere sefâretine terk olunmuşdur. 

Tekfurdağı'nda mukim Anapa muhâfızı sâbık vezir-i mehâm-âşinâ meşhur 
Ahmed Paşa'nın Dersa'âdet'de kâin konağında ikamesine müsâade-i seniyye-i 
hazret-i pâdişâhi müteallik buyurulmuşdur.!9 


Tebeddül-i Patrik-i Rum 


Rumeli tarafından Rusya diyârına savuşmakda olan reâyânın men'ine 
adem-i (154) iktidarı ve rüesâ-yı milletin iltimâsları sebebiyle Rum patrikliği 
tebeddül etmişdir. Ol vakit patriklik tebeddülünde câize nâmıyla Patrikhâne 
tarafından verilegelen câize-i mu'tâde ki zâhirde yirmi bin ma'nâda kırk bin 
guruşa varır imiş. Bu defa terk etdirilmiş olduğunu Es'ad Efendi kayd eyle- 

Hulüsi Ahmed Paşa'nın kaim-makamlığında me'mürinin sabahları saat bir 
buçukda işleri başına gelmeleri hakkında sâdır olan irâde-i seniyyenin inkâzını 
mübeyyin arz olunan takrir-i âliye yazılan hatt-ı hümâyündur:2 


19 Müşârünileyh Şürâ-yı Devlet a'zâ-yı fihâmından Müşir Mustafa Paşa hazretlerinin pederleridir. 
20 Bu tenbih besbelli yaz günleri içün olmuşdur. Eski vakitlerde yasağın hükmü üç gündür diye halkın 
zu'muna nazaran kış mevsimine kadar devam olunmamışdır zanın olunur. 

“Kaim-makam Paşa 

Cümle me'mürin vaktiyle hidmeti başında bulunmak fariza-i zimmetdir. 
Bâ-husüs şu vakitde hidmetinin başı ucunda bulunmayıp da kendi mezâkü 
hevâsını düşünmek münâfi-i usül-i sadâkat olduğundan bu makuleler hiç 
bir vakitde felâh bulmayıp âkibetleri vahim olacağı âşikârdır. Dâreynde ne- 
cât nân ü ni'metin kadrini bilip ve me'mür olduğu hidmete hulüs-ı kalb ile 
yapışıp sıdk u istikametden ayrılmamakdır. Cenâb-ı Hak cümleye kerem ey- 
leye”. 


Tevcih-i tercümâni-i Divân-ı Hümâyün 


Bâbıâli'de Divân-ı Hümâyün tercümânı Esrâr Efendi bu esnâda vefât etmek- 
le yerine vekâlet makamındaki Tecelli Efendi ta'yin olundu. 

Mısır Vâlisi Mehmed Ali Paşa'nın Kavala ve Pravişte ve Rumeli'nin ba'zı 
taraflarında âdemleri olup bunların harekât-ı vâkı'alarma dikkat olunması- 
nın lüzümunu Selânik Muhassılı Mirimirân Vecihi Paşa Bâbıâli'ye inhâ eyle- 
mişdir. O esnâda Rumeli cânibinde bulunan Sadr-ı a'zam Reşid Mehmed Pa- 
şa ile bi'l-muhabere vesile-i tehdid olacak bir şey görülmedikce muâmele-i 
tevhişiyyeye hâcet görünmeyeceğiyle berâber o makuleler hakkında muta- 
bassırâne davranılması zımnında lâzım gelenlere ma'lümat verilmesi ve Se- 
lânik'de mukim (1551 vüzerâdan Selim Sırri Paşa'nın şeyhüheti cihetiyle ken- 
disinden vesvese edilecek şey me'mül olmadığı misillü birâderi Ahmed Tev- 
fik Bey'in dahi hareket-i nâ-marziyyesi görülmemiş ise de emel-kâr ve sâhib- 
i yesâr ü iktidâr bulunduğundan Varna binâ emâneti bahânesiyle Der- 
sa'âdet'e celb olunarak Selânik'den teb'id edilmesi husüslarına karar veril- 
mişdir. 


Mevâdd-ı ilmiyye 


İşbu kırk altı senesi Muharremi gurresinde (22 Haziran 1830) Hâkimbaşı 
Hayrullah Efendi hafidi meşâhir-i sudürdan Behcet Efendi sâniyen Rumeli. 

İmâm-ı evvel-i şehriyâri Zeynelâbidin Efendi Anadolu kazaskeri. 

Bursalı Abdürrahim Efendi İstanbul kadısı. 

İstanbul pâyelilerinden İsmet Beyzâde Ârif Hikmet Bey nakibüleşrâf idiler. 

Silâhdâr Paşazâde Ali Rızâ Bey Mekke-i Mükerreme, Münib Efendizâde Sâ- 
dık Efendi Medine-i Münevvere kadısı olmuşlardır. 

Koca Yusuf Paşazâde Nazif Bey'e Anadolu, Âtıfzâde Râif Efendi, İzmiri 
Müftizâde İsmail Efendi, Şerif Hasan Paşazâde Ahmed Haydar Bey, Yâsincizâ- 
de mahdümu Râgıb Efendi, Uryânizade Vahid Efendi, Ömer Ağazade Tevfik 
Bey'e Mekke-i Mükerreme pâyeleri verilmişdir. 

Meşâhir-i mevâliden Halim Molla Efendi miri kitâbetinden azl ile yerine 
Pirlepeli Hoca Ahmed Efendi olmuşdur. 

Bu sene mevâliden Şerif Hasan Paşazâde Haydar Bey vefât etmişdir. 

Kırk yedi senesi vekayi-i mütenevviasıdır 
Zuhür-ı Takvim-i Vekayi' 


Takvim-i Vekayi' indâsma dâir hatt-ı hümâyündan bir katre-i münifedir: 

“Kaim-makam Paşa 

Bu husüsun süret-i tanzimine bakılması pek çok vakitden beri emelim idi. 
Ancak vakt ü mevsimi henüz gelmemiş olduğundan vaktine ta'liken sükütu 
(1561 ihtiyâr etmekde idim. İşte lillahi'1-hamd mevsim ve sırası gelip şer-i şerif 
ve nizâma aslâ dokunur yeri olmadığından ma'adâ mülkce pek çok menğfii 
olacağı dahi cümle tarafından teslim ü istihsân olunmuş, bu süretde takririnde 
beyân olunduğu üzere bu husüsa nezâret içün Es'ad Efendi nâzır, Sârim Efendi 
ile Said Bey dahi ol vechile me'mür ve ta'yin kılmsın.” 

Kırk yedi sene-i hicriyyesine gelince kadar tab” ü temsil-i kütüb ü resâil hak- 
kında verilen fetvâ-yı şerifede mücâz olan kitablar Dârü't-tıbâati'l-âmire'de ba- 
sılmakda ise de gazete nâmıyla Türkçe varaka-i havâdis tab'ı mesbük değil idi. 
Usül-i medeniyyete teşebbüs olunduğu sırada ma'lümât-ı zamâniyye ve vuku- 
ât-ı harbiyyeden halkı haberdâr etmek ve seneliği yüz yirmi guruşa verilmek 
üzere Takvim-i Vekayi' nâmıyla haftada bir defa Türkçe varaka-i havâdis neşri- 
ne ibtidâr olunmuşdur. 

Bu varaka içün hatırlara gelen isimlerin pusulası Bâbıâli'den huzür-ı hümâ- 
yüna takdim olundukda hiç kimesnenin tahattur etmemiş olduğu Takvim-i 
Vekayi" nâmı kariha-i belâgat-sariha-i hazret-i Mahmüd Hani'den şeref-sünüh 
buyurulmuşdur. 

İstanbul'da Bâb-ı Seraskeri civârmda eski Matbaa-i Âmire'nin yanında köşe 
başındaki konak Kapıcıbaşı Müsâ Ağa'dan beş yüz kiseye taraf-ı miriden mü- 
bâyaa olunarak orası Takvimhâne nâmıyla müstakil bir dâire-i tıbâat ittihâz ve 
Mekke-i Mükerreme ma'züllerinden Vak'anüvis Es'ad Efendi nâzır nasb ve 
ulemâdan Karsizâde Cemal Efendi musahhih ve vukuât-ı dahiliyye ilm ü ha- 
berlerini İtâya âmedi hulefâsından Sârim Efendi ve mevâdd-ı askeriyye ilm ü 
haberlerini irsâle Serasker Husrev Paşa divân kâtibi Said Bey me'mür ve ta'yin 
kılınmışdır. 

Kâffe-i vükelâ ve ulemâ ve ümerâ ve mütehayyizân-ı me'mürin ve hademe-i 
Devlet-i Aliyye ve taşralarda bulunan mu'teberân ü a'yân ve vücüh-ı büldân ile 
süferâ-yı ecnebiyyeye bâ-defter-i mahsus beher hafta tevzi” ve irsâl kılınır ve bu 
tertib ile beş bin nüshaya karib tab" olunur idi. 

Ol vakit en evvel tab” ü temsil ile neşr olunan Takvim-i Vekayi' mukaddimesi 
şâyân-ı mütâlaa olmağla süreti buraya derc olundu. 1157) 


Süret-i mukaddime-i Takvim-i Vekayi' 


“Çünki tarih denilen fenr-i celil kârgâh-ı âlemde vuku” bulan ahvâli vakt ü 
zamânıyla zabt ü beyân etmekden ibâret ve selefden halefe hisse alacak bir yâ- 
digâr bırakmakdan kinâyetdir ve bu fennin fâidesi kat'i çok olup hattâ ba'zı 
ulemâ ilm-i tarih devletin hıfz-ı kanünunu mücib ve milletin rabt-ı ahvâlini 

müstevcib olduğu içün vücüb derecesine yakın olduğunu tasrih etmişlerdir. 
Meşâhir-i müellifinden Lâmiyye şârihi Safedi'nin zikr etdiği üzere Devlet-i Ab- 
basiyye'de hicretin dört yüz yirmi iki (1031) senesinde halife olan Kaim-i Abba- 
si zamânında Hayber Yahudileri neslinden ba'zıları güyâ cedleri neslen ba'de 
neslin feth-i Hayber akibinde haracdan mu'af olduklarını müş'ir Hazret-i Aliy- 
yü'-Murtaza'nın yazılarını andırır bir hat ile zeylinde eshâb-ı kirâmdan Sa'd 
bin Muâz ve Muâviye hazerâtının şahâdetleri yazılmış sened süretinde bir kâ- 
ıd ibrâz ile Divân-ı Hilâfet'de mu'afiyyetlerini iddia eylediklerinde halife-i 
müşârünileyh evvel emirde kabül süretini göstermiş iken ol asrın reisülküttâbı 
makamında olan Ebu'i-Kasım bin Mesleme nâm zâta şübhe gelip ahd-ı mez- 
kürda müverrih olan Hatib-i Bağdadi'ye kâğıd-ı mezbür gösterildikde müver- 
rih-i mümâileyh işbu sened sahih değildir, zirâ Hayber kal'asının fethi hicretin 
yedinci (628/29) senesinde vuku' bulmuş ve Muâviye'nin eshâbdan olması hic- 
retin dokuzuncu yılında (630/31) vâki” ve Sa'd hazretleri ise hicretin beşinci 
(626/27) sâli dâr-ı bekaya âzim olmuş olmağla işbu tarihler birbirine mutâbık 
olmadığı âşikâr iken sened-i mezbür tibâra şâyân değildir dedikde ol Yahudi- 
ler cevâba kadir olamayıp kâğıd-ı mezbürun müzevver olduğunu mukırr ü 
muw'terif olmuşlardır. İşte işbu rivâyet-i sahiha fenn-i tarih lâzımlı şey olduğuna 
bir kavi delildir. Binâenaleyh uhüd-ı sâbıkada İslâm devletlerinde ve sâir dü- 
velde bu ilm-i şerife ihtimâm olunup müfessirin ve muhaddisinden İbn Kesir 
ve İmam Suyüti ve İbn Cevzi ve Kadı Beyzâvi ve İbn Haldün gibi ka'bı âli zevât 
ve hükemâ-yı Devlet-i Aliyye-i Osmaniyye'de dikkat ü i'tinâ olunup mukad- 
demleri şehnâmehân ve sonraları vekayinüvis nâmıyla tarih tahririne müsta- 
killen me'mür ta'yin olunarak yazılıp ve yazılmakda olup yirmi otuz sene mü- 
rürunda müctemi” olan vekayi” basdırılıp halka neşr olunmak müddet-i medi- 
deden beri mu'tâd olmuş idi ki Naimâ ve Râşid ve Subhi ve İzzi ve Vâsıf tarih- 
leri bu müddeâya şâhiddir. Lâkin vekayi'-i (1581 kevniyye vuku'u zamânında 
neşr ü ilân olunmayıp da esbâb-ı hakikiyyesi mektüm kaldığı süretde insanın 
tabiâtı el-mer/ü adüvvün limâ cehlehu kaidesince hakikat ve aslını bilmediği 
şeye dahil ü i'tirâz etmek üzere mecbül olmağla zuhür bulan mesâlih-i dâhiliy- 
ye ve hâriciyye-i Devlet-i Aliyye'ye ve tebdilât-ı menâsıba ve sâir hall ü akde 
erkân-ı devletin hayâl ü hâtırma gelmemiş muammâ beyti gibi türlü türlü 
ma'nâlar verirler. İşbu kil ü kal ber-vech-i muharrer emr-i tabliye mebni olmağ- 
dan nâşi her ne kadar halk bir nev'i ma'zür tutulabilir ise de bu keyfiyyet hem 
bu makule an-cehlin kil ü kale mütesaddi olanları şâyeste-i muâheze ve ittihâm 
edecek ve hem asılsız ve esâssız yere kâffe-i tebâa-i Devlet-i Aliyye'nin huzür-ı 
kalbini ve safvet-i hâtırmı giderecek şey olmağla âmme-i ibâd-ı bilâdı işbu 
vehm ü vesvese ve sü/'-i zan dağdağasından kurtarıp bu yüzden dahi âsâyiş-i 
umümlarının husülü ber-güzide-i selâtin-i ÂlLi Osman ve şehinşâh-ı devrân 
şevketlü kerâmetlü Sultan Mahmüdü'-hisâl merâhim-nişân efendimiz hazret- 
lerinin şefkaten ale'I-hulk matlüb-ı samimi-i şâhâne ve maksüd-ı asli-i mülk- 
dâraneleri olarak halk mâlâ-ya'ni seyyiesinde bulunmamak ma'nâsına bir sü- 
ret-i haseneye konulmak lâzım gelmiş idi. Bu husüs Bâbıâli'de meclis-i meşve- 
ret akdiyle vüzerâ ve şürâya me'mür ulemâ ve ricâl miyânında müzâkere olu- 

narak fi'l-hakika Devlet-i Aliyye'de vuku' bulan mesâlih-i dâhiliyye ve hâriciy- 
ye vekayii biriktirilmeyip esbâb-ı hakikiyye ve icâbât-ı zarüriyyesini beyân sü- 
retiyle fi'I-hâl neşr- birle halka tefhim olundukda umür-ı vâkı'aya herkes haki- 
kati üzere kesb-i ıttılâ edip evvelki gibi ba'zıları vehmince birer ma'nâ vererek 
vâkı'anın hilâfı havâdis şüyüuyla düşdükleri ızdırâbdan kurtulacakları bedihi 
olduğundan başka fünün-ı bedia ve sanâyi-i hasene ve es'ar-ı erzâk ü emtiâ ve 
emr-i ticârete dâir mevâd dahi neşr ü beyân olunduğu vakitde cümle ibâd ve 
sükkân-ı bilâd haklarında vücühla fâideli ve mülk ü milletce hayırlı bir keyfiy- 
yet ve ale'I-husüs pâdişâh-ı İslâm-penâh ve şehriyâr-ı merâhim-etvâr efendi- 
miz hazretlerinin bi'l-feyzi'l-ezeli mütehallik oldukları şime-i adl ü dâd-ı şâhâ- 
ne ve seciyye-i behiyye-i rahm ü şefkat-i pâdişâhâneleri iktizâsınca cümlenin 
hüsn-i hâl ve küşâyiş-i bâline dâir niyyet-i hayriyye-i şâhânelerini isbât eden 
müessir-i pesendideyi ilân ü işâatdan ibâret olup ancak bu misillü ahvâl ve ha- 
vâdis-i vâkı'ayı beher gün kalem ile tahrir edip âmmeye neşr etmekde vücühla 
güçlük olmağla bunun kolay tarafı Dârü's-saltanati's-seniyye'de (1591 mevcüd 
olan tab'hâneden başka bu husüs içün bir diğer basmahâne ittihâz olunarak 
zikr olunan vekayi'-i rüz-merre orada elsine-i mütenevvia üzere tab” ü temsil 
ile neşr olunmak muktezi ve münâsib görülüp şöyle ki sultanü'l-müslimin dâ- 
me mulkehü ilâ yevmi'd-din efendimiz hazretlerinin şefkat ü inâyet-güster ve 
himmet ü raiyyet-perverlikleri kâffe-i ehl-i İslâm ve âmme-i tebâa ve reâyâsı 
haklarında bi'l-vücüh mebzül ü âşikâr ve kezâlik dost-ı mu'âhid olan bi”l-cüm- 
le düvele hüsn-i safvet-i şâhâneleri derkâr olduğundan havâdis-i vâkı'anın neş- 
ri fâldesi cümleye âid olmak üzere lisân-ı âher ile tercümeleri dahi tab” olun- 
mak maslahatı içün mücerrebü”l-etvâr lisân-ı âhere vâkıf ve müntahab bir müs- 
te'menin istihdâm olunması erkân-ı Devlet-i Aliyye beynlerinde karar bulmuş 
ve atebe-i aliyye-i cenâb-ı cihânbâniye lede'l-arz şehriyâr-ı mahâsin-girdâr 
efendimiz hazretlerinin tabakât-ı nâs ve umüm halâyık haklarında olan mütâ- 
laa-i hasene-i şâhâneleri iktizâsından vech-i mezkür üzere Âsitâne-i Aliyye'de 
tab” ü temsiline müsâade-i aliyyeleri erzân buyurulmuşdur. Binâen-alâ-zâlik 
Serasker Paşa Kapısı civârında cânib-i Devlet-i Aliyye'den Takvim-i Vekayi'hâ- 
ne-i Âmire tesmiyesiyle bu husüs içün bir tab'hâne tedârik ve icâd kılınmış ve 
Mekke-i Mükerreme ma'züllerinden vekayinüvis Şeyhzâde es-Seyyid Mehmed 
Es'ad Efendi nâzır ve Bâbıâli'den mesâlih-i mülkiyyeye dâir vâkı'at ve Bâb-ı Se- 
raskeri'den ahvâl-i asâkire mütedâir olan husüsat külle yevm hulâsa olunarak 
ilm ü haberi nâzır-ı mümâileyh tarafına verilmek hidmetine me'müriyyet-i as- 
liyyelerine halel gelmemek şartıyle âmedi kaleminden halen küçük evkaf hoca- 
sı Sârim Efendi ve bi'l-me'müriyye ma'iyyet-i seraskeride olan hâcegândan Vâ- 
lide Kethüdâsızâde Said Bey ta'yin olunmuşdur ve tab' olunacak evrâk iki kıs- 
ma münkasım olup bir kısmında umür-ı dâhiliyye-i Devlet-i Aliyye'ye müteal- 
lik olan vâkr'at tab'ına ve âher kısmında gayr-i resmi olarak hâricden alman 
ba'zı havâdis-i mesmü'a ve usül-i ta'lim ü taallüm ve fünün-ı hiref ü sanâyi ve 
emr-i ticâreti müştemil mesâlih-i nâfia ve ber-muktezâ-yı vakt ü hâl mirât-ı kâ- 
inâtda yüz gösteren umür-ı vâkı'anın dercine süret verilmiş ve el-hâletü hazihi 
haftada bir gün tab” ü neşr olunacak olmağla evrâk-ı mezkürenin bir seneliği 

masârif-i zarüriyyesi iktizâsınca yüz yirmi guruşa olup şirâsına tâlib olanlar 
yılda bir def'a yüz yirmi guruş verip ismini tab'hâne defterine kayd etdirerek 
müddeti hitâmına dek anın içün basılan evrâkı almak üzere keyfiyyet-i bey'i 
dahi süret bulmuşdur.” (160) 


Giriftâri-i Rendişli Selim Bâkır 


© Bundan mukaddem Humus'da ihtisâb maddesinden dolayı tekevvün eden 
ihtilâlin bâdisi olan Rendişli Selim Bâkır nâm câninin hasbe'l-icâb ol vakit mü- 
câzâtından iğmâz olunmuş imiş. Merküm cibillet-i habisesi iktizâsmca sonrala- 
rı yine icrâ-yı fesâda ictirâ ile Dürzi dağında Osman nâm şakinin i'ânesiyle ba- 
şına topladığı askerden yedi sekiz kişiyi yanına alıp küsürunu hâric-i şehirde 
burakarak ale'I-gafle Humus'a duhül ve sahte buyuruldu ibrâz ile Humus mü- 
tesellimliğini bil-işâ'a Mütesellim Hüseyin Ağa'yı çarmıha çekip üç gün üç ge- 
ce envâ”-ı işkence ile ta'zib ve emvâl ü eşyâsını tenhib etdikden sonra bir kaç 
âdemle ateşe urup yakmışdır. On gün kadar oturup memleketi soydukdan son- 
ra Dürzi dağına firâr etmişdir. Muahharen orada duramayıp Aneze urbânı içi- 
ne geçdiği hükümet-i seniyye tarafından lede'İ-istihbâr ele geçirilmesinin çâresi 
bulunamayıp nihâyet ba'zı câsuslar tedârikiyle Haleb nakibinin konağına gelip 
dehâletden başka halâsına yol olmayacağı merküma söyletdirilmek semeresiy- 
le kendiliğinden oraya gelip dehâlet etdiğine Haleb Vâlisi Mehmed Paşa vâkıf 
oldukda derhal ahz ü girift ile kal'a-bend eylemiş olduğunu beyân ile tertib-i 
cezâsının bâb-ı devletden istizânı üzerine tahrir olunan kaime-i sâmide emvâl-i 
magsübenin zâhire ihrâcıyla izâle-i vücüdu emr ü irâde buyurulmuşdur. 


Havâdis-i Tarsus 


Adana Mütesellimi Ali Bey'in pençe-i tasallutundan tahlis garazıyla Tarsus 
Mütesellimi Halil Bey etraflıca bulunmak içün Bereketli ma'deni emâneti Halil 
Bey'e ilhâk olunmuş imiş. Halil Bey'in ma'den me'müriyyeti mesmü' oldukda 
Adanalı Ali Bey'in tahrikiyle Tarsus'da zuhür eden ihtilâlde â'yân Ya'kub Ağa 
katl ü dâm olunarak idâre-i memleket Ali Bey'in emri altına alındığı sebebiyle 
Halil Bey çâresiz Ma'den tarafına çekilerek vuku'-ı hâli Bâbıâli'ye bildirmişdir. 
Öte tarafdan Ali Bey güyâ kendisinin Adana'ca olan hüsn-i idâresine Tarsus 
ahâlisi çokdan beridir gıbtakeş olduklarından Halil Bey'in Ma'den me'müriy- 
yetini işidince hâricden mütesellim gelmesin diye niyâzlarına çâresiz muvâfa- 
kat olunmuş ve mütesellimlik mahsülünden Mansüre askeri masrafı içün sene- 
vi elli bin guruş hidmet etmek şartıyla Tarsus'un kendisine ilhâkını ahâlinin 
mahzarlarının takdimiyle Bâbıâli'ye inhâ eylemişdir. (161) 


Teşrif-i pâdişâhi-i be-cânib-i Gelibolu ve Edirne 


Cennet-mekân firdevs-âşiyân Sultan Mahmüd-ı Sâni hazretleri kırk altı se- 
nesi zilhiccesinin yirmi ikinci (3 Haziran 1831) cum'a günü Şeref-resân nâm fır- 

kateyne râkiben ibtidâ Gelibolu'ya sonra Kal'a-i Sultaniyye'ye varılarak orala- 
rın teftiş-i ahvâliyle muharremin yedinci (18 Haziran 1831) günü Gelibolu'dan 
kalkılıp esnâ-yı râhda hazırlanan mahallerde beytütetle Edirne şehri şeref-i ku- 
dümr-ı şehriyâri ile cennet naziri olmuşdur. Güzergâh-ı hümâyünda bulunan 
mahaller sekenesi taraflarından izhâr olunan âsâr-ı sürür u şâdmâni fevkalâde 
idi. Ahâlinin sa'âdet-i hâlini icâb eder vesâilin icrâ ve irâdesi sırasında Edirne 
sancağı zürrâ'ına i'âne-i nakdiyye i'tâ olundu. Edirne'de on gün müddet tavak- 
kufda ahâli ve memleketce menâfii mücib olacak tedâbire ve Meriç nehri üze- 
rindeki büyük köprünün müceddeden inşâsına irâde ve İstanbul'dan hareket-i 
hümâyünun otuz üçüncü günü Çırağan Sarayı'na avdet buyurulmuşdur. Av- 
det-i hümâyün günü İstanbul ile Bilâd-ı Selâse'de müslim ve gayr-i müslim ne 
kadar mekteb çocukları var ise elbise-i cedideleriyle Yedikule'den Saraybur- 
nu'na ve Kadıköyü'nden Beylerbeyi'ne kadar asâkir-i nizâmiyye ile beraber 
kâffe-i sevâhile takım takım dizildikleri halde hin-i teşrif-i pâdişâhide etfâl ü 
asâkir ve ahâli-i mevcüdenin sadâ-yı meserretleri zemin ü âsmânı doldurmuş- 
dur, Mekteb çocuklarının cümlesine atiyyeler dağıdılmışdır. Bu seyâhat-i şâhâ- 
nenin tafsilini hâvi Sefernâme-i Hayr lafzı tarih-i vâki” olan nâmla Takvimhâne 
Nâzırı Es'ad Efendi müstakillen seyâhatnâme yazmışdır. 

İşbu kırk yedi senesinde Kapudan-ı deryâ Halil Rifat Paşa donanma-yı hü- 
mâyün ile Akdeniz'de esnâ-yı seyr ü seferde Yunanistan'a terk olunan adalar- 
dan ba'zılarının ahâlisi tarafından izhâr olunan istimâna ne cevâb verilmesi 
emrinde Bâbıâli'nin irâdesine mürâcaât eylediğinin üzerine Devlet-i Aliyye dü- 
vel-i selâse ile eylediği mu'âhede ve karar mücibince Yunanistan'a terk etdiği 
adalar ahâlisine müdâhalesi ahiddârlığına münâfi göründüğünden nâşi iki ta- 
rafın adaları kangıları olduğu ma'lümu olmak içün Bâbıâli'den defterinin gön- 
derilmesi istizânına dâir arz olunan kâğıdın bâlâsında muharrer hatt-ı hümâ- 
yün süretidir: (162) 

“Kapudan paşa bulunanların kangı mahalle donanma ile me'müriyyetleri 
lâzım gelir ise hin-i me'müriyyetinde yedine ta'limnâme verilmek ve kendisi 
ne güne me'müriyyeti olduğunu bilip ana göre davranmak ve tekrâr bu taraf- 
dan istizâna hâcet bırakmayarak derhâl öylece sür'at-i icrâsına mübâderet eyle- 
mesi İicâbından iken müşârünileyh bu tarafda hâzır iken me'müriyyetine dâir 
bir güne yedine ta'limnâme verilmemiş olduğundan ahd ü şarta mugayir bir 
hareketde bulunmayayım diye bu kerre istizâna mecbür olmuş oluyur. Bu sü- 
retde müşârünileyhin bu vechile vâki” olan iş'âr ü istizânını ta'yib edemem. 
Bi'l-müzâkere tarafından ve serasker paşa tarafından iktizâsına göre tahrir ü 
iş'âr velâzım gelen defter irsâl olunsun.” 


Cem'iyyet-i bed'-i besmele-i şerife: 


şehzâde-i civân-baht Abdülmecid Efendi hazretlerinin kırk yedi senesi rebi- 
yülâhirinin on yedinci (25 Eylül 1831) günü taallüm-i ulüm-ı şerifeye bed'-i 
besmele-i şerife eylemeleri resminin icrâsı zımnında Üsküdar'da İbrahim Ağa 
çayırındaki kasr-ı hümâyün pişgâhında vâki” sahrâya on sekiz direkli gayet za- 

rif ve müzeyyen otak-ı gerdün-nitâkı sâyesâ ve diğer sâyebân-ı âsmân-nişân 
revnâk-tırâz-ı meydan-ı şevk ü bahâ olup erkân-ı devlet ve ulemâ ve asâkir ve 
etfâl-i mekâtib ile züvvâr ü misafirin içün merküz çadırlarda keşide kılınan zi- 
yâfet-i seniyyeden kâffe-i ahâli mütena'im olmuşlar ve yevm-i mezkürda bed'-i 
şerif resmi icrâ olunmuşdur. 

Bed” resmlerinde tarik-i ilmi eshâbından şeyhülislâm efendi ile sadreyn ve 
nakibüleşrâfdan ma'adâsının bulunmaması âdet-i kadime olduğu halde bu 
cem'iyyetde İstanbul pâyesine kadar mansub ü ma'zul mecmü' ulemâ da'vet 
olunmuşlardır. 


Beyân-ı müsâade-i seniyye 


Memâlik-i Mahrüsa'da kâin milel-i gayr-i müslime ma'bedlerinin tamirleri 
hakkında sâdır olan hatt-ı hümâyündur: 

“Memâlik-i Mahrüsa'mızda mütevattın ve sâye-i şeri'at-ı İslâmiyye ve adâ- 
let-i şâhânemizde mustazil olan bi'l-cümle reâyânın istihsâl-i refah-ı hâlleri ve 
teşettüt ü perişâniden vikaye ve himâyeleri mültezem-i şâhânem olmağla re- 
âyâperverliğe ve emn ü âsâyişlerine müteferri' olan esbâb-ı istimâletlerine mü- 
sâade-i hümâyünumuz bi-dirig ve mebzül olmakdadır. (1631 Patrikler ve met- 
ropolidler ve marhasalar eshâb-ı berât-ı âlişândan ve hademe-i devletden 
ma'düd olmalarıyla sâir efrâd-ı reâyâdan ziyâde isbât-ı sadâkata sarf-ı makdür 
eylemeleri müterettib-i zimmet-i me'müriyyetleridir. Patriklerin şahâdet ü ke- 
fâletlerine binâen Rumeli ve Anadolu'ya ta'yin ve irsâl olunan metropolidler ve 
marhasalar mahall-i mansıb ve me'müriyyetlerinde reâyânın celb ü te'minine 
ve duâ-yı devâm-ı saltanat-ı seniyyemize şevk ü gayreti mücib nesâyih ü mu- 
âmelâtda zinhâr kusür etmemeleri içün patriklere tenbih olunsun.” 

İşbu hatt-ı hümâyün ile reâyâ hakkında niyyât-ı adliyye ve merâhim-i seniy- 
ye-i pâdişâhinin neşr ü i'lân ve tebşiri ile hoşnüdi-i ahâli ez-ser-i nev isticlâb 
olunmuşdur. 

Katolik milletinin Galata ve Beyoğlu taraflarındaki yerleri kendilerine terk 
olunduğu misillü Boğaziçi'ndeki mahallerinin reddine dâir istid'alarma bir sü- 
ret verilmek içün Ebniye Müdiri Halim Efendi ile Gümrük Emini Sâlih Bey 
me'mür olmuşlardır. 


Harik 


Seferin yirmi üçüncü (3 Ağustos 1831) günü Beyoğlu'nda Çukur denilen 
mahalde zuhür eden âteş etrâfına sirâyetle itfâsına gayretde kusür olunmamış 
ise de serdi-i bâdi on beş saat imtidâdına bâdi olarak dört yol ağzı Taksim, Ta- 
tavla, Aynalıçeşme taraflarında pek çok dükkân ve hâneleri harâb etmişdir. Mi- 
lel-i muhtelifeden açıkda kalan ahâlinin iskânlarına devletce fevkalâde himmet 
ü gayret ile berâber mu'avenet-i nakdiyye ve yanan sefârethâneler içün Bâbı- 
âl”den muâmelât-ı dil-nüvâzâne icrâ olunmuşdur. 

Arnavudluk kıt'asmda Çamlık ta'bir olunan mahaller ahâlisinin terbiyeleri 
içün teşebbüs edilen harekât-ı askeriyye esnâsmda süret-i isyâniyyede bulu- 
nanlarm şöhretlileri Korfu'ya firâr ederek diğerleri mutâvaatda bulunacakları- 
na dâir hükümet-i seniyyeyi te'min etmişler idi. Bu esnâda firâriler avdetle 
cem'iyyeti çoğaltarak Yanya üzerine sarkıntılık etdikleri mahdüm-ı sadr-ı a'za- 
mi Yanya kaim-makamı Mirimirân Emin Paşa'nın ma'lümu oldukda üzerlerine 
varılıp cem'iyyetleri dağıtılmış ve sadr-ı a'zam tarafından dahi asâkir-i kâfiyye 
sevkiyle âsâyiş-i memleket i'âde kılınmışdır. (164) 

'Dersa'âdet ile Bilâd-ı Selâse'de ta'mir ü tecdide muhtâc mesâcid ü mekâti- 
bin muhâsebât-ı vakfiyyeleri bi'r-rü'ye sermâyeleri olanlarının gallelerinden 
olmayanların evkaf-ı hümâyün hazinesinden ta'mir ü termimlerine ve Kadıköy 
civarında Bostancıbaşı Köprüsü'nde bir çeşme inşâsıyla Berri Mühendishâ- 
ne'nin ta'mirine şürüh olunmuşdur. 


Tahsis-i ser-bevvâbin ber-rikâb-ı şâhâne 


Kapıcıbaşılık nâmıyla müstahdem bendegânın kadim usülleri rikâb-ı şâhâ- 
ne ve hidemât-ı sâirede istihdâm olunarak İstanbul'da tavattun şartıyla adedle- 
ri nisâbında idi. Sonradan efrâdı tekessür eylemesi cihetiyle taht-ı nizâma alın- 
maları muktezi görünerek müsin ve ihtiyârları şehriyye üçer yüz guruş maaş 
ile tekaüd edilmiş ve taşra hidmetlerinde kemâ fi's-sâbık istihdâm olunmak ve 
Dersa'âdet'de bulunanların merâsim-i mu'tâdede ve tahsis olunan elbise-i res- 
miyyeleriyle selâmlık alayında bulunmak üzere otuz neferi bi'l-intihâb rikâb-ı 
şâhâneye me'mür edilerek diğerleri işbu merâsimde bulunmakdan afv olun- 
muşdur. 

İlâve İşte ol vakit rikâb-ı şâhâne ve dergâh-ı âli unvânıyla kapıcıbaşılık ikiye 
bölünmüşdür. Şehriyye üç yüz guruş ile tekaüd edilen kapıcıbaşı ağalar zarüri 
düçâr-ı fakr ü fâka ve diğer süretle taayyüşe adimü't-tâka olduklarından ha- 
dem ü haşemleri def'aten zâil olarak hey'et-i mütenekkire ve süret-i fakriyyede 
ehl-i sük menzelesine tenzil olunmuşlar idi. 41! saş yanii ya e; iyel çöl peş! 


Beyân-ı emânet-i şehr 


Şehremâneti mutasarrıfının hidmeti ebniye-i dâhiliyye ve hâriciyye ve En- 
derün-ı hümâyün ve sâir ebniye-i miriyyenin ta'mir ü tecdidine nezâret ve üç 
ayda bir kere saray-ı hümâyün hademesinin vazifelerini gümrükden idâre olu- 
nur ba'zı ocaklıklardan müretteb mebâliğden ahz ile tâ etmekden ibâret idi. 
Şehremini Hayrullah Efendi hastalığı sebebiyle hidmet-i mevküleyi zarüri ve- 
kâletle idâre eylemekde ise de bu işin yoluyla görülmesi zımnında evvel emir- 
de Enderün-ı hümâyün vazife-hârânı yoklanıp müstahakların vazifeleri bun- 
dan böyle ceyb-i hümâyün hazinesinden mâh-be-mâh verilmek üzere hazine 
kethüdâsı tarafına ve ebniye mesâlihinin idâresi Divân-ı Hümâyün hâceliği 

tevcihi ve ebniye-i hassa müdirliği nâmı ile Mi'marbaşı Halim Efendi'ye ihâle 
olunmuşdur. (165) 


Ba'z-ı havâdis-i müteferrika 


Cild-i sânide nefyleri muharrer ihtisâb nâzırı esbak Dede Mustafa Ağa ile 
dikimhâne nâzırı sâbık Azmi Efendi'nin nefyden ıtlakı ile İstanbul'a avdetleri- 
ne müsâade olunmuşdur. Bir müddetden sonra mukataat nâzırı Es'ad Efendi 
ile Tekfurdağlı Ahmed Ağa dahi menfâlarından İstanbul'a getirilmişdir. 

Dersa'âdet kal'a kapılarından Zindan kapısı civârında tâbiin-i kirâmdan 
Baba Ca'fer hazretleri seyâhat tarikiyle İstanbul'a geldikleri tarihde mahall-i 
mezkür zindan olmasıyla orada mahbüsen ikametle ba'de şehiden vefât eyle- 
miş ve yanında medfün Ali nâm zât aziz-i müşârünileyh delâletleriyle vâsıl-ı 
serhadd-i hidâyet olmuşdur. Bu âna kadar mahali-i mezkür tâife-i nisâya mah- 
sus mahbes ittihâz olunmuş idi. Müşârünileyhümânın ruhâniyyetlerine hür- 
meten Ahmediyye Meydanı civârmdaki tabhâne nisâya tahsis ile zindan-ı 
mezküre karakolhâne inşâ ve kapısının ba'de-mâ Bâb-ı Ca'fer tesmiyesi irâde 
buyurulmuşdur. 

Beher sene cânib-i Hicaz'a gönderilegelen surre-i hümâyün emâneti ricâl-i 
Devlet-i Aliyye'den bir zâta tefviz olunmak ve Mekke-i Mükerreme şerifi haz- 
retleriyle sâirlere hil'at ilbâsı içün haftan ağalığı nâmıyla hademeden biri gön- 
derilmek de'b-i kadimdir. Bu sene surre emânetine eski defterdâr Hacı Edhem 
Efendi ve haftan ağalığına hâcegândan Ahmed Münib Efendi ta'yin kılındı. 
Müjdeci-i evvel ile sânilik peyklerden iki kimesneye münhasır olagelmiş ise de 
bundan böyle gedikliler ile silahşorân-ı hassaya münâvebeten ihâlesi karargir 
olmuşdur. 

Hayli vakitden beri hünkâr silâhdâr ağalığı hidmetinde bulunan Giridi Ali 
Ağa bu esnâda vefât etmişdir. Fi'l-asl saray-ı hümâyünda silâhdâr ağaların hid- 
meti Enderün ricâl ve hademesinin zâbitliği idi. Bundan böyle bu hidmetin ha- 
Zine kethüdâlarına ihâlesiyle silahdârlık nâmı lağv olunmuşdur. Bu sebeble vü- 
zerâ ve küberâ dâirelerinde silahdârlık nâmıyla âdem istihdâmı men' olunmuş- 
dur. 

Silâhdar Ali Ağa'nın kıdem-i hidmet ve sebkat-ı sadâkat ü ubüdiyyetine 
mebni Fındıklı'daki yalısı ile eşyâ-yı metrükesi dört nefer yetimlerine terk. 
olundukdan başka familyasına senevi elli bin guruş maaş tahsis kılınmışdır. 

Kapudan-ı deryâ Halil Rifat Paşa altı aylık kumanya iddihâriyle mevsim-i 
baharda (166) donanma-yı hümâyünu Akdeniz tarafına götürmüş idi. Donan- 
manın dışarda kışlaması tensib olunur ise levâzım-ı şitâiyyenin lüzüm-ı istih- 
zârını lede'l-inhâ vakt-i şitâda İstanbul'da bulunması cevâbını almağla evvelce 
kendisi ve muâhharen donanma Dersa'âdet halicine vürüd eylemişdir. 

O esnâda Tersâne-i Âmire sâhasıyla taşra destgâhlarmda on dört fırkateyn 
ile dört kalyon derdest-i inşâ olduğu mestür-ı evrâk havâdisdir. 

Mesmü'a Ol vakit donanma-yı hümâyün Akdeniz'de bulunup da Berrü'ş- 
Şam sevâhiliyle İskenderiye sularında dolaşmış olsa idi Mısır gailesi defaten 

o mertebe alevgir olamayacağı ve donanmanın boğazdan içeriye gelmemesini 
işrâbdan murâdı Halil Paşa bu mütâlaaya mebni ise de muvâfakat olunmadı- 
gı Halil Paşa'nın lisânından olarak ba'zı mahremlerinden mesmü”-ı fakir ol- 
muşdur. 

Kılâ'-ı hâkaniyyede müstahfız topçu zâbitân ve neferâtın usül-i kadimeleri- 
nin tebdiliyle nizâmât-ı cedide-i askeriyyeye tatbiken tanzimlerine şüru' olun- 
muşdur. 

Tophâne-i Âmire zâbitânından Kara Cehennem İbrahim Ağa'nın hidemât-ı 
mesbükesine mükğfaten şehriyye on bin guruş maaş ile tekaüdlüğünü 
müteâkib mühimmât.muayenesi içün Tophâne'ye teşrif-i şâhâne günü Serasker 
Husrev Paşa vâsıtasıyla mümâileyhe nişân-ı iftihâr verilmişdir. 

Ser-etibbâ-i cihândâri Behcet Efendi'nin koleradan tahaffuzâ dâir kaleme al- 
dığı risâlenin nüsah-ı kesiresi temsil ile vükelâ ve ümerâ ve sâireye neşr ü tevzi 
kılındı. 

Karadeniz'den gelen ecnebi tüccâr gemilerine Boğaziçi'nde İstinye'de ve 
teb'a-i Devlet-i Aliyye gemilerine Büyükliman'da karantina etdirilmesi nezâre- 
ti Kâmilizâde Mustafa Efendi'ye verildi. 

Hendesehâne baş hocası sâbık Divân-ı eek tercümânı İshak Efen- 
di'nin Ulüm-ı Riyâziyye Mecmuası nâmıyle cem' ü tertib eylediği dört cildin ve 
coğrafya ile top isâgasına dâir risâlesinin ta'mim-i fevâidi zımnında nüsah-ı 
müteaddideleri Tab'hâne-i Âmire'de tab” olunmuşdur. (1671 

Gemilerin altına kaplanılan bakır tahtalarını yapmak, top delmek, cilâ et- 
mek, tahta biçmek içün Avrupa'dan mahsusan celb olunan makineler vaz' 
olunmak üzere Dolmabağçe sâhasında kebir bir top anbarı ile ebniye-i mukte- 
ziyye inşâsına şürü” ve Atmeydanı'nda Fildamı denilen mahal ki Arslanhâne 
denir idi, arslanlar oradan Yedikule'ye kaldırılarak ta'mirat-ı mukteziyyenin ic- 
râsıyla orası şüc'an-ı asâkir-i muntazamaya elbise mahzeni ittihâz olunmuşdur. 

Mısır hâdisesi serpintisinden dolayı Mısır kapı kethüdâsı Necib Efendi uh- 
desinde bulunan Kaim-makam Hulüsi Paşa kapı kethüdâlığı hazinedârı hâce- 
gândan Hüsâm Efendi'ye?! ve Karahisar-ı Sâhib ve Menteşe mutasarrıfı sadr-ı 
esbak Raüf Paşa kapı kethüdâlığı Galata nâzırı Sârim Bey'e verilmişdir. 


Tebeddül-i riyâset 


Reisülküttâb Süleyman Necib Efendi'nin mübtelâ olduğu hastalığının imti- 
dâdı Beylikci Âkif Efendi'nin makam-ı riyâsete ik'adını mücib olarak Âkif 
Efendi'nin yerine beylik kisedarı Nuri Efendi beylikci ve âmedi hulefâsından 
Naki Efendi kisedar nasb olundu. 

Darbhâne-i Âmire nâzırı ecille-i ricâl-i Devlet-i Aliyye'den Ali Rızâ Efendi 
azille yerine Mukataât nâzırı Nâfiz Efendi ve mukataât hazinesi zimmet halifesi 
sâbık Kütahyalı Mehmed Efendi hâcelik rütbesiyle mukataât nâzırı ta'yin kılındı. 

Bu sene ramazandan evvelce ihtisâb nezâreti ma'rifetiyle yapılan narh def- 


21 Kudemâ-yıricâl-i Devlet-i Aliyye'den Mısır kapı kethüdâsı sâbık Hacı Hüsâm Efendi hazretleridir. 

terinde âlâ şehriyenin kıyyesi altmış sekiz, yumurtanın danesi beş, âlâ dakikin 

okkası kırk, revgan-ı zeytin doksan altı, sabunun yüz, bayağı mumun okkası 

yüz elli sekiz paraya olduğu i'lân olunmuşdur. 

. o İlâve Ol vakit tedâvül eden akçe ekser kara beşlik dediğimiz metelik para 
idi. Şimdi yine o akçe ile alınması farz olunsa bir beşlik ile beş okka un, dört ok- 

kaya yakın mekarna, iki okka zeyt yağı alınmalı idi. Halbuki şimdiki fiyata na- 

zaran o vakitden beri kıymet-i es'âr üç dört misline çıkmışdır. (1681 


Kıraat-i menkabe-i Regaib 


Beher sene Mevlid, Regaib, Mi'râc ve Berât gecelerinde huzür-ı hümâyünda 
zebl meşâyihinden ve tekke şeyhlerinden birer efendi nevbetle va'z ü tevhid 
eylemek âdet-i hasene-i saltanat-ı seniyye olduğu misillâ bu sene leyle-i Rega- 
ibde dahi livâ-i sa'âdet şeyhi Hoca Şâkir Efendi'nin tanzim eylediği manzüme-i 
regaib kıraat ve nâzım-ı mümâileyhe nişân-ı mefharet i'tâ kılınmışdır. 

Tersâne'de Mi'marbaşı Mehmed Efendi'nin hin-i hidmetinde eli mecrüh ol- 
muş olduğu cennet-mekân Sultan Mahmüd Hân-ı Gâzi hazretlerinin Tersâne'yi 
teşriflerinde meşhüd-ı âlileri oldukda ihsân buyurulan beş bin guruş atiyye ce- 
riha-i ihtiyâcına cebire-bend-i devâ-i refâh olmuşdur. 

Donanma-yı hümâyüna muktezi peksimet kadimden beri Boğaziçi'nde Be- 
bek karyesinde kâin peksimethânede tabh olunagelmiş ise de oranın Tersâ- 
ne'ye bu'dundan başka kifâyet derece suyu olmadığından teshil-i maslahat 
zımnında derün-ı Tersâne'de müceddeden kalitahâne inşâ kılındı. 

Sadr-ı esbak Raüf Paşa merhümun ma'iyyetinde müstahdem mühimmenü- 
visândan Şefik Bey2 ile tahvil kalemi ketebesinden Cevdet Bey'e Divân-ı Hü- 
mâyün hâceliği tevcih olundu. 

Tab'hâne-i Âmire'nin idâresi maktu'iyyet süretiyle Masârifât Nâzırı Hacı Sâ- 
ib Efendi uhdesinde ise de Takvimhâne ile matbaanın birlikde idâresi muhasse- 
nâtı mücib olacağından Matbaa-i Âmire takvim nezâretine ilhâken Vak'anüvis 
Es'ad Efendi'ye ihâle olundu. 


Tertib-i asâkir-i nizâmiyye der-Tunus 


Tahrir ü tanzimine himmet-i âliye-i Hazret-i Mahmüd Hâni masrüf buyuru- : 
lan cünüd-ı muntazama-i askeriyyenin envâr-ı muhassenât-ı bediiyyesi şarika- 
endâz-ı aktâr-ı memâlik olduğundan her tarafda tanzim-i usül-i askeriyyeye 
meyl ü hâhiş olduğu misillü Tunus'da dahi usül-i cedide-i askeriyye icrâsı içün 
kanünnâme ile muzıka zâbitânı ve nefer esvâblarının nümünesini Tunus Bey- 
lerbeyisi Hüseyin Paşa mahsusan (169) me'mür irsaliyle der-bâr-ı şevket-karar- 
dan vâki olan istid'ası mahzüziyyet-i seniyyeyi mücib olarak derhâl icâbının 
icrâsıyla sâdır olan fermân-ı âli ve teşrifat-ı seniyye kapudan paşa devâtdârı Ali 
Bey vâsıtasıyla Tunus'a gönderildi. 


22 Bu Şefik Bey kudemâ-yı ricâlden Kapı kethüdâsı Şefik Beyefendi hazretleridir. 


Vak'anüvis Ahmed Lütfi Efendi Tarihi -3 661 


İstanbul'da Feshâne'de istihdâm içün Tunus fesi ustalarından bir kaç kişinin 
İstanbul'a gönderilmesi Hüseyin Paşa'ya yazıldı. 

Ali Bey'in Tunus'a vusülünde asker tahririne mübâşeretle müddet-i kalilede 
beş bin asker keşide-i silk-i nizâm ve ta'lim ü taallüm içün fescilerle beraber bir 
kolağasıyla Tunus'dan gelen neferât Bâb-ı Seraskeri'de bi't-tevkif esbâb-ı rahat- 
larıyle berâber fünün-ı askeriyye ta'limine ihtimâm ve fesciler Feshâne'de istih- 
dâm olunmuşdur. 


Medârise der-huzür-ı hümâyün 


Devlet-i Aliyye-i Osmaniyye dâmet bi's-sa'âdeti'l-ebediyyuhunun ibtidâ-i 
nür-ı zuhür-ı cihân-ârâsından beri ulüm-i şerifeye olan rağbet-i mahsusası cihe- 
tiyle erbâb-ı ulüm ü fezâile hürmet ü ikrâma bahâne olmak üzere eyyâm-ı me- 
serrâtda ve ba'zı evkat-ı mes'üde ve mahsusada huzür-ı hümâyünlarda meclis-i 
şerif-i ilmi akdi âdet-i kadimedir. Bundan seksen sene mukaddem bu âdet-i 
feyz-âyetin teyemmünen Ramazan-ı şeriflere tahsisiyle fâtiha-i şerife tefsirin- 
den istiftâh olunup Tefsir-i Şerif-i Beyzâvi'den âyât-ı Kuraniyyenin mübâhese ve 
dakayık-ı ilmiyyesi saray-ı hümâyün hocalarmdan sekiz nefer mukarrir ile mü- 
derrisinden on üç muhâtabdan mürekkeb Ramazan ibtidâsından sekizinci gü- 
nüne kadar beher gün huzür-ı şahânede birer meclis-i ilmi teşkil olunduğu mi- 
sillâ bu sene dahi tertib olunan mecâlis-i ilmiyyede me'mür mukarrirlere ber- 
mu'tâd birer bohça iydiyye ile muhâtablara ve cevâmi-i şerifede ta'lim-i ulüm 
eden ulemâ ile sâir erbâb-ı ihtiyâca ve medârisdeki talebe-i ulüma atâyâ-yı nak- 
diyye ihsân olunmuşdur. 

İlâve Müverrih-i fakir bin iki yüz elli iki (1836/37) tarihinde tarik-i tedrise 
dâhil olup ol vakit bulunduğum meslek-i ilmi semeresiyle elli üç (1837/38) se- 
nesi o meclis-i şerife me'müriyyetle iki sene vâlid-i mâcid-i kesirü'İ-mehâmid-i 
hazret-i pâdişâhi cennet-mekân Sültan Mahmüd Hân ve iki sene firdevs-âşiyân 
Sultan Abdülmecid Hân hazerâtı zamânlarında dört sene kesb-i kemâl-i şeref ü 
mefharet etmişimdir. İntihâ. 


Ziyâret-i Hırka-i Şerife 


Beher sene Ramazan-ı şerifin on beşinde Hırka-i Şerife ziyâretiyle kesb-i te- 
şerrüf (170) olunmak âdât-ı saltanat-ı seniyyeden bulunmasıyla bu sene dahi 
huzüru mu'tâd zevât-ı kirâm Enderün-ı hümâyüna bi'l-azime ziyaret şerefine 
nail olmuşlardır. 

İstitrâd Bu Hırka-i Şerife sâhib-i şerf'at sallallahü te'âla aleyhi ve sellem 
efendimiz hazretlerinin huzür-ı şefâat-nüşür-ı âlilerine bülegâ-yı eshâb-ı ki- 
râmdan Ka'b bin Züheyr hazretlerinin takdim etdiği Banet Suad kaside-i meş- 
hüresinin mazhar-ı kabül buyurulduğunu tebşiren ihsân buyurulan bürde-i 
latife-i cihân-bahâ olduğu elsine-i sikatda meşhür olup kaside-i mezküre şâ- 
rihleriyle tarih-i hamis sahibi ekili âss 24! bâriylea anl! çazıni lele Jİ özlağlan siz gili Bazill yaş 
ibâresiyle nâtıka-i zib-i beyân olmuşlardır. 

Mardin voyvodası Hacı Mehmed Ağa ile sâbık Bağdad ağası Hacı Mehmed 
Ağa, Haleb vücühundan Isâ Ağa, Antakya hânedânından Mehmed Ağa, Ruha 
mütesellimi Hüseyin Ağa'ya kapcıbaşılık rütbeleri verilmişdir. 


Tevcihat-ı mu'tâde 


İşbu kırk yedi senesi Şevval (4 Mart-1 Nisan 1832) tevcihatında menâsıb-ı 
divâniyyeden çavuşbaşılık Nâşid Bey'e, nişancılık masârifât nâzırı sâbık Hacı 
Said Efendi'ye, defter emâneti Selim Sâbit Efendi'ye, büyük ruznâmçe Süley- 
man Fâik Efendi'ye, başmuhâsebecilik Tâhir Selâm Bey'e, Anadolu muhâsebe- 
ciliği Hacı Abdi Efendi'ye, esham mukataacılığı âmedi hulefâsından Kudsi 
Efendi'ye, mevkufatcılık Tophâne ruznâmçecisi sâbık Lebib Efendi'ye, mâliyye 
tezkireciliği Veli Paşazâde Selim Bey'e, küçük ruznâmçe mektübi-i defteri Emin 
Efendi'ye, piyâde mukabeleciliği Divân-ı Hümâyün kalemi kisedarı Kelâmi 
Efendi'ye, küçük evkaf mukabeciliği kâtib efendi hulefâsından Bâb-ı Seraske- 
ride Takvim-i Vekayi' ilmühâbercisi Said Bey'e, büyük kal'a tezkireciliği mektü- 
bi-i sadâret odasında üçüncü halife mümeyyiz İsmail Efendi'ye, küçük kal'a 
tezkireciliği mektübi hulefâsmdan Hocazâde Ömer Efendi'ye, hassa mukata- 
acılığı kâtib efendi hulefâsından Emin Efendi'ye, sâlyane mukataacılığı mü- 
himmenüvisândan Şekib Efendi'ye, Bursa mukataacılığı mektübi hulefâsmdan 
Nu'man Mâhir Bey'e,3 Avlonya mukataacılığı rüüs (171) kisedarı vekili Fâmi 
Efendi'ye, Rodos mukataacılığı kâtib efendi hulefâsından Zâhid Efendi'ye, kâ- 
gıd-ı enderün emâneti divân kalemi mühimmenüvisânından Mümtaz Efen- 
di'ye, kâğıd-ı birün emâneti âmedi hulefâsmdan Ali Şihâb Efendi'ye, tarihcilik 
mektübi-i defteri hulefâsından Râşid Efendi'ye. 

Mühimmenüvisândan Raüf Efendi ile Bâb-ı Seraskeri'de müstahdem Vahyi 
Efendi, Mirialemzâde Tersâne Emini Ali Bey damâdı Vâkıf Bey, mektübi-i sadâ- 
ret hulefâsından Ârif Beyzade Âtf Bey, kethüdâ kalemi hulefâsmdan çavuşbaşı 
kisedarı Âbid Efendi, mektübi-i defteri hulefâsından Mustafa Râşid Efendi, 
defterhâne ketebesinden Bâb-ı Seraskeri'de yoklamacı Rüşdi Efendi'ye Divân-ı 
hümâyün hâceliği tevcih ve hademe-i Devlet-i Aliyye'den ba'zı emekdârân ve 
ketebeye ber-mu'tâd atiyyeler verildi. 

İstanbul civârında vâki” su bendlerinin ara sıra tathirine bakılmadığı halde 
akdemr-i havâyic-i zarüriyyeden olan su husüsunda ahâli sıkıntı çekmesin içün 
muhtâc-ı tathir bendlerden yarım saat uzunluğu yüz elli arşın arzı olan büyük 
bendiile bin arşın tülü ve yüz arşın arzı olan Topuz bendlerinin tathirine Ebniye 
Müdiri Halim Efendi bi'l-me'müriyye bin beş yüz amele ile iki yüz re's bârgir 
istihdâm ü isti'mâli ile Topuz bendinin tathirine teşebbüs olundu. 


Müsâbakat-ı pâdişâhi 
Zât-ı hazret-i pâdişâhi kemankeşlik fenn-i masnünunda kuvve-i bâzu-yı 


23 Evkafnâzırı iken vefât eden Ağrıbozlu meşhür Mâhir Bey'dir. 

kahramanilerine nişâne-i mahsus olmak üzere Okmeydanı'nda menâzil-i meş- 
hüreden müderris ve cerrah ve solaklar emini nâm üç nefer meşhür pehlivanla- 
rın menzillerini müsâbakatla hayretde tir-endâzân ve Yak yeşili kel mazhariyyet- 
le meydan-ı hünere vaz”'-ı seng-i nişân oldular. 

Cumâdelâhirenin yirminci (26 Kasım 1831) cuma günü Bâbıâli'ye ve bir kaç 
gün sonra Tersâne'ye teşrif-i hümâyün buyuruldu. (172) 

İlâve Ol vakit Bâbıâli ile ba'zı devâir-i resmiyyenin ta'tilleri perşembe ile pa- 
zar günleri idi. i 


Vefât-ı Hayrullah Efendi 


Şehremini esbak Hayrullah Efendi bir müddetden beri menzülen hasta iken 
bu def'a vefât eylemişdir. Uhdesinde bulunan İzmir memlaha mukataa-i cesi- 
mesini vefâtından evvelce hazineye terkle fâizine muâdil familyasına eshâm 
verilmesini bâ-takrir niyâzını müteâkib vefât eylediğinden hasbe'I-nizâm mur- 
kataanın meccânen zabtı lâzım gelir iken evlâd ü ıyâline merhameten takriri 
vechile tesviye olunmuşdur. 


Ta'yin-i hoca be-Bâbıâli 


Tefeyyüz edecek ketebe ulüm-ı Arabiyye ve Fârisiyyeden behredâr olmadık- 
ça tahsil-i fenn-i kitâbet edemeyeceği bedihasiyle bundan akdem bâb-ı defteri 
ketebesinden Hoca Pertev Efendi müderris ta'yin olunduğu misillü Bâbıâli şâ- 
kirdân-ı aklâmına Şair-i meşhür Ayni Efendi hoca nasb olundu. 


Tamir-i mahall-i mübâreke 


-Haremeyn-i Muhteremeyn câhib-i âlisinden ba'zı ebniye-i mübârekenin ve 
âsâr-ı celile-i şâhâneden medrese-i cedide ile cennet-mekân Sultan Abdülhamid 
Hân hazretlerinin medrese ve kütübhânelerinin ikmâl-i levâzım-ı imâriyyesine 
ihtimâm olunmak üzere bu esnâda mühendis ve amele-i İslâmiyye gönderil- 
mişdir. 


Gedikler nizâmı 


Dükkân gedikleri mutasarrıfları bilâ-veled fevt oldukda sâir musakkafât gi- 
bi mahlülâtı müstenid olduğu vakfa âid olmak kaide-i kadimesi iktizâsından 
idi. Bu hâl eshâb-ı matlübun gadrini mücib olduğundan fi-mâ-ba'd tüccâr ile 
ahz ü i'tâya mecbür olan esnâf dükkânları gediği evkaf-ı hümâyün hazinesine 
gelip istidâne edeceği akçeyi mesneden rehn eder ise merhün gedikler terekât-ı 
sâire misillü düyün-ı mevtânın tesviyesine dâhil olması bu defa nizâm ittihâz 
olunmuşdur. 

Hayli vakitden beri Şıkk-ı sâni Defterdârı Mehmed Rüşdi Efendi bu def'a 
vefât etmekle yerine âmedi hulefâsından Mustafa Bey nasb olunmuşdur. 

Haleb hânedânından Hatibzâde Mehmed Ağa ile Şam Vâlisi Hacı Ali Paşa 
(11731 kethüdâsı Seyyid Ömer Ağa'ya kapıcıbaşılık, Divân-ı Hümâyün kalemi 
mühimmenüvisânından Ahmed Fevzi Paşa divân kâtibi Vassâf Efendi'ye Hare- 
meyn mukataası pâyesiyle Divân-ı Hümâyün hâceliği tevcih olundu. 


Itlak-ı Sâdık Efendi 


Vak'a-i Hayriyye esnâsında İzmid'e nefy ü tagrib edilen İstanbul kadısı es- 
bak Sâdık Efendi'nin İstanbul Boğazı içinde Beykoz nâhiyesinde ikametine mü- 
sâade olunmuşdur. 


Sisam 


Mes'ele-i Yunaniyyenin Londra'da hin-i tesviyesinde Sisam ceziresinin Dev- 
let-i Aliyye tarafında kalmasına dâir düvel-i selâse beyninde verilen karar üze- 
rine tanzim olunan usül-i idâreyi nâtık sâdır olan fermân-ı âli mücibince İstefa- 
naki Bey Sisam beyi nasb olunmuşdur. 


Fermânr-ı âli süreti budur: 

“Nişân-ı şerif-i âlişân-ı sâmi mekân-ı sultâni tuğra-yı garrâ-yı cihân-sitân-ı 
hâkani nasr bi”l-avni'r-rabbani hükmü oldur ki çün cenâb-ı mâlikü'l-mülk ve'I- 
meleküt ve sâhib-i azamet ve'İ-ceberüt izzu şanuhu ve vecebu bürhanuhu meşi- 
yet-i sübhaniyye-i ezeliyye kemâl-i kudret ü mevhibet-i aliyye-i lem-yezeliyye- 
sinden benim zât-ı hilâfet-meâb-ı ma'delet-nisâbımı eser-ı hâkan-ı nasfet-âyin 
ve şân-ı şevket-nişân-ı meâli-unvânımı âsâr-ı hüsn-i lâtf ü şefkat ve hilye-i müs- 
tahsene ve mekârim ü âtıfet ile tezyin eyleyip atebe-i aliyye-i sipihr-ihtişâmımı 
melce-i emân ve menşe-i emâni-i eshâb-ı me'rib eyledi. Lâ-cerem şükren alâ-zâ- 
likü'n-niam âsitân-ı bülend-unvân-ı cihândârâneme inkıyâd ü itâ'at üzere olan 
bi'l-cümle reâyâ ve berâyâ ve aceze ve zuafânın zıll-ı zalil-i mülükânemde gu- 
nüde-i bister-i emn ü emân olmaları zimmet-i mülkdâri ve raiyyet-perveridir. 
Binâenaleyh memâlik-i mevrüse-i şâhânemden olan Sisam ceziresi ahâlisi sıdk-ı 
ubüdiyyet ve istikametle saltanat-ı seniyyemin taht-ı raiyyetinde olmak üzere 
haklarında ba'zı imtiyâzâtın erzân kılınmasını niyâz etmiş olduklarından cüm- 
lesi merkez-i rızâ-cüyi ve sadâkatde kemâ-kân râsih-dem ve sâbit-kadem olmak 
şartıyla cezire-i mezbürenin merkez-i hükm ü nüfüz-ı dâhilisi hasbe'l-âde müte- 
ayyinân-ı memleketle müntehab olan vücühundan mürekkeb bir meclis-i şürâ- 
da olup idâre-i mutlakası ana âid olarak işbu idârenin fürü' ve su'âli medlis-i 
mezbür tarafından tanzim |174) ve icrâ-yı âyin ve ticârete ve ta'mir-i kenâyise 
mensüb olan mesâil serbesiyyet vechile kat” olunmak ve işbu meclis-i şürânın 
sadr ü nezâreti Sisamlınm mezhebdaşı olarak taraf-ı saltanat-ı seniyyemden Si- 
sam Beyi unvânıyle intihâb ve ta'yin kılınan reisine muhtas olup işbu rels-i cezi- 
re yine mezhebdaşı olmak üzere bir vekil ta'yin edebilip ancak bizzat cezireye 
azimeti icâb etdiği vakitde ahâli-i cezirenin hâlini ve memleketin keyfiyyetini 
tahkik ve taraf-ı Devlet-i Aliyye'me arz u ifâde etmek üzere erbâb-ı kalemden 

biri dahi berâber ta'yin kılınmak ve Sisam gemilerinin yâhüd kayıklarının seyr 
ü güzâr-ı deryâya dâir lâzım gelen izinnâmeleri reis-i cezire tarafından verilip 
bu husüsdan hâsıl olacak avâild me'müriyyetinin hukuk-ı havâssından addo- 
lunmak ve cezirede ecânibin tecviz-i ikametleri ve yâhüd iktizâsına göre memle- 
ket neferâtı ma'rifetiyle tard ü teb'idleri husüsu dahi dâire-i ruhsat ve me'müri- 
yetine dâhil olup şu kadar ki saltanat-ı seniyyemle düvel-i mütehâbbe beynle- 
rinde uhüd ü şurütda münderic olarak tasdik olunan imtiyâzâta aslâ bir günâ 
halel gelmemek ve bundan ma'adâ reis-i cezire meclis-i şürânın muâmelât-ı hâ- 
riciyyeye dâir olacak bi'l-cümle müzâkerâtlarına lâ demeye ve selb etmeye istih- 
kakını hıfz eylemek ve Sisam ceziresi ale'I-ıtlak askerden hâli olup ahâli-i mez- 
küre vergilerinin topu olmak üzere taraf-ı Devlet-i Aliyye'me doğrudan doğru- 
ya senevi dört yüz bin guruş edâ eylemek ve ahâli-i mezbüre taraflarından cezi- 
renin vâcib olan resm-i itâ'atini ve levâzım-ı teşekkürlerini atebe-i saltanat-ı se- 
niyyeme arz ü takdim içün Dersa'âdet'imde vekilleri isbât-ı vücüd etmek ve ce- 
zire-i mezbüre metropolidi kemâ-fi's-sâbık İstanbul Rum Patrikhânesi tarafın- 
dan intihâb ve ta'yin kılınmak üzere tesviyesi husüslarına bundan akdem müsâ- 
ade-i seniyye erzân ve usül-i meşrüha düvel-i selâse süferâsı tarafından dahi is- 
tihsân kılınarak bi'l-muvâfaka karargir olmuş ve asdika-yı reâyâ-yı saltanat-ı se- 
niyyemden sigâr-ı sinninden beri Devlet-i Aliyye-i sermediyyü'l-kıyâmımın 
perverde-i nân ü ni'meti olarak esfâr-ı sâbıkda Devlet-i Aliyye ordu ve gerek do- 
nanmalarında ve İngiltere devletiyle vuku” bulan musâlaha mükâlemesinde ter- 
cümüânlık hidmetlerinde bulunup mesâ'i-i sâdıkânesi zuhüruna mebni milleti 
beyninde tahayyüz ü imtiyâzmı mutazammın iki yüz yirmi bir (1806/07) tari- 
hinde yedine berât-ı âlişân verilmiş ve bir müddetden beri saltanat-ı seniyyemle 
düvel-i mütehâbbe beyninde Dersa'âdet'de cereyan eden müzâkerât ü muhâbe- 
râtda dahi bulunarak (1751 ibrâz-ı hüsn-i hidmet ve sadâkat etmekde olduğunu 
isbât etmiş olan işbu râfi'-i tevki'-i refi'ş-şân-ı hâkani ve nâkil-i berât-ı beliğ-i 
mekremet-unvân-ı cihânbâni kıdveti âyâni'l-mesihiyye umdeti kübera-i tâife- 
tü'n-Nasraniyye İstefanaki Bey hitmeti avâkibihi bi”l-hayr her halde rızâ-cüyâne 
hareket ü istikamet ve hüsn-i idâre-i umüra ikdâm ü gayret edeceği me'müliyle 
Sisam beyliği unvânıyla cezire-i mezbüre reisliği uhdesine ihâle ve tefviz kılın- 
mış ilâhirihi. Sene 1247 (1831/32) 

İşbu fermân 1255 (1839) tarihinde cennet-mekân Abdülmecid Hân hazretle- 
rinin cülüslarında tecdid olunup muahharen sene 1268'de (1851/52) Kalimaki 
Bey'in Sisam beyliği zamânmda surüt-ı muharrerenin maâni-i mücmelesi şerh 
ü tafsil kılmarak mufassal ve meşrüh diğer fermân-ı âli tasdir buyurulmuşdur 
ki elân bu fermân-ı âli-meâl-i lütf-iştimâli düstürü'l-ameldir. 


Vürüd-ı sefir-i İngiltere 


İngiltere devleti tarafından büyükelçilik ve me'müriyyet-i mahsusa ile bu 
esnâda Kanin (Canning) nâm sefir Dersa'âdet'e vâsıl olmuşdur. Mümâileyhin 
vürüdu Ramazan-ı şerife tesâdüf eylediğinden ba'de'I-iyd Çırağan Sarayı'nda 
huzür-ı şâhâneye varıp i'timâdnâmesini takdim eyledi. Taraf-ı şâhâneden ken- 

disine pırlanta ile müzeyyen girân-bahâ bir enfiye kutusu ve sırkâtibi ile birinci 
tercümânına birer mücevher kutu i'tâ olundu. 


Ta'yin-i nüzzâr-ı defâtir 


Sene-i sâbıka mevâddmda muharrer idi ki Memâlik-i Mahrüsa nüfüs-ı zü- 
kürunun tahririyle üç ayda bir kerre vukuât defterlerinin Dersa'âdet'de ceride 
nezâretine gönderilmesi nizâm ittihâz olunmuş idi. Bu nizâmın icrâsında 
su'übet olduğu sonradan anlaşılarak kolaylık olmak içün sancak başılarında 
memleket mu'teberlerinden nüfüs nâzırı nâmıyla müstakil muvazzaf birer 
me'mür ta'yin olunarak altı ayda bir vukuât jurnallerinin İstanbul'a gönderilip 
kayıdlarının düzeltilmesi Devlet-i Aliyye me'mürlarına tenbih olundu. 


Tebeddül-i emânet-i anbâr 


Zahire Nâzırı Hacı Veli Ağa'nın iltimâsıyla Anbâr Emini Hacı Müsâ Ağa'nın 
yerine kapan-ı dakik tüccârından Sâlih Efendi ta'yin kılınmışdır. (1761 


Birecik havâdisi 


Haleb'e mülhak Birecik tarafında zuhür eden ihtilâli yatışdırıp âsâyiş-i mem- 
leketi yerine getirmek içün gönderdiği kethüdâsı Kamil Efendi ahâli tarafından 
verilen elli bin guruş ile birkaç baş hayvanlara tama'en iğfal olunup işi bitirdim 
zu'müyla kal'adan askerle topları çıkardığını müteâkib eşkıyâ kolaycacık 
kal'ayı zabtla tekrar isyân etdikleri Haleb Kaim-makamı Mehmed Paşa'nın 
ma'lümu oldukda kethüdânın azliyle Raüf Paşa âdemlerinden olup dâiresinde 
bulunan Kapıcıbaşı Şâkir Ağa'yı mahall-i isyâna göndermiş olduğunu ve hâkim 
efendi ile Haleb vücühunun şefaâtlerine mebni sâbık kethüdânın kanından vaz 
geçilerek rütbesinin refiyle Sivas'a nefyini Bâbıâli'ye bildirmişdir. (177) 


Mevâdd-ı ilmiyye 


Kırk yedi senesinde bi'1-fi'l Rumeli kazaskeri Arabzâde Sa'dullah Efendi, 
Anadolu Yahyâzâde Said Efendi, İstanbul kadısı Mollacıkzade Servet Efendi idi. 

Sene-i mezkürede imâm-ı evvel-i şehriyâri Zeynelâbidin Efendi'ye Rumeli 
pâyesi verilmişdir. 

Vâlide Kethüdâsızâde Sâdık Bey'e sâniyen Mekke-i Mükerreme, mektübi 
Hâfız İbrahim Efendi vefât edip müddet-i mahlüle ile Gelenbevizâde Said 
Efendi'ye Medine-i Münevvere kadılığı tevcih olunmuşdur. 

Ömer Vahid Efendizâde Süleyman Ferideddin Efendi ile Kastamonulu Hoca 
Ömer Efendi, Süleyman Beyzâde Kamil Bey, vekayi' kâtibi İbrahim Efendi, Da- 
rendelizâde Mustafa İzzet Efendi, Kütahyalızâde Ârif Efendi'ye Mekke-i Mü- 
kerreme pâyesi verilmişdir. 

Bu sene Rumeli sadâreti ma 'züöllerinden Rahmi Bey vefât etmişdir. Müşârü- 

nileyh Çerkes Beyzâde denmekle arif olup bin iki yüz (1785/86) tarihinde Dür- 
rizâde kalemiyle müderris ve on üçde (1798/99) Yenişehir ve yirmi ikide 
(1807/08) Bursa kadısı ve yirmi dörtde (1809) Mekke-i Mükerreme ve otuz iki- 
de (1816/17) İstanbul ve otuz yedide (1821/22) Anadolu pâyelerine nâil olup 
otuz dokuzda (1823/24) bi'l-fi'1l Anadolu kazaskeri ve kırk ikide (1826/27) Ru- 
meli pâyedârı olarak kırk dörtde (1828/29) sadr-ı Rum ve kırk yedi Zilka'de- 
sinde (2 Nisan-1 Mayıs 1832) merhüm olmuşdur. 


Mevâdd-ı askeriyye 


- Tıbhâne'de fenn-i cerrâhi tahsili için mahsusan Cerrâhhâne küşâdıyle mü- 
tefennin ve mâhir muallimler ta'yin olundu. 

Asâkir-i Mansüre alayları ân-be-ân tekessür etmekde olmasıyla her iki alaya 
bir mirlivâ nasbı içün miralaylardan Dilâver, İskender, Bekir, Haydar, Necib 
beylere mirlivâlık rütbeleri verilmişdir. 

İlâve Bunlardan Dilâver ve Necib beyler sırasıyle ka?-ı merâtib ederek rüt- 
be-i vâlâ-yı müşiriyi hâiz ve diğerleri ferik olup umür-ı mülkiyyede ba'de-İ-is- 
tihdâm İskender Paşa ile Filibeli Çolak Bekir Paşa mütekaid ve Haydar Paşa 
Varna muhafızı oldukdan sonra cümlesi vefât etmişlerdir. 

Müşârünileyhimden Dilâver Paşa Şürâ-yı Devlet âzâ-yı benâmından Muh- 
târ Beyefendi hazretlerinin peder-i büzürgvârıdır. (178) 

Mansüre beylerbeyisi Ferik Mehmed Vâsıf ile topçubaşı Mirimirân Tâhir Pa- 
şa'nın nişanları pırlantaya tebdil olunmuşdur. 

İlâve Müşârünileyh hassa müşiri esbak Vâsıf Paşa merhümdur. Asâkir-i ni- 
zâmiyyede en evvel ferik ve bulunduğu hidemât-ı askeriyye ve mülkiyyede 
mazhar-ı tevfik olmuşdur. 


Ba'z-ı vukuât-ı hâriciyye 


Mukaddemâ vuku bulan muhârebeler münâsebetiyle Avrupa devletleri zi- 
yâde asker tutmağa mecbür olmuşlar idi. Bundan böyle musâlaha-i umümiy- 
yenin mizânı gözetilerek o misillâ tekellüfât-ı ihtiyâtiyyeye hâcet görünmedi- 
ginden her devlet dâire-i askeriyyesini tahdid içün bir mu'âhade tanzimi zım- 
nında Paris'de mukim Nemçe, Prusya elçilerine devletleri tarafından me'mü- 
riyyet verilmişdir. 

Felemenk ile Belçika beyninde zuhür eden münâzaatın teskinine Rusya ile 
Prusya devletleri tavassut etmişdir. 


Garibe 


Rusya diyârında Polok nâm kasaba kurbünde yüz altmış sekiz yaşında Ka- 
rayovski nâmında bir âdem ber-hayât olup biri yüz yirmi diğeri doksan yedi 
yaşında iki nefer oğullarıyla çobanlık etmekde oldukları karin-i tahkikdir. 

Sicilya ceziresinde zuhür eden volkan yavaş yavaş gaybübete başlayıp bü- 

tün bütün çekilir ise orada bir kumsal peydâ olmak lazım geleceğinden o sula- 
ra gidecek sefineler ma'lümat verilmek içün oraların haritasına keyfiyyetin işâ- 
reti muktezi idüği erbâb-ı fenne bildirilmişdir. 

İlave Bin altmış (1650) tarihinde Santurin adası civârında gayet dehşetli bir 
volkan zuhüriyle civârda bulunan bir kaç adayı zir ü zeber ve etrâf ve sevâhile 
gulgule-endâz-ı ru'b ü keder olmuş olduğu Karaçelebi'nin Ravzatü”(-ebrâr nâm 
tarihinde muharrerdir. 

Ol vakit volkan neden nümâyân olduğu halkca pinhân olup hakikati bilme- 
diklerinden giriftâr-ı envâ”-ı endüh u elem olmuşlar imiş. İntihâ. (179) 

Sardunya Kralı Şarl Feliks (Charles Felix) bu def'a vefât edip Şarl (Charles) 
Albert nâm vârisi sandali-nişin-i hükümet-i kraliyye olmuşdur. 


İşkodra mes'elesi 


(Takvim-i Vekayi” nüshalarından hulâsa edilmişdir). 

İşkodralı Vezir Mustafa Paşa ced-be-ced vezirzâde ve orada kıdem ve nü- 
füzca mütekellim vahdehu olup saltanat-ı seniyyenin hakkında bir güne sü-i 
niyyeti olmadığı halde ba'zı evhâma zehâbla cemi' zamânda bâ'is-i fevz ü felâh 
olan cadde-i müstakim-i fermân-beri ve mutâvaatdan hurüc eylemesiyle taraf-ı 
Devlet-i Aliyye'den def-i gailesi zımnında üzerine asker sevkiyle Pirlepe'deki 
muhârebede münhezim ü perişân ve zarüri kendisine tebâiyyet edenler dahi 
viğlW,e -güyân olarak dehâlet etmişlerdir. Hassa feriki Ahmed Fevzi Paşa fa- 
milyasıyla berâber Mustafa Paşa'yı İstanbul'a getirmişdir. Süleymaniye'de ha- 
zırlanan konakda ikame olunmuşdur. Bir müddetden sonra mirimirân iki nefer 
mahdumlarından büyüceğiyle mâbeyn-i hümâyünda huzür-ı şâhâneye yüz sü- 
rüp murassa' saat ihsân ve üç bin kiselikden mütecaviz emvâl ü eşyâsı kendisi- 
ne terk olunmuşdur. 

İşkodra gailesi mündefi” olmağla Mustafa Paşa'dan münhal İskenderiye ile 
Ohri, Elbasan sancakları Vidin muhafızı Ali Nâmık Paşa'ya, Vidin Sofya tara- 
fında bulunan sadr-ı sâbık İzzet Mehmed Paşa'ya ihâle olundu. 

Ali Nâmık Paşa mahdümlarından Râmiz Bey'e kapıcıbaşılık, Behcet Bey ile 
divân kâtibi Bedri Bey'e Divân-ı Hümâyün hâceliği verildi. 


İhtilâl-i Bosna 


İşkodra gailesi Bosna tarafına sirâyetle orada dahi görülen ihtilâl emâresini 
teskin içün şüc'ân-ı vüzerâdan Mahmüd Hamdi Paşa'ya Tırhala sancağı ilhâ- 
kıyla Bosna eyâleti tevcih olundu. Hamdi Paşa Bosna'ya varmazdan evvel Vul- 
çetrin, Gilan kasabaları eşkıyâ tarafından muhâsara olundukda Priştineli Yaşar 
Paşa asâkir-i kâfiyye ile gelip mahsür olan Vulçetrin ahâlisiyle a'yânı Mahmüd 
Bey birleşerek olunan gavgada eşkıyâ bozulup firâr etmişlerdir. 

Eşkıyâ yedinde bulunan iki top ile topçuları ve yetmiş neferi hayyen ve yir- 
mi otuz kişi meyyiten ahz olunmuşdur. Bosna vâlisi sâbık İbrahim Paşa'ya Si- 
roz sancağı verilmişdir. 11801 

“Bundan aşağısı evrâk-ı resmiyye ve müteferrika medlülât-ı mülahhasası- 
dır”. 

Mustafa Paşa Rusya musâlahası akibinde Filibe'den askerle İşkodra'ya av- 
detinde tezâyüd-i şânı içün taraf-ı şâhâneden kendisine bâ-emr-i âli mücevher- 
li seyf ve ma'iyyet me'mürlarından Prizrenli Mahmüd Paşa birâderi Emin Paşa 
ile Yakovalı Seyfeddin Paşa'ya atiyye-i seniyyeler gönderilmiş ve Devlet-i Aliy- 
ye'nin öteden beri menvi-i zamiri olan Arnavudluk tarafının nizâmât-ı mülkiy- 
yesi ve askeriyyesini tanzim ve icrâ içün Edirne'den Rumeli eyâletine avdetin- 
de Sadr-ı a'zam Reşid Mehmed Paşa'ya istiklâl-i kâmil verilmiş idi. 

Reşid Paşa o esnâda taraf-ı şâhâneye kendi yazısıyla takdim etdiği takririn- 
de uğur-ı şâhânede can-sipârâne hidmet ve sadâkatden özge bir emeli olmadı- 
ğını ve “asker canlı kulları” ta'birleriyle yazdığı mukaddemât-ı hulüsiyyesinin 
neticesinde Yanya, Manastır, Arnavudluk taraflarının ıslâhıyla peyderpey niza- 
miyye taburları yetişdirmeye hasr-ı emel eylediğini uzun uzun ifâde edebildiği 
kadar arz ü niyâz eylemişdir. 

Bunun üzerine sâdır hatt-ı hümayundur: 


“Benim vezirim 

İşbu kendi kaleminle muharrer takririn meâli ma'lâm-ı hümâyünum olmuş- 
dur. Bu Arnavudluk maddesi bu hâl üzere durdukca fenâlaşacağını ben de an- 
ladım. Selim Paşa'nın vehhâmlığı Varna üzerine me'müriyyetinde zâhire çık- 
muş ise de bu defaki lâyihası dahi eski hâlini te'yid ediyor. Bu süretde müte- 
vekkilen alallah Rumeli eyâletini elviye-i selâse ile sana tevcih eyledim. Tafsil-i 
keyfiyyet kaim-makam paşa tarafından tarafına tahrir ü iş'âr kılınacak oldu- 
gundan ma'lümun olur. Kaldı ki bu Arnavudluğun hüsn-i tedbir ile bir yolu 
bulunup da sırasına girmesi benim dahi emelimdir. Ancak fettan âdemler oldu- 
Şundan şu aralık gaile hudüsüne sebeb olunmasın diye ağırca durduğum buna 
mebni idi. İnşâallahu te'âla dilhâhımız vechile muvaffak olursun” İlâ âhirihi. 

İşte Arnavudluk ıslahâtı hakkında tasavvur olunan teşebbüsât sırasında 
Mustafa Paşa (181) uhdesindeki mahallerden Ohri ile Elbasan, Dukakin san- 
cakları kariha-i şâhâneden Reşid Paşa'ya ihâle olunmuşdur. Mustafa Paşa'nın 
muhâlefetine sebeblerden birisi bu ihâle kaziyyesidir. Reşid Paşa'nın Bâbıâli'ye 
mevrüd tahrirât-ı mufassalasında Arnavudluğun nizâmâtı Mustafa Paşa ile o 
meslekde bulunan Arnavudluk paşalarının menfaatleriyle harekât-ı me'lüfele- 
rini mahv edeceği vâhimesi İşkodra mes” elesinin zuhüruna bâdi olduğu göste- 
rilmişdir. 

İşkodra mes'elesinin serpintisinden dolayı o esnâda Yanya'da Arnavudluk 
ümerâsından Silâhdâr Pote nâmında bir sergerde baş kaldırıp izhâr-ı fesâda 
cür'etle Yanya kal'asına tahassun eylemiş ve kalanın resânetine göre derdesti 
müşkil göründüğünden ve familyasıyla cânib-i Hicaz'a azimetine müsâade 
şartıyla rây ü emân talebinde bulunduğundan hasbe'-hâl matlübu vechile rây 
buyuruldusu verilerek bunun gailesi ber-taraf edilmiş ve oğlu Emin Paşa Arna- 
vudluğun Gegalık cihetini ıslâh etmekde bulunmuş olduğu Reşid Mehmed Pa- 
şa'nın bir mektübunda görülmüşdür. 

Vürüd-ı mektüb-ı Miloş 


Sırp baş knezi Miloş'un o esnâda Bâbıâli'ye yazdığı mektübunu Sırp vekille- 
ri takdim ile kendilerine mevrüd Sırpça varakada Miloş sadâkat ve vüfür-ı gay- 
retinden bahisle Arnavud ve Boşnak taraflarına bir bayrak gösterilecek olur ise 
muktezâ-yı cebânetleri üzere cümlesinin perişân olacaklarını imâ etmiş oldu- 
ğunu makam-ı riyâsete ifâdelerine mukabil aldıkları cevâb-ı münâsib ile avdet 
etmişlerdir. 

Müretteb olmalı ki merkümların vürüdundan evvelce Rusya tercümânı 
Frengini gelerek eğerçi Frenkler beyninde İşkodralmın harekât-ı bâgiyanesi 
mübâlağalıca söylenmekde ise de anların mazbüt olan mizâcına göre bu bi-asl 
olmak iktizâ edeceğinden başka kuvve-i mâliyye ve askeriyyesi Mustafa Pa- 
şa'ya nisbetle pek ziyâde olan Tepedelenli Ali Paşa'nın kuvve-i kâhire-i salta- 
nat-ı seniyyeye tab-âver olamamasına nazaran bu herifin dahi çok sürmeyerek 
makhür olacağı me'mül idüğini ve otuz kadar tüccâr sefâini istikrâ ederek em- 
vâl ü eşyâsını Venedik tarafına aşırıp başı sıkıldığı gibi firâr 1182) etmek içün iki 
kıt'a Nemçe bâzergân gemisini dahi İşkodra sâhilinde bekletdirmekde oldu- 
Şundan bundan gaflet olunmaması lâzım geleceğini söyledi. Beri tarafdan Dev- 
let-i Aliyye donanma irsâliyle abluka etmek üzere bulunduğunun sefâretlere 
resmen haber vermek niyyetinde bulunduğu gibi sözlerle i'âdesini müteâkib 
İngiltere tercümânı Şaber sefiri tarafından hayrhâhâne ba'zı şeyler ihtârına gel- 
dim diyerek söze âgâz edip fezleke-i kelâmında elçisi Mustafa Paşa'nın hareke- 
tini işitmekde isede mümâileyhin nasıl cebân ve vehhâm olduğunu bi/t-tahkik 
bildiğinden Devlet-i Aliyye'ye karşı koyamayacağı meczümu olup fakat bunla- 
rın lâyıkıyle te'dib ü terbiyeleri irâde buyurulduğu halde Sırp baş knezi Miloş 
Devlet-i Aliyye'nin sâdık bendesi ve Sırp milleti muti” ve fermânber reâyâsı ol- 
duğundan ve Sırp maslahatına dâir derdest olan tanzimâtın hüsn-i süretle bite- 
ceğini bunca müsâadât-ı seniyyeden istidlâl eylediklerinden Miloş'un Mustafa 
Paşa aleyhine me'müriyyeti hâtırına gelmekden nâşi murâdı bir ihtâr olduğu- 
nu ve bu maddeyi bir kere Rusya elçisine açmak muktezâ-yı maslahatdan bu- 
lunduğunu ifâde ve beyân eylediğine mukabil elçi beyin işbu ihtârı bâ'is-i mah- 
züziyyet oldu denilerek i'âde kılınmışdır. 

Bu husüsun beyne'I-vükelâ mütâlaasiyle icâbının istizânına karar verilmiş 
olduğu ba'zı evrâkda görülmüşdür. 

Mütâlaa Miloş'un süret-i sadâkat ve mu'avenetkâride bir bayrak küşâdı 
ta'biriyle kullandığı lisân ne derecelerde girân olduğu müstağni-i beyândır. Ar- 
navudlarla Boşnakların acaba kangı ma'reke-i Sırbiyye ve harbiyyede cebânet- 
lerini görmüş. Sübhanallah bu sözlerin işidilmesi ve tercümüânların böyle türlü 
türlü ilkaât ve ihbârât ile eğlenmeleri bir müddetden beri millet-i İslâmiyyeye 
ârız olan sekenât-ı za'f ü fütür ve cem'iyyet-i milliyyenin düçâr-ı vehn ü fücür 
olmasından zuhür etmişdir. 

Bundan ibret alınıp da cem'-i kuvvete hasr-ı enfâs etmek ferâiz-i zamaniyye- 
den iken hayf ki tazyf-i evkat ve tasni'-i ihtilâfât ile bir çok zamân uğraşılmış 
gitmişdir. Anadolu, Rumeli'nin ba'zı taraflarında derebeylik nâmını alıp başlı 

başlarına hareketi i/tiyâd eden erkân ü hânedân-ı memâlikin harekât-ı seyyiele- 
ri hep bu vazifesizlikden ileri gelmişdir. (1831) 

Bu hâl bedhâhânın tamâm aradığı şey olduğundan millet-i İslâmiyyeden bir 
serkeş zuhürunda devlete ibrâz etmedikleri hayrhâhlık kalmaz. Lâkin tebaa-i 
gayr-i müslime rüesâsı tarafından küçük bir kabahat ve isyân vuku'unda vâsı- * 
ta-hânân-ı afv ü emân olarak diğer yüzden o câniye candan mu'avenet etdikle- 
ri ve mes'eleyi büyülterek çok kerre pençe-i müdâhalât-ı ecnebiyyeye düşür- 
dükleri defa'atle görülmüşdür. İntihâ. 

Bâlâda muharrer Miloş'dan gelen mektübun cevâbını Sırp vekilleri bu taraf- 
da ta'cil etmekde bulunduklarından mevâdd-ı sâirenin tezekkürü sırasında bu 
dahi mevzü'-i bahs edildikde izhâr olunan sadâkatdan ibrâz-ı tahsin ile ba'de- 
mâ dahi istitla” edilen ahvâl ü âsârın pey-â-pey tahriri zemininde mukadde- 
mât-ı dil-firibâneyi hâvi cevâbnâme yazılması Mustafa Paşa tarafdârlığında bu- 
lunan Gegalık paşalarıyla Kara Feyzioğlu Ali Bey'e ve sâir hevâdârlarına nasi- 
hatnâmeler gönderilmesi İstanbul'da sâkin Sirozi Yusuf Paşa'nm mücerreb 
olan mişvârına nazaran Arnavudluk ve Rumeli taraflarıyla mahfiyyen muhâ- 
bere eylemesi melhüz olduğundan anın dahi bir hüsn-i süretle men'ine bakıl- 
mak lâzım gelir ise de kendine ve sâire ser-rişte verilmemek içün lâzım gelen 
tedbirin icrâsı gibi ba'zı tedâbire teşebbüs olunmasına karar verilmişdir. 

Gelelim sadede. Her tarafdan devletin meftür olduğu bir vakitde yeniden 
gaile çıkartmak çendân münâsib olmayacağını Bâbıâli pek âlâ bilir idi ise de 
Sadr-ı a'zam Reşid Mehmed Paşa'nın pey-â-pey vaki” olan iş'ârât-ı musırrâne- 
sine karşı gelinmediği sebebiyle nâ-be-hengâm zikr olunan elviyenin kân-ı ka- 
riha-i şâhâneden olduğu şâyiâsıyle İşkodralı Mustafa Paşa uhdesinden nez'ine 
kıyâm olunmuşdur. 

Bununla berâber Mustafa Paşa'nın düçâr olacağı vahşeti izâle garazıyle tev- 
cih-i mezküru hâvi taraf-ı kaim-makamiden gönderilen kajimede münderic fıt- 
rat-ı dil-nüvâzâne ve mukaddemât-ı dil-firibâneden Mustafa Paşa tevsi'-i sadr-ı 
vahşet edemeyip evhâma zehâbla şakk-ı “asâ ve Gegalık ve Bosna taraflarını 
evrâk-ı ilâniyye ile bi't-tahrik isyâna ictira etmişdir.24 (184) 


Varaka-i ilâniyye süreti budur: 

Cümleye ma'lüm olduğu üzere ihrâz-ı mesned-i sadâret eden Reşid Paşa ve 
haseb ü nesebi mechül ba'zı havene-i din ü devlet maküleleri taraflarından bi”1- 
cümle müslimin haklarında vâki” olan envâ'-ı mezâlim ü ta'addiyât tâkat-i be- 
şeriyyeden hâric idüği zâhir ü âşikâr olmağdan nâşi o maküle zulm ü ta'addi- 
yâtın def ü ref'i ve âsâyiş-i hâl-i ibâdın istihsâli niyyet-i hayriyyesiyle Arna- 
vudluk'da ve eyâlet-i Bosna'da kâin bi”l-cümle mirimirân-ı kirâm ve hânedâ- 
nân ve Rumeli'nin ekser ümerâ ve a'yânları ve kâffe-i müsliminin ârâlarıyla 


24 Şöyle ki fukarâ ve zuafâyı mezâlimden kurtarmak içün ve ittifâk-ı mü'minin ve muvahhidin nâmı 
ile hareket etdiğini etrâfa bi'li'lân hurüc- ale's-sultân fazihasını irtikâb ve Prizren'in a'yânı Kara 
Feyzioğlu ve Niş muhâfızı gibi ba'zı ümerâyı tarafına celbe şitâb ile Rumeli'nin orta kolundan beri- 
lere doğru sevk-i ketâib-i bi-hisâb eylemişdir. 

akd-i rişte-i ittifâk olunup müttehid ve müttefik olarak müsta'inen billahi te'âla 
hurüc ü hareket ve Manastır'a azimet ve bâ-avn-i bâri ol maküle havene-i din ü 
devlet olanların haklarından gelinerek kâffe-i İslâmın istihsâl-i emn ü râhatları- 
na bezl-i makderet ve din ü devletimize hüsn-i hidmet ü sadâkat olunacağı ve 
ittifâk ü ittihâdımıza rağbet ve tarafımıza gelenler mazhar-ı hüsn-i mükâfât ve 
hayr ü menfaat ve muhâlefet edenlere mücib-i vehâmet ü nedâmet olacağı işti- 
bâhdan vâreste olduğuna ve sizin dahi tarafımıza gelmeniz lâzım ve matlübum 
idüğine binâen zir-i idârenizde olan kazânın harb ü darba kadir askerini tedâ- 
rik ve ma'iyyetinize bi”l-istishâb bir saat evvel bir an akdem tarafımıza vürüda 
müsâraat eylemeniz içün mahsus işbu şukka ilh. 

Bu bâdire-i nev-zuhür ma'lüm-ı erbâb-ı şuür oldukda devletce tedâbir-i icâ- 
biyyesi istizânına dâir arz olunan takrir-i mufassala sâdır olan hatt-ı hümâyü- 
nun bir fıkrasında “Bu Arnavudlarla Bosnalıların söylenmekde olan ittifâk ü fe- 
sâdlarından galibâ size azim telâş gelir gibi anlıyorum. Bu fazâhata cesâretleri 
kendilerine cezâ-yı amelleri olarak mücâzâtı da'vet eder. Bunlar öteden beri 
terbiyeye muhtâc idi. Bu vesile ile (1851 sonu güzel olur. Siz ittifâk ile umür-i 
mukteziyyenin hüsn-i tedbirinde kusür etmemeniz lâzımdır. Cenâb-ı hak din ü 
devlet hâinlerini kahr eder ümidindeyim” buyrulmuşdur. 

İşbu hatt-ı hümâyün ba'de”İ-kırâe tedâbir-i serianın icrâsına teşebbüsle berâ- 
ber Devlet-i Aliyye'nin gaile tahaddüsünden fütür mevsimi olmağla işin suhü- 
letle yatıştırılması zımnında Sırkâtibi Mustafa Efendi tarafından lütf ü nüvâzişi 
hâvi iltifatnâme-i mahsus irsâliyle Mustafa Paşa'nın taltif ü tahziri irâde buyu- 
rulmuş ise de hareke-i isyâniyye derece-i nihâyeye varmış ve bu tedbirin icrâsı 
daha ziyâde şımarmasını mücib olacağı anlaşılmış olduğundan mes'ele-i nushiy- 
yenin tashih ü tasviri lisân-ı seyf-i sârime bi'l-havâle esbâb-ı kahriyyesine devlet- 
ce teşebbüs olunmuş ve tedârikat-ı lâzımeye dâir mevâdd-ı mühimmeyi Edir- 
ne'de Ağa Hüseyin Paşa ile bi'l-müzâkere Edirne'de Mansüre alaylarının ikmâl-i 
levâzımıyla Dersa'âdet'e iş'ârı icâb eden mevâddı çar çabuk bildirmek üzere 
Hassa Feriki Ahmed Fevzi Paşa taraf-ı pâdişâhiden Edirne'ye gönderilmişdir. 

Mustafa Paşa'nın hareketine karşı tedâbir-i mukteziyyenin tezekkürü zım- 
nında akd olunan meclis-i meşveretde süret-i şefiyyesi makam-ı fetvâ-penâhi- 
den lede's-su'âl verilen fetvâ-yı şerife mücibince harekete ittifâk-ı ârâ ilekarar - 
verildikden sonra Mustafa Paşa'nm ref-i mazarratıyla te'dibi icâb eylediği be- 
yânıyla fetvâ süreti derc olunarak Rumeli'nin cevânib-i erbaasına fermânlar 
gönderilmesine İskenderiye sancağının uhde-i sadr-ı a'zamiye ilhâkına mübâ- 
deret olunmuşdur. 


Fetvâ-yı şerife süreti budur: 

Pâdişâh-ı rüy-ı zemin halledallahu hilâfetuhu ilâ yevmi'd-din hazretlerinin 
itâ'atinden hurüc ve asker cem'iyle tuğyân edip vücühla ibâdullahı ızrâr ile sâ'i 
bi'l-fesâd olduğu mütehakkık olan Zeyd'in şerr ü mazarratından tathir-i bilâd 
ve tahlis-i ibâd vâcib olmağla mezbürun ve ana tâbi” olanların defleri mümkin 
olmayıp mukateleye tasaddi ederler ise emr-i veliyyü'l-emr ile şerlerini def 
içün katl olunmaları câiz olur mu? Cevâb buyurula. 

Allahu a'lem olur. 

Sâlik-i râh-ı sevâb ola Abdülvehhâb (186) 

Mustafa Paşa'nın tahrikiyle Bosna tarafından birtakım fesede Yenipazar'da 
tecemmu' ederek İpek havâlisine gelip Arnavudluğu ihtilâle düşürdüklerinden 
Reşid Mehmed Paşa bunların üzerine asâkir-i lâzıme sevkiyle kendisi Üsküb'e 
gelmiş ve Gegalık paşalarını ol tarafa me'mür ederek ittihâz olunan usül-i taz- 
yikiyye semeresiyle Mustafa Paşa gailesinin def'i derdest bulunmuş ise de Re- 
şid Paşa'nın İşkodra semtinde bulunmasından lâ-büd olmasıyla asâkir-i nizâ- 
miyyeyi kumandaya muktedir mevsük ve mu'temed bir zâtın Üsküb'de bulun- 
ması İlüzümunun beyânıyla buna Ağa Hüseyin Paşa'nın Edirne'den menzil-sü- 
vâr olarak Üsküb'e yetişmesini fi 21 sefer sene 47 (1 Ağustos 1831) tarihli şuk- 
kasıyla Reşid Mehmed Paşa inhâ eylemişdir. Mücibince Hüseyin Paşa derhâl 
Üsküb tarafına hareket ve Giridizâde Mehmed Paşa ileriye doğru azimet eyle- 
di. Tekfurdağı'nda mukim sadr-ı sâbık İzzet Mehmed Paşa'ya vezâreti bi'l-ibka 
beş yüz kise akçe verilerek Sofya cânibi kumandanlığı havâle ve Sultanyeri ka- 
zâsı a'yânı Kapıcıbaşı Emin Ağa külliyyetli askerle İzzet Paşa ma'iyyetine 
ta'yin olundu. 

Tavtia Ağa Hüseyin Paşa ol vakit Çirmen mutasarrıfı ki Edirne vâlisi idi. 
Mustafa Paşa'nın harekât-ı vâkı'ası mesmü'u oldukda mahsus tatar çıkarıp vu- 
kuât-ı mesmü'aya bâ'is ne olduğunu istifsâr ile nesâyih-i lâzımenin icrâsma dâ- 
ir gönderdiği mektüba Mustafa Paşa'dan gelen mufassal cevâbnâmenin fezle- 
kesi Sadr-ı a'zam Reşid Mehmed Paşa'dan Arnavudlukça adem-i hoşnüdi ile 
berâber emniyyetleri münselib olması bâdi-i cür'et olduğunu beyândan ibâret- 
dir. Muahharen cânib-i sadr-ı a'zami ile Silistre vâlisi olup ma'iyyet-i sadâretde 
bulunan Giridizâde Mehmed Paşa'ya gönderdiği mektüblarda şerâit-i adide ile 
tâlib-i rây ü emân olduğunu yazmış ise de İşkodra'da bekası câiz olmayıp ken- 
disinden emniyyet olunamayacağı cihetiyle üzerine varılıp derdest edilmesi 
sadr-ı a'zama bildirilmişdir. 


Mustafa Paşa'nın Hüseyin Paşa'ya gönderdiği cevâbnâme 

süreti budur: 

“Devletlâ inâyetlü atüfetlâ mürüvvetlü re'fetlü seniyyü'l-himem efendim 
hazretleri. Bu tarafın ba'zı ahvâl ü keyfiyyâtı mesmü'-ı âlileri olarak vâki” oldu- 
ğu süretde taraf-ı senâveriden o misillü hâl ü hareketin zuhüru me'mülün hilâ- 
fı olmuş (187) ve hakk-ı acizânemde derkâr olan ziver-i teveccühât-ı keremkâri- 
leri iktizâsından nâşi zât-ı übbühet-simât-ı sâmilerine irâs-ı keder etmiş olduğu 
beyânıyla husüs-ı mezkür neye mebni ise ve asıl maksüd-ı senâveri ne ise taraf-ı 
müstecmi'ş-şeref-i dâverilerine imâ ve iş'âr kılınmasını hâvi mahsus tatarları 
kullarıyla irsâl buyurulan bir kıt'a kaime-i mekârim-alâmeleri râhe-zib-i vusül 
ve mezâyâ-yı âtıfet-ihtivâsı ziver-i müdrike-i senâver-i ıhlâs-şumülleri olup bu 
güne mahsus tatar irsâliyle istiknâh-ı merâm ü maksüd-ı âciziye himmet ve kâ- 
şâne-i derün-i ıhlâskârânemin şu'le-i teveccühât-ı mahâsin-gâyât-ı hıdivileriyle 
tenvirine masrüf buyurulan lütf ü âtıfetleri senâver-i mütehassısların garik-i 
lücce-i memnüniyyet-i hubür ve ed'iye-i hayriyye-i zât-ı mekârim-simâtları 

tekrârına mecbür etmişdir. Müstedâm-ı eyyâm-ı ömr ü devlet ü ikbâl olalar. 
Âmin. Zât-ı mekârim-simâtları senâver-i mütehassıslarının hayrhâh-ı bi-iştibâ- 
hı oldukları itikad-ı senâkâriye vâreste-i ityân-ı bürhân ve güvâh olduğuna 
mebni hakikat-ı hâlin şu vechile iş'ârma ibtidâr olunur ki bundan beş altı sene 
mukaddem Mehmed Reşid Paşa uhdesine Rumeli eyâleti tevcih ve seraskerli- 
ğiyle Mesleng ve ol havâliye me'mür buyuruldukda ma'iyyetine ta'yin buyu- 
rulan Gegalık'm bi'i-cümle mirimirân ve sâir ümerâsı askerler ile isbât-ı vücü- 
da mübâderet ve emr ü re'yi üzere hareket ile ibrâz-ı hüsn-i hidmet ve sadâkate 
sarf-ı nihâyet-i vüs' ü miknet eylediklerinden her biri hüsn-i mükâfâti me'mü- 
lünde iken sarf eyledikleri emek iki akçelik yerini tutmayıp cümlesi hebâ oldu- 
ğu ve muktezâ-yı tıynet-i rediesi üzere mecmü'una garez ü nefsâniyyet icrâsı 
kaydına düşdüğü ve canlarına dahi kasd eylediğini ihsâs eyledikleri ve taraf-ı 
senâveriden dahi ber-mücib-i irâde-i seniyye ma'iyyetine asker irsâli ve bilâ- 
irâde-i seniyye hemân mücerred kendinin tahriri üzere cihât-ı sâire ile dahi hi- 
demât-ı mebrüre-i din ve Devlet-i Aliyye'de bi-kusür sarf-ı nekdine-i makdür 
olunmuş iken indinde bir akçelik yerini tutmayıp senâverlerine dahi bi-gayr-i 
hakkın buğz ü adâvet eylediği ve mühr-i hümâyüna nâil oldukdan sonra Ru- 
meli eyâleti sadâret-i uzmâya ilhâken uhdesine tevcih ile Toskalık'm nizâmına 
me'müriyyetlerinde bu maslahat mehamm-ı mu'tenâ-yı Devlet-i Aliyye'den ol- 
mak ve senâverleri Devlet-i Aliyye'nin bende ve bendezâdesi bulunmak mülâ- 
besesiyle hidemât-ı mebrüre-i Devlet-i Aliyye'de her hâlde müteşemmir-i dâ- 
men-i ikdâm olduğumdan ve müşârünileyhin (1881 taraf-ı senâveriye tevârüd 
eden tahriratının her birinde haddim olmayarak oğlum ta'birâtını tahrir ve sâir 
nüvâziş ü iltifâtını tezbir eylediğinden ve şevket-meâb efendimizin vekil-i mut- 
lakı olmak ve eyâleti mezbüre te'yiden uhdesinde bulunmak hasebiyle artık 
bundan sonra icrâ-yı garaz ü noksâniyyetinden farigü'l-bâb olmuş olduğuna 
me'mülümüz derkâr ve kendisinden kesb-i emniyyet edeceğimiz ümidvâr ola- 
rak istediği kadar asker irsâli ve cihât-ı sâire ile kendisine mu/'avenet-i hakikiy- 
yenin icrâsına sarf-ı nekdine-i vüs' ü miknet olunarak ikdâm-ı tamm-ı senâve- 
rânem ile tâife-i mezküre şirâze-i nizâma idhâl olunup bu hidmet mukabelesin- 
de va'dleri üzere mükâfât müşâhadesi me'mül-i senâperverânem iken bi-hik- 
metillahi te'âla yıldızıyla yıldızımız barışmadığından mıdır ne hikmete mebni 
olduğunu bilemem hele hiç bir güne mükâfâtını göremediğimizden başka uh- 
demde bulunan Elbasan ve Ohri sancaklarını dahi üzerimden ref ve kendine 
tevcih etdirip taraf-ı senâveriye bilâ-haber bağteten Debre'ye hasm-ı cânımı 
mütessellim irsâliyle orada bulunan hemşiremizi uryân ü sergerdân İskenderi- 
ye'ye kaçırmış ve dâim Celâleddin Bey'in Ohri'de kâin konaklarını basdırıp 
ıyâl-i âcizânesini sefil ü sergerdân ihrâc ve konaklarının derün u birünunda bu- 
lunan bunca mâl ü menâl ve zâd ü zahiresini tâht ü târâc ve senâver-i mütehas- 
sısların tir-i udvânına âmâc edip sü'-i kasd dâ'iyesinde olduğu bi'-cümle Gega 
ve Toskalık ve eyâlet-i Bosna'nın mesmü” ve ma'lâmu olunca müşârünileyh 
Reşid Paşa ne nefsâniyyetli âdem imiş İskenderiye sancağı mutasarrıfı kendisi- 
ne bu kadar hidmet etmeğin ana bu derece sü'-i kasd eyledikden sonra bize da- 
hi etmeyeceği ukübet kalmaz ve eyâlet-i mezbüre kayd-ı hayât ile kendisine ve- 

rildiğinden hayâtda oldukça gönlümüzü kazımağa çalışacağı ve cemi” ümmet-i 
Muhammed'in üzerine teşhiz-i dendân-ı adâvet ve ale'l-husüs kâffe-i Arna- 
vudluğun alâ ve ednâsıyle evlâd ü ıyâl ve cân ü mallarına sell-i seyf-i husümet 
etdiğini ihsâs eylediklerinden böyle davranmağla şerr ü mazarratından halâs 
olunmaz diyerek cümlesi ayaklanıp müşârünileyh Reşid Paşa'nın def ü refine 
senâverleriyle akd-i râbıta-i ittihâd ü ittifâk ve eyâlet-i Rumeli a'yânlarının ek- 
seri dahi bizimle birlikde ahd ü misâk ederek Manastır cânibine teveccüh ve 
âzimet olunmuş olup ve şu ittifâkla âzimetimiz husüsu hâşâ Devlet-i Aliyye'ye 
bir güne sü'-i kasd içün olmayıp mücerred müşârünileyhin şerr ü mazarratın- 
dan bizim ve sâir ibâdullahü'I-müsliminin tahlis (1891 ü te'mini garazına ve 
cümleden taraf-ı eşref-i hümâyün-ı mülükâne içün da'vât-ı hayriyye istielâbı 
merâmına mebni idüği âşikâr ve rahm ü şefkat-i cenâb-ı pâdişâhi iktizâsına na- 
zaran yalnız nefs-i vâhid içün bunca ibâdullahü'l-müsliminin telef ü izmihlâli- 
ni revâ buyurmayacaklarına İtikadımız derkâr olduğu beyânıyla keyfiyyetin 
hüsn-i ta'bir ü terbiye ile huzür-ı merâhim-nüşür-i hazret-i zıllullahiye arz ü in- 
hâsına himmet meâli-menkıbet-i asâfileri tesvig ve hakk-ı âcizânemizde ve sâir 
aceze-i ibâdullâhü'l-müsliminin haklarında şefkat ü merhamet-i seniyye-i şâ- 
hânenin istihsâline lütf ü inâyet-i hıdivileri bi-dirig buyurulmak ahass-ı niyâz-ı 
âcizânem olduğu ifâdesi zeria-i arz-ı ihlâs-ı senâ-ihtisâsım idüği inşâallahu 
te'âla ma'lüm-ı mekârim-melzüm-ı devletleri buyuruldukda her bir maddenin 
tahriren ifâdesi zât-ı vâlâ-yı düstürilerine tasd'i mücib olduğundan füruât-ı it- 
tifâk ü ittihâdımızın tafsilini ve künhüyle sebeb ü hikmetini şifâhen etrâfıyla 
ifâde eylememiz içün bir mu'temed bendelerinin taraf-ı senâveriye irsâliyle ifâ- 
yılevâzım-ı lütf ü mürüvvetleri mütemennâ-yı senâverânemdir efendim. Fi Sa- 
fer sene 46”. (22 Temmuz-19 Ağustos 1830) 


Me'müriyyet-i Edhem Efendi 


Sofya'da tecemmu' edecek asâkir-i şâhânenin levâzımına bakmak üzere 
ma'iyyetine iki nefer kâtib verilerek Duhân Gümrüğü Emini Edhem Efendi 
Sofya'ya göriderilmişdir. Husüsat-ı meşrühaya dâir arz olunan takrir-i mufas- 
sal üzerine sudür eden hatt-ı hümâyün süretidir: 

“İzzet Paşa'nın ibka-ı vezâretle me'mür kılınması ve Hüseyin Paşa'nın ket- 
hüdâsına kapıcıbaşılık verilerek icâbına göre istihdâm olunması ve Edhem 
Efendi'nin ma'iyyetine iki nefer kâtib verilerek me'mür edilmesi münâsib ola- 
cağından müşârünileyh İzzet Paşa'ya Darbhâne'den beş yüz kise ve cânib-i mi- 
riden Edhem Efendi'ye on beş bin guruş ve kâtiblere dahi dörder bin guruş 
harc-ı râh ile mâhiyye beş yüz guruş tahsis olunsun”. 


Mesmü'-ı diğer der-hakk-ı serkeşi-i Mustafa Paşa 
Reşid Mehmed Paşa uhdesine ihâle olunan sancaklarda İşkodralı'nın âdem- 


lerini (1901 ibka edeceğini va'd eylediği halde hilâf-ı va'd hareketiyle aleyhinde 
bulunan kesânı oralara ta'yin ederek İşkodralı'nın âdemlerinin hakaretle def 

edilmesi büsbütün emniyyeti selb ederek Gegalık ümerâsıyla Bosna kapudan- 
ları dahi bundan kuşkulanarak Mustafa Paşa uğruna çalışmağa besa etmişler, 
fes, harvâni gibi elbise-i cedideyi telebbüs eylemiş olan Gegalık paşaları derhal 
başlarına şal sarıp uzun etekli entari giymeye başlamışlardır. İşte bu ittifâk kuv- 
vetiyle Mustafa Paşa on beş bin kadar asker toplayıp Ohri, Elbasan taraflarına 
hareketle Dukakin sancağı tevcih olunan Abdürrezzâk Paşa'yı Priştine'den geri 
çevirmişlerdir. 

Üsküb nâzırı Hıfzi Paşa bu mes'elede Mustafa Paşa'ya mümâşât etmeyip iz- 
hâr-ı sıdk ü hamiyyet eylemekde bulunduğunu Reşid Mehmed Paşa bir mektü- 
bunda Bâbıâli'ye beyân eylemişdir. 

İşkodralı'ya meyl eden rüesâdan ba'zılarına nushnâmeler irsâliyle celbleri 
eshâbma teşebbüs ve Kara Osmanzadelerden o esnâda Siroz kazâsı müdiri Ka- 
pıcıbaşı Ya'kub Ağa'ya rütbe-i vezâret tevcih olunmuşdur. Bundan merâm câ- 
nib-i sadârete her türlü hidmet ve sadâkat etmesi ise de Ya'kub Paşa'nın 
ba'de'I-vezâre tebdil-i tavra ictirâ' etdiği Bâbıâli'ye mün'akis oldukda tenbihât-ı 
icâbiyyesinin icrâsı istizânına dâir takrir-i ma'rüza sâdır hatt-ı hümâyünun bir 
fıkrasında “Ya'kub Paşa'nın çar çabuk bu muâmeleyi göstermesi emr-i garibdir. 
İşte benim çar çabuk vezâret rütbesi verilmesin dediğim buraları içündür” bu- 
yurulmuşdur. 

Bir müddetden sonra Siroz müdirliği vekâletle idare olunmak üzere Reşid 
Mehmed Paşa Ya'kub Paşa'yı Preveze muhâfızı etdirmişdir. 

Edirne'de tecemmu' eden nizâmiyye taburları zâbitân ve neferâtı tarafların- 
dan makam-ı seraskeriye mersül varaka-i umümiyyede cümlesi uğur-ı şâhâne- 
de fedâ-yı ser ü câna amâde oldukları inhâ olunmuş imiş. Buna dâir arz olunan 
takrire sâdır hatt-ı hümâyün süretidir: 

“Asâkir-i nizâmiyyenin cümlesini Rabbime emânet etdim. İnşâallah bunla- 
rın yüzlerinden nice nice fütuhât-ı azimenin husüle gelmesini ve Devlet-i Aliy- 
ye'mizin kuvve-i kâmileye mâlik olmaklığını Rabbimden isterim. Bu abd-i âci- 
zine gösterir inşâallah. (191) Hemân rabbim te'âla asâkir-i nizâmiyyemizi teksir 
ü tevfir ve erkân-ı nizâmiyyelerin ilâ-maşâllah pâyidâr eyleye. Âmin bi-hürme- 
ti tahâ ve yâsin. 


Me'müriyyet-i Hâdi Efendi 


Tophâne nâzırı ecille-i ricâlden Hâdi Efendi erbâb-ı vukuf ve ma'lümatdan 
olmasıyla ma'iyyet-i serdâr-ı ekremiye müsteşâr kılıklı me'müriyyeti muhasse- 
natı mücib olacağından Bâbıâli'ye celble me'müriyyeti icrâ ve mühimmât-ı har- 
biyye nâzırı sâbık Ârif Bey tophâne nâzırı vekili nasb olunmuşdur. 

Buna dâir sudür eden hatt-ı hümâyün süretidir: 

“Kaim-makam Paşa 

Mümâileyh Hâdi Efendi'ye harc-ı râh olarak kırk bin guruş Hazine-i Âmire- 
"mizden verilsin. Şifâhen dünki gün sana söylemiş isem de böyle olmağdan ise 
hâzine-i mezküreden mâhiyye iki bin beş yüz guruş ve yirmi beş bin guruş da- 
hi harc-ı râhının itâsı evvelki süretden daha münâsib olacağından bu vechile 

icrâ olunması içün ferik-i hassa-i şâhânemiz Ahmed Paşa'ya emr ü tenbih ve bu 
irâdemi tarafına iş'âr eylemesini emr etmişdim. Kaldı ki Hâdi Efendi'nin vekili 
Ârif Bey'e dahi münâsip mikdâr mâhiyye tahsisi lâzım geleceğinden nezâret-i 
mezküreye âid olan maaşdan ne mikdârının tahsis olunması münâsib ise ol 
mikdâr mâhiyye i'tâ olunsun. Muktezâ-yı gayret ü istikametleri üzere me'mü- 
riyyetlerine dikkat ü ihtimâm etsinler.” 


Beyân-ı ba'zı ahvâl be-cânib-i sadr-ı a'zami 


Muhtasar bir mukaddime Muhassenât-ı asriyye-i hazret-i Abdülaziz Hâ- 
ni'den olan teshil ü tesri'-i muhâberât ve mükâtebâta medâr-ı kavi ki munta- 
zam posta ve telgraf misillâ esbâb-ı bedia ol vakit ma'lüm ve mevcüd değil idi. 
Zarüri umür-ı mühimmenin teğti-i muhâberâtından su'übet ve batâet görüle- 
rek merkez-i devletin evâmir ve tasavvurât-ı vâkı'ası kezâlik mevârid-i eyâlâtın 
ma'rüzât-ı mürettebe ve efkâr ü müzâkerât-ı mutasavveresi tarafeynin ma'lü- 
mu olup da icâbât-ı hâliyeye mübâderet olununcaya kadar güzerân eden ey- 
yâm içinde ba'zı erâcif ü türrehât başkaca hâdiseyi mücib (1921 olmak tabii idi. 
Şöyle ki İşkodralı Mustafa Paşa'nın hareket-i vâkı'ası etrâfa münteşir oldukda 
şöyle geliyor böyle edecekmiş gibi erâcif zuhürundan mıdır nedir Reşid Paşa 
tarafından ba'zı mertebe evhâma zehâb olunduğu Bâbıâli ile mâbeyn-i hümâ- 
yüna bildirilmişdir. i 

Bunun üzerine vâki” olan meşveretde sâye-i şevket-vâye-i şâhânede vüzerâ, 
ulemâ, ricâl-ı asâkir ve ahad-i nâs umümen müsterihü'l-hâl olarak uğur-ı şâhâ- 
nede her türlü fedâkârlığa hâzır bulundukları cihetle İstanbul'dan vesvese ikti- 
zâ etmeyeceğinin beyâmyla umür-ı me'mürelerinin sürat-i temşiyetine him- 
met eylemesi ve böyle telâşlıca yazması Edirne tarafının kuvve-i askeriyyesi 
henüz ma'lümu olmadığından neş'et etmesi hâtırlara geldiğinden bi'-cümle 
sunüf-ı asâkir-i mürettebenin kermmiyyeti ve İşkodra sevâhilinin donanma-yı 
hümâyün ile ablukaya alınmak üzere bulunduğu ve bu husüs içün sefâretlere 
müzekkereler verildiği ve asâkir ü zahâirce ikdâmat-ı kâmileye ibtidâr kılındığı 
husüslarının Reşid Mehmed Paşa'ya sürat-i ihbârı tezekkür olunduğu Bâbıâli 
tarafından huzür-ı şâhâneye bildirildikde sudür eden hatt-ı hümâyündur: 

“Bu günkü meclisin kararını mutazammın işbu varaka meâli ma'lümum ol- 
muşdur. Hemân bu cihetle bi't-tafsil sadrazam tarafına tahrir ü iş'âr olunsun. 
Ben dahi kendisine yazarım. Bunlar acele çıkarılsın. Zirâ müşârünileyhe telâş 
ve vesvese gelmiş olduğundan keyfiyyet-i hâlin bir an akdem bildirilmesi icâ- 
bından görünür. Bu fettân herif an-karib belâsını bulur inşâallah” ilâ âhirihi. 

Taraf-ı şâhâneden gönderilecek irâdenâme Miralay Hâfız Bey'e tevdi” olun- 
mak gerekdir. Şöyle ki İşkodra havâdisi ezhân-ı hey'et-i vükelâyı tahdiş eyledi- 

.ginden sadr-ı a'zamın ve asâkir-i şâhânenin ahvâline ihâle-i nazar-ı dikkat ve 
mes'elenin keyfiyyet-i cereyânını tahkik etmek me'müriyyetiyle taraf-ı şâhâne- 
den Miralay Hâfız Bey Manastır cânibine irsâl olurdduğu ba'zı evrâkda muhar- 
rerdir. | 

Hâfız Bey bu tarafdan bi'l-hareke umür-ı me'müresini ba'de'l-icrâ Rume- 

li'nin Sofya, Filibe caddeleri mesdüd olduğundan Selânik tarikiyle İstanbul'a 
avdet ve husüsât-ı meşhüdesini hâk-i pây-i şâhâneye arz ü hikâyet eylemiş- 
dir. (193) 


Fezleke-i ifâdesi budur: 

“Sâye-i şâhânede tedâbir-i icâbiyyesinin icrâsına himmet olunmakda ve es- 
bâb-ı müdafaa tehyie kılınmakda olup ancak nezd-i sadr-ı a'zamide mevcüd 
bir kaç kıt'a topların topçuları olmadığından piyâde askerlerinden ba'zılarının 
tüfengleri alınarak topların hidmetine ta'yin olunmuşdur.” Entehi kelâmü'- 
Hâfız. 


Tevcih-i vezâret ve eyâlet ve rütbe 


Köstendil mutasarrıfı Mirimirân Sâlih Paşa şayân-ı iltifât bendegân-ı musâ- 
dakat-nişândan olmasına mebni müşârünileyhe rütbe-i vezâret tevcihiyle Ohri 
tarafı kumandanlığına me'müriyyeti icrâ ve Bosna vâlililiğine vezir İbrahim 
Paşa ta'yin ü isrâ olunmuşdur. 

Cild-i sânide muharrer Edirne Mu'âhedenâmesi'nde Sırbistan'a terki muta- 
savver olan nevâhi-i ma'lümeye Sırp knezi Miloş o esnâda Belgrad varoşunu 
dahi zamm ü ilhâk sadedinde bulunması İşkodra gailesini ganimet bilmesin- 
den neş'et etmiş ise de hasbe'l-vakt leyte ve laalle ile geçiştirilmeye karar veril- 
miş olduğu karin-i tahkikdir. Bâlâda me'müriyyeti muharrer Hâdi Efendi'den 
başka taraf-ı sadr-ı a'zamiye rütbelice bir me'mür gönderilmesi bi'l-müzâkere 
hâtırlara gelen bendegânın pusulası zât-ı şâhâneye takdim olundukda âmedi-i 
Divân-ı Hümâyün Ahmed Âkif Efendi'nin me'müriyyeti üzerinde olarak mü- 
nâsib mikdâr harc-ı râh itâsıyla ta'yin ü irsâli ve vekâletinin o esnâda sâbık re- 
isülküttâb Pertev Efendi ile Mısır'dan avdet eden âmedi odası hulefâsı müte- 
hayyizânından Mustafa Reşid Bey ve yâhüd Nâfi” Efendi'ye ihâlesi ve âmedi 
efendi hüsn-i hidmete muvaffak olur ise mazhar-ı mükâfât olacağının kendine 
tefhimi hakkında sâdır olan irâde mücibince Âkif Efendi nezd-i kajm-makami- 
ye celb ile süret-i irâde-i seniyye bi't-tebliğ vâki” olan teşekkürüyle beraber Re- 
şid Bey'in vekâleti tercih olunduğu bâ-takrir-i mahsus taraf-ı şâhâneye arz 
olunmuş ve bir kaç gün sonra Âkif Efendi? Sır-kâtibi Mustafa Efendi vâsıtasıy- 
la irâdât-ı şâhâneyi bi't-telekkun semt-i me'müre revân ve Reşid Beyefendi 
âmedcilik vekâletiyle müşârün bi”l-benân olmuşdur. (194) 


Buna dâir hatt-ı hümâyün süretidir: 

“Âkif Efendi bunca müddet âmedcilikde bulunmuş olduğundan mesâlih-i 
Devlet-i Aliyye'mizin ekserisine tahsil-i vukuf etdiğinden başka nizâmât-ı as- 
keriyyeye dahi şevk ü muhabbeti olduğunu anlamış olduğumdan mümâileyhi 
bu husüsa me'mür eyledim. İşte ana göre vüs'ü mertebe güzelce me'müriyyeti- 
ne dikkat eylesin” ilâ âhirihi. 


25 Bu Âkif Efendi teşrifâti iken vefât eden Köse Âkif Efendi'dir. 

Âkif Efendi ber-mücib-i irâde Dersâadet'den bi”l-hareke mahalline vusülün- 
den sonra vekili Reşid Bey'e gelen şukkasını Mustafa Paşa'nın mutasaddi oldu- 
gu efâl-i nâ-sezâdan dolayı tedâbir-i icâbiyyenin icrâsına ibtidâr olunduğunu 
iş'âr eylemişdir. 

O esnâda Mustafa Paşa'nın İstanbul'da bulunan hazinedârı Süleyman Bey 
Bâb-ı Seraskeri'de tevkif etdirilmişdir. 

O vakte kadar İşkodra havâdisi devletce mahfi tutulup hatta erbâb-ı şürânın 
mecmü'una bile bundan ma'lümat verilmemesi iltizâm olunur imiş. Âkif Efen- 
di'nin süret-i iş'ârına ve Rumeli'den gelenlerin rivâyetlerine göre Mustafa Pa- 
şa'nın gemi azıya almış olduğu halkca şüyü” bulmuş olduğundan ketm ü ihfâ 
ve te'vil-i mâcerâya mahal kalmadığı cihetle devletce lâzım gelen icrâat ü te- 
şebbüsâtın i'lânına ibtidâr olunmuşdur. Buna dâir hatt-ı hümâyün süretidir: 

“Meâl-i iş'ârâta nazaran müfsid herif isyânını ilân etmiş oluyor. Artık bu 
maddenin etraflıca tutularak def ü refine bakılması lâzım gelmiş ve merküm 
Süleyman Bey dahi kaldırılmış olduğundan mektüm tutulması icâb etmeyece- 
ginden takririnde beyân ü istizân olunduğu üzere iktizâ edenler dahi celb olu- 
narak ana göre bi'i-müzâkere süret-i kararınızı arz edesiz.” 

Mustafa Paşa üzerine tertib olunan mühimmât ve asâkir ü me'mürinin tafsi- 
lât-ı hâliyelerine dâir arz olunan takrir-i mufassal üzerine sâdır olan hatt-ı hü- 
mâyün süretidir: (195) 


“Kaim-makam Paşa 

Medlisde bi'-müzâkere arz eylediğin işbu takririn ve serasker paşanın tez- 
kiresi manzürum olmuşdur. Vâkı'a Üsküb kazâsı Arnavudluk'dan ma'düd 
olduğundan asâkir-i nizâmiyyemizin biraz kalabalıklıca bulunması muhasse- 
nâtdan olmağla üç alay piyâde ve bir alay süvâri asâkir-i nizâmiyye müşârü- 
nileyh Mehmed Paşa ve Ferik-i Mansüre Mehmed Paşa ile me'mür kılınsınlar. 
Süvâri alaylarından Asâkir-i Hassa Miralayı Şerif Bey Üsküb'e ve altıncı Mi- 
ralay Mehmed Ali Bey Sofya'da kalacak piyâde alaylarıyla Sofya'da ikamete 
me'mür kılınsın. Kaldı ki serdâr-ı ekremimizin ma'iyyetinde bulunacak nüzül 
emâneti içün gösterilenlerden münâsibi me'mür kılınıp Darbhâne-i Âmi- 
re'mizden beş yüz kise i'tâ ve diğer beş yüz kisenin emin-i mümâileyhe serian 
verilmesi mahalline tahrir olunsun. Filibe'de olan Edhem Efendi'nin artık an- 
da işi kalmayacağından anın dahi Sofya'ya gitmesi tenbih kılınsın. Bir de şu 
serdâr-ı ekremimin istemiş olduğu topların ikisi mevcüd ise de ikisinin mü- 
ceddeden isâgası lâzım gelmiş ve bunların arkası yirmi yirmi beş güne muta- 
vakkıf olduğu haber verilmiş olduğundan bu süretde mevcüd olan iki balye- 
mez ile iki havan tiz elden arabaları yapdırılıp gönderilmeleri mümkin oldu- 
ğu halde gece gündüz ikdâm olunarak hemân beş on gün zarfında çıkarılmış 
olsa ve diğerleri arkadan yetişdirilmek üzere bir tarafdan i'mâl ile süret-i hâl 
şimdiden müşârünileyhe bildirilip geriye kalacak toplar içün ne diyeceği bi- 
linse daha münâsib olur zannederim. Hele şu asâkir-i nizâmiyyemizin ve su- 
nüf-ı sâiremizin hiç bir mahalde zahire ve cihet-i sâireden dolayı sıklet çekme- 
lerine kat'a rızâ-yı hümâyünum olmamağla Allah aşkına şu husüsa bi'littifâk 

gayret-i tam ve sâ'y-i mâ-lâ-kelâm eyleyesiz. Husüsat-ı sâire dahi ol vechile 
icrâ olunarak ana göre tafsilen sadr-ı a'zamımız tarafına tahrir ü iş'âr olun- 
sun”. 

İşbu hatt-ı hümâyün mücibince icraât-ı mukteziyeye ibtidâr olunduğu sıra- 
da lağımcı, havancı olarak dört onbaşı takımı ile iki yüz aded hıyâm ve zahâir-i 
külliyye tertib ve irsâl olmuşdur. i 


Vak'a-i Priştine 


İşkodra gailesi Bosna tarafına sirâyetle oralardan zuhür eden harekât-ı nâ- 
marziyenin (1961 men'i içün gönderilen başıbozuk askeri Priştine tarafında vu- 
ku' bulan muhârebede nâil-i zafer olamamışlar ise de asâkir-i nizâmiyyenin sa- 
demât-ı diliraneleri semeresiyle gürüh-ı muhâlifinin tiz vakitde terbiyeleri hâ- 
sıl olacağı beyârıyla nizâmiyye taburlarının maa-levâzımuhâ sür'at-i irsâline 
dâir Reşid Mehmed Paşa yazdığı kaimeyi bâlâda ismi muharrer Miralay Hâfız 
Bey'in avdetiyle mâbeyn-i hümâyüna takdim eylemişdir. 

Kaime-i mezküre taraf-ı şâhâneden Hâfız Bey ile Bâbıâli'ye bi'l-irsâl meclis-i 
mahsus akdiyle olunan müzâkere mücibince nizâmiyye taburlarının pey-der- 
pey Manastır cânibine irsâli ve idâreleri içün müdirler ta'yini ve Darbhâne-i 
Âmire'den cânib-i sadr-ı a'zamiye bin beş yüz kise akçe gönderilmesi karargir 
olmuşdur. 


Muzafferiyyet-i Pirlepe | 


Mustafa Paşa tarafından Pirlepe'de tecemmu' eden on binden mütecâviz as- 
ker ve beş on kadar mirimirân paşalar ile vuku” bulan muhârebede asâkir-i ni- 
zâmiyye ve Toskalık askeri İşkodralı tarafının iki bin neferden mütecâviz aske- 
rini telef ederek ma'adâsı ahmâl ü eskâl ve bir çarha topunu terk ile reh-rev-i 
semi-i firâr ve muahharen Pirlepe derbendine Mustafa Paşa sekiz on bin güzi- 
de asker ikamesiyle istihkâm verip kendisi o civârda iken devlet tarafı askeri 
bi'i-hücüm beş saat mümted olan muhârebenin neticesinde Mustafa Paşa tarafı 
hezimet-i külliyyeye düçâr ve bu savaşda dahi emvâl ü edevât-ı harbiyyeyi bı- 
rakıp Üsküb cânibine savuşarak oradan Karadağ tarikiyle Mustafa Paşa İşkod- 
ra'ya sâik-i semend-i idbâr oldukdan sonra ordu-yu hümâyün Üsküb cihetine 
hareket etmişdir. 

İşkodra kal'ası muhâsara hâlinde iken kırk yedi senesi rebiyülevvelinin 
on altıncı çarşamba (25 Ağustos 1831) gecesi Mustafa Paşa'nın harem dairesi 
tarafında kâin cebhâneye sâika isâbetiyle derünunda bulunan mühimmât ü 
zahâir berhavâ olmuş ve dâire-i mezküreyi dahi zedeleyerek nüfüsca telefât 
vuku” bulmuş ve kal'anın duvarından yirmi arşın mikdâr mahalli yıkılmış 
ise de göl tarafına tesâdüfü cihetle (197) hücüm ü iktihâm mümkin olamamış 
olduğu muhâsara me'müru Giridizâde Mehmed Paşa sadr-ı a'zama inhâ ey- 
lemişdir. 

Hâdise-i Sofya 


Sofya'nın istilâsına Mustafa Paşa tarafından bâ-buyuruldu me'mür edilmiş 
olan Kara Feyzioğlu Ali Bey bir çok haşerât ile Sofya kazâsına gelip kurâ ve 
çiftlikâtı nehb ü garet ve Sofya'yı kırk gün hasr ü tazyikden ve evvelce yapılan 
tabya ve hendeklerden müdâfaasına ahâlice gayret olunmuş ise de tarafeynden 
bir kaç yüz kişi telef oldukdan sonra Zilka'denin on birinde (23 Nisan 1831) 
ale's-seher bir kaç mahalden derün-ı memlekete hücüm ile umüm ahâlinin em- 
vâl ü eşyâ ve erzâkı ve çarşı ve bâzâr yağma ve garet ve a'yân ü müfti-i memle- 
ket habs olunmuşdur. Bunlardan Sofya mütesellimi Çelebi Ağa ile Samako nâ- 
zırı Husrev Ağa, Nevrekop â'yânı Süleyman Ağa, Izladi a'yânı Durmuş Ağa, 
Rahova a'yânı Genc Ağa, Menlik başbuğu Sâlih Ağa, İvraca başbuğu Ağazâde 
ve Sofyalı Said Paşa'nın İşkodralı Mustafa Paşa tarafından Sofya mollasına hi- 
tâben vârid olan buyurulduda Niş kal'asına irsâlleriyle orada kal'a-bend edil- 
meleri tahrir olunmuşdur. Husüs-ı mezküra dâir Niş hâkimi ile muhâfız vekili- 
ne İşkodralı'nın gönderdiği buyuruldu süreti budur: 

Buyuruldu süreti 

“Şeri'at-şi'âr hâlen Niş kadısı faziletlü efendi zide fazluhü ve kıdvetü”l-emâ- 
sil ve'l-akran Niş muhâfızı vekili İzzetlü Abdullah Ağa zide kadruhu ve yüzba- 
şı ağa inhâ olunur ki Sofya'da mevcüd olarak bâ-muhârebe Sofya'ya girilmesi- 
ne mücib olup ahz ü girift olunan sâbıkan Sofya mütesellimi Çelebi Ağaoğlu ve 
Samako nâzırı Husrev Bey ve Nevrekop a'yânı Süleyman Ağa ve Iziadi a'yânı 
Durmuş Ağa ve Rahova a'yânı Genc Ağa ve Menlik başbuğu Sâlih Ağa ve İvra- 
ca başbuğu Ağazade ve Sofyalı Said Paşa cümle mü'mininin ittifâkı hilâfına ha- 
reket ve tüfeng atmağa cesâret etmiş olduklarından Niş kal'asma irsâlleriyle 
kal'a-bend olmaları icâb eylemiş olmakdan nâşi mümâileyhüm Sofya'dan kal- 
dırılarak mahrüsa-i Niş'e gönderilmeleri husüsu Sofya mollası semâhatlü efen- 
di hazretleriyle müdiri olan sa'âdetlü (1981 Ali Bey'e hitâben bir kıt'a buyurul- 
dumuz tahrir ve irsâl olunmuş ve ol vechile mümâileyhümü Niş'e isbâl ü isâl 
eylediklerinde mümâileyhümü kal'a-bend ederek bir hatve bir mahalle gitme- 
meleri ve emr-i muhâfazalarma kemâl-i ihtimâm ve dikkat-i tâm eylememiz 
matlâb-ı mahsusum olduğu imdi siz ki muhatabün-ı mümâileyhümsüz ma'lü- 
munuz oldukda sâlifü”l-beyân a'yânânı ve mirimirânı kal'a-bend edip bir hatve 
bir mahalle gitmemeleri emrinde ziyâdesiyle sâ'y ü dikkat ve muhâfaza olun- 
maları husüsunda bi'l-vücüh takayyüd etmeleri emrinde dikkat ve mahrüsa-i 
Niş kal'asına vusül oldukları haberini tarafımıza #lâma mübâderet ve hilâfın- 
dan be-gayet mübaadet eylemeniz bâbında divân-ı İskenderiye ve ittifâk-ı 
mü'minin-i muvahhidin ile cânib-i seraskerimizden işbu buyuruldu tahrir ü 1s- 
dâr ve mefâhirü'l-akrân iç çukadarım Ahmed Ağa ile bâ's ü tesyâr kılınmışdır. 
İnşâallahü te'âla vusülünde gerekdir ki ber-mücib-i buyuruldu amel ü hareket 
ve hilâfı hâlâtından ziyâdesiyle hazer ü ittika ve mücânebet eyleyesiz.” 

fi 17 Za sene 246 (29 Nisan 1831) 

Bâlâda muharrer Pirlepe müzafferiyyeti havâdisi üzerine gece yarısı Kara 
Feyzioğlu takımı Sofya'dan Niş cânibine firâr etmişlerdir. Ertesi günü Kara 

Feyzioğlu'nun beytütet ettiği konağın harem dairesinde Sofya mütesellimi Çe- 
lebi Ağa'nın maktülen na'şı bulunmuşdur. 

O esnada Vidin vâlisi bulunan İbrahim Paşa kethüdâsı Cercis Bey'i Niş üze- 
rine göndermiş idi. Mustafa Paşa'nın inhizâmı havâdisi üzerine Prizrenli Mah- 
müd Paşa'nın Niş'de muhâfız bırakdığı âdemlerini Niş ahâlisi tard ile kethüdâ- 
sını kal'ada habs etdiler. Bu sebeble mir-i mümâileyh Niş'e vusül ile bi's-suhüle 
kal'aya duhül etmiş ve o sırada Kara Feyzioğlu dört top ve iki bin kadar asker- 
le Niş civârında Bana merhalesine gelmiş ise de Cercis Bey iki saat evvel 
kal'aya dâhil olmuş bulunmağla o gece kendine takviyet verip sabahısı Kara 
Feyzioğlu üzerine çıkılarak olunan muhârebede haşerât takamı külliyyen muz- 
mahil ve perişân olup Kara Feyzioğlu dağ yolundan Leskofça tarafına firâr et- 
miş ve Sofya'dan alıp getirmiş olduğu toplar ile mühimmât ve sair eşyâ ahzü 
istirdât olunmuşdur. Bu Kara Feyzi maddesinde ve sâir husüslarda isbât-ı 
müddeâ-yı gayret ve sadâkat etmiş (1991 olan Nişli Mahmüd Bey'e mirimiran- 
lık ile Niş muhâfızlığı ve Sofya mütesellimi nasb olunan Çelebi Ağazâde Meh- 
med Ağa'ya kapıcıbaşılık rütbesi tevcih olunmuşdur. 

İzzet Paşa kendisinin vürüdundan evvelce sâbık hazinedârı Sâlih Ağa baş- 
buğluğuyla Sofya'ya beş yüz süvâri gönderip ve taraf-ı serdâriden mütesellim 
vürüduna değin Pazarcık voyvodası Ahmed Bey'i mütesellim vekili nasb ü ir- 
sâl eyleyip te'min-i ahâli ile i'âde-i âsâyiş-i memlekete ibtidâr olunmuşdur. 

İşkodra sevâhilinin ablukası içün sefâin-i Mısriyye ile biraz asâkir-i Cihâdiy- 
ye gönderilmesi taraf-ı kaijm-makamiden Mısır Vâlisi Mehmed Ali Paşa'ya yazıl- 
mış ve gailenin muahharan ber-taraf olmak üzere bulunmuş olmasıyla lüzümu 
kalmadığı tekrâr iş'âr kılınmış idüği ve bundan başka İşkodralı Draç iskelesinde 
bir kaç frenk gemisi bekletdirmekde olduğu haber alınarak bu gemilere binip de 
şâyet Mısır'a gelir ise kabül ve şefâat olunmayıp derhâl derdest edilmesi Mısır 
vâlisine yazılmış olduğu karin-i tahkikdir. Bu tekliflere hâcet kalmayarak Tuk- 
vim-i Vekayi' hulâsasında beyân olunduğu vechile gaile ber-taraf olmuşdur. 

Mustafa Paşa'nın hezimetine dâir Sadr-ı a'zam Reşid Mehmed Paşa'dan ge- 
len varaka-i ma'rüzaya sâdır hatt-ı hümâyündan bir fıkradır: 

“Cenâb-ı hudâvend-i müteâl ism-i pâki ve habib-i kibriyâsı efendimin ruhâ- 
niyyeti hürmetine Devlet-i Aliyye'mizi mansür u muzaffer eyleye. Âmin. Vallâ- 
hü”l-azim derecesiz mahzüz oldum. Hazâ min fadlı rabbi.” 

İşkodra gailesinin hitâmından dolayı Dersa'âdet'de mukim süferâ-yı düvel-i 
ecnebiyye taraflarından Bâbıâli'ye tebrikât-ı resmiyye icrâ edilmiş idi. Bunların 
her birine lisân-ı münâsib ile mukabele-i mütenâsibe icrâ olundu. 

Fransa sefâreti tarafından tercümânına verilen ta'limâtdır: 

“İşkodra'da zuhür eden fesâd ü ihtilâl ber-taraf olup Asâkir-i Mansüre tara- 
fından zabit ü teshir kılındığı haber-i meserret-eserini devletim tarafından ve 
kendi tarafımdan tebrik ü tehniyet ederek huzür-ı şâhâneye arz u beyânını 
mesned-i riyâsete varıp niyâz edesiz. İşbu vak'a-i haseneyi devletim tarafına 
dahi tahrire müsâraat etmiş (2001 olduğumu ilâve-birle düvel-i sâireden ziyâde 
Fransa devleti Devlet-i Aliyye'nin hayrhâhı olduğundan zât-ı hazret-i şâhâne- 
nin bu misillü zaferyâb olmasından mahzüz olacağı meczümdur.” 

“Geçende İşkodralı Mustafa Paşa üzerine ber-muktezâ-yı şer-i şerif ma'iy- 
yet-i hazret-i serdâr-ı ekremiyle sevk ü tesyir olunan Asâkir-i Mansüre-i şâhâne- 
nin fütühât-ı celile-i vâkı'ası ve bu cihetle Arnavudluk semtinin hüsn-i nizâm ü 
âsâyişi i'âdesi Devlet-i Aliyye-i ebediyyü'd-devâmın dost-ı ehâss ve hem-civârı 
olan Avusturya devletinin mesmü'-ı dostânesi oldukda hasbe'I-hulüs mücib-i 
memnüniyyet-i mahsus olacağına dâir devlet-i müşârünileyhânın Dersa'âdet'de 
mukim murahhas orta elçisi asaletlü rütbetlü Baron de Otnakles cenâbları dos- 
tumuzun atebe-i ulyâ-yı mülükâneye li-ecli't-takdim i'tâ eylediği bir kıt'a tebrik 
ü tehniyeti mutazammın takriri meâli manzür ü ma'lüm-ı âli buyurularak dev- 
let-i müşârünileyhâ tarafından bu vechile ibrâz olunan âsâr-ı hübb ü safvet mü- 
eddi-i mahzüziyyet-i seniyye olmuşdur. Beyne'd-devleteyn derkâr ve rehin-i is- 
tikrâr olan revâbıt-ı hulüs ü muhâdenet lâzımesince tarafeynin bu maküle me- 
serret-i fütühâtı yek-diğere râci' olacağı âşikâr olmağla devleteyn beyninde câri 
olan muvâlât-ı tamme ve musâfât-ı kâmilenin ba'dezin dahi tezâyüd ü istikrârı- 
nı müstelzim esbâb ü hâlâtın istihsâl ü istikmâline ri'âyet ile âsâr-i mihr ü muhâ- 
denetin ân-be-ân tarafeynden tezâyüd ü tevâfürü me'mül-i âli idüği beyânı zâ- 
ten derkâr olan hürmet-i muhibbâne ve meveddet-i hâlisânemizi te'yiden işbu 
takrir-i resmi tahrir ü imlâ ve elçi-i mümâileyh dostumuza tâ olundu.” 

İşkodra işi bitdikden sonra Sadr-ı a'zam Reşid Paşa Arnavudluğun nizâmına 
bakmak içün kendi taburlarından başka nizâmiyyeden on tabur asker ve zahire 
ve çokca para gönderilir işe beş altı mâh zarfında Arnavudluğa nizâm vereceğini 
mübeyyin taraf-ı şâhâneye ve sır-kâtibi Mustafa Efendi'ye takdim ü irsâl etdiği 
ma'rüzatı pâdişâh Bâbıâli'ye gönderip icâbının tezekkürünü ve ifâdesini irâde 
buyurdu. Bunun içün akd olunan meclis-i şürâda pek çok bahs ü cidâlden sonra 
hiç bir tarafda ittihâd-ı ârâ hâsıl olamadığıyla berâber halkın ve askerin muhâre- 
beler sadmesinden henüz (2011 teneffüs edeceği vakit tekrâr gaile çıkarılması 
çendân câiz olmadığı ve Mora'nın isyânında meşhür Hurşid Paşa on iki bin bu 
kadar Arnavud askerinin ulüfeleri gönderilir ise üç ay zarfında fitneyi teskin 
edeceğini taahhüd etmiş iken nihâyet envâ'-ı fenâlıklar vuku'uyla sekiz on sene- 
ler mümted oldu gibi sözlerin tezekkürüyle şimdilik elviye-i selâse ve Yanya'nın 
Arnavud paşalarmdan birine tevcihiyle Arnavudluğun meh-mâ-emken hüsn-i 
idâresi ve ileride ıslahât-ı külliyyesine bakılması ve Reşid Mehmed Paşa'nın Ar- 
navudluk'dan çekilmesi mütâlaa olunduğu ma'rüz-ı huzür-ı pâdişâhi kılındı. 

Bu mütâlaaların müşârünileyhe iş'ârıyla gelecek cevâbına göre hareket edil- 
mesi meâlinde hatt-ı hümâyün sâdır oldu. 

Gelen cevâbnâmede suver-i meşrühanın tasdikiyle beraber bilâ-gaile işin bi- 
tirilmesini tekrâr taahhüd eylemiş ve taleb eylediği Mansüre taburlarmı muhâ- 
rebeye sevk etmeyip ve Manastır'da müsterihen oturdup gavgaya göndereceği 
askerlere kuvve-i zahr ittihâz edeceğini bildirmişdir. Bunun üzerine çâresiz 
muvâfakat süreti gösterilerek istediği asker ve sâir şeylerin irsâline mübâderet 
edilmişdir. i 

Bundan ilerisi cild-i râbi'dedir. 

Vukü”-ı ihtilâl-i Şam 


Takvim-i Vekayi" nüshalarında hulâsa vechile beyân olunduğu vechile Haleb 
tarafında bulunan sadr-ı esbak Selim Mehmed Paşa'ya Şam eyâleti tevcih olun- 
duğundan müşârünileyh Şam'a vardıkda icâb-ı vakte göre hareket edemedi- 
ginden memleketde vuküu mesmü' olan ihtilâlin def'i zımnında Karaman Vâli- 
si Hacı Ali Paşa Şam'a ta'yin olunmuş ise de ihtilâl-i mezkür Selim Paşa'nın ve- 
fâtını netice vermiş ve bu fazâhati mürtekib olanların terbiyeleri lâzım gelip an- 
cak madde-i fesâdı alevlendiren yabancı âdemler olarak ehl-i ırz yerli ahâlinin 
buna cesâret edemeyeceği mukarrer olduğundan başka asker sevki takdirinde 
aceze-i ahâliye mazarrat dokunacağı cihetle en evvel ihtilâlin def'i ve hüccâc-ı 
müsliminin gidip gelenlerini te'min zımnında Kapıcıbaşı Himmet Ağa Şam'a 
varınca kadar fesâd üzere olan ahâlinin define bakılmayıp da kilâr-ı hac levâzı- 
mının noksanı zuhür etdiği halde Şam ahâlisinin te'diblerine şer'an mübâderet 
olunacağının beyânıyla tenbihat ve vesâyâyı hâvi sözleri söylemek (202) içün 
ricâl-i Devlet-i Aliyye'den tophâne nâzırı esbak Ahmed Efendi Şam'a i'zâm 
olundu. 

Bunun üzerine Şam'dan teşekkürnâmeler geldi. İhtilâl arasında Selim Pa- 
şa'nın emvâl ü eşyâsı telef olup iki yüz bin guruşa yakın deyni zuhür eyledi. 

Çoluk çocuğu tarafından olunan istirhâma cevâb olarak şu hatt-ı hümâyün 
sudür etdi: 

“Müteveffâ-yı müşârünileyhin ıyâl ü evlâdı şayân-ı merhamet olmağla tes- 
viye-i istid'alarma bakılmak ve sefer ü hidmet-i şâhânemde bulunup vâcibât-ı 
ubüdiyyet ifâsına ikdâm üzere iken bi-meşiyyetihi te'âla din ü devletimin uğ- 
runda vefât eden her kim olur ise olsun evlâd ü ıyâli Devlet-i Aliyye'min rahm 
ü şefkatine ve siyânet ü lânesine müstahak görülmek.....” 

Takvim-i Vekayi” hulâsası bu kadardır, bundan aşağısı müteferrikan cem” 
edilmişdir. 

Şamlının isyânına sebeb Selim Paşa güya Şam'a gelirken Hama'da Aneze 
urbânından bir Kaç kişiyi dâm ile birazını zincirlere koyup berâber Şam'a ge- 
tirmesi ahâliye dehşet vermiş ve ihtisâb maddesiyle sâlyâne teklifi işi büsbütün 
alevlendirmişdir. Şöyle ki ibtidâ ahâli saraya hücüm etdikde herkes dükkânla- 
rını açıp işleriyle meşgül olmak üzere ahâlinin dağılmalarını Selim Paşa emr et- 
diğinin ikinci günü tekrâr halk ayaklanarak Selim Paşa'nın başıbozuk sergerde- 
lerinden Kadı Kıran ve Hacı Ömeroğlu'nun oturdukları hânelere hücüm etdik- 
lerinde fesâdı def içün sergerdelerin def'i ricâsına eşrâf-ı memleketden gelen 
birkaç kimesneleri Selim Paşa'nın habs edişi fesâd ateşini alevlendirerek ahâli 
tekrâr saraya hücüm etdikde Selim Paşa işin fenâlaşdığını görünce saraydan 
çıkmak istemiş ise de kapıların kapalı olması münâsebetiyle sarachâne kapısın- 
dan çıkabilip hendek-i kal'aya kapağı atmış ve kethüdâsıyla hazinedârı ve da- 
yısı ve ihtisâb me'müru müfti konağına misâfir verilmiş imiş. Sonra ahâli Selim 
Paşa'yı kal'adan çıkarıp bir konağa oturtmuşlar. Selim Paşa orada iken cum'a 
günü sabahleyin erkenden eşkıyâ gelip kapıları zor ile açdırarak içeri girip ön- 
lerine çıkan kethüdâsını dâm etdikleri hinde Selim Paşa uykudan uyanıp 

(2031 yatdığı odanın kapısını bend ile tüfeng atmağa başlayıp eşkıyâdan beş ki- 
şiyi telef eylemiş. Bunun üzerine odaya âteş verilerek hazinedârı ile divân kâti- 
bi ve dayısı ve kapıcılar kethüdâsı ve hademeden iki kişi telef olarak o gün saat 
beşde Selim Paşa dahi vefât etmişdir. Ertesi günü vücüh ve ağa takımı kilâr 
emininin konağında toplanıp ulemâ ve meşâyih taraflarından fesâdın define 
bakılması vesâyâsını şâmil ahâliye yazılan tezkireler dağıtılarak ortalığa sükü- 
net gelmişdir. Selim Paşa vak'asından canını kurtarıp o esnâda İstanbul'a gelen 
Selim Paşa birâderi Halil Bey'in oğlu Âtıf Bey'in Bâbıâli'ye verdiği takrire dâir 
arz olunan ma'rüza yazılan hatt-ı hümâyündur: 

“Bu Şam vak'asında ba'zı tarafların parmağı olduğu hâtıra geldiği gibi câiz 
ki Sayda vâlisinin dahi ola. Çünki bunlar Devlet-i Aliyye'mizden tamâmıyla 
emin olamayıp dâima tevahhuş üzeredirler. Bu süretde Şam eyâletinin gereği 
gibi nizâma girdiği gibi bunlara dahi muzır olacağını iyi bildiklerinden işte o 
süretlere vardırmamak içün şu Şam fesâdının İka' edilmiş olması câizdir.” 


Şam vak'asına dâir ba'zı tafsilat 


Mansüre askeri masârifi karşılığı olmak üzere ihdâs olunan ihtisâb rüsümu 
sene-i sâbıkada İstanbul'da icrâ olundukdan sonra taşralara ta'mimi sırada 
Şam eyâletine kethüdâ kalemi hulefâsından Emin Bey kırk altı senesi bâ-fer- 
mân-ı âli ta'yin ve irsâl olunmuş idi. 

Emin Bey Şam'a vardıkda ol vakit Şam vâlisi sadr-ı esbak Raüf Paşa ile mü- 
zâkere ederek ihtisâb resminin Şam'da icrâsı sırası olmadığı, ortalığın tutu- 
mundan ma'lüm olduğu meydana konulmuş ise de bu bâbda olan irâde-i se- 
niyyenin icrâsı meâli te'hire kabil olmadığından memleketin ileri gelenleriyle 
söyleşildikden sonra zarüri Emin Bey'in me'müriyyeti i'lân olundukda o anda 
dükkânlar kapanıp ve halk ayaklanıp Şam, Hicaz arâzisinden ve husüsiyle 
ahâlisi Hicaz hidmetiyle meşgul-olduğundan sâir eyâletlere makis olmadığını 
beyân ile kendilerinin bu işde müstesnâ tutulması hakkında yapdıkları mah- 
zarlarının Bâbıâli'ye takdimini Raüf Paşa'ya (204) ısrâr ile berâber Şam'ın için- 
de her gün söz ayağa düşerek ötede beride görülen cem'iyyetlerin tefriki ara- 
sında Şamlıdan birkaç kişi telef olmuş ve saray kapısının önüne bir top konu- 
larak şiddet muâmelesi gösterilmiş ise de ihtilâlin sonu fenâyı netice vereceği 
ve hac mevsiminin takarrübü cihetiyle hacdan avdetden sonra çâresine bakıl- 
ması münâsib olacağı mütâlaasıyla mezkür mahzarın takdimini tercih etdiğini 
ve ol süretle ihtilâle sükünet gelmiş olduğunu Raüf Paşa Bâbıâli'ye inhâ eyle- 
mişdir. 

O senenin surre emini Mısır kapı kethüdâsı merhüm Necib Efendi Raüf Pa- 
şa'nın bu inhâsını tasdik ederek ihtisâb rüsümunun Şam'da icrâsı mevsimi ol- 
madığını ve hacdan avdetde hakimane hareketle icrâsının mümkin olacağını 
Şam'dan Bâbıâli'ye yazmışdır. 

Raüf Paşa'nın bu inhâsı ile Necib Efendi ve Emin Bey'in arizaları ve Şamlı- 
nın mahzarı huzür-ı şâhâneye takdim olundukda sâdır olan hatt-ı hümâyün- 
dur: 

“Şam vâlisinin işbu kaimesi ve emin ü me'mür-ı mümâileyhimânın şukka 
ve arizalarıyla i'lâm ü mahzar manzür-ı hümâyünum olmuşdur. Çünki bu ih- 
tisâb husüsu içün bu tarafdan fermân-ı âlişânımız ile müstakil me'mür gön- 
derilmiş olduğundan ihtisâb husüsu mahall-i sâirede icrâ olunmuş ve olun- 
makda bulunmuş olmağla şimdi ahâli-i Şam'ın mahzarları üzere terk olun- 
mak lâzım gelse sirâyeti derkâr ü âşikâr olmağla bir vechile tecviz olunur hâ- 
lâtdan olmadığı zâhirdir. Ancak bu fesâdın zuhüru pek dar vakte tesâdüf et- 
miş olduğundan âher tedbirin şimdilik çâresi mümkin olamayacağından bi'i- 
müzâkere sürhde beyân olunduğu üzere icrâsına ibtidâr kılınsın. Ba'zı şeyler 
hâtıra gelmekde olmağla vaktiyle mütâlaamı beyân ederim. Bu Şam ve havâ- 
lisi her ne kadar mahall-i mübârek ise de ekser ahâlisi bi-âr ü hayâ ve şerir ol- 
dukları dahi zâhirdir. Hevl ü kuvvet-i bâri ile hadlerini bilerek edeblerini takı- 
nurlar inşâallah.” 

Revş-i hâle göre Raüf Paşa'nın bu ihtârı gevşekliğine hamil ile tahsin olun- 
madığından Haleb cânibinde bulunan sadr-ı esbak Selim Mehmed Paşa ve Bağ- 
dad me'müru Ali Rızâ Paşa'ya hikâye-i hâl ile zâhirde Bağdad ordusunda 
dümdâr olarak (205) Haleb'de tavakkuf etmek ve Raüf Paşa'nın mevkib-i hac 
ile avdetinde Selim Paşa Şam havâlisinde bulunup ol vakit ilân olunmak üzere 
Şam eyâleti Selim Paşa'ya gizlice tevcih ile Haleb cânibi me'müriyyeti i'lân 
olunmuş ve Raüf Paşa'nın Hicaz'dan Şam'a avdetinde azl ve ref-i vezâret ile 
Bursa'da ikametine karar verilmişdir. 

Ali Rızâ Paşa'nın gelen cevâbnâmesinde Şam'a her tarafdan Osmanlı eskisi 
delilbaşı bozuntusu birçok haşerât birikmiş, evveli Şam âhiri Şam diyerek daha 
birtakım kesân hicret etmekde bulunmuş olduğundan bu makulelerin vatanla- 
rına def'i ile Şam'ın tathiri (kabil ise) münâsib olacağı ihtâr edilmişdir. 

Bu ihtâr beğenilmekle Şam'a vardıkda icâbma bakması Selim Paşa'ya bildi- 

“Bu tedbir-i hafi hiss olunan ihtilâli izâleye kâfi zannıyla işin ilerisine gidil- 
memiş ise de o aralık Humus ile İki Kapılı denilen mahal arasında Aneze urbâ- 
nı Balıkesri kervânını yağma etdikleri mesmü” olmuş ve Selim Paşa zâhirde 
Bağdad ordusuna dümdâr ma'nâda Şam'a vâli olmak üzere Haleb tarafına gel- 
miş idi. Raüf Paşa'nın Hicaz'dan avdetinde Selim Paşa'nın hikâye olunan karar 
vechile nasbıyla kendisinin azli ilân olunmuş ise de Raüf Paşa'nın vak'ına ha- 
lel gelmemek dahi pâdişâhca mültezem olduğundan Şam'dan uzadıkdan sonra 
vezâretinin ref'i ilân edileceği ve açıkda münâsib mansıb olmadığından şimdi- 
lik Bursa'da ikamet edeceği fıkraları irâde-i mahsusa ile Bâbıâli'den Raüf Pa- 
şa'ya tahrir olunmuşdur. 

Raüf Paşa bu iş'ârdan meh-mâ-emken tevsi'-i sadr-ı memnüniyyet ederek 
kırk yedi senesi rebiyülevvelinin beşinci (14 Ağustos 1831) günü Şam'dan hare- 
ket etmişdir. 

Selim Paşa Şam'a geldikde «L..fya yaz Wi si, i medlülunce ol süretle Şam'a 
gelişi ve tutduğu hareke ve revşi akıllı işi değil imiş. Hatâlarından birisi hay- 
li vakit Şam'da kaim-makam ve ahâlinin keyfiyyet-i dimağ-ı efkâr ü etvâr-ı 
mey-âşâmını bilir me'mür-ı mikdam olan Mirimirân Osman Paşa'nın 

şam'da bulunması muzır olduğundan bahisle kendisinin duhülünden evvel 
mümâileyhi Şam'dan teb'id eylemesidir. (206) 

Osman Paşa işgüzarlıkla memdüh olduğundan Adana işinde kullanılmak 
üzere Konya'da Hacı Ali Paşa dâiresinde müsâfereti zımnında tarafına vârid 
emirnâme mücibince hemân Şam'dan çıkıp gitmişdir. 

Aradan bir ay geçdikde ihtisâb maddesinden dolayı Şam'da ihtilâl zuhüriy- 
le ahâli paşa kapısına hücüm eylemiş, Selim Paşa kal'aya kapanmış, sipâhi pa- 
zarı ile kal'anın etrâfı ihrâk edilmiş olduğunu sâ'i lisânından işitdiğini Haleb 
Kaim-makamı Mehmed Paşa Bâbıâli'ye ihbâr eylemişdir. Bu haber alındıkda 
Selim Paşa ma'iyyetine külliyyetli asker yetişdirilmesi içün Sayda Vâlisi Abdul- 
lah Paşa'ya sürat-i iş'ârı müteâkib gelen mektübda Gazze, Lazkiye taraflarında 
zuhür eden fesâd içün askerin çoğu meşgül bulunduğu beyânıyla Şam'a yar- 
dım edemeyeceğini Abdullah Paşa bildirmiş ise de tekrâr emirname ile iş'âr-ı 
evvel te'kid ve Selim Paşa ahâlinin ibrâmıyla kal'adan çıkmış ve yanında bulu- 
nan askerin Şam'dan çıkarılmış oluduğu istihbâr kılındığı arada Şam kadısı ile 
kilâr-ı hac emini tarafından gelen ilâm ve mahzar Bâbıâli'de okundukda 
vak'anın sıhhati anlaşılarak tedbir-i seri” olmak üzere Selim Paşa'nın ref'-i vezâ- 
retle Şam'dan çıkarılması ve hac mevsiminin takarrübü münasebetiyle eşkıyâ 
te'dibi sonraya bırakılarak Şam'a acele bir mütesellim gönderilmesi ve Konya 
Vâlisi Hacı Ali Paşa'ya Şam eyâletinin tevcih edilmesi husüsları münâsib görü- 
lerek taraf-ı pâdişâhiden istizân olundu. 


Buna dâir hatt-ı hümâyündan bir fıkradır: 

“Bu Şam maddesinin vuku'u yalnız ahâlinin cesâretinden olmayıp etrâfın 
tahrik ü iğvâsından neş'et etmiş olduğuna şübhe yokdur.” 

Bu müzâkere ve tensib mücibince Bursa'da mukim olmak üzere Selim Pa- 
şa'nın azliyle Hacı Ali Paşa'nın nasbı ilân olunarak kapıcıbaşılardan Himmet 
Ağa mütesellim ta'yiniyle derhâl Şam'a i'zâm ve Hacı Ali Paşa'dan münhâl 
olan Karaman eyâleti Aliş Paşa'ya, Menteşe, Karahisar-ı Sâhib sancakları Raüf 
Paşa'ya ihâle olundu. Bâbıâli bu tedbir ile meşgül iken Selim Paşa'nın vefâtı ha- 
beri gelmiş ve gailen sebebi zâhirde ihtisâb maddesi ise de ma'nâda ba'zı garib 
şeylerden neş'et eylediği teferrüs olunmuşdur. (2071 

Evrâk-ı resmiyye müfâdına nazaran Şam ihtilâli güyâ Mısır mes'elesine mu- 
kaddime olmak üzere tasni” olunmuş zann olunur. Şam fesâdı Mehmed Ali Pa- 
şa'nın mesmü'u oldukda Sayda üzerine gönderdiği asker ve me'mürlarm Ariş 
ve Gazze taraflarına gelmekde olduklarını Abdullah Paşa işidip sıhhati takdi- 
rinde müdâfaaya hâzır ise de bu işin yalnız kendisine bırakılması münâsib ol- 
mayıp merkez-i saltanat-ı seniyyeden tedâbir-i lâzımeye bakılmasının lüzümu- 
nu inhâ eylemişdir. 

Abdullah Paşa'ya yazılan cevâbnâmede Mısır askerinin tecâvüzü vuku'un- 
da devletce icâbma bakılmak üzere gerek buna ve gerek Şam ihtilâlinin teskini- 
ne gayret eylemesi içün Abdullah Paşa'ya ve süret-i hâl bi'I-hikâye Haleb kaim- 
makamı Mehmed Paşa terbiyet-gerdesi olması ve Hacı Ali Paşa'nın adem-i ki- 
fâyesi cihetleriyle Haleb'e münâsibinin ta'yiniyle Mehmed Paşa'nın Şam'a gön- 

derilmesi husüslarında isti'lâmı hâvi Bağdad Vâlisi Ali Rızâ Paşa'ya başka baş- 
ka emirnâmeler irsâl olunmuşdur. 

Ba'zı erbâb-ı vukufun beyânına göre Şam fesâdının mücidi Sayda Vâlisi Ab- 
dullah Paşa olduğunu fıkra-i âtiye te'yid eder. Hattâ Mısırlı İbrahim Paşa 
Şam'da Abdullah Paşa'nın buna dâir mektübunu ele geçirdiği tahkikat-ı sahi- 
hadandır. Haleb kaim-makamı Mehmed Paşa'nın ol vakit Bâbıâli'ye takdim et- 
diği bir şukkada Şam fesâdında Abdullah Paşa'nın medhali olduğunu isbât 
ma'rızında Sayda'dan erbâb-ı fesâda kâğıdlar ve ufak humbaralar gönderdiği- 
ni yazmışdır. 

Abdullah Paşa'nın Mehmed Paşa" ya yazdığı diğer kaimede Şam hâdisesinin 
zuhürunda piyâde süvâri epeyce asker cem'iyle Şam üzerine sevk etmek üzere 
iken Mısır tarafından Miralay Selim Bey kumandasıyla dört alay muntazam as- 
kerin Gazze'ye geldiğini ve Topçubaşı İsmail Bey kumandasıyla arkadan süvâri 
piyâde bir çok topçu neferâtı ve bunların arkasından Miralay Yusuf Bey ve Abbas 
Paşa'nın gelmekde olduklarını ve Mısır vâlisinin işbu hareketi Şam fitnesi habe- 
rinin vusülünü ta'kib eyleyip garazı ol hâvâliyi istilâ idüğini iş'âr eylemişdir. 


Selim Paşa vak'ası üzerine sâdır hatt-ı hümâyün: 

“Kaim-makam Paşa 

Tahrirât-ı vârideyi ba'de'I-mütâlaa tarafına gönderdim. Bu Şam vak'asında 
Mısır tarafının medhali olduğu Sayda vâlisinin süret-i iş'ârından zâhir oluyor 
12081 ve Mısır askerinin Akkâ havâlisine gelmekde olduğu gibi Şam tarafı dahi 
bu hâlde kaldığı süretde birtakımı dahi oralara sarkacakları akla gelir. Ancak 
evvelce şu husüsa başlıca bir karar verilmedikçe derme çatma asker sevki gibi 
bi-hüde şeyler ile vakit geçirmek kat'a câiz değildir. Hemâri me'mür kılınacak 
nizâm alaylarının hâzır bulunmalarına dikkat eyleyesiz. Kaldı ki bu madde 
umür-ı cesimeden olmağla dâ'iyân ü bendegândan buna dâir olacak müzâkere- 
lerde bulunmaları içün meselâ hekimbaşı efendi ve me'mürinden başka ricâl- 
den birkaç âdemin dahi bulunmaları fâideden hâli olmayacağından mahremâ- 
ne müzâkere ile tarafımıza arz edesiz. Bakalım Haleb ve sâir taraflardan ne ha- 
ber gelir. Hele şu Selim Paşa'ya ve yanında olan bi-cürmlerin teleflerine hüdâ 
hakkı içün pek yandım ve acıdım. Hoşmedi şu madde-i keriheye sebeb olanla- 
rın ahd-ı karibde cezâ-yı sezâlarını bulmaları kerim ü rahim olan hazret-i Al- 
lah'dan mes'ul ü mütemennâdır.” İlh. 

Bu hatt-ı hümâyün ile tezekkürü emr olunan esbâb-ı teşebbüsiyyeden « ol- 
mâsına yazılan mektüblarla tophâne nâzırı esbak Ahmed Efendi Şam'a i'zâm 
ve Mehmed Ali Paşa'ya taraf-ı şâhâneden vesâyâ-yı seniyyeyi tebliğ ve Sayda 
vâlisi ile beynlerini te'lif içün Haremeyn Muhâsebecisi Ahmed Nazif Efendi 
Mısır'a ve defterdâr kisedarı esbak Hacı Râsim Efendi Sayda'ya irsâl kılındı. Bu 
üç me'müra yirmi beş bin guruş harc-ı râhlar verilmişdir. 

Ahmed Nazif Efendi ile Mısıra gönderilen muharrerâtda pek çok kelimât-ı 
nushiyye ve ta'birât-ı dil-nüvâzâne serdiyle askerin âdesi tenbih ve ihtâr edil- 
mişdir. 

Mehmed Ali Paşa ile Akkâ paşası beyninde münâzaaya Mısır tüccârının 
Berrüşşam'a götürdükleri emvâli Nablus ahâlisinin malıdır diyerek Abdullah 
Paşa'nın zabt eylemesi sebeb olmuş olduğu ba'zı evrâkda görülmüşdür.?6 

Mısır tarafının bu hareketi Abdullah Paşa'nın zâtına adâvetden midir yok- 
sa başka başka bir efkârı mı mebnidir iştibâh arasında iken Mısır askerinin 
Akkâ üzerine sevki (209) Devlet-i Aliyye'nin irâdesiyle olduğunu ilân ve se- 
kiz gemi ile Yafa kal'ası zabt edilmiş olduğu haberinin vürüdu Mısırca izhâr-ı 
ma-fi'z-zamir eylemişdir. Devlet-i Aliyye hakikat-i hâli Arabistan havâlisiyle 
Cezâir-i Bahr-i Sefid'e i'lân ile berâber tedârikât-ı ihtiyâtiyyeye mecbür ol- 
muşdur. 

Mehmed Ali Paşa'nın ibtidâ Akkâ üzerine gönderdiği büyük küçük yirmi üç 
tane harb gemisiyle mühimmât ve hayvanât ve erzâk hamülesiyle otuz kadar 
tüccâr gemisi imiş. İbtidâ İbrahim Paşa iki fırkateyn üç korvet ile gelip başka 
gemiler Cihâdiyye reisi Osman Bey kumandasıyla hareket etmiş, otuz bine ya- 
kın askerle karadan ordu sevk olunmuş, bu askerle Yeğen İbrahim Paşa dahi 
çıkmışdır. Şam'da Selim Paşa'nın garet olunan eşyâsının vücüh-ı memleket 
ma'rifetiyle taharrisi tasmim olunmuş ise de gaile-i Mısriyye münâsebetiyle 
işin vakt-i merhünuna ta'liki münâsib olacağı Şam Vâlisi Hacı Ali Paşa'ya iş'âr 
olunmuşdur. 

Şam vakasını müteâkib Akkâ havâdisinin zuhüriyle havâli-i Şam'da tahad- 
düs eden gailelerin kırk yedi senesi hüccâcının tarikce istitaâtına mâni” olması 
Şam'a vâsıl olan surre emini efendinin ihtisâb me'müru Emin Bey'le berâber 
Haleb'e avdetleri lâzım geldiği kendilerine bildirilmişdir. Akkâ havâdisinin 
üzerine ihtiyatlı bulunulmasına dâir bâlâda ismi muharrer Adana mütesellimi 
Ali Bey'e müstakil tahrirât-ı sâmiye irsâliyle mümâileyhin taltifine ibtidâr kılın- 
mışdır. Devlete sadâkat ibrâzının vaktini igtinâm edecek yerde güya temin-i tu- 
ruk ü enhâ' içün Adana mütesellimleri has ta'biriyle senede bir def'a külliyyetli 
askerle aşâir içine çıkmaları mu'tâd olduğundan o âdetin icrâsı içün zarüri aşi- 
ret içine azimet edeceğini beyân ile emr olunan işi mühimseınemişdir. İşte Ali 
Bey'in şu hareketi sonradan başına geldiği bi'-münâsebe yukarıda hikâye kılı- 
nan felâketi da'vet eden sebeblerden birisi olmak gerekdir. (210) 


Zuhur-ı mes'ele-i Mısriyye 
Beyân-ı hakikat-ı hâl 


Bu Mısır mes'elesi bin iki yüz kırk yedi senesi ser-nümâ-yı sâha-i zuhür 
olup senelerce sürünüp giderek nihâyet cennet-mekân sultan Abdülmecid Hân 
hazretlerinin cülüs-ı hümâyünları tarihi olan bin iki yüz elli beşe kadar sekiz 
dokuz sene mümted olmuş şâyân-ı zabt ü tenmik bir vak'a-i lâzımü't-tahkikdir. 


26 Şimdiye kadar vâki” olan büyük münâzaa ve muhârebelerin çoğu ticâret bahânesiyle tahaddüs et- 
mişdir. Hattâ zamânımızda Hive'ye Rusyalıların ve Açin'e Felemenklilerin tasallutu bu ticâret mad- 
desinden bed” eylemişdir. 

Bu cildin mündericâtı kırk yedi senesi âhirinde (30 Mayıs 1832) müntehi ol- 
masıyla zarüri mes'elenin bir ucu burada diğer bahisleri başka cildlerde müte- 
ferrikan yazılmak icâb edeceğine ve bu hâl ise zabt-ı vekayi' husüsunda açdı- 
gımız tarik-i teshil-i mütâlaaya yakışmayacağına mebni erbâb-ı mütâlaaya su- 
hület-ı zabtı mücib olmak içün mes'elenin mükemmelen ve müteselsilen beyân 
ü tafsili derdest-i cem' ü tesvid olan ileriki cildlere bırakılmışdır. (211) 


İşbu cild-i sâlisin yüz yirmi birinci sahifesinin on yedinci 
satırında muharrer müzekkere tercümesi süretidir: 


Cemi” zamanda Hindistan'daki İngiltere memâlikiyle Bağdad eyâleti bey- 
ninde azim ticâret muâmelâtı cereyân ederek muâmelât-ı mezküre Memâlik-i 
Mahrüsa'nın bu semti refâhatine medâr-ı külli idüği ra'nen ma'lâm olduğuna 
binâen İngiltere devletinin eyâlet-i mezkürede muhârebe-i şedide zuhüra gele- 
ceği ve ol havâlide vuku'u derkâr olan karışıklık cihetiyle muâmelât-ı meşrüha 
hemân mahv olacağı keyfiyyetini müteessifâne müşâhade etmesi bâ'is-i istig- 
rab değildir. İngiltere elçisinin işbu ifâdesi Dâvud Paşa gibi bir âsinin te'dibi 
hakkında olan azm ü karar-ı âli-i hazret-i pâdişâhi aleyhine söz bulmak ve yâ- 
hüd ana sahâbet dâ'iyesinde olmak ma'nâsına olmayıp bilakis Memâlik-i Mah- 
rüsa'nın cemi' mahallinde mutâvaat-ı hazret-i pâdişâhinin istikrâr ü iştimâli ve 
bu vechile Devlet-i Aliyye'nin tezâyüd-i ikbâli arzü-gerdesi olarak Bağdad'da 
olan İngiltere devleti me'müru tarafından bu def'a kendine tahrirât vürüd et- 
mekden nâşi mütâlaa-i saltanat-ı seniyyeye şâyân olan meâlinin dostâne tebli- 
ğini vazife-i zimmet add eylemişdir. Me'mür-ı mersüm evvelâ hayli kabâil ü 
urbân ve ekrâd Bağdad üzerine me'mür ordu-yı hümâyüna muhâlefet tiynetin- 
de olduklarını ilân etmiş olduğunu ve eğerçi ordu-yı mezkürun galebesinde 
mersümun şübhesi yoğise de dür ü dırâz gavgâ ve cidâl vuku'uyla ol havâlide 
kati çok nüfüs ü emvâl telef ve bu cihetle sinin-i adidede ol tarafın refâhiyyeti 
mün'adim olacağını teferrüs ve intikal etmiş idüğini ve sâniyen Dâvud Paşa 
be-gayet nâdim ü peşimân olup hâk-i pây-i hazret-i pâdişâhiye ruhsüde olarak 
isti'fa ve me'müriyyetinde bekası içün mâmelekini irâde-i seniyyeye tefviz ey- 
lediğini ve bu takdirce memleket âsâyiş üzere kalacağı ve zât-ı şevket-simât-ı 
şâhâne dahi işbu inâyete müsâade ile bir yeni paşanın sinin-i vefirede veremi- 
yeceği mikdâr menâfi” celb buyuracağını ve kaldı ki Dâvud Paşa hazine-i hü- 
mâyüna yirmi bin kise akçe derhâl peşin ve matlübu tensib-i şâhâne buyurula- 
cak mikdâr mebâliği dahi senevi tâ ederek bunların cümlesi me'mür-ı mersü- 
mun kendi mes'uliyyeti tahtında olacağını tahrir ve beyân etmişdir. İngiltere el- 
çisi bu mahalde be-tekrâr ifâde eder ki merâmı Dâvud Paşa'ya tasahhüb olma- 
yarak mücerred 1212) me'mür-ı mersümiun Bağdad'dan ber-vech-i bâlâ vâki” 
olan iş'ârâtını dostâne tebliğ edip ve Dâvud Paşa'nın te'dibi hakkında azmü 
karar-ı âlinin sebâtını anladığı gibi me'mür-ı mersümun Dâvud Paşa nezdinde 
durmasını tecviz etmez. Lâkin Devlet-i Aliyye'nin ber-vech-i bâlâ olan ifâdâtı 
kemâ-yenbagi mütâlaa eylemesi münâsib olarak şâyed Rumeli'de sarf-ı zihn 
edeceği hayli husüsât var iken Anadolu'da tahdiş-i ezhân etmek ve Bağdad'a 

me'mür askeri sadr-ı a'zam hazretlerine takviyet olmak içün Rumeli'ne çevir- 
mek ve taraf-ı şâhâneye be-gayet müfid iken şimdi Dâvud Paşa'dan ahz-i sâr 
yerine mal alınmamak husüsları nezd-i Devlet-i Aliyye'de devletce addolun- 
maz. İngiltere elçisi işbu müzekkerenin cevâbını cânib-i hazret-i riyâset-penâhi- 
den lede'I-ahz Bağdad'a irsâl edip ve bu husüsda ve bi-hak olan husüsât-ı sâ- 
irede taraf-ı Devlet-i Aliyye'ye hidmet arz eyler deyü muharrerdir. (2131 


Tezyil-i kitâb 


Sâye-i ihsân-vâye-i hazret-i pâdişâhide cem' ü tahriri ile müftehir olduğum 
vekayi'-i Devlet-i Aliyye'nin işbu üçüncü cildi dahi reside-i hadd-i hitâm ve 
tab” ü temsili nâzım-ı menâzım-ı umür-ı mehamm-ı devlet âsaf-ı âli-himmet 
sadr-ı güzin-i mekârim-siret fehâmetlü devletlü Mahmüd Nedim Paşa hazret- 
lerinin zamân-ı muvaffakiyyet-nişân-ı sadâret-i uzmâlarında ve câmi'-i mecâ- 

mi'-i ulüm ü fünün-i şettâ muallim-i evvel-i dershâne-i kemâlât-ı bi-intihâ dev- 
letlü semâhatlü Hasan Fehmi Efendi hazretlerinin hengâm-ı diyânet-unvân-ı 
fetvâ-penâhilerinde sahife-pirâ-yı hüsn-i tamâm olmuşdur. 

Fi evâil-i şehr-i Şevvâl sene 1292 (31 Ekim-9 Kasım 1875) (214) 


